# 2.15 འབྱུང་བའི་གནས་བསྟན་པ་སྟེ་རིམ་ཁང་བཅོ་ལྔ་བ།

[page Ad-2]དེ་ལྟར་ཀུན་གཞི་དང་ཆོས་སྐུ་ལ་སོགས་པའི་དབྱེ་བ་བསྟན་ནས། ད་ནི་རྟེན་འབྱུང་བའི་རང་བཞིན་བཤད་པ་ལ་གཉིས་ཏེ། ཐུན་མོང་གི་དབྱེ་བ་དང༌། སོ་སོའི་རང་བཞིན་རྒྱས་པར་བཤད་པའོ། །

## 2.15.1 ཐུན་མོང་གི་དབྱེ་བ།

དང་པོ་ནི། ཕྱིའི་འབྱུང་བ་དང་ནང་གི་འབྱུང་བ་རྣམ་པ་གཉིས་ཏེ། རང་ཤར་ལས།

འབྱུང་བ་རྣམ་པ་གཉིས་སུ་བསྟན། །

ཕྱི་འབྱུང་དང་ནི་ནང་འབྱུང་ངོ༌། །

{ཅེས་}[[1]](#footnote-1)སོ། །

### 2.15.1.1 ཕྱིའི་འབྱུང་བ།

ཕྱི་འབྱུང་ས་ཆུ་ལ་སོགས་པ་འདི་དག་ནང་འབྱུང་གི་རྟེན་དུ་གནས་པས་རྟེན་དང་བརྟེན་པར་འབྲེལ་བའི་ཕྱིར་འབྱུང་བ་གཉིས་སུ་ངེས་ལ། འདི་གཉིས་ལ་མ་བརྟེན་པའི་སེམས་ཅན་དང་སངས་རྒྱས་གང་ཡང་མེད་དེ། སེམས་ཅན་[page Ad-3]རྣམས་འབྱུང་ལྔ་འཁྲུལ་པའི་དབྱིངས་ལ་སྤྱོད་ཅིང༌། འབྱུང་བ་ཆེན་པོ་རང་ཆས་སུ་ལྡན། སངས་རྒྱས་རྣམས་དོན་དམ་དག་པའི་འབྱུང་ལྔ་ས་སྲ་བ་མེད་པ་ལ་སོགས་པ་ལྔའི་དབྱིངས་ལ་བཞུགས་ཤིང༌། འབྱུང་བ་ཆེན་པོ་ལྔའི་དྲི་མ་ཤིན་ཏུ་ཟད་པ་ལ་སྤྱོད་དོ། །དེའང་འབྱུང་བ་ཆེན་པོ་ནི་འོད་གསལ་བའི་ཡེ་ཤེས་ཁ་དོག་ལྔ་ལྡན་ཡིན་ལ། འབྱུང་ཆུང་ནི་ས་ཆུ་མེ་རླུང་ནམ་མཁའ་ལྔའོ། །དག་པའི་འབྱུང་ལྔ་ནི། གསལ་བ། དྲོ་བ། ཡང་བ། བསིལ་བ། ཡངས་པ། [107-page Dg]གཡོ་བའི་བདག་ཉིད་འཛིན་པ་སྟེ། འཁྲུལ་འབྱུང་ལྔ་དག་ནས་འོད་གསལ་ལྔ་ཀློང་དུ་ཕེབས་ཏེ་ནང་དབྱིངས་ལ་ཐུག་པ་དང༌། ལྷུན་གྲུབ་ཀྱི་སྣང་བའི་འབྱུང་ཆེན་དག་པ་བཞིན་ནོ། །འབྱུང་ཆུང་ལའང་འབྱུང་གཟུགས་དང༌། འབྱུང་བ་དངོས་གཉིས་ལས། འབྱུང་[page Ad-4]གཟུགས་ནི་ད་ལྟ་ཕྱི་ན་སྣང་བའི་ས་ཆུ་མེ་རླུང་ནམ་མཁའ་ལྔའོ། །འབྱུང་བ་དངོས་ནི་ལུས་ཀྱི་ཆོས་སྲ་བ་ས་ལ་སོགས་པ་ལྔ་སྟེ་ནང་འབྱུང་[page My-271a]གི་རྟེན་དུ་གྱུར་པ་ལྔའོ། །

### 2.15.1.2 ནང་གི་འབྱུང་བ།

ནང་འབྱུང་ནི། ཁམས་དག་པ་བའི་རྟེན་ཆོས་འབྱུང་ལྔ་སོ་སོ་བ་ཡིན་ནོ། །དེས་ན་འཁོར་འདས་ཐམས་ཅད་འབྱུང་ལྔའི་དབྱིངས་ལས་མ་གཡོས་ཤིང༌། འབྱུང་ལྔ་མེད་པའི་སྔོན་དུ་འཁོར་འདས་བྱུང་བ་མེད་དེ། རང་ཤར་ལས།

ཀྱེ་ཧོ་གསང་བའི་བདག་པོ་ཉོན། །

འབྱུང་བ་ལྔ་ཡི་མཚན་ཉིད་ནི། །

ངས་བསྟན་ཁྱོད་ཀྱིས་གོ་བར་གྱིས། །

འབྱུང་བ་ཆེན་པོ་བཅོམ་ལྡན་འདས། །

འགྲོ་བ་ཀུན་ལ་རང་བཞིན་གནས། །

ཁམས་གསུམ་སེམས་ཅན་ཐམས་ཅད་ནི། །

འབྱུང་[page Ad-5]བ་ལྔ་ཡི་དབྱིངས་ལ་སྤྱོད། །

འབྱུང་བ་མེད་པའི་སྔོན་རོལ་དུ། །

སངས་རྒྱས་སེམས་ཅན་མིང་ཡང་མེད། །

འབྱུང་བ་ལྔ་ཉིད་མ་ཡི་དབྱིངས། །

འབྱུང་བ་ལྔ་ལས་མ་གྲུབ་པའི། །

སྐྱེ་འགྲོ་སེམས་ཅན་གཅིག་ཀྱང་མེད། །

དེ་ལ་གནས་པའི་སེམས་ཅན་གྱི། །

འབྱུང་བ་རྣམ་པ་གཉིས་སུ་བསྟན། །

ཅེས་སོ།། །།

## 2.15.2 སོ་སོའི་རང་བཞིན་རྒྱས་པར་བཤད་པ།

གཉིས་པ་སོ་སོའི་རང་བཞིན་རྒྱས་པར་བཤད་པ་ལ་གཉིས་ཏེ། ཕྱི་འབྱུང་རྒྱས་པར་བཤད་པ་དང༌། ནང་འབྱུང་རྒྱས་པར་བཤད་པའོ། །

### 2.15.2.1 ཕྱི་འབྱུང་རྒྱས་པར་བཤད་པ།

དང་པོ་ལ། ངོ་བོ། ངེས་ཚིག {།}**[[2]](#footnote-2)**དགོས་ཆེད། མཚན་ཉིད། ལས་རིམ། ཆོས་ཉིད། དོན་སྦྱར། གྲོལ་ཚུལ། དབྱེ་བ། ཚང་ཚུལ་དང་བཅུ་ལས།

#### 2.15.2.1.1 ངོ་བོ།

དང་པོ་ངོ་བོ་ནི། ཕྱི་འབྱུང་གཟུགས་སུ་སྣང་བ་ནང་འབྱུང་དངོས་ཀྱི་རོལ་པ་ཡིན་པས། ནང་གི་ཁོངས་སུ་འདུ་བས་ན་འབྱུང་བ་ལྔ་སྟེ། རང་ཤར་ལས།

ཕྱི་ཡི་འབྱུང་བ་འདི་ལྟ་སྟེ། །

ས་དང་ཆུ་དང་མེ་དང་ནི། །

དེ་བཞིན་རླུང་དང་ནམ་མཁའོ། །

{ཅེས་}[[3]](#footnote-3)པས། ཕྱི་འབྱུང་གཟུགས་ལྔ་ནི་སེམས་ཅན་གྱི་རྟེན་སྣོད་ཀྱི་སྣང་བར་ཆགས་ལ། ནང་འབྱུང་དངོས་ལྔ་ནི་སེམས་དང་རིག་[108-page Dg]པའི་རྟེན་དུ་ཆགས་པ་སྟེ། ཐལ་འགྱུར་ལས།

འབྱུང་བའི་འདོད་པ་འདི་ལྟ་སྟེ། །

སྤྱི་མཐུན་ལས་ཀྱི་བྱེ་བྲག་ལས། །

སེམས་ཅན་ལས་ཀྱི་རྟེན་སོ་ཡིས། །

ཕྱི་ཡི་འབྱུང་བ་ལ་{རྟེན་}[[4]](#footnote-4)ནས། །

ལས་དང་[page My-271b]གསོ་དང་དབང་པོ་དང༌། །

འཁོར་དང་སྐྱེ་བ་རྫོགས་པར་འདོད། །

ཅེས་སོ། །

#### 2.15.2.1.2 ངེས་ཚིག

གཉིས་པ་ངེས་ཚིག་[page Ad-6]ནི། རང་ཤར་ལས།

འབྱུང་བའི་ངེས་ཚིག་འདི་ལྟ་སྟེ། །

བྱས་པས་མ་བྱུང་ལྷུན་གྱིས་གྲུབ། །

སྐྱེད་པར་བྱེད་པས་འབྱུང་བ་ཡིན། །

འགྲོ་བ་ཡོངས་ལ་ཁྱབ་པས་འབྱུང་བ་ཆེན་པོ་ཡིན། །

ཅིག་ཅར་སྐྱེ་བས་འབྱུང་བ་ཆེན་པོ་ཡིན། །

རང་ལ་ཡོད་པས་འབྱུང་བ་ཆེན་པོ་ཡིན། །

འགྱུར་བ་མེད་པས་འབྱུང་བ་ཆེན་པོ་ཡིན། །

མཐུན་པར་སྣང་བས་འབྱུང་བ་ཆེན་པོ་ཡིན། །

འབྱུང་བ་ཆེན་པོའི་ངེས་ཚིག་དེ་བཞིན་ནོ། །

{ཅེས་}[[5]](#footnote-5)སོ། །

#### 2.15.2.1.3 དགོས་ཆེད།

གསུམ་པ་དགོས་ཆེད་ནི། ཐལ་འགྱུར་ལས།

འབྱུང་བའི་དགོས་པ་འདི་ལྟ་སྟེ། །

ཆུས་ནི་དངས་མ་བསྡུད་པ་དང༌། །

{བརྙིངས་}[[6]](#footnote-6)མ་རྣམས་ནི་འབྱེད་པའི་ལས། །

སོ་སོའི་ལུས་ལ་བྱེད་པས་ན། །

དགོས་པ་ཚ་དང་གྲང་ངོ་ཤེས། །

སས་ནི་གཞི་མ་འཛིན་པ་དང༌། །

གྲུབ་ཅིང་ཆགས་པའི་ལས་རྣམས་བྱེད། །

སྨིན་པས་རྩ་ལ་སོགས་པ་བསྐྱེད། །

དགོས་པ་ཀུན་རྫོབ་ཐིག་ལེ་ཤེས། །

མེས་ནི་འབྱུང་བ་སྤེལ་བ་དང༌། །

སྨིན་ཅིང་གསལ་བའི་ལས་རྣམས་བྱེད། །

འབར་ཞིང་མཆེད་པས་མིག་སོགས་སྐྱེད། །

དགོས་པ་དྲོད་རྣམས་ཤེས་པར་བྱེད། །

རླུང་གིས་གཏོར་དང་འདེགས་པ་དང༌། །

བསྐྱོད་ཅིང་གཡོ་བའི་ལས་རྣམས་བྱེད། །

འགུལ་ཞིང་འཕྲིག་པས་ལུས་འཛིན་ཅིང༌། །

དགོས་པ་སེམས་ཀྱི་གནས་པ་ཤེས། །

འབྱུང་བ་བཞི་བདག་དཀྱིལ་འཁོར་ཆེ། །

ལུས་སོགས་འགྲུབ་པའི་རྒྱུ་བྱས་ཏེ། །

བར་དུ་གནས་ཤིང་འཛིན་པ་བྱས། །

ཐ་མ་འཇིག་པའི་ལས་ཀུན་བྱེད། །

འབྱུང་བ་ཆེན་པོ་རྒྱུ་[page Ad-7]གཅིག་པས། །

སྣ་ཚོགས་བྱེད་པའི་བདག་པོར་སྣང༌། །

དེས་ན་དགོས་པ་རང་དང་གཞན། །

བྱ་བ་རྫོགས་པའི་དོན་ལ་མཁས། །

{ཅེས་}[[7]](#footnote-7)སོ། །

#### 2.15.2.1.4 མཚན་ཉིད།

བཞི་པ་མཚན་ཉིད་ནི་ལྔ་ལས། སའི་མཚན་ཉིད་སྲ་བ། ཆུའི་མཚན་ཉིད་གཤེར་བ། མེའི་མཚན་ཉིད་དྲོ་བ། རླུང་གི་མཚན་[109-page Dg]ཉིད་གཡོ་བ། ནམ་མཁའི་མཚན་[page My-272a]ཉིད་གོ་འབྱེད་ལ་ཡངས་བའོ། །

#### 2.15.2.1.5 ལས་རིམ།

ལྔ་པ་ལས་རིམ་ནི། ཐལ་འགྱུར་ལས།

ནང་འབྱུང་ལས་ཀྱི་རིམ་པ་ནི། །

སས་ནི་ལུས་ཀྱི་གཞི་བྱས་ཏེ། །

བསྐྱེད་པས་ཤ་ཡི་སྨིན་སོར་འདོད། །

ཆུས་ནི་ལུས་ཀུན་བསྡུས་ནས་ནི། །

བསྐྱེད་པས་ཁྲག་ཏུ་སྨིན་པར་འདོད། །

མེས་ནི་ལུས་ཀུན་སྨིན་བྱས་ཏེ། །

བསྐྱེད་པས་དྲོད་དུ་སྨིན་པར་འདོད། །

རླུང་གིས་ལུས་ཀུན་འདེགས་པ་ལ། །

བསྐྱེད་པས་དབུགས་སུ་སྨིན་པར་བྱེད། །

ཅེས་སོ། །

#### 2.15.2.1.6 ཆོས་ཉིད།

དྲུག་པ་ཆོས་ཉིད་ནི། སྤྱིར་སྟོང་པ་ཡིན་ཡང་འདིར་རང་གི་མཚན་ཉིད་འཛིན་པའི་ཆོས་ཉིད་ཀྱི་དབང་དུ་བྱས་པའི་ཆོས་ཉིད་ནི། རང་ཤར་ལས།

འབྱུང་བ་ལྔ་ཡི་ཆོས་ཉིད་ནི། །

འབྱུང་བའི་རྒྱུ་ནི་ས་ཡིན་ནོ། །

འབྱུང་བའི་ཤེས་རབ་མེ་ཡིན་ནོ། །

འབྱུང་བའི་སྤྲུལ་པ་རླུང་ཡིན་ནོ། །

འབྱུང་བའི་བདག་པོ་ཆུ་ཡིན་ཏེ། །

འབྱུང་བའི་ཆོས་ཉིད་ནམ་མཁའ་འོ། །

{ཅེས་}[[8]](#footnote-8)སོ། །

#### 2.15.2.1.7 དོན་སྦྱར།

བདུན་པ་དོན་སྦྱར་ལ་གཉིས་ལས།

##### 2.15.2.1.7.1 འབྱུང་ལྔ་ངོ་བོའི་དོན་སྦྱར།

འབྱུང་ལྔ་ངོ་བོའི་དོན་སྦྱར་ནི། དེ་ཉིད་ལས།

འབྱུང་བའི་དོན་སྦྱར་འདི་ལྟ་སྟེ། །ཆོས་སྐུ་གདོད་ནས་དག་པའི་རང་བཞིན་ལ། །ངོ་བོ་འགྱུར་བ་མེད་པས་འབྱུང་བ་ས་ཡང་ཡིན། །རིག་པའི་[page Ad-8]ཡེ་ཤེས་དོན་ལ་སྤྱོད་པས་འབྱུང་བ་མེ་ཡང་ཡིན། །རིག་པའི་ཡེ་ཤེས་མ་བསྐྱོད་དབྱིངས་སུ་གཤེགས་པས་འབྱུང་བ་རླུང་ཡང་ཡིན། །རིག་པའི་ཡེ་ཤེས་སྦུབས་གསུམ་གཅིག་ཏུ་འདྲིལ་བས་འབྱུང་བ་ཆུ་ཡང་ཡིན། །ཡེ་ཤེས་སྟོང་གསལ་གཉིས་མེད་ངང་དུ་ཐིམ་པས་འབྱུང་བ་ནམ་མཁའ་ཡིན། །

{ཅེས་}[[9]](#footnote-9)སོ། །

##### 2.15.2.1.7.2 འབྱུང་ལྔ་སོ་སོའི་དོན་ནང་དུ་རིག་པ་དང་སྦྱར་བའི་དོན་སྦྱར།

འབྱུང་ལྔ་སོ་སོའི་དོན་ནང་དུ་རིག་པ་དང་སྦྱར་བའི་དོན་སྦྱར་ནི། ནོར་བུ་འཕྲ་བཀོད་ལས།

ཕྱི་འབྱུང་བ་ལྔ་ཉིད་ཐུན་མོང་རང་རྒྱུད་ཀྱི་ཆོས་ཡིན་ཏེ། ཕྱིར་སྣང་བའི་འབྱུང་བ་ཐམས་ཅད་རང་གི་རིག་པ་ཉིད་དང་སྦྱོར་བས་ན་ཐུན་མོང་གི་ཆོས་ཡིན་ཏེ། དེ་ཡང་དབྱེ་བ་འདི་ལྟ་སྟེ། སའི་མཚན་ཉིད་སྲ་བར་བྱེད་[page My-272b]པ་ཉིད་ཀྱང༌། རིག་པའི་ཡེ་ཤེས་སྐྱེ་འཇིག་དང་བྲལ་བར་སྦྱོར་རོ། །རླུང་གི་མཚན་ཉིད་འདེགས་པར་བྱེད་པ་ཉིད་ཀྱང༌། རིག་པའི་ཡེ་ཤེས་ཐོགས་པ་མེད་པ་དང་སྦྱོར་རོ། །མེའི་མཚན་[110-page Dg]ཉིད་བསྲེག་པར་བྱེད་པ་ཉིད་ཀྱང༌། རིག་པའི་ཡེ་ཤེས་ཉོན་མོངས་པའི་དབང་དུ་མ་སོང་བ་ཉིད་དང་སྦྱོར་རོ། ཆུའི་མཚན་ཉིད་རླན་པར་བྱེད་པ་ཉིད་ཀྱང༌། རིག་པའི་ཡེ་ཤེས་ཡུལ་ཀུན་ལ་འཇུག་པ་དང་སྦྱོར་རོ། །ནམ་མཁའི་མཚན་ཉིད་ཡངས་པ་ཉིད་ཀྱང༌། རིག་པའི་མཚན་ཉིད་རྒྱ་མ་ཆད་པ་དང་སྦྱར་བར་བྱའོ། །

{ཅེས་}[[10]](#footnote-10)སོ། །

#### 2.15.2.1.8 གྲོལ་ཚུལ།

བརྒྱད་པ་འབྱུང་ལྔའི་གྲོལ་ཚུལ་ནི། མུ་ཏིག་ཕྲེང་བ་ལས།

ནམ་མཁའ་ཉིད་ནི་ཁྱབ་སྟོང་པས། །

ནམ་མཁའ་ཉིད་ནི་དངོས་པོར་གྲོལ། །

རླུང་ནི་བཟུང་ཡུལ་མེད་སྣང་བས། །

དངོས་པོ་བསྡུད་པའི་ལས་སུ་གྲོལ། །

མེ་ནི་[page Ad-9]སྨིན་བྱེད་བྱིན་ཟ་བས། །

བསྐྱོད་ཅིང་{དངས་}[[11]](#footnote-11){བརྙིངས་}[[12]](#footnote-12)འབྱེད་པར་གྲོལ། །

ས་ནི་སྐྱེད་བྱེད་འདེགས་པས་ན། །

དངོས་མེད་མཐའ་ཡས་སྟོང་པར་གྲོལ། །

ཆུ་ནི་{བསྡུད་}[[13]](#footnote-13)བྱེད་རླན་པས་ན། །

{བསྲེག་}[[14]](#footnote-14)བྱེད་སྨིན་པའི་ལས་སུ་གྲོལ། །

ཅེས་སོ། །

#### 2.15.2.1.9 དབྱེ་བ།

དགུ་པ་དབྱེ་ན། འབྱུང་བ་ལྔ་པོ་རེ་རེ་ཞིང་སའི་ས་ལ་སོགས་པ་ལྔ་ཚན་ལྔ་སྟེ། རྣམ་གྲངས་ཆ་ཤས་ཉི་ཤུ་རྩ་ལྔ་ནི། ཡང་དེ་ཉིད་ལས།

ནམ་མཁའི་རླུང་ནི་དངོས་པོ་ལ། །

ནམ་མཁའི་མེས་ནི་{བསྡུད་}[[15]](#footnote-15)པར་བྱེད། །

ནམ་མཁའི་ཆུས་ནི་{བསྲེག་}[[16]](#footnote-16)བྱེད་པ། །

ནམ་མཁའི་ས་ཡིས་གོ་སྐབས་འབྱེད། །

ནམ་མཁའི་ནམ་མཁའ་སྣང་བའོ། །

རླུང་གི་རླུང་ནི་བརྟན་པ་ལ། །

རླུང་གི་ནམ་མཁའ་ཡེ་གདངས་ཆེ། །

རླུང་གི་ཆུ་ནི་མྱུར་མགྱོགས་ཆེ། །

རླུང་གི་མེ་ནི་འཕེན་སྡུད་ཆེ། །

རླུང་གི་ས་ནི་གཟུགས་བརྙན་གསལ། །

ཆུ་ཡི་ཆུ་ནི་སྒྲ་བརྙན་ཡིན། །

ཆུ་ཡི་ནམ་མཁའ་ཐོགས་པ་མེད། །

ཆུ་ཡི་རླུང་ནི་ཆགས་མེད་རྒྱུག །

ཆུ་ཡི་མེ་ནི་སྡུད་པར་བྱེད། །

ཆུ་ཡི་སས་ནི་ཁྱབ་པར་བྱེད། །

མེ་ཡི་མེས་ནི་སྐྱེད་པར་བྱེད། །

མེ་ཡི་ནམ་མཁས་དངོས་པོ་བསྲེག །

[page My-273]མེ་ཡི་རླུང་གིས་འབར་བར་བྱེད། །

མེ་ཡི་ཆུས་ནི་བརླག་པར་བྱེད། །

མེ་ཡི་སས་ནི་འཛིན་པའོ། །

ས་ཡི་སས་ནི་འགྲོ་བ་ཁྱབ། །

ས་ཡི་ནམ་མཁའ་ཐེག་ཆེན་ཏེ། །

ས་ཡི་རླུང་གིས་གངས་སྟོངས་བྱེད། །

ས་ཡི་ཆུས་ནི་དངོས་པོ་བསྐྱེད། །

ས་ཡི་མེས་ནི་སྐེམས་པའོ། །

{ཅེས་}[[17]](#footnote-17)སོ། །

འདི་དག་གི་ཁྱད་པར་ལ་བསླབས་པས་ཡོན་ཏན་ཁྱད་པར་ཅན་རེ་རེ་འགྲུབ་པར་དེའི་འགྲེལ་[page Ad-10]པ་ལས་[111-page Dg]བཤད་ལ། སྒྲ་ཐལ་འགྱུར་ལས་ཀྱང་འབྱུང་བའི་སྒྲ་དོན་ལ་བསླབས་པས་ཐུན་མོང་གི་དངོས་གྲུབ་ཐོབ་པར་གསུངས་ཏེ།

དེ་ཡི་སྒྲ་དོན་བྱེ་བྲག་གིས། །

སྤྱི་ཡི་རྣམ་པ་ངེས་བསྟན་པ། །

གཟུགས་ལ་བསླབས་པས་ལུས་ཟད་འགྱུར། །

སྒྲ་ཡིས་སྐད་རྣམས་ཤེས་པར་འགྱུར། །

དྲིས་ནི་བཅུད་ཀྱིས་ལེན་པ་འགྲུབ། །

རོས་ནི་དངོས་པོ་བདུད་རྩིར་འགྱུར། །

ཅེས་པ་དང༌། གསང་བ་སྤྱོད་པ་ས་བོན་གྱི་རྒྱུད་ལས།

ས་ཆུ་མེ་རླུང་འབྱུང་བ་བཞིའི། །

སྒྲ་དོན་རྣམས་ལ་གོམས་པ་ཡིས། །

རིགས་དྲུག་རྣམས་ཀྱི་རང་སྐད་ཀྱི། །

མངོན་ཤེས་འཆར་བ་འདིས་འགྲུབ་བོ། །

ཅེས་སོ། །

དེ་དག་ནི་ཕྱིའི་འབྱུང་བ་རྣམས་ཏེ་སེམས་ཅན་ཀུན་གྱི་རྟེན་དང་གནས་སོ། །

#### 2.15.2.1.10 ཚང་ཚུལ།

བཅུ་པ་དེ་དག་དང་གཞན་ཡང་འཁོར་འདས་ཀྱི་ཆོས་རྣམས་རྣལ་འབྱོར་པའི་ལུས་སེམས་ལ་ཚང་ཚུལ་བསྟན་པ་ལ་གསུམ་སྟེ། ཆ་མཐུན་གྱི་ཚང་ཚུལ་སྤྱིར་བསྟན། ལུས་སེམས་ལ་ཚང་ཚུལ་བྱེ་བྲག་ཏུ་བཤད། བརྡ་ཆེན་ངེས་པའི་རོལ་མོས་གོ་བར་བྱ་བའོ། །[[18]](#footnote-18)

##### 2.15.2.1.10.1 ཆ་མཐུན་གྱི་ཚང་ཚུལ་སྤྱིར་བསྟན་པ།

དང་པོ་ནི། འགྲོ་བ་རྣམས་ཀྱི་ལུས་སེམས་ཚོགས་པའི་ཆོས་འདི་ལ་ཐམས་ཅད་ཡེ་ནས་ཆ་ཚང་དུ་རང་ཤར་ཏེ། ཐབས་ཤེས་རབ་ཀྱི་ཆར་ཕ་དང་མ། ཆོས་སྐུ་བྱང་ཆུབ་ཀྱི་ཆར་འཕེན་པ་ལས་ཀྱི་རླུང༌། རིགས་ལྔ་ཡེ་གདངས་ཀྱི་ཆར་འབྱུང་ལྔའི་ས་བོན། ལམ་ཚོགས་གཉིས་ཐབས་ཤེས་ཟུང་འཇུག་གི་ཆར་སྙོམས་འཇུག་གི་དངས་མ་གཉིས། གཞི་དབྱིངས་ན་གནས་པའི་ཆར་མངལ་དུ་གནས་པ། ཁམས་[page My-273b]བདུན་རྣམ་དག་གི་ལམ་[page Ad-11]བདུན་རྫོགས་པའི་ཆར་ཞག་བདུན་ཚན་བདུན་གྱིས་ལུས་ཆགས་ཚུལ། ས་བཅུ་རྫོགས་པའི་ཆར་མངལ་གནས་ཟླ་བ་བཅུ། ལམ་རྫོགས་ནས་སྐུ་གསུམ་དུ་སངས་རྒྱས་པའི་ཆར། བཙས་པ་སྤྲུལ་སྐུ། ལུས་གནས་ཏེ་ཡུལ་ལ་སྤྱོད་པ་ལོངས་སྐུ། ཤི་བ་ཆོས་སྐུ་སྟོང་བའི་ཆར་ཤར་བས། འགྲོ་བ་རྣམས་ཡེ་ནས་གཞི་ལམ་འབྲས་བུ་{བསྒྲོད་}[[19]](#footnote-19)ནས་གྲོལ་བའི་ཚུལ་ཏེ། མུ་ཏིག་ཕྲེང་བ་ལས།

བཅོམ་ལྡན་འདས་ཀྱིས་བཀའ་སྩལ་པ། །

འབད་པས་གྲོལ་བ་མ་ཡིན་ཏེ། །

ཡེ་ཉིད་ནས་ནི་གྲོལ་བར་གནས། །[112-page Dg]

ཐབས་དང་ཤེས་རབ་སྦྱོར་བ་ལས། །

ཕ་དང་མ་ཡི་རྒྱུ་ཉིད་དག །

འཕེན་པའི་རླུང་གིས་བསྐྱོད་པ་ནི། །

བྱང་ཆུབ་རང་རིག་བདེ་ཆེན་པོ། །

འབྱུང་ལྔའི་རྒྱུ་ལས་ས་བོན་ནི། །

སྟོང་ཉིད་ཡུལ་ལ་སྣང་བར་ཤར། །

གཉིས་ཀྱི་བདེ་བའི་སྙོམས་འཇུག་ནི། །

ཐབས་ལས་བྱུང་བའི་ཤེས་རབ་ཉིད། །

མངལ་གྱི་ལྷུམས་སུ་ཚུད་པ་ནི། །

རང་རིག་གཞི་ནས་སྣང་བ་ཤར། །

བདུན་ཚན་བདུན་གྱིས་རྟོགས་ཚད་དོ། །

ཟླ་བཅུས་ས་རྣམས་{བསྒྲོད་}[[20]](#footnote-20)པ་ཉིད། །

བཙས་པ་ཉིད་ནི་སྐུར་བཞེངས་ཏེ། །

ལུས་སྐྱེད་པ་ནི་གཞི་སྣང་ཡུལ། །

ལུས་སུ་གནས་པ་གཞི་ཡིན་ཏེ། །

རྒས་པ་དག་གིས་འཁྲུལ་བ་སངས། །

ན་བ་ཉིད་ནི་རྟོགས་པའི་གདེང༌། །

ཤི་བས་ཆོས་ཉིད་སྟོང་པར་གྲོལ། །

དེ་ལྟར་སྣང་བའི་སེམས་ཅན་ཀུན། །

འབད་པ་མེད་པར་ཡེ་ནས་གྲོལ། །

{ཅེས་}[[21]](#footnote-21)སོ། །

ཁྱད་པར་དུ་འཁྲུལ་པ་ལྡོག་ཚུལ་དང་སྦྱར་ན། [page Ad-12]བཙས་པ་ནི་རིག་པ་དབྱིངས་ལས་སྤྱོད་པའི་ཆའོ། །ལུས་ནི་གཞི། ཕྱིའི་སྣང་ཆ་གཞི་སྣང་ལྷུན་གྲུབ། ན་བ་ངོ་འཕྲོད་པའི་རྟོགས་པ། རྒས་པ་བདེན་ཞེན་{ཀྱི་}[[22]](#footnote-22)འཁྲུལ་པ་སངས་པ། ཤི་བ་རང་ངོ་ཤེས་དུས་ནང་དབྱིངས་ཀ་དག་གིས་ས་ལ་མཐར་ཕྱིན་པའི་ཆ་མཚོན་པའོ། །འདི་དག་ཡེ་ནས་ཤར་བས་གདམས་ངག་ངོ་སྤྲོད་པ་དང༌། དབང་དང༌། བསྒོམས་པས་གྲོལ་བ་འཐད་དོ། །ཆ་མཐུན་དུ་ཡེ་ནས་མ་ཚང་ན་[page My-274a]{གདམ་}[[23]](#footnote-23)ངག་གིས་གྲོལ་མི་ནུས་ལ། ཆ་མཐུན་ཡོད་པ་དེ་གསལ་བར་བསྟན་པས་སངས་རྒྱས་ཀྱི་ཆོས་ཞེས་བྱའོ། །གཞི་ལམ་ཡེ་ཚད་དུ་ཡོད་པ། སངས་རྒྱས་ཀྱིས་གསུངས་པས་བརྡ་དོན་དུ་བསྟན་དུ་བྱུང་བའང་གནད་འདི་ལ་ཐུག་གོ །

##### 2.15.2.1.10.2 ལུས་སེམས་ལ་ཚང་ཚུལ་བྱེ་བྲག་ཏུ་བཤད་པ།

གཉིས་པ་ལུས་སེམས་ལ་ཚང་ཚུལ་བྱེ་བྲག་ཏུ་བཤད་པ་ལ་གསུམ་སྟེ། ལུས། སེམས། རིག་པ་ལ་ཚང་བའི་ཚུལ་ལོ། །

###### 2.15.2.1.10.2.1 ལུས།

དང་པོ་ནི། ལུས་འབྱུང་བཞི་འདུས་པའི་ཕུང་པོ་འདི་ལ་ཕྱི་སྣོད་ཀྱི་འཇིག་རྟེན་གྱི་ཆ་དང་། ནང་བཅུད་ཀྱི་སྐྱེ་འགྲོའི་ཆ་རྣམས་ཚང་སྟེ། མུ་ཏིག་ཕྲེང་བ་ལས།

ས་དང་ཆུ་དང་མེ་དང་རླུང༌། །

ནམ་མཁའ་དང་ནི་ཉི་ཟླ་དང༌། །

སྐྱེས་པ་བུད་མེད་དག་གི་གཟུགས། །

གཟའ་དང་སྐར་མ་སྤྲིན་དང་ནི། །

ཤིང་དང་རི་དང་བྲག་རྣམས་དང༌། །

རྩ་[113-page Dg]བ་སྡོང་པོ་ཡལ་ག་དང༌། །

འདབ་མ་མེ་ཏོག་འབྲས་བུ་དང༌། །

དྲི་དང་རོ་དང་སྒྲ་དང་རེག །

རོལ་མོ་རྣམས་དང་འཕན་གདུགས་དང༌། །

རྒྱལ་མཚན་དང་ནི་བླ་བྲེ་དང༌། །

དེ་དག་འཁོར་{སྟེ་}[[24]](#footnote-24)སྣང་བའི་ཆོས། །

རྣལ་འབྱོར་ཉིད་[page Ad-13]ཀྱི་ལུས་ལ་ཚང༌། །

{ཅེས་}[[25]](#footnote-25)སོ། །

དེ་དག་གི་ཆ་ཤས་རྒྱས་པར་བཤད་ན། སའི་ཆ་ཤ། ཆུའི་ཆ་ཁྲག མེའི་ཆ་དྲོད། རླུང་གི་ཆ་དབུགས། ནམ་མཁའི་ཆ་སེམས། ཉི་ཟླའི་ཆ་མིག་གཉིས། སྐྱེས་པའི་ཆ་སྐྱེ་བ། བུད་མེད་ཀྱི་ཆ་འཆི་བ། གཟའི་ཆ་འདོད་པའི་སྒོ་ཁ་དང་སྣ་བུག་གཉིས་སོ། །སྐར་མའི་ཆ་སོ། སྤྲིན་གྱི་ཆ་སྐྲ། ཤིང་གི་ཆ་རྩ། རིའི་ཆ་མཚུངས་ལུས་རིལ་པོ། བྲག་གི་ཆ་རུས་པ། ལྗོན་ཤིང་གི་རྩ་བའི་ཆ་སྙིང་། ཡལ་གའི་ཆ་རྐང་ལག མེ་ཏོག་གི་ཆ་མིག་ལ་སོགས་པ་དབང་པོ་ལྔ། འབྲས་བུའི་ཆ་ལུས་ཀྱི་བདེ་སྡུག་ཏུ་གྲུབ་པ། སྒྲའི་ཆ་སྐད། གཟུགས་ཀྱི་ཆ་ལུས། དྲིའི་ཆ་བ་སྤུ། རོའི་ཆ་ལྤགས་པ། རེག་གི་ཆ་ནང་། རོལ་མོའི་ཆ་རྒྱུ་མ་ལ་སོགས་པའི་ནང་ཁྲོལ། འཕན་གྱི་ཆ་དྲི་ཆུ། གདུགས་ཀྱི་ཆ་རྐང་པ། རྒྱལ་མཚན་གྱི་ཆ་མིང༌། བླ་བྲེའི་ཆ་རླངས་པའོ། །དེ་སྐད་དུའང་མུ་ཏིག་ཕྲེང་བ་ལས།

[page My-274b]ས་ནི་ཤ་སྟེ་དངོས་པོ་ཉིད། །

ཆུ་ནི་ཁྲག་སྟེ་བསྡུད་པ་ཉིད། །

མེ་ནི་དྲོད་དེ་ལུས་ཀུན་སྨིན། །

རླུང་ནི་དབུགས་ཏེ་ལས་ཀྱི་གཟུངས། །

ནམ་མཁའ་སེམས་ཏེ་ལུས་ཀྱི་གདངས། །

ཉི་ཟླ་མིག་སྟེ་གསལ་བར་བྱེད། །

སྐྱེས་པ་དག་ནི་སྐྱེ་བ་ཉིད། །

བུད་མེད་དག་ནི་འཆི་བར་སྣང༌། །

གཟའ་ནི་ཁ་ལ་སྐར་མ་སོ། །

སྤྲིན་ནི་སྐྲ་ལ་ཤིང་ནི་རྩ། །

རི་ནི་ལུས་ལ་བྲག་ནི་རུས། །

རྩ་བ་སྙིང་ལ་སྡོང་པོ་རྐང༌། །

ཡལ་ག་དག་ནི་ཡན་ལག་ལ། །

མེ་ཏོག་ཉིད་ནི་དབང་པོ་ལྔ། །

འབྲས་བུ་ལུས་སུ་གྲུབ་པའོ། །

དྲི་ནི་[page Ad-14]བ་སྤུ་རོ་ནི་ལྤགས། །

སྒྲ་ནི་སྐད་ལ་རེག་ནི་ནད། །

རོལ་མོ་ནང་ཁྲོལ་འཕན་ནི་ཆུ། །

གདུགས་ན་རྐང་པ་རྒྱལ་མཚན་མིང༌། །

བླ་བྲེ་དག་ནི་རླངས་པའོ། །

རྣལ་འབྱོར་ལུས་ལ་དེ་དག་རྫོགས། །

{ཅེས་}[[26]](#footnote-26)སོ། །

###### 2.15.2.1.10.2.2 སེམས།

གཉིས་པ་སེམས་ལ་འཁོར་འདས་གཞི་ལམ་གྱི་ཆོས་ཐམས་ཅད་རྫོགས་པར་གནས་ཏེ། ཡང་[114-page Dg]དེ་ཉིད་ལས།

འདས་པ་དཀར་པོའི་ཆོས་རྣམས་ནི། །

ལུས་དང་སེམས་ལ་ཐམས་ཅད་རྫོགས། །

འཁོར་བའི་ཆོས་ནི་འདས་སྟོང་ཕྱིར། །

དཀྱིལ་འཁོར་ལྷ་དང་མཆོད་པ་དང༌། །

སྔགས་དང་ཕྱག་རྒྱ་ཏིང་འཛིན་དང༌། །

དབང་བསྐུར་བ་དང་དམ་ཚིག་དང༌། །

མན་ངག་འབོགས་དང་ཉམས་མྱོང་དང༌། །

དེ་བཞིན་སྐྱེད་པའི་རིམ་པ་དང༌། །

ཐོས་དང་བསམ་དང་བསྒོམ་པ་དང༌། །

ལྟ་བ་སྤྱོད་པ་བསྒོམ་པ་དང༌། །

སྦྱིན་དང་ཚུལ་ཁྲིམས་བཟོད་པ་དང༌། །

བརྩོན་འགྲུས་བསམ་གཏན་ཤེས་རབ་དང༌། །

སྟོབས་དང་སྨོན་ལམ་ཡེ་ཤེས་དང་། །

དེ་བཞིན་ཐབས་ཀྱི་ཕ་རོལ་ཕྱིན། །

དགེ་བཅུ་སྤྱོད་པ་ལ་སོགས་པ། །

ཐབས་དང་ཤེས་རབ་ཉིད་དང་ཡང༌། །

{ཅེས་}[[27]](#footnote-27)པ་ལ་སོགས་པ་ནས།

མྱང་འདས་མཚོན་པའི་ཆོས་དེ་རྣམས། །

ལུས་དང་སེམས་ལ་རྫོགས་པར་གནས། །

{ཅེས་}[[28]](#footnote-28)པའི་བར་དུ་གསུངས་སོ། །

###### 2.15.2.1.10.2.3 རིག་པ་ལ་ཚང་བའི་ཚུལ།

གསུམ་པ་རིག་པ་ལ་ཚང་ཚུལ་ནི། ཡང་དེ་ལས།

རང་སྣང་རིག་པའི་ངོ་གང་ལ། །

ཇི་ལྟར་སྣང་བའི་ཆོས་རྣམས་རྫོགས། །

{ཅེས་}[[29]](#footnote-29)པ་དང༌།

རིག་པ་ཉིད་ལ་འདི་ལྟ་སྟེ། །

ཉི་མ་ཟླ་བ་ཤེས་རབ་ཐབས། །

སྐྱེས་པ་གཞི་ལ་བུད་མེད་[page Ad-15]ལམ། །

གཟའ་ནི་རྟོགས་ཚད་སྐར་[page My-275a]མ་ཆོས། །

སྤྲིན་ནི་ཐུགས་རྗེ་ཀུན་ལ་ཁྱབ། །

ཤིང་ནི་ཆོས་ཉིད་རྒྱས་པའི་ལམ། །

རི་ནི་ལྟ་བ་འགྱུར་བ་མེད། །

བྲག་ནི་ཆོས་སྐུ་སྐྱེ་འཇིག་བྲལ། །

རྩ་བ་ཆོས་ཀུན་རྒྱུ་གཅིག་པ། །

ཡལ་ག་བྱང་ཆུབ་ཡན་ལག་ཉིད། །

སྡོང་པོ་སྟོང་པར་རོ་གཅིག་སྟེ། །

འདབ་མ་ཁྱབ་བྱེད་ཆོས་ཀྱི་དབྱིངས། །

མེ་ཏོག་ཡེ་ཤེས་སྒྲོན་མ་ཉིད། །

འབྲས་བུ་སྐུ་གསུམ་རང་རྫོགས་སོ། །

སྒྲ་ནི་ཆོས་ཉིད་ཡུལ་གྱི་སྒྲ། །

དྲི་ནི་སངས་རྒྱས་གསུངས་དུ་གྲགས། །

རོ་ནི་ཉམས་མྱོང་བདེ་བའི་རོ། །

རེག་ནི་བསམ་གཏན་ཆེན་པོའོ། །

རོལ་མོ་འོད་ལྔའི་དཀྱིལ་འཁོར་རྫོགས། །

འཕན་ནི་ཁ་དོག་གསལ་བའི་གདངས། །

གདུགས་ནི་སྐྱོབ་པ་ཤེས་རབ་སྟེ། །

བླ་བྲེ་མན་ངག་ཆེ་བའི་གནད། །

རྒྱལ་མཚན་རྟོགས་པ་མངོན་སངས་རྒྱས། །

སེམས་ཉིད་ངོ་ལ་ཆོས་རྣམས་ནི། །

ཡེ་ནས་ལྷུན་གྲུབ་ཚུལ་དུ་གནས། །

དེ་ཕྱིར་བློ་དང་[115-page Dg]དངོས་པོ་ཡི། །

ཆོས་རྣམས་ཐམས་ཅད་བཏགས་པ་ཙམ། །

{ཅེས་}[[30]](#footnote-30)སོ།། །།

### 2.15.2.2 ནང་འབྱུང་རྒྱས་པར་བཤད་པ།

དོན་གཉིས་པ་ནང་འབྱུང་རྒྱས་པར་བཤད་པ་ལ་གཉིས་ཏེ། ཐུན་མོང་གི་རབ་ཏུ་དབྱེ་བ་དང༌། དབྱེ་བ་སོ་སོའི་རང་བཞིན་ནོ། །

#### 2.15.2.2.1 ཐུན་མོང་གི་རབ་ཏུ་དབྱེ་བ།

དང་པོ་ནི། ལུས་ཀྱི་འབྱུང་ལྔ་རགས་པ་ལ་དངས་མའི་འབྱུང་ལྔ་ནང་དུ་བརྟེན་པས་ནང་འབྱུང་སྟེ། རླུང་དང༌། མེ་དང༌། ས་དང༌། ཆུ་དང༌། ནམ་མཁའ་ལྔ་པོ་རེ་རེ་ཞིང་ལྔ་ལྔར་གནས་པས་ཡན་ལག་ཉི་ཤུ་རྩ་ལྔའོ། །དེ་ལྟར་ངེས་པའི་འཐད་པ་ནི་བྱེད་ལས་མི་འདྲ་བ་ལྔ་ལ་ལྟོས་ནས་ལྔར་[page Ad-16]ངེས་ཏེ། རང་ཤར་ལས། འབྱུང་བ་ཆེན་པོ་ལྔ་ནི་རང་གི་ལུས་ལ་ཚང་ངོ༌། །དེ་ཡང་རླུང་རྣམ་པ་ལྔས་ཡེ་ཤེས་ཀྱི་གདངས་བྱེད་དོ། །

མེ་རྣམ་པ་ལྔས་ཡེ་ཤེས་ཀྱི་རྩལ་བྱེད་དོ། །[[31]](#footnote-31)

ས་ལྔས་ཡེ་ཤེས་ཀྱི་ངོ་བོ་བྱེད་དོ། །

ཆུ་ལྔས་ཡེ་ཤེས་ཀྱི་ཡུལ་བྱེད་དོ། །

ནམ་མཁའ་ལྔས་ཡེ་ཤེས་ཀྱི་གནས་བྱེད་དོ། །

ཅེས་སོ། །

#### 2.15.2.2.2 དབྱེ་བ་སོ་སོའི་རང་བཞིན།

གཉིས་པ་ལ་ལྔ་སྟེ། རླུང་དང༌། མེ་དང༌། ས་དང༌། ཆུ་དང༌། ནམ་མཁའི་རང་བཞིན་རྒྱས་པར་བཤད་པའོ། །

##### 2.15.2.2.2.1 རླུང་གི་རང་བཞིན་རྒྱས་པར་བཤད་པ།

དང་པོ་ལའང་རྩ་བའི་དབྱེ་བ་དང༌། ཡན་ལག་གི་དབྱེ་བ་རྒྱས་པར་[page My-275b]བཤད་པ་གཉིས་ལས།

###### 2.15.2.2.2.1.1 རྩ་བའི་དབྱེ་བ།

རྩ་བའི་དབྱེ་བ་ནི། རང་ཤར་ལས།

རླུང་རྣམ་པ་ལྔ་གང་ཞེ་ན། སྲོག་འཛིན་པའི་རླུང་དང༌། བཀྲག་དང་གཟི་མདངས་སྐྱེད་པའི་རླུང་དང༌། མེ་དང་མཉམ་པའི་རླུང་དང༌། ཀུན་ཏུ་ཁྱབ་བྱེད་ཀྱི་རླུང་དང༌། སྙིང་རྗེ་མེད་པ་བསྐལ་པ་ལས་ཀྱི་རླུང་དང་ལྔའོ། །རླུང་དེ་རྣམས་སེམས་ཅན་ཀུན་གྱི་ལུས་མགོ་མཇུག་ལ་གནས་པའོ། །

{ཅེས་}[[32]](#footnote-32)སོ། །

དེའང་སྲོག་འཛིན་གྱི་རླུང་སྲོག་པ་རྩ་ན་གནས་སོ། །བཀྲག་དང་གཟི་མདངས་སྐྱེད་པ་སྨིན་ཕྲག་ན་གནས་སོ། །མེ་མཉམ་ཕོ་བ་ན་གནས་སོ། །ཀུན་ཁྱབ་ལུས་ཀུན་ལ་ཁྱབ་པར་གནས་སོ། །ལས་རླུང་སྙིང་དང་སྙིང་ཤུན་གྱི་བར་ན་གནས་སོ། །དེ་དག་གི་བྱེད་ལས་ཀྱང༌། སྲོག་གནས་པ་དང༌། མདངས་བསྐྱེད་པ་དང༌། ཟས་འཇུ་བ། འགྲོ་འདུག་དང༌། ཚེ་འཕོ་བའི་ལས་བྱེད་དེ་རིམ་པ་བཞིན་ནོ། །

###### 2.15.2.2.2.1.2 ཡན་ལག་གི་དབྱེ་བ་རྒྱས་པར་བཤད་པ།

གཉིས་པ་ཡན་ལག་གི་དབྱེ་བ་ནི། རླུང་ལྔ་པོ་རེ་རེའང་ལྔ་ལྔར་གནས་[page Ad-17]པ་ལས།

2.15.2.2.2.1.2.1 སྲོག་འཛིན་པའི་རླུང་ལྔ།

དང་པོ་སྲོག་འཛིན་པའི་རླུང་ལྔ་ནི་རང་ཤར་ལས། [116-page Dg]

སྲོག་འཛིན་པའི་རླུང་ལ་ཡང་ལྔ་སྟེ། རྩ་བ་འཛིན་པའི་སྲོག་དང༌། སྐྱོབ་བྱེད་ཀྱི་སྲོག་དང༌། རྣམ་པར་ཕྲ་བའི་སྲོག་དང༌། མི་གཙང་བའི་སྲོག་དང༌། རྣམ་པར་འདར་བྱེད་ཀྱི་སྲོག་དང་ལྔའོ། །

{ཅེས་}[[33]](#footnote-33)སོ། །

དེ་དག་ཀྱང་རིམ་པ་ལྟར། རིག་པའི་གདངས་སྐྱེད་པ་དང༌། ཐིག་ལེའི་གདངས་སྐྱེད་པ་དང༌། འོད་ཀྱི་གདངས་སྐྱེད་པ་དང༌། མ་རིག་པའི་རྩ་བ་འཛིན་པ་དང༌། ཡིད་ཀྱི་གྲོགས་བྱེད་པའི་ཚུལ་གྱིས་སྲོག་རྩ་ན་ཡོད་ལ། སྲོག་རླུང་གི་གདངས་ལ་རིག་གདངས་{རྟེན་}[[34]](#footnote-34)ནས་གནས་པ་ཡིན་ནོ། །

2.15.2.2.2.1.2.2 མེ་མཉམ་གྱི་རླུང་ལྔ།

གཉིས་པ་མེ་མཉམ་གྱི་རླུང་ལྔ་ནི། ཡང་དེ་ལས།

 མེ་དང་ལྷན་ཅིག་གནས་པའི་རླུང་ལའང་ལྔ་སྟེ། {དངས་བརྙིངས་}[[35]](#footnote-35)འབྱེད་པའི་རླུང་དང༌། དྲོད་སྐྱེད་པའི་རླུང་དང༌། གསལ་འགྱུར་གྱི་རླུང་དང༌། རྣམ་པར་བསྡུད་པའི་རླུང་དང༌། རྣམ་པར་གཟེངས་བསྟོད་པའི་རླུང་དང་ལྔའོ། །

{ཅེས་}[[36]](#footnote-36)སོ། །

དེ་དག་ཀྱང་རིམ་པ་ལྟར། སྲོག་དང་གཉིས་སུ་མེད། རིག་པ་དང་གཉིས་སུ་མེད། སྒྲོན་མ་དང་གཉིས་སུ་མེད། [page My-276a]ཐིག་ལེ་དང་གཉིས་སུ་མེད། ཤེས་རབ་དང་གཉིས་སུ་མེད་པར་གནས་སོ། །

2.15.2.2.2.1.2.3 གསུམ་པ་བཀྲག་དང་གཟི་མདངས་སྐྱེད་པའི་རླུང་ལྔ།

གསུམ་པ་བཀྲག་དང་གཟི་མདངས་སྐྱེད་པའི་རླུང་ལྔ་ཡང་དེ་ལས།

བཀྲག་དང་གཟི་མདངས་སྐྱེད་པའི་རླུང་ལའང་ལྔ་སྟེ། རྣམ་པར་ཤེས་པ་བསྐྱེད་པའི་རླུང་དང༌། རྣམ་པར་ཡིད་འབྱུང་བའི་རླུང་དང༌། རྣམ་པར་མདངས་དང་ལྡན་པའི་རླུང་དང༌། རྣམ་པར་{བསླེག་}[[37]](#footnote-37)[page Ad-18]པའི་རླུང་དང༌། རྣམ་པར་རྒོད་པའི་རླུང་དང་ལྔའོ། །

{ཅེས་}[[38]](#footnote-38)སོ། །

དེ་དག་ཀྱང་རིམ་པ་བཞིན། ཤེས་རབ་ཀྱི་ཡུལ། སྣང་བའི་ཡུལ། སྒྲོན་མའི་ཡུལ། མ་རིག་པའི་ཡུལ། ཡིད་ཀྱི་ཡུལ་གྱི་རྟ་བྱེད་དོ། །

2.15.2.2.2.1.2.4 ཁྱབ་བྱེད་ཀྱི་རླུང་ལྔ།

བཞི་པ་ཁྱབ་བྱེད་ཀྱི་རླུང་ལྔ་ནི། རང་ཤར་ལས།

རྣམ་པར་ཁྱབ་བྱེད་ཀྱི་རླུང་ལའང་ལྔ་སྟེ། གཞི་ལ་ཁྱབ་བྱེད་ཀྱི་རླུང་དང༌། འཕྲལ་དུ་ཁྱབ་བྱེད་ཀྱི་རླུང་དང༌། སྔང་ཞིང་{བསྐྲག་}[[39]](#footnote-39)པ་ཁྱབ་བྱེད་ཀྱི་རླུང་དང༌། དྲན་པ་ཁྱབ་བྱེད་ཀྱི་རླུང་དང༌། འཛིན་པས་ལུས་ཀུན་ཁྱབ་པའི་རླུང་དང་ལྔའོ། །

{ཅེས་}[[40]](#footnote-40)སོ། །

དེ་དག་ཀྱང་རིམ་པ་ལྟར། ཡེ་ཤེས་ལ་སྣང༌། སྒྲོན་མ་ལ་སྣང༌། ཤེས་པ་ལ་སྣང༌། བསམ་པ་ལ་སྣང༌། སེམས་ལ་སྣང་བའི་རྩལ་བྱེད་པའོ། །

2.15.2.2.2.1.2.5 སྙིང་རྗེ་མེད་པ་ལས་ཀྱི་རླུང་ལྔ།

ལྔ་པ་སྙིང་རྗེ་མེད་པ་ལས་ཀྱི་རླུང་ལྔ་ནི། ཡང་དེ་ལས།

སྙིང་རྗེ་[117-page Dg]མེད་པ་བསྐལ་པ་ལས་ཀྱི་རླུང་ལའང་ལྔ་སྟེ། རྣམ་པར་སྐྱོད་བྱེད་ཀྱི་རླུང་དང༌། རྣམ་པར་སྒྲོལ་བྱེད་ཀྱི་རླུང་དང༌། རྣམ་པར་{བཟློག་}[[41]](#footnote-41)བྱེད་ཀྱི་རླུང་དང༌། རྣམ་པར་མྱུར་བྱེད་ཀྱི་རླུང་དང༌། སྐད་ཅིག་མའི་རླུང་དང་ལྔའོ། །

{ཅེས་}[[42]](#footnote-42)སོ། །

[[43]](#footnote-43)དེ་དག་ཀྱང་རིམ་པ་ལྟར། ཕུང་པོ་ལ་ཁྱབ། སྐད་ཅིག་ལ་ཁྱབ། བར་དོ་ལ་ཁྱབ། རྟོག་པ་ལ་ཁྱབ། སྐད་ཅིག་མ་བྱ་རྫོགས་གསུམ་ལ་ཁྱབ་པའོ། །དེ་ལྟར་ཉི་ཤུ་རྩ་ལྔ་ཡང་རྩ་བ་ལྔར་འདུ་ལ། དེ་དག་གི་སྒྲ་བཤད་ནི། རང་ཤར་ལས།

ཡང་དག་པའི་ས་ལ་སྐྱོད་པར་བྱེད་པའི་ཕྱིར་ན་སྐྱོད་བྱེད་ཀྱི་རླུང་ཞེས་བྱའོ། །དག་པ་ཡེ་ཤེས་ཀྱི་སྲོག་འཛིན་པའི་ཕྱིར་ན་སྲོག་འཛིན་པའི་རླུང་ཞེས་བྱའོ། །ཡེ་ཤེས་ཀྱི་འོད་ལྔ་རང་ཆས་སུ་ཡོད་[page Ad-19]པའི་ཕྱིར་ན་བཀྲག་དང་གཟི་མདངས་སྐྱེད་པའི་རླུང་ཞེས་བྱའོ། །ཤེས་རབ་ཀྱི་ཡང་[page My-276b]དག་པའི་དབྱིངས་སུ་སྒྲོལ་ནུས་པའི་ཕྱིར་ན་སྙིང་རྗེ་མེད་པ་བསྐལ་པ་ལས་ཀྱི་རླུང་ཞེས་བྱའོ། །ཡེ་ཤེས་ཀྱི་སྣང་བ་དང་འདུ་འབྲལ་མེད་པར་གནས་པའི་ཕྱིར་ན་མེ་དང་མཉམ་པའི་རླུང་ཞེས་བྱའོ། །

{ཅེས་}[[44]](#footnote-44)སོ། །

དེ་ལྟར་{དངས་}[[45]](#footnote-45)མའི་རླུང་ལྔ་ལ་རིག་པའི་ཡེ་ཤེས་{རྟེན་}[[46]](#footnote-46)ནས་ད་ལྟ་སྙིང་ཁ་ན་གནས་པས་ཡེ་ཤེས་ཀྱི་རང་གདངས་འོད་ལྔར་གསལ་བའི་གནད་དེ་ཡིན་ནོ། །རིག་པ་རླུང་དང་བྲལ་དུས་ཡེ་ཤེས་དབྱིངས་སུ་འཁྱིལ་བས་ཕྱི་ནང་མི་མངོན་པའང་རླུང་སེམས་དག་པའི་གནད་ལ་ཐུག་གོ །

འདིར་ཅུང་ཟུད་བསྡུས་ཏེ་བཤད་ན། ངོ་བོ་ཀ་དག་གི་རིག་པ་རིན་པོ་ཆེ་གསང་བའི་སྦུབས་རང་བཞིན་གྱིས་འོད་གསལ་བའི་ཕོ་བྲང་ན་ངོ་བོ་རང་བཞིན་ཐུགས་རྗེ་གསུམ་གྱི་བདག་ཉིད་དུ་བཞུགས་སོ། །དེའང་ངོ་བོ་སྐུར་བཞུགས་པས་རང་དོན་མི་གསལ་ཡང་ཕྱིར་སྣང་སྐུའི་འཆར་གཞི་མ་འགགས་པར་རང་གསལ། རང་བཞིན་འོད་ལྔའི་འཆར་གཞི་སྲོག་རླུང་ཡན་ལག་བཞི་གསུང་གི་སྙིང་པོར་ཡེ་གནས། ཐུགས་རྗེ་ཐུགས་རང་བྱུང་རིག་པའི་སྙིང་པོ་མཁྱེན་པ་གཉིས་ཀྱི་ཡེ་ཤེས་སུ་ལྷུན་གྱིས་གྲུབ་པས། སྐུ་དང་ཡེ་ཤེས་འདུ་འབྲལ་མེད་པའི་དགོངས་པ་ལས་[118-page Dg]འཕོ་འགྱུར་མེད་པར་བཞུགས་སོ། །མཁྱེན་པ་གཉིས་ནི། ངོ་བོ་ཆོས་ཉིད་ནང་གསལ་ལ་ལྟོས་ནས་ཐམས་ཅད་མཁྱེན་ལ། རྣམ་པ་ཆོས་ཅན་ཕྱིར་གསལ་ལ་ལྟོས་ནས་[page Ad-20]རྣམ་པ་ཐམས་ཅད་མཁྱེན་པའི་ཡེ་ཤེས་སུ་སྣང་བའོ། །

རླུང་ལྔ་ནི་རྩ་བ་སྲོག་རླུང་ཐུགས་རྗེ་རིག་པའི་ཡེ་ཤེས་ཀྱི་ཆ་ལས་དག་ན་སངས་རྒྱས་ཀྱི་ཡེ་ཤེས་དང༌། མ་དག་ན་སེམས་ཅན་གྱི་རྟོག་ཚོགས་སུ་འཆར་བའི་གཞིར་གྱུར་པའོ། །དེ་ལས་འཕྲོས་པ་ཡན་ལག་གི་རླུང་བཞི་ནི་ཐུགས་རྗེའི་རྩལ་ལས་ཉི་མ་ལས་འོད་ཟེར་ལྟ་བུ་སྟེ། གྱེན་དུ་རྒྱུ་ཤེས་རབ་ཀྱི་རྟ་དང༌། ཐུར་དུ་སེལ་ཤེས་རབ་ཀྱི་ཟེར་གདངས་འོད་དང༌། མེ་དང་མཉམ་སྨིན་པར་བྱེད་པའི་སྟོབས་ཅན་དང༌། ཁྱབ་བྱེད་རྫོགས་པར་བྱེད་པའི་སྟོབས་ཅན་བཞི་སྟེ། འདི་དག་ཀྱང་སྲོག་[page My-277a]རླུང་ཙམ་གྱི་ཆ་ལ་ཡོད་ཀྱང༌། དབྱིངས་སུ་ནི་མ་འཕྲོས། འཕྲོ་གཞི་མ་འགགས་པའི་སྙིང་པོ་ཙམ་དུ་གནས་ཏེ། སྙིང་པོའི་ཡན་ལག་འོད་དུ་གསལ་བའོ། །དེ་སྐད་དུ་ཡང་ཀུན་གསལ་ལས།

དེ་ཡི་སྐུ་ཡི་བཞུགས་ཚུལ་ནི། །

སྟོང་གསལ་ཆུ་ལྦུའི་གཟུགས་བརྙན་བཞིན། །

དེ་ཡི་གསུང་གི་གནས་ལུགས་ནི། །

ཡན་ལག་རླུང་བཞི་མེ་སྟག་ཟེར་བཞིན་དུ། །

རིག་པའི་ཀློང་ན་གསལ་བའོ། །

དེ་ཡི་ཐུགས་ཀྱི་གསལ་ལུགས་ནི། །

སྲོག་རླུང་རང་གི་ངོ་བོ་སྟེ། །

ཕྱོགས་ལྷུང་མེད་པའི་ཤེས་རབ་མེ་སྟག་ལྟར། །

སྙིང་པོའི་སྙིང་པོ་ཡེ་ཤེས་ལྔར་བཞུགས་སོ། །

{ཅེས་}[[47]](#footnote-47)སོ། །

དེའང་རྣམ་པར་རྟོག་པ་གང་གིས་ཀྱང་མ་བསླད་པའི་ཡེ་ཤེས་ཏེ། བཅོས་ཤིང་བསྒྱུར་བ་དང༌། ངོས་བཟུང་ཞིང་བརྡར་གདགས་སུ་མི་བཏུབ་པ། ས་གཞི་དང་ནམ་མཁའ་ལྟ་བུ། གསལ་བ་ལ་ཆ་ཕྲ་བས་[page Ad-21]སླང་ངའི་རྒྱབ་ཀྱི་མེ་སྟག་བཞིན་ཏེ། དབྱིངས་ཀྱི་སྙིང་པོ་ཆོས་སྐུ། དེ་ཉིད་རིག་པར་གནས་པས་ཀུན་གྱི་གཞི་འཛིན་ནོ། །དེའི་བཞུགས་པའི་ཕོ་བྲང་ནི། དེ་ཉིད་ལས།

ཆོས་ཀྱི་དབྱིངས་ཏེ་སྟོང་ཁྱབ་ནམ་མཁའ་བཞིན། །

{ཅེས་}[[48]](#footnote-48)པས། ཆོས་ཀྱི་སྐུ་དེ་རིན་པོ་ཆེའི་སྦུབས་ན་བཞུགས་ཙམ་ན། ཆོས་ཉིད་དག་པའི་ཡེ་གདངས་ཞེས་བྱ་སྟེ། [119-page Dg]རིག་པ་འོད་ཀྱི་ཁང་པ་ཅན། འོད་ཀྱི་སྣང་བ་ལ་བཞུགས་སོ།{}[[49]](#footnote-49)དེ་ནི་ཐོག་མའི་སྤྱི་གཞི་རིག་པའི་དབྱིངས་ཞེས་བྱ་སྟེ། རླུང་ལྔ་དང་འབྲེལ་བ་བསྒྲུབ་པའི་དོན་ཏོ། །

##### 2.15.2.2.2.2 མེའི་རང་བཞིན་རྒྱས་པར་བཤད་པ།

གཉིས་པ་མེ་ལྔ་རྒྱས་པར་བཤད་པ་ནི་རང་ཤར་ལས།

མེ་ལ་ལྔ་སྟེ། ཕྱི་ནང་ཀུན་གྱི་ཁྱབ་བྱེད་ཀྱི་མེ་དང༌། ཕྱི་ནང་ཀུན་གསལ་གྱི་མེ་དང༌། ཕྱི་ནང་ཀུན་ཏུ་མཉམ་པའི་མེ་དང༌། ཕྱི་ནང་གི་བྱ་བ་རྟོགས་པའི་མེ་དང༌། ཕྱི་ནང་གི་བྱ་བ་གྲུབ་པའི་མེ་དང་ལྔའོ། །

{ཅེས་}[[50]](#footnote-50)སོ། །

དེ་དག་ཀྱང་རིམ་པ་བཞིན། གློ་བ་དང༌། མིག་དང་ཡན་ལག་རྣམ་པ་ལྔ་སྟེ་དྲུག་དང༌། ཤ་ལྤགས་བར་དང༌། རྐང་མཐིལ་གཉིས་དང༌། ལག་མཐིལ་གཉིས་ན་གནས་ཤིང་དྲོད་[page My-277b]སྐྱེད་དོ། །

##### 2.15.2.2.2.3 སའི་རང་བཞིན་རྒྱས་པར་བཤད་པ།

གསུམ་པ་ས་ལའང་ལྔ་སྟེ། དེ་ཉིད་ལས།

ས་ལ་ཡང་ལྔ་སྟེ། ཀུན་ཏུ་སྣང་བའི་ས་དང༌། མི་འགྱུར་བ་རྡོ་རྗེའི་ས་དང༌། ཐམས་ཅད་འབྱུང་བ་རིན་པོ་ཆེའི་ས་དང༌། སྣང་བ་སྟོན་པ་ཀུན་ཏུ་མཐའ་ཡས་པའི་ས་དང༌། བསྒྲུབ་པ་མཐར་ཕྱིན་པའི་ས་དང་ལྔའོ། །

{ཅེས་}[[51]](#footnote-51)སོ། །

དེ་དག་ཀྱང་རིམ་པ་བཞིན། རིག་པ་དང་ལྷན་ཅིག {།}[[52]](#footnote-52)སྒྲོན་མ་དང་ལྷན་ཅིག {།}[[53]](#footnote-53)ཐིག་ལེ་དང་ལྷན་ཅིག {།}[[54]](#footnote-54)ཡེ་ཤེས་དང་ལྷན་[page Ad-22]ཅིག {།}[[55]](#footnote-55)ཤེས་རབ་དང་ལྷན་ཅིག་བརྟན་པར་གནས་སོ། །

##### 2.15.2.2.2.4 ཆུའི་རང་བཞིན་རྒྱས་པར་བཤད་པ།

བཞི་པ་ཆུ་ལྔ་ཡང་རང་ཤར་ལས།

ཆུ་རྣམ་པ་ལྔ་ནི། འགྱུར་བ་མེད་པའི་ཆུ་དང༌། ཞི་བ་གསལ་དག་གི་ཆུ་དང༌། ཡོན་ཏན་འབྱུང་བ་རྒྱས་པའི་ཆུ་དང༌། ཆགས་པ་མེད་པའི་ཆུ་དང༌། འཛིན་མེད་རྫོགས་པའི་ཆུ་དང་ལྔའོ། །

{ཅེས་}[[56]](#footnote-56)སོ། །

དེ་དག་ཀྱང་རིམ་པ་ལྟར། རྩ་ཐམས་ཅད་དང༌། རུས་པ་ཐམས་ཅད་དང༌། ཁྲག་ཐམས་ཅད་དང༌། ཆུ་སེར་ཐམས་ཅད་དང༌། མིག་གཉིས་ཀྱི་ནང་ན་གནས་པས་རླན་ཞིང་{དངས་}[[57]](#footnote-57)མ་འཛིན་པའོ། །

##### 2.15.2.2.2.5 ནམ་མཁའི་རང་བཞིན་རྒྱས་པར་བཤད་པ།

ལྔ་པ་ནམ་མཁའ་ལྔ་ནི། ཡང་རང་ཤར་ལས་གསུངས་པ།

ནམ་མཁའ་ལྔ་ནི། སྤྱི་ཀུན་ལ་ཁྱབ་པའི་ནམ་མཁའ་དང༌། ཡུལ་མེད་གསལ་གདང་གི་ནམ་མཁའ་དང༌། མ་འདྲེས་དག་པའི་ནམ་མཁའ་དང༌། དོན་མཚོན་བྱེད་ཀྱི་ནམ་མཁའ་དང༌། དག་པའི་ཞིང་དུ་སྒྲོལ་བྱེད་ཀྱི་ནམ་མཁའོ། །

{ཅེས་}[[58]](#footnote-58)སོ། །[120-page Dg]

དེ་དག་ཀྱང་རིམ་པ་བཞིན་དུ། རིག་པ་དངོས་དང༌། འོད་ལྔ་དང༌། དབྱིངས་རྣམ་པར་དག་པའི་སྒྲོན་མ་དང༌། རྟགས་ཀྱི་ཡེ་ཤེས་དང༌། ངོ་སྤྲོད་ཉི་ཤུ་རྩ་གཅིག་གིས་སྤྲད་པའི་དཔེ་དོན་ངེས་པའི་ཡིད་ཆེས་རྣམས་སོ། །དེ་ལྟར་འབྱུང་བ་ལྔའི་རིག་པའི་ཆས་བསྡུས་པ་རྣམས་འབྱུང་བ་ཆེན་པོ་ཡིན་ལ། དེའི་རྟེན་ནི་འབྱུང་བ་ཆུང་བ་ཡིན་ནོ།། །།

## 2.15.3 ལེའུ་རེ་རེའི་མཇུག་གི་སྨོན་ལམ།

ཐེག་པའི་མཆོག་རིན་པོ་ཆེའི་མཛོད་ལས། འབྱུང་བའི་གནས་བསྟན་པ་སྟེ། རིམ་ཁང་བཅོ་ལྔ་པའོ།།  །།

1. Nd: ཞེས་ [↑](#footnote-ref-1)
2. Nd: omits [↑](#footnote-ref-2)
3. Nd: ཞེས་ [↑](#footnote-ref-3)
4. Nd: བརྟེན་ [↑](#footnote-ref-4)
5. Nd: ཞེས་ [↑](#footnote-ref-5)
6. Nd: སྙིགས་ [↑](#footnote-ref-6)
7. Nd: ཞེས་ [↑](#footnote-ref-7)
8. Nd: ཞེས་ [↑](#footnote-ref-8)
9. Nd: ཞེས་ [↑](#footnote-ref-9)
10. Nd: ཞེས་ [↑](#footnote-ref-10)
11. Nd: དྭངས་ [↑](#footnote-ref-11)
12. Nd: སྙིགས་ [↑](#footnote-ref-12)
13. Nd: སྡུད་ [↑](#footnote-ref-13)
14. Nd: སྲེག་ [↑](#footnote-ref-14)
15. Nd: སྲེག་ [↑](#footnote-ref-15)
16. Nd: སྲེག་ [↑](#footnote-ref-16)
17. Nd: ཞེས་ [↑](#footnote-ref-17)
18. I didn’t find this third discussion (brda chen…) in the text [↑](#footnote-ref-18)
19. Nd: བགྲོད་ [↑](#footnote-ref-19)
20. Nd: བགྲོད་ [↑](#footnote-ref-20)
21. Nd: ཞེས་ [↑](#footnote-ref-21)
22. Nd: གྱི་ [↑](#footnote-ref-22)
23. Nd: གདམས་ [↑](#footnote-ref-23)
24. Nd: ཏེ་ [↑](#footnote-ref-24)
25. Nd: ཞེས་ [↑](#footnote-ref-25)
26. Nd: ཞེས་ [↑](#footnote-ref-26)
27. Nd: ཞེས་ [↑](#footnote-ref-27)
28. Nd: ཞེས་ [↑](#footnote-ref-28)
29. Nd: ཞེས་ [↑](#footnote-ref-29)
30. Nd: ཞེས་ [↑](#footnote-ref-30)
31. Unclear if this is a citation, and what its source is. [↑](#footnote-ref-31)
32. Nd: ཞེས་ [↑](#footnote-ref-32)
33. Nd: ཞེས་ [↑](#footnote-ref-33)
34. Nd: བརྟེན་ [↑](#footnote-ref-34)
35. Nd: དྭངས་སྙིགས་ [↑](#footnote-ref-35)
36. Nd: ཞེས་ [↑](#footnote-ref-36)
37. Nd: སྲེག་ [↑](#footnote-ref-37)
38. Nd: ཞེས་ [↑](#footnote-ref-38)
39. Nd: སྐྲག་ [↑](#footnote-ref-39)
40. Nd: ཞེས་ [↑](#footnote-ref-40)
41. Nd: ཟློག་ [↑](#footnote-ref-41)
42. Nd: ཞེས་ [↑](#footnote-ref-42)
43. This may be a concluding discussion. [↑](#footnote-ref-43)
44. Nd: ཞེས་ [↑](#footnote-ref-44)
45. Nd: དྭངས་ [↑](#footnote-ref-45)
46. Nd: བརྟེན་ [↑](#footnote-ref-46)
47. Nd: ཞེས་ [↑](#footnote-ref-47)
48. Nd: ཞེས་ [↑](#footnote-ref-48)
49. Nd: ། [↑](#footnote-ref-49)
50. Nd: ཞེས་ [↑](#footnote-ref-50)
51. Nd: ཞེས་ [↑](#footnote-ref-51)
52. Nd: omits [↑](#footnote-ref-52)
53. Nd: omits [↑](#footnote-ref-53)
54. Nd: omits [↑](#footnote-ref-54)
55. Nd: omits [↑](#footnote-ref-55)
56. Nd: ཞེས་ [↑](#footnote-ref-56)
57. Nd: དྭངས་ [↑](#footnote-ref-57)
58. Nd: ཞེས་ [↑](#footnote-ref-58)