# 2.16 དབྱིངས་དང་ཡེ་ཤེས་ལྷུན་གྱིས་གྲུབ་པའི་གནས་བསྟན་པ་སྟེ་རིམ་ཁང་བཅུ་དྲུག་པ།

དེ་ལྟར་རྟེན་འབྱུང་བའི་རང་བཞིན་[page My-278a]གཏན་ལ་ཕབ་ནས། ད་ནི་{རྟེན་}**[[1]](#footnote-1)**པ་དབྱིངས་དང་ཡེ་[page Ad-23]ཤེས་ཀྱི་གནས་རྣམ་པར་བཞག་པ་ལ་བཞི་སྟེ། རྟེན་སྐུ། གདངས་འོད། བརྟེན་པ་ཡེ་ཤེས། མཛད་པ་འཕྲིན་ལས་ཀྱི་རབ་ཏུ་དབྱེ་བའོ། །

## 2.16.1 རྟེན་སྐུ།

དང་པོ་རྟེན་སྐུའི་རབ་ཏུ་དབྱེ་བ་ལ་གཉིས་ཏེ། སྐུ་གསུམ་གྱི་དབྱིངས་སྤྱིར་བསྟན་པ་དང༌། སྐུ་ལྔའི་རྣམ་གྲངས་བྱེ་བྲག་ཏུ་བཤད་པའོ། །

### 2.16.1.1 སྐུ་གསུམ་གྱི་དབྱིངས་སྤྱིར་བསྟན་པ།

དང་པོ་ལ་སྐུའི་ངེས་བརྗོད་མདོར་བསྟན་པ་དང༌། གནས་རྒྱས་པར་བཤད་པ་གཉིས་ལས།

#### 2.16.1.1.1 སྐུའི་ངེས་བརྗོད་མདོར་བསྟན་པ།

དང་པོ་ནི། ངོ་བོ་གཅིག་ལ་ལྡོག་པ་ཐ་དད་ཀྱི་ཚུལ་དུ་སྐུ་གསུམ་དབྱིངས་ལ་བཞུགས་ཏེ། རང་ཤར་ལས།

སྐུ་གསུམ་ཡེ་ཤེས་སྣང་བ་ནི། །

གང་ལ་ཐོགས་པ་མེད་པ་དང༌། །

དམིགས་པའི་ཡུལ་ནི་གཅིག་པ་ཡི། །

ངོ་བོ་སོ་སོར་སྣང་བའོ། །

{ཅེས་}[[2]](#footnote-2)སོ། །

དེའང་རིག་པ་གཅིག་གི་སྣང་ཚུལ་ཏེ། དེ་ཉིད་ལས།

རིག་པ་རྟོག་མེད་ཆོས་སྐུའི་ངོ་བོ་ཡིན། །

རིག་པ་མ་འགགས་གསལ་བ་ལོངས་སྐུ་ཡིན། །

རིག་པ་ཅིར་ཡང་སྣང་བ་སྤྲུལ་སྐུ་ཡིན། །

{ཅེས་}[[3]](#footnote-3)སོ། །

འདི་ལ་རྫོགས་པ། སངས་པ། རྒྱས་པ་གསུམ་ལས། རྫོགས་པ་ནི། རང་ཤར་ལས།

སྐུ་གསུམ་དག་པའི་སྣང་བ་ལ། །

གཅིག་རྫོགས་གཉིས་རྫོགས་ཐམས་ཅད་རྫོགས། །

ཡེ་ཤེས་སྣང་བ་མ་འགགས་གསལ། །

རྣམ་དག་ཡེ་ཤེས་འོད་ཟེར་འཕྲོ། །

རྟོག་མེད་དག་པའི་རིག་པ་ལ། །

འོད་ཟེར་རྣམ་ལྔ་མ་འགགས་གསལ། །

འཛིན་མེད་རང་གྲོལ་ཆེན་པོ་ལ། །

ཕྱི་ནང་གསང་བའི་ཆོས་རྣམས་གསལ། །

བྱ་བ་བཏང་བའི་རིག་པ་ལ། །

བྱ་བྱེད་[121-page Dg]ཆོས་རྣམས་དུས་གཅིག་རྫོགས། །

སེམས་[page Ad-24]དང་བྲལ་བའི་རིག་པ་ལ། །

སྣ་ཚོགས་སྣང་བ་དུས་གཅིག་རྫོགས། །

རང་སྣང་གསལ་དག་ཆེན་པོ་ལ། །

འཁྲུལ་པའི་སྣང་བ་དུས་གཅིག་རྫོགས། །

རང་གྲོལ་རང་སྣང་ཆེན་པོ་ལ། །

གཞན་བྱུང་ཆོས་རྣམས་དུས་གཅིག་རྫོགས། །

སྐུ་གསུམ་རྫོགས་ལུགས་དེ་བཞིན་ནོ། །

{ཅེས་}[[4]](#footnote-4)སོ། །

སངས་པ་ནི་གཉིས་འཛིན་འཁྲུལ་པའི་ཆ་མེད་པ་སྟེ། དེ་ཉིད་ལས།

བྱ་བ་མེད་པས་འཁྲུལ་པ་སངས། །

[page My-278b]རྟོག་པ་མེད་པས་ཉོན་མོངས་སངས། །

འཛིན་པ་མེད་པས་རང་བྱུང་སངས། །

ཞེན་པ་མེད་པས་རྣམ་རྟོག་སངས། །

ཆགས་པ་མེད་པས་མ་རིག་སངས། །

སྐུ་གསུམ་སངས་ལུགས་དེ་བཞིན་ནོ། །

{ཅེས་}[[5]](#footnote-5)སོ། །

རྒྱས་པས་ནི། ཡོན་ཏན་ཡེ་ནས་ལྷུན་གྲུབ་ཏུ་རྒྱས་པ་སྟེ། རང་ཤར་ལས།

རྟོག་པ་མེད་པའི་རིག་པ་ལ། །

འོད་ལྔ་གསལ་བས་ཡེ་ཤེས་རྒྱས། །

རིག་པ་བྱ་བྱེད་བྲལ་བ་ལ། །

དམིགས་པའི་ཡུལ་མེད་སྐུ་གསུམ་རྒྱས། །

རིག་པ་ཡུལ་མེད་སྣང་བ་ལ། །

འཛིན་པའི་སེམས་མེད་འོད་ལྔ་རྒྱས། །

རིག་པ་ཡེ་ཤེས་ཆེན་པོ་ལ། །

དོན་ལྡན་རང་སྣང་འབྲས་བུ་རྒྱས། །

སྐུ་གསུམ་རྒྱས་ལུགས་དེ་བཞིན་ནོ། །

{ཅེས་}[[6]](#footnote-6)སོ། །

#### 2.16.1.1.2 གནས་རྒྱས་པར་བཤད་པ།

གཉིས་པ་གནས་རྒྱས་པར་བཤད་པ་ལ། ཆོས་སྐུ། ལོངས་སྐུ། སྤྲུལ་སྐུའི་གནས་རྒྱས་པར་བཤད་པ་གསུམ་ལས།

##### 2.16.1.1.2.1 ཆོས་སྐུའི་གནས་རྒྱས་པར་བཤད་པ།

དང་པོ་ལའང༌། ངོ་བོ། ངེས་ཚིག {།}**[[7]](#footnote-7)**རང་ལུས། མཚོན་དཔེ། རྟགས། སྣང་བ། གནས། མཚན་ཉིད། ཡུལ། དགོངས་པ་དང་བཅུ་ལས།

###### 2.16.1.1.2.1.1 ངོ་བོ།

ངོ་བོ་ནི། སྟོང་གསལ་འགག་མེད་[page Ad-25]རང་དངས་ཏེ། དེ་ཉིད་ལས།

འགྱུར་མེད་འགག་མེད་ཁྱབ་པ་གསུམ། །

ཆོས་ཀྱི་སྐུ་ཡི་ངོ་བོའོ། །

{ཅེས་}[[8]](#footnote-8)སོ། །

###### 2.16.1.1.2.1.2 ངེས་ཚིག

ངེས་ཚིག་ནི། དབྱིངས་ཡེ་དག་ལྷུན་གྱིས་གྲུབ་པའི་ཆོས་ཉིད་འོད་གསལ་བའི་སྐུ་ཡིན་པས་ངོ་བོ་ཀ་དག་མི་འགྱུར་བ་འཁྲུལ་མེད་ཀྱི་ཆོས་དང༌། རང་བཞིན་ལྷུན་གྲུབ་འོད་གསལ་གྱི་སྐུ་རང་གནས་ཆེན་པོ་{ཏེ།}[[9]](#footnote-9) དེ་ཉིད་ལས།

མི་འཇིགས་སྟོང་དང་གསལ་བ་དང༌། །

བྱ་བ་ཐམས་ཅད་རྫོགས་པ་ནི། །

ཆོས་ཀྱི་སྐུ་ཡི་[122-page Dg]ངེས་ཚིག་གོ །

ཅེས་སོ། །

###### 2.16.1.1.2.1.3 རང་ལུས།

རང་ལུས་ནི། སྤྲོས་པའི་མཐའ་ཐམས་ཅད་དང་བྲལ་བས་གང་དུའང་གྲུབ་པ་མེད་པ་སྟེ། རང་ཤར་ལས།

ཕྱི་མེད་ནང་མེད་དབྱིངས་སུ་མེད། །

ཆོས་ཀྱི་སྐུ་ཡི་རང་ལུས་ཡིན། །

{ཅེས་}[[10]](#footnote-10)སོ། །

###### 2.16.1.1.2.1.4 མཚོན་དཔེ།

མཚོན་དཔེ་ནི། རིག་པ་འོད་གསལ་བས་ཉི་མ་དང༌། ཟབ་པས་རྒྱ་མཚོ་དང༌། སྐྱོན་གྱིས་གོས་པ་མེད་པས་པདྨ་དང༌། མི་འགྱུར་བས་རི་བོ་དང༌། ཡངས་ལ་མཐའ་དབུས་མེད་པས་ནམ་མཁའ་དང༌། ཐམས་ཅད་ཟིལ་གནོན་གྱི་གདེང་དང་ཡེ་ནས་ལྡན་པས་སེང་གེ་ལྟ་བུ་སྟེ། དེ་ཉིད་ལས།

ཉི་མ་རྒྱ་མཚོ་པད་མ་དང༌། །

[page My-279a]རི་བོ་ནམ་མཁའ་སེང་གེ་གསུམ། །

ཆོས་ཀྱི་སྐུ་ཡི་མཚོན་དཔེ་ཡིན། །

{ཅེས་}[[11]](#footnote-11)སོ། །

###### 2.16.1.1.2.1.5 རྟགས།

འགྲོ་འོང་ལས་འདས་པ་ནི་རྟགས་ཏེ། རང་ཤར་ལས།

འགྲོ་མེད་འོང་མེད་གནས་པ་མེད། །

ཆོས་ཀྱི་སྐུ་ཡི་རང་རྟགས་ཡིན། །

{ཅེས་}[[12]](#footnote-12)སོ། །

###### 2.16.1.1.2.1.6 སྣང་བ།

སྣང་བ་ནི་སྟོང་གསལ་ནམ་མཁའི་དབྱིངས་ལྟ་བུ་སྟེ། དེ་ཉིད་ལས།

འགག་མེད་གསལ་གདངས་[page Ad-26]ངོ་བོས་སྟོང༌། །

ཆོས་ཀྱི་སྐུ་ཡི་སྣང་བ་ཡིན། །

{ཅེས་}[[13]](#footnote-13)སོ། །

###### 2.16.1.1.2.1.7 གནས།

གནས་ནི་དྲན་བསམ་རྣམ་དག་ཆེན་པོ་སྟེ། དེ་ལས།

དཔག་མེད་དམིགས་མེད་འཛིན་པ་མེད། །

ཆོས་ཀྱི་སྐུ་ཡི་གནས་ཡིན་ནོ། །

{ཅེས་}[[14]](#footnote-14)སོ། །

###### 2.16.1.1.2.1.8 མཚན་ཉིད།

མཚན་ཉིད་ནི། ངོ་བོ་རང་བཞིན་ཐུགས་རྗེ་གསུམ་དབྱེར་མེད་པ་སྟེ། དེ་ཉིད་ལས།

ངོ་བོ་རང་བཞིན་ཐུགས་རྗེ་གསུམ། །

ཆོས་ཀྱི་སྐུ་ཡི་མཚན་ཉིད་ཡིན། །

{ཅེས་}[[15]](#footnote-15)སོ། །

###### 2.16.1.1.2.1.9 ཡུལ།

ཡུལ་ནི་སྟོང་པ་ཕྱང་མ་ཆད་པས་རིག་པ་རང་གསལ། ཕྲ་བའི་ནང་འོད་ལྔས་བརྒྱན་པས་ལྷུན་གྲུབ་རང་གདངས། དབྱིངས་རིག་དབྱེར་མེད་ཆེན་པོ་ལ་རྣམ་པ་སོ་སོར་མ་འདྲེས་པ་སྟེ། རང་ཤར་ལས།

གསལ་དང་གདང་དང་མ་འདྲེས་གསུམ། །

ཆོས་ཀྱི་སྐུ་ཡི་ཡུལ་ཡིན་ནོ། །

{ཅེས་}[[16]](#footnote-16)སོ། །

###### 2.16.1.1.2.1.10 དགོངས་པ།

དགོངས་པ་ནི། ཕྱོགས་དང་རིས་སུ་མ་ཆད་པའི་ལྟ་བ། དངོས་པོ་དང་མཚན་མར་མ་གྲུབ་པའི་བསྒོམ་པ། གཟུང་འཛིན་གཉིས་བཅས་ལས་འདས་པའི་སྤྱོད་པ། ལྷུན་གྲུབ་ཡེ་གྲོལ་ཆེན་པོའི་འབྲས་བུ། ཡེ་གྲུབ་དོན་ཀུན་རྫོགས་པའི་འཕྲིན་ལས། མ་བཙལ་རང་ལ་གནས་པའི་ཡོན་ཏན་རྣམས་ཏེ། ཡང་དེ་ཉིད་ལས། [123-page Dg]

འགག་མེད་ཞེན་མེད་ཆགས་པ་མེད། །

ཆོས་ཀྱི་སྐུ་ཡི་སྤྱོད་པའོ། །

ལྷན་ནེ་ལྷན་ནེ་ཡེངས་པ་མེད། །

ཆོས་ཀྱི་སྐུ་ཡི་སྒོམ་པ་ཡིན། །

ལྟར་མེད་{ལྟས་}[[17]](#footnote-17)ཟིན་ལྟ་བ་རྫོགས། །

ཆོས་ཀྱི་སྐུ་ཡི་ལྟ་བ་ཡིན། །

བྱས་མེད་བྱུང་མེད་འབྱུང་བ་མེད། །

ཆོས་ཀྱི་སྐུ་ཡི་འབྲས་བུ་ཡིན། །

བསྒྲུབ་མེད་བསྒྲུབས་[page Ad-27]ཟིན་བསྒྲུབ་པ་རྫོགས། །

ཆོས་ཀྱི་སྐུ་ཡི་འཕྲིན་ལས་ཡིན། །

གཅིག་བྱུང་གཉིས་བྱུང་ཐམས་ཅད་འབྱུང༌། །

ཆོས་ཀྱི་སྐུ་ཡི་ཡོན་ཏན་ཡིན། །

{ཅེས་}[[18]](#footnote-18)སོ། །

##### 2.16.1.1.2.2 ལོངས་སྐུའི་གནས་རྒྱས་པར་བཤད་པ།

གཉིས་པ་ལོངས་སྐུའི་གནས་རྒྱས་པར་བཤད་པ་ལ་ལྔ་སྟེ། ངོ་བོ། ངེས་ཚིག {།}**[[19]](#footnote-19)**མཚན་ཉིད། སྣང་ལུགས། གནས་ལུ[page My-279b]གས་སོ། །

###### 2.16.1.1.2.2.1 ངོ་བོ།

དང་པོ་ནི། རང་ཤར་ལས།

སྐྱེ་བ་ཡོད་དེ་འཆི་མེད་རྡོ་རྗེར་ལྡན། །

འོད་ལྔ་སྐུ་ལྔ་མ་འདྲེས་སོ་སོར་གསལ། །

ཡབ་ལྔ་ཡུམ་ལྔ་ཚོམ་བུ་ལྔ་དང་ལྡན། །

ཡེ་ལྔ་ཤེས་ལྔ་རྟོགས་པ་ལྔ་དང་ལྡན། །

གཞི་ལྔ་ལམ་ལྔ་འབྲས་བུ་ལྔ་དང་ལྡན། །

གནས་ལྔ་ཡུལ་ལྔ་ངོ་བོ་ལྔ་དང་ལྡན། །

ལོངས་སྤྱོད་རྫོགས་པ་སྐུ་ཡི་ངོ་བོའོ། །

{ཅེས་}[[20]](#footnote-20)སོ། །

དེའང་དབྱིངས་ལས་རང་སྣང་དུ་ཤར་བའི་ཆ་ནས་སྐྱེ་བར་བརྗོད་ཀྱང༌། དོན་ལ་སྐྱེ་བ་རང་མཚན་པ་མེད་པའི་ཕྱིར་འཆི་བ་མེད་དེ་འཆི་བདག་གི་བདུད་བཅོམ་པའི་ཕྱིར་རོ། །དེའང་སེང་གེ་རྩལ་རྫོགས་ལས།

ནད་མེད་ནང་ནས་ནོར་བུ་རིན་ཆེན་མཛོད། །

བྱུང་བའི་ཡེ་ཤེས་འབྱུང་བ་ཀུན་ལས་འདས། །

རྟོགས་པའི་ཤེས་རབ་དོན་ལ་རྣམ་པར་བསྒྱུར། །

ཡངས་པའི་སྐུ་ལ་ཕྱི་ནང་རྣམ་པར་གསལ། །

ཅེས་སོ། །

འོད་ལྔ་ནི་མཐིང་ཁ་དང༌། དཀར་པོ་དང༌། སེར་པོ་དང༌། དམར་པོ་དང༌། ལྗང་ཁུའོ། །

སྐུ་ལྔ་ནི། དབྱིངས་ངོ་བོ་ཉིད་ཀྱི་སྐུ། མི་འགྱུར་བ་རྡོ་རྗེའི་སྐུ། ཆོས་སྐུ། ལོངས་སྐུ། སྤྲུལ་སྐུ་ལྔའོ། །

ཡབ་ལྔ་ནི། རྣམ་སྣང༌། མི་སྐྱོད། རིན་འབྱུང༌། སྣང་[page Ad-28]མཐའ། དོན་གྲུབ་ལྔའོ། །

ཡུམ་ལྔ་ནི། ནམ་མཁའ་དབྱིངས་ཕྱུག་མ། སངས་རྒྱས་སྤྱན། མཱ་མ་ཀཱི། གོས་དཀར་མོ། །དམ་ཚིག་སྒྲོལ་མ་ལྔའོ། །

ཚོམ་བུ་ལྔ་ནི། མི་སྐྱོད་ལ་སོགས་པ་ལྔ་ལ་ལྔ་ལྔས་སྐོར་བའི་[124-page Dg]མཐའ་འོད་ལྔའི་མུ་ཁྱུད་ཀྱིས་མཛེས་པའོ། །

ཡེ་ལྔ་ནི། ལམ་ལྔ་ཡེ་རྫོགས། སྐུ་ལྔ་ཡེ་གྲུབ། རིག་པ་ཡེ་ཤར། འོད་ལྔ་ཡེ་གདངས། དྲི་མ་ཡེ་སངས་སོ། །ཤེས་ལྔ་ནི། རྟོགས་པའི་ཚད་ལས། སྐུ་ལྔར་ཤེས། ཡེ་ཤེས་ལྔར་ཤེས། འོད་ལྔར་ཤེས། རང་སྣང་དུ་ཤེས། གཉིས་མེད་མཐའ་གྲོལ་ཆེན་པོར་ཤེས་པའོ། །

རྟོགས་པ་ལྔ་ནི། ཡུལ་དབྱིངས་སུ་རྟོགས། སྐྱེ་འགྲོ་སྐུར་རྟོགས། སྣང་བ་འོད་དུ་རྟོགས། ཤར་གྲོལ་རིས་མེད་དུ་རྟོགས། [page My-280a]ཤེས་རབ་རིག་པར་རྟོགས་པའོ། །

གཞི་ལྔ་ནི། འོད་གསལ་གྱི་གཞི་རིག་པ། དངོས་པོའི་གཞི་ཀུན་གཞི། འཁྲུལ་པའི་གཞི་སེམས། ལམ་གྱི་གཞི་སྒྲོན་མ། རྟོག་པའི་གཞི་ཤེས་རབ་བོ། །

ལམ་ལྔ་ནི། ཐུན་མོང་བ་ཚོགས་ལམ། སྦྱོར་ལམ། མཐོང་ལམ། བསྒོམ་ལམ། མི་སློབ་པའི་ལམ་དང་ལྔའོ། །ཐུན་མོང་མ་ཡིན་པའི་ལམ་ལྔ་ནི། ཆོས་ཉིད་ཀྱི་ལམ་དབྱིངས། རིག་པའི་ལམ་ཤེས་རབ། འོད་གསལ་གྱི་ལམ་སྒྲོན་མ་གཉིས། ཁྲེགས་ཆོད་ཀྱི་ལམ་ཤར་གྲོལ། ཐོད་རྒལ་གྱི་ལམ་དབྱིངས་རིག་གོ །

འབྲས་བུ་ལྔ་ནི། ཡེ་ཤེས་ཀྱི་འབྲས་བུ་རིགས་སུ་གྲོལ་བ། འོད་ཀྱི་འབྲས་བུ་འཁྲུལ་སྣང་ནུབ་པ། རྟོགས་པའི་འབྲས་བུ་འཁྲུལ་རྟོག་སངས་པ། རང་སྣང་[page Ad-29]གི་འབྲས་བུ་ཟད་སར་སྐྱོལ་བ། མཐར་ཐུག་གི་འབྲས་བུ་དབྱིངས་ལ་ཐིམ་པའོ། །

གནས་ལྔ་ནི། ཐིག་ལེའི་གནས་ཙིཏྟ། ཡེ་ཤེས་ཀྱི་གནས་ཀླད་པ། སྒྲོན་མའི་གནས་མིག {།}[[21]](#footnote-21)དབྱིངས་སྣང་གི་གནས་ནམ་མཁའ། གྲོལ་སའི་གནས་ཀ་དག་གོ །

ཡུལ་ལྔ་ནི། རིག་པའི་ཡུལ་དབྱིངས། སྒྲོན་མའི་ཡུལ་ནམ་མཁའ། ཡེ་ཤེས་ཀྱི་ཡུལ་བར་དོ། འོད་ཀྱི་ཡུལ་རང་སྣང༌། ལོངས་སྐུའི་ཡུལ་ཚོམ་བུའོ། །

ངོ་བོ་ལྔ་ནི། རིག་པའི་ངོ་བོ་ཀ་དག {།}[[22]](#footnote-22)ཡེ་ཤེས་ཀྱི་ངོ་བོ་ལྷུན་གྲུབ། འོད་ཀྱི་ངོ་བོ་རྣམ་ལྔ། ཤེས་རབ་ཀྱི་ངོ་བོ་རྟོགས་པ། སྒྲོན་མའི་ངོ་བོ་སྟོང་གསལ་ལོ། །དེ་ལྟར་ལྔ་ཚན་དུ་སྣང་བ་ལས་ལ་ལ་ནི་ལོངས་སྐུའི་སྙིང་པོ། ལ་ལ་ཡུལ། ལ་ལ་ཐབས། ལ་ལ་སྣང་བ། ལ་ལ་ཤེས་རབ་ཡིན་པས་ལོངས་སྐུ་ཞེས་[125-page Dg]ཆུན་གཅིག་ཏུ་བཤད་པ་ཡིན་ནོ། །

###### 2.16.1.1.2.2.2 ངེས་ཚིག

གཉིས་པ་ངེས་ཚིག་ནི། ཡོན་ཏན་ཚད་དུ་ལོངས་པ་དང༌། འོད་གསལ་དག་པ་ལ་སྤྱོད་པ་དང༌། དོན་གཉིས་ལྷུན་གྱིས་རྫོགས་པ་དང༌། ཡེ་ཤེས་ཚད་དུ་ཕྱིན་པ་དང༌། མཚན་དཔེ་འོད་ཟེར་སྣང་བའི་སྐུ་དང་ལྔའི་སྒྲས་ལོངས་སྤྱོད་རྫོགས་པའི་སྐུ་ཞེས་བརྗོད་དེ། རང་ཤར་ལས།

ཆོས་ཉིད་སྟོང་པའི་ངང་དུ་གནས་པས་[page My-280b]ལོངས། །

གསལ་ལ་མ་འདྲེས་ཀུན་ལ་ཁྱབ་པས་ལོངས། །

ཡེ་ཤེས་ལྔ་ལ་འདུ་འབྲལ་མེད་པར་གནས་པས་ལོངས། །

ཀུན་དང་མི་མཉམ་སོ་སོའི་མཚན་དང་ལྡན་པས་ལོངས། །

ཐབས་དང་ཤེས་རབ་འདུ་འབྲལ་མེད་པར་གནས་པས་[page Ad-30]ལོངས། །

སྣང་བ་ལྔ་ཉིད་མཚན་མ་མེད་པར་གནས་པས་སྤྱོད། །

འཛིན་པ་མེད་པར་རང་གསལ་ཀུན་ལ་རོལ་པས་སྤྱོད། །

སང་ངེ་སལ་ལེ་ཀུན་ལ་སྙོམས་པར་གནས་པས་སྤྱོད། །

ལྷང་ངེ་ལྷན་ནེ་ཡུལ་ལ་གནས་ཤིང་སྤྲུལ་པ་འགྱེད་པས་སྤྱོད། །

སྐུ་གཉིས་དོན་ལ་དགོངས་པས་མཐར་ཕྱིན་རོལ་པས་སྤྱོད། །

འཛིན་མེད་ས་ལ་གནས་ཤིང་སྤྲུལ་པ་ཕྱོགས་བཅུར་མཛད་པས་སྤྱོད། །

ཐམས་ཅད་འབྱུང་ཞིང་བསྐྱེད་དང་སྤྱོད་པའི་མཐར་ཕྱིན་ཡིན་པས་སྤྱོད། །

ཕྱི་ནང་གསང་བའི་བྱ་བ་ཀུན་ལས་འདས་པས་རྫོགས། །

དམིགས་མེད་དོན་ལ་ཅིག་ཅར་སྣང་བས་རྫོགས། །

ཕྱོགས་སུ་མ་ལྷུང་འགྲོ་འོང་མེད་པས་རྫོགས། །

བྱས་པ་མ་ཡིན་ངང་ལས་བྱུང་བས་རྫོགས། །

བྱ་བ་ཐམས་ཅད་ཀུན་ལས་འདས་པས་རྫོགས། །

སྟོང་པའི་ཡེ་ཤེས་རང་ལ་ཆས་པས་པ། །

སྟོང་ཉིད་མ་འགགས་སོ་སོར་གསལ་བས་པ། །

ཡེ་ཤེས་མ་འགགས་ཐབས་ལ་རོལ་པས་པ། །

གསལ་ལ་མི་རྟོག་འཛིན་པ་མེད་པས་པ། །

རྒྱན་དང་ཆ་ལུགས་མཚན་ཉིད་འཛིན་པས་པ། །

འཛིན་མེད་རང་གསལ་ངོ་བོར་གནས་པས་སྐུ། །

ཁ་དོག་སོ་སོའི་མཚན་ཉིད་འཛིན་པས་སྐུ། །

རྡོ་རྗེའི་དོན་ཉིད་དོན་དང་ལྡན་པས་སྐུ། །

དོན་རྟགས་རང་རང་མཚན་དང་ལྡན་པས་སྐུ། །

ཕྱི་དང་ནང་མེད་ཀུན་ཏུ་གསལ་བས་སྐུ། །

ངོ་བོ་འགྱུར་མེད་ཁ་དོག་གསལ་བས་སྐུ། །

རང་བཞིན་ཐུགས་རྗེ་ཕྱོགས་བཅུར་[126-page Dg]འཆར་བས་སྐུ། །

{ཅེས་}[[23]](#footnote-23)སོ། །

###### 2.16.1.1.2.2.3 མཚན་ཉིད།

གསུམ་པ་མཚན་ཉིད་ནི། རིགས་ལྔ་སོ་སོའི་[page Ad-31]དཀྱིལ་འཁོར་མ་འདྲེས་ལ་གདངས་གསལ་བ་སྟེ། རང་ཤར་ལས།

ཁ་དོག་མ་འདྲེས་སོ་སོའི་མཚན་འཛིན་པ། །

མཚན་དང་དཔེ་བྱད་བཟང་[page My-281a]པོ་འོད་ཟེར་འབར། །

ཡབ་དང་ཡུམ་དང་སྐུ་ཡི་ཆ་ལུགས་འཛིན། །

ལོངས་སྤྱོད་རྫོགས་པ་སྐུ་ཡི་མཚན་ཉིད་དོ། །

ཅེས་སོ། །

###### 2.16.1.1.2.2.4 སྣང་ལུགས།

བཞི་པ་སྣང་ལུགས་ནི། རང་བཞིན་རིག་པ་གཅིག་ལས། དབྱིངས་ཀྱི་སྐུ་ལས་ཟེར་གྱི་སྐུ་ཕྱོགས་བཅུར་འཕྲོ་བས་དོན་བྱེད་པ་དང༌། རིག་པའི་སྐུ་དབྱིངས་ལས་མི་གཡོ་ཞིང་འཕོ་འགྱུར་མེད་པ་རང་སྣང་འོད་གསལ་གྱི་ཞིང་ན་རྫོགས་པ་གཉིས་ནང་དང་ཕྱིར་སྣང་བའི་ཚུལ་ཏེ། དེ་ཉིད་ལས།

རང་བཞིན་གཅིག་ལ་ངོ་བོ་གཉིས། །

ལོངས་སྤྱོད་རྫོགས་པའི་སྣང་བ་ཡིན། །

{ཅེས་}[[24]](#footnote-24)སོ། །

###### 2.16.1.1.2.2.5 གནས་ལུགས།

ལྔ་པ་གནས་ལུགས་ནི་སྤང་བླང་མེད་པའི་དབྱིངས། གཉིས་སུ་མེད་པའི་མཁའ། འོད་ལྔ་རྫོགས་པའི་ཀློང༌། སྤྲུལ་པ་འཕྲོ་བའི་རང་བཞིན་ཆེན་པོར་གནས་ཏེ། རང་ཤར་ལས།

ཡང་དག་སྐྱེད་དང་དམིགས་པ་མེད། །

འཇུག་དང་གྲོལ་བའི་སེམས་ཀྱང་མེད། །

འཛིན་དང་སྤྱོད་པ་ག་ལ་ཡོད། །

ཆགས་དང་ཞེན་པའི་ཚིག་ལས་འདས། །

སྤང་བྱ་སྤོང་བྱེད་གཉིས་ལས་འདས། །

ཡུལ་དང་སེམས་དང་ཡིད་ལས་འདས། །

ཡུལ་ལ་དམིགས་པ་མེད་པ་ལ། །

རང་སྣང་ཆིག་ཆོད་སྣང་བའོ། །

འཛིན་མེད་རང་སར་གྲོལ་བ་སྟེ། །

སྤྲུལ་པ་ཕྱོགས་བཅུར་མཛད་འགྱུར་ཞིང༌། །

དམིགས་པ་དག་པའི་ཡུལ་སྣང་ལ། །

ཡེ་ཤེས་[page Ad-32]ཆིག་ཆོད་སྐྱེ་བར་འགྱུར། །

དམིགས་པ་མེད་པའི་ཡུལ་སྣང་ལ། །

མཚན་མ་རང་སར་གྲོལ་བར་འགྱུར། །

དེ་ལས་སྤྲུལ་པ་རྒྱ་ཆེར་འབྱུང༌། །

{ཅེས་}[[25]](#footnote-25)སོ།། །།

##### 2.16.1.1.2.3 སྤྲུལ་སྐུའི་གནས་རྒྱས་པར་བཤད་པ།

གསུམ་པ་སྤྲུལ་སྐུའི་གནས་རྒྱས་པར་བཤད་པ་ལ་ལྔ་སྟེ། ངོ་བོ། ངེས་ཚིག {།}**[[26]](#footnote-26)**མཚན་ཉིད། དབྱེ་བ། བརྟག་ཐབས་སོ། །

###### 2.16.1.1.2.3.1 ངོ་བོ།

དང་པོ་སྤྲུལ་སྐུའི་ངོ་བོ་དབྱིངས་དང་རིག་པའི་སྐུ་ལས་ཟེར་གྱི་སྐུ་ལ་སོགས་པར་འཕྲོས་ནས་གཞན་དོན་བྱེད་པའོ། །

###### 2.16.1.1.2.3.2 ངེས་ཚིག

ངེས་ཚིག་ནི། རང་ཤར་ལས།

སྤྲུལ་པ་སྐུའི་ངེས་ཚིག་འདི་རྣམས་ཡིན་པར་ཤེས་པར་གྱིས་ཤིག {།}[[27]](#footnote-27)འཇིག་རྟེན་{གྱིས་}[[28]](#footnote-28)[page My-281b]ཁམས་ཀྱི་སེམས་[127-page Dg]ཅན་རྣམས་ལ་མཐུན་པར་སྣང་བའི་ཕྱིར་ན་ཡང་སྤྲུལ་པའི་སྐུའོ། །སྤྲུལ་པའི་སྐུའི་དོན་བྱེད་ནུས་པའི་ཕྱིར་ན་ཡང་སྤྲུལ་པའི་སྐུའོ། །བྱ་བ་ཐམས་ཅད་བྱེད་པའི་ཕྱིར་ན་ཡང་སྤྲུལ་པའི་སྐུའོ། །སེམས་ཅན་གྲངས་ལས་འདས་པ་རྣམས་སྐྱེ་མེད་ཀྱི་དབྱིངས་སུ་སྒྲོལ་བར་ནུས་པའི་ཕྱིར་ན་ཡང་སྤྲུལ་པའི་སྐུའོ། །ཞིང་ཁམས་གཅིག་ཏུ་ཡུན་ཐུང་བའི་ཕྱིར་ན་ཡང་སྤྲུལ་པའི་སྐུའོ། །ཐུགས་རྗེ་ཕྱོགས་མེད་དུ་འཆར་བའི་ཕྱིར་ན་ཡང་སྤྲུལ་པའི་སྐུའོ། །ཁྲོ་ཞིང་གཏུམ་པའི་ཕྱིར་ན་ཡང་སྤྲུལ་པའི་སྐུའོ། །ཞི་ཞིང་ངེས་པའི་ཕྱིར་ན་ཡང་སྤྲུལ་པའི་སྐུའོ། །འགྲོ་བ་རྣམས་ཀྱིས་མཛེས་པར་མཐོང་བའི་ཕྱིར་ན་ཡང་སྤྲུལ་པའི་སྐུའོ། །

{ཅེས་}[[29]](#footnote-29)སོ། །

###### 2.16.1.1.2.3.3 མཚན་ཉིད།

གསུམ་པ་མཚན་ཉིད་ནི། གདུལ་བྱའི་དོན་གཉིས་རྫོགས་པར་བྱེད་པ་སྟེ། དེ་ཉིད་ལས།

སྤྲུལ་པ་སྐུ་ཡི་མཚན་ཉིད་ནི། །

བྱ་བ་རྫོགས་[page Ad-33]པར་བྱ་བ་བྱེད། །

རྣམ་པ་གཉིས་སུ་འདོད་པའོ། །

{ཅེས་}[[30]](#footnote-30)སོ། །

###### 2.16.1.1.2.3.4 དབྱེ་བ།

བཞི་པ་དབྱེ་བ་ལ་སྤྱིར་རང་བཞིན་སྤྲུལ་པ་དང་འགྲོ་འདུལ་སྤྲུལ་པ་ལ་སོགས་པར་བཤད་ཀྱང༌། སྐབས་འདིར་དོན་གཉིས་རྫོགས་པར་གྲུབ་པ་ལ་ལྟོས་ནས། བྱ་བ་རྫོགས་པའི་སྤྲུལ་སྐུ་དང༌། བྱ་བ་བྱེད་པའི་སྤྲུལ་སྐུ་གཉིས་སུ་བཞེད་དོ། །དེའང་རང་དོན་ལྷུན་གྱིས་གྲུབ་པ་བྱ་བ་རྫོགས་པའི་སྤྲུལ་སྐུ་ནི། ཚེ་འདིའམ་བར་དོར་རང་སྣང་ལྷུན་གྲུབ་ཀྱི་སྒོ་རྫོགས་ནས། མ་དག་པའི་སྒོ་ལས་འགྲོ་དྲུག་རང་སྣང་དུ་ཤར་བ་རྣམས་སྦྱོར་བ་གསུམ་གྱི་སྤྲུལ་པས་དོན་བྱས། རང་སྣང་ཙམ་དུ་རིགས་དྲུག་དོང་སྤྲུགས་ནས་དབྱིངས་སུ་ཞི་བའོ། །རང་སྣང་གི་འཁོར་བ་སྟོངས་དགོས་ཏེ། འཁྲུལ་སྣང་སྟོངས་དགོས་པའི་ཕྱིར་རོ། །ཐུན་མོང་དུའང༌།

ཟད་ཅིང་སྟོངས་པར་གྱུར་ཅིག་འཁོར་བ་ངན་སོང་གསུམ། །

{ཅེས་}[[31]](#footnote-31)པ་[[32]](#footnote-32)དང༌།

སེམས་ཅན་ཐམས་ཅད་གྲོལ་བར་སེམས་སྐྱེད་པའི་ཕྱིར་རོ། །ཁྱད་པར་དུ་བར་དོར་སྤྲུལ་པ་འབྱིན་ནུས་མི་ནུས་དང་སྤྲུལ་པ་བཀྱེ་ནས་སངས་རྒྱས་སོ་བྱ་བ་ཀུན། རང་སྣང་ལྷུན་གྲུབ་[page My-282a]ཀྱི་སྒོ་ལ་མར་འགྲོ་དྲུག་གི་གནས་རིས་སྣང་དུས། དེར་རང་སྣང་གི་སྟོང་པ་རང་སྣང་བ་དེས་ཆོས་གསུངས་པ་ལ་སོགས་པས་དོན་བྱས། རྒྱུ་དེས་འཁོར་བར་[128-page Dg]སྣང་བ་དེ་ཐམས་ཅད་སྟོངས་ནས། ལྷུན་གྲུབ་ཀྱི་སྒོ་དག་པ་མྱ་ངན་ལས་འདས་པ་དབྱིངས་སུ་ཐིམ་དུས། སངས་རྒྱས་མྱ་ངན་ལས་འདས་པ་

ཞེས་བྱའོ། །

འདི་ཤེས་རབ་ཡོད་པ་ཀུན་ལ་གནད་གལ་པོ་[page Ad-34]ཆེའོ། །དེས་ན་རང་དོན་བསྒྲུབ་པའི་སྟོང་པར་སྣང་བ་དེ་ནི་རང་ཉིད་དབྱིངས་སུ་གྲོལ་བྱེད་རང་ལས་ཤར་བའི་སྤྲུལ་པ་ཡིན་པས་བྱ་བ་རྫོགས་པའི་སྤྲུལ་སྐུ་ཞེས་བྱ་སྟེ། རང་ཤར་ལས།

བྱ་བ་རྫོགས་པའི་སྤྲུལ་སྐུ་ནི། །

རང་གི་རྒྱུད་འགྲོལ་མངོན་སངས་རྒྱས། །

དེ་ནས་སྤྲུལ་པ་འགྱེད་པའོ། །

ཕྱི་ནང་བྱ་བ་རྫོགས་པ་སྟེ། །

བྱ་བ་རྫོགས་པའི་སྤྲུལ་སྐུར་འདོད། །

ཅེས་སོ། །

སྤྲུལ་པ་འགྱེད་ལུགས་ནི། བར་དོ་ལྷུན་གྲུབ་ཀྱི་སྒོ་བརྒྱད་རྫོགས་པར་མཐོང་དུས། རང་ངོ་ཤེས་པས་གྲོལ་ནས། མ་དག་པ་འཁོར་བའི་སྒོ་དེར། རང་ཉིད་ལོངས་སྐུ་ཡབ་ཡུམ་གྱི་སྦྱོར་བའི་མཁའ་གསང་ལས། འོད་ཟེར་འཕྲོས་པ་གནས་རིས་སོ་སོར་ཕ་མ་ལས་དག་པའི་མངལ་དུ་ཞུགས་ནས། བཙའ་བར་སྣང་བ་དེས་ཆོས་བསྟན་ནས་གྲོལ་བར་སྟོན་པའོ། །འདི་ནི་དཔེ་རྨི་ལམ་དུ་སྤྲུལ་པ་བཀྱེ་བ་ལྟར། རང་སྣང་འབའ་ཞིག་གིས་བསྡུས་པ་ཡིན་ནོ། །རྩ་ཁམས་དག་ཏུ་ཉེ་བ་ན་ཚེ་འདིར་ཡང་ཐིག་ལེའི་ནང་དུ་འགྲོ་དྲུག་སྣང་བ་ཡོད་ལ། འདི་དག་ནང་གི་གནད་གསུམ་ཆིངས་སུ་བཅིངས་པས་ཟད་ས་ལ་ཐུག་ནས་སྤྲུལ་པ་འགྱེད་པ་ལ་མི་ལྟོས་པ་ཡིན་ནོ། །དཀའ་བའི་གནས་འདི་ནི་དྲང་པོར་བརྗོད་ཤེས་པ་ཕྱིན་ཆད་བྱུང་ན་ཁོ་བོའི་ནུས་པ་ཡིན་ནོ། །གཉིས་པ་བྱ་བ་བྱེད་པའི་སྤྲུལ་སྐུ་ནི། སར་གནས་རྣམས་ལ་ལོངས་སྐུ་དང༌། མ་དག་པ་རྣམས་ལ་མཆོག་གི་སྤྲུལ་སྐུ་དང༌། ཤིན་ཏུ་མ་དག་པ་རྣམས་ལ་གནས་རིས་སོ་སོ་དང་མཐུན་པའི་འགྲོ་བར་སྤྲུལ་ནས་སེམས་ཅན་སོ་སོའི་དོན་བྱེད་པ་སྟེ། [page Ad-35]དེ་ཉིད་ལས།

[page My-282b]བྱ་བ་བྱེད་པའི་སྤྲུལ་སྐུ་ནི། །

གང་འདུལ་དེ་ལ་དེར་སྟོན་ཞིང༌། །

གཞན་དང་མཐུན་པར་སྣང་བ་ལ། །

དེ་ནི་གོང་མ་ལྟ་བུའོ། །

གཞན་གྱི་དོན་ལ་མ་རྨོངས་ཤིང༌། །

ཅིར་ཡང་བསྒྱུར་དུ་བཏུབ་པའོ། །

གཞན་དང་མཐུན་པར་སྣང་བ་ལ། །

འགྲོ་བ་ཟིལ་གྱིས་གནོན་པའོ། །

ཉོན་[129-page Dg]མོངས་ངང་གིས་མེད་པ་དང༌། །

བག་ཆགས་ལུས་ལྟར་སྣང་བའོ། །

དུས་ལ་བབ་པའི་སེམས་ཅན་ལ། །

ཡང་དག་དོན་ཆེན་སྟོན་པར་བྱེད། །

འགྲོ་བ་གང་དག་འདུལ་བ་ལ། །

དེ་དང་མཐུན་པར་སྣང་བའོ། །

{ཅེས་}[[33]](#footnote-33)སོ། །

སྤྲུལ་པའི་སྐུ་དེ་ཡང་སོ་སོ་ཡང་དག་པ་རིག་པ་བཞིས་དོན་མཛད་པ་ལས། ཐམས་ཅད་ཀྱི་སྐད་སོ་སོ་ཡང་དག་རིག་གིས་རང་རང་གི་སྐད་དུ་ཆོས་སྟོན་ལ། དེ་ཡང་དབང་པོ་དང་བག་ལ་ཉལ་མཁྱེན་པས་དེའི་བསམ་པ་དང་མཐུན་པར་སྟོན་ལ། དེ་ཡང་ཐེག་པ་ཆེ་བ་དང༌། ཆུང་བ་དང༌། སྣ་ཚོགས་དང༌། གསང་སྔགས་ལའང་བསྐྱེད་རྫོགས་དང༌། རེ་རེ་བ་དང༌། སེམས་དང༌། ཡེ་ཤེས་དང༌། ཀུན་གཞི་དང༌། ཀུན་གཞི་ཆོས་སྐུར་སྟོན་པ་ལ་སོགས་པ་དུ་མར་སྟོན་ཡང༌། རང་བཞིན་རྫོགས་པ་ཆེན་པོ་ནི་སྐལ་བ་ཅན་འགའ་ལ་དུས་རྒྱ་ལམ་ན་སྣང་བ་ལས་ཐམས་ཅད་དུ་མ་ཡིན་ཏེ། རང་ཤར་ལས།

ཐམས་ཅད་སྐད་ནི་ཤེས་པ་སྟེ། །

གང་གི་སྐད་ལ་དེ་སྟོན་པའོ། །

མཐུན་པས་མཐུན་པར་འདུལ་བ་ལ། །

ལ་ལར་ཚིག་གི་སྒོ་ནས་སྟོན། །

ལ་ལར་རྟེན་འབྲེལ་སྒོ་ནས་སྟོན། །

ལ་ལར་སྨོན་འཇུག་སྒོ་ནས་སྟོན། །

ལ་ལར་སྐྱེད་པའི་སྒོ་[page Ad-36]ནས་སྟོན། །

ལ་ལར་གཉིས་ཀའི་སྒོ་ནས་སྟོན། །

ལ་ལར་བྱང་ཆུབ་ལྔ་ཡིས་སྟོན། །

ལ་ལར་ཏིང་འཛིན་གསུམ་གྱིས་སྟོན། །

ལ་ལར་དབྱིངས་དང་ཡེ་ཤེས་སྟོན། །

རྫོགས་ཆེན་དོན་ནི་འགའ་ལས་མིན། །

གང་ཟག་ལས་ཅན་འགའ་ལ་སྣང༌། །

དེ་ཡང་སྟོན་ལུགས་འདི་ལྟ་སྟེ། །

ལ་ལར་རིག་པ་སྟོང་པར་སྟོན། །

ལ་ལར་རིག་མེད་སྟོང་པར་སྟོན། །

ལ་ལར་རིག་མེད་བེམས་པོར་སྟོན། །

ལ་[page My-283a]ལར་རིག་པ་རྐྱང་པར་སྟོན། །

ལ་ལར་ཀུན་གཞི་ཆོས་སྐུར་སྟོན། །

ལ་ལར་དགེ་མེད་སྡིག་མེད་སྟོན། །

ལ་ལར་བསྒོམ་པ་ཅན་དུ་སྟོན། །

ལ་ལར་བསྒོམ་པ་མེད་པར་སྟོན། །

དེ་ལྟར་སྟོན་བྱེད་སྤྲུལ་པའི་སྐུས། །

གསང་སྔགས་བླ་ན་མེད་པ་ཡི། །

དོན་ནི་འགའ་ལས་མ་གསུངས་སོ། །

མ་གསུངས་གསུང་བར་མི་འགྱུར་རོ། །

སྐབས་སུ་གསུང་བར་འགྱུར་ན་ཡང༌། །

དགྲ་བཅོམ་རང་རྒྱལ་མདོ་སྡེ་དང༌། །

ཐེག་དམན་མིང་[130-page Dg]ཡང་མེད་ནང་དུ། །

བླ་མེད་ཐེག་པ་སྒྲོགས་པར་འགྱུར། །

དེས་ན་བློ་དམན་གཞན་ལ་གསང༌། །

དེ་རྣམས་ལྡན་པའི་སྐྱེས་བུ་དེ། །

བྱ་བ་བྱེད་པའི་སྤྲུལ་སྐུར་འདོད། །

ཅེས་སོ། །

དེའང་རྫོགས་པ་ཆེན་པོ་བྱུང་སྲིད་ནའང༌། སེམས་ཀློང་དང་མན་ངག་སྡེའི་ཡང་གསང་སྐོར་མན་ཆད་ལས། སྙིང་ཏིག་བླ་མེད་འདི་རྒྱ་ལམ་སྲིད་པ་ལས་མི་འབྱུང་བས་རབ་ཏུ་དཀོན་པའི་ཆོས་ཀྱི་རྣམ་གྲངས་ཡིན་པར་རིག་པར་བྱའོ། །དེས་ན་ནོར་བུ་དང་འདྲ་བས་གཅེས་སྤྲས་སུ་འཛིན་པར་བྱ་སྟེ། རྒྱུད་བླ་མར།

འབྱུང་བ་དཀོན་ཕྱིར་དྲི་མེད་[page Ad-37]ཕྱིར། །

མཐུ་ལྡན་ཕྱིར་དང་འཇིག་རྟེན་གྱི། །

རྒྱུན་གྱུར་ཕྱིར་ན་རིན་ཆེན་ཉིད། །

ཅེས་གསུངས་པ་བཞིན་ནོ། །

###### 2.16.1.1.2.3.5 བརྟག་ཐབས།

ལྔ་པ་སྤྲུལ་པ་སྐུའི་བརྟག་ཐབས་ནི། འགྲོ་བ་ཕལ་པ་སེམས་ཅན་ལ་ཕན་བདེས་ཆོས་སྟོན་པ་དང༌། སངས་རྒྱས་ཀྱི་སྤྲུལ་པས་དོན་མཛད་པ་གཉིས་འདྲ་འདྲ་ཞིག་ཏུ་སྣང་བས། དེའི་བརྟག་པ་ངེས་པ་ནི། རང་ཤར་ལས།

སྤྲུལ་པའི་བརྟག་ཐབས་ནི་འདི་ལྟར་ཤེས་པར་བྱ་སྟེ། བཞུད་པའི་དུས་ན་ཡང་སྤྱན་གཞན་དུ་མ་ཡེངས་པ་དང༌། ལྟག་པའི་བདུད་ཁུང་ན་སྐྲ་གཡས་སུ་འཁྱིལ་པ་ཚོམ་གཅིག་ཡོད་པ་དང༌། ཐུགས་ཀ་ན་རྡོ་རྗེའི་གཟུགས་ཡོད་པ་དང༌། སྐྱེ་གནས་ནི་རྒྱལ་རིགས་སམ་རིགས་མཐོ་བ་དག་ཏུ་སྐྱེའོ། །སྤྱོད་པ་གང་ལྟར་ཡང་མཐུན་པ་ལྟར་དུ་སྤྱོད་པའོ། །ཇི་སྐད་སྨྲས་ཀྱང་དེ་ལ་རྗེས་སུ་མི་འཛིན་པའོ། །རང་གི་ཞེ་ལ་འདོད་པ་མི་བསྒྲུབ་པའོ། །[page My-283b]བྱ་རྩོལ་དང་འཛིན་པ་ངང་གིས་མེད་པའོ། །སེམས་ཅན་གང་གི་འདོད་པའི་གོ་སེལ་བའོ། །དེ་རྣམས་དང་ལྡན་པ་ནི་སྤྲུལ་པའི་སྐུ་ཡིན་པར་ཤེས་པར་བྱའོ། །

{ཅེས་}[[34]](#footnote-34)སོ། །

དེའང་རྟགས་འདི་རྣམས་ཡོད་པ་དེ་སྤྲུལ་པར་བསྟན་གྱི། གཞན་དག་ཅི་རིགས་སུ་སྤྲུལ་པ་ཡིན་པ་དང་མ་ཡིན་པ་མ་ངེས་པས། དག་པའི་སེམས་སྐྱེད་ལ་རང་གི་རྒྱུད་གདུལ་བ་ལ་འབད་པར་བྱའོ། །

### 2.16.1.2 སྐུ་ལྔའི་རྣམ་གྲངས་བྱེ་བྲག་ཏུ་བཤད་པ།

གཉིས་པ་སྐུ་ལྔའི་རྣམ་གྲངས་བྱེ་བྲག་ཏུ་བཤད་པ་ལ་ངོ་བོ། ངེས་ཚིག {།}**[[35]](#footnote-35)**སྣང་བ། དབྱེ་བ། དོན་སྦྱར་དང་ལྔ་ལས།

#### 2.16.1.2.1 ངོ་བོ།

དང་པོ་ངོ་བོ་ནི། མཚན་རྫོགས་དཔེ་བྱད་ཀྱི་དཔལ་དུ་[page Ad-38]འབར་བ་སྟེ། རང་[131]ཤར་ལས།

ངོ་བོ་མཚན་དང་དཔེ་བྱད་ལྡན། །

རང་བཞིན་སོ་སོའི་མཚན་འཛིན་པའོ། །

{ཅེས་}[[36]](#footnote-36)སོ། །

#### 2.16.1.2.2 ངེས་ཚིག

གཉིས་པ་ངེས་ཚིག་ནི། རིགས་མི་འདྲ་བ་ལྔའི་སྐུར་སྣང་བས་རིགས་ལྔའི་སྐུ་ཞེས་བྱ་སྟེ། དེ་ཉིད་ལས།

སྣང་བ་ཡེ་ཤེས་ཆེན་པོ་ལ། །

རིགས་ཀྱི་ངེས་ཚིག་དེ་བཞིན་ནོ། །

{ཅེས་}[[37]](#footnote-37)སོ། །

#### 2.16.1.2.3 སྣང་བ།

གསུམ་པ་སྣང་བ་ནི། ཡབ་ཡུམ་སྐུ་དང་ཡེ་ཤེས་སུ་སྣང་བ་སྟེ། རང་ཤར་ལས།

སྐུ་ལྔ་ཡེ་ཤེས་སྣང་བ་ནི། །

ཡབ་ཡུམ་གཉིས་ཀྱི་ཚུལ་དུ་སྣང༌། །

ཡབ་ཀྱི་ཆ་འཛིན་ཐབས་ཀྱི་སྐུ། །

ཡུམ་གྱི་ཆ་འཛིན་ཤེས་རབ་སྐུ། །

ཐབས་དང་ཤེས་རབ་གཉིས་ལྟར་སྣང་། །

དེ་ཡང་ཐབས་ནི་འགག་པ་མེད། །

ཤེས་རབ་འགྱུར་བ་མེད་པའོ། །

{ཅེས་}[[38]](#footnote-38)སོ། །

#### 2.16.1.2.4 དབྱེ་བ།

བཞི་པ་དབྱེ་བ་ལ་གཉིས་ལས།

##### 2.16.1.2.4.1 རིགས་ལྔར་དབྱེ་བ།

རིགས་ལྔར་དབྱེ་བ་ནི། དེ་ཉིད་ལས།

དེ་ཡང་རིགས་ནི་ལྔར་སྣང་ཞིང༌། །

དེ་བཞིན་གཤེགས་པའི་རིགས་དང་ནི། །

རྡོ་རྗེའི་རིགས་དང་རིན་ཆེན་རིགས། །

པདྨའི་རིགས་དང་ལས་ཀྱི་རིགས། །

དེ་བཞིན་རིགས་ལྔར་འདོད་པའོ། །

{ཅེས་}[[39]](#footnote-39)སོ། །

##### 2.16.1.2.4.2 སྐུ་ལྔར་དབྱེ་བ།

སྐུ་ལྔར་དབྱེ་བ་ནི། ཡང་དེ་ལས།

སྐུ་ཡི་ཚིག་དོན་རྣམ་པ་ལྔ། །

དེ་ཡང་བཤད་ལུགས་འདི་ལྟ་སྟེ། །

རྣམ་སྣང་དང་ནི་རྡོ་རྗེ་སེམས། །

དེ་བཞིན་རིན་ཆེན་འབྱུང་ལྡན་དང༌། །

སྣང་མཐའ་དོན་ཡོད་གྲུབ་པའོ། །

{ཅེས་}[[40]](#footnote-40)སོ། །

#### 2.16.1.2.5 དོན་སྦྱར།

ལྔ་པ་[page My-284a]དོན་སྦྱར་ལའང་གཉིས་ལས།

##### 2.16.1.2.5.1 རིགས་ལྔའི་དོན་སྦྱར།

དང་པོ་རིགས་ལྔའི་དོན་སྦྱར་ནི། རང་ཤར་ལས།

རིག་པའི་དོན་ལ་དེ་བཞིན་གཤེགས་པས་དེ་བཞིན་རིགས་སུ་བཤད། [page Ad-39]རིག་པའི་དོན་ལ་སྐྱེ་དང་འཆི་བ་མེད་པས་རྡོ་རྗེའི་རིགས་སུ་བཤད། རིག་པའི་དོན་ལ་སྣ་ཚོགས་འབྱུང་བས་རིན་ཆེན་རིགས་སུ་བཤད། རིག་པའི་དོན་ལ་སྐྱོན་མེད་དག་པས་པདྨའི་རིགས་སུ་བཤད། རིག་པའི་ངང་ལ་བྱ་བ་རྫོགས་པས་ལས་ཀྱི་རིགས་སུ་བཤད།

ཅེས་སོ། །

##### 2.16.1.2.5.2 སྐུའི་དོན་སྦྱར།

གཉིས་པ་སྐུའི་དོན་སྦྱར་ནི། ཡང་དེ་ལས།

རིག་པའི་སྣང་བ་འགག་པ་མེད་པས་རྣམ་པར་སྣང་མཛད་ཡིན། རིག་པ་བདག་གཞན་དོན་གཉིས་རྟོགས་པས་རྡོ་རྗེ་སེམས་དཔའ་ཡིན། གཅིག་ཆར་རིག་[132-page Dg]པས་ཤེས་པས་རིན་ཆེན་འབྱུང་ལྡན་ཡིན། རང་གི་སྣང་བ་མཐོང་བས་སྣང་བ་མཐའ་ཡས་ཡིན། རིག་པ་སྐྱེ་མེད་རྟོགས་པས་དོན་ཡོད་གྲུབ་པ་ཡིན། {།}[[41]](#footnote-41)

{ཅེས་}[[42]](#footnote-42)སོ།། །།

## 2.16.2 གདངས་འོད།

དོན་གཉིས་པ་གདངས་འོད་ཀྱི་རབ་ཏུ་དབྱེ་བ་ལ་གཉིས་ཏེ། གནས་ལུགས་སྤྱིར་བསྟན་པ་དང༌། སྣང་ལུགས་བྱེ་བྲག་བཤད་པའོ། །

### 2.16.2.1 གནས་ལུགས་སྤྱིར་བསྟན་པ།

དང་པོ་ནི། གཙོ་ཆེན་གྱི་འོད་ལྔ་ཡེ་ནས་ལྷུན་གྲུབ་ཆེན་པོར་གནས་པ་དེ། ད་ལྟ་སེམས་ཅན་ལ་ཡོད་ཚུལ་ནི། སྙིང་རིན་པོ་ཆེ་ཟེའུ་ཀ་བཙུགས་པ་འདྲ་བའི་ནང་འོད་རྩ་དངས་པའི་དབུས་ན། འོད་ལྔའི་གདངས་ལ་རིག་པའི་ཡེ་ཤེས་བཞུགས་སོ། །དེའང་རང་ཤར་ལས།

ཡེ་ཤེས་ཆེན་པོའི་སྣང་བ་དེ། །

གནས་ནི་ཙིཏྟའི་དཀྱིལ་ན་གནས། །

{ཅེས་}[[43]](#footnote-43)སོ། །

### 2.16.2.2 སྣང་ལུགས་བྱེ་བྲག་ཏུ་བཤད་པ།

གཉིས་པ་སྣང་ལུགས་བྱེ་བྲག་ཏུ་བཤད་པ་ལ་གསུམ་སྟེ། ལམ་མ་སྦྱངས་པ་ལ་སྣང་བའི་ཚུལ། སྦྱངས་པ་ལ་སྣང་བའི་ཚུལ། བར་དོ་ལ་སྣང་བའི་ཚུལ་ལོ། །[page Ad-40]

#### 2.16.2.2.1 ལམ་མ་སྦྱངས་པ་ལ་སྣང་བའི་ཚུལ།

དང་པོ་ནི། རང་ལ་འོད་གསལ་གནས་ཀྱང་ངོ་མ་ཤེས་པའི་འགྲོ་དྲུག་ལ་ད་ལྟ་སྒྲོན་མའི་རང་འོད་ཆ་ཕྲ་བར་ཡོད་དེ། དེ་ཉིད་ལས།

མ་རྟོགས་སེམས་ཅན་ཐམས་ཅད་ལ། །

མི་ལ་མཚོན་དུ་ཡོད་པའོ། །

ལྷ་[page My-284b]རྣམས་ལ་ནི་བལྟར་ཡོད་པའོ། །

ལྷ་མ་ཡིན་ལ་ཕྲ་བར་ཡོད། །

བྱོལ་སོང་རང་གནས་ཙམ་དུ་ཡོད། །

ཡི་དྭགས་རྣམས་ལ་འཕྲིག་པར་ཡོད། །

དམྱལ་བའི་ཡུལ་ལ་ཏིལ་འབྲུ་ཙམ། །

དེ་བཞིན་འོད་དྲུག་གནས་པའོ། །

{ཅེས་}[[44]](#footnote-44)སོ། །

འོད་དེ་ཡང་སྙིང་ནང་ན་ཡོད་པའི་གདངས་ཙམ་མོ། །རང་བཞིན་དུ་རྣམ་སྨིན་བག་ཆགས་ཀྱི་འོད་ནི་རྒྱང་གྲགས་ལ་སོགས་པ་ལྷ་རྣམས་ལ་ཡོད་ཀྱང༌། དགེ་བ་ཟག་བཅས་རྣམ་སྨིན་སྐྱེས་ཀྱི་འོད་ཡིན་གྱི། སྙིང་པོའི་རང་འོད་མ་ཡིན་ནོ། །

#### 2.16.2.2.2 སྦྱངས་པ་ལ་སྣང་བའི་ཚུལ།

གཉིས་པ་ལམ་སྦྱང་བ་ལ་སྣང་ཚུལ་ལ་འོད་ཀྱི་གནས། ལམ། ཡུལ། ལུས། སྤྱན། སྙིང་པོ། མཚོན་དཔེ། དུས། གྲོལ་ས་དང་དགུ་ལས།

##### 2.16.2.2.2.1 འོད་ཀྱི་གནས།

གནས་སྙིང་ན་ལྷུན་གྲུབ་འོད་ལྔའི་ཐིག་ལེ་ཁ་དོག་ལྔའི་དབུས་ན་སྐུ་ལྔ་ཡབ་ཡུམ་ཚོམ་བུའི་དཀྱིལ་འཁོར་དུ་གནས་པ། འབྱུང་བ་ལྔ་དང༌། ཕུང་པོ་ལྔ་དང༌། སྐུ་ལྔ་དང༌། རིགས་ལྔ་དང༌། ཡེ་ཤེས་ལྔ་དང༌། ས་ལྔའི་[133-page Dg]དག་པར་བཞུགས་ལ། སྣང་བ་བཞི་ལས། ཚད་ཕེབས་ཀྱི་ཚེ་མཐོང་བའོ། །

##### 2.16.2.2.2.2 འོད་ཀྱི་ལམ།

ལམ་ནི་རྒྱང་ཞགས་ནས་འབྱུང་བའོ། །

##### 2.16.2.2.2.3 འོད་ཀྱི་ཡུལ།

ཡུལ་ནི་ནམ་མཁའ་སྟོང་པའོ། །

##### 2.16.2.2.2.4 འོད་ཀྱི་ལུས།

འོད་ཀྱི་ལུས་ནི། སྐུ་ལྔ་དང་ཡེ་ཤེས་བཞི་སྦྱར་གྱི་སྣང་བའོ། །

##### 2.16.2.2.2.5 འོད་ཀྱི་སྤྱན།

སྤྱན་ནི། ཤེས་རབ་རང་བྱུང་གི་སྒྲོན་མས་རང་ངོ་ཤེས་ནས་དབྱིངས་ལ་སྐྱོད་པའོ། །

##### 2.16.2.2.2.6 འོད་ཀྱི་སྙིང་པོ།

སྙིང་པོ་ནི། [page Ad-41]ཀུན་གསལ་འགག་མེད་ཀྱི་ཡེ་ཤེས་སོ། །

##### 2.16.2.2.2.7 འོད་ཀྱི་མཚོན་དཔེ།

མཚོན་དཔེ་ནི་ཤེལ་དང་འདྲ་སྟེ། གཞི་གནས་རང་ལ་འོད་ལྔ་མི་གསལ་ཡང་འཆར་གཞིར་ཡོད་ལ། རྐྱེན་ཉམས་སུ་བླངས་པ་དང་བར་དོ་དུས་ཀྱི་སྒྲོན་མ་ལ་གཞི་སྣང་འོད་ལྔས་ནམ་མཁའ་གང་བར་སྣང་བའོ། །

##### 2.16.2.2.2.8 འོད་ཀྱི་དུས།

དུས་ནི་ཉམས་སུ་བླངས་ན་ཚེ་འདིར་ཡང་སྣང་དུ་རུང་ལ། བར་དོ་ལ་རང་བཞིན་གྱིས་འཆར་བའི་དུས་སོ། །

##### 2.16.2.2.2.9 འོད་ཀྱི་གྲོལ་ས།

གྲོལ་ས་ནི་ཐོག་མའི་ཀ་དག་རིན་པོ་ཆེ་གསང་བའི་སྦུབས་ལ། ཕྱི་འོད་ནང་དུ་བཙན་ས་བཟུང་ནས་ཤེལ་འོད་ནང་དུ་བསྡུས་པ་ལྟར་གསལ་ཆར་མེད་ལ་འཆར་གཞིར་གནས་པའོ། །དེ་སྐད་དུའང་རང་ཤར་ལས།

[page My-285a]འོད་དང་སྐུ་དང་ཡེ་ཤེས་དང༌། །

ཡུམ་དང་འབྱུང་བ་ཕུང་པོ་དང༌། །

ས་དང་རིགས་སུ་བཤད་པའོ། །

{ཅེས་}[[45]](#footnote-45)པ་དང་།

སེམས་ཅན་ཀུན་ལ་དེ་བཞིན་ནོ། །

རང་རང་ལུས་ལ་གནས་པའོ། །

{ཅེས་}[[46]](#footnote-46)པ་དང༌།

སྣང་བ་འདི་ལ་སྣང་ལུགས་ནི། །

ཡེ་ཤེས་ཆེན་པོའི་སྣང་བ་དེ། །

གནས་ནི་ཙིཏྟའི་དཀྱིལ་ན་གནས། །

ལམ་ནི་རྒྱ་མཚོའི་ནང་ནས་བྱུང༌། །

ཡུལ་ནི་ནམ་མཁའ་སྟོང་པའོ། །

ལུས་ནི་སྐུ་དང་ཡེ་ཤེས་སོ། །

སྤྱན་ནི་ཤེས་རབ་སྒྲོན་མའོ། །

སྙིང་པོ་ཀུན་གསལ་མེ་ལོང་ངོ༌། །

དཔེ་མཚོན་མན་ཤེལ་དྲི་མེད་སྐུ། །

དུས་ནི་ཆོས་ཉིད་བར་དོའོ། །

རིན་ཆེན་སྦུབས་ལ་མཐར་ཕྱིན་ནོ། །

སྣང་བ་འདི་ལ་སྣང་ལུགས་སོ། །

{ཅེས་}[[47]](#footnote-47)སོ། །

འདི་ལ་སྣང་བ་འདི་དག་མཐོང་ན་བར་དོ་འདིར་ཆོད་པས་དག་པ་ཆིག་ཆོད་ཀྱི་སྣང་ལུགས་ཞེས་བྱའོ། །དེའང་[page Ad-42]ཚད་ཕེབས་ཀྱི་ཚེ་ཕུང་པོ་ལྔའི་བཅིངས་པ་ལས་གྲོལ་བའི་ཆ་དང༌། ནང་གདངས་ཕྱིར་ཤར་བས་སྟེང་གི་ནམ་མཁར་འོད་ལྔའི་སྣང་བ་ཆེན་པོ་འཆར་བ་ནི། དེ་ཉིད་ལས།

དག་པ་ཆིག་ཆོད་སྣང་བ་ནི། །

ཡེ་ཤེས་དག་པའི་ནམ་མཁའ་ལ། །[134-page Dg]

འོད་ལྔ་འགྱུར་མེད་གསལ་བ་ནི། །

དེ་ཡང་ཚོམ་བུ་ལྔ་ལྔ་དང༌། །

ཡབ་ཡུམ་ཚུལ་དུ་འཆར་བའོ། །

དེ་ཡི་ཁ་དོག་འདི་ལྟ་སྟེ། །

མཐིང་ཁ་རྣམ་པར་སྣང་མཛད་སྐུ། །

ཡེ་ཤེས་ཆོས་དབྱིངས་ཡེ་ཤེས་ཏེ། །

ཡུམ་ནི་ནམ་མཁའ་དབྱིངས་ཕྱུག་མ། །

འབྱུང་བ་སྟོང་པ་ནམ་མཁའ་ཡིན། །

ཕུང་པོ་གཟུགས་ཀྱི་ཕུང་པོ་ཡིན། །

ས་ནི་བྱ་བ་རྫོགས་པའི་ས། །

དེ་བཞིན་གཤེགས་པའི་རིགས་སུ་བཤད། །

དཀར་པོ་རྡོ་རྗེ་སེམས་དཔའི་སྐུ། །

ཡེ་ཤེས་མེ་ལོང་ཡེ་ཤེས་ཏེ། །

ཡུམ་ནི་མཱ་མ་ཀཱི་རུ་འདོད། །

འབྱུང་བ་ཆུ་བོ་ཆེན་པོའོ། །

ཕུང་པོ་འདུ་ཤེས་ཕུང་པོ་སྟེ། །

ས་ནི་བྱ་བ་བཏང་བའི་ས། །

རིགས་ནི་རྡོ་རྗེའི་རིགས་སུ་བཤད། །

སེར་པོ་རིན་ཆེན་འབྱུང་ལྡན་སྐུ། །

ཡེ་ཤེས་མཉམ་ཉིད་ཡེ་ཤེས་སོ། །

ཡུམ་ནི་སངས་རྒྱས་སྤྱན་དུ་འདོད། །

[page My-285b]འབྱུང་བ་སྐྱེད་པའི་ས་ཆེན་ནོ། །

ཕུང་པོ་འདུ་བྱེད་ཕུང་པོ་སྟེ། །

ས་ནི་སྣ་ཚོགས་འབྱུང་བའི་ས། །

རིགས་ནི་རིན་ཆེན་རིགས་སུ་བཤད། །

དམར་པོ་སྣང་བ་མཐའ་ཡས་སྐུ། །

ཡེ་ཤེས་སོར་རྟོགས་ཡེ་ཤེས་ཡིན། །

ཡུམ་ནི་གོས་དཀར་ཡུམ་ཆེན་མོ། །

འབྱུང་བ་{བསྲེག་}[[48]](#footnote-48)བྱེད་མེ་ཡིན་ནོ། །

ཕུང་པོ་རྣམ་ཤེས་ཕུང་པོའོ། །

ས་ནི་རྣམ་པར་སྟོན་པའི་ས། །

རིགས་ནི་པདྨའི་རིགས་[page Ad-43]སུ་བཤད། །

ལྗང་ཁུ་དོན་ཡོད་གྲུབ་པའི་སྐུ། །

ཡེ་ཤེས་བྱ་གྲུབ་ཡེ་ཤེས་ཡིན། །

ཡུམ་ནི་དམ་ཚིག་སྒྲོལ་མར་འདོད། །

འབྱུང་བ་འདེགས་བྱེད་རླུང་ཡིན་ནོ། །

ཕུང་པོ་ཚོར་བའི་ཕུང་པོའོ། །

ས་ནི་བྱ་བ་ཟིན་པའི་ས། །

རིགས་ནི་ལས་ཀྱི་རིགས་སུ་བཤད། །

དེ་བཞིན་དག་པའི་སྣང་བའོ། །

སེམས་ཅན་ཀུན་ལ་དེ་བཞིན་ནོ། །

རང་རང་ལུས་ལ་གནས་པའོ། །

བར་དོ་ལ་ཡང་དེ་བཞིན་འཆར། །

{ཅེས་}[[49]](#footnote-49)སོ། །

#### 2.16.2.2.3 བར་དོ་ལ་སྣང་བའི་ཚུལ།

གསུམ་པ་བར་དོ་ལ་སྣང་བའི་ཚུལ་ལ། ཆོས་ཉིད་བར་དོ་ལ་དེ་བཞིན་དུ་འོད་ལྔ་ཡེ་ཤེས་ཀྱི་སྣང་བ་འཆར་ལ། དབང་པོ་ཉི་ཤུ་རྩ་གཅིག་གི་ཐ་མ་དེ་ལ་ཆོས་ཉིད་བར་དོ་ནུབ་ནས། སྲིད་པའི་བར་དོར་སྔར་མ་དག་པའི་འོད་རང་ལ་ཡོད་པ་ལ་བརྟེན་ནས། དེར་ཡང་དེའི་གདངས་རིགས་དྲུག་སོ་སོ་ལ་འཆར་ཏེ། རང་ཤར་ལས།

མ་དག་འཁྲུལ་པའི་འོད་ལ་དྲུག །[135-page Dg]

དབང་པོ་ཐ་མའི་ཐ་མ་ལ། །

དཀར་པོ་འཆར་དང་སེར་པོ་འཆར། །

དམར་པོ་འཆར་དང་ལྗང་ཁུའོ། །

དེ་བཞིན་མཐིང་གར་འཆར་བའོ། །

བན་བུན་དག་ཏུ་འཆར་བར་འདོད། །

དེ་ནི་མ་དག་འཁྲུལ་པའི་འོད། །

ཅེས་སོ། །

དེ་ལྟར་འོད་རྣམས་ཀྱང་བསྡུ་ན་མ་རྟོགས་སེམས་ཅན་ལ་འཁྲུལ་པའི་འོད་དང༌། རྟོགས་པ་ཅན་ལ་ཡེ་ཤེས་ཀྱི་འོད་གཉིས་སུ་འདུས་ཏེ། དེ་ཉིད་ལས།

འོད་ལ་དབྱེ་བ་བསམ་འདས་ཏེ། །

དེ་ཡང་མདོར་བསྟན་ཡིད་ལ་ཟུང༌། །

དག་པ་ཡེ་ཤེས་འོད་དང་ནི། །

མ་དག་འཁྲུལ་པའི་འོད་དུ་འདོད། །

ཅེས་སོ། །

དེའང་དབྱིངས་ལ་[page Ad-44]འོད་ཡོད་པས་སྐུ་དང་ཡེ་ཤེས་[page My-286a]སུ་གསལ་ལ། འཁྲུལ་དུས་འདི་ནའང་འབྱུང་བ་བ་ལྔའི་སྣང་བ་ཁ་དོག་ལྔ་ལས་མ་འདས་པར་སེམས་ཅན་ཐམས་ཅད་དེའི་ངང་ལ་གནས་སོ། །སངས་རྒྱས་རྣམས་ཀྱི་ཟད་པར་གྱི་སྐྱེ་མཆེད་དང་འོད་ཟེར་དང་སྐུ་ཚད་མེད་པ་འཕྲོ་བ་ཡང་དེ་ལས་བྱུང་བར་ཤེས་པར་བྱ་སྟེ། དེ་ཉིད་ལས།

ཐམས་ཅད་དེ་ཡི་ཀློང་དུ་ཡང༌། །

ང་ཡིས་བཤད་ཅིང་བསྟན་པའོ། །

{ཅེས་}[[50]](#footnote-50)གསུངས་སོ། །

## 2.16.3 བརྟེན་པ་ཡེ་ཤེས།

དོན་གསུམ་པ་བརྟེན་པ་ཡེ་ཤེས་ཀྱི་རབ་ཏུ་དབྱེ་བ་ལ་གསུམ་སྟེ། ངོ་བོ། དབྱེ་བ། དབྱེ་བ་ངེས་པའི་ཚིག་བཤད་པའོ། །

### 2.16.3.1 ངོ་བོ།

དང་པོ་ངོ་བོ་ནི། ཡེ་ནས་འདུས་མ་བྱས་པའི་ཤེས་པ་སྟེ། དེ་ཡང་དབྱིངས་རིག་པ་ཀ་དག་ཆོས་ཉིད་སྟོང་པའི་ངང་ལས་ཤར་བ་ནི། རིག་པ་རང་ཤར་ཆེན་པོའི་རྒྱུད་ལས།

ཀྱེ་མ་གསང་བདག་ངེས་པར་ཟུང༌། །

ཆོས་མིན་ཤེས་རབ་རང་བྱུང་བ། །

ཆོས་ཀུན་ཁོང་ནས་སྐྱེ་བར་འགྱུར། །

དེ་ལས་ཡེ་ཤེས་འབྱུང་བ་སྐྱེ། །

{ཅེས་}[[51]](#footnote-51)སོ། །

### 2.16.3.2 དབྱེ་བ།

གཉིས་པ་དབྱེ་ན། ཡེ་ཤེས་ལྔ་པོ་དེ་དྲི་མ་དང་བཅས་དུས་སེམས་ཅན་པའི་རྒྱུད་ཀྱིས་བསྡུས་པ་ན་རང་བཞིན་ལྷུན་གྲུབ་ཀྱི་ཡེ་ཤེས་ཟེར་ལ། དྲི་མ་དག་པ་སངས་རྒྱས་ཀྱི་དུས་ན་རྟོགས་པ་མངོན་གྱུར་འབྲས་བུའི་ཡེ་ཤེས་ཞེས་བྱ་བ་གཉིས་སུ་བཤད་དེ། དེ་ཉིད་ལས།

ཡེ་ཤེས་ཆེན་པོའི་བཤད་ལུགས་ནི། །

རྟོགས་པ་མངོན་གྱུར་སངས་རྒྱས་དང༌། །

རང་བཞིན་ལྷུན་གྲུབ་སངས་རྒྱས་སོ། །

ཡེ་ནས་རང་བཞིན་ལྷུན་གྱིས་གྲུབ། །

དེ་ནས་རྟོགས་པ་མངོན་དུ་གྱུར། །

ཡེ་ཤེས་ངེས་ཚིག་དེ་བཞིན་ནོ། །[136-page Dg]

{ཅེས་}[[52]](#footnote-52)སོ། །

### 2.16.3.3 དབྱེ་བ་ངེས་པའི་ཚིག

གསུམ་པ་[page Ad-45]དབྱེ་བ་ངེས་པའི་ཚིག་ལ་གཉིས་ཏེ། ཐུན་མོང་གི་རབ་ཏུ་དབྱེ་བ་དང༌། ངེས་པའི་ཚིག་སོ་སོར་བཤད་པའོ། །

#### 2.16.3.3.1 ཐུན་མོང་གི་རབ་ཏུ་དབྱེ་བ།

དང་པོ་ནི། དེ་ཉིད་ལས།

ཆོས་དབྱིངས་ཡེ་ཤེས་རྟོག་མེད་དང༌། །

མེ་ལོང་ཡེ་ཤེས་འགག་མེད་གསལ། །

མཉམ་ཉིད་ཡེ་ཤེས་མ་འདྲེས་རྫོགས། །

སོར་རྟོགས་ཡེ་ཤེས་གོང་བཞིན་རྟོགས། །

བྱ་གྲུབ་ཡེ་ཤེས་ཆོས་རྣམས་རྫོགས། །

དེ་ལྟར་རྣམ་པ་ལྔར་[page My-286b]འདོད་དོ། །

ཅེས་སོ། །

#### 2.16.3.3.2 ངེས་པའི་ཚིག་སོ་སོར་བཤད་པ།

གཉིས་པ་ནི། ཡང་དེ་ལས།

ཚིག་དོན་སྦྱར་བ་འདི་ལྟ་སྟེ། །

ཆོས་ཀྱི་དབྱིངས་ཀྱི་ཡེ་ཤེས་ནི། །

སྟོང་པ་ཆེན་པོའི་ཡུལ་ཉིད་དང༌། །

གསལ་བ་འོད་ཀྱི་སྣང་བ་དང༌། །

ཡེ་ཤེས་རིག་པའི་སྤྱོད་ཡུལ་གསུམ། །

དེ་གསུམ་འཛོམ་པ་དབྱིངས་ཞེས་བྱའོ། །

དེ་ལ་ཡང་ནི་རྣམ་པ་གཉིས། །

དག་པ་ཡེ་ཤེས་དབྱིངས་ཉིད་དང༌། །

མ་དག་སེམས་ཅན་དབྱིངས་སུ་བསྟན། །

དག་པ་ཡེ་ཤེས་དབྱིངས་ཉིད་ནི། །

སྟོང་གསལ་དབྱེར་མེད་རིག་པའི་ཀློང༌། །

འགྱུར་མེད་ཆོས་སྐུའི་ཕོ་བྲང་ངོ༌། །

མ་དག་སེམས་ཅན་ཕྱི་དབྱིངས་ནི། །

སྟོང་པ་རིག་མེད་འདུས་མ་བྱས། །

དེ་ལས་ས་རྡོའི་སྣང་བར་འགྱུར། །

སེམས་ཅན་རྣམས་ཀྱི་ཡུལ་ཡིན་ནོ། །

དེ་ནི་ཆོས་དབྱིངས་ཡེ་ཤེས་སོ། །

མེ་ལོང་ལྟ་བུའི་ཡེ་ཤེས་ནི། །

དཔེར་ན་མེ་ལོང་དཀྱིལ་འཁོར་ལ། །

གང་བསྟན་རྐྱེན་དེ་འོང་བ་བཞིན། །

དེ་བཞིན་རིག་པ་དྲི་མེད་ལ། །

ཉོན་མོངས་རྐྱེན་གྱི་དབང་དུ་གྱུར། །

དེ་ལས་གྲོལ་བའི་རིག་པ་ནི། །

ངོ་སྤྲོད་ནང་དུ་ཤེས་པར་བྱ། །

དེ་ལ་མཚན་མའི་གྲོལ་ལུགས་ནི། །

སྣ་ཚོགས་སྣང་བ་ཤེས་རིག་ཡུལ། །[page Ad-46]

བློ་ལ་སྣང་བའི་ཐེ་ཚོམ་རྣམས། །

རིག་པའི་ངང་དུ་རྫོགས་པའོ། །

བླློ་དང་དངོས་པོའི་ཆོས་རྣམས་ཀྱང་། །

རིག་པ་ཡེ་ཤེས་ངང་དུ་རྫོགས། །

དེ་ཡང་ངེས་ཚིག་འདི་ལྟ་སྟེ། །

སྣ་ཚོགས་དོན་ལ་སྤྱོད་པས་མེ། །

དེ་ལ་རྟོགས་ཤིང་གོམས་པས་ལོང༌། །

མེ་ལོང་ཡེ་ཤེས་དེ་བཞིན་ནོ། །

མཉམ་ཉིད་ཡེ་ཤེས་དོན་སྦྱར་ནི། །

ཆོས་རྣམས་མཉམ་པའི་ངོ་བོ་ལ། །

གང་གི་ཕྱོགས་སུ་མ་ལྷུང་བའོ། །

མཉམ་ཉིད་སངས་རྒྱས་ཀུན་གྱི་རྗེ། །

ཆོས་རྣམས་དུས་གཅིག་རྫོགས་པའོ། །

མཉམ་ཉིད་ངེས་ཚིག་འདི་ལྟ་སྟེ། །[137-page Dg]

ཆོས་ཉིད་རྒྱ་ཆད་མེད་པས་མཉམ། །

རིག་པའི་དོན་དང་ལྡན་པས་ཉིད། །

མཉམ་ཉིད་ཡེ་ཤེས་དེ་བཞིན་ནོ། །

སོ་སོར་རྟོག་པའི་ཡེ་ཤེས་ནི། །

བྱ་བྱེད་བྲལ་བའི་རིག་པར་རྟོགས། །

དེ་ཡང་རྟོགས་ལུགས་རྣམ་པ་མང༌། །

འོག་ནས་[page My-287a]འབྱུང་བའི་ཚིག་ཏུ་བསྟན། །

དེ་ཡང་ངེས་ཚིག་འདི་ལྟ་སྟེ། །

དབང་པོ་ཉི་ཤུ་རྩ་གཅིག་ཕྱིར། །

སོ་སོར་རྟོགས་ཞེས་དེ་ལ་བྱ། །

སོར་{རྟོག་}[[53]](#footnote-53)ཡེ་ཤེས་དེ་བཞིན་ནོ། །

བྱ་བ་གྲུབ་པའི་ཡེ་ཤེས་ནི། །

ཅི་སྣང་རིག་པའི་ངང་དུ་རྫོགས། །

བྱར་མེད་རྟོག་མེད་ངང་དུ་རྫོགས། །

བྱ་བ་བཏང་བའི་རྣལ་འབྱོར་དེ། །

ཡང་དག་ས་ལ་དལ་བས་འགྲུབ། །

དེ་ལྟར་ཡེ་ཤེས་ཆེན་པོའི་དོན། །

རྟོགས་ནས་ཡང་དག་ངེས་པར་གྲོལ། །

ཅེས་སོ། །

དེའང་མེ་དང་ལོང་དང་ཡེ་དང༌ཤེས་ཞེས་པ་ལྟ་བུ་རེ་རེ་ལ་རྒྱུད་ནས་འབྲུ་རེ་རེ་{མནན་}[[54]](#footnote-54)པས་རྒྱུད་ལ་ཐེ་ཚོམ་དུ་ཟ་ན། མདོ་ལས།

ཀ་ནི་མ་སྐྱེས་པའི་ཕྱིར་ཆོས་ཐམས་ཅད་ཀྱི་སྒོའོ། །

{ཅེས་}[[55]](#footnote-55)པ་ལ་སོགས་པ་ཚིག་འབྲུ་རེ་རེ་ལ་[page Ad-47]དོན་སྦྱར་རེ་རེ་བཤད་པ་དང༌། གསར་མའི་རྒྱུད་གཞན་དུའང་ཡི་གེ་སྒྲ་བཤད་ལས་དེ་ལྟར་འབྱུང་བ་ལའང་སྐྱོན་དེ་ཡོད་ལ། སྔགས་དང་ལྷུག་པ་སྒྱུར་བའི་ཁྱད་ཡོད་སྙམ་ན། མདོ་བསྟན་བཅོས་[[56]](#footnote-56)ལས། མདོར་བསྟན་རྒྱས་བཤད་དོན་བསྡུ་གསུམ་གསུམ་དུ་སྦྱར་བ་རྣམས་ལའང་སྐྱོན་དེ་དམིགས་སོ། །རང་བཞིན་དུ་རྫོགས་པ་ཆེན་པོའི་རྒྱུད་རྣམས་མན་ངག་གི་རྒྱུད་ཡིན་པས། གོ་སླ་ལ་འབྲུ་སྦྱར་རེ་རེའང་གོ་སླ་བའི་ཕྱིར་གསུངས་པ་དང༌། པཎྜི་ཏ་ཆེན་པོ་སྐད་སོ་སོ་ཡང་དག་རིག་ལ་མངའ་བརྙེས་པ་རྣམས་བྱོན་པས། དེ་དག་གིས་རང་འགྱུར་དུ་དབྱིངས་གོ་དཀའ་བའི་ཡི་གེ་རྣམས་སྒྲ་བསྒྲུབས་ནས། གོ་སླ་ཞིང་འཛོལ་བ་མེད་པར་བསྒྱུར་ནས་བཀོད་ཅིང༌། ལོ་ཙྪ་བ་ཡང་གཞན་ལས་འཕགས་པ་རྣམས་བྱོན་པའི་བཀའ་དྲིན་ཡིན་ནོ། །དེ་ལྟར་ཡེ་ཤེས་ལྔ་ལས་སོ་སོར་ཕྱེ་ན་ཉི་ཤུ་རྩ་ལྔར་འགྱུར་བའི་རབ་ཏུ་དབྱེ་བ་ཆ་དང་བཅས་པ་རྣམས་སྔར་བཤད་ཟིན་པས་ཡང་འདིར་མི་སྤྲོའོ། །

## 2.16.4 མཛད་པ་འཕྲིན་ལས་ཀྱི་རབ་ཏུ་དབྱེ་བ།

དོན་བཞི་པ་མཛད་པ་འཕྲིན་ལས་ཀྱི་རབ་ཏུ་དབྱེ་བ་ལ་གསུམ་སྟེ། རྣམ་བཞི་འཕྲིན་ལས་ཀྱི་ངོ་བོ་མདོར་བསྟན་པ། རང་[138-page Dg]བཞིན་རྫོགས་ཚུལ་གྱི་རིམ་པ་རྒྱས་པར་བཤད་པ། རང་སྣང་འཆར་[page My-287b]ཚུལ་གྱི་རྣམ་པས་དོན་བསྡུ་བའོ། །

### 2.16.4.1 རྣམ་བཞི་འཕྲིན་ལས་ཀྱི་ངོ་བོ་མདོར་བསྟན་པ།

དང་པོ་ལ་ངོ་བོ། ངེས་ཚིག {།}**[[57]](#footnote-57)**དབྱེ་བ། ཕྱག་རྒྱ། ལྷ་ཚོགས། སྙིང་པོ། དཀྱིལ་འཁོར་དང་བདུན་ལས།

#### 2.16.4.1.1 ངོ་བོ།

འཕྲིན་ལས་ཀྱི་ངོ་བོ་དོན་གཉིས་ལྷུན་གྱིས་རྫོགས་པ་སྟེ། ཡེ་ཤེས་ཀྱི་སྙིང་པོར་གནས་པ་ཉིད། རང་ཤར་ལས།

འཕྲིན་[page Ad-48]ལས་ཀུན་གྱི་ཡེ་ཤེས་ནི། །

བྱ་བ་ཐམས་ཅད་བྱེད་པ་ཡིན། །

{ཅེས་}[[58]](#footnote-58)སོ། །

#### 2.16.4.1.2 ངེས་ཚིག

ངེས་ཚིག་ནི། དེ་ལས།

འཕྲིན་ནི་སངས་རྒྱས་ཉིད་ལ་བརྗོད། །

ལས་ནི་ཡེ་ཤེས་ཉམས་སུ་ལེན། །

འཕྲིན་ལས་རང་ཉིད་ཡིན་པར་གསུངས། །

ང་ལས་བྱུང་ཞིང་ང་ལ་རྫོགས། །

རྫོགས་པའི་གཞི་ལ་དེ་བཞིན་ནོ། །

{ཅེས་}[[59]](#footnote-59)སོ། །

#### 2.16.4.1.3 དབྱེ་བ།

དབྱེ་ན་བཞི་སྟེ། ཡང་དེ་ལས།

ཞི་བ་དང་ནི་རྒྱས་པ་དང༌།

དེ་བཞིན་དབང་དང་དྲག་པོར་འདོད། །

ཅེས་སོ། །

#### 2.16.4.1.4 དཀྱིལ་འཁོར།

དཀྱིལ་འཁོར་ནི། མ་བྲིས་པར་ཡེ་ནས་བཀྲ་བ་རང་རྫོགས་རང་ལ་ཡོད་པའོ། །

#### 2.16.4.1.5 ཕྱག་རྒྱ།

ཕྱག་རྒྱ་ནི། མ་བསྒྱུར་གཞི་ནས་རྫོགས་པར་བྱང་ཆུབ་མཆོག་ལ་སོགས་པ་སྐུ་ལྔ་ལ་སྣང་བའོ། །

#### 2.16.4.1.6 ལྷ་ཚོགས།

ལྷ་ཚོགས་ནི། མ་བསྐྱེད་ཡེ་རྫོགས་ཀྱི་ཞི་ཁྲོ་རང་ལ་གནས་པའོ། །

#### 2.16.4.1.7 སྙིང་པོ།

སྔགས་ཀྱི་སྙིང་པོ་ནི། རྩ་གནས་ཡི་གེའི་འཁོར་ལོ་དང་དེའི་དངས་མ་སྒྲོན་མ་བཞི་ཡུལ་ལ་ཤར་བའོ། །

དེ་ཡང་རང་ཤར་ལས།

འཕྲིན་ལས་ཀུན་གྱི་དཀྱིལ་འཁོར་ནི། །

མ་བཙལ་རང་ལ་ཡོད་པའོ། །

འཕྲིན་ལས་ཀུན་གྱི་ཕྱག་རྒྱ་ནི། །

མ་བསྒྱུར་གཞི་ལ་རྫོགས་པའོ། །

འཕྲིན་ལས་ཀུན་གྱི་ལྷ་ཚོགས་ནི། །

རང་གི་ལུས་ལ་རྫོགས་པའོ། །

འཕྲིན་ལས་ཀུན་གྱི་སྙིང་པོ་ནི། །

སྒྲོན་མའི་ཡེ་ཤེས་ཆེན་པོར་གསུངས། །

{ཅེས་}[[60]](#footnote-60)སོ། །

### 2.16.4.2 རང་བཞིན་རྫོགས་ཚུལ་གྱི་རིམ་པ་རྒྱས་པར་བཤད་པ།

གཉིས་པ་རང་བཞིན་རྫོགས་ཚུལ་གྱི་རིམ་པ་རྒྱས་པར་བཤད་པ་ལ་གཉིས་ཏེ། གདོད་མའི་གཞི་ལ་རྫོགས་པའི་ཚུལ་དང༌། སེམས་ཅན་གྱི་དུས་ན་རྫོགས་པའི་ཚུལ་ལོ། །

#### 2.16.4.2.1 གདོད་མའི་གཞི་ལ་རྫོགས་པའི་ཚུལ།

དང་པོ་ལ་གཉིས་ལས།

##### 2.16.4.2.1.1 སྤྱིར་བསྟན་པ།

སྤྱིར་བསྟན་པ་ནི། གཞི་གདོད་[page Ad-49]མའི་ཀ་དག་ལ་ནང་ཡེ་ཤེས་ཀྱི་འོད་ལྔ་དབྱིངས་རུམ་དུ་གསལ་བའི་མཐིང་ཁ་ཐམས་ཅད་ཀྱི་དབྱིངས་ཡིན་པས། འཕྲིན་ལས་ཀྱི་འོད་བཞིའི་འཆར་གཞིར་[page My-288a]གནས་པས་མི་{བསྒྲང་}[[61]](#footnote-61)ཞིང༌། དཀར་སེར་དམར་ལྗང་བཞི་དེ་ལས་མཆེད་[139-page Dg]པའི་འཕྲིན་ལས་སུ་བཤད་དེ། དེ་ལས།

དེ་ཡང་འཕྲིན་ལས་བཞི་ཡི་དོན། །

མཐིང་ཁ་ཉིད་ལ་རྫོགས་པ་སྟེ། །

འཕྲིན་ལས་རྣམ་བཞི་གཞི་ལ་གྲུབ། །

དེ་ཕྱིར་ཁ་དོག་མཐིང་ཁར་བཤད། །

ཅེས་པ་དང༌།

འཕྲིན་ལས་རྣམ་པ་བཞི་ཡི་དོན། །

གཞི་ལ་ལེགས་པར་ཚང་བའོ། །

དེ་ཡང་བསྟན་པ་འདི་ལྟ་སྟེ། །

ཁ་དོག་དཀར་དམར་སྣ་ཚོགས་འོད། །

གཞི་ལ་བབས་ཀྱིས་གྲུབ་པའོ། །

དཀར་པོ་ཞི་བའི་དཀྱིལ་འཁོར་ལྡན། །

ཁ་དོག་སེར་པོ་རྒྱས་པའི་འོད། །

དམར་པོ་དབང་གི་འོད་དུ་འདོད། །

ལྗང་ཁུ་དྲག་པོའི་འོད་དུ་གསུངས། །

མཐིང་ཁ་འཕྲིན་ལས་རྫོགས་པའི་འོད། །

ཅེས་སོ། །

##### 2.16.4.2.1.2 བྱེ་བྲག་ཏུ་བཤད་པ།

གཉིས་པ་བྱེ་བྲག་ཏུ་བཤད་པ་ལ་བཞི་ལས།

###### 2.16.4.2.1.2.1 ཞི་བ།

དང་པོ་ཞི་བ་ནི། དེ་ལས།

དཀར་པོ་ཆོས་ཉིད་ཞི་བའོ། །

ཉོན་མོངས་དྲི་མ་ག་ལ་ཡོད། །

གོས་པ་མེད་པའི་དཀྱིལ་འཁོར་ནི། །

དཔེར་ན་ཤེལ་གོང་དག་པ་བཞིན། །

དྲི་མའི་སྐྱོན་གྱིས་མ་གོས་པའོ། །

དེ་བཞིན་ཞི་བའི་ཆོས་ཉིད་ལ། །

ཉོན་མོངས་གོས་པ་མེད་པའོ། །

{ཅེས་}[[62]](#footnote-62)སོ། །

###### 2.16.4.2.1.2.2 རྒྱས་པ།

གཉིས་པ་རྒྱས་པ་ནི། ཡང་དེ་ལས།

སེར་པོ་རྒྱས་པའི་ཆོས་ཉིད་ལ། །

ཡོན་ཏན་ཐམས་ཅད་འབྱུང་བ་ནི། །

དཔེར་ན་ནོར་བུ་རིན་པོ་ཆེ། །

དགོས་འདོད་ཐམས་ཅད་བསྐོང་བ་[page Ad-50]ལྟར། །

ཆོས་ཉིད་རྒྱས་པ་ཆེན་པོ་དེས། །

ཡོན་ཏན་སྣ་ཚོགས་ཤར་བ་ཡིས། །

སེམས་ཅན་ཐམས་ཅད་གྲོལ་བར་བྱེད། །

ཡོན་ཏན་རྒྱས་པ་ཆེན་པོར་འདོད། །

ཅེས་སོ། །

###### 2.16.4.2.1.2.3 དབང་།

གསུམ་པ་དབང་ནི། ཡང་དེ་ལས།

དམར་པོ་དབང་གི་ཆོས་ཉིད་དེ། །

མ་བཙལ་གཞི་ལ་གྲུབ་པ་ཡིན། །

དབང་ཉིད་ཆོས་སྐུའི་ངོ་བོ་སྟེ། །

ཐམས་ཅད་མ་བཙལ་གྲུབ་པ་སྟེ། །

དཔེར་ན་རིན་ཆེན་གསེར་ལ་ནི། །

སེར་པོ་བཙལ་མི་དགོས་པ་བཞིན། །

གཞི་སྣང་ཆེན་པོའི་དཀྱིལ་འཁོར་ལ། །

དབང་གི་དཀྱིལ་འཁོར་བཙལ་མི་དགོས། །

ཆོས་ཉིད་[page My-288b]གཞི་ལ་དབང་རྫོགས་པའོ། །

{ཅེས་}[[63]](#footnote-63)སོ། །

###### 2.16.4.2.1.2.4 དྲག་པོ།

བཞི་པ་དྲག་པོ་ནི། ཡང་དེ་ལས།

ལྗང་ཁུ་ཆོས་ཉིད་དྲག་པོ་སྟེ། །

ཐམས་ཅད་དྲག་པོའི་ངོ་ལ་རྫོགས། །

གཞི་ཉིད་དག་པའི་ཆོས་ཉིད་ལ། །

གང་ལ་ཐོགས་[140-page Dg]མེད་འཆར་བ་ནི། །

དཔེར་ན་རླུང་གི་སྤྲུལ་པ་ནི། །

གང་ལ་ཐོགས་མེད་བསྐྱོད་པར་བྱེད། །

དེ་བཞིན་གཞི་སྣང་ཆེན་པོ་ལས། །

ཡེ་ཤེས་ཐོགས་པ་མེད་པར་འཆར། །

གང་ལ་ཐོགས་མེད་ཡེ་ཤེས་ནི། །

འཕྲིན་ལས་དག་པའི་ངོ་བོ་ཡིན། །

དེ་བཞིན་གཞི་ཡི་ངོ་བོ་ལ། །

འཕྲིན་ལས་དཀྱིལ་འཁོར་རྫོགས་པའོ། །

{ཅེས་}[[64]](#footnote-64)སོ། །

#### 2.16.4.2.2 སེམས་ཅན་གྱི་དུས་ན་རྫོགས་པའི་ཚུལ།

གཉིས་པ་སེམས་ཅན་གྱི་དུས་ན་རྫོགས་ཚུལ་ལ་བཞི་ལས།

##### 2.16.4.2.2.1 ཞི་བ།

དང་པོ་ཞི་བ་ནི། སེམས་ཅན་ཐམས་ཅད་ལ་ཁམས་རང་བྱུང་གི་ཡེ་ཤེས་སྙིང་ཀ་ན་གནས་པའི་རང་འོད་དཀར་པོ་ནི་ཞི་བའི་གདངས་ཏེ། རང་ཤར་ལས།

ཞི་བ་ཆེན་པོའི་འཕྲིན་ལས་ནི། །

རང་གི་ཙིཏྟའི་དཀྱིལ་ན་གནས། །

དེ་ཡང་འཇམ་དང་འདྲིལ་བ་དང༌། །

དཀར་དང་འོད་ཟེར་[page Ad-51]འཕྲོ་བ་བཞིན། །

སྐུ་དང་གསུང་དང་ཐུགས་ཉིད་ལྟར། །

ཀུན་ཁྱབ་ཡེ་ཤེས་དབུ་རྒྱན་ལྡན། །

ཞི་བའི་དཀྱིལ་འཁོར་དེ་བཞིན་གནས། །

{ཅེས་}[[65]](#footnote-65)སོ། །

##### 2.16.4.2.2.2 རྒྱས་པ།

གཉིས་པ་རྒྱས་པ་ནི། འོད་གསལ་འགྱུར་མེད་ཀྱི་རྩ་སྙིང་ན་འོད་དང་སྐུར་རྒྱས་པ་སྟེ། དེ་ལས།

འཕྲིན་ལས་རྒྱས་པ་ཆེན་པོ་ནི། །

རང་གི་འགྱུར་མེད་རྩ་ཆེན་ན། །

འཕྲིན་ལས་རྒྱས་པ་ཆེན་པོའི་སྐུ། །

འོད་ལྔ་སྐུ་ལྔ་ཉིད་དུ་རྒྱས། །

རིག་པ་སྐུ་ཡི་ཀློང་དུ་རྒྱས། །

སྐུ་རྣམས་ཡེ་ཤེས་ཀློང་དུ་རྒྱས། །

འོད་རྣམས་ཟེར་གྱི་ཀློང་དུ་རྒྱས། །

དེ་བཞིན་སྐུ་དང་ཡེ་ཤེས་རྣམས། །

མི་གནས་པ་ཡི་དཀྱིལ་འཁོར་དུ། །

སངས་རྒྱས་ལམ་ལ་འཇུག་པར་གསུངས། །

{ཅེས་}[[66]](#footnote-66)སོ། །

སྙིང་ནས་དུང་ཁང་དུའང་གདངས་ཀྱི་སྐུར་རྒྱས་པ་ཡིན་ནོ། །

##### 2.16.4.2.2.3 དབང་།

གསུམ་པ་དབང་ནི་དུང་ཁང་ནས་གཡས་སུ་འཁྱིལ་བའི་རྩ་འདབ་ལས་མིག་ཏུ་ཟུག་པའི་ནང་ནས་སྒྲོན་མ་བཞི་སྣང་བས། འདི་ལ་སྣང་བ་བཞི་དབང་དུ་བསྡུད། བར་[page My-289a]དོའི་ཆོས་ཉིད་དག་པའི་སྣང་བ་བཞི་དབང་དུ་བསྡུད་དོ། །དེའང་རྒྱང་ཞགས་ཀྱིས་མངོན་སུམ་དང་འོད་གསལ་གཉིས་དབང་དུ་བསྡུད། དབྱིངས་ཀྱིས་གོང་འཕེལ་དང་ཡེ་ཤེས་བཞི་སྦྱོར་དབང་དུ་བསྡུད། ཐིག་ལེས་ཚད་ཕེབས་དང་ཟུང་འཇུག་ཚོམ་བུའི་སྣང་བ་དབང་དུ་བསྡུད། ཤེས་རབ་ཀྱིས་ཟད་པ་དང་ལྷུན་གྲུབ་ཀྱི་སྣང་བ་དབང་དུ་བསྡུད་པའོ། །ཡང་རང་ཤར་ལས།

འཕྲིན་[141-page Dg]ལས་དབང་གི་དཀྱིལ་འཁོར་ནི། །

རང་གི་དུང་ཁང་དཀྱིལ་འཁོར་ན། །

སྒྲོན་མ་[page Ad-52]རྣམ་པ་བཞི་རུ་གསལ། །

དེ་ཡང་བསྟན་པ་འདི་ལྟ་སྟེ། །

རིག་པ་དབྱིངས་ཀྱི་སྒྲོན་མ་ཡིན། །

སྐུ་དང་ཡེ་ཤེས་དབང་དུ་བསྡུད། །

ཐིག་ལེ་སྟོང་པའི་སྒྲོན་མ་ཡིས། །

ཕྱི་ཡི་འབྱུང་བ་དབང་དུ་བསྡུད། །

ཤེས་རབ་རང་བྱུང་སྒྲོན་མ་ཡིས། །

རང་གི་དེ་ཉིད་དབང་དུ་བསྡུད། །

རྒྱང་ཞགས་ཆུ་ཡི་སྒྲོན་མ་ཡིས། །

འཁྲུལ་པའི་དེ་ཉིད་དབང་དུ་བསྡུད། །

རིག་པ་རྟོག་མེད་ཆེན་པོ་ཡིས། །

རྣམ་རྟོག་ཉོན་མོངས་དབང་དུ་བསྡུད། །

འགྱུར་མེད་སངས་རྒྱས་ལམ་ཆེན་ནི། །

བར་དོའི་སྣང་བ་དབང་དུ་བསྡུད། །

དེ་ལྟར་དབང་གི་དཀྱིལ་འཁོར་ཉིད། །

རང་གི་ལུས་ལ་རྫོགས་པའོ། །

{ཅེས་}[[67]](#footnote-67)སོ། །

##### 2.16.4.2.2.4 དྲག་པོ།

བཞི་པ་དྲག་པོ་ནི། རིག་པའི་གདངས་ལས་སེམས་ཀྱི་འཕྲོ་འདུ་རྟོག་ཚོགས་ཉོན་མོངས་དང་བཅས་པ་དབང་པོ་སོ་སོ་ལས་སྒོ་འཐོན་ནས་ཤར་བ་སྟེ། མ་རྟོགས་ན་འཁོར་བ་རང་ཀ་མ་འཁོར་བའི་འཁྲུལ་སྣང་སྐྱེད་ལ། རྟོགས་ན་རྟོགས་པའི་རྩལ་སྦྱོང་དུ་འཆར་བས་ཤར་གྲོལ་རིས་མེད་ཆུའི་རྦ་རླབས་ལྟར་རྩལ་རིག་ཐོག་ཏུ་ཐིམ་པའི་ལས་བྱེད་དེ། རང་ཤར་ལས།

སངས་རྒྱས་འཕྲིན་ལས་[page Ad-53]དྲག་པོ་ནི། །

རང་གི་དབང་པོའི་སྒོ་དག་ལ། །

འཕྲིན་ལས་དྲག་པོའི་དཀྱིལ་འཁོར་གནས། །

མིག་གི་དབང་པོ་མ་འགགས་པས། །

ཡུལ་ལ་འཛིན་ཅིང་རྟོག་པ་ནི། །

འཕྲིན་ལས་དྲག་པོ་ཉིད་དུ་བཤད། །

རྣམ་ཤེས་[page My-289b]ཡུལ་ལ་ཤར་བ་ནི། །

དྲག་པོའི་དཀྱིལ་འཁོར་གཅིག་ཏུ་འདོད། །

ཉོན་མོངས་སྟོང་ཕྲག་བརྒྱད་བཅུ་ཉིད། །

ཡུལ་ལ་ཤར་ཞིང་སྤྱོད་པ་ནི། །

འཕྲིན་ལས་དྲག་པོ་ཉིད་དུ་བསྟན། །

དེ་བཞིན་འཕྲིན་ལས་རྣམ་པ་བཞི། །

རང་རང་ལུས་ལ་རྫོགས་པར་གསུངས། །

{ཅེས་}[[68]](#footnote-68)སོ། །

### 2.16.4.3 རང་སྣང་འཆར་ཚུལ་གྱི་རྣམ་པས་དོན་བསྡུ་བ།

གསུམ་པ་རང་སྣང་འཆར་ཚུལ་གྱི་རྣམ་པས་དོན་བསྡུ་བ་ལ་བཞི་ལས།

#### 2.16.4.3.1 ཞི་བ།

ཞི་བ་ནི། བར་དོ་དང་པོ་འོད་གསལ་ལས་ཚོམ་བུའི་སྣང་བ་ཤར་བའོ། །

#### 2.16.4.3.2 རྒྱས་པ།

རྒྱས་པ་ནི། བར་དོ་གཉིས་པ་ཡེ་ཤེས་བཞི་སྦྱོར་གྱི་སྣང་བ་ཤར་བའོ། །

#### 2.16.4.3.3 དབང་།

དབང་ནི། བར་དོ་གསུམ་པ་ལྷུན་གྲུབ་རིན་པོ་ཆེའི་སྒོ་བརྒྱད་མཐོང་བའོ། །

#### 2.16.4.3.4 དྲག་པོ།

དྲག་པོ་ནི། རང་སྣང་[142-page Dg]དུ་གྲོལ་ཏེ། ཀ་དག་གི་ས་ལ་གཏན་སྲིད་ཟིན་པ་བར་དོ་བཞི་པའི་ཡེ་ཤེས་དབྱིངས་སུ་འཁྱིལ་བ་སྟེ། རང་ཤར་ལས།

འཕྲིན་ལས་རྣམ་པ་བཞི་ཡི་དོན། །

ལམ་ལ་རྫོགས་ལུགས་འདི་ལྟ་སྟེ། །

ཞི་བའི་ལམ་ནི་འདི་ལྟ་སྟེ། །

བར་དོ་དང་པོ་ཚོམ་བུ་ལ། །

སྐུ་ཡི་སྣང་བ་མཐོང་བ་དེ། །

ཞི་བའི་ལམ་དུ་ཡང་དག་འདོད། །

བར་དོ་གཉིས་པའི་ཡེ་ཤེས་ལ། །

ཡེ་ཤེས་ངོ་བོ་མཐོང་བ་དེ། །

རྒྱས་པའི་ལམ་ཉིད་ཡིན་པར་འདོད། །

བར་དོ་གསུམ་པ་ལྷུན་གྲུབ་ལ། །

རང་གི་དེ་ཉིད་མཐོང་ནས་ནི། །

གོམས་པ་ཚད་དུ་ཕྱིན་པ་དང༌། །

དབང་གི་ཆོས་ཉིད་ཡིན་པར་གསུངས། །

ཀ་དག་ཆོས་ཉིད་རྫོགས་པ་ལ། །

ཐོགས་པ་མེད་པར་ཕྱིན་པ་དེ། །

དྲག་པོའི་ཆོས་ཉིད་ཡིན་པར་གསུངས། །

{ཅེས་}[[69]](#footnote-69)སོ། །

[[70]](#footnote-70)དེ་ལྟར་སྐུ་དང་ཡེ་ཤེས་འཕྲིན་ལས་ཐམས་ཅད་ཡེ་ནས་རང་ལ་ཚང་བས། རྫོགས་པ་ཆེན་པོ་རྩོལ་བསྒྲུབ་ལས་འདས་པ། བྱ་བྲལ་ལྷུན་གྱིས་གྲུབ་པའི་ངང་དུ་གློད་པ་ཙམ་[page Ad-54]གྱིས་བྱང་ཆུབ་ཚེ་འདིར་ཐོབ་པའི་གནད་ཐམས་ཅད་འདི་ལ་ཐུག་པའོ། །གཞན་ནས་བཙལ་ཡང་མི་རྙེད་དེ། སྒྱུ་འཕྲུལ་གསང་སྙིང་ལས།

ཕྱོགས་བཅུ་དུས་བཞི་གང་ནས་ཀྱང༌། །

རྫོགས་པའི་སངས་རྒྱས་རྙེད་མི་འགྱུར། །

སེམས་ཉིད་རྫོགས་[page My-290a]པའི་སངས་རྒྱས་པས། །

སངས་རྒྱས་གཞན་དུ་མ་ཚོལ་ཅིག །

བཙལ་ཀྱང་རྒྱལ་བས་མི་རྙེད་དོ། །

ཅེས་སོ། །

དེས་ན་རང་རྫོགས་ལྷུན་གྲུབ་ཏུ་ཤེས་པར་བྱའོ།། །།

## 2.16.5 ལེའུ་རེ་རེའི་མཇུག་གི་སྨོན་ལམ།

ཐེག་པའི་མཆོག་རིན་པོ་ཆེའི་མཛོད་ལས། དབྱིངས་དང་ཡེ་ཤེས་ལྷུན་གྱིས་གྲུབ་པའི་གནས་བསྟན་པ་སྟེ། རིམ་ཁང་བཅུ་དྲུག་པའོ།།  །།

1. Nd: བརྟེན་ [↑](#footnote-ref-1)
2. Nd: ཞེས་ [↑](#footnote-ref-2)
3. Nd: ཞེས་ [↑](#footnote-ref-3)
4. Nd: ཞེས་ [↑](#footnote-ref-4)
5. Nd: ཞེས་ [↑](#footnote-ref-5)
6. Nd: ཞེས་ [↑](#footnote-ref-6)
7. Nd: omits [↑](#footnote-ref-7)
8. Nd: ཞེས་ [↑](#footnote-ref-8)
9. Nd: སྟེ། [↑](#footnote-ref-9)
10. Nd: ཞེས་ [↑](#footnote-ref-10)
11. Nd: ཞེས་ [↑](#footnote-ref-11)
12. Nd: ཞེས་ [↑](#footnote-ref-12)
13. Nd: ཞེས་ [↑](#footnote-ref-13)
14. Nd: ཞེས་ [↑](#footnote-ref-14)
15. Nd: ཞེས་ [↑](#footnote-ref-15)
16. Nd: ཞེས་ [↑](#footnote-ref-16)
17. Nd: བལྟས་ [↑](#footnote-ref-17)
18. Nd: ཞེས་ [↑](#footnote-ref-18)
19. Nd: omits [↑](#footnote-ref-19)
20. Nd: ཞེས་ [↑](#footnote-ref-20)
21. Nd: omits [↑](#footnote-ref-21)
22. Nd: omits [↑](#footnote-ref-22)
23. Nd: ཞེས་ [↑](#footnote-ref-23)
24. Nd: ཞེས་ [↑](#footnote-ref-24)
25. Nd: ཞེས་ [↑](#footnote-ref-25)
26. Nd: omits [↑](#footnote-ref-26)
27. Nd: omits [↑](#footnote-ref-27)
28. Nd: གྱི་ [↑](#footnote-ref-28)
29. Nd: ཞེས་ [↑](#footnote-ref-29)
30. Nd: ཞེས་ [↑](#footnote-ref-30)
31. Nd: ཞེས་ [↑](#footnote-ref-31)
32. Unclear if this indicates a quote, and if so where it starts. [↑](#footnote-ref-32)
33. Nd: ཞེས་ [↑](#footnote-ref-33)
34. Nd: ཞེས་ [↑](#footnote-ref-34)
35. Nd: omits [↑](#footnote-ref-35)
36. Nd: ཞེས་ [↑](#footnote-ref-36)
37. Nd: ཞེས་ [↑](#footnote-ref-37)
38. Nd: ཞེས་ [↑](#footnote-ref-38)
39. Nd: ཞེས་ [↑](#footnote-ref-39)
40. Nd: ཞེས་ [↑](#footnote-ref-40)
41. Nd: omits [↑](#footnote-ref-41)
42. Nd: ཞེས་ [↑](#footnote-ref-42)
43. Nd: ཞེས་ [↑](#footnote-ref-43)
44. Nd: ཞེས་ [↑](#footnote-ref-44)
45. Nd: ཞེས་ [↑](#footnote-ref-45)
46. Nd: ཞེས་ [↑](#footnote-ref-46)
47. Nd: ཞེས་ [↑](#footnote-ref-47)
48. Nd: སྲེག་ [↑](#footnote-ref-48)
49. Nd: ཞེས་ [↑](#footnote-ref-49)
50. Nd: ཞེས་ [↑](#footnote-ref-50)
51. Nd: ཞེས་ [↑](#footnote-ref-51)
52. Nd: ཞེས་ [↑](#footnote-ref-52)
53. Nd: རྟོགས་ [↑](#footnote-ref-53)
54. Nd: བསྣན་ [↑](#footnote-ref-54)
55. Nd: ཞེས་ [↑](#footnote-ref-55)
56. Unclear if this is introducing a quote. [↑](#footnote-ref-56)
57. Nd: omits [↑](#footnote-ref-57)
58. Nd: ཞེས་ [↑](#footnote-ref-58)
59. Nd: ཞེས་ [↑](#footnote-ref-59)
60. Nd: ཞེས་ [↑](#footnote-ref-60)
61. Nd: བགྲང་ [↑](#footnote-ref-61)
62. Nd: ཞེས་ [↑](#footnote-ref-62)
63. Nd: ཞེས་ [↑](#footnote-ref-63)
64. Nd: ཞེས་ [↑](#footnote-ref-64)
65. Nd: ཞེས་ [↑](#footnote-ref-65)
66. Nd: ཞེས་ [↑](#footnote-ref-66)
67. Nd: ཞེས་ [↑](#footnote-ref-67)
68. Nd: ཞེས་ [↑](#footnote-ref-68)
69. Nd: ཞེས་ [↑](#footnote-ref-69)
70. This may be a concluding discussion [↑](#footnote-ref-70)