# 2.17 དམིགས་པ་ཡུལ་གྱི་བློ་རིམ་ཅན་འཇུག་པའི་ལམ་ཟབ་རྒྱ་ཆེར་བཤད་པ་སྟེ་རིམ་ཁང་བཅུ་བདུན་པ།

དེ་ལྟར་དབྱིངས་རིག་འདུ་འབྲལ་མེད་པར་བསྟན་པ་ལ་སོགས་པ་ཇི་སྐད་སྨོས་པ་རྣམས་ཀྱི་རང་བཞིན་རྫོགས་པ་ཆེན་པོའི་གཞིའི་དོན་ངེས་པ་རྣམས་གཏན་ལ་ཕབ་ནས། ད་ནི་ལམ་ངེས་པས་ཉམས་སུ་བླང་བའི་རིམ་པ་བཤད་པ་ལ། དམིགས་པ་ཡུལ་གྱི་བློ་ཅན་རྣམས་ངེས་པར་འཇུག་པས་གོང་དུ་ཁྲིད་པའི་ཐབས་དམ་པ་དང༌། རིག་པ་རང་སྣང་གི་བློ་ཅན་རྣམས་ཐད་དྲང་དུ་ཉམས་སུ་བླང་བའི་གནད་ངེས་པ་ལེགས་པར་བརྗོད་པས་ཐར་པ་ཆེན་པོའི་གྲོང་ཁྱེར་དུ་ཚེ་འདི་ཉིད་ལ་{བསྒྲོད་}**[[1]](#footnote-1)**པའི་ཐབས་མཆོག་ཏུ་[143-page Dg]གསང་བ་ལས། ཐུན་མོང་དུ་དང་པོར་འཇུག་པའི་བློ་རིམ་ངེས་པ་ནས་རྩོམ་པར་སྟོན་པས། གནས་དང་པོའི་དོན་ལ་ཆིངས་རྣམ་པ་གསུམ་སྟེ། གང་གིས་ཉམས་སུ་ལེན་པར་བྱེད་པ་རྣལ་འབྱོར་པའི་དབྱེ་བ་དང༌། ཇི་ལྟར་ཉམས་སུ་ལེན་[page Ad-55]པའི་ཚུལ་ངེས་པ་དང༌། ཉམས་སུ་བླང་བའི་དོན་དངོས་བསྟན་པའོ། །

## 2.17.1 གང་གིས་ཉམས་སུ་ལེན་པར་བྱེད་པ་རྣལ་འབྱོར་པའི་དབྱེ་བ།

དང་པོ་ལ་གསུམ་སྟེ། ཐུན་མོང་གི་རབ་ཏུ་དབྱེ་བ། སོ་སོའི་དོན་བཤད་པ། བླ་ན་མེད་པའི་གནས་ངེས་པའོ། །

### 2.17.1.1 ཐུན་མོང་གི་རབ་ཏུ་དབྱེ་བ།

དང་པོ་ནི། རང་ཤར་ལས།

ཀྱེ་ཀྱེ་ཉེ་བའི་འཁོར་རྣམས་ཉོན། །

མཚན་མ་ཚིག་གི་རྣལ་འབྱོར་དང༌། །

རྟགས་ཙམ་འཛིན་པའི་རྣལ་འབྱོར་དང༌། །

རྗེས་སུ་རྣལ་འབྱོར་ཉིད་དང་ནི། །

ངང་ཉིད་ངེས་པའི་རྣལ་འབྱོར་དང༌། །

སྣང་བ་སེམས་ཀྱི་རྣལ་འབྱོར་དང༌། །

འཇུག་པ་ལས་ཀྱི་རྣལ་འབྱོར་དང༌། །

བྱ་བ་རྒྱུ་ཡི་རྣལ་འབྱོར་དང༌། །

བྱེད་པ་རྐྱེན་གྱི་རྣལ་འབྱོར་དང༌། །

མཐར་ཕྱིན་འབྲས་བུའི་རྣལ་འབྱོར་དང༌། །

ཡང་དག་དོན་གྱི་རྣལ་འབྱོར་དང༌། །

མཐར་ཕྱིན་གྲོལ་བའི་རྣལ་འབྱོར་དང༌། །

བྱས་པ་རྫོགས་པའི་རྣལ་འབྱོར་རོ། །

[page My-290b]{ཅེས་}[[2]](#footnote-2)སོ། །

### 2.17.1.2 སོ་སོའི་དོན་བཤད་པ།

གཉིས་པ་སོ་སོའི་དོན་བཤད་པ་ལ་རྣལ་འབྱོར་རྣམ་པ་བཅུ་གཉིས་ལས། དང་པོ་བརྒྱད་ཀྱིས་མི་གྲོལ་ཞིང༌། ཕྱི་མ་བཞིས་གྲོལ་བའི་ཚུལ་ངེས་པར་བསྟན་པ་ནི། ཡང་དེ་ཉིད་ལས།

མཚན་མ་ཚིག་གི་རྣལ་འབྱོར་ནི། །

ཚིག་ལ་ཞེན་ཅིང་ཚིག་ལ་སྤྱོད། །

མི་ཤེས་ཚིག་ལ་ལྟོས་གྱུར་ན། །

དེ་ཉིད་གྲོལ་བར་ངས་མ་བཤད། །

རྟགས་ལ་ལྟོས་པའི་རྣལ་འབྱོར་ནི། །

རང་ཉིད་རྟགས་ལ་ལྟོས་གྱུར་ནས། །

སྤྱོད་པས་གཞན་ལ་རྔན་སེམས་བྱེད། །

རང་གི་རྟོག་པ་ཉིད་ཀྱིས་བཅིངས། །

དེ་ཡང་གྲོལ་བར་ངས་མ་བཤད། །

རྗེས་སུ་འཇུག་པའི་རྣལ་འབྱོར་[page Ad-56]ནི། །

གང་དག་མོས་པའི་ས་ལ་གནས། །

མོས་པའི་སྤྱོད་པ་བྱེད་པ་སྟེ། །

དང་པོའི་ས་ལ་རེ་བ་འཇོག །

དེ་ཉིད་གྲོལ་བར་ངས་མ་བཤད། །

ངང་ཉིད་ངེས་པའི་རྣལ་འབྱོར་ནི། །

རྣམ་པར་མི་རྟོག་ཆིག་ཚུགས་བསྒོམ། །

མི་རྟོག་པ་ཡི་ངང་ཉིད་ཅན། །

དེ་ཡང་གྲོལ་བར་ངས་མ་བཤད། །

སྣང་བ་སེམས་ཀྱི་རྣལ་འབྱོར་ནི། །

ཐམས་ཅད་ང་ཡི་སེམས་ལས་བྱུང༌། །

སེམས་ཉིད་[144-page Dg]རྟོགས་ནས་ཅི་བྱར་ཡོད། །

དེ་སྐད་ཀུན་ཏུ་བརྗོད་བྱེད་པ། །

ང་ཡིས་གྲོལ་བར་མ་བཤད་དོ། །

འཇུག་པ་ལས་ཀྱི་རྣལ་འབྱོར་ནི། །

དོན་ཉིད་བྱ་བས་འགྲུབ་པར་འདོད། །

བྱ་བ་ཆེན་པོས་བཅིངས་པ་རྣམས། །

དང་པོ་སེམས་སྐྱེད་བྱ་བ་བྱེད། །

དེ་ནས་བཟུང་ནས་བྱ་བ་རྣམས། །

ཐམས་ཅད་བྱེད་ཅིང་བསྒྲུབ་པའོ། །

དེ་ཡང་གྲོལ་བར་ངས་མ་བཤད། །

བྱ་བ་རྒྱུ་ཡི་རྣལ་འབྱོར་ནི། །

རྒྱུ་ཉིད་ལམ་དུ་བསློང་བ་སྟེ། །

རྒྱུ་ལ་རེ་ཞིང་རྒྱུ་ལ་ལྟོས། །

རྒྱུ་ཉིད་མངོན་པར་སྟོན་པ་སྟེ། །

དེ་ཡང་གྲོལ་བར་ངས་མ་བཤད། །

བྱེད་པ་རྐྱེན་གྱི་རྣལ་འབྱོར་ནི། །

སྤྱོད་པས་ཡང་དག་དོན་ཚོལ་བ། །

རིགས་མི་མཐུན་པའི་ཕྱོགས་འཛིན་པ། །

དེ་ཡང་གྲོལ་བར་ངས་མ་བཤད། །

མཐར་ཕྱིན་འབྲས་བུའི་རྣལ་འབྱོར་ནི། །

རྟོགས་པ་ལམ་དུ་ཁྱེར་བ་སྟེ། །

ས་དང་ལམ་ལ་མི་གནས་པར། །

རང་གི་དེ་ཉིད་མཐོང་ནས་ནི། །

ཡང་དག་གྲོལ་བ་ཆེན་པོར་འདོད། །

ཡང་དག་དོན་གྱི་རྣལ་འབྱོར་ནི། །

[page My-291a]རང་གི་རྟོགས་པ་རྙེད་ནས་ཀྱང༌། །

བར་དོའི་[page Ad-57]སྣང་བ་དག་པ་ལ། །

རང་གི་ཡང་དག་ཉིད་མཐོང་ནས། །

དེ་ནས་མཐར་ཕྱིན་གྲོལ་བར་འདོད། །

མཐར་ཕྱིན་གྲོལ་བའི་རྣལ་འབྱོར་ནི། །

ངེས་པ་རྙེད་པའི་ས་ཉིད་ལ། །

རང་གི་དེ་ཉིད་རྙེད་མཐོང་ནས། །

ཡང་དག་ས་ལས་འདའ་བར་འདོད། །

བྱས་པ་རྫོགས་པའི་རྣལ་འབྱོར་ནི། །

ཀ་དག་སངས་རྒྱས་ཆེན་པོ་ཡིན། །

དེ་ལས་གཤེགས་སུ་མེད་པར་གསུངས། །

རྣལ་འབྱོར་ཆེན་པོ་དེ་བཞི་ལ། །

ས་ལ་སྦྱང་དུ་མེད་པར་གསུངས། །

ལམ་ལ་{བསྒྲོད་}[[3]](#footnote-3)དུ་མེད་པར་གསུངས། །

{ཅེས་}[[4]](#footnote-4)སོ། །

དེ་འང་ལམ་བསྒོམ་ཚུལ་ཐ་དད་པས། འདིར་འོད་གསལ་མངོན་སུམ་དུ་བྱེད་པས་འོག་མ་ནས་གདོད་ཞུགས་ཏེ་ས་ལམ་སྦྱང་{བསྒྲོད་}[[5]](#footnote-5)མི་དགོས་པར་གསུངས་ཀྱང༌། རང་ལམ་དུ་སྒོ་གསུམ་གྱི་དྲི་མ་དང་{བརྡོས་}[[6]](#footnote-6)བཅས་ཀྱི་ཕུང་པོ་དང༌། འགྱུ་བའི་རྟོག་པ་དང༌། རགས་པའི་རླུང་སེམས་རྣམས་དག་དགོས་པས། དེ་དག་དག་དུས་འོག་མའི་ས་ལམ་ཞར་ལ་རྫོགས་པའི་རྟགས་ཤར་ཏེ། གོང་མ་རྫོགས་པས་འོག་མ་ཞར་ལ་རྫོགས་པར་འགྱུར་བ་ལ་དགོངས་ནས་རྫོགས་པ་ཆེན་པོས་གཅིག་པ་ལ། སྦྱང་{བསྒྲོད་}[[7]](#footnote-7)མི་དགོས་[145-page Dg]པར་གསུངས་སོ། །ས་གཅིག་ནི་རིག་པ་ལྷུན་གྲུབ་སྟེ། ཀུན་བྱེད་ལས།

མ་བསྒྱུར་མ་སྦྱངས་རིག་པ་ལྷུན་རྫོགས་སོ། །

{ཅེས་}[[8]](#footnote-8)པ་བཞིན་ནོ། །

### 2.17.1.3 བླ་ན་མེད་པའི་གནས་ངེས་པ།

གསུམ་པ་བླ་ན་མེད་པའི་གནས་ངེས་པ་ལ་རྣལ་འབྱོར་གྱི་དབྱེ་བ་སྤྱིར་བསྟན་པ་དང༌། སྣོད་ལྡན་གྱི་གང་ཟག་བྱེ་བྲག་ཏུ་བཤད་པ་གཉིས་ལས།

#### 2.17.1.3.1 རྣལ་འབྱོར་གྱི་དབྱེ་བ་སྤྱིར་བསྟན་པ།

དང་པོ་ནི། [page Ad-58]རང་ཤར་ལས། །

བསམ་གྱིས་མི་ཁྱབ་རྣལ་འབྱོར་ཀྱང༌། །

རྣམ་པ་ལྔ་ཡི་ཁོངས་སུ་འདུས། །

དེ་ཡང་བསྟན་པ་འདི་ལྟ་སྟེ། །

རྩལ་ཆེན་རྫོགས་དང་ལུང་ཆེན་ཐོབ། །

དབུགས་ཆེན་འབྱིན་དང་ལུས་ཕྱེད་དང༌། །

བཀའ་བསྡོད་ལས་ཀྱི་རྣལ་འབྱོར་རོ། །

{ཅེས་}[[9]](#footnote-9)སོ། །

རྣལ་འབྱོར་ཕྱི་མ་བཞི་ཡང་ལྔ་པོ་འདིའི་ཁོངས་སུ་འདུ་བར་བཤད་དེ། དེ་ཉིད་ལས།

དེ་ཡང་རྣལ་འབྱོར་ལྔ་ལ་རྫོགས། །

{ཅེས་}[[10]](#footnote-10)སོ། །

རྣལ་འབྱོར་ལྔ་པོ་སོ་སོར་བཤད་པ་[page My-291b]ནི། ཡང་རང་ཤར་ལས།

ཁམས་གསུམ་སེམས་ཅན་ཐམས་ཅད་ནི། །

བཀའ་སྡོད་ལས་ཀྱི་རྣལ་འབྱོར་ཡིན། །

བདེན་པ་མཐོང་བའི་གང་ཟག་དེ། །

འཁྲུལ་བའི་སྣང་བ་འགགས་པ་ནི། །

ལུས་སེམས་ཕྱེད་པའི་རྣལ་འབྱོར་ཡིན། །

ལྷུན་གྲུབ་སྣ་ཚོགས་སྣང་བ་ལ། །

ངེས་པ་རྙེད་པར་འགྱུར་བ་ནི། །

ལུང་བསྟན་ཐོབ་པའི་རྣལ་འབྱོར་ཡིན། །

དབང་པོ་ཐ་མའི་ཐ་མ་དེ། །

ཕྱོགས་བཅུ་སྤྲུལ་པའི་ཞིང་ཁམས་སུ། །

གནས་ནས་དེ་བཞིན་གཤེགས་པ་དེས། །

དབུགས་ཆེན་འབྱིན་པའི་རྣལ་འབྱོར་ཡིན། །

ཀ་དག་འགྱུར་མེད་ཆེན་པོ་ལ། །

བྱ་རྩོལ་ཐམས་ཅད་བྲལ་བ་དེ། །

རྩལ་ཆེན་རྫོགས་པའི་རྣལ་འབྱོར་ཡིན། །

{ཅེས་}[[11]](#footnote-11)སོ། །

#### 2.17.1.3.2 སྣོད་ལྡན་གྱི་གང་ཟག་བྱེ་བྲག་ཏུ་བཤད་པ།

གཉིས་པ་སྣོད་ལྡན་གྱི་གང་ཟག་བཤད་པ་ལ། སྤྱིར་རྫོགས་པ་ཆེན་པོའི་ཆོས་བསྟན་དུ་རུང་བའི་སྣོད་ནི་སྔར་བསྟན་པ་བཞིན། བླ་མ་ལ་གུས་ཤིང་གཏོང་ཕོད་ཆེ་བ། དད་པ་དང་ཤེས་རབ་དང་བརྩོན་འགྲུས་ཆེ་བ། མི་དགེ་བ་ལ་འཛེམ་ཞིང་འཁོར་བས་[page Ad-59]སྐྱོ་བ། ཁྱད་པར་མཆོག་གསང་རྫོགས་པ་ཆེན་པོ་ལ་མོས་ཤིང་སྤྱོད་པའི་སྐལ་བ་ཡོད་པ་སྟེ་བརྒྱད་ལྡན་གཅིག་ལ་བསྟན་ནོ། །བྱེ་བྲག་ཏུ་ཆོས་འདིའི་བསྟན་པ་རྫོགས་པར་སྦྱིན་ཞིང༌། གང་གིས་འཛིན་པའི་སྐྱེས་བུ་རྒྱལ་མཚན་རྩེ་མོ་བསྟན་པའི་སྲོག་ཤིང་དུ་བྱོན་པ་ནི། ཐལ་འགྱུར་ལས། [146-page Dg]

ལྟ་བ་བསྒོམ་པ་འཛིན་པ་ནི། །

དད་པ་རབ་དང་བརྩོན་འགྲུས་ལྡན། །

གཏོང་བར་ནུས་ཤིང་བླ་མར་གུས། །

བརྟུལ་ཞུགས་ཅན་ལ་སྡིག་ལ་འཛེམ། །

འགྱུར་མེད་རབ་ཏུ་བརྟན་པོས་འཛིན། །

ཡང་ན་ངང་རིང་ཤུགས་དལ་བ། །

ལྷུག་པ་གླེན་པའི་ལྷོད་ཡོད་པ། །

རྟོག་པ་ཆུང་ཞིང་རང་བཞིན་དལ། །

ལུས་ངག་བྱ་བ་བྲལ་བ་དང༌། །

ཤེས་རབ་ལྡན་པས་འཛིན་པར་འགྱུར། །

ཅེས་པ་དང༌། །

ནོར་བུ་འཕྲ་བཀོད་ཆེན་པོའི་རྒྱུད་ལས།

ཀྱེ་མ་ཉོན་ཅིག་ལྷ་ཡི་རིགས། །

ངས་བསྟན་ལེགས་པར་ཡིད་ལ་ཟུང༌། །

སྣང་བའི་དཀྱིལ་འཁོར་ཆེན་པོ་འདི། །

ཀུན་ལ་བསྟན་པར་མི་བྱ་སྟེ། །

གསང་བ་ཐུབ་པ་འགའ་ལ་བསྟན། །

གསང་[page My-292a]སྔགས་གསང་བའི་དམ་པ་འདི། །

བསྟན་པའི་རིགས་ནི་འདི་ལྟ་སྟེ། །

གསང་བའི་གཉེར་གཏད་ཐུབ་པར་བྱེད། །

གསང་བའི་དོན་ལ་གུས་པ་དང༌། །

ཤེས་རབ་བློ་རྩལ་ཆེ་བ་དང༌། །

དམ་ཚིག་སྡོམ་པ་ལྡན་ལ་བསྟན། །

དེ་ནས་ཁྱད་པར་འཁོར་རྣམས་ཀྱིས། །

རྡོ་རྗེ་འཆང་ལ་ཡང་ཞུས་པ། །

ཀྱེ་ཀྱེ་བཅོམ་ལྡན་རྡོ་རྗེ་འཆང༌། །

རྫོགས་ཆེན་མན་ངག་གསང་དོན་འདི། །

རང་གར་བསྟན་པ་མ་ཡིན་ཏེ། །[page Ad-60]

ངེས་པའི་ལུང་རྒྱལ་ཁུ་བྱུག་མཆོག །

འདི་ཉིད་བསྟན་པའི་གང་ཟག་གི །

རིགས་དང་སྤྱོད་ལམ་ཆེན་པོ་དང༌། །

ཁ་དོག་མཚན་ཉིད་གསུང་དུ་གསོལ། །

དེ་ནས་བཅོམ་ལྡན་རྡོ་རྗེ་འཆང༌། །

ཏིང་ངེ་འཛིན་ལས་བཞེངས་ནས་ནི། །

ཁྱད་པར་འཁོར་ལ་བཀའ་སྩལ་པ། །

ཀྱེ་མ་ཁྱད་པར་འཁོར་ཚོགས་ཉོན། །

ང་ཡིས་བསྟན་གྱིས་ལེགས་པར་ཉོན། །

རིགས་ཀྱི་ཁྱད་པར་འདི་ལྟ་སྟེ། །

རྒྱལ་རིགས་དང་ནི་བྲམ་ཟེའི་རིགས། །

དེ་བཞིན་རྗེ་རིགས་ཆེན་པོ་དང༌། །

ཁྱད་པར་ཆེན་པོའི་མི་རྣམས་ལ། །

གསང་སྔགས་ངེས་དོན་བསྟན་པར་གསུངས། །

ཡང་ན་རིགས་མེད་ཁ་དོག་བརྟག །

ཕོ་མོ་གཉིས་ནི་གང་ཡང་རུང༌། །

ཁ་དོག་འདི་དང་ལྡན་པ་ནི། །

རྫོགས་པ་ཆེན་པོའི་སྣོད་དུ་གསུངས། །

ཡན་ལག་རགས་ཤིང་ཁ་དོག་ནག །

སོ་ཉིད་ཐགས་བཟངས་དཀར་ལ་འདྲིལ། །

མིག་རྩ་ཡིད་ཙམ་དམར་བ་དང༌། །

སྐྲ་ཡི་མཚན་ཉིད་ཆེན་པོ་ཡང༌། །

གཡས་སུ་འཁྱིལ་ཞིང་[147-page Dg]ཁམ་ནག་མདོག །

ལུས་ལ་བཀུར་སྟི་ཆུང་བ་དང༌། །

ཕྱི་ཡི་སྤྱོད་ལམ་ཐ་མལ་མདོག །

ཚིག་རྣམས་ཤུགས་བྱུང་སྨྲ་བ་དང༌། །

ཡང་ན་ཚིག་གི་རྣམ་པ་ཀུན། །

གཅིག་གིས་གང་ལྟར་སྨྲས་པ་ལྟར། །

སྐྱེས་བུ་དེ་ཡང་དེ་ལྟར་སྨྲ། །

རྫོགས་ཆེན་{གདམ་}[[12]](#footnote-12)ངག་བསྟན་པར་གསུངས། །

དེ་རྣམས་གཅིག་ལ་ཚང་བ་ན། །

ཤན་པའི་རིགས་སམ་སྨད་འཚོང་རིགས། །

ཕྱགས་དར་ཁྲོད་པའི་རིགས་ཀྱང་རུང༌། །

རིགས་ངན་གང་དག་སུ་ཡིན་ཀྱང༌། །

གསང་བའི་མན་[page Ad-61]ངག་བཅུ་འདི་གཏད། །

རྒྱུ་ཆུང་ཡོ་བྱད་མེད་པ་ན། །

རང་གི་ཡོ་བྱད་སྦྱར་ནས་ཀྱང༌། །

[page My-292b]ལྷག་མ་མེད་པར་ཡོངས་སུ་སྦྱིན། །

གསང་བའི་བཅུད་གསུམ་མན་ངག་འདི། །

རིགས་དང་ཁ་དོག་བརྟག་ཐབས་རྣམས། །

ང་ནི་མྱ་ངན་འདས་འོག་ཏུ། །

གསང་བའི་མན་ངག་ཡང་བཅུད་འདི། །

ངེས་པའི་རྒྱལ་པོ་འདི་ལྟར་བསྟན། །

དེ་རྣམས་བསྟན་པའི་སྐྱེས་བུ་ལ། །

གོང་གི་{གདམ་}[[13]](#footnote-13)ངག་བསྟན་པར་བྱ། །

{ཅེས་}[[14]](#footnote-14)གསུངས་སོ། །

## 2.17.2 ཇི་ལྟར་ཉམས་སུ་ལེན་པའི་ཚུལ་ངེས་པ།

དོན་གཉིས་པ་ཇི་ལྟར་ཉམས་སུ་ལེན་པའི་ཚུལ་ངེས་པ་ལ་བསྒྲུབ་ལུགས་གཉིས་ཏེ། སྤྲང་པོའི་ཚུལ་གྱིས་བསྒྲུབ་པ་དང༌། རི་དྭགས་ཀྱི་ཚུལ་གྱིས་བསྒྲུབ་པའོ། །

### 2.17.2.1 སྤྲང་པོའི་ཚུལ་གྱིས་བསྒྲུབ་པ།

དང་པོ་ནི། རང་གི་ཡུལ་སྤངས་ནས། གཞན་གྱི་ཡུལ་ལྗོངས་སུ་སོང་སྟེ། སུས་ཀྱང་རང་གི་མིང་དང་བཟང་ངན་དང༌། ཅི་ཤེས་པ་དང་མི་ཤེས་པ་ལ་སོགས་པ་ངོ་མི་ཤེས་པར་བྱས་ཏེ། ཐ་མལ་དུ་བརྫུས་ནས། ཟས་གོས་སློངས་མོས་འཚོ་ཞིང༌། ས་ཕུག་དང་གྲོང་ལས་ཅུང་ཟད་ཕྱིན་པའམ། དབེན་པའམ། འགྲོན་ཁང་ལ་སོགས་པར་མངོན་མཚན་མེད་པས་བསྒྲུབ་སྟེ། འདིའི་དུས་སུ་རང་གི་ཡོན་ཏན་མི་ངོམ་པ་ནི་ཞེ་འདོད་མེད་པའི་རྟགས་ཡིན་ལ། གཞན་གྱི་བླ་མ་དང་ཆོས་ལ་སོགས་པ་དྲི་བརྡའ་མི་བྱེད་པ་ནི་རང་གི་མན་ངག་ལ་ཡིད་ཆེས་ཤིང་ཐེ་ཚོམ་མེད་པའི་རྟགས་ཡིན་ནོ། །དེ་སྐད་དུ་ཡང༌།

མན་ངག་རིན་པོ་ཆེའི་འཁོར་ལོ་ལས།

དགྲ་གཉེན་སྤངས་པའི་ས་ཕྱོགས་སུ། །

སྤྲང་པོ་ལྟ་བུའི་ཚུལ་གྱིས་བསྒྲུབ། །

ཅེས་སོ། །

### 2.17.2.2 རི་དྭགས་ཀྱི་ཚུལ་གྱིས་བསྒྲུབ་པ།

གཉིས་པ་རི་[page Ad-62]དྭགས་ལྟར་བསྒྲུབ་པ་ནི་རབ་ཏུ་དབེན་པའི་རི་ངོགས་བྲག་གི་བྱ་སྐྱིབས་ཅན་ནམ། [148-page Dg]ནགས་ཁྲོད་དམ། རི་རྩེའམ། གངས་འདབས་སམ། ལུང་སྟོང་ཆེན་པོར་སོང་ལ་བྱ་བ་གསུམ་སྤངས་ལ་བསྒྲུབ་བོ། །དེའང་ལུས་ཀྱི་བྱ་བ་ཚོང་སོ་ནམ་མཁར་ལན་སྒུལ་སྐྱོད། ཕྱག་བསྐོར་བ་ལ་སོགས་པ་དང༌། ངག་གི་བརྗོད་པ་གང་ཅི་ཡང་རུང་བ་ཐམས་ཅད་དང༌། སེམས་ཀྱི་འཕྲོ་འདུ་དྲན་བསམ་ཐ་དད་པ་རང་གི་{གདམ}[[15]](#footnote-15)ངག་དང་འགལ་བ་རྣམས་ཐམས་ཅད་སྤངས་ལ། མན་ངག་དམ་པ་གཅིག་པུ་ལ་རྩེ་གཅིག་ཏུ་མ་ཡེངས་[page My-293a]པས་བསྒྲུབ་པར་བྱའོ། །དགོས་པ་ནི་ལུས་དལ་བས་རྩ་དལ། རྩ་དལ་བས་རླུང་སེམས་རང་བཞིན་གྱིས་དལ། རླུང་སེམས་དལ་བས་རྣམ་རྟོག་ཤུགས་ཀྱིས་འགག་ཅིང༌། མི་རྟོག་པའི་ཏིང་ངེ་འཛིན་རྒྱུད་ལ་སྐྱེའོ། །ངག་དལ་བས་བརྗོད་དུ་མེད་པའི་དོན་རྒྱུད་ལ་སྐྱེ་སྟེ། མ་བརྗོད་ན་བརྗོད་དུ་མེད་པའི་རང་བཞིན་ལ་གནས་པའི་ཕྱིར་རོ། །སེམས་ཀྱི་དྲན་བསམ་འཕྲོ་འདུ་སྤངས་པས་ཏིང་ངེ་འཛིན་རང་ལུགས་སུ་སྐྱེ་བ་ཡིན་ནོ། །དེ་ཡང་ཐལ་འགྱུར་ལས།

དད་ལྡན་འཁོར་བའི་ཡིད་བྲལ་བས། །

བླ་མ་མཆོད་དང་གཏོང་བར་བྱ། །

འཁོར་བའི་འབྲེལ་བ་ཀུན་སྤངས་ནས། །

གྲོགས་སྤངས་གཅིག་པུར་གནས་པར་བྱ། །

{ཅེས་}[[16]](#footnote-16)སོ།། །།

## 2.17.3 ཉམས་སུ་བླང་བའི་དོན་དངོས་བསྟན་པ།

གསུམ་པ་ཉམས་སུ་བླང་བའི་དོན་དངོས་བསྟན་པ་ལ་བཞི་སྟེ། སྤྱོད་པ་ལ་རྒྱུན་དུ་བྱེད་པའི་རྣལ་འབྱོར། བསྒོམ་པ་ལ་རྒྱུན་དུ་བྱེད་པའི་རྣལ་འབྱོར། ལྟ་བ་ལ་རྒྱུན་དུ་བྱེད་པའི་རྣལ་འབྱོར། འབྲས་[page Ad-63]བུ་ལ་རྒྱུན་དུ་བྱེད་པའི་རྣལ་འབྱོར་རོ། །ནོར་བུ་འཕྲ་བཀོད་ལས།

སྤྱོད་པ་རྒྱུན་གྱི་རྣལ་འབྱོར་དང༌། །

བསྒོམ་པ་རྒྱུན་གྱི་རྣལ་འབྱོར་དང༌། །

ལྟ་བ་རྒྱུན་གྱི་རྣལ་འབྱོར་དང༌། །

འབྲས་བུ་རྒྱུན་གྱི་རྣལ་འབྱོར་རོ། །

ཅེས་སོ། །

དེ་ལྟར་བཞི་ལ་དོན་ཉི་ཤུས་ཉམས་སུ་ལེན་པར་བསྟན་པ་ནི། རིན་པོ་ཆེ་སྤུངས་པའི་རྒྱུད་ལས།

དེ་རིམ་བྱེ་བྲག་འདི་ལྟ་བུས། །

ཁྲིགས་ཆགས་ཉིད་དུ་ཉམས་སུ་བླང་། །

བདག་པོ་བཞི་ཡི་ཚུལ་གྱིས་ནི། །

དོན་གྱི་ངོ་བོ་བཞི་ཡང་བཟུང༌། །

དེ་ཡི་ཡུལ་རིག་རྣམ་བཞི་ཡིས། །

འདི་ལྟར་སྣང་བའི་སྐྱེ་རྒྱུན་གཅོད། །

བཞག་ཐབས་མན་ངག་རྣམ་བཞི་ཡིས། །

སྣང་སྲིད་ཆོས་རྣམས་རང་བྱན་བྱ། །

དག་ལུགས་གྲོལ་བའི་གནད་བཞི་ཡིས། །

ཉོན་[149-page Dg]མོངས་རྣམས་ལ་རང་དབང་བསྒྱུར། །

དེ་ཡི་རང་གི་ཚད་འབེབས་པའི། །

དཔེ་བཞིས་ཡིད་ཆེས་རང་ངོ་བསྟན། །

མི་འགྱུར་ལྟ་བའི་གདེང་ཆེན་བཞིས། །

མི་བཟློག་ཡེ་ཤེས་ཚད་ཀྱང་བཟུང༌། །

འདི་ལ་གོམས་པར་སུས་བྱས་པ། །

རང་[page My-293b]བཞིན་རྫོགས་པ་ཆེན་པོ་ལ། །

འདི་ཡིས་རེག་གོ་ས་མ་ཡ། །

འདི་ལྟར་གང་ལ་སྣང་གྱུར་པ། །

ཡེ་ཤེས་ཀུན་ཀྱང་ཕུགས་སུ་ཟིན། །

གསང་ཆེན་ཕྱག་རྒྱ་ཆེན་པོ་འཐོབ། །

ཅེས་གསུངས་པའི་དོན་ཆ་ཤས་ཀྱི་དབྱེ་བས་ཉམས་སུ་བླང་བའི་རིམ་པ་ལས།

### 2.17.3.1 སྤྱོད་པ་ལ་རྒྱུན་དུ་བྱེད་པའི་རྣལ་འབྱོར།

དང་པོ་སྤྱོད་པ་ལ་རྒྱུན་དུ་བྱེད་པའི་རྣལ་འབྱོར་ལ་བཞིས་ཏེ། སྣང་བ་དབང་བསྒྱུར་གྱི་སྤྱོད་པ། དེའི་མན་ངག་སྣང་བ་ཅེར་བཞག་གི་ཐབས། དེ་ལས་སྣང་སྲིད་གཞི་བཞེངས་[page Ad-64]ཀྱི་དགོངས་པ། ཉོན་མོངས་པ་གནས་བསྒྱུར་གྱི་འབྲས་བུའོ། །

#### 2.17.3.1.1 སྣང་བ་དབང་བསྒྱུར་གྱི་སྤྱོད་པ།

དང་པོ་ལ་གསུམ་སྟེ། སྤྱོད་པ་སྤྱིའི་ངོ་བོ་མདོར་བསྟན་པ། གསང་ཆེན་ངེས་པའི་སྤྱོད་པ་རྒྱས་པར་བཤད་པ། གོ་རིམས་ངེས་པའི་སྤྱོད་པས་དུས་ཚོད་བཟུང་བའོ། །

##### 2.17.3.1.1.1 སྤྱོད་པ་སྤྱིའི་ངོ་བོ་མདོར་བསྟན་པ།

དང་པོ་ལའང༌། མ་ཆགས་འཛིན་པའི་སྤྱོད་པ། དགག་སྒྲུབ་མེད་པའི་སྤྱོད་པ། ཆགས་ལ་ཞེན་མེད་ཀྱི་སྤྱོད་པ་དང་གསུམ་ལས།

###### 2.17.3.1.1.1.1 མ་ཆགས་འཛིན་པའི་སྤྱོད་པ།

དང་པོ་ནི། རྒྱུ་མཚན་ཉིད་ཀྱི་ཐེག་པའི་སྤྱོད་པ་སྟེ། ལམ་ཐུན་མོང་དུ་ཞུགས་ནས་སྤྱོད་པ་ཙམ་ལས་མྱུར་དུ་གྲོལ་བའི་སྤྱོད་པ་མ་ཡིན་ཏེ། རང་ཤར་ལས།

མ་ཆགས་འཛིན་པའི་སྤྱོད་པ་ནི། །

མཚན་ཉིད་ཐེག་པའི་སྤྱོད་པ་སྟེ། །

དོན་གྱིས་ཆགས་པ་ཆེན་པོས་བཅིངས། །

ཐབས་མེད་གྲོལ་བར་ག་ལ་འགྱུར། །

ཅེས་སོ། །

###### 2.17.3.1.1.1.2 དགག་སྒྲུབ་མེད་པའི་སྤྱོད་པ།

གཉིས་པ་ནི། གསང་སྔགས་སྤྱིའི་སྤྱོད་པ་སྟེ་ཐབས་ཡོད་ཀྱང་རྩོལ་བསྒྲུབ་ལ་གནས་པས་མྱུར་དུ་མི་གྲོལ་ཏེ། ཡང་དེ་ཉིད་ལས།

དགག་བསྒྲུབ་མེད་པའི་སྤྱོད་པ་ནི། །

གསང་སྔགས་ཕྱི་ནང་སྤྱོད་པ་སྟེ། །

ཉོན་མོངས་འགེགས་པར་མི་འདོད་ཅིང༌། །

ཡེ་ཤེས་བསྒྲུབ་པར་མི་འདོད་ལ། །

ཚིག་དོན་འབྲེལ་བའི་སྤྱོད་པའོ། །

དོན་གྱིས་ཆགས་མེད་མ་ཡིན་ཏེ། །

ཐབས་ཡོད་པ་ཡིས་ཁྱད་པར་འཕགས། །

ཐབས་ཆེན་འཛིན་སྤྱོད་དེ་བཞིན་ནོ། །

དེ་ཉིད་སྤྱོད་པའི་རྣལ་འབྱོར་ཀྱང༌། །

ཡང་དག་ཉིད་ཀྱི་སྤྱོད་པ་མིན། །

{ཅེས་}[[17]](#footnote-17)སོ། །

###### 2.17.3.1.1.1.3 ཆགས་ལ་ཞེན་མེད་ཀྱི་སྤྱོད་པ།

གསུམ་པ་ནི། རྫོགས་པ་ཆེན་པོ་ལྷུན་གྱིས་གྲུབ་[150-page Dg]པའི་སྤྱོད་པ་སྟེ། {བཤིས་}[[18]](#footnote-18)ལ་བླང་དོར་འཛིན་རྩོལ་མེད་པ་དེ་ཉིད་དང་མཐུན་[page Ad-65]པར་སྤྱོད་པས་ནམ་མཁའ་ལྟར་ཕྱོགས་དང་རིས་ལས་འདས་པས་ཡེ་གྲོལ་ཡེ་སྤྱོད་ཆེན་[page My-294a]པོར་གནས་པ་ནི། ཡང་རང་ཤར་ལས།

ཆགས་ལ་མ་ཞེན་སྤྱོད་པ་ནི། །

རྫོགས་ཆེན་ཨ་ཏིའི་སྤྱོད་པ་སྟེ། །

བྱར་མེད་བྱས་མེད་བྱུང་ས་མེད། །

འགྲོ་མེད་འོང་མེད་གནས་པ་མེད། །

ཆགས་པ་མེད་ལ་ཞེན་པ་མེད། །

ཅེས་སོ། །

##### 2.17.3.1.1.2 གསང་ཆེན་ངེས་པའི་སྤྱོད་པ་རྒྱས་པར་བཤད་པ།

གཉིས་པ་གསང་ཆེན་ངེས་པའི་སྤྱོད་པ་རྒྱས་པར་བཤད་པ་ལ་གཉིས་ཏེ། སྤྱོད་པ་ཉི་ཤུ་རྩ་གཅིག་གི་རང་བཞིན་རྒྱས་པར་བཤད་པ་དང༌། རྡོ་རྗེའི་གླུ་གར་བྱ་བའི་རིམ་པའོ། །

###### 2.17.3.1.1.2.1 སྤྱོད་པ་ཉི་ཤུ་གཅིག་གི་རང་བཞིན་རྒྱས་པར་བཤད་པ།

དང་པོ་ནི་ཉི་ཟླ་ཁ་སྦྱོར་གྱི་རྒྱུད་ལས།

བུང་བ་ལྟ་བུའི་སྤྱོད་པ་ཡིས། །

ཆོས་ཀུན་གྱི་ནི་རོ་མྱང་བྱ། །

རི་{དགས་}[[19]](#footnote-19)ལྟ་བུའི་སྤྱོད་པ་ཡིས། །

འཁྲུལ་པའི་རྐྱེན་གྱུར་ཡུལ་རྣམས་སྤངས། །

ལྐུགས་པ་ལྟ་བུའི་སྤྱོད་པ་ཡིས། །

འཁྲུལ་པའི་ངག་ནི་རྣམ་པར་སྤངས། །

ཐི་བྱ་ལྟ་བུའི་སྤྱོད་པ་ཡིས། །

གསང་བའི་སྔགས་ཀྱི་ཐེ་ཚོམ་སྤྱད། །

སྨྱོན་པ་ལྟ་བུའི་སྤྱོད་པ་ཡིས། །

གཅིག་ཏུ་གནས་པའི་ཡུལ་རྣམས་སྤང༌། །

སེང་གེ་ལྟ་བུའི་སྤྱོད་པ་ཡིས། །

འཇིགས་པའི་སེམས་སྤངས་དུར་ཁྲོད་རྒྱུ། །

ཁྱི་ཕག་ལྟ་བུའི་སྤྱོད་པ་ཡིས། །

གཙང་དང་སྨེ་བའི་རྣམ་རྟོག་སྤངས། །

ལྡོམ་བུ་ལྟ་བུའི་སྤྱོད་པ་ཡིས། །

དྲན་བསམ་ཐོག་བབས་ཉིད་དུ་སྤྱད། །

བུ་ཆུང་ལྟ་བུའི་སྤྱོད་པ་ཡིས། །

འཁྲུལ་བའི་ཞེན་པ་རྒྱུན་རིང་སྤང༌། །

རྔ་མོ་ལྟ་བུའི་སྤྱོད་པ་ཡིས། །

འཇིག་རྟེན་མཐུན་པའི་ཚིག་གིས་དྲངས། །

གླང་ཆེན་ལྟ་བུའི་སྤྱོད་པ་ཡིས། །

འཁོར་བའི་གཡུལ་རྣམས་གཏིང་[page Ad-66]ནས་བཟློག །

རི་དྭགས་ལྟ་བུའི་སྤྱོད་པ་ཡིས། །

བུ་དང་དགྲ་ཡི་འདུ་ཤེས་སྤང༌། །

རྒྱ་མོ་ལྟ་བུའི་སྤྱོད་པ་ཡིས། །

འདོད་པའི་ཆོག་ཤེས་དུས་ཚོད་བཅད། །

དྲེད་མོ་ལྟ་བུའི་སྤྱོད་པ་ཡིས། །

འཁོར་བའི་ས་བོན་སྤེལ་མི་བྱ། །

བྲམ་ཟེ་ལྟ་བུའི་སྤྱོད་པ་ཡིས། །

གཞན་གྱི་ལོངས་སྤྱོད་ཟས་རྣམས་སྤང༌། །

དཔའ་མོ་ལྟ་བུའི་སྤྱོད་པ་ཡིས། །

འཁོར་འདས་རྣམས་ཀྱི་རུ་ཤན་དབྱེ། །

ཆུ་ཡིག་ལྟ་བུའི་སྤྱོད་པ་ཡིས། །

དྲན་པའི་རྟེན་ཉིད་རང་སར་[page My-294b]བཞག །

ནམ་མཁའི་མདུང་སྐོར་སྤྱོད་པ་ཡིས། །

དངོས་པོ་རྣམས་ལ་ཟང་ཐལ་[151-page Dg]སྤྱད། །

བར་སྣང་རླུང་འདྲའི་སྤྱོད་པ་ཡིས། །

གཟུང་དང་འཛིན་པའི་རྟོག་པ་སྤང༌། །

བྱ་ཁྱུང་ལྟ་བུའི་སྤྱོད་པ་ཡིས། །

གཡང་ས་རྣམས་ནི་རླབས་ཀྱིས་བཅད། །

རི་བོ་ལྟ་བུའི་སྤྱོད་པ་ཡིས། །

འགྱུར་མེད་རང་དག་སྟེང་དུ་སྤྱད། །

ཐོག་ཆེན་ལྟ་བུའི་སྤྱོད་པ་ཡིས། །

སྣང་བ་ཕྱིར་མི་ལྡོག་པར་སྤྱད། །

ཅེས་སོ། །

རྣམ་གྲངས་ཉེར་གཉིས་ཡོད་ཀྱང་རི་དྭགས་ལྟ་བུའི་སྤྱོད་པ་གཉིས་གཅིག་ཏུ་ཕྱོགས་སྡེབས་པས་ཉེར་གཅིག་ཏུ་བཤད་དོ། །

###### 2.17.3.1.1.2.2 རྡོ་རྗེའི་གླུ་གར་བྱ་བའི་རིམ་པ།

གཉིས་པ་རྡོ་རྗེའི་གླུ་གར་བྱ་བའི་རིམ་པ་ལ་གསུམ་སྟེ། གླུ་གར་གྱི་དུས། གླུ་གར་དངོས། གླུ་གར་གྱི་ཕན་ཡོན་ནོ། །

2.17.3.1.1.2.2.1 གླུ་གར་གྱི་དུས།

དང་པོ་ནི། འཁོར་འདས་རུ་ཤན་འབྱེད་པའི་སྤྱོད་པའི་དུས་དང༌། ཚོགས་དང༌། དབང་བསྐུར་དང༌། དཀྱིལ་འཁོར་བསྒྲུབ་པའི་དུས་དང༌། ཏིང་ངེ་འཛིན་གོང་དུ་སྤེལ་བའི་དུས་ཏེ་རྣམ་ལྔ་དག་པའི་ཚེ་ཐ་མལ་པས་མ་མཐོང་བར་གསངས་ཏེ་བྱ་བ་ནི། དེ་ཉིད་ལས།

རྣལ་འབྱོར་[page Ad-67]གང་ཞིག་སྐལ་ལྡན་པ། །

དུར་ཁྲོད་རྣམས་སུ་རྒྱུ་བའི་ཚེ། །

རྡོ་རྗེའི་གླུ་ནི་ཡང་ཡང་བླང༌། །

མི་རྟོག་བསམ་གཏན་གནས་པའི་གྲོགས། །

སྤྱོད་པ་ཀུན་གྱི་སྔོན་དུ་འགྲོ། །

དེ་ཕྱིར་རྡོ་རྗེའི་གླུ་ཉིད་བླང༌། །

ཚོགས་དང་དབང་བསྐུར་དཀྱིལ་འཁོར་འཇུག །

དེ་དུས་གླུ་ལ་བརྩོན་པར་བྱ། །

མི་རྟོག་རྒྱུད་ལ་བསྟེན་དུས་སུ། །

འདི་ཉིད་སྐབས་སུ་བླང་བར་བྱ། །

{ཅེས་}[[20]](#footnote-20)སོ། །

ཁྱད་པར་དུ་སེམས་རྣལ་དུ་འབེབས་པ་དང་བྱིང་བ་གསེང་བའི་མཆོག་ཏུ་བཤད་དེ། དེ་ལས།

གང་ཞིག་བསམ་གཏན་མ་ཕེབས་པ། །

འདིས་ནི་རྣལ་དུ་ཕེབས་པ་ཡིན། །

གལ་ཏེ་རྣལ་འབྱོར་བྱིང་བའི་དུས། །

འདིས་ནི་གསེངས་ན་ཏིང་འཛིན་བཟང༌། །

རང་རིག་བདེ་ཆེན་རྒྱ་ཡིས་འདེབས། །

ཕྱག་རྒྱ་ཆེན་པོ་ཉིད་དང་སྦྱོར། །

ཅེས་སོ། །

2.17.3.1.1.2.2.2 གླུ་གར་དངོས།

གཉིས་པ་གླུ་གར་དངོས་ལ་ལུས་ཀྱི་ཆོ་ག སེམས་ཀྱི་བསྒོམ་པ། ངག་གི་བྱ་བ་དང་གསུམ་ལས།

ལུས་ཀྱི་ཆོ་ག་ལ། ཆས་དང་བྲོ་གར་གཉིས་ཏེ། དེ་ཡང་ཚོགས་དང་དཀྱིལ་འཁོར་ལ་འཇུག་[page My-295a]པ་དང་ཏིང་ངེ་འཛིན་སྤེལ་དུས། ཞི་ཁྲོ་གང་རུང་གི་ཆས་ལས། ཞི་བ་ནི་དར་དང་རིན་པོ་ཆེའི་རྒྱན་ཆས་སྤྲས་ཏེ་གོས་ཀྱི་ལྷབ་ལྷུབ་དང༌། ཞི་བའི་དབུ་རྒྱན་དང་། རྡོ་རྗེ་དྲིལ་བུ་འཛིན་པའོ། །ཁྲོ་བོའི་ཆས་ནི། [152-page Dg]རུས་པའི་རྒྱན་དྲུག་ཐལ་ཆེན་གྱི་བྱུག་པ། ཞག་གི་ཟོ་རིས། {བན་རྡ་}[[21]](#footnote-21)དང༌། ཕུར་པ་འཛིན་པའོ། །བྲོ་གར་ནི་ལྷའི་ཕྱག་རྒྱ་འཆའ་བའོ། །

ངག་ནི་སྔགས་དང་སྙིང་པོ་བརྗོད་པའོ། །

སེམས་ནི་ལྷའི་སྐུ་བསྒོམ་པའོ། །ཁྱད་[page Ad-68]པར་དུ་འཁོར་འདས་རུ་ཤན་འབྱེད་པའི་ཚེ། ལུས་གཅེར་བུ་ཐ་མལ་དུ་གནས་པས། ཕྱག་རྒྱ་སྣ་ཚོགས་དང་བྲོ་གར་སྣ་ཚོགས་བྱེད་ལ། ངག་དང་སེམས་ཀྱང་དེ་བཞིན་ནོ། །ནགས་དང་མཚོ་གླིང་ལ་སོགས་པར་ཉམས་གོང་དུ་སྤེལ་བའི་ཚེ། ལུས་རྣལ་འབྱོར་པའི་ཆས་ལས། ཌ་མ་རུ་དང༌། དྲིལ་བུ་དང༌། གླིང་བུ་ལ་སོགས་པ་འབུད་ཅིང་མེ་ཏོག་གི་མགོ་རྒྱན་ལ་སོགས་པས་སྤྲས་ལ། སེམས་ལྷའི་སྐུ་བསྒོམ་པ་དང༌། རིག་པའི་ངོ་སྤྲོད་ཐོག་ཏུ་སྦྱང་བ་དང༌། རང་གནས་ཀྱི་བསམ་གཏན་ལ་གནས་པ་གསུམ་སྤེལ་ཞིང༌། རྐང་པའི་བྲོ་དང་གཡས་བརྐྱང་གཡོན་སྐུམ་ལས། གཡོན་བརྐྱང་གཡས་སྐུམ་ལ་སོགས་པར་བསྒྱུར་བ་དང༌། ངག་གི་བྱ་བ་དབྱངས་དང་གསལ་བྱེད་ཀྱི་ཡི་གེ་རིང་པོ་དང་ཐུང་ངུ་དང༌། འཁྱོག་པོར་གདངས་སྙན་པོས་བརྗོད་ཅིང༌། ཨོཾ་དང་ཨེ་དང་ཧཱུྃ་དང་ཧེ་དང་ལྱཱེེ་ཤག་ལ་སོགས་པས་སྣ་དྲངས་ཏེ། མཆོག་གསང་བླ་ན་མེད་པ་རྡོ་རྗེའི་ཚིག་བླང་བ་ནི། ཨེ་མ་ཀི་རི་ཀཱི་རཱི། མསྚ་བཱ་ལི་བཱ་ལི། ས་མི་ཏ་པུ་རུ་པུ་རུ། ཀུ་ཏ་ལི་མ་སུ་མ་སུ། ཨི་ཀ་རཱ་སུ་ལི་བྷ་ཏ་ཡཱེ། ཙ་ཀི་ར་བྷུ་ལི་ས་ལ་ཡཱེ། ས་མུན་ཏ་ཙརྱ་སུ་བྟ་ཡཱེེ། བྷི་ཏ་ས་ན་བྷྱ་ཀུ་ལི་ཡཱེེ། ས་ཀ་རི་ངྷཱུ་ཀ་ན། མ་ཏ་རི་བཱེེ་ཏ་ན། པ་ར་ལི་ཧི་སཱ་ན། མ་ཁརྟ་ཀཱེ་ལ་ནཱཾ། སཾ་བྷ་ར་ཏ་མེ་ཀ་ཙངྟཾ་པ། སུརྱ་བྷ་ཏ་ར་ཨེ་པ་ཤ་ན་པ། ར་ན་བྷི་ཏི་ས་གྷུ་ར་ལཱ་པ། མ་སྨིན་ས་གུ་ལི་ཏ་ཡ་བ། འགུ་ར་འགུ་རཱ་ས་ག་ཁ་ར་ན་ལཱི། ན་ར་ན་རཱ་ཨི་ཐ་ར་པ་ཊཱ་མཾ། སིར་ན་སིར་ཎ་བྷེ་ས་རས་པ་ལཾ། བྷུན་རྡ་[page My-295b]བྷུན་རྡ་ཚིཥ་ས་ཀེ་ལཾ། ས་སཱ། [page Ad-69]རི་རཱི། ལི་ལཱི། ཨི་ཨཱི། མི་མཱི། ར་ར་རཱ། {ཅེས་}[[22]](#footnote-22)ཉི་ཟླ་ཁ་སྦྱོར་ལས་བཤད་པ་ལྟར་ཆོས་ཉིད་ཀྱི་གླུ་ཀུན་བཟང་ཡབ་ཡུམ་གྱི་དགོངས་པ་བླང་སྟེ།

མ་སྐྱེས་པས་ན་མི་འགག་ཅིང༌། །

འགྲོ་དང་འོང་མེད་ཀུན་ཏུ་ཁྱབ། །

བདེ་ཆེན་ཆོས་མཆོག་མི་གཡོ་བ། །

མཁའ་མཉམ་རྣམ་གྲོལ་གོས་པ་མེད། །

རྩ་བ་མེད་ཅིང་རྟེན་མེད་ལ། །[153-page Dg]

གནས་མེད་ལེན་མེད་ཆོས་ཆེན་པོ། །

ཡེ་གྲོལ་ལྷུན་མཉམ་ཡངས་པ་ཆེ། །

བཅིངས་མེད་རྣམ་པར་བཀྲོལ་མེད་པ། །

ཁྱབ་{བརྡལ་}[[23]](#footnote-23)ཁང་བཟངས་ཡེ་ཡོད་ཉིད། །

ཁྱབ་མཉམ་ས་ལས་རྣམ་འདས་པ། །

ཡངས་སོ་ཆེའོ་ནམ་མཁའི་དབྱིངས། །

ཆོས་ཆེན་འབར་བ་ཉི་ཟླའི་དཀྱིལ། །

ལྷུན་གྱིས་གྲུབ་དང་མངོན་སུམ་པ། །

རྡོ་རྗེ་རི་བོ་པདྨ་ཆེ། །

ཉི་མ་སེང་གེ་ཡེ་ཤེས་གླུ། །

སྒྲ་ཆེན་རོལ་མོ་མཚུངས་པ་མེད། །

ནམ་མཁའི་མཐའ་ལ་ལོངས་སྤྱོད་པ། །

སངས་རྒྱས་སངས་རྒྱས་ཀུན་མཉམ་ཞིང༌། །

ཀུན་བཟང་ཡངས་པ་ཆོས་ཀྱི་རྩེ། །

མཁའ་དབྱིངས་བཟང་མོའི་དབྱིངས་རུམ་དུ། །

ཀློང་གསལ་ལྷུན་གྲུབ་ཡེ་རྫོགས་ཆེ། །

{ཅེས་}[[24]](#footnote-24)པའི་དོན་ཏེ། སེམས་ཉིད་ཁྱབ་{བརྡལ་}[[25]](#footnote-25)ཡངས་པའི་ངང་ནས་བླང་ངོ༌། །

2.17.3.1.1.2.2.3 གླུ་གར་གྱི་ཕན་ཡོན།

གསུམ་པ་གླུ་གར་གྱི་ཕན་ཡོན་ནི། ཉི་ཟླ་ཁ་སྦྱོར་ལས།

དེ་ཡང་རྣལ་འབྱོར་ཐབས་ཀྱི་གཙོ། །

གྲག་པ་མེད་པ་རྡོ་རྗེའི་གླུས། །

སངས་རྒྱས་ཀུན་གྱི་ཡིད་ཀྱང་ཚིམ། །

རྣལ་འབྱོར་པ་ཡི་ཉམས་ཀྱི་གྲོགས། །

མཁའ་འགྲོ་མ་ཡི་ཡིད་རྣམས་འཕྲོག །

རིགས་དྲུག་འཁོར་བའི་ཞེན་པ་བཟློག །

སྐལ་[page Ad-70]དང་ལྡན་པའི་ངང་འདུའི་གནས། །

སེམས་ཀྱི་རྒྱུད་ཀུན་རང་དལ་འཐོབ། །

རང་རིག་བདེ་བའི་གསལ་རྣམས་འདེབས། །

ཤེས་པ་གཅིག་པའི་དཔུང་རྣམས་བྱེད། །

ཡིད་ཅན་རྣམས་ཀྱི་སྐྱོན་རྣམས་སེལ། །

ལུས་ཅན་ཀུན་གྱི་སྒྲིབ་པ་སྦྱོང༌། །

དབང་དང་དམ་ཚིག་བདེ་བ་སྟེར། །

མ་རིག་པ་དག་བཅར་ལ་གནོན། །

ཐེག་པ་རྣམས་ཀྱི་ངལ་སོའི་ས། །

ལྟ་དང་བསྒོམ་པའི་འབྲེལ་པའི་{འཚམས}[[26]](#footnote-26)། །

སྙིང་པོ་རྣམས་ཀྱི་གདུལ་[page My-296a]བའི་ཞིང༌། །

མི་བསྐྱོད་སྣང་བ་རང་སྐྱེད་གནས། །

རྡོ་རྗེ་སེམས་དཔའི་སྐུ་ཡང་འཛིན། །

{ཅེས་}[[27]](#footnote-27)པ་དང༌།

རྡོ་རྗེ་གསང་བའི་གླུ་ཡིས་ནི། །

དགོས་པས་ངན་སོང་སྒོ་དགག་ཕྱིར། །

སངས་རྒྱས་ཉིད་ཀྱི་མཛད་སྤྱོད་ཡིན། །

{ཅེས་}[[28]](#footnote-28)སོ། །

##### 2.17.3.1.1.3 གོ་རིམ་ངེས་པའི་སྤྱོད་པས་དུས་ཚོད་གཟུང་བ།

གསུམ་པ་གོ་རིམས་ངེས་པའི་སྤྱོད་པས་དུས་ཚོད་གཟུང་བ་ལ་གསུམ་སྟེ། ལས་དང་པོ་བའི་སྤྱོད་པ་དང༌། འཁོར་འདས་རུ་ཤན་འབྱེད་པའི་སྤྱོད་པ་དང༌། བརྟུལ་ཞུགས་ལམ་དུ་{བསློངས་}**[[29]](#footnote-29)**བའི་སྤྱོད་པའོ། །

###### 2.17.3.1.1.3.1 ལས་དང་པོ་པའི་སྤྱོད་པ།

དང་པོ་ནི་ཡི་གེ་འདྲི་མཆོད་[154-page Dg]ལ་སོགས་པ་བཅུ་སྟེ། དབུས་མཐའ་ལས།

ཡི་གེ་འདྲི་མཆོད་སྦྱིན་པ་དང༌། །

ཉན་དང་ཀློག་དང་འཛིན་པ་དང༌། །

འཆད་དང་ཁ་དོན་བྱེད་པ་དང༌། །

དེ་སེམས་པ་དང་བསྒོམ་པ་སྟེ། །

ཆོས་སྤྱོད་བཅུ་ཡི་བདག་ཉིད་འདི། །

བསོད་ནམས་ཕུང་པོ་དཔག་ཏུ་མེད། །

ཅེས་པ་ལ་རིམ་པས་{བསློབ་}[[30]](#footnote-30)པའོ། །

###### 2.17.3.1.1.3.2 འཁོར་འདས་རུ་ཤན་འབྱེད་པའི་སྤྱོད་པ།

གཉིས་པ་ནི་གདམས་ངག་ཟབ་མོ་ཉམས་སུ་ལེན་པ་དང་དབང་གསུམ་པའི་སྔོན་འགྲོར་ལུས་ངག་ཡིད་གསུམ་གྱི་སྤྱོད་[page Ad-71]པས་འཁོར་འདས་ཕྱེ་ནས། རིག་པ་རྣལ་འབེབས་ཀྱི་སྤྱོད་པ་སོར་ཆུད་པར་བྱེད་པའོ། །

###### 2.17.3.1.1.3.3 བརྟུལ་ཞུགས་ལམ་དུ་བསླང་བའི་སྤྱོད་པ།

གསུམ་པ་ནི་ཉི་ཤུ་རྩ་གཅིག་བཤད་པ་ལས། སྐབས་འདིར་དང་པོ་བདུན་ལ་གཙོ་ཆེར་སྤྱོད་པའོ། །དེ་ཡང་དང་པོ་ཆོས་ཀྱི་སྒོ་མོ་ཀུན་བསྡུར་ནས་རྒྱུད་ཐོག་ཏུ་ཕྱོགས་གཅིག་ཉམས་སུ་ལེན་པའི་དོན་ཚོལ་བ། བུང་བ་ཚང་འཚོལ་བ་ལྟ་བུ་སྟེ། ཐོས་པས་ཆོས་དང་ཆོས་མ་ཡིན་པ་འབྱེད། བསམ་པས་དེའི་དོན་རྟོགས་ནས་ཉོན་མོངས་པ་མགོ་གནོན། བསྒོམ་པས་རྟོགས་ཐོག་ཏུ་བཞག་པས་ཉོན་མོངས་པ་རྩ་བ་ནས་ངེས་པར་འབྱིན་པ་སྟེ། ཉི་ཟླ་ཁ་སྦྱོར་ལས།

ཐོས་པའི་ཤེས་རབ་ཀྱིས་ཕྱིའི་སྒྲོ་འདོགས་བཅད་པ་དང༌། བསམ་པའི་ཤེས་རབ་ཀྱིས་ནང་གི་སྒྲོ་འདོགས་བཅད་པ་དང༌། བསྒོམ་པའི་ཤེས་རབ་ཀྱིས་གསང་བའི་སྒྲོ་འདོགས་བཅད་པའོ། །

{ཅེས་}[[31]](#footnote-31)སོ། །

དེའི་གྲོགས་སུ་ཐེ་ཚོམ་མེད་པ་ཐི་བྱ་ཚང་དུ་འཇུག་པའི་སྔོན་དུ་མིའི་སྒྲོ་འདོགས་བཅད་ཟིན་པས་འཛལ་[page My-296b]འཛོལ་མེད་པར་འོང་བ་ལྟར། ཐོས་བསམ་གྱི་སྒྲོ་འདོགས་བཅད་ཟིན་པས་རང་ཡིད་ཆེས་པའི་མན་ངག་ལ་ཉམས་སུ་ལེན་པའོ། །དེའི་གྲོགས་སུ་ཀུན་གྱི་སྤྱོད་ཡུལ་མ་ཡིན་པ་རི་{དགས་}[[32]](#footnote-32)ལྟ་བུའི་སྤྱོད་པ་ནི། རྣལ་འབྱོར་པ་དེ་ཡང་འཁོར་བར་ལྷུང་གིས་དོགས་པའི་གནོང་གིས་མི་མི་རྒྱུ་བའི་རི་ལ་གཅིག་པུར་གནས་པས་ཉམས་སུ་ལེན་པ་ནི་རི་{དགས་}[[33]](#footnote-33)རྨའི་གནོང་གིས་གཅིག་པུར་ཡན་གར་བ་ལྟ་བུའོ། །དེའི་གྲོགས་སུ་{ལྐུགས་}[[34]](#footnote-34)པ་ལྟ་བུའི་སྤྱོད་པ་ནི། ངག་སྨྲ་བ་བཅད་དེ་སུ་དང་ཡང་མི་སྨྲའོ། །དེ་ལྟར་བྱས་[page Ad-72]དུས་དྲན་པ་རེངས་པས་སྨྱོན་པ་ལྟ་བུའི་སྤྱོད་པ་ནི། ལུས་ངག་སེམས་ཀྱི་སྤྱོད་པ་ལ་གཟའ་གཏད་མེད་པ་སྨྱོན་པ་ལྟ་བུར་ཤུགས་ལས་འབྱུང་ངོ༌། །འདིའི་དུས་ན་གཙང་རྨེ་མེད་པ་ཁྱི་ཕག་ལྟ་བུའི་སྤྱོད་པ་ཞར་ལ་འབྱུང་[155-page Dg]སྟེ། ཟས་གོས་ལ་གང་ཡང་འདེམ་ཁ་མེད་པར་ལོངས་སྤྱོད། དེ་ལྟར་དྲུག་རྫོགས་དུས་གཞན་གྱིས་ཚུར་ལ་ཟིལ་གྱིས་མི་ནོན་ཞིང་ཕར་གནོན་པ་སེང་གེ་ལྟ་བུའི་སྤྱོད་པ་འབྱུང་སྟེ། སེང་གེ་གང་ལའང་འཇིགས་པ་དང་བག་ཚ་བ་མེད་པ་ལྟར། རྣལ་འབྱོར་པ་འདི་ཡང་སྣང་བ་དང་མི་དང་མི་མ་ཡིན་ཐམས་ཅད་ཀྱི་གནོད་པ་དང་བྲལ་ནས་གང་ལའང་དབང་བསྒྱུར་ནུས་པ་འབྱུང་ངོ༌། །སྤྱོད་པ་དེ་དག་ལ་མིང་དུ་བཏགས་ན་སྣང་བ་དབང་བསྒྱུར་གྱི་སྤྱོད་པ་ཞེས་བྱའོ། །དེའང་གཞན་གྱི་མི་དད་པ་སྒྱུར་ནུས་ཤིང༌། །བསད་པ་སླར་གསོ་ནུས་པ་དང༌། རྫུ་འཕྲུལ་གྲུབ་ཅིང༌། ཆོས་ཉིད་ཀྱི་ཉམས་འབར་བ་ཆང་གིས་མྱོས་པ་ལྟར་ཕྱོགས་ཡན་རེ་དོགས་དང་བྲལ་ནས། འབྱུང་བཞི་ལ་དབང་བསྒྱུར་ནུས་པ་འབྱུང་ངོ༌། །

#### 2.17.3.1.2 དེའི་མན་ངག་སྣང་བ་ཅེར་བཞག་གི་ཐབས།

གཉིས་པ་དེའི་མན་ངག་སྣང་བ་ཅེར་བཞག་གི་ཐབས་སུ་གང་སྣང་སྣང་གི་ཐོག་ཏུ་སེམས་ཉིད་ཅེར་བཞག་ཏུ་བལྟས་པས། རྡོ་ཚན་ལ་ཁ་བ་བབས་པ་ལྟར། སྣང་ཐོག་དེ་ཉིད་དུ་རང་ཞིག་ལ་ལྷན་གྱིས་འགྲོ་སྟེ། དེའང་སྐྱེ་བར་སྣང་བ། འགག་པར་སྣང་བ། འོང་བ་དང་འགྲོ་བར་སྣང་བ་ལ་སོགས་པ་ཆོས་ཅན་ཐ་དད་དུམ་བུ་པ་ལ་བསླབས་པས་[page My-297a]འཛིན་ཞེན་གྲོལ་ནས་སྣང་ཡང་བདེན་པས་སྟོང་པ་གཟུགས་བརྙན་དང༌། ཆུ་ཟླ་དང་། སྒྲ་རྙན་དང༌། སྤྲུལ་[page Ad-73]པ་དང༌། སྒྱུ་མ་དང༌། སྨིག་རྒྱུ་དང༌། མིག་ཡོར་དང༌། རྨི་ལམ་ལྟར་ཡོངས་སུ་དག་ལ། ཆོས་སྤྱིའི་རྣམ་པའི་ཆོས་ཉིད་མ་སྐྱེས་པ་ལ་བསླབས་པས་ནམ་མཁའ་ལྟར་གདོད་མ་ནས་ཞི་བར་རྟོགས་པ་སྟེ། ཀློང་དྲུག་པ་ལས།

སྐྱེ་བ་ཡོད་པའི་སེམས་ཉིད་ལ། །

འགྲོ་དྲུག་སྣང་བ་རང་ཤར་བས། །

ཐ་དད་གཟུགས་རྣམས་འཛིན་པར་ནི། །

སྣང་བ་གཟུགས་སུ་སྨིན་པར་རྫོགས། །

འགག་པ་ཡོད་པའི་སེམས་ཉིད་ལ། །

མི་རྟག་རྒྱུ་རུ་རང་ཤར་བས། །

རང་བཞིན་མེད་པའི་སྣང་བར་ནི། །

དཔེར་ན་རྨི་ལམ་བཞིན་དུ་རྫོགས། །

སྤྲོས་པ་ཡོད་པའི་སེམས་ཉིད་ལ། །

སྣ་ཚོགས་སྣང་བ་རང་ཤར་བས། །

སྒོ་ལྔ་སོ་སོའི་སྣང་བར་ནི། །

རང་ས་བཟུང་བའི་ས་ནས་རྫོགས། །

བསྟན་དུ་ཡོད་པའི་སེམས་ཉིད་ལ། །

སྒྲ་ཚིག་མིང་རྣམས་རང་ཤར་བས། །

ཐ་སྙད་བློ་རྣམས་[156-page Dg]རང་དག་པར། །

བླ་མའི་མན་ངག་གསང་བ་རྫོགས། །

མཐོང་དུ་ཡོད་པའི་སེམས་ཉིད་ལ། །

བྱུང་རྐྱེན་དུ་མ་རང་ཤར་བས། །

སྣང་བའི་ཡུལ་ལ་མངོན་པར་ནི། །

མ་འདྲེས་རང་གསལ་ཉིད་དུ་རྫོགས། །

{ཅེས་}[[35]](#footnote-35)སོ། །

#### 2.17.3.1.3 དེ་ལས་སྣང་སྲིད་གཞི་བཞེངས་ཀྱི་དགོངས་པ།

གསུམ་པ་དེ་ལས་སྣང་སྲིད་གཞི་བཞེངས་ཀྱི་དགོངས་པ་ཤར་བ་ནི། འཁོར་འདས་ཀྱི་ཆོས་ཐམས་ཅད་བསླབས་པ་མེད་ཀྱང་བློ་ཐོག་ཏུ་ཕུངས་ཀྱིས་རང་ཤར་ནས་གང་ལའང་ཐོགས་བརྡུགས་མེད་པ་འབྱུང་སྟེ། ཡང་དེ་ཉིད་ལས།

ཡ་ང་མེད་པའི་སེམས་ཉིད་ལ། །

རེ་དོགས་བྲལ་བའི་སྣང་བ་ནི། །

ཡེ་བཞག་གདེང་ལྡན་དགོངས་པ་ཞེས། །

ཀུན་ཏུ་བཟང་[page Ad-74]པོ་ང་ཡིས་བསྟན། །

སྣང་ཆ་མེད་པའི་སེམས་ཉིད་ལ། །

ཉག་གཅིག་ཆ་ཕྲའི་སྣང་བ་ནི། །

སྤྲོས་བྲལ་ཆེན་པོའི་དགོངས་པ་ཞེས། །

ཀུན་ཏུ་བཟང་པོ་ང་ཡིས་བསྟན། །

དེ་ལྟར་དགོངས་པ་དགོངས་པ་རུ། །

སེམས་ཀྱང་གཏན་ལ་ཕབ་པ་ཡིས། །

རྣལ་འབྱོར་སེམས་ལ་དབང་ཡང་ཐོབ། །

དྲི་མས་བཅིངས་པ་ལས་གྲོལ་བའོ། །

{ཅེས་}[[36]](#footnote-36)སོ། །

#### 2.17.3.1.4 ཉོན་མོངས་པ་གནས་གྱུར་གྱི་འབྲས་བུ།

[page My-297b]བཞི་པ་དེའི་དུས་སུ་ཕུང་པོ་དང་ཉོན་མོངས་གནས་གྱུར་གྱི་འབྲས་བུ་ནི། མུ་ཏིག་ཕྲེང་བ་ལས།

ཕུང་པོ་ཁམས་དང་སྐྱེ་མཆེད་ནི། །

རིགས་དང་རིགས་ཀྱི་བདག་པོར་གྲོལ། །

ཅེས་པ་དང༌།

རྐྱེན་རྣམས་རྐྱེན་གྱིས་གྲོལ་བས་ན། །

དམིགས་པའི་ཆོས་ལ་ང་མི་ལྟོས། །

ཡུལ་རྣམས་ཡུལ་གྱིས་གྲོལ་བ་ལ། །

གཟུང་འཛིན་གཉིས་ལ་ང་མི་ལྟོས། །

རྒྱུ་ཉིད་རྒྱུ་ཡིས་གྲོལ་བ་ལ། །

འཁོར་འདས་གཉིས་ལ་ང་མི་ལྟོས། །

ཆོས་ནི་ཆོས་ཀྱིས་གྲོལ་བ་ལ། །

ཐ་སྙད་ཚིག་ལ་ང་མི་ལྟོས། །

སེམས་ཉིད་སེམས་ཀྱིས་གྲོལ་བ་ལ། །

མཚོན་བྱེད་བློ་ལ་ང་མི་ལྟོས། །

{ཅེས་}[[37]](#footnote-37)པ་དང་། ཀློང་དྲུག་ལས།

ཚོགས་དྲུག་སྣང་བའི་སེམས་ཉིད་ལ། །

རྟོག་ཚོགས་རྣམས་ནི་རང་སར་དག །

སྒྲ་ཚིག་སྣང་བའི་སེམས་ཉིད་ལ། །

ཐ་སྙད་མིང་རྣམས་རང་སར་དག །

རགས་པར་སྣང་བའི་སེམས་ཉིད་ལ། །

འབྱུང་བཞིའི་རྐྱེན་རྣམས་རང་སར་དག །

གཟུང་འཛིན་སྣང་བའི་སེམས་ཉིད་ལ། །

བཅིངས་པའི་བདག་འཛིན་རྣམ་པར་དག །

ཡོད་པར་སྣང་བའི་སེམས་ཉིད་ལ། །

དངོས་པོ་རྣམས་ནི་རང་སར་[page Ad-75]དག །

མེད་པར་སྣང་བའི་སེམས་ཉིད་ལ། །

སྟོང་པ་ཉིད་རྣམས་རང་སར་[157-page Dg]དག །

ཡོད་དང་མེད་པའི་སེམས་ཉིད་ལ། །

གྲུབ་པའི་མཐའ་རྣམས་རང་སར་དག །

ཆོས་སུ་སྣང་བའི་སེམས་ཉིད་ལ། །

རང་གི་མཚན་ཉིད་རྣམ་པར་དག །

ཆོས་མེད་སྣང་བའི་སེམས་ཉིད་ལ། །

འཁྲུལ་པ་རྣམས་ནི་རང་སར་དག །

ཅེས་སོ།། །།

### 2.17.3.2 སྒོམ་པ་ལ་རྒྱུན་དུ་བྱེད་པའི་རྣལ་འབྱོར།

དོན་གཉིས་པ་བསྒོམ་པ་ལ་རྒྱུན་དུ་བྱེད་པའི་རྣལ་འབྱོར་ལ་བཞི་སྟེ། ཉིན་མཚན་ཁ་སྦྱོར་གྱི་བསྒོམ་པ། དེའི་མན་ངག་རྒྱ་མཚོ་{བཅོགས་}**[[38]](#footnote-38)**བཞག་གི་ཐབས། དེའི་དགོངས་པ་སྣང་སྲིད་གཞི་བཞག་གི་ཆོས་ཉིད། དེའི་འབྲས་བུ་ཉོན་མོངས་པ་རང་རྒྱས་བཏབ་པའོ། །

#### 2.17.3.2.1 ཉིན་མཚན་ཁ་སྦྱོར་གྱི་སྒོམ་པ།

དང་པོ་ལ་གསུམ་སྟེ། ཉི་ཟླ་ཁ་སྦྱོར་ལས།

བསྒོམ་པ་ནི་གསུམ་སྟེ། ལྷ་ལ་སོགས་པའི་སེམས་ཀྱི་བསྒོམ་པ་དང༌། ཐེག་པ་ཆེན་པོའི་བསམ་གཏན་དང༌། དུས་གསུམ་གྱི་སངས་རྒྱས་ཐམས་ཅད་ཀྱི་དགོངས་པ་ཉིད་ཡིན་ནོ། །

{ཅེས་}[[39]](#footnote-39)པ་དང༌། ཐལ་འགྱུར་ལས།

[page My-298a]རང་བཞིན་བབས་ལས་བྱུང་བ་ནི། །

བསམ་གཏན་དག་ཏུ་བརྗོད་པར་བྱ། །

རྩ་དང་རླུང་དང་ཐིག་ལེ་དང༌། །

ལུས་གནད་མིག་དང་སྟོང་པ་ནི། །

བསྒོམ་པ་ཞེས་ནི་འདོད་པ་ཡིན། །

ཡི་གེ་འོད་དང་ཁ་དོག་དང༌། །

རྣམ་པར་འཕྲུལ་བའི་སྤྲོ་བསྡུ་ནི། །

ཏིང་ངེ་འཛིན་ཞེས་བཤད་པ་ལ། །

མ་བཅོས་རང་བཞག་གནས་ལུགས་ཏེ། །

ཇི་ལྟར་དེ་ལས་འགྱུར་མེད་པ། །

སངས་རྒྱས་རྣམས་ཀྱི་དགོངས་པའོ། །

{ཅེས་}[[40]](#footnote-40)སོ། །

##### 2.17.3.2.1.1 ལྷ་དང་མིའི་སྒོམ་པ།

དེ་ལ་དང་པོ་ལྷ་དང་མིའི་བསྒོམ་པ་ནི་སེམས་འཛིན་ཉི་ཤུ་རྩ་གཅིག་སྟེ། དེ་[76]ཉིད་ལས།

སེམས་འཛིན་བསླབ་རིམ་ཉེར་གཅིག་གིས། །

དང་པོ་གནས་སུ་བཞག་པ་དང༌། །

གཉིས་པ་ལུས་སེམས་དབྲལ་བ་དང༌། །

གསུམ་པ་ཆོས་ཉིད་མཐོང་བའོ། །

འདི་དུས་ལུས་ངག་སེམས་ཀྱི་གནད། །

རྣལ་འབྱོར་ལྡན་པས་རྣལ་དབབ་བྱ། །

འགྱུ་བྱེད་རླུང་གི་རྟ་དང་ཡང༌། །

བསྲེས་ཏེ་འཕེན་ཅིང་བསྡུད་པ་ཡིས། །

གནད་གསུམ་མཁས་པས་བསྟེན་བྱས་ན། །

སེམས་ཀྱི་རྟོག་པ་རྒྱུན་འཆད་དོ། །

ཅེས་གསུངས་པའི་དོན་ཉམས་སུ་བླང་བ་ལ་གསུམ་སྟེ། བདུན་ཚན་དང་པོས་རང་སེམས་གནས་སུ་བཞུག་པ། གཉིས་པས་ལུས་སེམས་འཛིན་ཞེན་དབྲལ་བ། གསུམ་པས་ཆོས་ཉིད་མཐོང་བ་བསྟན་པའོ། །

###### 2.17.3.2.1.1.1 བདུན་ཚན་དང་པོས་རང་སེམས་གནས་སུ་བཞུགས་པ།[[41]](#footnote-41)

དང་པོ་ལ་བདུན་གྱི་མཚན་མ་ཨ་དཀར་ལ་[158-page Dg]སེམས་བཟུང་བ་ནི། གནས་ཡིད་དང་{འཐུན་}[[42]](#footnote-42)པར་སྟན་བདེ་བ་ལ་ལུས་སྐྱིལ་{ཀྲུངས་ཀྱིས་}[[43]](#footnote-43)འདུག་སྟེ། སྣ་རྩེར་ཨ་དཀར་ལ་འཚེར་པ་ཅིག་བསྒོམས་ནས། རླུང་ཕྱིར་འགྲོ་དུས་ཨ་ཡང་ཕར་སོང༌། ནང་དུ་འགེངས་དུས་ཨ་ཡང་ཚུར་བྱུང་བར་བསམས་ལ་རླུང་དང་བསྲེས་ཏེ་བསྒོམ་མོ། །དེ་ཡང་ལུས་ལ་ཚད་ནད་ཡོད་ན་ཨ་དེ་གྲང་རེག གྲང་ནད་ལ་ཚ་རེག་ཏུ་བསམས་ལ་ཉིན་མཚན་དུ་སྦྱངས་པས། སེམས་སྤྲོ་བསྡུ་དང་བྲལ་བའི་ཉམས་མྱོང་ཐུན་མོང་མ་ཡིན་པ་སྐྱེའོ། །ལུས་གནད་རླུང་གནད་ཐམས་ཅད་ལ་འདྲའོ། །དེ་ལ་སྐྱོ་ན་ཡི་གེ་ཕཊ་ལ་སེམས་བཟུང་བ་ནི་དར་ཅིག་ཤེས་པ་[page My-298b]ཡེངས་སུ་བཅུག་ལ། ཕཊ་ཅེས་དྲག་པོར་བརྗོད་པས་ཤེས་པ་རྟོག་[page Ad-77]མེད་ཧད་དེབ་ཅིག་འོང་བ་ལ་རྟོག་པ་མ་ལངས་ཀྱི་བར་སེམས་བཟུང་ལ་ཡང་ཕཊ་ཅེས་ཉིན་མཚན་དུ་ཉམས་སུ་བླངས་པས་སེམས་སྟོང་གསལ་རང་གདངས་ཀྱི་བསྒོམ་པ་སྐྱེའོ། །

ཡང་ཁྲོ་བོ་དགྱེས་པའི་གད་མོ་ལ་སེམས་བཟུང་བ་ནི། ཧ་དྲག་ལ་ཐུང་བར་བརྗོད་ལ་སྔ་མ་ལྟར་སེམས་གཏད་པས་རྟོག་མེད་གསལ་གདངས་ཀྱི་ཉམས་སྐྱེའོ། །ལྷ་མ་ཡིན་རྩོད་པ་འགྱེད་པ་ལ་སེམས་བཟུང་བ་ནི། རི་རྩེའམ་བྲག་སྟེང་ལ་སོགས་པར་འདུག་ལ། ལུས་ཙོག་པུས་མགོ་དང་པོར་དལ་བུས་སྒྲིལ། ལུས་སྒུལ་བསྐྱོད་དལ་བར་བྱ། དེ་ལྟར་ཉི་མ་གསུམ་བཞིར་བྱས་ནས། དྲག་ཏུ་ཁམས་ཀྱིས་ཐུབ་ཐང་དུ་སྒྲིལ་ཞིང་སྒུལ་བསྐྱོད་བྱས་པས། ཕྱིའི་སྣང་བ་དམར་ཁྲག་ཁྲུག་དང༌། སེར་ལྷང་ལྷེང་དང༌། སྔོ་གྱ་གྱུར་འགྱུར་བ་དང༌། ཐིམ་ཐིམ་དུ་འགྱུར་བ་དང༌། སྐྱ་སང་སེང་དུ་འགྱུར་བའི་རྗེས་ལ། ཕྱིའི་སྣང་བ་རང་འགགས་ནས་ཅིའི་ངོ་བོར་ཡང་གྲུབ་པ་མེད་པར་མཐོང་སྟེ། མཐོང་སྣང་རང་གྲོལ་བའི་ཉམས་སུ་མྱོང་བ་སྐྱེའོ། །འདིའི་དུས་ན་རླུང་ལ་ཤིས་པའི་ཁ་ཟས་བསྟེན་ནོ། །ལྟེ་བར་ཡི་གེ་རཾ་ལ་སེམས་གཏད་དོ། །རྣམ་རྟོག་ཧཱུྃ་གིས་དེད་པ་ལ་སེམས་གཟུང་བ་ནི་ཧཱུྃ་རིངས་དབྱངས་དང་བཅས་པ་རླུང་དང་བསྲེས་ལ་སེམས་དེའི་ངང་ལས་གཞན་དུ་མ་ཡེངས་པར་བཟུང་ལ། སྐབས་སུ་ཧཱུྃ་ཐུང་བ་རེ་བརྗོད་པས་རྣམ་རྟོག་ཆོས་ཉིད་དུ་སངས་པའི་ཉམས་སྐྱེའོ། །དེ་བཞིན་དུ་ལྟེ་བར་རཾ་བསྒོམས་ལ་[page Ad-78]རླུང་དང་ལུས་གནད་[159-page Dg]བསྟུན་པ་དང༌། ལྷའི་སྐུར་སྒོམས་ལ། སྣ་རྩེ་དང་བ་སྤུའི་སྒོ་ནས་སྐུ་ཕྲ་མོ་འཕྲོ་འདུ་བྱེད་པ་ལ་སེམས་གཏད་པས་ཤེས་པ་གསལ་དག་ཆེན་པོའི་ཉམས་སྐྱེའོ། །

###### 2.17.3.2.1.1.2 གཉིས་པས་ལུས་སེམས་འཛིན་ཞེན་དབྲལ་བ།

གཉིས་པ་ལུས་སེམས་འཛིན་ཞེན་དབྲལ་བའི་གནད་བདུན་ནི། རླུང་དང་ལུས་གནད་སྔར་བཞིན་ལ། སྨིན་མཚམས་སུ་ཐིག་ལེ་དཀར་དམར་འདྲེས་པ་སྲན་མའི་གའུ་ཙམ་ལ་[page My-299a]སེམས་བཟུང་ངོ༌། །དེས་རླུང་གི་ཉམས་སྐྱེའོ། །ལུས་ཀྱི་དབུས་ན་རྩ་གསུམ་དབྱུ་གུ་དྲང་པོ་ལྟར་གནས་པའི་རོ་རྐྱང་གི་སྣ་གཉིས་སྣ་བུག་ན་ཡོད་པ་ནས་རླུང་བཟུང་སྟེ། མདའ་ལྟར་འཕངས་པས་ནད་གདོན་སྡིག་སྒྲིབ་དག ཞགས་པ་ལྟར་ནང་དུ་བཀུག་པས་དབུ་མའི་མ་སྣ་ནས་ཚུད་དེ། རྩ་གསུམ་འཁོར་ལོ་བཞི་ཡེ་ཤེས་ཀྱི་རླུང་གིས་གང་བ་ལ་སེམས་བཟུང་བས་རིག་པ་སྟོང་གསལ་གྱི་ཉམས་སྐྱེའོ། །སྣ་རྩེར་རླུང་དཀར་པོ་མདའ་གང་ནས་དཔག་ཚད་རྒྱང་གྲགས་ཀྱི་བར་དུ་ཁུག་པ་གཉིས་ཕར་སོང་ཚུར་འོང་ལ་སེམས་བཟུང་བས་རྟོག་མེད་གསལ་བའི་ཉམས་སྐྱེའོ། །ལུས་བྱིན་འོད་ལྔའི་ར་བ་འཇའ་ཚོན་ལྟ་བུ་སང་མ་སེང་ཁྲལ་མ་ཁྲོལ་ཤགས་མ་ཤིགས་ལ་མ་ཡེངས་པར་སེམས་བཟུང་བས་འོད་གསལ་དག་པའི་ཉམས་སྐྱེའོ། །རླུང་སེམས་ནམ་མཁའི་མཐོངས་སུ་འཕངས་ནས། ཡི་གེའམ་འོད་ཀྱི་གོང་བུའམ་ཉི་ཟླའི་དཀྱིལ་འཁོར་ཇེ་མཐོ་ཇེ་མཐོ་ལས་མཐར་དབྱིངས་སུ་ནུབ་ནས་ལྟར་མི་མངོན་པའི་ངང་ལ་སེམས་བཟུང་བས་སྟོང་ཉིད་བསམ་ངོ་[page Ad-79]དང་བྲལ་བའི་ཉམས་སྐྱེའོ། །སེམས་རྣ་བ་ལ་གཏད་དེ་ལྷན་ནེ་བཟུང་བས་སྒྲའི་བསམ་གཏན་གྱི་ཉམས་སྐྱེའོ། །སྙིང་ནང་དུ་ལྷ་སྐུ་ཕྲ་མོ་ལ་སེམས་བཟུང་བས་འོད་གསལ་དག་པའི་ཉམས་སྐྱེ་ཞིང་བར་དོའི་འོད་གསལ་འབྱོངས་བ་དང་ལྷའི་སྐུ་རིང་བསྲེལ་འཇའ་འོད་རྣམས་འབྱུང་བའོ། །

###### 2.17.3.2.1.1.3 གསུམ་པས་ཆོས་ཉིད་མཐོང་བ་བསྟན་པ།

གསུམ་པས་ཆོས་ཉིད་མཐོང་བ་བསྟན་པའི་བདུན་ཚན་ནི། སྟོང་ཉིད་{རིམས་ཀྱིས་}[[44]](#footnote-44)པ་ལ་སེམས་བཟུང་བ་ནི། དང་པོར་ལུས་ཀྱི་བྱེ་བྲག་མང་པོར་བསིལ་ལ། མིང་དུ་མ་ལ་སོགས་པས་གཞིགས་ཏེ། མགོ་གཅིག་པུ་ལའང་མིང་དུ་མས་བསིལ་ལ། མིང་དེ་དོན་ལ་བརྟགས་པས་དོན་རྡུལ་ཕྲན་དུ་སོང་དུས་མིང་གང་ན་འདུག་བཙལ་བས། མ་རྙེད་པའི་ཚེ་གང་ཡང་ཡིད་ལ་[160-page Dg]མི་རྒྱུ་བའི་སྟོང་ཉིད་ཕུགས་རྡུགས་སུ་ཤར་བའི་ངང་ལ་ཚོལ་ཁྲོ་དང་དྲན་བསམ་མེད[page My-299b]་པར་ལྷན་ནེ་བཞག་པས་སྟོང་པ་གཉིས་སུ་མེད་པའི་ཉམས་སྐྱེའོ། །ལུས་ཇི་ལྟ་བ་བཞིན་སྣང་བ་ཐམས་ཅད་ལ་སྦྱར་རོ། །སྟོང་ཉིད་གཅིག་ཆར་པ་ལ་སེམས་བཟུང་བ་ནི། ཅི་སྣང་སྣང་ལ་ཅེར་གྱིས་བལྟས་དུས་སྟོང་སངས་སངས་སོང་བར་བསམས་ལ། གཟུགས་སྣང་སྒྲ་སྣང་ལ་སོགས་པ་ཐམས་ཅད་ལ་སྦྱངས་པས་སྣང་བ་ཐམས་ཅད་མེ་ལོང་ལ་ཧས་བཏབ་པ་ལྟ་བུའི་ཉམས་སྐྱེའོ། །མི་རྟག་པ་ལ་སེམས་བཟུང་བ་ནི་སྣང་བ་གཏད་མེད་དུ་སྦྱོང་བ་སྟེ། གང་སྣང་གཏད་པ་མེད་བདེན་པ་མེད་སྣ་ཚོགས་སུ་སྣང་བས་མི་བདེན་ཏེ་རིས་མེད་དུ་འགྱུར་ལ་མི་རྟག་པའི་ཕྱིར་སྙམ་དུ་[page Ad-80]སྦྱངས་པས། གཟའ་གཏད་དང་བྲལ་བའི་ཉམས་སྐྱེའོ། །འབྱུང་བ་ལྔ་གང་སྣང་གི་སྟེང་དུ་ཤེས་པ་ཅོ་ནེ་ཆེ་རེ་མ་ཡེངས་པར་བཞག་པས། བཞག་ས་དེར་གྲོལ་བའི་ཉམས་སུ་མྱོང་བ་རྨི་ལམ་དང་འདྲ་བ་སྐྱེའོ། །མི་རྟོག་པ་ལ་སེམས་བཟུང་བ་ནི་སྣང་བ་གང་སྣང་ཤེས་པ་ཅི་འགྱུས་སྐད་ཅིག་མའི་ཕྲེང་བ་ཆ་མེད་རྟོག་བྲལ་དུ་ཡེ་ནས་གནས་པ་དེ་ངོས་བཟུང་ལ་འཇུར་ལ་ཐེབས་པར་སྦྱངས་པས་རྟོག་མེད་རང་གནས་ཆེན་པོའི་བསམ་གཏན་སྐྱེའོ། །ཟུང་འཇུག་ལ་སེམས་བཟུང་བ་ནི། གཉིས་སྣང་དུ་ཤར་དུས་གཉིས་འཛིན་དུ་འཆར་བ་དེ་རང་ལ་ཆེར་ཆེར་བལྟས་པས་རང་དག་གཉིས་མེད་ཆེན་པོའི་ཉམས་སྐྱེ་ཞིང༌། ཡབ་ཡུམ་གྱི་བདེ་བ་ལམ་དུ་བྱེད་པས་ཀྱང་བདེ་སྟོང་གཉིས་མེད་ཀྱི་ཉམས་སྐྱེའོ། །བར་སྣང་ལམ་དུ་བྱད་པ་ནི། རིག་པ་བར་སྣང་ལ་ཡལ་ཡལ་སོང་བར་བསྒོམ་པ་དང༌། སྣང་སེམས་ཐམས་ཅད་ནམ་མཁའི་དབྱིངས་ན་ལྷིང་ངེ་གང་ལའང་རྟེན་མེད་དུ་བསྒོམ་པ་དང༌། ནམ་མཁའ་དང་ཆོས་ཐམས་ཅད་མཉམ་པར་བསྒོམ་པ་སྟེ། མཐའ་བྲལ་སྟོང་པ་ཆེན་པོའི་ཉམས་སྐྱེའོ། །དེ་དག་གི་དོན་ཡང་ཉི་ཟླ་ཁ་སྦྱོར་ལས།

ཡི་གེ་ཨ་ལ་སེམས་གཏད་པས། །

དངོས་པོའི་ཞེན་པ་རང་སར་ལྡོག །

སྐྱེད་པའི་ལྷ་ལ་སེམས་གཏད་པས། །

ལུས་ཀྱི་དྲི་མ་དག་པར་བྱེད། །

ངག་གི་རྡོ་རྗེའི་གླུ་ཡིས་ནི། །

དེ་ཡི་ཡིད་ནི་ཚིམ་པར་བྱེད། །

ཡི་གེ་ཧཱུྃ་ལ་[page My-300a]སེམས་གཏད་པས། །

དེ་ཡི་ངག་གི་དྲི་མ་འདག །[page Ad-81]

རཾ་ལ་སེམས་ནི་སུ་འཛིན་[161-page Dg]པ། །

དེ་ཡིས་དངོས་པོ་ཐམས་ཅད་སྦྱོང༌། །

ཡི་གེ་ཧ་ལ་སུ་གནས་པ། །

གཏི་མུག་ཐམས་ཅད་ཟད་པར་བྱེད། །

གང་ཞིག་ཕཊ་ལ་སེམས་གནས་པ། །

དེ་ཡི་ལུས་ངག་གནོད་པ་སྤོང༌། །

སྨིན་{འཚམས་}[[45]](#footnote-45)ཐིག་ལེ་གང་བསྒོམ་པ། །

འདིས་ནི་རླུང་ལ་གོམས་པར་འགྱུར༌། །

དབྱུག་གུའི་རྒྱུ་ལ་སེམས་འཛིན་པ། །

དེས་ནི་དབང་པོའི་སྒོ་རྣམས་ཁེགས། །

སྣ་རྩེར་ཡིད་ནི་སུ་གོམས་པ། །

འབྱུང་བ་ཡས་པ་རང་སར་སྡུད། །

ལུས་རྟེན་རང་འོད་གང་བསྒོམས་པ། །

འདིས་ནི་བར་དོའི་ས་ལ་གོམས། །

ནམ་མཁར་སེམས་ནི་སུས་འཕངས་པ། །

འདིས་ནི་སྟོང་པ་ཉིད་ལ་གོམས། །

གང་གིས་རྣ་བར་སེམས་བཟུང་ན། །

འདིས་ནི་སྒྲ་རྣམས་ཅི་དགར་སྤྱོད། །

གང་གིས་སྙིང་གར་སེམས་འཛིན་པ། །

འདིས་ནི་བསམ་པ་རང་སར་དག །

སྟོང་པ་ཉིད་ལ་སུ་གནས་པ། །

འདིས་ནི་དངོས་པོའི་ཞེན་པ་འགག །

སྟོང་ཉིད་ཧད་པོར་སུ་བསྒོམ་པ། །

དྲན་པ་རྣམས་ནི་ཅིག་ཅར་སྟོངས། །

མི་རྟག་སེམས་ལ་གང་སྦྱོང་བ། །

འདིས་ནི་འཁོར་བའི་ཞེན་པ་{བཟློགས}[[46]](#footnote-46)། །

འབྱུང་བ་ལྔ་ལ་སེམས་བཟུང་ན། །

དེས་ནི་ལུས་ཀྱི་རྟགས་རྣམས་འབྱུང༌། །

མི་རྟོག་ཡེ་ཤེས་གང་བསྒོམ་པ། །

འདིས་ནི་མཚན་མའི་ཞེན་པ་འགག །

གཉིས་འཇུག་བདེ་བ་སུ་བསྒོམ་པ། །

འདིས་ནི་འདོད་ཡོན་ལམ་དུ་བྱེད། །

བར་སྣང་ལམ་དུ་སུ་བྱེད་པ། །

འདིས་ནི་སེམས་ལ་དབང་ཡང་ཐོབ། །

ཅེས་[page Ad-82]སོ། །

###### 2.17.3.2.1.1.4 འདི་དག་གི་ཞར་ལ་སྣང་བའི་ཡུལ་གཟུགས་སྒྲ་དྲི་རོ་རེག་ལྔ་ལ་སེམས་གཟུང་བའི་ཐབས།[[47]](#footnote-47)

འདི་དག་གི་ཞར་ལ་སྣང་བའི་ཡུལ་གཟུགས་སྒྲ་དྲི་རོ་རེག་ལྔ་ལ་སེམས་བཟུང་བའི་ཐབས་ཀྱང༌། ཐལ་འགྱུར་ལས།

མིག་གཟུགས་སྒྲ་དྲི་རོ་དང་རེག །

འདོད་ཡོན་ལྔ་ཡི་གནས་སྦྱངས་ཏེ། །

གཟུགས་ནི་ཁ་དོག་དབྱིབས་རྣམས་དང༌། །

བཟོ་དང་སྒྱུུ་རྩལ་ཐ་དད་དང༌། །

མིག་འཕྲུལ་ལ་སོགས་སྣ་ཚོགས་པའོ། །

སྒྲ་ནི་པི་ཝང་བུམ་ལྡིར་དང༌། །

རྒྱུད་མངས་རྫ་རྔ་གླིང་བུ་དང༌། །

ཕེག་དང་ཧར་ལ་སོགས་པའོ། །

དྲི་ནི་ངད་དང་སྦྱར་མ་དང༌། །

ཡིད་མཐུན་རྟེན་འབྲེལ་ཟབ་མོས་བྱ། །

རོ་ནི་བུ་རམ་དྲུག་[page My-300b]ལྡན་དང༌། །

རྒུན་ཆང་སྦྱར་མ་སྣ་ཚོགས་བསྒྱུར། །

རྟེན་འབྲེལ་ཡན་ལག་སྦྱོར་བའོ། །

རེག་ནི་མཁས་པས་ཁྲི་སྟེངས་འདུག །

གཞུང་སྣོལ་སྦྱོར་བའི་འབྱུང་བ་[162-page Dg]དང༌། །

ཤིང་གི་ལོ་མ་འགའ་ཞིག་གིས། །

རེག་པ་ཙམ་གྱིས་ཆོས་ཉིད་ལ། །

འབྲལ་མེད་སེམས་ཀྱིས་གནས་པའོ། །

{ཅེས་}[[48]](#footnote-48)སོ། །

###### 2.17.3.2.1.1.5 ཁྱད་པར་དུ་སྒྲ་བཞི་རྣལ་འབྱོར་དུ་བྱ་བའི་རིམ་པ།

ཁྱད་པར་དུ་སྒྲ་བཞི་རྣལ་འབྱོར་དུ་བྱ་བའི་རིམ་པ་ཡང༌། དེ་ལས་གསུངས་པ།

སྐུ་གསུམ་བསླབ་པའི་རིམ་པ་ཉིད། །

འབྱུང་བའི་ཡོན་ཏན་གཙོར་བྱས་ཏེ། །

མཆོག་ཏུ་ས་ཆུ་མེ་རླུང་གི །

སྒྲ་ལ་བསླབས་པས་ངེས་པར་འགྲུབ། །

ཆུ་ཡི་སྒྲ་ནི་བཤད་པ་ལ། ། check bshad if bshang

མཁའ་འགྲོ་མ་ཡི་སྒྲ་དབྱངས་འཛིན། །

འདི་ལ་རྟག་ཏུ་གོམས་བྱས་ན། །

སྤྲུལ་པའི་སྐུ་ཡང་ངེས་པར་འགྲུབ། །

ས་ཡི་སྒྲ་ནི་བསིལ་ཞིང་ལྕི། །

ཚངས་པ་ཆེན་པོའི་སྒྲ་སྐད་ལྡན། །

འདི་ལ་རྟག་ཏུ་ཉན་སྦྱོང་ན། །

ལོངས་སྤྱོད་རྫོགས་སྐུ་ངེས་[page Ad-83]འགྲུབ་བོ། །

མེ་ཡི་སྒྲ་ནི་རིང་བྱེད་སླབ། །

ཁྱབ་འཇུག་ཆེན་པོའི་གསུང་དབྱངས་སྟོན། །

འདི་ལ་ཉན་པར་སུ་སྤྱོད་པ། །

ཆོས་སྐུའི་ཡོན་ཏན་ངེས་པར་ཐོབ། །

རླུང་གི་སྒྲ་ནི་གཟིར་ཞིང་གྲག །

མཁའ་ལྡིང་རྒྱལ་པོ་སྦྱོར་བའི་གསུང༌། །

འདི་ནི་རྟག་ཏུ་བཟློས་ཤེས་ན། །

སྐུ་གསུམ་ཐུན་མོང་བསླབ་བྱའོ། །

དེ་ལྟར་འབྱུང་བཞིའི་སྒྲ་དོན་ནི། །

ཕྱི་ཡི་དུས་ལ་ངེས་པར་སྦྱར། །

དགུན་ཏེ་དཔྱིད་དང་དབྱར་དུས་སྟོན། །

ཆུ་དང་ས་སྟེ་མེ་རླུང་གིས། །

རིམ་པར་དུས་དང་ངས་སྦྱར་ཏེ། །

རྣལ་འབྱོར་ལུས་དང་བསྟུན་བྱས་ན། །

འགྲུབ་འགྱུར་འདི་ལ་ཐེ་ཚོམ་མེད། །

ཅེས་སོ། །

དེ་ལྟར་ལྷ་དང་མིའི་སེམས་འཛིན་གྱི་དོན་བསྡུས་ན། རང་ཤར་ལས།

ལྷ་དང་མི་ཡི་སེམས་འཛིན་ནི། །

ཁ་སྣའི་དབུགས་ནི་བསྡམས་བྱས་ནས། །

རྟོག་མེད་ཡིད་མ་འགྱུས་པ་ནི། །

ཤེས་པ་རྩེ་གཅིག་ངོ་བོ་སྟེ། །

འཕྲལ་གྱི་རྣམ་རྟོག་མེད་པར་གསུངས། །

ཡང་དག་དོན་ཆེན་མཚོན་མི་ནུས། །

{ཅེས་}[[49]](#footnote-49)སོ། །

##### 2.17.3.2.1.2 བྱང་ཆུབ་སེམས་དཔའི་བསམ་གཏན།

གཉིས་པ་བྱང་ཆུབ་སེམས་དཔའི་བསམ་གཏན་ལ་གཉིས་ཏེ། དབྱེ་བ་དངོས་དང༌། ཞར་ལས་བྱུང་བའོ། །

###### 2.17.3.2.1.2.1 དབྱེ་བ་དངོས།

དང་པོ་ལ་གཉིས་ལས།

2.17.3.2.1.2.1.1 མདོར་བསྟན་པ།

མདོར་བསྟན་པ་ནི། [page My-301a]རང་ཤར་ལས།

བྱང་ཆུབ་སེམས་དཔའི་བསམ་གཏན་ནི། །

སེམས་ཀྱིས་འཛིན་པ་མ་ཡིན་ཏེ། །

ངང་ངམ་ཤུགས་ཀྱིས་སྐྱེ་བའོ། །

གོམས་ནས་ཀློང་དུ་གྱུར་པ་དང༌། །

ཟས་ཀྱི་འདུ་ཤེས་སྤང་བའོ། །

ས་ལ་གནས་པ་རྣམས་ཀྱིས་[page Ad-84]སྤྱོད། །

རྣམ་རྟོག་ངང་གིས་མེད་པའོ། །[163-page Dg]

དེས་ཀྱང་དོན་ཆེན་མཚོན་མི་ནུས། །

{ཅེས་}[[50]](#footnote-50)སོ། །

དེའང་{བཤིས་}[[51]](#footnote-51)ཀྱི་དོན་རིག་པ་འོད་གསལ་ཡིན་གྱི། རྟོག་མེད་གནས་པ་ཙམ་མ་ཡིན་པའི་ཕྱིར་ན་དོན་ཆེན་མི་མཚོན་པའོ།། །།

2.17.3.2.1.2.1.2 རྒྱས་པར་བཤད་པ།

རྒྱས་པར་བཤད་པ་ལ་གསུམ་ལས། །

2.17.3.2.1.2.1.2.1 རང་བཞིན་ཤུགས་ཀྱི་བསམ་གཏན།

རང་བཞིན་ཤུགས་ཀྱི་བསམ་གཏན་ནི། མི་རྟོག་པ་ངང་གིས་ལྷུན་གྲུབ་ཏུ་བྱུང་བ་སྟེ། ལུས་ངག་རྣལ་དུ་འབེབས་པ་ཙམ་མོ། །

2.17.3.2.1.2.1.2.2 དམིགས་པ་རྒྱུད་རྟེན་གྱི་བསམ་གཏན།

དམིགས་པ་རྒྱུད་རྟེན་གྱི་བསམ་གཏན་ནི། ཉོན་མོངས་པ་ཕྲ་རགས་ལ་རང་བཞིན་མེད་པར་ལྟ་བའི་གཉེན་པོ་བསྒོམ་པ་སྟེ། ཉོན་མོངས་པ་མགོ་གནོན་པ་ཙམ་མོ། །

2.17.3.2.1.2.1.2.3 ས་ལ་གནས་པའི་བསམ་གཏན།

ས་ལ་གནས་པའི་བསམ་གཏན་ནི་སའི་དངོས་གཞིའི་ཏིང་ངེ་འཛིན་ཏེ་རང་སའི་བག་ཆགས་སྦྱོང་བ་ཙམ་མོ། །དེ་ཡང་ཉི་ཟླ་ཁ་སྦྱོར་ལས།

ཐེག་པ་ཆེན་པོའི་བསམ་གཏན་ནི། །

རང་བཞིན་ཤུགས་ཀྱི་བསམ་གཏན་གྱིས། །

མ་བཅོས་ལུས་ངག་རྣལ་དུ་འབེབས། །

དམིགས་པ་རྒྱུད་རྟེན་བསམ་གཏན་གྱིས། །

འཕྲལ་བྱུང་ཉོན་མོངས་མགོ་རྣམས་གནོན། །

ས་ལ་གནས་པའི་བསམ་གཏན་གྱིས། །

རང་རང་རྒྱུད་ཀྱི་འཚོ་སྐྱོང་བྱེད། །

ཅེས་སོ། །

###### 2.17.3.2.1.2.2 ཞར་ལས་བྱུང་བ།

གཉིས་པ་ཞར་ལས་བྱུང་བའི་བསམ་གཏན་བསྟན་པ་ལ་གཉིས་ཏེ། རང་བཞིན་དང༌། བཅོས་མའི་བསམ་གཏན་ནོ། །

2.17.3.2.1.2.2.1 རང་བཞིན་གྱི་བསམ་གཏན།

དང་པོ་རང་བཞིན་གྱི་བསམ་གཏན་ནི། སྐྱེ་འགྲོ་ཐམས་ཅད་ལ་ཤེས་པ་བག་ལ་ཡེངས་པའི་ཚེ་གྱིན་དྷར་ཧད་དེ་གནས་པ་ལས་ཀྱང་སྐྱེ་ལ། མདའ་སྲོང་གི་མིག་ལ་ཡོད་པ་དང༌། རི་བོང་[page Ad-85]དང་ཁྲ་ཚང་ན་ཉལ་བའི་མིག་ལ་ཡོད་པ་ལ་སོགས་པའོ། །མདོར་ན་སེམས་རྣམ་ཤེས་བག་ལ་ཡེངས་པའི་དུས་ཐམས་ཅད་ན་ཡོད་དོ། །

2.17.3.2.1.2.2.2 བཅོས་མའི་བསམ་གཏན།

གཉིས་པ་བཅོས་མའི་བསམ་གཏན་ནི། ཡིད་ཀྱིས་ཆེད་དུ་བཅོས་ནས་བསྒོམས་པའི་བསམ་གཏན་ཏིང་ངེ་འཛིན་[page My-301b]མི་རྟོག་པ་དང་རྟོག་བཅས་ལྷའི་བསྐྱེད་རྫོགས་ལ་སོགས་པ་ཐམས་ཅད་ཡིན་ཏེ། བློས་ཆེད་དུ་བྱས་པའི་ཕྱིར་རོ། །སྐབས་འདིར་དགོས་པ་ལ་ལྟོས་ནས་གསུམ་དུ་བཞག་སྟེ། དེའང་རྣལ་འབྱོར་པ་ལ་ཕྲལ་དུ་ཟས་གོས་ཀྱིས་གནོད་ལ། ཕུགས་སུ་རྨི་ལམ་དུ་བག་ཆགས་ཀྱིས་ཁམས་གསུམ་དུ་བརྒྱུད་པའི་ཕྱིར་གནོད་དེ། དེ་དག་གི་གཉེན་པོར་ཟས་ཀྱི་ཞེན་པ་བཅད་པ་བསམ་[164-page Dg]གཏན་གྱི་ཐུན། གོས་ཀྱི་ཞེན་པ་བཅད་པ་བསམ་གཏན་གྱི་ཐུན། རྨི་ལམ་དང་བག་ཆགས་ཀྱི་ཞེན་པ་བཅད་པ་བསམ་གཏན་གྱི་ཐུན་ལ་བསླབ་པ་དང་གསུམ་ལས།

2.17.3.2.1.2.2.2.1 ཟས་ཀྱི་ཞེན་པ་བཅད་པ་བསམ་གཏན་གྱི་ཐུན།

དང་པོ་ནི། བཅུད་ལེན་སྣ་ཚོགས་ལ་བརྟེན་པ་དང༌། རླུང་ལ་བརྟེན་པ་གཉིས་ལས།

2.17.3.2.1.2.2.2.1.1 བཅུད་ལེན་སྣ་ཚོགས་ལ་བརྟེན་པ།

བཅུད་ལེན་སྣ་ཚོགས་ནི། འབྱུང་བ་ལྔའི་བཅུད་ལེན་དང༌། སྨན་དང༌། རྩྭ་དང་བདུད་རྩི་ལ་སོགས་པ་མང་ཡང་རིན་པོ་ཆེའི་བཅུད་ལེན་མཆོག་ཏུ་ཟབ་བོ། །རིན་པོ་ཆེ་དང་བདུད་རྩི་ལྔ་འདུས་པའི་བཅུད་ལེན་ནི། ཐལ་འགྱུར་ལས།

བཅུད་ཀྱིས་ལེན་པར་འདོད་པས་ནི། །

བདུད་རྩི་ལྔ་རྣམས་སྦྱར་བའི་ཐབས། །

གཞན་དུས་འབྱུང་བ་སྙོམས་པ་ལ། །

མཁས་པས་ཆ་སྙོམས་ལེགས་སྦྱར་ཏེ། །

རིན་པོ་ཆེ་ཡི་སྣོད་དུ་{བཞུག}[[52]](#footnote-52) །

དེ་ནས་སྦྲང་[page Ad-86]དང་ཨུ་ཙི་ཏ། །

ཁ་ཚར་ལེགས་པར་བཏབ་ནས་ནི། །

དངུལ་ཆུའི་ཐིགས་པ་རེས་བླངས་ནས། །

ནང་བཞིན་སྲན་མའི་རྡོག་པོ་ཙམ། །

མཁས་པ་དག་གིས་ཟས་སྤྱོད་ན། །

བཅུད་ཀྱིས་ལེན་པ་ཆེན་པོར་ཡང༌། །

འགྱུར་བར་ཐེ་ཚོམ་མི་ཟའོ། །

{ཅེས་}[[53]](#footnote-53)སོ། །

2.17.3.2.1.2.2.2.1.2 རླུང་ལ་བརྟེན་པ།

རླུང་ནི་སྟེང་འོག་གི་ཁ་སྦྱར་ཏེ། རོ་མའི་རྩ་ནང་དུ་དྲངས་ལ། མགྲིན་པའི་འཁོར་ལོ་བདུད་རྩིའི་རོས་གང་བར་བསམས་ཏེ། ས་དང་ཆུའི་རླུང་སྦ་བས་སྣང་བ་ཐམས་ཅད་ཟས་སུ་གྱུར། མགྲིན་པ་དང་རོ་མར་ཐིམ། བསམ་གཏན་གྱི་བདེ་བས་ཁྱབ་པར་བསྒོམས་པས་ཟས་ཀྱི་རྣལ་འབྱོར་འགྲུབ་བོ། །འདི་དག་ཐལ་འགྱུར་ལས།

བཅུད་ཀྱིས་ལེན་པ་འདི་ལྟ་བུ། །

རིན་པོ་ཆེ་ལ་བརྟེན་པ་ཡིས། །

ཚེ་ནི་ཉི་ཟླ་དག་དང་མཉམ། །

སྣ་ཚོགས་རྡོ་ཡི་སྦྱོར་བ་ཡིས། །

[page My-302a]མཚོན་གྱིས་ལུས་ལ་ཚུགས་པ་མེད། །

སྔོ་ལ་བརྟེན་པའི་སྦྱོར་བ་ཡིས། །

སྐྲ་དཀར་གཉེར་མ་མེད་པར་འགྱུར། །

རྩི་སྦྱོར་དག་གི་བཅུད་ལེན་གྱིས། །

གཟི་བརྗིད་ལྡན་ཞིང་གཞོན་པར་འགྱུར། །

ཤ་ལ་བརྟེན་པའི་སྦྱོར་བ་ཡིས། །

ལུས་ཟུངས་ལྡན་ཞིང་སྟོབས་བསྐྱེད་འགྱུར། །

གཞན་ཡང་རླུང་ལ་བརྟེན་པ་ཡིས། །

ངོ་མཚར་ཆེ་བའི་བཅུད་ལེན་བཤད། །

འབྱུང་བ་རྒྱུན་གཅོད་ཅེས་བྱ་བ། །

སྟེང་དང་འོག་གི་རླུང་གིས་ཤེས། །

མཁས་པས་རླུང་གི་གནས་སུ་སྦས། །

ཡང་ན་རླུང་གི་འགྱུར་རྩིས་ཀྱིས། །

ཟས་ཀྱི་རྣལ་འབྱོར་དག་[165-page Dg]ཏུ་འགྱུར། །

དེ་ལྟར་བཅུད་ཀྱིས་ལེན་པ་ཡིས། །

འགྲོ་བའི་གདུང་བ་ཆོད་པའོ། །

{ཅེས་}[[54]](#footnote-54)སོ། །[page Ad-87]

དེའང་དཀའ་ཐུབ་དང༌། བཅུད་ལེན་གྱི་ཁྱད་ནི། རྡོའམ་ཆུ་ལ་སོགས་པའི་རྟེན་ཅུང་ཟད་ཟོས་ཤིང་འཐུངས་ནས་སྔགས་དང་དམིགས་པ་རེ་ཙམ་ལམ་དུ་བྱེད་ན་དཀའ་ཐུབ་ཡིན་ལ། རི་ལུའམ་ཁྲོལ་བུའམ་རྟེན་ཡོད་དམ་མེད་ཀྱང་རུང་སྟེ། རླུང་དང་དངས་མ་རྣལ་འབྱོར་དུ་བྱེད་ན་བཅུད་ཀྱིས་ལེན་པ་ཞེས་བྱ་བར་འགྱུར་རོ། །

2.17.3.2.1.2.2.2.2 གོས་ཀྱི་ཞེན་པ་བཅད་པ་བསམ་གཏན་གྱི་ཐུན།

གཉིས་པ་གོས་ཀྱི་ཞེན་པ་བཅད་པ་བསམ་གཏན་གྱི་ཐུན་ལ་བསླབ་པ་ལ་གསུམ་ལས།

2.17.3.2.1.2.2.2.2.1 རྟེན་འབྲེལ་ཟབ་མོ།

རྟེན་འབྲེལ་ཟབ་མོ་ནི་ཤ་སྦྱོར་དང༌། རྡོ་སྦྱོར་དང༌། སྔོ་སྦྱོར་དང༌། རྩི་སྦྱོར་ལ་སོགས་པ་སྟེ། མཁའ་འགྲོ་མཛོད་ནས་བཤད་པ་བཞིན་ནོ། །

2.17.3.2.1.2.2.2.2.2 གཏུམ་མོ་མེའི་དྲོད་ལ་བརྟེན་པ།

གཏུམ་མོ་མེའི་དྲོད་ལ་བརྟེན་པ་ནི་ལུས་སྐྱིལ་{དཀྲུང་}[[55]](#footnote-55)ལ་རླུང་ཁ་སྦྱར་ཏེ། ལྟེ་བར་རཾ་ལས་མེ་འབར་བས་སྤྲུལ་པའི་འཁོར་ལོ་ནས་བདེ་ཆེན་འཁོར་ལོའི་བར་ཁྱབ་པར་དྲོད་འབར་སྟེ། རྐྱང་མའི་ནང་ནས་རླུང་བཟུང་བར་དམིགས་ལ། རླུང་སྣ་བུག་གཡོན་ནས་རྒྱུ་དུས་ཤས་ཆེར་བཟུང་ཞིང་སྦྱངས་པས་གོས་ཀྱི་བསམ་གཏན་འགྲུབ་བོ། །

2.17.3.2.1.2.2.2.2.3 རླུང་ལ་བརྟེན་པ།

རླུང་ལ་བརྟེན་པ་ནི། ཙོག་པུར་འདུག་སྟེ་རླུང་ནང་དུ་དྲངས་ནས་བསྡིགས་པས་ཕོ་ཁ་ཚ་མེར་གྱིས་སོང་དུས་དལ་བུས་བཟུང་ལ། དལ་བུས་བཏང་ཞིང༌། རླུང་གི་ཞབས་ཅུང་ཟད་བཞག་ལ་ཡང་དྲངས་པས། དྲོད་སྐྱེ་ཞིང་སྲོག་ཆགས་མེད་[page My-302b]པ་དང༌། ཉོན་མོངས་པ་དང་རྣམ་རྟོག་རང་བཞིན་གྱིས་འགག་པའོ། །ཡང་ཐལ་འགྱུར་ལས།

གོས་ཀྱི་རྣལ་འབྱོར་འདི་ལྟ་སྟེ། །

རླུང་དང་རྟེན་འབྲེལ་[page Ad-88]ཟབ་མོས་བྱ། །

རླུང་ནི་འཕེན་ཅིང་བསྡུད་པ་ལས། །

འགྲོ་འོང་སྐྱེལ་བའི་གནད་ཀྱིས་ཀྱང༌། །

དམིགས་པ་སོ་སོའི་འབྱུང་བ་དང༌། །

རྣལ་འབྱོར་ལུས་དང་མཐུན་པར་དབྱེ། །

{བརྟེན་}[[56]](#footnote-56)ཅིང་འབྲེལ་བའི་སྦྱོར་བ་ཡིས། །

གཅིག་དང་དྲུག་དང་བདུན་གསུམ་ལས། །

རི་ལུ་ཕྱེ་མ་ལེགས་སྦྱར་ལ། །

ལྟོར་བཏང་བྱུག་པའི་མཐའ་ཡིས་བྱ། །

{ཅེས་}[[57]](#footnote-57)སོ། །

2.17.3.2.1.2.2.2.3 རྨི་ལམ་དང་བག་ཆགས་ཀྱི་ཞེན་པ་བཅད་པ་བསམ་གཏན་གྱི་ཐུན།

གསུམ་པ་རྨི་ལམ་དང་བག་ཆགས་ཀྱི་ཞེན་པ་བཅད་པ་བསམ་གཏན་གྱི་ཐུན་ལ་བསླབ་པ་ལ། རྩ་རླུང༌། རྨི་ལམ། སྒྱུ་ལུས། འོད་གསལ། འཕོ་བ། ཟུང་འཇུག་བར་དོ་དང་དྲུག་ལས།

2.17.3.2.1.2.2.2.3.1 རྩ་རླུང༌།

དང་པོ་ནི་སྔར་ཡང་བསྟན་ལ། [166-page Dg]ཁྱད་པར་དུ་རྩའི་གནད་ལྟེ་བའི་འོག་ཨ་{བ་}[[58]](#footnote-58)དྷཱུ་ཏཱིའི་མར་སྣའི་གོང་སྤུ་ན་གུའི་ཐད་ན་དངས་མ་དམར་པོ་དང་མེའི་ས་བོན་ཨ་ཤད་དམར་ལ་འཚེར་བ་རེག་བྱ་ཚ་བ་ལས་མེ་འབར་ཏེ། རྩའི་ནང་སྲོས་ནས་སྤྱི་བོའི་ཧཾ་ལས་བྱང་སེམས་དཀར་དམར་འཐིགས་པས་འཁོར་ལོ་བཞི་དང་ལུས་ཀུན་ཁྱབ་པར་བསྒོམས་ལ་རོ་རྐྱང་གི་རླུང་དབུ་མའི་མར་སྣ་ནས་བཅུག་སྟེ། འཁོར་ལོ་བཞིའི་ནང་བཀང་ལ་རྩ་རླུང་ཐིག་ལེ་ཆུན་གཅིག་ཏུ་སྦྱང་བར་བྱའོ། །དེ་ལས་དྲོད་དང་ཡེ་ཤེས་སྐྱེ་བ་ནི་ལམ་དངོས་གཞིའི་ཐབས་ཀྱི་མཆོག་ཏུ་བཤད་པའོ། །དེའི་ཡན་ལག་ཏུ་ཤེས་རབ་ལ་བརྟེན་ནས་གཞན་ལུས་ཐབས་ལམ་གྱི་གནད་སྔར་བསྟན་པ་བཞིན་གྲོགས་སུ་བྱ་ཞིང༌། མི་བརྟེན་ན་བདེ་ཆེན་ཐིག་ལེའི་འབར་འཛག་དང༌། བདེ་བའི་རྩ་གཉིས་དལ་[page Ad-89]བུས་གཏེམས་ལ་ལྕེ་ཆུང་སྐྱོད་པའི་ཉམས་ཀྱིས་ཤེས་པར་བྱའོ། །རླུང་གི་སྦྱོར་བས་འོད་གསལ་མཉམ་པའི་གནད་ངེས་པ་ལ་འཇུག་པས། དེའི་ངེས་བྱེད་ཀྱང་ཐལ་འགྱུར་ལས།

རླུང་ལ་བརྟེན་ཏེ་ལུས་སེམས་དབྲལ། །

ཁམས་གསུམ་འབྲོས་ཁུང་བཅད་པའི་ཕྱིར། །

ལུས་ངག་ཞེན་པ་གཏིང་ནས་བཟློག །

[page My-303a]འགྲོ་དྲུག་གཡང་ས་མཉམ་པའི་ཕྱིར། །

ལུས་ངག་ཡིད་ཀྱི་གནད་རྣམས་གཟིར། །

སེམས་ཉིད་ཆོས་དང་བསྲེ་བའི་ཕྱིར། །

རླུང་དང་ཤེས་པ་གྱེན་ལ་དྲང༌། །

འཁྲུལ་སྣང་ཟད་པར་བྱ་བའི་ཕྱིར། །

རྟག་ཏུ་རླུང་ལ་གོམས་པའོ། །

{ཅེས་}[[59]](#footnote-59)སོ། །

2.17.3.2.1.2.2.2.3.1.1 དེའི་ཐབས་དང་གེགས་ལས་རྒྱལ་བར་བྱེད་པ།[[60]](#footnote-60)

དེའི་ཐབས་དང་གེགས་ལས་རྒྱལ་བར་བྱེད་པ་ལ་བདུད་རྩི་དང༌། འབྱུང་བ་རོ་སྙོམས་པའི་གནད་གཉིས་ལས།

2.17.3.2.1.2.2.2.3.1.1.1 བདུད་རྩི།

བདུད་རྩི་ནི་བསྐོར་ལོག་ཏུ་ཟན་ཆང་གིས་བརྫིས་ལ་ཟོས་པས་དྲི་ང་བ་དང་འབྲལ་ཞིང༌། མར་ཁུ་བྱེད་ན་བུམ་པ་ལ་སོགས་པར་བཙོས་པའི་དངས་མ་ལ་སྤྱོད་པ་སྟེ། དེ་ཉིད་ལས།

ཡང་ནི་ལུས་འབྱུང་རྒྱུན་གཅོད་པའོ། །

བཅུད་ལེན་ངོ་མཚར་ཆེ་བ་བཤད། །

དྲི་ཆེན་རྒྱུན་དུ་བསྐོར་ལྡོག་པས། །

ཐ་མ་ལུས་ཀྱི་ཟག་པ་འཛད། །

ཡང་ན་བཅུད་ཕྱུང་མར་ཁུ་ཡིས། །

ཚད་དང་ལྡན་པར་བསྟེན་པ་ཡིས། །

འབྱུང་བའི་རྒྱུན་རྣམས་འཆད་པར་འགྱུར། །

ལུས་ཀྱི་འབྱུང་བ་རྒྱུན་ཆད་པས། །

ལུས་ལ་སྲོག་ཆགས་མི་གནས་དང༌། །

བཤང་{ལྕི་}[[61]](#footnote-61)[167-page Dg]ལ་སོགས་མེད་པ་དང༌། །

ཕྱི་ནང་རླུང་ཡང་[page Ad-90]མེད་པར་འགྱུར། །

འདི་དུས་རྣལ་འབྱོར་ཆེན་པོ་སྟེ། །

ཟས་གོས་གཉིས་ཀ་དག་པར་འགྱུར། །

འདིས་ནི་ཚེ་དང་ལོངས་སྤྱོད་ལ། །

ཇི་ལྟར་འདོད་པ་འགྲུབ་པར་ངེས། །

{ཅེས་}[[62]](#footnote-62)སོ། །

2.17.3.2.1.2.2.2.3.1.1.2 འབྱུང་བ་རོ་སྙོམས་པའི་གནད།

འབྱུང་བ་རོ་སྙོམས་ནི་ས་ཆུ་མེ་རླུང་བཞིའི་རླུང་བཟུང་སྟེ། ལུས་བཅུད་ལེན་དག་པས་འཁོར་ལོ་བཞིའི་དཀྱིལ་འཁོར་དུ་རྩ་རླུང་དངས་མའི་སྦྱོར་བ་སྔར་བཞིན་སྦྱངས་པས་ཚེ་དང་ལོངས་སྤྱོད་དང་ཟས་གོས་འགྲུབ་སྟེ། དེ་ཉིད་ལས།

གལ་ཏེ་འབྱུང་བ་བཞི་པོ་ལ། །

རོ་སྙོམས་བྱེད་པའི་རྣལ་འབྱོར་པས། །

ས་ཆུ་མེ་རླུང་གནད་བསྟུན་ཏེ། །

ལུས་དང་སྲེས་ཏེ་རླུང་གིས་སྦས། །

རང་ལུས་སོ་སོའི་འབྱུང་བ་ཡིས། །

བསྒྱུར་ཞིང་དེ་ཉིད་སྤྱོད་པ་ལ། །

གནད་འདུས་དཀྱིལ་འཁོར་བསྒོམ་པར་བྱའོ། །

དེ་ཉིད་གོམས་པ་ཚད་ཕྱིན་པས། །

བཞི་པོའི་ནུས་པ་ངོ་མཉམ་ནས། །

བདེ་བར་སྤྱོད་ཅིང་འཇིགས་བྲལ་ཏེ། །

འདིས་ཀྱང་[page My-303b]ཟས་གོས་གཉིས་གྲུབ་ནས། །

ཚེ་དང་ལོངས་སྤྱོད་རྫོགས་པའོ། །

{ཅེས་}[[63]](#footnote-63)སོ། །

འདིའི་དུས་སུ་ནད་བྱུང་ན་ཡི་གེ་བརྗོད་པས་གདོན་པའམ། ནུས་པས་གཞན་ལ་སྦོ་བའམ། ལུས་ཀྱི་འཁྲུལ་འཁོར་གྱིས་གདོན་པར་བྱ་སྟེ། ཐལ་འགྱུར་ལས།

རྒྱུད་གཞན་ཀུན་དུ་མ་བཤད་པའི། །

འབྱུང་བའི་ནང་རྣམས་དྲང་དང་བཟློག །

ཟབ་མོ་ངེས་པར་བཤད་ཀྱིས་ཉོན། །

རླུང་དང་མཁྲིས་པ་བད་ཀན་དང༌། །

གཉིས་འདུས་པ་དང་གསུམ་འདུས་པ། །

དེ་ཡིས་ཕྱེད་[page Ad-91]དང་ཆ་བཅུ་གཉིས། །

རིམ་པ་དུས་དང་ངེས་སྦྱར་ནས། །

རྒྱུ་གཉིས་དག་ལས་རྐྱེན་བརྒྱད་ནི། །

ཚ་དང་གྲང་བའི་ངོས་བཟུང་སྟེ། །

ཕྱི་ནང་ཡུལ་གཉིས་ཟུང་སྦྱོར་ལ། །

ལུས་དང་ཡན་ལག་མཁས་པས་དབྱེ། །

སྟོད་སྨད་བར་གྱི་གནས་སྦྱར་ཏེ། །

གནད་གསུམ་ལྡན་པས་ནད་རྣམས་གདོན། །

ལུས་ཀྱི་འཁྲུལ་འཁོར་སྣ་ཚོགས་དང༌། །

གཅུད་ཅིང་བཅུན་པའི་ལས་མཐའ་ཡིས། །

འབྱུང་བའི་ནད་ཀུན་ཕྱིར་ལ་དྲངས། །

ལུས་དང་ཡན་ལག་ཕྱི་ནང་གི །

ངེས་པར་སྦྱར་ཏེ་སེམས་བཟློག་བྱའོ། །

ངག་ནི་སྒྲ་སྐད་སྣ་ཚོགས་དང༌། །

ཡི་གེ་བརྡ་སྦྱོར་སྣ་ཚོགས་དང༌། །

གནས་དང་བརྗོད་མེད་དོན་གྱིས་བྱའོ། །

སེམས་ནི་ས་ཆུ་མེ་རླུང་དང༌། །

དམིགས་[168-page Dg]པ་སྣ་ཚོགས་ནད་དང་སྦྱར། །

བཟློག་པ་དབང་པོའི་གནད་ཀྱིས་སོ། །

སོ་སོའི་གྲངས་དང་ཚད་ཀྱིས་ནི། །

ངེས་པ་རྟགས་དང་གྲོལ་{འཚམས་}[[64]](#footnote-64)ཀྱིས། །

དུས་ཚོད་ངེས་པར་ཤེས་པ་ཡིས། །

རང་ལུས་ནད་ལས་གྲོལ་བ་དང༌། །

གཞན་ལུས་རྟེན་འབྲེལ་སྦྱོར་བས་ཤེས། །

འདི་ལྟར་བྱས་པས་དོན་འགྲུབ་བོ། །

ཅེས་སོ། །

དེ་ལ་སྒོ་གསུམ་གྱི་འཁྲུལ་འཁོར་ནི། ཡང་དེ་ལས།

ནད་དང་སྡུག་བསྔལ་གྲོལ་འདོད་པས། །

རང་དང་གཞན་གཉིས་མཉམ་པར་སྦྱར། །

གཞན་ལ་རྟེན་འབྲེལ་དག་གིས་བྱ། །

རང་ནི་སྤོ་དང་བྱ་བས་བྱའོ། །

བྱ་བ་དག་ནི་གསུམ་ཡིན་ཏེ། །

ལུས་ཀྱི་གནད་དང་ངག་དང་ཡང༌། །

དེ་བཞིན་[page Ad-92]སེམས་ཀྱི་གནད་ཀྱིས་དགྲོལ། །

ལུས་ནི་འཁྲུལ་འཁོར་སྣ་ཚོགས་ལ། །

[page My-304a]སེང་གེ་ཉིད་དང་གླང་པོ་ཆེ། །

བྱ་རྒོད་དག་དང་ལུག་གིས་སྤྲུག །

ཝ་མོ་དང་ནི་སྐྱེས་བུ་ཉིད། །

འབུ་སྲིན་ལ་སོགས་ལུས་དང་ནི། །

འཁྲུལ་འཁོར་རྣམ་པ་སྣ་ཚོགས་ཀྱིས། །

ཕྱི་ནང་སྟོད་སྨད་ཡན་ལག་ལུས། །

རླུང་མཁྲིས་བད་ཀན་འདུས་པ་ནི། །

འབྱུང་བའི་ནད་བསྡེབས་བཞི་ཡི་ཆ། །

ཚ་དང་གྲང་བས་མཐའ་ཕྱེ་སྟེ། །

དེ་དང་དེ་སྦྱར་ནད་ལས་གྲོལ། །

ངག་ནི་སྒྲ་སྐད་སྣ་ཚོགས་པ། །

ཨཱ་ལི་ཀཱ་ལི་རབ་གསལ་བས། །

རང་བཞིན་རྩ་ལ་གནས་པ་ཡི། །

ཡི་གེ་བརྗོད་ཚུལ་དྲུག་གིས་ཀྱང༌། །

སོ་སོའི་གནས་དང་སྦྱར་བ་དང༌། །

ལྷ་དང་ཀླུ་དང་གནོད་སྦྱིན་དང༌། །

སྲིན་པོ༌ནམ་མཁའ་ལྡིང་གི་སྐད། །

ཚངས་དང་བརྒྱ་བྱིན་ཁྱབ་འཇུག་དང༌། །

འདྲེ་དང་ལྷ་ཀླུ་དག་པའི་སྐད། །

གྲུལ་བུམ་ལྟོ་འཕྱེ་དྲི་ཟ་དང༌། །

ལྷག་ཅིང་དངོས་པོའི་སྐད་ཀྱིས་ཀྱང་། །

སོ་སོའི་སྐད་དང་སྦྱར་བས་གྲོལ། །

སེམས་ནི་དྲན་པ་སྣ་ཚོགས་དང༌། །

ཇི་ལྟར་འགྱུས་པའི་མཐའ་ཡིས་ཀྱང༌། །

རྣལ་འབྱོར་པ་ཡི་རིག་པས་དབྱེ། །

གཞན་ཡང་ལུས་ངག་ཡིད་ཀྱིས་བསྒྱུར། །

ཡང་ན་སེམས་ཀྱི་བྱ་བའི་ལས། །

སྣ་ཚོགས་ཏིང་ངེ་འཛིན་གྱིས་བསྒྱུར། །

སྡུག་བསྔལ་ལས་ཀྱང་མཐའ་དབྱེའོ། །

{ཅེས་}[[65]](#footnote-65)སོ། །

སྤོ་བ་ནི། རླུང་ལེགས་པར་འབྱོངས་པ་དག་གིས་རང་གི་ནད་མི་དང་དུད་འགྲོ་དང་ཤིང་དང་ས་རྡོ་ལ་སོགས་པ་ལ་སྤོ་བར་ནུས་ལ། གཞན་གྱི་ནད་གཞན་ལ་སྤོ་བར་ནུས་སོ། །[page Ad-93]འདིའི་དུས་ན་བླ་[169-page Dg]མའི་ནད་གཞན་ལ་སྤོ་བ་དང༌། བེམས་པོ་ལ་སྤོ་བ་ལས་གཞན་ལ་མི་བྱ་སྟེ། སྔགས་ཀྱི་དམ་ཚིག་ལས་སེམས་ཅན་ལ་འཚེ་བ་སྤང་བ་དང་འགལ་བའི་ཕྱིར་རོ། །རང་བཞིན་དུ་ནད་སྤོ་བ་མི་བྱ་སྟེ། རང་གཞན་གྱི་སྒྲིབ་པ་སྦྱོང་བྱེད་དུ་སྐྱེས་པ་དང༌། སྤོས་ཀྱང་ཡང་འབྱུང་བའི་ཕྱིར་ཏེ། དར་ཅིག་འཕོས་ཀྱང་ལས་མི་འཕོ་བས་ལས་ཀྱིས་འབྱུང་བའི་ཕྱིར་རོ། །ཐལ་འགྱུར་ལས།

སྤོ་བའི་ལས་ནི་རྣམ་[page My-304b]པ་གཉིས། །

དངོས་པོ་ཉིད་དང་སྟོང་པའོ། །

དངོས་པོ་གཟུགས་ཀྱིས་བསྡུས་པ་སྟེ། །

དེ་ལྟར་འབྱུང་བ་ལ་འབྱོངས་ནས། །

རླུང་ལ་གོམས་པ་བསྟེན་བྱས་ནས། །

དངོས་པོ་གཟུགས་ཅན་གང་རུང་ལ། །

ཤེས་པ་བཅུག་པས་འགུལ་བར་ནུས། །

དེ་ནས་དངོས་པོའི་སྤོ་བ་བརྩམ། །

སྟོང་པའི་སེམས་ཀྱིས་གོམས་པ་གཙོ། །

ཆོས་ཀྱི་དབྱིངས་དང་ཆོས་ཀྱི་སྐུ། །

གཉིས་མེད་སྦྱོར་བ་སྟོང་པས་ཤེས། །

སྟོང་ཉིད་གསལ་བའི་རང་བཞིན་ལ། །

སེམས་ཀྱང་དེ་ཡི་ངང་ལའོ། །

རྟེན་འབྲེལ་ཆོ་ག་རྫོགས་པ་ཡིས། །

གནད་ཀྱིས་སྤོ་བ་བཏང་ཐབས་དང༌། །

སྐད་ཀྱིས་བརྗོད་པ་ལས་ཤེས་བྱ། །

སོ་སོའི་འབྱུང་ལུས་ཕྲད་པ་ཡིས། །

མཐོང་བ་ཙམ་གྱིས་འཕོ་བར་བྱོས། །

རླུང་དང་སྦྱར་ཏེ་མཁས་པས་སོ། །

འོན་ཏེ་དངོས་གྲུབ་ལ་ཐུག་ན། །

མི་སྣང་གཟུགས་ཀྱིས་ལས་ཀུན་འགྲུབ། །

དངོས་པོ་ཆགས་པའི་རྫས་མཐོང་ན། །

བླ་མ་མཆོད་ཕྱིར་སྤོ་བས་བླང༌། །

གཞན་དུ་བྱ་བ་མ་ཡིན་ནོ། །

དེ་[page Ad-94]བཞིན་བཞོན་པའི་གཟུགས་ལ་སོགས། །

བླ་མ་དཔའ་བོས་བཀའ་སྩལ་ན། །

རླུང་ལ་གོམས་པས་འདི་ཡང་བླང༌། །

འགུགས་པའི་སེམས་དང་ལྡན་པ་ཡིས། །

རྣལ་འབྱོར་པས་ནི་སྤོ་བར་བྱའོ། །

{ཅེས་}[[66]](#footnote-66)སོ། །

རང་བཞིན་དུ་འབྱུང་བ་བཞི་ཀའི་རླུང་འབྱོངས་པས་སྤོ་བ་འགྲུབ་ལ། ཁྱད་པར་ལས་རླུང་འབྱོངས་པས་འགྲུབ་བོ། །སྤོ་བ་ཡང་འབྱུང་བ་ལ་དབང་ཐོབ་སྣང་སེམས་འདྲེས་པ་སྟེ། ནད་གཅིག་པུ་སྦོ་བར་མ་ཟད་བདེ་སྡུག་གཞན་དང༌། ཡུལ་འཁོར་དང༌། རི་ལུང་དང༌། ནགས་ཚལ་ལ་སོགས་པ་ཡོད་པ་མེད་པར་སྤོ། མེད་པ་ཡོད་པར་སྤོ། ཡུལ་གཞན་ན་ཡོད་པ་འདིར་འགུགས་[170-page Dg]པས་སྤོ། འདི་ན་ཡོད་པ་གཞན་དུ་འཕེན་པས་སྤོ། དངོས་པོ་བེམས་པོ་རང་གི་གནས་སུ་སེམས་ཅན་འོང་བ་བཞིན་སྤོ། བཞོན་པ་དང་བུ་མོ་ལ་སོགས་པ་རླུང་གིས་ནམ་མཁའ་ལ་དྲངས་ཏེ་རང་གི་གནས་སུ་སྤོ་བའོ། །དཔེར་ན་སློབ་དཔོན་ཆེན་པོ་པདྨས་མང་ཡུལ་གྱི་རི་སྤོས་པ་དང༌། བསམ་ཡས་སུ་[page My-305a]ནེ་ཐང་དང་ཤིང་ནགས་སྤོས་ནས་དེང་སང་གི་བར་དུ་ཡོད་པ་ལྟ་བུའོ། །འདི་ནི་རྣལ་འབྱོར་པའི་འདོད་པ་བསྒྲུབ་པའི་མཆོག་སྟེ། ཐལ་འགྱུར་ལས།

སྤོ་འདོད་རྣལ་འབྱོར་སྐལ་ཆེན་པོས། །

རིག་བཅས་སེམས་ཀྱིས་བསྡུས་པ་ལ། །

གཟུགས་སུ་སྣང་བའི་སྲོག་ཅན་ལ། །

ནང་མཐུན་ལས་ཀྱི་འགྱུར་དག་གིས། །

རང་གི་ནད་སོགས་གཞན་ལ་སྤོ། །

དེ་ལྟར་སྤོས་པས་དངོས་ལས་གྲོལ། །

གཞན་[page Ad-95]ནི་རྟེན་འབྲེལ་སྦྱོར་བས་བྱ། །

བེམས་པོའི་འབྱུང་བ་བཞི་དག་ལས། །

དངོས་པོར་འགྱུར་བའི་རྟེན་འབྲེལ་གྱིས། །

གྲངས་དང་བརྡ་དང་སྐད་དག་གིས། །

དམིགས་པ་བསྒྱུར་ཏེ་ནད་སོགས་སྤོ། །

ཤིང་བུ་རྡེའུ་བསེག་མ་དང༌། །

རྩྭ་དང་{འགལ་བཟླུམ་}[[67]](#footnote-67)གྱོ་མོ་སོགས། །

དེ་བཞིན་ཆུ་ས་ནམ་མཁས་ཀྱང༌། །

ངེས་པར་བཟུང་སྟེ་སྤོ་བའི་ལས། །

རྣལ་འབྱོར་སེམས་ཀྱི་སྟོབས་ཀྱིས་བསྒྱུར། །

ཅེས་སོ།། །།

2.17.3.2.1.2.2.2.3.2 རྨི་ལམ།

གཉིས་པ་རྨི་ལམ་ལ་གཉིས་ཏེ། སྔོན་འགྲོ་དང༌། དངོས་གཞིའོ། །

2.17.3.2.1.2.2.2.3.2.1 སྔོན་འགྲོ།

དང་པོ་ལ་གསུམ་ལས།

2.17.3.2.1.2.2.2.3.2.1.1 སྦྱོང་བ།

སྦྱོང་བ་ནི་ཉིན་འགར་ཕྱག་དང་བསྐོར་བ་དང་ཁ་ཏོན་དང་སེམས་ཀྱི་སྤྲོ་བསྡུ་ཤ་ཐང་བས་ལུས་ངག་སེམས་གསུམ་སྦྱངས་པས་རྨི་ལམ་ཟིང་ཟིང་མང་པོ་འབྱུང་བ་ནི་འབྱོངས་པའི་ཚད་དོ། །དེ་ནས་རྨི་ལམ་དེ་དག་ལས་བག་ཆགས་ཀྱི་སྲབ་མཐུག་བརྟག་པ་ནི་དེ་ནས་ཉིན་འགར་རབ་ཏུ་དལ་བས་གྱིན་དྷར་གློད་ལ་རྨི་ལམ་བཟུང་ཞིང་བརྟག་གོ་སྙམ་དུ་འདུན་པ་རྩེ་གཅིག་པ་ལས་མ་ཡེངས་པར་བྱས་པས། སྔར་ཞེན་པའི་ཡུལ་ལ་སོགས་པ་ཤས་ཆེར་རྨི་ན། སྔར་ཞེན་གྱི་བག་ཆགས་ཚན་ཆེ་བ་ཡིན་པས་བསྒྱུར་དཀའ་སླ་འབྲིང་པོ་ཡིན་ནོ། །ད་ལྟའི་ཐུན་ཆེར་རྨི་ན་ཤིན་ཏུ་སླ་བས་ཉི་མ་གསུམ་བཞི་ཙམ་ལ་འབྱོངས་སོ། །སྔར་མ་ཕྱིན་པའི་ཡུལ་དང༌། ཕྲད་མ་མྱོང་བའི་མི་ལ་སོགས་པ་རྨི་ན་བཅད་དཀའ་འོ། །གསུམ་ཀ་ཕྱལ་ཕྱོལ་དུ་རྨི་ན་བག་ཆགས་[171-page Dg]གསུམ་འདུས་པས་ཤིན་ཏུ་བཅད་དཀའ་འོ། །

2.17.3.2.1.2.2.2.3.2.1.2 ཟིལ་གྱིས་མནན་པ།

[page My-305b]ཟིལ་གྱིས་མནན་[page Ad-96]པ་ནི་རྨི་ལམ་བཟུང་བ་སྟེ། འདི་ལ་{མདུན་}[[68]](#footnote-68)པ་རྩེ་གཅིག་ཁོ་ན་མན་ངག་གི་གནད་ཡིན་པས། ཉིན་དུས་རྨི་ལམ་ཡིན་འདིར་བྱུང་སྙམ་དུ་གློ་བུར་ཐུབ་པའི་འདུན་པ་དང་ངེས་ཤེས་བྱས་པས། ནུབ་མོ་ཟིན་ངེས་ཏེ། འདིའི་ཚེ་མི་ཕོད་པ་རྫི་བ་དང༌། སྤྲུལ་ཞིང་བསྒྱུར་བ་དང༌། ཡུལ་ཁམས་ལྟ་བ་ལ་སོགས་པའི་རྩལ་སྦྱངས་པས། སྣང་བ་ཟིལ་གྱིས་གནོན་པ་ཡིན་ནོ། །དེ་ལ་ཐོག་མར་བླ་མའི་མོས་གུས་དང་འདུན་པ་ཆེར་བྱས་པས། དང་པོ་ཆུ་དང་མེ་དང་ཁྱི་དང་དགྲ་ལ་སོགས་པའི་རྐྱེན་དྲག་པོས་འཇིགས་དངངས་སྐྱེས་པ་ལ་རྨི་ལམ་དུ་འདུག་སྙམ་དུ་ཟིན་ངེས་ཏེ་རྩུབ་ཟིན་ཞེས་བྱའོ། །དེ་ནས་ཇི་ལྟར་རྨིས་པ་ཐམས་ཅད་ཟིན་པ་འོང་ངོ༌། །

2.17.3.2.1.2.2.2.3.2.1.3 ཟིན་དུས་སྤྲུལ་པ།

ཟིན་དུས་སྤྲུལ་པ་ནི། ཉིན་དུས་ཡིད་ཀྱི་ལྷ་སྐུ་དང་སྐྱེ་འགྲོ་དང་མཐོང་སྣང་མི་འདྲ་བ་དུ་མ་སྤྲུལ་ཞིང་གཅིག་ལས་མང་པོར་སྤྲུལ་པ་བྱས་པས། རྨི་ལམ་དུ་སྤྲུལ་པ་བཞིན་མཐོང་བའོ། །དེ་ནས་ཕན་ཚུན་ལྷ་ཀླུར་བསྒྱུར། སྐྱེས་པ་བུད་མེད་དུ་བསྒྱུར། གཅིག་མང་པོར་བསྒྱུར་མང་པོ་གཅིག་ཏུ་བསྒྱུར་བ་རྣམས་འདུན་པ་མ་ཡེངས་པར་ཉིན་དུས་སྦྱངས་པས་རྨི་ལམ་དུ་འབྱུང་ངེས་སོ། །དེ་ནས་སྔར་མ་ཕྱིན་པའི་ཡུལ་དང་ཞིང་ཁམས་ལ་སོགས་པ་ཡིད་ལ་བྱས་པས་རྨི་ལམ་དུ་དེར་{སྒྲོད་}[[69]](#footnote-69)པ་དང་ཆོས་ཐོས་པ་ལ་སོགས་པ་འབྱུང་ངོ༌། །འདི་དག་འདུན་པ་དྲག་པོ་བྱས་ན་མྱུར་དུ་འབྱོངས་པ་ཡིན་ནོ། །ཁ་ཅིག་ཏུ་རྨི་ལམ་བསྒོམ་པའི་དངོས་གཞིར་བཤད་ཀྱང༌། སྐབས་འདིར་སྔོན་འགྲོར་འཐད་དེ་[page Ad-97]རྨི་ལམ་ཟིན་པ་དང་སྤྲུལ་བསྒྱུར་ཙམ་ཆོས་ཉིད་ཀྱི་དོན་མ་ཡིན་ཞིང་གློའི་བདེན་ཞེན་ལས་མི་གྲོལ་བའི་ཕྱིར་རོ། །སྔར་གྱི་ཕལ་ཆེར་གྱིས་འདི་བཤད་པ་མི་འདུག་ནའང་ཟིལ་གནོན་གྱི་བཤད་འགྲེལ་དང་རྨི་ལམ་གནད་ཀྱི་མན་ངག་ཏུ་གསུངས་པས་གནད་གལ་པོ་ཆེ་ཡིན་ལ། རང་གིས་ཀྱང་ཉམས་སུ་བླངས་པས་ངེས་པ་ཡིན་ནོ། །

2.17.3.2.1.2.2.2.3.2.2 དངོས་གཞི།

གཉིས་པ་དངོས་གཞི་ལ་གསུམ་སྟེ། ཆོས་ཉིད་དོན་གྱི་གནད་[page My-306a]ཐབས་དང༌། དམིགས་པའི་གནད། རྩ་རླུང་ཆིངས་ཀྱི་གནད་དོ། །

2.17.3.2.1.2.2.2.3.2.2.1 ཆོས་ཉིད་དོན་གྱི་གནད།

དང་པོ་ལ་སྦྱང་བ། བསྒྱུར་བ། བཅད་པ་གསུམ་ལས། ཤིན་ཏུ་དཀའ་བས་གསུམ་ཀ་བསྒོམ་ཞིང༌། འབྲིང་[172-page Dg]གིས་གཉིས་སླ་བས་གང་རུང་རེ་རེས་ཆོག་པར་གསུངས་ན་ཡང༌། འདི་ཁྲིད་དུ་བྱེད་དུས་ཐམས་ཅད་བསྒོམ་པས་ལག་ལེན་ལ་ཐམས་ཅད་ལ་སྦྱང་ངོ༌། །

2.17.3.2.1.2.2.2.3.2.2.1.1 སྦྱང་བ།

དང་པོ་རྨི་ལམ་སྦྱང་བ་ནི་ཉིན་དུས་སྣང་བ་ཐམས་ཅད་མདང་རྨིས་པའི་རྨི་ལམ་དུ་གསལ་བའི་འདུན་པས་སྤྲུལ་བསྒྱུར་བྱས་ལ། ཕྱི་བདེན་མེད་དུ་སྦྱང་དུས་སྦྱོང་བྱེད་རིག་པ་ལ་ཚུར་བལྟས་ཏེ་ཤར་ཤར་གཞི་མེད་རྩ་བ་དང་བྲལ་བའི་ངོ་བོ་རྗེན་པར་སལ་སལ་བསྒོམ། ཐམས་ཅད་གཏད་མེད་བདེན་མེད་གཞི་མེད་ངོས་གཟུང་མེད་ལ་སྣང་བའི་རང་བཞིན་དུ་ངོས་བཟུང་ནས་རྩེ་གཅིག་ཏུ་བརྩོན་འགྲུས་ཐང་ལྷོད་མ་ཤོར་བར་བསྒོམས་པས། སྣང་བ་ཙམ་དངོས་སུ་སྒྱུ་མ་རྨི་ལམ་དུ་འཆར་ཞིང་ལས་དང་བག་ཆགས་ཀྱི་འཁྲུལ་སྣང་དང་འཁྲུལ་འཛིན་ཐམས་ཅད་འཇིག་གོ །རྨི་ལམ་[page Ad-98]དུའང་དེའི་ངང་མ་ཡེངས་པ་འབྱུང་སྟེ། ཉིན་མཚན་ཆོས་ཉིད་ཀྱི་འཁོར་ལོ་ལས་མི་འདའ་བ་ཡིན་ནོ། །

2.17.3.2.1.2.2.2.3.2.2.1.2 བསྒྱུར་བ།

རྨི་ལམ་བསྒྱུར་བ་ནི་སྣང་སྟོང་གཉིས་ལས།

2.17.3.2.1.2.2.2.3.2.2.1.2.1 སྣང་བ་བསྒྱུར་བའི་གནད།

སྣང་བ་བསྒྱུར་བའི་གནད་ནི་མེ་ལོང་དུ་ལྷའི་སྐུ་བསྟན་པ་ལ་བརྟེན་བྱས་ནས། སྣང་བ་ཐམས་ཅད་ལྷའི་དཀྱིལ་འཁོར་དུ་བསྒྱུར་བ་དང༌། སངས་རྒྱས་ཀྱི་ཞིང་དུ་བསྒྱུར་བ་དང༌། སྒྱུ་མའི་དཔེ་བརྒྱད་དུ་བསྒྱུར་བ་རྣམས་འདུན་པ་དྲག་པོས་བྱའོ། །

2.17.3.2.1.2.2.2.3.2.2.1.2.2 སྟོང་པར་བསྒྱུར་བ།

སྟོང་པར་བསྒྱུར་བ་ནི་ནམ་མཁའ་ལ་སྤྲིན་དེངས་པའམ་དུ་བ་སངས་པ་ལྟར། འཁྲུལ་སྣང་འདི་སྐད་ཅིག་གིས་སྟོང་པ་རྒྱ་ཆམ་དུ་ཕྱལ་ཕྱལ་བསྒོམས་པས། རྨི་ལམ་དུའང་དེ་བཞིན་དུ་འགྱུར་བ་ཡིན་ནོ། །

2.17.3.2.1.2.2.2.3.2.2.1.3 བཅད་པ།

རྨི་ལམ་བཅད་པ་ནི་ཇི་ལྟར་སྣང་དུས་འདི་ཉིད་ལ། ཕར་སྣང་ཐོག་ཏུ་རིག་པའི་འཛིན་པ་མི་འདོགས། ཚུར་རིག་ཐོག་ཏུ་སྣང་བའི་གཟུགས་བརྙན་མི་འཛིན། [page My-306b]སྣང་སེམས་གཉིས་ལ་འབྲེལ་བའི་རྟོག་པས་མི་སླད་པར། རང་གསལ་གྱི་རིག་པ་ཁོང་གསལ་ཡངས་པར་གློད་ནས་གང་ཡང་ཡིད་ལ་མི་བྱེད་པའོ། །དེ་ལྟར་བྱས་པས་དང་པོ་རྨི་ལམ་རགས། དེ་ནས་ཕྲ། དེ་ནས་བརྗེད་ངས། དེ་ནས་ཇེ་ཉུང་ལ་སོང་ནས་མཐར་ཅི་ཡང་མི་རྨི་བར་རིག་པ་རང་གསལ་གྱི་ཏིང་ངེ་འཛིན་ཉིན་མཚན་འདྲེས་པའི་དོན་ལ་སྤྱོད་དེ་བསྒོམ་པ་ཉིན་མཚན་ཁ་སྦྱོར་ཞེས་བྱའོ། །

2.17.3.2.1.2.2.2.3.2.2.2 ཐབས་དང་དམིགས་པའི་གནད།

གཉིས་པ་ཐབས་དང་དམིགས་པའི་གནད་ལ། དཀྲུགས་པ། གཅུད་པ། [173-page Dg]གནད་ལ་བོར་བ་དང་གསུམ་ལས།

2.17.3.2.1.2.2.2.3.2.2.2.1 དཀྲུགས་པ།

དང་པོ་ནི་རྨི་ལམ་སྦྱོད་དུས་མ་ཟིན་པ་དང་མ་འབྱོངས་[page Ad-99]པ་ཟིན་པ་དང་འབྱོངས་པའི་གནད་དེ། གང་བསྒོམ་པ་རྣམས་ཕན་ཚུན་གོ་བཟློག་ལ་དཀྲུགས་ནས་ཕྱལ་ཕྱོལ་དུ་སྦྱངས་པས་འབྱོངས་པར་སླའོ། །དེ་ཡང་འཁོར་ལོ་བཞིའི་གནས་སུ་རླུང་དང་སེམས་གཏད་པ་དག་ཀྱང་གོ་རིམས་དཀྲུགས་པས་འགྲུབ་པའོ། །

2.17.3.2.1.2.2.2.3.2.2.2.2 གཅུད་པ།

གཅུད་པ་ནི་ལུས་གནད་སེང་གེའི་ཉལ་ལུགས་ཀྱིས་རྩ་གཅུད་ལ་མགྲིན་པར་སེམས་སྤས་པས་དམིགས་པ་གཅུད་ལ། རྣམ་རྟོག་གཞན་དུ་མ་ཡེངས་པར་ཉལ་བས་རྨི་ལམ་གཅུད་པའོ། །

2.17.3.2.1.2.2.2.3.2.2.2.3 གནད་ལ་བོར་བ།

གནད་ལ་བོར་བ་ནི་འདུན་པ་དྲག་པོས་མན་ངག་གནད་ལ་ཐེབས། ཉལ་དུས་མགྲིན་པའི་དབུས་སུ་ཨ་དམར་པོ་པདྨ་དཀར་པོ་འདབ་བཞིའི་དབུས་སུ་བསམས་ལ། རྩ་རྦ་རླབས་གཏེམས་ནས་དེའི་ངང་ལ་ཉལ་བས། རྨི་ལམ་འཆར་བའི་གནད་དུ་འདི་ལས་ཟབ་པ་གཞན་མེད་དོ། །དེའང་སྦྱང་བ་དང༌། དཀྲུགས་པ་དང༌། བསྒྱུར་བ་དང༌། གཅུད་པ་དང༌། བཅད་པ་དང་གནད་ལ་བོར་བ་གསུམ་བསྟུན་པ་མཆོག་ཏུ་གཅེས་སོ། །རྩ་གནས་འཁོར་ལོ་ལས་དཀྲུག་པ་གཅུད་པ་གནད་ལ་བོར་བ་གསུམ་བཤད་ཀྱང་སྐབས་འདིར་གནད་དུ་འདི་ཉིད་ཆེ་བར་མྱོང་བས་གྲུབ་པའོ། །

2.17.3.2.1.2.2.2.3.2.2.3 རྩ་རླུང་ཆིངས་ཀྱི་གནད།

གསུམ་པ་རྩ་རླུང་ཆིངས་ཀྱི་གནད་ནི། རྨི་ལམ་གྱི་དུས་ཀུན་ལ་གཅེས་པའི་གྲོགས་ཏེ། དེའང་རླུང་གི་ཐིག་ལེ་དྲ་བར་[page My-307a]{བཞུག་}[[70]](#footnote-70)པའི་གནད་ལ། སེང་གེའི་ཉལ་ལུགས་ཀྱི་དུས་སུ་རླུང་དལ་བས་འཕང་ཞིང་སྣང་སྲིད་འཁོར་འདས་ཐམས་ཅད་བདག་གི་སྣ་བུག་ནས་དྲན་པའི་འཁོར་ལོ་ལ་ཐིམ་པར་བསམ་[page Ad-100]ཞིང༌། རླུང་ནང་དུ་བསྐྱིལ་ལ། སྤྱི་བོ་ནས་ཧཾ་ལས་ཐིག་ལེ་བབས་པས་སྣང་བ་ཐམས་ཅད་བདེ་བའི་ངང་ལ་སྙིང་ག་ན་མེ་ལོང་གི་གཟུགས་བརྙན་བཞིན་དུ་བཀྲ་ས་ལེ་བ་ལ་དམིགས་པ་གཏད་ནས། ཡང་ཡང་སྦྱངས་ལ། སྣང་བ་དེ་ཀུན་མགྲིན་པའི་འཁོར་ལོ་ལ་ཡར་བཟློག་སྟེ། ཨ་དམར་པོ་གཅིག་ཏུ་གྱུར་པ་ལ་སེམས་བཟུང་ལ། རླུང་དང་དངས་མ་མགྲིན་པར་བཟུང་ནས་ཉལ་བ་ནི་འདིའི་གནད་ཆེན་པོ་གསང་བའོ། །

དེ་ལྟར་གནད་བཅིངས་པས་[[71]](#footnote-71)རྨི་ལམ་དང་བག་ཆགས་མཐར་ཟད་དེ་འཁྲུལ་པ་སངས་པར་འགྱུར་[174-page Dg]རོ། །འདིའི་དུས་ན་བརྩོན་འགྲུས་རབ་ལ་དམིགས་པ་ཐམས་ཅད་མ་རྫོགས་ཀྱང་རྨི་ལམ་འཆད་པ་སྲིད་ལ། འབྲིང་གིས་རྨི་ལམ་མྱུར་དུ་ཟིན་པ་དང༌། ཐ་མས་དགེ་བའི་བག་ཆགས་སུ་འགྱུར་ནས་མཐར་འཆད་པའོ། །འདི་དག་ཀྱང་ཐོག་མ་རྨི་ལམ་མང་བ་ལས་མཐར་ཉུང་དུ་འགྲོ་ལ། བརྩོན་འགྲུས་རབ་ལ་དང་པོ་ནས་བརྗེད་{ངས་}[[72]](#footnote-72)པའི་རྨི་ལམ་ར་རི་ཙམ་དང༌། འབྲིང་ལ་རྨི་ལམ་ཤིན་ཏུ་གསལ་བ་དང༌། ཐ་མ་ལ་མི་གསལ་བ་མང་བ་འབྱུང་ངོ༌། །དེ་དག་ཀྱང་དང་པོ་ཟིན། །བར་དུ་དགེ་བར་འགྱུར། མཐར་རྨི་ལམ་ཟད་དེ་གཉིད་འོད་གསལ་དུ་འགྱུར་དུས་རྨི་ལམ་འོད་གསལ་དུ་སངས་པ་ཞེས་བྱའོ། །དེ་དག་ཀྱང་ཐལ་འགྱུར་ལས།[[73]](#footnote-73)

རྨི་ལམ་གནད་ཀྱི་ལམ་ཁྱེར་ནི། །

སྔོན་དུ་བྱ་དང་གནད་ལ་དབབ། །

སྔོན་དུ་ལུས་ངག་སེམས་སྦྱངས་ཏེ། །

འབྱོངས་པའི་རྟགས་ལ་བརྟེན་ནས་ནི། །

བརྟག་[page Ad-101]དང་ཟིལ་གྱིས་མནན་པ་དང༌། །

བག་ཆགས་གསུམ་པོ་ངེས་བཟུང་བྱ། །

དེ་ནས་གནད་ལ་ཕེབས་དུས་སུ། །

སྦྱང་དང་བསྒྱུར་དང་བཅད་པ་དང༌། །

དཀྲུག་དང་གཅུད་དང་གནད་ལ་བོར། །

བསྐྱིལ་བཟློག་ལས་ཀྱི་གནད་བྱས་པས། །

ལས་[page My-307b]ཀྱི་རྨི་ལམ་མཐའ་ཟད་དེ། །

བག་ཆགས་འཁྲུལ་པ་དྲུངས་ནས་ཐོན། །

འདི་དུས་རང་གི་བརྩོན་འགྲུས་ཀྱིས། །

རབ་ལ་འཆད་དང་འབྲིང་ལ་ཤེས། །

ཐ་མ་འགྱུར་བར་ངེས་པ་སྟེ། །

འདི་དག་རྨི་ལམ་ཐོག་མ་མང༌། །

རབ་ལ་བརྗེད་{ངས་}[[74]](#footnote-74)ཐ་མ་འགག །

འབྲིང་ལ་ཤིན་ཏུ་གསལ་བ་ལ། །

ཐ་མ་ཡིན་པར་ཤེས་པའོ། །

ཐ་མ་མི་གསལ་དེ་ནས་འགྱུར། །

དེ་དག་རྣམས་ཀྱི་ཚད་ལ་ཕེབས། །

{ཅེས་}[[75]](#footnote-75)སོ། །

རྨི་ལམ་གྱི་གནད་འདི་ནི་གཏི་མུག་འོད་གསལ་དུ་བསྒྱུར་བའི་གདམས་པ་སྟེ། དེ་ཉིད་ལས།

གཉིད་ཀྱི་རྣལ་འབྱོར་སུ་བསྒོམ་པ། །

འདིས་ནི་གཏི་མུག་ལམ་དུ་བྱེད། །

ཅེས་སོ།། །།

2.17.3.2.1.2.2.2.3.3 སྒྱུ་ལུས།

གསུམ་པ་སྒྱུ་ལུས་ནི་སྣང་སྲིད་སྒྱུ་མའི་རྣལ་འབྱོར་དུ་བྱེད་པ་སྟེ། འདི་ལ་ཉིན་དུས་སྒྱུ་ལུས་གཟུགས་བརྙན་ལ་བསླབ་པ་དང༌། མཚན་དུས་སྒྱུ་ལུས་རྨི་ལམ་ལ་སྦྱང་བ་གཉིས་ལས།

2.17.3.2.1.2.2.2.3.3.1 ཉིན་དུས་སྒྱུ་ལུས་གཟུགས་བརྙན་ལ་བསླབ་པ།

དང་པོ་ནི། མེ་ལོང་དུ་གཟུགས་བརྙན་འཆར་བའི་སྣང་བ་དང༌། ཕྱི་ནང་གི་ཆོས་འདི་དག་ལ་ཁྱད་མི་འདུག་པ་ལ། བདེན་པར་བཟུང་ནས་ཅི་བྱེད། ཐམས་[175-page Dg]ཅད་སྒྱུ་མ་གཟུགས་བརྙན་གྱི་སྣང་བ་ཡིན་ངེས་སྙམ་དུ་འདུན་པ་མ་ཡེངས་པས་གང་སྣང་སྒྱུ་མ་གཟུགས་བརྙན་དུ་བསྒོམ་ཞིང༌། ཁྱད་པར་རང་གི་གཟུགས་མེ་[page Ad-102]ལོང་དུ་འཆར་བ་ལ། གོས་སྐོན་པ་དང༌། རྒྱན་གདགས་པ་དང༌། དེ་དག་བཤུས་ནས་ཕྱིར་འདོར་བ་དང༌། བསྟོད་པ་དང༌། མི་སྙན་པར་སྨྲ་བ་ལ་སོགས་པ་བྱས་པས། དེའི་རྣམ་པ་དེར་འཆར་ཡང་དོན་ལ་མ་གྲུབ་པ་ལྟར། སྣང་བ་འདི་ལ་བདག་གཞན། དགྲ་གཉེན། ཟས་གོས། ལོངས་སྤྱོད། སྙན་མི་སྙན། དགག་བསྒྲུབ། སྐྱེ་ཤི། བདེ་སྡུག ན་ཚ། ཅི་ཤར་ཅི་དྲན་ཅི་སྣང་འཁོར་འདས་ཀྱི་ཆོས་ཐམས་ཅད་མེ་ལོང་ནང་གི་གཟུགས་བརྙན་ལྟར་སྣང་དུས་ཉིད་ནས་ངོ་བོ་མེད་པར་ཤེས་པས། འཁྲུལ་སྣང་བདེན་མེད་སྒྱུ་མའི་རང་བཞིན་དུ་འབྱོངས་ལ། རང་གི་ལུས་ཀྱང་སྒྱུ་མའི་ལུས་སུ་མཐོང་བས་བར་དོའི་སྒྱུ་ལུས་ཟིན་པ་ལ་ཐེ་ཚོམ་མེད་པའོ། །ཇི་སྐད་དུ་ལྗོན་པས་[page My-308a]ཞུས་པའི་མདོ་ལས།

མེ་ལོང་དཀྱིལ་འཁོར་ཡོངས་དག་ལ། །

{གཞིན་}[[76]](#footnote-76)གྱི་གཟུགས་བརྙན་སྣང་བ་ལྟར། །

ཇི་ལྟར་རང་བཞིན་མ་གྲུབ་པར། །

ལྗོན་པས་ཆོས་རྣམས་ཤེས་པར་གྱིས། །

{ཅེས་}[[77]](#footnote-77)པ་དང༌། འཕགས་པ་ཏིང་ངེ་འཛིན་རྒྱལ་པོའི་མདོ་ལས།

ཇི་ལྟར་མཚན་མོ་ཆུ་ཡི་ཟླ་བ་དག །

{དང་ཞིང་}[[78]](#footnote-78)རྙོག་པ་མེད་པའི་མཚོར་སྣང་ཡང༌། །

ཆུ་ཟླ་སྟོང་པ་གསོག་སྟེ་སྙིང་པོ་མེད། །

ཆོས་རྣམས་ཐམས་ཅད་དེ་བཞིན་ཤེས་པར་གྱིས། །

ཇི་ལྟར་སྐྱེ་བོ་མང་པོའི་དབུས་དག་ཏུ། །

སྒྱུ་མ་བྱེད་པ་དག་གིས་གཟུགས་སྤྲུལ་ཏེ། །

རྟ་དང་གླང་པོ་ཤིང་རྟ་སྣ་ཚོགས་བྱས། །

དེ་ལ་མི་བདེན་སྣ་ཚོགས་སྣང་བ་ལྟར། །

ཆོས་རྣམས་ཐམས་ཅད་དེ་བཞིན་ཤེས་པར་གྱིས། །

ཇི་ལྟར་ཆུ་ཤིང་རློན་པའི་སྡོང་[page Ad-103]པོ་དག །

སྙིང་པོ་འདོད་ཕྱིར་སྐྱེས་བུས་དེ་གཤགས་ཀྱང༌། །

ནང་དང་ཕྱི་རོལ་ཀུན་ན་སྙིང་པོ་མེད། །

ཆོས་རྣམས་ཐམས་ཅད་དེ་བཞིན་ཤེས་པར་གྱིས། །

{ཅེས་}[[79]](#footnote-79)སོ། །

2.17.3.2.1.2.2.2.3.3.2 མཚན་དུས་སྒྱུ་ལུས་རྨི་ལམ་སྦྱང་བ།

གཉིས་པ་མཚན་དུས་སྒྱུ་ལུས་རྨི་ལམ་ལ་སྦྱང་བ་ནི་སྔར་བཞིན་སྣང་བ་ཐམས་ཅད་ཅད་རྨི་ལམ་དུ་ཤེས་པས་སྣང་སྲིད་ཐམས་ཅད་སྒྱུ་མ་རྨི་ལམ་དུ་རྩལ་སྦྱངས་པས། སྐྱེ་ཤི་དགག་བསྒྲུབ་འཁྲུལ་སྣང་ཐམས་ཅད་རྨི་ལམ་སྒྱུ་མར་འབྱོངས་ཏེ། རྨི་ལམ་དུའང་དེ་ལྟར་ཤར་བས་[176-page Dg]ཞེན་པ་ཏིལ་ཙམ་མེད་པའོ། །ཡང་དེ་ཉིད་ལས།

ཇི་ལྟར་བུ་མོ་གཞོན་ནུའི་རྨི་ལམ་ན། །

བུ་ཕོ་བྱུང་ཞིང་ཤི་བ་དེ་མཐོང་ནས། །

བྱུང་ན་དགའ་ཞིང་ཤི་ན་མི་དགའ་ལྟར། །

ཆོས་རྣམས་ཐམས་ཅད་དེ་བཞིན་ཤེས་པར་གྱིས། །

{ཅེས་}[[80]](#footnote-80)སོ། །

འདིའི་དུས་སུ་སྦྱོར་ལམ་གྱི་ཡོན་ཏན་རང་ལ་འཆར་བ་སྟེ། མངོན་རྟོགས་རྒྱན་ལས།[[81]](#footnote-81)

རྨི་ལམ་ན་ཡང་ཆོས་རྣམས་ཀུན། །

རྨི་ལམ་ལྟ་བུར་ལྟ་ལ་སོགས། །

རྩེ་མོར་ཕྱིན་པ་སྦྱོར་བའི་རྟགས། །

རྣམ་པ་བཅུ་གཉིས་དག་ཏུ་བཞེད། །

ཅེས་སོ། །

[[82]](#footnote-82)དེ་ལྟར་ཉིན་མཚན་དུ་སྒྱུ་ལུས་སྦྱངས་པས། འཁྲུལ་སྣང་ལ་བདེན་ཞེན་[page My-308b]མེད་པ་དང༌། ལུས་ཀྱང་ཟང་ཐལ་བས་གྲིབ་མའི་རྣམ་པ་ལྟར་སྣང་ལ་བདེན་མེད་དུ་མཐོང་བས། ལུས་ལ་གྲིབ་མ་མེད་པ་དང༌། བར་དོའི་སྒྱུ་ལུས་ཟིན་པས་སྲིད་པ་ཐ་མ་པའི་སྐྱེས་བུར་འགྱུར་ཏེ། དཔེར་ན་བླ་མ་དམ་པ་རིན་པོ་ཆེ་རྒྱལ་བ་ཞང་སྟོན་དང་མཁས་པ་ཉི་འབུམ་བཞིན་ནོ། །དེ་དག་ཀྱང་ཐལ་འགྱུར་ལས།

སྒྱུ་ལུས་རྨི་ལམ་དག་ལ་སྦྱང༌། །

དེ་ཉིད་འབྱོངས་[page Ad-104]པས་ལུས་ཉིད་ཀྱང༌། །

གྲིབ་མའི་རྣམ་པ་ལྟ་བུར་འགྱུར། །

དེས་ནི་བར་མ་དོ་ཡི་ལུས། །

འདི་དག་རང་དུ་འཛིན་པར་འགྱུར། །

ཅེས་སོ།། །།

2.17.3.2.1.2.2.2.3.4 འོད་གསལ།

བཞི་པ་འོད་གསལ་ལ་དུས་བཞི་མཉམ་སྦྱོར་གྱི་གདམས་པ་ལ་བརྟེན་ནས་ཉམས་སུ་ལེན་ཏེ། ཕྱི་དུས་བཞི་མཉམ་སྦྱོར་གྱི་རྩ་རླུང་སྲོལ་དུ་གཟུང་བ། ནང་དུས་བཞི་མཉམ་སྦྱོར་གྱི་གདམས་པས་ངག་གི་བརྗོད་པ་ཟད་པ། གསང་བ་དུས་བཞི་མཉམ་སྦྱོར་གྱི་གདམས་པས་སེམས་མ་བཅོས་རྣལ་དུ་དབབ་པ། དེ་ཁོ་ན་ཉིད་དུས་བཞི་མཉམ་སྦྱོར་གྱི་གདམས་པས་འོད་གསལ་མ་བུ་སྤྲད་པ་སྟེ། དེ་ཉིད་ལས།

ཕྱི་ཡི་དུས་ནི་བཞི་དག་ལས། །

རྣལ་འབྱོར་ལུས་ཀྱི་རྩལ་སྦྱངས་ཏེ། །

རྩ་རྣམས་ཁུངས་སུ་བཟུང་བ་གནད། །

ནང་གི་དུས་ནི་བཞི་ཉིད་ཀྱིས། །

རྣལ་འབྱོར་ངག་གི་རྩལ་སྦྱང་སྟེ། །

བརྗོད་པའི་རྒྱན་རྣམས་བཅད་པ་གནད། །

གསང་བའི་དུས་ནི་བཞི་ཡིས་ཀྱང༌། །

རྣལ་འབྱོར་སེམས་ཀྱི་རྩལ་སྦྱངས་ཏེ། །

གཉིད་ལ་གོམས་པ་གནད་ཡིན་ནོ། །

ཁོ་ན་ཉིད་ཀྱི་དུས་བཞི་ཡིས། །

ལུས་དང་ངག་སེམས་དེས་བསྡུས་ནས། །

འོད་གསལ་[177-page Dg]ཆེན་པོ་གཉིད་དང་བསྲེ། །

དེ་ལྟར་གོམས་ནས་སྐུ་གསུམ་ལ། །

ངེས་པར་སྦྱོར་རོ་རྣལ་འབྱོར་བ། །

{ཅེས་}[[83]](#footnote-83)སོ། །

དེ་དག་གི་ཉམས་སུ་བླང་ལུགས་རྒྱས་པར་དུས་བཞི་མཉམ་སྦྱོར་དུ་གསལ་ལ། འདིར་འོད་གསལ་དུས་བཞི་མཉམ་སྦྱོར་གྱི་གནད་བསྡུས་ཏེ་བསྟན་པ་ལ་བཞི་སྟེ། ཉིན་དུས་སྣང་བ་རྒྱ་ཡིས་གདབ་པ། སྲོད་ལ་དབང་པོ་གནས་སུ་བསྡུ་བ། ནམ་ཕྱེད་ཤེས་བྱ་བུམ་པར་[page Ad-105]{བཞུག་}**[[84]](#footnote-84)**པ། ཐོ་[page My-309a]རངས་ཡེ་ཤེས་གསལ་བར་བྱེད་པའོ། །

2.17.3.2.1.2.2.2.3.4.1 ཉིན་དུས་སྣང་བ་རྒྱ་ཡིས་གདབ་པ།

དང་པོ་ལ་མཉམ་བཞག་དང་རྗེས་ཐོབ་གཉིས་ལས།

2.17.3.2.1.2.2.2.3.4.1.1 མཉམ་གཞག

མཉམ་བཞག་ནི་གཉིད་དང་བསྲེ་ན་སེང་གེའི་ཉལ་ལུགས་ཀྱིས་རླུང་དལ་བུས་བཟུང་ལ། མིག་མི་འཛུམས་པར་སྙིང་ནང་དུ་འོད་ལྔའི་གོང་བུ་ལ་སེམས་བཟུང་ནས་ཉལ་བས། ཕྱིའི་སྣང་བ་ཇེ་ནུབ་ལ་སོང་དུས། གཉིད་དང་རྨི་ལམ་གྱི་{འཚམས་}[[85]](#footnote-85)ན་ཤེས་པ་རྟོག་མེད་སལ་ལེ་བ་ཅིག་ཡོད་པ་དེ་འོད་གསལ་དུ་ངོས་བཟུང་ལ། དེའི་ངང་མ་བྱིང་བས་ཉལ་བས་གཉིད་འོད་གསལ་དུ་འཆར་ཏེ། རྨི་ལམ་ནི་མེད། ཤེས་པ་ནི་ཏིང་ངེ་འཛིན་གྱི་ངང་ལ་རང་གསལ། གཉིད་དུ་སོང་བྱས་ན་ཉེ་འཁོར་གྱི་གཟུགས་སྒྲ་དྲིའི་རྣམ་པ་མ་འགགས་པར་ཤེས་ལ། མ་སོང་བྱས་ན་རྐྱེན་གྱིས་དེའི་ངང་ལས་སད་རྒྱུ་བྱུང་སྟེ། ཉིན་སྣང་ལས་རྟོག་པ་འགགས་པ་ཙམ་ལས་སྣང་ཆ་སོ་ན་གསལ་བའོ། །དེ་ཡང་ཚོགས་དྲུག་གི་ཡིད་ཤེས་འགགས་ལ། སྒོ་ལྔའི་རྣམ་ཤེས་མ་འགགས་པར་གསལ་བའོ། །ཡིད་ཤེས་འོད་གསལ་དུ་ནུབ་དུས་རླུང་དབུ་མར་ཚུད་ལ། སྒོ་ལྔའི་རྣམ་ཤེས་རྟོག་མེད་ཡིན་པས་ཡུལ་སྣང་ཡང་འཛིན་པའི་དབང་དུ་མ་སོང་བ་སྟེ། གསལ་ལ་མི་རྟོག་པའི་འོད་གསལ་ཞེས་བྱའོ། །འདིའི་དུས་སུ་བདེ་བའི་འོད་གསལ་ཏིང་ངེ་འཛིན་གྱི་ངང་ལ་ཡོད། གསལ་བའི་འོད་གསལ་སྣང་ལ་མ་འགགས་པར་ཡོད། མི་རྟོག་པའི་འོད་གསལ་དེའི་ངང་དུ་རྟོག་མེད་རང་ཆས་སུ་ཡོད་པས། གཞི་རང་བཞིན་གྱི་འོད་[page Ad-106]གསལ་ཀ་དག་ཏུ། བུ་རང་དངས་ཀྱི་འོད་གསལ་གཉིས་མེད་འདྲེས་ནས། ཡེ་གསལ་ལ་ཡང་གསལ་ཤར་བས་འོད་གསལ་མ་བུ་འདྲེས་པ་ཞེས་བྱའོ། །ཐལ་འགྱུར་ལས།

འོད་གསལ་འཕོ་བ་རབ་ཀྱིས་ཏེ། །

གཉིད་ཀྱི་བསམ་གཏན་ལ་[178-page Dg]སྦྱངས་ནས། །

འབྱོངས་པས་ཉིན་དང་མཚན་མེད་པར། །

ཕྱི་རོལ་སྣང་བ་གསལ་བ་ན། །

འདིས་ནི་འོད་གསལ་ཆེན་པོ་འགྲུབ། །

ཅེས་སོ། །

རང་བཞིན་དུ་བདེ་བའི་འོད་གསལ་སྙོམས་འཇུག་གི་[page My-309b]ལྷན་ཅིག་སྐྱེས་དགའི་དུས་ན་ཡོད། གསལ་བའི་འོད་གསལ་ཏིང་ངེ་འཛིན་ཉིན་མཚན་འདྲེས་པ་ན་ཡོད། མི་རྟོག་པའི་འོད་གསལ་སེམས་ཀྱི་འཛིན་རྟོག་ནུབ་པ་ན་ཡོད། དུས་གཞན་ནའང་ཡོད་དེ་ངོས་བཟུང་བ་དཀའ་ལ། དེའི་དུས་སུ་དཔེ་གསལ་ལ་དོན་ཤེས་པར་སླ་བ་ཡིན་ནོ། །བདེ་བའི་འོད་གསལ་ལས་ཏིང་ངེ་འཛིན་ལས་འབྲལ་མི་ཕོད་པ་དང་སྣང་བ་དགའ་བདེར་འཆར་བའི་ཉམས་སྐྱེའོ། །གསལ་བའི་འོད་གསལ་ལས་དུ་བ་དང༌། སྨིག་རྒྱུ་དང༌། མེ་ཁྱེར་དང༌། སྤྲིན་དང༌། གློག་དང༌། འབར་བ་དང༌། ཟླ་བ་དང༌། སྒྲ་གཅན་དང༌། རིན་པོ་ཆེ་ནག་པོའི་རྣམ་པ་དང༌། འོད་ལྔའི་སྣང་བ་དང༌། ཐིག་ལེ་དང༌། ལྷ་སྐུ་དང༌། སྐྱེ་འགྲོ་དང༌། ཞིང་ཁམས་མང་པོ་མཐོང་ཞིང༌། རགས་པས་ཆོད་བཞིན་པའི་ཕྱིའི་གཟུགས་མཐོང་བ་དང་། སྒོམ་ཁང་ནས་རྩིག་པ་དང་ར་བ་ལ་ཐལ་ཕྱིན་དུ་འགྲོ་བར་ནུས་པ་ལ་སོགས་པ་དང༌། སྤྱན་དང་མངོན་ཤེས་དུ་མ་འཆར་རོ། །མི་རྟོག་པའི་འོད་གསལ་ལས་ཏིང་ངེ་འཛིན་[page Ad-107]ཉིན་མཚན་འདྲེས་པ་དང༌། གང་སྣང་ལ་བལྟས་དུས་རྟོག་མེད་དུ་ཡལ་ཡལ་འགྲོ་བ་དང༌། གཏམ་གང་ལའང་ཟུངས་མེད་པར་རྟོག་མེད་དུ་འགྲོ་བ་དང༌། རྟག་ཏུ་ནམ་མཁའི་ངང་ལ་གནས་པ་སྙམ་བྱེད་པའི་ཉམས་དཔག་ཏུ་མེད་པ་འཆར་རོ། །འདི་དག་ནི་མྱོང་བ་ངེས་པའི་ཚད་མས་ཀྱང་གྲུབ་པར་མངོན་པས་གནད་ཟབ་མོའོ། །མཉམ་གཞག་གཉིད་དང་མི་བསྲེ་ན་སྐྱིལ་{དཀྲུང་}[[86]](#footnote-86)གིས་འདུག་ལ། དར་ཅིག་མིག་བར་སྣང་ལ་གཏད་པས་ཤེས་པ་གསལ་དངས་ཕྱེད་དུས། མིག་ཅུང་ཟད་སྨད་ནས་ཐད་དྲང་དུ་བལྟས་པས་ཉམས་སོ་མ་ཅིག་འཆར་ཏེ། དེ་ངོས་བཟུང་ནས་ངང་ལ་བསྒོམས་པས། རིག་པ་རང་གསལ་ནམ་མཁའ་འདྲ་བའི་གསལ་བ་དེ་གསལ་བའི་འོད་གསལ་ཡིན་ལ། དེའི་ངང་གོམས་པས་སྣང་སེམས་ཕྱམ་ཕྱལ་བར་མེད་ནམ་མཁའ་གཅིག་ཏུ་སོང་བ་འདྲ་བ་ནི་དེའི་ཉམས་ཏེ། ནམ་མཁའི་[page My-310a] [179-page Dg]དབྱིངས་ན་ཡོད་པ་སྙམ་པ་དང༌། རེས་ལུས་སེམས་བྲལ་བ་སྙམ་པ་ལ་སོགས་པ་དཔག་ཏུ་མེད་པ་འབྱུང་ངོ༌། །དེའི་ཚེ་འཇའ་འོད་དང་ཐིག་ལེ་དང་སྐུའི་སྣང་བ་ཡང་གྲངས་མེད་པ་འཆར་ཏེ། རླུང་ལྔ་གསལ་བའི་རང་གདངས་ཕྱི་ཁ་དོག་གི་འོད་གསལ་ཞེས་བྱའོ། །ཁ་དོག་གི་འོད་གསལ་ལས་རང་གི་ལུས་ཀྱི་རྡུལ་ཕྲན་དང་ནང་{གྲོལ་}[[87]](#footnote-87)མཐོང་བ་དང་ཉིན་མཚན་འདྲ་བར་སྣང་བ་དང༌། གཞན་གྱི་ལུས་ཀྱི་ནང་དང་ཞིང་ཁམས་དང་ཡུལ་གྲུ་ན་སེམས་ཅན་གྱི་བྱ་བ་ཅི་བྱེད་པ་དང་འཆི་འཕོ་དང་སྐྱེ་བ་ལེན་པ་རྣམས་ཀྱང་མཐོང་བ་ཡིན་ནོ། །

2.17.3.2.1.2.2.2.3.4.1.2 རྗེས་ཐོབ།

གཉིས་པ་[page Ad-108]རྗེས་ཐོབ་ནི་མཉམ་བཞག་ལས་ལངས་ཞེས་བྱ་སྟེ། དེའི་ངང་ལས་ལངས་ནས་ཕྱིའི་སྣང་བ་འདི་དག་འོད་ལྔའི་རྣམ་པ་སང་སེང་ལ་སྐྱེ་འགྲོ་རྩི་ཤིང༌འབྱུང་བ་རྣམས་སྣང་བར་ལྟ་བ་དང༌། སྒྱུ་མའི་དཔེ་བརྒྱད་དུ་ལྟ་བ་དང་། ནམ་མཁའ་ལྟར་ལྟ་བ་དང༌། ད་ཅིའི་ཉམས་དང་བསྲེས་ཏེ་སྟོང་གསལ་སྣང་ལ་འཛིན་མེད་གཅིག་ཏུ་ཕྱམ་ཕྱམ་སྦྱང་བ་ནི་གནད་ཡང་དག་པའོ། །

2.17.3.2.1.2.2.2.3.4.2 སྲོད་ལ་དབང་པོ་གནས་སུ་བསྡུ་བ།

གཉིས་པ་སྲོད་ལ་དབང་པོ་གནས་སུ་བསྡུ་བ་ནི། སྐྱིལ་{དཀྲུང་}[[88]](#footnote-88)གིས་འདུག་པའི་གསང་བ་ནས་ཚངས་བུག་གི་བར་དབུ་མའི་ནང་ཨ་དཀར་པོས་དོང་ཚེ་རྩེགས་པ་ལྟར་གནས་པ་ཀུན་མས་ཡར་ཅིག་ལ་གཅིག་ཐིམ་ཚངས་པའི་བུ་གའི་བར་བསྒོམས་ནས། མཐར་ཐམས་ཅད་ནམ་མཁའི་ངང་དུ་སེམས་འཇོག་པའོ། །

2.17.3.2.1.2.2.2.3.4.3 ནམ་ཕྱེད་ཤེས་བྱ་བུམ་པར་གཞུག་པ།

གསུམ་པ་ནམ་ཕྱེད་ཤེས་བྱ་བུམ་པར་{བཞུག་}**[[89]](#footnote-89)**པ་ནི། ཉལ་དུས་སེང་གེའི་ཉལ་ལུགས་ཀྱི་སྙིང་ནང་དུ་འོད་ལྔའི་སྒྲོན་མེ་ལ་གཏད་ནས་ཉལ་བའོ། །

2.17.3.2.1.2.2.2.3.4.4 ཐོ་རངས་ཡེ་ཤེས་གསལ་བར་བྱེད་པ།

བཞི་པ་ཐོ་རངས་ཡེ་ཤེས་གསལ་བར་བྱེད་པ་ནི། སེང་གེའི་ལྟ་སྟངས་ཀྱིས་གྱེན་ལ་གཏད་དེ། སྤྱི་གཙུག་ནས་གཞུ་གང་གི་ནམ་མཁར་ཨ་དཀར་པོ་ཅིག་ལྡིང་ངེ་འདུག་པ་ལ་སེམས་བཟུང་བས། དང་པོ་ཨ་གསལ་བ་ལ་དེ་ནས་དེ་ཡང་མེད་རྟོག་པ་གཞན་ཡང་མ་འགྱུས་པར་གསལ་{དངས་}[[90]](#footnote-90)ཕྱེད་པ་འཆར་བ་[page My-310b]དེའི་ངང་ལ་བསྒོམ་པའོ། །འདི་དག་ནི་ཉམས་སུ་མྱོང་བའི་གནད་གལ་པོ་ཆེ་ཡིན་པས་ཤིན་ཏུ་བརྩོན་པར་བྱའོ།། །།

2.17.3.2.1.2.2.2.3.5 འཕོ་བ།

ལྔ་པ་འཕོ་བ་ལ་གསུམ་སྟེ། རབ་འོད་གསལ་ལས་འཕོ་བ། འབྲིང་སྒྱུ་ལུས་ལས་འཕོ་བ། ཐ་མ་ལུས་ངག་ལས་འཕོ་བའོ། །[page Ad-109]

དེའང་འཕོ་སའི་[180-page Dg]ཡུལ་གསུམ་མ་ཡིན་གྱི། འཕོ་མཁན་གྱི་བློ་རྩལ་གསུམ་ཡིན་ནོ། །ཁ་ཅིག་འཕོ་ས་གསུམ་དུ་སྦྱོར་ཏེ་གཞན་ཡིན་ནོ། །འདིར་རང་གིས་འོད་གསལ་འབྱོངས་ན་འཆི་ཀར་དེའི་ངང་ལས་རིག་པ་ཚངས་བུག་ལ་བཏོན་ནས་ཆོས་ཀྱི་དབྱིངས་སུ་འཕོ་བའོ། །

སྒྱུ་ལུས་འབྱོངས་ནས་འཆི་ཀར་སྒྱུ་ལུས་ཀྱི་ངང་ནས་ཚངས་བུག་ལ་རིག་པ་འཕངས་ནས་ཆོས་ཉིད་དོན་གྱི་ལྷའི་སྐུ་ལ་འཕོས་པས་བར་དོའི་སྒྱུ་ལུས་ཟིན་ནས་སངས་རྒྱའོ། །དེ་གཉིས་མ་འབྱོངས་ན་[[91]](#footnote-91)ལུས་ངག་སེམས་གསུམ་གྱི་གནད་རྩ་རླུང་དང་བསྟུན་ནས་ཚངས་བུག་ལ་འཕོ་སྟེ། ཐལ་འགྱུར་ལས།

འཕོ་བའི་བྱེ་བྲག་རྣམ་པ་གསུམ། །

དབང་པོ་དག་གི་དབྱེ་བ་ཡིས། །

འོད་གསལ་དང་ནི་སྒྱུ་ལུས་དང༌། །

ཐ་མ་ལུས་ངག་ཡིད་ལའོ། །

{ཅེས་}[[92]](#footnote-92)སོ། །

ལུས་ངག་ཡིད་ལས་འཕོ་བ་ལ་རྟེན་ཅན་རྩ་རླུང་དང་རྟེན་འབྲེལ་འབྱུང་བའི་བྱེད་ལས་བསྟུན་ནས་འཕོ་བ་དང༌། རྟེན་མེད་སེམས་ཀྱི་དམིགས་པ་རྐྱང་པས་འཕོ་བ་གཉིས་ལ་དངོས་སུ་འཕོ་བ་དང་དངོས་མེད་ཀྱིས་འཕོ་བ་ཞེས་གསུངས་ཏེ། ཐལ་འགྱུར་ལས།

ལུས་ངག་འཕོ་བ་རྣམ་པ་གཉིས། །

དངོས་སུ་འཕོ་དང་དངོས་མེད་དོ། །

དངོས་ནི་རླུང་གི་སྦྱང་བའི་ཐབས། །

སྒྲ་དང་བཟོ་དང་སྒྱུ་རྩལ་དང༌། །

རྟེན་ཅིང་འབྲེལ་ལ་སྦྱངས་པས་ནི། །

སོ་སོའི་འབྱུང་བ་ནང་མཐུན་པས། །

ལུས་ངག་ཡིད་ཀྱི་གཏད་པས་འགྲུབ། །

དངོས་མེད་སེམས་ཀྱི་གོམས་སྟོབས་སྟོན། །

ཅེས་སོ། །

ཚངས་བུག་ནི་འཕོ་བའི་ལམ་སྟེ། རྡོ་རྗེ་གདན་[110]བཞི་ལས།

བུ་ག་དགུ་ཡི་སྟེང་རོལ་ནས། །

འཕྲལ་དུ་ཡིད་ཀྱིས་འཕོ་བྱེད་ན། །

ཉིན་བཞིན་བྲམ་ཟེ་གསོད་པ་དང༌། །

{འཚམས་}[[93]](#footnote-93)མེད་ལྔ་པོ་བྱེད་[page My-311a]པ་ཡང༌། །

གྲོལ་འགྱུར་འདི་ལ་ཐེ་ཚོམ་མེད། །

ཅེས་སོ།། །།

2.17.3.2.1.2.2.2.3.6 ཟུང་འཇུག་བར་དོ།

དྲུག་པ་ཟུང་འཇུག་བར་དོའི་གདམས་པ་ལ་གཉིས་ཏེ། ཚེ་འདིར་ཉམས་སུ་བླངས་པ་རྟོགས་པ་ཟུང་འཇུག་གི་གནད་དང༌། བར་དོ་དངོས་ཀྱི་གདམས་པའོ། །

2.17.3.2.1.2.2.2.3.6.1 ཚེ་འདིར་ཉམས་སུ་བླངས་པ་རྟོགས་པ་ཟུང་འཇུག་གི་གནད།

དང་པོ་ནི། སྤྱིར་བར་དོའི་དབྱེ་བ་མང་ཡང་སྐབས་འདིར་དགོས་པ་ལ་ལྟོས་ནས། སྐྱེ་ཤི་བར་དོ། རྨི་ལམ་བར་དོ། ཆོས་ཉིད་བར་དོ། སྲིད་པ་བར་དོ་དང་ཆོས་ཚན་བཞི་ལས། དང་པོ་གཉིས་སུ་གདམས་པའི་རྩལ་སྦྱོང་སྟེ། ཉིན་དུས་སྒྱུ་ལུས་འོད་གསལ་[181-page Dg]གྱི་གནད་དང༌། བར་དོའི་འཆར་ཚུལ་ལ་གོམས་པས། རྨི་ལམ་དུ་འབྱོངས་པ་ནི་བར་དོའི་གྲོལ་ཚད་ངེས་པ་སྟེ། དེའང་གནད་གཅིག་ཏུ་དྲིལ་ན། ཡོད་པ་ཆེད་དུ་མི་སྤང༌། མེད་པ་ཆེད་དུ་མི་བསྒྲུབ། ཡོད་པ་ལ་མངོན་པར་མི་ཞེན། མེད་པ་ལ་སྡུག་རྟོག་མི་བྱ། བྱ་གཞག་དང་ལེགས་ཉེས་དང་སྣང་ཚུལ་དང༌། འཛིན་རྟོག་གང་ལའང༌། འདས་པའི་རྗེས་མི་བཅད། མ་འོངས་པའི་སྡུན་མི་བསུ། ད་ལྟར་གྱི་བག་ཆགས་གཉེན་པོ་དང་བཅས་པ་རྒྱུད་ལ་མི་བསྟེན་པར། ཕྱད་མ་ཕྱོད། བན་མ་བུན། འལ་མ་འོལ། ཤར་སྣང་རྗེས་མེད་ཐུག་ཕྲད་ཀྱི་སྣང་བ་ལ་སྤྱད་པས། སྣང་བ་སྣང་ཐོག་ནས་གྲོལ། དངོས་པོར་འཛིན་པ་དག དེ་ཡང་སྣང་ཐོག་ནས་གྲོལ་བ། བྱེའུ་ཁྲས་ཁྱེར་བ་ལྟ་བུའོ། །འགྱུ་བ་འགྱུས་ཐོག་ནས་གྲོལ། རང་ཡལ་རྗེས་མེད། དེ་ཡང་བར་སྣང་[page Ad-111]གི་སེར་བུ་ཡལ་བ་ལྟ་བུའོ། །སྣང་ཤེས་གཉིས་མེད་དུ་གྲོལ། ཕྱི་ནང་རིས་མེད། དེ་ཡང་ཆུ་ལ་ཆུ་ཐིམ་པ་ལྟ་བུའོ། །དེ་ལྟར་རྟོགས་པས་བག་ཆགས་ཀྱི་ཞེན་པ་ཆོད་དེ། ཀློང་དྲུག་པ་ལས།

སྐྱེས་བུ་གང་{གི་}[[94]](#footnote-94)འདས་པའི་རྗེས་མ་བཅད། མ་འོངས་པ་ཡི་སྡུན་མ་བསླང་། ད་ལྟའི་ཤེས་པ་སོ་ལ་བཞག་ན། སྔ་ཕྱི་མེད་པར་འདྲེས་ནས། གཅིག་འདུས་ངོ་བོ་ཉིད་ཅེས་བྱ་སྟེ་དུས་གསུམ་མཉམ་པ་ཉིད་དུ་རྟོགས་པའི་རྣལ་འབྱོར་རོ། །

{ཅེས་}[[95]](#footnote-95)སོ། །

2.17.3.2.1.2.2.2.3.6.2 བར་དོ་དངོས་ཀྱི་གདམས་པ།

གཉིས་པ་བར་དོ་[page My-311b]དངོས་ཀྱི་གདམས་པ་ནི། ས་ཆུ་མེ་རླུང་ནམ་མཁའ་རྣམས་{རིམས་ཀྱིས་}[[96]](#footnote-96)ཐིམ་ནས། ནམ་མཁའ་འོད་གསལ་ལ་ཐིམ་པའི་ཚེ། དབུ་མའི་ཡར་སྣའི་ཧཾ་དང་མར་སྣའི་ཨ་གཉིས་སྙིང་ཁར་འདུས་པས་བདེ་གསལ་རྣམ་པར་མི་རྟོག་པའི་འོད་གསལ། སྣང་བ་དང༌། མཆེད་པ་དང༌། ཐོབ་པ་དང༌། ཉེ་བར་ཐོབ་པའི་ཡེ་ཤེས་བཞི་སྐད་ཅིག་གཅིག་དང༌། གཉིས་དང་གསུམ་དང༌། བཞིར་འཆར་ཏེ། སྔར་འོད་གསལ་ལ་གོམས་པའི་རྣལ་འབྱོར་པས་དེར་ངོས་ཟིན་ནས་འོད་གསལ་མ་བུ་འདྲིས་ཏེ། སྐད་ཅིག་མ་ལ་ཡར་ཀ་དག་ཆོས་སྐུའི་དབྱིངས་སུ་ཟང་ཐལ་ལོ། །དེང་མ་ཟིན་པ་རྣམས་ལ་སྲིད་པའི་བར་དོར་དབང་པོ་འབྲིང་རྣམས་ཡི་དམ་ལྷའི་སྒྱུ་ལུས་ཤར་བས་གྲོལ་ལ། ཐ་མ་རྣམས་[182]ལས་བཟང་པོའི་འཕྲོ་{འཐུད་}[[97]](#footnote-97)དེ། ཕྱི་མ་ལ་བླ་ན་མེད་པའི་ཆོས་དང་ཕྲད་ནས་གྲོལ་བར་ངེས་སོ། །སྒྱུ་འཕྲུལ་ལས།

སྐྱེ་འདིར་གྲོལ་བ་མ་ཐོབ་ཀྱང༌། །

སྐྱེ་གཞན་སྲིད་པར་གྲོལ་བར་འཐོབ། །

ཅེས་སོ། །

ཐུན་མོང་གི་[page Ad-112]ལུགས་ལའང་དེ་ཁོ་ན་ཉིད་ལ་མོས་པ་དག་ཕྱི་མར་གྲོལ་བར་བཤད་དེ། བཞི་བརྒྱ་པ་ལས།

དེ་ཉིད་ཤེས་པས་གལ་ཏེ་འདིར། །

མྱ་ངན་འདས་པ་མ་ཐོབ་ཀྱང༌། །

སྐྱེ་བ་གཞན་དུ་འབད་མེད་པར། །

ངེས་པར་ཐོབ་འགྱུར་ལས་བཞིན་ནོ། །

{ཅེས་}[[98]](#footnote-98)གསུངས་པ་བཞིན་ནོ། །

དེ་དག་གི་འཕྲོས་དང་བཅས་པས་ཐེག་པ་ཆེན་པོའི་བསམ་གཏན་བཤད་ཟིན་ཏོ། །

##### 2.17.3.2.1.3 བདེ་བར་གཤེགས་པའི་དགོངས་པ།

གསུམ་པ་བདེ་བར་གཤེགས་པའི་དགོངས་པ་ལ་གཉིས་ལས།

###### 2.17.3.2.1.3.1 མདོར་བསྟན་པ།

མདོར་བསྟན་པ་ནི། རང་ཤར་ལས།

དེ་བཞིན་གཤེགས་པའི་དགོངས་པ་ནི། །

ནམ་མཁའི་མཐོངས་སུ་ཤེས་པར་བྱ། །

དེ་ལ་གོམས་པར་གྱུར་ན་ཡང༌། །

ཡེ་ཤེས་སྣང་བ་ལྷུག་པར་འཆར། །

ཡང་དག་ལམ་ཡང་དེ་བཞིན་ནོ། །

{ཅེས་}[[99]](#footnote-99)སོ། །

###### 2.17.3.2.1.3.2 རྒྱས་པར་བཤད་པ།

རྒྱས་པར་བཤད་པ་ནི། ཉི་ཟླ་ཁ་སྦྱོར་ལས།

བདེ་གཤེགས་དགོངས་པ་རྣམ་གཉིས་ཏེ། །

མ་བཅོས་བཞག་པས་བྱུང་ཚོར་འགག །

མ་{བསྒོམས་}[[100]](#footnote-100)ལྟས་པས་དྲོད་ཚད་རྙེད། །

ཅེས་སོ། །

དེའང་ཆོས་ཉིད་མའི་སྣང་བ་ལ་རེ་དོགས་སྤྲོ་བསྡུ་མེད་པས་མཉམ་རྗེས་[page My-312a]རིས་མེད་ཆེན་པོར་དགོངས་པ་བར་{འཚམས་}[[101]](#footnote-101)མེད་པ་ཆུ་བོ་རྒྱུན་གྱི་རྣལ་འབྱོར། ནམ་མཁའ་མཐའ་དབུས་མེད་པའི་རང་བཞིན་ལ་ཡེངས་དང་མ་ཡེངས་མེད་པར་ཀློང་གྱུར་གཅིག་{དུ་}[[102]](#footnote-102)འཇོག་པ་ཡིན་ནོ། །འདིའི་དུས་ན་ཉིན་མཚན་ཁ་སྦྱོར་གྱི་བསྒོམ་པ་ཞེས་བྱ་སྟེ། ཉིན་མོ་འདས་པའི་ཆ། མཚན་མོ་འཁོར་བའི་ཆ། ཉིན་མཚན་ཁྱད་མི་ཕྱེད་པར་ཤར་བས། བསྒོམ་ཉམས་ཉིན་མོ་གསལ་རྒྱུ་མེད། མཚན་མོ་མི་གསལ་བ་མེད་པར་[page Ad-113]ཕྲིལ་གྱིས་སོང་བ་ཡིན་ནོ། །

#### 2.17.3.2.2 དེའི་མན་ངག་རྒྱ་མཚོ་ཅོག་བཞག་གི་ཐབས།

དོན་གཉིས་པ་དེའི་མན་ངག་རྒྱ་མཚོ་{བཅོག་}**[[103]](#footnote-103)**བཞག་གི་ཐབས་ནི། མིག་ཆུའི་དངས་མ་ལ་རྒྱ་མཚོ་ཟེར་ལ། དེ་མི་འགུལ་བར་འཇོག་པས་རྒྱ་མཚོ་{བཅོགས་}[[104]](#footnote-104)བཞག་ཅེས་བྱའོ། །དེ་ཡང་མི་བསྒོམ་ན་མི་བསྒོམ། བསྒོམ་བྱེད་ཕན་ཆད་མིག་མི་འཛུམས་པར་ཧྲིག་གེ་ལྟ་བ་གནད་ཡིན་ནོ། །དེ་ལྟར་བྱས་པས་དཔེར་ན་རྒྱ་མཚོར་གཟའ་སྐར་ལ་སོགས་པའི་གཟུགས་བརྙན་ཅི་སྣང་[183-page Dg]བ་ཐམས་ཅད་བཀྲ་ཡལ་ལེ་སྣང་ཡུལ་དུ་ཡོད་ལ་བཟུང་ཡུལ་དུ་མེད་པས་རྒྱ་མཚོ་ལ་མ་གོས་པ་བཞིན་དུ། རྣལ་འབྱོར་པའི་མིག་ལམ་དུ་ཕྱིའི་སྣང་བ་ཤར་ཚད་སྣང་ངོར་སྣང་ཡང༌། སྣང་ཐོག་ཏུ་ཤེས་པ་མ་ཤོར་བས་གཟུང་ཡུལ་དུ་མེད་དེས་མ་གོས་པས། ཕྱི་སྣང་བས་ཤེས་པ་ལ་མ་གོས། ནང་ཤེས་པས་སྣང་བ་ལ་མ་གཟུང༌། སྣང་ཤེས་འབྲེལ་དོན་ཆད་པས་གཟུང་འཛིན་ཡུལ་མེད་དུ་སངས་ཏེ་ཚོགས་དྲུག་ལྷུག་པའི་བསྒོམ་པ་ཞེས་བྱའོ། །

འདི་ལ་སྒོམ་པ་དངོས་དང༌། གོལ་ས་བཅད་པ་གཉིས་ལས།

##### 2.17.3.2.2.1 སྒོམ་པ་དངོས།

དངོས་ནི་རླུང་སེམས་གནད་ལ་བཅུན་ནས་ཤེས་པ་རང་སོར་བཞག་པ་སྟེ། ཐལ་འགྱུར་ལས།

བསྒོམ་པ་ཞེས་ནི་སེམས་གནས་ལ། །

འགྱུ་བ་ཕྱི་ནང་གཅོད་པ་སྟེ། །

གཟུང་དང་འཛིན་པ་འགག་པའོ། །

{ཅེས་}[[105]](#footnote-105)པ་དང༌། ཡི་གེ་མེད་པ་ལས།

ཡེ་ནས་མ་བཅོས་རང་བྱུང་{བཅོགས་}[[106]](#footnote-106)བཞག་ཉིད། །

སྣང་བས་མ་སྒྱུར་བློ་ཡིས་མ་བཅོས་པ། །

ཆོས་ཉིད་མཁའ་ལ་གནས་ན་དགོངས་པར་བསྟན། །

ཆོས་སྐུའི་ཡེ་ཤེས་[page My-312b]བསམ་པ་ཀུན་སྤངས་ཏེ། །

འགྱུ་[page Ad-114]བྱེད་མེད་ན་བསྒོམ་པའི་དགོངས་པ་ཡིན། །

དམིགས་པའི་ཕྱོགས་དག་མི་འཛིན་ན། །

རྒྱ་མཚོ་གཟའ་སྐར་ཤར་བ་བཞིན། །

འཛིན་མེད་གསལ་ཆ་མ་འགགས་པ། །

དགོངས་པའི་འདུག་ཚུལ་དེ་བཞིན་ནོ། །

{ཅེས་}[[107]](#footnote-107)སོ། །

དེའི་ཚེ་ཆོས་ཉིད་ཡེ་བཞག་གི་དགོངས་པར་རྫོགས་ཏེ། ཀློང་དྲུག་པ་ལས།

དག་{དུ་}[[108]](#footnote-108)ཡོད་པའི་སེམས་ཉིད་ལ། །

སྒོ་ལྔའི་ཡུལ་རྣམས་རང་དག་པར། །

མ་རྙོག་ཆུ་ནི་དངས་པ་བཞིན། །

སྣང་བ་རྣམས་ནི་རང་སར་རྫོགས། །

{ཅེས་}[[109]](#footnote-109)སོ། །

##### 2.17.3.2.2.2 གོལ་ས་བཅད་པ།

གཉིས་པ་གོལ་ས་བཅད་པ་ནི། དེ་ཡང་ཚོགས་དྲུག་འགགས་ནས་དྲན་མེད་དུ་སོང་ན། ཞི་གནས་ཕྱོགས་གཅིག་ཏུ་སོང་བས་ཏེ་གོལ་སའོ། །འཕྲོ་རྒོད་རྒྱ་འབྱམས་ལ་སོང་ན་གོལ་སའོ། །གཏིང་གསལ་རང་གདངས་མ་རྙེད་ན་གོལ་སའོ། །རྩེ་གཅིག་ཐིས་ཕུར་དུ་འཛིན་ན་གོལ་སའོ། །མདོར་ན་རིག་པ་རང་གསལ་རྒྱ་གྲོལ་འཛིན་མེད་རང་གནས་ཀྱི་བསྒོམ་པ་ལས་གཞན་རྣམས་གོལ་ས་ཡིན་པར་རིག་པར་བྱའོ། །ཐལ་འགྱུར་ལས།

མ་གོལ་གནས་པའི་[184-page Dg]བསྒོམ་པ་ནི། །

དབང་པོའི་སྒོ་རྣམས་གསལ་བ་ལ། །

ཡིད་ཀྱི་རྟོག་པར་མ་འགྱུས་པ། །

ཤེས་པ་ཉིད་ལ་སྤྱོད་པའི་ཡིད། །

ཕྱིར་ལ་ཤོར་བ་མེད་པ་ཉིད། །

ཅེས་སོ། །

དེའང་ཤེས་པ་ལ་སྣང་བས་མ་གོས། སྣང་བ་ལ་ཤེས་པས་མ་སྤྱད། རང་བཞིན་གསལ་དངས་ཕྱེད་ལ་རྩེ་གཅིག་འཛིན་པའི་བརྟོད་ཕུར་མེད་པར། ཡངས་པ་ཁྲོ་ལེ་བ་རྒྱ་ཡན་རང་སངས་ཆེན་པོ་ཕྱལ་ཕྱལ་བ་ནི་རང་བྱུང་ཡེ་ཤེས་ཀྱི་བསྒོམ་པ་སྟེ། དེ་ཉིད་ལས།

བསྒོམ་པའི་[page Ad-115]མཚན་ཉིད་སྣང་ཚུལ་ནི། །

མཚན་ཉིད་སྟོང་གསལ་རིག་པ་ལ། །

རང་བཞིན་གང་དུ་མ་འདྲེས་པ། །

བཟུང་དང་འཛིན་པའི་མཐའ་ཟད་དང༌། །

ཆོས་ཉིད་རང་ངོ་དག་པའོ། །

{ཅེས་}[[110]](#footnote-110)སོ། །

##### 2.17.3.2.2.3 ཞར་ལ་མ་བསྒོམ་པའི་སྐྱོན།[[111]](#footnote-111)

ཞར་ལ་མ་{བསྒོམས་}**[[112]](#footnote-112)**པའི་སྐྱོན་ནི། དེ་ལས།

མ་བསྒོམས་པ་ཡི་སྐྱོན་ཉིད་ནི། །

འཁོར་བའི་མཚན་ཉིད་མངོན་སྣང་བས། །

བདག་དང་གཞན་ཏེ་ཡུལ་ཤེས་དང༌། །

ཚིག་དང་བཅས་ཏེ་ལྟ་བ་དང༌། །

དམིགས་དང་བཅས་པའི་[page My-313a]ཡུལ་དག་དང༌། །

ཉོན་མོངས་བདག་ཏུ་འཆིང་བར་འགྱུར། །

སངས་རྒྱས་ལམ་ཡང་སྟོར་བ་དང༌། །

འབྲས་བུའི་རང་བཞིན་མ་ཤེས་དང༌། །

ཆོས་ཀུན་མཉམ་པའི་གཞི་མེད་དང༌། །

རང་རིག་ཁམས་གསུམ་བཅིངས་པ་དང༌། །

རྟོག་དང་བཅས་པའི་ལྟུང་བར་འགྱུར། །

ཅེས་སོ། །

དེས་ན་བསྒོམ་པ་ལ་བརྩོན་པར་བྱའོ། །

#### 2.17.3.2.3 དེའི་དགོངས་པ་སྣང་སྲིད་གཞི་བཞག་གི་ཆོས་ཉིད།

གསུམ་པ་དེའི་དགོངས་པ་སྣང་སྲིད་གཞི་གཞག་གི་ཆོས་ཉིད་འཆར་བ་ནི། སྔར་གཞི་བཞེངས་ཞེས་རྟོག་དཔྱོད་ཀྱིས་གང་སྣང་ལམ་དུ་བྱེད་པ་ཀུན། སྐབས་འདིར་སྤྲོས་པ་ཚོད་ཟིན་ནས་རང་བཞག་ལ་གྲོལ་བས། གཞི་དངོས་པོའི་འདུག་ཚུལ་ལས་མི་གཡོ་ཞིང་དེའི་སྟེང་དུ་གནས་ནུས་པའི་ཕྱིར་རོ། །ཀློང་དྲུག་པ་ལས།

རྟོག་པ་མེད་པའི་སེམས་ཉིད་ལ། །

མ་བཟུང་འགག་མེད་རང་སྣང་བས། །

རང་རིག་གསལ་བའི་ཡུལ་ངོ་ཤེས། །

གཞི་གཞག་ཆེན་པོའི་དགོངས་པ་ཞེས། །

ཀུན་ཏུ་བཟང་པོ་ང་ཡིས་བསྟན། །

བསམ་པ་མེད་པའི་སེམས་ཉིད་ལ། །

རང་གནས་ལྷུན་[page Ad-116]{འབྱམ་}[[113]](#footnote-113)སྣང་བ་ནི། །

སྒྲ་བཞི་རང་ལོག་དགོངས་པ་ཞེས། །

ཀུན་ཏུ་བཟང་པོ་ང་ཡིས་བསྟན། །

དྲན་པ་མེད་པའི་སེམས་ཉིད་ལ། །

འགྱུ་བྱེད་རང་[185-page Dg]དག་སྣང་བ་ནི། །

འཛིན་པ་རང་དག་བསམ་གཏན་ཞེས། །

ཀུན་ཏུ་བཟང་པོ་ང་ཡིས་བསྟན། །

ཅེས་སོ། །

#### 2.17.3.2.4 དེའི་འབྲས་བུ་ཉོན་མོངས་པ་རང་རྒྱས་བཏབ་པ།

བཞི་པ་དེའི་འབྲས་བུ་ནི། ཉོན་མོངས་པ་རང་རྒྱས་བཏབ་པས། ཉོན་མོངས་རང་དག་གི་ཆ་དེ་ཡེ་ཤེས་སུ་ཤར་ནས། སྣང་རྟགས་ཀྱི་ཆོས་སྣ་ཚོགས་སུ་སྣང་བ་ཐམས་ཅད་ཆོས་སྐུའི་ངང་དུ་རང་གསལ་རྗེན་པར་གྲོལ་བ་ཡིན་ཏེ། ཀློང་དྲུག་པ་ལས།

བབས་སུ་གྲུབ་པའི་སེམས་ཉིད་ལ། །

གཞི་གཞག་ཆེན་པོ་རང་སར་དག །

ཐོག་བབས་ཆེན་པོའི་སེམས་ཉིད་ལ། །

སྣང་བ་ཐད་ཀར་རང་སར་དག །

ཡིན་པར་སྣང་བའི་སེམས་ཉིད་ལ། །

བརྫུན་གྱི་ཚིག་རྣམས་རང་སར་དག །

མེད་པར་སྣང་བའི་སེམས་ཉིད་ལ། །

མ་བྱིན་ལེན་པ་རང་སར་དག །

ཡིན་དང་མིན་པའི་སེམས་[page My-313b]ཉིད་ལ། །

མི་ཚངས་སྤྱོད་པ་རང་སར་དག །

འཆལ་བ་མེད་པའི་སེམས་ཉིད་ལ། །

ངག་འཁྱལ་རྣམས་ནི་རང་སར་དག །

ཡུལ་ལ་སྣང་བའི་སེམས་ཉིད་ལ། །

ཕྲ་མའི་ཚིག་རྣམས་རང་སར་དག །

འགྱུ་བར་སྣང་བའི་སེམས་ཉིད་ལ། །

འདོད་ལོག་རྣམས་ནི་རང་སར་དག །

ཀ་ནས་དག་པའི་སེམས་ཉིད་ལ། །

སྲོག་གཅོད་པ་ཡང་རང་སར་དག །

རྐྱེན་དུ་སྣང་བའི་སེམས་ཉིད་ལ། །

བརྣབ་སེམས་རྣམས་ནི་རང་སར་དག །

འབྲས་བུར་སྣང་བའི་སེམས་ཉིད་ལ། །

གནོད་སེམས་རྣམས་ནི་རང་སར་དག །

སྒྲ་རུ་[page Ad-117]སྣང་བའི་སེམས་ཉིད་ལ། །

གྲག་པ་རྣམས་ནི་རང་སར་དག །

གཟུགས་སུ་སྣང་བའི་སེམས་ཉིད་ལ། །

འཛིན་པའི་ཆ་རྣམས་རང་སར་དག །

དྲི་རུ་སྣང་བའི་སེམས་ཉིད་ལ། །

ཤེས་པའི་ཆ་རྣམས་རང་སར་དག །

རོ་ཉིད་སྣང་བའི་སེམས་ཉིད་ལ། །

མྱོང་བྱེད་ཤེས་པ་རང་སར་དག །

རེག་ཏུ་སྣང་བའི་སེམས་ཉིད་ལ། །

རེག་བྱའི་ཤེས་པ་རང་སར་དག །

ཅེས་སོ།། །།

### 2.17.3.3 ལྟ་བ་ལ་རྒྱུན་དུ་བྱེད་པའི་རྣལ་འབྱོར།

དོན་གསུམ་པ་ལྟ་བ་ལ་རྒྱུན་དུ་[[114]](#footnote-114)བྱེད་པའི་རྣལ་འབྱོར་ལ་བཞི་སྟེ། ལྟ་བ་གྲོང་ཁྱེར་རྒྱུན་གཅོད། དེའི་མན་ངག་གི་རི་བོ་{བཅོག་}**[[115]](#footnote-115)**བཞག་གི་ཐབས། དེའི་དགོངས་པ་ཁམས་གསུམ་ཡོངས་གྲོལ། དེའི་འབྲས་བུ་ཉོན་མོངས་གནས་དག་གོ །

#### 2.17.3.3.1 ལྟ་བ་གྲོང་ཁྱེར་རྒྱུན་གཅོད།

དང་པོ་ལ་གཉིས་ཏེ། ལྟ་བ་སྤྱིའི་རབ་ཏུ་དབྱེ་བ་དང༌། [186-page Dg]རང་གི་དོན་ངོས་བཟུང་བའོ། །

##### 2.17.3.3.1.1 ལྟ་བ་སྤྱིའི་རབ་ཏུ་དབྱེ་བ།

དང་པོ་ལ་རང་བཞིན། དབྱེ་བ། ས་{འཚམས་}**[[116]](#footnote-116)**གསུམ་ལས།

###### 2.17.3.3.1.1.1 རང་བཞིན།

ལྟ་བའི་རང་བཞིན་ནི། སྣང་སྲིད་སྣོད་བཅུད་ཡེ་ནས་གྲོལ་བར་གནས་པ་རྟོགས་པའི་བློ་དང་འབྲེལ་བ་སྟེ། ཐལ་འགྱུར་ལས།

ལྟ་བའི་རང་བཞིན་སྣོད་བཅུད་ལ། །

མ་ཁྱབ་མེད་པས་གང་ཡང་གྲོལ། །

གྲོལ་བའི་ཆོས་ལ་རྣམ་སྨིན་བྲལ། །

ཅིར་སྣང་རང་གི་ཆོས་ཉིད་ལས། །

བཅོས་མའི་ཆོས་ཉིད་ལོགས་ན་མེད། །

ཇི་ལྟར་སྤྱད་ཀྱང་མི་རྟོག་སྐྱེ། །

སྤང་དང་བླང་མེད་རང་སྣང་ངོ༌། །

{ཅེས་}[[117]](#footnote-117)སོ། །

###### 2.17.3.3.1.1.2 དབྱེ་བ།

དབྱེ་ན་ཚིག་དོན་ལྟ་བའི་ལྟ་བ། རྣམ་གྲངས་པའི་ལྟ་བ། རང་བཞིན་གྱི་[page My-314a]ལྟ་བ་གསུམ་ལས།

2.17.3.3.1.1.2.1 ཚིག་དོན་ལྟ་བའི་ལྟ་བ།

དང་པོ་ནི་ཚིག་གི་ལྟ་བ་སོ་སོའི་ཡིད་དཔྱོད་ཀྱིས། ཡེ་ནས་བྱ་བྲལ་དུ་འདོད་པ་དང༌། འབད་[page Ad-118]མེད་ཡེ་གྲོལ་དུ་འདོད་པ་དང༌། བློ་རིམ་གོང་ནས་གོང་ཁྲིད་ལ་ལྟོས་ནས་རིས་མི་འདྲར་འདོད་པ་དང༌། དགེ་སྡིག་ལས་འདས་པར་འདོད་པ་དང༌། བྱས་མེད་བྱུང་མེད་ཆེན་པོར་འདོད་པ་དང༌། མ་བསྒྱུར་རང་དག་ཆེན་པོར་འདོད་པ་དང༌། རང་ཤར་རང་གྲོལ་ཆེན་པོར་འདོད་པ་དང་བདུན་ནོ། །དོན་གྱི་ལྟ་བ་རིག་པ་རང་ཐོག་ཏུ་ལྟ་བ་སྟེ། དེ་ཉིད་ལས།

དེ་ལ་ལྟ་བ་རྣམ་པ་གཉིས། །

ཚིག་གི་ལྟ་དང་དོན་གྱི་ལྟ། །

ཚིག་གི་ལྟ་བ་བདུན་རིམ་ལས། །

སོ་སོའི་འདོད་པ་བློར་བྱས་ཏེ། །

བྱ་བྲལ་འབད་པ་མེད་པ་དང༌། །

རིམ་འཇུག་རང་གཞན་ཁྱད་འདོན་དང༌། །

སྲོག་བཅད་དགེ་སྡིག་བྲལ་བ་དང༌། །

བྱས་མེད་བྱུང་ས་མེད་པ་དང༌། །

མ་བསྒྱུར་སྣང་བ་རང་དག་དང༌། །

ཉོན་མོངས་རང་བཞག་གྲོལ་བར་འདོད། །

དོན་ནི་ཆོས་ཉིད་མངོན་སུམ་ལ། །

ཤེས་རབ་ཀྱིས་ནི་མ་ཡིན་པར། །

དབང་པོའི་སྤྱོད་ཡུལ་ཉིད་དུ་ལྟ། །

{ཅེས་}[[118]](#footnote-118)སོ། །

ཚིག་གི་ལྟ་བ་ནི་རྫོགས་པ་ཆེན་པོ་སེམས་ཀློང་སྤྱིའི་ལྟ་བ་བསྡུས་པའོ། །

2.17.3.3.1.1.2.2 རྣམ་གྲངས་པའི་ལྟ་བ།[[119]](#footnote-119)

གཉིས་པ་རྣམ་གྲངས་པའི་ལྟ་བ་ནི་རིམ་དགུ་སོ་སོའི་ལྟ་བ་རྣམས་ཏེ། ཐལ་འགྱུར་ལས།

བརྗོད་ཚིག་མིང་གི་རྣམ་གྲངས་ནི། །

ཕྱི་དང་ནང་དང་གསང་བ་དང༌། །

བླ་ན་མེད་པའི་ལྟ་བ་བཞིའོ། །

ཕྱི་ནི་ཆོས་ཅན་ལྟ་བ་ལ། །

རིམ་བརྒྱད་བློ་ཡི་འདོད་པ་སྟེ། །

ཡིད་དཔྱོད་འཛིན་པ་ཉིད་དུ་འདོད། །

ནང་གི་ཆོས་ཉིད་ལ་ལྟས་པས། །[187-page Dg]

ངོ་དང་རང་བཞིན་སྒྱུ་མར་མཐོང༌། །

གསང་བ་རང་རིག་ལ་ལྟས་པས། །

ལུ་གུ་རྒྱུད་དུ་འབྲེལ་ཆགས་མཐོང༌། །

ཁོ་ན་ཉིད་ནི་དབྱིངས་[page Ad-119]རིག་གོ །

ཅེས་སོ། །

2.17.3.3.1.1.2.3 རང་བཞིན་གྱི་ལྟ་བ།

གསུམ་པ་རང་བཞིན་གྱི་ལྟ་བ་ལ། གནས་པའི་ལྟ་བ་འཁོར་འདས་གདོད་ནས་མྱ་ངན་ལས་འདས་པ་དང་། མཐོང་དག་གི་ལྟ་བ་རྒྱུ་འབྲས་བྱ་རྩོལ་ལས་འདས་པ་དང༌། རང་བཞིན་གྱི་ལྟ་བ་སྣང་སྲིད་ཡེ་གྲོལ་དུ་སྣང་བ་དང༌། བཅོས་མེད་ཀྱི་ལྟ་བ་མཐའ་གྲོལ་ཀློང་ཡངས་ཆེན་པོ་སྟེ། དེ་ཉིད་[page My-314b]ལས།

གཞན་ཡང་ཆོས་ཉིད་འཁོར་ལོ་བཤད། །

གནས་པའི་ལྟ་བས་ཆོས་ཀུན་རྟོགས། །

རང་བཞིན་དག་པས་འཁོར་འདས་ཕྱེད། །

བྱས་པ་མེད་པས་བྱུང་བ་སྟོར། །

ཡང་དག་ལམ་དུ་སྟོང་པས་ཁྱབ། །

རྫོགས་འབྱུང་ཆོས་ཉིད་སྟོང་པའོ། །

བྱ་བ་མེད་པས་བྱུང་མེད་རྫོགས། །

འཁོར་བ་དག་པས་འདས་པའོ། །

གཞན་ཡང་མཐོང་དག་ལྟ་བ་ནི། །

དངོས་མེད་རང་དག་རྫོགས་པ་ཆེ། །

ལྷ་ལ་མཆོད་པ་མི་དགོས་ཏེ། །

སྔགས་ཀྱི་བཟླས་བརྗོད་དཀའ་ཐུབ་མེད། །

བདུག་པ་མར་མེ་ལྷ་བཤོས་ཅི། །

ཚོགས་དང་གཏོར་མ་མཆོད་པ་མེད། །

གཏོང་དང་སྦྱིན་སྲེག་མཆོད་བྱེད་མེད། །

ཕ་རོལ་ཕྱིན་དྲུག་ལས་མཐའ་མེད། །

དེ་ལྟར་གཞི་རྩ་གང་མེད་པས། །

སྲོག་གཅོད་མ་བྱིན་བླང་དང་མི་ཚངས་སྤྱོད། །

ལྟ་བ་མེད་དང་བསྒོམ་དང་སྤྱོད་པ་མེད། །

ལྟར་མེད་སྤྱད་དུ་མེད་པས་བསྒོམ་པའི་འདོད་པ་གང་། །

སྟོང་དང་གསལ་བ་སེམས་ཀྱི་འདོད་པ་གང༌། །

དེ་བཞིན་ཆོས་དང་སངས་རྒྱས་ཆོས་མེད་པའོ། །

གཞན་ཡང་རང་བཞིན་ལྟ་བ་བསྟན་པ་ནི། །

ས་ཆུ་མེ་རླུང་འབྱུང་བ་མངོན་སངས་རྒྱས། །

བཅས་པ་མེད་པར་རང་གྲོལ་ཆེན་པོ་[page Ad-120]ཉིད། །

འདོད་ཆགས་ཞེ་སྡང་གཏི་མུག་བྱང་ཆུབ་གཞི། །

རྣམ་རྟོག་ལས་ཀྱི་སྤྱོད་པ་རྟོགས་པའི་གདེང༌། །

འཁོར་བ་མ་སྤངས་སངས་རྒྱས་དགོངས་པའོ། །

ལུས་དང་ངག་ཡིད་དངས་བས་སྐུ་གསུམ་རྫོགས། །

སེམས་དང་མ་རིག་འཁྲུལ་བ་ཆོས་ཉིད་གཞི། །

ལས་དང་བག་ཆགས་ཞེན་པ་ལྟ་གནད་དོ། །

གཞན་ཡང་བཅོས་མེད་ལྟ་བ་ནི། །

ཆོས་ལས་མ་བྱུང་སངས་རྒྱས་པ། །

རྒྱུ་ཡིས་མ་བསྐྱེད་[188-page Dg]འབྲས་བུ་རྫོགས། །

རྐྱེན་གྱིས་མི་འཇིག་ལུས་བླངས་ཏེ། །

ལུང་ལས་མ་བྱུང་གྲུབ་པའི་མཐའ། །

རྒྱུད་ལ་མ་བརྟེན་མན་ངག་གིས། །

མྱ་ངན་འདས་པའི་རྩ་བ་བཅད། །

འཁོར་བའི་འབྲས་བུ་སྨིན་པར་བྱས། །

ཡང་དག་མ་ཡིན་མ་དག་གཞི། །

ཉོན་མོངས་དྲུག་གི་གཞི་མ་ལ། །

བྱང་ཆུབ་ས་བོན་སྟོངས་པར་བྱས། །

ངན་སོང་གསུམ་གྱི་གཟུགས་སྨིན་ཏེ། །

སྐུ་[page My-315a]གསུམ་པོ་ཡང་ལག་བཅངས་སོ། །

{ཅེས་}[[120]](#footnote-120)སོ། །

ཐ་མ་འདི་རང་རིག་ལྷུན་གྲུབ་ཆེན་པོའི་ལྟ་བ་སྟེ། གྲོལ་འཁྲུལ་གཉིས་ཀྱི་རང་བཞིན་ལྟ་བར་གཏན་ལ་ཕབ་པའོ། །བརྗོད་བྱའི་ལྟ་བ་ཞེས་གྲགས་པ་ཡིན་ནོ། །

###### 2.17.3.3.1.1.3 ས་མཚམས།

གསུམ་པ་ས་{འཚམས་}**[[121]](#footnote-121)**ནི། ལྟ་བ་སྤྱིའི་ས་{འཚམས་}[[122]](#footnote-122)རང་རང་གི་རྟོགས་པ་དང་འབྲེལ་དུས་{ཀློངས་སུ་}[[123]](#footnote-123)ཕེབས་པ་ཡིན་ལ། ཁྱད་པར་དུ་ཚིག་དོན་གྱི་ལྟ་བའི་ས་{འཚམས་}[[124]](#footnote-124)ཡིད་དཔྱོད་དང༌། དེ་ལས་འདས་པས་འབྱེད་དེ། ཐལ་འགྱུར་ལས།

ཚིག་དོན་ལྟ་བའི་ས་{འཚམས་}[[125]](#footnote-125)ནི། །

ཚིག་ནི་བརྗོད་པའི་རྒྱུ་ཡིན་ཏེ། །

གང་གིས་བརྗོད་དང་སྤྲུལ་བྱེད་པ། །

དེ་ལ་བསམ་པས་ཡིད་དཔྱོད་དོ། །[page Ad-121]

དོན་ནི་རང་ལྟ་རང་གིས་ལྟ། །

མངོན་སུམ་ཚད་ནི་གསུམ་དག་གིས། །

ལུ་གུ་རྒྱུད་ལ་མངོན་དུ་སྤྱོད། །

ཅེས་སོ། །

##### 2.17.3.3.1.2 རང་གི་དོན་ངོས་གཟུང་བ།

གཉིས་པ་རང་གི་ལྟ་བ་ངོས་བཟུང་བ་ནི། རྫོགས་པ་ཆེན་པོ་བྱ་བྲལ་ལྷུན་གྱིས་གྲུབ་པའི་ལྟ་བ་སྟེ། དབྱེ་ན་གསུམ་ལས།

###### 2.17.3.3.1.2.1 ཕྱི་ཆོས་ཅན།

དང་པོ་ཕྱི་ཆོས་ཅན་ལ་{ལྟས་}[[126]](#footnote-126)པས་ཆོས་ཅན་རང་བཞིན་མེད་པར་མཐོང༌། དེ་ཡང་ཆོས་ཅན་དུམ་བུ་པ་ལ་རྡོ་རྗེའི་མིག་གིས་{ལྟས་}[[127]](#footnote-127)པས་སྣང་བ་སྒྱུ་མའི་དཔེ་བརྒྱད་དུ་མཐོང་སྟེ། འཁྲུལ་པ་ཡང་དག་ཏུ་གྲུབ་པ་མེད་པར་རྟོགས་པས་ཁམས་གསུམ་དུ་{བཟློག་}[[128]](#footnote-128)པའི་དོགས་པ་མེད་པས་བློ་བདེ། ཆོས་ཅན་བྱེ་བྲག་པ་ལ་ཤེས་རབ་ཀྱི་མིག་གིས་{ལྟས་}[[129]](#footnote-129)པས། ཀུན་རྫོབ་ཀྱི་སྣང་བ་གཞི་མེད་ཡེ་དག་ཆེན་པོར་རྟོགས་པས། རིག་པ་ལ་ལས་དང་བག་ཆགས་མེད་པའི་བློ་བདེ་རྙེད་པ་སྟེ། ཉི་ཟླ་ཁ་སྦྱོར་ལས།

ཕྱི་ཡི་ལྟ་བ་འདི་ལྟ་སྟེ། །

དམིགས་པར་སྣང་བའི་ཡུལ་རྣམས་ལ། །

རང་བཞིན་མེད་པར་གང་གོམས་པ། །

འདིས་ནི་སྣང་སྟོང་གཉིས་སུ་མེད། །

ཚོགས་དྲུག་མ་བཀག་ལྷུག་པའོ། །

{ཅེས་}[[130]](#footnote-130)པ་དང༌། རང་ཤར་ལས།

ཆོས་[189-page Dg]ཅན་མཚན་མར་སྣང་བ་ལ། །

མིག་གི་དབང་པོ་མ་འགགས་པས། །

སེམས་ཀྱི་ལྟ་བ་ལེགས་པ་ཡིན། །

རང་གི་རིག་པ་གསལ་བ་ཡི། །

ཆོ་འཕྲུལ་ཕྱི་ཡི་སྣང་བ་སྟེ། །

རྟོག་[page My-315b]མེད་གསལ་བའི་ངོ་བོ་ལས། །

རང་བྱུང་ཆེན་པོར་ཤེས་གྱུར་ན། །

ཆོས་ཅན་ལྟ་བའི་ལྟ་བའོ། །

{ཅེས་}[[131]](#footnote-131)སོ། །

###### 2.17.3.3.1.2.2 ནང་ཆོས་ཉིད།

གཉིས་པ་ནང་ཆོས་ཉིད་ལ་{ལྟས་}[[132]](#footnote-132)པས་རང་བཞིན་མེད་[page Ad-122]པར་ཡེ་ཤེས་ཀྱི་མིག་གིས་མཐོང་སྟེ། རང་རིག་ཏུའང་འཛིན་པའི་སེམས་མེད་པར་རྟོགས་པས། ཆོས་ཟད་ཀྱི་ངང་དུ་བློ་བདེ་བ་ནི། རང་ཤར་ལས།

ཆོས་ཉིད་རིག་པ་སྐྱེ་མེད་ལ། །

རྣམ་རྟོགས་མཚན་མ་ངང་གིས་མེད། །

རིག་པ་དགག་སྒྲུབ་མེད་པ་ལ། །

ཞེན་པའི་སྤྱོད་པ་ག་ལ་ཡོད། །

ཆོས་ཉིད་རྟོགས་པར་བྱེད་པ་ནི། །

བྱར་མེད་ངང་དུ་ཤེས་པར་བྱ། །

བྱ་བྱེད་བྲལ་བའི་རིག་པ་ནི། །

གང་གི་ཕྱོགས་སུ་མ་ལྷུང་ན། །

བསྒོམ་པ་ཆེན་པོ་ཞེས་བྱའོ། །

དེ་ཡང་རྟོགས་བྱེད་འདི་ལྟ་སྟེ། །

འདུ་ཤེས་གཅིག་པའི་ཤེས་རབ་ཀྱིས། །

བློ་གཏིང་ཡིད་ཆེས་གྱུར་པ་དང༌། །

ཆོས་ཉིད་སྐྱེ་མེད་རྟོགས་གྱུར་ན། །

ཡེ་ཤེས་ཆེན་པོ་སྐྱེ་བར་འགྱུར། །

ཅེས་སོ། །

###### 2.17.3.3.1.2.3 གསང་བ་རིག་པ།

གསུམ་པ་གསང་བ་རིག་པ་ལ་{ལྟས་}[[133]](#footnote-133)པས་དབྱིངས་རིག་གཉིས་སུ་མེད་པར་མཐོང་སྟེ། ཡིད་དཔྱོད་ཚིག་གིས་སངས་རྒྱས་མི་ཐོབ་པར་ཐག་ཆོད། འཁོར་འདས་ཀ་དག་ཆོས་ཟད་དུ་མཐོང་བས་བློ་བདེ་བ་ནི། ཉི་ཟླ་ཁ་སྦྱོར་ལས།

དབྱིངས་དང་རིག་པ་སུས་མཐོང་བ། །

འདིས་ནི་སངས་རྒྱས་ས་ལ་གོམས། །

འདི་ལས་ཐབས་གཞན་གོང་ན་མེད། །

ཡིད་དཔྱོད་འཛིན་ལས་ཁྱད་པར་འཕགས། །

{ཅེས་}[[134]](#footnote-134)པ་དང༌། སེང་གེ་རྩལ་རྫོགས་ལས།

སངས་རྒྱས་ཀུན་གྱི་ལྟ་ཕུགས་ནི། །

དབྱིངས་རིག་གཉིས་ལས་མ་འདས་པའོ། །

{ཅེས་}[[135]](#footnote-135)སོ། །

[[136]](#footnote-136)དེ་ལྟ་བུའི་ལྟ་བ་རྣམས་ལ་མིང་དུ་བཏགས་ན་གྲོང་ཁྱེར་རྒྱུན་གཅོད་ཀྱི་ལྟ་བ་ཞེས་བྱ་སྟེ། མངལ་གྱི་གྲོང་ཁྱེར་རྒྱུན་ཆོད་ནས་[page Ad-123]ཁམས་གསུམ་དུ་མི་{ཟློག་}[[137]](#footnote-137)པར་ཚེ་འདི་ཉིད་ལ་སངས་རྒྱ་བའོ། །དེའང་དབང་པོའི་ཁྱད་ཀྱིས་རབ་འདི་ཉིད། འབྲིང་བར་དོ། ཐ་མ་རང་བཞིན་སྤྲུལ་སྐུར་སངས་རྒྱ་བས་ཏེ། ཉི་ཟླ་ཁ་སྦྱོར་ལས།

རབ་ལ་སྐྱེ་གཉིས་མི་དགོས་ཏེ། །

འབྲིང་པོ་སྐྱེ་གཉིས་[190-page Dg]{འཚམས་}[[138]](#footnote-138)སུའོ། །

ཐ་མ་[page My-316a]རྣམས་ནི་དབུགས་ཕྱུང་སྟེ། །

སྤྲུལ་པ་པོས་ནི་རང་རྒྱུད་འགྲོལ། །

{ཅེས་}[[139]](#footnote-139)སོ། །

#### 2.17.3.3.2 དེའི་མན་ངག་གི་རི་བོ་ཅོག་གཞག་གི་ཐབས།

གཉིས་པ་དེའི་མན་ངག་ཏུ་རི་བོ་{བཅོག་}**[[140]](#footnote-140)**གཞག་གི་ཐབས་ནི། ཐམས་ཅད་ལྟ་བས་ཐག་ཆོད་དུ་བཅོས་སླད་མེད་པར་སྣང་བ་སྣང་ཐོག རིག་པ་རིག་ཐོག་ཏུ་བཞག་པས། ཐེག་པ་ཀུན་གྱི་དགོངས་པ་དེར་འདུ་ལ་དེའི་ངང་ནས་ཐམས་ཅད་ཀྱི་དོན་མཐོང་ཞིང༌། གཞན་གྱིས་འདིའི་དོན་མི་མཐོང་སྟེ། དཔེར་ན་རི་རྒྱལ་གྱི་རྩེ་ནས་དམའ་བའི་ལུང་པ་རྣམས་དུས་གཅིག་ལ་མཐོང་ཡང༌། {རླུང་}[[141]](#footnote-141)ནས་རི་བོའི་རྩེ་མི་མཐོང་བ་བཞིན་དུ། རྫོགས་པ་ཆེན་པོ་ཡེ་གྲོལ་ལྷུན་གྱིས་གྲུབ་པའི་ངོས་ནས་{ལྟས་}[[142]](#footnote-142)པས་ཐེག་པ་རིམ་དགུའི་འདོད་པ་རང་ལུགས་སུ་རྟོགས་ལ། ཐེག་པ་གཞན་གྱིས་འདིའི་དགོངས་པ་མི་རྟོགས་ཤིང༌། ཁམས་གསུམ་ཡོངས་གྲོལ་ཆེན་པོར་རྫོགས་ཏེ། ཀློང་དྲུག་པ་ལས།

ལྟ་རུ་ཡོད་པའི་སེམས་ཉིད་ལ། །

སྣང་སྲིད་གཅིག་པར་རང་ཤར་བས། །

ཁམས་གསུམ་རང་སར་གྲོལ་བར་ནི། །

ཨ་ཏི་རང་བཞག་ཆེན་པོར་རྫོགས། །

བཞག་ཏུ་ཡོད་པའི་སེམས་ཉིད་ལ། །

སྣང་བ་རང་བཞག་གཞིར་ཤར་བས། །

{བཅོག་}[[143]](#footnote-143)བཞག་ཆེན་པོའི་ལྟ་བར་ནི། །

བཙལ་བ་མེད་པའི་ཚུལ་དུ་རྫོགས། །

{ཅེས་}[[144]](#footnote-144)[page Ad-124]སོ། །

#### 2.17.3.3.3 དེའི་དགོངས་པ་ཁམས་གསུམ་ཡོངས་གྲོལ།

གསུམ་པ་དེའི་དགོངས་པ་ཁམས་གསུམ་ཡོངས་གྲོལ་ནི། དེ་ལྟར་རྟོགས་པའི་རྣལ་འབྱོར་པས་{ལྟས་}[[145]](#footnote-145)ན་མ་གྲོལ་བ་གང་ཡང་མེད་དེ་ཡེ་ནས་བཅིངས་གྲོལ་ལས་འདས་པ་གཞི་མེད་རང་སྣང་ཆེན་པོ་རྨི་ལམ་སྒྱུ་མའམ་ནམ་མཁའི་རང་བཞིན་དུ་མཐོང་བས། མཁའ་མཉམ་ཀློང་ཆེན་གྱི་དགོངས་པར་རྫོགས་ཏེ། ཀློང་དྲུག་པ་ལས།

བྱུང་ཚོར་མེད་པའི་སེམས་ཉིད་ལ། །

མ་བསམས་ལྷག་མཐོང་སྣང་བར་ནི། །

འགྲོ་འོང་ཟད་པའི་དགོངས་པ་ཞེས། །

ཀུན་ཏུ་བཟང་པོ་ང་ཡིས་བསྟན། །

བཟུང་བ་མེད་པའི་སེམས་ཉིད་ལ། །

མ་འགགས་དག་པའི་སྣང་བ་ནི། །

རོལ་པ་ཆེན་[page My-316b]པོའི་ཏིང་འཛིན་ཞེས། །

ཀུན་ཏུ་བཟང་པོ་ང་ཡིས་བསྟན། །

འཛིན་པ་མེད་པའི་སེམས་ཉིད་ལ། །

རང་ཤར་སྣང་བ་ཆེན་པོ་ནི། །

མ་འགགས་མི་རྟོག་དགོངས་པ་ཞེས། །

ཀུན་ཏུ་བཟང་པོ་ང་ཡིས་བསྟན། །

ཟུག་རྔུ་མེད་པའི་སེམས་ཉིད་[191-page Dg]ལ། །

བདག་རྟོག་བྲལ་བའི་སྣང་བ་ནི། །

རང་བཞག་ཆེན་པོའི་དགོངས་པ་ཞེས། །

ཀུན་ཏུ་བཟང་པོ་ང་ཡིས་བསྟན། །

རྟག་ཆད་མེད་པའི་སེམས་ཉིད་ལ། །

བཟང་ངན་བྲལ་བའི་སྣང་བ་ནི། །

སྤང་བླང་བྲལ་བའི་དགོངས་པ་ཞེས། །

ཀུན་ཏུ་བཟང་པོ་ང་ཡིས་བསྟན། །

བླང་དོར་མེད་པའི་སེམས་ཉིད་ལ། །

ཕྱོགས་མེད་རང་གྲོལ་སྣང་བ་ནི། །

ཁྱབ་{བརྡལ་}[[146]](#footnote-146)ཆེན་པོའི་དགོངས་པ་ཞེས། །

ཀུན་ཏུ་བཟང་པོ་ང་ཡིས་བསྟན། །

ཅེས་སོ། །

#### 2.17.3.3.4 དེའི་འབྲས་བུ་ཉོན་མོངས་གནས་དག

བཞི་པ་དེའི་འབྲས་བུ་ཉོན་མོངས་གནས་དག་ནི། དེའི་ཚེ་ཉོན་མོངས་པ་མ་སྤངས་ལ་མི་གནས་པར་གནས་སུ་[page Ad-125]དག་པ་ནམ་མཁའ་ལ་སྤྲིན་དེངས་པའམ། ཆུའི་རྙོག་དེངས་པ་ལྟར། དང་པོ་འཁྲུལ་མ་མྱོང༌། ད་ལྟ་འཁྲུལ་པ་ལ་མི་གནས། ཐ་མ་འཁྲུལ་མི་སྲིད་པའི་གཞི་ཡིན་ཐོག་ཏུ་ཕེབས་པས། ཆོས་བོར་བའི་གང་ཟག་ཅེས་བྱ་སྟེ། ཡང་དེ་ཉིད་ལས།

ཆོས་ཉིད་སྣང་བའི་སེམས་ཉིད་ལ། །

བདེ་དང་རང་འཛིན་རང་སར་དག །

བདག་ཏུ་སྣང་བའི་སེམས་ཉིད་ལ། །

ཞེན་པའི་བློ་རྣམས་རང་སར་དག །

བདག་མེད་སྣང་བའི་སེམས་ཉིད་ལ། །

ཆ་དང་བྲལ་བ་རང་སར་དག །

ཟག་བཅས་སྣང་བའི་སེམས་ཉིད་ལ། །

བསྐྱེད་པའི་འབྱུང་བ་རང་སར་དག །

ཟག་མེད་སྣང་བའི་སེམས་ཉིད་ལ། །

འཁྲུལ་རྐྱེན་དྲི་མ་རང་སར་དག །

ཅེས་སོ། །

འདི་ནི་ལྟ་བ་བསྟན་པའི་འབྲས་བུའོ།། །།

### 2.17.3.4 འབྲས་བུ་ལ་རྒྱུན་དུ་བྱེད་པའི་རྣལ་འབྱོར།

དོན་བཞི་པ་འབྲས་བུ་ལ་རྒྱུན་དུ་བྱེད་པའི་རྣལ་འབྱོར་ལ་བཞི་སྟེ། རང་བཞིན་རྣམ་དག་གི་འབྲས་བུ། དེའི་མན་ངག་ཏུ་རིག་པ་{བཅོག་}**[[147]](#footnote-147)**བཞག་གི་ཐབས། སྲིད་གསུམ་ཀ་དག་གི་དགོངས་པ། ཉོན་མོངས་རང་གྲོལ་གྱི་འབྲས་བུའོ། །

#### 2.17.3.4.1 རང་བཞིན་རྣམ་དག་གི་འབྲས་བུ།

དང་པོ་ལ། [page My-317a]རྒྱལ་པོ་གདན་ས་ཟིན་ཏེ་མི་འགྱུར་བ། དམངས་ཆམ་ལ་ཕེབས་ཏེ་མི་འགྱུར་བ། བློན་པོ་བཙོན་དུ་ཟིན་ཏེ་མི་འགྱུར་བ་གསུམ་ལས།

##### 2.17.3.4.1.1 རྒྱལ་པོ་གདན་ས་ཟིན་ཏེ་མི་འགྱུར་བ།

དང་པོ་ནི། དཔེར་ན་རྒྱལ་རིགས་སྤྱི་བོ་ནས་དབང་བསྐུར་བས་རང་གི་རྒྱལ་ས་ཟིན་ཏེ་མི་འགྱུར་བ་དང་འདྲ་བར། རིག་པ་རང་ས་ཟིན་ཏེ་ཆོས་ཉིད་ལས་མི་འགྱུར་བས་རང་ས་ཟིན་པའོ། །

##### 2.17.3.4.1.2 དམངས་ཆམ་ལ་ཕེབས་ཏེ་མི་འགྱུར་བ།

གཉིས་པ་ནི་རྒྱལ་པོ་ཅིག་གིས་ཡུལ་ཁམས་ལ་དམག་དྲངས་ནས་འབངས་ཆམ་ལ་[192-page Dg]ཕེབས་དུས་དེའི་[page Ad-126]རྒྱལ་འབངས་བསྐོར་དང་བཅས་པས་འགྱུར་ས་མེད་པ་དང་འདྲ་བར། སྒོ་ལྔའི་རྣམ་ཤེས་འཆར་བའི་གཞི་སྟོངས་པས་འཁོར་བའི་མིང་མེད་པའོ། །

##### 2.17.3.4.1.3 བློན་པོ་བཙོན་དུ་ཟིན་ཏེ་མི་འགྱུར་བ།

གསུམ་པ་ནི་རྒྱལ་པོ་ཞིག་གི་བློན་པོ་དམ་པ་ཡུལ་གཞན་གྱི་རྒྱལ་པོས་བཙོན་དུ་བཟུང་ན། རྒྱལ་པོ་དེ་ཡང་གཞན་གྱི་རྒྱལ་པོས་ཅི་ཟེར་ལ་ཉན་དགོས་པ་དང་འདྲ་བར། ཡིད་ཀྱི་རྣམ་པར་ཤེས་པ་འགྱུ་བ་རྒྱུན་ཆད་པས། དེའི་འཆར་གཞི་རིག་པ་རང་དབང་ཐོབ་པའོ། །དོན་གྱིས་འབྲས་བུ་རྒྱུར་མི་ལྡོག་པ་བསེ་ཤིང་གི་འབྲས་བུ་ལྟ་བུ་སྟེ། རྩོལ་བས་བྱས་པས་བྱུང་བ་ལྟ་བུ་མ་ཡིན་ཏེ། ཡེ་ནས་དེ་ལྟར་གནས་པའི་དོན་ཐོག་ཏུ་ངང་གིས་ཕེབས་པས་འབྲས་བུ་ཞེས་ཐ་སྙད་དུ་བརྗོད་པའོ། །

#### 2.17.3.4.2 དེའི་མན་ངག་ཏུ་རིག་པ་ཅོག་གཞག་གི་ཐབས།

གཉིས་པ་དེའི་ཐབས་རིག་པ་{བཅོག་}**[[148]](#footnote-148)**གཞག་གི་མན་ངག་ནི་ཐམས་ཅད་རིག་པའི་ངང་དུ་ཡེ་ནས་རང་ཤར་རང་གནས་རང་གྲོལ་བར་ཐག་ཆོད་པས་རིག་པ་གང་ཤར་དེ་ཉིད་ཤར་ས་དེར་བཅོས་སླད་མེད་པར་ཕྱལ་ཡས་སུ་འཇོག་པ་སྟེ། ཀློང་དྲུག་པ་ལས།

ཐོབ་ཏུ་ཡོད་པའི་སེམས་ཉིད་ལ། །

རེ་དོགས་ཉིད་ནི་རང་དག་པས། །

རྩོལ་བསྒྲུབ་རྣམས་དང་བྲལ་བར་ནི། །

སྐུ་གསུམ་རང་ལ་ཚང་བར་རྫོགས། །

བགྲང་དུ་ཡོད་པའི་སེམས་ཉིད་ལ། །

ཐེག་པ་སོ་སོར་རང་ཤར་བས། །

འདོད་རྒྱལ་ཡིད་དཔྱོད་མིན་པར་ནི། །

སྙིང་པོ་ཡང་གསང་ཆེན་པོར་རྫོགས། །

དམིགས་སུ་ཡོད་པའི་སེམས་ཉིད་ལ། །

སྣང་བ་སྣ་ཚོགས་རང་ཤར་ཏེ། །

མིང་དང་ཁ་དོག་སོ་སོར་ནི། །

[page My-317b]གཟུགས་སུ་རྣམ་པ་གཉིས་སུ་རྫོགས། །

དཔག་ཏུ་ཡོད་པའི་སེམས་[page Ad-127]ཉིད་ལ། །

སྣང་བའི་ཡུལ་ནི་བདེན་ཤར་ཏེ། །

གཏད་པའི་ས་ཉིད་རང་ཤར་དུ། །

དམིགས་པའི་རྟེན་དང་བཅས་ཏེ་རྫོགས། །

{ཅེས་}[[149]](#footnote-149)སོ། །

#### 2.17.3.4.3 སྲིད་གསུམ་ཀ་དག་གི་དགོངས་པ།

གསུམ་པ་དེའི་དགོངས་པ་སྲིད་གསུམ་ཀ་དག་ནི་སྒོ་གསུམ་གྱི་ཞེན་རྟོག་ལས་དང་བག་ཆགས་ཐམས་ཅད་རང་སངས་ཆེན་པོར་དག་པས་འཁོར་འདས་རེ་དོགས་དང་བྲལ་བའི་དགོངས་པ་རྙེད་པ་སྟེ། དེ་ཉིད་ལས།

ཡ་ང་མེད་པའི་སེམས་ཉིད་ལ། །

རེ་དོགས་བྲལ་བའི་སྣང་བ་ནི། །

ཡེ་བཞག་གདེང་ལྡན་དགོངས་པ་ཞེས། །

ཀུན་ཏུ་བཟང་པོ་ང་ཡིས་བསྟན། །

སྣང་ཆ་མེད་པའི་སེམས་ཉིད་ལ། །

ཉག་གཅིག་ཆ་ཕྲའི་སྣང་[193-page Dg]བ་ནི། །

སྤྲོས་བྲལ་ཆེན་པོའི་དགོངས་པ་ཞེས། །

ཀུན་ཏུ་བཟང་པོ་ང་ཡིས་བསྟན། །

ཅེས་སོ། །

#### 2.17.3.4.4 ཉོན་མོངས་རང་གྲོལ་གྱི་འབྲས་བུ།

བཞི་པ་ཉོན་མོངས་རང་གྲོལ་གྱི་འབྲས་བུ་ནི། དེའི་ཚེ་ཉོན་མོངས་དང་རྟོག་ཚོགས་གང་སྐྱེས་དེ་ཉིད་ཚུགས་མི་ཐུབ་ཟུངས་མེད་པར་ཐད་དྲང་དུ་རང་ཞིག་རང་གྲོལ་ལ་སོང་བ་ནི། དཔེར་ན་ཆུའི་རི་མོའམ་སྦྲུལ་གྱི་མདུད་པ་རང་ཞིག་ལ་སོང་བ་བཞིན་ནོ། །དེའང་འཁོར་འདས་ཀྱི་འཛིན་པ་དང་བྲལ་བས་ཆོས་ལས་འདས་པའི་རྣལ་འབྱོར་པ་ཞེས་བྱ་སྟེ། བྱུང་ཚོར་དང་རྣམ་རྟོག་རང་ཞིག་ལ་སོང་བ་ནི། ཀློང་དྲུག་ལས།

དམིགས་པར་སྣང་བའི་སེམས་ཉིད་ལ། །

དམིགས་བྱེད་ཆ་རྣམས་རང་སར་དག །

བློ་ཚོགས་སྣང་བའི་སེམས་ཉིད་ལ། །

ཚོར་བ་རྣམས་ནི་རང་སར་དག །

ཡིད་དུ་སྣང་བའི་སེམས་ཉིད་ལ། །

དཔྱིད་བྱེད་ཆ་རྣམས་རང་སར་དག །

གཟུགས་སུ་སྣང་བའི་སེམས་ཉིད་ལ། །

འབྱུང་[page Ad-128]བ་འདུས་པ་རང་སར་དག །

རྣམ་ཤེས་སྣང་བའི་སེམས་ཉིད་ལ། །

རྒྱུ་རྐྱེན་རྣམས་ནི་རང་སར་དག །

ཚོར་བར་སྣང་བའི་སེམས་ཉིད་ལ། །

ཉམས་མྱོང་རྣམས་ནི་རང་སར་དག །

འདུ་ཤེས་སྣང་བའི་སེམས་ཉིད་ལ། །

ཉོན་མོངས་གྲངས་རྣམས་རང་སར་དག །

རྟོག་འཛིན་བྲལ་བའི་སེམས་ཉིད་ལ། །

དྲན་པའི་ཟུངས་རྣམས་རང་སར་དག །

[page My-318a]ཅེས་གསུངས་སོ། །

[[150]](#footnote-150)འདི་དག་ནི་རང་བཞིན་རྫོགས་པ་ཆེན་པོའི་གནད་ལས་བློ་སྤྲོས་པ་ཅན་གྱི་དོན་དུའོ།། །།

## 2.17.4 ལེའུརེ་རེའི་མཇུག་གི་སྨོན་ལམ།

ཐེག་པའི་མཆོག་རིན་པོ་ཆེའི་མཛོད་ལས། དམིགས་པ་ཡུལ་གྱི་བློ་རིམ་ཅན་འཇུག་པའི་ལམ་ཟབ་རྒྱ་ཆེར་བཤད་པ་སྟེ། རིམ་ཁང་བཅུ་བདུན་པའོ།།  །།

1. Nd: བགྲོད་ [↑](#footnote-ref-1)
2. Nd: ཞེས་ [↑](#footnote-ref-2)
3. Nd: བགྲོད་ [↑](#footnote-ref-3)
4. Nd: ཞེས་ [↑](#footnote-ref-4)
5. Nd: བགྲོད་ [↑](#footnote-ref-5)
6. Nd: གདོས་ [↑](#footnote-ref-6)
7. Nd: བགྲོད་ [↑](#footnote-ref-7)
8. Nd: ཞེས་ [↑](#footnote-ref-8)
9. Nd: ཞེས་ [↑](#footnote-ref-9)
10. Nd: ཞེས་ [↑](#footnote-ref-10)
11. Nd: ཞེས་ [↑](#footnote-ref-11)
12. Nd: གདམས་ [↑](#footnote-ref-12)
13. Nd: གདམས་ [↑](#footnote-ref-13)
14. Nd: ཞེས་ [↑](#footnote-ref-14)
15. Nd: གདམས་ [↑](#footnote-ref-15)
16. Nd: ཞེས་ [↑](#footnote-ref-16)
17. Nd: ཞེས་ [↑](#footnote-ref-17)
18. Nd: གཤིས་ [↑](#footnote-ref-18)
19. Nd: དྭགས་ [↑](#footnote-ref-19)
20. Nd: ཞེས་ [↑](#footnote-ref-20)
21. Nd: བྷནྡྷ་ [↑](#footnote-ref-21)
22. Nd: ཞེས་ [↑](#footnote-ref-22)
23. Nd: གདལ་ [↑](#footnote-ref-23)
24. Nd: ཞེས་ [↑](#footnote-ref-24)
25. Nd: གདལ་ [↑](#footnote-ref-25)
26. Nd: མཚམས [↑](#footnote-ref-26)
27. Nd: ཞེས་ [↑](#footnote-ref-27)
28. Nd: ཞེས་ [↑](#footnote-ref-28)
29. Nd: སློང་ [↑](#footnote-ref-29)
30. Nd: སློབ་ [↑](#footnote-ref-30)
31. Nd: ཞེས་ [↑](#footnote-ref-31)
32. Nd: དྭགས་ [↑](#footnote-ref-32)
33. Nd: དྭགས་ [↑](#footnote-ref-33)
34. Nd: ལྐུག་ [↑](#footnote-ref-34)
35. Nd: ཞེས་ [↑](#footnote-ref-35)
36. Nd: ཞེས་ [↑](#footnote-ref-36)
37. Nd: ཞེས་ [↑](#footnote-ref-37)
38. Nd: ཅོག་ [↑](#footnote-ref-38)
39. Nd: ཞེས་ [↑](#footnote-ref-39)
40. Nd: ཞེས་ [↑](#footnote-ref-40)
41. I didn’t mark up any further divisions under this subhead; same for 1.2 and 1.3. [↑](#footnote-ref-41)
42. Nd: མཐུན་ [↑](#footnote-ref-42)
43. Nd: ཀྲུང་གིས་ [↑](#footnote-ref-43)
44. Nd: རིམ་གྱིས་ [↑](#footnote-ref-44)
45. Nd: མཚམས་ [↑](#footnote-ref-45)
46. Nd: བཟློག [↑](#footnote-ref-46)
47. I marked this and the following subhead because they are indicated in David’s outline (they are not mentioned in Longchenpa’s sa bcad). I have gone ahead and numbered them, though this creates five divisions where Longchenpa only lists three. [↑](#footnote-ref-47)
48. Nd: ཞེས་ [↑](#footnote-ref-48)
49. Nd: ཞེས་ [↑](#footnote-ref-49)
50. Nd: ཞེས་ [↑](#footnote-ref-50)
51. Nd: གཤིས་ [↑](#footnote-ref-51)
52. Nd: གཞུག [↑](#footnote-ref-52)
53. Nd: ཞེས་ [↑](#footnote-ref-53)
54. Nd: ཞེས་ [↑](#footnote-ref-54)
55. Nd: ཀྲུང་ [↑](#footnote-ref-55)
56. Nd: རྟེན་ [↑](#footnote-ref-56)
57. Nd: ཞེས་ [↑](#footnote-ref-57)
58. Nd: ཝ་ [↑](#footnote-ref-58)
59. Nd: ཞེས་ [↑](#footnote-ref-59)
60. I put in this subhead, and its two divisions, based on David’s outline (they are not listed in the sa bcad. It is not clear to me that the rest of the material in this section is structured by these subheads; i.e. there may need to be more organization here. I have marked with the “sa bcad” style some other topics noted in David’s outline [↑](#footnote-ref-60)
61. Nd: གཅི་ [↑](#footnote-ref-61)
62. Nd: ཞེས་ [↑](#footnote-ref-62)
63. Nd: ཞེས་ [↑](#footnote-ref-63)
64. Nd: མཚམས་ [↑](#footnote-ref-64)
65. Nd: ཞེས་ [↑](#footnote-ref-65)
66. Nd: ཞེས་ [↑](#footnote-ref-66)
67. Nd: མགལ་དུམ་ [↑](#footnote-ref-67)
68. Nd: འདུན་ [↑](#footnote-ref-68)
69. Nd: བགྲོད་ [↑](#footnote-ref-69)
70. Nd: གཞུག་ [↑](#footnote-ref-70)
71. This topic is noted in David’s outline as “effects of practice”; I haven’t given it a subhead. [↑](#footnote-ref-71)
72. Nd: ངེས་ [↑](#footnote-ref-72)
73. This could be made a concluding section; David’s outline notes this as “summary thal ‘gyur quote” [↑](#footnote-ref-73)
74. Nd: ངེས་ [↑](#footnote-ref-74)
75. [↑](#footnote-ref-75)
76. Nd: བཞིན་ [↑](#footnote-ref-76)
77. Nd: ཞེས་ [↑](#footnote-ref-77)
78. Nd: དྭངས་ཤིང་ [↑](#footnote-ref-78)
79. Nd: ཞེས་ [↑](#footnote-ref-79)
80. Nd: ཞེས་ [↑](#footnote-ref-80)
81. Unclear if this is intended to be a citation [↑](#footnote-ref-81)
82. Concluding discussion. [↑](#footnote-ref-82)
83. Nd: ཞེས་ [↑](#footnote-ref-83)
84. Nd: གཞུག་ [↑](#footnote-ref-84)
85. Nd: མཚམས་ [↑](#footnote-ref-85)
86. Nd: ཀྲུང་ [↑](#footnote-ref-86)
87. Nd: ཁྲོལ་ [↑](#footnote-ref-87)
88. Nd: ཀྲུང་ [↑](#footnote-ref-88)
89. Nd: གཞུག་ [↑](#footnote-ref-89)
90. Nd: དྭངས་ [↑](#footnote-ref-90)
91. དེ་གཉིས་མ་འབྱོངས་ན་ (SG). [↑](#footnote-ref-91)
92. Nd: ཞེས་ [↑](#footnote-ref-92)
93. Nd: མཚམས་ [↑](#footnote-ref-93)
94. Nd: གིས་ [↑](#footnote-ref-94)
95. Nd: ཞེས་ [↑](#footnote-ref-95)
96. Nd: རིམ་གྱིས་ [↑](#footnote-ref-96)
97. Nd: མཐུད་ [↑](#footnote-ref-97)
98. Nd: ཞེས་ [↑](#footnote-ref-98)
99. Nd: ཞེས་ [↑](#footnote-ref-99)
100. Nd: བསྒོམ་ [↑](#footnote-ref-100)
101. Nd: མཚམས་ [↑](#footnote-ref-101)
102. Nd: ཏུ་ [↑](#footnote-ref-102)
103. Nd: ཅོག་ [↑](#footnote-ref-103)
104. Nd: ཅོག་ [↑](#footnote-ref-104)
105. Nd: ཞེས་ [↑](#footnote-ref-105)
106. Nd: ཅོག་ [↑](#footnote-ref-106)
107. Nd: ཞེས་ [↑](#footnote-ref-107)
108. Nd: ཏུ་ [↑](#footnote-ref-108)
109. Nd: ཞེས་ [↑](#footnote-ref-109)
110. Nd: ཞེས་ [↑](#footnote-ref-110)
111. I marked this subhead based on David’s outline; it doesn’t occur explicitly in the sa bcad [↑](#footnote-ref-111)
112. Nd: བསྒོམ་ [↑](#footnote-ref-112)
113. Nd: འབྱམས་ [↑](#footnote-ref-113)
114. རྒྱུན་དུ་ [↑](#footnote-ref-114)
115. Nd: ཅོག་ [↑](#footnote-ref-115)
116. Nd: མཚམས་ [↑](#footnote-ref-116)
117. Nd: ཞེས་ [↑](#footnote-ref-117)
118. Nd: ཞེས་ [↑](#footnote-ref-118)
119. check the wording of this heading against the paper text [↑](#footnote-ref-119)
120. Nd: ཞེས་ [↑](#footnote-ref-120)
121. Nd: མཚམས་ [↑](#footnote-ref-121)
122. Nd: མཚམས་ [↑](#footnote-ref-122)
123. Nd: ཀློང་དུ་ [↑](#footnote-ref-123)
124. Nd: མཚམས་ [↑](#footnote-ref-124)
125. Nd: མཚམས་ [↑](#footnote-ref-125)
126. Nd: བལྟས་ [↑](#footnote-ref-126)
127. Nd: བལྟས་ [↑](#footnote-ref-127)
128. Nd: ལྡོག་ [↑](#footnote-ref-128)
129. Nd: བལྟས་ [↑](#footnote-ref-129)
130. Nd: ཞེས་ [↑](#footnote-ref-130)
131. Nd: ཞེས་ [↑](#footnote-ref-131)
132. Nd: བལྟས་ [↑](#footnote-ref-132)
133. Nd: བལྟས་ [↑](#footnote-ref-133)
134. Nd: ཞེས་ [↑](#footnote-ref-134)
135. Nd: ཞེས་ [↑](#footnote-ref-135)
136. Conculding comments [↑](#footnote-ref-136)
137. Nd: ལྡོག་ [↑](#footnote-ref-137)
138. Nd: མཚམས་ [↑](#footnote-ref-138)
139. Nd: ཞེས་ [↑](#footnote-ref-139)
140. Nd: ཅོག་ [↑](#footnote-ref-140)
141. Nd: ཀླུང་ [↑](#footnote-ref-141)
142. Nd: བལྟས་ [↑](#footnote-ref-142)
143. Nd: ཅོག་ [↑](#footnote-ref-143)
144. Nd: ཞེས་ [↑](#footnote-ref-144)
145. Nd: བལྟས་ [↑](#footnote-ref-145)
146. Nd: གདལ་ [↑](#footnote-ref-146)
147. Nd: ཅོག་ [↑](#footnote-ref-147)
148. Nd: ཅོག་ [↑](#footnote-ref-148)
149. Nd: ཞེས་ [↑](#footnote-ref-149)
150. This is probably a concluding comment [↑](#footnote-ref-150)