# 2.19 ཡང་རབ་རྟོག་པས་གྲོལ་བའི་མན་ངག་གི་ཆིངས་བསྟན་པ་སྟེ་རིམ་ཁང་བཅུ་དགུ་པ།

དེ་ལྟར་ལམ་དངོས་བསྟན་ནས། ད་ནི་ལམ་གྱི་[page Ad-209]ཁྱད་པར་དབང་པོ་ཡང་རབ་རྣམས་མ་བསྒོམས་པར་གྲོལ་བའི་ཐབས་མཆོག་ཏུ་གསང་བ་ཁྲེགས་ཆོད་ཀྱི་མན་ངག་གཏན་ལ་དབབ་པ་ལ་གསུམ་སྟེ། ངོ་རང་ཐོག་ཏུ་དབབ་པས་ལ་{ཟླ}**[[1]](#footnote-1)**། ཐག་ཆིག་ཐོག་{དུ་}**[[2]](#footnote-2)**བཅད་པས་ཆིངས་བསྡམ། གདེང་གྲོལ་ཐོག་ཏུ་བཅད་པས་འཕྲང་བསལ་བའོ། །

## 2.19.1 ངོ་རང་ཐོག་ཏུ་དབབ་པས་ལ་བཟླ།

དང་པོ་ལ་གསུམ་སྟེ། རང་བཞིན་རྫོགས་པ་ཆེན་པོ་སྤང་བླང་བྱ་{རྩལ་}**[[3]](#footnote-3)**ལས་འདས་པའི་{བཤིས་}**[[4]](#footnote-4)**ནམ་མཁའ་ལྟ་བུར་གཏན་ལ་དབབ་པ། ཆོས་ཟད་བློ་འདས་ཀྱི་དགོངས་པ་ཟང་ཐལ་རྗེན་པའི་ཡེ་ཤེས་འཕོ་འགྱུར་མེད་པར་ངོ་སྤྲད་པ། ལྷུན་མཉམ་ཡངས་པ་ཆེན་པོའི་ཀློང་དུ་ཐམས་ཅད་ཡེ་ནས་འདས་ཟིན་པས་བཅིངས་གྲོལ་སྤང་བླང་མེད་པའི་ངང་དུ་འཁོར་འདས་མིང་མེད་ཆེན་པོར་ལ་{ཟླ་}**[[5]](#footnote-5)**བའོ། །

### 2.19.1.1 རང་བཞིན་རྫོགས་པ་ཆེན་པོ་སྤང་བླང་བྱ་རྩོལ་ལས་འདས་པའི་གཤིས་ནམ་མཁའ་ལྟ་བུར་གཏན་ལ་དབབ་པ།

དང་པོ་ལ་གསུམ་སྟེ། རང་བཞིན་རྫོགས་པ་ཆེན་པོ་བྱར་མེད་ནམ་མཁའ་ལྟ་བུའི་དོན་སྤྱིར་བསྟན་[page My-349b]པ། འཆིང་གྲོལ་གཉིས་སུ་མེད་པའི་རང་སེམས་སྟོང་པ་རྩ་བྲལ་ཆེན་པོར་ཐག་བཅད་པ། ཡུལ་སྣང་བློའི་མེ་ལོང་ཚོགས་དྲུག་མཉམ་པ་ཆེན་པོར་ཁྱབ་{བརྡལ་}**[[6]](#footnote-6)**བའོ། །

#### 2.19.1.1.1 རང་བཞིན་རྫོགས་པ་ཆེན་པོ་བྱར་མེད་ནམ་མཁའ་ལྟ་བུའི་དོན་སྤྱིར་བསྟན་པ།

དང་པོ་ནི། ཕྱི་སྣང་བ་ནང་རིག་པ་བར་གཟུང་འཛིན་སྣང་རྟགས་འཁོར་འདས་ཀྱིས་བསྡུས་པའི་ཆོས་ཐམས་ཅད་ཡེ་སྟོང་ཡོངས་སྟོང་ཆེན་པོ། སྣང་སྟོང་བློས་སྟོང་ཆེན་པོ། དག་སྟོང་[253-page Dg]གྲོལ་སྟོང་ཆེན་པོ། ཡོད་མ་མྱོང་མེད་མ་མྱོང༌། བདེན་མ་མྱོང༌། བརྫུན་མ་མྱོང༌། འཁྲུལ་མ་མྱོང་གྲོལ་མ་མྱོང༌། འཁོར་མ་མྱོང༌། འདས་མ་མྱོང༌། ཡིན་མ་མྱོང་མིན་མ་མྱོང༌། སྣང་མ་མྱོང་སྟོང་[page Ad-210]མ་མྱོང༌། ཐམས་ཅད་མཉམ་{བརྡལ}[[7]](#footnote-7) ། ཁྱབ་པ་ཕྱམ་{བརྡལ}[[8]](#footnote-8)། ཡིན་མིན་ཕྱོགས་{བརྡལ}[[9]](#footnote-9)། ཡོད་མེད་སྣང་{བརྡལ}[[10]](#footnote-10)། མི་གཡོ་མཉམ་{བརྡལ}[[11]](#footnote-11)། ལྷུན་མཉམ་ཡེ་{བརྡལ}[[12]](#footnote-12)། ངང་མཉམ་གཞི་{བརྡལ}[[13]](#footnote-13)། ཡངས་པ། ཕྱམ་པ། སངས་པ། གྲོལ་བ། ཟད་པ། སྟོངས་པ། ཕྱམ་ཕྱལ་ཧར་སངས། ཁྱབ་{བརྡལ་}[[14]](#footnote-14)ཡེར་སངས། ལྷུན་མཉམ་དབྱིངས་སངས། ངག་{བརྡལ་}[[15]](#footnote-15)མཉམ་སངས་མི་གཡོ། མི་འགུལ། མི་གནས། མི་ལེན། མི་འགྲོ། མི་འོང༌། མི་བསམ། མི་རྟོག {།}[[16]](#footnote-16)མི་དམིགས། མི་མཉམ། མི་འགྱུར་བ་སྟེ། སྔར་འཁྲུལ་མ་མྱོང༌། ད་ལྟ་འཁྲུལ་བ་ལ་མི་གནས། མཐར་འཁྲུལ་མི་སྲིད། སྔར་གྲོལ་མ་མྱོང༌། ད་ལྟར་གྲོལ་བར་མི་འཇུག {།}[[17]](#footnote-17)མཐར་གྲོལ་མི་སྲིད། སྔར་འདས་པ་མེད། ད་ལྟ་གནས་པ་མེད། མ་འོངས་པ་འབྱུང་དུ་མེད། རིས་མེད་ཕྱམ་སངས་སྟོང་པ། གནས་ལུགས་ཀྱི་གཞི་མེད། ཡིན་ལུགས་ཀྱི་ལམ་མེད། གྲོལ་ལུགས་ཀྱི་འབྲས་བུ་མེད། ལྟ་བསྒོམ་གྱི་མིང་མེད། ཕྱོགས་རིས་ཀྱི་ཆོས་མེད། ཡོད་མེད་ཀྱི་མཐའ་མེད། ནམ་མཁའི་དབྱིངས་མེད་པ། བྱ་{རྩལ་}[[18]](#footnote-18)ལས་འདས་པའི་ཡེ་སངས། ལྟ་བསྒོམ་ལས་འདས་པའི་ཡང་སངས། དམིགས་བསམ་ལས་འདས་པའི་གྲོལ་སངས། ཕྱོགས་{འབྱམ་}[[19]](#footnote-19)མིང་མེད་སངས་པར་ལ་{ཟླ་}[[20]](#footnote-20)བ། ལྟར་མེད་{ལྟས་}[[21]](#footnote-21)པ་མེད། ལྟ་བྱེད་མེད། {ལྟས་}[[22]](#footnote-22)པས་མི་མཐོང༌། བསྒོམ་དུ་མེད། བསྒོམས་པ་མེད། བསྒོམ་པ་ལས་འདས། བསྒོམས་ཀྱང་[page My-350a]མི་གྲོལ། སྦྱང་དུ་མེད། [page Ad-211]སྦྱོང་པ་མེད། སྦྱང་མི་དགོས། སྦྱང་{ཀྱང་}[[23]](#footnote-23)ངལ་བ་དོན་མེད། བསྒྲུབ་མི་དགོས། གྲུབ་ཟིན། བསྒྲུབ་ཏུ་མེད། བསྒྲུབས་ཀྱང་མི་འགྲུབ། བསྒྲུབས་པ་ལ་དགོས་པ་མེད། བྱ་བ་མེད། བྱེད་པ་[254-page Dg]མེད། བྱས་ཟིན། བྱ་བ་ལས་འདས། བྱས་ཀྱང་ཚི་ཆད། བྱ་མི་དགོས། ཆོས་ལ་བྱར་མེད། བྱས་པས་ཆོས་མ་ཡིན། མི་བྱ་བ་བསྒྲུབ་ཏུ་མེད། འཁོར་བ་མི་སྤོང༌། འདས་པ་མི་ལེན། བསྒྲུབ་པ་ཕྱོགས་བཞག {།}[[24]](#footnote-24)ཡེ་མཉམ་ཕྱམ་{བརྡལ}[[25]](#footnote-25)། གཉུག་མ་མིང་མེད། གང་སྣང་ས་ནས་གཞི་མེད་ཡེ་སངས་སུ་འདུག་པས་འཆིང་གྲོལ་འབད་རྩོལ་རང་ཞིག {།}[[26]](#footnote-26)གང་ཤར་ས་ནས་ཡེ་དག་རང་སྟོང་{བརྡལ་}[[27]](#footnote-27)བས་ཕྱམ་བཞག་རིས་མེད་ཕྱལ་བ། གང་སངས་ས་ནས་རྗེས་མེད་རང་དག་ཡེ་སྟོང་དུ་འདུག་པས་ཕྱམ་མཉམ་པར་མེད་ཕྱལ་བར་འབད་རྩོལ་ཞིག་པའི་རང་སེམས་བྱ་བ་མེད་པར་ཁོང་དལ་བས། རང་བཞིན་རྫོགས་པ་ཆེན་པོའི་གནས་ལུགས་སུ་ཆོས་ཐམས་ཅད་ཡེ་ནས་རང་ཤར་རོ་ཞེས་རང་གིས་རྟོགས་པའི་དོན་ལུང་དང་སྦྱར་བ་ནི། རིན་པོ་ཆེ་སྤུངས་པའི་རྒྱུད་ལས།

རང་བཞིན་རྫོགས་པ་ཆེན་པོ་ཡི། །

དོན་ཀུན་བློ་ཡི་དཀྱིལ་དུ་ཚུད། །

མི་སྣང་ཡུལ་མེད་རྟོག་པ་ཡང༌། །

མ་བཅད་རང་ས་ཉིད་དུ་ཆོད། །

འཁྲུལ་མ་མྱོང་བའི་མ་རིག་བརྩད། །

མ་བརྟགས་ཡེ་ནས་ཆོད་ནས་འདུག །

གོང་དུ་འདི་ཀུན་སུས་མ་ཚོར། །

རགས་པའི་འབྱུང་བ་འདི་ཀུན་ཡང༌། །

ཐོག་མ་ཉིད་ནས་རང་དེངས་པར། །

འགྲོ་བའི་གནས་མེད་རང་སོང་བས། །[page Ad-212]

རང་ལུས་ཡེ་ནས་མེད་པར་ནི། །

སྔ་ཕྱི་མེད་པར་འདིར་ཡང་རིག །

འདི་ཀུན་དུས་མེད་ཡང་དུས་པས། །

གཅིག་དང་གཉིས་དང་དྲུག་གསུམ་གྱིས། །

སྣང་མེད་སྣང་དང་ཡང་ཕྱེད་སྣང༌། །

མི་སྣང་མཛད་པའི་རང་སྒྲར་ཡང༌། །

ས་འཛིན་ས་ལས་འདས་པར་ནི། །

ཡེ་ནས་འདུག་པ་སུས་མ་ཚོར། །

{བསྒྲོད་}[[28]](#footnote-28)དུ་ཡེ་ནས་མེད་པ་ཡི། །

ལམ་འདི་ཡེ་ནས་ཉེ་བར་ནི། །

འདི་ཡང་རང་ལས་ཡེ་འདུག་པ། །

སྔར་མ་མཐོང་[page My-350b]སྟེ་རང་རིག་བརྟུལ། །

མི་གནས་བསམ་གཏན་དགོངས་པ་ནི། །

བསྒོམས་པ་མེད་པར་ཡེ་འདུག་པ། །

འདི་ཡང་གང་གིས་སྔར་མ་རིག །

བདག་དང་འཛིན་པའི་ཞེན་ཡུལ་ནི། །

དང་པོ་ཉིད་ནས་ཆོས་ཉིད་ལ། །

འདི་ཀུན་རང་གིས་རང་སྣང་བར། །

ཡེ་ནས་སྣང་བ་སྔར་མ་རིག །[255-page Dg]

བདག་རྟོག་བཅིངས་པའི་ཉོན་མོངས་ལྔ། །

ཡེ་ནས་རིག་པ་རང་ཤར་བར། །

ལྷན་ཅིག་གནས་པ་ཞལ་མ་འཚོ། །

ས་ཆུ་མེ་རླུང་འབྱུང་བ་བཞི། །

ཡེ་ནས་རང་གི་ལུས་ཡིན་པར། །

སུས་མ་མཐོང་བ་མིག་རེ་བརྟུལ། །

ཡང་གསང་འདུས་པའི་མན་ངག་བཅུད། །

བར་{འཚམས་}[[29]](#footnote-29)མེད་པར་རང་གྲག་པ། །

གང་གིས་འདི་ཉིད་མ་ཐོས་པ། །

རྣ་བའི་དབང་པོ་མེད་དམ་ཅི། །

རང་གནས་དབྱིངས་དང་རིགས་པའི་དྲི། །

བྲལ་བའི་སྐབས་མེད་རང་འཁོར་བ། །

ཚོར་མ་མྱོང་བ་སྣ་འགགས་སམ། །

བཅུད་གསུམ་མན་ངག་གཅིག་དྲིལ་རོ། །

ཡེ་ནས་ལུས་སེམས་བཅུད་ཡིན་པ། །

འདི་ཉིད་མ་མྱོང་ལྕེ་ཆད་དམ། །

སྣང་བ་རང་དག་ཁ་དོག་རྒྱན། །

རང་གི་ལུས་དང་[page Ad-213]འབྲལ་མེད་པར། །

ལུས་དང་གྲིབ་མ་བཞིན་དུ་ནི། །

ཉིན་དང་མཚན་མོ་མེད་འདུག་པ། །

སུས་ཀྱང་མ་རེག་ལུས་བེམས་སམ། །

སྡུག་བསྔལ་ཕྱལ་འདེབས་བདེ་བའི་ཆོས། །

བརྗེད་པ་མེད་པར་རང་གནས་པ། །

སུས་མ་ཤེས་པ་བློ་རེ་བརྟུལ། །

འཁོར་བའི་བག་ཆགས་ཡང་བརྩེགས་པ། །

ཡེ་ནས་ཆོས་ཀྱི་སྐུར་འདུག་པ། །

གང་གིས་མ་མཐོང་སྙིང་རྗེའི་གནས། །

དབང་པོ་བདག་རྟོག་ཡུལ་ཤར་ནས། །

དྲན་བསམ་འགྱུ་བ་སྣ་ཚོགས་རྣམས། །

ཡེ་ནས་ལོངས་སྐུར་རང་ཤར་བ། །

འདི་ཀུན་མ་དྲན་བརྗེད་རེ་ངས། །

བྱ་བྱེད་སྤྱོད་པ་རྩོལ་བསྒྲུབ་དང༌། །

སྐྱེ་བོ་འདུས་པའི་ཅ་ཅོ་ཀུན། །

ཡེ་ནས་སྤྲུལ་པའི་སྐུ་ཡིན་པར། །

སུས་མ་ཤེས་པ་ཡོང་རེ་བརྟུལ། །

ཇི་ལྟར་བསམས་དང་དྲན་འགྱུས་པ། །

ཆུ་བོའི་རྒྱུན་བཞིན་བར་མེད་པར། །

རྟག་ཏུ་རང་གི་ཡིད་འཕྲོག་པ། །

རྩོལ་མེད་ངང་[page My-351a]བཞག་སྒོམ་པར་ནི། །

ཉམས་སུ་མ་ཆུད་སེམས་རེ་ཡེངས། །

སྣོད་བཅུད་ཡོད་ཐོས་སྣང་བ་འདི། །

བརྟགས་པས་རང་བཞིན་མེད་པར་ཡང༌། །

གྲོང་ཁྱེར་རྒྱུན་གཅོད་ལྟ་བར་ནི། །

ཡེ་ནས་འདུག་པ་མ་མཐོང་བ། །

དབང་པོ་རྣམས་ཀྱི་སྒོ་འགགས་སམ། །

{ཅེས་}[[30]](#footnote-30)པ་དང༌། ཐལ་འགྱུར་ལས།

སྣང་བ་འཁྲུལ་པའི་རང་བཞིན་འདི། །

ཡེ་ཤེས་ཡིན་པར་སྔར་མ་མཐོང༌། །

རྟོག་[256-page Dg]བཅས་འཁྲུལ་པའི་གཞི་མེད་པས། །

ཀུན་གཞི་ཆོས་སྐུ་ཆེན་པོར་རྟོགས། །

འཁྲུལ་པའི་རང་རྟོག་རྒྱུན་ཆད་དོ། །

དེ་ལྟར་འཁྲུལ་མེད་སྣང་བ་ནི། །

ཡེ་ནས་གྲོལ་བའི་གནད་ལས་བྱུང༌། །[page Ad-214]

འགྲོ་བའི་ཕུང་པོ་སངས་རྒྱས་སྐུ། །

ཡེ་ནས་ཡིན་པར་སུས་མ་རིག །

ཕུང་པོ་སངས་རྒྱས་མངའ་བདག་ཏུ། །

རྩ་གནས་ཡི་གེར་གྲུབ་ལས་བྱུང༌། །

ཆུ་བུར་མིག་ལ་ཡེ་ཤེས་ནི། །

རང་སྣང་ཡིན་པར་སུས་མ་མཐོང༌། །

{ཅེས་}[[31]](#footnote-31)པ་དང༌། མུ་ཏིག་ཕྲེང་བ་ལས།

རང་བཞིན་སྣང་བའི་ཆོས་རྣམས་ལ། །

དྲི་མ་མེད་པས་ཕྲ་རགས་ལོག །

གཟུང་འཛིན་མེད་པས་འཁྲུལ་པ་ལོག །

འགྱུ་བ་མེད་པས་ལས་རླུང་ལོག །

ཟང་ཐལ་ཡིན་པས་དངོས་པོ་ལོག །

གསལ་བ་ཡིན་ཕྱིར་སྟོང་པ་ལོག །

ཡེ་ནས་རྟོགས་པས་བསྐྱེད་རིམ་ལོག །

རྩོལ་བ་མེད་པས་སྤྱོད་པ་ལོག །

མ་བཙལ་བཞག་པས་བསྒོམ་པ་ལོག །

རང་གྲོལ་ཡིན་པས་སྣང་བ་ལོག །

མངོན་དུ་སྣང་བས་ལྟ་བ་ལོག །

སྒྲ་ཚིག་མེད་པས་ཐ་སྙད་ལོག །

ཡོད་མ་མྱོང་བས་ཞེན་པ་ལོག །

མེད་མ་མྱོང་བས་གཞན་ལྟོས་ལོག །

གཟུང་དུ་མེད་པས་བློས་བརྟགས་ལོག །

ཉག་གཅིག་ཡིན་པས་གྲངས་མཐའ་ལོག །

ཡོངས་ལ་ཁྱབ་པས་གཞན་བྱུང་འགགས། །

རང་ཤར་ཡིན་པས་མུན་པ་སངས། །

སྙིང་པོ་ཡིན་པས་ཆོས་སྐུར་ཁྱབ། །

གསལ་བར་སྣང་བས་ལོངས་སྐུར་རྒྱས། །

མ་བུ་ཕྲད་པས་སྤྲུལ་སྐུར་བྱུང༌། །

རྟོགས་སུ་ཡོད་པས་ཐབས་སུ་བྱུང༌། །

བསམ་འདས་ཡིན་པས་དྲན་པ་སངས། །

རྟག་ཆད་མེད་པས་གྲུབ་མཐའ་རྫོགས། །

[page My-351b]{ཅེས་}[[32]](#footnote-32)པ་དང་། ཡང༌།

ས་དང་ཕྱོགས་དང་རིས་ལས་འདས། །

ཡོད་དང་མེད་དང་ལྟར་སྣང་མེད། །

སྒྲ་ཚད་རྣམས་ཀྱི་སྤྱོད་ཡུལ་མིན། །

གཅིག་དང་གཉིས་དང་[page Ad-215]{བསྒྲང་}[[33]](#footnote-33)ཡུལ་མེད། །

སྟོང་པ་ཆེན་པོར་བབས་ཀྱིས་གྲུབ། །

ལུང་དང་རིགས་པའི་སྤྱོད་ཡུལ་མིན། །

རྒྱུད་དང་མན་ངག་གིས་མི་མཚོན། །

ལྟ་དང་སྒོམ་དང་སྤྱོད་པས་ནི། །

དེ་ཡི་དོན་རྣམས་ཤེས་མི་འགྱུར། །

དེ་དོན་འབྲས་བུར་གྲུབ་པ་མེད། །

ཆོས་ཀྱིས་[257-page Dg]དེ་ཉིད་བསྒྲིབས་པར་འགྱུར། །

བསམས་པས་འགྲུབ་པ་མ་ཡིན་ཏེ། །

ཤེས་རབ་ཀྱིས་ཀྱང་དཔྱད་དུ་མེད། །

སྦྱིན་དང་ཚུལ་ཁྲིམས་བཟོད་པ་ཡིས། །

དེ་ཉིད་གནོད་དང་ཕན་འབྲས་བྲལ། །

ཐོས་དང་བསམ་དང་བསྒོམ་པས་ནི། །

མཆོག་ཏུ་བརྟགས་ཀྱང་དེ་མི་མཐོང༌། །

དེ་ལ་དཀྱིལ་འཁོར་ཡོད་པ་མིན། །

ལྷ་མེད་བསྐྱེད་པའི་ས་བོན་མེད། །

སྔགས་དང་ཕྱག་རྒྱས་ཅི་ཞིག་བྱ། །

མཆོད་པ་ལ་སོགས་སྤྲོ་མི་དགོས། །

དབང་དང་དམ་ཚིག་ག་ལ་ཡོད། །

བསྙེན་པ་དང་ནི་བསྒྲུབ་པ་མེད། །

འཁོར་ལོ་སྤྲོ་བ་ཡོད་པ་མིན། །

བསྲུང་བ་མེད་ཅིང་སྲུང་ཡུལ་མེད། །

གདོན་དང་གནོད་པའི་ཡུལ་ལས་འདས། །

{ཅེས་}[[34]](#footnote-34)པ་དང༌། རང་ཤར་ལས།

རྫོགས་ཆེན་ཨ་ཏི་ཡོ་ག་ལ། །

ལྟ་དང་བསྒོམ་དང་སྤྱོད་པ་མེད། །

འོན་ཀྱང་ལེགས་བསྟན་ཡིད་ལ་ཟུང༌། །

བསྒྲུབ་མེད་རྩལ་སྤྲུགས་སྨོན་པ་མེད་པ་ཡི། །

བྱར་མེད་ལྷུན་རྫོགས་སྔ་མ་དེ་ཉིད་དོན། །

བྱ་བ་དང་ནི་བྱེད་པ་ག་ལ་ཡོད། །

སྤྱོད་པ་མེད་པའི་ཆོས་ཉིད་རང་བྱུང་འདི། །

གང་གི་ཕྱོགས་སུ་མ་ལྷུང་ནམ་མཁའ་བཞིན། །

ཡོད་པ་མ་ཡིན་སྟོང་པ་གཅིག་པུ་ཉིད། །

མེད་པ་མ་ཡིན་ཡང་དག་བདེ་བའི་སྐུ། །

བྱས་པ་མ་ཡིན་རང་བྱུང་རྟོག་མེད་ཉིད། །

རྫོགས་[page Ad-216]ཆེན་ཨ་ཏི་ཡོ་ག་ལ། །

བསྒོམ་པའི་ཆོས་ཉིད་ག་ལ་ཡོད། །

བཏང་དང་བཞག་པ་མེད་པའི་ཆོས། །

བསྒོམས་དང་མ་བསྒོམས་མཐའ་ལས་གྲོལ། །

འཛིན་མེད་སེམས་ཀྱི་དྲི་མ་ཅི། །

ཡང་དག་རིག་པ་དྲི་མ་མེད། །

དྲི་མེད་དག་པའི་ཆོས་སྐུ་ལ། །

བསྒོམ་དང་བསྒོམ་པར་བྱ་བ་མེད། །

[page My-352a]བསྒོམས་པས་ཡང་དག་ཉིད་མི་རྙེད། །

རྙེད་ན་རང་རིག་མེད་པར་འགྱུར། །

ཅི་ཕྱིར་རང་རིག་ཡེ་ཤེས་ལ། །

ཡེངས་དང་མ་ཡེངས་མེད་པའི་ཕྱིར། །

གང་ལ་འཛིན་པ་ཡོད་པ་ལ། །

རང་བྱུང་ཡེ་ཤེས་ཡོད་མ་ཡིན། །

{ཅེས་}[[35]](#footnote-35)པ་དང༌། ཡང༌།

དེ་ཡང་ཆོས་རྣམས་འདི་ལྟ་སྟེ། །

སྐྱེ་བ་མེད་པས་འགག་པ་མེད། །

འཛིན་པ་མེད་པས་རང་སར་གྲོལ། །

དམིགས་པ་མེད་པས་སྤྲོས་པ་མེད། །

བྱས་པས་མ་བྱུང་ཀུན་ལ་ཡོད། །

འདུས་མ་བྱས་པས་རྣམ་དག་དབྱིངས། །

འཛིན་[258-page Dg]པའི་ཐ་སྙད་ཆོས་དང་བྲལ། །

རང་བཞིན་མེད་པས་བརྗོད་དང་བྲལ། །

{ཅེས་}[[36]](#footnote-36)པ་དང༌། ནོར་བུ་འཕྲ་བཀོད་ལས།

ཧ་ཧ། ཆོས་མེད་པ་ལས་ཆོས་ཉིད་འབྱུང༌། །

ཡུལ་མེད་པ་ལས་ཡུལ་ལྟར་སྣང༌། །

ཆོས་མེད་ཤེས་རབ་ཁོང་གསལ་བས། །

དྲན་མེད་ཡུལ་དུ་མེད་པའོ། །

{ཅེས་}[[37]](#footnote-37)པ་དང༌། སེང་གེ་རྩལ་རྫོགས་ལས།

འཛིན་ཆགས་མེད་པའི་ཆོས་ཉིད་དངོས་བྲལ་འདི། །

སངས་རྒྱས་རྣམས་ཀྱི་གཉིས་མེད་དགོངས་པའི་མཆོག །

སོ་སོར་རྟོགས་དང་མཚན་མ་ཚིག་གི་ལམ། །

བྱ་རྩོལ་མེད་པའི་ཆོས་ཉིད་རང་སར་དག །

འུབ་ཆུབ་ཏིང་འཛིན་ཆོས་ཉིད་ཡུལ་ལ་འཇུག །

དག་དང་མ་དག་ཐ་སྙད་ཆོས་སུ་མེད། །

གཅིག་དང་གཉིས་ལས་[page Ad-217]འདས་པའི་ཡེ་གནས་དོན། །

རང་ལུས་ངང་དུ་ཐིག་ལེ་གཅིག་གིས་འུབ། །

ཅེས་པ་དང༌། ཀློང་དྲུག་པ་ལས།

མཐའ་མེད་དབུས་སུ་དམིགས་པ་མེད། །

བསམ་པ་མེད་ཅིང་ཡུལ་རྣམས་མེད། །

ལྷ་མེད་སྔགས་ཀྱང་ཡོད་མ་ཡིན། །

ཆོས་མེད་བཏགས་པ་ཀུན་ལས་འདས། །

དགྲ་མེད་བཤེས་ཀྱང་ཡོད་པ་མིན། །

ལུས་མེད་དབང་པོར་སྣང་བ་མེད། །

ཆོས་ནི་བསམས་པས་མི་སྣང་སྟེ། །

གང་མེད་གང་དུ་འཛིན་པ་མེད། །

ང་མེད་ང་ཡི་འཁོར་ཀྱང་མེད། །

དབྱིངས་མེད་རིག་པའི་སྐུ་ཡང་མེད། །

དགེ་མེད་སྡིག་པའི་རྣམ་སྨིན་མེད། །

སྲོག་མེད་བཅད་པའི་དམིགས་པ་མེད། །

ཚོགས་མེད་བསག་པའི་ཡུལ་ཡང་མེད། །

སངས་རྒྱས་[page My-352b]མེད་ཅིང་སེམས་ཅན་མེད། །

གནས་མེད་སྟོང་པ་ཉིད་ཀྱང་མེད། །

ཅེས་པ་དང༌། ཀུན་དུ་བཟང་པོ་ཐུགས་ཀྱི་མེ་ལོང་ལས།

བྱང་ཆུབ་སྙིང་པོ་གོལ་སྒྲིབ་མེད་པ་ལ། །

གོལ་དང་སྒྲིབ་པར་འཛིན་པར་ག་ལ་ཡོད། །

གོལ་མེད་སྒྲིབ་པ་ཐམས་ཅད་ཡོངས་ཀྱིས་མེད། །

ཆོས་ཀྱི་སྐུ་ནི་སྒྲིབ་དང་བྲལ་བ་ལ། །

གོལ་སྒྲིབ་གཉིས་སུ་འཛིན་པ་ཉོན་རེ་མོངས། །

ཆོས་སྐུ་མ་སྐྱེས་རང་ལས་བྱུང་བ་ལ། །

གཞན་ནས་འོང་དུ་རེ་བ་ཡོང་རེ་འཁྲུལ། །

སྐྱེ་མེད་བསམ་དང་བྲལ་བའི་རིག་པ་ལ། །

ཚིག་དང་ཡི་གེར་བསྟན་པ་འོ་རེ་བརྒྱལ། །

{ཅེས་}[[38]](#footnote-38)པ་དང༌། ཡི་གེ་མེད་པ་ལས།

བྱས་[259-page Dg]པ་མ་ཡིན་བྱེད་མཁན་ག་ལ་ཡོད། །

བཅོས་པ་མ་ཡིན་བཅོས་པའི་བདག་པོ་མེད། །

ལྟ་བ་མ་ཡིན་ལྟ་བྱེད་ཆོས་དང་བྲལ། །

མཐོང་བ་མ་ཡིན་མཐོང་[page Ad-218]བྱེད་རྣམ་པར་གསལ། །

སྣང་བྱེད་མ་ཡིན་སྣང་བའི་ཕྱོགས་དང་བྲལ། །

བྲི་བ་མ་ཡིན་ཐོགས་མེད་ཕྱོགས་བཅུར་ཁྱབ། །

རྩོལ་བ་མ་ཡིན་རྩོལ་སྒྲུབ་ཆོས་དང་བྲལ། །

གཅིག་པུ་མ་ཡིན་དུ་མའི་ཆོས་དང་བྲལ། །

ཕྱི་དང་ནང་མེད་ཕྱི་ནང་མེད་པར་གསལ། །

{ཅེས་}[[39]](#footnote-39)པ་དང༌། ཐུན་མོང་གི་གསང་བ་སྒྱུ་འཕྲུལ་ལས་ཀྱང༌།

ཨེ་མ་ངོ་མཚར་རྨད་ཀྱི་ཆོས། །

རྫོགས་པའི་སངས་རྒྱས་ཀུན་གྱི་གསང༌། །

སྐྱེ་བ་མེད་ལས་ཐམས་ཅད་སྐྱེས། །

སྐྱེས་ཙམ་ཉིད་ནས་སྐྱེ་བ་མེད། །

ཨེ་མ་ངོ་མཚར་རྨད་ཀྱི་ཆོས། །

རྫོགས་པའི་སངས་རྒྱས་ཀུན་གྱི་གསང༌། །

གནས་པ་མེད་ལས་ཐམས་ཅད་གནས། །

གནས་ཙམ་ཉིད་ནས་གནས་པ་མེད། །

ཨེ་མ་ངོ་མཚར་རྨད་ཀྱི་ཆོས། །

རྫོགས་པའི་སངས་རྒྱས་ཀུན་གྱི་གསང༌། །

འགྲོ་འོང་མེད་ལས་འགྲོ་དང་འོང༌། །

འགྲོ་འོང་ཉིད་ནས་འགྲོ་འོང་མེད། །

ཅེས་པ་དང༌། དཀོན་མཆོག་ཏ་ལ་ལའི་མདོ་ལས་ཀྱང༌།

དེ་བཞིན་གཤེགས་པ་རྟག་ཏུ་སྐྱེ་མེད་ཆོས། །

ཆོས་རྣམས་ཐམས་ཅད་བདེ་བར་གཤེགས་དང་འདྲ། །

བྱིས་པའི་བློ་ཅན་མཚན་མར་འཛིན་པས་ན། །

འཇིག་རྟེན་དག་ན་མེད་པའི་ཆོས་ལ་སྤྱོད། །

ཅེས་པ་དང༌། ཏིང་ངེ་འཛིན་རྒྱལ་པོའི་མདོ་ལས་ཀྱང༌།

ནམ་ཞིག་[page My-353a]འཇིག་རྟེན་ཁམས་འདི་བྱུང་བ་དང༌། །

བྱུང་ནས་ཞིག་སྟེ་སྟོང་པར་གནས་པ་ན། །

ཇི་ལྟར་སྔོན་བཞིན་ཕྱིས་ཀྱང་དེ་བཞིན་ཏེ། །

ཆོས་རྣམས་ཐམས་ཅད་དེ་བཞིན་ཤེས་པར་གྱིས། །

{ཅེས་}[[40]](#footnote-40)པ་དང༌། འཕགས་པ་དཀོན་མཆོག་བརྩེགས་པའི་མདོ་ལས།

མ་རིག་ནམ་མཁའ་[page Ad-219]ཇི་བཞིན་ཏེ། །

ཆོས་རྣམས་ཐམས་ཅད་མཚན་ཉིད་མེད། །

རྟེན་མེད་གནས་མེད་ལེན་པ་མེད། །

སྤྲུལ་འདྲར་ཡོངས་སུ་ཤེས་པར་གྱིས། །

{ཅེས་}[[41]](#footnote-41)པ་དང༌། གསང་འདུས་ལས།

དངོས་པོ་འདི་རྣམས་མ་སྐྱེས་པ། །

ཆོས་དང་ཆོས་ཉིད་མེད་པ་སྟེ། །

ནམ་མཁའ་ལྟ་བུར་བདག་མེད་པའི། །

བྱང་ཆུབ་ཚུལ་[260-page Dg]འདི་བསྟན་པའོ། །

{ཅེས་}[[42]](#footnote-42)རྒྱ་ཆེར་གསུངས་སོ།། །།

#### 2.19.1.1.2 འཆིང་གྲོལ་གཉིས་སུ་མེད་པའི་རང་སེམས་སྟོང་པ་རྩ་བྲལ་ཆེན་པོར་ཐག་བཅད་པ།

གཉིས་པ་འཆིང་གྲོལ་གཉིས་སུ་མེད་པའི་རང་སེམས་སྟོང་པ་རྩ་བྲལ་ཆེན་པོར་ཐག་བཅད་པ་ལ་གཉིས་ཏེ། བྱུང་གནས་འགྲོ་གསུམ་གྱིས་བརྟགས་པས་སྦྱིར་བསྟན་པ་དང༌། གཅིག་དང་ཐ་དད་ལ་བརྟགས་པས་བྱེ་བྲག་ཏུ་ངེས་པར་བྱ་བའོ། །

##### 2.19.1.1.2.1 བྱུང་གནས་འགྲོ་གསུམ་གྱི་བརྟག་པས་སྦྱིར་བསྟན་པ།

དང་པོ་ནི། {བཤིས་}[[43]](#footnote-43)མཐའ་གྲོལ་ནམ་མཁའ་ལྟ་བུ་ཡིན་མོད་ཀྱི། རང་གིས་ནང་དུ་མ་བརྟགས་ན་ཡིན་སྙམ་ཡིད་དཔྱོད་ལ་ལུས་པས་སྟོང་བསྒོམ་མུན་རྡོ་ལྟར་སོང་ནས། ཟང་ཐལ་རྗེན་པར་མི་རྟོགས་པས་འཁོར་འདས་ཀྱི་ཤམ་ཐང་མི་ཕྱེད་པའི་ཕྱིར། རྟོགས་པ་ངེས་ཤེས་སུ་འཆར་བ་ལ་སོ་སོར་རྟོགས་པའི་ཤེས་རབ་དགོས་ཏེ། ཡི་གེ་མེད་པ་ལས།

རིག་པའི་རང་བཞིན་ཀུན་ལ་ཁྱབ་ཀྱང༌། ཆོས་ཀྱི་སྐུ་མན་ངག་ལ་ཐུག

ཅེས་གསུངས་པས། འདིར་བླ་མའི་མན་ངག་གིས་རྟོགས་པར་བྱ་བ་ལ་གསུམ་སྟེ། བྱུང་ས་བྱུང་མཁན་ལ་བརྟག་པ། གནས་ས་གནས་མཁན་ལ་བརྟག་པ། འགྲོ་ས་འགྲོ་མཁན་ལ་བརྟག་པའོ།[[44]](#footnote-44) །

###### 2.19.1.1.2.1.1 བྱུང་ས་བྱུང་མཁན་ལ་བརྟག་པ།

དང་པོ་ལ་གཉིས་ལས། བྱུང་ས་ཕྱི་སྣ་ཚོགས་ཡུལ་དུ་སྣང་བ་དང༌། ནང་ཕུང་པོ་གཟུགས་སུ་སྣང་བ་སྟེ། སེམས་དེ་གཉིས་[page Ad-220]གང་རུང་ལ་འཆར་དུས། ཕྱི་རུ་ཤར་ན་ཕྱིའི་ཡུལ། ནང་དུ་ཤར་ན་ནང་གི་ལུས། ཚལ་པ་ཚལ་པར་[page My-353b]ཕྱེ་ལ་རྡུལ་ཕྲན་ཆ་མེད་དུ་བརྟགས་པས། བྱུང་སའི་སྣང་ཡུལ་མེད་པར་མཐོང་དུས་དེ་ལས་སེམས་མ་བྱུང་བར་ངོ་ཤེས་པས་གཟུང་བ་ཡུལ་དུ་འཛིན་པའི་རྟོག་པ་གཞི་མེད་རྩ་བྲལ་ཆེན་པོར་ཐག་ཆོད། བྱུང་མཁན་ཤ་ར་ར་འོ་ལ་ལའི་སེམས་དང་སེམས་བྱུང་ཁོ་རང་ལས་ཁོ་རང་བྱུང་ན་སྐད་ཅིག་གི་ཤེས་པ་རྫས་གཉིས་སུ་འགྱུར་ལ། ཁོ་རང་ལས་གཞན་ལས་མ་བྱུང་བར་དཔྱད་ཟིན་པས། ད་བྱུང་ས་དེ་རང་བྱུང་དུ་བྱུང་ངམ་སྙམ་ན། ཁ་དོག་དང༌། དབྱིབས་དང༌། རྟགས་དང༌། མཚན་མ་དང༌། ཆེ་ཆུང་དང༌། ཕྱོགས་ཆ་ལ་སོགས་པ་ཅི་འདུག་བརྟགས་པས་གང་དུའང་མི་འདུག་སྟེ། བློས་བརྟགས་པ་ཙམ་གཞི་མེད་ཧར་སངས་ཡེ་དག་ཏུ་སོང་དུས། ནང་འཛིན་པའི་རྟོག་པ་གཞི་མེད་ནམ་མཁའ་ལྟ་བུར་རང་གིས་རྟོགས་པས། [261-page Dg]ཆོས་དང་ཆོས་ཉིད་དུ་སྣང་བའི་གཟུང་འཛིན་ཐམས་ཅད་ཡུལ་མེད་རྟེན་བྲལ་ཆེན་པོར་དུས་དེའི་ཚེ་རྟོགས་པས། སེམས་དང་པོ་སྐྱེ་བ་མེད་པར་ཡེ་ནས་འདུག་པ་ལ་དེ་རིང་རྟོགས་པས་ཆོས་སྐུ་སྤྲོས་བྲལ་ཆེན་པོའི་དོན་ཁོང་དུ་ཆུད་པའོ། །

###### 2.19.1.1.2.1.2 གནས་ས་གནས་མཁན་ལ་བརྟག་པ།

གཉིས་པ་བར་དུ་གནས་ས་དང་གནས་མཁན། གསུམ་པ་ཐ་མར་འགྲོ་ས་དང་འགྲོ་མཁན་གཉིས་ཀྱང་དེ་ཁོ་ན་ལྟར་བཤིག་ནས་བརྟགས་པས། ལོངས་སྐུ་རང་གསལ་ཆེན་པོ་དང༌། སྤྲུལ་སྐུ་རང་གྲོལ་རང་ཤར་གྱི་དགོངས་པ་ལ་རེག་སྟེ། ཕྱི་ནང་ཡུལ་མེད་རིག་པ་རྟེན་མེད། གཟུང་འཛིན་གཞི་མེད། དགོངས་པ་བར་མེད་མཉམ་པའི་དོན་ཁོང་[page Ad-221]དུ་ཆུད་ནས། མ་བསྒོམས་ཆུ་བོ་རྒྱུན་གྱི་བསམ་གཏན་རང་སངས་མཉམ་པ་ཆེན་པོར་ཁོང་ནས་འཆར་བ་ནི། ཐལ་འགྱུར་ལས།

སེམས་ནི་དང་པོ་བྱུང་ས་དང༌། །

བར་དུ་གནས་ས་ཐ་མ་འགྲོ། །

དེ་ལྟར་གསུམ་ལ་བརྟགས་དཔྱད་པས། །

སེམས་སྦྱངས་སེམས་ཀྱི་གནས་ལུགས་ཤེས། །

{ཅེས་}[[45]](#footnote-45)སོ། །

དེའི་ཚེ་ཕྱི་ཡུལ་དུ་སྣང་བ་ཐམས་ཅད་མེད་ལ་སྣང་བ་གཞི་མེད་སང་སེང༌། ནང་སེམས་སུ་རྟོག་པ་ཐམས་[page My-354a]ཅད་ཤར་གྲོལ་རྗེས་མེད། སྣང་སེམས་འབྲེལ་མེད་ཟང་ཐལ་ཆེན་པོར་མཐོང་བས་ཆོས་ཟད་ཀྱི་དགོངས་པ་བློ་ཟད་ལ་ཤར་བ་ཞེས་བྱའོ། །འདི་དག་འཕགས་པ་དཀོན་མཆོག་བརྩེགས་པར་གསུངས་ཏེ། འོད་སྲུངས་འདི་ལ་བྱང་ཆུབ་སེམས་དཔའ་སེམས་དཔའ་ཆེན་པོ་རྣམས་ཀྱིས་སེམས་ཡོངས་སུ་ཚོལ་བའི་བརྩོན་འགྲུས་རྩོམ་པ། སེམས་དེ་ནི་ཕྱི་ན་ཡང་མི་དམིགས། ནང་ན་ཡང་མི་དམིགས། དེ་གཉིས་ཀའི་བར་ན་ཡང་མེད་ཅིང་མི་དམིགས་ཏེ། སྔོན་པོར་མ་ཡིན། སེར་པོར་མ་ཡིན་ཅེས་བྱ་བ་ལ་སོགས་པ་ནས། དེ་ལ་བརྩོན་འགྲུས་རྣམས་ཀྱི་ནང་ནས་མཆོག་ཏུ་གྱུར་པ་ནི་སེམས་ཡོངས་སུ་ཚོལ་བའི་བརྩོན་འགྲུས་སོ། །{ཅེས་}[[46]](#footnote-46)པའི་བར་དུ་གསུངས་སོ། །

##### 2.19.1.1.2.2 གཅིག་དང་ཐ་དད་ལ་བརྟག་པས་བྱེ་བྲག་ཏུ་ངེས་པར་བྱ་བ།

གཉིས་པ་གཅིག་དང་ཐ་དད་ལ་བརྟག་པ་ནི། སེམས་ཀྱི་ཁང་བུ་བཤིག་པའི་མན་ངག་སྟེ། དེ་ཡང་སེམས་ཞེས་བྱ་བ་འདི་ཡོད་ན་རྒྱུ་ཅི་ལས་བྱུང་བ་དང༌། མེད་ན་འགྱུ་བ་དང་དྲན་ཤེས་ཀྱི་འཁོར་ལོ་འདི་ཅི་ཡིན་པ་དང༌། [262-page Dg]དྲན་ཤེས་ཀྱི་རྣམ་པ་འདི་དག་རྐྱེན་གང་ལ་བརྟེན་ནས་བྱུང་བ་དང༌། རྐྱེན་མེད་ན་དྲན་ཤེས་{བློ་}[[47]](#footnote-47)[page Ad-222]བུར་བ་འདི་དག་མི་རིགས་པ་དང༌། གལ་ཏེ་སེམས་འདི་ལུས་དང་གཅིག་ཏུ་ཡོད་ན་ལུས་འཇིག་དུས་སེམས་ཀྱང་འཇིག་པར་འགྱུར་བ་དང༌། མེད་ན་རྗེས་སུ་འགྲོ་ལྡོག་མ་ངེས་པས་ལུས་ཀྱི་ན་ཚ་སེམས་ཐོག་ཏུ་འོང་བ་དང༌། སྐྱེབ་སྔ་ཕྱིའི་འཁོར་ལོ་འོང་བར་མི་རིགས་པ་དང༌། སེམས་ཞེས་བྱ་བ་འདིར་གཅིག་ན་ནི་འགྲོ་བ་གཅིག་གི་དབང་པོ་འགགས་པས་འགྲོ་བ་གཞན་ཡང་འཆི་བར་རིགས་པ་དང༌། གཅིག་མིན་ན་འགྲོ་བའི་གཟུགས་ཐ་དད་པ་ལྟར་འགྲོ་བའི་སེམས་དངོས་པོ་ཐ་དད་པར་རིགས་པ་དང་ཐ་དད་ན་ལུས་གཅིག་གི་ནང་ན་སྲིན་བུ་ལ་སོགས་པའི་སྲོག་ཆགས་དེ་ཀུན། སྐྱེས་བུ་གཅིག་ཚེའི་དུས་བྱས་དུས་འཚོ་བར་རིག་པ་དང༌། གལ་ཏེ་གཅིག་ཡིན་ན་ལུས་གཅིག་ལ་ཕྱི་ནང་གི་སེམས་ཅན་དཔག་ཏུ་མེད་པ་འོང་བ་འདི་ཅི་ཡིན་པ་དང༌། གལ་ཏེ་སེམས་འདི་[page My-354b]ལ་ལྡོག་{ས་}[[48]](#footnote-48)ཡོད་ན། དང་པོ་རྒྱུ་ཡོད་དགོས་པས། རྒྱུ་ཡོད་ན་འདུས་བྱས་མི་རྟག་པས་སླར་འཇིག་པས་ལས་ལ་བཟང་ངན་མེད་པར་རིགས་པ་དང༌། ལྡོག་པ་མེད་ན་ནི་སེམས་ཅན་གྱི་ཕུང་པོ་དཔག་ཏུ་མེད་པ་འདི་དག་འོང་བར་མི་རིགས་པ་དང༌། སེམས་དེ་སྣ་ཚོགས་པ་ཡིན་ན་ནི་འགྲོ་བ་ལ་རང་གཞན་གྱི་རྟོག་པ་ཐང་གཅིག་ཏུ་འོང་བར་མི་རིགས་པ་དང༌། ཕན་ཚུན་འཆོལ་བས། རང་རྒྱལ་བ་དང་། མ་ཤི་བ་དང༌། སྡུག་བསྔལ་མེད་པ་དང༌། འཁོར་དང་ལོངས་སྤྱོད་ལ་སོགས་པ་ལྡན་ན་དགའ་བ་དང༌། གཞན་ཕམ་པ་ལ་སོགས་པ་ཀུན་འདུ་ཤེས་མཐུན་པར་འོང་བ་མི་རིགས་པ་དང༌། གལ་ཏེ་ཐ་དད་པ་ཡིན་ན་ནི། [page Ad-223]འགྲོ་བ་མང་པོ་ཡོད་པས། འགའ་ཞིག་ལ་གཞན་དང་མཐུན་པར་རང་ཕམ་པར་དགའ་བ་ལ་སོགས་པ་འོང་བར་རིགས་པ་དང༌། གཅིག་ཁོ་ནར་སེམས་པ་ཡིན་ན་ནི་གཅིག་ཤི་བས་ཀུན་ཤི་བའམ། གཅིག་སྐྱེས་པས་ཀུན་སྐྱེ་བར་རིགས་པའམ། དེ་ལྟར་རྣམ་པ་དུ་མའི་སྒོ་ནས་རང་གི་སེམས་ལ་གཅིག་དང་ཐ་དད་ཀྱི་རྒལ་བས་བརྟགས་ཏེ་བཙལ་བས། གང་ཡང་མ་རྙེད་པ་ནི་[263-page Dg]ཆོས་ཉིད་ཀ་ནས་དག་པའི་དོན་ཤེས་རབ་ཀྱི་དབང་པོས་རྟོགས་པ་སྟེ། སེམས་ལ་རྒྱུ་མེད་དེ་ལྡོག་མི་སྲིད་པས་ལས་ཀྱི་བསགས་པ་ལ་མཐའ་མེད་པར་ཡིད་ཆེས་པ་དང༌། སེམས་ལ་རྒྱུ་ཡོད་ན་འབྲས་བུ་འོང་དགོས་ཏེ། འབྲས་བུ་འཁོར་བ་ཡིན་ན་མ་དག་པས་གྲོལ་མི་སྲིད། འདས་པ་ཡིན་ན་འཁོར་བ་འོང་བར་མི་རིགས། གཉིས་ཀ་ཡིན་ན། འཁོར་འདས་ཐ་དད་པ་ལྟར་སེམས་ཀྱང་ཐ་དད་པར་འགྱུར་ལ། གལ་ཏེ་ཐ་དད་ན། ལུས་སེམས་ཐ་དད་པ་བཞིན་དུ་དྲན་བསམ་གྱི་རིགས་གཅིག་ཏུ་འདུ་བའི་འདོད་པའང་ཐ་དད་དུ་མར་འགྱུར་བ་ལས། རིགས་གཅིག་ཏུ་འདུ་བས་ཤེས་སོ། །

ཡང་སེམས་ལ་རྒྱུ་མེད་ན་སེམས་འདི་དག་མི་རིགས་སོ་ཞེ་ན། འདི་དག་ནི་སེམས་ཀྱི་རྒྱུ་ལས་བྱུང་བ་མེད་དེ་བློ་མ་ཡིན་པས། སེམས་ལས་བྱུང་བ་མ་[page My-355a]ཡིན་ན་སེམས་འདི་ཉིད་དུ་གནས་པ་ཙམ་ལ་མ་རྟོགས་པ་མེད་དེ། འདི་དག་ནི་སྐྱེ་བ་དང༌། འཆི་བ་དང༌། གནས་པ་ལ་སོགས་པ་ཟད་པ་ཡང་མ་ཡིན་ལ། འཕེལ་བ་ཡང་མ་ཡིན་པས་ན། ལུང་ལས[[49]](#footnote-49)།

མ་རིག་འཁྲུལ་འཁོར་འདི་ལ་ཟད་[page Ad-224]མེད་འཕེལ་བ་མེད། །

ཅེས་པ་དང༌། ཡང༌།

སེམས་ཅན་ཁམས་ཀྱི་རང་བཞིན་དེ་ཡང་ཕ་མཐའ་མེད། །

ཅེས་གསུངས་པས་སོ། །

དེ་ལྟར་རྒྱུ་མེད་པས་སེམས་ལ་འཕེལ་བ་མེད་པར་ཤེས། འཕེལ་བ་མེད་པས་སྐྱེ་བ་མེད་པར་ཤེས། སྐྱེ་བ་མེད་པས་འཆི་བ་མེད་པར་ཤེས། དེ་ཤེས་པས་ལས་ལ་བཟང་ངན་མེད་པར་ཤེས་ཏེ། སྡུད་པ་ལས།

ཡོད་དང་མེད་པ་འདི་གཉིས་མེད་པའི་ཆོས་ཡིན་ཏེ། །

ཅེས་སོ། །

དེ་ལྟར་ཡེ་གདོད་མ་ནས་རང་དག་མེད་པར་ཤེས་པས་ན། {བཟོད་}[[50]](#footnote-50)ནས་དག་པས་སེམས་ཅན་སྐྱེ་བར་ག་ལ་འགྱུར། །[[51]](#footnote-51)ཅེས་འབྱུང་བ་ཡིན་ནོ། །

##### 2.19.1.1.2.3 Concluding Section[[52]](#footnote-52)

དེ་ཡང་སེམས་ལ་རྐྱེན་མེད་པ་སྟེ། ཡོད་ན་སྣང་བ་སྣ་ཚོགས་སུ་སྣང་བ་བཞིན་དུ་སེམས་ཀྱང་རྐྱེན་གྱིས་ཁ་དོག་ལ་སོགས་པ་སྣ་ཚོགས་སུ་འགྱུར་ལ། སེམས་ཐ་དད་དུ་སོང་བས་དྲན་བསམ་གཅིག་ཏུ་མི་རིགས་ལ། སེམས་ལ་རྐྱེན་ཡོད་ན་གཏན་འཇིག་པར་འགྱུར་བས། སེམས་ཀྱི་ལས་འབྲས་མེད་[264-page Dg]པར་ཐལ་བ་དང༌། སེམས་ཞིག་ཀྱང་དེའི་ལས་ཡོད་ན། ཧ་ཅང་འགལ་ཏེ། ལུས་ཀྱི་ཁ་དོག་དང་སྐྱེ་མཆེད་ལེགས་ཉེས་ཀུན་ལས་ཞིག་ཀྱང་གནས་སོ་ཞེས་བརྗོད་པ་དང་མཚུངས་སོ། །དེས་ན་སྒྱུ་མ་ལྟར་གནས་པ་ཙམ་གྱིས་གསལ་ལོ། །རྐྱེན་མེད་ན་ད་ལྟ་དྲན་བསམ་སྣ་ཚོགས་པ་འདི་ཅི་ལས་བྱུང་ཞེ་ན། ད་ལྟའི་དྲན་བསམ་འདི་རྐྱེན་ལས་བྱུང་བ་མ་ཡིན་ཏེ། {བློ་}[[53]](#footnote-53)བུར་བ་མདང་གི་རྨི་ལམ་གྱི་ནོར་བུ་རྙེད་པ་ལ་དགའ་བ་དང་བདེན་པར་འཛིན་པ་ལས། སད་དུས་ཅི་ཡང་མེད་པ་ལྟར། ད་ལྟའི་དྲན་བསམ་ཡང་བདེན་པར་བཟུང་ནས་ཞེན་རུང་དེའི་རྗེས་ལ་ཅི་[page Ad-225]ཡང་མེད་པས་གནས་སྐབས་ཀྱི་བདེན་བརྫུན་ལྟར་སྣང་བ་ལས་གྲུབ་པ་མེད་དོ། །[page My-355b]དཔེར་ན་ནམ་མཁའི་སྤྲིན་སྣ་ཚོགས་{བློ་}[[54]](#footnote-54)བུར་དུ་འཁྲིགས་པ་དེ་གར་སོང་ཆ་མེད་{བློ་}[[55]](#footnote-55)བུར་དུ་ཡལ་བ་དང་འདྲ་བར། སྤྲིན་དེ་ནམ་མཁའ་ལ་མེད་ཀྱང་དེའི་ངང་ན་སྣང་བ་ལྟར། རྐྱེན་དང་རྒྱུ་སེམས་ལ་མེད་ཀྱང་སྣང་སྣང་འདྲ་དུས་རྒྱུ་རྐྱེན་མེད་དེ་གཅིག་དང་དུ་མ་དང་དུས་གསུམ་གྱི་བརྟགས་པས་མེད་པར་ངེས་ཏེ། རྩ་བ་ཤེས་རབ་ལས།

ས་བོན་ཞིག་དང་མ་ཞིག་ལས། །

མྱུ་གུ་སྐྱེ་བ་མ་ཡིན་ཏེ། །

ཁྱོད་ཀྱིས་ཆོས་རྣམས་ཐམས་ཅད་ནི། །

སྒྱུ་མ་འབྱུང་བ་བཞིན་དུ་བསྟན། །

ཅེས་པ་དང༌།

རྐྱེན་ལྔ་པ་ནི་ཡོད་མ་ཡིན། །

ཅེས་པས་སོ། །

ཀུན་བྱེད་ལས་ཀྱང༌།

རྒྱུ་དང་རྐྱེན་མེད་ཞི་བ་མཆོག་གི་ལམ། །

{ཅེས་}[[56]](#footnote-56)པ་ལ་སོགས་པ་བཤད་དོ། །

དེའི་ཕྱིར་སེམས་ཡོད་ན། དངོས་པོ་གཟུགས་ཅན་དུ་ཡོད་དམ། གཟུགས་མེད་དུ་ཡོད། གཟུགས་ཅན་དུ་མེད་དེ་ཡོད་ན་དབང་པོའི་མངོན་གསུམ་ལ་ལྟར་རུང་བ་ལས་ལྟར་རུང་མ་དམིགས་པའི་མངོན་གསུམ་ཚད་མས་གསལ་ལོ། །གཟུགས་མེད་དུ་ཡོད་ན་ཅིས་ཤེས། འགྱུ་བས་ཤེས་སོ་ཞེ་ན། འགྱུ་བ་དེ་ཁ་དོག་དང་ཕྱོགས་ཆ་དང༌། འདས་མ་འོངས་ད་ལྟ་གསུམ་ཕྲད་པ་བརྟགས་པས་མ་གྲུབ་སྟེ། འགྱུ་བ་སྔ་མ་དང་ད་ལྟའི་འགྱུ་བ་ཕྲད་ན་ཕྲད་ཆའི་དྲན་བསམ་སྔ་མ་དེ་ད་ལྟ་མ་འགགས་པར་ཡོད་དགོས་ལ། ཡོད་ན་སྔ་མ་ཡིན་པར་འགལ་ཞིང༌། ད་ལྟའི་སྔ་མ་དང་ཕྲད་ཆ་དེ་འགགས་པར་ཐལ་ཞིང་[265-page Dg]མ་ཕྲད་ན་ད་ལྟའི་དྲན་བསམ་རྒྱུ་མེད་འགྱུ་བར་མི་རིགས་པར་ཐལ་བས་[page Ad-226]ཁེགས་སོ། །འགྱུ་བ་ནི་གཅིག་ཡིན་ནམ་ཐ་དད་ཡིན། གཅིག་ན་སྣ་ཚོགས་པར་འགྱུ་བ་ཉམས་ལ། ཐ་དད་ན་འགྱུ་བྱེད་གཅིག་ཡིན་པ་ཉམས་སོ། །དེས་ན་སེམས་ཡོད་པར་མ་གྲུབ་སྟེ། རྩ་བྲལ་ནམ་མཁའ་འདྲ་བར་རྟོགས་པས། སྐྱེ་བ་དང་སྐྱེ་གཞི་མེད་པས་ལྡོག་པའི་ས་མེད་དོ། །ནམ་མེད་ན་དྲན་བསམ་སྔ་ཕྱིའི་བར་དུ་ངོ་སྤྲད་པས་དེར་ཡལ་བས་སེམས་ལ་གཞི་མེད་པར་ངོ་ཤེས། དེ་ཤེས་པས་ལྡོག་ས་མེད་པར་ཡིད་ཆེས། དེ་ཤེས་པས་ཁམས་གསུམ་མིང་མེད་ཆེན་པོར་ཐག་ཆོད། དེ་ཆོད་པས་ལས་དགེ་[page My-356a]སྡིག་གི་ཕན་གནོད་མེད་པར་བློ་བདེ་བའོ། །ཡང་སྣང་ཤེས་སྔ་ཕྱིའི་བར་དུ་ངོ་སྤྲད་པས། སེམས་ལ་རྒྱུ་དང་མཚན་ཉིད་དུ་མ་གྲུབ་པར་ངོ་ཤེས། དེ་ཤེས་པས་སེམས་ཉིད་སྟོང་པ་ལ་ངོས་བཟུང་མེད་པར་ཡིད་ཆེས། དེ་ཆེས་པས་སེམས་ཞེས་རྒྱུ་རྐྱེན་ལས་མ་བྱུང་བར་ཐག་ཆོད། དེ་ཆོད་པས་དྲན་བསམ་{བློ་}[[57]](#footnote-57)བུར་གྱི་རྟོག་པས་ཕན་གནོད་མེད་པར་བློ་བདེ་བའོ། །ཡང་བློ་སྔ་ཕྱིའི་བར་དུ་ངོ་སྤྲད་པས། སེམས་ལ་རྩ་བ་མེད་པར་ངོ་ཤེས། དེ་ཤེས་པས་སེམས་ཉིད་གཅིག་གི་འཁོར་ལོ་ལ་སྤྲོས་པ་ཐ་དད་མེད་པར་ཡིད་ཆེས། དེ་ཆེས་པས་བྱས་པའི་ཆོས་ཀྱིས་སངས་མི་རྒྱ་བར་ཐག་ཆོད། དེ་ཆོད་པས་སེམས་མེད་པའི་དོན་ལས་མ་རྟོགས་པའི་ཆོས་ལོགས་པ་མེད་པས་བློ་བདེ་བའོ། །ཡང་ཆོས་ཉིད་སྔ་ཕྱིའི་བར་དུ་ངོ་སྤྲད་པས། སེམས་ལ་སྐྱེ་བ་མེད་པར་ངོ་ཤེས། དེ་ཤེས་པས་བག་ཆགས་ལུས་ཀྱི་ཀུན་གཞིས་མི་གནོད་པར་ཡིད་ཆེས། དེ་ཆེས་པས་ད་སེམས་སྐྱེ་མི་སྲིད་པར་[page Ad-227]ཐག་ཆོད། དེ་ཆོད་པས་ད་སེམས་ཀྱི་ཁང་བུ་ཞིག་སྟེ་ལྡོག་པ་དང་ལྡོག་རྟེན་མེད་པར་བློ་བདེ་བའོ། །

དེ་ལྟར་སེམས་ཡས་པའི་དུས་བཞི་པོའི་ཚད་ཟིན་པས། སངས་རྒྱས་མེད་པས་སངས་རྒྱས་མིང་ཙམ་དུ་ཡང་མེད་དེ། འབྲས་བུ་ལ་རེ་བར་འཛིན་པའི་བློ་ལྡོག དེ་ལོག་པས་ལམ་འབད་རྩོལ་དུ་བྱེད་པའི་ཆོས་མེད་དོ། །དེས་ན་མེད་པའི་ཆོས་ལ་ཅི་ཡང་མེད་པས་འཁོར་འདས་སུ་བཏགས་པ་མིང་ཙམ་[266-page Dg]ལས་དོན་ལ་མ་རྙེད་པ་ལ་གྲོལ་བའི་ཚད་ཅེས་བྱའོ། །དེའི་ཕྱིར་ན་སེམས་ཉིད་མེད་པ་ལ་ཅི་ཡང་མེད་པས། སེམས་ལ་རྒྱུ་མཚན་མེད་པས་ལྟར་མེད་ལ། དེ་ལྟར་མེད་པའི་ངོ་སྤྲད་པ་བཞི་བསྐོར་ལ། ཆོས་ཚན་བཅུ་དྲུག་ཏུ་རིག་པ་ནི། སེམས་ཀྱི་ཁང་བུ་བཤིག་པ་སྟེ། དཔེར་ན་བྱིས་པའི་ཁང་བུ་བརྩིགས་ཀྱིན་འཇིག་པ་དང་འདྲའོ། །དེ་ཡང་བྱ་བས་བྱ་བ་འཇིག་པ་ལྕགས་ཀྱིས་ལྕགས་འཇིག་པ་དང་[page My-356b]འདྲ་ལ། མི་རྟག་པས་མི་རྟག་པ་འཇིག་པ་སྒྱུ་མའི་མིས་སྒྱུ་མའི་གྲོང་ཁྱེར་བཅོམ་པ་ལྟ་བུ་དང༌། བྱས་པས་མི་རྟག་པ་འཇིག་པ་རོ་ལ་རོ་བརྩེགས་པ་ལྟ་བུ་དང༌། མི་རྟག་པས་བྱས་པ་འཇིག་པ་རིག་པ་ད་ལྟར་བས་མ་རིག་པ་སྔ་མ་འཇིག་པ་ལྟ་བུའོ། །

དེ་ལྟར་ན་སེམས་ཀྱིས་སེམས་བཤིག་པས་གཉིས་ག་རྗེས་མེད་དུ་ཞིག་པ་ཆུ་ལ་ཡི་གེ་བྲིས་པ་ལྟ་བུ་དང༌། མེད་པས་མེད་པ་བཙལ་ཡང་མི་རྙེད་པ་དབུལ་པོའི་ཁྱིམ་ན་ཡིད་བཞིན་གྱི་ནོར་བུ་མེད་པར་བཙལ་ཀྱང་རྙེད་པའི་གནས་མེད་པ་དང་འདྲ་བར། སེམས་མེད་པ་ལ་གཞིག་པའི་གནས་མེད་པ་ནི། དཔེར་ན་[page Ad-228]གྲུ་རྡིབ་པའི་ཚེ་ཆུ་ལ་འཛིན་པའི་གནས་མེད་པ་དང་འདྲའོ། །དེའི་ཕྱིར་ན་སེམས་མེད་པའི་དོན་མ་ཤེས་པར། ལྟ་བསྒོམ་སྤྱོད་པ་སེམས་ལ་འཚོལ་བ་ནི། བདེ་ཆེན་ཐར་པའི་བསྟན་པ་རྙེད་དུས་མེད་དེ། གྲུ་རྡིབ་པས་ཆུ་ལ་འཇུས་པ་ལྟར། སེམས་མེད་པ་ལ་ཡོད་པར་རྟེན་བཅས་པ་དེ་ཉིད་ཀྱིས་སླུ་ཞིང་འཆིང་བར་ངེས་སོ། །ཀུན་ཏུ་བཟང་པོ་ཐུགས་ཀྱི་མེ་ལོང་ལས་ཀྱང༌།

སྣང་བ་ཆོས་སྐུར་འདོད་པ་ང་ལ་སྒྲིབ་པ་ཡིན། །

ཅིར་སྣང་སེམས་སུ་འདོད་པ་ང་ལ་སྒྲིབ་པ་ཡིན། །

རང་བྱུང་གཞན་ནས་འདོད་པ་ང་ལ་སྒྲིབ་པ་ཡིན། །

{ཅེས་}[[58]](#footnote-58)སོ། །

འོ་ན་སེམས་ཡལ་ཞེས་ཡོད་པ་དེ་མེད་པར་སོང་བ་མ་ཡིན་ནམ་ཞེ་ན། ཡལ་བ་ནི་སྔར་བཞིན་དཔྱད་ན་མ་གྲུབ་པ་དང༌། མ་དཔྱད་ནའང་{བློ་}[[59]](#footnote-59)བུར་གྱི་དྲན་བསམ་གྱི་རྟོག་པ་ཡལ་བ་ལས། སེམས་རང་རྒྱུད་པ་ཡོད་ནས་མེད་པར་སོང་བ་མེད་དེ། ཡལ་རྒྱུ་དང་ཡལ་རྐྱེན་གང་དུ་ཡང་མེད་དོ། །འོ་ན་སེམས་ཀྱི་ཁང་བུ་བཤིག་པ་ལ་དགོས་པ་མེད་དེ་བཤིག་རྒྱུ་མེད་པའི་ཕྱིར་[267-page Dg]རོ་ཞེ་ན། སེམས་ཡེ་ནས་མེད་པ་ལ། མེད་པའི་གནས་ལུགས་རྟོགས་པར་བྱེད་པ་ཙམ་ལས། སེམས་ཀྱི་ཁང་བུའི་གཞི་འམ་དངོས་པོ་ཡོད་པ་ནི་མིན་ཏེ། དྲན་པའི་ཁུངས་ཆོས་ཉིད་དུ་སོང་བས། མེད་པ་གོ་བར་བྱས་པ་ལ། ཁང་བུ་བཤིག་ཅེས་ཐ་སྙད་དུ་བྱས་ཏེ། ཡོད་པ་བཤིག་པ་ནི་གང་ཡང་མེད་དོ། །[page My-357a]དེའི་ཕྱིར་ན་ཐ་སྙད་ཀྱི་འབྲས་བུ་ཞེས་སྣང་བ་ཡུལ་གྱི་གནད་གང་སྣང་གི་སྟེང་དུ་བཞག་པས། བེམས་པོའི་སྣང་བ་དེར་འཛིན་མེད་པས་ཡུལ་སེམས་གཉིས་མེད་ཀྱི་འབྲས་བུ་[page Ad-229]དང༌། ཤེས་པ་གང་འགྱུས་ཀྱི་སྟེང་དུ་བཞག་པས། སེམས་ཀྱི་ཁང་བུ་རང་ཞིག་པས་འགྱུ་བ་རྟོག་སངས་ཀྱི་འབྲས་བུ་དང༌། དེ་ལྟར་བེམས་རིག་གཉིས་མེད་ཟུང་འཇུག་ཡེ་ཤེས་ཀྱི་ཡལ་ས་ངོས་ཟིན་པས་མེད་པའི་འབྲས་བུའོ། །དེ་ལྟར་འབྲས་བུ་གསུམ་གྱི་དུས་ཀྱང་ཡལ་དུས་ངོ་སྤྲད་པའི་གནད་བཞི་ལ། མེད་པའི་ཆོས་བཅུ་དྲུག་སྔ་མ་བཞིན་དུ་ཤེས་པར་བྱའོ། །

དེའང་གསང་ཆེན་ངེས་པ་སྙིང་ཐིག་གི་ཁྲེགས་ཆོད་སེམས་ཡེ་མེད་རང་སངས། འགྱུ་བ་{བློ་}[[60]](#footnote-60)བུར་ཡེ་གྲོལ་དུ་ཤེས་པ་དང༌། མན་ངག་གཞན་དག་སེམས་དོན་དམ་དུ་མེད། ཀུན་རྫོབ་ཏུ་ཡོད་པར་བརློམས་ནས། ལྟ་བསྒོམ་སེམས་ལ་ལམ་བྱེད་གཉིས། རང་གྲོལ་རང་ཤར་རང་བཞག་ཙམ་དུ་མིང་མཐུན་ཡང༌། དོན་མི་མཐུན་ཏེ། འདིར་ཡེ་མེད་དུ་བྱེད་པ་དང༌། གཞན་དུ་ཡོད་པ་མེད་པར་འདོད་པས་སོ། །ཟུང་འཇུག་ཀྱང༌། གཞན་དུ་ཡོད་པ་གཉིས་གཅིག་འབྲེལ་གྱི་ཟུང་འཇུག་འདོད་པ་དང༌། འདིར་ཡེ་མེད་པས་ཟུང་དུ་འཇུག་རྒྱུ་མེད་ལ། མེད་པའི་ངོ་བོ་ལ་ཐ་དད་རིས་སུ་མེད་པ་གཉིས་ཐ་མི་དད་པས་གཉིས་མེད་ཟུང་འཇུག་ཅེས་བྱའོ། །གནད་འདི་ནི་ཐེག་པ་ཀུན་ལས་རྩེ་མོར་གྱུར་པའི་གནད་ཁམ་ཡང་ཆེ་ལ་གལ་ཡང་ཆེ་བ་སྟེ། འདི་ལས་སྣང་བ་སེམས་སུ་མི་འདོད་པ་དང༌། སེམས་ཡོད་མ་མྱོང་གཞི་སངས་ཆེན་པོར་བསྟན་པ་ཡིན་ནོ། །འདི་ལ་བརྟེན་ནས་སྣང་བ་སེམས་སུ་ངོ་སྤྲད་པ་དང༌། སེམས་ཉིད་སྟོང་པར་ངོ་སྤྲད་པའི་མན་ངག་སྙིང་ཏིག་གི་དགོངས་པ་མ་ཡིན་པར་ཤེས་པར་བྱའོ། །མན་ངག་འགའ་ཞིག་ཏུ་དེ་ལྟར་[page Ad-230]བྱུང་སྲིད་[268-page Dg]ན་འོག་མ་དྲང་བ་ཙམ་ལས་ངེས་དོན་མ་ཡིན་པར་ཐག་བཅད་དོ། །

#### 2.19.1.1.3 ཡུལ་སྣང་བློའི་མེ་ལོང་ཚོགས་དྲུག་མཉམ་པ་ཆེན་པོར་ཁྱབ་གདལ་བ།

གསུམ་པ་ཡུལ་སྣང་བློའི་མེ་ལོང་དུ་ཤར་བས་ཚོགས་དྲུག་མཉམ་པ་ཆེན་པོར་ཁྱབ་{བརྡལ་}**[[61]](#footnote-61)**བ་ནི། ཕྱི་སྣང་[page My-357b]བ་སྣ་ཚོགས། ནང་དྲན་རྟོག་{བློ་}[[62]](#footnote-62)བུར། དབང་པོ་དྲུག་སྣང་ཡུལ་དང་བཅས་པ་ཐམས་ཅད། མེད་པ་གསལ་སྣང་ཙམ་ལས། དོན་ལ་ཕྱི་ནང་གང་ན་ཡང་མེད་པ་རབ་རིབ་ཅན་གྱི་སྐྲ་ཤད་དང༌། སྒྱུ་མ་དང༌། མིག་འཕྲུལ་དང༌། སྤྲུལ་པ་ལྟ་བུར། བློ་ལ་སྣང་ཡང༌སྣང་དུས་དེ་ཉིད་ནས་ཡོད་མེད་ཀྱི་མཐའ་ལས་འདས་པར་ཤེས་པར་བྱ་སྟེ། སྣང་བའི་ངོས་ནས་ཇི་ལྟར་བཏགས་ཀྱང་མི་འགལ། ཡིན་དུ་ཆུག {།}[[63]](#footnote-63)མིན་དུ་ཆུག {།}[[64]](#footnote-64)ཡོད་དུ་ཆུག {།}[[65]](#footnote-65)མེད་དུ་ཆུག {།}[[66]](#footnote-66)སྣང་དུ་ཆུག {།}[[67]](#footnote-67)སྟོང་དུ་ཆུག {།}[[68]](#footnote-68)འཁྲུལ་དུ་ཆུག {།}[[69]](#footnote-69)གྲོལ་དུ་ཆུག {།}[[70]](#footnote-70)བཟང་དུ་ཆུག {།}[[71]](#footnote-71)སེམས་སུ་ཆུག {།}[[72]](#footnote-72)གཞན་དུ་ཆུག {།}[[73]](#footnote-73)གང་ལྟར་བཏགས་ཀྱང༌། སྟོང་པའི་ངོས་ནས་ཇི་ལྟར་བཏགས་པ་དེ་ཉིད་ཀྱིས་ཐོག་མར་སྟོང་སྟེ། བཏགས་པ་སེམས་ཡིན། སེམས་མེད་པ་ཡིན། མེད་པ་ལ་འདོགས་མཁན་མེད་པས་རྨི་ལམ་གྱི་བྱ་བྱེད་དང་སྒྱུ་མའི་བྱ་བྱེད་བཞིན་ནོ། །སྣང་བ་དང་འཆར་བ་དང༌། དགེ་བ་དང་མི་དགེ་བ་ལ་སོགས་པ་དེ་ཉིད་{བློ་}[[74]](#footnote-74)བུར་བ། དེའི་ངོ་བོ་གཞི་མེད་རང་སངས། རིག་པའི་ཡེ་གདངས་ཆ་ལ་ཡོད་པས་ངོས་ཟིན་ན་དགོངས་པ་ཆོས་ཉིད་ཕྱོགས་ཡན་ལས་འཆུགས་ས་མེད་དེ། སྣང་སྲིད་འཁོར་འདས་ཀྱི་ཆོས་སོ་ཅོག་རིག་པའི་ངང་ན་མེད་པ་གསལ་སྣང་གི་སྣང་བ་ཆེན་པོར་རང་ཤར་རང་སྣང་བ་ནི། འབྱུང་བཞིའི་སྣང་བ་ནམ་མཁའི་ངང་ན་གནས་པའམ། རྨི་ལམ་[page Ad-231]སྣ་ཚོགས་གཉིད་དང༌། གཉིད་རིག་པའི་ངང་ལས་མ་གཡོས་པ་བཞིན་ཏེ། ཐམས་ཅད་རིག་པའི་ངོ་ལ་རང་སྣང་ཡང༌། རིག་པས་འཁྲུལ་སྣང་འཁོར་བ་མ་མཐོང༌། དག་སྣང་འདས་པ་མ་མཐོང༌། འཁོར་འདས་ཀྱིས་རིག་པ་མ་མཐོང༌། ཐམས་ཅད་གཞི་མེད་མཉམ་པ་ཆེན་པོའི་ངང་ལས་གཡོས་པ་མེད་དེ། ངོ་བོར་མ་གྲུབ་པས་མཐོང་བ་དང་མཐོང་བྱེད་ལས་འདས་ལ། རིག་པའི་ངང་ནས་ཤར་བས་འཁོར་འདས་རིག་པའི་རང་གདངས་སམ་རོལ་པ་ཞེས་བཏགས་པ་[page My-358a]ཙམ་སྟེ། ཡོད་མེད་མཐའ་གྲོལ་ཆེན་པོ། [269-page Dg]བཏགས་པ་མི་འགལ། དོན་ལ་མ་གྲུབ། མེད་པ་གསལ་སྣང་ཙམ་དུ་སྣང་སྲིད་འཁོར་འདས་ཀྱི་ཆོས་རྣམས་ཤར་བ་སྟེ། ཀློང་དྲུག་པ་ལས།

དྲི་མ་མེད་པའི་སེམས་ཉིད་ལ། །

ཡུལ་རྐྱེན་བྲལ་བའི་སྣང་བ་ནི། །

རང་དག་ཆེན་པོའི་དགོངས་པ་ཞེས། །

ཀུན་ཏུ་བཟང་པོ་ང་ཡིས་བསྟན། །

{ཅེས་}[[75]](#footnote-75)པ་དང༌། ནོར་བུ་འཕྲ་བཀོད་ལས།

ཅི་ཡང་མེད་པའི་དངོས་པོ་ནི། །

གང་གི་ཕྱོགས་སུ་མ་ལྷུང་བ། །

ཅིར་ཡང་འཁྲུལ་པའི་དངོས་པོ་ནི། །

{འཐུན་}[[76]](#footnote-76)སྣང་ཙམ་དུ་སྣང་བར་ཟད། །

འོན་ཀྱང་དེ་ཡི་དོན་མི་སྐྱེ། །

ཆོས་དབྱིངས་རྒྱན་ལྟར་སྣང་བའོ། །

{ཅེས་}[[77]](#footnote-77)པ་དང༌།

སྟོང་པའི་ཡེ་ཤེས་ཆེན་པོ་ནི། །

ཅིར་ཡང་མེད་ལས་ཅིར་ཡང་འཁྲུལ། །

{ཅེས་}[[78]](#footnote-78)པ་དང༌། མུ་ཏིག་ཕྲེང་བ་ལས།

དེ་ནི་ང་ཡིན་འགྲོ་བ་ཡིན། །

སེམས་ཡིན་སེམས་ལས་བྱུང་བ་ཡིན། །

དུ་མ་ཡིན་ལ་ཉག་གཅིག་ཡིན། །

འཁོར་བ་མྱང་འདས་ང་རང་ཡིན། །

དཀྱིལ་འཁོར་ལ་སོགས་རིམ་འཇུག་ཡིན། །

ཆོས་ཡིན་ཆོས་སུ་སྣང་བ་ཡིན། །[page Ad-232]

གནས་པ་ཡིན་ལ་འགྲོ་བ་ཡིན། །

འདུག་དང་ཉལ་དང་འཆག་པ་ཡིན། །

སྲོག་ཡིན་གཅོད་པ་ཉིད་ཀྱང་ཡིན། །

འཇིག་རྟེན་གསུམ་པོ་དེ་ལས་སྐྱེས། །

མདོར་ན་ཇི་ལྟར་སྣང་བ་ཡི། །

ཆོས་ཀུན་དེ་ལས་བྱུང་བའོ། །

ས་ཆུ་མེ་རླུང་ནམ་མཁའ་ཡི། །

འབྱུང་བ་ཆེ་རྣམས་དེ་ལས་བྱུང༌། །

{ཅེས་}[[79]](#footnote-79)པ་ནས།

དེ་ལྟར་གནས་པའི་ཆོས་ཉིད་ལ། །

འཁྲུལ་པ་གདོད་ནས་མེད་པ་སྟེ། །

ཆོས་སྐུ་ནམ་མཁའ་ལྟ་བུ་ལ། །

{བློ་}[[80]](#footnote-80)བུར་སེམས་ཅན་སྤྲིན་གྱིས་བསྒྲིབས། །

མ་འཁྲུལ་གནས་པའི་ཆོས་ཉིད་ཀྱང༌། །

བློ་ལ་འཁྲུལ་བའི་ཚུལ་དུ་སྣང༌། །

{ཅེས་}[[81]](#footnote-81)པ་ནས།

སེམས་ཅན་ཉོན་མོངས་ལྔ་ཉིད་ནི། །

དོན་ལ་ཡོད་པ་མ་ཡིན་ཏེ། །

ནམ་མཁའ་ལ་ནི་སྤྲིན་བཞིན་དུ། །

{བློ་}[[82]](#footnote-82)བུར་རྐྱེན་དང་བཅས་པ་ཉིད། །

སྤྲིན་དེ་ནམ་མཁའ་ཉིད་ལས་བྱུང༌། །

དེ་བཞིན་ནམ་མཁའ་ཐིམ་ཤེས་ན། །

དབྱེར་མེད་གཅིག་གི་ངང་[page My-358b]ཞེས་བྱ། །

དེ་བཞིན་ཉོན་མོངས་དྲི་མ་ཉིད། །

རང་བྱུང་རང་ཞི་ཉིད་[270-page Dg]ཤེས་ན། །

སེམས་ཅན་འཆིང་བར་ག་ལ་འགྱུར། །

ཅེས་པ་དང༌། སྣང་ཚུལ་མ་གྲུབ་པ་ལྟར། འཛིན་པར་སྣང་ཡང་གང་དུའང་མ་གྲུབ་བས། གཏད་མེད་ཆེན་པོར་བསྟན་པ་ཡང༌། རིན་ཆེན་སྤུངས་པ་ལས།

གནས་པ་མེད་པའི་སེམས་ཉིད་འདི། །

འགྲོ་ས་མེད་པ་ཡ་རེ་ཆ། །

ཀུན་{དུ་}[[83]](#footnote-83)འཇུག་པའི་ཡིད་དྲུག་ལ། །

བརྟེན་པའི་ས་མེད་ཡ་རེ་ཆ། །

ཐམས་ཅད་བསྡུད་པའི་ཀུན་གཞི་ལ། །

བཞག་པའི་ས་མེད་ཡ་རེ་ཆ། །

འཁོར་ཞིང་འཁྲུལ་པའི་མ་རིག་ལ། །

འགྱུར་བའི་དབང་མེད་ཡ་རེ་ཆ། །

ཐམས་ཅད་ཡུལ་ཞེན་ཉོན་མོངས་ལ། །

གཞི་རྩ་མེད་པ་ཡ་རེ་ཆ། །[page Ad-233]

ཕྲ་དང་རགས་པའི་དྲི་མ་ལ། །

འཆགས་ས་མེད་པ་ཡ་རེ་ཆ། །

འབྱུང་བ་རགས་པའི་གཟུགས་རྣམས་ལ། །

གཏད་པའི་ས་མེད་ཡ་རེ་ཆ། །

སྐྱེས་བུ་རྟེན་པའི་ཚེ་སྲོག་ལ། །

དུས་བཏབ་མེད་པ་ཡ་རེ་ཆ། །

ཚོགས་དྲུག་ཡུལ་གྱི་སྣང་བ་ལ། །

རྟག་པ་མེད་པ་ཡ་རེ་ཆ། །

སྐྱེས་བུའི་དྲན་བསམ་བྱུང་ཚོར་ལ། །

ཟད་པ་མེད་པ་ཡ་རེ་ཆ། །

{ཅེས་}[[84]](#footnote-84)པ་དང༌། ཡང༌།

གཞི་རྩ་མེད་པའི་ཆོས་ཉིད་འདི། །

མ་བཙལ་བཞག་པས་ངོ་མཚར་ཆེ། །

འགྲོ་དང་འོང་བའི་རིག་པ་ལ། །

ཐུག་པ་མེད་པ་ངོ་མཚར་ཆེ། །

ཡེ་གནས་ཆེན་པོའི་ཡེ་ཤེས་ལ། །

གཉེན་པོ་མེད་པ་ངོ་མཚར་ཆེ། །

{ཅེས་}[[85]](#footnote-85)པ་དང༌། ཐུན་མོང་གི་ཐེག་པ་འཕགས་པ་ཏིང་ངེ་འཛིན་རྒྱལ་པོ་ལས་ཀྱང༌།

ཇི་ལྟར་བར་སྣང་ཅུང་ཟད་སྤྲིན་མེད་ལ། །

སྐད་ཅིག་ཏུ་་ནི་སྤྲིན་གྱི་དཀྱིལ་འཁོར་སྣང༌། །

བྱུང་ནས་ཞིག་སྟེ་སྤྲིན་གྱི་དཀྱིལ་འཁོར་དེ། །

ཐོག་མ་གང་ལས་བྱུང་བ་བརྟག་པར་གྱིས། །

ཆོས་རྣམས་ཐམས་ཅད་དེ་བཞིན་ཤེས་པར་བྱ། །

ཇི་ལྟར་མི་དག་བྲག་རིའི་ཁྲོད་འདུག་སྟེ། །

གླུ་ལེན་སྨྲ་དང་{རྒོད་}[[86]](#footnote-86)དང་དུ་བ་ལས། །

རྐྱེན་ལ་བརྟེན་ཏེ་བྲག་ཅ་འབྱུང་མོད་ཀྱི། །

སྒྲ་ལས་དབྱངས་དེ་ནམ་ཡང་འཕོས་པ་མེད། །

ཆོས་རྣམས་ཐམས་ཅད་དེ་བཞིན་[page My-359a]ཤེས་པར་གྱིས། །

{ཅེས་}[[87]](#footnote-87)རྒྱ་ཆེར་གསུངས་སོ། །

### 2.19.1.2 ཆོས་ཟད་བློ་འདས་ཀྱི་དགོངས་པ་ཟང་ཐལ་རྗེན་པའི་ཡེ་ཤེས་འཕོ་འགྱུར་མེད་པར་ངོ་སྤྲད་པ།

དོན་གཉིས་པ་ཆོས་ཟད་བློ་འདས་ཀྱི་དགོངས་པ་ཟང་ཐལ་རྗེན་པའི་ཡེ་ཤེས་འཕོ་འགྱུར་མེད་པར་ངོ་སྤྲད་པ་[271-page Dg]ལ་གསུམ་སྟེ། ཆོས་ཟད་བློ་འདས་ཀྱི་རིག་པ་ཟང་ཐལ་རྗེན་པར་ངོ་སྤྲད་པ། རང་གསལ་ངང་གནས་ཀྱི་དགོངས་པ་ཕྱམ་{བརྡལ་}**[[88]](#footnote-88)**ཆེན་པོར་བསྐྱང་བ། གནད་[page Ad-234]གསུམ་ཆོས་ཉིད་ཀྱི་འཁོར་ལོ་མཁའ་མཉམ་ཀློང་གསལ་ཆེན་པོར་བཞག་པའོ། །

#### 2.19.1.2.1 ཆོས་ཟད་བློ་འདས་ཀྱི་རིག་པ་ཟང་ཐལ་རྗེན་པར་ངོ་སྤྲད་པ།

དང་པོ་ནི། རང་བབས་ཀྱི་རིག་པ་རང་གསལ་དུ་རྗེན་ནེ་བཞག་ལ། ཕྱིར་མི་སྤྲོ། ནང་དུ་མི་བསྡུ། བར་དུ་མི་བསམ་པའི་རང་ངོ་ལ་{ལྟས་}[[89]](#footnote-89)པས། ཕྱི་ནང་བར་མེད། རང་གསལ་རྗེན་པ། ལྟ་བསྒོམ་གྱིས་མ་བསླད་པའི་ཆོས་སྐུ། རྣམ་རྟོག་གིས་མ་བསྐྱོད་པའི་ཡེ་ཤེས། སྤྲོ་བསྡུས་མ་བཟོས་པའི་དགོངས་པ། གསལ་བ་ལ་རྟོག་པ་མེད་པ། གནས་པ་ལ་འཛིན་པ་མེད་པ། ཡངས་པ་ལ་ཕྱལ་བར་མ་ཤོར་བ། མཉམ་པ་ལ་བར་མེད་པ། འཇོག་མཁན་མེད་པའི་རང་དངས་ཆེན་པོ། ཡེ་ནས་རང་བབས་ཀྱི་དགོངས་པ་ཆེན་པོ། {དང་}[[90]](#footnote-90)ཤིང་ལྟེང་པ་རྒྱ་མཚོ་ལྟ་བུ། གསལ་ཞིང་དག་པས་ཉི་ཟླ་ལྟ་བུ། ཡངས་ཤིང་ཕྱམ་པས་ནམ་མཁའ་ལྟ་བུ། བརྟན་ཞིང་གནས་པས་རི་རྒྱལ་ལྟ་བུའོ། །འདི་ལྟ་བུའི་དོན་དང་སེམས་ཅན་ཐམས་ཅད་སྐད་ཅིག་ཀྱང་འབྲལ་མ་མྱོང་དུ་ཡེ་ནས་རང་ལ་ཡོད་ཀྱང༌། ངོ་མ་ཤེས་པས་འཁོར་བར་ངན་རྟོག་གི་སྤྲོས་པས་འཆོལ་བ་ཡང༌། ད་བླ་མའི་གདམས་པས་ངོས་ཟིན་ནས་འཆར་རམ་གནས་སམ་གྱིན་དྷར་ལྷན་ནེ་བའི་དུས་གང་དུའང་རང་བབས་{བཅོག་}[[91]](#footnote-91)བཞག་གི་ངོ་བོར་ངོ་སྤྲད་པ་བཞིན་ངང་མ་ཡེངས་ཙམ་དུ་བྱ་སྟེ། སེང་གེ་རྩལ་རྫོགས་ལས།

ཨེ་མ་སེང་གེ་{བསྒྲོད་}[[92]](#footnote-92)མེད་ལམ། །

བྱར་{རྩལ་}[[93]](#footnote-93)མེད་པའི་སེང་གེ་ཡིས། །

གཏང་བཞག་མེད་པའི་གངས་དཀར་ལ། །

མུན་པ་སངས་པའི་རྩལ་གསུམ་རྫོགས། །

བསམ་མེད་[page My-359b]དངས་པའི་སེང་གེ་ངས། །

ཀ་དག་དྲི་མེད་གངས་[page Ad-235]བཟང་ལ། །

འབྱུང་བ་སངས་པའི་རྩལ་གསུམ་རྫོགས། །

{ཅེས་}[[94]](#footnote-94)པ་དང༌། ཀློང་དྲུག་པ་ལས།

རྟག་ཆད་མེད་པའི་སེམས་ཉིད་ལ། །

བཟང་ངན་བྲལ་བའི་སྣང་བ་ནི། །

སྤང་བླང་བྲལ་བའི་དགོངས་པ་ཞེས། །

ཀུན་ཏུ་བཟང་པོ་ང་ཡིས་བསྟན། །

བླང་དོར་མེད་པའི་སེམས་ཉིད་ལ། །

ཕྱོགས་མེད་[272-page Dg]རང་གྲོལ་སྣང་བ་ནི། །

ཁྱབ་{བརྡལ་}[[95]](#footnote-95)ཆེན་པོའི་དགོངས་པ་ཞེས། །

ཀུན་ཏུ་བཟང་པོ་ང་ཡིས་བསྟན། །

བྱིང་རྒོད་མེད་པའི་སེམས་ཉིད་ལ། །

བཏང་སྙོམས་ཆེན་པོའི་བསྒོམ་པ་ནི། །

ཆོགས་དྲུག་ལྷུག་པའི་དགོངས་པ་ཞེས། །

ཀུན་ཏུ་བཟང་པོ་ང་ཡིས་བསྟན། །

ཡ་ང་མེད་པའི་སེམས་ཉིད་ལ། །

རེ་དོགས་བྲལ་བའི་སྣང་བ་ནི། །

ཡེ་བཞག་གདེང་ལྡན་དགོངས་པ་ཞེས། །

ཀུན་ཏུ་བཟང་པོ་ང་ཡིས་བསྟན། །

ཅེས་པ་དང༌། རྩལ་རྫོགས་ལས།

འཛིན་ཆགས་མེད་པའི་ཆོས་ཉིད་དངོས་བྲལ་འདི། །

སངས་རྒྱས་རྣམས་ཀྱི་གཉིས་མེད་དགོངས་པའི་མཆོག །

སོ་སོར་རྟོགས་དང་མཚན་མ་ཚིག་གི་ལམ། །

བྱ་{རྩལ་}[[96]](#footnote-96)མེད་པའི་ཆོས་ཉིད་རང་སར་དག །

འུབ་ཆུབ་ཏིང་འཛིན་ཆོས་ཉིད་ཡུལ་ལ་འཇུག །

དག་དང་མ་དག་ཐ་སྙད་ཆོས་སུ་མེད། །

གཅིག་དང་གཉིས་ལས་འདས་པའི་ཡེ་གནས་དོན། །

རང་ལུས་ངང་དུ་ཐིག་ལེ་གཅིག་ཏུ་འུབ། །

དུས་མེད་རྟོགས་པས་ཏིང་འཛིན་མ་ཡེངས་གསལ། །

མཐའ་དབུས་མེད་པས་ཆོས་ཉིད་མིང་དང་བྲལ། །

འགྱུར་བ་མ་ཡིན་དྲང་པོར་ཡོངས་ལ་ཁྱབ། །

བྱས་བ་མ་ཡིན་བྱུང་སར་ལྷུན་གྱིས་གྲུབ། །

ཅེས་སོ། །

#### 2.19.1.2.2 རང་གསལ་ངང་གནས་ཀྱི་དགོངས་པ་ཕྱམ་གདལ་ཆེན་པོར་བསྐྱང་བ།

གཉིས་པ་དེའི་ངང་ལ་བསྐྱང་བ་ལ་གསུམ་སྟེ། [page Ad-236]ལྟ་བསྒོམ་ཡུལ་འདས་ཆེན་པོར་བསྐྱང་བ། ཏིང་འཛིན་རང་བབས་ཆེན་པོར་བསྐྱང་བ། དགོངས་པ་བློ་འདས་ཆེན་པོར་བསྐྱང་བའོ། །

##### 2.19.1.2.2.1 ལྟ་སྒོམ་ཡུལ་འདས་ཆེན་པོར་བསྐྱང་བ།

དང་པོ་ནི། ངོ་སྤྲད་པའི་ངང་དེ་ལ་བློའི་འཛིན་རྩོལ་དང་ཆེད་དུ་བསྒོམ་པའི་གཉེན་པོ་མ་ཞུགས་པར་རིག་པ་རྒྱ་ཡན་ཡེ་བཞག་དཔངས་བསྟོད་ལ་ཕྱལ་བ་བར་མེད་རང་སངས་སུ་[page My-360a]བཞག་པ་སྟེ། ནོར་བུ་འཕྲ་བཀོད་ལས།

ཡངས་སོ་ཆོས་ཉིད་རྣམ་པར་དག །

ཆེའོ་ལྟ་བ་རྨད་པོ་ཆེ། །

སྣང་ངོ་རང་སྣང་དཀྱིལ་འཁོར་ཉིད། །

ཡུལ་དང་ཡུལ་མེད་རྣམ་པར་དག །

ཕྱི་དང་ནང་མེད་རྣམ་པར་སྣང༌། །

སྟོང་དང་མི་སྟོང་ཚིག་ལས་འདས། །

{ཅེས་}[[97]](#footnote-97)པ་དང༌།  སེང་གེ་རྩལ་རྫོགས་ལས།

དང་པོའི་གནས་ས་གང་ཡིན་པར།

ཐ་མ་དེ་ཡི་གནས་སུ་འགྲོ།

ད་ལྟ་དེ་ཡི་དོན་ལ་གནས།

{ཅེས་}[[98]](#footnote-98)པ་དང་། ཡང་།

འཛིན་རྟོག་མེད་པའི་ནམ་མཁའ་ལ། །

རྣམ་[273-page Dg]ཤེས་ཡིད་མ་འགྱུས་པ་ནི། །

ཡེངས་པ་མེད་པའི་ཏིང་འཛིན་མཆོག །

སངས་རྒྱས་ཉག་གཅིག་གནས་ལུགས་ཡིན། །

ཅེས་སོ། །

##### 2.19.1.2.2.2 ཏིང་འཛིན་རང་བབས་ཆེན་པོར་བསྐྱང་བ།

གཉིས་པ་ལ་གསུམ་སྟེ།

###### 2.19.1.2.2.2.1 རང་གནས་ཅོག་གཞག

རང་གནས་{བཅོག་}**[[99]](#footnote-99)**བཞག་ནི། ཚོགས་དྲུག་ཡུལ་གྱི་སྣང་བ་ལ་འཛིན་པའི་བཟོ་རྒྱ་མི་བྱེད་པར་ཕྱི་ནང་བར་མེད་ཧར་སངས་སུ་ཕྱལ་ལེ་བཞག་ནས། གཉིད་དུ་འགྲོ་ཁར་ཡང་དེའི་ངང་ལ་ཉལ་བས་རྨི་ལམ་འོད་གསལ་དུ་འཆར་བའོ། །

###### 2.19.1.2.2.2.2 ཐོག་བབས་ཆེན་པོ།

ཐོག་བབས་ཆེན་པོ་ནི། སྒོ་གསུམ་ལྷུག་པར་གློད་ལ་གང་ཤར་ཅར་ཕོག་ཏུ་རང་སངས་ལ་ཕྱལ་ཕྱལ་སོང་བའི་ངང་ངོས་བཟུང་པའོ། །

###### 2.19.1.2.2.2.3 སྣང་བ་རྒྱས་འདེབས།

སྣང་བ་རྒྱས་འདེབས་ནི། ལུས་སྐྱིལ་{དཀྲུང་}[[100]](#footnote-100)དང་མིག་བར་སྣང་ལ་ཧྲིག་གེ་{ལྟས་}[[101]](#footnote-101)ཏེ། སེམས་འཕྲོ་འདུ་བཅད་ནས་རིག་པ་དང་སངས་ཕྱེད་བའི་ངང་ངོས་[page Ad-237]བཟུང་བས་རླུང་ལྔ་དབྱིངས་སུ་འཆིངས་ཏེ། རང་སྣང་དག་པའི་འོད་གསལ་ཕྱི་དུ་བ་སྨིག་རྒྱུ་འཇའ་འོད་ལ་སོགས་པ་དང་ནང་ཆོས་ཉིད་སྟོང་གསལ་བར་སྣང་དག་པ་ལྟར་འཆར་ཏེ། ཀློང་དྲུག་པ་ལས།[[102]](#footnote-102)

ཏིང་འཛིན་གསུམ་ལ་འདི་ལྟར་བསླབ། །

རང་གནས་{བཅོག་}[[103]](#footnote-103)བཞག་ཏིང་འཛིན་ནི། །

དབང་པོའི་སྒོ་རྣམས་མི་དགག་ཅིང༌། །

ལུས་ཀྱི་སྤྱོད་པ་སྤྱད་མི་བྱ། །

གཉིད་ཀྱང་སྤང་བར་མི་བྱ་སྟེ། །

སེམས་ཀྱིས་གུད་དུ་བཅད་པ་མིན། །

མདོར་ན་ལུས་ངག་རང་སོ་ལ། །

ཡིད་བྱུང་ཆ་རྣམས་ཕྱིར་མ་ཤོར། །

དབང་པོའི་ཡུལ་རྣམས་དྲུག་ལ་ཡང༌། །

ཤེས་བཞིན་སྤྱོད་པའི་ཡིད་མ་འགྱུས། །

[page My-360b]རང་སྣང་མི་རྟོག་ཆེན་པོ་ལ། །

གསལ་ལ་རྟོག་མེད་ཉམས་སྐྱེས་པའོ། །

ཐོག་བབས་ཆེན་པོའི་ཏིང་འཛིན་ལ། །

ལུས་ནི་ཐ་མལ་ལྟ་བུ་ལས། །

ངག་ནི་སྨྲ་བརྗོད་ཚིག་དང་བྲལ། །

སེམས་ནི་དམ་དུ་མ་བཅིངས་པའི། །

རང་ཤར་ངང་ལ་མ་ཡེངས་པའོ། །

སྣང་བ་རྒྱས་འདེབས་ཏིང་འཛིན་ནི། །

ལུས་དང་ཡུལ་དང་རིག་པ་ཡིས། །

རང་སྣང་དག་པའི་ཚད་རྣམས་བཟུང༌། །

{ཅེས་}[[104]](#footnote-104)སོ། །

##### 2.19.1.2.2.3 དགོངས་པ་བློ་འདས་ཆེན་པོར་བསྐྱང་བ།

གསུམ་པ་དགོངས་པ་བློ་འདས་སུ་བསྐྱང་བ་ལ་བཞི་སྟེ། རི་བོ་{བཅོག་}**[[105]](#footnote-105)**བཞག་གི་ལྟ་བ། རྒྱ་མཚོ་{བཅོག་}**[[106]](#footnote-106)**བཞག་གི་དགོངས་པ། རིག་པ་{བཅོག་}**[[107]](#footnote-107)**བཞག་གི་མན་ངག སྣང་བ་{བཅོག་}**[[108]](#footnote-108)**བཞག་གི་ཐབས་[274-page Dg]སོ། །

###### 2.19.1.2.2.3.1 རི་བོ་ཅོག་གཞག་གི་ལྟ་བ།

དང་པོ་ནི། རིག་པ་རང་གསལ་འདི་ངོས་བཟུང་ནས་གང་ཤར་ཡང་ལྟ་བ་རི་རྒྱལ་ལྟར་འཕོ་འགྱུར་མེད་པའི་ངང་དུ་འཇོག་པ་སྟེ། ཡི་གེ་མེད་པ་ལས།

རི་བོ་{བཅོག་}[[109]](#footnote-109)བཞག་ལྟ་བ་གསང་བ་ཉིད། །

ཐེ་ཚོམ་མ་ཡིན་འགྱུར་བ་ངང་གིས་མེད། །

ཅེས་སོ། །[page Ad-238]

###### 2.19.1.2.2.3.2 རྒྱ་མཚོ་ཅོག་གཞག་གི་དགོངས་པ།

གཉིས་པ་ནི། ལུས་སྐྱིལ་{དཀྲུང་}[[110]](#footnote-110)ལ། མིག་ཧ་རེ་བར་སྣང་ལ་གཏད་དེ། ཤེས་པ་དང་སངས་ཕྱེད་པ་རྒྱ་མཚོ་རླབས་ཀྱིས་མ་བསྐྱོད་པ་ལྟ་བུའི་ངང་ལ་གསལ་སང་ངེ་བཞག་པ་ནི། དེ་ཉིད་ལས།

རྒྱ་མཚོ་{བཅོག་}[[111]](#footnote-111)བཞག་དག་གི་དགོངས་པ་ནི། །

སྣང་བ་མ་ཡིན་སྣང་བར་བྱེད་པ་མིན། །

སྟོང་པ་མ་ཡིན་སྟོང་པར་ཡོད་མ་ཡིན། །

གསལ་བ་མ་ཡིན་གསལ་བ་ཆེན་པོའི་ཡུལ། །

བྱིང་བ་མ་ཡིན་རྒོད་པ་ངང་གིས་མེད། །

མ་གཡོས་མི་གཡོ་གཡོ་བར་མི་འགྱུར་ཏེ། །

མ་བསྐྱོད་མི་བསྐྱོད་བསྐྱོད་པ་ཀུན་ལས་འདས། །

བྱས་པས་མ་བྱུང་བཞག་ཐབས་ཆེན་པོ་ལྟོས། །

སྤྲོ་བསྡུ་མ་བྱེད་{བཅོག་}[[112]](#footnote-112)བཞག་གཅིག་གི་ངང༌། །

གནས་པ་མ་ཡིན་དེ་ལས་འདའ་བ་མེད། །

གསང་བའི་ཡེ་ཤེས་རྒྱ་མཚོ་ལྟ་བུ་ལ། །

ཡེ་ནས་ལྷུན་{འབྱམ་}[[113]](#footnote-113)མ་བསྐྱོད་དབྱིངས་སུ་ཞོག །

གཏིང་དཔག་དཀའ་བའི་རྒྱ་མཚོ་ཆེན་པོ་ནས། །

ནུབ་པ་མེད་པའི་རྒྱལ་མཚན་རྩེ་མོ་ལྟོས། །

སྟོང་པའི་སེམས་མེད་མ་བཅོས་ཆེན་པོའི་སྐུ། །

བྱས་པ་མེད་པས་བྱེད་པ་ཀུན་ལས་རྒྱལ། །

[page My-361a]ཡེ་ནས་མ་བྱུང་མ་བཅོས་{བཅོག་}[[114]](#footnote-114)བཞག་ཉིད༌། །

སྣང་བས་མ་བསྒྱུར་བློ་ཡིས་མ་བཅོས་པ། །

ཆོས་ཉིད་མཁའ་ལ་གནས་ན་དགོངས་པར་བསྟན། །

ཆོས་སྐུའི་ཡེ་ཤེས་བསམ་པ་རབ་སྤངས་པས། །

འགྱུ་བྱེད་མེད་ན་བསྒོམ་པའི་དགོངས་པ་ཡིན། །

སྣང་ཡུལ་དམིགས་པའི་ཕྱོགས་དག་མི་འཛིན་ན། །

རྒྱ་མཚོའི་གཏིང་དུ་གཟའ་སྐར་ཤར་བ་བཞིན། །

ཡུལ་ལ་འཛིན་མེད་གསལ་ཆ་མ་འགགས་པས། །

རང་བྱུང་དགོངས་པའི་འདུག་ཚུལ་དེ་བཞིན་ནོ། །

{ཅེས་}[[115]](#footnote-115)སོ། །

###### 2.19.1.2.2.3.3 རིག་པ་ཅོག་གཞག་གི་མན་ངག

གསུམ་པ་ནི། རིག་[page Ad-239]པ་གསལ་སྟོང་གི་ཡེ་ཤེས་རྗེན་པར་བུད་པ་དེ་ཆ་ར་ར་རང་གསལ་དུ་ངོས་བཟུང་བས་ཏིང་ངེ་འཛིན་སེམས་ཆགས་ཀྱི་གོལ་ས་གཅོད་ཅིང་ཟང་ཐལ་རྗེན་པའི་ཆོས་སྐུ་ཁོང་ནས་འཆར་ཏེ། སེང་གེ་རྩལ་རྫོགས་ལས།

རང་རིག་དུ་མའི་ཡུལ་ལ་ཕར་{ལྟས་}[[116]](#footnote-116)པས། །[275-page Dg]

ཆོས་སྐུ་རྟོག་མེད་ཆེན་པོ་ནང་དུ་རྙེད། །

ཅེས་སོ། །

###### 2.19.1.2.2.3.4 སྣང་བ་ཅོག་གཞག་གི་ཐབས།

བཞི་པ་ནི། ཕྱི་ཡུལ་ལྔར་སྣང་བ་ལ་ཆེ་རེ་{ལྟས་}[[117]](#footnote-117)དུས་ནང་རང་གསལ་རྗེན་པ་སངས་སེ་ཁོང་ནས་འཆར་བའི་ངང་དུ་འཇོག་པ་སྟེ། དེ་ཉིད་ལས།

རིག་གསལ་ཆོས་ཉིད་ཡུལ་ལ་ཕར་{ལྟས་}[[118]](#footnote-118)པས། །

སྣ་ཚོགས་བྲལ་བའི་རིག་པ་ནང་དུ་མཐོང༌། །

{ཅེས་}[[119]](#footnote-119)པ་དང༌། ཡི་གེ་མེད་པ་ལས།

སྣང་བ་ཅེར་བཞག་རིག་པའི་ཐབས་ཆེན་ནི། །

སྣང་བ་ཆེན་པོ་ཀུན་གྱི་གཞི་མ་ཡིན། །

འབྱུང་བ་ལྔ་ཡི་སངས་རྒྱས་ལམ་ལྟར་སྣང༌། །

ཆེན་པོ་ལྔ་ཉིད་མ་ཡི་སྣང་བར་གསལ། །

མ་ཡེངས་ངང་དུ་འཛིན་མེད་ཆེན་པོར་ཞོག །

ཅེས་སོ། །

#### 2.19.1.2.3 གནད་གསུམ་ཆོས་ཉིད་ཀྱི་འཁོར་ལོ་མཁའ་མཉམ་ཀློང་གསལ་ཆེན་པོར་གཞག་པ།

གསུམ་པ་གནད་གསུམ་ཆོས་ཉིད་ཀྱི་འཁོར་ལོ་མཁའ་མཉམ་ཀློང་གསལ་ཆེན་པོར་བཞག་པ་ལ་གསུམ་སྟེ། ཆོས་ཉིད་འབད་རྩོལ་དང་བྲལ་བའི་གནད་ཀྱིས་སེམས་ཉིད་བྱ་བྲལ་དུ་གཞག་པའི་{གདམ་}**[[120]](#footnote-120)**ངག ཆོས་ཉིད་རང་ཐོག་ཏུ་སྤྲད་པའི་གནད་ཀྱིས་རྣམ་རྟོག་ཡེ་ཤེས་སུ་འཆར་བའི་མན་ངག །ཆོས་ཉིད་རང་ས་ནས་གྲོལ་བའི་གནད་ཀྱིས་སྣང་བ་ལ་དགག་བསྒྲུབ་མེད་པའི་{གདམ་}**[[121]](#footnote-121)**ངག་གོ །

##### 2.19.1.2.3.1 ཆོས་ཉིད་འབད་རྩོལ་དང་བྲལ་བའི་གནད་ཀྱིས་སེམས་ཉིད་བྱ་བྲལ་དུ་གཞག་པའི་གདམས་ངག

དང་པོ་ནི། {བཤིས་}[[122]](#footnote-122)བྱ་བ་དང་[page My-361b]བྲལ་བ་དེ་བྱས་པས་མི་རྟོགས་མ་བྱས་བཞག་ན་རྟོགས་པས་སྒོ་གསུམ་རང་བབས་ཕྱལ་པར་[page Ad-240]བཞག་པ་ནི། ཐལ་འགྱུར་ལས།

གཞན་ཡང་བྱ་བྲལ་ཆོས་ཉིད་ནི། །

བྱ་བ་མེད་པས་གྲོལ་བར་གྲོལ། །

ཅེས་པ་དང༌། ཁྱུང་ཆེན་མཁའ་ལྡིང་ལས། །

དེ་ཕྱིར་འཁོར་འདས་བྱ་བྱེད་ཉིད་བྲལ་ན། །

རྫོགས་ཆེན་ཉིད་ལས་གཞན་པ་ཅི་བྱར་ཡོད། །

ཅེས་པ་དང༌། དམིགས་དྲུག་ལས།

བྱ་བ་དང་བྲལ་བས་གཞི་གཞག་གོ །

ཅེས་སོ། །

##### 2.19.1.2.3.2 ཆོས་ཉིད་རང་ཐོག་ཏུ་སྤྲད་པའི་གདན་ཀྱིས་རྣམ་རྟོག་ཡེ་ཤེས་སུ་འཆར་བའི་མན་ངག

གཉིས་པ་ནི། སྣང་བ་སེམས་ཀྱི་རོལ་པར་ངོ་སྤྲད། རོལ་པ་གཞི་མེད་གསལ་སྣང་དུ་ངོ་སྤྲད། གསལ་སྣང་བཟུང་བ་འཁྲུལ་པར་ངོ་སྤྲད། མ་གཟུང་རང་གསལ་མེད་སྣང་དུ་ངོ་སྤྲད་པས་ཕྱི་ཡུལ་སྣང་སེམས་དང་གཞན་དུ་མ་གྲུབ་པར་ཐག་ཆོད་པས་འཁོར་བར་སྐྱེ་བའི་ཡུལ་སྟོངས་པའོ། །ཡང་སྣང་འཛིན་སེམས་དེ་གཞི་མེད་དུ་ངོ་སྤྲད། གཞི་མེད་སྟོང་པའི་རང་འགྲོས་སུ་ངོ་སྤྲད། [276-page Dg]རང་འགྲོས་རྗེས་མེད་ཡེ་སངས་སུ་ངོ་སྤྲད་པས། འཁོར་མཁན་རང་སེམས་གཞི་མེད་དུ་སངས་ནས་ཁམས་གསུམ་མིང་མེད་ཆོས་ཉིད་དུ་ལ་བཟློས་པ་སྟེ། རྩལ་རྫོགས་ལས།

འདུ་ཤེས་ཡུལ་དུ་མེད་པ་ཆོས་ཉིད་ཞི་བའི་ངང༌། །

སྣང་བ་རང་ལ་ཡས་པའི་རང་སྣང་དངོས་མེད་ཉིད། །

སྣང་བའི་སེམས་བྲལ་ཆོས་ཉིད་རང་གི་དོན། །

སྤྲོ་བསྡུ་མ་བྱེད་རང་གི་ཡུལ་ལ་ལྟོས། །

{ཅེས་}[[123]](#footnote-123)སོ། །

འདི་ཁ་ཅིག་སྣང་བ་སེམས་སུ་ངོ་སྤྲོད། སེམས་སྟོང་པར་ངོ་སྤྲོད་ཅིང༌། ངོ་སྤྲད་སྤྲས་པ་ལས།

ཨེ་མ་ཧོ་སྣང་བ་སེམས་སུ་ངོ་སྤྲད་པས་སེམས་ལ་བྱན་ཚུད། སེམས་ཉིད་སྟོང་པར་ངོ་སྤྲད་པས་སྟོང་པ་བདེ་བའི་རྒྱས་གདབ། སྟོང་པ་རིག་པར་ངོ་སྤྲད་པས། རིག་པ་ཉིད་དབྱིངས་དང་གཉིས་སུ་མེད་པ་[page Ad-241]དེ་ཁོ་ན་ཆོས་སྐུའོ་

ཞེས་པའི་ཚིག་ལ་དོན་རང་མཚན་དུ་ཞེན་པར་སྣང་སྟེ། འདི་ལ་དགོངས་གཞི། དགོས་ཆེད། དངོས་ལ་གནོད་བྱེད་ཀྱི་ཚད་མ་དང་གསུམ་ཡོད་པས་སྙིང་ཏིག་གི་དགོངས་པའི་ཕྱོགས་ལ་མི་ཉེ་བ་ཡིན་ནོ། །

དགོངས་གཞི་ནི། [page My-362a]ཕྱི་ཡུལ་ལ་དོན་གཞན་དུ་བདེན་པར་འཛིན་པ་རྣམས་དྲང་བའི་ཕྱིར་དེ་སྐད་གསུངས་ཏེ། རང་ཤར་ལས།

ལ་ལར་སྣང་བ་སེམས་སུ་བསྟན། །

ཅེས་སོ། །དེའང་སྣང་བ་གཞན་དུ་མེད་སེམས་འཁྲུལ་པ་ལ་སྣང་བ་ཡིན་པ་ཙམ་ནས་བཏགས་སོ། །

དགོས་ཆེད་ནི་ཕྱི་དོན་དུ་ཞེན་པ་སྤང་བ་ཙམ་མོ། །

དངོས་ལ་གནོད་བྱེད་ནི། སྣང་བ་སེམས་ཡིན་ན་སེམས་ལ་ཁ་དོག་དང་དབྱིབས་ལ་སོགས་པར་མིག་སོགས་དབང་པོས་ངེས་པར་ཐལ་ཏེ་སྣང་བ་ལ་གཟུགས་སོགས་དབྱིབས་དང་ཁ་དོག་ཏུ་ངེས་པའི་ཕྱིར་དང༌། སྣང་བ་སེམས། སེམས་སྟོང་བ། སྟོང་པ་རིག་བ་ཡིན་ན་དེ་གསུམ་ཕན་ཚུན་འཆོལ་བས། རིག་པ་འཁྲུལ་པར་ཐལ་བ་དང༌། སྣང་བ་མིག་ལ་སོགས་བས་མི་མཐོང་བར་ཐལ་པ་དང༌། སེམས་མ་འཁྲུལ་བར་ཐལ་བ་སྟེ། དེ་གསུམ་ངོ་བོ་རྫས་གཅིག་ཡིན་པའི་ཕྱིར་རོ། །

འདིའི་ཁྱད་སྔར་ཞིབ་ཏུ་བཤད་ལ། སྣང་བ་སེམས་ཀྱི་རྣལ་འབྱོར་དུ་བྱེད་པ་མི་གྲོལ་བར། རང་ཤར་ལས།

སྣང་བ་སེམས་ཀྱི་རྣལ་འབྱོར་ནི། །

ཐམས་ཅད་ང་[277-page Dg]ཡི་སེམས་ལས་བྱུང༌། །

སེམས་ཉིད་རྟོགས་ན་ཅི་བྱར་ཡོད། །

དེ་སྐད་ཀུན་ཏུ་བརྗོད་བྱེད་པ། །

ང་ཡིས་གྲོལ་བར་མ་བཤད་དོ། །

ཅེས་པའི་ལུང་གིས་ཀྱང་གནོད་[page Ad-242]ལ། སེམས་མེད་པར་རྟོགས་དུས་སྣང་བ་མེད་པར་ཐལ་ལ། སེམས་འགགས་དུས་སྣང་བ་དུས་དེར་འགག་པར་ཐལ་བ་ལས། སེམས་མེད་པའི་སྐབས་སུ་སྣང་བ་འདུག་པས་ཀྱང་གནོད་དོ། །སེམས་མེད་པའི་གནས་སྐབས་ལྔ་ཡོད་དེ། དབུས་མཐའ་ལས།

སེམས་མེད་གཉིད་དང་བརྒྱལ་བ་དང༌། །

སྙོམས་པར་འཇུག་པ་རྣམ་གཉིས་དང༌། །

རྟག་ཏུ་འདུ་ཤེས་མེད་པའོ། །

{ཅེས་}[[124]](#footnote-124)སོ། །

མདོར་བསྡུ་ན། སྣང་བ་སེམས་སུ་འདོད་པ་འདི་ལོག་རྟོག་གི་མུན་པ་ཆེན་པོ་ཡིན་པས་བསལ་དགོས་སོ། །

##### 2.19.1.2.3.3 ཆོས་ཉིད་རང་ས་ནས་གྲོལ་བའི་གནད་ཀྱིས་སྣང་བ་ལ་དགག་སྒྲུབ་མེད་པའི་གདམས་ངག

གསུམ་པ་ཆོས་ཉིད་རང་ས་ནས་གྲོལ་བའི་གནད་ཀྱིས་[page My-362b]སྣང་བ་ལ་དགག་བསྒྲུབ་མེད་པའི་{གདམ་}**[[125]](#footnote-125)**ངག་ནི། ཕྱི་ཡུལ་ལྔ་མེད་སྣང་སྟོང་པ་རང་དག་ཆུའི་ཟླ་བ་འདྲ་བས་སྦྱང་མི་དགོས། ནང་ཡིད་ཀྱི་དྲན་རྟོག་རང་ཡལ་རྗེས་མེད་ཡིན་པས་འབད་རྩོལ་གཉེན་པོས་འཇིག་མི་དགོས། སྣང་སེམས་ཡེ་གྲོལ་ལྷུག་པ་ལ་སྤང་བླང་གི་སྒྲོ་མི་འདོགས། རིག་པ་ཟང་ཀ་གཅེར་བུ་ལ་སྤྲོས་པའི་གོས་མི་སྐོན་པར་ཤིགས་སེ་བུན་ནེ་ཁྲེས་སོ་རྗེས་མེད་མཉམ་པ་ཆེན་པོར་ཁོང་གློད་ནས། སྒོ་ལྔ་རང་བྱུང་ཡེ་གདངས་སུ་འཁྲོལ་དུ་འཇུག་པ་སྟེ། དེའང་ནང་རང་གསལ་གྱི་ངོ་བོ་རིག་པ་རྗེན་ལ་བུད་ནས། དེའི་ངང་ནས་དྲན་བསམ་བཟང་ངན་ཅི་ཤར་ཡང་རིས་མེད་རང་བྱུང་ཡེ་ཤེས་ཀྱི་རང་གདངས་སུ་ཤེས་པས་རྗེས་མི་{བསྙག་}[[126]](#footnote-126)བར། སྣང་སེམས་ཁྲལ་མ་ཁྲོལ། སང་མ་སེང༌། འལ་མ་འོལ་གྱི་ཡོ་ལང་དུ་རྒྱ་ཆམ་ལ་བཏང་ན་ཀུན་ཏུ་བཟང་པོའི་དགོངས་པ་ཀློང་དུ་རང་ཤར་བ་སྟེ། ཀློང་དྲུག་པ་ལས།

སེམས་ཅན་ཀུན་གྱི་རང་སྣང་ཆེ། །

གཞན་ནས་བཙལ་བའི་གནས་[page Ad-243]མེད་དོ། །

རང་གི་མཐུ་ཡིས་རང་རིག་པས། །

སྟོང་གསུམ་འཇིག་རྟེན་གང་ནས་ཀྱང༌། །

དེ་ཉིད་བཙལ་ཀྱང་རྙེད་གནས་མེད། །

འཇིག་རྟེན་ཀུན་གྱི་སྤྱོད་ཡུལ་ནི། །[278-page Dg]

དེ་ཉིད་སྣང་བའི་རང་བཞིན་ལ། །

སུས་ཀྱང་མཐོང་བ་མེད་པ་ཡི། །

སྣང་བ་རང་རིག་བདེ་བའི་ཞིང༌། །

འདི་ལ་གོམས་པའི་རྣལ་འབྱོར་པས། །

ཀུན་{དུ་}[[127]](#footnote-127)བཟང་པོ་ང་ཡི་སྐུ། །

སྐལ་དང་ལྡན་པ་འདི་ཡིས་མཐོང༌། །

{ཅེས་}[[128]](#footnote-128)པ་དང༌། ཡང༌།

ཡུལ་ལ་རྐྱེན་རྟོག་རང་ཤར་ཚེ། །

འདི་ཀུན་རང་བཞིན་མེད་ཤེས་ན། །

སྣང་བ་ཐམས་ཅད་སྒྱུ་མའམ། །

རྨི་ལམ་དང་ནི་གཟུགས་བརྙན་ལྟར། །

མི་རྟོག་གཟུགས་བརྙན་ཆེན་པོའི་ཉམས། །

སུ་ཡི་རྒྱུད་ལ་ཤར་བ་དེ། །

སྣང་བ་རྣམས་ནི་ཐོག་བབས་སུ། །

སྣང་རྐྱེན་རྒྱུད་ལ་མི་འཆར་བར། །

ཕྱིར་མི་ལྡོག་པའི་ཏིང་འཛིན་ཐོབ། །

ཅེས་པ་དང༌། ཡི་གེ་མེད་པ་ལས།

ཐམས་ཅད་འབྱུང་ཞིང་[page My-363a]འཁྲུལ་སྣང་ང་ཡི་སེམས། །

ཐམས་ཅད་གནས་པ་འཁྲུལ་སྣང་ང་ཡི་ཐུགས། །

ཐམས་ཅད་སྣང་བ་འཁྲུལ་སྣང་ང་ཡི་སྐུ། །

ཐམས་ཅད་གྲག་པ་འཁྲུལ་སྣང་ང་ཡི་གསུང༌། །

མཐོང་བ་མ་འགགས་ང་ཡི་གཟུགས་ལྟར་སྣང༌། །

ཐོས་པ་མ་འགགས་ང་ཡི་སྒྲ་ལྟར་གྲག །

སྣོམ་བྱེད་མ་འགགས་ང་ཡི་དྲི་ལྟར་ཚོར། །

མྱོང་བྱེད་མ་འགགས་ང་ཡི་རོ་ལྟར་གདང་། །

ཚོར་བྱེད་མ་འགགས་ང་ཡི་ཡིད་ལྟར་མགྱོགས། །

གསང་བའི་ཉོན་མོངས་ང་ཡི་ཆོ་འཕྲུལ་ཏེ། །

སངས་རྒྱས་སེམས་ཅན་ང་ཡི་དུར་ས་ཡིན། །

ཀུན་བྱེད་ང་ནི་སྣང་བ་རང་གསལ་ཆེ། །

{ཅེས་}[[129]](#footnote-129)སོ། །

འོ་ན་འཁྲུལ་སྣང་ལ་རང་[page Ad-244]སར་ཡན་དུ་བཅུག་པས་ལྟར་ལ་འཁྲུལ་མི་འགྲོའམ་ཞེ་ན། སེམས་ཅན་ཐ་མལ་བས་བདག་ཏུ་བཟུང་པས་འཁྲུལ་ཡང༌། རྣལ་འབྱོར་པས་གཞི་མེད་དུ་ཤེས་བས་བཅོས་སླད་མེད་པར་རང་བབས་ལ་འཇོག་པས་མི་འཁྲུལ་ཏེ། མུ་ཏིག་ཕྲེང་བ་ལས།

སེམས་ཅན་འཁོར་བ་དེ་དག་ནི། །

རང་གི་རྣམ་རྟོག་ལས་ཀྱིས་བཅིངས། །

རང་བཞིན་མེད་ཤེས་གྲོལ་བར་ངེས། །

{ཅེས་}[[130]](#footnote-130)སོ། །

ཡང་འཁྲུལ་པ་དང་གྲོལ་བ་ནི་ནང་ཤེས་པ་ལ་བརྩི་བ་ཡིན་གྱི། ཕྱི་སྣང་བས་འཁྲུལ་པ་དང་གྲོལ་བ་འགའ་ཡང་མ་བྱས་པས། སྣང་བ་ཐད་སོར་བཞག་པས་ཆོག་སྟེ། {ཏེ་ལོ་}[[131]](#footnote-131)[[132]](#footnote-132)པས།

སྣང་བས་མི་[279-page Dg]འཆིང་ཞེན་པས་འཆིང༌། །

ཞེན་པ་ཆོད་ཅིག་ནཱ་རོ་པ། །

ཞེས་གདམས་པ་བཞིན་ནོ། །

དེའང་གནས་ལུགས་ཀྱི་དོན་རང་གི་རིག་པ་དེ་རང་དངས་ཀྱི་ངང་ལ་འཇོག་པ་ཙམ་ལས། ཆེད་དུ་བཅོས་པའི་ལྟ་བསྒོམ་སྤྱོད་པས་བཟང་དུ་བཅོས་སུ་མེད་དེ་{བཤིས་}[[133]](#footnote-133)བསྒྱུར་དུ་མེད་པའི་ཕྱིར་དང༌། རང་བྱུང་ཡེ་ཤེས་མི་བདེན་པར་འགྱུར་བའི་ཕྱིར་ཏེ། རྩལ་རྫོགས་ལས།

བསམས་པས་ཡེ་ཤེས་དོན་མི་རྙེད། །

བསམས་པས་ཡེ་ཤེས་དོན་རྙེད་ན། །

རང་བྱུང་ཡེ་ཤེས་བརྫུན་པར་འགྱུར། །

བསྒོམས་པས་ཆོས་ཀྱི་སྐུ་མི་མཐོང༌། །

བསྒོམས་པས་ཆོས་ཀྱི་སྐུ་[page My-363b]མཐོང་ན། །

རང་སྣང་ཆོས་ཉིད་བརྫུན་པར་འགྱུར། །

{ལྟས་}[[134]](#footnote-134)པས་རིག་པའི་དོན་མི་རྟོགས། །

{ལྟས་}[[135]](#footnote-135)པས་རིག་པའི་དོན་རྟོགས་ན། །

ཆོས་སྐུ་འགག་མེད་བརྫུན་པར་འགྱུར། །

ཆོས་ཀྱིས་མ་རིག་{བཙད་}[[136]](#footnote-136)མི་ཆོད། །

ཆོས་ཀྱིས་མ་རིག་{བཙད་}[[137]](#footnote-137)ཆོད་ན། །

ཀ་དག་ཡེ་ཤེས་བརྫུན་པར་འགྱུར། །

ཅེས་སོ། །

འདི་ལྟར་སྣང་ཤེས་ཆོས་[page Ad-245]ཉིད་དུ་རྟོགས་པས་སྤྱོད་ལམ་ཇི་ལྟར་བྱས་ཀྱང་ཆོས་ཉིད་ལས་མ་འདས། སྣང་ཚུལ་ཅིར་སྣང་ཡང་རོལ་བ་འགག་མེད་དུ་ཤར་བས། རང་བྱུང་དོན་གྱི་དཀྱིལ་འཁོར་དུ་ཤར་ཏེ།

བཟའ་བཏུང་ཆོས་ཉིད་ཀྱི་བསྙེན་པ། །[[138]](#footnote-138)

ཉལ་འདུག་བྱང་ཆུབ་ཀྱི་བསྒྲུབ་པ། །

འདུ་བྱེད་ལྷག་གནས་ཀྱི་བསམ་གཏན། །

ཀླལ་ལུད་དཀྱིལ་འཁོར་གྱི་སྒྲུབ་པ། །

སྟོང་གསུམ་ལྷུན་གྲུབ་ཀྱི་དཀྱིལ་འཁོར། །

ཆར་ཆུ་རང་བབས་ཀྱི་ཆག་ཆག །

ལམ་སྲང་རང་བཞིན་གྱི་ཐིག་ཆེན། །

རྐང་རྗེས་ཁ་དོག་གི་རྡུལ་{མཚོན}[[139]](#footnote-139)། །

སྒུལ་སྐྱོད་ཕྱག་རྒྱའི་རང་བཞིན། །

སྨྲ་བརྗོད་རྡོ་རྗེའི་བཟླས་པ། །

དྲན་བསམ་སྐྱེད་རིམ་གྱི་འཁོར་ལོ། །

གང་སྣང་ལྷའི་རོལ་བ། །

རང་ལུས་དབང་གི་བུམ་པ། །

རང་བབས་རྒྱུན་གྱི་དམ་ཚིག །

ཤེས་རིག་རང་གསལ་གྱི་གདམས་ངག །

སྐྱེ་ཤི་ཆོས་ཉིད་ཀྱི་གོམས་ཚད། །

ཚོགས་དྲུག་ཡུལ་སྣང་གི་རྟོགས་པར་རང་ཤར་བས། ཁམས་གསུམ་ཡོངས་གྲོལ་ཆེན་པོའི་དགོངས་པར་ལྷུན་གྱིས་གྲུབ་པ་ནི། མུ་ཏིག་ཕྲེང་བ་ལས།

ཨེ་མ་དེ་ལྟར་[280-page Dg]སྣང་བ་རྣམས། །

འཁྲུལ་པ་ཉིད་ཀྱང་རང་གྲོལ་ན། །

འཁྲུལ་པ་མེད་པ་ཅིས་མི་གྲོལ། །

ཇི་ལྟར་སྨྲ་དང་བྱ་བྱེད་རྣམས། །

སྟོང་རིག་གསལ་བའི་སྤྱོད་པ་ཡིན། །

བཟང་དང་ངན་པའི་རྟོག་པ་རྣམས། །

བསྒོམ་པ་ཆུ་བོའི་ཀློང་ཆེན་ཡིན། །

ལོག་ལྟ་ཡང་དག་འདོད་པ་རྣམས། །

རྣལ་འབྱོར་རིས་མེད་ལྟ་བ་ཡིན། །

རེ་དང་དོགས་པར་འཛིན་པ་ཀུན། །

ཟང་མ་ཐལ་བྱུང་འབྲས་བུ་ཡིན། །

ཕྱག་རྒྱ་ཆེན་པོ་མངོན་འདོད་པས། །

བཟའ་དང་བཏུང་བ་བསྙེན་པ་ལ། །

ཉལ་[page My-365a]དང་འདུག་[page Ad-246]པ་བསྒྲུབ་པའོ། །

འདུ་བྱེད་རྣམས་ནི་ལྷག་གནས་ཡིན། །

ཀླལ་དང་ལུད་པ་དཀྱིལ་འཁོར་བསྒྲུབ། །

སྟོང་གསུམ་ཐམས་ཅད་དཀྱིལ་འཁོར་ལ། །

ཆར་དང་ཁུ་རླངས་ཆག་ཆག་བཏབ། །

འགྲོ་བའི་ལམ་དམིགས་ཐིག་ཆེན་ཏེ། །

རྐང་པའི་རྗེས་ནི་རྡུལ་{མཚོན་}[[140]](#footnote-140)རིས། །

འགྲོ་བར་འདོད་པ་སྟངས་སྟབས་ཉིད། །

ཡན་ལག་བསྐྱོད་པ་ཕྱག་རྒྱའོ། །

ཇི་ལྟར་སྨྲས་པ་སྔགས་ཀྱི་ཚིག །

བསམ་པ་རྣམས་ནི་སྐྱེད་རིམ་ཡིན། །

ཡིད་ལ་འགྱུ་བ་མཆོད་པ་ཉིད། །

གཟུགས་སུ་སྣང་བ་ལྷ་ཡི་སྐུ། །

སྒྲ་ཆེན་བརྗོད་པ་རོལ་མོ་ཉིད། །

རང་གི་ལུས་ནི་བུམ་པ་ལ། །

སྐྲ་ནི་ལོ་འདབ་ཁ་རྒྱན་མཛེས། །

ཁྲག་དང་ཆུ་སེར་ཆུ་རྣམས་ཉིད། །

དོན་སྙིང་ལ་སོགས་རྫས་ཀྱིས་གཏམས། །

རང་ལ་སྣང་བའི་དབང་རྣམས་བྱིན། །

མ་བསྐུར་ཉིད་ལ་རྫོགས་པའོ། །

འདའ་བར་འདོད་པ་དམ་ཚིག་ལ། །

བསྲུང་བར་འདོད་པ་བཅིངས་པ་ཉིད། །

གྲོལ་བར་འདོད་པ་ཉམས་པ་སྟེ། །

མེད་པར་འདོད་པ་ཐུབ་མཆོག་ཡིན། །

མཐོང་བ་རྣམས་ནི་ཕྱག་རྒྱའི་གདའ། །

དེ་ལ་ཆགས་པ་ཉམས་མྱོང་ཡིན། །

ཤེས་རིག་གསལ་བ་{གདམ་}[[141]](#footnote-141)ངག་ལ། །

ཡུལ་སེམས་གཉིས་འདུས་གདབ་པའི་ཡུལ། །

སྐྱེ་རྒན་འཆི་གོམས་པའི་གནད། །

ཚོགས་དྲུག་མ་འགགས་རྟོགས་པའོ། །

{ཅེས་}[[142]](#footnote-142)སོ། །

དེ་ལྟར་རྣལ་འབྱོར་པས་ཅི་བྱས་ཆོས་ཉིད་ཀྱི་ངང་དུ་སྐྱེད་པ་ལྷའི་འཁོར་ལོ་དབང་རྫོགས་{གདམ་}[[143]](#footnote-143)ངག་དང་བཅས་པ། རྫོགས་པ་ཆོས་ཉིད་ཀྱི་འཁོར་ལོ་རང་བབས་ཆུ་བོ་རྒྱུན་གྱི་ཏིང་ངེ་འཛིན་ཟམ་མ་ཆད་པས། [281-page Dg]འབད་རྩོལ། རྒྱུ་འབྲས་ལ་མ་ལྟོས་བར་དངོས་[page Ad-247]གྲུབ་ཡ་མཚན་རྨད་པོ་ཆེ་ངང་གིས་ཐོབ་ནས་ས་མཆོག་དཀྱིལ་འཁོར་ཆེན་པོ་རྫོགས་པ་ཡིན་ནོ། །དེའང་ཐལ་འགྱུར་ལས།

དེ་ལྟར་ཐམས་ཅད་ཆོས་ཉིད་པས། །

བླང་བར་བྱ་བ་གང་ཡང་མེད། །

བཞག་པར་བྱ་བ་ཅུང་ཟད་མེད། །

གང་དུ་མེད་པའི་ཆོས་ཉིད་དོ། །

ཅིར་སྣང་རང་གི་ཆོས་ཉིད་ལས། །

བཅོས་མའི་ཆོས་ཉིད་ལོགས་ན་མེད། །

ཇི་ལྟར་བྱས་ཀྱང་མི་རྟོག་སྐྱེ། །

སྤང་དང་བླང་[page My-364b]མེད་རང་སྣང་ངོ༌། །

{ཅེས་}[[144]](#footnote-144)པ་དང༌། རང་ཤར་ལས།

སྣང་བ་ལ་མི་ཞེན། མེད་པ་མི་བསྒྲུབ། ཡོད་པ་མི་སྤོང༌། མེད་པ་ལ་ཞེ་འདོད་མི་བྱ། ཡོད་པ་ལ་མངོན་པར་མི་ཞེན། བྱས་པ་མི་བསྒྲུབ། བྱུང་བ་མི་འགེགས། བྱུང་བ་ལ་སྐྱོན་དུ་མི་ལྟ། ཉོན་མོངས་པ་མི་སྦོང༌། སངས་རྒྱས་མི་བསྒྲུབ། བསྒོམ་པ་མི་བསྒོམ། ལྟ་བ་མི་ལྟ། འཁྲུལ་སྣང་མི་འགེགས། དག་སྣང་མི་འཚོལ།

ཅེས་པ་དང༌། ནོར་བུ་འཕྲ་བཀོད་ལས།

རྟོགས་བྱེད་ཀྱི་ཤེས་པ་ཡུལ་ལ་སྣང་བའི་ཚེ་ན། སྣང་བ་རང་སྣང་སྟེ། དེའི་ཚེ་ཤེས་པ་ཁ་ཡན་དུ་གཏང་བར་བྱའོ། །

{ཅེས་}[[145]](#footnote-145)རྒྱ་ཆེར་གསུངས་སོ།། །།

### 2.19.1.3 ལྷུན་མཉམ་ཡངས་པ་ཆེན་པོའི་ཀློང་དུ་ཐམས་ཅད་ཡེ་ནས་འདས་ཟིན་པས་བཅིངས་གྲོལ་སྤང་བླང་མེད་པའི་ངང་དུ་འཁོར་འདས་མིང་མེད་ཆེན་པོར་ལ་བཟླ་བ།

དོན་གསུམ་པ་ལྷུན་མཉམ་ཡངས་པ་ཆེན་པོའི་ཀློང་དུ་ཐམས་ཅད་ཡེ་ནས་འདས་ཟིན་པས། བཅིངས་གྲོལ་སྤང་བླང་མེད་པའི་ངང་དུ་འཁོར་འདས་མིང་མེད་ཆེན་པོར་ལ་བཟླ་བ་ནི། རང་བཞིན་རྫོགས་པ་ཆེན་པོ་གནད་ཀྱི་ཆེ་བ་རྡོ་རྗེའི་གད་མོ་ཆེན་པོ་བཅུ་གཉིས་ངོ་མཚར་གྱི་ཚིག་བརྒྱད་དང་བཅས་པས་ཁམས་གསུམ་ཡོངས་གྲོལ་ཆེན་པོ། འཁོར་འདས་མིང་མེད་ཆེན་པོ། རྒྱུ་འབྲས་ལ་འདས་ཆེན་པོ། མ་བྱས་ཡེ་ཟིན་ཆེན་པོ། སྤང་བླང་ཡེ་གྲོལ་[page Ad-248]ཆེན་པོ། བྱར་མེད་རྩལ་སྤྲུགས་ཆེན་པོར་ལ་བཟློས་ཏེ། ད་ཆོས་ལ་བྱར་མེད། བྱས་ཀྱང་འཆིང་ཞེན་ལས་མ་འདས། ཡེ་སྟོང་ནམ་མཁའ་ཀློང་ཡངས་སུ་ཕྱམ་{བརྡལ་}[[146]](#footnote-146)བ་ནི། རིན་པོ་ཆེ་སྤུངས་པའི་རྒྱུད་གསང་བ་ཆེན་པོ་ལས།

ཀྱེ་སངས་རྒྱས་ཐམས་ཅད་ཀྱི་གསུང་གི་རྡོ་རྗེ་སྙིང་པོ། ལྟ་བ་རང་བྱུང་གི་ཡེ་ཤེས་ལ་ལྟོས་དང༌། དགེ་སྡིག་དང་ལྟ་བསྒོམ་ལས་འདས་པ་ངོ་མཚར། གཞི་མ་སྐྱོད་པས་ལུས་ངག་གི་བྱ་བ་ཅི་བྱས་ཀྱང་དགེ་སྡིག་ཕན་[282-page Dg]གནོད་དང་བྲལ་བ་ཧ་ཧ། ཀྱེ་གསུང་གི་རྡོ་རྗེ། དངོས་པོ་{བཤིས་}[[147]](#footnote-147)ཀྱི་འདུག་ཚུལ་ལ་ལྟོས་དང༌། སྣང་བ་འདི་སྤུ་མ་བརྗེས་མདོག་མ་བསྒྱུར་བ་ངོ་མཚར། བདེ་སྡུག་ཇི་ལྟར་བསམས་ཀྱང་དོན་ལ་འགྱུར་བ་མེད་པ་ཧ་ཧ། ཀྱེ་གསུང་གི་རྡོ་རྗེ། སྟོང་པ་ཆེན་པོ་ཀུན་འབྱུང་གི་ཡེ་ཤེས་ལ་ལྟོས་དང༌། དྲན་བསམ་གྱི་སྤྱོད་པ་སྣ་ཚོགས་ཅི་[page My-365a]བྱས་ཀྱང་རོལ་བར་ཤར་ཏེ་ངོ་མཚར། ཇི་ལྟར་བྱས་ཀྱང་འགག་མེད་ཀྱི་ཀློང་དུ་སྐྱེ་མེད་གྲོལ་བ་ཧ་ཧ།

ཀྱེ་གསུང་གི་རྡོ་རྗེ། ཆོས་ཉིད་སྟོང་པ་ཀུན་ཁྱབ་ཀྱི་ཡེ་ཤེས་ལ་ལྟོས་དང༌། སྐྱེ་བ་མེད་པ་དང་ཡེ་ནས་ལྷན་ཅིག་གནས་པ་ངོ་མཚར། སྐྱེས་བུས་མཚོན་རྣོན་པོ་ཐོགས་ནས་འགྲོ་བ་རྣམས་དུས་གཅིག་ལ་བསྒྲལ་ཀྱང༌། གང་ཟག་དེའི་རྒྱུད་ལ་ཕན་གནོད་དང་བྲལ་བ་ཧ་ཧ། ཀྱེ་གསུང་གི་རྡོ་རྗེ། རང་གི་ཤེས་པ་སྟོང་པ་ཀུན་སྣང་གི་ཡེ་ཤེས་ལ་ལྟོས་དང༌། གང་ལྟར་སྣང་བ་ཐམས་ཅད་རང་གི་གྲོགས་སུ་ཤར་བ་ངོ་མཚར། ཅིར་སྣང་ཡང་རང་གི་གཞི་ལས་གཡོས་པ་མེད་པ་ཧ་ཧ། ཀྱེ་གསུང་གི་རྡོ་རྗེ་སྙིང་པོ། རིག་པ་སྟོང་པ་ཀུན་གྲོལ་གྱི་སྣང་བ་ལ་[page Ad-249]ལྟོས་དང༌། རང་གི་གཉེན་པོར་རང་ཆེ་བ་ངོ་མཚར། ཉོན་མོངས་པ་རྣམས་རང་གིས་རང་གྲོལ་པ་ཧ་ཧ། ཀྱེ་གསུང་གི་རྡོ་རྗེ། རིག་པ་སྟོང་པ་ཀུན་དག་གི་ངོ་བོ་ལ་ལྟོས་དང༌། འབད་རྩོལ་མེད་པར་འབྲས་བུ་རང་རྙེད་པ་ངོ་མཚར། གཅིག་ཟིན་པས་འཁོར་འདས་ཐམས་ཅད་གཉིས་མེད་དུ་དག་པ་ཧ་ཧ། ཀྱེ་གསུང་གི་རྡོ་རྗེ། ངོ་བོ་སྟོང་བ་ཆེན་པོ་ཀུན་བཞག་གི་ཚད་ལ་ལྟོས་དང༌། འགྲོ་དྲུག་སྐུ་གསུམ་དུ་སྣང་བ་ངོ་མཚར། འགྲོ་བ་རྣམས་ཀྱིས་བསྒོམ་པ་རྡུལ་ཙམ་ཡང་མ་བྱས་པར་དུས་གཅིག་ལ་སངས་རྒྱས་པ་ཧ་ཧ།

ཀྱེ་གསུང་གི་རྡོ་རྗེ། སྐུ་གསུམ་སྟོང་བ་ཆེན་པོ་ཡེ་རྫོགས་ཀྱི་འབྲས་བུ་ལ་ལྟོས་དང༌། དུས་གསུམ་འདུ་འབྲལ་མེད་པའི་ཆོས་ཉིད་ངོ་མཚར། ཕ་རོལ་ཏུ་ཕྱིན་པ་དྲུག་མ་སྤྱད་པར་ཚོགས་རྣམས་དུས་གཅིག་ལ་རྫོགས་པ་ཧ་ཧ། ཀྱེ་གསུང་གི་རྡོ་རྗེ། རིག་པ་ཅེར་བཞག་སྟོང་བ་ཆེན་པོ་ཀུན་མཉམ་གྱི་ཡེ་ཤེས་ལ་ལྟོས་དང༌། བྱ་བྱེད་ཐམས་ཅད་རྒྱན་དུ་ཤར་བ་ངོ་མཚར། སྤོང་ལེན་ཐམས་ཅད་ལྟ་བས་གྲོལ་བ་ཧ་ཧ། ཀྱེ་གསུང་[283-page Dg]གི་རྡོ་རྗེ། སྟོང་པའི་སྟོང་པ་ཡེ་སྟོང་ཆེན་པོ་ལ་ལྟོས་དང༌། སངས་རྒྱས་ཐམས་ཅད་གཡང་སར་འདུག་པ་ངོ་མཚར། བྱ་བྱེད་བསྒོམས་པས་ལྟུང་བར་འགྱུར་བ་ཧ་ཧ། ཀྱེ་གསུང་[page My-365b]གི་རྡོ་རྗེ། མི་སྟོང་པའི་སྟོང་པ་སྟོང་བ་དངོས་ཅན་ལ་ལྟོས་དང༌། མེད་པ་ལ་བདག་ཏུ་འཛིན་པའི་ཐེག་པ་ངོ་མཚར། སྐྱེས་བས་སྐྱེ་མེད་ཐོབ་པ་ཧ་ཧ།

{ཅེས་}[[148]](#footnote-148)གསུངས་ཏེ། རང་གི་རིག་པ་ནན་ཏན་{ལྟས་}[[149]](#footnote-149)ན་{བཤིས་}[[150]](#footnote-150)ལ་གད་མོ་བཅུ་གཉིས་སུ་གནས་པས་འབད་རྩོལ་རང་ཞིག {།}[[151]](#footnote-151)ཆོས་ཟད་བློ་འདས་ཆེན་བོར་ལ་[page Ad-250]བཟླ་བར་བྱའོ། །དེའང་རྫོགས་བ་ཆེན་པོ་རང་སྐད་{བཤིས་}[[152]](#footnote-152)ལ་ཐད་དྲང་དུ་བཤད་ནས་བློའི་གཏིང་དུ་ཡིད་ཆེས་པར་བྱའོ། །དེ་བཞིན་དུ་ངོ་མཚར་གྱི་ཚིག་ཆེན་པོ་བརྒྱད་ཀྱིས་ཀྱང་འཁོར་འདས་ཆོས་ཟད་ཡུལ་མེད་ཀྱི་དགོངས་པར་ལ་བཟླ་བར་བྱ་སྟེ། ཡང་རིན་པོ་ཆེ་སྤུངས་པ་ལས།

ཨེ་མ་ཧོ།  གསུང་གི་རྡོ་རྗེ་སྙིང་པོ་ཁྱོད་ཉོན་ཅིག །རང་གི་རིག་པ་ཉིད་སྐྱེ་ཤི་དང་བྲལ་བའི་གནད་ཀྱིས། སེམས་ཅན་བྱེ་བའི་སྲོག་བཅད་པ་དང༌། ཕ་རོལ་ཏུ་ཕྱིན་པ་བཅུ་རྟག་ཏུ་སྤྱད་པའི་གང་ཟག་ལ། ཁྱད་[284-page Dg]པར་རྡུལ་ཙམ་ཡང་མེད་པར་ཀུན་ཏུ་བཟང་པོ་ངས་བསྟན་བའོ། །སངས་རྒྱས་ཀུན་གྱི་གསུང་གི་རྡོ་རྗེ། ཆོས་ཉིད་ལ་སྤྲོས་པ་མེད་པའི་གནད་ཀྱིས། རྟག་ཏུ་སྟོང་པ་ཉིད་ལ་གོམས་པར་བསྒོམ་པའི་སྐྱེས་བུ་དང༌། སྟོང་པ་ཉིད་ཡིད་ལ་སྐད་ཅིག་ཙམ་གཅིག་མ་བྱས་པའི་གང་ཟག་གཉིས་སངས་རྒྱ་བ་ལ་ཁྱད་པར་རྡུལ་ཙམ་ཡང་མེད་པར་ཀུན་ཏུ་བཟང་པོ་ངས་བསྟན་པའོ། །ཀྱེ་གསུང་གི་རྡོ་རྗེ། རིག་པ་ཉིད་འདུས་མ་བྱས་པའི་གནད་ཀྱིས། འདུས་བྱས་ཀྱི་དགེ་བ་དཔག་ཏུ་མེད་པ་བྱས་པའི་དད་པ་ཅན་དང༌། སྲོག་གཅོད་པ་ལ་རྟག་ཏུ་དགའ་བའི་མི་གཉིས་ལ། ཚོགས་རྫོགས་པའི་སྒོ་ལ་ཁྱད་པར་རྡུལ་ཙམ་ཡང་མེད་པར་ཀུན་ཏུ་བཟང་པོ་ངས་བསྟན་པའོ། །

ཀྱེ་གསུང་གི་རྡོ་རྗེ། རིག་པའི་ཡེ་ཤེས་ལ་འགྲོ་འོང་མེད་པའི་གནད་ཀྱིས། ཆོས་ཉིད་ཀྱི་རྟགས་སྣ་ཚོགས་ལུས་ངག་ལ་བྱུང་བའི་སྐྱེས་བུ་དང༌། ཐོས་བསམ་ལ་བློ་སྐད་ཅིག་ཀྱང་མ་སྦྱངས་བའི་གང་ཟག་གཉིས། དངོས་པོ་མཐོང་བ་ལ་ཁྱད་པར་རྡུལ་ཙམ་ཡང་མེད་པར་ཀུན་ཏུ་བཟང་པོ་ངས་བསྟན་[page Ad-251]པའོ། །

ཀྱེ་གསུང་གི་རྡོ་རྗེ། ཆོས་ཉིད་ལ་[page My-366a]སྐྱེ་འགག་མེད་པའི་གནད་ཀྱིས། དམྱལ་བ་ཚ་གྲང་ཉམས་སུ་མྱོང་བའི་སྐྱེས་བུ་དང༌། སངས་རྒྱས་རྣམས་ཀྱི་བདེ་བ་ཉམས་སུ་མྱོང་པའི་སྐྱེས་བུ་གཉིས་ལ། རྟོགས་པའི་སྒོ་ཐོབ་པ་ལ་ཁྱད་པར་རྡུལ་ཙམ་ཡང་མེད་པར་ཀུན་ཏུ་བཟང་པོ་ངས་བསྟན་པའོ། །

ཀྱེ་གསུང་གི་རྡོ་རྗེ། རིག་པ་ལ་འགྱུར་བ་མེད་པའི་གནད་ཀྱིས། ཡིད་ཆོས་ཀྱི་སྤྲོས་པ་ཆོད་པའི་སྐྱེས་བུ་དང༌། བདག་རྟག་པར་ལྟ་བ་གཉིས་ལ་ཁྱད་པར་རྡུལ་ཙམ་ཡང་མེད་པར་ཀུན་ཏུ་བཟང་པོ་ངས་བསྟན་པའོ། །

ཀྱེ་གསུང་གི་རྡོ་རྗེ། ཆོས་སྐུ་རང་ལ་ཡོད་པའི་གནད་ཀྱིས། ཕྱི་རོལ་ཏུ་མཆོད་པ་དང་བསྟོད་པ་དང་གསོལ་བ་སྣ་ཚོགས་བཏབ་པའི་སྐྱེས་བུ་དང༌། ལས་སུ་བྱ་བྱེད་དང་བྲལ་བར་འདུག་པ་གཉིས་ལ། འབྲས་བུ་ཐོབ་པ་ལ་ཁྱད་པར་རྡུལ་ཙམ་ཡང་མེད་པར་ཀུན་ཏུ་བཟང་པོ་ངས་བསྟན་པའོ། །

ཀྱེ་གསུང་གི་རྡོ་རྗེ་དེའི་ཕྱིར་ན་རང་བྱུང་ཆེན་པོའི་ཚིག་འདི་དག་ལ་སྤྱོད་པའི་སྐྱེས་བུ་ནི་འབད་པ་མེད་པར་ཉམས་སུ་ལོངས་བའི་གདེང་རྙེད་ནས། སྣང་བ་དང་སྐུ་གསུམ་དབྱེར་མེད་དུ་སངས་རྒྱ་བ་ཡིན་ནོ། །

{ཅེས་}[[153]](#footnote-153)གསུངས་ཏེ། ཚིག་གི་རྒྱལ་པོ་བརྒྱད་པོ་འདི་དག་མི་འགྱུར་བ་དོན་གྱི་གཏན་ཚིགས་ཆེན་པོ་བརྒྱད་ཀྱིས་གྲུབ་པས། བློ་ཡང་རབ་རྣམས་ལ་སྒྲ་ཇི་བཞིན་པར་བཤད་པར་བྱ་སྟེ། རིག་པའི་{བཤིས་}[[154]](#footnote-154)དེ་ཁོ་ནར་ངེས་པའི་ཕྱིར་རོ། །དམན་པ་རྣམས་ལ་བདེན་པ་གཉིས་སུ་ཕྱེ་ནས་བཤད་པས་སླད་ཀྱིས་རྟོགས་པར་བྱེད་ཀྱི། ཐད་དྲང་དུ་བཤད་ན་སྡང་བར་འགྱུར་ཏེ། རང་ཤར་ལས།

སེང་གེས་རང་[page Ad-252]སྐད་བཏོན་པས་གཅན་གཟན་ཐམས་ཅད་བརྒྱལ་ཞིང་སྐྲག །རྫོགས་ཆེན་རང་སྐད་སྨྲས་པས་ཐེག་དམན་ཐམས་ཅད་བརྒྱལ།

ཅེས་སོ། །

དེས་ན་སྐལ་མེད་རྒྱུ་འབྲས་ངེས་དོན་དུ་འདོད་པ་རྣམས་ལ་གསང་བར་གདམས་པ་ནི། སྔ་མ་དེ་ལས།

ཚིག་འདི་དག་ནི་ཉན་ཐོས་དང༌། རང་སངས་རྒྱས་ལ་སོགས་པའི་ནང་དུ་རྡུལ་ཙམ་ཡང་[page My-366b]བརྗོད་པར་མ་བྱེད་ཅིག {།}[[155]](#footnote-155)དེ་ཅིའི་ཕྱིར་ཞེ་ན། དེ་དག་རྣམས་ཀྱིས་ཚིག་འདི་ཀུན་ཐོས་པས། སྐྲག་པ་དང༌། [285-page Dg]སྡང་པ་དང༌། བརྒྱལ་པར་འགྱུར་ཏེ། གསང་སྔགས་རྣམས་ལ་མི་མོས་ཏེ་ཡིད་བྱུང་ནས། དེའི་རྣམ་པར་སྨིན་པས་སེམས་ཅན་དམྱལ་བ་ཆེན་པོ་ཉམས་སུ་མྱོང་བར་འགྱུར་བས་ན། བསྟན་ཅིང་ཐོས་པར་ཡང་ལྟ་ཅི་སྨོས་ཏེ། རླུང་ཕྱོགས་ཙམ་དུ་ཡང་བརྗོད་པར་མི་བྱའོ། །

{ཅེས་}[[156]](#footnote-156)སོ། །གསང་སྔགས་ཐུན་མོང་ལས་ཀྱང་།

ཡོངས་སུ་མ་སྨིན་སེམས་ཅན་ལ།

གསང་བ་སྒྲོགས་པ་བདུན་པ་ཡིན། །

{ཅེས་}[[157]](#footnote-157)པ་དང༌། བྱང་ཆུབ་སེམས་དཔའི་ས་ལས་ཀྱང་།

བློ་མ་སྦྱངས་པ་ལ་སྟོང་པ་ཉིད་སྟོན་པ་དང་

{ཅེས་}[[158]](#footnote-158)རྩ་ལྟུང་དུ་བཤད་པས་གསང་ངོ༌། །

དེ་ཡང་རྣམ་པར་ཤེས་པའི་ཚོགས་བརྒྱད་དག་པར་བྱེད་པ་ངོ་མཚར་གྱི་ཚིག་ཆེན་པོ་བརྒྱད་དང༌། མི་འགྱུར་པའི་གཟེར་ཡིག་ཆེན་པོ་བཅུ་གཉིས་ཀྱིས་ཆོས་ཟད་བྱར་མེད་ཆེན་བོར་ལ་བཟླ་བའི་ཆིངས་སུ་སྙིང་ཁམས་མ་ཆུངས་བར་བཤད་ལ། རེ་དོགས་འཆིང་ཞེན་མེད་པས་འཁོར་འདས་དུས་གཅིག་ལ་མིང་མེད་ཆེན་པོར་བློས་བཏང་ངོ༌། །{བཤེས་}[[159]](#footnote-159)དེར་ཕེབས་པའི་རྣལ་འབྱོར་པ་ཆེན་པོ་རྣམས་ལ་རྒྱུ་འབྲས་དགེ་སྡིག་མེད་པ་[page Ad-253]ཐད་དྲང་དུ་བཤད་དེ་པདྨ་དང་བྷི་མ་ལ་དང༌། ཏེ་ལོ་པ་ལ་སོགས་པ་བཞིན་ནོ། །རང་ཅག་རྣམས་ལ་བློས་དེ་ལྟར་རྟོགས་ཀྱང་གོམས་པས་ཐོག་ཏུ་མ་ཕེབས་བས། {བཤིས་}[[160]](#footnote-160)ལ་མི་སྐྲག་ཅིང་ལས་འབྲས་ཆ་ཕྲ་བ་ལ་འཛེམ་པ་དང་སྦྱར་ནས་བཤད་དོ། །དེ་ལྟར་ན་རྡོ་རྗེའི་གད་མོ་བཅུ་གཉིས་ཆིངས་གསུམ་དུ་ལན་གསུམ་དུ་བཤད་པས་སུམ་བཅུ་རྩ་དྲུག་ཏུ་འགྱུར་བ་ནི་རྩ་བ་ཉོན་མོངས་པ་རྟེན་འབྲེལ་བཅུ་གཉིས་ལུགས་སུ་འཇུག་པ་དང༌། ལུགས་ལས་བཟློག་པ་དང༌། ཡོངས་སུ་གྲོལ་བ་སྟེ་སུམ་བཅུ་རྩ་དྲུག་གི་གནས་དག་བ་དང་སྦྱར་ལ་གོ་བར་བྱའོ། །དེ་དག་གི་དོན་ཆིངས་ངེས་པས་མདོར་[page My-367a]བཤད་དེ་ཚིག་གི་དོན་སྤྲོས་པས་ཆོག་གོ། །།

## 2.19.2 ཐག་ཆིག་ཐོག་ཏུ་བཅད་པས་ཆིངས་བསྡམ་པ།

སྤྱི་དོན་གཉིས་པ་ཐག་ཆིག་ཐོག་ཏུ་བཅད་པས་ཆིངས་བསྡམ་པ་ལ་གསུམ་སྟེ། ལྟ་བ་རང་བྱུང་ཡེ་ཤེས་སུ་ཐག་བཅད། དགོངས་པ་དུས་གསུམ་དུས་མེད་དུ་ངང་བསྐྱང༌། གནས་ལུགས་ཆོས་མེད་ཡེ་ཟད་དུ་ལ་བཟླ་བའོ། །

### 2.19.2.1 ལྟ་བ་རང་བྱུང་ཡེ་ཤེས་སུ་ཐག་བཅད་པ།

དང་པོ་ནི་རང་གི་རིག་པ་སྟོང་གསལ་འཕོ་འགྱུར་མེད་པའི་ངོ་བོ་འདི་ཟང་[286-page Dg]ཐལ་རྗེན་པའི་ངོ་བོར་ཐག་བཅད་ལ་ལྟ་བསྒོམ་སྤྱོད་འབྲས་བློའི་ཆོས་ཀྱིས་བཅོས་བསླད་གང་ཡང་མི་བྱ་བར་མ་བཅོས་ལྷུན་གྲུབ་ཆེན་པོའི་ལྟ་བསྒོམ་རང་བབས་ཕྱམ་{བརྡལ་}[[161]](#footnote-161)ཆེན་པོས་ཉམས་སུ་བླང་བ་ནི། རྩལ་རྫོགས་ལས།

གསང་སྔགས་རིག་པ་{བཅོགས་}[[162]](#footnote-162)བཞག་ནི། །

ལྟ་བསྒོམ་སྤྱོད་པའི་མདོ་མདུད་ཡིན། །

ཕྱི་ནང་གསལ་བའི་ཤེས་རབ་ལ། །

ཡིད་ཀྱི་རྣམ་རྟོག་མ་འགྱུས་པས། །

གསང་སྔགས་གསང་བའི་ལྟ་བར་འདོད། །

བཅོམ་ལྡན་སེང་གེ་ཆོས་ཀྱི་སྐུ། །

གཟུང་འཛིན་བྲལ་བའི་ཏིང་[page Ad-254]འཛིན་གནས། །

མཚན་མ་མེད་པའི་ལྟ་བ་ལ། །

བཏང་སྙོམས་ཆེན་པོའི་ཤེས་རབ་གསལ། །

{ཅེས་}[[163]](#footnote-163)པ་དང༌། ཡང༌།

ཐམས་ཅད་འབྱུང་བའི་ཆོས་སྐུ་ལས། །

ཀློང་ཡངས་ཡུལ་མེད་ངང་དུ་ཐིམ། །

བཅས་བཅོས་མེད་ན་སྤྱོད་པ་ཡིན། །

རང་སྣང་མཐོང་ན་ལྟ་བ་ཡིན། །

དེ་ལ་མ་ཡེངས་བསྒོམ་པར་བཤད། །

གཏང་བཞག་མེད་ན་ཏིང་འཛིན་ཐོབ། །

ཕྱོགས་ལྷུང་མེད་ན་རང་ས་ཟིན། །

མ་བྱས་རང་བྱུང་ཡེ་ནས་གྲུབ། །

ཅེས་པ་དང༌།

ཆོས་ཉིད་མཐའ་ཡས་རང་བྱུང་རྒྱ་མཚོ་ན། །

རང་རིག་རྟོག་བྲལ་གསེར་གྱི་ཉ་མོ་འགྱུ། །

སྟོང་གསལ་འཁོར་འདས་བྲལ་བའི་རྒྱ་ཡིས་ཐོབ། །

ཅེས་སོ། །

### 2.19.2.2 དགོངས་པ་དུས་གསུམ་དུས་མེད་དུ་ངང་བསྐྱང༌བ།

གཉིས་པ་དགོངས་པ་དུས་གསུམ་དུས་མེད་དུ་ངང་བསྐྱང་བ་ལ་གཉིས་ཏེ། ངོ་བོ་རང་གསལ་ངང་དངས་ལ་བཅོས་བསླད་མེད་པར་རང་ས་ན་སལ་ལེ་ཧྲིག་གེ་མེར་རེ་འཁྱིལ་ལེ་འོད་གསལ་མཉམ་པའི་ངང་ལ་ནང་དུ་བཞག་པ་དང༌། རང་ལས་རང་ཤར་བའི་བློ་རྟོག་རྗེས་འཛིན་འཕྲོ་མཐུད་བཅད་ནས། བར་མེད་ཧར་སངས་ཕྱལ་བར་དུས་[page My-367b]གསུམ་དུས་མེད་དག་པའི་དགོངས་བ་ཆུ་བོའི་ཀློང་ཆེན་ཡངས་པར་ཕྱིར་བཞག་པས་དབྱིངས་རང་ས་ན་གསལ་བའི་མན་ངག་གོ །

#### 2.19.2.2.1 ངོ་བོ་རང་གསལ་ངང་དངས་ལ་བཅོས་བསླད་མེད་པར་རང་ས་ན་སལ་ལེ་ཧྲིག་གེ་མེར་རེ་འཁྱིལ་ལེ་འོད་གསལ་མཉམ་པའི་ངང་ལ་ནང་དུ་གཞག་པ།

དང་པོ་ནི། ལུས་གནད་དང་རླུང་གནད་བསྟུན་ལ་ཤེས་པ་རང་གསལ་ལ་སྣང་བ་རང་སྣང་གཟུང་འཛིན་མེད་པར་ཙན་ནེ་བཞག་པ་ནི། ཀློང་དྲུག་པ་ལས།

དེ་བཞིན་ཉིད་དེ་མ་བཅོས་ན། །

ནམ་མཁའ་སྤྲིན་གྱིས་མ་བསྒྲིབས་བཞིན། །

ཡེ་གདངས་ཡེ་ནས་གསལ་བའི་ཆ། །

དེ་ལྟར་ནམ་མཁའ་དངས་པ་ལ། །

ཉི་མའི་སྙིང་པོ་རང་སྣང་[page Ad-255]ལྟར། །

ངོ་བོ་དྲི་མ་མེད་པའི་སྐུ། །

གཅིག་བསྡུས་[287-page Dg]ངེས་པའི་སྙིང་པོ་ནི། །

ང་ཡི་དཀྱིལ་འཁོར་ཉིད་ཡིན་ནོ། །

{ཅེས་}[[164]](#footnote-164)སོ། །

#### 2.19.2.2.2 ངང་ལས་རང་ཤར་བའི་བློ་རྟོག་རྗེས་འཛིན་འཕྲོ་མཐུད་བཅད་ནས་བར་མེད་ཧར་སངས་བྱལ་བར་དུས་གསུམ་དུས་མེད་དག་པའི་དགོངས་པ་ཆུ་བོའི་ཀློང་ཆེན་ཡངས་པར་ཕྱིར་བཞག་པས་དབྱིངས་རང་ས་ན་གསལ་བའི་མན་ངག

གཉིས་པ་ལ་དུས་གསུམ་ཡིད་ཀྱི་འབྲེལ་ཐག་བཅད་པའི་ཐབས་ཆེན་པོ་བཅུས་ཉམས་སུ་བླང་བ་ནི། ཡང་དེ་ཉིད་ལས།

སྐྱེས་བུ་གང་གིས་འདས་པའི་རྗེས་མ་བཟུང༌། མ་འོངས་པའི་སྔོན་མ་བླང༌། ད་ལྟའི་ཤེས་པ་རང་སོ་ལ་བཞག་ན། ཤེས་པ་ཐམས་ཅད་སྔ་ཕྱི་མེད་པར་གཅིག་ཏུ་འདྲེས་ནས། གཅིག་འདུས་ངོ་བོ་གཅིག་པ་ཞེས་བྱ་སྟེ། དུས་གསུམ་མཉམ་པ་ཉིད་དུ་རིག་པའི་རྣལ་འབྱོར་རོ། །ཡང་འདས་པའི་བག་ཆགས་ཀྱི་རྗེས་སུ་མ་འབྲེངས། ཕྱིས་འབྱུང་གི་བག་ཆགས་རྣམས་སྔོན་མ་བསུ། ད་ལྟར་གྱི་བག་ཆགས་རྣམས་རྒྱུད་ལ་མི་བསྟེན་པ་ནི། དུས་གསུམ་མཉམ་པ་ཉིད་དུ་རིག་པའི་རྣལ་འབྱོར་པ་ཞེས་བྱའོ། །དྲན་པ་རང་ཟད་ཀྱི་ཐབས་ཀྱིས་འཁོར་འདས་གཉིས་མེད་དུ་བསྲེ་བ་སྟེ། འདས་པའི་དྲན་པ་རྣམས་བར་{འཚམས་}[[165]](#footnote-165)བཅད་པ་དང༌། མ་འོངས་པའི་དྲན་པ་ཉིད་མགོ་མནན་པ་དང༌། ད་ལྟར་གྱི་དྲན་པ་རྣམས་རང་ཡལ་དུ་གཏང་བ་ནི། དུས་གསུམ་མཉམ་པ་ཉིད་དུ་རིག་པའི་རྣལ་འབྱོར་པ་ཞེས་བྱའོ།  །

ཡང་འདས་པའི་སེམས་ལ་ཕུགས་མི་གཏད། མ་འོངས་པའི་སེམས་ལ་རྒྱབ་མི་གཏད། ད་ལྟར་གྱི་སེམས་ལ་བློ་མི་གཏད་པ་ནི། དུས་གསུམ་མཉམ་པ་ཉིད་དུ་རྟོགས་པའི་རྣལ་འབྱོར་བ་ཡིན་ནོ། །འདས་བའི་མ་རིག་པ་ལ་གཟེགས་མ་བསྐུར། མ་འོངས་པའི་མ་རིག་[page My-368a]པ་ལ་ཡབ་མ་བོར། ད་ལྟར་གྱི་མ་རིག་པ་ལ་ཕང་དུ་མ་བླངས་ན། དུས་གསུམ་[page Ad-256]མཉམ་པ་ཉིད་དུ་རིག་པའི་རྣལ་འབྱོར་པ་ཡིན་ནོ། །འདས་པའི་ཞེ་སྡང་ལ་ཞེ་མ་ཆགས། མ་འོངས་པའི་ཞེ་སྡང་ལ་ལྕགས་ཀྱུས་མ་བཟུང༌། ད་ལྟར་གྱི་ཞེ་སྡང་ལ་ངར་མ་བླུད་ན། དུས་གསུམ་མཉམ་པ་ཉིད་དུ་རྟོགས་པའི་རྣལ་འབྱོར་པ་ཞེས་བྱའོ། །འདས་པའི་གཏི་མུག་གིས་སྤྲིན་མ་འདུས། མ་འོངས་པའི་གཏི་མུག་གིས་ས་མ་བཅད། ད་ལྟར་གྱི་གཏི་མུག་གིས་ཆར་མ་ཕབ་ན། དུས་གསུམ་མཉམ་པ་ཉིད་དུ་རྟོགས་བའི་རྣལ་འབྱོར་པ་ཞེས་བྱའོ། །[288-page Dg]འདས་པའི་སངས་རྒྱས་ལ་ལན་མ་གདབ། མ་འོངས་པའི་སངས་རྒྱས་ལ་ཁུ་མ་གདབ། ད་ལྟར་གྱི་སངས་རྒྱས་ལ་ཐོག་མ་གཏོད་པ་ནི། དུས་གསུམ་གཉམ་པ་ཉིད་ཀྱི་རྣལ་འབྱོར་བ་ཞེས་བྱའོ། །འདས་པའི་འདོད་ཆགས་ཉིད་སུན་དབྱུང༌། མ་འོངས་པའི་འདོད་ཆགས་རྣམས་ཞེ་བཅད། ད་ལྟར་གྱི་འདོད་ཆགས་རྣམས་ཡུལ་ཕྱུང་བ་ནི། དུས་གསུམ་མཉམ་པ་ཉིད་ཀྱི་རྣལ་འབྱོར་བ་ཡིན་ནོ། །འདས་པའི་ཕྲག་དོག་ལ་དམ་དུ་མ་བཟུང༌། མ་འོངས་པའི་ཕྲག་དོག་ལ་སེམས་མ་བསྡུས། ད་ལྟར་གྱི་ཕྲག་དོག་ལ་སེམས་མ་བཅུག་པ་ནི། དུས་གསུམ་མཉམ་པ་ཉིད་དུ་རྟོགས་པའི་རྣལ་འབྱོར་པ་སྟེ། འཁོར་འདས་གཉིས་མེད་དུ་རྟོགས་པའི་རྣལ་འབྱོར་བ་ཆེན་པོ་ཞེས་བྱའོ། །

{ཅེས་}[[166]](#footnote-166)སོ། །

དེའང་དུས་གསུམ་གྱི་སངས་རྒྱས་ནི། རིག་པའི་ཡེ་ཤེས་ཀྱི་ཉམས་ཁྱད་པར་ཅན་ཏེ་དགའ་བྲོད་ཀྱི་འཛིན་ཞེན་འདོར་བར་གདམས་ཤིང༌། གཞན་དགུ་དགག་སྒྲུབ་ཡུལ་ལ་འཆར་བ་དང་རང་གནས་ལུང་མ་བསྟན་གྱི་གཏི་མུག་སྟེ། ངོས་བཟུང་ལ་དུས་གསུམ་འབྲེལ་ཐག་བཅད་པའི་བར་གྱི་ཧར་[page Ad-257]སངས་ཆོས་ཉིད་དུ་གནས་པ་ངོས་བཟུང་ལ་བསྒོམ་པ་ཡིན་ནོ། །

### 2.19.2.3 གནས་ལུགས་ཆོས་མེད་ཡེ་ཟད་དུ་ལ་བཟླ་བ།

གསུམ་པ་གནས་ལུགས་ཆོས་མེད་ཡེ་ཟད་དུ་ལ་བཟླ་བ་ནི། སེང་གེ་རྩལ་རྫོགས་ལས།

དགེ་བས་སངས་རྒྱས་དོན་མ་རྟོགས། །

དགེ་བས་སངས་རྒྱས་དོན་རྟོགས་ན། །

རྫོགས་ཆེན་གནས་[page My-368b]ལུགས་བརྫུན་པར་འགྱུར། །

སྡིག་པས་འཁོར་བར་ལྟུང་མི་འགྱུར། །

སྡིག་པས་འཁོར་བར་ལྟུང་འགྱུར་ན། །

སྐད་ཅིག་རྣམ་གསུམ་བརྫུན་པར་འགྱུར། །

སྟོང་བས་ཡང་དག་དོན་མི་མཐོང༌། །

སྟོང་པས་ཡང་དག་དོན་མཐོང་ན། །

ཡེ་ཤེས་འོད་གསལ་བརྫུན་པར་འགྱུར། །

མཚན་མས་རང་རིག་དོན་མི་མཐོང༌། །

མཚན་མས་རང་རིག་དོན་མཐོང་ན། །

རང་སངས་ཆོས་ཉིད་བརྫུན་པར་འགྱུར། །

བྱས་པས་ལྷུན་རྫོགས་དོན་མི་རྙེད། །

བྱས་པས་ལྷུན་རྫོགས་དོན་རྙེད་ན། །

ངོ་བོ་འགྱུར་མེད་བརྫུན་པར་འགྱུར། །

གཟུང་བས་སྣང་བ་མཐོང་མི་འགྱུར། །

བཟུང་བས་སྣང་བ་མཐོང་གྱུར་[289-page Dg]ན། །

རང་བཞིན་འགག་མེད་བརྫུན་བར་འགྱུར། །

དཔྱད་པས་ཕ་རོལ་སྒྲོལ་མི་འགྱུར། །

དཔྱད་པས་ཕ་རོལ་སྒྲོལ་གྱུར་ན། །

ཐུགས་རྗེ་ཀུན་ཁྱབ་བརྫུན་པར་འགྱུར། །

འཁྲུལ་པའི་སྣང་བས་ང་མི་བསྒྲིབ། །

འཁྲུལ་པའི་སྣང་བས་ང་སྒྲིབ་ན། །

སྒྲོན་མ་རྣམ་གཉིས་བརྫུན་པར་འགྱུར། །

དེ་ནི་གསང་སྔགས་དགོངས་པར་བསྟན། །

{ཅེས་}[[167]](#footnote-167)སོ། །

འདི་ནི་གསང་དོན་དབྱིངས་ཀྱི་ལ་བཟླ་གལ་པོ་ཆེ་ལ་རྔམས་པོ་ཆེ་ཡིན་པས་ཐད་དྲང་དུ་བཤད་པ་ལ་མི་སྐྲག་པར་བྱའོ།། །།

## 2.19.3 གདེང་གྲོལ་ཐོག་ཏུ་བཅའ་པས་འཕྲང་བསལ་བ།

སྤྱི་དོན་གསུམ་པ་གདེང་གྲོལ་ཐོག་ཏུ་བཅའ་བས་འཕྲང་བསལ་བ་ལ་གསུམ་སྟེ། རང་གྲོལ་གྱི་[page Ad-258]གོ་དོན་སྤྱིར་བསྟན་པ། ཡེ་གྲོལ་གྱི་གནས་ལུགས་བྱེ་བྲག་ཏུ་བཤད་པ། རང་གྲོལ་གྱི་དགོངས་པ་རྒྱས་པར་བརྫོད་པའོ། །

### 2.19.3.1 རང་གྲོལ་གྱི་གོ་དོན་སྤྱིར་བསྟན་པ།

དང་པོ་ནི། ཉོན་མོངས་ལས་ངེས་པར་འབྱིན་པའི་ལམ་རྒྱལ་ཨ་ཏི་རྡོ་རྗེ་སྙིང་པོ་འདིར། ཉོན་མོངས་མ་སྤངས་གནས་སུ་དག་པས། ཉན་རང་ལྟར་སྤོང་བ་དང༌། སེམས་དཔའ་ལྟར་སྤྱོད་པ་དང༌། སྔགས་འོག་མ་བསྐྱེད་རིམ་ལྟར་བསྐྱུར་བ་དང༌། རྫོགས་རིམ་ལྟར་རང་ཞར་གཏོང་བ་དང༌། ཐེག་པ་ཐུན་མོང་བ་སྤྱི་ལྟར་གཉེན་པོས་གདུལ་བ་དང༌། སེམས་སྡེ་ལྟར་རང་ལུགས་སུ་འཇོག་པ་དང༌། ཀློང་སྡེ་ལྟར་དེ་ཉིད་ཆོས་ཉིད་དུ་བྱེད་པས་དག་པ་ལྟ་བུ་མ་ཡིན་ནོ། །ཅིའི་ཕྱིར་ཞེ་ན། ཉོན་མོངས་པ་དེ་ཡེ་ཇི་བཞིན་ཡོད་མ་མྱོང་དུ་[page My-369a]མ་ཤེས་ན། སྤངས་པས་མི་སྤོངས་{སྟེ}[[168]](#footnote-168)། ཉོན་མོངས་དེ་སེམས་ཀྱིས་སྤོང་ན། སྤང་བྱ་སྤོང་བྱེད་གཉིས་རྫས་གཅིག་པས་དག་པར་མི་རུང་ལ། ཡེ་ཤེས་ཀྱིས་སྤོང་ན་སེམས་ཀྱིས་ཡེ་ཤེས་མ་མཐོང༌། ཡེ་ཤེས་ཀྱིས་སེམས་མ་མཐོང་བས་ལྷན་ཅིག་མི་གནས་པའི་དངོས་འགལ་ལ་སྤང་བྱ་སྤོང་བྱེད་ཀྱི་ཐ་སྙད་མི་རུང་ལ། སྔ་མ་ཕྱི་མས་སྤངས་པ་མེད་དེ་འདས་མ་འོངས་རྫས་འགལ་བས། གཅིག་ཡོད་དུས་གཅིག་འགགས་ལ། དུས་མཉམ་ན་ཕན་ཚུན་འཆོལ་བས་སྤང་བྱ་གཉེན་པོར་ཐལ་ལ། གཉེན་པོ་སྤང་བྱར་ཐལ་ཏེ། སེམས་རྒྱུན་གཅིག་ལ་དུས་མཉམ་པའི་ཕྱིར་རོ། །ཡང་སེམས་དེ་ཉིད་ལས་ཉོན་མོངས་འབྱུང་བ་ལུས་དང་གྲིབ་མ་ལྟ་བུ་ལ་སྤངས་བས་[290-page Dg]སྤོང་བའི་དུས་མེད་དོ། །དེ་བཞིན་དུ་སྦྱོང་བ་ལ་སོགས་པ་ལ་ཡང་སྦྱོར་ཏེ། ཉི་ཟླ་ཁ་སྦྱོར་ལས།

དེ་བཞིན་ཉིད་དུ་མ་[page Ad-259]རྟོགས་ན། །

རྣལ་འབྱོར་ལུས་དང་གྲིབ་མ་བཞིན། །

དེ་ལས་དེ་ཉིད་རང་འབྱུང་བས། །

སྤངས་པས་སྤོང་བ་མ་ཡིན་ནོ། །

དེ་བཞིན་སྦྱངས་པས་ཀྱང་ནི་མིན། །

སྒྱུར་བས་ཡང་ནི་མི་འགྱུར་རོ། །

འགྱུར་མེད་སྙིང་པོ་མ་རྟོགས་པར། །

ཤེལ་གྱི་བྲག་གམ་གཡུ་རྡོ་བཞིན། །

སྦྱང་ཞིང་གཞུ་བར་ནུས་པ་མིན། །

རང་བཞིན་གྱིས་ནི་གནས་དག་ཏུ༌། །

རྣལ་འབྱོར་ལྡན་པ་ཡིས་ནི་བརྟག །

དེ་བཞིན་ཞི་བ་ཉིད་ཀྱང་མིན། །

མངོན་སུམ་ལྷག་མཐོང་མ་ཤེས་པར། །

རི་རབ་རི་ཡི་རྒྱལ་པོ་བཞིན། །

སུས་ཀྱང་{བཞིག་}[[169]](#footnote-169)པར་ནུས་པ་མིན། །

གཉེན་པོ་ཡིས་ནི་གྲོལ་བ་མིན། །

མ་བཙལ་རང་དག་མ་ཤེས་པར། །

རྙོག་མ་སངས་འདོད་ཆུ་རྙོགས་བཞིན། །

ཕྱི་ཕྱིར་སངས་པ་མ་ཡིན་ནོ། །

དེ་ཉིད་རང་{ཀྱང་}[[170]](#footnote-170)ཆོས་ཉིད་མིན། །

རང་སྣང་ལྟུག་པ་མ་ཤེས་པར། །

ཐ་མལ་བླུན་པོའི་སྣང་བ་བཞིན། །

མངོན་ཞེན་བཟློགས་པ་མ་ཡིན་ནོ། །

{ཅེས་}[[171]](#footnote-171)པས་ཆུའི་རི་མོ་ལྟར་རང་གིས་རང་གྲོལ་བའི་གནད་དུ་ཤེས་པར་བྱའོ། །

འདི་ལའང་བློ་རིམ་པ་གཉིས་[page My-369b]ལས། འབད་བཅས་རང་གྲོལ་ནི། ཉོན་མོངས་གང་སྐྱེས་ངོས་བཟུང་ལ་རང་སར་བཞག་པས་རང་སངས་སུ་ཁྲོལ་ཁྲོལ་སོང་བའི་ངང་ལ་འགྱུ་བ་གནས་དག་གི་དགོངས་པ་རང་གྲོལ་མཉམ་པ་ཆེན་པོར་སྐད་ཅིག་ཀྱང་ཡེང་མེད་དུ་རྩལ་སྦྱང་ངོ༌། །འབད་མེད་ནི། གང་སྐྱེས་དེས་ཚུགས་མི་ཐུབ་པར་རང་སངས་པ་ཆོས་ཉིད་ཡིན་པས། དེ་ལ་ལྟ་བའི་ཐབས་དེ་སྤང་མི་དགོས་པར་རང་བཞིན་ངང་ངམ་ཤུགས་ཀྱིས་གྲོལ་བ་སྟེ། བློ་རིམ་[page Ad-260]འདི་གཉིས་དབང་པོའི་ཁྱད་དང༌། སྔ་ཕྱི་ལྟ་བུར་གནས་ཏེ། དེ་ཉིད་ལས།

འདི་དག་བློ་རིམ་རྣམ་གཉིས་ཏེ། །

འབད་བཅས་རྣམས་དང་འབད་མེད་དོ། །

འབད་བཅས་རྣམས་ནི་རང་སར་བཞག །

སྣང་བ་གོམས་པའི་ཚད་རྣམས་ཀྱིས། །

ཡེ་ཤེས་དག་པའི་སྣང་བ་ཉིད། །

ཕྱི་ནང་ཀུན་ལ་རང་ཤར་ཚེ། །

རྐྱེན་དེས་སྐྱེ་བ་མ་ཡིན་ནོ། །

ཇི་སྲིད་དེ་དག་སྐྱེ་འགྱུར་ཡང༌། །

རང་བཞག་རང་ས་ཉིད་དུ་གྲོལ། །

དེ་ཕྱིར་རྣལ་[291-page Dg]འབྱོར་སྣང་བའོ། །

འབད་མེད་རྣམས་ནི་འདི་ལྟ་སྟེ། །

རང་གིས་རང་གྲོལ་རང་ཉིད་ལ། །

རང་ཀ་མ་ནི་རང་གྲོལ་པས། །

ལྕགས་ཀྱིས་ལྕགས་རྣམས་{བཤོག་}[[172]](#footnote-172)པ་དང༌། །

རྡོ་ཡིས་རྡོ་རྣམས་{བཅོག་}[[173]](#footnote-173)པ་བཞིན། །

རང་གི་གཉེན་པོར་རང་ཉིད་ཆེ། །

རང་བཞིན་རྫོགས་ཆེན་རྟོགས་པ་ཡིས། །

འདི་ལྟར་གོམས་པ་གང་ཡིན་པ། །

མ་བཙལ་བཞག་པའི་དོན་རྣམས་རྙེད། །

མ་བསྒོམས་པར་ནི་བདེ་ཆེན་རྒྱས། །

རང་བཞིན་ཉིད་དུ་མངོན་གསུམ་རིག །

འདི་ཉིད་སུ་དང་ཕྲད་པ་དེ། །

མཚམས་མེད་སྡིག་དང་ལྡན་པ་ཡང༌། །

འདི་ཉིད་གོམས་པས་གྲོལ་བ་ནི། །

ཐེ་ཚོམ་ཉིད་མེད་ན་ར་ཀན། །

{ཅེས་}[[174]](#footnote-174)སོ། །

### 2.19.3.2 ཡེ་གྲོལ་གྱི་གནས་ལུགས་བྱེ་བྲག་ཏུ་བཤད་པ།

གཉིིས་པ་ཡེ་གྲོལ་གྱི་གནས་ལུགས་བྱེ་བྲག་ཏུ་བཤད་པ་ལ་གསུམ་སྟེ། ཡེ་ནས་གྲོལ་ཟིན་པས་ད་ལྟ་རང་གྲོལ་ཏེ་འབད་རྩོལ་གྱི་གཉེན་པོ་མི་དགོས་པར་བསྟན་པ། [page My-370a]གནས་ལུགས་དེའི་རང་བཞིན་ལས་མི་འདའ་བར་གདམས་པ། །ངང་དུ་རང་སངས་གཞི་མེད་ཙམ་ལས་གཞན་དུ་སོང་མ་མྱོང་བར་ལ་བཟླ་བའོ། །

#### 2.19.3.2.1 ཡེ་ནས་གྲོལ་ཟིན་པས་ད་ལྟ་རང་གྲོལ་ཏེ་འབད་རྩོལ་གྱི་གཉེན་པོ་མི་དགོས་པར་བསྟན་པ།

དང་པོ་ནི། མུ་ཏིག་ཕྲེང་བ་ལས། །[page Ad-261]

འབད་པས་གྲོལ་བ་མ་ཡིན་ཏེ། །

ཡེ་ཉིད་ནས་ནི་གྲོལ་བར་གནས། །

{ཅེས་}[[175]](#footnote-175)པ་དང༌། ཡང༌།

མ་རིག་པ་ཉིད་རང་བྱུང་བས། །

འཁྲུལ་པའི་རྒྱུ་ཉིད་ཡེ་ནས་སངས། །

ཀུན་གཞི་ཆོས་སྐུར་རང་ཤར་བས། །

བརྒྱུད་པའི་སྐྱེ་བ་{བརྩད་}[[176]](#footnote-176)ནས་བཅད། །

ཡིད་བཞིན་དགོངས་པར་ཡེ་གནས་པས། །

འགྱུ་བྱེད་རྣམས་ནི་རང་བཞག་ཡིན། །

དབུགས་ནི་ཡེ་ནས་རྒྱུན་ཆད་པས། །

སྐྱེ་ཤི་གདོད་ནས་ཡོད་པ་མིན། །

འདོད་པའི་ཡོན་ཏན་ཡེ་རྫོགས་པས། །

ཞེན་པའི་མཐའ་ནི་བསྒོམ་པ་ཉིད། །

ཡན་ལག་མ་བསྐྱོད་ཡེ་ཕྱིན་པས། །

འགྲོ་བའི་ལམ་ཉིད་ཡེ་ནས་{བསྒྲོད}[[177]](#footnote-177)། །

སྨྲས་པའི་ངག་ནི་བརྗོད་མེད་པས། །

ཡེ་ནས་སྨྲ་བསམ་ཡུལ་ལས་འདས། །

བསམ་པའི་འཕྲོ་འདུ་ཡེ་སྟོང་པས། །

ཡེ་ནས་བསམ་གཏན་ཆེན་པོར་གནས། །

དྲི་མ་རྣམས་ནི་རང་དག་པས། །

དྲི་མེད་ཟང་ཐལ་ཆེན་པོར་གནས། །

བྱས་པས་བྱུང་ས་མེད་པའི་ཕྱིར། །

ཐོག་མ་ཉིད་ནས་བྱ་བྱེད་བྲལ། །[292-page Dg]

གཞི་ནས་གཞན་བྱུང་ཆོས་མེད་པས། །

གདོད་ནས་རང་བྱུང་ཉག་གཅིག་གོ །

གཅིག་དང་གཉིས་ཀྱི་གྲངས་ཟད་པས། །

ཐིག་ལེ་{བཟླ་}[[178]](#footnote-178)དང་བྲལ་བ་ཉིད། །

མུན་པ་གདོད་ནས་རྣམ་དག་པས། །

རིག་པའི་སྣང་བ་འོད་གསལ་ཁྱབ། །

འཁོར་བ་འགྱུར་མེད་འགགས་ཟིན་པས། །

ཡེ་ནས་ལྷུན་རྫོགས་སངས་རྒྱས་ས། །

མཚན་མའི་དངོས་པོ་སྟོང་སངས་པས། །

བདག་འཛིན་བློ་ནི་ཡེ་ནས་ཟད། །

རྐྱེན་རྣམས་རྐྱེན་གྱིས་རང་གྲོལ་བས། །

ལྟོས་པ་[page Ad-262]རྣམས་ནི་{བཅོགས་}[[179]](#footnote-179)བཞག་པའོ། །

{ཅེས་}[[180]](#footnote-180)སོ། །

#### 2.19.3.2.2 གནས་ལུགས་དེའི་རང་བཞིན་ལས་མི་འདའ་བར་གདམས་པ།

གཉིས་པ་ནི། ཐལ་[page My-370b]འགྱུར་ལས།

རང་བཞིན་རྫོགས་པ་ཆེན་པོའི་མཐའ། །

ཆོས་རྣམས་རང་སར་བཞག་པ་སྟེ། །

སྣང་ཤེས་ཆོས་ཉིད་ཟུང་འཇུག་པས། །

ཡེ་གྲོལ་{བཅོགས་}[[181]](#footnote-181)བཞག་ཉིད་ལ་ཐུག །

དགོངས་པ་བློ་ལས་འདས་པ་དང༌། །

མཚན་བཅས་རང་སར་དག་པ་དང༌། །

སྟོང་དང་དངོས་པོའི་མཐའ་གྲོལ་དང༌། །

འགྱུ་ཟད་རྟོག་པ་མེད་པ་དང༌། །

བློ་ཟད་ཡིད་ལས་འདས་པའོ། །

{ཅེས་}[[182]](#footnote-182)པ་དང༌། སྔ་མ་ལས།

འབྱུང་བ་ལྔ་ཉིད་ཡེ་དངས་པས། །

སྣང་བ་འོད་གསལ་ཉིད་དུ་གྲོལ། །

དབང་པོ་ལྔ་ཉིད་{བཅེར་}[[183]](#footnote-183)བཞག་པས། །

འཛིན་པའི་ཡུལ་ལྔ་རང་སར་གྲོལ། །

ཅེས་སོ། །

#### 2.19.3.2.3 ངང་དུ་རང་སངས་གཞི་མེད་ཙམ་ལས་གཞན་དུ་སོང་མ་མྱོང་བར་ལ་བཟླ་བ།

གསུམ་པ་ནི། ཐལ་འགྱུར་ལས།

རང་སེམས་གྲོལ་བ་ཞེས་བྱ་བ། །

གཅིག་ནས་གཅིག་ཏུ་སོང་བ་མེད། །

གང་གིས་དགྲོལ་བ་མེད་པའི་སེམས། །

གཞི་ནས་རྫོགས་པས་འགྲོ་འོང་མེད། །

བརྟགས་པས་མ་རྙེད་རྒྱུ་མཚན་མེད། །

གཞི་རྩ་མེད་པས་སྟོང་གསལ་གནས། །

རང་གསལ་གནས་པའི་སེམས་དེ་ནི། །

གནད་ཀྱིས་གྲོལ་བས་ཕྱོགས་རིས་མེད། །

དུས་ཀྱིས་གྲོལ་བས་ལྟོས་གཞི་མེད། །

འབད་མེད་གྲོལ་བས་བརྩོན་འགྲུས་མེད། །

གདེང་གིས་གྲོལ་བས་འབད་རྩོལ་མེད། །

དེ་ལ་གདེང་གིས་གྲོལ་བ་བཤད། །

ཡེ་ནས་གྲོལ་བས་བསྐྱར་གཞི་མེད། །

རང་གིས་གྲོལ་བས་གཉེན་པོ་མེད། །

ཅེར་གྱིས་གྲོལ་བས་མཐོང་སར་ཡལ། །

ཡོངས་སུ་གྲོལ་བས་འབད་མེད་པའོ། །

{ཅེས་}[[184]](#footnote-184)སོ། །[293-page Dg]

དེའང་སྒོ་གསུམ་ཡེ་ནས་གྲོལ་བས་གདོད་ཀྱིས་འབད་པས་[page Ad-263]གྲོལ་མི་དགོས་ཏེ། ལུས་ཀྱིས་ཕྱག་རྒྱ་བསྒྱུར་བ་ལ་སོགས་པ་ཅི་ཡང་མི་དགོས་པར་འབྱུང་བ་རང་གནད་ཀྱིས་གྲོལ་བས་འགྲོ་བ་དྲུག་ཏུ་སླར་མི་ལྡོག {།}[[185]](#footnote-185)ངག་གིས་འབད་པ་སྙིང་པོ་བཟླས་པ་ལ་སོགས་པ་བྱ་མི་དགོས་པར། བརྗོད་པ་གསལ་དག་ཏུ་གྲོལ་བས། སྨྲས་ཚད་སྒྲ་དོན་གྱི་གནད་[page My-371a]ཀྱིས་གྲོལ། སེམས་ཀྱི་འབད་པ་ཏིང་ངེ་འཛིན་བསྒོམ་པ་ལ་སོགས་པ་བྱ་མི་དགོས་པར། ཅི་བསམས་དགོངས་པའི་གནད་ཀྱིས་གྲོལ་བ་སྟེ། གཞན་ནས་བྱུང་བ་མེད་པས་རང་གྲོལ་བ་སྟེ་གཉེན་པོ་ཡོད་མི་སྲིད་པའོ། །དེ་ལྟར་ན་རང་གྲོལ་ལ་གཉེན་པོ་མེད་པའི་གནད་དོ། །གྲོལ་ཞེས་བྱ་བ་ལ། བཞག་པ་ཙམ་གྱིས་གྲོལ་བ་དང༌། ཤེས་པ་ཙམ་གྱིས་གནད་ཐོག་ཏུ་གྲོལ་བ་དང༌། ཡེ་གྲོལ་དང༌། རང་གྲོལ་དང་། ཅེར་གྲོལ་དང༌། ཡོངས་གྲོལ་ལ་སོགས་པ་མང་ཡང་འདི་ནི་རང་གྲོལ་ཆེན་པོ་ལ་གཉེན་པོ་མེད་པས་འབད་མི་དགོས་པར་བསྟན་པའོ། །

### 2.19.3.3 རང་གྲོལ་གྱི་དགོངས་པ་རྒྱས་པར་བརྗོད་པ།

གསུམ་པ་རང་གྲོལ་གྱི་དགོངས་པ་རྒྱས་པར་བཤད་པ་ལ་གསུམ་སྟེ། ངོ་བོ་མདོར་བསྟན། རང་བཞིན་སོ་སོར་བཤད། དོན་གྱི་མཇུག་བསྡུ་བའོ། །

#### 2.19.3.3.1 ངོ་བོ་མདོར་བསྟན།

དང་པོ་ནི། མུ་ཏིག་ཕྲེང་བ་ལས།

འགག་པ་མེད་པའི་རིག་པ་ལ། །

འཁྲུལ་རྒྱུ་མེད་པས་ལྡོག་ས་མེད། །

ཡེ་གྲོལ་ཡིན་པས་གཏན་ནས་འཕགས། །

རང་གྲོལ་ཡིན་པས་ཡུལ་རྐྱེན་ཟད། །

ཅེར་གྲོལ་ཡིན་པས་སྣང་བ་དག །

མཐར་གྲོལ་ཡིན་པས་མུ་བཞི་འགགས། །

གཅིག་གྲོལ་ཡིན་པས་དུ་མ་སྟོངས། །

{ཅེས་}[[186]](#footnote-186)པས། ཕྱི་ནང་གཉིས་མེད་ཟང་ཐལ་པའི་རིག་པ་རྗེན་པ་ཤེལ་[page Ad-264]གོང་དྲི་མ་མེད་པ་ལྟ་བུ་ལ། གཞི་མེད་པའི་གནད་ཀྱིས་ད་འཁྲུལ་པའི་རྒྱུ་མེད་པས་རྩ་བ་དང་བྲལ་བའི་རིག་པ་ལ་ལམ་མེད། ལམ་མེད་པས་ད་འབྲས་བུ་ཁམས་གསུམ་དུ་ལྡོག་པའི་ས་མེད་དེ་ཡེ་ནས་གྲོལ་ཟིན་ནམ་མཁའ་ལྟ་བུའི་དགོངས་པར་ལྷུན་གྱིས་གྲུབ་ཟིན་པས། གྲོལ་ལུགས་ཆེན་པོ་ལྔ་[294-page Dg]དང་བཅས་ཏེ་ཐུན་མོང་གི་ཐེག་པ་ཀུན་ལས་ཁྱད་པར་དུ་འཕགས་པའི་གནད་དོ། །

#### 2.19.3.3.2 རང་བཞིན་སོ་སོར་བཤད།

གཉིས་པ་ལ་ལྔ་སྟེ། ཡེ་གྲོལ། རང་གྲོལ། ཅེར་གྲོལ། མཐའ་གྲོལ། གཅིག་[page My-371b]གྲོལ་གྱི་རང་བཞིན་རྒྱས་པར་བཤད་པའོ། །

##### 2.19.3.3.2.1 ཡེ་གྲོལ་གྱི་རང་བཞིན་རྒྱས་པར་བཤད་པ།

དང་པོ་ཡེ་གྲོལ་སྐྱར་གཞི་མེད་པའི་གནས་ལ་བརྟེན་ནས། ལྟ་བསྒོམ་འབད་རྩོལ་ལ་རག་མ་ལུས་པར་བསྟན་པ་ནི། ཡེ་ཤེས་ཁྱབ་པ་སྤྱིར་བཏང་བས་བྱས་པ་དང་བཅོས་པ་མེད་པའི་དོན་ཏེ། གང་ནས་ཀྱང་མ་བྱུང༌། གང་དུ་ཡང་མ་སོང༌། གང་ཡང་མི་གནས་པ་ལས་འགྱུར་བ་མེད་པའི་དོན་ནོ། །གྲོལ་ནི་དཀྲོལ་བ་ལྟ་བུ་མ་ཡིན་པས། ལྟ་བསྒོམ་གྱིས་འབད་མི་དགོས། གྲོལ་ཞེས་རང་ལུགས་སུ་གནས་པ་ལས། བཅས་བཅོས་མེད་པའི་དོན་ནོ། །དེ་ལྟར་ཡིན་པས་ལུས་ངག་ཡིད་གསུམ་རང་ལུགས་ལ་ལྷོད་ཆགས་ཤིང༌། སེམས་ཉིད་རྣལ་དུ་ཕེབས་པ་ལ་གྲོལ་ཞེས་བྱ། དེ་ཡང་གཏན་དུ་དེ་ལྟར་གནས་པས་ཐེག་པ་ཐུན་མོང་པ་ལས་འཕགས་པའོ། །ཡེ་ནས་གྲོལ་བའི་དཔེ་ནི། {ཨ་}[[187]](#footnote-187)ལི་ཀའི་འབྲས་བུ་ཡེ་ནས་སྨིན་པ་ལ། ད་སྨིན་རྒྱུ་མེད་པ་ལྟ་བུའོ། །

ཡེ་གྲོལ་ལ་གསུམ། ཡེ་གྲོལ་གྱི་གོ་བ། འཇོག་པའི་འཐད་པ། གྲོལ་ལུགས་སོ། །

###### 2.19.3.3.2.1.1 གོ་བ།

ཡེ་གྲོལ་གྱི་གོ་བ་ནི། {བློ་}[[188]](#footnote-188)བུར་བ་མ་ཡིན་[page Ad-265]པར་ཐོག་མ་ནས་གྲོལ་ཟིན་པས། ད་བསྐྱར་ནས་གྲོལ་རྒྱུ་མེད་བའི་གནད་ནི། རིག་པ་ཉིད་འཁྲུལ་མ་མྱོང་པ་ལས་བྱུང་བའོ། །

###### 2.19.3.3.2.1.2 འཇོག་པའི་འཐད་པ།

ཡེ་གྲོལ་དུ་འཇོག་པའི་འཐད་པ་ལ་གསུམ། རིགས་པས་འཐད་པ། ལུང་གིས་འཐད་པ། གཏན་ཚིགས་ཀྱིས་འཐད་པའོ། །

2.19.3.3.2.1.2.1 རིགས་པས་འཐད་པ།

རིགས་པས་འཐད་པ་ནི། ཡེ་ཉིད་ནས་རིག་པ་ཉིད་གྲོལ་བའི་གནད་ནི། རིག་པ་ལ་གཞི་མེད་པས་ལྡོག་ས་མེད་པ་དང༌། རྩ་བ་མེད་པས་བྱུང་ས་མེད་པ་དང༌། མཚན་ཉིད་མེད་པས་གཏན་ལ་མི་ཕེབས་པ་དང༌། སྐྱེ་བ་མེད་པས་གྲོལ་རྒྱུ་མེད་པའོ། །དེ་ཡང་[page My-372a]ཡེ་གྲོལ་ཡིན་པའི་རྟགས་སུ་བསྒོམ་བསྒྲུབ་གང་གིས་ཀྱང་མཚན་ཉིད་མཐོང་བ་མེད། དེ་ཡང་རྒྱུ་འབྲས་རྗེས་མེད་ཀྱི་རིགས་པས་འཐད་དེ། རིག་པ་ལ་རྒྱུ་[295-page Dg]མེད་པས་འབྲས་བུ་མེད་དེ་ལས་དང་རྣམ་པར་སྨིན་པ་ཡོད་མི་སྲིད་དོ། །

2.19.3.3.2.1.2.2 ལུང་གིས་འཐད་པ།

ལུང་གིས་འཐད་པ་ནི། བརྩོན་པ་དོན་ལྡན་ལས།

ཡེ་ནས་གྲོལ་བའི་སེམས་ཉིད་ནི། །

ཕྱི་ནས་གྲོལ་རྐྱེན་ག་ལ་སྲིད། །

ཅེས་སོ། །

2.19.3.3.2.1.2.3 གཏན་ཚིགས་ཀྱིས་འཐད་པ།

གཏན་ཚིགས་ཀྱིས་འཐད་པ་ནི། གཏད་ཡལ་རང་བཞག་གི་གཏན་ཚིགས་ཀྱིས་འགྲུབ་སྟེ། གཏད་པ་ཡེ་ནས་གྲོལ་བས། དེ་ཉིད་རང་སར་གྲོལ་ཏེ། ཡེ་ཉིད་ནས་གྲོལ་བའི་ཕྱིར་རོ། །དེ་ཡང་སེམས་ལ་བྱུང་ས་མེད་པ་དང༌། གནས་ས་མེད་པ་དང༌། འགྲོ་ས་མེད་བའི་གནད་ཀྱིས་ཡེ་ནས་གྲོལ་བར་ཤེས་སོ། །

###### 2.19.3.3.2.1.3 གྲོལ་ལུགས།

གྲོལ་ལུགས་ནི། སེམས་སྟོང་པ་ཡིན་པས་གྲོལ་ཞེས་བྱ་བའམ། མ་གྲོལ་ཞེས་ཐ་སྙད་ཙམ་དུ་གདགས་སུ་མེད་པས། ཡེ་ནས་གྲོལ་ཟིན་པའི་རྟགས་སུ། ད་དེ་ལ་བསྐྱར་ནས་གྲོལ་མི་[page Ad-266]དགོས་པ་ནི། སེམས་ཡེ་ནས་སངས་རྒྱས་པས་སོ། །ཡེ་ནས་གྲོལ་བ་དེ་ལ་གྲོལ་རྒྱུ་མེད་པར་ཤེས་སོ། །

##### 2.19.3.3.2.2 རང་གྲོལ་གྱི་རང་བཞིན་རྒྱས་པར་བཤད་པ།

གཉིས་པ་རང་གྲོལ་ལ་གཉེན་པོ་མེད་པའི་གནད་ལ་བརྟེན་ནས། བླ་མའི་གདམས་ངག་ལ་རག་མ་ལུས་པར་བསྟན་པ་ནི། འདི་ལྟར་སྣང་གྲགས་ཀྱི་ཆོས་ཐམས་ཅད་བྱུང་ཡང་རང་ལས་བྱུང་ལ། གྲོལ་ཀྱང་རང་གྲོལ་བས་སོ། །དཔེར་ན་ནམ་མཁའ་དང་སྤྲིན་བཞིན་ནོ། །དེ་ལྟར་ཡིན་པས་ཡུལ་གཞན་ལ་{རྟེན་}[[189]](#footnote-189)པའི་བསྒོམ་པ་དང་། ལྟ་བ་དང༌། སྤྱོད་པ་སྐྱོན་ཅན་ལྟ་བུ་མིན་པས་ན། དོན་གྱིས་གྲོལ་ཞེས་བྱ་བ་ནི་ཆོས་ཟད་པ་ལ་བྱའོ། །

རང་གྲོལ་ལ་གསུམ་སྟེ། རང་གྲོལ་གྱི་གོ་བ། རང་གྲོལ་གྱི་འཐད་པ། གྲོལ་ལུགས་སོ། །

###### 2.19.3.3.2.2.1 གོ་བ།

རང་གྲོལ་གྱི་གོ་བ་ནི། གཉེན་པོ་མེད་པའི་དོན་ཏེ། སྣང་བ་ཉིད་སྣང་བ་ནས་རང་གྲོལ་བས། སྣང་བ་ལས་མ་གཏོགས་པའི་ཆོས་ཉིད་གང་ཡང་མེད། དེ་བཞིན་དུ་སྟོང་པ་ལ་སོགས་པ། དེ་ཉིད་[page My-372b]དེ་ཉིད་ཀྱིས་གྲོལ་བ་ལས་ལོགས་པ་མེད་པའོ། །དཔེར་ན་ཆང་ནད་ཅན་ཆང་གིས་འཇོམས་པ་དང༌། དུག་གིས་དུག་འཇོམས་པ་དང༌། ལྕགས་ཀྱིས་ལྕགས་{བཅོག་}[[190]](#footnote-190)པ་ལ་སོགས་པ་དང་འདྲའོ། །ཉོན་མོངས་པ་ཉིད་དེ་[296-page Dg]ཉིད་ཀྱིས་གྲོལ་བས་ན་རང་གྲོལ་ཞེས་བྱའོ། །

###### 2.19.3.3.2.2.2 འཇོག་པའི་འཐད་པ།

རང་གྲོལ་དུ་འཇོག་པའི་འཐད་པ་ལ་གསུམ་སྟེ། རིགས་པས་འཐད། ལུང་གིས་འཐད། གཏན་ཚིགས་ཀྱིས་འཐད་པའོ། །

2.19.3.3.2.2.2.1 རིགས་པས་འཐད་པ།

རིགས་པས་འཐད་པ་ནི། ཆོས་ཉིད་ཀྱི་རིགས་པས་འཐད་དེ། གྲོལ་བ་ཐམས་ཅད་རང་གྲོལ་ཡིན་པས། གཞན་གྱི་དཀྲོལ་བ་ལྟ་བུ་མ་ཡིན་པར་འཐད་ལ། གལ་ཏེ་གཞན་གྲོལ་ཡིན་ན། དངོས་[page Ad-267]པོ་གཅིག་ལ་གཟུགས་ཐ་དད་དུ་སྣང་བ་མི་སྲིད་པ་བཞིན་ནོ། །དངོས་པོའི་མཚན་ཉིད་དངོས་པོས་གཏན་ལ་ཕེབས་པ་བཞིན་ནོ། །

2.19.3.3.2.2.2.2 ལུང་གིས་འཐད་པ།

ལུང་གིས་འཐད་པ་ནི། སེམས་སྡེ་ལས།

གྲོལ་བ་རང་བྱུང་གཞན་ལས་མིན། །

{ཅེས་}[[191]](#footnote-191)སོ། །

2.19.3.3.2.2.2.3 གཏན་ཚིགས་ཀྱིས་འཐད་པ།

གཏན་ཚིགས་ཀྱིས་འཐད་པ་ནི། རང་གྲོལ་ཆེན་པོ་ལ་རྩོད་གཞི་མེད་པའི་གཏན་ཚིགས་ཀྱིས་འགྲུབ་ཅིང་འཐད་དོ། །འདི་ལྟར་སྣང་བ་རང་གྲོལ་བ་ཡིན་ཏེ་གཉེན་པོ་གཞན་ལ་རག་ལུས་པ་མེད་པའི་ཕྱིར་རོ། །

###### 2.19.3.3.2.2.3 གྲོལ་ལུགས།

གྲོལ་ལུགས་ནི། རང་གིས་རང་གྲོལ་བ་ལས་མ་གཏོགས་པ་གཞན་མ་ཡིན་ཏེ། གཞུང་གཞན་ནས་ཀྱང༌། འདོད་ཆགས་ཅན་འདོད་ཆགས་ལ་ལམ་དུ་བྱས་པས་གྲོལ་བ་ལ་སོགས་པ་བཤད་དེ། ཀྱེེ་རྡོ་རྗེ་ལས།

ཇི་ལྟར་མེ་ཡིས་ཚིག་པ་ལ། །

མེ་དེ་ཉིད་ཀྱིས་བསྲོ་བར་བྱ། །

{ཅེས་}[[192]](#footnote-192)པ་ལ་སོགས་པ་གསུངས་པ་བཞིན་ནོ། །

སྣང་བ་སྣང་བ་རང་གི་ཐོག་ནས་གྲོལ་བ་ཉིད། སྣང་བ་ལས་མ་གཏོགས་པའི་གྲོལ་རྒྱུའམ་གྲོལ་རྐྱེན་གཞན་མེད་པའོ། །དེ་ཉིད་དེ་ཉིད་དུ་གྲོལ་བས། གནས་པའི་རྟེན་མེད་པས། གཞི་རྩ་མེད་པས། གཞི་རྩ་མེད་པའི་སེམས་ཉིད་དེ། གསང་སྙིང་ལས།

གཞི་རྩ་མེད་པའི་སེམས་ཉིད་འདི། །

ཕོ་མོ་མ་ཡིན་མ་ནིང་མིན། །

ཁ་དོག་མ་ཡིན་དབྱིབས་སུ་མིན། །

མཚན་[page My-373a]མེད་མ་ཡིན་རིགས་རྒྱུད་མིན། །

{ཅེས་}[[193]](#footnote-193)སོ། །

དེ་ཉིད་རང་ལས་མ་གཏོགས་པ་ལྡོག་པའི་ས་མེད་པས། འགྲོ་ས་མེད་པས། སྐྱེ་མ་མྱོང་པའོ། །གང་ནས་བྱུང་བའི་ས་མེད་དེ། དེ་ཉིད་རང་མ་ཡིན་པའི་ཆོས་ལོགས་པ་མེད་པས་རང་གྲོལ་ཞེས་བྱའོ། །དཔེར་ན་སྦྲུལ་[page Ad-268]གྱི་མདུད་པ་སུས་ཀྱང་མ་དཀྲོལ་བར་རང་གྲོལ་བ་བཞིན་ནོ། །

##### 2.19.3.3.2.3 ཅེར་གྲོལ་གྱི་རང་བཞིན་རྒྱས་པར་བཤད་པ།

གསུམ་པ་ཅེར་གྲོལ་མཐོང་ཡལ་གྱི་གནད་ལ་བརྟེན་ནས། [297-page Dg]རྒྱུད་ལུང་ལ་རག་མ་ལུས་པར་བསྟན་པ་ནི། ཅེར་གྱིས་མཐོང་བ་ཙམ་གྱིས། དེ་ཉིད་དུ་གྲོལ་བ་ནི། མ་བུ་ཕྲད་པས་གྲོལ་བ་ཡིན་པས། སྣང་བ་དེ་ཉིད་བློས་མ་བསྒྱུར། སྣང་བས་མ་བཅད་པར་བཞག་པས་རང་དག་ཏུ་གྲོལ་བའོ། །

ཅེར་གྲོལ་མཐོང་ཡལ་ལ་བཞི་སྟེ། ཅེར་གྲོལ་གྱི་གོ་བ། ཅེར་གྲོལ་དུ་འཇོག་པའི་འཐད་པ། གྲོལ་ལུགས། དཔེའོ། །

###### 2.19.3.3.2.3.1 གོ་བ།

ཅེར་གྲོལ་གྱི་གོ་བ་ནི། ཅེར་གྱིས་མཐོང་བ་ཙམ་གྱིས། དེ་ཉིད་མཐོང་བར་གྲོལ་བ་ནི། སྐད་ཅིག་དང་པོ་རང་ལ་མཐོང་ངམ། ཐོས་སམ། རིག་པ་ཙམ་གྱིས་གྲོལ་བ་སྟེ། དེ་ལ་ནི་ཆོས་ཉིད་མངོན་སུམ་གྱི་རྩིས་ཐེབས་སོ། །

###### 2.19.3.3.2.3.2 འཇོག་པའི་འཐད་པ།

ཅེར་གྲོལ་དུ་འཇོག་པའི་འཐད་པ་ལ་གསུམ། རིགས་པ། ལུང༌། གཏན་ཚིགས་སོ། །

2.19.3.3.2.3.2.1 རིགས་པས་འཐད་པ།

རིགས་པ་ནི། གཏང་ཡལ་གང་དུ་ཡང་མ་དམིགས་པས་འཐད་དེ། སྣང་བ་སྣང་ཐོག་ཏུ་སྣང་བ་ཙམ་གྱིས་གྲོལ་བ་དང༌། ཤེས་པ་འགྱུས་ཐོག་ཏུ་འགྱུས་པ་ཙམ་གྱིས་གྲོལ་བ་སྟེ། སྟོང་པ་རང་སོའི་གནད་ཀྱིས་གཟུགས་ཅེར་གྱིས་མཐོང་བས། གཟུགས་སྙེམས་པ་ཙམ་ལ་བརྟེན་ནས། དེ་ཉིད་ཀྱིས་གྲོལ་བའོ། །དེ་བཞིན་དུ་སྒྲ་ལ་སོགས་པའོ། །དེ་གྲོལ་བར་ཅིས་ཤེས་ན། གཟུགས་སུ་མཐོང་བས་གཟུགས་མ་ཡིན་པའི་སྤྲོས་པ་ཆོད། དེ་ལ་ཅེར་གྱིས་བཞག་པས། དེ་ཉིད་གྲོལ་ཏེ། གཞན་ལ་འཇུག་པའི་ཤེས་པ་མི་སྐྱེ་བས་སོ། །

2.19.3.3.2.3.2.2 ལུང་གིས་འཐད་པ།

ལུང་གིས་འཐད་པ་ནི། གསེར་གྱི་སྙིང་པོའི་རྒྱུད་ལས།

ཅེར་གྲོལ་ཆེན་པོའི་ལྟ་[page Ad-269]སྟངས་ཀྱིས། །

སངས་རྒྱས་སེམས་ཅན་གཉིས་ཀ་གྲོལ། །

{ཅེས་}[[194]](#footnote-194)སོ། །

2.19.3.3.2.3.2.3 གཏན་ཚིགས་ཀྱིས་འཐད་པ།

གཏན་ཚིགས་ནི། ཕྱོགས་བྲལ་རང་དག་གི་གཏན་ཚིགས་ཀྱིས་འཐད་དེ། འདི་ལྟར་སྣང་བ་ཅེར་གྲོལ་ཡིན་ཏེ། དེ་ཉིད་[page My-373b]ཅེར་སར་བཞག་ནས། བཞག་སར་གྲོལ་ལ། གྲོལ་སར་ཡལ་བའི་ཕྱིར་རོ། །

###### 2.19.3.3.2.3.3 གྲོལ་ལུགས།

གྲོལ་ལུགས་ནི། ཆོས་ཅན་དུམ་བུ་ལ་བསླབས་པས། དུམ་བུར་ཅེར་སར་གྲོལ་ཏེ། གང་དུ་ཡང་སོང་བ་མེད་པ་དང༌། གང་ནས་ཀྱང་འོངས་བ་མེད་པ་དང༌། གང་དུ་ཡང་འགྲོ་ས་མེད་པའོ། །གར་ཡང་གནས་པ་ལས་འགྱུར་བ་མེད་པའོ། །ཆོས་ཅན་སྤྱི་ལ་བསླབས་པས། སྣང་བ་ཐམས་ཅད་ཅེར་གྲོལ་དུ་སོང་བའོ། །

###### 2.19.3.3.2.3.4 དཔེ།

དཔེ་ནི། དཔེར་ན་[298-page Dg]གཟུ་བོའི་བློ་ཅན་ལྷ་ཁང་དུ་ཕྱིན་པ་ལྟ་བུ་སྟེ། མཐོང་རིས་མེད་པའོ། །

##### 2.19.3.3.2.4 མཐའ་གྲོལ་གྱི་རང་བཞིན་རྒྱས་པར་བཤད་པ།

བཞི་པ་མཐའ་གྲོལ་ལྟོས་པ་དང་བྲལ་བའི་གནད་ལ་བརྟེན་ནས། ལྟོས་པ་གང་ལ་ཡང་མི་འཆའ་བའི་གནད་ནི། གཅིག་གི་མཐའ་ལས་གྲོལ་བ་ཡིན་པས། གཉིས་སུ་མི་གནས་ལ། གཉིས་ལས་གྲོལ་བས་གཅིག་ཏུ་ཡང་མི་གནས་པའོ། །དེ་བཞིན་དུ་གཉིས་ཀ་དང༌། གཉིས་ཀ་མ་ཡིན་པ་ལ་སོགས་པའོ། །མུ་ནི་ཡོད་པའི་མུ་སྣང་བ་དང༌། མེད་པའི་མུ་མི་སྣང་བ་དང༌། གཉིས་ཀ་དང་གཉིས་ཀ་མ་ཡིན་པའི་མུ་བཞི་འགགས་པ་ལ་གྲོལ་ཞེས་ཐ་སྙད་དུ་བྱའོ། །མཐའ་གྲོལ་ལྟོས་པ་དང་བྲལ་བ་ལ་གསུམ་སྟེ།

མཐའ་གྲོལ་གྱི་གོ་བ། མཐའ་གྲོལ་དུ་འཇོག་བའི་འཐད་པ། གྲོལ་ལུགས་སོ། །

###### 2.19.3.3.2.4.1 གོ་བ།

མཐའ་གྲོལ་གྱི་གོ་བ་ནི། ཡོད་པ་དང༌། མེད་པ་དང༌། སྣང་བ་དང༌། སྟོང་པའི་མཐའ་གང་ལ་ཡང་[page Ad-270]ལྟོས་པ་མི་འཆའ་བའོ། དོན་གྱིས་འདི་ཡིན་འདི་མིན་གྱི་རྩིས་ལས་འདས་པའོ། །

###### 2.19.3.3.2.4.2 འཇོག་པའི་འཐད་པ།

མཐའ་གྲོལ་དུ་འཇོག་བའི་འཐད་པ་ལ་གསུམ་སྟེ། རིགས་པ། ལུང༌། གཏན་ཚིགས་སོ། །

2.19.3.3.2.4.2.1 རིགས་པས་འཐད་པ།

རིགས་པ་ནི། ལྟོས་བྲལ་ངོ་བོ་ཉིད་ཀྱི་རིགས་པས་འཐད་དེ། གང་ལ་ཡང་མ་ལྟོས་པས་མཐའ་དང་བྲལ་བ་ཡིན་པས། མཐའ་གང་ལ་ཡང་གནས་པ་མ་ཡིན་ནོ། །དེའི་ཕྱིར་ན་མཐའ་བྲལ་དབུས་མི་དམིགས་པའི་ལྟ་བ་ཞེས་བྱའོ། །

2.19.3.3.2.4.2.2 ལུང་གིས་འཐད་པ།

ལུང་གིས་འཐད་པ་ནི། རྩལ་ཆེན་ཡོན་ཏན་རྫོགས་པའི་ལུང་ལས།

མཐའ་དང་བྲལ་བས་གྲོལ་ཞེས་བྱ། །

{ཅེས་}[[195]](#footnote-195)སོ། །

2.19.3.3.2.4.2.3 གཏན་ཚིགས་ཀྱིས་འཐད་པ།

གཏན་ཚིགས་ནི། གཅིག་ཤེས་པས་ཀུན་གྲོལ་བའི་གཏན་ཚིགས་ཀྱིས་འཐད་དེ། [page My-374a]གཅིག་མཐའ་དང་བྲལ་བར་ཤེས་པས། འདི་ལྟར་སྣང་བཏགས་ཐམས་ཅད་ལས་གྲོལ་བ་ཡིན་ཏེ། ལྟོས་པ་གང་ལ་ཡང་བཅར་མེད་པའི་ཕྱིར་རོ། །

###### 2.19.3.3.2.4.3 གྲོལ་ལུགས།

གྲོལ་ལུགས་ནི། ཡོད་མཐའ་ལ་མི་གནས་པས། མེད་མཐའ་ལས་གྲོལ་ལ། མེད་མཐའ་ལ་མི་གནས་པས། ཡོད་མཐའ་གྲོལ་ལ། ཡོད་མེད་གཉིས་ཀ་ལ་མི་གནས་པས། གཉིས་ཀ་གྲོལ། གཉིས་ཀ་མ་ཡིན་པས། གཉིས་ཀ་མ་ཡིན་པ་གྲོལ་བའོ། །

##### 2.19.3.3.2.5 གཅིག་གྲོལ་གྱི་རང་བཞིན་རྒྱས་པར་བཤད་པ།

ལྔ་བ་གཅིག་གྲོལ་ལ་ཟླ་མེད་པའི་གནད་ལ་བརྟེན་ནས། ཐབས་དང་ཤེས་རབ་ལ་རག་མ་ལུས་པར་བསྟན་པ་ནི། གཅིག་ནི་རྫོགས་པ་ཆེན་པོ་ཐིག་[299-page Dg]ལེ་ཉག་གཅིག་སྤྲོས་པ་དང་བྲལ་བ་ཉིད་དེ། དེའི་ངང་དུ་གྲོལ་བ་ཡིན་པས་དུ་མ་གྲངས་ཀྱི་མཐའ་ཐམས་ཅད་སྟོངས་པའོ། །གཅིག་གྲོལ་ཟླ་མེད་པའི་གནད་ལ་བཞི་སྟེ། གཅིག་གྲོལ་གྱི་གོ་བ། གཅིག་གྲོལ་དུ་འཇོག་[page Ad-271]པའི་འཐད་པ། གྲོལ་ལུགས། དཔེའོ། །

###### 2.19.3.3.2.5.1 གོ་བ།

གཅིག་གྲོལ་གྱི་གོ་བ་ནི། གཅིག་གྲོལ་དེ་མི་འཐད་པ་མ་ཡིན་ཏེ། གཅིག་ལ་གཅིག་ཏུ་གྲོལ་བ་ལས་མ་རྟོགས་པ་གང་ཡང་མེད་དོ། །དེས་ན་རིག་པ་ལ་ཡེ་ནས་གྲོལ་མ་གྲོལ་གྱི་ཐ་སྙད་ལས་འདས་པའོ། །

###### 2.19.3.3.2.5.2 འཇོག་པའི་འཐད་པ།

གཅིག་གྲོལ་དུ་འཇོག་པའི་འཐད་པ་ལ་གསུམ། རིགས་པ། ལུང༌། གཏན་ཚིགས་སོ། །

2.19.3.3.2.5.2.1 རིགས་པས་འཐད་པ།

རིགས་པས་འཐད་པ་ནི། གྲོལ་བ་ཐམས་ཅད་ཐ་དད་པ་མིན་ཏེ། གཅིག་ལས་གཞན་མེད་པས་གྲོལ་ཞེས་བྱ་སྟེ། གཅིག་པོ་ནི་རིག་པ་ཉིད་དོ། །དེ་ཡང་རང་རིག་གཅིག་པུ་མ་ཡིན་པའི་ཆོས་ལོགས་པ་མེད་པས་སོ། །

2.19.3.3.2.5.2.2 ལུང་གིས་འཐད་པ།

ལུང་གིས་འཐད་པ་ནི། གསེར་གྱི་སྙིང་པོ་ལས།

གཅིག་པུ་གྲོལ་བའི་ཆོས་ཉིད་ནི། །

དུ་མ་རོ་གཅིག་ཡིན་པའི་ཕྱིར། །

ཅེས་སོ། །

2.19.3.3.2.5.2.3 གཏན་ཚིགས་ཀྱིས་འཐད་པ།

གཏན་ཚིགས་ཀྱིས་འཐད་པ་ནི། གཅིག་ཤེས་ཀུན་གྲོལ་གྱིས་འཐད་དེ། གཅིག་རིག་པར་ཤེས་པས། འཁོར་འདས་ཀུན་གྲོལ་བའི་ཕྱིར་རོ། །

###### 2.19.3.3.2.5.3 གྲོལ་ལུགས།

གྲོལ་ལུགས་ནི། ཆོས་ཉིད་དུ་ངོ་ཤེས་པས་སྣང་ཤེས་ཀུན་གྲོལ་བའོ། །

###### 2.19.3.3.2.5.4 དཔེ།

དཔེ་ནི། དུ་མ་རོ་གཅིག་ཏུ་ཤེས་པས། ཚྭ་གཅིག་གི་རོ་གཏན་ལ་ཕེབས་ན། ཚྭ་ཀུན་གྱི་རོ་གཏན་ལ་ཕེབས་པའམ། བུ་རམ་དང༌། [page My-374b]མེ་གཅིག་ངོ་ཤེས་པས་ཀུན་ངོ་ཤེས་པ་ལྟ་བུ་སྟེ། བྱང་ཆུབ་སེམས་འགྲེལ་ལས།

མེ་ཡི་རང་བཞིན་ཚ་བ་དང༌། །

བུ་རམ་རང་བཞིན་མངར་བ་ལྟར། །

དེ་བཞིན་ཆོས་རྣམས་ཐམས་ཅད་ཀྱང༌། །

རང་བཞིན་སྟོང་པ་ཉིད་དུ་གཅིག །

ཅེས་པ་བཞིན་ནོ། །

དེ་ལྟར་གྲོལ་ལུགས་ལྔ་པོ་གང་ཟག་གཅིག་ལ་བརྩི་བ་མ་ཡིན་ཏེ། དབང་པོའི་བྱེ་[page Ad-272]བྲག་གིས་གང་ལ་གང་མོས་ཀྱིས་གྲོལ་བ་ཡིན་ནོ། །

#### 2.19.3.3.3 དོན་གྱི་མཇུག་བསྡུ་བ།

གསུམ་པ་གྲོལ་ལུགས་ལྔའི་མཇུག་བསྡུ་བ་ལ་ལྔས་བསྟན་པ་ནི། དེ་ཡང་འདིར་གྲོལ་ལུགས་ལྔ་པོ་དེ་ལྟོས་གཞི་དང་བྲལ་བ་ནི། རང་གྲོལ་ཡིན་པས་དམིགས་པའི་ལྟ་བ་དང་བསྒོམ་པ་དང་སྤྱོད་པའི་ཆོས་ཀྱི་ལྟོས་པ་དང་བྲལ་བ་སྟེ། རྐྱེན་རྣམས་རྐྱེན་གྱིས་གྲོལ་བ་དཔེར་ན་དྲི་མས་དྲི་མ་འཁྲུ་བ་[300-page Dg]ལྟར་རྐྱེན་ངན་རྐྱེན་ངན་གྱིས་གྲོལ་ཏེ་ཡེ་ཤེས་ཀྱི་གྲོགས་སུ་འཆར་ལ། ཀ་དག་ཀ་དག་གིས་གྲོལ་ལ་རིག་པ་རིག་པས་གྲོལ་བའོ། །ཡེ་གྲོལ་ལ་གཟུང་འཛིན་ཟུང་འཇུག་གི་ལྟོས་པ་དང་བྲལ་བས། ཡུལ་རྣམས་ཡུལ་གྱིས་གྲོལ་བ་དུག་གིས་དུག་རྣམས་འཇོམས་པ་ལྟ་བུ་དང༌། ཅེར་གྲོལ་འཁོར་འདས་གཉིས་ལ་མི་ལྟོས་པས་རྒྱུ་ཡིས་རྒྱུ་རྣམས་གྲོལ་བ་དཔེར་ན་ལྕགས་ཀྱིས་ལྕགས་གཅོད་པ་ལྟ་བུ་དང༌། མཐའ་གྲོལ་ཐ་སྙད་ཀྱི་ཚིག་ལ་མི་ལྟོས་པས་ཆོས་ཆོས་ཀྱིས་གྲོལ་བའི་དཔེ་ཤིང་ལས་བྱུང་བའི་མེ་དེས་ཤིང་དེ་ཉིད་བསྲེག་པ་ལྟ་བུ་དང༌། གཅིག་གྲོལ་གྲོལ་བྱེད་བློ་ལ་མི་ལྟོས་པས་སེམས་ཉིད་སེམས་ཀྱིས་གྲོལ་བའི་དཔེ་རྡོ་ཡིས་རྡོ་རྣམས་གཅོག་པ་ལྟ་བུ་སྟེ། མུ་ཏིག་ཕྲེང་བ་ལས།

རྐྱེན་རྣམས་རྐྱེན་གྱིས་གྲོལ་བས་ན། །

དམིགས་པའི་ཆོས་ལ་ང་མི་ལྟོས། །

ཡུལ་རྣམས་ཡུལ་གྱིས་གྲོལ་བ་ལ། །

གཟུང་འཛིན་གཉིས་ལ་ང་མི་ལྟོས། །

རྒྱུ་ཉིད་རྒྱུ་ཡིས་གྲོལ་བ་ལ། །

འཁོར་འདས་གཉིས་ལ་ང་མི་ལྟོས། །

ཆོས་ནི་ཆོས་ཀྱིས་གྲོལ་བ་ལ། །

ཐ་སྙད་ཚིག་ལ་ང་མི་ལྟོས། །

སེམས་ཉིད་སེམས་ཀྱིས་གྲོལ་བ་ལ། །

མཚོན་བྱེད་བློ་ལ་ང་མི་ལྟོས། །

དྲི་མས་དྲི་[page Ad-273]མ་འཁྲུད་པ་བཞིན། །

དེ་བཞིན་དག་པས་དག་པ་གྲོལ། །

དུག་གིས་དུག་[page My-375a]རྣམས་འཇོམས་པ་དང༌། །

ལྕགས་ཀྱིས་ལྕགས་རྣམས་གཅོད་པ་དང༌། །

རྡོ་ཡིས་རྡོ་རྣམས་གཅོག་པ་དང༌། །

ཤིང་གིས་ཤིང་རྣམས་བསྲེག་པ་ལྟར། །

རང་རང་དགྲ་ནི་རང་གིས་བྱེད། །

རིགས་མི་མཐུན་པས་གྲོལ་བ་མིན། །

{ཅེས་}[[196]](#footnote-196)སོ། །

དེའང་ཐམས་ཅད་རིག་པར་མ་རྫོགས་པ་མེད་པའི་གནད་ཀྱིས་རིག་པ་གྲོལ་དུས་ཆོས་ཐམས་ཅད་གྲོལ་བ་རྟེན་གཞི་ཞིག་པས་བརྟེན་ཆོས་འཇིག་པ་ལྟར། རང་གྲོལ་རང་ཞིག་ལ་དབྱིངས་སུ་ཕྱམ་{བརྡལ་}[[197]](#footnote-197)བ་ནི། དེ་ཉིད་ལས།

དེ་ཕྱིར་གཞི་གནས་རིག་པ་ལ། །

རང་ཤར་ཡིན་ཕྱིར་སྣང་བ་རྫོགས། །

རང་བྱུང་ཡིན་ཕྱིར་གཞི་ཉིད་རྫོགས། །

རང་སྣང་ཡིན་ཕྱིར་ཡུལ་ཡང་རྫོགས། །

རང་གྲོལ་ཡིན་ཕྱིར་འཁྲུལ་གཞི་རྫོགས། །

རང་དག་ཡིན་ཕྱིར་ལམ་ཀུན་རྫོགས། །

རང་རིག་ཡིན་ཕྱིར་ཤེས་བྱ་རྫོགས། །

རང་ཁྱབ་ཡིན་ཕྱིར་འབྲས་བུ་རྫོགས༌། །

རང་[301-page Dg]ས་ཡིན་ཕྱིར་རྒྱུ་རྐྱེན་རྫོགས། །

རང་རྟོགས་ཡིན་ཕྱིར་ཆོས་ཉིད་རྫོགས། །

རང་ལོག་ཡིན་ཕྱིར་འཁོར་འདས་རྫོགས། །

རང་གནས་ཡིན་ཕྱིར་རྒྱུད་ལུང་རྫོགས། །

རང་རྫོགས་ཡིན་ཕྱིར་དུས་གཅིག་རྫོགས། །

རང་ཤེས་ཡིན་ཕྱིར་གདམས་ངག་རྫོགས། །

རང་བཞག་ཡིན་ཕྱིར་བསམ་གཏན་རྫོགས། །

རང་ཆས་ཡིན་ཕྱིར་དབྱིངས་རྫོགས་པའོ། །

{ཅེས་}[[198]](#footnote-198)སོ། །

དེ་ལྟར་རྫོགས་ཤིང་གྲོལ་བའི་རིག་པ་དེ་ཉིད་ཐོག་མ་ནས་ཀ་དག་ཡིན་པས་དྲི་མ་མེད་ཅིང༌། ཐུགས་ཡིན་པས་རྒྱུད་པ་ཟད་ལ། ཉག་གཅིག་བདེ་བ་ཆེན་པོ་སྨྲ་[page Ad-274]བསམ་བརྗོད་ལས་འདས་པ། ཡེ་ནས་རྣམ་དག་ཟང་ཀ {།}[[199]](#footnote-199)རྡོས་བཅས་དག་པའི་སྟོང་བ། སྤྱིར་སྣང་འཁོར་འདས་ཀྱི་འཕེལ་ཆས་མ་གོས་པ། ཆོས་ཟད་འགྱུ་སངས་བེམས་རིག་ལས་འདས་པ། གཉུག་མ་གཞིའི་སངས་རྒྱས་སུ་བཞུགས་པ་ཉིད། མུ་ཏིག་ཕྲེང་བ་ལས།

ཨེ་མ་རང་རྫོགས་ཆེན་པོའི་ཆོས་སྐུ་ནི། །

ཀ་ནས་དག་པས་དྲི་མ་ཟད། །

ཐོག་མར་བྱུང་བས་རྒྱུད་པ་ཟད། །

{བཟླ་}[[200]](#footnote-200)དང་བྲལ་བས་རྩིས་ལས་[page My-375b]འདས། །

སྡུག་བསྔལ་རྒྱུ་མེད་བདེ་ཆེན་པོ། །

བརྗོད་པའི་རྒྱུ་མེད་སྨྲ་བསམ་འདས། །

ཡེ་ནས་རང་རིག་རྣམ་དག་པའོ། །

ཟག་པ་ཟད་ཕྱིར་རྡོས་བཅས་མིན། །

དངོས་པོ་ཟད་ཕྱིར་སྟོང་པར་གནས། །

གཉིས་ཀྱིས་འཕེལ་མེད་ངོ་བོ་ཉིད། །

ཆོས་དང་བྲལ་པས་ཐབས་ལས་འདས། །

རྟོག་མེད་གསལ་བས་འགྱུ་བ་སངས། །

བེམས་རིག་གཉིས་མེད་ཚོགས་གཉིས་རྫོགས། །

འགྲན་པའི་{བཟླ་}[[201]](#footnote-201)མེད་{བཅོགས་}[[202]](#footnote-202)བཞག་རང༌། །

བཅོས་པའི་ཚིག་མེད་ཀུན་ཏུ་ཁྱབ། །

བསམ་བྱེད་སེམས་མེད་དྲན་པ་བྲལ། །

སོ་མ་ཉིད་ཡིན་གཉུག་མའི་ངང༌། །

མ་བཅོས་མཆོག་ཡིན་རྣལ་མར་བཞུགས། །

{ཅེས་}[[203]](#footnote-203)སོ། །

དེ་ལྟར་ཕྱི་སྣང་བ་ནང་ལུས་སེམས་དང་བཅས་པ་ཐམས་ཅད་མེད་པ་གསལ་སྣང་ཆུའི་ཟླ་བ་ལྟ་བུར་རྟོགས་པ་རྩལ་འབྱོངས་ཏེ། རིག་པ་ནམ་མཁའ་ལྟ་བུའི་དོན་ལ་བརྟན་པ་རྣམས་ནི། ཆོས་ཟད་པས་སྣང་བ་དང་ལུས་ཆུ་ཟླ་ལྟར་འབྱོངས་ཏེ། རྩིག་པ་དང་ར་བ་ལ་སོགས་པ་ལ་ཐོགས་པ་མེད་ཅིང་། སྤྱན་དང་མངོན་ཤེས་ཚད་མེད་པ་ཐོབ། འཕགས་པའི་བདེན་པ་མཐོང་ནས་ཡང་སྲིད་པ་རྣམ་པར་གྲོལ་ཏེ། ཀ་[page Ad-275]དག་གི་ས་ལ་གྲོལ་བ་ནི། འབྱུང་བཞིའི་རྡུལ་ཕྲན་ནུས་མེད་པོ་ཡེ་ཤེས་ཀྱི་མེས་བསྲེགས་ཏེ། ན་བུན་ཡལ་བ་ལྟར་ནམ་མཁའི་མཐོངས་སུ་སྐུའི་རྫུ་འཕྲུལ་བསྟན་ནས། དོན་དུ་འགྱུར་ན་ཡེ་ཤེས་[302-page Dg]ཀྱི་མེས་བསྲེགས་པའི་རྡུལ་ཕྲན་དེ་དག་སྐུ་གདུང་དང་རིང་བསྲེལ་དུ་བྱིན་གྱིས་རློབ་ཅིང༌། མི་འགྱུར་ན་རང་དེངས་སུ་ཞི་བར་མཛད་ནས། རིག་པ་ཆོས་སྐུའི་དབྱིངས་སུ་བཞུགས་ཏེ། གཟུགས་སྐུ་འཕྲིན་ལས་དང་བཅས་པས་འཁོར་བ་མ་སྟོངས་ཀྱི་བར་དུ་སེམས་ཅན་གྱི་དོན་མཛད་པ་ནི། ཟངས་ཡིག་ཅན་དང་རྟགས་ཚད་ལས།

སྣང་བ་བཞི་ཚད་དུ་མ་ཕྱིན་ཡང༌། {བརྡོས་}[[204]](#footnote-204)བཅས་མི་སྣང་བར་གདོད་མའི་སར་གྲོལ་བ་ཡོད་དོ་

ཞེས་པའི་དགོངས་པ་སྟེ། ཁྲེགས་ཆོད་དུ་གྲོལ་བའི་ཚུལ་དུ་གསལ་པར། རིན་པོ་ཆེ་སྤུངས་བའི་རྒྱུད་ལས་གསུངས་པ།

མ་གཏད་རང་སོར་བཞག་པ་ཡི། །

སེམས་ཀྱིས་འདི་ཡི་ཚིག་[page My-375b]ཀུན་ཡང༌། །

སུས་ཀྱང་བསླབས་པ་མེད་པར་ནི། །

སོ་སོའི་བློ་ལ་གོ་བར་སྣང༌། །

འདི་ཉིད་རང་གི་བློར་གོ་བས། །

མི་སྣང་རྟོག་པ་མེད་པ་ཡི། །

སྣང་བ་ཐམས་ཅད་རང་དག་ནས། །

ཐམས་ཅད་ཟང་མ་ཐལ་བྱུང་དུ། །

སྟོང་གསལ་ཆེན་པོའི་རིགས་སུ་འགྱུར། །

ས་ཆུ་མེ་རླུང་འབྱུང་བ་བཞི། །

སོསོའི་ནུས་པ་མི་སྣང་བར། །

ན་བུན་བཞིན་དུ་མཁའ་ལ་དེངས། །

འཁྲུལ་པའི་ཞེན་པ་སྣ་ཚོགས་ནི། །

ཇི་ལྟར་བསམ་ཀྱང་སྐྱེ་མེད་པར། །

བཟུང་འཛིན་ཆ་རྣམས་རང་འགགས་ནས། །

གང་མི་སྣང་སྟེ་རང་ཟད་ནས། །

གསལ་བྱེད་རང་གིས་ཉམས་མྱོང་བར། །

ལུས་ཅན་ཀུན་ཀྱང་དེ་[276]བཞིན་སོང༌། །

ལུས་མེད་རྣམས་ནི་སྨོས་ཅི་དགོས། །

{ཅེས་}[[205]](#footnote-205)སོ། །

རྣལ་འབྱོར་པ་འདིའི་རྟོགས་པ་ཚད་དུ་ཕྱིན་ན། རྡུལ་ཕྲན་ཆ་མེད་དུ་ལུས་{བརྡོས་}[[206]](#footnote-206)བཅས་རང་སར་དེངས་ལ། ཅུང་ཟད་མ་ཕྱིན་ཡང་གཞན་ལས་འཕགས་པ་ཡིན་ན་རོ་དེ་སྲང་གཅིག་ལ་སོགས་པའི་ལྕིད་ཙམ་དུ་ཡང་ལ་ཆུང་པ་ལ་སོགས་པ་སྟེ། རིག་པ་ཀ་དག་ལ་ཐིམ་པའོ། །འདིའི་གནད་ནི། རིག་པའི་ངོ་བོ་ལ་ཟང་ཐལ་{བརྡོས་}[[207]](#footnote-207)བཅས་དག་པ་གོམས་པའི་ཆ་ལས་བྱུང་བ་སྟེ། སེམས་དང་དེའི་འཁྲུལ་སྣང་མེད་པ་གསལ་སྣང་གི་ཆ་ཡང་དུས་དེར་རང་ངོ་ལ་རྣམ་པར་དག་ནས་སེམས་དང་ཡེ་ཤེས་ཕྱེད་དེ། སེམས་དག་ཡེ་ཤེས་ཀྱི་བདེན་པ་མཐོང་བས་བློ་བདེ་བ་ནི། སེང་གེ་རྩལ་རྫོགས་ལས།

སངས་རྒྱས་བདེན་པ་མཐོང་ན་རྒྱལ་བའི་སྲས། །

རྟོགས་པ་ཁོང་དུ་ཆུད་ན་{ནམས་ཀྱང་}[[208]](#footnote-208)བདེ། །

ཅེས་རྒྱ་ཆེར་གསུངས་པ་ཐོག་ཏུ་ཕེབས་པའི་དུས་སོ།། །།

## 2.19.4 ལེའུ་རེ་རེའི་མཇུག་གི་སྨོན་ལམ།

ཐེག་པའི་མཆོག་རིན་པོ་ཆེའི་མཛོད་ལས། ཡང་རབ་རྟོགས་པས་གྲོལ་བའི་མན་ངག་གི་ཚངས་བསྟན་པ་སྟེ། རིམ་ཁང་བཅུ་དགུ་པའོ།།   །།[303-page Dg]

1. Nd: བཟླ་ [↑](#footnote-ref-1)
2. Nd: ཏུ་ [↑](#footnote-ref-2)
3. Nd: རྩོལ་ [↑](#footnote-ref-3)
4. Nd: གཤིས་ [↑](#footnote-ref-4)
5. Nd: བཟླ་ [↑](#footnote-ref-5)
6. Nd: གདལ [↑](#footnote-ref-6)
7. Nd: གདལ [↑](#footnote-ref-7)
8. Nd: གདལ [↑](#footnote-ref-8)
9. Nd: གདལ [↑](#footnote-ref-9)
10. Nd: གདལ [↑](#footnote-ref-10)
11. Nd: གདལ [↑](#footnote-ref-11)
12. Nd: གདལ [↑](#footnote-ref-12)
13. Nd: གདལ [↑](#footnote-ref-13)
14. Nd: གདལ་ [↑](#footnote-ref-14)
15. Nd: གདལ་ [↑](#footnote-ref-15)
16. Nd: omits [↑](#footnote-ref-16)
17. Nd: omits [↑](#footnote-ref-17)
18. Nd: རྩོལ་ [↑](#footnote-ref-18)
19. Nd: འབྱམས་ [↑](#footnote-ref-19)
20. Nd: བཟླ་ [↑](#footnote-ref-20)
21. Nd: བལྟས་ [↑](#footnote-ref-21)
22. Nd: བལྟས་ [↑](#footnote-ref-22)
23. Nd: ཡང་ [↑](#footnote-ref-23)
24. Nd: omits [↑](#footnote-ref-24)
25. Nd: གདལ [↑](#footnote-ref-25)
26. Nd: omits [↑](#footnote-ref-26)
27. Nd: གདལ་ [↑](#footnote-ref-27)
28. Nd: བགྲོད་ [↑](#footnote-ref-28)
29. Nd: མཚམས་ [↑](#footnote-ref-29)
30. Nd: ཞེས་ [↑](#footnote-ref-30)
31. Nd: ཞེས་ [↑](#footnote-ref-31)
32. Nd: ཞེས་ [↑](#footnote-ref-32)
33. Nd: བགྲང་ [↑](#footnote-ref-33)
34. [↑](#footnote-ref-34)
35. Nd: ཞེས་ [↑](#footnote-ref-35)
36. Nd: ཞེས་ [↑](#footnote-ref-36)
37. Nd: ཞེས་ [↑](#footnote-ref-37)
38. Nd: ཞེས་ [↑](#footnote-ref-38)
39. Nd: ཞེས་ [↑](#footnote-ref-39)
40. Nd: ཞེས་ [↑](#footnote-ref-40)
41. Nd: ཞེས་ [↑](#footnote-ref-41)
42. Nd: ཞེས་ [↑](#footnote-ref-42)
43. Nd: གཤིས་ [↑](#footnote-ref-43)
44. As David notes in his outline, the last two of these topics seem to be discussed together in the same section; I have given them one collective subhead, so this section only has two subheads rather than three. [↑](#footnote-ref-44)
45. Nd: ཞེས་ [↑](#footnote-ref-45)
46. Nd: ཞེས་ [↑](#footnote-ref-46)
47. Nd: གློ་ [↑](#footnote-ref-47)
48. Nd: པ་ [↑](#footnote-ref-48)
49. This text should be the Kangyur text འཕགས་པ་ཤེས་རབ་ཀྱི་ཕ་རོལ་ཏུ་ཕྱིན་པ་སྡུད་པ་ཚིགས་སུ་བཅད་པ། (D.14 in THL catalog), where the quote appears in the Degé edition (16b.1) with a slight difference: མ་རིག་འཁྲུལ་འཁོར་དེ་ནི་ཟད་མེད་འཕེལ་བ་མེད།. [↑](#footnote-ref-49)
50. Nd: གཟོད་ [↑](#footnote-ref-50)
51. Unclear if this is indicating a quote; perhaps the preceding material is all part of the sdud pa quote. [↑](#footnote-ref-51)
52. I put in this heading based on David’s outline; make sure it is in the right place. I followed the outline and put it on 263.6 of the text,  but make sure it starts in the right place of 263.6; also it needs a Tibetan title. [↑](#footnote-ref-52)
53. Nd: གློ་ [↑](#footnote-ref-53)
54. Nd: གློ་ [↑](#footnote-ref-54)
55. Nd: གློ་ [↑](#footnote-ref-55)
56. Nd: ཞེས་ [↑](#footnote-ref-56)
57. Nd: གློ་ [↑](#footnote-ref-57)
58. Nd: ཞེས་ [↑](#footnote-ref-58)
59. Nd: གློ་ [↑](#footnote-ref-59)
60. Nd: གློ་ [↑](#footnote-ref-60)
61. Nd: གདལ་ [↑](#footnote-ref-61)
62. Nd: གློ་ [↑](#footnote-ref-62)
63. Nd: omits [↑](#footnote-ref-63)
64. Nd: omits [↑](#footnote-ref-64)
65. Nd: omits [↑](#footnote-ref-65)
66. Nd: omits [↑](#footnote-ref-66)
67. Nd: omits [↑](#footnote-ref-67)
68. Nd: omits [↑](#footnote-ref-68)
69. Nd: omits [↑](#footnote-ref-69)
70. Nd: omits [↑](#footnote-ref-70)
71. Nd: omits [↑](#footnote-ref-71)
72. Nd: omits [↑](#footnote-ref-72)
73. Nd: omits [↑](#footnote-ref-73)
74. Nd: གློ་ [↑](#footnote-ref-74)
75. Nd: ཞེས་ [↑](#footnote-ref-75)
76. Nd: མཐུན་ [↑](#footnote-ref-76)
77. [↑](#footnote-ref-77)
78. Nd: ཞེས་ [↑](#footnote-ref-78)
79. Nd: ཞེས་ [↑](#footnote-ref-79)
80. Nd: གློ་ [↑](#footnote-ref-80)
81. Nd: ཞེས་ [↑](#footnote-ref-81)
82. Nd: གློ་ [↑](#footnote-ref-82)
83. Nd: ཏུ་ [↑](#footnote-ref-83)
84. Nd: ཞེས་ [↑](#footnote-ref-84)
85. Nd: ཞེས་ [↑](#footnote-ref-85)
86. Nd: དགོད་ [↑](#footnote-ref-86)
87. Nd: ཞེས་ [↑](#footnote-ref-87)
88. Nd: གདལ་ [↑](#footnote-ref-88)
89. Nd: བལྟས་ [↑](#footnote-ref-89)
90. Nd: དྭངས་ [↑](#footnote-ref-90)
91. Nd: ཅོག་ [↑](#footnote-ref-91)
92. Nd: བགྲོད་ [↑](#footnote-ref-92)
93. Nd: རྩོལ་ [↑](#footnote-ref-93)
94. Nd: ཞེས་ [↑](#footnote-ref-94)
95. Nd: གདལ་ [↑](#footnote-ref-95)
96. Nd: རྩོལ་ [↑](#footnote-ref-96)
97. Nd: ཞེས་ [↑](#footnote-ref-97)
98. Nd: ཞེས་ [↑](#footnote-ref-98)
99. Nd: ཅོག་ [↑](#footnote-ref-99)
100. Nd: ཀྲུང་ [↑](#footnote-ref-100)
101. Nd: བལྟས་ [↑](#footnote-ref-101)
102. This quote refers to all three of the above short sections; it should be made into a concluding section [↑](#footnote-ref-102)
103. Nd: ཅོག་ [↑](#footnote-ref-103)
104. Nd: ཞེས་ [↑](#footnote-ref-104)
105. Nd: ཅོག་ [↑](#footnote-ref-105)
106. Nd: ཅོག་ [↑](#footnote-ref-106)
107. Nd: ཅོག་ [↑](#footnote-ref-107)
108. Nd: ཅོག་ [↑](#footnote-ref-108)
109. Nd: ཅོག་ [↑](#footnote-ref-109)
110. Nd: ཀྲུང་ [↑](#footnote-ref-110)
111. Nd: ཅོག་ [↑](#footnote-ref-111)
112. Nd: ཅོག་ [↑](#footnote-ref-112)
113. Nd: འབྱམས་ [↑](#footnote-ref-113)
114. Nd: ཅོག་ [↑](#footnote-ref-114)
115. [↑](#footnote-ref-115)
116. Nd: བལྟས་ [↑](#footnote-ref-116)
117. Nd: བལྟས་ [↑](#footnote-ref-117)
118. Nd: བལྟས་ [↑](#footnote-ref-118)
119. Nd: ཞེས་ [↑](#footnote-ref-119)
120. Nd: གདམས་ [↑](#footnote-ref-120)
121. Nd: གདམས་ [↑](#footnote-ref-121)
122. Nd: གཤིས་ [↑](#footnote-ref-122)
123. Nd: ཞེས་ [↑](#footnote-ref-123)
124. Nd: ཞེས་ [↑](#footnote-ref-124)
125. Nd: གདམས་ [↑](#footnote-ref-125)
126. Nd: བསྙེག་ [↑](#footnote-ref-126)
127. Nd: ཏུ་ [↑](#footnote-ref-127)
128. [↑](#footnote-ref-128)
129. Nd: ཞེས་ [↑](#footnote-ref-129)
130. Nd: ཞེས་ [↑](#footnote-ref-130)
131. Is this a text title? [↑](#footnote-ref-131)
132. Nd: གྲུབ་ཆེན་ཏེ་ལོ་པ། [↑](#footnote-ref-132)
133. Nd: གཤིས་ [↑](#footnote-ref-133)
134. Nd: བལྟས་ [↑](#footnote-ref-134)
135. Nd: བལྟས་ [↑](#footnote-ref-135)
136. Nd: བརྩད་ [↑](#footnote-ref-136)
137. Nd: བརྩད་ [↑](#footnote-ref-137)
138. Unclear if this is intended to be a citation, or what its source is; does it begin/end at the right place? [↑](#footnote-ref-138)
139. Nd: ཚོན་ [↑](#footnote-ref-139)
140. Nd: ཚོན་ [↑](#footnote-ref-140)
141. Nd: གདམས་ [↑](#footnote-ref-141)
142. Nd: ཞེས་ [↑](#footnote-ref-142)
143. Nd: གདམས་ [↑](#footnote-ref-143)
144. Nd: ཞེས་ [↑](#footnote-ref-144)
145. Nd: ཞེས་ [↑](#footnote-ref-145)
146. Nd: གདལ་ [↑](#footnote-ref-146)
147. Nd: གཤིས་ [↑](#footnote-ref-147)
148. Nd: ཞེས་ [↑](#footnote-ref-148)
149. Nd: བལྟས་ [↑](#footnote-ref-149)
150. Nd: གཤིས་ [↑](#footnote-ref-150)
151. Nd: omits [↑](#footnote-ref-151)
152. Nd: གཤིས་ [↑](#footnote-ref-152)
153. Nd: ཞེས་ [↑](#footnote-ref-153)
154. Nd: གཤིས་ [↑](#footnote-ref-154)
155. Nd: omits [↑](#footnote-ref-155)
156. Nd: ཞེས་ [↑](#footnote-ref-156)
157. Nd: ཞེས་ [↑](#footnote-ref-157)
158. Nd: ཞེས་ [↑](#footnote-ref-158)
159. Nd: གཤིས་ [↑](#footnote-ref-159)
160. Nd: གཤིས་ [↑](#footnote-ref-160)
161. Nd: གདལ་ [↑](#footnote-ref-161)
162. Nd: ཅོག་ [↑](#footnote-ref-162)
163. Nd: ཞེས་ [↑](#footnote-ref-163)
164. Nd: ཞེས་ [↑](#footnote-ref-164)
165. Nd: མཚམས་ [↑](#footnote-ref-165)
166. Nd: ཞེས་ [↑](#footnote-ref-166)
167. Nd: ཞེས་ [↑](#footnote-ref-167)
168. Nd: ཏེ [↑](#footnote-ref-168)
169. Nd: གཞིག་ [↑](#footnote-ref-169)
170. Nd: ཡང་ [↑](#footnote-ref-170)
171. Nd: ཞེས་ [↑](#footnote-ref-171)
172. Nd: བཞོག་ [↑](#footnote-ref-172)
173. Nd: གཅོག་ [↑](#footnote-ref-173)
174. Nd: ཞེས་ [↑](#footnote-ref-174)
175. Nd: ཞེས་ [↑](#footnote-ref-175)
176. Nd: རྩད་ [↑](#footnote-ref-176)
177. Nd: བགྲོད [↑](#footnote-ref-177)
178. Nd: ཟླ་ [↑](#footnote-ref-178)
179. Nd: ཅོག་ [↑](#footnote-ref-179)
180. Nd: ཞེས་ [↑](#footnote-ref-180)
181. Nd: ཅོག་ [↑](#footnote-ref-181)
182. Nd: ཞེས་ [↑](#footnote-ref-182)
183. Nd: ཅེར་ [↑](#footnote-ref-183)
184. Nd: ཞེས་ [↑](#footnote-ref-184)
185. Nd: omits [↑](#footnote-ref-185)
186. Nd: ཞེས་ [↑](#footnote-ref-186)
187. Nd: ཨཱ་ [↑](#footnote-ref-187)
188. Nd: གློ་ [↑](#footnote-ref-188)
189. Nd: བརྟེན་ [↑](#footnote-ref-189)
190. Nd: གཅོག་ [↑](#footnote-ref-190)
191. Nd: ཞེས་ [↑](#footnote-ref-191)
192. Nd: ཞེས་ [↑](#footnote-ref-192)
193. Nd: ཞེས་ [↑](#footnote-ref-193)
194. Nd: ཞེས་ [↑](#footnote-ref-194)
195. Nd: ཞེས་ [↑](#footnote-ref-195)
196. Nd: ཞེས་ [↑](#footnote-ref-196)
197. Nd: གདལ་ [↑](#footnote-ref-197)
198. Nd: ཞེས་ [↑](#footnote-ref-198)
199. Nd: omits [↑](#footnote-ref-199)
200. Nd: ཟླ་ [↑](#footnote-ref-200)
201. Nd: ཟླ་ [↑](#footnote-ref-201)
202. Nd: ཅོག་ [↑](#footnote-ref-202)
203. Nd: ཞེས་ [↑](#footnote-ref-203)
204. Nd: གདོས་ [↑](#footnote-ref-204)
205. Nd: ཞེས་ [↑](#footnote-ref-205)
206. Nd: གདོས་ [↑](#footnote-ref-206)
207. Nd: གདོས་ [↑](#footnote-ref-207)
208. Nd: ནམ་ཡང་ [↑](#footnote-ref-208)