# 2.20 ལྷུན་གྲུབ་ཐོད་རྒལ་གྱི་ཡེ་ཤེས་ཉམས་སུ་ལེན་པའི་གནད་ངེས་པ་སྟེ་རིམ་ཁང་ཉི་ཤུ་བ།

དེ་ལྟར་ཁྲེགས་ཆོད་ཀྱི་དོན་གཏན་ལ་ཕབ་ནས། ད་ནི་ཐོད་རྒལ་གྱི་གནད་ལས་{བརྡོས་}**[[1]](#footnote-1)**བཅས་འོད་ལུས་སུ་དག་པའི་ཐབས་རྒྱ་ཆེར་བཤད་པ་ལ་གཉིས་ཏེ། ཁྲེགས་ཆོད་ལས་ཁྱད་པར་དུ་འཕགས་ཚུལ་དང༌། ཁྱད་པར་ཅན་གྱི་ཐོད་རྒལ་ཉིད་བཤད་པའོ། །

## 2.20.1 ཁྲེགས་ཆོད་ལས་ཁྱད་པར་དུ་འཕགས་ཚུལ།

དང་པོ་ནི། ཁྱད་པར་བདུན་གྱིས་འཕགས་ཏེ། སྣང་བ་འོད་ཀྱི་ཁྱད་པར། ཉམས་[page My-376b]ལེན་ལག་ལེན་དང་འབྲེལ་བའི་ཁྱད་པར། རང་སྣང་མངོན་གསུམ་དུ་གཟིགས་པའི་ཁྱད་པར། ལུས་གནད་རྩའི་ཁྱད་པར། སྣང་བྱེད་[page Ad-277]སྒོའི་ཁྱད་པར། མཐོང་བ་དབང་པོའི་ཁྱད་པར། ཉམས་མྱོང་འཕེལ་སྣང་གི་ཁྱད་པར་དང་བདུན་ནོ། །

### 2.20.1.1 སྣང་བ་འོད་ཀྱི་ཁྱད་པར།

དང་པོ་ནི། ཁྲེགས་ཆོད་ཀྱིས་ཕྱི་འཁྲུལ་སྣང་གི་ས་རྡོ་རི་བྲག་ལ་སོགས་པ་དག་པར་བྱེད་མི་ནུས་ཤིང༌། ཡུལ་དུ་བྱེད་པས་སྒྱུ་མ་དང་གཞི་མེད་ལ་སོགས་པའི་རྒྱས་འདེབས་ཡིད་དཔྱོད་ལ་ལྟོས་པས། སེམས་ཀྱི་རྣམ་ཤེས་ཚོགས་པའི་ཆོས་ལ་བརྟེན་ཞིང་མྱུར་དུ་མི་གྲོལ་བ་ཉིད། ཐོད་རྒལ་དུ་འོད་ལྔ་དབྱིངས་རིག་གི་སྣང་བ་ཡུལ་དུ་བྱེད་པས། འཁྲུལ་སྣང་གི་མིང་མེད་ཡིད་དཔྱོད་ཀྱིས་རྒྱས་འདེབས་མི་དགོས་ཤིང༌། སེམས་ཀྱི་ཆོས་མིག་གི་རྣམ་ཤེས་ལ་སོགས་པ་རང་འགགས་ལ་སྤྱོད་པས། འཁོར་བ་མིང་མེད་དུ་ལ་བཟློས་ཏེ། ཚེ་དེས་འོད་དུ་གྲོལ་བའི་ཁྱད་ཞུགས་པ་ནི། ཐལ་འགྱུར་ལས།

འདི་ནི་རང་ཡུལ་བསྟན་པ་ལས། །

འཁོར་རྐྱེན་འཇུག་པ་མ་ཡིན་པར། །

ཟང་མ་ཉིད་དང་ཐལ་བྱུང་དུ། །

ཡུལ་དང་ཤེས་པའི་སྣང་ཆ་ལས། །

ཐད་ཀ་སོ་སོའི་གཞི་ལས་གྲོལ། །

ཅེས་སོ། །

འོ་ན་ཁྲེགས་ཆོད་འབྱོངས་ནའང་སྣང་བ་ཚད་དུ་མ་ཕྱིན་པར་ཕུང་པོ་ལས་གྲོལ་བར་བཤད་པས་ཁྱད་ཅི་ཡོད་ན། ཤིན་ཏུ་ཆེ་སྟེ། ཁྲེགས་ཆོད་ཀྱིས་འབྱོངས་ཀྱང་རྡུལ་ཕྲན་ཆ་མེད་ལས། འོད་དུ་འགྲོ་མི་སྲིད། འོད་དུ་མ་སོང་ན་རྡོ་རྗེའི་ལུས་མི་གྲུབ་སྟེ། རེས་འགའ་བའི་སྒྱུ་ལུས་ཀྱིས་མཐར་ཐུག་གིས་མི་ཆོད་པ་དང་། འོད་ལུས་མ་ཐོབ་ན་འཕོ་བ་ཆེན་མོའི་སྐུ་མི་ཐོབ་པས་གཞན་དོན་རླབས་པོ་ཆེ་རྟེན་དེས་མི་འགྲུབ་པས་ན། [304-page Dg]འོད་དང་རྡུལ་ཕྲན་དུ་དེངས་པའི་ཆ་ལས། འཕོ་[page Ad-278]བ་ཆེན་མོས་དོན་བྱེད་མི་བྱེད་དང་སྦྱན་དང་མངོན་ཤེས་དང༌། རྫུ་འཕྲུལ་གྲུབ་པ་ལ་རླབས་ཆེ་ཆུང་གི་ཁྱད་ཡོད་པའོ། །

### 2.20.1.2 ཉམས་ལེན་ལག་ལེན་དང་འབྲེལ་བའི་ཁྱད་པར།

གཉིས་པ་ནི། རིག་པ་ཡེ་ནས་འོད་གསལ་དུ་གསུངས་པ་དེ་ཁྲེགས་ཆོད་ཀྱིས་སྟོང་པར་འཇལ་བ་ལས་རང་འོད་མི་མཐོང་བ་དེ། ཐོད་རྒལ་གྱིས་གནད་{བཅུན་}[[2]](#footnote-2)པས་ཆོས་ཉིད་ངོ་བོའི་འོད་གསལ་ནང་དུ་ཟིན་དུས། ཆོས་ཅན་རང་གདངས་ཀྱི་འོད་གསལ་ཕྱིར་སྣང་བ་ལག་ལེན་ལ་བསྟན་དུ་ཡོད་པས་འཕགས་ཏེ། [page My-377a]རང་ཤར་ལས།

རང་སྣང་རིག་པའི་རྒྱལ་པོ་འདི། །

ཀུན་ལ་ཡོད་དེ་རྟོགས་པ་མེད། །

ཅེས་སོ། །

### 2.20.1.3 རང་སྣང་མངོན་སུམ་དུ་གཟིགས་པའི་ཁྱད་པར།

གསུམ་པ་ནི། རིག་པའི་ཡེ་ཤེས་ཁྲེགས་ཆོད་དུ་ལྟར་མེད་ཀྱི་རྒྱས་བཀབ་ནས་མཐོང་དུ་མེད་པ་ཅིག་ཏུ་ཐག་གཅོད་པ་དེ། ཐོད་རྒལ་དུ་ཡེ་ཤེས་ཀྱི་མཐོངས་ཕྱེ་བས་ཆོས་ཉིད་ཀྱི་ཉི་ཟེར་གསལ་བ་ནི། ཐལ་འགྱུར་ལས།

ཆོས་ཉིད་མངོན་སུམ་སྣང་བ་ཡིས། །

ཡིད་དཔྱོད་འཛིན་པའི་ལྟ་བ་བསྣུབས། །

ཅེས་སོ། །

### 2.20.1.4 ལུས་གནད་རྩའི་ཁྱད་པར།

བཞི་པ་ནི། ཁྲེགས་ཆོད་དུ་རགས་པའི་རྩ་རླུང་ལ་{རྟེན་}[[3]](#footnote-3)པ་ལས། ཐོད་རྒལ་དུ་འོད་རྩ་{དང་}[[4]](#footnote-4)བ་ངོས་བཟུང་ནས་སྒྲོན་མ་དངོས་ལམ་དུ་བྱེད་པ་སྟེ། དེ་ཉིད་ལས།

གཞན་ཡང་རྩ་དང་འཁྲུལ་འཁོར་གྱིས། །

རང་བཞིན་སྣང་བའི་ཡེ་ཤེས་ལྔ། །

ཆུ་བུར་མིག་གིས་མཐོང་བའོ། །

{ཅེས་}[[5]](#footnote-5)སོ། །

### 2.20.1.5 སྣང་བྱེད་སྒོའི་ཁྱད་པར།

ལྔ་པ་ནི། ཁྲེགས་ཆོད་དུ་དབང་པོ་དྲུག་གི་སྒོ་མ་དག་པ་སེམས་ཀྱི་ཆོས་ལ་དྭངས་འཚོལ་བ་ལས། ཐོད་རྒལ་དུ་དག་པ་འོད་གསལ་གྱི་སྒོ་ཡེ་ཤེས་ཀྱི་རླུང་གིས་བསྐུལ་བས་སྒྲོན་མ་བཞིའི་སྣང་བ་འཆར་བས་འཕགས་ཏེ། དེ་ཉིད་ལས།

སྒོ་ནས་ཇི་[page Ad-279]ལྟར་འབྱུང་བ་ནི། །

འཇུག་པའི་རླུང་གིས་བསྐུལ་བ་ཡིས། །

སྒྲོན་མ་བཞི་ལས་ལས་བཞིར་བྱུང༌། །

{ཅེས་}[[6]](#footnote-6)སོ། །

### 2.20.1.6 མཐོང་བ་དབང་པོའི་ཁྱད་པར།

དྲུག་པ་ནི། ཁྲེགས་ཆོད་ཀྱིས་ལྟར་མེད་རིག་པ་ནང་དངས་ཀྱི་དབང་པོ་ལ་དངས་འཚོལ་བ་ལས། ཐོད་རྒལ་དུ་ཕྱི་ནང་ཡེ་ཤེས་ཟང་ཐལ་གྱི་དབང་པོས་དབྱིངས་དང༌། ཡེ་ཤེས་འདུ་འབྲལ་མེད་པའི་སྣང་བ་ལ་དངོས་སུ་དཔྱོད་པའི་ཁྱད་ཞུགས་ཏེ། ཐལ་འགྱུར་ལས།

དག་པ་དབྱིངས་ཀྱི་[305-page Dg]སྒྲོན་མ་ལ། །

ཐིག་ལེ་སྐུ་དང་འཁྲུལ་སྣང་དག །

རང་བཞིན་ཉིད་དང་ངོ་བོ་ཉིད། །

གཉིས་མེད་འདུ་འབྲལ་མེད་པར་སྣང༌། །

{ཅེས་}[[7]](#footnote-7)སོ། །

### 2.20.1.7 ཉམས་མྱོང་འཕེལ་སྣང་གི་ཁྱད་པར།

བདུན་པ་ནི། ཁྲེགས་ཆོད་ཀྱིས་ཕྱི་ཡུལ་ནང་སེམས་ཀྱི་འཁྲུལ་པ་སྣང་དུ་བཅུག་ནས་སྤོང་ལེན་མེད་པའི་ངང་རྒྱས་འདེབས་པས་མྱུར་དུ་དེ་དག་མི་གྲོལ་བ་ཉིད། ཐོད་རྒལ་དུ་གནད་བཅས་པའི་སྐད་ཅིག་ནས་ཕྱི་ནང་གི་འཁྲུལ་སྣང་འཁྲུལ་འཛིན་དང་བཅས་པ་རང་སངས་ཏེ། མ་སྤངས་གནས་སུ་དག་པ་རྒྱས་འདེབས་ལ་[page My-377b]མི་ལྟོས་ཤིང༌། ཡེ་ཤེས་ཀྱི་འཕེལ་སྣང་ཟླ་བ་ཡར་ངོ་བཞིན་གོང་དུ་འཕེལ་ཏེ། སྣང་བ་བཞི་ཚད་དུ་ཕྱིན་ནས་མྱུར་དུ་གྲོལ་བ་ཉིད། དེ་ལས།

སྣང་ཚུལ་འཁྲུལ་བ་མ་ཡིན་ལ། །

རྒྱུ་རྐྱེན་དག་པའི་རང་བཞིན་ལ། །

དངོས་དང་དངོས་མེད་རང་དག་ནས། །

སྒོ་ལྔའི་ཡུལ་ཞེན་དག་པ་དང༌། །

འབྱུང་བའི་རགས་པ་དག་པ་དང༌། །

ཡེ་ཤེས་དག་པ་འཕེལ་སྣང་སྟོན། །

དེ་ལས་ཟད་པའི་ཆོས་ཉིད་དོ། །

ཅེས་སོ། །

### 2.20.1.8 Concluding Comments[[8]](#footnote-8)

འདི་དག་གི་ཁྱད་པར་ཞིབ་མོར་ཕྱེ་ན་བསམ་གྱིས་མི་ཁྱབ་ཀྱང༌། ཆེ་ལོང་[page Ad-280]ཙམ་བརྗོད་པ་སྟེ། མདོར་བསྡུ་ན་རིག་པའི་དོན་དངོས་སུ་མཐོང་ཞིང་ལྟར་ཡོད་པས་འཁྲུལ་པ་སྐད་ཅིག་ལ་ལྡོག་པ་དང༌། ཡིད་དཔྱོད་ལ་ལུས་པས་འཁྲུལ་སྣང་ལ་ལམ་བྱས་ནས་མ་འཁྲུལ་པའི་འབྲས་བུས་འཚོལ་བའི་ཁྱད་པར་གྱིས་ཆེ་བར་ཤེས་རབ་ཀྱི་མིག་དང་ལྡན་པ་རྣམས་ཀྱིས་རྟོགས་པར་བྱའོ། །ཆོས་འདི་ལ་གནད་འདི་ལྟ་བུ་ཡོད་པས་ཀུན་གྱི་རྩེ་མོ་བླ་ན་མེད་པ་ཞེས་བྱའོ། །

## 2.20.2 ཁྱད་པར་ཅན་གྱི་ཐོད་རྒལ་ཉིད་བཤད་པ།

དོན་གཉིས་པ་ཁྱད་པར་ཅན་གྱི་ཐོད་རྒལ་ཉིད་བསྟན་པ་ལ་གསུམ་སྟེ། གནད་གསུམ་ཆོས་ཉིད་ཀྱི་འཁོར་ལོ་སྤྱིར་བསྟན་པ། ཉིན་མཚན་འོད་གསལ་གྱི་འཁོར་ལོ་བྱེ་བྲག་ཏུ་བཤད་པ། དགོངས་ཀློང་ཡེ་ཤེས་ཀྱི་འཁོར་ལོ་རྒྱ་ཆེར་བསྟན་པའོ། །

### 2.20.2.1 གནད་གསུམ་ཆོས་ཉིད་ཀྱི་འཁོར་ལོ་སྤྱིར་བསྟན་པ།

དང་པོ་ལ་བཞི་སྟེ། བཅའ་བ་ལུས་ཀྱི་གནད་གསུམ། གཟིགས་པ་སྒོའི་གནད་གསུམ། ཁྲིད་པ་དབྱིངས་ཀྱི་གནད་གསུམ། སྣང་བ་ཡུལ་གྱི་གནད་གསུམ་མོ། །

#### 2.20.2.1.1 བཅའ་བ་ལུས་ཀྱི་གནད་གསུམ།

དང་པོ་ནི། ལུས་ཀྱི་འདུག་སྟངས་གསུམ་གང་འཆའ་ཡང༌། ཁོང་[306-page Dg]ལྷོད་པར་བཅས་པས་རྩ་རླུང་བདེ་ལུགས་སུ་གནས་པའི་དགོས་པ་ཡོད་ལ། ཆེད་དུ་བསྡམས་ན་རླུང་ལ་སོགས་པ་ལོག་པ་དང་འབྱམས་པ་འབྱུང་སྟེ་རྩ་འཆུས་པ་དང་སྒྲིམས་དྲག་པའི་ཕྱིར་རོ། །དེ་ལ་ལྟ་སྟངས་བཅས་དུས་རླུང་གནད་རབ་ཏུ་དལ་བ་ལས་ཕྱིར་བཟུང་ཁ་ནས་དྲང་བ་འདིའི་ཁྱད་པར་གྱི་ཆོས་གནད་འདུས་གལ་པོ་ཆེ་ཡིན་ནོ། །དེ་ཡང་སྣ་ནས་འབྱུང་རྔུབ་བྱེད་པ་ཐུན་མོང་གི་ལུགས་ཏེ་འཁོར་ལོ་བཞིའི་ནང་དུ་བཀང་ནས་སེམས་[page My-378a]གསལ་{དངས་}[[9]](#footnote-9)ཕྱེད་པའི་ཏིང་ངེ་འཛིན་སྐྱེད་པ་སྟེ། དེའི་ལུགས་ལ་རླུང་ལོག་པ། འབྱམས་པ། འཁྱིལ་བ། རྨུགས་[page Ad-281]པ་བཞིའི་གེགས་འབྱུང་ཞིང་འཁྲུལ་སྣང་དུ་མ་འཆར་བ་ཡིན་ལ། འདིར་རླུང་དག་པར་བྱེད་ཀྱི་འཕེལ་བ་ལམ་དུ་མི་བྱེད་ལ། འཁོར་ལོ་བཞི་དང་ནང་དུ་བཀང་བས་སེམས་ཀུན་དུ་རྟོག་པ་དར་རེ་འགགས་ཀྱང་གཏན་ནས་འགག་མི་ཐུབ་པའི་ཕྱིར་ན། ལས་རླུང་སོར་རང་འགགས་ལ་ཁ་ནས་གཏོང་བའོ། །སྣ་ནས་རོ་རྐྱང་དུ་འཇུག་ལ། དེ་ནས་འཁོར་ལོ་བཞི་ཐམས་ཅད་པའི་རྩ་ནང་དུ་འཇུག་པས། རྟོག་པ་ཐ་དད་པ་འགྱུ་བའི་རྟ་བྱེད་པས་འདིར་བཀག་ནས། ཁ་དང་གློ་བར་འབྲེལ་ལ། གློ་བའི་རྩ་སོག་མའི་སྦུ་གུ་ཙམ་དེའི་ནང་གི་སེམས་ཀྱི་རྟ་དེ་རང་འགགས་ལ་གཏོང་བའི་ཕྱིར། རླུང་ཁ་ནས་དལ་བུས་ཕྱིར་དྲངས་ལ་ཡུན་ཇི་ཙམ་གནས་ཀྱི་བར་བཟུང་བས། རྟ་དང་མི་གཉིས་སོ་སོར་བྲལ་ནས། མི་སྙིང་ནང་གི་རིག་པ་ལ་ཐིམ་པས་མི་རྟོག་པའི་བསམ་གཏན་རང་བབས་སུ་འགྲུབ་པའི་གནད་དེ་ཡིན་ལ། སྐབས་སུ་རླུང་ཧུར་སྒྲ་དང་བཅས་ཏེ་དྲག་པོར་འཕངས་པས། རླུང་འདུས་ཀྱི་གེགས་སེམས་མི་དགའ་བ་དང༌། ཉོན་མོངས་ཀྱི་རྟོག་པ་གཡོ་བ་དང༌། སྙིང་ག་གཟེར་བ་རྣམས་སེལ་ལོ། །དུས་དེ་དག་ཏུ་དྲག་ཏུ་འཕང་བ་ནི་གནད་དམ་པའོ། །དེའང་རླུང་གི་གནད་འདི་མི་ཤེས་པར་བསྒོམས་ཀྱང་སྣང་བའི་འཕེལ་དང་རྟགས་ཆོད་འབྱུང་བར་གཏན་ནས་མི་འགྱུར་རོ། །

#### 2.20.2.1.2 གཟིགས་པ་སྒོའི་གནད་གསུམ།

གཉིས་པ་གཟིགས་པ་སྒོའི་གནད་གསུམ་ནི། གཟིགས་སྟངས་གསུམ་གང་བྱེད་ཀྱང་རྩོལ་བས་{བཅུན་}[[10]](#footnote-10)བ་མ་ཡིན་པར། ཁོང་ལྷོད་དེ་རང་[307-page Dg]བབས་སུ་བྱས་ལ། མིག་མི་འགུལ་བས་ལྟ་སྟངས་གཟིར་[page Ad-282]བ་གནད་དེ། ཐལ་འགྱུར་ལས།

རྒྱང་ཞགས་འགུལ་བ་མེད་པ་གནད། །

འདི་དུས་ལྟ་སྟངས་གསུམ་དང་སྦྱར། །

ཅེས་སོ། །

#### 2.20.2.1.3 ཁྲིད་པ་དབྱིངས་ཀྱི་གནད་གསུམ།

གསུམ་པ་ཁྲིད་པ་དབྱིངས་ཀྱི་གནད་གསུམ་ལ། མིག་དལ་བུས་ཟུར་དང་སྟེང་འོག་ཏུ་དབྱིངས་སྣང་ཁྲིད་པ་ལ་མིག་མ་འགུལ་རྟོག་པ་མ་[page My-378b]འགྱུས་པར་ཤེས་པ་གསལ་སྟོང་དུ་ཤིགས་སེ་བཞག་པ་གནད་ཡིན་ཏེ། དེ་ཉིད་ལས།

དབྱིངས་ཀྱི་གནད་ནི་འཁྲིད་པ་སྟེ། །

ཅེས་པ་དང༌། རྩལ་རྫོགས་ལས།

ཆོས་ཉིད་དྲན་པ་སངས་པའི་ནམ་མཁའ་ལ། །

ཚོམ་བུ་ལྔར་སྣང་གསེར་གྱི་བྱ་ཁྱུང་ལྡིང༌། །

འཛིན་ཆགས་རྟོག་མཐའ་བྲལ་བའི་ངང་དུ་འུབ། །

རང་སྣང་ཕྱོགས་ལྷུང་མེད་པའི་ནམ་མཁའ་ལ། །

སྟོང་གསལ་སྤྲོས་དང་བྲལ་བའི་བྱ་ཁྱུང་ལྡིང༌། །

སྣང་ལ་འཛིན་པ་མེད་པའི་ངང་དུ་འུབ། །

མཚན་མ་སྤྲོས་དང་བྲལ་བའི་ནམ་མཁའ་ལ། །

གཟུང་འཛིན་བྲལ་བ་ཆོས་སྐུའི་བྱ་ཁྱུང་ལྡིང༌། །

ཆོས་ཉིད་རང་སྣང་ཐིག་ལེའི་ངང་དུ་འུབ། །

ཅེས་སོ། །

#### 2.20.2.1.4 སྣང་བ་ཡུལ་གྱི་གནད་གསུམ།

བཞི་པ་ནི། ཕྱིའི་ཡུལ་ནམ་མཁའ་སྤྲིན་དེངས་ལ་གཏད་པས་རིག་པ་དངས་སངས་ཕྱེད་ལ་སྣང་བའི་འཕེལ་མྱུར། ནང་གི་ཡུལ་དབྱིངས་ཀྱི་སྒྲོན་མ་ལ་གཏད་པས་འོད་གསལ་མ་བུ་འབྲེལ། གསང་བའི་ཡུལ་རིག་པ་རང་དངས་ལ་གཏད་པས་ཀ་དག་ཆོས་ཟད་ཀྱི་དགོངས་པ་རང་ས་ན་གསལ་བའི་གནད་ཡོད་དེ། རང་ཤར་ལས།

ནམ་མཁའ་སྟོང་པའི་དཀྱིལ་འཁོར་དུ། །

བཅོས་མེད་སྒྲོན་མ་རྣམ་པ་བཞི། །

མ་འགགས་པ་ཡི་དོན་གྱིས་གསལ། །

རིག་པ་དབྱིངས་ཀྱི་སྒྲོན་མ་ནི། །

ནམ་མཁའ་སྟོང་པའི་ཀློང་དཀྱིལ་[page Ad-283]དུ། །

དབྱིངས་ཀྱི་རང་བཞིན་འོད་ཀྱི་སྐུ། །

མ་འགགས་འགག་མེད་རྣམ་པར་གསལ། །

ཡེ་ཤེས་ལྔ་ལྡན་ཐུགས་ཀྱི་སྐུ། །

ལུ་གུ་རྒྱུད་ཀྱི་ཚུལ་དུ་འཆར། །

དེ་ཡང་འགྲོ་དང་འོང་བ་དང༌། །

འགུལ་པ་དང་ནི་འཕྲིག་པའོ། །

རིག་པ་དབྱིངས་ཀྱི་སྒྲོན་མ་རུ། །

བཅུག་སྟེ་རིག་པ་མ་འགུལ་ན། །

འགྱུར་མེད་རྟོགས་པའི་རབ་ཏུ་བཤད། །

ཤེས་རབ་རང་བྱུང་སྒྲོན་མ་[308-page Dg]ནི། །

སྒྲོ་འདོགས་ཐམས་ཅད་གཅོད་པ་དང༌། །

ཐིག་ལེ་སྟོང་པའི་སྒྲོན་མ་ནི། །

རྩོལ་བ་མེད་པར་ཤར་གྱུར་ན། །

རྒྱང་ཞགས་ཆུ་ཡི་སྒྲོན་མ་ཡིས། །

དེ་ལ་ལྟ་བ་མ་ཡེངས་ན། །

མཐར་ཕྱིན་བསྒོམ་པའི་ཚད་དུ་གསུངས། །

{ཅེས་}[[11]](#footnote-11)པ་དང༌། ཐལ་འགྱུར་ལས།

འདི་ཉིད་ཡུལ་གནད་འདི་ལྟ་སྟེ། །

སྤྲིན་བྲལ་ཕྱི་ཡུལ་[page My-379a]སྟོང་པ་ལ། །

རྣལ་འབྱོར་ནམ་མཁའི་བྱ་ལམ་གནས། །

འདི་དང་མ་བྲལ་ཆོས་ཉིད་དོ། །

ཅེས་པ་དང༌། ཡང༌།

ཡུལ་ལ་སྣང་བའི་མཚན་ཉིད་ནི། །

ནམ་མཁའ་སྔོ་སངས་རྫི་མེད་ལ། །

འོད་དང་ཁ་དོག་དབྱིབས་ཉིད་དང་། །

ཡེ་ཤེས་ལྔ་ཡི་རང་སྣང་སྟོན། །

དག་པ་དབྱིངས་ཀྱི་སྒྲོན་མ་ལ། །

ཐིག་ལེ་སྐུ་དང་འཁྲུལ་སྣང་དག །

རང་བཞིན་ཉིད་དང་ངོ་བོ་ཉིད། །

གཉིས་མེད་འདུ་འབྲལ་མེད་པར་སྣང༌། །

{ཅེས་}[[12]](#footnote-12)སོ། །

#### 2.20.2.1.5 Concluding Remarks[[13]](#footnote-13)

འདིའི་དུས་སུ་རྩ་ནང་གི་རླུང་རྒྱུ་བས་རྟོག་པ་ཕྲ་མོ་ཤ་ར་ར་འབྱུང་ཡང༌། མངོན་སུམ་གྱི་དོན་ལ་གནོད་པ་མེད་དེ། རྟོག་པ་དེ་ཉིད་རང་གིས་རང་ཚུགས་མི་ཐུབ་པར་གྲོལ་ནས་སང་སང་འགྲོ་སྟེ། བྱ་སྲད་བུས་བཟུང་པ་འཕུར་བ་ལྟར། ཡལ་ཡུལ་འཕྲོ་ཡང་སྔར་[page Ad-284]བཞིན་ལུ་གུ་རྒྱུད་གཅིག་ལ་གཅིག་{འཐུད་}[[14]](#footnote-14)དུ་ཕྱལ་བར་ཡེངས་པ་དེ་འདྲ་མེད་པས། ལས་དང་བག་ཆགས་མི་སོག །འོད་གསལ་གྱི་སྒོམ་པ་མི་འཇིག །རིག་པའི་རྩལ་འཆར་དུ་བཅུག་པས། ཤེས་རབ་ཐོལ་བྱུང་དུ་སྐྱེ་བའི་གོ་འབྱེད་པའོ། །དེ་ཡང་ལྟ་སྟངས་ལ་གཟིགས་སྟངས་གཅུན་པས་རྟོག་པ་ཤེད་པོ་ཆེ་ནི་རང་འགགས། ཤེད་ཆུང་ཕྲ་མོ་རྣམས་རང་གྲོལ་དུ་སོང་བ་ནི། ཐལ་འགྱུར་ལས།

དགོངས་པ་གཅིག་ལས་གཡོས་པ་མེད། །

སྣང་བ་སྣང་བའི་ཐོག་གསལ་བས། །

{གཞིན་}[[15]](#footnote-15)དང་མེ་ལོང་ལྟ་བུ་ལས། །

གྲོལ་བ་དེ་དང་དེ་ཉིད་གྲོལ། །

ཤེས་པ་འགྱུ་བ་སྟོང་ཡལ་བས། །

མཐོང་ཤེས་རིག་པ་ཐ་དད་མིན། །

དེ་ཉིད་རང་གི་ཐོག་ཏུ་གྲོལ། །

གཅིག་ཤེས་པས་ནི་ཀུན་གྲོལ་ཕྱིར། །

གཉིས་དང་གསུམ་གྱི་གྲངས་མཐའ་ཟད། །

རྟོག་ཅིང་འཛིན་པའི་ཡུལ་མི་སྣང༌། །

འགྱུ་དང་འཛིན་པ་ཡེ་ནས་སྟོང༌། །

སྟོང་པའི་དགོངས་པ་གསལ་རྫོགས་པས། །

དུ་མའི་[309-page Dg]གངས་མཐའ་ཟད་པའོ། །

{ཅེས་}[[16]](#footnote-16)སོ། །

འདིའི་དུས་ན་ལྟ་བསྒོམ་སྤྱོད་པ་གསུམ་གྱི་དགོངས་པ་ཀློང་གཅིག་ཏུ་འདྲིལ་བ་སྟེ། རྡོ་རྗེ་སེམས་དཔའི་སྙིང་གི་མེ་ལོང་ལས།

[page My-379b]རྒྱ་ཆད་ཕྱོགས་ལྟུང་མེད་པས་བལྟ་བའི་ཚད་དང་ལྡན། །གསལ་ལ་རྟོག་པ་མེད་པས་བསྒོམ་པའི་ཚད་དང་ལྡན། །རང་བྱུང་བཅོས་སླད་མེད་པ་སྤྱོད་པའི་ཚད་དང་ལྡན། །བདེ་ཆེན་ཟག་པ་མེད་པའི་བྱང་ཆུབ་དངོས་མེད་འདི། །བཟུང་བས་མི་ཟིན་ཆུ་ཡི་ཟླ་བ་འདྲ། །འདོད་དགུ་རང་བྱུང་ཕྱུག་པོའི་བང་མཛོད་འདྲ། །

ཅེས་སོ། །

དེའང་[page Ad-285]དབྱིངས་རིག་གི་སྣང་བ་མ་ཤར་ན་མིག་ཟུར་ལ་མཉམ་པར་བལྟས་པས། མཐོང་དུས་ནམ་མཁའི་དཀྱིལ་སྨིན་དབྲག་གི་ཐད་ལ་མི་འགུལ་བར་ལྟ་བ་གནད་ཡིན་ཏེ། ཡི་གེ་མེད་པ་ལས།

རིག་པ་{བཅོག་}[[17]](#footnote-17)བཞག་མན་ངག་ཉིད། །

འདི་ནི་གསང་བའི་ཐུག་ས་སྟེ། །

མིག་ནི་རབ་ཏུ་མནན་བྱ་སྟེ། །

དེ་ཡང་འདུ་འབྲལ་མེད་པར་བརྟག །

མིག་ཟུར་ཉིད་ལས་དབྱིངས་འབྱུང་བས། །

འོད་ནི་ཕྲ་ལ་འཁྲིལ་བ་འབྱུང་། །

དེ་ལས་ངོ་བོ་ལུ་གུ་རྒྱུད། །

ཕྲ་དང་འཁྱུག་དང་འགྱུ་བའོ། །

མིག་ནི་ནམ་མཁའི་ཁམས་སུ་བརྟག །

སངས་རྒྱས་སྐུ་ཡི་ཐིག་ལེ་འཆར། །

དེ་ཉིད་དགོངས་པའི་དྲོད་རྙེད་ནས། །

རིག་པའི་སྐུ་ནི་ལུ་གུ་རྒྱུད། །

སྐུ་དང་བཅས་པ་སྣང་བའོ། །

{ཅེས་}[[18]](#footnote-18)སོ། །

#### 2.20.2.1.6 སྐབས་འདིར་འོད་གསལ་གྱི་ཆིངས་གསུམ་གཏན་ལ་དབབ་པ།[[19]](#footnote-19)

སྐབས་འདིར་འོད་གསལ་གྱི་ཆིངས་གསུམ་གཏན་ལ་དབབ་པ་ནི། དགོངས་པ་ངོ་བོའི་ཆིངས་ལ་སེམས་ཀྱི་དྲི་མ་དག་ཚུལ། ངང་ལ་མི་གཡོ་མཉམ་པར་བཞག་ཚུལ། དེ་ལས་རྟགས་ཚད་དུས་ངེས་འཆར་ཚུལ་དང་གསུམ་ལས།

##### 2.20.2.1.6.1 དགོངས་པ་ངོ་བོའི་ཆིངས་ལ་སེམས་ཀྱི་དྲི་མ་དག་ཚུལ།

དང་པོ་ལ་གསུམ་སྟེ། ངོ་བོའི་དགོངས་པ་དངོས། སེམས་དང་བག་ཆགས་ཀྱི་མཚོན་དཔེ། དེ་དང་བྲལ་ཚུལ་གྱི་མདོ་ཆིངས་སོ། །

###### 2.20.2.1.6.1.1 ངོ་བོའི་དགོངས་པ་དངོས།

དང་པོ་ནི། ཀུན་ཏུ་བཟང་པོ་ཐུགས་ཀྱི་མེ་ལོང་ལས།

མ་སྐྱོད་མཁའ་ལ་དེ་བཞིན་རིག་པ་གསལ། །

གསལ་ལ་མ་ཡེངས་གཏིང་དཔག་དཀའ་བའི་ངང༌། །

སྟོང་གསལ་{བརྡལ་}[[20]](#footnote-20)བ་བདེ་ཆེན་དབྱིངས་ལ་སྤྱོད། །

རྩེ་གཅིག་[310-page Dg]གསལ་ན་དོན་དམ་དབྱིངས་ཀྱི་ངང༌། །

མ་འདྲེས་རྫོགས་ན་ལྷུན་གྲུབ་ས་ལ་གནས། །

{ཅེས་}[[21]](#footnote-21)སོ། །

རིག་པའི་[page Ad-286]ངོ་བོ་དེ་ལ་ཤེས་རབ་བཞི་རང་རྩལ་དུ་འཆར་བས་རྟོགས་པ་ལྷག་མཐོང་གི་གནས་ལུགས་མཚོན་[page My-380a]པའོ། །ཤེས་རབ་བཞི་ནི། རང་ཤར་ལས།

དེ་ཡང་རིག་པའི་ངོ་བོ་ལ། །

ཤེས་རབ་རྣམ་པ་བཞི་དང་ལྡན། །

ཤེས་རབ་རྣམ་བཞི་འདི་ལྟ་སྟེ། །

རྣམ་པར་གྲོལ་བྱེད་ཤེས་རབ་ནི། །

ཐམས་ཅད་སྒྲོལ་བར་བྱེད་པའོ། །

ཉོན་མོངས་དག་པའི་ཞིང་དུ་སྒྲོལ། །

རྟོག་མེད་སྐྱེ་མེད་ངང་དུ་སྒྲོལ། །

མ་རིག་རིག་པའི་ཀློང་དུ་སྒྲོལ། །

ཤེས་རབ་རྟོག་མེད་ངང་དུ་སྒྲོལ། །

དེ་ཕྱིར་སྒྲོལ་བྱེད་ཤེས་རབ་བོ། །

རྣམ་པར་སྐྱོང་བྱེད་ཤེས་རབ་ནི། །

སྐུ་ལྔ་ཀ་དག་དབྱིངས་སུ་སྐྱོད་པར་བྱེད། །

འོད་ལྔ་འཛིན་མེད་དབྱིངས་སུ་སྐྱོད་པར་བྱེད། །

རིག་པ་ཡེ་ཤེས་དབྱིངས་སུ་སྐྱོད་པར་བྱེད། །

སྒྲོན་མ་ནམ་མཁའི་དབྱིངས་སུ་སྐྱོད་པར་བྱེད། །

དེ་ཕྱིར་སྐྱོད་བྱེད་ཤེས་རབ་བོ། །

རྣམ་པར་བསྡུད་བྱེད་ཤེས་རབ་ནི། །

འབྱུང་བ་འོད་ལྔའི་ནང་དུ་སྡུད། །

ནམ་མཁའ་སྒྲོན་མའི་ནང་དུ་བསྡུད། །

སྐུ་ལྔ་རིག་པའི་ངང་དུ་བསྡུད། །

རིག་པ་རྟོག་མེད་ནང་དུ་བསྡུད། །

དེ་ཕྱིར་{བསྡུད་}[[22]](#footnote-22)བྱེད་ཤེས་རབ་བོ། །

རྣམ་པར་འབྱེད་བྱེད་ཤེས་རབ་ནི། །

མ་རིག་རིག་པ་གཉིས་སུ་འབྱེད། །

ཉོན་མོངས་ཡེ་ཤེས་གཉིས་སུ་འབྱེད། །

དག་དང་མ་དག་གཉིས་སུ་འབྱེད། །

འཁོར་དང་མྱང་འདས་གཉིས་སུ་འབྱེད། །

རྟོགས་དང་མ་རྟོགས་གཉིས་སུ་འབྱེད། །

བཟང་དང་ངན་པ་གཉིས་སུ་འབྱེད། །

དེ་ཕྱིར་འབྱེད་བྱེད་ཤེས་རབ་བོ། །

ཅེས་སོ། །

###### 2.20.2.1.6.1.2 སེམས་དང་བག་ཆགས་ཀྱི་མཚོན་དཔེ།

གཉིས་པ་སེམས་དང་བག་ཆགས་དགོངས་པའི་དག་བྱ་རྣམས་དུས་དེར་དག་[page Ad-287]པ་ལས། དེའི་མཚོན་དཔེ་ནི། རྡོ་རྗེ་སེམས་དཔའ་སྙིང་གི་མེ་ལོང་ལས།

ཨ་ཧོ་རྡོ་རྗེ་འཛིན་པ་ཉོན། །

མ་སྨིན་རྣམ་རྟོག་འཁོར་བ་ནི། །

དཔེར་ན་གྱི་ལིང་ལྕགས་བཅུག་བཞིན། །

གྲོལ་མིན་ཐར་པའི་དུས་མི་འབྱུང༌། །

མ་རིག་ལྕགས་བཅུག་ཐར་མི་འགྱུར། །

མ་རིག་ཆུ་དང་འདྲ་སྟེ་ཉོན་མོངས་བསྡུད། །

ཞེ་སྡང་མེ་ནི་བསྐལ་པའི་མེ་དཔུང་འདྲ། །[311-page Dg]

འདོད་ཆགས་དངོས་གང་ལན་ཚྭའི་ཆུ་འཐུངས་འདྲ། །

གཏི་མུག་འཐིབས་པ་ཁང་སྟོང་མུན་ནག་འདྲ། །

ང་རྒྱལ་དྲེགས་པ་རི་བོ་བསྙིལ་བ་འདྲ། །

ཕྲག་[page My-380b]དོག་གནོད་སེམས་གཅོང་རོང་དོག་མོ་འདྲ། །

ཉོན་མོངས་རྣམ་ལྔས་ཡེ་ཤེས་སྒྲིབ་པར་བྱེད། །

ཡིད་ནི་དཔེར་ན་ཁྱི་མོ་རྐུན་མ་འདྲ། །

རྣམ་ཤེས་དཔེར་ན་ནགས་ཀྱི་སྤྲེའུ་འདྲ། །

སེམས་ནི་དཔེར་ན་མི་གཙང་འདམ་རྫབ་འདྲ། །

ཀུན་གཞི་དཔེར་ན་སེམས་ཅན་ཕག་པ་འདྲ། །

ཤེས་པ་དཔེར་ན་བྱ་སྒྲོ་རླུང་ཁྱེར་འདྲ། །

གཟུང་འཛིན་དཔེར་ན་སྐྱེས་པ་བུད་མེད་འདྲ། །

ལས་ཀྱི་བྱེ་བྲག་བྱ་{སྙི་}[[23]](#footnote-23)འཛིངས་པ་འདྲ། །

སྡུག་བསྔལ་བྱེ་བྲག་ཆུ་ཡི་གཉེར་མ་འདྲ། །

ཉོན་མོངས་འབྲས་བུ་བཟོད་པའི་ཐབས་མེད་དེ། །

འཁོར་བའི་སྡུག་བསྔལ་གཟུང་འཛིན་བརྟོད་ཕུར་འདི། །

བྱས་པས་མི་ཐོན་བཞག་པས་ཐོན་པར་འགྱུར། །

བྱས་པའི་ཆོས་རྣམས་སྤངས་ན་དལ་བ་འགྲུབ། །

བསམ་པ་ཀུན་སྤངས་ཡེ་ཤེས་མཆོག་མི་གཡོ། །

གསང་སྔགས་རྒྱལ་པོས་ཉོན་མོངས་ཡེ་ཤེས་འགྱུར། །

དཔེར་ན་ཁང་སྟོང་སྒྲོན་མེ་བཏེག་པ་བཞིན། །

ཡེ་ཤེས་སྒྲོན་མེས་མ་རིག་རིག་པར་འགྱུར། །

ཅེས་སོ། །

###### 2.20.2.1.6.1.3 དེ་དང་བྲལ་ཚུལ་གྱི་མདོ་ཆིངས།

གསུམ་པ་དེ་[page Ad-288]དང་བྲལ་ཚུལ་གྱི་མདོ་ཆིངས་ལ་གསུམ་སྟེ། མངོན་སུམ་གྱི་རང་དུས་བྲལ་ཚུལ་དངོས། བྲལ་བའི་འཐད་པ་དགོད་པ། རྣམ་གྲངས་གཞན་བརྗོད་པའོ། །

2.20.2.1.6.1.3.1 མངོན་སུམ་གྱི་རང་དུས་བྲལ་ཚུལ་དངོས།

དང་པོ་ནི། ཕྱི་སྣང་བའི་འོད་གསལ་ལ་བལྟས་པས། འཁྲུལ་པ་མེད་པར་ནང་རང་དངས་ཀྱི་བསྒོམ་པ་རང་ས་ན་གསལ་དུས། སེམས་དང་ཡེ་ཤེས་དར་ཅིག་རྒྱབ་གྱེས་པས་ཀུན་གཞི་ཚོགས་བརྒྱད་དང་བཅས་པ་ཡེ་ཤེས་ཀྱིས་བསྒྲིབས་ཏེ། འཁོར་བའི་ཆོས་མི་གསལ། འདས་པ་རང་ཆས་སུ་ལྷུན་གྱིས་གྲུབ་པ་ནི། ཀུན་ཏུ་བཟང་པོའི་ཐུགས་ཀྱི་མེ་ལོང་ལས།

སེམས་དང་བྲལ་བའི་རིག་པ་སངས་རྒྱས་དངོས། །

ཡིད་དང་བྲལ་བའི་ཡེ་ཤེས་དགོངས་པ་དངོས། །

སྦུབས་དང་བྲལ་བའི་འོད་ཟེར་དག་སྣང་དངོས། །

{ཅེས་}[[24]](#footnote-24)པ་དང༌། རང་ཤར་ལས།

སེམས་དང་བྲལ་བའི་རིག་པ་སངས་རྒྱས་དངོས། །

ཡིད་དང་བྲལ་[312-page Dg]བའི་རྡོ་རྗེ་སེམས་དཔའ་ངས། །

གསལ་བྱེད་སྣང་ལ་རྟོག་པ་མེད་པར་ཤེས། །

རྟོག་མེད་ཤེས་རབ་མཉམ་ཉིད་[page My-381a]ནི། །

རང་གིས་རང་གྲོལ་ཆེན་པོའོ། །

{ཅེས་}[[25]](#footnote-25)སོ། །

2.20.2.1.6.1.3.2 བྲལ་བའི་འཐད་པ་དགོད་པ

གཉིས་པ་འཐད་པ་ནི། སྣང་བའི་ངང་ལ་མ་གཡོས་པར་བཞག་པས་འཁོར་བའི་ཆོས་རང་སངས་ལ་སོང་བ་ཆུ་མི་གཡོ་བས་རྙོག་རང་སངས་པ་ལྟ་བུ་སྟེ། ནོར་བུ་ཆུ་དངས་ཀྱི་དཔེས་དགོངས་པ་གཏིང་དཔག་དཀའ་བ་མཚོན་པ་ནི། སྔ་མ་ལས།

རང་བྱུང་བདུད་རྩིའི་ཐིགས་པ་འདི། །

དཔེར་ན་ནོར་བུ་ཆུ་དངས་བཞིན། །

རྙོག་ཅན་བཞག་ན་རྙོག་མ་དངས། །

དེ་བཞིན་སྙིང་པོའི་གདམས་ངག་འདིས། །

བཏབ་ན་ཉོན་མོངས་གོས་མི་འགྱུར། །

ཅེས་པ་དང༌། [page Ad-289]

གཅིག་པུ་དལ་བས་སྣང་བ་གྲོགས་སུ་འཆར། །

མ་སྐྱེས་དབྱིངས་ན་ཡེ་ཤེས་འོད་གསལ་བ། །

ཀུན་ལ་ཡོད་དེ་ཀུན་གྱིས་མཐོང་བ་མེད། །

དཔགས་པས་མི་དཔོགས་ནམ་མཁའི་དབྱིངས་དང་འདྲ། །

གསལ་ལ་འཚེར་བས་ཉི་མའི་འོད་དང་འདྲ། །

འགྱུར་བ་མེད་པས་རི་རྒྱལ་ལྷུན་པོ་འདྲ། །

ཟབ་ཅིང་དཔག་དཀའ་རྒྱ་མཚོའི་གཏིང་དང་འདྲ། །

གོས་པ་མེད་པས་འདམ་གྱི་པད་མ་འདྲ། །

ངོས་བཟུང་མེད་པས་ཆུ་ཡི་ཟླ་བ་འདྲ། །

ཅིར་ཡང་སྣང་བས་ནམ་མཁའི་ཆོ་འཕྲུལ་འདྲ། །

གསལ་ལ་རྫོགས་པས་བར་སྣང་འཇའ་ཚོན་འདྲ། །

ཅེས་སོ། །

2.20.2.1.6.1.3.3 རྣམ་གྲངས་གཞན་བརྗོད་པ

གསུམ་པ་རྣམ་གྲངས་གཞན་བརྗོད་པ་ནི། དབྱིངས་རིག་ལ་སོགས་པའི་དགོངས་པ་ཐམས་ཅད་རྩ་བ་རིག་པའི་ཀློང་གཅིག་ཏུ་ལ་ཟློ་ཞིང་ཐག་གཅོད་པ་སྟེ། ཡང་དེ་ཉིད་ལས།

དོན་ཐམས་ཅད་སྐྱེ་བ་མེད་པའི་དབྱིངས་སུ་བསྐྱོལ་ཞིག །བྱང་ཆུབ་ལམ་གྱི་སྒྲོན་མ་ངོ་ཤེས་པར་གྱིས་ཤིག ཆོས་ཐམས་ཅད་བརྗོད་པ་དང་བྲལ་བའི་ངང་དུ་བསྡུས་ཤིག །རྒྱུད་ཐམས་ཅད་ཡི་གེ་མེད་པའི་རྒྱུད་ཆེན་པོ་རང་གི་རིག་པའི་རྒྱུད་ཆེན་པོར་བསྐྱོལ་ཞིག ལུང་ཐམས་ཅད་བསྟན་དུ་མེད་པ་རྩ་བའི་ལུང་ཆེན་པོར་བསྐྱོལ་ཞིག །མན་ངག་ཐམས་ཅད་བརྗོད་གཞི་དང་བྲལ་བར་བ་སྐྱོལ་ཞིག །བསྒྲུབ་པ་ཐམས་ཅད་བྱ་བྱེད་དང་བྲལ་བར་བསྐྱོལ་ཞིག །སྤྱོད་པ་ཐམས་ཅད་མ་བཅོས་པའི་མཆོག་ཆེན་[313-page Dg]པོར་སྐྱོལ་ཞིག །བསྒོམ་[page My-381b]པ་ཐམས་ཅད་གསལ་བ་འཛིན་མེད་ཆེན་པོར་སྐྱོལ་ཞིག །ལྟ་བ་ཐམས་ཅད་ཟང་ཐལ་ཅི་ལ་ཡང་མ་ཆགས་པར་[page Ad-290]སྐྱོལ་ཞིག །འབྲས་བུ་ཐས་ཅད་ཡེ་ཤེས་ཆིག་ཆོད་ཆེན་པོར་སྐྱོལ་ཞིག །དེ་རྣམས་ཐམས་ཅད་མི་གནས་པའི་ཀློང་གཅིག་ཏུ་དྲིལ་ཞིག །འཁོར་བའི་བྱ་བ་ཐམས་ཅད་ཐོང་ཞིག །ཡེ་ཤེས་ཀྱི་སྣང་བ་ལ་རྟག་ཏུ་འདྲིས་པར་གྱིས་ཤིག །ཡེ་ཤེས་འཆར་བའི་དུས་ངོ་ཤེས་པར་གྱིས་ཤིག །གཞིའི་ཆོས་ཐམས་ཅད་ངོ་བོ་རང་བཞིན་ཐུགས་རྗེ་གསུམ་དུ་ཤེས་པར་གྱིས་ཤིག །ལམ་གྱི་ཆོས་ཐམས་ཅད་སྐུ་ལྔ་ཡེ་ཤེས་ལྔར་ཤེས་པར་གྱིས་ཤིག །འབྲས་བུའི་ཆོས་ཐམས་ཅད་སྐུ་གསུམ་ཕྱིར་མི་ལྡོག་པར་ཤེས་པར་གྱིས་ཤིག །ངོ་བོའི་ཆོས་ཐམས་ཅད་སྟོང་བར་ཤེས་པར་གྱིས་ཤིག །རང་བཞིན་གྱི་ཆོས་ཐམས་ཅད་གསལ་བར་ཤེས་པར་གྱིས་ཤིག །ཐུགས་རྗེའི་ཆོས་ཐམས་ཅད་སེམས་ཅན་ཀུན་ལ་ཁྱབ་པར་ཤེས་པར་གྱིས་ཤིག །ཡེ་ཤེས་ཀྱི་ཆོས་ཐམས་ཅད་མ་འདྲེས་པར་ཤེས་པར་གྱིས་ཤིག །འོད་ཀྱི་ཆོས་ཐམས་ཅད་འཛིན་པ་མེད་པར་ཤེས་པར་གྱིས་ཤིག །ཟེར་གྱི་ཆོས་ཐམས་ཅད་སྤྲོ་བསྡུ་མེད་པར་ཤེས་པར་གྱིས་ཤིག །རིག་པའི་ཆོས་ཐམས་ཅད་བདག་རྟོག་དང་བྲལ་བར་ཤེས་པར་གྱིས་ཤིག །དེ་བཞིན་དུ་ཆོས་ཐམས་ཅད་ཅི་ལ་ཡང་མི་རྟོག་མི་སེམས་པར་སྐྱོལ་ཞིག།

ཅེས་སོ།། །།

##### 2.20.2.1.6.2 ངང་ལ་མི་གཡོ་མཉམ་པར་བཞག་ཚུལ།

གཉིས་པ་ངང་ལ་མི་གཡོ་མཉམ་པར་བཞག་ཚུལ་ལ་གཉིས་ལས།

###### 2.20.2.1.6.2.1 ངོ་བོའི་ངང་ལ་བཞག་ཚུལ་མདོར་བསྟན་པ།

ངོ་བོའི་ངང་ལ་བཞག་ཚུལ་མདོར་བསྟན་པ་ནི། ཐལ་འགྱུར་ལས།

བསྒོམ་པའི་མཚན་ཉིད་སྣང་ཚུལ་ནི། །

མཚན་ཉིད་སྟོང་གསལ་རིག་པ་ལ། །

རང་བཞིན་གང་དུ་མ་འདྲེས་[page Ad-291]པ། །

བཟུང་དང་འཛིན་པའི་མཐའ་ཟད་དང༌། །

ཆོས་ཉིད་རང་ངོ་དག་པའོ། །

{ཅེས་}[[26]](#footnote-26)སོ། །

###### 2.20.2.1.6.2.2 རང་བཞིན་གྱི་སྣང་བ་ལ་བཞག་ཚུལ་རྒྱས་པར་བཤད་པ།

རང་བཞིན་གྱི་སྣང་བ་ལ་བཞག་ཚུལ་རྒྱས་པར་བཤད་པ་ནི། ཀློང་དྲུག་པ་ལས།

འདས་པའི་སྐུ་གསུམ་ལ་སྣ་གཏད། མ་འོངས་པའི་སྐུ་གསུམ་ལ་བརྒྱབ་{རྟེན}[[27]](#footnote-27)། [page My-382a]ད་ལྟར་གྱི་སྐུ་གསུམ་ལ་ལོངས་སྤྱོད་པ་ནི། སངས་རྒྱས་རྣམས་ཀྱི་འབྲས་བུ་ལ་[314-page Dg]མངོན་དུ་བྱས་པ་སྟེ། དུས་གསུམ་མཉམ་པ་ཉིད་དུ་ཡེ་ནས་གནས་པ་ཞེས་བྱའོ། །འདས་པའི་ཡེ་ཤེས་ལྔ་ལ་གཞི་བྱས། མ་འོངས་པའི་ཡེ་ཤེས་ལྔ་ལ་རྩེ་མོ་གཏད། ད་ལྟར་གྱི་ཡེ་ཤེས་ལྔ་ལམ་དུ་བྱེད་པ་ནི། གསལ་བས་གསལ་བའི་འོད་འདུས་པ་ཞེས་བྱ་སྟེ། དུས་གསུམ་མཉམ་པ་ཉིད་དུ་རིག་པའི་རྣལ་འབྱོར་རོ། །འདས་པའི་རིག་པ་ལ་ཡིད་ཆེས་བྱ། མ་འོངས་པའི་རིག་པ་ལ་ཚད་བཟུང༌། ད་ལྟར་གྱི་རིག་པ་ལམ་དུ་བྱེད་པ་ནི། མ་ཡིས་བུ་བཟུང་བ་ཞེས་བྱ་སྟེ། དུས་གསུམ་མཉམ་པ་ཉིད་དུ་རིག་པའི་རྣལ་འབྱོར་རོ། །འདས་པའི་ཐིག་ལེ་ལ་ཆ་བཟུང༌། མ་འོངས་པའི་ཐིག་ལེ་ལ་བློ་གཏད། ད་ལྟར་གྱི་ཐིག་ལེ་རྣམས་གཅིག་ཏུ་བསྡུས་པ་ནི། ཉག་གཅིག་རྩ་བ་བཅད་པ་ཞེས་བྱ་སྟེ། དུས་གསུམ་མཉམ་པ་ཉིད་དུ་དྲིལ་བའི་རྣལ་འབྱོར་པ་ཞེས་བྱ་བ་ཡིན་ནོ། །འདས་པའི་དབྱིངས་དང་{འཚམས་}[[28]](#footnote-28)སྦྱར། མ་འོངས་པའི་དབྱིངས་དང་རྒྱ་སྐྱེད། ད་ལྟར་གྱི་དབྱིངས་དང་ས་གཅིག་ལ་གནས་པ་ནི། རིག་པ་དབྱིངས་སུ་ཚུད་པ་ཞེས་བྱ་སྟེ། དུས་གསུམ་མཉམ་པ་ཉིད་དུ་ཡེ་ནས་[page Ad-292]འབྲེལ་པར་གནས་པ་ཞེས་བྱའོ། །འདས་པའི་སྒྲོན་མ་རྣམས་ལ་སྣ་གཏད། མ་འོངས་པའི་སྒྲོན་མ་ལག་ཏུ་བཟུང༌། ད་ལྟར་གྱི་སྒྲོན་མ་རྣམས་ལ་གསལ་གདབ་པ་ནི། སྟོང་པ་ཆོས་འབྱུང་སྒྲོན་མ་རང་དག་གི་ལྟ་བ་སྟེ། དུས་གསུམ་མཉམ་པ་ཉིད་དུ་ཡེ་ནས་སྣང་བ་ཡིན་ནོ། །འདས་པའི་འོད་རྣམས་ལ་ལམ་གཏོད། མ་འོངས་པའི་འོད་རྣམས་ལ་སེམས་བཞག །ད་ལྟར་གྱི་འོད་རྣམས་ལ་བློ་ཕབ་པ་ནི། སྣང་བ་ཐམས་ཅད་ལ་རང་རྒྱས་ཐེབས་པ་ཞེས་བྱ་སྟེ། དུས་གསུམ་མཉམ་པ་ཉིད་དུ་ཡེ་ནས་འདུ་འབྲལ་མེད་པའོ། །

{ཅེས་}[[29]](#footnote-29)སོ། །

##### 2.20.2.1.6.3 དེ་ལས་རྟགས་ཚད་དུས་ངེས་འཆར་ཚུལ།

གསུམ་པ་དེ་ལས་རྟགས་ཚད་[page My-382b]དུས་ངེས་འཆར་ཚུལ་ལ་གསུམ་སྟེ། འོད་གསལ་སྐུ་གསུམ་གྱི་རྟགས། ཏིང་འཛིན་ལྷུན་གྲུབ་{གྱི་}**[[30]](#footnote-30)**ཚད། མི་གཡོ་མཉམ་བཞག་གི་དུས་སོ། །

###### 2.20.2.1.6.3.1 འོད་གསལ་སྐུ་གསུམ་གྱི་རྟགས།

དང་པོ་ནི། ཡང་དེ་ཉིད་ལས།

ཏིང་འཛིན་དང་པོ་{བཅོག་}[[31]](#footnote-31)བཞག་གིས། །

སྐུ་གསུམ་རིམ་གྱིས་གོམས་པ་ཡིས། །

དངོས་པོ་གཤིས་ཀྱི་རྣལ་འབྱོར་ལ། །

དོན་[315-page Dg]འདིས་མཆོག་ཏུ་ཉེ་བར་འགྱུར། །

སྐུ་གསུམ་གོམས་པའི་ཏིང་འཛིན་ཉམས། །

ཅིག་ཅར་སྐྱེ་བ་མ་ཡིན་ཏེ། །

འདི་ཀུན་{རིམས་ཀྱིས་}[[32]](#footnote-32)བློ་ཡུལ་ལོ། །

ཐོག་མ་ཏིང་འཛིན་སྤྲུལ་སྐུ་ཐོབ། །

དེ་དུས་རང་གི་ཤེས་པ་ལ། །

སྔར་མ་མཐོང་བའི་ཆོས་རྣམས་ནི། །

བསམས་པ་མེད་པར་བློ་ལ་འཆར། །

རང་གི་གདམས་པའི་ཐ་སྙད་ཚིག །

མ་བཟུང་བཞིན་དུ་སེམས་ལ་བཀྲ། །

སྐྱེས་བུ་སྐལ་དང་ལྡན་པ་ལ། །

ཆོས་ཀྱི་རོ་ཡིས་སེམས་རྒྱས་པས། །

ལུས་ཀྱང་ཞག་ནི་དྲུག་བདུན་ན། །

ཡོད་པ་དག་ནི་མི་ཚོར་[page Ad-293]ཞིང༌། །

ས་ཡི་སྟེང་ལས་འཕགས་ནས་ནི། །

བར་སྣང་དག་ལ་འགྲོ་བའི་ཉམས། །

རང་གི་སྤྱོད་ཡུལ་ཉིད་དུ་འབྱུང༌། །

རིག་པ་བཅོས་མེད་མཁར་བཞག་ན། །

རང་གིས་སྤྲུལ་སྐུ་དེ་ལྟར་འཐོབ། །

དེ་འདས་རིག་པ་མ་འགྱུས་པས། །

ལོངས་སྤྱོད་རྫོགས་པའི་སྐུ་ཉིད་ཀྱང༌། །

རང་གི་ཤེས་པའི་རྒྱུན་དུ་ནི། །

རང་སྣང་རྩོལ་བ་ཀུན་བྲལ་བར། །

ཉམས་སུ་མྱོང་བ་འདི་ལྟར་འབྱུང༌། །

སྔར་མ་མཐོང་བའི་འོད་སྣང་ཡང༌། །

དུམ་བུ་དུམ་བུ་སུས་མཐོང་བ། །

འདི་ཡང་ལོངས་སྤྱོད་རྫོགས་སྐུར་སྦྱོང༌། །

སྐལ་ལྡན་རྣལ་འབྱོར་རིགས་ལྡན་དེའི། །

ཤེས་པ་རང་གསལ་ཉམས་རེ་གསལ། །

རང་གསལ་བློ་ལ་གོམས་པ་ཡིས། །

ནང་གསལ་འགྱུ་ཡིད་ཕྱིར་མི་འཆོར། །

དངོས་པོའི་རྗེས་སུ་སེམས་མི་འབྲང༌། །

འཇིག་རྟེན་བྱ་བ་བློར་མི་སྣང༌། །

འདིས་ནི་ལོངས་སྤྱོད་རྫོགས་པ་ཐོབ། །

དེ་ནས་རིག་པ་ནམ་མཁའ་ལ། །

{བཅོག་}[[33]](#footnote-33)བཞག་ཆེན་པོའི་ལྟ་སྟངས་ཀྱིས། །

ཡེངས་བ་མེད་པར་མཉམ་བཞག་པས། །

ཡང་ནི་ཆོས་སྐུའི་ཏིང་འཛིན་སྣང༌། །

དེ་དུས་ཤེས་པ་[page My-383a]གཏིང་ནས་གསལ། །

ལུ་གུ་རྒྱུད་ལ་མངོན་དུ་སྤྱོད། །

སྣང་བ་འཕེལ་བའི་ཚད་ཡིན་ཏེ། །

ཤེས་པ་རྣོ་ལ་མྱུར་བ་ཡིས། །

སྔར་མ་མཐོང་བའི་སངས་རྒྱས་མཐོང༌། །

འདི་ཡིས་དེ་དུས་མི་རྣམས་ནི། །

བརྒྱ་སྟོང་བྱེ་བ་བློ་ལ་སྣང༌། །

ལུས་ཀྱིས་སྔར་མ་བྱས་པ་ཡི། །

ཤེས་པ་མེད་པའི་བཟོ་རྣམས་དང༌། །

སྒྱུ་རྩལ་རྣམས་དང་ཡི་གེ་དང༌། །

བརྡ་དང་སྐད་དང་རྟེན་[316-page Dg]འབྲེལ་དང༌། །

ཇི་[page Ad-294]ལྟར་སྔར་མ་མཐོང་བ་ཡི། །

འདི་ཀུན་ཉམས་སུ་མྱོང་བ་དང༌། །

ས་དང་ཆུ་དང་མེ་རླུང་གི །

སྒྲ་ཡང་འདི་ཡིས་རང་དབང་ཐོབ། །

མདོར་ན་མངོན་ཤེས་དྲུག་རྣམས་ཀྱང༌། །

སྐལ་དང་ལྡན་པ་འདིས་ཐོབ་སྟེ། །

རང་དང་ཕ་རོལ་དོན་རྣམས་ནི། །

སྐྱེས་བུ་འདི་ཡིས་བྱེད་པར་འགྱུར། །

ཅེས་སོ། །

###### 2.20.2.1.6.3.2 ཏིང་འཛིན་ལྷུན་གྲུབ་ཀྱི་ཚད།

གཉིས་པ་ཏིང་འཛིན་ལྷུན་གྲུབ་ཀྱི་ཚད་ནི། ཡང་དེ་ཉིད་ལས།

སྐུ་གསུམ་རང་བྱུང་དགོངས་པ་ནི། །

མདོར་ན་འདི་ལྟར་ཉམས་ཚད་རྙེད། །

སྤྲུལ་པ་སྐུ་ཡི་རྣལ་འབྱོར་སྤྱོད། །

སྔར་མེད་སྙིང་རྗེ་ཆེན་པོ་ནི། །

རང་གི་རྒྱུད་ལ་མཆོག་ཏུ་སྐྱེ། །

འདི་དུས་སྤྲུལ་སྐུའི་ཏིང་འཛིན་ཐོབ། །

གསལ་ལ་མི་རྟོག་ཤེས་པའི་ཉམས། །

ལོངས་སྐུའི་ཏིང་ངེ་འཛིན་ཞེས་བྱ། །

ཟག་མེད་སྟོང་པ་ཐིག་ལེའི་སྐུ། །

རྩོལ་བ་མེད་པར་རང་ཤར་ཚེ། །

ཆོས་ཀྱི་སྐུ་ཡི་ཏིང་ངེ་འཛིན། །

རྣལ་འབྱོར་ལྡན་པ་འདིས་ཐོབ་བོ། །

ཅེས་སོ། །

###### 2.20.2.1.6.3.3 མི་གཡོ་མཉམ་གཞག་གི་དུས།

གསུམ་པ་མི་གཡོ་མཉམ་བཞག་གི་དུས་ལ་གཉིས་ཏེ། འོད་གསལ་མངོན་དུ་སྣང་བའི་དུས་དང༌། {གདམ་}**[[34]](#footnote-34)**ངག་བྱུང་ས་འདེབས་པའི་དུས་སོ། །

2.20.2.1.6.3.3.1 འོད་གསལ་མངོན་དུ་སྣང་བའི་དུས།

དང་པོ་ནི། ཡང་དེ་ཉིད་ལས།

སྣང་བ་ཐམས་ཅད་རང་དབང་དུ་གྱུར་ནས། རིག་པ་མངོན་གསུམ་དུ་བསྟན་པའི་ཚེ། དགོངས་པ་བདེན་མཐོང་གི་དུས་ཞེས་བྱའོ། །སྣང་བ་ཐམས་ཅད་རང་ཐད་དུ་ཤར་ཏེ། ཉམས་ཀྱི་ས་བོན་འཕེལ་བའི་ཚེ། རིག་པ་ཉིད་སྲང་ལ་ཐེབས་པའི་དུས་ཞེས་བྱའོ། །སྐྱེས་བུ་འབྱུང་བའི་སྟོབས་ཟད་ནས། ཤེས་པ་རྣམས་[page My-383b]ཁ་ནང་དུ་བལྟས་པའི་ཚེ། རིག་པའི་བྱུངས་འདེབས་པའི་[page Ad-295]དུས་སོ། །ཆོས་ཉིད་རྐྱེན་དང་བྲལ་ནས་སྣང་བ་ཐམས་ཅད་བདེ་བར་{བརྡལ་}[[35]](#footnote-35)བའི་ཚེ། ཆོས་ཉིད་མ་བུ་མཉམ་པའི་དུས་ཞེས་བྱའོ། །སངས་རྒྱས་རྣམས་ཀྱི་བདེན་པའི་འོད་ཟེར་གྱིས་རང་གི་ལུས་གང་ཞིང་རྒྱས་ནས། སྐུ་མངོན་པར་བྱང་ཆུབ་པའི་ཚེ། བརྟན་པ་རང་ཐོབ་ཀྱི་དུས་ཞེས་བྱའོ། །

{ཅེས་}[[36]](#footnote-36)སོ། །

2.20.2.1.6.3.3.2 གདམས་ངག་བྱུང་ས་འདེབས་པའི་དུས།

གཉིས་པ་གདམས་ངག་བྱུངས་འདེབས་པའི་དུས་ནི། རང་ཤར་ལས།

རྒྱུད་ལ་ཤེས་རིག་ཤར་བའི་དུས་སུ། སྐུ་ངོ་ཤེས་པར་གྱིས་[317-page Dg]ཤིག །རྟོགས་པ་རྒྱུད་ལ་སྐྱེས་པའི་དུས་སུ་རིག་པའི་ཡུལ་ངོ་ཤེས་པར་གྱིས་ཤིག །ཏིང་ངེ་འཛིན་སྟོབས་སུ་གྱུར་པའི་དུས་སུ་སྒྲོན་མ་རྣམ་པར་དག་པ་ངོ་ཤེས་པར་གྱིས་ཤིག །སྟོབས་ཁྱད་པར་ཅན་སྐྱེས་པའི་དུས་སུ། ཏིང་ངེ་འཛིན་ལམ་དགྱེར་བ་ངོ་ཤེས་པར་གྱིས་ཤིག །རིག་པའི་སྐུ་མཐོང་བའི་དུས་སུ་ཞེ་འདོད་མེད་པར་ཤེས་པར་གྱིས་ཤིག །ཤེས་རབ་ཁྱད་པར་ཅན་རྒྱུད་ལ་སྐྱེས་པའི་དུས་སུ་བདུད་ཀྱི་བསླུ་བ་ངོ་ཤེས་པར་གྱིས་ཤིག །ཉམ་ང་བ་མེད་པའི་སྤྱོད་པ་ཀློང་བརྡོལ་བའི་དུས་ན། ཤེས་རབ་ཀྱི་འཇུག་ཕྱོགས་ངོ་ཤེས་པར་གྱིས་ཤིག །སྟོང་པ་ཡུལ་ལ་ཁྱབ་པའི་དུས་ན་འོད་ངོ་ཤེས་པར་གྱིས་ཤིག །སྒྲོན་མ་ཡུལ་ལ་སྣང་བའི་དུས་ན། དབྱིངས་དང་ཡུལ་ངོ་ཤེས་པར་གྱིས་ཤིག།

ཅེས་པ་དང༌། སེང་གེ་རྩལ་རྫོགས་ལས།

སྣང་བ་དུམ་བུ་དུམ་བུའི་ཚེ། །

མཁས་པས་རབ་ཏུ་བརྟག་པར་བྱ། །

ཤིན་ཏུ་ཕྲ་དང་འགྱུ་བའི་ཚེ། །

གོམས་པས་རབ་ཏུ་གནས་པར་བྱ། །

འཕྲིག་དང་ཕྲ་དང་འགྱུ་བའི་ཚེ། །

མཐོང་བས་[page Ad-296]རབ་ཏུ་བཟུང་བར་བྱ། །

བཟླུམ་དང་ཕྲ་དང་འཁྲིལ་བའི་ཚེ། །

མཁས་པས་ཡེངས་མེད་ཏིང་འཛིན་བརྟན། །

ལྟེམ་དང་མེར་དང་སྐུར་སྣང་ཚེ། །

གོམས་པས་སྣང་བ་མཆེད་པ་བཟུང༌། །

ཡང་དག་ཀུན་[page My-384a]ཏུ་སྣང་བའི་ཚེ། །

མཁས་པས་སྣང་བ་བསྡུ་བར་བཤད། །

ཆགས་དང་ཞེན་པ་མེད་པའི་ཚེ། །

མཁས་པས་བཟུང་ཐབས་ཤེས་པར་བྱ། །

གསང་སྔགས་གོམས་པའི་མཚན་ཉིད་དོ། །

ཅེས་སོ། །

### 2.20.2.2 ཉིན་མཚན་འོད་གསལ་གྱི་འཁོར་ལོ་བྱེ་བྲག་ཏུ་བཤད་པ།

གཉིས་པ་ཉིན་མཚན་འོད་གསལ་གྱི་འཁོར་ལོ་ལ་གསུམ་སྟེ། དབྱིངས་འོད་གསལ་གྱི་འཆར་གཞི་ངོས་གཟུང་བ། དེ་ལས་སྒྲོན་མའི་ཉམས་ལེན་བསྟན་པ། ཉིན་མཚན་འཁོར་ཡུག་གི་བསྒོམ་ཚུལ་ངེས་པའོ། །

#### 2.20.2.2.1 དབྱིངས་འོད་གསལ་གྱི་འཆར་གཞི་ངོས་གཟུང་བ།

དང་པོ་ནི། སྔར་ཡང་བཤད་མོད་ཀྱི། འོན་ཀྱང་འདིར་རབ་ཏུ་བསྡུས་ཏེ་གསལ་བར་བསྟན་པ་ལ་ལྔ་སྟེ། དབྱིངས་ཀྱི་འདུག་ཚུལ། སྒྲོན་མའི་གནས་ཚུལ། དབྱིངས་རིག་གི་འཆར་ཚུལ། ཉམས་སུ་བླང་ཚུལ། ཁྱད་པར་ངེས་ཚུལ་ལོ། །

##### 2.20.2.2.1.1 དབྱིངས་ཀྱི་འདུག་ཚུལ།

དང་པོ་ནི། དབྱིངས་ཀྱི་འོད་གསལ་བདེ་བར་གཤེགས་[318-page Dg]པའི་སྙིང་པོ་དེ་སེམས་ཅན་ཀུན་ལ་དབྱེར་མེད་དུ་གནས་ཏེ། ནོར་བུ་འཕྲ་བཀོད་ལས།

ཏིལ་འབྲུ་འམ་ནི་ཡུངས་འབྲུ་ལ། །

མར་ཉིད་ཡེ་ནས་ལྷུན་གྲུབ་བཞིན། །

སེམས་ཅན་ལུས་ལྟར་སྣང་བ་ལ། །

དེ་བཞིན་གཤེགས་པའི་ས་བོན་ནི། །

མཐུན་པའི་འོད་དང་རང་ཆས་སུ། །

གནས་ནས་ལམ་ཞུགས་སྒོ་དག་ཏུ། །

རྣམ་པར་འཐོན་ནས་དོན་ལ་སྤྱོད། །

ནམ་མཁས་གར་ཁྱབ་སེམས་ཅན་ཏེ། །

རིག་པའི་དོན་ཡང་དེ་ཙམ་མོ། །

{ཅེས་}[[37]](#footnote-37)སོ། །

གང་ན་ཡོད་ཅེ་ན། དེ་ཉིད་ལས།

ཨེ་མ་རིག་པའི་གནས་ལུགས་ནི། །

རང་གི་[page Ad-297]ཐུགས་ཀྱི་དཀྱིལ་ན་གནས། །

ཡབ་ཡུམ་གཉིས་ཀྱི་ཆ་འཛིན་པའི། །

ཐབས་དང་ཤེས་རབ་ཚུལ་དུ་གནས། །

ཡབ་ཀྱི་ཆ་འཛིན་ཐབས་ཀྱི་སྐུ། །

ཡུམ་གྱི་ཆ་འཛིན་ཤེས་རབ་སྐུ། །

འོད་དང་འོད་ཟེར་ཚུལ་དུ་གནས། །

དབྱིངས་དང་རིག་པས་རབ་བརྒྱན་ཏེ། །

ལྷུན་རྫོགས་ཐིག་ལེ་ཆེན་པོར་གནས། །

{ཅེས་}[[38]](#footnote-38)སོ། །

དེའང་རིག་པ་འོད་ཀྱི་ཀློང་ན་སྐུ་དང་ཡེ་ཤེས་སུ་ཇི་ལྟར་བཞུགས། གནས་ངེས་པ་[page My-384b]ནི་གང་དང་གང་ཞེ་ན། རྩལ་རྫོགས་ལས།

རང་རང་ཙིཏྟ་རིན་ཆེན་ནང༌། །

{མཚོན་}[[39]](#footnote-39)གང་འོད་འབར་བུམ་པའི་ཚུལ། །

ནང་ན་ཡེ་ཤེས་མེ་འོད་འབར། །

གཞལ་ཡས་ཡེ་ཤེས་དུ་མ་སྣང༌། །

སྐུ་ཡི་ངོ་བོ་རེ་རེ་ལ། །

གསུང་གི་སྤྲུལ་པ་གྲངས་མེད་ཅིང༌། །

ཐུགས་ཀྱི་དགོངས་པ་འདའ་མེད་ཅིག །

ཅེས་པ་དང༌།

ཀུན་གཞི་ཆོས་འབྱུང་ཆེན་མོའི་མཛོད། །

རིག་པའི་ཡེ་ཤེས་གོང་བུར་གནས། །

སྣང་བ་འཛིན་མེད་ཡུལ་གྱི་མཛོད། །

རིག་པའི་ཡེ་ཤེས་དབྱིངས་སུ་གནས། །

གསང་འདུས་རིན་ཆེན་ཟུར་བརྒྱད་མཛོད། །

རིག་པའི་ཡེ་ཤེས་ཡབ་ཡུམ་ཚུལ། །

སྲོག་འདུས་རིན་ཆེན་ཟུར་བཞིའི་མཛོད། །

རིག་པའི་ཡེ་ཤེས་ཐིག་ལེར་གནས། །

དོན་འཁྱིལ་བྷནྡྷའི་གཞལ་ཡས་མཛོད། །

རིག་པའི་ཡེ་ཤེས་ཁྲོ་སྐུར་གནས། །

འགག་མེད་གསལ་བའི་སྒོ་གཉིས་མཛོད། །

དབྱིངས་དང་ལུ་གུ་རྒྱུད་དུ་གནས། །

སྟོང་པ་མཚན་བྲལ་ནམ་མཁའི་མཛོད། །

རིག་པའི་ཡེ་ཤེས་འོད་དུ་གནས། །

དེ་ནི་གསང་བའི་མཛོད་དུ་བསྟན། །

ཅེས་སོ། །

དེའང་རིག་པའི་[319-page Dg]ངོ་བོ་དེ་གཞི་སྙིང་ན་གནས་དུས་དབྱིངས་འོད་ལྔའི་ནང་ན་ཡོད་པ་རྨ་བྱའི་[page Ad-298]སྒོ་ང་ལྟ་བུའོ། །ལམ་དབྱིངས་ལ་ཤར་དུས་ནམ་མཁའི་འཇའ་འོད་དང༌། མཐར་ཕྱིན་དུས་ཕྲུ་གུ་སྒོ་ང་རྒྱ་ལས་གྲོལ་བ་ལྟ་བུ་སྟེ། རྩལ་རྫོགས་ལས།

གཞི་ལ་གནས་པའི་རིག་པ་ནི། །

ཡེ་ཤེས་དབྱིངས་ན་སྐུ་གསུམ་རྫོགས། །

དཔེར་ན་རྨ་བྱའི་སྒོ་ང་བཞིན། །

ནང་འོད་ཡེ་ཤེས་གསལ་བར་བསྟན། །

ལམ་ལ་འཆར་བའི་རིག་པ་ནི། །

དཔེར་ན་འཇའ་ཚོན་ལྟ་བུར་བསྟན། །

མཐའ་ལ་སྐྱོལ་བའི་རིག་པ་ནི། །

རྨ་བྱའི་ཕྲུ་གུ་སྒོ་ང་རྣམས། །

བརྡོལ་ཏེ་དོན་པ་ལྟ་བུའོ། །

{ཅེས་}[[40]](#footnote-40)སོ། །

དེའང་ཡེ་ཤེས་དེ་མ་སྨིན་པའི་དུས་སུ་ཀུན་གྱི་གོ་འབྱེད། སྣང་བའི་དུས་སུ་འོད། གོམས་དུས་སྐུར་སྣང་སྟེ། དེ་ལས།

སྤྲོས་པ་མེད་པའི་དབྱིངས་ཉིད་ནས། །

འོད་གསལ་ཐོགས་མེད་རིག་པ་བྱུང༌། །

སྣང་བའི་དུས་ན་འོད་སྣང་སྟེ། །

[page My-385a]རྟོགས་པའི་དུས་ན་རང་སྣང་ངོ༌། །

གོམས་པའི་དུས་ན་སྐུ་རུ་འགྱུར། །

ཤེས་རབ་ཐབས་དང་འབྲེལ་བ་ཡིས། །

དོན་དམ་དཀྱིལ་འཁོར་རྣམ་ལྔ་མཐོང༌། །

{ཅེས་}[[41]](#footnote-41)སོ། །

དེ་ལྟར་གནས་པའི་སྐུ་དང་རིག་པ་དང་དབྱིངས་དང་ཡེ་ཤེས་ཀྱི་མཚན་ཉིད་ནི། ཡང་དེ་ཉིད་ལས།

སྐུ་ཡི་མཚན་ཉིད་འདི་ལྟ་སྟེ། །

འགྱུར་བ་མེད་དང་གསལ་བ་དང༌། །

སྟོང་པ་དང་ནི་རྟོག་བྲལ་ལོ། །

རིག་པའི་མཚན་ཉིད་འདི་ལྟ་སྟེ། །

ཕྲ་བ་ཉིད་དང་འཕྲོ་བ་དང༌། །

ལུ་གུ་རྒྱུད་དང་འགུལ་བའོ། །

དབྱིངས་ཀྱི་མཚན་ཉིད་འདི་ལྟ་སྟེ། །

ཡངས་དང་ལྷུན་སྟུག་སྟོང་མཐའ་ཡས། །

གསལ་དང་དྲོ་དང་བསིལ་བ་དང༌། །

ཡང་ཞིང་གཡོ་བའི་བདག་ཉིད་འཛིན། །

ཁྱབ་དང་མུ་ཁྱུད་ར་བའོ། །

ཡེ་ཤེས་མཚན་ཉིད་[page Ad-299]འདི་ལྟ་སྟེ། །

འབྱུང་དང་བྱུང་དང་རང་གསལ་དང༌། །

ཡེ་དང་ཤེས་དང་རྟོགས་པའོ། །

གསལ་དང་འཚེར་དང་འཇམ་ཡས་ཉིད། །

སྣང་དང་མུན་དང་གོ་འབྱེད་དང༌། །

སྟོང་དང་གསལ་བའི་ཡེ་ཤེས་མཆོག །

གསང་སྔགས་མཚན་ཉིད་དག་ཏུ་འདོད། །

ཅེས་སོ། །

##### 2.20.2.2.1.2 སྒྲོན་མའི་གནས་ཚུལ།

གཉིས་པ་སྒྲོན་མའི་གནས་ཚུལ་ནི། ལྷ་ལ་ཁྲུ་གང༌། ལྷ་མིན་ལ་སོར་བཞི། མི་ལ་{མཚོན་}[[42]](#footnote-42)གང༌། དུད་འགྲོ་ལ་རང་གསལ། ཡི་{དགས་}[[43]](#footnote-43)ལ་ཏིལ་འབྲུ་ཙམ། དམྱལ་བ་ལ་རྟ་རྔ་ཙམ། [320-page Dg]སངས་རྒྱས་ལ་ཚད་མེད་པ། བྱང་ཆུབ་སེམས་དཔའ་ལ་མདའ་གང༌། སྤྲུལ་སྐུ་ལ་{མདོམ་}[[44]](#footnote-44)གང་བ་སྟེ། རང་འོད་ཡེ་ཤེས་ཀྱི་སྣང་བར་ཡོད་པ་ནི། ཡང་དེ་ཉིད་ལས།

ཡེ་ཤེས་གནས་ལུགས་ཆེ་ཆུང་དག །

སྣང་བ་དྲུག་གི་ཕྱོགས་དག་ནས། །

རབ་ཏུ་བཤད་པ་འདི་ལྟ་སྟེ། །

དགའ་ལྡན་རྣམས་ལ་ཁྲུ་གང་གནས། །

རྩོད་ལྡན་རྣམས་ལ་སོར་བཞི་གནས། །

ཆ་མཉམ་ལྡན་ལ་{མཚོན་}[[45]](#footnote-45)གང་ངོ༌། །

གཉིས་ལྡན་རྣམས་ལ་རང་གསལ་ཙམ། །

བཀྲེས་ལྡན་རྣམས་ལ་ཏིལ་འབྲུ་ཙམ། །

སྡུག་བསྔལ་ལྡན་ལ་རྟ་རྔ་ཙམ། །

དེ་བཞིན་དུ་ནི་གནས་པར་བཤད། །

སངས་རྒྱས་རྣམས་ལ་དཔག་ཏུ་མེད། །

བྱང་ཆུབ་སེམས་དཔའ་[page My-385b]མདའ་གང་ངོ༌། །

སྤྲུལ་པའི་སྐུ་ལ་འདོམ་གང་གནས། །

སངས་རྒྱས་བྱང་ཆུབ་སེམས་དཔའ་དང༌། །

སྤྲུལ་པའི་སྐུ་དང་ལྷ་རྣམས་ལ། །

མངོན་སུམ་ཡུལ་ལ་སྣང་བའོ། །

དེ་རྣམས་མན་ཆད་ཡུལ་ལྔ་ལ། །

མ་བསྟན་མཐོང་བར་མི་འགྱུར་རོ། །

ཅེས་སོ། །

དེའང་བར་སྣང་ལ་རང་སྣང་བ་སངས་རྒྱས་སེམས་དཔའ་ལྷ་གསུམ་སྒྲོན་མའི་[page Ad-300]སྣང་བ་ཆེ་བ་ནི་ཡུལ་ཡངས་པས་སོ། །གཞན་ལྔ་རང་ལུས་ཀྱི་ཡུལ་ཡིན་པས་ཆུང་བའོ། །

##### 2.20.2.2.1.3 དབྱིངས་རིག་གི་འཆར་ཚུལ།

གསུམ་པ་དབྱིངས་རིག་གི་འཆར་ཚུལ་ལ་གཉིས་ལས། དབྱིངས་ནི་ནང་ན་ཡོད་པའི་འོད་ལྔ་ཡེ་ཤེས་ཀྱི་རང་གདངས་ཕྱིའི་ཡུལ་དུ་མཐིང་ཁ་ཁྱབ་པ་ཆེན་པོའི་འོད་དང༌། དེ་ལས་མཆེད་པ་ལྔ་ལྡན་ཡེ་ཤེས་ཆེན་པོའི་འོད་གཉིས་ཡུལ་སྣང་དུ་རང་ཤར་པའོ། །རིག་པ་ནི་རྡོ་རྗེ་ལུ་གུ་རྒྱུད་ཀྱི་སྣང་བ་ཆ་ཤས་ཀྱི་སྐུ་དང་བཅས་པ་སྟེ། རྩལ་རྫོགས་ལས།

སངས་རྒྱས་ཀུན་གྱི་ལྟ་ཕུགས་ནི། །

དབྱིངས་རིག་གཉིས་ལས་མ་འདས་པའོ། །

{ཅེས་}[[46]](#footnote-46)པ་དང༌། རྡོ་རྗེ་ལུ་གུ་རྒྱུད་ཉིད་ལས། {།}[[47]](#footnote-47)

ཆ་ཤས་སྐུ་ནི་བསམ་མི་ཁྱབ། །

རང་བྱུང་དབྱིངས་ཀྱི་སྒྲོན་མ་ལ། །

རང་སྣང་འོད་ནི་བསམ་མི་ཁྱབ། །

ཐིག་ལེ་སྟོང་པའི་སྒྲོན་མ་ལ། །

ཟེར་ལྡན་ཐིག་ལེ་བསམ་མི་ཁྱབ། །

ཡེ་ཤེས་ལྔ་ཡི་ངོ་བོ་ལ། །

མཚོན་པའི་ཚིག་ནི་བསམ་མི་ཁྱབ། །

རྐྱེན་མེད་ཡུལ་གྱི་སྣང་བ་ལ། །

འགག་མེད་འབྱུང་བ་བསམ་མི་ཁྱབ། །

ཅེས་སོ། །

##### 2.20.2.2.1.4 ཉམས་སུ་བླངས་ཚུལ།

བཞི་པ་ཉམས་སུ་བླང་ཚུལ་[321-page Dg]ལ་གཉིས་ཏེ། གནད་ཀྱིས་{བཅུན་}**[[48]](#footnote-48)**པ་དང༌། དེ་ལས་ཤར་བའི་ཉམས་སྣང་ངོ༌། །

###### 2.20.2.2.1.4.1 གནད་ཀྱིས་གཅུན་པ།

དང་པོ་ལའང་སྤྱིའི་བཞག་ཐབས་དང༌། བྱེ་བྲག་གི་{བཅུད་}**[[49]](#footnote-49)**ཐབས་གཉིས་ལས།

2.20.2.2.1.4.1.1 སྤྱིའི་བཞག་ཐབས།

དང་པོ་ནི། རང་ཤར་ལས།

ཆོས་ཉིད་རང་སྣང་ནམ་མཁའ་ལ། །

རིག་པ་ཡེ་ཤེས་མ་ཡེངས་པར། །

འཛིན་མེད་ངང་དུ་བཞག་གྱུར་ན། །

ཡེ་ཤེས་དག་པའི་རང་སྣང་མཐོང༌། །

མ་རིག་འཁྲུལ་སྣང་ཆོས་རྣམས་ལོག །

ཅེས་པ་དང༌།

ནུབ་པ་མེད་པའི་རྒྱལ་མཚན་[page My-386a]ལ། །

འགྱུར་བ་མེད་པའི་སྒྲོན་མ་གསལ། །[page Ad-301]

རྟོག་པ་མེད་པའི་ཡེ་ཤེས་ལ། །

གསལ་འགྲིབ་མེད་པའི་འོད་ལྔ་གསལ། །

ཅེས་པ་དང༌།

ནོར་བུ་རིན་ཆེན་བདུད་རྩི་ལ། །

བྱས་ཤིང་བསྒོམས་པས་རྙེད་མི་འགྱུར། །

སྒྲོན་མ་དབྱིངས་ཀྱི་སྣང་བ་ལ། །

མ་ཡེངས་གསལ་འཛིན་མེད་པར་བརྟག །

དེ་ལྟར་དོན་ལས་མ་ཡེངས་ན། །

རིན་ཆེན་བདུད་རྩིའི་སྒྲོན་མ་ཡིན། །

གཏང་བཞག་མེད་ན་རྙེད་པའི་མཆོག །

འཛིན་པ་མེད་ན་རང་སར་གྲོལ། །

ཅེས་སོ། །

2.20.2.2.1.4.1.2 བྱེ་བྲག་གི་གཅུད་ཐབས།

གཉིས་པ་ནི། ཐལ་འགྱུར་ལས།

སྐུ་ཡི་གནད་ནི་གདངས་ཀྱིས་སོ། །

ཡེ་ཤེས་འདུག་སྟངས་དག་གིས་སོ། །

ཐིག་ལེ་བསྐྱིལ་ཞིང་དཀྲུགས་པས་འགྲུབ། །

འོད་ནི་ཡས་ཤིང་བསྡུད་པའོ། །

འབྲེལ་ལྡན་བསྡམས་པས་རླུང་གི་གནད། །

འཇུག་པའི་ལས་ནི་མཐའ་ཡིས་དབྱེ། །

དེ་ཡི་འགྱུར་བྱེད་ལས་རླུང་ཟད། །

འཁྲུལ་བའི་བསྡེབས་དང་སྦྱར་བའོ། །

རིག་པའི་གནད་ནི་དབྱུང་བ་དང༌། །

བསྐྱིལ་ཞིང་མཁའ་ལ་གཏད་པའོ། །

དབྱིངས་ཀྱི་གནས་ནི་བསྡུ་བ་དང༌། །

དགུག་དང་ཁམས་ཀྱི་བྱེར་ཡས་སྦྱར། །

སྣང་བའི་གནད་ནི་འཕེལ་དང་ཟད། །

སྣ་ཚོགས་རང་སར་གྲོལ་བའོ། །

{ཅེས་}[[50]](#footnote-50)སོ། །

དེའང་སྐུ་མཐོང་དུས་དེ་རྫོགས་པར་བྱེད་པའི་གནད་གདངས་དེ་ལ་མི་འགྱུར་བར་བལྟ་བའོ། །ཡེ་ཤེས་འཁར་ཐབས་ལ་སོགས་པའི་དུས་ན་འདུག་སྟངས་མི་འགྱུར་བའོ། །ཐིག་ལེ་མ་འཕེལ་ན་མིག་དབུས་སུ་དྲིལ་ནས་འོད་རྩ་{བཅུད་}[[51]](#footnote-51)པའོ། །འོད་སྤྲ་ཡས་ན་སྨིན་ཕྲག་ཏུ་གཏད་པའོ། །རྟོག་པ་འཐོར་ན་རླུང་འཆིང་[322-page Dg]ཞིང་འཕེན་པའོ། །རིག་པའི་གནད་ལུ་གུ་རྒྱུད་མཁའ་ལ་དབྱུང་བའོ། །དབྱིངས་ཀྱི་གནད་དབུས་[page Ad-302]སུ་བསྡུ་ཞིང་མིག་ཟུར་ནས་ཁྲིད་དེ་བལྟ་བའོ། འདི་དག་གནད་དོ། །

###### 2.20.2.2.1.4.2 དེ་ལས་ཤར་བའི་ཉམས་སྣང་།

གཉིས་པ་དེ་ལྟར་ཉམས་སུ་བླངས་དུས་རིམ་པས་ཉམས་སུ་ཤར་བའི་དབྱིངས་རིག་གི་གནད་ནི། དང་པོ་ཉམས་སུ་ལེན་པ་ནས་མཐར་[page My-386b]རྫོགས་ཀྱི་བར་ཏེ། སེང་གེ་རྩལ་རྫོགས་ལས།

རང་སྣང་རིག་པའི་དངོས་པོ་དེ། །

ཡེ་ཤེས་ལུ་གུ་རྒྱུད་དུ་གནས། །

དཔེར་ན་འདབ་ཆགས་འཕུར་སྐྱེན་བཞིན། །

སྐད་ཅིག་ཙམ་ལ་ཀུན་དུ་རྒྱུ། །

དེ་ལ་རྩི་ཡིས་ཐེབས་གྱུར་ན། །

རི་དགས་མགྱོགས་པ་ཙམ་དུ་འགྱུར། །

དེ་ནས་དོན་ལ་མ་ཡེངས་ན། །

བུང་བ་བཅུད་ལ་འཁོར་བ་ཙམ། །

དེ་ནས་རང་སྣང་{ལྟས་}[[52]](#footnote-52)གྱུར་ན། །

དཔེར་ན་སྨིག་རྒྱུ་ལྟ་བུར་གནས། །

དེ་ནས་དོན་ལ་མ་ཡེངས་ན། །

འགུལ་ལམ་འཕྲིག་པ་ཙམ་དུ་འགྱུར། །

དེ་ཡི་དོན་ལ་མ་ཡེངས་ན། །

ལྟེམ་བཞིན་པ་དང་མེར་བར་འགྱུར། །

དེ་བས་ཤིན་ཏུ་{ལྟས་}[[53]](#footnote-53)གྱུར་ན། །

འགྲོ་འོང་མ་ཡིན་འོད་སྣང་མཐོང༌། །

དེ་ཡི་དོན་ལ་བརྟན་གྱུར་ན། །

ཐིག་ལེ་སྟོང་པའི་སྒྲོན་མ་མཐོང༌། །

དེ་ལ་ཡང་དག་{ལྟས་}[[54]](#footnote-54)གྱུར་ན། །

ཐིག་ལེ་སྐུ་དང་བཅས་པ་མཐོང༌། །

དེ་ཡི་དོན་ལ་མ་ཡེངས་ན། །

འཁྲུལ་སྣང་ལོངས་སྐུར་མཐོང་པར་འགྱུར། །

སྐུ་ཡི་སྣང་བ་དེ་རྣམས་ཀུན། །

སྒྱུ་མ་འཇའ་ཚོན་ཇི་བཞིན་པའོ། །

དེ་ལ་རབ་ཏུ་བརྟན་གྱུར་ནས། །

ཉིན་མོ་མཚན་མོ་མེད་པ་ནི། །

དཔེར་ན་ཅེ་སྤྱང་མོ་ཡི་མིག །

ཉིན་དང་མཚན་མོ་མེད་པ་ལྟར། །

རང་སྣང་དཀྱིལ་འཁོར་དེ་བཞིན་ནོ། །

{ཅེས་}[[55]](#footnote-55)སོ། །

དེའང་སྟོང་གཟུགས་ཀྱི་འཇའ་འོད་ཐིག་ལེ་སྐུ་ལ་སོགས་པ་ཀུན། ཕྱིའི་བར་སྣང་ལ་ཡོད་པར་ཕལ་དུ་བརྗོད་པ་དང༌། [page Ad-303]དེ་ན་ཡོད་སྙམ་དུ་འཛིན་ཏེ། གླིངས་ལོག་བས་དེ་ལྟར་མ་ཡིན་ཏེ། ནང་ལུས་ཀྱི་འོད་རྩ་དངས་པ་ན་ཡོད་པ་ཀུན། མིག་གི་འོད་རྩ་{དང་}[[56]](#footnote-56)པས་ཚུར་ནང་དུ་སྟོང་གཟུགས་མཐོང་བ་ཡིན་ནོ། །དེའང་སྙིང་གའི་གདངས་རྩ་ཀུན་ཁྱབ་པར་འཕྲོ་བ་ནི། ད་ལྟ་གཞི་སྣང་ཤར་བའི་དུས་ཡིན་ལ། རང་ངོ་ཤེས་ནས་རང་གདངས་ལ་ས་ལེ་བཞག་པས། ཇེ་དག་ལ་སོང་སྟེ། རླུང་སེམས་དག་དུས་ལྷུན་[323-page Dg]གྲུབ་ཀྱི་སྣང་བ་ཅི་ཡིན་པ་ལུས་ནང་དུ་མཐོང་ནས་རྩལ་གཞི་ཐིམ་ལ་ནང་དུ་འཇུག་དུས། ཚད་ཕེབས་ནས་[page My-387a]ཟད་པར་འགྲོ་བ་སྟེ། སླར་ནུབ་དུས་གཞི་སྣང་གཞི་ལ་ཐིམ་བས་ཀ་དག་ཏུ་གྲོལ་བ་ལས། སྣང་བ་དེ་ཀུན་འཕེལ་བར་སྣང་དུས་འཕེལ་བ་རང་མཚན་དུ་མེད་ལ། ནང་དུ་རང་ལོག་པ་ལས་འགྲིབས་པ་མེད་དོ། །འདིར་རྒྱུད་དང་མན་ངག་ལས་ཕྱིའི་ནམ་མཁའ་ན་ཡོད་བར་གསུངས་པ་དེ། རེ་ཞིག་དགོངས་ཏེ་གསུངས་པ་ནི་རྐྱེན་ཕྱིའི་ནམ་མཁར་མིག་གཏད་ན་མཐོང་བའི་ཆ་དང་དེ་ན་ཡོད་ཡོད་འདྲ་པས་སོ། །རང་བཞིན་དུ་ཕྱི་ན་ཡོད་ན་གཞན་གྱིས་ཀྱང་མཐོང་དུ་རུང་བ་ལས། ཕྱིན་མེད་པར་ཤེས་ལ། གཞན་གྱིས་རང་གི་སྟོང་གཟུགས་མི་མཐོང་བ་དེ་ལུས་ཀྱིས་བསྒྲིབས་པས་སོ། །རང་གིས་མཐོང་བ་ནི་འོད་རྩ་དག་པའི་གསེང་ལས་ནང་དུ་ཤར་བ་མཐོངས་ཁུང་ལས་ནང་ན་ཉི་མ་ཤར་བའི་སྣང་བ་མཐོང་བ་བཞིན་ནོ། །གཏན་ཚིགས་ནི་མིག་བཙུམས་ནས་སྟོང་གཟུགས་མཐོང་བ་འདིས་ཀྱང་ནང་ན་ཡོད་པར་ཤེས་པ་ཡིན་ནོ། །

དེས་ན་སྐུ་ལ་སོགས་པའི་སྣང་བ་ཕྱིའི་ཡུལ་ན་མེད་ཀྱང་ཡོད་ཡོད་ལྟར་སྣང་[page Ad-304]པ། མེ་ལོང་ལ་བལྟས་དུས་བྱད་ཤར་བ་ལྟར། ནང་འོད་རྩ་དངས་པའི་མེ་ལོང་ན། སྙིང་གའི་རིག་པ་བྱད་ལྟ་བུའི་གདངས་སྣང་བ་དེ། ཡུལ་ལ་མེད་ཀྱང་ནང་དུ་མཐོང་བ་དམིགས་པ་དག་པའི་འོད་རྩའི་ཡོན་ཏན་གྱི་ཆ་ལས་ཤར་པའོ། །ཕྱི་ནང་གཉིས་ཆ་འཛོལ་བ་སྣང་བ་ཙམ་ལ་འཁྲུལ་བའང་ཕལ་པ་རྣམས་རེ་བདེན། ཚུལ་འདི་ལྟར་གོ་ན་སྐྱེས་བུ་ཤེས་རབ་ཅན་རྫོགས་པ་ཆེན་པོའི་ཀློང་ནས་སྐྱེས་པ་ཞེས་བྱ་སྟེ། སྣ་ཚོགས་རང་གྲོལ་གྱི་རྣལ་འབྱོར་བ་ཁོ་བོ་བཞིན་ནོ། །ཚུལ་འདི་དག་ཡིད་ཆེས་པའི་ལུང་དང་སྦྱར་བ་ནི། སེང་གེ་རྩལ་རྫོགས་ཆེན་པོའི་རྒྱུད་ལས།

སྐུ་ཡི་སྣང་བ་དེ་དག་ཀུན། །

ཡུལ་གྱི་སྣང་པ་མ་ཡིན་ཏེ། །

དཔེར་ན་ན་ཆུང་གཞོན་པ་ཡིས། །

མེ་ལོང་མཚན་ཉིད་གསལ་པ་ལ། །

རང་གི་བཞིན་[page My-387b]སྣང་མཐོང་བ་ལྟར། །

ཆོས་ཉིད་ཡུལ་གྱི་ནམ་མཁའ་ལ། །

རིག་པའི་སྣང་བ་སྐུ་རུ་ཤར། །

རང་གི་གནས་ལུགས་མཐོང་བ་ནི། །

ཡུལ་ལ་ཡོད་པ་མ་ཡིན་ཏེ། །

དམིགས་པ་དག་པས་མངོན་དུ་གསལ། །[324-page Dg]

རང་གི་དཀྱིལ་དང་འཁོར་དུ་བཅས། །

ཡེ་ཤེས་དོན་ལ་ཡུལ་མེད་ཀྱང༌། །

སེམས་ཅན་དུས་ན་ཡུལ་ལྟར་སྣང༌། །

མཐོང་བའི་ཡུལ་ལ་རྟོགས་པ་ཆེ། །

གོ་བའི་ཡུལ་ན་བདེ་བ་ཆེ། །

སྣང་བ་མཐོང་ན་ཉམས་མྱོང་ཆེ། །

རང་རིག་གཅིག་པུ་གྲོགས་ཀྱི་མཆོག །

སྣང་བའི་ཡུལ་དུ་མེད་པས་ན། །

རྡོ་རྗེ་ལུ་གུ་རྒྱུད་ཉིད་ལས། །

ཆ་ཤས་སྐུ་ནི་བསམ་མི་ཁྱབ། །

ཅེས་སོ། །

འདི་ནི་གོ་རྒྱུ་ཅིག་ཡོད་པས་བློ་གྲོས་ཅན་རྣམས་ཀྱིས་རིག་པར་བྱའོ། །རང་བཞིན་དུ་རྟོགས་སླ་བས་ཡུལ་སྣང་ཞེས་བརྗོད་པ་ལ་འགལ་བ་མེད་བས། [page Ad-305]ཕྱིའི་ནམ་མཁའ་ལ་དབྱིངས་རིག་དང་སྒྲོན་མ་སྣང་ཞེས་རྨོངས་པ་རྣམས་ལ་རྟོགས་སླ་བའི་ཕྱིར་བཤད་པར་བྱའོ། །རང་གི་ནང་དུ་གོ་རྒྱུ་ནི་སྔ་མ་བཞིན་ནོ། །

##### 2.20.2.2.1.5 ཁྱད་པར་ངེས་ཚུལ།

ལྔ་པ་ཁྱད་པར་ངེས་ཚུལ་ནི། རིག་པ་ལ་འགྱུར་བ་མེད་པའི་གནད་ཀྱིས། དང་པོ་གཞི་ནས་འཕགས་ཏེ་འཁོར་བར་འཁྲུལ་ཡང་རིག་པ་ངན་དུ་སོང་བ་མེད། དེ་ནས་བླ་མས་ངོ་སྤྲད་དེ་སྟོར་ནས་འཁྱམས་པ་དེ་ཕྱིས་རྩད་ཆོད་དུས་དགའ་བ་དང༌། དང་པོ་སྟོར་དུས་འཁྲུལ་པའི་དུས་ཀྱི་རིག་པ་གཉིས་ལ་བཟང་ངན་ཁྱད་མེད། མ་བསྒོམས་པའི་རིག་པ་དང༌། བསྒོམས་དུས་ལ་ཁྱད་མེད་པ་དང༌། འཁོར་དུས་དང༌། འདས་དུས་ཀྱི་རིག་པ་ལ་བཟང་ངན་མེད་དེ། གཉིད་དུ་སོང་དུས་དང༌། སད་དུས་དང༌། འགྲོ་ཁའི་རིག་པ་ལ་བཟང་ངན་ཁྱད་མེད་པ་བཞིན་ནོ། །འོན་ཀྱང་སྣར་ཚུལ་བཟང་ངན་རྨི་ལམ་བདེ་སྡུག་ཙམ་ཡོད་པས། དེ་ལ་ལྟོས་ནས་ལམ་བསྒོམ་པ་ཡིན་ལ། ངོ་བོ་བཟང་དུ་འགྲོ་བར་རེ་བ་ནི་མ་ཡིན་ཏེ། རིག་པ་ལ་འཕོ་འགྱུར་མེད་པའི་ཕྱིར་རོ། །དེ་སྐད་དུའང་རང་ཤར་ལས།

ཨེ་མ་ཧོ། །

ནོར་བུ་རིན་ཆེན་བདུད་རྩི་འདི། །

ཐོག་མ་མེད་པའི་དུས་ཀྱི་[page My-388a]ཚེ། །

ང་ཡི་ནོར་བུ་རིན་ཆེན་སྟོར། །

དེ་ཚེ་སྡུག་བསྔལ་ལོག་པར་འཁྱམས། །

ནོར་བུ་རིན་ཆེན་བདུད་རྩི་དེ། །

བཙལ་བས་རྙེད་པའི་གནས་མེད་དེ། །

རང་ལས་རང་བྱུང་རང་གིས་རྟོགས། །

ནོར་བུ་རིན་ཆེན་བདུད་རྩི་དེ། །

སྟོར་བ་མ་ཚོར་རྙེད་པ་ཚོར། །

སྟོར་བས་དངོས་པོ་མཚན་མ་མེད། །

རྙེད་པས་དགའ་བའི་མདངས་དང་ལྡན། །

རྙེད་པའི་དུས་[325-page Dg]དང་སྟོར་བའི་དུས། །

ཁྱད་མེད་གཅིག་གི་[page Ad-306]ངང་དུ་རྟོགས། །

{ཅེས་}[[57]](#footnote-57)སོ། །

དེའང་རང་རིག་གི་ངང་དུ་སྟོར་བ་དེ་རང་གི་ངང་ནས་རྙེད་ཀྱང༌། རང་རིག་གཅིག་གི་འཁོར་ལོ་ལས། གཞན་དུ་འཆུགས་པ་མེད་དེ། རྒྱལ་པོའི་བང་མཛོད་དུ་ནོར་བུ་སྟོར་ནས་ནོར་བུ་མེད་པས་སྡུག་བསྔལ་བྱེད་པ་ཉིད། བང་མཛོད་ནས་རྙེད་པས་དགའ་བདེ་རྒྱས་ཀྱང་གཉིས་ཀ་བང་མཛོད་གཅིག་ལས་མ་གཡོས་པ་བཞིན་དུ། རིག་པའི་ངང་ན་འཁོར་འདས་གཉིས་སུ་སྣང་བ་ཡང་དེ་དང་འདྲའོ། །འདི་ནི་ཡངས་པ་ཆོས་ཉིད་ཀྱི་ཀློང་རྟོགས་པ་ཡིད་བཞིན་མཆོག་གི་རང་གནད་ངེས་པའི་གསང་ཚིག་ཏུའོ། །

#### 2.20.2.2.2 དེ་ལས་སྒྲོན་མའི་ཉམས་ལེན་བསྟན་པ།

གཉིས་པ་དེ་ལས་སྒྲོན་མའི་ཉམས་ལེན་བསྟན་པ་ལ་གསུམ་སྟེ། སྔོན་འགྲོ་གནས་ཀྱི་མཚན་ཉིད། དངོས་གཞི་སྒྲོན་མའི་གཏེམ་ཚུལ། དེ་ལས་སྣང་བའི་འཆར་ལུགས་སོ། །

##### 2.20.2.2.2.1 སྔོན་འགྲོ་གནས་ཀྱི་མཚན་ཉིད།

དང་པོ་ནི། ཚེ་འདིའི་བྱ་བ་ཐམས་ཅད་སྤངས་ཏེ། བླ་མ་དམ་པ་མཉེས་པར་བྱས་ལ། རབ་ཏུ་དབེན་པའི་གནས་མུན་པས་བརྒྱན་པའི་ཁང་བུར་མི་གཡོ་བ་གསུམ་གྱིས་འདུག་ནས། བླ་མའི་རྣལ་འབྱོར་རྫོགས་པར་བསྒོམས་ལ་གསོལ་བ་སྙིང་ནས་འདེབས་པ་སྟེ། ཐལ་འགྱུར་ལས།

སྒྲོན་མ་གཏེམ་པ་འདི་ལྟ་སྟེ། །

དད་ལྡན་འཁོར་བའི་ཡིད་བྲལ་བས། །

བླ་མ་མཆོད་དང་གཏོང་བ་བྱ། །

འཁོར་བའི་བྲེལ་བ་ཀུན་སྤངས་ལ། །

དབེན་པའི་ཕྱོགས་སམ་དུར་ཁྲོད་དུ། །

གྲོགས་སྤངས་གཅིག་པུར་གནས་པར་བྱ། །

{ཅེས་}[[58]](#footnote-58)སོ། །

##### 2.20.2.2.2.2 དངོས་གཞི་སྒྲོན་མའི་གཏེམ་ཚུལ།

གཉིས་པ་ནི། ཨར་ལ་གཏད་པ་དང༌། {དངས་}**[[59]](#footnote-59)**[page My-388b]སུ་འཇུག་པ་གཉིས་ལས།

###### 2.20.2.2.2.2.1 ཨར་ལ་གཏད་པ།

དང་པོ་ནི། ཙོག་པུར་འདུག་ལ་མཐེབ་འཛུབ་ཀྱིས་གཏེམས་པས་དམར་གསལ་དངས་[page Ad-307]པའི་འོད་{བཟླུམ་}[[60]](#footnote-60)སྣང་བ་ལ་གཏད་ནས་ཉམས་སུ་བླང་ངོ༌། །ཐུན་ཆུང་ལ་གྲངས་མང་བར་བྱས་ལ། {ཐོབ་}[[61]](#footnote-61)འཛུབ་ཀྱི་རྩོལ་བ་བཏང་ནས་དར་རེ་བལྟ་ཞིང༌། ཡང་གཏེམས་པས་སྣང་བ་མཐོང་བ་ནི་ཆོས་ཉིད་མངོན་གསུམ་གྱི་སྣང་བ་ཞེས་བྱ་སྟེ། དེ་ཉིད་ལས།

རང་གི་མཐེབ་དང་མཛུབ་མོ་ཡིས། །

ཐིག་ལེ་སྟོང་པའི་སྒྲོན་མ་གཏེམས། །

གཏེམས་པ་དེ་ལས་གང་བྱུང་བ། །

ཆོས་ཉིད་མངོན་སུམ་སྣང་བའོ། །

{ཅེས་}[[62]](#footnote-62)སོ། །

###### 2.20.2.2.2.2.2 དྭངས་སུ་འཇུག་པ།

{དངས་}**[[63]](#footnote-63)**སུ་འཇུག་པ་ནི། དེ་ནས་འོད་ལྔའི་སྣང་བ་ལས། [326-page Dg]དང་པོ་དུ་བ་ལྟ་བུ་དང་། རྨུགས་པ་རྒྱུ་བ་ལྟ་བུ་དང༌། སྤྲིན་ལྡིང་བ་ལྟ་བུ་དང་། མེ་སྟག་འཕྲོ་བ་ལྟ་བུ་དང༌། ཉི་མ་དང་ཟླ་བ་དང༌། སྐར་མའི་རྣམ་པ་ལྟ་བུ་དང༌། བར་སྣང་གི་འཇའ་ཚོན་ལྟ་བུ་དང༌། འོད་དཀར་གསལ་དང༌། སེར་གསལ་དང༌། དམར་གསལ་དང༌། ལྗང་གསལ་དང་། མཐིང་ཁ་དང་། སྣ་ཚོགས་དང༌། དྲ་བ་རིས་དང༌། རྩིབས་ཤར་དང༌། {བཟླུམ་}[[64]](#footnote-64)ཁྲིགས་དང༌། ཐིག་ལེ་དང༌། མཆོད་རྟེན་དང༌། ལྷ་སྐུ་དང༌། སེམས་ཅན་གྱི་གཟུགས་ཐ་དད་པ་ཕྱམ་ཕྱམ་ཕར་ཡལ་ཚུར་ཡལ་འཕྲོ་འདུར་རང་སྣང་བའི་དུས་ན། {དངས་}[[65]](#footnote-65)སུ་བཅུག་པས་རླུང་ལྔའི་འཆར་སྣང་ཚད་མེད་པ་འཆར་ཏེ། ཐལ་འགྱུར་ལས།

དེ་ལས་ཡེ་ཤེས་འཕེལ་བའི་ཉམས།

ཁ་དོག་དང་ནི་དབྱིབས་ཀྱི་ཡང༌། །

ཕྱི་དང་ནང་ཀུན་གསལ་བར་ཁྱབ། །

གོང་ནས་གོང་དུ་ངེས་པར་འཕེལ། །

འདི་དུས་ལུས་ངག་བདེ་བའི་རྟགས། །

སྣང་བའི་ཚད་དང་རིམ་པས་སྦྱར། །

ཅེས་སོ། །

##### 2.20.2.2.2.3 དེ་ལས་སྣང་བའི་འཆར་ལུགས།

གསུམ་པ་དེ་ལས་སྣང་པའི་འཆར་ལུགས་[page Ad-308]ནི། དང་པོ་དམར་སེར་{བཟླུམ་}[[66]](#footnote-66)པོ་ལས། ཕྱིས་འོད་ལྔའི་མུ་ཁྱུད་དུ་སྣང་ངོ༌། །དེའང་རླུང་གི་གནད་ཀྱིས་འགུལ་བ་ལས། ཕྱིར་བཟུང་དལ་བ་གནད་དོ། །དེ་ནས་དངས་པའི་ཆ་ཉམས་སུ་བླངས་བས། སྒྲོན་མ་མེ་ལོང་ཙམ། འོད་རེ་ལྡེ་ཙམ། ཐིག་ལེ་འཁར་ཕོར་ཙམ་ལས་[page My-389a]སྐུ་དང་བཅས་པར་མཆེད་པ་ནི། དེ་ལས།

དེ་ལྟར་གཏེམས་པའི་སྣང་བ་ནི།

དང་པོ་དམར་པོ་དག་པ་ཡི། །

དབང་རྫོགས་{བཟླུམ་}[[67]](#footnote-67)པོ་རང་གསལ་རྫོགས། །

{འཛུབ་}[[68]](#footnote-68)གཉིས་དག་ལས་གསུམ་དུ་འགྱུར། །

དེ་ནས་ཡང་ཡང་གཏེམས་པ་ཡིས། །

ཡེ་ཤེས་ལྔ་ཡི་ཁ་དོག་ནི། །

དཀར་དམར་ལྗང་ཁུ་མཐིང་སེར་གྱི། །

ཡུལ་ལ་སྣང་སྟེ་རྩོལ་བའོ། །

དེ་ནས་རྩོལ་བྲལ་ཕྱི་པ་ཡང༌། །

རླུང་གི་ཆ་ཡིས་འགྲོ་འོང་དང༌། །

མེ་ལོང་དག་གི་དབྱིབས་ཙམ་ལས། །

གཉིས་དང་གསུམ་གྱི་ཆར་སྣང་ངོ༌། །

དེ་ཉིད་རྟག་ཏུ་གོམས་པ་ལས། །

ཁ་དོག་ལྔ་ཡི་འོད་ཀྱིས་ཀྱང༌། །

རེ་ལྡེ་ཙམ་ལས་གྲུ་ཆད་སྣང༌། །

ཡུལ་གྲུ་ཙམ་ལས་མཐོང་ཚད་དོ། །

དེ་ལས་གོམས་པའི་[327-page Dg]ཚད་རྙེད་ནས། །

ཐིག་ལེའི་ནང་དུ་སྐུ་དང་བཅས། །

ཕྱེད་སྐུ་དག་ཏུ་ཡུན་འགའ་གནས། །

དེ་ལས་ལྔ་ལྔ་ཟུང་དུ་བཅས། །

རབ་ཏུ་གསལ་བའི་ཐིག་ལེས་འབྲེལ། །

ཡབ་ཡུམ་སྐུ་ཡི་སྣང་བ་ཅན། །

འཁྲུལ་སྣང་ཟད་ནས་ཞིང་ཁམས་སོ། །

{ཅེས་}[[69]](#footnote-69)སོ། །

འདི་དག་གི་དུས་སུ་སྔར་བསྟན་པའི་ཚད་དང་རྟགས་ཀྱི་རིམ་པ་རྣམས་འཆར་ཞིང༌། ཡེ་ཤེས་རྫོགས་པའི་སྣང་བ་དབྱིབས་དང༌། ཆོས་ཉིད་དག་པའི་སྣང་བ་རིག་པ་དང༌། ཐིག་ལེ་སྨིན་པའི་སྣང་བ་སྐུ་ལས་དཀྱིལ་འཁོར་དུ་ཚད་ལ་ཕེབས་ནས། སླར་ཆོས་ཉིད་ཟད་[page Ad-309]པའི་སྣང་བ་ལ་སྤྱོད་དེ། ཐལ་འགྱུར་ལས།

ཡེ་ཤེས་རྫོགས་པའི་སྣང་བ་དང༌། །

ཆོས་ཉིད་དག་པའི་སྣང་བ་ལས། །

སྣང་གསུམ་རྫོགས་ནས་ཟད་པར་འགྱུར། །

ཅེས་པ་དང༌།

འདི་དུས་ལུས་ངག་ཡིད་ཀྱི་ཚད།

སོ་སོའི་སྣང་བ་མཐོང་དུས་ཀྱི། །

རང་ལ་སྨིན་པས་རྟགས་རྫོགས་ཏེ། །

ཟད་པའི་ཚད་རྣམས་མངོན་པར་སྣང༌། །

{ཅེས་}[[70]](#footnote-70)སོ། །

དེ་ལྟར་ཉམས་སུ་བླངས་པས་བརྩོན་འགྲུས་རབ་རྣམས་ལོ་གསུམ། འབྲིང་རྣམས་ལོ་ལྔ། ཐ་མ་རྣམས་ལོ་བདུན་ཟླ་བ་བཅུ་གཅིག ཞག་དྲུག་ན་ཆོས་ཉིད་ཟད་པའི་སྣང་བ་མཐོང་ནས་འོད་ལུས་སུ་གྲོལ་ཏེ། དེ་ཉིད་ལས།

འདི་ལ་བརྩོན་འགྲུས་ཆེ་[page My-389b]ཆུང་གིས། །

ཞག་དང་ཟླ་བ་ལོ་རྣམས་ཀྱིས། །

སོ་སོའི་དུས་ལ་ངེས་པར་འགྲུབ། །

འགྱུར་བ་མེད་པའི་དུས་དག་ལས། །

སོ་སོའི་ཚད་ལ་ཕེབས་པའོ། །

{ཅེས་}[[71]](#footnote-71)སོ། །

འདི་ནི་ཉམས་སུ་ལེན་པ་གསང་བའི་གནད་གལ་པོ་ཆེའོ། །

#### 2.20.2.2.3 ཉིན་མཚན་ཁོར་ཡུག་གི་བསྒོམ་ཚུལ་ངེས་པ།

གསུམ་པ་ཉིན་མཚན་ཁོར་ཡུག་གི་ཚུལ་ངེས་པ་ལ་བཞི་[[72]](#footnote-72)སྟེ། སྲོད་ལ་དབང་པོ་གནད་དུ་བསྡུ་བས་དྲན་པའི་སྒོ་བཅད། ནམ་ཕྱེད་ཤེས་བྱ་བུམ་པར་བཅུག་པས་ཤེས་པ་རང་ཐོག་ན་གསལ། ཐོ་རངས་ཡེ་ཤེས་གསལ་ལ་སྟོན་པས་བྱུང་ཚོར་རྣམས་རང་སར་དག ཉིན་པར་སྣང་བ་རྒྱ་ཡིས་བཏབ་པས་མཚན་མ་རྣམས་ཟིལ་གྱིས་མནན་པའོ། །འདི་དག་སྔར་ཡང་བཤད་མོད། འདིར་ཡང་ཐོད་རྒལ་གྱི་གྲོགས་སུ་བཤད་པས་མདོར་བསྡུས་ཏེ་ཉམས་སུ་བླངས་[328-page Dg]ན། ཅུང་ཟད་སྔར་དང་མི་འདྲ་བའི་ཁྱད་ཡོད་དེ། ཉིན་དུས་གླང་པོའི་ལྟ་སྟངས་ཀྱིས་མངོན་སུམ་ལ་ལྟ་ཞིང༌། [page Ad-310]འཁྲུལ་སྣང་རང་འགགས་ལ་བཏང་བས་མཚན་མ་ཟིལ་གྱིས་གནོན་པ་ཡིན་ནོ། །མཚན་དུས་ཐིག་ལེ་སྟོང་པའི་སྒྲོན་མ་ལ་ཤེས་པ་གཏད་དེ། ཐིག་ལེ་དེ་འཕེལ་དུས་ཤེས་པའང་གསལ་ཆ་འཕེལ་ལ། འགྲིབ་དུས་ཤེས་པ་ཇེ་ཕྲ་ལ་སོང་བས་མཐར་དམིགས་མེད་དུ་སོང་བའི་ངང་ལ་བློ་དམིགས་བསམ་སྤྲོ་བསྡུ་མེད་པར་མཉམ་པར་བཞག་གོ །

གཉིད་དུ་འགྲོ་ཁར་དུང་ཁང་ན་ཐིག་ལེ་སྟོང་པ་ཡལ་བའི་ངང་ལ་སེམས་གཏད་ནས། གཉིད་ཀྱི་འོད་གསལ་ངོས་བཟུང་བས། ནམ་ཕྱེད་ན་སྙིང་ནང་གི་འོད་གསལ་ལ་སེམས་བཟུང་ནས་ཉལ་བས། རྨི་ལམ་འོད་གསལ་དུ་གྲོལ་ནས་བག་ཆགས་རྒྱུན་འཆད་པའོ། །དེ་ནས་ཐོ་རངས་སེང་གེའི་ལྟ་སྟངས་ཀྱིས་གཞུ་གང་གི་ནམ་མཁའ་ལ་ཨ་དཀར་པོ་ཅིག་ལ་ཤེས་པ་གཏད་པས། གསལ་སྟོང་སྤྲོས་པ་དང་བྲལ་བའི་དོན་ཁོང་ནས་འཆར་{སྟེ}[[73]](#footnote-73)། དེའི་ངང་ལ་ཇི་ཙམ་གནས་པར་བསྒོམ་པ་ཡིན་ནོ། །ཀློང་དྲུག་པ་ལས།

ལུས་ཀྱི་འདུག་སྟངས་གཟིར་བྱས་ནས། །

ཤེས་པ་ནམ་མཁའི་མཐོངས་སུ་འཕང༌། །

དེ་བཞིན་མིག་ནི་བར་སྣང་ལ། །

གླང་[page My-390a]པོ་ཆེ་ཡི་ལྟ་སྟངས་ཀྱིས། །

དྲན་མེད་རྒྱས་འདེབས་ཆེན་པོར་བཞག །

དེ་ལྟར་རིག་པ་ནམ་མཁར་གཏད། །

འདི་དང་འབྲལ་བ་མེད་པར་ནི། །

རྣལ་འབྱོར་རྒྱུན་དུ་གང་སྒོམ་པ། །

ཉིན་དུས་སྣང་བ་རྒྱས་འདེབས་སོ། །

མཚན་དུས་རང་གི་གནས་ཁང་དུ། །

དུས་བཞི་མཉམ་པའི་ཚད་བཟུང་ཕྱིར། །

དབང་པོའི་སྒོ་རྣམས་རང་བསྡུས་ནས། །

ཐིག་ལེ་སྟོང་པའི་སྒྲོན་མ་ལ། །

རྣལ་འབྱོར་ལྡན་པས་སེམས་བཞག་པས། །

ཐིག་ལེ་ཉིད་ནི་[page Ad-311]འཕེལ་བ་ན། །

ཤེས་པ་ཉིད་ཀྱང་འཕེལ་བར་གཏད། །

དེ་བཞིན་ཐིག་ལེ་འཕྲར་གྱུར་ཚེ། །

ཐིག་ལེ་ཇེ་ཕྲ་ཇེ་ཕྲ་ལ། །

ཤེས་པ་ཇེ་ཕྲ་ཇེ་ཕྲར་བཞག །

གཉིད་དང་རྨི་ལམ་གནད་ཀྱིས་ནི། །

སྔར་ཞེན་བག་ཆགས་{བརྩད་}[[74]](#footnote-74)ནས་དབྱུང༌། །

འདི་ལྟར་མཚན་མོའི་དུས་རྣམས་སུ། །

རྣལ་འབྱོར་སྐལ་དང་ལྡན་པས་སྤྱོད། །

འདིས་ནི་སྣང་[329-page Dg]བ་རང་རྒྱས་ཐེབས། །

{ཅེས་}[[75]](#footnote-75)སོ། །

དེ་ལྟར་ཉིན་མཚན་འཁོར་ཡུག་ཏུ་ཉམས་སུ་བླངས་པས། འཁྲུལ་སྣང་རང་འགགས་ཏེ་འོད་གསལ་དུ་གྲོལ་བ་ནི། དེ་ཉིད་ལས།

ལུས་དང་ཡུལ་དང་རིག་པ་ཡིས། །

རང་སྣང་དག་པའི་ཚད་རྣམས་བཟུང༌། །

དེ་ལྟར་རང་སྣང་ཚད་ཟིན་ནས། །

འགྲོ་དྲུག་འཁྲུལ་པའི་སྣང་བ་འགག །

དེ་ཉིད་འགགས་པའི་དུས་ཀྱི་ཚེ། །

རིག་པ་སྲང་ལ་ཐེབས་པ་ཡིན། །

དེ་ལྟར་སྲང་ལ་ནམ་ཐེབས་ཚེ། །

རང་གི་ལུས་ཀྱང་མི་སྣང་སྟེ། །

འབྱུང་བས་བསྐྱེད་པའི་ཤ་ཁྲག་ལུས། །

འབྱུང་བ་རང་སར་དག་པའི་ཕྱིར། །

འདི་ནི་ཡུལ་དུ་སྣང་བའི་ཕྱིར། །

འཁྲུལ་བས་བཟུང་བའི་ཡིད་ཀྱི་ལུས། །

འབྱུང་བ་རང་སར་སངས་པའི་ཕྱིར། །

འདི་ཡང་མི་སྣང་རང་སར་ཡལ། །

རིག་པས་བཟུང་བའི་འོད་ཀྱི་ལུས། །

ཆུ་ཟླའི་དཀྱིལ་འཁོར་བཞིན་དུའོ། །

འདི་ཚེ་ཆོས་ཉིད་ཟད་དང་ཉེ། །

འདི་ལ་གང་གོམས་སངས་རྒྱས་ཞིང༌། །

དེ་ནས་ལུས་གསུམ་མཐའ་ཟད་ནས། །

བྱ་བྲལ་རྫོགས་པའི་ལུས་ཐོབ་སྟེ། །

འདི་ཚེ་ལུས་ཀྱི་མཐའ་རྣམས་དང༌། །

བྲལ་བ་ལ་ནི་ཉེ་བ་ཡིན། །

གཞི་ལ་གོམས་པའི་རྣལ་འབྱོར་པས། །

རང་གི་[page My-390b]གནས་ཀྱང་སྟོངས་པར་[page Ad-312]འགྱུར། །

ལམ་ལ་གོམས་པའི་རྣལ་འབྱོར་པས། །

འབྱུང་བ་རགས་པའི་དྲི་མ་ཟད། །

འབྲས་བུ་ལ་ནི་སུ་གོམས་པ། །

མི་ལྡོག་ས་ལ་འདི་ཡིས་ཕྱིན། །

{ཅེས་}[[76]](#footnote-76)སོ། །

དེའང་འོད་ལུས་དང་བསམ་གཏན་གྱི་ལུས་གཉིས་ཀྱི་ཁྱད་ནི། འོད་ལུས་རིག་པའི་རང་འོད་དྲི་མ་མེད་པ་སངས་རྒྱས་ཀྱི་སྤྱན་གྱི་ཡུལ་ལས་སེམས་ཅན་གྱིས་ལྟར་མེད་ལ། བསམ་གཏན་ལྷའི་ལུས་ནི་རྣམ་སྨིན་བག་ཆགས་སྐྱེས་འབྱུང་བཞིའི་རྡུལ་ཕྲན་ཤིན་ཏུ་དངས་པ་འགྱེས་ཆོས་ཅན་སེམས་ཅན་ལྷའི་མིག་ཡོད་པ་ལ་སྣང་བའི་ཁྱད་ཡོད་པར་ཤེས་པར་བྱའོ།། །།

### 2.20.2.3 དགོངས་ཀློང་ཡེ་ཤེས་ཀྱི་འཁོར་ལོ་རྒྱ་ཆེར་བསྟན་པ།

དོན་གསུམ་པ་དགོངས་ཀློང་ཡེ་ཤེས་ཀྱི་འཁོར་ལོ་རྒྱ་ཆེར་བཤད་པ་ལ་གསུམ་སྟེ། ངོ་བོ་མདོར་བསྟན། རང་བཞིན་རྒྱས་པར་བཤད། རྣམ་པས་དོན་བསྡུ་བའོ། །

#### 2.20.2.3.1 ངོ་བོ་མདོར་བསྟན།

དང་པོ་ནི། སེང་གེ་རྩལ་རྫོགས་ལས།

དེ་ཡང་དགོངས་པ་ལྔ་[330-page Dg]གང་ཞེ་ན། རི་བོ་སྤྱི་ཆིངས་ཀྱི་དགོངས་པས་ལྟ་བས་ལ་བཟླ་བར་བྱའོ། །ཡེ་ཤེས་སྤྱི་བླུགས་ཀྱི་དགོངས་པས་ས་བཟུང་བར་བྱའོ། །ཐིག་ལེ་མཐོང་རྟོལ་གྱི་དགོངས་པས་སྣང་བའི་འཆར་ཚུལ་བརྟག་པར་བྱའོ། །ཉི་ཟླ་ཁད་མཉམ་གྱི་དགོངས་པས་དོན་མཐའ་ལ་བསྐྱལ་བར་བྱའོ། །རྒྱ་མཚོ་ཀློང་རྟོལ་གྱི་དགོངས་པས་རིག་པ་དབྱིངས་ལ་སྐྱལ་བར་བྱའོ། །

{ཅེས་}[[77]](#footnote-77)སོ། །

#### 2.20.2.3.2 རང་བཞིན་རྒྱད་པར་བཤད།

གཉིས་པ་ལ་ལྔ་ལས།

##### 2.20.2.3.2.1 རི་བོ་སྦྱི་ཆིངས་ཀྱི་དགོངས་པའི་ངོ་བོ།

དང་པོ་རི་བོ་སྤྱི་ཆིངས་ཀྱི་དགོངས་པའི་ངོ་བོ་ནི་རང་བཞིན་རྫོགས་པ་ཆེན་པོ་འོད་གསལ་འཕོ་འགྱུར་མེད་པའི་རིག་པ་དབྱིངས་དང་ཡེ་ཤེས་གཉིས་སུ་མེད་པའོ། །དེ་ཉིད་དབང་པོས་རྟོགས་དུས། དབྱིངས་རིག་ཡུལ་ལ་སྣང་བ་ན་གང་[page Ad-313]ཟག་གི་དབང་པོ་རབ་འབྲིང་ཐ་མ་གསུམ་ལ་ལྟ་དགོངས་སྤྱོད་འབྲས་བཞི་བཞིར་འཆར་བས་ཆ་བཅུ་གཉིས་ཏེ། རྩལ་རྫོགས་ལས།

རི་བོ་སྤྱི་ཆིངས་ཀྱི་དགོངས་པ་ཤར་བའི་དུས་ན། རྫོགས་པ་ཆེན་པོའི་ལྟ་བ་མཐར་ཕྱིན་ཏེ། དབང་པོ་རབ་འབྲིང་ཐ་མ་གསུམ་ལ་ལྟ་བ་རྣམ་པ་གསུམ་འཆར་ཏེ། དབང་པོ་རབ་ལ་ཡེ་ཤེས་ཀྱི་སྣང་བ་ལྷུག་པར་འཆར་བའི་ལྟ་བ་ནི། [page My-391a]རང་གི་ཡེ་ཤེས་རྟོག་མེད་ཀྱི་རིག་པ་སྐུ་དང་བཅས་པར་རྟོགས་པའོ། །དེའི་ཚེ་དགོངས་པ་ནི་གསལ་བ་ལ་མི་གཡོ་བ་རྒྱ་མཚོ་ལ་གཟའ་སྐར་ཤར་བ་ལྟ་བུའོ། །སྤྱོད་པ་ནི་འགག་མེད་ཤུགས་བྱུང་གི་སྤྱོད་པ་ནམ་མཁའི་མདུང་བསྐོར་ལྟ་བུའོ། །འབྲས་བུ་ནི་སྐྱེ་མེད་རང་བྱུང་གི་སྣང་བ་མཐོང་བའོ། །

དབང་པོ་འབྲིང་གི་ལྟ་བ་ནི། རང་གི་རིག་པ་སྐྱེ་བ་མེད་པ་ཙམ་དུ་རྟོགས་སོ། །དགོངས་པ་ནི་རྒྱ་མཚོ་ལ་དར་ཆགས་པ་ལྟར་རྣམ་རྟོག་གི་ཕྱོགས་དང་བྲལ་བའོ། །སྤྱོད་པ་ནི་མ་བཀག་ལྷུག་པ་སྨྱོན་པ་ལྟ་བུ་སྟེ། སྣང་བ་གང་ལ་ཡང་ཐོགས་རྡུགས་མེད་པར་སྤྱོད་པའོ། །འབྲས་བུ་ནི། མཚན་མ་ཟིལ་གྱིས་ནོན་པས་རང་གནས་ཀྱི་དགོངས་པ་དང་ལྡན་པའོ། །

དབང་པོ་ཐ་མའི་ལྟ་བ་ནི་སྣང་བ་འདི་ཉིད་ལ་སྒྱུ་མའམ་སྤྲུལ་པ་ལྟ་བུར་རྟོགས་པའོ། །དགོངས་པ་ནི་རང་གི་སྣང་བ་ངོ་སྤྲད་པས་བར་མ་དོ་ལ་ཡེ་ཤེས་འཆར་བར་ཤེས་པ་སེང་ཕྲུག་མངལ་རྒྱ་དང་བྲལ་བ་ལྟ་བུ་སྟེ། སྦུབས་ཀྱི་ཡེ་ཤེས་[331-page Dg]{སྒྲིབས་}[[78]](#footnote-78)པར་མཐོང་བའོ། །སྤྱོད་པ་ནི། འཁོར་འདས་གཉིས་འཛིན་གྱི་སྤྱོད་པ་དང་ལྡན་པའོ། །འབྲས་བུ་ནི། ལུས་བོར་ནས་རང་བཞིན་སྤྲུལ་པ་སྐུའི་ཞིང་ཁམས་སུ་དབུགས་[page Ad-314]ཕྱིན་པའོ། །

{ཅེས་}[[79]](#footnote-79)སོ། །

##### 2.20.2.3.2.2 ཡེ་ཤེ་སྤྱི་བླུགས་ཀྱི་དགོངས་པའི་ངོ་བོ།

གཉིས་པ་ཡེ་ཤེ་སྤྱི་བླུགས་ཀྱི་དགོངས་པའི་ངོ་བོ་ནི། རིག་པའི་རྩལ་དབང་ཡེ་ནས་རྫོགས་པར་རྟོགས་པ་སྟེ། དབང་པོ་གསུམ་གྱིས་རྟོགས་ཚུལ་ཐ་དད་པ་ནི། ཡང་དེ་ཉིད་ལས།

ཡེ་ཤེས་སྤྱི་བླུགས་ཀྱི་དགོངས་པ་སྐྱེ་བའི་དུས་ན། ཡང་གང་ཟག་དབང་པོ་རབ་འབྲིང་ཐ་མ་གསུམ་གྱིས་ལྟ་སྟངས་གསུམ་དུ་བྱུང་སྟེ། དབང་པོ་རབ་ཀྱིས་དབང་བསྐུར་བ་དེ་ཉིད་སྐྱེ་མེད་ཀྱི་འབྲས་བུ་རང་ཆས་སུ་བསྟན་པ་ཙམ་གྱིས་རྟོགས་སོ། །དགོངས་པ་ནི། ཤེས་རབ་ཀྱི་སྦྱོར་བས་ཐིག་ལེ་ལ་རྒྱས་བཏབ་པས་བདེ་བ་ཆེན་པོ་མཁའ་མཉམ་གྱི་དགོངས་པ་ལས་མ་གཡོས་པའོ། །

སྤྱོད་པ་ནི། བྱང་ཆུབ་ཀྱི་སེམས་དཀར་དམར་ལ་གཙང་[page My-391b]{རྨེ་}[[80]](#footnote-80)མེད་པར་སྤྱོད་པའོ། །འབྲས་བུ་ནི། རིགས་ཀྱི་སའི་དེ་བཞིན་ཉིད་མཐོང་བའོ། །

དབང་པོ་འབྲིང་གི་ལྟ་བ་ནི། སྣང་བ་རིག་པའི་སྟོབས་སུ་གྱུར་པ་ཙམ་དུ་རྟོགས་པའོ། །དགོངས་པ་ནི། གསལ་ལ་མ་ཡེངས་པ་ཉི་ཟླ་ཟུང་དུ་འབྲེལ་བ་ལྟ་བུར་གནས་སོ། །སྤྱོད་པ་ནི། ཡང་དག་པའི་ཆོས་ཉིད་རྣལ་འབྱོར་གྱི་ངང་ལ་སྤྱོད་པའོ། །འབྲས་བུ་ནི། སྐྱེ་ཤི་མེད་པའི་དེ་བཞིན་ཉིད་ཐོབ་པའོ། །

དབང་པོ་ཐ་མའི་ལྟ་བ་ནི། དབང་བསྐུར་བའི་ཡོན་ཏན་རྣམས་རྒྱས་པར་འབྱུང་བར་རྟོགས་སོ། །དགོངས་པ་ནི། ལྷའི་སྐུ་མཚན་མ་དང་བཅས་པ་ལ་བརྟེན་ཏེ་བསྒོམ་པའོ། །སྤྱོད་པ་ནི། ཆོས་ཉིད་ཀྱི་རོལ་པ་ལ་སྤྱོད་དོ། །འབྲས་བུ་ནི། ཡོན་ཏན་གྱི་སྒོ་ནས་སངས་རྒྱས་འཐོབ་བོ། །

ཅེས་སོ། །

##### 2.20.2.3.2.3 ཐིག་ལེ་མཐོངས་རྟོལ་གྱི་དགོངས་པའི་ངོ་བོ།

གསུམ་པ་ཐིག་ལེ་མཐོངས་རྟོལ་གྱི་དགོངས་པའི་ངོ་བོ་ནི། བར་དོའི་ཤེས་རབ་རང་བྱུང་གི་རིག་པས་རང་སྣང་གི་མཐོངས་རང་རིག་ཏུ་རྟོལ་ནས་སངས་[page Ad-315]རྒྱ་བ་སྟེ། གང་ཟག་གི་དབང་པོའི་བྱེ་བྲག་གིས་ཐ་དད་པ་ནི། དེ་ལས།

ཐིག་ལེ་མཐོངས་རྟོལ་གྱི་དགོངས་པ་ཤར་བའི་ཚེ། ཡང་དབང་པོ་རབ་འབྲིང་ཐ་མ་གསུམ་ལ་མཐོངས་ལྟས་མི་འདྲ་བ་གསུམ་དུ་[332-page Dg]འཆར་ཏེ།

དབང་པོ་རབ་ཀྱི་ལྟ་བ་ནི། དཔེར་ན་སྐར་མདའ་ནམ་མཁའ་ལ་རྒྱུག་པ་ལྟར། ཡེ་ཤེས་ཀྱི་རྩལ་ཡོན་ཏན་དུ་ཤར་ནས། སྐད་ཅིག་མ་གསུམ་ལ་གྲོལ་བར་རྟོགས་སོ། །དགོངས་པ་ནི། བར་སྣང་ལ་ཉི་མ་ཤར་བ་ལྟར་གསལ་བ་ཟང་ཐལ་ཀུན་ལ་ཁྱབ་པར་གནས་སོ། །སྤྱོད་པ་ནི། ཡེ་ཤེས་ཀྱི་སྐུ་རྣམ་པར་དག་པ་ལ་ལོངས་སྤྱོད་དོ། །འབྲས་བུ་ནི་སྐད་ཅིག་མ་གསུམ་ལ་ཀ་དག་གི་སར་དེ་བཞིན་གཤེགས་པའོ། །

དབང་པོ་འབྲིང་གི་ལྟ་བ་ནི། ཆོས་ཉིད་ཀྱི་བདེ་བ་ཟག་མེད་ཆེན་པོའི་སྣང་བ་ཁད་ཀྱིས་སྐྱེ་བར་རྟོགས་སོ། །དགོངས་པ་ནི། སྐད་ཅིག་མ་རེ་རེ་ལ་མཐོང་བའི་ཡུལ་ཁྱད་པར་ཅན་རེ་རེ་མཐོང་བས། རྟོགས་པ་ཁྱད་པར་ཅན་རེ་རེ་སྐྱེ་བ་དང༌། ཆོས་ཀྱི་སྐུའི་སྣང་བ་རེ་རེ་མཐོང་བ་དང༌། ཐུགས་ཀའི་དེ་བཞིན་ཉིད་རྣམ་པར་དག་པའི་དགོངས་པ་ལ་གནས་སོ། །སྤྱོད་[page My-392a]པ་ནི། རང་གི་ཐུགས་ཀའི་ཟེར་ཐག་དང་གཉིས་སུ་མེད་པར་སྤྱོད་དོ། །འབྲས་བུ་ནི། རང་གི་རིག་པའི་སྣང་བ་སྐྱེ་བ་མེད་པའི་ཆོས་སྐུར་མཐོང་བའོ། །

དབང་པོ་ཐ་མའི་ལྟ་བ་ནི། ཡེ་ཤེས་དག་པའི་སྣང་བ་ལ། ཕ་གི་ལས་ང་བྱུང་ངམ། ང་ལས་ཕ་གི་བྱུང་སྙམ་པར་རྟོགས་སོ། །དགོངས་པ་ནི། སྣང་བ་དེ་ཉིད་ལ་མཐོང་བྱེད་མེད་པར་གནས་སོ། །སྤྱོད་པ་ནི། ཐེ་ཚོམ་དང་ཡིད་གཉིས་ཀྱི་སྤྱོད་པ་དང་ལྡན་པའོ། །འབྲས་[page Ad-316]བུ་ནི། རང་བཞིན་སྤྲུལ་པ་སྐུའི་ཞིང་ཁམས་སུ་དབུགས་འབྱིན་པའི་འབྲས་བུ་ཐོབ་པའོ། །

{ཅེས་}[[81]](#footnote-81)སོ། །

##### 2.20.2.3.2.4 ཉི་ཟླ་ཁད་མཉམ་གྱི་དགོངས་པའི་ངོ་བོ།

བཞི་པ་ཉི་ཟླ་ཁད་མཉམ་གྱི་དགོངས་པའི་ངོ་བོ་ནི། སྣང་སྟོང་ཟང་མ་མཉམ་ཉིད་དུ་རྟོགས་པ་སྟེ། དབང་པོས་སོ་སོར་ཕྱེ་བ་ནི། རྩལ་རྫོགས་ལས།

ཉི་ཟླ་ཁད་མཉམ་གྱི་དགོངས་པ་ཀློང་རྡོལ་བའི་དུས་ན། དབང་པོ་རབ་འབྲིང་ཐ་མ་གསུམ་ལ་མཐོང་ལྟས་གསུམ་དུ་འཆར་ཏེ། དབང་པོ་རབ་ཀྱི་ལྟ་བ་ནི། ཡེ་ཤེས་ཟང་ཐལ་དུ་རྟོགས་སོ། །དགོངས་པ་ནི་འགག་མེད་ཀྱི་ཡེ་ཤེས་ཆུ་བོའི་གཞུང་ལྟ་བུ་དང་མི་འབྲལ་བའོ། །སྤྱོད་པ་ནི། ཡེ་ཤེས་ཆེན་པོའི་སྤྱོད་པས་རོལ་བ་མ་འགགས་པར་སྤྱོད་དོ། །འབྲས་བུ་ནི། ཐབས་དང་ཤེས་རབ་གཉིས་སྦྱོར་བ་དང་སྒྲོལ་བ་གཉིས་ཏེ་རྣམ་པ་བཞི་འདུ་[333-page Dg]འབྲལ་མེད་པའི་འབྲས་བུ་ཐོབ་བོ། །

ཡང་དབང་པོ་འབྲིང་གི་མཐོང་ལྟས་གསུམ་ནི། ལྟ་བ་ཐབས་དང་ཤེས་རབ་གཉིས་སུ་མེད་པར་རྟོགས་སོ། །དགོངས་པ་ནི་ཐབས་དང་ཤེས་རབ་ཀྱི་རང་བཞིན་བར་སྣང་ལ་ཉི་ཟླ་ཤར་བ་ལྟ་བུའི་ངང་ལ་གནས་སོ། །སྤྱོད་པ་ནི་བདེ་བ་ཆེན་པོ་གསང་བའི་ཐིག་ལེ་དཀར་དམར་ལ་སྤྱོད་དོ། །འབྲས་བུ་ནི། རིགས་ཀྱི་སངས་རྒྱས་ལྔའི་སྦྱོར་བའི་ལྷུམས་སུ་སངས་རྒྱས་པའི་འབྲས་བུ་ཐོབ་བོ། །

དབང་པོ་ཐ་མའི་མཐོང་ལྟས་གསུམ་ནི། ལྟ་བ་ཡབ་ཡུམ་གྱི་སྦྱོར་བས་བྱང་ཆུབ་ཀྱི་སེམས་རྒྱུར་མཚོན་པའི་ལྟ་བར་རྟོགས་སོ། །དགོངས་པ་ནི། ལྷའི་རང་བཞིན་སྙིང་པོ་དྲན་པས་ཏིང་ངེ་འཛིན་གསལ་བའི་ངང་དུ་གནས་པའོ། །སྤྱོད་[page My-392b]པ་ནི། སྨན་ལྔ་བདུད་རྩི་ལྔ་ལ་སྤྱོད་པའོ། །འབྲས་བུ་ནི། [page Ad-317]བར་མ་དོ་ལ་ཡི་དམ་ལྷའི་སྒྱུ་ལུས་བཟུང་སྟེ། སྣང་བ་དག་པའི་འབྲས་བུ་ཐོབ་པའོ། །

{ཅེས་}[[82]](#footnote-82)སོ། །

##### 2.20.2.3.2.5 རྒྱ་མཚོ་ཀློང་རྟོལ་གྱི་དགོངས་པའི་ངོ་བོ།

ལྔ་པ་རྒྱ་མཚོ་ཀློང་རྟོལ་གྱི་དགོངས་པའི་ངོ་བོ་ནི། ངང་དངས་མཉམ་པའི་ཆོས་ཉིད་དུ་རང་བཞིན་ཤུགས་ཀྱི་བསམ་གཏན་ལ་གནས་པ་སྟེ། དབང་པོ་སོ་སོས་དབྱེ་ན། རྩལ་རྫོགས་ལས།

རྒྱ་མཚོ་ཀློང་རྟོལ་གྱི་དགོངས་པའི་དུས་ན། ཡང་དབང་པོ་གསུམ་ལ་མཐོང་ལྟས་གསུམ་འཆར་ཏེ། དབང་པོ་རབ་ཀྱི་ལྟ་བ་ནི། ཡེ་ཤེས་ཆེན་པོའི་མཛད་པས་ཅིར་སྣང་རང་གི་སྣང་བ་ཉིད་དུ་རྟོགས་སོ། །དགོངས་པ་ནི། སྣང་བ་ལ་ཆགས་ཞེན་ཆུང་བ་ཆང་གིས་ར་རོ་བ་ལྟ་བུའོ། །སྤྱོད་པ་ནི། འཁོར་བ་དང་མྱ་ངན་ལས་འདས་པར་སྤྱོད་དོ། །འབྲས་བུ་ནི་སྣང་བ་ལ་མི་གནས་པའི་ཡེ་ཤེས་ཆིག་ཆོད་དུ་སྐྱེ་བའི་འབྲས་བུ་ཐོབ་པའོ། །

དབང་པོ་འབྲིང་གི་མཐོང་ལྟས་གསུམ་ནི། ལྟ་བ་གསལ་བ་ཟང་ཐལ་ཡེ་ཤེས་ཀྱི་སྐུར་རྟོགས་པའོ། །དགོངས་པ་ནི། དྲག་ལ་ཡུན་ཐུང་བ་འབབ་ཆུ་ལྟ་བུ་དང་ལྡན་པའོ། །སྤྱོད་པ་ནི། ཀུན་གྱི་སྤྱོད་ཡུལ་མ་ཡིན་པ་རི་དགས་ལྟ་བུའི་སྤྱོད་ཡུལ་དང་ལྡན་པའོ། །འབྲས་བུ་ནི། སྟོང་པ་ཡེ་ཤེས་ཀྱི་སྙིང་པོ་ལ་མཐར་ཕྱིན་པའི་ངེས་པ་རྙེད་དོ། །

དབང་པོ་ཐ་མའི་མཐོང་ལྟས་གསུམ་ནི། ལྟ་བ་ནི། འཁྲུལ་པའི་སྣང་བ་ཁད་ཀྱིས་སྤང་བར་འདོད་པའོ། །དགོངས་པ་ནི། ལྷ་དང་མིའི་སེམས་[334-page Dg]འཛིན་ལ་གནས་སོ། །སྤྱོད་པ་ནི། བཅོས་མ་གཉིས་འཛིན་གྱི་སྤྱོད་པ་དང་ལྡན་ནོ། །འབྲས་བུ་ནི། ལྷ་དང་མིའི་གོ་འཕང་ཐོབ་བོ། །

{ཅེས་}[[83]](#footnote-83)སོ། །

#### 2.20.2.3.3 རྣམ་པས་དོན་བསྡུ་བ།

གསུམ་པ་རྣམ་པས་དོན་བསྡུ་བ་ནི། དགོངས་བ་ལྔ་པོ་[page Ad-318]དེས་གསང་བ་སྙིང་ཏིག་གི་རྣལ་འབྱོར་ཀུན་བཅིངས་{སྟེ}[[84]](#footnote-84)། རྣལ་འབྱོར་པའི་ཉམས་ལེན་དུ་ཤར་བ་ནི། རི་བོ་སྤྱི་ཆིངས་ཀྱིས་རྫོགས་པ་ཆེན་པོའི་ལྟ་བ་མཐོ་དམན་དང་དལ་ཁོད་མེད་པར་སྙམས་ཏེ་ལ་{ཟླས}[[85]](#footnote-85)། ཡེ་ཤེས་སྤྱི་བླུགས་ཀྱིས་དེའི་ངང་དུ་རང་གནས་ཆོས་ཉིད་དུས་བཟུང༌། ཐིག་ལེ་མཐོངས་རྟོལ་གྱིས་དབྱིངས་སྣང་ལས་རིག་པའི་གྲོལ་ཚུལ་བརྟག ཉི་ཟླ་ཁད་[page My-393a]མཉམ་གྱིས་དགོངས་པ་ཆོས་ཟད་ཀྱི་ཀློང་དུ་བསྐྱལ། རྒྱ་མཚོ་ཀློང་རྟོལ་གྱིས་དབྱིངས་རིག་ཀ་དག་གི་སར་བཙན་ས་འཛིན་པའོ། །དེའང་དང་པོ་ལྟ་བས་ཕུ་འཁྲུས་པས་འཁྲུལ་སྣང་གི་འཇིགས་པ་ཟིལ་གྱིས་གནོན་པ་སེང་གེ་རྣམ་བསྒྱིངས་ལྟ་བུ་དང༌། གཉིས་པས་རང་དབང་ཆོས་ཉིད་དུ་ཐོབ་པ་རྒྱལ་རིགས་དབང་བསྐུར་བ་ལྟ་བུ་དང༌། གསུམ་པས་དག་པ་དབྱིངས་སུ་ཕྱིན་པ་རྨ་བྱའི་ཕྲུ་གུ་སྒོང་རྒྱ་ལས་འཐོན་པ་ལྟ་བུ་དང༌། བཞི་པས་ཀུན་མཉམ་ཡངས་པ་ཆེན་པོར་{བརྡལ་}[[86]](#footnote-86)བ་ཉི་ཟླ་གཉིས་མེད་དུ་སྙོམས་པས་ལྟ་བུ་དང་། ལྔ་པས་རང་སྣང་ཡེ་ཤེས་སུ་གསལ་བ་རི་རབ་ཀྱི་མགུལ་ནས་ཉི་མ་ཤར་བ་ལྟ་བུའི་དགོངས་པར་ཐིག་ལེ་མཆོག་གསང་བླ་ན་མེད་པའི་དོན་འདུས་པར་གཏན་ལ་ཕབ་པ་ནི། སེང་གེ་རྩལ་རྫོགས་ལས།

རི་བོ་སྤྱི་ཆིངས་ཀྱི་དགོངས་པ་ནི། སེང་གེ་རྣམ་པར་བསྒྱིངས་པ་ལྟ་བུའོ། །ཡེ་ཤེས་སྤྱི་བླུགས་ཀྱི་དགོངས་པ་ནི། རྒྱལ་རིགས་སྤྱི་བོ་ནས་དབང་བསྐུར་བ་ལྟ་བུའོ། །ཐིག་ལེ་མཐོངས་རྟོལ་གྱི་དགོངས་པ་ནི་རྨ་བྱའི་ཕྲུ་གུ་སྒོ་ང་ནས་ཐོན་པ་ལྟ་བུའོ། །ཉི་ཟླ་ཁད་མཉམ་གྱི་དགོངས་པ་ནི། ཉི་མ་དང་ཟླ་བ་གཉིས་སུ་མེད་པར་སྙོམས་པར་ཞུགས་པ་ལྟ་བུའོ། །རྒྱ་མཚོ་ཀློང་རྟོལ་གྱི་[page Ad-319]དགོངས་པ་ནི། རི་རབ་ཀྱི་མགུལ་ནས་ཉི་མ་ཤར་བ་ལྟ་བུའོ། །

{ཅེས་}[[87]](#footnote-87)སོ། །

དེ་ལྟར་དགོངས་པ་ལྔ་པོ་རེ་རེ་ལ་དབང་པོ་གསུམ་གསུམ་དུ་ཕྱེ་བས་བཅོ་ལྔ་པོ་རེ་རེ་ལ་ལྟ་དགོངས་སྤྱོད་འབྲས་བཞི་བཞིར་ཕྱེ་བས་ཆོས་ཀྱི་རྣམ་གྲངས་དྲུག་བཅུར་བྱུང་བ་ནི་བསྐལ་པའི་འཕེལ་འགྲིབ་དང་སེམས་ཅན་[335-page Dg]གྱི་ཉོན་མོངས་པ་དང་ལྟ་བའི་རྣམ་གྲངས་དྲུག་བཅུ་སྦྱོང་པ་ལས། ཡེ་ཤེས་ཀྱི་རང་བཞིན་ཉམས་སུ་ལེན་པའི་རྣམ་དག་ཏུ་སྟོན་པ་རྡོ་རྗེ་འཆང་གིས་གསུངས་པའོ།། །།

## 2.20.3 ལེའུ་རེ་རེའི་མཇུག་གི་སྨོན་ལམ།

ཐེག་པའི་མཆོག་རིན་པོ་ཆེའི་མཛོད་ལས། ལྷུན་གྲུབ་ཐོད་རྒལ་གྱི་ཡེ་ཤེས་ཉམས་སུ་ལེན་པའི་གནད་ངེས་པ་སྟེ། རིམ་ཁང་[page My-393b]ཉི་ཤུ་པའོ།།  །།

1. Nd: གདོས་ [↑](#footnote-ref-1)
2. Nd: གཅུན་ [↑](#footnote-ref-2)
3. Nd: བརྟེན་ [↑](#footnote-ref-3)
4. Nd: དྭངས་ [↑](#footnote-ref-4)
5. Nd: ཞེས་ [↑](#footnote-ref-5)
6. Nd: ཞེས་ [↑](#footnote-ref-6)
7. Nd: ཞེས་ [↑](#footnote-ref-7)
8. DAVID: Hatchell says Change head to Tibetan; Khenpo says this is not sa bcad. [↑](#footnote-ref-8)
9. Nd: དྭངས་ [↑](#footnote-ref-9)
10. Nd: གཅུན་ [↑](#footnote-ref-10)
11. Nd: ཞེས་ [↑](#footnote-ref-11)
12. [↑](#footnote-ref-12)
13. Hatchell says: not sure if I have put this subhead in the right place; search David’s outline for 308.2 to find notes on this. Needs a Tibetan title; David’s outline lists it as “Concluding remarks on conceptuality diminishing & visions”; Khenpo says this is not sa bcad. [↑](#footnote-ref-13)
14. Nd: མཐུད་ [↑](#footnote-ref-14)
15. Nd: བཞིན་ [↑](#footnote-ref-15)
16. Nd: ཞེས་ [↑](#footnote-ref-16)
17. Nd: ཅོག་ [↑](#footnote-ref-17)
18. Nd: ཞེས་ [↑](#footnote-ref-18)
19. I put in this heading based on David’s outline; it is not listed in the sa bcad. [↑](#footnote-ref-19)
20. Nd: གདལ་ [↑](#footnote-ref-20)
21. Nd: ཞེས་ [↑](#footnote-ref-21)
22. Nd: སྡུད་ [↑](#footnote-ref-22)
23. Nd: རྙི་ [↑](#footnote-ref-23)
24. Nd: ཞེས་ [↑](#footnote-ref-24)
25. Nd: ཞེས་ [↑](#footnote-ref-25)
26. Nd: ཞེས་ [↑](#footnote-ref-26)
27. Nd: བརྟེན་ [↑](#footnote-ref-27)
28. Nd: མཚམས་ [↑](#footnote-ref-28)
29. Nd: ཞེས་ [↑](#footnote-ref-29)
30. Nd: ཀྱི་ [↑](#footnote-ref-30)
31. Nd: ཅོག་ [↑](#footnote-ref-31)
32. Nd: རིམ་གྱིས་ [↑](#footnote-ref-32)
33. Nd: ཅོག་ [↑](#footnote-ref-33)
34. Nd: གདམས་ [↑](#footnote-ref-34)
35. Nd: གདལ་ [↑](#footnote-ref-35)
36. Nd: ཞེས་ [↑](#footnote-ref-36)
37. Nd: ཞེས་ [↑](#footnote-ref-37)
38. Nd: ཞེས་ [↑](#footnote-ref-38)
39. Nd: ཚོན་ [↑](#footnote-ref-39)
40. Nd: ཞེས་ [↑](#footnote-ref-40)
41. Nd: ཞེས་ [↑](#footnote-ref-41)
42. Nd: ཚོན་ [↑](#footnote-ref-42)
43. Nd: དྭགས་ [↑](#footnote-ref-43)
44. Nd: འདོམ་ [↑](#footnote-ref-44)
45. Nd: ཚོན་ [↑](#footnote-ref-45)
46. Nd: ཞེས་ [↑](#footnote-ref-46)
47. Nd: omits [↑](#footnote-ref-47)
48. Nd: གཅུན་ [↑](#footnote-ref-48)
49. Nd: གཅུད་ [↑](#footnote-ref-49)
50. Nd: ཞེས་ [↑](#footnote-ref-50)
51. Nd: གཅུད་ [↑](#footnote-ref-51)
52. Nd: བལྟས་ [↑](#footnote-ref-52)
53. Nd: བལྟས་ [↑](#footnote-ref-53)
54. Nd: བལྟས་ [↑](#footnote-ref-54)
55. Nd: ཞེས་ [↑](#footnote-ref-55)
56. Nd: དྭངས་ [↑](#footnote-ref-56)
57. Nd: ཞེས་ [↑](#footnote-ref-57)
58. Nd: ཞེས་ [↑](#footnote-ref-58)
59. Nd: དྭངས་ [↑](#footnote-ref-59)
60. Nd: ཟླུམ་ [↑](#footnote-ref-60)
61. Nd: མཐེབ་ [↑](#footnote-ref-61)
62. Nd: ཞེས་ [↑](#footnote-ref-62)
63. Nd: དྭངས་ [↑](#footnote-ref-63)
64. Nd: ཟླུམ་ [↑](#footnote-ref-64)
65. Nd: དྭངས་ [↑](#footnote-ref-65)
66. Nd: ཟླུམ་ [↑](#footnote-ref-66)
67. Nd: ཟླུམ་ [↑](#footnote-ref-67)
68. Nd: མཛུབ་ [↑](#footnote-ref-68)
69. Nd: ཞེས་ [↑](#footnote-ref-69)
70. Nd: ཞེས་ [↑](#footnote-ref-70)
71. Nd: ཞེས་ [↑](#footnote-ref-71)
72. These four are not clearly marked in the text, so I didn’t make subheads for them. [↑](#footnote-ref-72)
73. Nd: ཏེ [↑](#footnote-ref-73)
74. Nd: རྩད་ [↑](#footnote-ref-74)
75. Nd: ཞེས་ [↑](#footnote-ref-75)
76. Nd: ཞེས་ [↑](#footnote-ref-76)
77. Nd: ཞེས་ [↑](#footnote-ref-77)
78. Nd: བསྒྲིབས་ [↑](#footnote-ref-78)
79. Nd: ཞེས་ [↑](#footnote-ref-79)
80. Nd: སྨེ་ [↑](#footnote-ref-80)
81. Nd: ཞེས་ [↑](#footnote-ref-81)
82. Nd: ཞེས་ [↑](#footnote-ref-82)
83. Nd: ཞེས་ [↑](#footnote-ref-83)
84. Nd: ཏེ [↑](#footnote-ref-84)
85. Nd: བཟླས [↑](#footnote-ref-85)
86. Nd: གདལ་ [↑](#footnote-ref-86)
87. Nd: ཞེས་ [↑](#footnote-ref-87)