# 2.22 དུས་གསུམ་རྟགས་ཀྱི་རྣམ་གྲངས་ངེས་པ་གཏན་ལ་ཕབ་པ་སྟེ་རིམ་ཁང་ཉི་ཤུ་རྩ་གཉིས་པ།

དེ་ལྟར་[357-page Dg]ཉམས་སུ་བླང་པའི་རིམ་པ་རྒྱ་ཆེར་བསྟན་ནས། ད་ནི་ཉམས་སུ་[page My-404b]ལེན་པ་པོ་རྣལ་འབྱོར་པའི་རྟགས་ངེས་པའི་[page Ad-346]རིམ་པ་བསྟན་པ་ལ་གསུམ་སྟེ། ཚེ་སྔ་མ་ལ་སྦྱངས་པའི་རྟགས་ད་ལྟ་ལུས་ངག་ཡིད་ལ་ཇི་ལྟར་གནས་པའི་དོན་སྤྱིར་བསྟན། ད་ལྟ་ལམ་ལ་ཞུགས་པའི་རྟགས་སྒོ་གསུམ་སྣང་བ་དང་བཅས་པ་ལ་འཆར་ལུགས་བྱེ་བྲག་ཏུ་བཤད། བར་དོ་དང་ཕྱི་མ་ལ་གྲོལ་འཁྲུལ་ངེས་པའི་རྟགས་གསང་བས་མཇུག་བསྡུ་བའོ། །

## 2.22.1 ཚེ་སྔ་མ་ལ་སྤྱངས་པའི་རྟགས་ད་ལྟ་ལུས་ངག་ཡིད་ལ་ཇི་ལྟར་གནས་པའི་དོན་སྤྱིར་བསྟན།

དང་པོ་ལ་གསུམ་སྟེ། སྔོན་དུ་ལུས་ཀྱིས་སྐུ་གསུང་ཐུགས་གསུམ་ལ་ཇི་ལྟར་སྦྱངས་པའི་རྟགས། ངག་གིས་ཇི་ལྟར་གོམས་པའི་རྟགས། སེམས་ཀྱིས་ཇི་ལྟར་བསླབས་པའི་རྟགས་སོ། །

### 2.22.1.1 སྔོན་དུ་ལུས་ཀྱིས་སྐུ་གསུང་ཐུགས་གསུམ་ལ་ཇི་ལྟར་སྦྱངས་པའི་རྟགས།

དང་པོ་ནི། ཚེ་སྔ་མ་ལ་ལུས་ཀྱི་སྒོ་ནས་སྐུ་གསུང་ཐུགས་ལ་སྦྱངས་ནས་བར་ཆད་པས་ད་ལྟ་དེའི་རྟགས་བསྟན་པ་ལ་བཞི་སྟེ། རྟགས་ཀྱི་རིམ་པ། འབྱུང་བའི་འཐད་པ། གོམས་ན་འབྲས་བུ། མ་གོམས་ན་ངེས་པ་མི་རྙེད་པའོ། །

#### 2.22.1.1.1 རྟགས་ཀྱི་རིམ་པ།

དང་པོ་ནི། དཔལ་ནམ་མཁའ་མེད་པ་སྐུ་གདུང་འབར་བ་ཆེན་པོའི་རྒྱུད་ལས།

ཇི་ལྟར་རྫོགས་སངས་རྒྱས་རྣམས་ཀྱི། །

སྐུ་ཡི་རྟགས་དང་གསུང་གི་རྟགས། །

དེ་བཞིན་རྡོ་རྗེ་ཐུགས་ཀྱི་རྟགས། །

ཇི་ལྟར་སྔོན་དུ་ཤར་བ་ལྟར། །

འདིར་ཡང་སེམས་ཅན་ཀུན་ལུས་ལ། །

འདི་དག་རྣམས་ནི་སྣང་བར་འགྱུར། །

འདི་ཉིད་སུ་ལ་སྣང་བ་དེ། །

སྔོན་ནས་སྦྱངས་པའི་སྐལ་བ་ཅན། །

སྔ་མ་མ་སྨིན་པ་ལས་ནི། །

ད་ལྟའི་དུས་ངེས་འབྲས་བུ་ནི། །

སུ་ཡིས་འགྲུབ་པའི་མི་དེ་ལ། །

ལུས་ཀྱི་རྟགས་དང་དེ་བཞིན་ངག །

ཡིད་སོགས་རྟགས་འདི་འབྱུང་བ་ཡིན། །

ཅེས་པས། ཚེ་སྔ་མ་ལ་སངས་རྒྱས་ཀྱི་སྐུ་ལ་སྦྱངས་པའི་རྟགས་སུ་སྐྱེས་བའམ་བུད་མེད་གང་ཞིག་གི་དཔྲལ་བའི་དཀྱིལ་ན་དུང་[page Ad-347]གཡས་སུ་འཁྱིལ་བའམ་རྩེ་གསུམ་འདྲ་བའི་གཉེར་མ་གྱེན་འགྲེང་དང༌། ཨོཾ་གྱི་མཚན་མ་རྣམས། རི་མོའམ། རང་འབུར་དུ་ཡོད་པའོ། །གསུང་ལ་སྦྱངས་པའི་རྟགས་སུ་སྐྱེས་པའི་མགྲིན་པ་གཡས་དང༌། བུད་མེད་ཀྱི་གཡོན་ན་པདྨ་འདབ་བརྒྱད་དམ། དུང་གཡས་སུ་འཁྱིལ་[page My-405a] [358-page Dg]བའམ། དར་ལྕེ་ལྟ་བུའམ། ལྕགས་ཀྱུ་དང༌། རལ་གྲི་དང༌། ཨཱ༔ས་མཚན་པ་རྣམས་རི་མོའམ། རང་འབུར་དུ་འབྱུང་བའོ། །ཐུགས་ལ་སྦྱངས་པའི་རྟགས་སུ་སྙིང་ཁ་ན་རྡོ་རྗེ་དང༌། འཁོར་ལོ་དང༌། རྩེ་གསུམ་གྱི་ཤ་མདངས་སམ། རིན་པོ་ཆེའི་དབྱིབས་སམ། ཡི་གེའི་རྣམ་པ་ཧཱུྃ་དང་བཅས་པའོ། །

#### 2.22.1.1.2 འབྱུང་བའི་འཐད་པ།

གཉིས་པ་རྟགས་དེ་དག་འབྱུང་བའི་འཐད་པ་ནི། འགྲོ་བ་ཀུན་ལ་གཞི་ནས་སྐུ་གསུང་ཐུགས་རང་ལ་ཡོད་པ་དེ་སྔོན་སྦྱངས་པས་ད་ལྟ་ཤར་བ་སྟེ། དེ་ཉིད་ལས།

ཤན་པ་སྨད་འཚོང་སྐལ་མེད་ལའང༌། །

གཞི་ནས་སྐུ་གསུང་ཐུགས་ཡོད་པས། །

དེ་ལས་སྔོན་དུ་གོམས་པས་ན། །

གོང་དུ་བར་ཆོད་ཞུགས་པ་ལ། །

གོང་གི་སྐུ་གསུང་ཐུགས་ཀྱི་རྟགས། །

འདི་ཀུན་ལ་ཡང་འབྱུང་བ་ཡོད། །

ཅེས་སོ། །

#### 2.22.1.1.3 གོམས་ན་འབྲས་བུ་ཐོབ་ཚུལ།

གསུམ་པ་གོམས་པར་བྱས་ན་འབྲས་བུ་ཐོབ་ཚུལ་ནི། རྟགས་དེ་དག་ཡོད་པས་ཚེ་འདིར་འབད་ན་མྱུར་དུ་སྐུ་གསུང་ཐུགས་སུ་གྲོལ་ཏེ། དེ་ཡང་སྐུའི་རྟགས་ཡོད་པས་སྐུ་ལ་ད་ལྟ་སྦྱངས་ན་ཚེ་གཉིས་ན་རྡོ་རྗེའི་སྐུ་འཐོབ་ལ། གསུང་གིས་གསུང་རྡོ་རྗེ་སྐྱེ་བ་གཉིས་ན་འགྲུབ་ཅིང༌། ཐུགས་ལ་གོམས་པས་གསུམ་ན་འགྲུབ་པའོ། །རྟགས་དང་གོམས་པའི་འབྲས་བུ་ངེས་པའི་ཤེས་[page Ad-348]བྱེད་ནི། སྐུ་གདུང་འབར་བ་ལས།

བདེ་གཤེགས་སྐུ་ལ་སུས་འབྱོངས་པ། །

དེ་ཡི་དཔྲལ་བའི་དབྱིངས་སུ་ཡང༌། །

དུང་ནི་གཡས་སུ་འཁྱིལ་བའམ། །

ཡང་ན་རྩེ་གསུམ་གཉེར་མ་གྱེན། །

དེ་བཞིན་ཡང་ན་ཡི་གེ་ཨོཾ། །

རི་མོའམ་ནི་རང་འབུར་དུ། །

སུ་ལ་རྟགས་འདི་བྱུང་བའི་མི། །

སྔོན་དུ་སངས་རྒྱས་སྐུ་ལ་སྦྱངས། །

འདི་ཉིད་སྦྱངས་པའི་རྣལ་འབྱོར་དེ། །

སངས་རྒྱས་སྐུ་དང་དབྱེར་མེད་པར། །

གདེང་དང་ལྡན་པའི་རང་དུས་ནི། །

ཚེ་ནི་གཉིས་ན་ཐོབ་པར་འགྱུར། །

འདི་ལ་བར་ཆོད་མ་ཞུགས་པར། །

སྒོམ་པ་ཉིད་ལ་བརྩོན་པ་ནི། །

འདི་ཉིད་རབ་ཏུ་གཅེས་པའོ། །

སངས་རྒྱས་ཀུན་གྱི་གསུང་ལ་ནི། །

སྔོན་དུ་[page My-405b]འབྱོངས་བའི་མི་དེ་ཉིད། །

སྐལ་བ་དང་ནི་ལྡན་པ་ལ། །

དེ་ཡི་མགྲིན་པའི་གཡས་གཡོན་དུ། །

{པད་མ་}[[1]](#footnote-1)འདབ་མ་བརྒྱད་པའམ། །[359-page Dg]

ཡང་ན་དུང་ནི་གཡས་སུ་འཁྱིལ། །

དེ་བཞིན་དར་ལྕེ་ཕྱར་བའམ། །

ལྕགས་ཀྱུ་འམ་ནི་རལ་གྲི་དང༌། །

ཡི་གེ་ཨཱ༔ཡིས་མཚན་པ་ནི། །

རི་མོ་ཉིད་དམ་འབུར་དུ་ཡང༌། །

སུ་ལ་ཡོད་པའི་སྐྱེས་བུ་དེ། །

སངས་རྒྱས་ཀུན་གྱི་གསུང་ལ་ཡང༌། །

འདི་ཡིས་སྔོན་དུ་སྦྱངས་པས་ན། །

ཚེ་གཉིས་ཀྱིས་ནི་གསུང་གཅིག་ཏུ། །

ངེས་པའི་འབྲས་བུ་ཐོབ་པར་འགྱུར། །

འདི་ཡང་བར་ཆོད་མེད་པ་གཅེས། །

བར་མ་ཆོད་པའི་གསུང་བསྒོམས་ན། །

གདོན་མི་ཟ་བར་ཐོབ་པར་ངེས། །

སངས་རྒྱས་རྣམས་ཀྱི་ཐུགས་ལ་ཡང༌། །

སྔོན་དུ་གོམས་པར་སུས་བྱས་པ། །

འདི་ཡི་ལུས་ལ་རྟགས་འདིའོ། །

གང་གི་སྙིང་གའི་གནས་སུ་ནི། །

རྩེ་གསུམ་རྡོ་རྗེ་གྱེན་འགྲེང་དང༌། །

དེ་བཞིན་འཁོར་ལོ་རྩིབས་བཞིའམ། །

རིམ་པ་[page Ad-349]གསུམ་པའི་ཤ་མདངས་སམ། །

རིན་པོ་ཆེ་ཡི་དབྱིབས་ཉིད་དམ། །

ཡི་གེ་ཧཱུྃ་གི་མཚན་མ་ནི། །

སུ་ལ་བྱུང་བའི་སྐྱེས་བུ་ནི། །

སངས་རྒྱས་ཀྱི་ཡང་ཐུགས་ལ་ནི། །

འདི་ཡིས་གོམས་སོ་སྐལ་དང་ལྡན། །

འདིས་ནི་བསྒོམ་ལ་བརྩོན་བྱས་ན། །

བར་མ་ཆད་དེ་ཚེ་གསུམ་ན། །

སངས་རྒྱས་ཐུགས་ཀྱི་དཀྱིལ་འཁོར་དུ། །

སངས་རྒྱ་བ་ལ་ཐེ་ཚོམ་མེད། །

ཅེས་སོ། །

#### 2.22.1.1.4 མ་གོམས་ན་ངེས་པ་མི་རྙེད་པའི་ཚུལ།

བཞི་པ་རྟགས་དེ་དག་ཡོད་ཀྱང་ཆོས་ཉམས་སུ་མ་བླངས་ན། ཐོག་མ་མེད་པའི་བག་ཆགས་སྙགས་རིང༌། འཕྲལ་གྱི་མི་དགེ་བ་འབྱུང་ཉེ། ལས་ཀྱི་འཕེན་པ་ཤུགས་དྲགས་པས། སྔར་གྱི་རྟགས་ཡོད་པ་ཙམ་ལས། དེས་མི་སྐྱོབས་པར་ཕྱི་མ་ལ། སྔར་གྱི་དགེ་བ་ཅུང་ཟད་དང་ད་ལྟའི་སྣ་ཚོགས་འདྲེས་མའི་ལས་ཀྱིས། སྐུའི་རྟགས་ཅན་གཟུགས་དང༌། གསུང་དེ་ལས་ཁྱད་པར་དུ་ཚངས་རིས་དང༌། ཐུགས་ཀྱི་རྟགས་ཅན་ལྷ་མིན་དུ་སྐྱེ་བར། དེ་ཉིད་ལས།

འདི་ཉིད་ལས་ནི་བར་ཆད་ན། །

འབྲས་བུ་ཉིད་ནི་མི་འཐོབ་སྟེ། །

ཐུགས་ལས་ཡིད་འཁྲུག་གནས་སུ་འགྱུར། །

སྐུ་ལས་དེ་བཞིན་གཟུགས་ཁམས་ལྷ། །

[page My-406a]གསུང་ལ་ཚངས་པའི་གནས་སུའོ། །

{ཅེས་}[[2]](#footnote-2)སོ། །

### 2.22.1.2 ངག་གིས་ཇི་ལྟར་གོམས་པའི་རྟགས།

གཉིས་པ་ངག་གིས་ཇི་ལྟར་གོམས་པས་ད་ལྟའི་རྟགས་[360-page Dg]གསུམ་འཆར་ཚུལ་ལའང༌། རྟགས་བྱུང་ནས་སྐུ་གསུང་ཐུགས་ལ་རྣལ་འབྱོར་དུ་བརྩོན་པར་བྱས་ན། ཚེ་གཉིས་ན་གྲོལ་བ་འཐོབ་ལ། གཞན་དུ་མི་འཐོབ་པ་ཉིད་དོ། །རྟགས་དང་དེའི་རང་བཞིན་ནི། དེ་ཉིད་ལས།

འདི་ལྟར་སེམས་ཅན་ངག་ལ་ཡང༌། །

སྔོན་དུ་སངས་རྒྱས་སྐུ་གསུང་ལ། །

གོམས་ཤིང་[page Ad-350]སྦྱངས་པའི་རྟགས་སུ་ཡང༌། །

འདི་ལྟར་འབྱུང་ངོ་མཁའ་འགྲོ་མ། །

སངས་རྒྱས་ཀུན་གྱི་སྐུ་ཉིད་ལ། །

སྔོན་དུ་སུ་ཡིས་གོམས་པ་དེའི། །

སྨྲས་པའི་ཚིག་ནི་བཙན་པ་དང༌། །

ཆད་ནས་འགྱུར་བ་མེད་པར་ཡང༌། །

འདི་ཉིད་འགྱུར་ཏེ་སྐལ་དང་ལྡན། །

ཉི་མ་ཡི་ནི་དུས་གཅིག་ལ། །

ཚིགས་སུ་བཅད་པ་སྟོང་ངམ་ནི། །

ཡང་ན་བཞི་བརྒྱའི་ཚིགས་བཅད་ཀྱི། །

དོན་ནི་བློ་ལ་སྣང་བར་འགྱུར། །

ཅི་སྨྲས་གཞན་ལ་ཕན་པའི་མི། །

འདིས་ནི་སྔོན་དུ་སྐུ་ལ་ཡང༌། །

གོམས་པ་ཡིན་ནོ་མཁའ་འགྲོ་མ། །

སྔོན་དུ་སངས་རྒྱས་ཀུན་གྱི་ཡང༌། །

གསུང་ལ་སུ་ཡིས་གོམས་པ་ལ། །

སྐད་ནི་ཚངས་པའི་དབྱངས་བཞིན་དུ། །

ཀུན་གྱི་རྣ་བར་སྙན་པ་དང༌། །

ཚིགས་སུ་བཅད་པ་སྟོང་ལ་ཡང༌། །

ཉིན་གཅིག་ལ་ནི་བློར་ཟིན་དང༌། །

སེམས་ཅན་ཐམས་ཅད་བྲན་བཞིན་དུ། །

འདི་ཡིས་འཁོལ་བར་གྱུར་པ་དེ། །

སྔོན་དུ་སངས་རྒྱས་གསུང་ལ་ཡང༌། །

འདི་ཡིས་གོམས་སོ་མཁའ་འགྲོ་མ། །

སངས་རྒྱས་རྣམས་ཀྱི་ཐུགས་ལ་ཡང༌། །

སྔོན་དུ་གོམས་པའི་སྐྱེས་བུ་ཡིས། །

ཕ་རོལ་ཚིག་གཅིག་སྨྲས་པས་ནི། །

དེ་ཡི་དོན་ནི་དེ་ལུགས་སུ། །

ཇི་ལྟར་བཞིན་དུ་གོ་བ་དང༌། །

རང་གིས་སྨྲས་པའི་ཚིག་རྣམས་ལ། །

འགྱུར་བ་མེད་པར་གཞན་རྗེས་འཛིན། །

འདིས་ནི་སངས་རྒྱས་རྣམས་ལ་ཡང༌། །

སྔོན་དུ་གོམས་སོ་མཁའ་འགྲོ་མ། །

དེ་ལྟར་སྐུ་གསུང་ཐུགས་ལ་ཡང༌། །

སུ་ཡིས་གོམས་པའི་སྐྱེས་བུ་ནི། །

ཚེ་གཉིས་ལ་ནི་སངས་རྒྱས་འཐོབ། །

ཅེས་སོ། །

### 2.22.1.3 སེམས་ཀྱིས་ཇི་ལྟར་བསླབས་པའི་རྟགས།

[page My-406b]གསུམ་པ་སེམས་ཀྱི་རྟགས་ད་ལྟ་ཡིད་ལ་ཤར་བས་གོམས་པར་བྱས་ན་ཚེ་གསུམ་ན་ཐུགས་ཀྱི་ཀློང་དུ་གྲོལ་[page Ad-351]བར་བསྟན་པ་ནི། ཡང་དེ་ཉིད་ལས།

སེམས་[361-page Dg]ཅན་གང་གི་ཡིད་ལ་ཡང༌། །

རྟགས་འདི་རྣམས་དང་ལྡན་པ་དེ། །

སངས་རྒྱས་སྐུ་གསུང་ཐུགས་ལ་ཡང༌། །

འདི་ཡིས་གོམས་པར་ང་ཡིས་བསྟན། །

མ་བསླབས་སྒོམ་པ་རང་འབབ་དང༌། །

སེམས་ནི་ངང་གིས་དལ་བ་རྙེད། །

འདིས་ནི་སྔོན་དུ་སྐུ་ལ་གོམས། །

བསམས་པས་ཆོས་རྣམས་བློར་སྣང་དང༌། །

སྔར་མ་མཐོང་བའི་ཡུལ་མཐོང་དང༌། །

སྔར་མ་ཐོས་པའི་ཆོས་ཀྱི་ཚིག །

རང་བཞིན་དུ་ནི་ཤེས་པ་ནི། །

འདིས་ནི་སྔོན་དུ་སངས་རྒྱས་ཀྱི། །

གསུང་ལ་གོམས་སོ་མཁའ་འགྲོ་མ། །

རྟག་ཏུ་གཅིག་པུར་འདུག་པ་དང༌། །

གང་ལའང་འཇིགས་པའི་སེམས་མེད་དང༌། །

རི་དང་ནགས་ཚལ་འགྲིམ་པའི་མི། །

འདིས་ནི་སྔོན་དུ་ཐུགས་ལ་ཡང༌། །

གོམས་པ་ཡིན་ནོ་མཁའ་འགྲོ་མ། །

འདི་ལྟར་ལྡན་པའི་སྐྱེས་བུ་དེས། །

བར་མ་ཆད་པར་བདེན་སྤྱད་ན། །

ཚེ་གསུམ་གྱིས་ནི་གདོན་མེད་པར༌། །

སངས་རྒྱས་ཉིད་ལ་ཐེ་ཚོམ་མེད། །

ཅེས་སོ། །

རྟགས་འདི་དག་རང་བཞིན་གྱིས་ལུས་ངག་ཡིད་ལ་ཡེ་ནས་གནས་པ་ཚེ་སྔ་མ་ལ་གོམས་པས་གསལ་དུ་བཏང་བ་སྟེ། དེ་ཉིད་ལ་མཐར་མ་ཕྱིན་ཏེ། བར་ཆད་དུ་གྱུར་པས་ཚེ་འདི་ལ་ཤར་ལ། འདིར་ཡང་མ་འབད་ན་མ་ངེས་པ་ཞེས་བྱ་སྟེ། ལས་ཐ་དད་ཀྱི་དབང་གིས་སྲིད་པ་གཞན་དུ་འཇུག་པའོ། །རྟགས་འདི་དག་ཡིད་དཔྱོད་འཛིན་པའི་དོན་གོམས་པས་འགྲོ་བ་ཕལ་པ་བྱ་དང་རི་{དགས་}[[3]](#footnote-3)དང༌། ཁྱི་དང་རྟ་ལ་སོགས་པ་ལ་འབྱུང་བ་ཡང་ཚེ་སྔ་མར་དཀར་པོ་སྐུ་གསུང་ཐུགས་ལ་སྦྱངས་པས་བྱུང་ལ། ནག་པོའི་ལས་ཀྱིས་ངན་སོང་[page Ad-352]བའི་འགྲོ་བར་སྐྱེས་ཏེ། ཕྱི་མ་ཕན་ཆད་ད་ལྟའི་བྱེད་ལས་ལ་རག་པས། ད་ལྟ་བདེན་པ་དམ་པའི་ཆོས་ལ་སྤྱད་པ་གལ་ཆེའོ། །ཡང་དེ་ལས།

འདི་ལྟར་རིགས་དང་རིགས་མིན་ལ། །

སྔོན་དུ་གོམས་པའི་ཤུགས་ཀྱིས་ནི། །

འདི་[page My-406b]རྟགས་ལུས་ལ་འབྱུང་བ་ཡོད། །

བྱ་དང་རི་དྭགས་ཁྱི་ལ་སོགས། །

བྱོལ་སོང་གཟུགས་སུ་འཛིན་པ་ལ། །

འདི་རྟགས་རྣམས་ནི་འབྱུང་བ་ཡོད། །

སྔོན་དུ་སྦྱངས་ཏེ་བར་ཆད་ཡིན། །

ཅེས་[362-page Dg]སོ། །

## 2.22.2 ད་ལྟ་ལམ་ལ་ཞུགས་པའི་རྟགས་སྒོ་གསུམ་སྣང་བ་དང་བཅས་པ་ལ་འཆར་ལུགས་བྱེ་བྲག་ཏུ་བཤད་པ།

དོན་གཉིས་པ་ད་ལྟ་ལམ་ལ་ཞུགས་པའི་རྟགས་བྱེ་བྲག་ཏུ་བཤད་པ་ལ་གཉིས་ཏེ། ཐུན་མོང་བ་སྤྱིའི་རྟགས་ཤེས་པར་བྱ་བ་དང༌། ཐུན་མོང་མ་ཡིན་པ་གསང་བ་མཆོག་གི་ལམ་རྟགས་མངོན་དུ་བྱ་བའོ། །

### 2.22.2.1 ཐུན་མོང་བ་སྤྱིའི་རྟགས་ཤེས་པར་བྱ་བ།

དང་པོ་ལ་གསུམ་སྟེ། འཁྲུལ་པ་རང་གིས་རང་{གཟིངས་}**[[4]](#footnote-4)**པ་འགྱུར་བའི་རྟགས་དང༌། མན་ངག་གི་གནད་རང་ཐོག་ཏུ་མ་ཕེབས་པ་ངེས་པ་མེད་པའི་རྟགས་དང༌། རིག་པ་མངོན་སུམ་གྱིས་མ་ཟིན་པ་བདུད་ཀྱི་བར་ཆོད་ཀྱི་རྟགས་སོ། །

#### 2.22.2.1.1 འཁྲུལ་པ་རང་གིས་རང་གཟིགས་པ་འགྱུར་བའི་རྟགས།

དང་པོ་ནི། ཉམས་སུ་མ་བླངས་པའི་སྐྱེ་བོ་རྣམས་དང་བྱ་དང་རི་{དགས་}[[5]](#footnote-5)ལ་སོགས་པ་རྣམས་ལའང་འབྱུང་བ་ཡོད་དེ། འགྱུར་ཞིང་དོན་མེད་པས་རྒྱུའི་རྟགས་ཞེས་བྱའོ། །

#### 2.22.2.1.2 མན་ངག་གི་གནད་རང་ཐོག་ཏུ་མ་ཕེབས་པ་ངེས་པ་མེད་པའི་རྟགས།

གཉིས་པ་ནི། ཐེག་པ་ཐུན་མོང་གི་ལམ་ཉམས་སུ་བླངས་པ་དང་འདིའི་སྔོན་འགྲོ་སྦྱངས་པ་དང་དམིགས་པ་ཡུལ་གྱི་བློ་ཅན་རྣམས་ཀྱི་ལྟ་བསྒོམ་སྤྱོད་འབྲས་ཉམས་སུ་བླངས་དུས་འབྱུང་བ་སྲིད་པས། གོལ་ས་དང་གོལ་ས་མ་ཡིན་པའི་ཡན་ལག་ཤེས་པར་བྱ་བའི་ཕྱིར་བཤད་ན། བརྒྱ་དང་བཅུ་དྲུག་ལས།

དང་པོ་ལུས་ངག་སེམས་ལ་འབྱུང་བ་ངེས་པ་མེད་པའི་རྟགས་ལྔ་བཅུ་ཐམ་པ་ནི། ཡིད་[page Ad-353]དཔྱོད་ཚིག་ལ་མཁས་པ་རང་རྡོལ་བ་དང༌། ཕ་རོལ་གྱི་ཤེས་པ་དུམ་བུ་ཤེས་པ་དང༌། ལྷའི་སྐུ་མཐོང་བ་དང༌། ལུས་ལ་སྐུ་གདུང་འབྲུལ་བ་དང༌། ངག་ལ་ནུས་པ་འབྱུང་བ་དང༌། གཞན་གྱིས་ལུང་སྟོན་པ་དང༌། རྟོག་པ་འགག་པ་དང༌། ཞི་གནས་རྒྱུན་རིང་བ་དང༌། ལུས་ཀྱི་དྲོད་དུམ་བུ་པ་དང༌། འཇིག་རྟེན་གྱི་འདྲེའི་ཆ་བྱད་མཐོང་བ་དང༌། ཆོས་རྩོམ་ཞིང་ཚིག་སྒྲོ་འདོགས་པ་ལ་གཟོ་བ་དང༌། ཤེས་པའི་སྣང་བ་དཔག་ཏུ་མེད་པ་འཕྲོ་བ་དང༌། སེམས་ཡང་བ་དང་། དབང་པོ་གསལ་བ་དང༌། སྔོན་བས་བདེ་བ་ལྷག་[page My-407b]ཏུ་ཆེ་བ་དང༌། གཉིད་མི་འབྱུང་བ་དང༌། དགའ་བ་ཁྱད་པར་ཅན་དང༌། ཤེས་པ་སེང་པ་དང༌། རྟག་ཏུ་གླུ་ལེན་སྙིང་འདོད་པ་དང༌། འགྲོ་སྙིང་འདོད་པ་དང༌། མིག་འགྲོ་བ་གཞན་ལ་མི་ཆགས་པ་དང༌། རྐང་པའི་འགྲོས་མགྱོགས་པ་[363-page Dg]དང༌། སེམས་ཕྱོ་སངས་ཁྱེར་བ་དང༌། ཤེས་པ་རྟག་ཏུ་འགྱུར་བ་དང༌། བློ་གཅིག་ཏུ་མི་ཕེབས་པ་དང༌། ཚིག་རྣམས་ལ་རྟོག་དཔྱོད་ཞིབ་པ་དང༌། མཁའ་འགྲོ་མའི་སྐད་ཐོས་པ་དང༌། ཡུལ་མཐའ་འཁོབ་ཀྱི་སྐྱེ་བོ་དང་ལྷན་ཅིག་ཏུ་གནས་པའི་ཉམས་སྣང་དང་། རྟག་ཏུ་སྙིང་འདར་བ་དང༌། ལུས་ཀྱི་བ་སྤུ་རྣམས་གྱེན་ལ་ལངས་པ་དང༌། སེན་མོའི་དཀྱིལ་ན་ཡི་གེ་རྣམས་རང་བྱུང་བ་དང༌། རྒས་ནས་སེའུ་སྐྱེ་བ་དང༌། གཞན་གྱི་ལུས་ལ་བྱིན་བརླབས་སྟོན་པ་དང༌། སྐྱིལ་{དཀྲུང་}[[6]](#footnote-6)དུ་ནམ་མཁའ་ལ་འཕར་པ་དང༌། ལག་པའི་མཐིལ་ན་འཁོར་ལོ་ཡོད་པ་དང༌། རྐང་པའི་སོར་མོ་དྲ་བས་འབྲེལ་པ་དང༌། ཁ་ནས་འོད་འབྱུང་བ་དང་། འགྲོ་འདུག་མི་ཚོར་བ་[page Ad-354]དང༌། ལུས་བྱོལ་སོང་དུ་སྤྲུལ་ཤེས་པ་དང༌། ཡན་ལག་ལས་རིང་བསྲེལ་ཕྲ་མོ་འབྲུལ་བ་དང༌། ལྷ་དང་། ལྷ་མ་ཡིན་རྩོད་པ་མཐོང་བ་དང༌། ཡི་གེ་རིས་སྔོན་མི་ཤེས་པ་ཤེས་པ་དང༌། མིག་ལས་སྒྲ་འབྱུང་བ་དང༌། མི་མ་ཡིན་རྣམས་དང་གླེང་བར་ནུས་པ་དང༌། ཕྱི་རོལ་གྱི་རླུང་འཆིང་བར་ནུས་པ་དང༌། ཉི་ཟླ་འཛིན་པར་ནུས་པ་དང༌། གཞན་གྱི་འབྱུང་བ་འཁྲུག་པའི་དུས་ཤེས་པ་དང༌། ལུས་ལས་མེ་སྟག་འཕྲོ་བ་དང༌། ཐལ་མོ་བརྡབས་པ་ལས་སྒྲ་ངོ་མཚར་ཅན་འབྱུང་བའོ། །རྨི་ལམ་འགྱུར་ཞིང་ངེས་པ་མེད་པའི་རྟགས་དྲུག་བཅུ་རྩ་དྲུག་ནི། རྨི་ལམ་ན་རྟག་ཏུ་ཆོས་སྨྲ་བ། ཉན་པ། ཀློག་པ། འཛིན་པ། སྒོམ་པར་བྱེད་པ་དང༌། ལྷའི་སྐུ་མཐོང་བ་དང༌། མཆོད་རྟེན་དང༌། གཞལ་ཡས་ཁང་དང༌། ལུང་སྟོན་པ་མཐོང་བ་དང༌། སེང་གེའི་ཁྲི་ལ་འདུག་པ་དང༌། ཡུལ་སྔོན་མཐོང་མ་མྱོང་བ་སྣ་ཚོགས་མཐོང་བ་དང་། ཉན་རང་དང་བྱང་ཆུབ་[page My-408a]སེམས་དཔའི་སྐུ་མཐོང་བ་དང༌། ཤེལ་གྱི་མཆོད་རྟེན་ལ་འཛེག་པ་དང༌། གསེར་གྱི་སྐས་ལ་འཛེག་པ་དང༌། གངས་ཀྱི་ལྟོངས་ན་སྒོམ་པ་དང༌། ནམ་མཁའ་ལ་འཕུར་ཞིང་སངས་རྒྱས་ཀྱི་ཞིང་ཁམས་མཐོང་བ་དང༌། སེང་གེ་ལ་ཞོན་ནས་ཕྱོགས་བཅུར་འགྲོ་བ་དང༌། ཤེལ་གྱི་མདུང་རིངས་གཞན་ལ་བརྡེག་པ་དང༌། [364-page Dg]སེམས་ཅན་རྣམས་ངན་སོང་ནས་བཏོན་པ་དང༌། འཁོར་བའི་ཆུ་བོ་རྒལ་བར་རྨི་བ་དང༌། ལུས་བརྗེས་པ་རྨི་བ་དང༌། སངས་རྒྱས་ཀྱི་ཞལ་མཐོང་བ་དང༌། རིན་པོ༌ཆེའི་གཏེར་རྙེད་པ་དང༌། འགྲོ་བ་དྲུག་སྐྱབས་གནས་སུ་བཙུད་[page Ad-355]པར་རྨི་བ་དང༌། ངན་སོང་གསུམ་རྒྱུན་ཆད་པར་གྱུར་ཅིག{།}[[7]](#footnote-7) ཅེས་སྨོན་ལམ་འདེབས་པ་དང༌། གླིང་བཞི་མཐོང་བ་དང༌། བླ་མ་དང་མཁན་པོས་ལུང་བསྟན་པར་རྨི་བ་དང༌། སྐུ་གསུམ་མཐོང་བ་དང༌། ཆོས་ཐམས་ཅད་ཤེས་པར་རྨི་བ་དང༌། དབུས་ཀྱི་རི་བོའི་རྩེར་ཕྱིན་པ་རྨི་བ་དང༌། བདག་ཉིད་སངས་རྒྱས་པར་རྨི་བ་དང༌། འགྲོ་དྲུག་གི་ཁ་ལོ་གྱེན་ལ་བསྒྱུར་བར་རྨི་བ་དང༌། ཡན་ལག་རྣམས་རིན་པོ་ཆེའི་མཆོད་རྟེན་དུ་སོང་བར་རྨི་བ་དང༌། རང་གི་ལུས་ལས་སངས་རྒྱས་ཀྱི་སྤྲུལ་པ་འགྱེད་པར་རྨི་བ་དང༌། ཁམས་གསུམ་དོང་ནས་བཏོན་པ་རྨི་བ་དང༌། གསེར་གྱི་མདའ་གཞུ་འཛིན་པ་རྨི་བ་དང༌། མགོ་བོའི་སྟེང་དུ་སངས་རྒྱས་བཞུགས་པར་རྨི་བ་དང༌། རང་གི་ལུས་ཟང་ཐལ་དུ་སོང་བར་རྨི་བ་དང༌། འཁོར་བ་རྒྱུན་ཆད་པར་རྨི་བ་དང༌། བདག་ཉིད་ལ་རྒྱལ་པོར་དབང་བསྐུར་བ་རྨི་བ་དང༌། བདུད་རྣམས་ཕམ་པར་བྱས་པ་རྨི་བ་དང༌། རང་གི་ལུས་རང་གིས་སྦྱངས་པར་རྨི་བ་དང༌། སྐྱེ་རྒས་ནད་འཆིའི་ཆུ་བོ་བཞི་རྒྱུན་ཆད་དོ་ཞེས་སྒྲ་ཐོས་པ་རྨི་བ་དང༌། བདག་ཉིད་བྱང་ཆུབ་སེམས་དཔའི་ལུས་སུ་སྤྲུལ་པར་རྨི་བ་དང༌། ཆོས་ཉིད་བརྗོད་དུ་མེད་པའི་དོན་རྟོགས་པར་རྨི་བ་དང༌། བདག་ཉིད་ལུས་མི་འདྲ་བ་དུ་མར་སྤྲུལ་པ་རྨི་བ་དང༌། ངག་གིས་འགྲོ་བ་རྣམས་[page My-408b]བསྡུས་པར་རྨི་བ་དང༌། སེམས་ཀྱི་མཚན་ཉིད་མཐོང་བར་རྨི་བ་དང༌། ལྷ་རྣམས་ཀྱི་ཡུལ་མཐོང་བར་རྨི་བ་དང༌། གསེར་གྱི་ལྷ་ཁང་གི་ཡང་ཐོག་ན་འདུག་པར་རྨི་བ་དང༌། སངས་རྒྱས་ཀྱི་གསུང་ཐོས་པ་དང༌། སྐུ་མཐོང་བ་དང༌། ཐུགས་ཀྱི་དགོངས་པ་རྟོགས་པར་རྨི་བ་[page Ad-356]དང༌། ལག་པ་གཉིས་ན་གསེར་གྱི་གདུགས་རེ་བཟུང་ནས་ནམ་མཁའ་ལ་འཕུར་བ་རྨི་བ་དང༌། ལྷ་དང་ལྷ་མ་ཡིན་རྣམས་ཀྱིས་ཕྱག་བྱེད་པར་རྨི་བ་དང༌། ནོར་བུ་རིན་པོ་ཆེའི་ཕུང་པོ་ལ་སྤྱོད་པར་[365-page Dg]རྨི་བ་དང༌། གླེགས་བམ་གྱི་ཆར་བབ་པ་རྨི་བ་དང༌། ཆོས་ཀྱི་སྒྲ་སྐད་སྣ་ཚོགས་པ་བདག་གི་རྣ་བར་གྲག་ཅིང་རང་ལ་སིལ་སྙན་སྣ་ཚོགས་པས་མཆོད་པར་རྨི་བ་དང༌། ལྷའི་དབང་པོས་རིན་པོ་ཆེའི་ཁྲི་རྐང་པ་བཞི་དང་ལྡན་པའི་སྟེང་དུ་བཞག་པ་ནམ་མཁའ་ལ་བཏེག་ནས་འགྲོ་བར་རྨི་བ་དང་། ཀླུའི་དབང་པོ་རྣམས་ཀྱིས་བདག་ལ་ནོར་བུའི་ཆར་འབེབས་པར་རྨི་བ་དང༌། བར་མདོ་འི་སྣང་བ་འཆར་ཞིང་རྨི་བ་དང༌། གླང་པོའི་སྟེང་ན་འདུག་སྟེ་སྐྱེས་བུ་སྟོབས་དང་ལྡན་པ་བཞིས་རྐང་པ་བཞི་ནས་བཏེག་ནས་ནམ་མཁའི་མཐོངས་ན་ཡར་འགྲོ་བ་རྨི་བ་དང༌། གསེར་གྱི་འཁོར་ལོའི་སྟེང་ན་བདག་ཉིད་གནས་ནས་ནམ་མཁའ་ལ་ལན་གསུམ་འཕར་བ་རྨི་བ་སྟེ། སྐུ་གདུང་འབར་བའི་རྒྱུད་འགྲེལ་ལས་གསུངས་པ་བཞིན་ནོ། །

#### 2.22.2.1.3 རིག་པ་མངོན་སུམ་གྱིས་མ་ཟིན་པ་བདུད་ཀྱི་བར་ཆོད་ཀྱི་རྟགས།

གསུམ་པ་བར་ཆོད་ཀྱི་རྟགས་ནི། ལུས་སྣ་ཚོགས་སུ་སྤྲུལ་ཤེས་པ་དང༌། ལུས་ལས་འོད་འབྱུང་བ་དང༌། གང་དུ་ཕྱིན་པའི་ས་ཕྱོགས་སུ་སྒྲ་འབྱུང་བ་དང༌། གཞན་ལ་ནུས་པ་འཇུག་པ་དང༌། ཚོགས་འདུ་བ་དང༌། ཚིག་གི་སྒྲོས་འདོགས་པ་ལ་གཟོ་བ་རྣམས་ནི། གང་ཟག་དེ་ལ་བར་ཆོད་བྱུང་བའི་རྟགས་ཤས་ཆེ་བས། སྐབས་སུ་ཆུའི་དཀྱིལ་དུ་བསྡད་ཅིང་{འཇིང་}[[8]](#footnote-8)པ་ཤིང་གི་བྱང་བུ་སོར་བཅུ་དྲུག་པའི་བར་དུ་སྟེམས་ཏེ། ལུས་ལ་ཙན་དན་གྱི་མར་ཁུས་བྱུགས་ནས་ཕྱི་ནང་གི་དངོས་པོ་རགས་པར་བསྒོམས་ན་སེལ་[page Ad-357]བར་ངེས་སོ། །[page My-409a]བདུད་ཀྱི་བྱིན་རླབས་ལས་སྤྲུལ་ཤེས་པ་དེ་ཡང་བརྟགས་ན་གཟུགས་བརྙན་གཉིས་པར་སྣང་བས། གཟུངས་ཆུས་ལུས་བཀྲུ་ཞིང་ཕཊ་བརྗོད་ལ་སྟོང་ཉིད་ནམ་མཁའ་ལྟར་བསྒོམས་པས་སེལ་བ་ཡིན་ནོ། །

གཞན་ཡང་རྣལ་འབྱོར་པ་གང་ཞིག་ལ་ཆོས་ཉིད་མ་རྟོགས་པར་རྟོགས་སོ་སྙམ་པ་ལས། དགའ་བྲོད་ཀྱི་བདུད་ཞུགས་ཏེ། ཐམས་ཅད་སྟོང་པར་{རྟོག་ཅིང་}[[9]](#footnote-9)ཕྱལ་བར་ཞུགས་ནས་ལས་དང་རྣམ་པར་སྨིན་པས་མི་གནོད་པར་འཛིན་པ་དང༌། ཤ་ཟའི་མཁའ་འགྲོ་མ་དག་དེའི་དྲུང་དུ་ལུང་སྟོན་པ་དང༌། ཚོགས་འདུ་བ་ལ་སོགས་པས་དངོས་གྲུབ་ཕྲན་ཚེགས་འགྲུབ་པ་[366-page Dg]དང༌། མཁའ་འགྲོ་མ་དང་གཏམ་ཟེར་ཞིང་རྣ་བའི་དྲུང་དུ་གཟུགས་མེད་པའི་སྒྲས་ལེགས་ཉེས་དང་ཆོས་འཆད་པ་ལ་སོགས་པ་འོང་ཞིང༌། སྐབས་སུ་མངོན་ཤེས་ཕྲ་མོ་འཆར་བས་རློམ་སེམས་དང་བཅས་པ་ཡོད་{ཏེ}[[10]](#footnote-10)། འདི་ཀུན་ཡང་བདུད་ཀྱི་བར་དུ་གཅོད་པར་ཤེས་ནས་བསྐྱེད་རྫོགས་ལ་གནས་པའམ་ཚོགས་རྒྱ་ཆེན་པོ་བསགས་ལ་སྨོན་ལམ་བཏབ་པ་དང༌། སྟོང་པ་ཉིད་དུ་བསྒོམས་པས་གྲོལ་བར་བྱེད་པའོ། །རིག་པ་རང་ཤར་ལས།

ཁ་ཚིག་ལ་སྤྱོད་ཅིང་གཏིང་མ་རྟོགས་པས་སྨྱོན་པ་ལྟ་བུར་བྱུང་ན། བར་ཆོད་ཀྱི་བདུད་བྱུང་བ་ཡིན་པས། ཚོགས་རྒྱ་ཆེན་པོ་བཏང་ལ་ཉམས་སུ་བླང༌། ཡང་ན་དྲན་པ་ཉམས་པ་དག་བྱུང་ན་སྣང་བ་མ་མཐོང་བའི་རྟགས་ཡིན་པས་རྩ་གསུམ་བཟློག་པར་བྱའོ། །མཁའ་འགྲོ་མ་ལུང་སྟོན་པ་དག་བྱུང་ན་ཉམས་ལྟ་བ་ཡིན་པས་དགོངས་པ་ལ་གཏད་དོ། །

ཅེས་པ་དང༌།

ལུང་སྟོན་པ་ལ་[page Ad-358]གཉིས་ཏེ། མཁའ་འགྲོ་མ་བདག་གི་དབང་དུ་འགྱུར་བ་དང༌། བདག་མཁའ་འགྲོ་མའི་དབང་དུ་གྱུར་པ་གཉིས་ཡིན་ཏེ། བདག་གི་དབང་དུ་མཁའ་འགྲོ་མ་གྱུར་པ་ནི། ལས་ཐམས་ཅད་འགྲུབ་ཅིང་བྱ་བ་རྫོགས་པའོ། །བདག་གི་དབང་དུ་མཁའ་འགྲོ་མ་འགྱུར་བར་བྱ་བའི་ཐབས་ནི། རིགས་ཀྱི་བུ་[page My-409b]དེ་ཉམས་སུ་ལེན་པའི་དུས་སུ་ལུང་སྟོན་པ་དག་བྱུང་ན། དེ་ལ་ཆགས་པ་དང་དགའ་བའི་སེམས་མ་སྐྱེས་ཤིང༌། དེ་ལ་བདེན་པར་མི་འཛིན་ན། བདག་གི་དབང་དུ་མཁའ་འགྲོ་མ་གྱུར་བ་

ཞེས་བྱའོ། །

དེས་དོན་གང་ཡང་སྟོན་མི་ནུས་སོ། །ཡེ་ཤེས་རྣམ་པར་དག་པའི་མཁའ་འགྲོ་མ་འཇིག་རྟེན་དུ་མི་འབྱུང་ངོ༌། །ཤ་ཟ་ལས་ཀྱི་མཁའ་འགྲོ་མ་འཇིག་རྟེན་དུ་འོང་སྟེ། སྒྲུབ་པ་པོའི་གནས་ཉུལ་དུ་འོང་བ་དག་ཡོད་དེ། དེས་ནི་གཟུགས་མངོན་པར་སྣང་བ་མེད་པའི་ཕྱིར་གྲོལ་བར་མི་ནུས་སོ། །ཡང་དག་པའི་ལམ་ལ་ཕ་རོལ་ཏུ་འགྲོ་བར་བྱ་བའི་ཕྱིར། མཁའ་འགྲོ་མ་རྣམས་ཀྱིས་ང་ལ་སྲོག་གི་སྙིང་པོ་དུས་གཅིག་ཏུ་ཕུལ་པ་ཡིན་ནོ། །བདག་མཁའ་འགྲོ་མའི་དབང་དུ་གྱུར་པ་ནི། བདག་ཉིད་ཀྱང་[367-page Dg]ལུང་སྟོན་པ་དེ་ལ་བདེན་པར་བཟུང་ནས། ལུང་སྟོན་པ་དེ་ལ་རྟག་པར་བཟུང་ནས། ལུས་ལ་མི་ཆགས་པའི་སྤྱོད་པ་བྱེད་ཅིང༌། འབྲས་བུ་ཡིན་མིན་གྱི་མཐའ་ལས་འདས་སོ་ཞེས་བྱ་བ་བརྗོད་ཅིང༌། ལུང་སྟོན་དེ་ལ་རྗེས་སུ་འཛིན་པ་དེ་ནི་བར་དུ་གཅོད་པའི་བདུད་ཉེ་བར་གྱུར་བ་ཡིན་པས། དེའི་དུས་སུ་བདུད་ཀྱིས་བསླུ་བ་ངོ་ཤེས་པར་བྱའོ། །{ཅེས་}[[11]](#footnote-11)སོ། །

### 2.22.2.2 ཐུན་མོང་མ་ཡིན་པ་གསང་བ་མཆོག་གི་ལམ་རྟགས་མངོན་དུ་བྱ་བ།

གཉིས་པ་ཐུན་མོང་མ་ཡིན་པ་གསང་བ་མཆོག་གི་[page Ad-359]རྟགས་མངོན་དུ་བྱ་བ་ལ་གསུམ་སྟེ། སྔོན་འགྲོ་འབྱོངས་པ་ལུས་ངག་སེམས་ཀྱི་རྟགས་སྤྱིར་བསྟན་པ། དངོས་གཞི་འབྱོངས་པ་འོད་གསལ་གྱི་རྟགས་བྱེ་བྲག་ཏུ་བཤད་པ། རྟགས་ཀྱི་ཁྱད་པར་གཞན་བརྗོད་པས་ལམ་གྱི་ཚད་བཟུང་བའོ། །

#### 2.22.2.2.1 སྔོན་འགྲོ་འབྱོངས་པ་ལུས་ངག་སེམས་ཀྱི་རྟགས་སྤྱིར་བསྟན་པ།

དང་པོ་ལ་གསུམ་ལས།

##### 2.22.2.2.1.1 སྐུ་གསུམ་གྱི་སྣ་ཁྲིད་པ་འབྱུང་བཞི་སྒྲ་དོན་གྱི་སྔོན་འགྲོ་འབྱོངས་པའི་རྟགས།

སྐུ་གསུམ་གྱི་སྣ་ཁྲིད་པ་འབྱུང་བཞི་སྒྲ་དོན་གྱི་སྔོན་འགྲོ་འབྱོངས་པའི་རྟགས་ནི། སྐུ་གདུང་འབར་བ་ལས།

གང་གིས་འབྱུང་བའི་སྒྲ་རྣམས་དང༌། །

རིགས་དྲུག་སྒྲ་ལ་སུས་གོམས་པ། །

འདི་ལ་འབྱུང་བས་མི་གནོད་ཅིང༌། །

དེ་བཞིན་མེ་ཡིས་ཚིག་པ་མེད། །

ཆུ་ཡིས་བྱིང་ཞིང་ཁྱེར་བ་མེད། །

རྐང་པ་ས་ལ་མ་རེག་པར། །

བར་སྣང་ལ་ཡང་འགྲོ་བར་ནུས། །

རླུང་གིས་གྲང་ཞིང་གཡོ་བ་[page My-410a]མེད། །

འདི་ལྟར་སུ་ལ་བྱུང་བ་ནི། །

འབྱུང་བཞིའི་སྒྲ་ལ་གོམས་པ་ཡིན། །

{ཅེས་}[[12]](#footnote-12)སོ། །

##### 2.22.2.2.1.2 སེམས་ཀྱི་སྣ་ཁྲིད་པ་ལུས་ངག་ཡིད་ཀྱི་སྔོན་འགྲོ་འབྱོངས་པའི་ཚད།

སེམས་ཀྱི་སྣ་ཁྲིད་པ་ལུས་ངག་ཡིད་ཀྱི་སྔོན་འགྲོ་འབྱོངས་པའི་ཚད་ནི། དེ་ལས།

སེམས་ཅན་སྣང་དང་མི་སྣང་བའི། །

སྐད་ནི་གང་གིས་ཤེས་པ་དེ། །

རིགས་དྲུག་གཟུགས་སུ་མི་ལེན་ཕྱིར། །

འགྲོ་བ་དྲུག་གི་སྐད་རྣམས་ཤེས། །

འགྲོ་དྲུག་སེམས་རྒྱུན་རང་ཆོད་ཕྱིར། །

དེ་ཀུན་སེམས་ཀྱི་བསམ་པ་ཤེས། །

འཁྲུལ་རྟོག་བསམ་པ་ཟད་པའི་ཕྱིར། །

མདོར་ན་མངོན་ཤེས་དྲུག་འབྱུང་སྟེ། །

འགྲོ་བ་དྲུག་གི་སྣང་བ་ནི། །

རང་གི་རང་བཞིན་ལོག་ནས་ནི། །

ཕྱིས་ཀྱི་སྐྱེ་རྒྱུན་བཅད་པའི་དོན། །

འདི་ལྟར་སྐྱེས་བུ་འདིས་ཆོད་པས། །

རང་རྟགས་འདི་ཀུན་འབྱུང་བའོ། །

{ཅེས་}[[13]](#footnote-13)སོ། །

##### 2.22.2.2.1.3 རིག་པའི་སྣ་ཁྲིད་པ་འཁོར་འདས་རུ་ཤན་ཕྱེད་པའི་རྟགས།

རིག་པའི་སྣ་ཁྲིད་པ་འཁོར་འདས་རུ་ཤན་[page Ad-360]ཕྱེད་པའི་རྟགས་ནི། ཡང་དེ་ལས།

འཁོར་འདས་རུ་ཤན་འབྱེད་པ་[368-page Dg]ཡི། །

སྔོན་དུ་འགྲོ་བ་ལུས་ངག་ཡིད། །

སྤྱོད་པ་ལ་ནི་གོམས་པ་ལ། །

འདི་ལྟར་ལུས་ལ་རྟགས་རྣམས་འབྱུང༌། །

ལུས་ཀྱི་ཞེན་པ་རང་ལོག་པས། །

འཁྲུལ་པའི་ཞེན་པ་རྒྱུན་བཅད་ཕྱིར། །

རང་གི་ལུས་ལ་ཆགས་པ་མེད། །

ནམ་མཁའ་ལ་ནི་སྤྱོད་པ་དང༌། །

དེ་བཞིན་ས་ལ་འཛུལ་བར་ནུས། །

བསམ་དང་མི་བསམ་དོན་རྣམས་ཤེས། །

ཁ་ནས་ཆོས་ཀྱང་སྨྲ་བ་འབྱུང༌། །

འདི་ལྟར་སུ་ལ་བྱུང་བའི་མི། །

ལུས་དང་ངག་དང་སེམས་ཀྱིས་ནི། །

འཁོར་བའི་རྟོགས་པའི་འཆིང་བ་ནི། །

གང་གིས་བཅིངས་པ་ཀུན་ལས་གྲོལ། །

ཕྱིས་ནི་ལུས་ངག་སེམས་འབྲེལ་ཆོད། །

ཅེས་སོ།། །།

#### 2.22.2.2.2 དངོས་གཞི་འབྱོངས་པ་འོད་གསལ་གྱི་རྟགས་བྱེ་བྲག་ཏུ་བཤད་པ།

དོན་གཉིས་པ་དངོས་གཞིའི་རྟགས་བྱེ་བྲག་ཏུ་བཤད་པ་ལ་གཉིས་ཏེ། ཐུན་མོང་བ་ལྟ་བསྒོམ་གྱི་རྟགས་སྤྱིར་བསྟན་པ་དང༌། མངོན་སུམ་འོད་གསལ་གྱི་རྟགས་བྱེ་བྲག་ཏུ་བཤད་པའོ། །

##### 2.22.2.2.2.1 ཐུན་མོངས་བ་ལྟ་སྒོམ་གྱི་རྟགས་སྤྱིར་བསྟན་པ།

དང་པོ་ནི། ལྟ་བ་མཐའ་གྲོལ་ནམ་མཁའ་ལྟར་འབྱོངས་པས་ནམ་མཁའ་ལ་འགྲོ་བ་དང་སྐད་ཅིག་ལ་འཛམ་བུའི་གླིང་འཁོར་བ་དང༌། བེམས་པོ་ལ་{ལྟས་}[[14]](#footnote-14)པས་འཇུ་བའོ། །སྒོམ་པ་ངང་{དངས་}[[15]](#footnote-15)རང་བབས་ཀྱི་[page My-410b]བསམ་གཏན་འབྱོངས་པས་ལུས་ངག་སེམས་ཀྱི་རྟགས་ངོ་མཚར་ཅན་འབྱུང་སྟེ། སྐུ་གདུང་འབར་བ་ལས།

ལྟ་བ་ལ་ནི་གོམས་པའི་རྟགས། །

སྐལ་དང་ལྡན་པའི་སྐྱེས་བུ་ལ། །

འདི་བཞིན་དུ་ཡང་འབྱུང་བར་འགྱུར། །

སྟོང་པས་ལུས་དང་སེམས་རྒྱས་པས། །

མཁའ་འགྲོ་བཞིན་ཏེ་ནམ་མཁའ་ལ། །

རླུང་ལ་རང་དབང་སྒྱུར་བའི་ཕྱིར། །

རླུང་བཞིན་སྐད་ཅིག་དྲུག་བརྒྱ་ལ། །

འཛམ་བུའི་[page Ad-361]གླིང་ཀུན་རྒྱུ་བར་ནུས། །

རང་སེམས་སྟོང་པར་རྟོགས་པའི་ཕྱིར། །

གང་ལ་{ལྟས་}[[16]](#footnote-16)པ་འཇུ་བར་ནུས། །

འདིས་ནི་ལྟ་བའི་གདེང་ཆེན་རྙེད། །

གང་གིས་བསྒོམ་ལ་འབྱོངས་པའི་རྟགས། །

ལུས་ལ་འབུ་སྲིན་སྲོག་ཆགས་མེད། །

སྙིང་རྗེ་གཞན་དོན་མཐར་ཕྱིན་ཕྱིར། །

རྣམ་རྟོག་སེམས་རྒྱུན་སྟོང་པས་ན། །

ལུས་ནི་ཤིང་བལ་བཞིན་དུ་ཡང༌། །

རིག་པ་འཆི་མེད་དོན་ལྡན་པས། །

ལུས་ནི་བཅུ་དྲུག་ལོན་བཞིན་འགྱུར། །[369-page Dg]

ཆོས་ཉིད་རླན་གྱིས་སེམས་ཁྱབ་ཕྱིར། །

ལུས་སོགས་སྐྲ་རྣམས་སྣུམ་བག་ལྡན། །

འདི་ལྟར་སེམས་ནི་མི་འཕྲོ་བར། །

གང་དུ་གཏད་པའི་སར་སྡོད་ཅིང༌། །

འཁྲུལ་པའི་ཡུལ་ལ་འཇུག་མི་ནུས། །

འདིས་ནི་སྒོམ་པ་རང་རྙེད་ནས། །

ཚེ་གཉིས་ཀྱིས་ནི་སངས་རྒྱས་འཐོབ། །

ཅེས་སོ། །

དེའང་དམིགས་པ་ཡུལ་གྱི་བློ་ཅན་རྣམས་ཀྱི་རྟགས་ངེས་པ་ཡིན་ནོ། །

##### 2.22.2.2.2.2 མངོན་སུམ་འོད་གསལ་གྱི་རྟགས་བྱེ་བྲག་ཏུ་བཤད་པ།

གཉིས་པ་མངོན་གསུམ་འོད་གསལ་གྱི་རྟགས་བྱེ་བྲག་ཏུ་བཤད་པ་ལ་ལྔ་སྟེ། འོད་དང༌། དབྱིངས་དང༌། ཐིག་ལེ་དང༌། སྐུ་དང༌། རིག་པ་ཚད་དུ་འབྱོངས་པའི་རྟགས་བཤད་པའོ། །

###### 2.22.2.2.2.2.1 འོད།

དང་པོ་འོད་ལ། ངོ་བོ། ངེས་ཚིག {།}**[[17]](#footnote-17)**དབྱེ་བ། མཚན་ཉིད། འབྲས་བུ་དང་ལྔ་ལས།

2.22.2.2.2.2.1.1 ངོ་བོ།

འོད་ཀྱི་ངོ་བོ་རིག་པའི་གདངས་སྟོན་པའོ། །

2.22.2.2.2.2.1.2 ངེས་ཚིག

ངེས་ཚིག་ནི། སྣང་ཞིང་གསལ་བའི་ཕྱིར་འོད་དོ། །

2.22.2.2.2.2.1.3 དབྱེ་བ།

དབྱེ་ན། རང་གི་མཚན་ཉིད་འཛིན་པའི་འོད་ཡེ་ཤེས་ལྔའི་རང་གདངས་དང༌། ཉམས་སུ་བླངས་པ་གོམས་པ་ཚད་ཀྱི་འོད་མངོན་གསུམ་ལས་ཉམས་གོང་དུ་འཕེལ་བའི་སྣང་བ་ཚད་ཕེབས་ལ་ཐུག་པ་སྟེ་[page My-411a]རྣམ་པ་གཉིས་སོ། །

2.22.2.2.2.2.1.4 མཚན་ཉིད།

མཚན་ཉིད་ནི། གསལ་བྱེད་གཞན་ལ་མ་ལྟོས་པར་རང་གསལ་བའོ། །[page Ad-362]

2.22.2.2.2.2.1.5 འབྲས་བུ།

འབྲས་བུ་ནི། ཆོས་ཀྱི་དབྱིངས་བསམ་གྱིས་མི་ཁྱབ་པའི་ངང་དུ་སངས་རྒྱ་བའི་རྐྱེན་དུ་གྱུར་པའོ། །དེ་ལྟ་བུའི་འོད་ལ་གོམས་པས་འཁྲུལ་སྣང་འོད་གསལ་དུ་གྲོལ་ནས་ལུས་ངག་གི་རྟགས་ཁྱད་པར་ཅན་སྣང་བ་སྟེ། སྐུ་གདུང་འབར་བ་ལས།

གང་གིས་འོད་ལ་སུས་གོམས་པ། །

རང་གིས་མཐོང་བའི་སྤྱོད་ཡུལ་དུ། །

ས་དང་ཆུ་དང་མེ་དང་རླུང༌། །

འབྱུང་བཞིའི་སྣང་བ་རང་ནུབ་སྟེ། །

{རིམས་ཀྱིས་}[[18]](#footnote-18)ཁ་དོག་ལྔ་ལ་སྤྱོད། །

འདི་དང་འབྲལ་བ་མེད་པའི་རྟགས། །

གཞན་གྱིས་མཐོང་བའི་སྤྱོད་ཡུལ་དུ། །

སྨྱོན་པ་བཞིན་ཏེ་ཐོགས་མེད་པར། །

གང་ལའང་ཆགས་པ་མེད་པ་དང༌། །

རི་བྲག་རྣམས་ལ་ཟང་ཐལ་དང༌། །

དེ་བཞིན་ས་གཏིང་འཛུལ་བར་སྣང༌། །

ཆུ་རྣམས་ལ་ཡང་ཟང་ཐལ་ལོ། །

ལུས་ལ་གོས་ཀྱང་མེད་པར་ནི། །

གཅེར་བུ་གང་ལ་ཐོགས་མེད་ཅིང༌། །[370-page Dg]

ཟས་སོགས་འདོད་པ་རང་བྲལ་བས། །

འདིས་ནི་སྣང་བ་འདི་ཉིད་ལ། །

འབྱུང་བ་རང་སར་དེངས་ནས་ནི། །

ཟག་བཅས་ཕུང་པོ་མི་སྣང་བར། །

འབྲས་བུ་ཐོབ་པར་ཐེ་ཚོམ་མེད། །

ཅེས་སོ། །

ཕྱི་སྣང་བའི་ཉམས་རྟགས་ལྟར། ནང་ཤེས་པ་ལའང་འབྱུང་སྟེ། སྐྱེས་བུ་གང་གིས་ལམ་མ་ནོར་བར་ཚུད་པས་མྱ་ངན་ལས་འདའ་བའི་རྟགས་འབྱུང་བ་ནི། རང་ཤར་ལས།

རིག་པ་འགྱུར་མེད་རྟ་ལ་ཞོན། །

ཡང་དག་འོད་ལ་རྟག་ཏུ་ལྟོས། །

སྟོན་པའི་ཚིག་གིས་དོན་ཆེན་མཚོན། །

རིག་པའི་རྒྱལ་པོ་མཐོང་བའི་ཚད། །

འདི་ཡིས་ཡང་དག་བཟུང་བར་བྱ། །

གཅིག་པུར་འདུག་ན་བདེ་བ་འཐོབ། །

རང་སྣང་གྲོགས་སུ་འཆར་བའི་ཕྱིར། །

ཕ་རོལ་སེམས་དང་[page Ad-363]{འཐུན་}[[19]](#footnote-19)པ་ཡིན། །

རང་གི་དེ་དང་མི་འབྲལ་ཕྱིར། །

ཆགས་དང་ཞེན་པ་མེད་པར་འགྱུར། །

རང་གི་ས་ལ་འགྲོ་བའི་ཕྱིར། །

གང་ལའང་ཞེ་འདོད་བྱེད་མི་འགྱུར། །

རང་གི་དོན་ཉིད་རྙེད་པའི་ཕྱིར། །

ཤིང་བལ་འདབ་མ་ལྟ་བུར་ཡང༌། །

འབུ་དང་སྲིན་འབུ་དེངས་པའི་ཕྱིར། །

{ཅེས་}[[20]](#footnote-20)སོ། །

###### 2.22.2.2.2.2.2 དབྱིངས།

གཉིས་[page My-411b]པ་དབྱིངས་ལ་གོམས་པའི་རྟགས་ལའང༌། ངོ་བོ། ངེས་ཚིག {།}**[[21]](#footnote-21)**དབྱེ་བ། མཚན་ཉིད། འབྲས་བུ་དང་ལྔ་ལས།

2.22.2.2.2.2.2.1 ངོ་བོ།

དང་པོ་ངོ་བོ་ནི། ཡངས་ཤིང་ཁྱབ་{བརྡལ་}[[22]](#footnote-22)ཆེན་པོའི་བདག་ཉིད་གསལ་བ་རང་གསལ་བ་ཉིད་དོ། །

2.22.2.2.2.2.2.2 ངེས་ཚིག

ངེས་ཚིག་ནི། དཀྱིལ་ཞེས་བྱ། ཀློང་ཞེས་བྱ། ཆོས་ཉིད་དངོས་པོ་གཤིས་ཀྱི་རང་བཞིན་ཡངས་ཤིང་མཐར་ཐུག་མེད་པ་ཉིད་དོ། །

2.22.2.2.2.2.2.3 དབྱེ་བ།

དབྱེ་ན་ཕྱིའི་དབྱིངས་ནམ་མཁའ། ནང་གི་དབྱིངས་སྒྲོན་མ། གསང་བའི་དབྱིངས་འོད་དང་ཐིག་ལེ། བླ་ན་མེད་པའི་དབྱིངས་འཁྲུལ་སྣང་རང་འགགས་པའི་སྣང་བ་ཆེན་པོའོ། །དེའང་རིམ་པ་ལྟར། རིག་པ་དང༌། ཡེ་ཤེས་དང༌། སྐུ་གསུམ་དང༌། འབྲས་བུའི་ཡུལ་ཡིན་ནོ། །

2.22.2.2.2.2.2.4 མཚན་ཉིད།

མཚན་ཉིད་ནི། ཡངས་ལ་གོ་འབྱེད་ཅིང་སྣང་བར་ནུས་ལ་ཁྱབ་པས་གསལ་བའི་ཡུལ་དུ་སྣང་བ་མེ་ལོང་{དངས་}[[23]](#footnote-23)པའི་དབྱིངས་བཞིན་ནོ། །མདོར་ན་ཆོས་ཉིད་དངོས་མ་ཡིན། ཆོས་ཉིད་[371-page Dg]སྣང་བར་བྱེད་པའི་ཡུལ་གསལ་བའི་ནུས་པ་འབྱིན་པར་བྱེད་པའོ། །

2.22.2.2.2.2.2.5 འབྲས་བུ།

འབྲས་བུ་ནི། ཆོས་ཉིད་ཀྱི་ཡུལ་ཕྱིན་ཅི་མ་ལོག་པར་ཁོང་དུ་ཆུད་པ་ལ་བརྟེན་ནས། ཆོས་ཉིད་རང་གི་ངོ་བོ་མཐོང་སྟེ་མངོན་སུམ་མི་འགྱུར་བ་ལམ་དུ་བྱས་ནས་སངས་རྒྱ་བའོ། །དེ་ལྟ་བུའི་དབྱིངས་ལ་གོམས་པས་[page Ad-364]ཕྱིའི་རྟགས་ངོ་མཚར་བ་སྣང་ཉམས་སུ་འཆར་བ་ནི། སྐུ་གདུང་འབར་བ་ལས།

གང་གིས་དབྱིངས་ལ་གོམས་པ་ནི། །

དབུགས་ནི་ཕྱི་ནང་འགྱུ་བ་ཟད། །

ནམ་མཁར་བྱ་བཞིན་འགྲོ་བ་དང༌། །

དེ་བཞིན་ཆུ་ལ་ཉ་བཞིན་དུ། །

སྐལ་དང་ལྡན་པ་འདིས་འགྲོ་སྟེ། །

སྔར་མ་མཐོང་བའི་ཡུལ་རྣམས་དང༌། །

གླིང་དང་རི་རབ་བཅས་པ་ཡང༌། །

འདུག་ས་གཅིག་ནས་མཐོང་བ་དང༌། །

དེ་བཞིན་སངས་རྒྱས་ཞིང་ཁམས་ནི། །

སྔ་ན་མཐོང་བ་མེད་པ་རྣམས། །

འདི་ཀུན་དུས་གཅིག་མཐོང་བར་འགྱུར། །

འདི་ལྟར་རྟགས་དང་གང་ལྡན་པ། །

འདི་ནས་ཟླ་བ་བཅུ་དྲུག་ན། །

ཆོས་ཀྱི་དབྱིངས་ཀྱང་མཐོང་བར་གྱུར། །

{ཅེས་}[[24]](#footnote-24)སོ། །

ནང་གི་ཉམས་རྟགས་ནི། རྡོ་རྗེ་སེམས་དཔའ་སྙིང་གི་མེ་ལོང་ལས།

སྐྱེས་བུ་དེ་ལ་སྔ་ལྟས་འདི་[page My-412a]རྣམས་འབྱུང་སྟེ། གཅིག་པུར་བསྡད་ན་ཉམས་དགའ་བ་དང༌།  ལུས་ཤིང་བལ་གྱི་འདབ་མ་བཞིན་དུ་ཡང་བ་དང༌།  མི་དང་འགྲོགས་སྙིང་མི་འདོད་པ་དང༌།  ནམ་མཁའ་ལ་འཕུར་བ་སྙམ་བྱེད་པ་དང༌།  སྣང་བ་འདི་འགགས་ན་དགའ་བའི་འདུ་ཤེས་དང༌།  ལུས་དང་སྲོག་ལ་མི་ཆགས་པ་དང༌།  སྣང་བ་འདི་གང་ལ་ཡང་ཡིད་མི་འཇུག་པ་དང༌།  ཤེས་པ་མི་བྱིང་བར་གསལ་བ་དང༌།  ཤེས་པ་ངང་གིས་དལ་བ་དང༌།  འགྲོགས་ན་བདེ་བ་དང༌།  ཉོན་མོངས་བ་གང་གིས་ཀྱང་ལྡང་མི་ནུས་པས་དང༌། ཉོན་མོངས་པ་ལངས་ཀྱང་རྟོག་པར་མི་འཛིན་པ་དང༌། གཟུགས་སྡུག་པ་ལ་ཆགས་པ་མི་སྐྱེ་བ་དང༌། གཟུགས་མི་སྡུག་པ་ལ་ཞེ་མི་སྡང་བ་དང༌། ཏིང་ངེ་འཛིན་གྱི་ནུས་པས་ཟས་དང་[page Ad-365]སྐོམ་གྱི་འདུ་ཤེས་མི་སྐྱེ་བ་དང༌། མི་དང་འགྲོགས་ན་ཡང་[372-page Dg]ཕ་རོལ་གྱི་སེམས་དང་ཅི་མཐུན་པར་བྱེད་པ་དང་། དེ་རྣམས་ནི་ཡོངས་སུ་་མྱ་ངན་ལས་འདའ་པའི་སྔ་ལྟས་སོ། །

{ཅེས་}[[25]](#footnote-25)སོ། །

###### 2.22.2.2.2.2.3 ཐིག་ལེ།

གསུམ་པ་ཐིག་ལེ་གོམས་པའི་རྟགས་ལའང༌། དང་པོ་ཐིག་ལེའི་ངོ་བོ། ངེས་ཚིག {།}**[[26]](#footnote-26)**དབྱེ་བ། མཚན་ཉིད། འབྲས་བུ་དང་ལྔ་ལས།

2.22.2.2.2.2.3.1 ངོ་བོ།

ངོ་བོ་ནི། ཐ་དད་མ་ཡིན་ཞིང་གཅིག་ཏུ་གནས་པས་ཟླ་དང་བྲལ་བའོ། །

2.22.2.2.2.2.3.2 ངེས་ཚིག

ངེས་ཚིག་ནི། ཐིག་མི་འགྱུར་བ། ལེ་{བརྡལ་}[[27]](#footnote-27)བ་ཆེན་པོས་ཀུན་ལ་ཁྱབ་པའོ། །

2.22.2.2.2.2.3.3 དབྱེ་བ།

དབྱེ་ན། ལུས་གནས་རྩའི་ཐིག་ལེ། རང་བཞིན་ལམ་གྱི་ཐིག་ལེ། མཐར་ཕྱིན་འབྲས་བུའི་ཐིག་ལེ་གསུམ་མོ། །

དང་པོ་ལ་ཀུན་རྫོབ་རྒྱུའི་ཐིག་ལེ་དཀར་དམར་གཉིས་དང༌། དོན་དམ་ཡེ་ཤེས་ཀྱི་ཐིག་ལེ་ལྔ་སྟེ། སྡེ་ཚན་གཉིས་སོ། །ཡེ་ཤེས་ཀྱི་ཐིག་ལེ་ལྔ་ཡང༌། གཞིའི་ཐིག་ལེ་བཟང་པོ་འོད་ཀྱི་གོང་བུར་ལུས་སྤྱིའི་རྩ་ནང་ན་མི་གཡོ་བར་གནས་ཏེ། ཐལ་འགྱུར་ལས།

ལུས་ཀྱི་གནས་ནི་འདི་ལྟ་སྟེ། །

སྤྱི་དང་ཙིཏྟ་རྩ་ཡི་ནང༌། །

མ་བཅོས་དག་པའི་ཆོས་ཉིད་གནས། །

{ཅེས་}[[28]](#footnote-28)སོ། །ལམ་གྱི་ཐིག་ལེ་བཟང་པོ་རྩའི་ནང་ནས་ཡེ་ཤེས་ཀྱི་[page My-412b]རླུང་གིས་བསྐྱོད་ནས་འགྲོ་བར་བྱེད་དོ། །བཟང་པོའི་ཐིག་ལེ་སྒྲོན་མ་བཞི་ཡུལ་ལ་འཆར་བར་བྱེད་པའོ། །བཟང་པོའི་རྩེ་མོ་ཤེས་རབ་ཀྱི་གཅོད་སྣ་ཚོགས་པ་རྩ་ནང་ནས་སྐྱོད་པར་བྱེད། བཟང་པོ་རྒྱན་དང་ལྡན་པའི་ཐིག་ལེ་ནི་སྒྲོན་མ་བཞི་ལ་བརྟེན་ནས་ཉམས་གོང་འཕེལ་གྱི་སྣང་བ་སྟོན་པར་བྱེད་པའོ། །

རང་བཞིན་ལམ་གྱི་ཐིག་ལེ་ནི། ཆོས་ཉིད་ཀྱི་ཐིག་ལེ་[[29]](#footnote-29)བཅོས་པ་མེད་ཅིང་ཀུན་ལ་ཁྱབ་[page Ad-366]པ་དང༌། ཀུན་ཏུ་བཟང་པོའི་ཐིག་ལེ་བཟང་ངན་དང་ཆེ་ཆུང་མེད་པར་སྣང་བ་དང༌། དབྱིངས་ཀྱི་ཐིག་ལེ་ཕྱི་ནང་མེད་པར་གསལ་བ་དང༌། དབྱིངས་རྣམ་པར་དག་པའི་ཐིག་ལེ་གོལ་སྒྲིབ་དང་ཕྱོགས་ལྷུང་མེད་པར་ཤར་བ་དང༌། ཡེ་ཤེས་ཀྱི་ཐིག་ལེ་ཡེ་ནས་བྱས་པ་མེད་པར་བཞུགས་པ་དང༌། ཡེ་ཤེས་ཆེན་པོའི་ཐིག་ལེ་ཉོན་མོངས་པ་གང་གིས་ཀྱང་མ་{སྒྲིབས་}[[30]](#footnote-30)པར་མངོན་གསུམ་དུ་སྣང་བ་དང་དྲུག་གོ།

མཐར་ཕྱིན་པ་འབྲས་བུའི་ཐིག་ལེ་ནི། ཆོས་སྐུ་ཐིག་ལེ་ཉག་གཅིག་སྤྲོས་བྲལ་ངོས་[373-page Dg]བཟུང་དང་བྲལ་བ་ཀ་དག་གི་ངོ་བོའི་ངང་ལས་འཆར་ཚུལ་གྱི་རྩལ་སྣ་ཚོགས་སུ་སྣང་ལ། གྲུབ་རྒྱུ་གང་ཡང་མེད་པའོ། །

2.22.2.2.2.2.3.4 མཚན་ཉིད།

ཐིག་ལེའི་མཚན་ཉིད་ནི། སྣ་ཚོགས་ཟུག་རྔུ་དང་བྲལ་བ། ཟླུམ་པོ་སྤྲོས་པ་མེད་པ། རིག་པའི་སྣང་བ་སྟོན་པས་ཡེ་ཤེས་ཟང་ཐལ་ཆེན་པོ། མུ་ཁྱུད་ལྔ་གཅིག་ཏུ་{ཟླུམས་}[[31]](#footnote-31)པས་སྐུའི་གནས་ཡིན་ལ། སྟོང་ཉིད་རྫས་སུ་མ་གྲུབ་པས་ངོ་བོ་ངོས་བཟུང་ལས་འདས་པའོ། །

2.22.2.2.2.2.3.5 འབྲས་བུ།[[32]](#footnote-32)

དེ་ལས་སྣང་བའི་འཕེལ་རྣམས་བྱུང་བས་ཡོན་ཏན་ཕྱོགས་མེད་དུ་ཤར། སྐྱོན་གང་གིས་ཀྱང་མ་གོས་པས་མཚན་ཉིད་ལ་དྲི་མ་མེད། རྩལ་མ་འགགས་པར་སྣང་བས་རོལ་པ་སྣ་ཚོགས་སུ་ཤར། མཚན་ཉིད་ལ་གཉིས་སུ་མེད་པས་ངོ་བོ་རང་དག གཏན་ཚིགས་ཕྱོགས་མེད་དུ་ཤར་བས་གནས་ལུགས་རང་གྲོལ་བའོ། །དེ་ལྟ་བུའི་ཐིག་ལེ་ཀློང་དུ་གྱུར་པ་ལས། ཕྱིའི་རྟགས་ངེས་པ་ནི། སྐུ་གདུང་འབར་བ་ལས།

ཐིག་ལེ་ཀློང་དུ་སུས་[page My-413a]གྱུར་པ། །

འདི་ནི་སྐལ་ལྡན་ཉག་གཅིག་མཐོང༌། །

ཐིག་ལེ་སྟོང་པའི་སྒྲོན་མ་[page Ad-367]ནི། །

རྩོལ་བ་མེད་པར་རང་ཤར་བ། །

འདི་ཀུན་རང་གི་ཉམས་ཀྱི་རྟགས། །

ཚིག་གི་སྤྲོས་པ་རྣམས་ཆོད་དོ། །

གཞན་ལ་བློ་ནི་སྐད་ཅིག་ཀྱང༌། །

འཇུག་པར་མི་འགྱུར་དེ་སྐབས་མེད། །

གཏམ་རྒྱུན་བརྗོད་པ་ཟད་པའི་ཕྱིར། །

གཞན་ལ་སྨྲ་བྱེད་བསམ་པ་ཡང༌། །

སྐྱེས་བུ་འདི་ལ་འབྱུང་མི་སྲིད། །

སྒྲ་ཚིག་རྗེས་སུ་ག་ལ་འགྱུར། །

འདི་ལྟར་སུ་ལ་སྣང་བ་དེ། །

སྤྲོས་མེད་ཉག་གཅིག་དེས་རྩད་ཆོད། །

འདི་ལྟར་རྟགས་དང་ལྡན་པ་དེ། །

དེ་ནས་ལོ་ནི་གཉིས་ན་ཡང༌། །

རིག་པ་ཉིད་ཀྱི་ཚད་ཤེས་ནས། །

དབྱིངས་དང་རིག་པའི་རང་སྣང་དང༌། །

འབྲལ་བ་མེད་པར་འདུག་པའོ། །

དེ་ཡང་འབྱུང་བ་རང་དེངས་སུ། །

འགྱུར་བ་འདི་ལ་ཐེ་ཚོམ་མེད། །

ཅེས་སོ། །

###### 2.22.2.2.2.2.4 སྐུ།

བཞི་པ་སྐུ་ལ། ངོ་བོ། ངེས་ཚིག {།}**[[33]](#footnote-33)**དབྱེ་བ། མཚན་ཉིད། འབྲས་བུ་དང་ལྔ་ལས།

2.22.2.2.2.2.4.1 ངོ་བོ།

ངོ་བོ་ནི། རྟག་པར་གནས་པའི་རང་བཞིན་མྱ་ངན་ལས་འདས་པའི་ཆོས་རྣམས་ཀྱི་རྟེན་[374-page Dg]དུ་གནས་པའོ། །

2.22.2.2.2.2.4.2 ངེས་ཚིག

ངེས་ཚིག་ནི། དྲི་མེད་ཟང་ཐལ་རང་རྫོགས་ཆེན་པོའོ། །

2.22.2.2.2.2.4.3 དབྱེ་བ།

དབྱེ་ན། ཆོས་སྐུ། ལོངས་སྐུ། སྤྲུལ་སྐུ་གསུམ་མོ། །དེའང་ཐེག་པ་ཐུན་མོང་པས་སྐུ་གསུམ་མོ། །དེའང་ཐེག་པ་ཐུན་མོང་བས་སྐུ་གསུམ་འབྲས་བུར་འདོད་ཀྱང༌། རྫོགས་པ་ཆེན་པོ་འདིའི་ལུགས་ཀྱིས་སྐུ་གསུམ་གྱི་སྣང་བར་འདོད་དེ། དེའང་ཆོས་སྐུ་ལམ་སྣང་ཡིན་ཏེ། ཆོས་ཇི་སྲིད་ཡོད་པའི་བར་ལ་བློ་ཡོད་པས་ཀྱང་ལམ་ཡིན་ལ། སྐུ་ཇི་སྲིད་ཡོད་ཀྱི་བར་ལ་ལུས་ཡོད་པའི་ཕྱིར་ན་ཡང་ལམ་སྣང་ཡིན་ཏེ། མཐར་ཐུག་མ་ཡིན་ནོ། །འདིའི་དངོས་གཞི་ཚད་ཕེབས་རྫོགས་ནས། ཟད་པའི་སྣང་བ་སྟེ། ཀ་དག་ལ་ཐིམ་དུ་ཉེ་བ་དེ་ཡིན་ནོ། །ལོངས་སྐུ་དང་[page Ad-368]སྤྲུལ་སྐུ་ལམ་སྣང་ཡིན་ཏེ། སྣ་ཚོགས་སྣང་བའི་ཆོས་ཡོད་རིན་ལ། མཐའ་བྲལ་རིས་མེད་མཉམ་པའི་མཐར་ཐུག་མ་ཡིན་པའི་ཕྱིར་རོ། །འདི་ཡང་ཚད་ཕེབས་ཀྱི་དུས་ན། ལྷུན་གྲུབ་ཀྱི་སྣང་བ་ལས་སྐུ་དང༌། ཞིང་དང༌། སྟོན་པར་སྣང་བ་རྣམས་སོ། །

2.22.2.2.2.2.4.4 མཚན་ཉིད།

མཚན་ཉིད་ནི། ལམ་སྣང་འོད་གསལ་[page My-413b]སྟོང་པའི་རང་བཞིན་ཅན་ནོ། །

2.22.2.2.2.2.4.5 འབྲས་བུ།

འབྲས་བུ་ནི། ཀ་དག་རིན་པོ་ཆེ་གསང་བའི་སྦུབས་ལ་བསྐྱོད་པའི་ཚེ། ནང་གསལ་སྐུ་གསུམ་གྱི་འཆར་གཞི་ཙམ་དུ་གནས་པའོ། །དེ་ལྟ་བུའི་ལམ་སྣང་སྐུའི་ཆོས་ཉིད་ལ་གོམས་པས་ཐོབ་པའི་སྣང་ཉམས་སྐུ་གསུམ་གྱི་རྟགས་ནི། སྐུ་གདུང་འབར་བ་ལས།

གང་གིས་སྐུ་ལ་ཚད་འབྱོངས་པ། །

སྐལ་དང་ལྡན་པའི་སྐྱེས་བུ་ལ། །

སྔོན་དུ་རྟགས་ནི་འདི་ལྟ་བུ། །

ཆོས་ཀྱི་སྐུ་ལ་སུས་གོམས་པ། །

གཞན་གྱིས་མཐོང་བའི་སྤྱོད་ཡུལ་དུ། །

ལུས་ནི་སུས་ཀྱང་མི་མཐོང་བར། །

རྣལ་འབྱོར་རང་ནི་རང་དགར་རོལ། །

མ་བཙལ་བཞག་པའི་བསམ་གཏན་ནི། །

རང་གི་རྒྱུད་ལ་སྐྱེ་བ་དང༌། །

ཤེས་པ་ཇི་མི་སྙམ་པའི་ཉམས། །

རྣལ་འབྱོར་ཀུན་གྱི་སེམས་ལ་སྣང༌། །

འདི་ལྟར་བྱུང་བའི་སྐྱེས་བུ་རྣམས། །

ཆོས་ཀྱི་སྐུ་ཡི་སྣང་བ་མཐོང༌། །

འདི་མཐོང་སངས་རྒྱས་ཐམས་ཅད་ཀྱི། །

སྐུ་ཡི་ཀློང་དུ་འདུས་པའོ། །

གང་གིས་ལོངས་སྤྱོད་རྫོགས་པ་ལ། །[375-page Dg]

གོམས་ཤིང་གདེང་དུ་གྱུར་པའི་རྟགས། །

འདི་ལྟར་ཉམས་སུ་མྱང་བའི་མི། །

སྐུ་ལྔ་ཡེ་ཤེས་ལྔ་ལ་རོལ། །

རོལ་པ་ཆེན་པོའི་ལྟ་སྟངས་ཀྱིས། །

འདི་ལྟར་རྟགས་དང་སུ་ལྡན་པ། །

རྣལ་འབྱོར་ལྡན་པའི་སྐལ་ལྡན་དེ། །

ཐིག་ལེ་སྟོང་པའི་སྒྲོན་མ་ནི། །

རྩོལ་བ་མེད་པར་ཤར་བ་ལ། །[page Ad-369]

སྣང་བ་ཉིད་ཀྱང་སྐུ་རུ་ཡང༌། །

{རིམས་ཀྱིས་}[[34]](#footnote-34)མཐོང་བའི་སྐྱེས་བུ་ནི། །

ལོངས་སྐུའི་རྩ་བ་འདིས་མཐོང་ཡིན། །

འདི་ལྟར་རྒྱུད་ལ་གོམས་པ་ཡི། །

ངག་ནི་གསལ་ཞིང་སྐད་དང་ལྡན། །

བརྫུན་དུ་བརྗོད་པའི་ཚིག་རྣམས་ནི། །

འདི་ཡི་ཁ་ནས་ཚིག་མི་འབྱུང༌། །

དེ་བཞིན་མི་དགེའི་ལས་ཀྱི་ཚིག །

གཏན་དུ་སྨྲ་བའི་བརྗོད་མཐའ་འགགས། །

དེ་ལྟར་རྟགས་དང་ལྡན་པ་དེས། །

འདི་དོན་ཉམས་སུ་བླངས་ན་ནི། །

ནམ་མཁའ་ལ་ནི་འཕུར་བ་དང༌། །

རི་དག་ལ་ཡང་ཟང་ཐལ་དང༌། །

ས་ཡི་འོག་ཏུ་འཛུལ་བ་དང་། །

ཆུ་ལ་འབྱིང་བ་མེད་པ་འབྱུང༌། །

དེ་ལྟར་བྱུང་བའི་སྐལ་ལྡན་གྱིས། །

དབྱིངས་རིག་གདེང་དུ་མ་ཚུད་ན། །

འབྱུང་བ་ཉིད་ནི་རང་དེངས་སུ། །

འགྱུར་བ་ཉིད་ནི་མ་ཡིན་[page My-414a]ཏེ། །

འདི་ནས་སྐྱེ་བ་འཕོས་ནས་ནི། །

ཆོས་ཉིད་ཀྱི་ནི་བར་དོ་ལ། །

སྐད་ཅིག་ལྔ་ལ་གྲོལ་བར་འགྱུར། །

གང་དག་སྐྱེས་བུ་སྐལ་དང་ལྡན། །

སྤྲུལ་པའི་སྐུ་ལ་གོམས་ནས་ནི། །

འདི་ཉིད་གདེང་དུ་གྱུར་བའི་མི། །

ལུས་ངག་སེམས་ཀྱི་རྟགས་འདི་དག །

སུ་ལ་བྱུང་བའི་སྐྱེས་བུ་ནི། །

འདི་ཡང་སྐལ་དང་ལྡན་པར་འགྱུར། །

སྔོན་དུ་ཐོས་པའི་ཆོས་རྣམས་ཀྱི། །

དོན་ནི་རང་གི་རྒྱུད་ལ་ཡང༌། །

གཅིག་ཆར་དུ་ནི་འཆར་བར་ནི། །

འདི་ལས་འགྱུར་རོ་མཁའ་འགྲོ་མ། །

དེ་བཞིན་སྔོན་དུ་མ་ཐོས་པའི། །

ཆོས་ཀྱི་ཚིག་ནི་སྣ་ཚོགས་པ། །

རང་བཞིན་དུ་ནི་ཁ་ནས་སྨྲ། །

དེ་བཞིན་གསང་སྔགས་གཞན་དག་གི །

རྒྱུད་ཀྱི་ཚིག་རྣམས་ཇི་བཞིན་དུ། །

རིམ་པ་ཇི་ལྟར་གསལ་བར་འགྱུར། །

དེ་བཞིན་ཆོས་རྣམས་མཐའ་དག་ལ། །

ཚིག་དང་དོན་གྱི་རྣམ་པ་[page Ad-370]ཀུན། །

སེམས་[376-page Dg]ཅན་ཇི་ལྟར་མོས་པ་ཡི། །

ཆོས་རྣམས་དང་ནི་{འཐུན་}[[35]](#footnote-35)པར་ཡང༌། །

ཇི་ལྟར་དྲིས་པའི་ལན་དེ་ནི། །

སྐལ་དང་ལྡན་པ་འདིས་ལྡོན་པས། །

འདི་ནི་སྨྲ་བའི་སེང་གེའོ། །

ལུས་ཀྱི་སྟོབས་སུ་སྔོན་ན་བས། །

རྐང་པ་མགྱོགས་པའི་སྟོབས་ཀྱང་རྙེད། །

ལུས་ཀྱི་གཉེར་མ་མེད་པ་དང༌། །

སྐྲ་དཀར་དག་ཀྱང་ནག་པོར་འགྱུར། །

དེ་བཞིན་བཅུ་དྲུག་ལོན་པ་བཞིན། །

གཞོན་པའི་མདངས་དང་ལྡན་པ་ཡང༌། །

དཔེར་ན་རྩྭ་ནི་གཞོན་ནུ་ལ། །

ཆར་པ་དག་ནི་ཡང་བབས་པས། །

སྐྱེད་ནི་རང་སྐྱེད་ལྡན་པ་བཞིན། །

སྔོན་ན་མེད་པའི་སྙིང་རྗེ་ཡང༌། །

འདི་ལ་གཏིང་ནས་སྐྱེ་བ་དང༌། །

དེ་རྗེས་སེམས་ཅན་དོན་ལ་འཇུག །

རང་གི་ལུས་ཀྱི་ཕན་པ་ཡི། །

སེམས་ཅན་དག་ནི་བྱུང་བ་ན། །

འདི་ལ་ཇི་ལྟར་འདོད་པ་ཡི། །

ལུས་དང་ཡན་ལག་གཏོང་བར་ནུས། །

ཕྱི་རོལ་བདོག་པ་སྨོས་ཅི་དགོས། །

དེ་བཞིན་རང་གི་བླ་མ་ལ། །

གོང་བཞིན་ལུས་སོགས་གཏོང་བར་ནུས། །

འདི་ལྟར་སུ་ལ་བྱུང་བའི་མིས། །

སྤྲུལ་པའི་སྐུ་ལ་འདིས་རེག་གོ །

ཅེས་སོ། །

དེ་ལྟར་སྤྲུལ་སྐུའི་རྟགས་ཡོད་པ་དེ་འདོད་ན་རང་བཞིན་སྤྲུལ་སྐུའི་ཞིང་དུ་རྫུས་ཏེ་སྐྱེ་བ་བླངས་ནས་སེམས་ཅན་གྱི་དོན་དུ་ལོ་དྲུག་[page My-414b]ཁྲི་བརྒྱད་སྟོང་གནས་ནས། དེའི་ངང་ལས་གླིང་བཞི་བྱེ་བ་མང་པོར་སྤྲུལ་བས་སེམས་ཅན་གྱི་དོན་ཚད་མེད་པ་བྱས་ཏེ། ཀ་དག་གི་ས་ལ་འདའོ། །རང་བཞིན་སྤྲུལ་པར་ལོ་བརྒྱ་ཕྲག་ལྔ་གནས་པ་དང་འགལ་སྙམ་ན། མི་འགལ་ཏེ། རང་དོན་བསྒྲུབ་པ་ལ་ལྔ་བརྒྱ་གནས་ཀྱང༌། གཞན་དོན་བསྒྲུབ་པ་ལ་མཐའ་ཡས་པ་གནས་པ་ལ་ཅུང་ཟད་ཀྱང་[page Ad-371]འགལ་བ་མེད་དོ། །ཡང་དེ་ཉིད་ལས།

དེ་ལྟར་ལྡན་པའི་སྐྱེས་བུ་ནི། །

ཕྱིས་ནི་སྤྲུལ་སྐུའི་ཞིང་ཁམས་སུ། །

རྫུས་ནས་སྐྱེས་ཀྱི་ལུས་བླངས་ནས། །

ལོ་ནི་དྲུག་ཁྲི་བརྒྱད་སྟོང་དུ། །

དེ་ནི་གནས་ནས་སེམས་ཅན་དོན། །

སྐྱེས་བུ་འདི་ཡིས་བྱེད་པའོ། །

དེ་ནས་ངོ་བོའི་རང་བཞིན་ལས། །

འཛམ་བུའི་གླིང་སོགས་གླིང་རྣམས་སུ། །

སྤྲུལ་པ་བྱེ་བ་དྲུག་ཁྲི་ཡིས། །[377-page Dg]

རང་རང་{འཐུན་}[[36]](#footnote-36)པའི་ལུས་བླངས་ནས། །

སེམས་ཅན་དོན་ནི་བྱེད་པར་ནི། །

འདི་ཡིས་འགྱུར་རོ་མཁའ་འགྲོ་མ། །

དེ་ནས་ངོ་བོ་ཀ་དག་ལ། །

ཉི་མ་ལས་ནི་ཟེར་འདུས་ལྟར། །

རང་གི་སྤྲུལ་པར་བཅས་པ་ནི། །

རང་གི་ངོ་བོར་རང་ཐིམ་ནས། །

དབྱེར་མེད་འབྱེད་པ་མེད་པར་འགྱུར། །

ཇི་ལྟར་ཆུ་ལ་ཆུ་ཐིམ་དང༌། །

དེ་བཞིན་མར་ལ་མར་ཐིམ་དང༌། །

ནམ་མཁའ་ནམ་མཁར་ཐིམ་པ་བཞིན། །

ངོ་བོ་ངོས་གཟུང་མེད་པར་འགྱུར། །

 {ཅེས་}[[37]](#footnote-37)སོ། །

ནང་ཤེས་པའི་ཉམས་ནི། རང་ཤར་ལས།

དེ་ཡང་བདེ་བ་དང་ལྡན་པ་དང༌། འཇིག་རྟེན་ལ་ཞེན་པ་མེད་པ་དང༌། སྣང་བ་ཐམས་ཅད་འོད་དུ་ཤར་བ་དང༌། འོད་ལ་སྐུའི་ཚོམ་བུ་མ་འགགས་པར་མཐོང་བ་དང༌། འཛིན་པ་མེད་པར་ལུས་བདེ་བ་དང༌། ཤེས་པ་རྩེ་གཅིག་ཏུ་གྱུར་པ་དང༌། ཤེས་པ་ངང་གིས་དལ་བ་དང༌། ཤེས་པ་མ་ཡེངས་པ་དང༌། ཤེས་པ་གཞན་ལ་མི་འཇུག་པ་དང༌། ཤེས་པ་ཅི་ཡང་མ་ཡིན་པར་རྟོགས་པ་དང༌། ཤེས་པ་མི་འགྱུར་བ་དང༌། ཤེས་པ་མ་འགགས་པར་གསལ་བ་དང༌། ཤེས་པ་མི་རྟོག་པར་འཆར་བ་དང༌། ཤེས་པ་འཛིན་པ་མེད་པར་རང་གྲོལ་[page Ad-372]བ་དང༌། ཕྱི་ནང་གི་ཆོས་ལ་འཛིན་པ་ཆུང་བ་དང༌། ལུས་ལ་[page My-415a]ཆགས་པ་དང་ཞེན་པ་མེད་པ་ཡིན་ནོ། །

{ཅེས་}[[38]](#footnote-38)སོ།། །།

###### 2.22.2.2.2.2.5 རིག་པ་ཚད་དུ་འབྱོངས་པའི་རྟགས་བཤད་པ།

ལྔ་པ་རིག་པ་ལ་ངོ་བོ། ངེས་ཚིག {།}**[[39]](#footnote-39)**དབྱེ་བ། མཚན་ཉིད། འབྲས་བུ་དང་ལྔ་ལས།

2.22.2.2.2.2.5.1 ངོ་བོ།

ངོ་བོ་ནི་རྡོ་རྗེ་ལུ་གུ་རྒྱུད་དུ་སྣང་བ་སྟེ། སེང་གེ་རྩལ་རྫོགས་ལས།

རང་སྣང་རིག་པའི་དངོས་པོ་དེ། །

ཡེ་ཤེས་ལུ་གུ་རྒྱུད་དུ་གནས། །

{ཅེས་}[[40]](#footnote-40)སོ། །

2.22.2.2.2.2.5.2 ངེས་ཚིག

ངེས་ཚིག་ནི། སྔར་མ་རིག་པ་བླ་མའི་གདམས་ངག་གིས་རིག་པས་ན་རིག་པའོ། །

2.22.2.2.2.2.5.3 དབྱེ་བ།

དབྱེ་ན་གསུམ་ལས། གཞི་གནས་ཀྱི་རིག་པ་ནི་གཞི་དངོས་པོ་དོན་གྱི་གནས་ལུགས་དགེ་སྡིག་སྐྱོན་ཡོན་ལས་འདས་པའོ། །ལམ་སྣང་གི་རིག་པ་གྲུབ་མཐའ་སོ་སོ་ལ་གྲགས་པ། སེམས་ཉིད་དང༌། སྐྱེ་མེད་དང༌། ལྷན་ཅིག་སྐྱེས་པའི་ཡེ་ཤེས་དང༌། བློ་འདས་དང༌། དོན་གྱི་ཀུན་གཞི་དང༌། [378-page Dg]བྱང་ཆུབ་ཀྱི་སེམས་ཞེས་པ་ལ་སོགས་པ་མིང་ཅིར་བཏགས་ཀྱང༌། སངས་རྒྱས་དང་སེམས་ཅན་ཐམས་ཅད་ལ་ཁྱབ་པར་གནས་པས་སོ་སོ་རང་གི་ཡེ་ཤེས་རང་གསལ་སྟོང་པ་རྗེན་པར་ས་ལེ་བ་འདིའོ། །ལྷག་མཐོང་གི་རིག་པ་ནི་རྡོ་རྗེ་ལུ་གུ་རྒྱུད་ཀྱི་སྐུ་མངོན་གསུམ་དུ་སྣང་བས་ཡིད་དཔྱོད་ཚིག་གི་ར་བ་ལས་གྲོལ་བ། དགེ་སྡིག་སྐྱོན་ཡོན་གྱི་གསལ་འགྲིབ་མེད་པ། བརྩོན་པས་དེ་ལ་ལྟ་བ་མ་ཡེངས་ན་འོད་ལུས་ཟང་ཐལ་དུ་འགྲུབ་པ་དེའོ། །

2.22.2.2.2.2.5.4 མཚན་ཉིད།

མཚན་ཉིད་ནི། རང་གསལ་རྗེན་པ་ཟང་མ་འདི་ཀའོ། །

2.22.2.2.2.2.5.5 འབྲས་བུ།

འབྲས་བུ་ནི། དེ་ཀ་ཉམས་སུ་བླངས་པས་ཀ་དག་ཟང་མ་ལ་གྲོལ་བར་བྱེད་པའོ། །ཐུན་མོང་དུ་སྐུ་གསུམ་འབྲས་བུར་འདོད་ཀྱང༌། འདིར་ལམ་དུ་བྱས་ནས། ཀ་དག་མཐའ་གྲོལ་ཆེན་པོ་སྐུ་དང་ཡེ་[page Ad-373]ཤེས་སུ་མ་གྲུབ་ལ། འཆར་གཞི་མ་འགགས་པ་མན་ཤེལ་ལྟ་བུ་འབྲས་བུར་འདོད་པས་ཁྱད་པར་ཆེའོ། །དེ་ལྟ་བུའི་རིག་པ་འབྱོངས་པའི་རྟགས་ནི། སྐུ་གདུང་འབར་བ་ལས།

རིག་པ་ལ་ནི་སུས་གོམས་པ། །

དེ་ཡི་ལུས་ལ་རྟགས་འདིའོ། །

གང་དུ་གཏད་པའི་དངོས་པོ་ལ། །

དེར་ནི་རང་ཤེས་འཛུད་པར་ནུས། །

གང་དུ་འདུག་པའི་ས་ཉིད་དུ། །

ལུས་ཀྱང་དེ་ཡི་རྗེས་སུ་སྟེ། །

[page My-415b]ཇི་ལྟར་རིག་པ་ཉིད་དང་མཚུངས། །

གཞན་གྱི་དད་པ་སྒྱུར་ནུས་དང་། །

བསམ་རྒྱུན་ཞེན་པ་རང་འགགས་དང༌། །

ནང་གི་རྟགས་དང་རྣམ་པར་ལྡན། །

མངོན་སུམ་ཉིད་དུ་སུས་རིག་པ། །

འདི་ནི་འབྱུང་བ་རང་གི་སར། །

སྐལ་དང་ལྡན་པ་འདིས་དེངས་ནས། །

སྐྱེ་མེད་མཆོག་གི་དངོས་གྲུབ་བརྙེས། །

{ཅེས་}[[41]](#footnote-41)པ་དང༌། ཐལ་འགྱུར་ལས།

དེ་ལྟར་ཉམས་སུ་བླངས་པ་ལས། །

རྟགས་དང་ཚད་ནི་འདི་ལྟ་སྟེ། །

ལུས་ནི་ཡང་ཞིང་ཟང་ཐལ་སྣང༌། །

ས་ལ་རེག་མེད་ཐོགས་མེད་དང༌། །

ངག་གི་ནུས་རྫོགས་གཏམ་ཟུངས་ཟད། །

སེམས་ནི་འཕོ་བར་ནུས་པའོ། །

མིག་དང་རྣ་བ་སྣ་དང་ལྕེ། །

ལུས་ཀྱི་དབང་པོ་ཀུན་ཟད་དེ། །

རང་བཞིན་མེད་པར་གྱུར་པ་ཚད། །

ཅེས་གསུངས་སོ། །

#### 2.22.2.2.3 རྟགས་ཀྱི་ཁྱད་པར་གཞན་བརྗོད་པས་ལམ་གྱི་ཚད་བཟུང་བ།

གསུམ་པ་རྟགས་[379-page Dg]ཀྱི་ཁྱད་པར་གཞན་བརྗོད་པས་ལམ་གྱི་ཚད་རྣམས་ལེགས་པར་བཟུང་བ་ལ་གསུམ་སྟེ། སྐྱེ་མེད་ཐོབ་པའི་རྟགས་སྤྱིར་བསྟན། ཡོན་ཏན་གྱི་རྟགས་བྱེ་བྲག་ཏུ་བཤད། རྟགས་གསུམ་འདྲེས་པའི་ཁྱད་པར་སོ་སོར་བརྗོད་པའོ། །

##### 2.22.2.2.3.1 སྐྱེ་མེད་ཐོབ་པའི་རྟགས་སྤྱིར་བསྟན།

དང་པོ་ནི། ཀ་དག་གི་རྟོགས་པ་ལ་གདེང་དུ་ཚུད་པའི་རྣལ་འབྱོར་པ་དེ་ཉིད་སྲིད་པར་སྐྱེ་བ་ཕྱིས་མི་ལེན་པའི་རྟགས་[page Ad-374]སུ་ལུས་ལ་སྲོག་ཆགས་མེད་པ་དང༌། སྐྲ་དང་སེན་མོ་མི་སྐྱེ་བ་དང་གཉིས་ཏེ། དེ་ནས་ཟླ་བ་གསུམ་ནས་གཞན་གྱིས་མཐོང་བར་འོད་ལྔའི་དཀྱིལ་ན་རིགས་ལྔའི་སྐུར་ནམ་མཁའ་ལ་འཕགས་ཏེ་ཡལ་བ་ནི། སྐུ་གདུང་འབར་བ་ལས།

གང་གིས་སྐྱེ་མེད་སུ་ཡིས་ནི། །

རྩད་ནས་ཆོད་པའི་མི་དེ་ལ། །

རྟགས་ནི་འདི་ལྟ་བུ་ཡང་འབྱུང༌། །

འདི་རྟགས་སུ་ལ་ལྡན་པ་ནི། །

ང་དང་སྐལ་བ་མཉམ་པ་ཡིན། །

ལུས་ལ་འབུ་སྲིན་ཤིག་ལ་སོགས། །

འདི་ཀུན་སྐྱེ་བའི་རྒྱུན་ཆད་དང༌། །

གང་ལ་སྐྲ་དང་སེན་མོ་དང༌། །

འདི་ཀུན་མི་སྐྱེ་རྒྱུན་ཟད་ན། །

འདི་ནི་སྐྱེ་བ་མེད་པ་སྟེ། །

འདི་ལྟར་རྟགས་དང་ལྡན་ནས་ནི། །

ཟླ་བ་དག་ནི་གསུམ་ན་ཡང༌། །

འདི་ནི་འབྱུང་བ་རང་དེངས་སུ། །

ཟག་བཅས་ཕུང་པོ་མི་སྣང་བར། །

རང་ལུས་[page My-416a]འོད་ཀྱི་གདངས་དཀྱིལ་དུ། །

རིགས་དང་བཅས་ཏེ་འདི་འགྱུར་རོ། །

{ཅེས་}[[42]](#footnote-42)སོ། །

འདི་ནི་ཟད་པའི་དུས་ཀྱི་རྣམ་འབྱོར་པ་སྐལ་ཆེན་ནོ། །

##### 2.22.2.2.3.2 ཡོན་ཏན་གྱི་རྟགས་བྱེད་བྲག་ཏུ་བཤད་པ།

གཉིས་པ་ནི། དེའི་ཡོན་ཏན་ལ་བསྔགས་པ་སྟེ། སྣང་བ་ལུས་ངག་གི་ཡོན་ཏན་དང༌། མེད་པ་རིག་པ་སྟོང་བའི་ཡོན་ཏན་ཚད་མེད་པ་ནི། རང་སྣང་སངས་རྒྱས་ཀྱི་ཞིང་ན་ཞི་ཁྲོ་གཉིས་ཀྱི་དཀྱིལ་འཁོར་དང་ཆོས་སྐུའི་ཡོན་ཏན་ལ་སྤྱོད་པ་སྟེ། དེ་ཉིད་ལས།

འདི་ལྟར་རྟོགས་པའི་སྐྱེས་བུ་ཡི། །

ཡོད་མེད་ཡོན་ཏན་བསམ་མི་ཁྱབ། །

གཅིག་པར་གནས་པའི་ཡེ་ཤེས་ནི། །

རང་གིས་རང་སྟོན་སྟོན་པ་ཆེ། །

མ་བཀོད་ཡེ་གདངས་རང་ལ་གནས། །

ཐབས་དང་ཤེས་རབ་རང་བཞིན་ལས། །

སངས་རྒྱས་རིགས་ཀྱང་གཉིས་སུ་སྣང༌། །

འདི་ཀུན་དེ་ཡི་འཁོར་དུ་སྣང༌། །

གཞི་སྣང་རང་བཞིན་[380-page Dg]མེད་པ་ལས། །

སྨྲ་བསམ་[page Ad-375]བརྗོད་མེད་ཆོས་སུ་སྣང༌། །

དུས་གསུམ་མཉམ་པ་ཉིད་དུ་ཡང༌། །

ཡེ་ནས་འདི་ཀུན་རང་གནས་པའོ། །

{ཅེས་}[[43]](#footnote-43)སོ། །

##### 2.22.2.2.3.3 རྟགས་གསུམ་འདྲེས་པའི་ཁྱད་པར་སོ་སོར་བརྗོད་པ།

གསུམ་པ་ལ་རྟགས་རྐྱང་པ་རེ་ཙམ་དང༌། གཉིས་འདྲེས་དང༌། གསུམ་ལྡན་རྣམས་ལས། ལུས་རྟགས་རྫོགས་ན་བར་དོར་གྲོལ་ལ། ལུས་དང་ངག་གཉིས་ཅི་རིགས་སུ་ཡོད་པ་ལུས་ལ་ངག་གི་རྟགས་ཅན་སྤྲུལ་པའི་ཞིང་དུ་གྲོལ་པ་དང་། སེམས་རྟགས་རྫོགས་ན་བར་དོ་ལ་སྐད་ཅིག་གསུམ་གྱིས་གྲོལ་ཞིང༌། གསུམ་ཀ་རྫོགས་ན་སྙིང་རྗེས་གཞན་དོན་བྱེད་ལ། རང་དོན་ཐོབ་ངེས་སུ་ཤེས་པས། ཚེ་གྲངས་མེད་པར་བྱིན་གྱིས་བརླབས་ཏེ་དོན་བྱས་པའི་རྟེན་དེ་ཉིད་ལ་འོད་དུ་གྲོལ་བ་ཡིན་ལ། ལུས་དང་སེམས་ཀྱི་རྟགས་གཉིས་ཡོད་ན་རང་དོན་མྱུར་དུ་ཐོབ་ནས་གྲོལ་ལ། ངག་དང་སེམས་ཀྱི་རྟགས་འཛོམ་པ་ནི། ལོ་བཅུ་ན་འོད་ལུས་ཐོབ་ཅིང་། ཡང་ལུས་ངག་ཡིད་གསུམ་གྱི་རྟགས་འཛོམ་པ་རྟེན་དེས་གཞན་དོན་མི་འབྱུང་བ་རྣམས་ལོ་གཉིས་ན་གྲོལ་བ་ཡིན་ཏེ། དེ་ཉིད་ལས།

གང་གིས་སྐྱེས་བུ་རྩོལ་བ་ཅན། །

[page My-416b]ལུས་ཀྱི་རྟགས་ནི་རྫོགས་པ་ན། །

བར་མ་དོ་ཡི་ཆོས་ཉིད་ལ། །

བདེན་པ་མཐོང་སྟེ་སངས་རྒྱའོ། །

ལུས་ལ་ངག་གི་རྟགས་ཡོད་པ། །

འདི་ནི་སྤྲུལ་པའི་ཞིང་ཁམས་སུ། །

དབུགས་ཕྱུང་སྐྱེ་བ་གཅིག་གིས་ཐོགས། །

སེམས་ལ་རྟགས་དང་གང་ལྡན་པ། །

འདི་ནི་ཚེ་ཡི་འདུ་བྱེད་ཀྱི། །

སྐྱེ་བ་གཉིས་ཀྱི་བར་མེད་པར། །

སྐར་མདའ་དག་ནི་ནམ་མཁའ་ལ། །

རྒྱུག་པའི་ཚུལ་དུ་སྐད་ཅིག་གསུམ། །

སྤྲུལ་པ་ཉིད་དང་བཅས་པར་ཡང༌། །

ངོ་བོ་ཉིད་ལ་རང་ཐིམ་མོ། །

ལུས་དང་[page Ad-376]ངག་ཡིད་རྟགས་འཛོམ་ན། །

འདི་ནི་བྱང་ཆུབ་སེམས་ཆེན་པོ། །

སེམས་ཅན་འཛིན་པའི་སྙིང་རྗེ་ཅན། །

འདིས་ནི་སེམས་ཅན་འཛིན་པའི་ཕྱིར། །

ལོ་ནི་བྱེ་བ་བརྒྱ་སྟོང་དུ། །

མི་ཡི་ལུས་ནི་གཅིག་གིས་ཀྱང༌། །

འདི་དོན་རྫོགས་པར་བྱས་ནས་ནི། །

སྐྱེ་གཉིས་བར་དུ་མི་འཇུག་པར། །

མངོན་པར་རྫོགས་པར་འཚང་ཡང་རྒྱ། །

ཡང་ནི་སྐལ་ལྡན་སུ་ཞིག་ལ། །

ལུས་དང་སེམས་[381-page Dg]ཀྱི་རྟགས་ལྡན་ན། །

འདི་ལྟར་ལྡན་ནས་ལོ་བཅུ་ན། །

འབྱུང་བ་རང་སར་དེངས་ནས་ནི། །

སྣང་བ་ཉིད་ནི་མི་སྣང་བར། །

ཆོས་ཉིད་ཟད་པའི་སར་སྐྱོལ་ལོ། །

གང་ལ་ལུས་ངག་སེམས་ཀྱི་རྟགས། །

འདི་ལྟར་སྐྱེས་བུ་སྐལ་ལྡན་ལ། །

སུ་ལ་འཛོམ་པའི་སྐལ་ལྡན་ལ། །

འདི་ནས་ལོ་ནི་གཉིས་ན་ཡང༌། །

འདི་ཡི་འབྱུང་བ་རང་དེངས་སུ། །

འགྱུར་བ་འདི་ལ་ཐེ་ཚོམ་མེད། །

ཅེས་སོ། །

[[44]](#footnote-44)དེའང་ཕྱི་ནང་གི་རྟགས་ཁྱད་པར་ཅན་མེད་པར་རྟགས་འགའ་ཙམ་ཡོད་ཀྱང་མ་ངེས་པའི་རྟགས་ཅན་ཡིན་པས་གྲོལ་བར་མི་འགྱུར་ལ། ཕྱི་ནང་གི་རྟགས་ངེས་པ་ཅན་ལ་དེ་ལྟར་གྲོལ་ཚད་དུ་ཡོད་དེ། འདི་ལྟར་རྟགས་ཡོད་ཙམ་ལ་གྲོལ་བས་མ་ཁྱབ། གྲོལ་བ་ལ་རྟགས་ཡོད་པས་ཁྱབ་པའི་ཕྱིར་དམིགས་བསལ་འདི་ཉིད་གཅེས་ཏེ། སྐུ་གདུང་འབར་བ་ལས།

ལུས་ངག་ཡིད་ཀྱི་རྟགས་ཀུན་ནི། །

འགའ་ཙམ་འབྱུང་བའི་སྐྱེས་བུ་ནི། །

རྣམ་པར་གྲོལ་བ་མ་ཡིན་ཏེ། །

འཇིག་རྟེན་ཐུན་མོང་དངོས་གྲུབ་དང༌། །

{རིམས་ཀྱིས་}[[45]](#footnote-45)ཉན་ཐོས་རང་སངས་རྒྱས། །

འདི་དག་ཀུན་གྱི་ས་ལ་ཡང༌། །

འདི་ཉིད་དེ་ཡི་ས་ལ་[page My-417a]ཞུགས། །

རྣམ་དག་ཆེན་པོའི་འབྲས་བུ་[page Ad-377]མེད། །

གང་གིས་ལུས་ངག་ལྡན་པ་ཡི། །

རྟགས་ནི་རྫོགས་པའི་སྐྱེས་བུ་ནི། །

མཉམ་པ་ཆེན་པོའི་ས་ལ་ཡང༌། །

འདི་ཀུན་འགྲོའོ་མཁའ་འགྲོ་མ། །

{ཅེས་}[[46]](#footnote-46)སོ། །

དེ་ལྟར་རྟགས་ཙམ་ཡོད་ཀྱང་ངེས་པ་མེད་པར་གསུངས་ན། ད་ལྟ་གྲོལ་བའི་རྟགས་ཕྱི་ནང་གང་ཡང་མེད་པར་ང་བསྒོམ་མེད་དུ་སོང་བས་ལས་ཀྱིས་མི་གནོད་བསྒོམ་མི་དགོས། ཕྱིས་ཐོད་པ་མགོ་ལ་མི་འགེལ་བྱ་བ་དང༌། ངས་ཆོས་ཉིད་རྣལ་མའི་དོན་མཐོང་ལྟ་སྒོམ་མཐར་ཕྱིན་ཟེར་ཡང༌། བརྫུན་གཏོང་བས་གཞན་དང་རང་གཉིས་ཀ་བསླུ་བའི་བདུད་ཞུགས་པར་ཤེས་པར་བྱ་སྟེ། དེ་ཉིད་ལས།

འདི་ལྟར་རྟགས་དང་མི་ལྡན་པར། །

རང་སྣང་གདེང་དུ་ཚུད་པར་ནི། །

གང་གིས་ཁས་ནི་ལེན་པ་དེ། །

ཡིད་དཔྱོད་རྣམས་ཀྱི་ལྟ་བ་དང༌། །

དེ་བཞིན་ཡིད་དཔྱོད་སྒོམ་པར་ནི། །

འདི་ཀུན་ཡིན་པས་[382-page Dg]གྲོལ་བར་ཡང༌། །

འདི་ཉིད་ནུས་པ་མ་ཡིན་ཏེ། །

འཁོར་བ་ཉིད་ལ་ཡུན་{རིངས་སུ}[[47]](#footnote-47)། །

མི་འདི་ཡང་ནི་གནས་པའོ། །

{ཅེས་}[[48]](#footnote-48)སོ། །

དེའང་ཐོད་རྒལ་བསྒོམ་པའི་རྣལ་འབྱོར་པ་ལ་རྟགས་འདི་དག་གྲོལ་ངེས་བསླུ་བ་མེད་པར་འབྱུང་བས་བརྩོན་འགྲུས་ཁྱད་པར་ཅན་དུ་གདམས་པ་ནི། དེ་ལས།

དེ་ཕྱིར་དབྱིངས་རིག་གོམས་པ་གཅེས། །

དབྱིངས་དང་རིག་པ་སུས་གོམས་པ། །

གོང་དུ་བཤད་པའི་རྟགས་དེ་རྣམས། །

མི་འབྱུང་ཉིད་ནི་མི་སྲིད་དོ། །

ཅེས་ལེགས་པར་གསུངས་པ་བཞིན་ནན་ཏན་བྱའོ།། །།

## 2.22.3 བར་དོ་དང་ཕྱི་མ་ལ་གྲོལ་འཁྲུལ་ངེས་པའི་རྟགས་གསང་བས་མཇུག་བསྡུ་བ།

སྤྱི་དོན་གསུམ་པ་བར་དོ་དང་ཕྱི་མ་ལ་གྲོལ་འཁྲུལ་ངེས་པའི་རྟགས་ཀྱི་མཇུག་བསྡུ་བ་ལ་གཉིས་ཏེ། རྣལ་འབྱོར་པ་གྲོལ་བས་བྱང་ཆུབ་ཐོབ་པའི་རྟགས་དང༌། འགྲོ་དྲུག་[page Ad-378]འཁྲུལ་པས་སྐྱེ་བ་ལེན་པའི་རྟགས་བསྟན་པའོ། །

### 2.22.3.1 རྣལ་འབྱོར་པ་གྲོལ་བས་བྱང་ཆུབ་ཐོབ་པའི་རྟགས།

དང་པོ་ལ་གཉིས་ཏེ། རྟགས་མདོར་བསྟན་པ་དང༌། རྒྱས་པར་བཤད་པའོ། །

#### 2.22.3.1.1 རྟགས་མདོར་བསྟན་པ།

དང་པོ་ནི། ཆོས་ཉིད་མངོན་སུམ་གྱི་དོན་བསྒོམས་ཀྱང༌། བརྩོན་འགྲུས་དམན་པས་ཚད་དུ་[page My-417b]ནི་མ་ཕྱིན། {བརྡོས་}[[49]](#footnote-49)བཅས་ཀྱི་བེམ་རིག་བྲལ་དུས་ཡང་སྲིད་རྣམ་པར་ལེན་པ་མེད་པར་ཟག་པ་རྣམས་ལས་གྲོལ་བའི་རྟགས་སུ་སྐུ་གདུང་རིང་བསྲེལ་དང་སྒྲ་འོད་ཀྱི་སྣང་བ་ཆེན་པོས་མངོན་པར་སངས་རྒྱས་པའོ། །དེའང་རྫོགས་པ་ཆེན་པོ་འདིའི་ལུགས་ཀྱིས་སངས་རྒྱ་ལུགས་གཉིས་ཏེ། མངོན་པར་རྫོགས་པར་སངས་རྒྱས་པ་རྟགས་སྣང་བས་{བརྡོས་}[[50]](#footnote-50)བཅས་ཀྱི་ལྷག་མ་དང་བཅས་པའི་མྱ་ངན་ལས་འདས་པ་ཡིན་ལ། ཡང་དག་པར་རྫོགས་པར་སངས་རྒྱས་པ་ནི་བརྩོན་འགྲུས་རབ་{བརྡོས་}[[51]](#footnote-51)བཅས་དག་པས་ཕུང་པོའི་ལྷག་མ་མེད་པར་མྱ་ངན་ལས་འདས་པ་སྟེ། རྡོ་རྗེ་སེམས་དཔའ་སྙིང་གི་མེ་ལོང་གི་རྒྱུད་ལས།

མྱ་ངན་ལས་འདས་པ་དེ་ཡང་གཉིས་ཏེ། ཡང་དག་པར་རྫོགས་པར་སངས་རྒྱས་པ་དང༌། མངོན་པར་རྫོགས་པར་སངས་རྒྱས་པའོ། །དེ་ལ་ཡང་དག་པར་རྫོགས་པར་སངས་རྒྱས་པ་ནི། ཕུང་པོ་ལྷག་མ་མེད་པར་སངས་རྒྱས་པའོ། །མངོན་པར་རྫོགས་པར་སངས་རྒྱས་པའི་སྐྱེས་བུ་དེ་ལ། འོད་དང༌། [383-page Dg]སྒྲ་དང༌། གདུང་དང༌། སྐུ་དང༌། ས་གཡོ་བ་ལ་སོགས་པ་འབྱུང་ངོ་། །

{ཅེས་}[[52]](#footnote-52)པ་དང༌། སྐུ་གདུང་འབར་བ་ལས།

སྐྱེས་བུ་བློ་རྩལ་རབ་ཉིད་ནི། །

འཁྲུལ་པའི་སྣང་བ་འདི་ཉིད་ལ། །

འབྱུང་བ་རང་གི་སར་དེངས་ནས། །

ངོ་བོ་ཉིད་ཀྱི་འབྲས་བུ་ལ། །

ཟག་བཅས་ཕུང་པོ་མི་སྣང་བར། །

འབྲས་བུ་རང་ས་ཉིད་དུ་འགྱུར། །

འདི་[page Ad-379]ལྟར་ཕྱི་ཡི་རྟགས་རྣམས་ཏེ། །

གང་དག་མྱ་ངན་ལས་འདས་ནས། །

དེ་ལ་སྐུ་དང་གདུང་དང་ནི། །

དེ་བཞིན་འོད་དང་སྒྲ་ཉིད་དང༌། །

ས་ནི་གཡོ་བར་འགྱུར་བའོ། །

{ཅེས་}[[53]](#footnote-53)སོ། །

#### 2.22.3.1.2 རྒྱས་པར་བཤད་པ།

གཉིས་པ་རྒྱས་པར་བཤད་པ་ལ་ལྔ་སྟེ། སྐུ་དང༌། གདུང་དང༌། འོད་དང༌། སྒྲ་དང༌། ས་གཡོ་བ་རྒྱས་པར་བཤད་པའོ། །

##### 2.22.3.1.2.1 སྐུ་རྒྱས་པར་བཤད་པ།

དང་པོ་ལ་ངོ་བོ། དབྱེ་བ། རྒྱུ། གནས། འབྲས་བུ་དང་ལྔ་ལས།

###### 2.22.3.1.2.1.1 ངོ་བོ།

དང་པོ་ངོ་བོ་ནི། ལྷའི་རྣམ་པར་སྣང་བ་སྟེ་སྐུ་རྐྱང་དང༌། ཕྱེད་སྐུ་དང༌། ཡབ་ཡུམ་དང༌། ཚོམ་བུ་དང༌། དཀྱིལ་འཁོར་ཆེན་པོ་དང༌། དེའི་[page My-418a]ཕྱོགས་དང་མཐུན་པ་མཆོད་རྟེན་དང༌། འཁོར་ལོ་དང༌། རྡོ་རྗེ་དང༌། རིན་པོ་ཆེ་དང༌། པདྨ་དང༌། རྒྱ་གྲམ་དང༌། རལ་གྲི་ལ་སོགས་པའོ། །བསྐྱེད་རྫོགས་ནར་མ་སོན་པ་ལས་ཡི་གེ་དང༌། ཕྱག་མཚན་དང༌། ཕྱེད་སྐུ་དང༌། རང་རྐྱང་དུ་སྣང་ལ། ཡོངས་སུ་རྫོགས་པ་ལས་ཡབ་ཡུམ་དང༌། ཚོམ་བུ་དང༌། དཀྱིལ་འཁོར་དུ་སྣང་བའོ། །

###### 2.22.3.1.2.1.2 དབྱེ་བ།

དབྱེ་ན་ཞི་བའི་སྐུ་དང༌། ཁྲོ་བོའི་སྐུ་གཉིས་ཏེ། སྐུ་གདུང་འབར་བ་ལས།

རིགས་ལྡན་མྱ་ངན་འདས་པ་ལ། །

དེ་ཡི་ལྷག་མའི་ཟག་བཅས་ཀྱི། །

ཕུང་པོའི་རྗེན་ཤུལ་བསྲེགས་སྦྱངས་པས། །

དེ་ལ་སྐུ་ནི་རྣམ་གཉིས་ཏེ། །

ཞི་བའི་སྐུ་དང་ཁྲོ་བོའི་སྐུ། །

{ཅེས་}[[54]](#footnote-54)པ་དང༌། རང་ཤར་ལས།

སྐུ་ལ་རྣམ་པ་གཉིས་ཡོད་དེ། །

ཞི་བ་དང་ནི་ཁྲོ་བོར་གསུངས། །

ཁྲོ་བོ་དེ་བཞིན་གཤེགས་པའོ། །

ཞི་བས་སྤྲུལ་སྐུ་འབྱིན་མི་ནུས། །

{ཅེས་}[[55]](#footnote-55)པ་དང༌། རྡོ་རྗེ་སེམས་དཔའ་སྙིང་གི་མེ་ལོང་ལས།

སྐུ་ལ་ཡང་གཉིས་ཏེ། ཞི་བ་དང་ཁྲོ་བོའི་སྐུའོ། །

{ཅེས་}[[56]](#footnote-56)སོ། །

###### 2.22.3.1.2.1.3 རྒྱུ།

རྒྱུ་[page Ad-380]ནི་གཉིས་ལས། [384-page Dg]ངོ་བོའི་རྒྱུ་སེམས་ཅན་ཀུན་ལ་ཡེ་ནས་འོད་གསལ་གྱི་སྐུ་དང༌། གདུང་ཡོད་པ་ལས། འདིར་བསྐྱེད་རྫོགས་ཀྱིས་གསལ་བཏབ་པས་མངོན་གྱུར་གྱི་རྒྱུ་{དངས་}[[57]](#footnote-57)མའི་འབྱུང་བ་འདུས་པ་ལས་བྱུང་བ་སྟེ། བག་ལ་ཞར་ཡོད་པ་མ་སྨིན་པའི་རང་བཞིན། མངོན་གྱུར་སྨིན་པའི་སྐུ་གདུང་དུ་སྣང་བ་སྟེ། སྔ་མ་ལས།

སེམས་ཅན་རྣམས་ལ་ཡེ་ཉིད་ནས། །

རང་བཞག་ཆེན་པོར་གཞི་ལ་གནས། །

སྨིན་དང་མ་སྨིན་ཁྱད་པར་གྱིས། །

མངོན་དུ་བྱུང་དང་བག་ལ་ཞའོ། །

{ཅེས་}[[58]](#footnote-58)སོ། །

###### 2.22.3.1.2.1.4 གནས།

གནས་ནི་མགོའམ་སྒལ་ཚིགས་ནས་འབྱུང་བ་ཤས་ཆེ་ལ། གཞན་ལས་ཀྱང་འབྱུང་མོད། འདིར་འོད་གསལ་གོམས་པས་བྱུང་པའི་སྐུ་ནི་དེ་གཉིས་ལས་འབྱུང་བར་བསྟན་པ་ནི། སྐུ་གདུང་འབར་བ་ལས།

དེ་བཞིན་སྐུ་ནི་མགོ་ལས་སོ། །

ཡང་ན་སྒལ་པའི་རྩེག་{འཚམས་}[[59]](#footnote-59)ནས། །

{ཅེས་}[[60]](#footnote-60)སོ། །

###### 2.22.3.1.2.1.5 འབྲས་བུ།

འབྲས་བུ་ནི་གྲོལ་བ་ཐོབ་པའི་རིམ་པས་ཏེ། དེའང་ཞི་ཁྲོ་གཉིས་ཀ་བྱུང་ན་རྣམ་ཤེས་ནམ་[page My-418b]མཁར་ཐིམ། ནམ་མཁའ་ཀ་དག་གི་རང་གདངས་ཤར་བའི་དུས་སུ་གྲོལ་བས་ཆོས་ཉིད་ཀྱི་བར་དོ་མེད་པར་སངས་རྒྱས་པས། ཚེ་འདིར་གྲོལ་བའི་ཁོངས་སུ་འདུས་ཏེ། རྟེན་འདི་ནས་འབྲལ་བའི་ཆ་ཕྱི་མ་དག་དེ་ཡིན་པའི་ཕྱིར་རོ། །ཞི་བའི་སྐུ་བྱུང་ན་སྣང་བ་འདི་འགགས་མ་ཐག་འོད་གསལ་གྱི་རང་སྣང་ལ་བསམ་གཏན་གྱི་ཞག་ལྔ་ན་གྲོལ་ལོ། །བསམ་གཏན་གྱི་ཞག་ནི་ཏིང་ངེ་འཛིན་གྱི་གནས་ཆ་ལ་ཟེར་ཏེ། རྣལ་འབྱོར་པ་ལ་རིང་ཐུང་གི་ཁྱད་ཡོད་པ་ཡིན་ནོ། །ཁྲོ་བོའི་སྐུ་བྱུང་ན་མིག་ནས་རྡོ་རྗེ་སེམས་དཔའི་སྣ་[page Ad-381]ཐག་ཤར་ཏེ། སྒྲ་འོད་ཟེར་གསུམ་རང་སྣང་དུ་ཤར་བ་ལ་སྐད་ཅིག་ཆ་ལྔས་གྲོལ་ལོ། །དེ་སྐད་དུའང་སྐུ་གདུང་འབར་བ་ལས།

གལ་ཏེ་གཉིས་ཀ་བྱུང་བ་ན། །

འདིས་ནི་བར་དོ་མེད་པར་ཡང༌། །

ངོ་བོ་ཀ་དག་ཆེན་པོ་ཡི། །

གདེང་དང་ལྡན་པར་འདིས་འགྱུར་རོ། །

ཞི་བའི་སྐུ་ཡི་རྟགས་བྱུང་ན། །

ཞག་ནི་ལྔ་ཡིས་བདེན་མཐོང་སྟེ། །

དེ་ཡང་སངས་རྒྱས་ཉིད་ཐིམ་མོ། །

གལ་ཏེ་ཁྲོ་བོའི་སྐུ་བྱུང་ན། །

འདི་ནི་ཆོས་ཉིད་བར་དོ་ལ། །

སྐད་ཅིག་ཉིད་ནི་ཆ་[385-page Dg]ལྔ་ལ། །

གྲོལ་བར་འགྱུར་རོ་མཁའ་འགྲོ་མ། །

{ཅེས་}[[61]](#footnote-61)པ་དང༌། རྡོ་རྗེ་སེམས་དཔའ་སྙིང་གི་མེ་ལོང་ལས།

ཞི་བའི་སྐུ་བྱུང་ན་སྣང་བ་འདི་འགགས་མ་ཐག་ཏུ་བརྟན་པ་ཐོབ་སྟེ། སྤྲུལ་པའི་སྐུ་འབྱིན་མི་ནུས་སོ། །ཁྲོ་བོའི་སྐུ་བྱུང་ན་དེ་ཉིད་ལ་བརྟན་པ་ཐོབ་སྟེ། ཞག་ཉི་ཤུ་རྩ་གཅིག་ན་སྤྲུལ་པའི་སྐུ་འབྱིན་ནུས་སོ། །

{ཅེས་}[[62]](#footnote-62)སོ། །

[[63]](#footnote-63)དེའང་ཞི་བའི་སྐུ་བྱུང་བ་དེ་འོད་གསལ་ལམ་གཏོད་དེ་ཀ་དག་གི་ས་ལ་ཟང་ཐལ་དུ་གྲོལ་བས། བར་དོ་ནས་རང་སྣང་གི་སྤྲུལ་པ་མི་འབྱུང་ལ། ཀ་དག་གི་ས་དེ་ཉིད་སྤྲུལ་པའི་སྣང་བ་དང་བྲལ་བས་རང་སྣང་སྤྲུལ་པ་འབྱུང་བའི་ས་མ་ཡིན་ནོ། །འོན་ཀྱང་གཞན་སྣང་ལོངས་སྤྲུལ་འཆར་བའི་གཞི་ཡིན་པས་གཞན་དོན་དུ་འཕྲིན་ལས་དེ་ལ་བརྟེན་ནས་འབྱུང་ཡང༌། ཀ་དག་དངོས་སྤྲུལ་པའི་སྣང་ཆ་མེད་པར་ཤེས་པར་བྱའོ། །ཁྲོ་བོའི་སྐུ་བྱུང་བ་དེ་[page My-419a]སྒྲ་འོད་ཟེར་གསུམ་རང་སྣང་དུ་ཤེས་པས་གྲོལ་དུས། ལྷུན་གྲུབ་ཀྱི་གཞི་སྣང་ཤར་བ་ལ་དར་ཅིག་སྡོད་པས། བསམ་གཏན་གྱི་ཞག་[page Ad-382]ཉི་ཤུ་རྩ་གཅིག་རྫོགས་ནས། རང་སྣང་གི་མ་དག་པ་འཁོར་བའི་སྒོ་འགྲོ་དྲུག་སྣང་བར། དག་པའི་སྒོ་ནས་སྤྲུལ་སྐུ་གང་ལ་གང་འདུལ་སྤྲོས་ཏེ་དོན་བྱེད་པ། སྒྱུ་མས་སྒྱུ་མའི་དོན་བྱེད་པ་ལྟར། རང་སྣང་ལ་རང་སྣང་གིས་དོན་བྱེད་པའོ། །

སྤྲུལ་པ་འབྱིན་ནས་དེའི་སྔོན་དུ་གྲོལ་ཟིན་པ་ཅིག་དགོས་ཏེ། རང་མ་གྲོལ་ན་རང་དོན་མ་རྫོགས་པས་གཞན་དོན་འབྱུང་བའི་གནས་སྐབས་མེད་པའི་ཕྱིར་རོ། །སྤྲུལ་པ་དེ་ཡང་སྐར་མདའ་རྒྱུག་པ་ཙམ་དང༌། དེ་བས་རིང་བ་དང་ཡུན་རིང་ཐུང་མ་ངེས་པར་བཤད་པའོ། །སྤྲུལ་པ་འབྱིན་ནུས་མི་ནུས་འདི་ལ་འཁྲུལ་ནས། སངས་རྒྱས་ནས་གཞན་དོན་བྱེད་ནུས་མི་ནུས་ལ་བློ་རྩེ་གཏོད་པ་མང་སྟེ། ནོར་བ་རྔམས་ཆེའོ། །སངས་རྒྱས་ནས་དོན་མི་བྱེད་པའི་སངས་རྒྱས་ཐེག་པ་ཆེན་པོ་ལ་མི་འདོད་ཅིང་དོན་ལ་མི་སྲིད་པའོ། །

སྤྲུལ་པ་འབྱིན་ནུས་མི་ནུས་བར་དོའི་ལྷུན་གྲུབ་ཀྱི་སྒོ་འཆར་ལོང་མེད་པར་ཟང་ཐལ་དུ་ཀ་དག་ལ་གྲོལ་བ་རྣམས་ལ་སྤྲུལ་པ་མེད་དེ། སྤྲུལ་པའི་གདུལ་ཞིང་མ་དག་པ་དུས་[386-page Dg]དེར་མི་སྣང་བའི་ཕྱིར་རོ། །ལྷུན་གྲུབ་ཀྱི་སྒོ་སྣང་ནས་མ་དག་པ་སྣང་ལ། དེར་སྤྲུལ་པས་དོན་མ་བྱས་ན། འཁོར་བའི་སྣང་བ་མ་ནུབ་པས་སངས་རྒྱས་ཀྱི་མཛད་པ་རང་སྣང་དུ་མ་རྫོགས་པ་རྫོགས་པར་བྱེད་པ་ལ་སྤྲུལ་པ་བཀྱེ་བར་སྣང་ལ། དེས་དོན་མཛད་ནས་འཁོར་བ་སྟོངས་ནས་སླར་སྤྲུལ་སྣང་དེ་ལྷུན་གྲུབ་ཀྱི་སྒོ་བརྒྱད་ནང་ཐིམ་དུ་ཀ་དག་གི་ས་ལ་འགྲོ་བ་ཡིན་ནོ། །ཀ་དག་གི་ས་དེ་སྣང་མི་སྣང་ལས་འདས་པས་སྐུ་གསུམ་གྱི་འཆར་གཞི་ཙམ་ལས་[page Ad-383]སྐུ་གསུམ་སོ་སོ་བ་དངོས་སུ་དབྱེར་མེད་ལ། དེ་ལས་གཞི་སྣང་དུ་ཕྱིར་ཤར་ནས་གཞན་དོན་འབྱུང་བའི་ཚུལ་ཤེས་པར་བྱའོ། །གནས་འདི་ནི་དཀའ་བའི་མཆོག་[page My-419b]རྡོ་རྗེ་{ཆིངས་}[[64]](#footnote-64)གསང་བ་ཆེན་པོ་སྟེ། ད་ཕན་ཆད་མ་ནོར་བར་སྨྲ་ཤེས་པ་བྱུང་སྲིད་ན་ཁོ་བོའི་མཐུར་ཤེས་པར་བྱའོ། །

##### 2.22.3.1.2.2 གདུང་རྒྱས་པར་བཤད་པ།

གཉིས་པ་གདུང་རྒྱས་པར་བཤད་པ་ལ་གསུམ་སྟེ། ཐུན་མོང་གི་དབྱེ་བས་མདོར་བསྟན། ཁྱད་པར་གྱི་དབྱེ་བས་རྒྱས་པར་བཤད། གདུང་དང་རིང་བསྲེལ་གྱི་ཁྱད་པར་གྱིས་དོན་བསྡུ་བའོ། །

###### 2.22.3.1.2.2.1 ཐུན་མོང་གི་དབྱེ་བས་མདོར་བསྟན་པ།

དང་པོ་ནི། སྤྱིར་འགྲོ་བ་ཐམས་ཅད་ཡེ་ནས་སངས་རྒྱས་པས་རིགས་ལྔའི་རང་བཞིན་དུ་སོ་སོ་དང་སོ་སོ་མ་ཡིན་པར་གནས་ལ། དེ་དག་གི་སྐུའི་རིགས་དང་སྲོག་ཏུ་འཛིན་པ་ལ་གདུང་ལྔ་མ་སྨིན་པ་བག་ལ་ཞར་ཡོད་ལ། རྣལ་འབྱོར་པས་འོད་གསལ་སྙིང་པོའི་ལམ་སྦྱངས་པས་མངོན་གྱུར་དུ་སྨིན་ཏེ། ཤ་རི་རཾ་ལ་སོགས་པ་ལྔ་བྱུང་བས་རིགས་སོ་སོར་གྲོལ་བ་ནི། སྐུ་གདུང་འབར་བ་ལས།

སྐྱེས་མཆོག་མྱ་ངན་འདས་པ་ལ། །

སངས་རྒྱས་ཀུན་གྱི་གདུང་ཡང་འབྱུང༌། །

སངས་རྒྱས་རིགས་ཀྱི་ཁྱད་པར་ལས། །

གདུང་གི་རིགས་ནི་ལྔ་ལྔར་འབྱུང༌། །

ཤ་རི་རཾ་ནི་བདེ་གཤེགས་གདུང༌། །

དེ་བཞིན་བ་རི་རཾ་ཞེས་ནི། །

རྡོ་རྗེ་རིགས་ཀྱི་གདུང་ཡིན་ནོ། །

ཆུ་རི་རཾ་ནི་རིན་པོ་ཆེ། །

བསེ་རི་རཾ་ནི་པདྨའོ། །

དེ་བཞིན་ཉ་རི་རཾ་ཞེས་བྱ། །

ལས་ཀྱི་རིགས་ཀྱི་གདུང་ཡིན་ནོ། །

{ཅེས་}[[65]](#footnote-65)སོ། །

དེའང་སྐྱེས་བུ་ལ་གདུང་རིགས་ལྔ་ལས། རེ་རེའམ་ཐམས་ཅད་ཚང་བ་གང་བྱུང་ཡང་རིགས་ལྔའི་ཚོམ་བུའི་སྣང་བ་ལ། གདུང་རིགས་[page Ad-384][387-page Dg]དེའི་སངས་རྒྱས་སུ་གྲོལ་བའི་རྟགས་ཡིན་ཏེ། དེ་ཉིད་ལས།

ཐབས་ལྡན་མྱ་ངན་འདས་པ་ཡི། །

ལུས་ལ་འདི་ཀུན་བྱུང་བ་སྟེ། །

སོ་སོའི་རིགས་ཀྱི་གདུང་བྱུང་ན། །

ཆོས་ཉིད་བར་མ་དོ་ལ་ཡང༌། །

རང་རང་རིགས་ཀྱི་སངས་རྒྱས་ཀྱི། །

སྐུ་ནི་མཐོང་ནས་གྲོལ་བའོ། །

{ཅེས་}[[66]](#footnote-66)པ་དང༌། རྡོ་རྗེ་སེམས་དཔའ་སྙིང་གི་མེ་ལོང་ལས།

གདུང་ལ་ཡང་ལྔ་སྟེ། ཁ་དོག་མཐིང་ཁ་ནི་རྣམ་པར་སྣང་མཛད་ཀྱི་ཞིང་ཁམས་སུ་མངོན་པར་རྫོགས་པར་སངས་རྒྱས་པའོ། །ཁ་དོག་དཀར་པོ་ནི་རྡོ་རྗེ་སེམས་དཔའི། ཁ་དོག་སེར་པོ་ནི་རིན་ཆེན་འབྱུང་[page My-420a]ལྡན་གྱི། ཁ་དོག་དམར་པོ་ནི་སྣང་བ་མཐའ་ཡས་ཀྱི། ཁ་དོག་ལྗང་ཁུ་ནི་དོན་ཡོད་གྲུབ་པའི། ཁ་དོག་སྣ་ཚོགས་པ་ནི་སྐུ་ལྔ་ལྷུན་གྱིས་གྲུབ་པའི་ས་ལ་ཕྱིན་པའོ། །

{ཅེས་}[[67]](#footnote-67)སོ། །

###### 2.22.3.1.2.2.2 ཁྱད་པར་གྱི་དབྱེ་བས་རྒྱས་པར་བཤད་པ།

གཉིས་པ་ཁྱད་པར་གྱི་དབྱེ་བ་ལ་གདུང་རིགས་ལྔའི་ཁ་དོག {།}**[[68]](#footnote-68)**ཆེ་ཆུང་གི་ཚད། གནས་ཀྱི་ཁྱད་པར། རྒྱུ་གང་ལས་བྱུང་བ་དང་བཞི་ལས།

2.22.3.1.2.2.2.1 གདུང་རིགས་ལྔའི་ཁ་དོག

དང་པོ་ཁ་དོག་ནི་རིགས་ལྔའི་ཆ་འཛིན་པས་ལྔ་སྟེ། དེའང་ཞི་བའི་གདུང་གི་ཁ་དོག་དང༌། ཁྲོ་བོའི་གདུང་གི་ཁ་དོག་ཆ་གཉིས་སུ་འབྱུང་བ་ལས། སྐུ་གདུང་འབར་བར་ཞི་བའི་ཁ་དོག་གསུངས་པ་ནི། ཤ་རི་རཾ་དཀར་པོ། བ་རི་རཾ་སྔོ་ནག །ཆུ་རི་རཾ་སེར་པོ། བསེ་རི་རཾ་དམར་པོ། ཉ་རི་རཾ་ལྗང་ཁུའོ། །རང་ཤར་དུ།

ཁྲོ་བོའི་གདུང་གི་ཁ་དོག་གསུངས་པ་ནི།

དེ་ཡང་རིགས་བསྟན་འདི་ལྟ་སྟེ། །

ཤ་རི་རཾ་ནི་དཀར་ལ་གདང་། །

ཆུ་རི་རཾ་ནི་སྔོ་ནག་གོ །

བ་རི་རཾ་ནི་ཚིག་སེར་ལྡན། །

ཉ་རི་རཾ་ནིུ་སྨུག་ནག་སྟེ། །

པཉྩ་རཾ་ནི་དམར་ལྗང་ནག །

དེ་བཞིན་ཁ་དོག་དབྱེ་བའོ། །

{ཅེས་}[[69]](#footnote-69)[page Ad-385]སོ། །

2.22.3.1.2.2.2.2 ཆེ་ཆུང་གི་ཚད།

ཆེ་ཆུང་གི་ཚད་ནི་ཤ་རི་རཾ་མོན་སྲན་གྱི་འབྲུ་ཙམ་སྟེ་སྲན་དཀར་མོ་དང་མཉམ་ལ། གཞན་རྣམས་ཡུངས་ཀར་གྱི་འབྲུ་ཙམ་དང་སྲན་ཆུང་གི་འབྲུ་ཙམ་གྱི་བར་སྣུམ་ལ་འདྲིལ་ཞིང་བཟླུམ་པའོ། །

2.22.3.1.2.2.2.3 གནས་ཀྱི་ཁྱད་པར།

གནས་ནི་ཤ་རི་རཾ་མགོ་ལ་གནས། བ་རི་རཾ་རྩིབ་མའི་གོ་བར་དང༌། ཆུ་རི་རཾ་མཆིན་པའི་སྟེང་དང༌། བསེ་་རི་རཾ་མཁལ་མ་དང༌། ཉ་རི་རཾ་གློ་བའི་སྟེང་ན་གནས་པའོ། །

2.22.3.1.2.2.2.4 རྒྱུ་གང་ལས་བྱུང་བ།

རྒྱུ་ལ་[388-page Dg]གཉིས་ལས། །

2.22.3.1.2.2.2.4.1 ཞི་པའི་གདུང་གི་རྒྱུ།

ཞི་བའི་གདུང་གི་རྒྱུ་ནི་ཤ་རི་རཾ་རུས་པའི་{དངས་}[[70]](#footnote-70)མ་དང་། བ་རི་རཾ་དྲོད་ཀྱི་{དངས་}[[71]](#footnote-71)མ་དང་། ཆུ་རི་རཾ་ཁྲག་གི་{དངས་}[[72]](#footnote-72)མ་དང་། བསེ་རི་རཾ་འབྱུང་བའི་{དངས་}[[73]](#footnote-73)མ་དང་། ཉ་རི་རཾ་ཤེས་པའི་{དངས་}[[74]](#footnote-74)མ་ལུས་ལ་འདུས་པ་ལས་བྱུང་བའོ།

2.22.3.1.2.2.2.4.2 ཁྲོ་བོའི་གདུང་གི་རྒྱུ།

ཁྲོ་བོའི་གདུང་གི་རྒྱུ་ནི། ཤ་རི་རཾ་མགོ་བོའི་ཐོད་པའི་ལྷ་བ་དང༌། ཆུ་རི་རཾ་ཁྲག་གི་{དངས་}[[75]](#footnote-75)མ་དང༌། བ་རི་རཾ་ཚིགས་ཀྱི་{དངས་}[[76]](#footnote-76)མ་དང༌། ཉ་རི་རཾ་རྐང་གི་{དངས་}[[77]](#footnote-77)མ་དང༌། པཉྩ་རཾ་འབྱུང་བའི་{དངས་}[[78]](#footnote-78)མ་ལས་འབྱུང་སྟེ། རང་ཤར་ལས།

ཤ་རི་རཾ་ནི་མགོ་ལས་འབྱུང༌། །

ཆུ་རི་རཾ་ནི་ཁྲག་[page My-420b]ལས་འབྱུང༌། །

བ་རི་རཾ་ནི་ཚིགས་ལས་འབྱུང་། །

ཉ་རི་རཾ་ནི་རྐང་ལས་འབྱུང༌། །

པཉྩ་རཾ་ནི་འབྱུང་བ་བཞིའི། །

{དངས་}[[79]](#footnote-79)མ་ལས་ནི་ཡང་དག་འབྱུང༌། །

{ཅེས་}[[80]](#footnote-80)སོ། །

དེའང་གདུང་ལྔ་ཐམས་ཅད་དབྱིབས་རབ་ཏུ་{བཟླུམ་}[[81]](#footnote-81)ཞིང་སྣུམ་ལ་འདྲིལ་བ། གཏིང་གསལ་གྱི་འོད་ལྔ་ཡོད་པ་ཉི་ཟེར་ལ་བསྟན་དུས་རབ་ཏུ་འཚེར་ཞིང་{དངས་}[[82]](#footnote-82)པ་སྟེ། སྐུ་གདུང་འབར་བ་ལས།

ཀྱེ་མ་ཉོན་ཅིག་མཁའ་འགྲོ་མ། །

ཤ་རི་རཾ་ཞེས་དཀར་ལ་གདང་། །

སྣུམ་ལ་འདྲིལ་ཏེ་ཁ་དོག་གསལ། །

སྲན་མ་ཡི་ནི་རྡོག་[page Ad-386]འབྲུ་ཙམ། །

འདི་ནི་རུས་པའི་{དངས་}[[83]](#footnote-83)མ་ལས། །

སྨིན་པས་འདྲིལ་བར་བྱུང་བ་ཡིན། །

ཐབས་ལྡན་དེ་ཡི་མགོ་ལས་བྱུང༌། །

བ་རི་རཾ་ཞེས་སྔོ་ལ་ནག །

ཡུངས་ཀར་གྱི་ནི་འབྲུ་ཙམ་མམ། །

ཡང་ན་སྲན་ཆུང་འབྲུ་ཙམ་མོ། །

འདི་ནི་དྲོད་ཀྱི་{དངས་}[[84]](#footnote-84)མ་འདྲིལ། །

དེ་ཡི་རྩིབ་མའི་གོ་{འཚམས་}[[85]](#footnote-85)ནས། །

འབྱུང་བ་ཡིན་ནོ་མཁའ་འགྲོ་མ། །

ཆུ་རི་རཾ་ནི་ཁ་དོག་སེར། །

ཡུངས་འབྲུ་ཙམ་སྟེ་ཁྲག་ལས་སོ། །

དེ་ནི་མཆིན་པའི་སྟེང་ནས་འབྱུང༌། །

བ་རི་རཾ་ནི་དམར་ལ་གདང་། །

ཆེ་ཆུང་ཚད་ཀྱང་ཡུངས་འབྲུ་ཙམ། །

འདི་ནི་འབྱུང་བ་འདུས་ལ་འདྲིལ། །

སྐལ་དང་ལྡན་པའི་མཁལ་མ་ལས། །

འབྱུང་བ་ཡིན་ནོ་མཁའ་འགྲོ་མ། །

ཉ་རི་རཾ་ནི་{ཨིན་ཏྲ་}[[86]](#footnote-86)སྟེ། །

ཡུངས་འབྲུ་ཙམ་ལ་ཁ་དོག་གསལ། །

ཤེས་པ་རྣམས་ཀྱི་{དངས་}[[87]](#footnote-87)མ་ལས། །

འདི་ནི་གློ་བའི་སྟེང་ནས་འབྱུང༌། །

འདི་ཀུན་སྤྱི་དབྱིབས་{བཟླུམ་}[[88]](#footnote-88)ལ་འདྲིལ། །

ཀུན་གྱི་གཏིང་གསལ་ཁ་དོག་ལྔ། །[389-page Dg]

{ཅེས་}[[89]](#footnote-89)སོ། །

ཞི་བའི་གདུང་གིས་རང་སྣང་ངེས་པའི་རིགས་ཀྱི་སར་གྲོལ་ལ། ཁྲོ་བོའི་གདུང་གིས། ཆོས་སྐུ། ལོངས་སྐུ། སྤྲུལ་སྐུ། མངོན་བྱང་དོན་ཡོད་ཀྱི་སྐུ། མི་འགྱུར་རྡོ་རྗེའི་སྐུ་འཐོབ་སྟེ། རང་ཤར་ལས།

ཤ་རི་རཾ་གྱིས་སྐྱེ་མེད་འཐོབ། །

ཆུ་རི་རཾ་གྱིས་དོན་ཡོད་དོ། །

བ་རི་རཾ་གྱིས་ལོངས་སྐུ་འཐོབ། །

ཉ་རི་རཾ་གྱིས་སྤྲུལ་སྐུ་འཐོབ། །

པཉྩ་རཾ་གྱིས་རྡོ་རྗེ་ཉིད། །

ཅེས་སོ། །

###### 2.22.3.1.2.2.3 གདུང་དང་རིང་བསྲེལ་གྱི་ཁྱད་པར་གྱིས་དོན་བསྡུ་བ།

གསུམ་པ་གདུང་དང་རིང་བསྲེལ་གྱི་ཁྱད་པར་གྱིས་དོན་བསྡུ་བ་ནི། གདུང་དང་འདྲ་བའི་[page My-421a]རིང་བསྲེལ་ཞེས་བྱ་བ། དབྱིབས་{བཟླུམ་}[[90]](#footnote-90)ཞིང་ཁ་དོག་ལྔ་གང་རུང་དུ་འདུག་པ་སྟེ། རིང་བསྲེལ་གྱི་རྒྱུ་{དངས་}[[91]](#footnote-91)མ་[page Ad-387]དཀར་དམར་དང་ཤ་རུས་དང་དྲོད་དབུགས་ཀྱི་{དངས་}[[92]](#footnote-92)མ་འདྲིལ་བ་ལས་བྱུང་ལ། གདུང་ནི་{དངས་}[[93]](#footnote-93)མའི་ཤིན་ཏུ་{དངས་}[[94]](#footnote-94)མ་ལས་བྱུང་བའོ། །སྐྱེད་པའི་གནས་དང་འབྱུང་བའི་གནས་ལུས་ཀྱི་ཚིགས་དང་ཤ་ལྤགས་བར་ནས་འབྱུང་ཞིང་བསྐྱེད་ལ། སྨིན་པའི་གནས་ནི་རུས་པ་དང་ཤ་དང་{ལྤགས་}[[95]](#footnote-95)པ་ཐམས་ཅད་ན་ཡོད་པས་ད་གཟོད་དེ་དག་ཐམས་ཅད་ལས་འབྱུང་ངོ༌། །དེའང་ཤ་དང་པགས་པ་དང་རུས་པ་ལས་འབྱུང་བ་དང༌། ཁྲག་དང་ཆུ་སེར་དང་{དངས་}[[96]](#footnote-96)མ་ལས་འབྱུང་བ་དང༌། དྲོད་ལས་འབྱུང་བ་དང༌། དབུགས་ལས་འབྱུང་བ་སྟེ། རིགས་བཞི་ལ་ཁ་དོག་ཀྱང་དཀར་པོ་དང༌། དམར་སེར་དང༌། དམར་པོ་དང༌། ལྗང་{འཐིང་}[[97]](#footnote-97)སྟེ་ལྔར་འབྱུང་བའོ། །འདིའི་འབྲས་བུ་ནི་རང་བཞིན་སྤྲུལ་སྐུར་དབུགས་འབྱིན་པའོ། །དེའང་སྙིང་ཏིག་བསྒོམ་པའི་སྐལ་ལྡན་ལ་བྱུང་ན་དེ་ཡིན་ལ། གཞན་ཀུན་མ་ངེས་ཏེ། ལ་ལ་མཐོ་རིས་སུ་སྐྱེ། ལ་ལ་ངན་སོང་དུ་སྐྱེ་བ་ལ་སོགས་པ་སྟེ། འགྲོ་བ་ཕལ་བ་དང༌། བྱ་དང་ཁྱི་ལ་སོགས་པ་དང༌། སྡིག་ཅན་དང༌། དགེ་བའི་བཤེས་གཉེན་ཡིད་དཔྱོད་མཁན་རྣམས་ཡང་འབྱུང་བའི་ཕྱིར་རོ། །གདུང་ནི་འབྱུང་བའི་གནོད་པས་མི་ཤིགས་པས་ལྕགས་ཀྱི་གཏུན་དུ་ཐོ་བས་བརྡུངས་ཀྱང་མི་འཇིག་ལ། རིང་བསྲེལ་ནི་འཇིག་སྟེ། བསྲེགས་ཐལ་ན་ཡང་འཚིག་པས་རིང་བསྲེལ་མི་འབྱུང་བ་ཡིན་ལ། རིང་བསྲེལ་རེ་བའི་རོ་བསྲེག་དུས་ཧ་ཅང་མ་ཚིག་པ་གལ་ཆེའོ། །དེ་དག་[390-page Dg]ཀྱང་སྐུ་གདུང་འབར་བ་ལས།

འདི་དང་ཡང་ནི་འདྲ་བ་ཡི། །

རིང་བསྲེལ་ཉིད་ནི་ཕྲ་མོ་སྟེ། །

ཏིལ་གྱི་[page Ad-388]འབྲུ་དང་རྡུལ་ཆ་ཙམ། །

འདི་ནི་འབྱུང་བས་བཤིག་པར་ནུས། །

འདིས་ནི་སྤྲུལ་བའི་ཞིང་ཁམས་སོ། །

{ཅེས་}[[98]](#footnote-98)པ་དང༌།

རིང་བསྲེལ་ཉིད་ནི་ཚིགས་བར་རམ། །

ཡང་ན་ཤ་དང་{ལྤགས་}[[99]](#footnote-99)པའི་བར། །

འདི་[page My-421b]ཀུན་ལས་ནི་བསྐྱེད་ཅིང་འབྱུང༌། །

{ཅེས་}[[100]](#footnote-100)སོ། །

དེ་ལ་སྐྱེ་བོ་ཕལ་པ་དང༌། སངས་རྒྱས་ཀྱི་རིང་བསྲེལ་ནི། རབ་ཏུ་{དང་}[[101]](#footnote-101)མི་{དང་}[[102]](#footnote-102)དང་འོད་ལྔ་ཡོད་མེད་དང༌། བྱང་ཆུབ་ཤིང་དང་དེའི་ལོ་མས་ཤེས་སོ། །

##### 2.22.3.1.2.3 འོད་རྒྱས་པར་བཤད་པ།

གསུམ་པ་འོད་ལ་ངོ་བོ། རྒྱུ། དབྱེ་བ། གྲོལ་ཚད་ཀྱི་འབྲས་བུ་དང་བཞི་ལས།

###### 2.22.3.1.2.3.1 ངོ་བོ།

འོད་ཀྱི་ངོ་བོ་ནི། ཁ་དོག་ལྔ་རང་གསལ་བའོ། །

###### 2.22.3.1.2.3.2 རྒྱུ།

རྒྱུ་ནི་འབྱུང་བ་{དང་}[[103]](#footnote-103)པ་དང༌། རིག་པ་གོམས་པའི་རང་གདངས་གཉིས་འཛོམ་པ་ལས་འདས་དུས་འབྱུང་བའོ། །

###### 2.22.3.1.2.3.3 དབྱེ་བ།

དབྱེ་ན་སྐབས་ཀྱིས་གྱེན་འགྲེང༌། རྩིབས་ཤར། མུ་ཁྱུད་གསུམ་མོ། །ཡང་ན་སྐས་ཀྱི་ཚུལ་གནམ་{ཐེན་}[[104]](#footnote-104)དུ་ཟུག་པ་དང༌། ནམ་མཁའི་དཀྱིལ་དུ་ཕེབས་པར་འོད་ཁྱིམ་དུ་སྣང་བའོ། །

###### 2.22.3.1.2.3.4 གྲོལ་ཚད་ཀྱི་འབྲས་བུ།

འབྲས་བུ་ནི་མུ་ཁྱུད་དུ་བྱུང་ན་བར་དོ་དང་པོར་གྲོལ་བའོ། །གྱེན་འགྲེང་གནམ་{ཐེན་}[[105]](#footnote-105)ལྟར་བྱུང་ན་ཀ་དག་ལ་ཟང་ཐལ་བས་ཆོས་ཉིད་ཀྱི་བར་དོ་མེད་པར་གྲོལ་ལོ། །རྩིབས་ཤར་ལ་བར་དོ་ཐ་མའི་ཚེ་གྲོལ་ལོ། །འོད་སྐས་ལྟར་སྐྱེས་བུ་དེ་འདས་པའི་ལུས་སམ་ཁང་པའམ། བསྲེགས་ཁང་ཁོར་ཡུག་ལ་ཟུག་ན། བསམ་གཏན་གྱི་ཞག་བདུན་ན་ཡེ་ཤེས་བཞི་སྦྱོར་ལ་གྲོལ་ལོ། །འོད་ཁྱིམ་ལྟར་བྱུང་ན། ཚོམ་བུའི་སྣང་བ་ལ་ཞག་ལྔ་ན་གྲོལ་བའོ། །རྡོ་རྗེ་སེམས་དཔའ་སྙིང་གི་མེ་ལོང་ལས།

འོད་ལ་གཉིས་ཏེ། འོད་ཁྱིམ་གྱི་ཚུལ་དུ་འབྱུང་བ་དང༌། འོད་གྱེན་ལ་འགྲེང་སྟེ་[page Ad-389]སྐས་ཀྱི་ཚུལ་དུ་འབྱུང་བའོ། །འོད་ཁྱིམ་ལྟར་བྱུང་བ་དེ་ནི་ཞག་ལྔ་ནས་བརྟན་པ་ཐོབ་སྟེ། མངོན་པར་རྫོགས་པར་སངས་རྒྱས་པའོ། །འོད་སྐས་ལྟར་བྱུང་བ་དེ་ནི་ཞག་བདུན་ན་མངོན་པར་རྫོགས་པར་སངས་རྒྱས་པའོ། །

{ཅེས་}[[106]](#footnote-106)པ་དང༌། སྐུ་གདུང་འབར་བ་ལས།

འོད་ལ་རྣམ་པ་གསུམ་ཡིན་ཏེ། །

མུ་ཁྱུད་འཁོར་ཡུག་བཅས་པར་ནི། །

གང་གི་ཤུལ་ལ་བྱུང་བ་ན། །

འདི་ནི་[391-page Dg]བར་དོ་དང་པོ་ལ། །

ངེས་པ་ཡི་ནི་འབྲས་བུ་འཐོབ། །

གལ་ཏེ་གྱེན་ལ་འགྲེང་བ་ནི། །

འདི་ནི་བར་དོ་མི་སྣང་བར། །

སྐད་ཅིག་ལས་ནི་སངས་རྒྱས་[page My-422a]སོ། །

འོད་ནི་རྩིབས་ལས་སྣང་འགྱུར་ན། །

འདི་ནི་བར་དོ་ཐ་མ་ལ། །

མངོན་པར་བྱང་ཆུབ་ཉིད་རྙེད་དོ། །

ཅེས་སོ། །

དེའང་ལྷུན་གྲུབ་སྣང་ན་སྤྲུལ་པ་འགྱེད་ལ། དེའི་ངང་ནས་འཇིག་རྟེན་ཕྱོགས་བཅུར་ཡང་སེམས་ཅན་གྱི་དོན་ལ་སྤྲུལ་པ་ཕྱིར་འཕྲོ་བས། རང་སྣང་གཟུགས་བརྙན་གྱི་འགྲོ་དྲུག་དང༌། གཞན་སྣང་རང་མཚན་གྱི་འགྲོ་དྲུག་གཉིས་ཀྱི་གདུལ་ཞིང་དུ། སྤྲུལ་པ་གཉིས་ཀྱིས་དོན་མཛད་པར་ཡང༌། དེ་ཉིད་ལས།

དེ་ལྟར་འོད་ཀྱི་དཀྱིལ་འཁོར་དུ། །

གང་ཞིག་བྱང་ཆུབ་རྙེད་པའི་མི། །

འདི་ནི་སྐལ་ལྡན་སེམས་ཆེན་གྱིས། །

སྤྲུལ་པ་ཡིས་ནི་ཕྱོགས་བཅུ་རུ། །

སེམས་ཅན་དོན་ཀྱང་རང་བཞིན་དུ། །

འདི་ཡིས་བྱེད་དོ་མཁའ་འགྲོ་མ། །

{ཅེས་}[[107]](#footnote-107)སོ། །

##### 2.22.3.1.2.4 སྒྲ་རྒྱས་པར་བཤད་པ།

བཞི་པ་སྒྲ་ལ། ངོ་བོ། དབྱེ་བ། རྒྱུ། འབྲས་བུའི་ཚད་དང་བཞི་ལས།

###### 2.22.3.1.2.4.1 ངོ་བོ།

སྒྲའི་ངོ་བོ་རྣ་བའི་དབང་པོ་ལ་གྲག་པའོ། །

###### 2.22.3.1.2.4.2 དབྱེ་བ།

དབྱེ་ན་སྙན་མི་སྙན་བར་མ་ལ་སོགས་པ་ཡོད་ཀྱང༌། སྐབས་འདིར་དལ་ལ་རྒྱུན་རིང་བ་ཞི་བའི་རྔ་སྒྲ་དང༌། དྲག་ལ་ཡུན་ཐུང་བ་ཁྲོ་བོའི་འབྲུག་སྒྲ་[page Ad-390]གཉིས་ཏེ་འུར་བ་དང་ཐུག་པ་ཞེས་བྱའོ། །

###### 2.22.3.1.2.4.3 རྒྱུ།

རྒྱུ་ནི་སྤྱིའི་རྒྱུ་ནམ་མཁའི་གསེང་ལ་གཉིས་འཐབས་པའི་རྐྱེན་ལས་བྱུང་ལ། འདིར་བརྟན་པ་ཐོབ་པའི་རྒྱུས་བྱུང་བའོ། །

###### 2.22.3.1.2.4.4 འབྲས་བུའི་ཚད།

འབྲས་བུ་ནི། ལོངས་སྐུ་དང༌། དེ་ལས་སྤྲུལ་སྐུ་འཕྲོ་བ་ཐོབ་པའོ། །དེའང་དལ་ལ་རྒྱུན་རིང་བའི་འུར་བས་ཞི་བའི་སྐུ་ལ་བསམ་གཏན་གྱི་ཞག་བདུན་ན་བརྟན་པ་ཐོབ་ལ། འུར་ཐུག་རྩེག་མ་དྲག་ལ་ཡུན་ཐུང་བས་ཁྲོ་བོའི་སྐུ་ལ་གྲོལ་བའོ། །དེ་གཉིས་ཀྱང་རིགས་ལྔར་ཡོད་ལ། རིགས་ལྔ་གང་དུ་གྲོལ་བའི་མཚན་མ་བརྟག་པ་ནི། རྣལ་འབྱོར་པ་འདས་པའི་གནས་སམ། རོ་སྐྱལ་སྦྱངས་ཀྱིས་དེའི་ཤར་དུ་གྲག་ན་རྡོ་རྗེ་རིགས། ལྷོར་རིན་ཆེན་རིགས། ནུབ་ཏུ་པདྨ་རིགས། བྱང་དུ་ལས་ཀྱི་རིགས། སྟེང་དུ་བྱུང་ན་དེ་བཞིན་གཤེགས་པའི་རིགས་ཀྱི་སངས་རྒྱས་འགྲུབ་པ་སྟེ། སྐུ་གདུང་འབར་བ་ལས།

གང་དུ་འདས་[392-page Dg]པའི་གནས་[page My-422b]ཁང་གི །

ཤར་གྱི་ཕྱོགས་ནས་ཉེ་བའི་སར། །

སྒྲ་ནི་རབ་ཏུ་གྲག་པ་ན། །

འདི་ནི་རྡོ་རྗེའི་རིགས་སུ་འགྱུར། །

དེ་བཞིན་ལྷོ་ཡི་ཕྱོགས་སུ་ཡང༌། །

སྒྲས་ནི་རིན་ཆེན་རིགས་སུ་སྣང༌། །

ནུབ་ཏུ་པདྨ་དེ་བཞིན་ནོ། །

བྱང་དུ་ལས་ཀྱི་རིགས་སུ་འགྱུར། །

དེ་བཞིན་སྟེང་དུ་དེ་བཞིན་གཤེགས། །

སྒྲ་ཡི་རང་བཞིན་འདི་ལྟ་བུ། །

འུར་ཞིང་ཐུག་པ་རྩེག་མ་དང༌། །

རྒྱུན་རིང་འཇམ་དལ་རིང་བའི་སྒྲ། །

ཞི་དང་ཁྲོ་བོའི་ཁྱད་ཀྱིས་སོ། །

དེ་ལྟར་སྒྲ་དང་ལྡན་གྱུར་ན། །

འདི་ནི་ལོངས་སྤྱོད་རྫོགས་པ་ཡི། །

སྐུ་ཡི་འབྲས་བུ་ཐོབ་པའོ། །

དེ་ཀུན་ལོངས་སྐུའི་ཚད་དང་མཉམ། །

འདི་ལྟར་ལོངས་སྤྱོད་རྫོགས་ནས་ཀྱང༌། །

སྤྲུལ་པའི་སྐུ་ཡང་འབྱིན་པར་ནུས། །

ནུས་དང་{འཐུན་}[[108]](#footnote-108)[page Ad-391]འཇུག་ཐབས་ཀྱིས་ནི། །

འདི་ཡི་ས་ལ་མཐར་ཕྱིན་པའོ། །

{ཅེས་}[[109]](#footnote-109)པ་དང༌། རྡོ་རྗེ་སེམས་དཔའ་སྙིང་གི་མེ་ལོང་ལས།

སྒྲ་ལ་ཡང་གཉིས་ཏེ། འུར་གྱིས་བྱུང་ན་ཞག་བདུན་ན་མངོན་པར་རྫོགས་པར་སངས་རྒྱས་པའོ། །ཐུག་གིས་བྱུང་ན་ཞག་བཅུ་བཞི་ན་མངོན་པར་རྫོགས་པར་སངས་རྒྱས་པའོ། །

{ཅེས་}[[110]](#footnote-110)སོ། །

##### 2.22.3.1.2.5 ས་གཡོ་བ་རྒྱས་པར་བཤད་པ།

ལྔ་པ་ས་གཡོ་བ་ལ་ངོ་བོ། རྒྱུ། དབྱེ་བ། འབྲས་བུ་བཞི་ལས།

###### 2.22.3.1.2.5.1 ངོ་བོ།

ངོ་བོ་ནི་སྣོད་ཀྱི་འོག་གཞི་སྐྱེ་འགྲོ་{རྟེན་}[[111]](#footnote-111)ཞིང་འདེགས་པའོ། །

###### 2.22.3.1.2.5.2 རྒྱུ།

རྒྱུ་ནི་སྐྱེས་བུ་དེའི་ནུས་པས་རླུང་བསྐུལ་ཏེ་གཡོ་བའོ། །

###### 2.22.3.1.2.5.3 དབྱེ་བ།

དབྱེ་ན་གཡོ་བ་རབ་ཏུ་གཡོ་བ། ཆེར་གཡོ་བ། ཀུན་དུ་རབ་ཏུ་གཡོ་བ་དང་བཞིའོ། །

###### 2.22.3.1.2.5.4 འབྲས་བུ།

འབྲས་བུ་ནི། སྐྱེས་བུ་ཐུན་མོང་བ་བྱང་ཆུབ་སེམས་དཔའི་རིགས་ལ་སོགས་པ་རྣམས་དང༌། འདིའི་སྒོ་མ་མཐོང་ཡང་སྔོན་འགྲོ་སྦྱོང་འཕྲོ་ལ་ཤི་བའམ། དམིགས་པ་ཡུལ་གྱི་བློ་ཅན་འགའ་ཞིག་གམ། བཏགས་གྲོལ་བཏགས་པའི་གང་ཟག་ཕལ་པ་དག་ལམ་ལ་མོས་པ་དང་བརྩོན་པ་བྱེད་པ་ལས་ཚེ་འཕོས་པ་རྣམས་ཀྱི་རྟགས་ཏེ། དེའང་དབུགས་དང་བྲལ་མ་ཐག་ས་གཡོས་དབུས་སུ་བྱུང་ན་ཉན་ཐོས་འཕགས་པའི་ས་དཀར་པོ་རྣམ་པར་མཐོང་བ་ཐོབ་ནས་ཕྱི་མ་བདུན་སྦྱོང་བ་ལ་གནས་སོ། །དེའང་རིགས་[page My-423a]དང༌། བརྒྱད་པ་དང༌། མཐོང་བ་དང༌། སྲབས་པ་དང༌། བྱས་པ་རྟོགས་པ་དང༌། ཉན་ཐོས་དང༌། རང་སངས་རྒྱས་ཀྱི་ས་[393-page Dg]སྟེ་དམན་པའི་ས་བརྒྱད་དོ། །ཤི་ནས་ཞག་གསུམ་ན་ཤར་ཕྱོགས་ནས་གཡོས་ན་རང་སངས་རྒྱས་ཀྱི་ས་ཐོབ་བོ། །འདི་ལ་རྒྱུན་ཞུགས། ཕྱིར་འོང༌། ཕྱིར་མི་འོང༌། དགྲ་བཅོམ་པའི་ས་དང་བཞིའོ། །ཤི་ནས་ཞག་དྲུག་ན་[page Ad-392]ལྷོར་གཡོས་ན་བྱང་ཆུབ་སེམས་དཔའི་སའོ། །འདི་ལ་རབ་ཏུ་དགའ་བ་དང༌། དྲི་མ་མེད་པ་དང༌། འོད་བྱེད་པ་དང༌། འོད་འཕྲོ་བ་དང༌། སྦྱང་དཀའ་བ་དང༌། མངོན་དུ་གྱུར་དང༌། རིང་དུ་སོང་དང༌། མི་གཡོ་བ་དང༌། ལེགས་པའི་བློ་གྲོས་དང༌། ཆོས་ཀྱི་སྤྲིན་ཏེ་རྒྱུའི་ས་བཅུ། ཀུན་དུ་འོད་འབྲས་བུའི་ས་དང་བཅུ་གཅིག་གོ །ཤི་ནས་ཞག་དགུ་ན་སྟེང་ནས་སྒྲ་ཅུང་ཟད་དང་མཉམ་དུ་གཡོས་ན་རིག་པ་འཛིན་པའི་ས་ཐོབ་པོ། །འདི་ལ་རྣམ་པར་སྨིན་པའི་ས་དང༌། ཚེ་ལ་དབང་བའི་ས་དང༌། ཕྱག་རྒྱ་ཆེན་པོའི་ས་དང༌། ལྷུན་གྱིས་གྲུབ་པའི་ས་དང་བཞིའོ། །དེའང་གང་ཟག་དེ་དག་གིས་མྱུར་དུ་འབྲས་བུ་མི་ཐོབ་པས། རང་རང་གི་ས་དེ་དག་གི་དང་པོ་ཐོབ་ནས་ཡོངས་སུ་རྫོགས་པར་སྦྱོང་བའི་བར་ལ་ཡུན་རིང་དུ་གནས་པར་གསུངས་ཏེ། སྐུ་གདུང་འབར་བ་ལས།

ས་ནི་གཡོ་བའི་སྐྱེས་བུ་དེའི། །

དབུགས་དང་བྲལ་བའི་ཚེ་གཡོས་ན། །

འདིས་ནི་ཉན་ཐོས་ས་ཐོབ་བོ། །

དེ་བཞིན་ཞག་ནི་གསུམ་ན་ཡང༌། །

དེ་ཉིད་ས་ཡི་གཡོས་བྱུང་ན། །

འདིས་ནི་རང་སངས་རྒྱས་ཀྱི་ས། །

ཞག་ནི་དྲུག་ན་བྱུང་བ་ན། །

འདི་ནི་བྱང་ཆུབ་སེམས་དཔའ་ཡི། །

ས་ལ་འཇུག་གོ་མཁའ་འགྲོ་མ། །

གལ་ཏེ་ཞག་ནི་དགུ་ན་ཡང༌། །

ས་ནི་གཡོས་པར་གྱུར་ན་ནི། །

འདིས་ནི་རིག་པ་འཛིན་པ་ཡི། །

ས་ལ་ཅི་དགར་སྤྱོད་པར་ནུས། །

ས་ནི་གཡོས་པའི་སྐལ་ལྡན་ལ། །

སངས་རྒྱས་འབྲས་བུ་མི་སྣང་སྟེ། །

དེ་བཞིན་ས་དང་ལམ་རྣམས་ལ། །

ཡུན་དུ་སྦྱོང་ཞིང་[page My-423b]གནས་པའོ། །

{ཅེས་}[[112]](#footnote-112)སོ། །

དེ་ཡང་ཐེག་པའི་སྒོ་དང་འཇུག་ལམ་སོ་སོ་ཡིན་པར་མ་གོ་བར། དིང་སང་ཐོས་པ་ཆུང་བ་དག་[page Ad-393]རྒྱུ་མཚན་ཉིད་ཁོ་ནའི་ས་ལམ་གྱིས་ཐམས་ཅད་ལ་འཇལ་བ་ནི། ཁུར་ཐོགས་པའི་བར་ཞག་གིས་ལྷ་ས་ལྟ་བུ་བགྲོད་པའི་བར་ཞག་དེས་དེར་འགྲོ་ཚད་ཀྱི་[394-page Dg]སྐྱེ་བོ་ལ་རྩིས་འདེབས་པ་དང་འདྲ་ཡང༌། ཐམས་ཅད་མཚོན་མི་ནུས་ཏེ། རྟ་པ་དང༌། རྐང་མགྱོགས་པ་དང༌། བྱ་ལ་སོགས་པ་ཁུར་པོ་བས་ཡུན་རིང་པོ་ཞག་ས་བྱེད་པ་ཆོད་ལ། བུལ་ན་རིང་དུ་ཐོགས་པ་ཡོད་པས་མ་ངེས་པ་ལྟར། ལམ་སོ་སོའི་ཐབས་དང་ཤེས་རབ་ཀྱི་བྱེད་པ་ཡང་དེ་དང་འདྲ་བར་མཁས་པ་ཤེས་རབ་ཅན་གྱིས་ཁོང་དུ་ཆུད་པར་རྟོགས་པར་བྱའོ། །

### 2.22.3.2 འགྲོ་དྲུག་འཁྲུལ་པས་སྐྱེ་བ་ལེན་པའི་རྟགས་བསྟན་པ།

དོན་གཉིས་པ་འགྲོ་དྲུག་འཁྲུལ་བས་སྐྱེ་བ་ལེན་པའི་རྟགས་ལ་གཉིས་ཏེ། སྤྱིའི་རྣམ་པར་བཞག་པ་དང༌། རྟགས་དངོས་བསྟན་པའོ། །

#### 2.22.3.2.1 སྤྱིའི་རྣམ་པར་གཞག་པ།

དང་པོ་ནི། འདི་ལྟར་སེམས་ཅན་ཐམས་ཅད་ལ། འགྲོ་བའི་ལམ་གཉིས། འབྲས་བུ་གཉིས་ཏེ་བཞི་ལས། ལམ་ནི་ཆོས་ཉིད་ཀྱི་བར་མ་དོ་དང༌། སྲིད་པའི་བར་མ་དོ་གཉིས་མ་ཡིན་པའི་ལམ་ཡོད་མི་སྲིད། འབྲས་བུ་ལ་སངས་རྒྱས་དང་སེམས་ཅན་རང་དུ་ལྡོག་པ་གཉིས་ལས་འགྲོ་ས་མེད་དོ། །སངས་རྒྱས་སུ་འགྲོ་བ་ལ་ལམ་ལྔ་སྟེ། ཚོགས་ལམ། སྦྱོར་ལམ། མཐོང་ལམ། བསྒོམ་ལམ། མཐར་ཕྱིན་པའི་ལམ་དང་ལྔའོ། །སེམས་ཅན་དུ་འཁྲུལ་བའི་ལམ་ཡང་རྒྱུད་ལྔ་སྟེ། རྨི་ལམ་གྱི་ལམ། བག་ཆགས་ཀྱི་ལམ། ལས་ཀྱི་མཐའི་ལམ། འཁྲུལ་འཁོར་མ་ངེས་པའི་ལམ། རྒྱུ་དང་འབྲས་བུ་སོ་སོར་མ་ངེས་པའི་ལམ་མོ། །འབྲས་བུ་ལས་ཁྱད་པར་དུ་སངས་རྒྱས་ནི་ཡེ་ཇི་བཞིན་པའི་སངས་རྒྱས་ཀྱི་འབྲས་བུ་དང༌། རྟོགས་པ་མངོན་དུ་གྱུར་པའི་སངས་རྒྱས་ཀྱི་འབྲས་བུའོ། །སེམས་ཅན་[page Ad-394]གྱི་འབྲས་བུ་ནི་དམྱལ་བ། ཡི་དྭགས། བྱོལ་སོང༌། མི། ལྷ། ལྷ་མིན་དྲུག་ལས་འགྲོ་ས་མེད་དོ། །

#### 2.22.3.2.2 རྟགས་དངོས་བསྟན་པ།

གཉིས་པ་རྟགས་དངོས་ལ་དྲུག་ལས།

##### 2.22.3.2.2.1 དམྱལ་བར་སྐྱེ་བའི་རྟགས།

དང་པོ་དམྱལ་བར་སྐྱེ་བའི་རྟགས་ནི། ཤི་བའི་དུས་དེར་ནམ་མཁའ་སྤྲིན་ནག་པོས་འཁྲིགས་[page My-424a]ཏེ། མུན་བསྲོས་པ་བཞིན་སོང་ལ། ཆར་དང༌། ཁུ་རླངས་དང༌། རླུང་ཆེན་པོ་དང་། སེར་བ་དང་། བུ་ཡུག་འཚུབས་ན་ཚ་བའི་དམྱལ་བ་བརྒྱད་དང༌། གྲང་བ་བརྒྱད་དང༌། ཉི་ཚེ་བ་དང༌། ཉེ་འཁོར་བ་དང༌། སེམས་ཅན་དམྱལ་བ་མནར་མེད་དང༌། རྡོ་རྗེ་དམྱལ་བ་དང་བདུན་དུ་སྐྱེའོ། །དེ་ལ་ཕྱི་[395-page Dg]མ་འདི་གཉིས་ཚ་དམྱལ་བརྒྱད་ཀྱི་ཁོངས་སུ་གཏོགས་ཀྱང་ཚེ་རིང་བ་དང་། སྡུག་བསྔལ་ཆེ་བས་ཁྱད་པར་དུ་བྱས་ཏེ་ལོགས་སུ་{བསྒྲངས་}[[113]](#footnote-113)སོ། །དེའང་{འཚམས་}[[114]](#footnote-114)མེད་ལ་སོགས་པའི་ལས་ཀྱིས་ཚ་དམྱལ་ཐ་མ་དེར་སྐྱེས་པ་ཀུན་གྱི་ཚེ་བར་བསྐལ་གཅིག་ཡིན་ཡང༌། ཆོས་སྤངས་པའི་ལས་ཅན་དེ་དེ་བས་ཀྱང་བྱེ་བ་བརྒྱ་སྟོང་གིས་རིང་དུ་གནས་པས་སེམས་ཅན་དམྱལ་བ་མནར་མེད་ཅེས་བཤད་དེ། འཕགས་པ་ཤེས་རབ་ཀྱི་ཕ་རོལ་ཏུ་ཕྱིན་པ་སྟོང་ཕྲག་བརྒྱ་པ་ལས།

ཆོས་སྤངས་པ་དེའི་ལས་ཀྱི་རྣམ་པར་སྨིན་པས་སེམས་ཅན་དམྱལ་བ་ཆེན་པོ་མནར་མེད་པ་ཅན་དུ་སྐྱེས་ཏེ་སྡུག་བསྔལ་མི་ཟད་པ་མྱོང་བ་ལས། དེར་ཡང་མེའི་བསྡུད་པའི་བསྐལ་པ་ཆེན་པོ་བྱུང་བ་ན། ཤར་ཕྱོགས་ཀྱི་འཇིག་རྟེན་ན་སེམས་ཅན་དམྱལ་བ་ཆེན་པོ་ཡོད་པའི་གནས་ག་ལ་བ་དེར་སྐྱེས་ཏེ། དེར་ཡང་མེའི་བསྐལ་པ་ཆེན་པོ་བྱུང་བ་ན།

{ཅེས་}[[115]](#footnote-115)ཕྱོགས་བཅུ་མཐའ་ཡས་མུ་མེད་པའི་བར་དུ་གསུངས་སོ། །དེ་བས་གསང་སྔགས་ཀྱི་སྒོར་ཞུགས་ནས་རྡོ་རྗེ་[page Ad-395]བླ་མ་ལ་དམ་ཚིག་ཆེན་པོ་ཉམས་པ་དེ་ཚེ་རིང་ཞིང་སྡུག་བསྔལ་ཆེ་བ་སྟེ། དམ་ཚིག་མཆོག་ཏུ་བཀོད་པ་སྡོང་པོའི་རྒྱུད་ལས།

གང་གིས་རྡོ་རྗེ་བླ་མ་ལ། །

ངན་སེམས་ལྡན་པས་སུན་ཕྱུང་སྟེ། །

དམ་ལས་ཉམས་པ་ཆེན་པོ་དག །

ཇི་སྲིད་རྒྱ་མཚོ་ཆེན་པོ་ལས། །

སྐྲ་ཡི་ཉག་མ་རེ་རེ་ཡིས། །

ཆུ་དེ་གཏོར་བས་ཟད་གྱུར་པ། །

བསྐལ་པ་རྒྱ་མཚོ་དེ་སྙེད་དུ། །

གནས་པར་འགྱུར་བ་གང་ཡིན་པ། །

རྡོ་རྗེའི་དམྱལ་བར་གྲགས་པ་ཡིན། །

{ཅེས་}[[116]](#footnote-116)སོ། །

##### 2.22.3.2.2.2 ཡི་དྭགས་སུ་སྐྱེ་བའི་རྟགས།

གཉིས་པ་ཡི་{དགས་}**[[117]](#footnote-117)**སུ་སྐྱེ་བའི་རྟགས་ནི། ཤི་བའི་དུས་ན་[page My-424b]ནམ་མཁའ་མི་གསལ་བ་ལ་འོད་སེར་ཡལ་བ་ནུབ་ཀའི་སྣང་བ་ལྟ་བུ་དང༌། ཉི་ཟླ་ཤི་བ་དང༌། སྤྲིན་སེར་པོས་ཉི་ཟླ་མི་སྣང་བ་དང༌། ཆར་བབ་པའི་རྗེས་གྲང་པོ་དང༌། དེའི་སྲོད་ལ་ཆར་བབ་པ་སྟེ། འདི་དག་ནི་ཡི་{དགས་}[[118]](#footnote-118)ཕྱིའི་སྒྲིབ་པ་ཅན་དང༌། ནང་གི་སྒྲིབ་པ་ཅན་དང༌། གློ་བུར་བའི་སྒྲིབ་པ་ཅན་དང༌། བྱེ་བྲག་པའི་སྒྲིབ་པ་ཅན་དང༌། ཕྱིན་ཅི་ལོག་ཏུ་སོང་བའི་སྒྲིབ་པ་ཅན་དང༌། ལས་དང་ལས་ཀྱི་རྣམ་གྲངས་པའི་སྒྲིབ་པ་ཅན་དང༌། [396-page Dg]ལོངས་སྤྱོད་སྣང་བ་དབང་དུ་མ་གྱུར་པའི་སྒྲིབ་པ་ཅན་དང་དེ་རྣམས་སུ་སྐྱེ་བའོ། །

##### 2.22.3.2.2.3 དུད་འགྲོའི་རྟགས།

གསུམ་པ་དུད་འགྲོའི་རྟགས་ནི། ཚེ་འཕོས་པའི་དུས་སུ་ནམ་རྨུགས་ཤིང་བག་དྲོ་ལ་སྣུམ་མེད་ཅིང་སྤྲིན་ནག་པོས་འཁྲིགས་པ་དང༌། ན་བུན་ལང་ལོང་གིས་རྨུགས་པའམ། དུ་བའི་རྣམ་པས་ལུང་པ་སྔོ་སངས་ཏེ་སོང་བ་དང༌། རྨུགས་ཤིང་ཉམས་མི་དགའ་བའི་ནམ་མཁའ་བྱུང་ན་བྱོལ་སོང་རྐང་མངས་དང༌། རྐང་མེད་དང༌། རྐང་བཞི་པ་དང༌། འདབ་ཆགས་དང༌། སྡེར་ཆགས་ལ་སོགས་[page Ad-396]པར་སྐྱེ་བའོ། །

##### 2.22.3.2.2.4 ལྷ་མ་ཡིན་དུ་སྐྱེ་བའི་རྟགས།

བཞི་པ་ལྷ་མ་ཡིན་དུ་སྐྱེ་བའི་རྟགས་ནི། ཤི་བའི་དུས་སུ་རླུང་དྲག་པ་ཕྱོགས་ཀུན་ནས་ལྡང་བ་དང༌། སྤྲིན་ཁམ་ནག་སྲོག་ཆགས་འཇིགས་པའི་གཟུགས་འདྲ་བ་འབྱུང་བ་དང༌། སྤྲིན་རྣམས་རབ་ཏུ་འཁྲུག་ཅིང་འབྲུག་དྲག་པོ་གློག་གི་ཕྲེང་བ་འཁྱུག་པས་ང་རོ་སྒྲོགས་པ་དང༌། ཉི་ཟླའི་འོད་སྤྲིན་གྱིས་མི་སྣང་བར་བསྒྲིབས་པ་སྟེ། ལྷ་མ་ཡིན་ཟུར་ཕུད་ལྔ་པ་དང༌། གདོང་དྲུག་པ་དང༌། ལག་རིངས་དང༌། ལྟོ་འཕྱེ་ཆེན་པོ་དང༌། ནམ་མཁའ་ལྡིང་རལ་པ་ཅན་ལྔའི་སྐྱེ་བ་ལེན་པའོ། །

##### 2.22.3.2.2.5 ལྷར་སྐྱེ་བའི་རྟགས།

ལྔ་པ་ལྷར་སྐྱེ་བའི་རྟགས་ནི། དབུགས་དང་བྲལ་བའི་དུས་སུ། ནམ་མཁའ་{དངས་}[[119]](#footnote-119)ལ་ཉི་ཟླ་གསལ་ཞིང་རླུང་སེར་བུ་མེད་པ་ལ་ཕྱོགས་རྣམས་མདངས་བཟང་ཞིང་རབ་ཏུ་དགའ་བར་མཐོང་བ། འདི་ནི་འདོད་པའི་ལྷ་རིགས་དྲུག་དང༌། གཙང་མ་རིས་ཀྱི་ལྷ་ལྔ་དང༌། འོད་གསལ་ལ་སོགས་པའི་སྐྱེ་གནས་བཅོ་ལྔ་དང༌། སྐྱེ་[page My-425a]མཆེད་མུ་བཞིར་སྐྱེ་བ་ལེན་པའི་རྟགས་སོ། །

##### 2.22.3.2.2.6 མིར་སྐྱེ་བའི་རྟགས།

དྲུག་པ་མིར་སྐྱེ་བའི་རྟགས་ནི། ཚེ་འདས་པའི་དུས་སུ་ནམ་མཁའ་རབ་ཏུ་གསལ་ཞིང་{དངས་}[[120]](#footnote-120)པ་ལ་སེར་བུ་མེད་པ་དང༌། འཇམ་སྤྲིན་སྲབ་མོ་དར་དཀར་གྱི་སྣལ་མ་བཞིན་{བརྐྱོང་}[[121]](#footnote-121)པ་དང༌། ཉི་མ་དང་ཟླ་བ་འཇའ་འོད་ཀྱིས་འཁོར་ན། རིམ་པ་ལྟར། མི་ལུས་ཙམ་པོ་དང༌། {རྩང་}[[122]](#footnote-122)མ་དང༌། རིན་པོ་ཆེའི་སྐྱེ་གནས་སུ་སྐྱེ་བའི་རྟགས་སོ། །འདི་དག་ནི་སྤྱིའི་རྣམ་པར་བཞག་པ་སྟེ། དམིགས་ཀྱིས་བསལ་ན། ངན་པོ་རླུང་དང༌། སེར་བ་ལ་སོགས་པ་མི་མ་ཡིན་ཁྲོས་པས་བཏང་བའམ། སྐྱེ་བོ་གཞན་སྡིག་པ་ཅན་ཤི་བའི་རྟགས་[397-page Dg]ཡིན་པ་ཡང་སྲིད་ལ། [page Ad-397]བཟང་པོ་འཇའ་འོད་དང་ནམ་དངས་པ་ལ་སོགས་པ་སྐྱེས་བུ་དམ་པ་གཞན་དག་ས་འཕར་བ་དང༌། ཏིང་ངེ་འཛིན་ཐོབ་པ་དང༌། ཚེ་འཕོས་པ་ལ་སོགས་པའི་ཡིན་ཡང་སྲིད་པས། འདིར་ཁོ་རང་གི་བློ་ལ་རྟགས་དེ་འབྱུང་བའི་ནུས་པ་ཅན། གསོན་དུས་སེམས་དང་ཀུན་ཏུ་སྤྱོད་པ་བཟང་བ་ཅིག་ལ་ཤི་དུས་རྟགས་བཟང་པོ་དེ་རིགས་ལ། གསོན་དུས་ངན་པོ་ལ་རྟགས་བཟང་ཡང་གཞན་གྱི་རྟགས་འཆུགས་པ་ཡིན་ཏེ། འཇིག་རྟེན་ན་འཇའ་དོན་གཉེར་བ་དང་ཕྲད་པ་ཞེས་བྱའི། ཁོའི་རྟགས་ལས་ངན་པ་དེ་འབྱུང་བར་རིགས་ཏེ་ཕྱི་ནང་རྟེན་འབྲེལ་གཅིག་ཡིན་པའི་ཕྱིར་རོ། །འདིར་དམིགས་བསལ་མ་ཤེས་ན་སྐྱེས་བུ་དམ་པ་ལ་རྟགས་ངན་པ་དང་འདོམ་པ་སྲིད་པས་བསྐུར་པ་འདེབས་སུ་འོང་ལ། སྡིག་ཅན་ལ་རྟགས་བཟང་པོ་འཇའ་དོན་གཉེར་བ་དང་ཐུག་པས་རྗེས་སུ་ཡི་རང་སྐྱེས་ནས། ཁོའི་རྗེས་སུ་སློབ་པ་འབྱུང་སྲིད་པས། དེ་དག་ལྡོག་པའི་ཕྱིར་བཤད་དོ། །[[123]](#footnote-123)ཇི་སྐད་དུ་སྐུ་གདུང་འབར་བ་རྟགས་ཀྱི་རྒྱུད་ལས།

འདི་ལྟར་སེམས་ཅན་ཐམས་ཅད་ཀྱི། །

ཚེ་ཡི་འདུ་བྱེད་བྱེད་པའི་ཚེ། །

ནམ་མཁའ་ཡི་ནི་མཚན་ཉིད་ཀྱིས། །

འདི་ཀུན་སྐྱེ་བའི་གནས་ལ་སྤྱོད། །

གང་ཞིག་ཤི་བ་དེ་ཚེ་ན། །

ནམ་མཁའ་སྨུག་ནག་མུན་པ་ནག །

དེ་བཞིན་ཆར་དང་ཁུ་[page My-425b]རླངས་དང༌། །

རླུང་དང་སེར་བུ་བུ་ཡུག་དང༌། །

འདི་ཀུན་སུ་ལ་བྱུང་བ་དེ། །

དམྱལ་བ་ཡི་ནི་སྐྱེ་གནས་སུ། །

འདི་ལ་བར་མ་དོ་མེད་པར། །

འགྱུར་བ་ཡིན་ནོ་མཁའ་འགྲོ་མ། །

ནམ་མཁའ་ན་བུན་ལྟ་བུ་ལ། །

འོད་ནི་སེར་ལ་ཉི་ཟླ་ཤི། །

རླུང་དང་སེར་བུ་མེད་པ་ལ། །

སེར་[page Ad-398]སླེག་ཉི་མ་མི་སྣང་དང༌། །

ཆར་པའམ་ཤུལ་ལམ་ཡང་ན་ནི། །

དེ་ཡི་སྲོད་ལ་འབབ་པར་འགྱུར། །

འདི་ལྟར་སུ་ལ་བྱུང་བ་དེ། །

ཡི་{དགས་}[[124]](#footnote-124)ཀྱི་ནི་སྐྱེ་གནས་སུ། །

སྐྱེ་བ་ཡིན་ནོ་མཁའ་འགྲོ་མ། །

ནམ་མཁའ་རྨུགས་ཤིང་རླུང་ཡང་མེད། །

སྤྲིན་ནི་གནག་ལ་གོ་{འཚམས་}[[125]](#footnote-125)མེད། །

ཡང་ན་ན་བུན་སྣང་བ་དང༌། །

རྨུགས་ཤིང་ཉམས་མི་དགའ་བ་ལ། །

ཚེ་ཡི་འདུ་བྱེད་སུས་བྱས་པ། །

འདི་ནི་བྱོལ་སོང་[398-page Dg]གནས་སུའོ། །

ཤིན་ཏུ་དྲག་ཅིང་རླུང་གིས་འཁྲུགས། །

སྤྲིན་ནི་ཁམ་ནག་འཇིགས་པའི་གཟུགས། །

རབ་ཏུ་འཁྲུག་ཅིང་འགྲོ་འོང་བཅས། །

འབྲུག་དང་གློག་གི་ལྕེ་འབྱིན་དང༌། །

ཉི་མ་ཟླ་བ་སྣང་མི་ནུས། །

འདི་ལྟར་སུ་ལ་བྱུང་བ་དེ། །

འདི་ནི་ལྷ་མིན་སྐྱེ་གནས་སོ། །

ནམ་མཁའ་གསལ་ཞིང་དངས་པ་ལ། །

ཉི་དང་ཟླ་བའི་སྣང་བ་གསལ། །

རླུང་དང་སེར་བུ་ལྡང་མི་ནུས། །

འདི་ནི་ལྷ་ཡི་སྐྱེ་གནས་སོ། །

ཡང་ནི་ནམ་མཁའི་གསལ་གདང་ལ། །

མི་འབྱེད་སྤྲིན་ནི་དར་དཀར་བཞིན། །

ཤིན་ཏུ་སྲབ་ཅིང་སྣལ་མར་སྣང༌། །

ཡང་ན་ཉི་ཟླ་འོད་ཁྱིམ་ཅན། །

འདི་ལྟར་སུ་ལ་བྱུང་བ་དེ། །

མི་ཡི་སྐྱེ་གནས་འདིས་ཐོབ་བོ། །

དེ་ལྟར་རྟགས་དང་སུ་ལྡན་པ། །

ངེས་པར་རིགས་དྲུག་སར་ངེས་ཡིན། །

འདི་ལྟར་མ་ཡིན་འདུ་བྱེད་རྣམས། །

རྟགས་མེད་ངེས་པ་མེད་པ་ཡིན། །

འདི་ལྟར་རྟགས་ནི་དེ་དག་ཀུན། །

ཞག་ནི་གཉིས་ནས་གསུམ་དུ་འོང༌། །

འདི་ཀུན་སྐྱེ་གནས་དེར་སྐྱེའི་རྟགས། །

{ཅེས་}[[126]](#footnote-126)གསུངས་སོ། །

དེའང་རྟགས་མེད་པར་ཤི་བ་རྣམས་གང་དུ་སྐྱེ་རང་གི་ལས་ཀྱིས་ཤེས་མོད། འོན་ཀྱང་འཆི་དུས་དམྱལ་བའི་མེའི་སྣང་བ་[page Ad-399]དང༌། བཀྲེས་སྐོམ་འཇིགས་པའི་སྣང་བ་དང༌། ཤེས་པ་རྨུགས་པའམ་དུད་འགྲོའི་ནང་ན་[page My-426a]འདུག་པ་སྙམ་པ་འམ། མིའི་ཡུལ་སྔོན་མ་མཐོང་བ་འམ། རི་རབ་ཀྱི་ནང་དང་རྒྱ་མཚོའི་ནང་གི་ཉམས་སམ། ལྷའི་ཁང་བུའམ་སྐྱེད་མོས་ཚལ་གྱི་ནང་མཐོང་བའི་སྣང་བ་དང་། དཀར་སང་བ་ལྟ་བུའི་སྣང་བ་མཐོང་བ་རྣམས་འགྲོ་དྲུག་སོ་སོར་ངེས་པའི་ནང་གི་རྟགས་སུ་མདོ་ལས་བཤད་ལ། ཡང་རྒྱུད་སྡེ་ལས། དྲོད་རྐང་{འཐིལ་}[[127]](#footnote-127)དང༌། ཆུ་སོ་དང༌། ལྟེ་བ་དང༌། མགྲིན་པ་དང༌། སྨིན་དབྲག་དང༌། སྤྱི་བོ་ནས་ཡལ་བ་ལ་འགྲོ་བ་དྲུག་གི་སྐྱེ་གནས་ལེན་པའི་རྟགས་སུ་གསུངས་སོ། །རྟགས་བྱུང་བ་དག་ཀྱང་རང་གི་སེམས་དང་{འཐུན་}[[128]](#footnote-128)པར་སྣང་བ་ཡིན་ན་སྐྱེ་གནས་དྲུག་སོ་སོའི་རྟགས་སུ་ངེས་པར་ཤེས་པར་བྱའོ།། །།

## 2.22.4 ལེའུ་རེ་རེའི་མཇུག་གི་སྨོན་ལམ།

ཐེག་པའི་མཆོག་རིན་པོ་ཆེའི་མཛོད་ལས། དུས་གསུམ་རྟགས་ཀྱི་རྣམ་གྲངས་ངེས་པ་གཏན་ལ་ཕབ་[399]པ་སྟེ། རིམ་ཁང་ཉི་ཤུ་རྩ་གཉིས་པའོ།།  །།

1. Nd: པདྨ་ [↑](#footnote-ref-1)
2. Nd: ཞེས་ [↑](#footnote-ref-2)
3. Nd: དྭགས་ [↑](#footnote-ref-3)
4. Nd: གཟིགས་ [↑](#footnote-ref-4)
5. Nd: དྭགས་ [↑](#footnote-ref-5)
6. Nd: ཀྲུང་ [↑](#footnote-ref-6)
7. Nd: omits [↑](#footnote-ref-7)
8. Nd: མཇིང་ [↑](#footnote-ref-8)
9. Nd: རྟོགས་ཤིང་ [↑](#footnote-ref-9)
10. Nd: དེ [↑](#footnote-ref-10)
11. Nd: ཞེས་ [↑](#footnote-ref-11)
12. Nd: ཞེས་ [↑](#footnote-ref-12)
13. Nd: ཞེས་ [↑](#footnote-ref-13)
14. Nd: བལྟས་ [↑](#footnote-ref-14)
15. Nd: དྭངས་ [↑](#footnote-ref-15)
16. Nd: བལྟས་ [↑](#footnote-ref-16)
17. Nd: omits [↑](#footnote-ref-17)
18. Nd: རིམ་གྱིས་ [↑](#footnote-ref-18)
19. Nd: མཐུན་ [↑](#footnote-ref-19)
20. Nd: ཞེས་ [↑](#footnote-ref-20)
21. Nd: omits [↑](#footnote-ref-21)
22. Nd: གདལ་ [↑](#footnote-ref-22)
23. Nd: དྭངས་ [↑](#footnote-ref-23)
24. Nd: ཞེས་ [↑](#footnote-ref-24)
25. Nd: ཞེས་ [↑](#footnote-ref-25)
26. Nd: omits [↑](#footnote-ref-26)
27. Nd: གདལ་ [↑](#footnote-ref-27)
28. Nd: ཞེས་ [↑](#footnote-ref-28)
29. Is this the correct place to start the second division? It may start right after the quote. (I didn’t make subheads for these as the other dbye ba sections in this chapter are shorter and don’t have subheads. [↑](#footnote-ref-29)
30. Nd: བསྒྲིབ་ [↑](#footnote-ref-30)
31. Nd: བཟླུམས་ [↑](#footnote-ref-31)
32. The beginning of the fifth section, ‘bras bu, is not clearly indicated. Does this look like a good starting point? [↑](#footnote-ref-32)
33. [↑](#footnote-ref-33)
34. Nd: རིམ་གྱིས་ [↑](#footnote-ref-34)
35. Nd: མཐུན་ [↑](#footnote-ref-35)
36. Nd: མཐུན་ [↑](#footnote-ref-36)
37. Nd: ཞེས་ [↑](#footnote-ref-37)
38. Nd: ཞེས་ [↑](#footnote-ref-38)
39. Nd: omits [↑](#footnote-ref-39)
40. Nd: ཞེས་ [↑](#footnote-ref-40)
41. Nd: ཞེས་ [↑](#footnote-ref-41)
42. Nd: ཞེས་ [↑](#footnote-ref-42)
43. Nd: ཞེས་ [↑](#footnote-ref-43)
44. This may be a concluding section [↑](#footnote-ref-44)
45. Nd: རིམ་གྱིས་ [↑](#footnote-ref-45)
46. Nd: ཞེས་ [↑](#footnote-ref-46)
47. Nd: རིང་དུ [↑](#footnote-ref-47)
48. Nd: ཞེས་ [↑](#footnote-ref-48)
49. Nd: གདོས་ [↑](#footnote-ref-49)
50. Nd: གདོས་ [↑](#footnote-ref-50)
51. Nd: གདོས་ [↑](#footnote-ref-51)
52. Nd: ཞེས་ [↑](#footnote-ref-52)
53. Nd: ཞེས་ [↑](#footnote-ref-53)
54. Nd: ཞེས་ [↑](#footnote-ref-54)
55. Nd: ཞེས་ [↑](#footnote-ref-55)
56. Nd: ཞེས་ [↑](#footnote-ref-56)
57. Nd: དྭངས་ [↑](#footnote-ref-57)
58. Nd: ཞེས་ [↑](#footnote-ref-58)
59. Nd: མཚམས་ [↑](#footnote-ref-59)
60. Nd: ཞེས་ [↑](#footnote-ref-60)
61. Nd: ཞེས་ [↑](#footnote-ref-61)
62. Nd: ཞེས་ [↑](#footnote-ref-62)
63. Concluding discussion? [↑](#footnote-ref-63)
64. Nd: འཆང་ [↑](#footnote-ref-64)
65. Nd: ཞེས་ [↑](#footnote-ref-65)
66. Nd: ཞེས་ [↑](#footnote-ref-66)
67. Nd: ཞེས་ [↑](#footnote-ref-67)
68. Nd: omits [↑](#footnote-ref-68)
69. Nd: ཞེས་ [↑](#footnote-ref-69)
70. Nd: དྭངས་ [↑](#footnote-ref-70)
71. Nd: དྭངས་ [↑](#footnote-ref-71)
72. Nd: དྭངས་ [↑](#footnote-ref-72)
73. Nd: དྭངས་ [↑](#footnote-ref-73)
74. Nd: དྭངས་ [↑](#footnote-ref-74)
75. Nd: དྭངས་ [↑](#footnote-ref-75)
76. Nd: དྭངས་ [↑](#footnote-ref-76)
77. Nd: དྭངས་ [↑](#footnote-ref-77)
78. Nd: དྭངས་ [↑](#footnote-ref-78)
79. Nd: དྭངས་ [↑](#footnote-ref-79)
80. Nd: ཞེས་ [↑](#footnote-ref-80)
81. Nd: ཟླུམ་ [↑](#footnote-ref-81)
82. Nd: དྭངས་ [↑](#footnote-ref-82)
83. Nd: དྭངས་ [↑](#footnote-ref-83)
84. Nd: དྭངས་ [↑](#footnote-ref-84)
85. Nd: མཚམས་ [↑](#footnote-ref-85)
86. Nd: ཨིནྡྲ་ [↑](#footnote-ref-86)
87. Nd: དྭངས་ [↑](#footnote-ref-87)
88. Nd: ཟླུམ་ [↑](#footnote-ref-88)
89. Nd: ཞེས་ [↑](#footnote-ref-89)
90. Nd: ཟླུམ་ [↑](#footnote-ref-90)
91. Nd: དྭངས་ [↑](#footnote-ref-91)
92. Nd: དྭངས་ [↑](#footnote-ref-92)
93. Nd: དྭངས་ [↑](#footnote-ref-93)
94. Nd: དྭངས་ [↑](#footnote-ref-94)
95. Nd: པགས་ [↑](#footnote-ref-95)
96. Nd: དྭངས་ [↑](#footnote-ref-96)
97. Nd: མཐིང་ [↑](#footnote-ref-97)
98. Nd: ཞེས་ [↑](#footnote-ref-98)
99. Nd: པགས་ [↑](#footnote-ref-99)
100. Nd: ཞེས་ [↑](#footnote-ref-100)
101. Nd: དྭངས་ [↑](#footnote-ref-101)
102. Nd: དྭངས་ [↑](#footnote-ref-102)
103. Nd: དྭངས་ [↑](#footnote-ref-103)
104. Nd: འཐེན་ [↑](#footnote-ref-104)
105. Nd: འཐེན་ [↑](#footnote-ref-105)
106. Nd: ཞེས་ [↑](#footnote-ref-106)
107. Nd: ཞེས་ [↑](#footnote-ref-107)
108. Nd: མཐུན་ [↑](#footnote-ref-108)
109. Nd: ཞེས་ [↑](#footnote-ref-109)
110. Nd: ཞེས་ [↑](#footnote-ref-110)
111. Nd: བརྟེན་ [↑](#footnote-ref-111)
112. Nd: ཞེས་ [↑](#footnote-ref-112)
113. Nd: བགྲངས་ [↑](#footnote-ref-113)
114. Nd: མཚམས་ [↑](#footnote-ref-114)
115. Nd: ཞེས་ [↑](#footnote-ref-115)
116. Nd: ཞེས་ [↑](#footnote-ref-116)
117. Nd: དྭགས་ [↑](#footnote-ref-117)
118. Nd: དྭགས་ [↑](#footnote-ref-118)
119. Nd: དྭངས་ [↑](#footnote-ref-119)
120. Nd: དྭངས་ [↑](#footnote-ref-120)
121. Nd: བརྐྱང་ [↑](#footnote-ref-121)
122. Nd: གཙང་ [↑](#footnote-ref-122)
123. This quote looks like it would be a concluding discussion. Unclear if the concluding discussion should start here, or above this. [↑](#footnote-ref-123)
124. Nd: དྭགས་ [↑](#footnote-ref-124)
125. Nd: མཚམས་ [↑](#footnote-ref-125)
126. Nd: ཞེས་ [↑](#footnote-ref-126)
127. Nd: མཐིལ་ [↑](#footnote-ref-127)
128. Nd: མཐུན་ [↑](#footnote-ref-128)