# 2.25 ལྷུན་གྱིས་གྲུབ་པ་འབྲས་བུའི་རྣམ་པར་གཞག་པ་སྟེ་རིམ་ཁང་ཉི་ཤུ་རྩ་ལྔ་པ་སྟེ་ཐ་མ།

དེ་ལྟར་གསང་མཆོག་ངེས་པ་གནད་ཀྱིས་གྲོལ་བའི་གཞི་དང་ལམ་གྱི་རིམ་པ་རྒྱ་ཆེར་བཤད་ནས། ད་ནི་ཐབས་དེས་གང་དུ་[page My-481b]གྲུབ་པ་མཐར་ཕྱིན་འབྲས་བུའི་རིམ་པ་གཏན་ལ་དབབ་པ་ལ་གཉིས་ཏེ། ནང་དབྱིངས་ཀ་དག་གི་ས་ལ་མངོན་པར་བྱང་ཆུབ་པའི་ཚུལ་སྤྱིར་བསྟན་པ་དང༌། ལྷུན་གྲུབ་འོད་གསལ་གྱི་འཆར་གཞི་ལས་སྐུ་དང་ཡེ་ཤེས་ཀྱི་སྣང་ཚུལ་བྱེ་བྲག་ཏུ་བཤད་པའོ། །

## 2.25.1 ནང་དབྱིངས་ཀ་དག་གི་ས་ལ་མངོན་པར་བྱང་ཆུབ་པའི་ཚུལ་སྤྱིར་བསྟན་པ།

དང་[507-page Dg]པོ་ལ་གསུམ་སྟེ། གྲོལ་སའི་ངོ་བོ་ངོས་བཟུང༌། ཇི་ལྟར་གྲོལ་བའི་རང་བཞིན་སོ་སོར་བཤད། སྐུ་དང་ཡེ་ཤེས་ཀྱི་འཆར་གཞིར་གཏན་ལ་དབབ་པའོ། །

### 2.25.1.1 གྲོལ་སའི་ངོ་བོ་ངོས་གཟུང༌བ།

དང་པོ་ནི། རང་བྱུང་གི་རིག་པ་རང་བཞིན་གྱིས་རྣམ་པར་དག་པ་ལ་{བློ་}[[1]](#footnote-1)བུར་གྱི་དྲི་མ་མཐའ་དག་གིས་དག་སྟེ། དག་པ་གཉིས་ལྡན་གྱི་ཆོས་སྐུ་དབྱིངས་དང་ཡེ་[page Ad-543]ཤེས་གཉིས་སུ་མེད་པའི་ཀ་དག་རིན་པོ་ཆེ་གསང་བའི་སྦུབས་ནི་མཐར་ཐུག་གི་གྲོལ་ས་ཡིན་ཏེ། རིག་པ་རང་ཤར་ལས།

གྲོལ་ས་ནི་ཀ་དག་གི་སྣང་བའོ། །

དཔེར་ན་བུམ་པའི་སྐུ་ལྟ་བུའོ། །

{ཅེས་}[[2]](#footnote-2)པ་དང༌།

སངས་རྒྱས་ཀུན་གྱི་{སྐྱལ་}[[3]](#footnote-3)ས་ནི། །

ཀ་དག་ཆེན་པོའི་དཀྱིལ་འཁོར་རོ། །

{ཅེས་}[[4]](#footnote-4)པ་དང༌། རིན་པོ་ཆེ་སྤུངས་པ་ལས།

འབྲས་བུ་ཆོས་སྐུ་སྟོང་ཉིད་ལ། །

དངོས་པོ་ཟད་པ་ཡ་མཚན་ཆེ། །

{ཅེས་}[[5]](#footnote-5)པ་དང༌། མུ་ཏིག་ཕྲེང་བ་ལས།

གྲོལ་ས་ཉིད་ནི་ཐོག་མའོ། །

{ཅེས་}[[6]](#footnote-6)སོ། །

ཐོག་མའི་ཀ་དག་ལ་རིག་པ་རང་ངོ་ཤེས་ནས་ད་རྒྱུར་མི་ལྡོག་པས་འཁྲུལ་གཞི་ཟད་པས་འབྲས་བུ་ཞེས་བྱ་བར་མིང་འགྱུར་བའོ། །ཞིབ་ཏུ་གོང་དུ་གཞིའི་སྐབས་སུ་བཤད་ཟིན་པ་ལས། ཁྱད་པར་དྲི་མ་དང་བྲལ་བས་ཕྱེ་བར་རིག་པར་བྱའོ། །

### 2.25.1.2 ཇི་ལྟར་གྲོལ་བའི་རང་བཞིན་སོ་སོར་བཤད་པ།

གཉིས་པ་ལ་གསུམ་སྟེ། དབྱིངས་སུ་གྲོལ་ཚུལ་དངོས། དབྱིངས་སུ་གནས་པའི་རང་བཞིན། དབྱིངས་སུ་ཆོས་ཉིད་ཀྱི་དགོངས་ཀློང་ཇི་ལྟར་འཁྱིལ་བའོ། །

#### 2.25.1.2.1 དབྱིངས་སུ་གྲོལ་ཚུལ་དངོས།

དང་པོ་ནི། དབང་པོ་རྣོ་བརྟུལ་འབྲིང་གསུམ་གྲོལ་བའི་ཚེ་འབྲས་བུ་ལ་ཁྱད་པར་མེད་ལ། དུས་གསུམ་གྱི་སངས་རྒྱས་ཐམས་ཅད་དགོངས་པ་ཟད་པའི་ཆོས་སྐུ་བརྗོད་བྲལ་དེ་ཉིད་དུ་གཅིག་པས་ངོ་མཉམ་ཐ་དད་མེད་པའི་རང་བཞིན་ཐིག་ལེ་ཉག་གཅིག་ཏུ་སངས་རྒྱས་ཏེ། དེའང་ཚེ་འདིར་བརྡོས་བཅས་དག་གམ་བར་དོར་རང་སྣང་[page My-482a]ཟིན་ནམ། སྤྲུལ་པའི་ཞིང་དུ་དབུགས་ཕྱུང་ཡང་རུང་སྟེ། ལམ་སྣང་གི་སྐུ་དང་ཡེ་ཤེས་ཀྱི་སྣང་བ་ཕྱིར་གསལ་གྱི་ཆ་རྣམས། ལྷུན་གྲུབ་ཐིམ་ཚུལ་གྱི་རིམ་པས་དབྱིངས་སུ་ནུབ་པ་[page Ad-544]ཤེལ་འོད་ནང་དུ་བསྡུས་[508-page Dg]པ་ལྟ་བུའི་ཚེ་ན་སྣང་བ་སྟོང་པར་གྲོལ་ཏེ། ཡེ་ཤེས་དབྱིངས་སུ་ཐིམ་ནས། གཟུགས་སྐུ་ཆོས་སྐུའི་ཀློང་དུ་མྱ་ངན་ལས་འདས་ཏེ། དངོས་པོ་དང་མཚན་མ་མེད་པ་ནམ་མཁའ་ལྟ་བུའི་ཆོས་ཉིད་དུ་རོ་གཅིག་པ་ནི་ནམ་མཁའ་ནམ་མཁའ་ལ་ཐིམ་པ་ལྟ་བུའོ། །དཔེར་ན་དབྱིངས་ལས་རིག་པ་གུད་དུ་བཅད་དེ་ལུས་ལ་གནས་པ་བུམ་ནང་གི་ནམ་མཁའ་ལྟ་བུ་དེ་ཁའི་བུ་ག་ནས་ནམ་མཁའ་ཆེ་བ་འདི་དང་འབྲེལ་བ་ལྟར། སྒྲོན་མ་བཞིས་ཐོག་མའི་ཀ་དག་དང་{འཚམས་}[[7]](#footnote-7)སྦྱར། བུམ་པ་ཆག་དུས་ཕྱི་ནང་བར་གསུམ་གྱི་ནམ་མཁའ་དབྱེར་མེད་ངོ་བོ་གཅིག་ཏུ་གནས་པ་ལྟར། ལུས་སེམས་བྲལ་བས་རིག་པ་སྔ་ཕྱི་བར་མེད་ཆེན་པོ་ནང་དབྱིངས་ཀ་དག་ཆེན་པོར་གནས་པ་སྟེ། ཀློང་དྲུག་པ་ལས།

ངང་ཀུན་ཏུ་བཟང་པོར་སྤྲོས་པ་ཐམས་ཅད་ཉེ་བར་ཞི་ནས་འགྲན་ཟླ་མེད་པར་སངས་རྒྱས་པའི་ཚེ་ཆོས་ཐམས་ཅད་ཀྱི་མིག་རྡུལ་དང་བྲལ་བ་ཞེས་བྱ་བ་སྙེད་དོ། །ཞིང་ཁམས་ཀུན་ཏུ་མཐའ་ཡས་པ་མཐོང་ནས་སྣང་བ་ཕྱི་ནང་གཉིས་སུ་མེད་པར་འདྲེས་པའི་ཚེ་ཀློང་རྣམ་པར་དག་པའི་དགོངས་པ་ཐོབ་སྟེ། དེའི་ཚེ་འཁོར་བ་ཉིད་ཐོག་མཐའ་ཆོད་པ་ཞེས་བྱའོ། །

{ཅེས་}[[8]](#footnote-8)སོ། །

དེ་ལྟར་ནམ་མཁའ་འདྲེས་པའམ། ཡང་ན་ཕྱིར་སྣང་རང་འོད་ཀྱི་ཟེར་རྣམས་དབྱིངས་སུ་ཐིམ་པ་ཉི་མ་ནུབ་པས་ཟེར་རང་ལ་འདུས་པའམ། ཆུ་ལ་ཆུ་ཐིམ་པའམ། མར་ལ་མར་ཐིམ་པ་དང་ཡང་འདྲ་སྟེ། སྐུ་གདུང་འབར་བ་ལས།

དེ་ནས་ངོ་བོ་ཀ་དག་ལ། །

ཉི་མ་ལས་ནི་ཟེར་འདུས་[page Ad-545]ལྟར། །

རང་སྣང་སྤྲུལ་པར་བཅས་པ་ནི། །

རང་གི་ངོ་བོ་རང་ཐིམ་ནས། །

དབྱེར་མེད་འབྱེད་པ་མེད་པར་འགྱུར། །

ཇི་ལྟར་ཆུ་ལ་ཆུ་ཐིམ་དང༌། །

དེ་བཞིན་མར་ལ་མར་ཐིམ་དང༌། །

ནམ་[page My-482b]མཁའ་ནམ་མཁར་ཐིམ་པ་བཞིན། །

གཉིས་མེད་ངོས་བཟུང་མེད་པར་འགྱུར། །

{ཅེས་}[[9]](#footnote-9)སོ། །

དེའི་ཚེ་ཀ་དག་གི་ནང་དབྱིངས་སུ་ཐིམ་པས་རིག་པ་རང་ས་ཟིན་ཏེ། རྒྱལ་བ་འོད་མི་འགྱུར་བའི་སངས་རྒྱས། མངའ་[509-page Dg]དབང་རྫོགས་པའི་སྟོན་པ་ཀུན་ཏུ་བཟང་པོ། ཡེ་ཤེས་ལྷུན་གྲུབ་ཀྱི་མགོན་པོ་རྡོ་རྗེ་འཆང་ཞེས་བྱ་བར་གྱུར་ཅིང༌། ལམ་གྱི་ཆོས་རྣམས་འབྲས་བུ་ཐོབ་པས་ཟད་ལ། འབྲས་བུའི་ཆོས་རྣམས་ཟླ་བ་ཉ་གང་བ་ན་འཕེལ་ཟད་པ་ལྟར་ཡོངས་སུ་རྫོགས་པས་དེ་ལས་གོང་དུ་འགྲོར་མེད་པས་ཟད་པའི་སར་ཕྱིན་པ་ནི༌། རང་ཤར་ལས།

རྟོགས་པའི་སྐྱེས་བུ་བློ་རྩལ་ཅན། །

མི་འགྱུར་མཉམ་ཉིད་ངང་དུ་ཐིམ། །

རྟོག་མེད་ཤེས་རབ་རང་ཤར་རོ། །

བདེ་བྱེད་རྩེགས་པའི་ས་ཆེན་དེར། །

མ་བཀོད་ནོར་བུའི་ཕུང་པོ་ལྟར། །

སྣ་ཚོགས་འབྱུང་ཞིང་ངང་དུ་ཐིམ། །

སངས་རྒྱས་ཀུན་གྱི་མེས་པོ་ནི། །

འོད་མི་འགྱུར་བར་ཀུན་ཏུ་གྲགས། །

{ཅེས་}[[10]](#footnote-10)པ་དང༌། ཀློང་དྲུག་པ་ལས།

དྲན་ཤེས་རྣམས་ནི་མྱ་ངན་ལས་འདས་པའི་ཚེ་ན་བརྗོད་པའི་མཐའ་ཀུན་རང་གིས་རང་ཟད་པའོ། །ཕུང་པོ་ཁམས་དང་སྐྱེ་མཆེད་མྱ་ངན་འདས་པའི་ཚེ་ན་སྣང་སྲིད་ཐམས་ཅད་བདེ་བའི་ཞིང་དུ་སྣང༌། །དབང་པོ་ཡུལ་རྣམས་མྱ་ངན་འདས་པའི་ཚེ་ན་ཕྱག་རྒྱ་མཆོག་གི་ལོངས་སྤྱོད་ཆེན་པོར་[page Ad-546]རང་སྣང་བའོ། །སྒྲ་ཚིག་རྣམས་ནི་མྱ་ངན་འདས་པའི་དུས་ན་སྣང་བ་ཀུན་ལས་ཕ་རོལ་ཕྱིན་པའོ། །{བལྟ་བསྒོམ་}[[11]](#footnote-11)སྤྱོད་པ་འབྲས་བུ་མྱ་ངན་འདས་པའི་དུས་ན་རྩོལ་བཅས་དྲན་པ་རང་ཟད་ཡིན། །ཆོས་དང་ཤེས་རབ་མྱ་ངན་འདསཔའི་དུས་ན་ལྷའི་སྐུ་རྣམས་མི་དམིགས་རྒྱ་ཡིས་ཐེབས་པར་སྣང༌། །ཉམས་མྱོང་མྱ་ངན་འདས་ཉིད་ཟད་པའི་དུས་ན་བྱུང་ཚོར་རྣམས་ཀྱི་སྒོ་ཡང་རང་གིས་རང་འགགས་སོ། །དྲོད་དང་རྟགས་ནི་རང་ཟད་མྱ་ངན་འདས་པའི་ཚེ་ན་ཉོན་མོངས་རྣམས་ནི་རང་ཟད་སྟོངས་པར་བྱས་པ་ཡིན། །ཟད་པའི་ཆོས་འདི་སྤྱོད་པའི་གང་ཟག་སྐྱེད་[page My-483a]དང་རང་རྫོགས་སོ། །སྙིང་པོ་འདི་ལ་གནས་པའི་སྐྱེས་བུ་སྐལ་ཅན་སུས་མཐོང་བ། །འདི་ནི་སངས་རྒྱས་ཀུན་གྱི་འབྲས་བུ་ཀུན་ཏུ་བཟང་པོའི་ངོ་བོ་རང་འདུག་ཡིན། །སངས་རྒྱས་རྣམས་ཀྱི་འབྲས་བུ་འདི་ལ་གོམས་དཔལ་ལྡན་རྡོ་རྗེ་འཛིན་པ་ཉིད་དུའང་[510-page Dg]འགྱུར། །ཐོག་མའི་མགོན་པོ་དྲི་མེད་དག་པ་འོད་ཀྱི་སྦུབས་ནས་རང་བྱུང་ཤར་བས་ནི། །སངས་རྒྱས་ཀུན་གྱི་མཛད་པའི་བདག་ཉིད་དུ་ཡང་གསང་མཆོག་ཆེན་པོ་ཉིད་ཀྱི་སྐུ་ཐོབ་སྟེ། །དེ་ལས་མི་ལྡོག་རྣལ་འབྱོར་བློ་རྩལ་སྟོབས་དང་ལྡན་པའི་སྐལ་བ་ཅན། །འབྲས་བུ་ཀུན་གྱི་ཚད་དུ་ཕྱིན་པས་ཀུན་ཏུ་བཟང་པོ་ང་དང་མཉམ་པའོ། །

{ཅེས་}[[12]](#footnote-12)སོ། །

དེ་ལྟ་བུའི་ཀ་དག་རང་ངོ་ལ་ཡོད་མེད་ཀྱི་མཐའ་དང་བྲལ་བས་སྐུ་དང་ཡེ་ཤེས་ལ་སོགས་པའི་སྣང་བ་ཡོད་མེད་ལས་འདས་ལ། འཆར་གཞི་མ་འགགས་པ་ཙམ་ནི། ཤེལ་གོང་རང་ངོ་ལ་འོད་[page Ad-547]དང་ཁ་དོག་གང་དུའང་མ་གྲུབ་ལ། དེའི་ངང་ནས་འོད་ལྔའི་འཆར་གཞི་མ་འགགས་པ་ལྟ་བུ་སྟེ། ཐལ་འགྱུར་ལས།

འབྲས་བུ་བརྗོད་པར་མི་ནུས་ཀྱང༌། །

ཆོས་རྣམས་ཟད་སར་ཕྱིན་པ་དང༌། །

རང་གི་གྲུབ་པའི་མཐའ་ཡང་འཇིག །

འདི་དུས་བླ་མའི་མན་ངག་ནུབ། །

ལྟ་{བསྒོམ་}[[13]](#footnote-13)སྤྱོད་པའི་མཐའ་སྟོངས་པས། །

ཆོས་སུ་སྣང་བ་ཡོད་མ་ཡིན། །

སྐུ་དང་ཡེ་ཤེས་རྒྱུན་ཆད་པ། །

སངས་རྒྱས་མེད་ཅིང་སེམས་ཅན་མེད། །

མདོར་ན་གང་ཡང་གནས་པ་མེད། །

སོང་བ་མེད་པས་འོང་མེད་པའོ། །

{ཅེས་}[[14]](#footnote-14)པ་དང༌། ཀློང་དྲུག་པ་ལས།

དེ་ལྟར་ཆོས་ཉིད་ཀ་དག་ལ། །

ཡེ་ཤེས་མེད་ཅིང་སྐུ་ཡང་མེད། །

འོད་མེད་ཁ་དོག་རྣམས་དང་བྲལ། །

གང་གི་ངོ་བོར་གྲུབ་མེད་པས། །

མ་རིག་པ་དང་ཉོན་མོངས་ཀྱང༌། །

སྨོས་ཅི་དགོས་ཏེ་ཡོད་མ་ཡིན། །

{ཅེས་}[[15]](#footnote-15)སོ། །

དེ་ལྟར་ནང་དབྱིངས་ཀ་དག་གི་རང་བཞིན་ལའང་འཆར་གཞི་ཙམ་ལས། དངོས་སུ་གང་དུའང་གྲུབ་པ་མེད་དེ། དེ་ཉིད་ལས།

རང་བཞིན་ཉིད་ཀྱི་སྣང་བ་ལ། །

མཚན་མར་འཛིན་པ་ཡེ་མེད་དེ། །

ཁ་དོག་མ་ཡིན་རང་གསལ་བས། །

ཤེས་ཤིང་རིག་[page My-483b]པའི་ཆ་རྣམས་ཙམ། །

འཛིན་པའི་བཟུང་ཡུལ་གང་མེད་ཕྱིར། །

རྣམ་པར་རྟོག་པའི་འཛིན་ཆ་མེད། །

འོད་ལས་འདས་པའི་ཡེ་གདངས་སུ། །

ཡེ་ཉིད་ནས་ནི་ཁྱབ་པར་[511-page Dg]གནས། །

སྐུ་ལས་འདས་པའི་རང་གདངས་སུ། །

རྣམ་དག་ཕྱག་རྒྱ་ཆེན་པོར་གནས། །

{ཅེས་}[[16]](#footnote-16)སོ། །

#### 2.25.1.2.2 དབྱིངས་སུ་གནས་པའི་རང་བཞིན།

གཉིས་པ་དབྱིངས་སུ་རིག་པ་གནས་པའི་རང་བཞིིན་ལ་ལྔ་སྟེ། འབྱུང་བ་མ་ལ་ཞ་བ། ཡེ་ཤེས་དབྱིངས་སུ་ཐིམ་པ། ཤེས་[page Ad-548]རབ་མཁའ་ལ་འདེགས་པ། འོད་གསལ་དབྱིངས་སུ་འཁྱིལ་བ། རིག་པས་རང་ས་ཟིན་པའོ། །

##### 2.25.1.2.2.1 འབྱུང་བ་མ་ལ་ཞ་བ།

དང་པོ་ནི། སྦུབས་གསུམ་གཅིག་ཏུ་དྲིལ་བས་འབྱུང་ལྔ་{དངས་}[[17]](#footnote-17)མར་གྲོལ་ཏེ། ཡེ་ཤེས་དག་པའི་སྤྱན་ལ་ཐོགས་པ་མེད་པའོ། །དེ་ཡང་མ་དག་པ་འཁྲུལ་པའི་སྣང་བ་དག་པ་ཆོས་ཉིད་ལ་ཐིམ་དུས། ཤ་ཁྲག་གི་ལུས་འོད་གསལ་སྒྱུ་མའི་ལུས་ལ་ཐིམ་ནས་དེ་ཉིད་ཆོས་སྐུ་རིན་པོ་ཆེ་གསང་བའི་ལུས་ལ་ཐིམ་དུས། ཤེས་རབ་ཀྱི་སྤྱན་ཡེ་ཤེས་ཀྱི་སྤྱན་ལ་ཐིམ་ཞིང༌། དེ་ཉིད་ཆོས་ཉིད་ཀྱི་སྤྱན་ལ་ཐིམ་པས་ཡུལ་དང་ཤེས་པའི་སྦྱོང་བྱེད་རྣམ་པར་དག་སྟེ། རིན་པོ་ཆེ་གསང་བའི་སྦུབས་ན་ཡེ་ཤེས་ནང་གསལ་བའི་དགོངས་པ་ལ་འཕོ་འགྱུར་མེད་པ་ནི། ཀུན་ཏུ་བཟང་པོ་ཐུགས་ཀྱི་མེ་ལོང་ལས།

མ་དག་འཁྲུལ་པའི་སྣང་བས་ཡེ་ཤེས་སྣང་བ་{སྒྲིབས}[[18]](#footnote-18)། །

འཁྲུལ་པའི་སྣང་བ་འགགས་ན་དག་པའི་སྣང་བ་འཆར། །

བག་ཆགས་སྦུབས་ཀྱིས་ཡེ་ཤེས་སྒྱུ་ལུས་བསྒྲིབས། །

ལུས་འདི་བོར་ནས་འོད་ཀྱི་སྣང་བ་འཆར། །

དེ་ནས་རིན་ཆེན་སྦུབས་ལ་མཐར་ཕྱིན་འགྱུར། །

སྤུབས་གསུམ་གཅིག་ཏུ་དྲིལ་ནས་སྤྲུལ་པ་ཕྱོགས་བཅུར་མཛད། །

ཅེས་སོ། །

ད་ལྟའི་ལུས་ཀྱི་འབྱུང་བ་ལྔ་སྙིགས་མའི་ཆ་རྣམས་དག་སྟེ། ཀ་དག་གི་ནང་དབྱིངས་འོད་གསལ་གྱི་འབྱུང་བ་ཆེན་པོ་ལྔའི་དབྱིངས་དེར་སོ་སོ་ནས་གནས་འགྱུར་གྱི་ཆར་{རྩིས་}[[19]](#footnote-19)ན། མ་དག་པའི་འབྱུང་བ་དངོས་དག་པའི་འབྱུང་བར་གནས་གྱུར་བའམ་བག་ལ་ཞ་བ་ནི་མ་ཡིན། མ་དག་པའི་འབྱུང་ལྔ་དག་སྟོབས་ཀྱིས་ཡེ་ཤེས་དག་པ་ལྔའི་འབྱུང་[page My-484a]ཆེན་སྣང་རུང་ལ་ལྟོས་ནས། དག་འབྲས་སུ་རྣམ་[page Ad-549]པར་བཞག་གོ །དེ་ཡང་རླུང་རྡོ་རྗེ་རྒྱ་གྲམ་བཀོད་ལེགས་ཏེ་དམ་ཚིག་གི་[512-page Dg]ལྷ་མོ་མཁའ་ལ་འཁྱིལ་བས་གཡོ་བ་མེད་པའི་རླུང་དབྱིངས་སུ་ཐིམ། ས་རིན་པོ་ཆེ་རྣམ་ལྔའི་མཆོད་རྟེན་ཁོད་སྙོམས་ཤིང་ཚུལ་དུ་{བཤིས་}[[20]](#footnote-20)ཏེ། སྲ་བ་མེད་པའི་ས་དབྱིངས་སུ་ཐིམ། ཆུ་ཤེལ་གྱི་འཁོར་ལོ་{རྩེག་}[[21]](#footnote-21)ལེགས་པས་ལས་དང་ཉོན་མོངས་པའི་ཆ་ལས་གྲོལ་ནས་གཤེར་བ་མེད་པའི་ཆུ་དབྱིངས་སུ་ཐིམ། མེ་པདྨའི་དྲ་བ་འོད་འབར་ཏེ་མ་སྨིན་པ་སྨིན་པར་བྱས་ནས་ཚ་བ་མེད་པའི་མེ་དབྱིངས་སུ་ཐིམ། ནམ་མཁའ་རྣམ་དག་གི་ཆོས་ཉིད་ཀློང་ཡངས་ཤིང་ཀ་ནས་དག་པས་མ་དག་པ་འཁྲུལ་པ་གོ་འབྱེད་པའི་ནམ་མཁའ་དབྱིངས་སུ་ཐིམ་ནས། ཕྱི་ཡུལ། ནང་ལུས། ཕུང་པོ་ཁམས་དང་སྐྱེ་མཆེད་ལ་སོགས་པའི་ཆོས་ཐམས་ཅད་རྣམ་པར་དག་སྟེ། ཡེ་ཤེས་རིན་པོ་ཆེའི་ངོ་བོ་སྟོང་པ་ཀུན་འབྱུང་གི་དཀྱིལ་འཁོར་ཀློང་ཡངས་པ་ནི། རང་ཤར་ལས།

རིན་པོ་ཆེ་སྣ་ལྔའི་ཐང་ནི་ཀུན་སྙོམས། རིན་པོ་ཆེ་གསང་བའི་ཉི་མ་ལ་འཆར་ནུབ་མེད། རིན་པོ་ཆེ་ཆུའི་པད་མ་ལ་གོས་པ་མེད། རིན་པོ་ཆེ་མེའི་དཀྱིལ་འཁོར་{རྩེག་}[[22]](#footnote-22)ལེགས། རིན་པོ་ཆེ་རླུང་གི་ཤེས་རབ་ལ་རྟོག་པ་མེད། རིན་པོ་ཆེ་སའི་དཀྱིལ་འཁོར་ཐེག་པ་ཆེ། རིན་པོ་ཆེའི་ནམ་མཁའ་ནི་མཐའ་དང་དབུས་མེད། རིན་པོ་ཆེ་སྟོང་པའི་དཀྱིལ་འཁོར་བྲི་ལེགས། རིན་པོ་ཆེ་སྐུ་གདུང་འབར་བའི་མཆོད་རྟེན་ནི་{རྩེག་}[[23]](#footnote-23)ལེགས།

{ཅེས་}[[24]](#footnote-24)པ་དང༌། ངོ་སྤྲོད་སྤྲས་པ་ལས།

མིག་དང་མིག་གི་རྣམ་པར་ཤེས་པ་དང༌། རྣ་བ་དང་རྣ་བའི་རྣམ་པར་ཤེས་པ་དང༌། སྣ་དང་སྣའི་རྣམ་པར་ཤེས་པ་[page Ad-550]དང༌། ལྕེ་དང་ལྕེའི་རྣམ་པར་ཤེས་པ་དང༌། ལུས་དང་ལུས་ཀྱི་རྣམ་པར་ཤེས་པ་རྣམས་ཀྱི་དེ་བཞིན་ཉིད་ཤེས་པས། ལུས་ཡོངས་སུ་མྱ་ངན་ལས་འདས་ཏེ། གཟུགས་ཀྱི་ཕུང་པོ་རྣམ་པར་དག {།}[[25]](#footnote-25)ནམ་མཁའ་ཡོངས་སུ་མྱ་ངན་ལས་འདས་ཏེ། འདུ་ཤེས་ཀྱི་[page My-484b]ཕུང་པོ་རྣམ་པར་དག {།}[[26]](#footnote-26)ས་ཡོངས་སུ་མྱ་ངན་ལས་འདས་ཏེ། ཚོར་བའི་ཕུང་པོ་རྣམ་པར་དག {།}[[27]](#footnote-27)མེ་ཡོངས་སུ་མྱ་ངན་ལས་འདས་ཏེ། རྣམ་ཤེས་ཀྱི་ཕུང་པོ་རྣམ་[513-page Dg]པར་དག {།}[[28]](#footnote-28)རླུང་ཡོངས་སུ་མྱ་ངན་ལས་འདས་ཏེ། འདུ་བྱེད་ཀྱི་ཕུང་པོ་རྣམ་པར་དག

ཅེས་སོ། །

##### 2.25.1.2.2.2 ཡེ་ཤེས་དབྱིངས་སུ་ཐིམ་པ།

གཉིས་པ་ཡེ་ཤེས་དབྱིངས་སུ་ཐིམ་པ་ནི། ཉོན་མོངས་པ་ལྔ་ཡེ་ཤེས་ལྔར་དག་པའི་རང་གདངས་ལྔ་ནང་དབྱིངས་འོད་གསལ་ལ་ཐིམ་ནས། གཏིང་གདངས་ཁ་དོག་ལྔའི་འཆར་གཞིར་གནས་ཏེ། ཀློང་དྲུག་པ་ལས།

རང་གདངས་བསྐྱོད་པ་དཀར་པོའི་ཆ། །

གཏིང་གསལ་ཆེན་པོ་ཉིད་དུ་གནས། །

སྣང་བ་རང་ཟད་སེར་པོའི་ཆ། །

མི་མངོན་གཏིང་ནས་རང་ངོ་གསལ། །

ཆགས་སྡང་རང་ཟད་དམར་པོའི་ཆ། །

གཏིང་གདངས་མ་འདྲེས་ཆེན་པོར་གནས། །

བྱ་{རྩལ་}[[29]](#footnote-29)བསྐྱོད་པ་རང་བྲལ་བའི། །

འཛད་པ་མེད་པའི་ལྗང་ཁུར་ནི། །

ཐོག་མ་རྣམས་ཀྱི་ཟེར་དུ་ཡང༌། །

མི་མངོན་གཏིང་ནས་གསལ་བའི་ཆ། །

འགྱུར་མེད་རྫོགས་པའི་མཐིང་ཁར་ནི། །

ཡེ་རྫོགས་བྱས་པ་མེད་པར་གནས། །

{ཅེས་}[[30]](#footnote-30)སོ། །

##### 2.25.1.2.2.3 ཤེས་རབ་མཁའ་ལ་འདེགས་པ།

གསུམ་པ་ཤེས་རབ་མཁའ་ལ་འདེགས་པ་ནི། ནང་དབྱིངས་ཡེ་ཤེས་ཀྱི་རླུང་ལྔ་རང་སོ་ལ་མི་གཡོ་འཕོ་འགྱུར་མེད་པར་གནས་པ་སྟེ། དེའང་སྟོབས་ལྡན་མ། ཤུགས་འཆང་མ། འདེགས་[page Ad-551]བྱེད་མ། བརྟན་མ། སྣང་བྱེད་མ་ལྔ་ལས། ཆུ་དག་པའི་རང་བཞིན་ཐུར་དུ་སེལ་སྟོབས་ལྡན་མས་ནི། ཡེ་ཤེས་ཀྱི་རླུང་གིས་གཙོ་འཁོར་གཉིས་མེད་དུ་སྦྱོར་ཏེ་དོན་ལ་དབྱེར་མེད། རླུང་དག་པའི་རང་བཞིན་གྱེན་དུ་རྒྱུ་ཤུགས་འཆང་མས་གཙོ་འཁོར་ལྔ་པོ་སྐད་ཅིག་ལ་ཆོས་སྐུའི་ངང་དུ་བསྐྱོད། ས་དག་པའི་རང་བཞིན་ཁྱབ་བྱེད་འཆར་གཞིའི་ཆར་གནས་པ་འདེགས་བྱེད་མས་རྟེན་དང་བརྟེན་པ་མེད་པར་ཆོས་སྐུའི་རང་དུ་གཟུགས་སྐུར་གནས་སོ། །སྣང་བྱེད་མ་ནམ་མཁའ་དག་པའི་རང་བཞིན་མེར་མཉམ་འཆར་གཞིའི་ཆོས་སྐུ་དང་ཡེ་ཤེས་དངོས་སུ་མེད་ལ་གཏིང་གསལ་འཆར་གཞིའི་ཆར་ནང་གསལ་དུ་གནས་སོ། །[page My-485a]བརྟན་མ་ས་དག་པའི་རང་བཞིན་སྲོག་རླུང་འཆར་གཞིའི་ཆས་རིག་པའི་ཡེ་ཤེས་རྣམ་པར་མི་རྟོག་པའི་དགོངས་པ་ལས་མི་གཡོ་བར་བྱེད་པ་[514-page Dg]སྟེ། དེ་ཉིད་ལས།

ཡེ་ནས་རང་དག་ཆེན་པོ་ལ། །

རྫོགས་པ་རྣམས་ཀྱི་རྩེ་མོར་གནས། །

བརྡོས་བཅས་མཚན་མ་རང་དག་ཕྱིར། །

གཏིང་གསལ་ཆེན་པོའི་གཞི་མར་གནས། །

{ཅེས་}[[31]](#footnote-31)པ་དང༌། རང་ཤར་ལས།

རིན་པོ་ཆེ་རྣམ་པར་བཀོད་པའི་དྲ་བ་ནི་ཆ་སྙོམས། །

{ཅེས་}[[32]](#footnote-32)སོ། །

##### 2.25.1.2.2.4 འོད་གསལ་དབྱིངས་སུ་འཁྱིལ་བ།

བཞི་པ་འོད་གསལ་དབྱིངས་སུ་འཁྱིལ་བ་ལ་བཞི་སྟེ། ཐིམ་པ་ལ་མ་རྨུགས་པ། གསལ་བ་ལ་རྟོག་པ་མེད་པ། ཡིན་པ་ལ་བདག་མེད་པ། སོ་སོར་མ་འདྲེས་ལ་གོ་མི་འབྱེད་པའོ། །

###### 2.25.1.2.2.4.1 ཐིམ་པ་ལ་མ་རྨུགས་པ།

དང་པོ་ཐིམ་པ་ལ་མ་རྨུགས་པ་ནི། འབྱུང་བ་མ་ལ་ཞ། ཡེ་ཤེས་དབྱིངས་སུ་ཐིམ་ཡང་སྐུ་གསུམ་འདུ་འབྲལ་མེད་པར་ཕྲ་བའི་ཡེ་ཤེས་ནང་གསལ་[page Ad-552]དུ་གནས་པའོ། །

###### 2.25.1.2.2.4.2 གསལ་བ་ལ་རྟོག་པ་མེད་པ།

གཉིས་པ་ནི། ཆོས་སྐུ་དྲི་མ་མེད་པས་མདུན་རྒྱབ་མེད་པ། སྟེང་འོག་མེད་པ། ཕྱོགས་{འཚམས་}[[33]](#footnote-33)མེད་པར་འོད་གསལ་བས། སྐུ་དང་ཡེ་ཤེས་ཀྱི་འཆར་གཞིར་གནས་ལ། སེམས་དང་དབུགས་མེད་པས་འཁོར་བའི་ཆོས་ཐམས་ཅད་ཀྱི་མ་གོས་པའོ། །

###### 2.25.1.2.2.4.3 ཡིན་པ་ལ་བདག་མེད་པ།

གསུམ་པ་ནི། ཡིན་ནི་ལྟ་བ་རང་བྱུང་གི་རྒྱལ་པོ་ཡིན་པ་ལ་བག་ཆགས་ཀྱི་བདག་དང་བྲལ་བའོ། །

###### 2.25.1.2.2.4.4 སོ་སོར་མ་འདྲེས་ལ་གོ་མི་འབྱེད་པ།

བཞི་པ་ནི། ཆོས་སྐུའི་ཀློང་ན་རིན་པོ་ཆེ་འོད་འབར་བའི་སྐུ་ལྔ་གཏིང་གསལ་དུ་གནས་པས། དང་པོའི་གཞི་རང་ས་ན་གནས་ཀྱང༌། གཞི་དེ་ལ་རྟོག་པ་མེད་པས་ད་འཁོར་བར་འཁྲུལ་བའི་གོ་མི་འབྱེད་པའོ། །དེ་ཡང་ཤེས་རབ་སྐུ་རུ་སྨིན་ནས་སྐུ་ལྔ་དབྱིངས་སུ་བསྐྱོད་པ་ལས་བྱུང་བའོ། །

##### 2.25.1.2.2.5 རིག་པས་རང་ས་ཟིན་པ།

ལྔ་པ་རིག་པས་རང་ས་ཟིན་པ་ལ་བཞི་སྟེ། ཆོས་སྐུ་ལ་འགྱུར་བ་མེད་པ་རྡོ་རྗེ་ལྟ་བུའི་སྐུ། ཡེ་ཤེས་ལ་འགྱུར་བ་མེད་པ་གཡུང་དྲུང་ལྟ་བུའི་ཚེ། དགོངས་པ་ལ་འདུ་འབྲལ་མེད་པ་ཆུ་བོ་ལྟ་བུའི་རྒྱུན། རིག་པ་ལ་གསལ་འགྲིབ་མེད་པ་ཉི་མ་ལྟ་བུའི་ཟེར་རོ། །

###### 2.25.1.2.2.5.1 ཆོས་སྐུ་ལ་འགྱུར་བ་མེད་པ་རྡོ་རྗེ་ལྟ་བུའི་སྐུ།

དང་པོ་ནི། རིག་པ་གཟུགས་སྐུ་ཆོས་སྐུར་ཐིམ་པས་ངོ་བོ་གཅིག་ཏུ་གྱུར་ཏེ། འཕོ་འགྱུར་མེད་པའོ། །

###### 2.25.1.2.2.5.2 ཡེ་ཤེས་ལ་འགྱུར་བ་མེད་པ་གཡུང་དྲུང་ལྟ་བུའི་ཚེ།

གཉིས་པ་ནི། ངོ་བོ་གཞི་འཛིན་པའི་ཡེ་ཤེས། རང་བཞིན་མཚན་ཉིད་འཛིན་[515-page Dg]པའི་ཡེ་ཤེས། ཐུགས་རྗེ་འགྲོ་བ་འདུལ་བའི་ཡེ་ཤེས་རྣམས་འཆར་གཞིའི་ཆ་ཙམ་དུ་རང་ངོ་དབྱེར་མེད་པས་རྟག་པར་གནས་པས་དུས་ཐམས་ཅད་པའི་ཡེ་ཤེས་ཞེས་བྱའོ། །

###### 2.25.1.2.2.5.3 དགོངས་པ་ལ་འདུ་འབྲལ་མེད་པ་ཆུ་བོ་ལྟ་བུའི་རྒྱུན།

[page My-485b]གསུམ་པ་ནི། རྒྱུན་གྱི་ཏིང་ངེ་འཛིན་ལ་འདུ་འབྲལ་མེད་པས། ཆོས་ཉིད་བསམ་གྱིས་མི་ཁྱབ་པའི་ཏིང་ངེ་འཛིན་ལས་[page Ad-553]འཕོ་འགྱུར་མེད་པའོ། །

###### 2.25.1.2.2.5.4 རིག་པ་ལ་གསལ་འགྲིབ་མེད་པ་ཉི་མ་ལྟ་བུའི་ཟེར།

བཞི་པ་ནི། སོ་སོ་རང་བྱུང་གི་རིག་པ་ནང་གསལ་ལྷུན་གྲུབ་ཆེན་པོར་བཞུགས་པས། རིན་པོ་ཆེའི་སྦུབས་ལ་འཕོ་འགྱུར་མེད་པར་གནས་སོ། །དེ་དག་ཀྱང༌། རང་ཤར་ལས།

རིན་པོ་ཆེ་རྡོ་རྗེའི་གདན་ལ་འགྱུར་བ་མེད། རིན་པོ་ཆེ་སྟོང་པའི་ལམ་ལ་ཐུག་པ་མེད། དགོངས་པ་རང་གནས་ཀྱི་མན་ངག་ཏུ་བསྟན་པའོ། །

{ཅེས་}[[34]](#footnote-34)སོ། །

#### 2.25.1.2.3 དབྱིངས་སུ་ཆོས་ཉིད་ཀྱི་དགོངས་ཀློང་ཇི་ལྟར་འཁྱིལ་བ།

གསུམ་པ་དབྱིངས་སུ་ཆོས་ཉིད་ཀྱི་དགོངས་ཀློང་ཇི་ལྟར་འཁྱིལ་བ་ལ་གསུམ་སྟེ། ངོ་བོ་མདོར་བསྟན། རྣམ་པ་རྒྱས་པར་བཤད། དོན་གྱི་མཇུག་བསྡུ་བའོ། །

##### 2.25.1.2.3.1 ངོ་བོ་མདོར་བསྟན་པ།

དང་པོ་ནི། ཀ་དག་གི་དབྱིངས་ན་ལྷུབ་གྲུབ་ཀྱི་གཏིང་གསལ་རིག་པའི་ཡེ་ཤེས་འོད་གསལ་བའི་སྙིང་པོ་ནི། སངས་རྒྱས་ཀྱི་ཆོས་ཐམས་ཅད་ཀྱི་རྩ་བ་ཡིན་པས་ལུང་ཆེན་པོ་ཞེས་བྱ། མཐའ་ཡས་པས་ཡངས་པ། སངས་རྒྱས་པས་སྟོབས་ཆེ་བ། ལྟ་བའི་མཐར་ཐུག་གི་སྐྱེལ་ས། འཕོ་འགྱུར་མེད་པའི་གཟེར། ཚུར་རོལ་མཐོང་བའི་བློས་བརྟག་པའི་ཡུལ་ལས་འདས་པའི་འཕྱོང་། ཐམས་ཅད་མཁྱེན་པས་མེ་ལོང༌། ལམ་ཐམས་ཅད་ཀྱིས་{བསྒྲོད་}[[35]](#footnote-35)པའི་རྩེ་མོ། གྲོལ་བའི་ཡུལ། གསང་བ་རྒྱལ་པོའི་ཆོས་ཐམས་ཀྱི་མཛོད་ཁང་ཆེན་པོ་སྟེ། ཡི་གེ་མེད་པ་ལས།

རིག་པའི་ཡེ་ཤེས་མ་ནོར་བ་བསྟན་པ། མི་འགྱུར་བ་རྩ་བའི་ལུང་ཆེན་པོ། ཡངས་པ་ཆོས་ཉིད་ཀྱི་སྣང་བ་ཆེན་པོ། དགོངས་པ་ཆོས་ཉིད་ཀྱི་སྟོབས་ཆེན་པོ། ལྟ་བ་རང་བྱུང་གི་གྲོལ་ས་ཆེན་པོ། མི་འགྱུར་བའི་གཟེར་ཡིག་ཆེན་པོ། {རྟག་}[[36]](#footnote-36)པར་དཀའ་བའི་འཕྱོང་ཆེན་པོ། ལྟ་[page Ad-554]བར་དཀའ་བའི་མེ་ལོང་ཆེན་པོ། {བསྒྲོད་}[[37]](#footnote-37)པར་དཀའ་[516-page Dg]བའི་ལམ་ཆེན་པོ། གནས་པར་དཀའ་བའི་ཡུལ་ཆེན་པོ། ཕྱིན་པར་དཀའ་བའི་ས་ཆེན་པོ། མེད་བཞིན་དུ་སྣང་བའི་སྣང་བ་ཆེན་པོ། གཏིང་མེད་པའི་དཔག་པར་དཀའ་བ་ཆེན་པོ། ཁྱབ་པ་མེད་པའི་ཡེ་གདངས་ཆེན་པོ། ཤེས་པ་ཆེན་པོ་ལ་དཔྱོད་བྱེད་མེད་པ། ཡུལ་རིག་གཉིས་སུ་མེད་པའི་དགོངས་པ་ཆེན་པོ། སེམས་མེད་པའི་སྣང་བ་ཆེན་པོ། མི་འགྱུར་ཡོངས་སུ་{བརྡལ་}[[38]](#footnote-38)བ་ཆེན་པོ། ཕྲ་བ་ལ་བཟུང་བར་དཀའ་བ་ཆེན་པོ། ཆེ་བ་ལ་མཐོང་བ་མེད་པ་ཆེན་པོ། {བཟླུམ་}[[39]](#footnote-39)པ་ལ་དབྱིབས་མེད་པ་ཆེན་པོ། འཁྱུག་པ་ལ་[page My-486a]དབུགས་མེད་པ་ཆེན་པོ། གསལ་བ་ལ་མདོག་ནག་པ་ཆེན་པོ། མེད་པ་ལ་མཉེན་པ་ཆེན་པོ། སྣང་བ་ལ་བརྟག་དཀའ་བ་ཆེན་པོ། སྟོང་པ་ལ་སྣང་བ་ཆེན་པོ། གཅིག་པ་ལ་རྒྱ་མ་ཆད་པ་ཆེན་པོ། གཉིས་ལྟར་སྣང་བ་ལ་ཡོངས་སུ་རྫོགས་པ་ཆེན་པོ། མཛེས་པ་ལ་རྒྱན་མེད་པ་ཆེན་པོ། གང་བ་ལ་སྟོང་པ་ཆེན་པོ། སྨིན་པ་ལ་མ་རྫོགས་པ་ཆེན་པོ། སྐུ་ལྟར་སྣང་བ་ལ་འགྲོ་འོང་མེད་པ་ཆེན་པོ།

{ཅེས་}[[40]](#footnote-40)སོ། །

དེ་ཡང་དབྱིངས་ཡེ་ཤེས་གཉིས་སུ་སྣང་བ། ཆོས་སྐུའི་ངང་ན་གཏིང་གསལ་གྱི་སྐུ་འཆར་གཞིར་སྣང་བའོ། །

##### 2.25.1.2.3.2 རྣམ་པ་རྒྱས་པར་བཤད།

གཉིས་པ་རྣམ་པ་རྒྱས་པར་བཤད་པ་ལ་གཉིས་ལས། ངོ་བོ་སྟོང་པ་ལྟར་གཞལ་ན་ཀ་དག་ནམ་མཁའ་ལྟ་བུ་གང་དུའང་མ་གྲུབ་པས་མཐའ་བྲལ་རྫོགས་པ་ཆེན་པོ་ཆོས་སྐུའི་ཀློང་ཡངས་པ་ཡིན་ལ། རྣམ་པ་གསལ་བ་ལྟར་གཞལ་ན་ཆོས་སྐུའི་དབྱིངས་རུམ་ན་[page Ad-555]ནང་གསལ་ལྷུན་གྱིས་གྲུབ་པའི་ཡེ་ཤེས་སྐུ་གསུང་ཐུགས་མི་ཟད་པ་རྒྱན་གྱི་འཁོར་ལོའི་འབྱུང་གནས་སུ་ཕྲ་བའི་ཆར་གཏིང་གསལ་དུ་གནས་ཏེ། དེའི་ངོས་ནས་ཕྱེ་ན། ཡེ་ཤེས་ལྔའི་དཀྱིལ་འཁོར་དུ་ཡེ་གསལ་བ། ཡེ་ཤེས་དེའི་གོང་ན་གཞན་མེད་པས་དཔངས་མཐོ་བ། ཡེ་ཤེས་ཀྱི་ཕོ་བྲང་ལྷུན་གྱིས་གྲུབ་པས་རྒྱ་ཆེ་བ་ལ་སོགས་པ་སྟེ། ཀུན་དུ་བཟང་པོ་ཐུགས་ཀྱི་མེ་ལོང་ལས།

རིན་པོ་ཆེ་རྣམ་པར་བཀོད་པའི་དཀྱིལ་[517-page Dg]འཁོར་ནི་མ་བྲིས་པར་བཀྲ། ཡེ་ཤེས་བརྟན་པའི་རི་རྒྱལ་ནི་མ་{རྩིགས་}[[41]](#footnote-41)པར་དཔངས་མཐོ། ཡེ་ཤེས་{བརྡལ་}[[42]](#footnote-42)བའི་ཕོ་བྲང་ནི་མ་བྱས་པར་རྒྱ་ཆེ། ཡེ་ཤེས་ཀློང་ཡངས་ཀྱི་རྒྱ་མཚོ་ནི་མ་རྙོགས་པར་རང་གདང་། ཡེ་ཤེས་གསལ་བའི་ཉི་མ་ནི་མ་བྱས་པར་འཆར་ནུབ་མེད། སྟོང་ཉིད་{བརྡལ་}[[43]](#footnote-43)བའི་ཐང་ནི་མ་བཀོད་པར་ཆ་སྙོམས། ཡེ་ཤེས་འགྱུར་མེད་ཀྱི་ལམ་ནི་མ་སྦྱངས་པར་ཉེ་རིང་མེད། རིག་པ་འགྱུར་མེད་ཀྱི་རྟ་ནི་རྒྱུགས་ཀྱང་ཆད་པ་མེད། རིག་པ་དམིགས་མེད་ཀྱི་ཆུ་རྒྱུན་ལ་རྒྱུན་འཆད་མེད། རིག་པ་ཡེ་ཤེས་ཀྱི་ས་བོན་ལ་འཕེལ་འགྲིབ་མེད། རིག་པ་སྟོང་གསལ་གྱི་ཡེ་ཤེས་ནི་དབྱེར་མི་ཕྱེད། རིག་པ་འཛིན་མེད་ཀྱི་ཡེ་ཤེས་ངོས་བཟུང་གི་མཐའ་དང་བྲལ། རིག་པ་རྟོག་མེད་ཀྱི་ཡེ་ཤེས་ནི་མ་འགགས་ལ་ཡངས་སུ་གསལ། རིག་པ་ཀུན་གསལ་གྱི་ཡེ་ཤེས་ནི་མ་འདྲེས་ལ་ཡོངས་སུ་རྫོགས། རིག་པ་ཀུན་སྣང་གི་ཡེ་ཤེས་ནི་གསལ་ལ་[page My-486b]འཛིན་པ་མེད། རིག་པ་ཀུན་གསལ་གྱི་ཡེ་ཤེས་ནི་གསལ་ལ་ལྷུན་སྟུག་

ཅེས་པ་དང༌། རང་ཤར་ལས།

རིན་པོ་[page Ad-556]ཆེའི་གཞལ་ཡས་ཁང་ནི་བཀོད་ལེགས། རིན་པོ་ཆེ་རྣམ་པར་སྤྲས་པའི་བཙུན་མོ་ནི་རྒྱན་བཟང༌། རིན་པོ་ཆེ་མཛེས་པའི་རྟ་ནི་བང་མགྱོགས། རིན་པོ་ཆེ་སྣ་ཚོགས་ཀྱི་ཐང་ལ་ཟད་པ་མེད།

ཅེས་སོ། །

##### 2.25.1.2.3.3 དོན་གྱི་མཇུག་བསྡུ་བ།

གསུམ་པ་དོན་གྱི་འབྲས་བུ་མཇུག་བསྡུ་བ་ནི། དབྱིངས་དང་ཡེ་ཤེས་དབྱེར་མེད་པའི་སངས་རྒྱས་དེ་ལ་ཡོན་ཏན་གྱི་ཚོགས་ནི་ཚད་མེད་དེ། ནོར་བུ་འཕྲ་བཀོད་ལས།

ཡང་དག་པར་རྫོགས་པའི་སངས་རྒྱས་ཀྱི་རྫུ་འཕྲུལ་ནི་ཚད་མེད་དོ། །དཔག་ཏུ་མེད་དོ། །བཟུང་དུ་མེད་དོ། །གཞལ་དུ་མེད་དོ། །སངས་རྒྱས་ཀྱི་སྣང་བ་ནི་ཆེ་ཆུང་གི་མཐའ་ལས་འདས་ཏེ་ནམ་མཁའ་ལྟ་བུའོ། །སངས་རྒྱས་ཀྱི་སྟོབས་ནི་ཡིན་མིན་གྱི་མཐའ་ལས་འདས་ཏེ་གླང་པོ་ཆེ་ལྟ་བུའོ། །སངས་རྒྱས་ཀྱི་རྩལ་ནི་སྤངས་ཐོབ་ཀྱི་མཐའ་ལས་འདས་ཏེ་སེང་གེ་ལྟ་བུའོ། །[518-page Dg]སངས་རྒྱས་ཀྱི་ཡོན་ཏན་ནི་གང་སྟོང་གི་མཐའ་ལས་འདས་ཏེ་ཡིད་བཞིན་གྱི་ནོར་བུ་རིན་པོ་ཆེ་ལྟ་བུའོ། །སངས་རྒྱས་ཀྱི་ངོ་བོ་ནི་བདག་རྟོག་གི་མཐའ་ལས་འདས་ཏེ་ཀུན་ཁྱབ་ཀྱི་ཡེ་ཤེས་ཉིད་དོ། །སངས་རྒྱས་ཀྱི་བཞུགས་ཚུལ་ནི་དབང་པོ་དང་ཡུལ་ལས་འདས་ཏེ་རང་སྣང་ཉིད་དོ། །དེ་ནི་རང་བྱུང་གི་དགོངས་པ་ཉིད་ཀྱི་ཚིག་གོ །

ཞེས་པ་དང༌། རང་ཤར་ལས།

ཡང་དག་པར་རྫོགས་པའི་སངས་རྒྱས་ཀྱི་དགོངས་པ་ལ་མཐའ་ཐུག་པ་མེད་དོ། །སངས་རྒྱས་ཀྱི་རྟོགས་པ་ལ་ཚད་མེད་དོ། །ཤེས་རབ་ལ་རྩིས་མེད་དོ། །གནས་ལ་བཟང་ངན་མེད་དོ། །ལྟ་བ་ལ་ཡིན་མིན་མེད་དོ། །གཞི་ལ་རྒྱ་ཆད་མེད་དོ། །ལམ་ལ་འཕོ་འགྱུར་མེད་དོ། །འབྲས་བུ་ལ་རྒྱུར་ལྡོག་པ་མེད་དོ། །ཡེ་[page Ad-557]ཤེས་ལ་གསལ་འགྲིབ་མེད་དོ། །ཤེས་རབ་ལ་སེམས་མེད་དོ། །

ཞེས་སོ། །

སངས་རྒྱསས་དངོས་ཀྱིས་དེ་འབྲས་བུ་མཐར་ཕྱིན་ཟིན་པས་རང་ཉིད་{བསྒྲོད་}[[44]](#footnote-44)པའི་ལམ་མེད་དོ། །སངས་རྒྱས་བཅོམ་ལྡན་འདས་རྣམས་ནི་ལམ་ཆད་པ་འཇུག་པ་ཆད་པ་སྤྲོས་པ་དང་སྲིད་པར་འདྲེན་པ་ཆད་པ། {ཅེས་}[[45]](#footnote-45)ཡུམ་ལས་བཤད་ལ། གདུལ་བྱ་འདྲེན་པ་ཐུགས་རྗེའི་ལམ་སྐུ་དང༌ཡེ་ཤེས་དང་འཕྲིན་ལས་ཕྱིར་སྣང་དུ་ཤར་བས་མཛད་པ་ལ་ལྟོས་ནས། མི་སློབ་པ་འི་ལམ་ཞེས་བཤད་པ་ཡིན་ནོ། །

### 2.25.1.3 སྐུ་དང་ཡེ་ཤེས་ཀྱི་འཆར་གཞིར་གཏན་ལ་དབབ་པ།

གསུམ་པ་སྐུ་དང་ཡེ་ཤེས་ཀྱི་འཆར་གཞིར་གཏན་[page My-487a]ལ་དབབ་པ་ལ་གཉིས་ཏེ། འཆར་གཞི་ངོས་བཟུང༌། རང་བཞིན་རྒྱས་པར་བཤད་པའོ། །

#### 2.25.1.3.1 འཆར་གཞི་ངོས་གཟུང༌བ།

དང་པོ་ལའང་འཆར་གཞི་དངོས་དང༌། དེ་ལ་ལོག་རྟོགས་དགག་པ་གཉིས་ལས།

##### 2.25.1.3.1.1 འཆར་གཞི་དངོས།

དང་པོ་ནི། སྤངས་རྟོགས་མཐར་ཐུག་གི་ཆོས་སྐུ་ཀ་དག་ལྷུན་གྲུབ་རིན་པོ་ཆེའི་སྦུབས་དེ་སྐུ་དང་ཡེ་ཤེས་ཀྱི་འཆར་གཞི་ཡིན་ནོ། །དེའི་ངོ་བོ་སྟོང་གསལ་རང་བྱུང་གི་ཡེ་ཤེས་གང་དུའང་མ་གྲུབ་པས་གང་དུའང་མ་ཕྱེ་མི་འབྱེད་འབྱེད་པ་མེད་ཅིང་སྨྲ་བསམ་བརྗོད་པ་ལས་འདས་ཏེ། འཁོར་འདས་ཀྱི་མཐའ་ལས་གྲོལ་བ། ནམ་མཁའ་ལྟར་གང་དུའང་མ་གྲུབ་[519-page Dg]པ་མ་ཡིན་ལ་ཡོན་ཏན་ཚད་མེད་པ་ཉི་ཟླ་གཟའ་སྐར་ལྟ་བུ་ཀུན་འབྱུང་བའི་འཆར་གཞིར་གྱུར་བས་ཡེ་ཤེས་རྫོགས་པའི་སྐུ་ཞེས་བྱ་སྟེ། ཐལ་འགྱུར་ལས།

སངས་རྒྱས་རྣམས་ཀྱི་ཆོས་ཉིད་ནི། །

མ་ཕྱེ་མི་འབྱེད་མཉམ་པ་ལ། །

སྒྲ་ཚིག་མིང་དུ་ག་ལ་སྲིད། །

ལྟོས་གཞི་རང་དག་འཁྲུལ་པ་དག །

འཁོར་འདས་མིང་[page Ad-558]དུ་མི་གྲགས་སོ། །

མ་བྱུང་མ་སྐྱེས་འགག་པ་མེད། །

ཀུན་འབྱུང་ཡེ་ཤེས་གང་མ་ཡིན། །

{ཅེས་}[[46]](#footnote-46)པ་དང༌།

རང་སར་དེངས་པའི་ཆོས་ཉིད་ནི། །

འབྱུང་བ་དེངས་པས་བརྡོས་པ་འགགས། །

རྡུལ་དང་ཕྲ་རབ་མཐར་འགགས་ནས། །

ཆ་ཤས་ཙམ་ཡང་གནས་པ་མིན། །

ཉོན་མོངས་དེངས་པས་འཁྲུལ་བ་དང༌། །

རྟོག་བྲལ་ཞེན་པ་མི་གནས་པས། །

བག་ལ་ཉལ་དང་ཀུན་ནས་ལྡང༌། །

རྡུལ་ཆ་ཙམ་ཡང་མི་གནས་སོ། །

དེ་ལྟར་ཕྲ་རགས་དེངས་པ་ཡིས། །

ཕུང་པོ་ལྔ་ཡང་མཐར་གྱིས་ཕྲ། །

འབྱུང་བ་བཞི་ཡི་ལུས་ཟད་ནས། །

ཐམས་ཅད་ཡེ་ཤེས་རྫོགས་སྐུའོ། །

རྟོག་མེད་ཏིང་འཛིན་རང་གནས་ཏེ། །

བཅོས་མའི་ཆོས་ལས་འདས་པས་ན། །

ཆོས་ཞེས་ཚིག་ཏུ་མི་གནས་སོ། །

{ཅེས་}[[47]](#footnote-47)སོ། །

##### 2.25.1.3.1.2 དེ་ལ་ལོག་རྟོག་དགག་པ།

གཉིས་པ་ལ་གསུམ་སྟེ། འདོད་པ་དགོད། དེ་དགག {།}**[[48]](#footnote-48)**ཡང་དག་པའི་ལུགས་བཞག་པའོ། །

###### 2.25.1.3.1.2.1 འདོད་པ་དགོད་པ།

དང་པོ་ནི། སྔ་རབས་པ་ཁ་ཅིག་ན་རེ།

ཡང་དག་པར་སངས་རྒྱས་པའི་དུས་ཀྱི་ཀ་དག་དེ་ཅིར་ཡང་མ་གྲུབ་པས་སྐུ་དང་ཡེ་ཤེས་ཀྱི་ཆོས་སུ་ཡང་མེད་ལ་འཆར་གཞི་ཡང་མ་ཡིན་ནོ། །{ཅེས་}[[49]](#footnote-49)པ་དང༌། ཁ་ཅིག་ན་རེ། སྐུ་དང་ཡེ་ཤེས་དངོས་སུ་བཞུགས་ཏེ་དེ་མེད་ན་འབྲས་བུའི་ཆོས་སྐུ་དང་ཡེ་ཤེས་མ་ཐོབ་པར་ཐལ་བའམ་ཐོབ་ནས་ཉམས་པར་ཐལ་བའི་ཕྱིར་རོ། །ཞེས་འདོད་དོ། །

###### 2.25.1.3.1.2.2 དེ་དགག་པ།

དེ་དགག་**[[50]](#footnote-50)**པ་ལ་གཉིས་ལས།

2.25.1.3.1.2.2.1 རིགས་པ།

རིགས་པ་ནི། ཕྱོགས་དང་པོ་ལྟར་ན། སངས་རྒྱས་ལ་ཡེ་ཤེས་མེད་པས་རང་གི་དོན་དང་གཞན་དོན་མི་འབྱུང་བར་ཐལ་ཏེ། ཅི་ཡང་མེད་པའི་ནམ་མཁའ་སྟོང་པ་དང་ཁྱད་པར་མེད་པའི་ཕྱིར་རོ། །[page Dg-464b][520-page Dg]གཉིས་པ་ལྟར་ན། དངོས་པོ་སྨྲ་བ་ཁ་ཅིག་ལྟར་ཆོས་[page Ad-559]སྐུ་དེ་དངོས་པོ་དང་མཚན་མར་གྲུབ་པ་བེམས་པོ་རགས་པ་ལྟར་ཡོད་པར་ཐལ་ཏེ། གཟུགས་རང་མཚན་དུ་གྲུབ་པའི་ཕྱིར་དང་རྣམ་པའི་ཡེ་ཤེས་དངོས་སུ་གྲུབ་པས་རྟོག་པ་དང་ཁྱད་མེད་དུ་ཐལ་བའི་ཕྱིར་རོ། །

2.25.1.3.1.2.2.2 ལུང་གིས་དགག་པ།[[51]](#footnote-51)

ལུང་གིས་དགག་པ་ནི། ཀློང་དྲུག་པ་ལས།

ཤེས་བྱའི་ཡེ་ཤེས་གཉིས་མེད་ན། །

བེམས་པོ་རྣམས་དང་ཁྱད་ཅི་ཡོད། །

ཡང་ན་སྟོང་པ་ཕྱམ་ཆད་དུ། །

འདི་ཉིད་འགྱུར་བ་ཁོ་ནའོ། །

ཞེས་པ་དང༌། སྒྲོན་མ་སྣང་བྱེད་ལས།

དེ་ལྟར་ཡེ་ཤེས་ཆ་མེད་ན། །

ཕྱི་རོལ་ནམ་མཁའ་སྟོང་པ་དང༌། །

ཁྱད་པར་ཉིད་ནི་ཡོད་པ་མིན། །

དེ་ཕྱིར་གཞི་ནས་ཡེ་ཤེས་ཁྱབ། །

ཡེ་ཤེས་མེད་ན་ཆད་པ་དང༌། །

ཁྱད་པར་ཅི་ཡང་ཡོད་མི་འགྱུར། །

རགས་པའི་ཡེ་ཤེས་ཡོད་གྱུར་ན། །

འོན་ཏེ་བརྟག་པ་ཉིད་དང་མཉམ། །

ཞེས་སོ། །

###### 2.25.1.3.1.2.3 ཡང་དག་པའི་ལུགས་གཞག་པ།

གསུམ་པ་ཡང་དག་པའི་ལུགས་ལ། ཀ་དག་རང་ངོ་ལ་གང་དུའང་མ་གྲུབ་པས་ཡོད་མེད་ཀྱི་མཐའ་ལས་འདས་པས་སྐུ་དང་ཡེ་ཤེས་སུ་གྲུབ་མ་གྲུབ་མེད་པ་ཤེལ་གོང་ལྟ་བུའོ། །དེའི་ངང་ངམ་དབྱིངས་སམ་ཆ་ལ་འཆར་གཞིའི་ཆ་ཤིན་ཏུ་ཕྲ་བའི་ཡེ་ཤེས་སུམ་བརྩེགས་སུ་གནས་པ་ཤེལ་གྱི་ནང་འོད་དེ་དངོས་སུ་མཐོང་ཡུལ་ན་མེད་ཀྱང༌། འཆར་གཞིར་གནས་པ་བཞིན་ནོ། །ཡེ་ཤེས་གསུམ་པོ་དེ་ཡོད་པས་སྐུ་དང་ཡེ་ཤེས་ཐམས་ཅད་ཀྱི་འབྱུང་གནས་སུ་གྱུར་པ་དང༌། ཆོས་ཀྱི་སྐུ་ལས་མ་གཡོས་བཞིན་དུ་གཟུགས་སྐུ་འཕྲིན་ལས་དང་བཅས་པ་གདུལ་བྱ་ལ་སྣང་ནུས་པའི་ནུས་པའང་གནད་དེ་ལས་བྱུང་ངོ། །དེ་ལྟར་མ་ཡིན་ན་སངས་རྒྱས་ནས་ནི་ཆོས་[page Ad-560]སྐུར་རོ་གཅིག {།}[[52]](#footnote-52)དེ་ལ་ནི་ཡེ་ཤེས་མེད་པས་སེམས་ཅན་གྱི་དོན་དང་སངས་རྒྱས་ཀྱི་ཆོས་ཚད་མེད་པ་གཏན་ནས་མེད་པར་འགྱུར་ཏེ། སྡུད་པ་ལས།

ཡེ་ཤེས་མེད་ན་ཡོན་ཏན་འཕེལ་མེད་བྱང་ཆུབ་དང༌། །རྒྱ་མཚོ་འདྲ་བའི་སངས་རྒྱས་ཆོས་ཀྱང་མེད་པར་འགྱུར། །

ཅེས་སོ། །

དེའང་ཡེ་ཤེས་མེད་ཅེས་གསུངས་པ་རྣམས་ནི་ངོ་བོ་[page Dg-465a][521-page Dg]གང་དུ་ཡང་མ་གྲུབ་པའི་ལྡོག་པ་ཡིན་ལ། ཡེ་ཤེས་ཡོད་པར་གསུངས་པ་རྣམས་རང་བཞིན་ལྷུན་གྲུབ་ཀྱི་ཆ་ལ་བརྗོད་པ་སྟེ། འགལ་བ་མེད་པས་ཀ་དག་དང་ལྷུན་གྲུབ་གཉིས་སུ་མེད་པའོ། །

#### 2.25.1.3.2 རང་བཞིན་རྒྱས་པར་བཤད་པ།

གཉིས་པ་རང་བཞིན་རྒྱས་པར་བཤད་པ་ནི། དབྱིངས་ཀ་དག་གི་ཆོས་སྐུའི་ངང་ན་ཡེ་ཤེས་ལྷུན་གྲུབ་ཕྲ་བའི་རང་བཞིན་དུ་གནས་པ་ཡང༌། གཞི་འཛིན་པའི་ཡེ་ཤེས་གསུམ་དངོས་སུ་ཕྲ་བར་གནས་ལ། དེའི་ཆ་ལས་མཚན་ཉིད་འཛིན་པའི་ཡེ་ཤེས་ལྔ་དང༌། ཤེས་བྱ་མཁྱེན་པའི་ཡེ་ཤེས་འཆར་གཞིའི་ཆ་དངོས་སུ་མ་ཤར་ཙམ་དུ་ཡོད་པའོ། །ཐལ་འགྱུར་ལས།

དེ་ཡང་སེམས་ཉིད་སྨིན་པའི་ཚེ། །

ཆོས་ཀྱི་སྐུ་ལ་གཞི་གནས་ཏེ། །

ཀ་ནས་དག་པས་དྲི་མ་ཟད། །

ངོ་བོ་ཡེ་ནས་འཁྲུལ་པ་མེད། །

འཆར་བྱེད་མ་འགགས་ལྷུན་གྲུབ་བོ། །

{ཞེས་}[[53]](#footnote-53)སོ། །

དེའང་ཀ་དག་གི་དབྱིངས་ན་ལྷུན་གྲུབ་གནས་པ་དེས་ངོ་བོ་རང་བཞིན་ཐུགས་རྗེའི་ཆ་ཕྲ་བ་དངོས་སུ་སྣང་ལ། གཞི་གནས་ཀྱི་ཡེ་ཤེས་དེ་གསུམ་གྱིས་ཡེ་ཤེས་གཞན་གཉིས་ཀྱི་འཆར་གཞི་བྱེད་པ་ནི། ཡང་དེ་ཉིད་ལས།

དེ་ལྟར་གྲོལ་བའི་སེམས་ཉིད་ལ། །

ཐུགས་རྗེ་མེད་པ་མ་ཡིན་ཏེ། །

གཞི་ལ་གནས་པའི་ཡེ་ཤེས་ཀྱིས། །[page Ad-561]

རང་བཞིན་ཤུགས་ཀྱི་འཆར་གཞི་བྱེད། །

མཚན་ཉིད་འཛིན་པའི་ཡེ་ཤེས་ཀྱིས། །

རྐྱེན་གྱིས་དག་པ་སྨིན་པར་བྱེད། །

ཤེས་དང་ཤེས་བྱའི་ཡེ་ཤེས་ཀྱིས། །

མོས་གུས་ཅན་ལ་དངོས་གྲུབ་སྟེར། །

ཅེས་སོ། །

གཞི་གནས་ཀྱི་གསུམ་པོ་དེས་འཆར་གཞི་བྱེད་ཚུལ་ལ། ངོ་བོས་སྐུ་གསུམ་གྱི་འཆར་གཞི་བྱེད་ལ་སྐུ་གསུམ་ཐ་དད་སྣང་ཆར་མ་གྲུབ་པ་དང༌། རང་བཞིན་གྱིས་འོད་ལྔའི་འཆར་གཞི་བྱེད་ལ་ཁ་དོག་རང་མཚན་དུ་མ་གྲུབ་པ་དང༌། ཐུགས་རྗེས་ཡེ་ཤེས་གཉིས་ཀྱི་འཆར་གཞི་བྱེད་ལ་ཡུལ་དང་རྣམ་པ་ལ་དངོས་སུ་འཇལ་བར་མེད་པ་སྟེ། ཐལ་འགྱུར་ལས།

དེ་ཡང་ངོ་བོ་སྐུར་[page Dg-465b][522-page Dg]གནས་པས། །

ཆོས་དང་ལོངས་སྤྱོད་སྤྲུལ་པའི་ཆར། །

མ་ཕྱེ་འབྱེད་པ་མེད་པའི་ཚུལ། །

བབས་ལས་གྲུབ་པ་ཉིད་ལས་ཀྱང༌། །

སྐུ་མདོག་ལ་སོགས་བློ་ཡུལ་མེད། །

རང་བཞིན་འཆར་བྱེད་འོད་ཀྱི་ཚུལ། །

[page My-488b]དཀར་དམར་སེར་དང་ལྗང་མཐིང་ནི། །

མཚན་མ་རིས་ཅན་མ་ཡིན་པར། །

རིས་མེད་ཤེས་བྱའི་བབས་ལས་གྲུབ། །

ཐུགས་རྗེ་འཆར་བ་སྣ་ཚོགས་ལས། །

འདི་འདྲ་གཅིག་ཏུ་ངེས་མེད་པས། །

སྣ་ཚོགས་སྣང་ཕྱིར་གཞི་ཞེས་བྱ། །

{ཅེས་}[[54]](#footnote-54)དང་། ཀློང་དྲུག་པ་ལས་ཀྱང༌།

བརྡོས་བཅས་མཚན་མ་རང་དག་ཕྱིར། །

གཏིང་གསལ་ཆེན་པོའི་གཞི་མར་གནས། །

ཁྱབ་དང་ཁྱབ་པ་ཉིད་ཀྱིས་སྟོང༌། །

ཕྱམ་ནས་ཆད་པ་མེད་སྣང་བར། །

གསལ་བྱེད་སྣང་བའི་ཆ་མ་འགགས། །

སྙིང་པོ་ཐམས་ཅད་བཅུད་བསྡུས་པའི། །

དྲི་མ་མེད་ཅིང་རང་སར་དག །

སངས་[page Ad-562]རྒྱས་རྣམས་ཀྱིས་གསང་ཆེན་དུ། །

རང་བཞིན་གྱི་ནི་ཆ་ལ་བཞུགས། །

ཐུགས་རྗེའི་སྣང་ཆ་སྣ་ཚོགས་ལས། །

སྟོང་ཆ་འགག་པ་མེད་པ་ཉིད། །

ཤེས་བྱའི་ཡེ་ཤེས་རྣམ་གཉིས་སུ། །

སྣང་བའི་ཆ་ལས་སྣང་བར་བས། །

མེད་པའི་སྣང་བ་རང་དག་ལས། །

རང་བཞིན་ཤུགས་ཀྱི་ཐུགས་རྗེ་ནི། །

མཛད་པའི་རྩོལ་བ་ཡེ་མེད་པས། །

མ་བྱས་སྣང་བའི་ཚུལ་དག་ཏུ། །

ཡེ་ནས་འབྱེད་པ་མེད་པར་སྣང༌། །

ཉི་མ་ལ་ནི་འོད་བཞིན་དུ། །

རང་གི་བྱས་པ་མ་ཡིན་ཏེ། །

རང་གི་རང་བཞིན་དེ་ལྟར་སྣང༌། །

{ཅེས་}[[55]](#footnote-55)པ་དང༌།

ཤེས་བྱ་ཇི་ལྟ་ཉིད་མཁྱེན་པའི། །

ཐུགས་རྗེ་ཆ་ཡི་ཡེ་ཤེས་ཀྱིས། །

རང་གི་དངོས་པོའི་གནས་ལུགས་མཁྱེན། །

ཡེ་ཤེས་དེ་ཡི་ཆ་མེད་ན། །

འབྱུང་བཞིའི་གཟུགས་དང་ཁྱད་ཅི་ཡོད། །

ཤེས་བྱ་ཇི་སྙེད་མཁྱེན་པ་ཡི། །

ཐུགས་རྗེ་ཡི་ནི་ཡེ་ཤེས་ཀྱིས། །

གདུལ་བྱ་རྣམས་ཀྱི་བསམ་པ་མཁྱེན། །

འདི་མེད་ནམ་མཁའ་ཉིད་དང་མཚུངས། །

དེ་ཕྱིར་ཐམས་ཅད་མཁྱེན་པ་ཡི། །

ཡེ་ཤེས་ཐུགས་རྗེའི་ཆ་ལ་སྣང་། །[523-page Dg]

འདི་ཀུན་དྲན་པས་བཟུང་བ་མིན། །

རང་བཞིན་ཉིད་དུ་གནས་པ་ལས། །

བཟུང་འཛིན་རགས་པར་མི་གནས་སོ། །

གཏིང་གསལ་ཕྲ་བའི་ཆར་སྣང་བས། །

འདི་ནི་སེམས་ཅན་རྣམས་ཀྱི་ལམ། །

གོང་དུ་ས་བོན་བཞིན་དུ་འཕེལ། །

འདི་ཡི་སྣང་བ་མ་འགགས་པར། །

རང་{འཐུན་}[[56]](#footnote-56)སྨན་གྱི་ནུས་པ་བཞིན། །

རིགས་དྲུག་རྣམས་ལ་{འཐུན་}[[57]](#footnote-57)པར་སྣང༌། །

དེ་ཡི་ཕྱིར་[page My-489a]ན་ཐུགས་རྗེའོ། །

{ཅེས་}[[58]](#footnote-58)སོ། །

དེའང་འཆར་གཞིའི་ཆ་ལས་སྤྲུལ་སྐུར་ཤར་དུས་ཡེ་[page Ad-563]ཤེས་གཉིས་ཀྱང་དངོས་སུ་གདུལ་བྱ་རིགས་དྲུག་གི་དོན་བྱེད་ལ། ཀ་དག་གི་དུས་འདིར་དངོས་སུ་མེད། ཆ་ལ་ས་བོན་གྱི་ཚུལ་དུ་གནས་པའོ། །ཀློང་དྲུག་པ་ལས་ཀྱང༌།

ངོ་བོ་ཉིད་དང་རང་བཞིན་དང༌། །

ཐུགས་རྗེ་ཡི་ནི་སྣང་བ་དག །

བློ་ཅན་རྣམས་ལ་སྣང་བའོ། །

ངོ་བོ་གང་དུའང་མ་གྲུབ་པས། །

རང་བཞིན་སྣང་ཆ་གསལ་བར་སྣང༌། །

ཐུགས་རྗེའི་ཆ་ལས་ཡེ་ཤེས་གཉིས། །

བྱ་དང་བྱེད་པ་མེད་པར་ཤར། །

ཤར་སྣང་བློ་རིམ་གཉིས་ཀྱི་ཕྱིར། །

ཡེ་ཤེས་མཛད་པ་འདི་ལྟ་བུ། །

རྩོལ་{བསྒྲུབ་}[[59]](#footnote-59)རྣམས་དང་བྲལ་བར་སྣང༌། །

སངས་རྒྱས་རྣམས་ཀྱི་ཡེ་ཤེས་ནི། །

གཞི་ནས་འདི་ལྟར་སྣང་བའོ། །

{ཅེས་}[[60]](#footnote-60)པའོ། །

དེ་ལྟར་དབྱིངས་དང་ཡེ་ཤེས་གཉིས་སུ་མེད་པའི་ཆོས་སྐུ་མཐར་ཐུག་ནི་ཀ་དག་དང་ལྷུན་གྲུབ་གཉིས་མེད་ཀྱི་གྲོལ་ས་ཀ་དག་ཆེན་པོ་ཞེས་བྱ་སྟེ། རང་བཞིན་འཆར་གཞིར་གནས་ཀྱང༌། ངོ་བོ་གང་དུའང་མ་གྲུབ་པས་དོན་དམ་པའི་བདེན་པ་ཉག་གཅིག་ཡོངས་སུ་རྫོགས་པ་ཆེན་པོ་སྐུ་དང་ཡེ་ཤེས་ལས་འདས་པའི་ཆོས་ཉིད་ནམ་མཁའ་ལྟ་བུ་ནི། མཐར་ཐུག་གི་འབྲས་བུ། ནང་དབྱིངས་ཆེན་པོ། གྲོལ་ས་བླ་ན་མེད་པ། སྐུ་གསུང་ཐུགས་གཉིས་སུ་མེད་པའི་རྡོ་རྗེ་གསང་བ་ལྷུན་གྲུབ་རིན་པོ་ཆེའི་སྦུབས་ཡིན་ཏེ། ཀུན་ཏུ་བཟང་པོ་ཐུགས་ཀྱི་མེ་ལོང་ལས།

དེ་བཞིན་གཤེགས་པའི་སྐུ་ལ་བཞེངས་པ་དང་བཞུགས་པ་མི་མངའོ། །དེ་ཅིའི་ཕྱིར་ཞེ་ན། དེ་བཞིན་[524-page Dg]གཤེགས་པ་ལ་སྐུ་དངོས་པོར་མེད་པའི་ཕྱིར་རོ། །དེ་བཞིན་གཤེགས་པའི་གསུང་ལ་སྒྱུར་བ་དང་མི་བསྒྱུར་བ་མི་[page Ad-564]མངའོ། །དེ་ཅིའི་ཕྱིར་ཞེ་ན། དེ་བཞིན་གཤེགས་པའི་གསུང་སྟོང་པའི་ཕྱིར་རོ། །དེ་བཞིན་གཤེགས་པའི་ཐུགས་ལ་དགོངས་པ་དང་མི་དགོངས་པ་མི་མངའོ། །དེ་ཅིའི་ཕྱིར་ཞེ་ན། དེ་བཞིན་གཤེགས་པའི་ཐུགས་ལ་རྟོག་པ་མེད་པའི་ཕྱིར་རོ། །

{ཅེས་}[[61]](#footnote-61)པ་དང༌། [page My-489b]སྙིང་པོའི་མདོ་སྡེ་ཤེས་རབ་ཀྱི་ཕ་རོལ་ཏུ་ཕྱིན་པ་རྡོ་རྗེ་གཅོད་པ་[[62]](#footnote-62)ལས་ཀྱང༌།

གང་དག་ང་ལ་གཟུགས་སུ་མཐོང༌། །

གང་དག་ང་ལ་སྒྲར་ཤེས་པ། །

ལོག་པར་སྤོང་ལ་ཞུགས་པ་སྟེ། །

སྐྱེ་བོ་དེས་ནི་ང་མི་མཐོང༌། །

འདྲེན་པ་རྣམས་ནི་ཆོས་ཀྱི་སྐུ། །

ཆོས་ཉིད་ཤེས་བྱ་མ་ཡིན་ཏེ། །

དེ་ནི་ཤེས་པར་ནུས་མ་ཡིན། །

{ཅེས་}[[63]](#footnote-63)གསུངས་པ་བཞིན་ནོ། །

དབུ་མ་ཐལ་འགྱུར་བ་དག་སངས་རྒྱས་དངོས་ནི་ཆོས་སྐུ་རྣམ་དག་སྟོང་པ་དེ་ལ་འདོད་ལ། རང་ངོར་ཡོད་མེད་ཀྱི་སྤྲོས་པ་ཞི་བས་སྐུ་དང་ཡེ་ཤེས་ཙམ་{ཀྱང་}[[64]](#footnote-64)མ་གྲུབ་ཅིང༌། གཞན་སྣང་ལ་སངས་རྒྱས་ཀྱི་ཐུགས་རྗེ་དང༌། གདུལ་བྱའི་སྨོན་ལམ་ལས་གཟུགས་སྐུ་འཕྲིན་ལས་དང་བཅས་པ་སྣང་བ་ནི། ནམ་མཁའ་ལྡིང་གི་མཆོད་སྡོང་དང་ནོར་བུ་དང་དཔག་བསམ་ཤིང་ལྟར་འདོད་དེ། འཇུག་པ་ལས།

ཞི་སྐུ་དཔག་བསམ་ཤིང་ལྟར་གསལ་གྱུར་ལ། །

ཡིད་བཞིན་ནོར་བུ་ཇི་བཞིན་རྣམ་མི་རྟོག །

འགྲོ་གྲོལ་བར་དུ་འཇིག་རྟེན་འབྱོར་སླད་རྟག །

འདི་ནི་སྤྲོས་དང་བྲལ་ལ་སྣང་བ་ཡིན། །

{ཅེས་}[[65]](#footnote-65)སོ། །

འདིར་ཡང་ཀ་དག་གི་རང་ངོ་དེ་དང་འདྲ་རུང་ལས། ཕྲ་བའི་ཡེ་ཤེས་དབྱིངས་ན་ཡོད་པ་ལས་སྐུ་དང་ཡེ་ཤེས་འཆར་ལ། དེས་སེམས་ཅན་སངས་རྒྱས་ཀྱིས་དངོས་སུ་དོན་བྱེད་པར་སྨོན་ལམ་བཏབ་པ་རྣམས་ཀྱི་དོན་བྱེད་ལ། ངོ་[page Ad-565]བོའི་ཆ་ལས་ལྷུན་གྲུབ་ཡིན་པས་རྒྱུ་སྨོན་ལམ་གྱིས་བསྐྱེད་པར་མི་འདོད་པའི་ཁྱད་པར་གྱིས་ཕྱེ་བ་ཡིན་ནོ། །འདི་དག་ནི་ཀ་དག་འབྲས་བུའི་ས་གནད་གལ་པོ་ཆེ་ཡིན་པས་ཤེས་རབ་ཅན་དག་གིས་ཤིན་ཏུ་བློ་གྲོས་ཞིབ་མོས་རིག་པར་བྱའོ།། །།[525-page Dg]

## 2.25.2 ལྷུན་གྲུབ་འོད་གསལ་གྱི་འཆར་གཞི་ལས་སྐུ་དང་ཡེ་ཤེས་ཀྱི་སྣང་ཚུལ་བྱེ་བྲག་ཏུ་བཤད་པ།

སྤྱི་དོན་གཉིས་པ་ལྷུན་གྲུབ་འོད་གསལ་གྱི་འཆར་གཞི་ལས་སྐུ་དང་ཡེ་ཤེས་ཀྱི་སྣང་ཚུལ་བྱེ་བྲག་ཏུ་བཤད་པ་ལ་གཉིས་ཏེ། སྐུའི་དབྱེ་བ་སྤྱིར་བསྟན་པ་དང༌། སྐུ་གསུམ་གྱི་རང་བཞིན་བྱེ་བྲག་ཏུ་བཤད་པའོ། །

### 2.25.2.1 སྐུའི་དབྱེ་བ་སྤྱིར་བསྟན་པ།

དང་པོ་ལ་ལྔ་ལས།

#### 2.25.2.1.1 སྐུ་གཅིག་ཏུ་བསྟན་པ།

སྐུ་གཅིག་ཏུ་བསྟན་པ་ནི། གཞི་རིག་པར་གཅིག {།}[[66]](#footnote-66)ལམ་རིག་པའི་སར་གཅིག {།}[[67]](#footnote-67)འབྲས་བུ་[page My-490a]རིག་པ་དྲི་མེད་ཀ་དག་ཏུ་གཅིག་པའི་ལྡོག་པ་ནས། མཐའ་བྲལ་ནམ་མཁའ་ལྟ་བུ་མི་འགྱུར་རྡོ་རྗེའི་སྐུ་སྟོང་པ་ཡེ་ཤེས་ཀྱི་སྙིང་པོ་ཅན་ལྷུན་གྲུབ་རིན་པོ་ཆེའི་སྦུབས་དང་པོ་སངས་རྒྱས་ཀྱི་སྐུ་ནི། རང་ཤར་ལས།

ཨེ་མ་ཧོ།

སྣང་བ་ཆེན་པོ་གསལ་བ་ཆེ། །

དག་པའི་ནམ་མཁའ་མཐའ་དང་བྲལ། །

སྤྲོས་བྲལ་ཆོས་ཉིད་འགྱུར་བ་མེད། །

མཐའ་དང་དབུས་མེད་ཕྱོགས་ཆ་བྲལ། །

རང་སྣང་ཆོས་དབྱིངས་རྣམ་དག་ཞིང༌། །

དང་པོ་སངས་རྒྱས་རྒྱུ་མེད་པ། །

ཐ་མ་རྐྱེན་གྱིས་བསྐྱེད་དུ་མེད། །

སྟོང་པ་ཡེ་ཤེས་སྙིང་པོ་ཅན། །

མཐའ་ལ་མི་གནས་རྡོ་རྗེའི་སྐུ། །

སྤྲོས་དང་བྲལ་བའི་ཆོས་ཉིད་ལ། །

ངོ་བོ་རང་བཞིན་ཐུགས་རྗེའི་བདག །

ཡེ་ཤེས་སྐུ་གསུམ་འོད་དུ་གསལ། །

མཁའ་ལ་ཉི་ཤར་མུན་པ་སེལ། །

ཡེ་ཤེས་ལྔ་ཡི་མཚན་ཉིད་གསལ། །

སངས་རྒྱས་སྤྲུལ་པ་རབ་{འབྱམ་}[[68]](#footnote-68)འབྱུང༌། །

{ཅེས་}[[69]](#footnote-69)སོ། །

#### 2.25.2.1.2 སྐུ་གཉིིས་སུ་དབྱེ་བ།

སྐུ་གཉིིས་སུ་དབྱེ་བ་ནི། གཞི་ཀ་[page Ad-566]དག་དང་ལྷུན་གྲུབ་གཉིས་སུ་མེད་པའི་རིག་པ། ལམ་དབྱིངས་དང་ཡེ་ཤེས་གཉིས་སུ་ཉམས་སུ་བླངས་པས། འབྲས་བུ་ཆོས་སྐུ་དང་གཟུགས་སྐུ་རྣམ་པ་གཉིས་སུ་ཤར་བས་དོན་གཉིས་མཐར་ཕྱིན་པ་སྟེ། ཐལ་འགྱུར་ལས།

ཆོས་ཀྱི་སྐུ་ལས་གཟུགས་སྐུར་གསལ། །

ཅེས་སོ། །

#### 2.25.2.1.3 སྐུ་གསུམ་དུ་དབྱེ་བ།

སྐུ་གསུམ་དུ་དབྱེ་ན། ངོ་བོའི་ཆ་ལས་སྟོང་རིག་མཁྱེན་པའི་ཡེ་ཤེས་ཆོས་སྐུ། རང་སྣང་འོད་གསལ་གྱི་ལོངས་སྐུ། སྣ་ཚོགས་སྤྲུལ་པའི་སྐུ་དང་གསུམ་སྟེ། མུ་ཏིག་ཕྲེང་བ་ལས།

སྐུ་གསུམ་སངས་རྒྱས་ཉག་གཅིག་པོ། །

ཡེ་ཤེས་མཚན་ཉིད་ལྔ་[526-page Dg]ལྡན་ཉིད། །

འདུག་ཚུལ་ཤེས་བྱའི་བབས་ཀྱིས་གྲུབ། །

ཅེས་སོ། །

#### 2.25.2.1.4 སྐུ་བཞིར་དབྱེ་བ།

སྐུ་བཞིར་དབྱེ་ན། སྐུ་གསུམ་གྱི་ཆོས་ཉིད་གཅིག་དང་དུ་མའི་མཐའ་དང་བྲལ་བ་ངོ་བོ་ཉིད་ཀྱི་སྐུ། སྟོབས་དང་མི་འཇིགས་པ་དང༌། ཆོས་མ་འདྲེས་པ་བཅོ་བརྒྱད་ལ་སོགས་པ་རིག་པའི་ཡོན་ཏན་རྟོགས་པ་དང་ཏིང་ངེ་འཛིན་དང་མངོན་པར་ཤེས་པ་དང་ཐུགས་རྗེ་ཆེན་པོ་རྣམས་ནི་ཆོས་ཀྱི་སྐུ། མཚན་དང་དཔེ་[page My-490b]བྱད་རྫོགས་པས་འོག་མིན་སྟུག་པོ་བཀོད་པའི་ཞིང་ན་བཞུགས་པ་ལོངས་སྤྱོད་རྫོགས་པའི་སྐུ། གདུལ་བྱའི་ངོ་བོ་ལ་གང་ལ་གང་འདུལ་དུ་སྣང་བ་སྤྲུལ་པའི་སྐུ་{ཏེ}[[70]](#footnote-70)། ཐལ་འགྱུར་ལས།

སྤྲུལ་པའི་སྐུ་དང་ལོངས་སྐུ་དང་། །

ཆོས་སྐུ་ངོ་བོ་ཉིད་ཀྱི་སྐུ། །

{ཅེས་}[[71]](#footnote-71)སོ། །

འདི་དག་ཐུན་མོང་གི་བསྟན་བཅོས་ལས་ཀྱང་འབྱུང་བ་དང་ཆ་མཚུངས་ཏེ། མངོན་རྟོགས་རྒྱན་ལས།

ངོ་བོ་ཉིད་ལོངས་རྫོགས་བཅས་པ། །

དེ་བཞིན་གཞན་པ་སྤྲུལ་སྐུ་ནི། །

ཆོས་སྐུ་མཛད་པ་དང་བཅས་པ། །

{ཅེས་}[[72]](#footnote-72)པ་[page Ad-567]དང༌། དེ་དག་གི་རྒྱས་བཤད་དུ།

ཐུབ་པའི་ངོ་བོ་ཉིད་སྐུ་ནི། །

ཟག་པ་མེད་པའི་ཆོས་གང་དག །

ཐོབ་གྱུར་རྣམ་ཀུན་རྣམ་དག་པ། །

དེ་དག་རང་བཞིན་མཚན་ཉིད་ཅན། །

{ཅེས་}[[73]](#footnote-73)པ་དང༌།

ཐུབ་པ་ཁོ་ནའི་མ་འདྲེས་ཆོས། །

བཅོ་བརྒྱད་བཤད་པ་གང་ཡིན་དང༌། །

རྣམ་པ་ཐམས་ཅད་མཁྱེན་ཉིད་དང༌། །

ཆོས་ཀྱི་སྐུ་ཞེས་བརྗོད་པ་ཡིན། །

{ཅེས་}[[74]](#footnote-74)པ་དང༌།

མཚན་ནི་སུམ་བཅུ་རྩ་གཉིས་དང༌། །

དཔེ་བྱད་བརྒྱད་བཅུའི་བདག་ཉིད་འདི། །

ཐེག་ཆེན་ཉེ་བར་ལོངས་སྤྱོད་ཕྱིར། །

ཐུབ་པའི་ལོངས་སྤྱོད་རྫོགས་སྐུར་བཞེད། །

ཅེས་པ་དང༌།

གང་གིས་སྲིད་པ་ཇི་སྲིད་བར། །

འགྲོ་ལ་ཕན་པ་སྣ་ཚོགས་དག །

མཉམ་དུ་མཛད་པའི་སྐུ་དེ་ནི། །

ཐུབ་པའི་སྤྲུལ་སྐུ་རྒྱུན་མི་འཆད། །

ཅེས་པ་བཞིན་ནོ། །

#### 2.25.2.1.5 སྐུ་ལྔར་དབྱེ་བ།

སྐུ་ལྔར་དབྱེ་ན། སྤངས་རྟོགས་མཐར་ཕྱིན་དུ་ཞི་བ་བརྙེས་པ་མངོན་པར་བྱང་ཆུབ་ཀྱི་སྐུ། དབྱིངས་ཀ་དག་ལས་འཕོ་འགྱུར་མེད་པ་མི་འགྱུར་རྡོ་རྗེའི་སྐུ། ཆོས་སྐུ། ལོངས་སྐུ། སྤྲུལ་པའི་སྐུ་དང་ལྔ་སྟེ། རྫོགས་པ་རང་བྱུང་ལས།

སྐུ་ལྔ་ཡེ་ཤེས་ཆོས་[527-page Dg]ལྔའོ། །

{ཅེས་}[[75]](#footnote-75)པ་དང༌། རང་ཤར་ལས།

འགྱུར་མེད་དོན་གྱི་སྐུ་ལྔ་གནས། །

{ཅེས་}[[76]](#footnote-76)སོ། །

སྐུའི་དབྱེ་བ་འདི་དག་དང་གཞན་ཡང་དཔག་ཏུ་མེད་དེ་སྤྲོས་པས་ཆོག་གོ། །།

### 2.25.2.2 སྐུ་གསུམ་གྱི་རང་བཞིན་བྱེ་བྲག་ཏུ་བཤད་པ།

དོན་གཉིས་པ་སྐུ་གསུམ་གྱི་རང་བཞིན་བྱེ་བྲག་ཏུ་བཤད་པ་ལ་དོན་གྱི་འབྲེལ་དགོད་པ་དང༌། སྐབས་ཀྱི་དོན་བཤད་པ་གཉིས་ལས།

#### 2.25.2.2.1 དོན་གྱི་འབྲེལ་དགོད་པ།

དང་པོ་ལ་གསུམ་སྟེ། ཐོབ་ཚུལ་སྤྱིར་བསྟན་པ། འབྲས་བུ་ཡིན་པར་བྱེ་བྲག་ཏུ་བཤད་པ། ལམ་སྣང་དུ་བཤད་པ་[page My-491a]དང་འགལ་བ་སྤང་བའོ། །[page Ad-568]

##### 2.25.2.2.1.1 ཐོབ་ཚུལ་སྤྱིར་བསྟན་པ།

དང་པོ་ནི། ངོ་བོའི་འཆར་{བཞི་}[[77]](#footnote-77)ལས་སྐུ་གསུམ་དུ་སྣང་བ་ཡང༌། དག་བྱ་སྒོ་གསུམ་གྱི་དྲི་མ་དག་སྟོབས་ཀྱིས་ཐོབ་པར་བསྟན་པ་ནི། ཐལ་འགྱུར་ལས།

གཞན་ཡང་འབྲས་བུའི་རིམ་པ་ནི། །

ཆོས་སྐུ་སེམས་ཀྱི་ལས་ཀྱིས་དང༌། །

ལོངས་སྐུ་ངག་གི་རྣམ་པར་ཐོབ། །

སྤྲུལ་པའི་སྐུ་ནི་ལུས་ཀྱིས་སོ། །

{ཅེས་}[[78]](#footnote-78)སོ། །

འདི་དག་དག་བྱའི་རྒྱུ་འབྲས་ཞེས་བྱའོ། །རང་བཞིན་དུ་ལྷུན་གྲུབ་ཡིན་པས་རྒྱུ་རྐྱེན་གྱིས་བསྐྱེད་ནས་ཐོབ་པ་ཤེས་བྱ་ལ་མི་སྲིད་པར་ཤེས་པར་བྱའོ། །

##### 2.25.2.2.1.2 འབྲས་བུ་ཡིན་པར་བྱེ་བྲག་ཏུ་བཤད་པ།

གཉིས་པ་ནི། མུ་ཏིག་ཕྲེང་བ་ལས།

འབྲས་བུ་སྐུ་གསུམ་ཡེ་ཤེས་ལྔ། །

{ཅེས་}[[79]](#footnote-79)པ་དང༌། རྡོ་རྗེ་སེམས་དཔའ་སྙིང་གི་མེ་ལོང་ལས།

འབྲས་བུའི་ཆོས་ཐམས་ཅད་སྐུ་གསུམ་ཕྱིར་མི་ལྡོག་པར་ཤེས་པར་གྱིས་ཤིག།

ཅེས་སོ། །

##### 2.25.2.2.1.3 ལམ་སྣང་དུ་བཤད་པ་དང་འགལ་བ་སྤང་བ།

གསུམ་པ་ནི། སྐུ་གསུམ་ལམ་སྣང་དུ་བཤད་པ་དང་འགལ་ལོ་ཞེ་ན། བླ་མ་སྔ་རབས་པ་དག་ན་རེ། འབྲས་བུ་མ་ཡིན་ཟེར་བ་ནི། འབྲས་བུ་སྐུ་གསུམ་དུ་ཞེན་པའི་མཐར་འཛིན་དང་བྲལ་བར་བྱེད་པ་ལ་དགོངས་པའམ། སྐོར་གསུམ་ལས་སྦུབས་གསུམ་མཐར་ཐུག་ཏུ་འདོད་པ་དེ་དགག་པ་ལ་དགོངས་པའོ་ཞེས་འགལ་སྤོང་མཛད་ནས། དོན་ལ་འབྲས་བུར་འཇོག་པའང༌། ཀ་དག་གི་ནང་དབྱིངས་ཀྱི་ངོ་བོ་མ་དགོངས་པའི་རྣམ་འགྱུར་ཡིན་པས་ཤིན་ཏུ་ནོར་ཏེ་མི་ལེགས་སོ། །འདིར་སྔར་ཁས་བླངས་པ་བཞིན་ལམ་སྣང་ཡང་ཡིན་ལ། འབྲས་བུ་ཡང་ཡིན་པ་མི་འགལ་བར་འདོད་དེ། དང་པོ་ལམ་སྣང་ཡིན་ཏེ་ལྷུན་གྲུབ་ཀྱི་སྦུབས་ཀ་དག་ཆེན་པོ་དེ་དོན་གྱི་འབྲས་བུ་ཁང་པ་ལྟ་བུ་ལས། དེར་འཇུག་པ་[page Ad-569]དང་དེ་ནས་[528-page Dg]ཕྱིར་མཆེད་པ་གཞི་ཀ་དག་ལས་ཕྱིར་སྣང་དུ་འཆར་དགོས་པའི་ཕྱིར་རོ། །འཆར་ཚུལ་ངོ་བོ་སྐུར་གནས་པ་ལས་འཆར་རོ། །ལམ་སྣང་ལ་གཉིས་ཡོད་དེ། རང་ཉིད་སངས་རྒྱས་བསྒྲུབ་པའི་ལམ་འབྲས་བུའི་སྔོན་རོལ་པ་རྣམས་དང༌། རང་ཉིད་སངས་རྒྱས་གྲུབ་ཟིན་ནས་གདུལ་བྱ་འདྲེན་པའི་ལམ་སྐུ་མངོན་པར་སྣང་བས་དོན་མཛད་པའོ། །དེ་ལས་[page My-491b]འདིར་མི་སློབ་པའི་ལམ་སྣང་དུ་འདོད་པས་སྐུ་གསུམ་ལམ་སྣང་ཡིན་པ་དང༌། འབྲས་བུ་ཡིན་པ་གཉིས་མི་འགལ་བ་འབྲེལ་བ་གྲུབ་པའི་དོན་ཏོ། །རྣམ་པར་གྲོལ་བའི་ཆོས་སྐུ་ནང་དབྱིངས་ལས་སྐུ་གསུམ་ཕྱིར་སྣང་ལམ་དུ་ཤར་བས་སྐུ་དང་ཡེ་ཤེས་ཀྱི་རྣམ་འཕྲུལ་སྣང་བ་ཡང༌། ཆོས་སྐུ་ཡེ་ཤེས་ཀྱི་ཐུགས། ལོངས་སྐུ་དེའི་སྐུ། སྤྲུལ་སྐུ་མཛད་པར་སྣང་བས་དོན་འབྱུང་བའི་ཕྱིར་རོ། །དེའང་ནང་གསལ་འཆར་གཞིའི་སྐུ་དང་ཡེ་ཤེས་འདུ་འབྲལ་མེད་པ་རྡོ་རྗེ་སེམས་དཔའི་ཆོས་ཉིད་དང༌། དེ་ལས་ཕྱིར་གསལ་དུ་སྐུ་གསུམ་གྱི་ལམ་སྣང་རང་སྣང་དུ་ཤར་བ་གཉིས་རིག་པའི་ངང་དུ་འདྲ་ཡང༌། ཕྱི་ནང་གི་ཁྱད་པར་ཕྱེ་ལ། རང་སྣང་གི་ཆ་ལས་གདུལ་བྱའི་སྣང་ངོར་ལོངས་སྤྲུལ་འཆར་བས་དོན་མཛད་པའང༌། རིག་པའི་རོལ་པར་གཅིག་ཀྱང༌། རང་སྣང་གདུལ་བྱས་མི་མཐོང་ལ། དེ་ལས་ཤར་བ་དེ་མཐོང་བའི་ཁྱད་ཡོད་པས་འདྲ་གཉིས་ཤན་ཕྱེད་པར་བསྟན་པ་ཡང༌། སེང་གེ་རྩལ་རྫོགས་ལས།

རྡོ་རྗེ་སེམས་དཔའི་ཆོས་ཉིད་དང༌། །

རང་སྣང་དཀྱིལ་འཁོར་དག་པ་གཉིས། །

འདྲ་གཞི་གཅིག་ལ་གོལ་ས་[page Ad-570]ཆེ། །

ཞེས་བཤད་དོ། །

དེ་ལྟར་ནང་དབྱིངས་དང༌། ཕྱིར་གསལ་ལམ་སྣང་གི་ཆ་མ་ཕྱེད་པར། སྐུ་གསུམ་རང་སྣང་གི་འབྲས་བུར་འདོད་ན། སྤྲུལ་སྐུ་གདུལ་བྱ་ལ་སྣང་བ་བཞིན། གྲོལ་སའི་ཀ་དག་གི་ཆོས་སྐུ་གདུལ་བྱ་ལ་སྣང་བར་ཐལ། སྐུ་གསུམ་ངོ་བོ་གཅིག་ཡིན་པའི་ཕྱིར། ཆོས་སྐུ་འཕྲོ་འདུ་དང་ཁ་དོག་ཏུ་སྣང་བར་ཐལ། ཁྱོད་དང་ངོ་བོ་གཅིག་པའི་ལོངས་སྤྲུལ་ལ་ཆོས་དེ་སྣང་བའི་ཕྱིར། ཡང་ན་སྤྲུལ་སྐུ་གདུལ་བྱ་ལ་མི་སྣང་བར་[529-page Dg]ཐལ། ཆོས་སྐུ་མི་སྣང་བའི་ཕྱིར་རོ། །དེས་ན་སྐུ་གསུམ་ཡང་རིག་པར་ངོ་བོ་གཅིག་གི{།}[[80]](#footnote-80) རྣམ་པ་ངོ་བོ་གཅིག་པ་དེ་འདྲ་བས་མི་{བླང་}[[81]](#footnote-81)ཞིང༌། སྤྲུལ་སྐུ་ཐུགས་རྗེའི་ཆ་ཡིན་ལ། དེས་སྤྲུལ་པའི་སྣང་བ་དེ་གཟུགས་བརྙན་སྤྲུལ་པ་ཡིན་གྱི། སྤྲུལ་སྐུ་དངོས་མ་ཡིན་ཏེ། ཐུགས་རྗེ་མ་ཡིན་པའི་ཕྱིར་རོ། །གྲུབ་མཐའི་{དབྱེས་}[[82]](#footnote-82)[page My-492a]འདི་ཡང་ཤིན་ཏུ་ཕྲ་བས་ཤེས་རབ་ཅན་རྣམས་ཀྱིས་དཔྱོད་ལ་ཁོང་དུ་ཆུད་པར་གྱིས་ཤིག {།}[[83]](#footnote-83)གནད་གལ་པོ་ཆེ་ཡིན་ནོ། །

#### 2.25.2.2.2 སྐབས་ཀྱི་དོན་བཤད་པ།

གཉིས་པ་སྐབས་ཀྱི་དོན་བཤད་པ་ལ་གསུམ་སྟེ། སྐུ་གསུམ་གྱི་གནས་སྤྱིར་བསྟན་པ། ཡེ་ཤེས་ཀྱི་གནས་བྱེ་བྲག་ཏུ་བཤད་པ། སྐུ་གསུང་ཐུགས་ཡོན་ཏན་འཕྲིན་ལས་ལྔའི་གནས་ཀྱི་དོན་བསྡུ་བའོ། །

##### 2.25.2.2.2.1 སྐུ་གསུམ་གྱི་གནས་སྤྱིར་བསྟན་པ།

དང་པོ་ལ་ཆོས་སྐུ། ལོངས་སྐུ། སྤྲུལ་སྐུ་གསུམ་ལས།

###### 2.25.2.2.2.1.1 ཆོས་སྐུ།

དང་པོ་ཆོས་སྐུའི་གནས་རྒྱས་པར་བཤད་པ་ལ། ངོ་བོ། ངེས་ཚིག {།}**[[84]](#footnote-84)**དབྱེ་བ། རྣམ་གྲངས། རྒྱས་པར་བཤད་པ་དང་བཞི་ལས།

2.25.2.2.2.1.1.1 ངོ་བོ།

ཆོས་སྐུའི་ངོ་བོ་ནི་རང་བྱུང་གི་ཡེ་ཤེས་སྟོང་གསལ་སྤྲོས་པ་དང་བྲལ་བ་སྟེ། བཞུགས་ཚུལ། མཚན་ཉིད། རང་[page Ad-571]བཞིན། ཐུགས་རྗེ། སྣང་ཚུལ་ལྔ་ལས། ངོ་བོའི་བཞུགས་ཚུལ་སྐྱོན་གང་གིས་ཀྱང་མ་གོས་པར་བཞུགས་པས་ཀ་ནས་དག་པའི་རང་བཞིན་ནོ། །ངོ་བོ་དེའི་མཚན་ཉིད་སྟོང་པ་རིག་པའི་སྙིང་པོ་ཅན་ནོ། །ངོ་བོ་དེའི་རང་བཞིན་གང་དང་ཡང་མ་འདྲེས་པའོ། །ངོ་བོ་དེའི་ཐུགས་རྗེ་མ་ཕྱེ་མི་འབྱེད་འབྱེད་པ་མེད་པའོ། །ངོ་བོ་དེའི་སྣང་ཚུལ་གཉིས་སུ་མེད་པའོ། །

2.25.2.2.2.1.1.2 ངེས་ཚིག

ངེས་ཚིག་ནི། བཏགས་པ་རྣམ་གྲངས་ཀྱི་ཆོས་ལས་སྐུར་སྨིན་པས་དངོས་མེད་དེ། མཚན་ཉིད་གང་གིས་ཀྱང་གཏན་ལ་མི་ཕེབས། སྟོང་ཉིད་གང་དུ་ཡང་མ་གྲུབ་པས་ན་ཆོས་སྐུ་ཞེས་བྱའོ། །ཆོས་ནི། སངས་རྒྱས་ཀྱི་སའི་ཟག་པ་མེད་པའི་ཆོས་རིག་པ་དང་འབྲེལ་བ། སྐུ་ནི། མཚན་མ་ཞལ་ཕྱག་ཏུ་མེད་ལ་རིག་པའི་ངོ་བོ་མི་འགྱུར་བ་ཙམ་ལ་བརྗོད་པའོ། །

2.25.2.2.2.1.1.3 དབྱེ་བ།

དབྱེ་ན། དངོས་པོ་མཚན་ཉིད་དང་འབྲེལ་བའི་ཆོས་སྐུ། གནས་པ་ཁྱབ་ཚུལ་དང་འབྲེལ་བའི་ཆོས་སྐུ། རྣམ་དབྱེ་སྣང་ཚུལ་དང་འབྲེལ་བའི་[530-page Dg]ཆོས་སྐུ་གསུམ་ལས།

2.25.2.2.2.1.1.3.1 དངོས་པོ་མཚན་ཉིད་དང་འབྲེལ་བའི་ཆོས་སྐུ།

དང་པོ་ནི། ཆོས་ཉིད་ལ་ལྟོས་ནས་གང་གི་ངོ་བོར་ཡང་མ་གྲུབ་པས་སྤྲོས་པའི་མཐའ་དང་བྲལ་བ། དངོས་པོ་ངོས་བཟུང་ལས་འདས་པས་སྐྱེ་འཇིག་འཕོ་འགྱུར་མེད་པ། མཐར་ཐུག་མངོན་དུ་གྱུར་པས་ཆོས་ཉིད་བསམ་གྱིས་མི་ཁྱབ་པའོ། །

2.25.2.2.2.1.1.3.2 གནས་པ་ཁྱབ་ཚུལ་དང་འབྲེལ་པའི་ཆོས་སྐུ།

གཉིས་[page My-492b]པ་ནི། འཁོར་འདས་ཀུན་ལ་ཁྱབ་པའི་ཆོས་སྐུ་དྲི་མ་{བློ་}[[85]](#footnote-85)བུར་བས་དག་པའི་དག་པ་གཉིས་ལྡན་དེ་ཡིན་ཏེ། ཧེ་བཛྲ་ལས།

སེམས་ཅན་རྣམས་ནི་སངས་རྒྱས་ཉིད། །

འོན་ཀྱང་{བློ་}[[86]](#footnote-86)བུར་དྲི་མས་བསྒྲིབས། །

དེ་བསལ་ནས་ནི་སངས་[page Ad-572]རྒྱས་ཉིད། །

ཅེས་པ་དང༌། རྒྱུད་བླ་མར།

རྫོགས་སངས་སྐུ་ནི་འཕྲོ་ཕྱིར་དང༌། །

དེ་བཞིན་ཉིད་དབྱེར་མེད་ཕྱིར་དང༌། །

རིགས་ཡོད་ཕྱིར་ན་སེམས་ཅན་ཀུན། །

རྟག་ཏུ་སངས་རྒྱས་སྙིང་པོ་ཅན། །

{ཅེས་}[[87]](#footnote-87)པ་དེ་མངོན་དུ་གྱུར་པའི་ཆའོ། །

2.25.2.2.2.1.1.3.3 རྣམ་དབྱེ་སྣང་ཚུལ་དང་འབྲེལ་པའི་ཆོས་སྐུ།

གསུམ་པ་ནི། ཐེག་པ་སོ་སོ་ནས་རིག་པ་དང་། སྟོང་པ་དང༌། ཡོན་ཏན་ལ་སོགས་པའི་ཆར་བསྟན་པ་སྟེ། ཡོངས་སུ་རྫོགས་པ་ཆེན་པོ་འདིར་རྣམ་པར་འཕྲུལ་པས་ཕྱེ་ན། ཆོས་ཀྱི་སྐུའི་ཆོས་སྐུའི་ཞིང་ཁམས་བསམ་གྱིས་མི་ཁྱབ་པ། གནས་པས་མདོ་ལས་འདས་པའི་ཆོས་ཉིད། ཏིང་ངེ་འཛིན་མི་གཡོ་བ་ཆེན་པོ། འཁོར་སྣ་ཚོགས་རང་བཞིན་མི་གཉིས་པ། བསྟན་པ་བརྗོད་དུ་མེད་པའི་ཆོས་ཉིད། དུས་གང་དུ་ཡང་འགྱུར་བ་མེད་པའི་ཆོས་ཉིད་དོ། །ཆོས་སྐུའི་ལོངས་སྐུའི་ཞིང་ཁམས་རྡུལ་དང་བྲལ་ཞིང་དྲི་མ་མེད་པ། གནས་དྲན་པ་ཡིད་ཀྱི་རྟོག་པ་རང་ཟད་པ། ཏིང་ངེ་འཛིན་སེམས་དང་སེམས་བྱུང་གི་བྱུང་ཚོར་འགགས་པས་ཡེ་ཤེས་རང་གནས་པ། འཁོར་སྟོང་པ་རང་སྣང་གི་བྱེད་པ་ཅན། བསྟན་པ་དམིགས་པ་ཡོངས་སུ་དག་པ། དུས་བརྟགས་པ་མ་ཡིན་པས་ཡེ་མཉམ་{བརྡལ་}[[88]](#footnote-88)བ་ཆེན་པོའོ། །ཆོས་སྐུའི་སྤྲུལ་སྐུ། ཞིང་ཁམས་སྟོང་ཉིད་རྒྱ་མ་ཆད་པ། གནས་ཐམས་ཅད་ཀྱི་འཆར་གཞིའི་ཆ་གཏིང་གསལ་རང་གདངས་ཆེན་པོ། ཏིང་ངེ་འཛིན་འགག་མེད་རང་གསལ། འཁོར་རིས་མེད་འཆར་སྣང་དག་པ། བསྟན་པ་རང་བཞིན་མ་བཅོས་པ། དུས་སྙིང་པོ་མངོན་པར་སྣང་བའོ། །དེ་དག་ཀྱང་[531-page Dg]ཀ་དག་རང་གནས་ཀྱི་ཆོས་སྐུའི་ཆ་ནས་བཏགས་[page Ad-573]པ་སྟེ། རིན་པོ་ཆེ་སྤུངས་པ་ལས།

འཛིན་པ་རང་དག་ཆོས་སྐུ་ཡིས། །

སྤྲོས་མེད་རང་དག་གཞལ་ཡས་སུ། །

ཉིད་དང་དབྱེར་མེད་སྣང་འཁོར་ལ། །

མཚན་[page My-493a]མ་མེད་པའི་གསུང་གིས་ནི། །

སྤྲོས་པ་མེད་པའི་ཚིག་རྣམས་ནི། །

མི་གནས་རང་ཟད་ཐུགས་ལས་ཕྱུང༌། །

མ་གསུངས་གསུངས་པ་མེད་པར་ནི། །

མཉམ་པ་ཆེན་པོའི་ངང་དུ་བསྟན། །

ཅེས་སོ། །

དེ་དག་ཀྱང་ཆ་ལ་བཏགས་པ་ཙམ་ལས། དོན་ལ་གང་དུའང་མ་གྲུབ་པས་མཐའ་བྲལ་ཡོངས་སུ་རྫོགས་པ་ཆེན་པོར་བཞུགས་ཏེ། ཡང་དེ་ཉིད་ལས།

འདི་ཡི་གནས་ནི་འདི་ཞེས་པའི། །

མིང་དུ་གྲགས་པའི་མཚན་བཅས་ཡུལ། །

རྣམ་པ་གང་དུ་མི་སྣང་བས། །

མེད་པའི་སྟོང་པ་ཆོས་འབྱུང་ལས། །

གསང་བ་ཆེན་པོའི་རང་དབྱིངས་སུ། །

ཡེ་ཐོག་ཉིད་དུ་གནས་པ་ལ། །

མ་བཟུང་གནས་ཀྱི་ཚུལ་ཅན་དུ། །

རོལ་པ་ཆེན་པོར་ཐོག་མར་བྱུང༌། །

འདི་ལ་སུས་ཀྱང་གནས་པ་མེད། །

གང་གིས་གནས་སུ་བྱས་པ་མེད། །

འདི་ལ་ཕུན་སུམ་ཚོགས་པ་མེད། །

འདུག་ཅིང་འོང་བ་ཉིད་དང་བྲལ། །

དེ་བཞིན་ཡེ་སྟོང་ཆེན་པོའི་གནས། །

མེད་པ་ལས་ནི་དབྱིངས་ཀྱི་ཚུལ། །

འདི་ལ་ཕྱི་དང་ནང་ཡང་མེད། །

སྟེང་དང་འོག་ཏུ་ལྟ་བ་མེད། །

ཕྱོགས་དང་{འཚམས་}[[89]](#footnote-89)སུ་སུས་ཀྱང་ཡང༌། །

འདི་ལ་བཟུང་དུ་ཅུང་ཟད་མེད། །

ཅེས་སོ། །

2.25.2.2.2.1.1.4 རྣམ་གྲངས།

བཞིི་པ་རྣམ་གྲངས་རྒྱས་པར་བཤད་པ་ལ། སྐུ་གསུང་ཐུགས་ཡོན་ཏན་འཕྲིན་ལས་ལྔ་ལས། ཆོས་སྐུའི་སྐུ་སྟོང་གསལ་མཚན་མ་མེད་པ། གསུང་བརྗོད་མེད་སྒྲ་ཚིག་ལས་འདས་པ། [page Ad-574]ཐུགས་དྲན་བསམ་སྤྲོས་པ་མེད་པ། ཡོན་ཏན་ཕྱིར་མི་ལྡོག་པས་འཕོ་འགྱུར་མེད་པ། འཕྲིིན་ལས་ལྷུན་གྲུབ་འཆར་ཚུལ་མ་འགགས་པའི་གཞིར་གནས་པ་སྟེ། ཐལ་འགྱུར་ལས།

ཆོས་ཀྱི་སྐུ་ནི་སྐུ་དང་གསུང་། །

ཐུགས་དང་ཡོན་ཏན་འཕྲིན་ལས་སོ། །

སྐུ་ནི་སྟོང་དང་གསལ་བ་དང༌། །

མཚན་མ་མེད་པའི་རང་བཞིན་ནོ། །[532-page Dg]

གསུང་ནི་སྒྲ་ཚིག་མིང་བྲལ་ནས། །

བརྗོད་ཅིང་གླེང་བ་ཉིད་བྲལ་ལོ། །

ཐུགས་ནི་བསམ་དང་འགྱུ་མེད་པས། །

འཕྲོ་ཞིང་དཔྱོད་པ་རྣམས་ལས་[page My-493b]འདས། །

ཡོན་ཏན་ཕྱིར་འོང་ལྡོག་པ་མེད། །

དབྱིངས་དང་ཡེ་ཤེས་ཁྱབ་པ་དང༌། །

རང་བཞིན་བཅོས་པ་མེད་པའོ། །

འཕྲིན་ལས་མ་བྱུང་མ་སྐྱེས་པ། །

ཤུགས་འབྱུང་འགག་པ་མེད་པ་དང༌། །

མ་བྱས་བྱས་པ་མེད་པའོ། །

{ཅེས་}[[90]](#footnote-90)སོ།། །།

###### 2.25.2.2.2.1.2 ལོངས་སྐུ།

གཉིས་པ་ལོངས་སྐུ་རྒྱས་པར་བཤད་པ་ལའང་། ངོ་བོ། ངེས་ཚིག {།}**[[91]](#footnote-91)**དབྱེ་བ། རྣམ་གྲངས་དང་བཞི་ལས།

2.25.2.2.2.1.2.1 ངོ་བོ།

ངོ་བོའི་མཚན་ཉིད་རང་གསལ་ཆེན་པོ་ལ་ཡོངས་སུ་རྫོགས་པ། ངོ་བོ་བཞུགས་ཚུལ་རང་བཞིན་མི་གཡོ་བའི་སྐུ་མཚན་དཔེ་དང་རིགས་སུ་གསལ་ལ་མི་གཡོ་བའོ། །

2.25.2.2.2.1.2.2 ངེས་ཚིག

ལོངས་སྐུའི་ངེས་ཚིག་ལོངས་སྐུར་སྣང་བ་ལ་སྤྱོད་པ་དེ་ཉིད་ལ་མཁྱེན་པ་མ་འགགས་པར་སྤྱོད་པ། སྐུ་ནི་སྣང་བ་རང་གསལ་བཀོད་པ་ཆེན་པོའོ། །

2.25.2.2.2.1.2.3 དབྱེ་བ།

ལོངས་སྐུའི་དབྱེ་བ་ལ་བཞི་སྟེ། འབྱུང་ཆེན་ངོ་བོའི་སྐུ། གནས་པ་ཁྱབ་ཚུལ་གྱི་སྐུ། སྣང་བ་ལམ་གྱི་སྐུ། གདུལ་བྱ་སྣང་ཚུལ་གྱི་སྐུའོ། །

2.25.2.2.2.1.2.3.1 འབྱུང་ཆེན་ངོ་བོའི་སྐུ།

དང་པོ་ནི། ཆོས་སྐུའི་འཆར་གཞི་ལས་རང་ཤར་ཏེ་འོད་གསལ་ལྔ་ལྡན་གྱི་སྐུར་རྫོགས་པ་[page Ad-575]ནི། གཞི་སྣང་འབྱུང་བ་ཆེན་པོའི་རང་བཞིན་གསལ་བ་དྲོ་བ། བསིལ་བ། ཡངས་པ། ཁྱབ་པའི་བདག་ཉིད་ཅན་ནོ། །

2.25.2.2.2.1.2.3.2 གནས་པ་ཁྱབ་ཚུལ་གྱི་སྐུ།

གཉིས་པ་ནི། སངས་རྒྱས་དང་སེམས་ཅན་ཐམས་ཅད་ལ་འོད་དང་འོད་ཁྱིམ་གྱིས་ཁྱབ་པའི་ཆ་མངོན་དུ་གྱུར་པ་སྟེ། རང་ཤར་ལས།

ཀུན་ལ་འོད་ཀྱི་སྙིང་པོར་གནས། །

རྟོག་མེད་རྣམ་དག་ཆོས་ཀྱི་དབྱིངས། །

འགྲན་ཟླ་མེད་པའི་ཉག་གཅིག་པོ། །

དཀྱིལ་དང་འཁོར་དང་ཕོ་བྲང་དང༌། །

རིག་དང་སྟོང་དང་གསལ་བའོ། །

{ཅེས་}[[92]](#footnote-92)སོ། །

2.25.2.2.2.1.2.3.3 སྣང་བ་ལམ་གྱི་སྐུ།

གསུམ་པ་ནི། གཞི་སྣང་ཆོས་ཉིད་ཀྱི་ལོངས་སྐུ་སེམས་ཅན་ལ་བར་དོར་ལམ་དུ་སྣང་བ་དེ། སྐབས་འདིར་གདུལ་བྱ་འདྲེན་པའི་ལམ་དུ་ཆོས་སྐུའི་ནང་དབྱིངས་ལས་རང་ཤར་ཏེ། འོད་དང་། ཁ་དོག་གི་ཀློང་ན། དཀྱིལ་དང༌། འཁོར་དང༌། སོ་སོའི་ཚོམ་བུ་དང༌། སྐུ་དང༌། [533-page Dg]ཡེ་ཤེས་དང༌། ཡབ་དང༌། ཡུམ་དང༌། སྐུ་མདོག་དང༌། ཕྱག་མཚན་[page My-494a]ལ་སོགས་པར་གསལ་བ་སྟེ། གསང་བ་ས་བོན་གྱི་རྒྱུད་ལས།

ངོ་བོ་ཉིད་ཀྱི་སྣང་བ་ལ། །

ངོ་བོ་ཉིད་ཀྱི་སྐུ་ཤར་བ། །

དཔེར་ན་རང་དང་གཟུགས་བརྙན་བཞིན། །

སྐུ་གསུམ་འོད་གསལ་སྟོང་པ་ཉིད། །

རྟག་པ་མ་ཡིན་དངོས་པོར་མེད། །

ཆད་པ་མ་ཡིན་འོད་གསལ་སྐུ། །

ཐ་དད་མ་ཡིན་ཕྱི་ནང་མེད། །

ཅེས་སོ། །

2.25.2.2.2.1.2.3.4 གདུལ་བྱ་སྣང་ཚུལ་གྱི་སྐུ།

བཞི་པ་ནི། ལོངས་སྐུས་འདུལ་བའི་གདུལ་བྱ་སོ་སོ་ལ་རིགས་དང་དཀྱིལ་འཁོར་སོ་སོར་སྣང་བ་སྟེ། རྣམ་པར་འཕྲུལ་བས་ཕྱེ་ནས་གདུལ་བྱའི་དབང་དུ་བྱས་ན། ལོངས་སྐུའི་ཆོས་སྐུ་རྣམ་པར་སྣང་མཛད་[page Ad-576]གང་ཆེན་མཚོ། དེའི་བཞུགས་ཚུལ་ཕྱི་ནས་{ལྟས་}[[93]](#footnote-93)ན་ནང་གསལ་བ། ནང་ནས་{ལྟས་}[[94]](#footnote-94)ན་ཕྱི་གསལ་བ། ཟང་ཐལ་བས་མདུན་རྒྱབ་ཏུ་མེད་པ། གང་ནས་{ལྟས་}[[95]](#footnote-95)ཀྱང་དེ་ལ་ཞལ་སྟོན་པ་ལྟར་སྣང་བས་ཞལ་ཕྱོགས་བཅུ་ཀུན་{དུ་}[[96]](#footnote-96)ཐལ་ལེ་བའོ། །དེའི་ཞིང་ཁམས་རྒྱན་ཡོངས་སུ་བཀོད་པ་སྟེ། ཕྱག་གི་མཐིལ་ན་པད་མའི་སྟེང་ནས་འཇིག་རྟེན་གྱི་ཁམས་ཉི་ཤུ་རྩ་ལྔ་ལ་མངའ་མཛད་པའོ། །གནས་རྣམ་དག་སྟུག་པོ་བཀོད་པ། འཁོར་ཉིད་ལས་མི་ཞན་པ། བསྟན་པ་རང་བྱུང་གི་ཡེ་ཤེས་རང་སྣང་བ། དུས་རྟོགས་པ་མངོན་དུ་གྱུར་པའོ། །འདི་རང་སྣང་གདོད་མ་ལ་ལྟོས་ནས་སྤྲུལ་པ་ཡིན་ཡང༌། གདུལ་བྱ་འོད་གསལ་ལ་ལྟོས་ནས་མཚན་དཔེ་རྫོགས་པས་ལོངས་སྐུར་བཞག་པའོ། །ལོངས་སྐུའི་ལོངས་སྐུ་རིགས་ལྔའི་གཙོ་བོ་ལྔར་སྣང་བའོ། །དེ་ཉིད་ཀྱི་མཚན་ཉིད་ངོ་བོ་ཐ་དད་པ་ལ་རང་བཞིན་གཅིག་པ། ཞིང་ཁམས་སོ་སོའི་རིགས་ཀྱི་དཀྱིལ་འཁོར་གྲངས་མེད་པ། གནས་འོག་མིན་ཆེན་པོ་འཁོར་སོ་སོའི་རིགས་ལྔ། བསྟན་པ་མཁྱེན་པ་ཡེ་ཤེས་ལྔ་ལ་སྤྱོད་པའོ། །དུས་ནི་སྣང་བ་འདུ་བ་མཆེད་པའོ། །

ལོངས་སྐུའི་སྤྲུལ་སྐུ་ནི། རིགས་ལྔའི་སངས་རྒྱས་དང་སོ་སོའི་གཙོ་འཁོར་རོ། །དེའི་མཚན་ཉིད་སྣང་བ་ལ་རང་བཞིན་མེད་པ། [page My-494b]གསལ་བ་ལ་རྟོག་པ་མེད་པའོ། །དེའི་[534-page Dg]ཞིང་ཁམས་ལྷ་དང་ལྷ་མོ་བསམ་གྱིས་མི་ཁྱབ་པ་ལ་ལོངས་སྤྱོད་པའི་སྣང་བ་དག་པའོ། །གནས་ལྕང་ལོ་ཅན་ཡེ་ཤེས་བཀོད་པའི་གཞིའོ། །འཁོར་སངས་རྒྱས་དང་བྱང་ཆུབ་སེམས་དཔའ་དཔག་ཏུ་མེད་པའོ། །དུས་རིག་པ་རང་སྣང་བའི་[page Ad-577]དུས་སོ། །དེའང་གནོད་སྤྱིན་གནས་པའི་ལྕང་ལོ་ཅན་མ་ཡིན་གྱི། རིགས་ལྔའི་ཞིང་སྣང་སྟེ། རང་བཞིན་གྱིས་དག་ཅིང༌། འོད་ལྔའི་སྣང་བ་རང་གསལ་བ། ལོངས་སྤྱོད་ཆེན་པོ་ཡེ་ཤེས་ལྔའི་རྣམ་པ་ལ་སྤྱོད་ཅིང༌། ཉོན་མོངས་པའི་ཟུག་རྔུ་ཐམས་ཅད་དང་བྲལ་བའོ། །དེ་དག་ཀྱང་རིན་པོ་ཆེ་སྤུངས་པ་ལས།

རང་གསལ་དག་པའི་ལོངས་སྐུ་ཡིས། །

འོད་ལྔ་རྣམ་དག་གཞལ་ཡས་ན། །

སྤྲོས་མེད་བདེ་ཆེན་གསུང་གིས་ནི། །

སྐུ་ལྔའི་རིགས་ཀྱི་འཁོར་རྣམས་ལ། །

དངོས་མེད་དག་པའི་ཆོས་རྣམས་ནི། །

ཡེ་ཤེས་ལྔ་འདུས་ཐུགས་ནས་ཕྱུང༌། །

རྣམ་དག་འོད་ཟེར་ལྗགས་ལས་བཀྲམ། །

རང་བྱུང་ཡི་གེ་དྲུག་{དུ་}[[97]](#footnote-97)ཡང༌། །

མ་གསུངས་རང་བྱུང་ཆེན་པོར་བསྟན། །

ཅེས་སོ། །

ལོངས་སྐུ་ནི། ངོ་བོས་ཆོས་བརྡར་སྟོན་གྱི་ཚིག་ཏུ་མེད་པས་མ་གསུངས་ཞེས་བྱ་ལ། ཡི་གེ་དྲུག་གི་རང་སྒྲ་གདུལ་བྱས་ཐོས་པ་ནི། གསུངས་པ་ལྟར་སྣང་བ་རྨི་ལམ་གྱི་ཚིག་བཞིན་ཏེ། ཀློང་དྲུག་པ་ལས།

ཉིད་ཀྱི་ཞལ་ནས་མ་གསུངས་པར། །

རྨི་ལམ་ལྟ་བུའི་མཚན་ཉིད་དུ། །

འཁོར་གྱི་སེམས་དཔའ་རྣམས་ལ་ནི། །

ཤེས་རབ་རྟོག་དཔྱོད་བློ་ལ་སྣང༌། །

{ཅེས་}[[98]](#footnote-98)སོ། །

2.25.2.2.2.1.2.4 རྣམ་གྲངས།

བཞི་པ་རྣམ་གྲངས་རྒྱས་པར་བཤད་པ་ལ་སྐུ་གསུང་ཐུགས་ཡོན་ཏན་འཕྲིན་ལས་ལྔ་ལས།

2.25.2.2.2.1.2.4.1 སྐུ།

ལོངས་སྐུའི་སྐུ་ནི། སྟོང་གསལ་འཇའ་ཚོན་ལྟ་བུའོ། །

2.25.2.2.2.1.2.4.2 གསུང་།

གསུང་ནི། གདུལ་བྱའི་རང་སྣང་རྨི་ལམ་ལྟ་བུའོ། །

2.25.2.2.2.1.2.4.3 ཐུགས།

ཐུགས་ནི། མཚན་ཉིད་འཛིན་པའི་ཡེ་ཤེས་རྒྱུན་ཆད་མེད་པའོ། །

2.25.2.2.2.1.2.4.4 ཡོན་ཏན།

ཡོན་ཏན་ནི། སྐུ་མཚན་དཔེ་འོད་ཟེར་གྱི་ཕུང་པོར་རྫོགས་པ། གསུང་རང་བྱུང་[page Ad-578]ཡི་གེའི་སྣང་བར་འཆར་བ། ཐུགས་མངོན་ཤེས་དང་ཏིང་ངེ་འཛིན་རྒྱ་མཚོའི་གཏེར་དུ་གྱུར་པའོ། །

2.25.2.2.2.1.2.4.5 འཕྲིན་ལས།

འཕྲིན་ལས་ནི། ཆོས་ཚད་མེད་པའི་[page My-495a] [535-page Dg]འཁོར་ལོ་རྒྱུན་མི་འཆད་པར་བསྐོར་བ་སྟེ། ཐལ་འགྱུར་ལས།

ལོངས་སྐུ་ལ་ཡང་སྐུ་གསུང་ཐུགས།

ཡོན་ཏན་འཕྲིན་ལས་ལྔ་ཡིན་ནོ། །

སྐུ་ནི་སྣང་ལ་རང་བཞིན་མེད། །

གསལ་དང་གསལ་བྱེད་རིག་པས་ཁྱབ། །

གསུང་ནི་རང་བྱུང་རང་སྣང་དང༌། །

སྤྲོ་བསྡུ་རྣམ་པའི་འཁོར་ལོའོ། །

ཐུགས་ནི་རྒྱུན་མེད་གཟིགས་པ་དང༌། །

མཁྱེན་པའི་རྩལ་དང་དགོངས་པའོ། །

ཡོན་ཏན་མཚན་དཔེ་རྫོགས་པ་ལ། །

དགོངས་གསལ་མངོན་ཤེས་རྫོགས་པའོ། །

འཕྲིན་ལས་ཆོས་ཀྱི་འཁོར་ལོ་ལས། །

ཕྱི་ནང་གསང་བ་རྣམ་འཕྲོས་ཏེ། །

སོ་སོའི་རིགས་ཀྱི་སངས་རྒྱས་དང༌། །

བྱང་ཆུབ་སེམས་དཔའ་རྣམས་ལ་ཡང༌། །

རང་བྱུང་ལྗགས་ལས་རྣམ་སྤྲོས་ཏེ། །

འཁོར་ལ་རང་གི་ངོ་བོས་སྟོན། །

ཅེས་སོ།། །།

###### 2.25.2.2.2.1.3 སྤྲུལ་སྐུ།

གསུམ་པ་སྤྲུལ་སྐུའི་གནས་རྒྱས་པར་བཤད་པ་ལའང་། ངོ་བོ། ངེས་ཚིག {།}**[[99]](#footnote-99)**དབྱེ་བ། རྣམ་གྲངས་དང་བཞི་ལས།

2.25.2.2.2.1.3.1 ངོ་བོ།

ངོ་བོ་ནི། སྣ་ཚོགས་ངེས་མེད། ངོ་བོ་དེའི་བཞུགས་ཚུལ། ཆགས་ཞེན་ལས་གྲོལ་བ། ཏིང་ངེ་འཛིན་ཐུགས་མི་རྟོག་པའི་ངང་ལ་མཉམ་པར་གནས་པའོ། །

2.25.2.2.2.1.3.2 ངེས་ཚིག

ངེས་ཚིག་ནི། གང་ལ་གང་འདུལ་དུ་སྤྲུལ་པས་ན་སྤྲུལ་པ། དེ་ཉིད་མཐུན་པར་སྣང་བའི་གཟུགས་ཕུན་གསུམ་ཚོགས་པས་ན་སྐུའོ། །

2.25.2.2.2.1.3.3 དབྱེ་བ།

དབྱེ་ན་ཐུན་མོང་དང་ཐུན་མོང་མ་ཡིན་པའི་ལུགས་གཉིས་ལས།

2.25.2.2.2.1.3.3.1 ཐུན་མོང་གི་ཐེག་པ།

ཐུན་མོང་གི་ཐེག་པ་ལས་གསུམ་དུ་གྲགས་པ་ནི། མདོ་སྡེའི་རྒྱན་ལས།

བཟོ་དང་སྐྱེ་དང་བྱང་ཆུབ་ཆེ། །

བྱང་ཆུབ་མཆོག་གི་སྤྲུལ་པ་སྟེ། །[page Ad-579]

སངས་རྒྱས་སྤྲུལ་པའི་སྐུ་འདི་ནི། །

རྣམ་པར་གྲོལ་བའི་ཐབས་ཆེན་པོ། །

{ཅེས་}[[100]](#footnote-100)སོ། །

2.25.2.2.2.1.3.3.1.1 བཟོ།

བཟོ་ནི། རིས་སུ་བྲིས་པ་ལ་སོགས་པའོ། །

2.25.2.2.2.1.3.3.1.2 སྐྱེ་བ།

སྐྱེ་བ་ནི། སངས་རྒྱས་ཀྱིས་འགྲོ་བ་ཕལ་པའི་གཟུགས་རྟ་དང་ཉ་པོ་ཆེ་ལ་སོགས་པར་སྤྲུལ་པའོ། །

2.25.2.2.2.1.3.3.1.3 བྱང་ཆུབ་མཆོག་གི་སྤྲུལ་པ།

བྱང་ཆུབ་མཆོག་གི་སྤྲུལ་པ་ནི། མཛད་པ་བཅུ་གཉིས་ཏེ། རྒྱུད་བླ་མ་ལས།

ཆོས་ཀྱི་སྐུ་ལས་མ་གཡོས་པར། །

སྤྲུལ་པའི་རང་བཞིན་སྣ་ཚོགས་ཀྱིས། །

སྐྱེ་བ་[536-page Dg]མངོན་པར་སྐྱེ་བ་དང༌། །

[page My-495b]དགའ་ལྡན་གནས་ནས་འཕོ་བ་དང༌། །

ལྷུམས་སུ་འཇུག་དང་བལྟམས་པ་དང༌། །

བཟོ་ཡི་གནས་ལ་མཁས་པ་དང༌། །

{}[[101]](#footnote-101)

ངེས་འབྱུང་དཀའ་བ་སྤྱོད་པ་དང༌། །

བྱང་ཆུབ་སྙིང་པོར་གཤེགས་པ་དང༌། །

བདུད་སྡེ་བཅོམ་དང་རྫོགས་པར་ནི། །

བྱང་ཆུབ་ཆོས་ཀྱི་འཁོར་ལོ་དང༌། །

ལྷ་རྣམས་ཀུན་དང་བཅས་པར་ནི། །

མྱ་ངན་འདའ་བར་རྟག་སྟོན་པ། །

ཡོངས་སུ་མ་དག་ཞིང་རྣམས་སུ། །

སྲིད་པ་ཇི་སྲིད་གནས་པར་སྟོན། །

ཅེས་པའོ། །

2.25.2.2.2.1.3.3.2 ཐུན་མོང་མ་ཡིན་པའི་ཐེག་པ།

ཐུན་མོང་མ་ཡིན་པའི་ཐེག་པ་འདིར་ནི། མ་དག་པ་སྤྲུལ་པའི་སྐུ་དང༌། འགྲོ་བ་འདུལ་བའི་སྤྲུལ་པའི་སྐུ་དང༌། རང་བཞིན་སྤྲུལ་པའི་སྐུ་དང་གསུམ་ལས།

2.25.2.2.2.1.3.3.2.1 མ་དག་པ་སྤྲུལ་པའི་སྐུ།

དང་པོ་ནི། རྔོན་པ་དང༌། སྨད་འཚོང་ལ་སོགས་པར་སྤྲུལ་པ་སྟེ། སྒྱུ་འཕྲུལ་རྡོ་རྗེ་ལས།

རྔོན་དང་སྨད་འཚོང་ལ་སོགས་པར། །

སྤྲུལ་ནས་སེམས་ཅན་དོན་མཛད་དོ། །

ཅེས་སོ། །

2.25.2.2.2.1.3.3.2.2 འགྲོ་བ་འདུལ་བ་སྤྲུལ་པའི་སྐུ།

གཉིས་པ་ནི། གང་ལ་གང་འདུལ་དུ་སྤྲུལ་པ་ཐུབ་པ་དྲུག་ལ་སོགས་པའོ། །

2.25.2.2.2.1.3.3.2.3 རང་བཞིན་སྤྲུལ་པའི་སྐུ།

གསུམ་པ་ནི། འོག་མིན་དང༌། མངོན་དགའ་དང༌། དཔལ་དང་ལྡན། པདྨ་[page Ad-580]རྩེགས། ལས་རབ་རྫོགས་པ་ལྔར་རིགས་ལྔ་དག་པའི་སངས་རྒྱས་སུ་སྣང་བས་དོན་མཛད་པའོ། །དེ་ཡང་རྣམ་པར་འཕྲུལ་བ་གདུལ་བྱའི་དབང་དུ་བྱས་ན། སྤྲུལ་པ་སྐུའི་ཆོས་སྐུ་རང་བཞིན་དག་པའི་ཞིང་གི་སྟོན་པ་རིགས་ལྔ་དང༌། མི་མཇེད་འདིར་དཔལ་རྡོ་རྗེ་འཆང་ཆེན་པོ། དེའི་མཚན་ཉིད་སྐྱེ་བ་བཞིའི་ལུས་སུ་བྱུང་ཞིང་མཛད་པ་སུམ་བཅུ་རྩ་དྲུག་མཐར་ཕྱིན་པར་ཞལ་གྱིས་བཞེས་པ། དེའི་ཞིང་ཁམས་སྟོང་གསུམ་གྱི་སྟོང་བྱེ་བ་ཕྲག་བརྒྱའི་ཞིང་ལ་སོགས་པ་ཚངས་ཆེན་གྱི་བསྐལ་པ་གཅིག་གིས་བསྡུས་པ་ལ་མངའ་མཛད་དོ། །དེའི་གནས་མེ་ཏོག་པདྨ་སྟོང་དང་ལྡན་པ། འཁོར་སྐྱེ་བ་བཞིས་བསྡུས་པའི་འགྲོ་བ། བསྟན་པ་སྡེ་སྣོད་ཀུན་གྱི་རྩ་བ་སྒྲ་ཐལ་འགྱུར། དུས་ཚེ་ལོ་དཔག་ཏུ་མེད་པ་ཐུབ་པའི་དུས་སོ། །སྤྲུལ་པ་སྐུའི་ལོངས་སྐུ་དཔལ་རྡོ་རྗེ་སེམས་དཔའ། དེའི་ཞིང་ཁམས་སྟོང་གསུམ་བྱེ་བ་ཕྲག་[537-page Dg]བརྒྱ། གནས་གདུལ་ངོ་དང་སྦྱར་བ། འཁོར་[page My-496a]ས་བརྒྱད་པའི་བྱང་ཆུབ་སེམས་དཔའ་ཚད་མེད་པ། བསྟན་པ་ངེས་པ་དོན་གྱི་ཐེག་པ། དུས་ངེས་པ་མེད་པའོ། །སྤྲུལ་པ་སྐུའི་སྤྲུལ་སྐུ་ཤཱཀྱ་ཐུབ་པ་ལ་སོགས་པ་སྟེ། ཁྱིམ་མེད་པར་རབ་ཏུ་བྱུང་སྟེ་ཉིད་ཀྱི་མཛད་པ་ལ་ལོངས་སྤྱོད། ཞིང་ཁམས་གླིང་བཞི་བྱེ་བ་ཕྲག་བརྒྱ་ལ་སོགས་པ་ལ་མངའ་མཛད། གནས་བྱ་རྒོད་ཕུང་པོའི་རི་ལ་སོགས་པ། འཁོར་ཐུན་མོང་བ་དགེ་སློང་ཕ་མ་གཉིས། དགེ་བསྙེན་ཕ་མ་གཉིས་ཏེ་རྣམ་པ་བཞི་དང༌། ལྷ་མི་ཚད་མེད་པ། ཐུན་མོང་མ་ཡིན་པའི་འཁོར་བྱང་ཆུབ་སེམས་དཔའ་དཔག་ཏུ་མེད་པའོ། །བསྟན་པ་རྒྱུ་འབྲས་ཀྱི་ཐེག་པ་[page Ad-581]སྣ་ཚོགས། དུས་གདུལ་བྱ་ལ་ཆོས་སྟོན་པས་ངེས་པ་ཆེན་པོ་རྣམ་པར་གཅོད་པའི་དུས་སོ། །དེ་དག་ཀྱང༌། རིན་པོ་ཆེ་སྤུངས་པ་ལས།

སྤྲུལ་སྐུ་མངོན་ཞེན་མེད་པ་ཡིས། །

ཆོས་འབྱུང་གདུལ་བྱའི་རང་གནས་ནས། །

རིགས་དྲུག་ལས་སད་སྐལ་ལྡན་ལ། །

སྤྲོས་བཅས་ཚིག་གི་གསུང་གིས་ནི། །

དབང་པོ་གང་མོས་ཆོས་རྣམས་ཀུན། །

དྲན་པ་རང་གསལ་ཐུགས་ལས་ནི། །

དབང་པོ་འདོད་མེད་ལྗགས་ལ་བཀྲམ། །

ཐེག་པ་གྲངས་ཀྱི་ཆོས་སུ་བསྟན། །

ཅེས་སོ། །

2.25.2.2.2.1.3.4 རྣམ་གྲངས།

བཞི་པ་རྣམ་གྲངས་རྒྱས་པར་བཤད་པ་ལ་སྐུ་གསུང་ཐུགས་ཡོན་ཏན་འཕྲིན་ལས་ལྔ་ལས།

2.25.2.2.2.1.3.4.1 སྐུ།

སྐུ་འགྲོ་བ་གང་མོས་སུ་སྣང་བ་དེ་ཡང་རང་རང་གི་ཆའི་མཚན་དཔེ་རྫོགས་པ།

2.25.2.2.2.1.3.4.2 གསུང་།

གསུང་ཡན་ལག་དྲུག་བཅུའི་དབྱངས་སྡེབ་སྤྱོར་ལེགས་པ།

2.25.2.2.2.1.3.4.3 ཐུགས།

ཐུགས་ཇི་ལྟ་བ་དང་ཇི་སྙེད་པའི་མཁྱེན་པ་རྒྱས་པ།

2.25.2.2.2.1.3.4.4 ཡོན་ཏན།

ཡོན་ཏན་སྟོབས་སོགས་ཀྱི་ཆོས་མ་ལུས་པའི་མཁྱེན་པ་རྫོགས་པ།

2.25.2.2.2.1.3.4.5 འཕྲིན་ལས།

འཕྲིན་ལས་ཕྱི་ནང་གསང་བ་གསུམ་གྱི་ཆོས་ཀྱི་འཁོར་ལོ་ཕུན་གསུམ་ཚོགས་པ་ལྔའི་རང་བཞིན་དུ་བསྐོར་བ་སྟེ། ཐལ་འགྱུར་ལས།

སྤྲུལ་པའི་སྐུ་ཡང་སྐུ་གསུང་ཐུགས། །

ཡོན་ཏན་འཕྲིན་ལས་རྣམ་ལྔའོ། །

སྐུ་ནི་མཚན་དང་དཔེ་བྱད་ལ། །

གདུལ་བྱ་གང་བྱུང་ལུས་སྤྲུལ་པ། །

གསུང་ནི་ཚིག་སྦྱོར་ལེགས་པ་ལ། །

ཚངས་པའི་དབྱངས་ནི་ཡན་ལག་དྲུག །

ཐུགས་ནི་ཤེས་བྱའི་ཡེ་[538-page Dg]ཤེས་ཀྱིས། །

རང་གཞན་དོན་[page My-496b]གཉིས་དགོངས་པར་གནས། །

ཡོན་ཏན་མཁྱེན་པ་རྫོགས་པ་དང༌། །

འཕྲིན་ལས་ཕྱི་ནང་གསང་བ་ཡི། །

མཛད་པ་མ་ལུས་རྫོགས་པ་དང༌། །

ཕུན་གསུམ་ཚོགས་པ་ལྔར་གནས་སོ། །

{ཅེས་}[[102]](#footnote-102)སོ། །

2.25.2.2.2.1.3.4.5.1 ཕྱིའི་ཕུན་སུམ་ཚོགས་པ་ལྔ།

དེ་ཡང་ཕྱིའི་ཕུན་[page Ad-582]གསུམ་ཚོགས་པ་ལྔ་ནི། གནས་ཕུན་གསུམ་ཚོགས་པ་བྱ་རྒོད་ཕུང་པོའི་རི་ལ། སྟོན་པ་ཕུན་གསུམ་ཚོགས་པ་ཤཱཀྱ་ཐུབ་པས། ཆོས་ཕུན་གསུམ་ཚོགས་པ་ཐེག་པ་སྣ་ཚོགས། འཁོར་ཕུན་གསུམ་ཚོགས་པ་ཐུན་མོང་དང་ཐུན་མོང་མ་ཡིན་པ་རྣམས་ལ། དུས་ཕུན་གསུམ་ཚོགས་པ་ཚེ་ལོ་བརྒྱ་པའི་དུས་སུའོ། །

2.25.2.2.2.1.3.4.5.2 ནང་གི་ཕུན་སུམ་ཚོགས་པ་ལྔ།

ནང་གི་ཕུན་གསུམ་ཚོགས་པ་ལྔ་ནི། གནས་ཕུན་གསུམ་ཚོགས་པ་འོག་མིན་དུ། སྟོན་པ་ཕུན་གསུམ་ཚོགས་པ་རྡོ་རྗེ་འཆང་གིས། འཁོར་ཕུན་གསུམ་ཚོགས་པ་མཁའ་འགྲོ་དང་གྲུབ་པ་དང༌། བྱང་ཆུབ་སེམས་དཔའ་ལ་སོགས་པ་ལ། ཆོས་ཕུན་གསུམ་ཚོགས་པ་གསང་སྔགས་ཕྱི་ནང་གི་ཆོས། དུས་ཕུན་གསུམ་ཚོགས་པར་རང་རྐྱེན་ལས་དང་སྐལ་པ་འཛོམ་པའི་དུས་ནའོ། །

2.25.2.2.2.1.3.4.5.3 གསང་བའི་ཕུན་སུམ་ཚོགས་པ་ལྔ།

གསང་བའི་ཕུན་གསུམ་ཚོགས་པ་ལྔ་ནི། གནས་ཕུན་གསུམ་ཚོགས་པ་དུར་ཁྲོད་མེ་རི་འབར་བར། སྟོན་པ་ཕུན་གསུམ་ཚོགས་པ་གཞོན་ནུ་དཔའ་བོ་སྟོབས་ལྡན་ཆེན་པོས། འཁོར་ཕུན་གསུམ་ཚོགས་པ་མཁའ་འགྲོ་མ་ལ་སོགས་པ་རྣམས་ལ། ཆོས་ཕུན་གསུམ་ཚོགས་པ།­ རང་བཞིན་རྫོགས་པ་ཆེན་པོ། གསང་བ་བླ་ན་མེད་པའི་རྒྱུད་བཅུ་བདུན། དུས་ཕུན་གསུམ་ཚོགས་པ་རང་རྐྱེན་རྣམ་པར་དག་པའི་དུས་སུ་གསུངས་པའོ། །དེས་མཚོན་ནས་སྟོན་པ་སྤྲུལ་སྐུ་ཐམས་ཅད་ལ་ཕྱི་ནང་གསང་བའི་ཕུན་གསུམ་ཚོགས་པ་ལྔ་ལྔར་ཤེས་པར་བྱའོ།། །།

##### 2.25.2.2.2.2 ཡེ་ཤེས་ཀྱི་གནས་བྱེ་བྲག་ཏུ་བཤད་པ།

དོན་གཉིས་པ་ཡེ་ཤེས་ཀྱི་གནས་བྱེ་བྲག་ཏུ་བཤད་པ་ལ་གསུམ་ལས།

###### 2.25.2.2.2.2.1 ངོ་བོ།

ངོ་བོ་ནི། རང་རིག་པའི་རང་བཞིན་སྤྲོས་པ་དང་བྲལ་བ་སྟེ། ཐལ་འགྱུར་ལས།

རྟོག་བྲལ་ཆོས་ཉིད་རང་གདངས་ལས། །

དམིགས་མེད་ཡེ་ཤེས་སྣང་བ་འབྱུང་། །

{ཅེས་}[[103]](#footnote-103)སོ། །

###### 2.25.2.2.2.2.2 ངེས་ཚིག

ངེས་ཚིག་ཀྱང་དེ་ལས།

[page My-497a]ཡེ་ཞེས་ཐོག་མར་བྱུང་བ་[539-page Dg]ལ། །[page Ad-583]

ཤེས་པས་ཉོས་མོངས་སྐྱོན་དག་གོ །

ཅེས་སོ། །

###### 2.25.2.2.2.2.3 དབྱེ་བ།

དབྱེ་ན་གསུམ་སྟེ། ཆོས་སྐུ་གཞི་གནས་ཀྱི་ཡེ་ཤེས། ལོངས་སྐུ་རང་གི་མཚན་ཉིད་འཛིན་པའི་ཡེ་ཤེས། སྤྲུལ་སྐུ་ཀུན་ཁྱབ་ཀྱི་ཡེ་ཤེས་སོ། །

2.25.2.2.2.2.3.1 ཆོས་སྐུ་གཞི་གནས་ཀྱི་ཡེ་ཤེས།

དང་པོ་ལ་ངོ་བོ་རང་བཞིན་ཐུགས་རྗེ་གསུམ་ལས།

2.25.2.2.2.2.3.1.1 ངོ་བོ།

ངོ་བོ་ཀ་དག་གི་ཡེ་ཤེས་རིག་པ་སྟོང་གསལ་དྲི་མ་མེད་པ་མཐར་ཐུག་པས་ཆོས་སྐུ་སྤྲོས་པའི་མཐའ་དང་བྲལ་བས་དབྱིངས་དག་པ་གཉིས་ལྡན་གྱི་རང་བཞིན། སྐུ་གསུམ་གཉིས་སུ་མེད་པའི་འཆར་གཞིར་གནས།

2.25.2.2.2.2.3.1.2 རང་བཞིན།

རང་བཞིན་ལྷུན་གྲུབ་ཀྱི་ཡེ་ཤེས་གཏིང་གསལ་འོད་ཀྱི་འཆར་གཞིར་གནས་པས་ཞིང་དང་གཞལ་ཡས་ཁང་དང་འོད་ཟེར་ལ་སོགས་པར་སྣང་བས་གདུལ་བྱའི་རེ་བ་བསྐོང༌།

2.25.2.2.2.2.3.1.3 ཐུགས་རྗེ།

ཐུགས་རྗེ་ཀུན་ཁྱབ་ཀྱི་ཡེ་ཤེས་རང་གི་དུས་ན་སྤྲོས་པ་ཉེ་བར་ཞི་བས་ཡུལ་ལ་འཇུག་པའི་ཐ་སྙད་མེད་ཀྱང་མཁྱེན་པ་ཡེ་ཤེས་ཀུན་གྱི་འཆར་གཞིར་གནས་པས་དབྱིངས་དང་ཡེ་ཤེས་ལྷུན་གྲུབ་ཆེན་པོའི་ངང་ལས་མ་གཡོས་བཞིན་དུ་འགྲོ་བའི་དོན་གཉིས་གཡོ་བ་དང་འབད་པའི་རྩོལ་བ་མེད་པར་འབྱུང་བའི་ས་བོན་བྱེད་པ་སྟེ། ཀློང་དྲུག་པ་ལས།

ངོ་བོ་ཀ་དག་ཡེ་ཤེས་ཀྱིས། །

མ་རིག་པ་ཡི་དྲི་མ་བྲལ། །

རང་བཞིན་ལྷུན་གྲུབ་ཡེ་ཤེས་ཀྱིས། །

འཁྲུལ་པའི་ཚིག་གི་གནོད་པ་བྲལ། །

ཐུགས་རྗེ་ཀུན་ཁྱབ་ཡེ་ཤེས་ཀྱིས། །

ཐམས་ཅད་དབྱིངས་གཅིག་འབྲེལ་བར་སྣང༌། །

{ཅེས་}[[104]](#footnote-104)སོ། །

ཆོས་སྐུ་སྟོང་པའི་ཆ་ལ་གཞི་གནས་ཀྱི་ཡེ་ཤེས་འཆར་གཞི་འམ་ས་བོན་ལྟ་བུའི་ཆར་མེད་ན་སངས་རྒྱས་འཁྲུལ་པ་སངས་པས་ཡར་ཆད། སེམས་ཅན་འཁྲུལ་པར་འཁོར་བས་མར་{ཏེ་}[[105]](#footnote-105)ཆད་ནས། གདུལ་བྱ་དང་འདུལ་བྱེད་དུ་མི་འཐད་པ་ལས། གཞི་གནས་ཀྱི་ཡེ་ཤེས་ལས་ཕྱིར་སྣང་དུ་ཤར་[page Ad-584]ཏེ། འཁོར་བ་ཇི་སྲིད་པར་སེམས་ཅན་གྱི་དོན་འབྱུང་བ་ནི་རང་བཞིན་ཤུགས་ཀྱི་ཐུགས་རྗེ་གཏིང་གསལ་མཁྱེན་རིག་རྫོགས་པ་ལས་བྱུང་སྟེ། [page My-497b]ཐལ་འགྱུར་ལས།

ཆོས་སྐུ་སྟོང་[540-page Dg]པའི་རང་བཞིན་ལས། །

ཡེ་ཤེས་མཁྱེན་པ་རྫོགས་པའི་ཆ། །

ཤུགས་ཀྱིས་སེམས་ཅན་རྣམས་ལ་འཆར། །

དེ་མེད་འཁོར་འདས་{ཏེ་}[[106]](#footnote-106)ཆད་པས། །

མཁྱེན་པས་རིག་ཅིང་གསལ་བའོ། །

རང་རིག་གསལ་བའི་བདག་ཉིད་ལས། །

རང་བཞིན་ཤུགས་ཀྱི་ཐུགས་རྗེ་ཉིད། །

མ་འགགས་འགག་པ་མེད་པའོ། །

{ཅེས་}[[107]](#footnote-107)སོ། །

2.25.2.2.2.2.3.2 ལོངས་སྐུ་རང་གི་མཚན་ཉིད་འཛིན་པའི་ཡེ་ཤེས།

གཉིས་པ་ལོངས་སྐུའི་ཡེ་ཤེས་ལྔ་ནི། རང་རང་གི་མཚན་ཉིད་འཛིན་པ་སྟེ། རྣམ་སྣང་ལ་ཆོས་ཀྱི་དབྱིངས་ཀྱི་ཡེ་ཤེས་གཙོ་ལ། གཞན་བཞི་འཁོར་དུ་ཡོད་པ་དང༌། མི་བསྐྱོད་པ་ལ་མེ་ལོང་ཡེ་ཤེས་གཙོ་བོ། རིན་འབྱུང་ལ་མཉམ་པ་ཉིད༌། འོད་དཔག་མེད་ལ་སོ་སོར་རྟོགས་པ། དོན་གྲུབ་ལ་བྱ་བ་གྲུབ་པའི་ཡེ་ཤེས་གཙོ་བོ་ལ། ལྷག་མ་བཞི་བཞི་འཁོར་དུ་ཡོད་པས་ཡེ་ཤེས་ཉི་ཤུ་རྩ་ལྔ་དང་དེ་ལས་ཕྱེ་ནས་དཔག་ཏུ་མེད་ལ། བསྡུ་ན་ལྔར་འདུས་པ་ནི། རང་ཤར་ལས།

ཡེ་ཤེས་དབྱེ་བ་འདི་ལྟ་སྟེ། །

ཉི་ཤུ་རྩ་ལྔའི་ངོ་བོ་ལས། །

བསྡུ་ན་རྣམ་པ་ལྔར་འདུས་སོ། །

{ཅེས་}[[108]](#footnote-108)སོ། །

ཇི་ལྟར་འདུས་{ཞེ་}[[109]](#footnote-109)ན། ཐལ་འགྱུར་ལས།

ལོངས་སྐུའི་ཡེ་ཤེས་མཚན་ཉིད་འཛིན། །

ཡུལ་དངོས་དག་པས་མེ་ལོང་སྟེ། །

འཁོར་འདས་གཟུགས་བརྙན་གསལ་པའོ། །

ཕྱོགས་རིས་མེད་པས་མཉམ་པ་ཉིད། །

དབང་པོའི་ཡུལ་བསྟན་སོ་སོར་རྟོགས། །

འབད་པས་མ་ཡིན་བྱ་བ་གྲུབ། །

ཐ་དད་མེད་པས་ཆོས་དབྱིངས་སོ། །

{ཅེས་}[[110]](#footnote-110)སོ། །

འདི་དག་རྒྱས་པར་སྔར་བསྟན་ཟིན་པས་ཡང་མི་སྤྲོའོ། །

2.25.2.2.2.2.3.3 སྤྲུལ་སྐུ་ཀུན་ཁྱབ་ཀྱི་ཡེ་ཤེས།

གསུམ་པ་སྤྲུལ་སྐུའི་ཡེ་ཤེས་གཉིས་ནི། ཤེས་བྱ་ཐམས་ཅད་ལ་ཁྱབ་པར་[page Ad-585]འཇུག་པ་སྟེ། སྣང་བས་བསྡུས་སོ་ཅོག་ཇི་སྙེད་པས་མཁྱེན་ལ། སྟོང་པས་བསྡུས་སོ་ཅོག་ཇི་ལྟ་བས་མཁྱེན་པས། ཀུན་རྫོབ་ཀྱི་ཆོས་མ་ལུས་པའི་ཆ་མ་འདྲེས་པར་མཁྱེན་ནས་གདུལ་བྱའི་དབང་པོ་དང་ཁམས་དང་བག་ལ་ཉལ་མཐའ་[page My-498a]ཡས་པའི་ཚོགས་ལ་འདོམས་པར་མཛད་ཅིང༌། དོན་དམ་པའི་ཆོས་ཉིད་[541-page Dg]མཁྱེན་ནས་སྟོང་པ་དང༌། མཚན་མ་མེད་པ་དང༌། འོད་གསལ་བའི་ཆོས་མངོན་པར་འདུ་མཛད་དོ། །དེ་ཡང་ཐལ་འགྱུར་ལས།

སྤྲུལ་པའི་སྐུ་ལ་ཤེས་བྱ་སྟེ། །

ཇི་ལྟ་མཁྱེན་པས་དངོས་པོ་ཡི། །

གནས་ལུགས་རང་གི་དོན་དུ་ཤེས། །

ཇི་སྙེད་པས་ནི་གདུལ་བྱ་ཡི། །

བསམ་པ་ཇི་ལྟར་གནས་པ་ཤེས། །

དེ་ལྟར་ཐུགས་རྗེའི་འཆར་ཚུལ་ལས། །

གདུལ་བྱའི་འགྲོ་བ་ཐ་དད་ལ། །

འདུལ་བྱེད་སྐུ་ཡང་དེ་ཙམ་མོ། །

{ཅེས་}[[111]](#footnote-111)སོ། །

ཡེ་ཤེས་དེ་དག་གི་དོན་སྐུ་གསུམ་ལ་འདུ་བས་གསལ་བར་བསྡུ་ན། དེ་ལྟ་བུའི་སངས་རྒྱས་དེ་ལ་ཆོས་ཀྱི་སྐུའི་གནས་སྐབས་ན། ཡེ་ཤེས་གསུམ་གཞི་ལ་ཚང་སྟེ། ངོ་བོ་ཀ་དག་གི་ཡེ་ཤེས། རང་བཞིན་ལྷུན་གྲུབ་ཀྱི་ཡེ་ཤེས། ཐུགས་རྗེ་ཀུན་ཁྱབ་ཀྱི་ཡེ་ཤེས་གསུམ་མཚན་ཉིད་རིས་ཆད་དུ་མེད་པས། རིག་པའི་གསལ་ཆ་ལས་ངང་ངམ་ཤུགས་ཀྱིས་མཁྱེན་པའི་འཆར་གཞི་བྱེད་པའོ། །ལོངས་སྐུའི་གནས་སྐབས་ན་མཚན་ཉིད་འཛིན་པའི་ཡེ་ཤེས་ལྔ་སོ་སོར་གསལ་ཏེ། ཆོས་ཀྱི་དབྱིངས། མེ་ལོང་ལྟ་བུ། མཉམ་པ་ཉིད། སོ་སོར་རྟོགས་པ། བྱ་བ་གྲུབ་པའི་ཡེ་ཤེས་རྣམས་ཡུལ་དང་ཡུལ་ཅན་དུ་ནི་མ་ཡིན་ཏེ་ཐད་ཀའི་སྣང་བ་རང་གསལ་བའོ། །སྤྲུལ་སྐུའི་དུས་ན་མཁྱེན་པའི་ཡེ་ཤེས་གཉིས་སུ་གནས་ཏེ། ཇི་ལྟ་བ་དང་ཇི་སྙེད་པ་མཁྱེན་པའི་ཡེ་ཤེས་གཉིས་སོ། །དེ་གཉིས་ཀྱང་བྱ་བ་དང་བྱེད་[page Ad-586]པ་དང་བཅས་པ་ནི་མ་ཡིན་ཏེ། འབད་མེད་ལྷུན་གྲུབ་ཀྱི་ཚུལ་དུ་མཁྱེན་པའོ། །

དེ་ལྟར་ན་སངས་རྒྱས་སྐུ་གསུམ་གྱི་བདག་ཉིད་ཅན་གྱི་ཡེ་ཤེས་གསུམ་ནི། སྤྲུལ་པའི་སྐུ་ཕྱིར་སྣང་གི་ཤེས་བྱའི་རྣམ་པ་སྣང་སྟོང་གཉིས་མཁྱེན་པ་ལ་ལྟོས་ནས། ཆོས་ཅན་དོན་གྱི་རྣམ་པ་དང༌། ཆོས་ཉིད་ཞི་བའི་རྣམ་པ་ཐམས་ཅད་མཁྱེན་པའི་ཡེ་ཤེས་དང༌། ལོངས་སྐུ་ཐད་ཀའི་རང་སྣང་འོད་གསལ་ཡེ་ཤེས་ཀྱི་ཤེས་བྱའི་[page My-498b]རྣམ་པ་རང་གསལ་དུ་མཁྱེན་པ་[542-page Dg]ལ་ལྟོས་ནས། ཐམས་ཅད་མཁྱེན་པའི་ཡེ་ཤེས་དང༌། ཆོས་སྐུ་ནང་གསལ་གྱི་ངོ་བོ་གཞི་གནས་ཀྱི་ཡེ་ཤེས་འཆར་གཞིའི་ཆ་ཙམ། རང་མལ་ཀ་དག་གི་དབྱིངས་ན་རང་མཁྱེན་དུ་གསལ་བས་དབྱིངས་རྣམ་པར་དག་པའི་ཆར་གནས་པ་ནི། སྒྲོན་མ་སྣང་བྱེད་ལས།

ཡང་དག་རྫོགས་པའི་སངས་རྒྱས་ལ། །

ཡེ་ཤེས་རྣམ་པ་གསུམ་ཡིན་ཏེ། །

རྣམ་པ་ཐམས་ཅད་མཁྱེན་པ་དང༌། །

ཐམས་ཅད་མཁྱེན་པའི་ཡེ་ཤེས་དང༌། །

གཞི་ལ་གནས་པའི་ཡེ་ཤེས་སོ། །

སྤྲུལ་སྐུའི་ཡེ་ཤེས་རྣམ་གཉིས་སོ། །

ཇི་ལྟ་མཁྱེན་པས་གནས་ལུགས་ཤེས། །

ཇི་སྙེད་མཁྱེན་པས་གཞན་དོན་རྣམས། །

ལོངས་སྐུའི་ཡེ་ཤེས་ཐད་ཀ་ཡི། །

འོད་གསལ་རང་སྣང་ཤེས་བྱ་གསལ། །

ཆོས་སྐུའི་ཡེ་ཤེས་གཞི་གནས་ཏེ། །

ཤེས་པའི་ཆ་ནི་གསལ་བྱེད་ལ། །

འཛིན་པ་རགས་པའི་རྟོག་པ་མེད། །

ངང་ངམ་ཤུགས་ཀྱི་ཐུགས་རྗེའོ། །

གསལ་ཞིང་ཤེས་པ་རིག་དང་བཅས། །

ཆ་ལ་འདྲེས་པ་མེད་པར་གནས། །

{ཅེས་}[[112]](#footnote-112)སོ།། །།

##### 2.25.2.2.2.3 སྐུ་གསུང་ཐུགས་ཡོན་ཏན་འཕྲིན་ལས་ལྔའི་གནས་ཀྱི་དོན་བསྡུ་བ།

དོན་གསུམ་པ་སྐུ་གསུང་ཐུགས་ཡོན་ཏན་འཕྲིན་ལས་ལྔའི་དོན་བསྡུ་བ་ལ་གཉིས་ཏེ་ངོ་བོ་མདོར་བསྟན་པ་དང༌། རང་བཞིན་རྒྱས་པར་བཤད་པའོ། །

###### 2.25.2.2.2.3.1 ངོ་བོ་མདོར་བསྟན་པ།

དང་པོ་ནི། [page Ad-587]དེ་ལྟར་ན་སངས་རྒྱས་ཀྱི་སའི་ཆོས་ཐམས་ཅད་བསྡུ་ན། སྐུ་མི་ཟད་པ་རྒྱན་གྱི་འཁོར་ལོར་སྣང་བ་དང་བཅས་པ་གཟུགས་སྐུ་མཚན་དང་དཔེ་བྱད་དུ་གསལ་བ་དང༌། ཆོས་སྐུ་སྤྲོས་པ་ཐམས་ཅད་ཉེ་བར་ཞི་བའི་རང་བཞིན་ཅན་དང༌། གསུང་མི་ཟད་པ་རྒྱན་གྱི་འཁོར་ལོ་ཆོས་ཀྱི་རྣམ་གྲངས་བསམ་གྱིས་མི་ཁྱབ་པའི་འཁོར་ལོ་དང་བཅས་པ་དང༌། ཐུགས་མི་ཟད་པ་རྒྱན་གྱི་འཁོར་ལོ་སྤངས་པ་དང་རྟོགས་པའི་རང་བཞིན་ཚད་མེད་པ། མངོན་པར་ཤེས་པ་བསམ་གྱིས་མི་ཁྱབ་པ་དང༌། ཏིང་ངེ་འཛིན་རྒྱ་མཚོའི་སྙིང་པོ་གང་ཆེན་མཚོ་ལ་སོགས་པ་དང༌། ཡོན་ཏན་མི་ཟད་པ་རྒྱན་གྱི་འཁོར་ལོ། སྟོབས་བཅུ་དང༌། མི་འཇིགས་པ་བཞི་དང༌། ཚད་མེད་པའི་ཐུགས་རྗེ་ཆེན་པོ་དང༌། [page My-499a]དྲན་པ་ཉེ་བར་[543-page Dg]བཞག་པ་ལ་སོགས་པ་དང༌། འཕྲིན་ལས་མི་ཟད་པ་རྒྱན་གྱི་འཁོར་ལོ་ནམ་མཁའི་མཐའ་ཀླས་པའི་འགྲོ་བ་ཐམས་ཅད་ཀྱི་དོན་གཉིས་ལྷུན་གྱིས་གྲུབ་པར་མཛད་པ་སྟེ། འདི་ཙམ་དུ་ནི་སངས་རྒྱས་ཀྱི་སའི་ཆོས་ཀྱི་རྣམ་གྲངས་མ་ལུས་པ་འདུས་སོ་ཞེས་ཤེས་པར་བྱའོ། །ཇི་སྐད་དུ། སེང་གེ་རྩལ་རྫོགས་ཆེན་པོའི་རྒྱུད་ལས།

སངས་རྒྱས་རྣམས་ཀྱི་སྐུ་དང་ནི། །

གསུང་དང་ཐུགས་ཀྱི་དཀྱིལ་འཁོར་དང༌། །

ཡོན་ཏན་འཕྲིན་ལས་ལྔར་སྣང་བའོ། །

{ཅེས་}[[113]](#footnote-113)གསུངས་སོ། །

###### 2.25.2.2.2.3.2 རང་བཞིན་རྒྱས་པར་བཤད་པ།

གཉིས་པ་ལ། སྐུ་དང༌། གསུང་དང༌། ཐུགས་དང༌། ཡོན་ཏན་དང༌། འཕྲིན་ལས་ལྔ་རབ་ཏུ་དབྱེ་བ་ལས།

2.25.2.2.2.3.2.1 སྐུ།

དང་པོ་སྐུ་ལའང་ངོ་བོ། ངེས་ཚིག{།}**[[114]](#footnote-114)** དབྱེ་བ་གསུམ་ལས།

2.25.2.2.2.3.2.1.1 ངོ་བོ།

སྐུའི་ངོ་བོ། སངས་རྒྱས་ཀྱི་སའི་རྟེན་གང་ཞིག་འཕོ་འགྱུར་མེད་པ།

2.25.2.2.2.3.2.1.2 ངེས་ཚིག

ངེས་ཚིག་ལུས་སུ་རྫོགས་པས་སྐུ་ཞེས་བྱའོ། །སངས་རྒྱས་ཀྱི་ས་ན་ལུས་དངོས་མེད་ཀྱང་མིང་ཙམ་མི་[page Ad-588]འགལ་ཏེ། དཀོན་མཆོག་སྒྲོན་མའི་མདོ་ལས།

ཆོས་ཀྱི་སྐུ་ནི་རྒྱལ་བ་རྣམས་ཀྱི་ལུས། །

ལྟ་ན་རྣམ་སྦྱོང་དེ་ཡིས་ཤེས་པར་འགྱུར། །

ཅེས་པ་བཞིན་ནོ། །

2.25.2.2.2.3.2.1.3 དབྱེ་བ།

དབྱེ་ན། ཆོས་སྐུ་སྤྲོས་པ་དང་བྲལ་བ། ལོངས་སྐུ་མཚན་མ་དང་བྲལ་བ། སྤྲུལ་སྐུ་ངེས་པ་དང་བྲལ་བ་སྟེ། རྩལ་རྫོགས་ལས།

སྐུ་ཡི་ངོ་བོ་འགྱུར་བ་མེད། །

སྐུ་ཡི་ངེས་ཚིག་གསལ་འཚེར་ལྡན། །

དབྱེ་བ་རྣམ་པ་གསུམ་དུ་བསྟན། །

ཆོས་སྐུ་ལོངས་སྐུ་སྤྲུལ་སྐུར་ལྡན། །

ཆོས་སྐུའི་མཚན་ཉིད་བསམ་པ་བྲལ། །

ལོངས་སྐུའི་མཚན་ཉིད་གསལ་རྟོག་མེད། །

སྤྲུལ་སྐུའི་མཚན་ཉིད་སྣ་ཚོགས་སྟོན། །

ཅེས་སོ། །

2.25.2.2.2.3.2.2 གསུང་།

གསུང་ལའང་

2.25.2.2.2.3.2.2.1 ངོ་བོ།

ངོ་བོ་གྲག་པས་སྟོང་པ།

2.25.2.2.2.3.2.2.2 ངེས་ཚིག

ངེས་ཚིག་ཆོས་ཀྱི་ཕུང་པོ་སྣ་ཚོགས་དབྱིངས་སུ་སྣང་བ།

2.25.2.2.2.3.2.2.3 དབྱེ་བ།

དབྱེ་ན་མཛད་པ་ཆེན་པོའི་གསུང་གང་ལ་གང་འདུལ་དུ་སྣང་བ། ཚངས་པའི་གསུང་ཡན་ལག་དྲུག་བཅུར་སྣང་བ། འགྲོ་དྲུག་རང་སྣང་དང་{འཐུན་}[[115]](#footnote-115)པའི་གསུང་སོ་སོའི་སྐད་ལྟར་སྣང་བ། སེམས་ཅན་མོས་པའི་གསུང་དབྱངས་དེས་[page My-499b]དབང་པོ་[544-page Dg]ཚིམ་པར་སྣང་བ། བརྡའི་གསུང་བརྡ་བསྟན་པས་དོན་གོ་བར་མཛད་པ། ཚིག་གི་གསུང་གདུལ་བྱའི་རྣ་བ་གྲག་པས་ཉོན་མོངས་པ་སེལ་བའོ། །དེ་དག་ཀྱང་སྤྲུལ་སྐུ་ལ་ངོ་བོ་གཅིག་ལྡོག་པས་འབྱེད་དོ། །ལོངས་སྐུ་ལ་བརྡ་ཙམ་མོ། །ཆོས་སྐུ་ལ་བརྗོད་མེད་དོན་གྱི་གསུང་ལས་སྣང་བ་མེད་དོ། །སྤྲུལ་སྐུའི་གསུང་དུ་སྣང་བའང་བྲག་ཅའི་རྣམ་པ་ལྟར། དོན་ལ་མེད་ལ་རྣམ་པར་སྣང་བ་སྟེ། གདུལ་བྱའི་བསོད་ནམས་དང་སངས་རྒྱས་ཀྱི་བྱིན་བརླབས་ཚོགས་པ་ལས་གྲག་པའང་ཚིག་འབྲུ་རང་མཚན་དུ་མེད་པར། རྒྱུད་བླ་མ་ལས།

རྒྱལ་བ་རྣམས་ཀྱི་གསུང་དེ་ནི། །

བྲག་[page Ad-589]ཆ་བཞིན་ཏེ་ཡི་གེ་མེད། །

ཅེས་པ་དང༌།

ཇི་ལྟར་སྒྲ་བརྙན་གྱི་ནི་སྒྲ། །

གཞན་གྱི་རྣམ་རིག་ལས་བྱུང་བ། །

རྣམ་རྟོག་མེད་ཅིང་བཟོ་མེད་པ། །

དེ་ལྟར་དེ་བཞིན་གཤེགས་པའི་གསུང༌། །

གཞན་གྱི་རྣམ་རིག་ལས་བྱུང་བ། །

རྣམ་རྟོག་མེད་ཅིང་གཟོ་མེད་པ། །

དེ་ལྟར་དེ་བཞིན་གཤེགས་པའི་གསུང༌། །

ཕྱི་དང་ནང་ན་གནས་མ་ཡིན། །

{ཅེས་}[[116]](#footnote-116)པ་བཞིན་ནོ། །

དོན་དེ་དག་ཀྱང་རྩལ་རྫོགས་ལས།

གསུང་གི་ངོ་བོ་གྲག་པས་སྟོང༌། །

གསུང་གི་ངེས་ཚིག་སྣ་ཚོགས་འབྱུང༌། །

དབྱེ་བ་རྣམ་པ་དྲུག་གིས་བསྟན། །

སངས་རྒྱས་མཛད་པའི་གསུང་ཉིད་དང༌། །

ཚངས་པ་ལྷ་ཡི་མཆོད་གསུང་དང༌། །

འགྲོ་དྲུག་འཁྲུལ་པའི་རང་སྐད་དང༌། །

སེམས་ཅན་མོས་པའི་འདུལ་སྐད་དང༌། །

གསང་བ་ཡུལ་གྱི་བརྡ་སྐད་དང༌། །

གྲག་པ་སྣ་ཚོགས་གསུང་དུ་བསྟན། །

ཅེས་པའོ། །

2.25.2.2.2.3.2.3 ཐུགས།

གསུམ་པ་ཐུགས་ལའང་

2.25.2.2.2.3.2.3.1 ངོ་བོ།

ངོ་བོ་འཁྲུལ་པ་མེད་པ།

2.25.2.2.2.3.2.3.2 ངེས་ཚིག

ངེས་ཚིག་རིག་པ་རང་ས་ན་གསལ་བ།

2.25.2.2.2.3.2.3.3 དབྱེ་བ།

དབྱེ་ན་སྤངས་པ་ཕུན་གསུམ་ཚོགས་པའི་ཡེ་ཤེས་དྲན་པ་སངས་པའི་ཐུགས། རྟོགས་པ་ཕུན་གསུམ་ཚོགས་པའི་ཡེ་ཤེས་འགྱུར་མེད་རྡོ་རྗེའི་ཐུགས། མཛད་པ་ཕུན་གསུམ་ཚོགས་པའི་ཡེ་ཤེས་མཁྱེན་པ་སྣ་ཚོགས་པའི་ཐུགས་གསུམ་སྟེ། དེ་ཉིད་ལས།

ཐུགས་ཀྱི་ངོ་བོ་འཁྲུལ་པ་མེད། །

ཐུགས་ཀྱི་ངེས་ཚིག་བསམ་པར་སྣང༌། །

དབྱེ་ན་[545-page Dg]རྣམ་པ་གསུམ་དུ་[page My-500a]བསྟན། །

ཐུགས་ཉིད་དྲན་པ་སངས་པ་དང༌། །

རྡོ་རྗེ་འགྱུར་མེད་ཐུགས་དང་ནི། །

སྣ་ཚོགས་མཁྱེནཔའི་ཐུགས་སུ་བསྟན། །

ཅེས་སོ། །

2.25.2.2.2.3.2.4 ཡོན་ཏན།

བཞི་པ་ཡོན་ཏན་ལའང་

2.25.2.2.2.3.2.4.1 ངོ་བོ།

ངོ་བོ་སངས་རྒྱས་ཀྱི་སའི་ཆོས་ཕུན་གསུམ་ཚོགས་པ།

2.25.2.2.2.3.2.4.2 ངེས་ཚིག

ངེས་ཚིག་ལེགས་དགུ་མ་ལུས་པ་ལྷུན་གྲུབ་ཏུ་[page Ad-590]འབྱུང་བས་ནོར་བུ་ལྟ་བུ།

2.25.2.2.2.3.2.4.3 དབྱེ་བ།

དབྱེ་ན། གཞིའི་ཡོན་ཏན་ཆོས་སྐུ་རང་ས་ཟིན་པས་རང་དོན་མཐར་ཕྱིན་པ། ལམ་སྣང་གི་ཡོན་ཏན་ལོངས་སྐུ་འཁོར་ལ་གསལ་བས་གཞན་དོན་མཛད་པ་འཆར་བ། མཐའ་ལ་སྐྱོལ་བའི་ཡོན་ཏན་སྤྲུལ་སྐུ་འགྲོ་བ་འདྲེན་པས་མཐར་ཐུག་ཆོས་སྐུར་སྦྱོར་བ་སྟེ། དེ་ཉིད་ལས།

ཡོན་ཏན་ངོ་བོ་ཐམས་ཅད་བསྐྱེད། །

ཡོན་ཏན་ངེས་ཚིག་སྣ་ཚོགས་འགྲུབ། །

དབྱེ་ན་རྣམ་པ་གསུམ་གྱིས་བསྟན། །

གཞི་ལ་གནས་པའི་ཡོན་ཏན་དང༌། །

ལམ་ལ་སྣང་བའི་ཡོན་ཏན་དང༌། །

མཐའ་ལ་སྐྱོལ་བའི་ཡོན་ཏན་ནོ། །

{ཅེས་}[[117]](#footnote-117)སོ། །

2.25.2.2.2.3.2.5 འཕྲིན་ལས།[[118]](#footnote-118)

ལྔ་པ་འཕྲིན་ལས་ལའང་། ངོ་བོ། ངེས་ཚིག{།} དབྱེ་བ་གསུམ་ལས།

2.25.2.2.2.3.2.5.1 ངོ་བོ།

འཕྲིན་ལས་ཀྱི་ངོ་བོ་སེམས་ཅན་གྱི་དོན་འཁོར་བ་མ་སྟོངས་ཀྱི་བར་ལྷུན་གྲུབ་ཏུ་མཛད་པ་སྟེ། མངོན་རྟོགས་རྒྱན་ལས།

དེ་བཞིན་སྲིད་པ་ཇི་སྲིད་འདིའི། །

ལས་ནི་རྒྱུན་མི་འཆད་པར་འདོད། །

ཅེས་སོ། །

2.25.2.2.2.3.2.5.2 ངེས་ཚིག

ངེས་ཚིག་ནི། སྐུ་གསུམ་གྱི་འཕྲིན་ལས་གདུལ་བྱ་ལ་བྱེད་པས་ལས་དང་ཉོན་མོངས་པ་སྦྱངས་ནས་སངས་རྒྱས་ཀྱི་སར་སྦྱོར་བའི་ལས་མཛད་པ་སྟེ། གདུལ་བྱའི་ཁམས་དང༌། བག་ལ་ཉལ་མཁྱེན་ནས། དེའི་དོན་འཚམ་པར་བྱེད་ཀྱང་འབད་རྩོལ་མི་མངའ་བ་ཟླ་གཟུགས་ཆུ་ནང་དུ་སྟོན་པ་ལྟ་བུ་སྟེ། རྒྱུད་བླ་མ་ལས།

གདུལ་བྱའི་ཁམས་དང་འདུལ་བའི་བྱ་བ་དང༌། །

དེའི་གནས་དང་དེ་བཞིན་ཉིད་རྣམས་ལ། །

ཁྱབ་བདག་རྟག་ཏུ་ལྷུན་གྱིས་གྲུབ་པར་འཇུག །

ཅེས་པ་བཞིན་ནོ། །

2.25.2.2.2.3.2.5.3 དབྱེ་བ།

དབྱེ་ན་བཞི་སྟེ། རིག་པ་རང་ཤར་ཆེན་པོའི་རྒྱུད་ལས།

ཞི་བ་དང་ནི་རྒྱས་པ་དང༌། །

དེ་བཞིན་དབང་དང་དྲག་པོར་འདོད། །

ཅེས་སོ། །

ཞི་བས། འགྲོ་བའི་སྒྲིབ་པ་སྤྱོང་[page Ad-591]ཞིང་སྡུག་བསྔལ་མ་ལུས་པ་ཞི་བའི་ཐབས་མི་ཟད་པ་རྒྱན་གྱི་འཁོར་ལོ་འབྱུང་[546-page Dg]བར་[page My-500b]མཛད་དོ། །རྒྱས་པས། འགྲོ་བའི་ཡོན་ཏན་འཕེལ་ཞིང་འདོད་པའི་རེ་བ་མ་ལུས་པ་སྐོང་བར་མཛད་དོ། །དབང་{གི}[[119]](#footnote-119) སྐྱེ་དགུ་མཐུན་པར་བསྡུས་ནས་རྒྱུད་དབང་གི་ཆུ་བོ་ཆེན་པོས་མ་སྨིན་པ་ཡོངས་སུ་སྨིན་པའི་ལས་རྒྱ་ཆེར་མཛད་དོ། །དྲག་པོས། གདུག་པ་ཅན་ཚར་གཅོད་ཅིང་ཁམས་གསུམ་དབྱིངས་སུ་གཟིར་ནས། སྲིད་གསུམ་ཟིལ་གྱིས་མནན་ཏེ། འཁོར་བ་མྱང་འདས་སུ་བསྒྲལ་ནས། ཐམས་ཅད་བྱང་ཆུབ་མཆོག་གི་འབྲས་བུ་འགྲུབ་པས། སྐུ་གསུང་ཐུགས་ཡོན་ཏན་འཕྲིན་ལས་མི་ཟད་པ་རྒྱན་གྱི་འཁོར་ལོའི་ཞིང་ཁམས་ཡོངས་སུ་རྫོགས་པ་ཆེན་པོ་རྒྱས་པར་མཛད་དོ། །དེ་སྐད་དུའང་། སེང་གེ་རྩལ་རྫོགས་ཆེན་པོའི་རྒྱུད་ལས།

འཕྲིན་ལས་ངོ་བོ་འགྲུབ་པར་བྱེད། །

འཕྲིན་ལས་ངེས་ཚིག་བྱ་བ་བྱེད། །

དབྱེ་ན་རྣམ་པ་བཞིས་བསྟན་པའོ། །

ཨེ་མ་ཧོ། ཞི་བ་དང་ནི་རྒྱས་པ་དང༌། །

དེ་བཞིན་དབང་དང་དྲག་པོར་བཤད། །

ཞི་བས་ཆོས་ཉིད་དབྱིངས་སུ་བསྡུད། །

རྒྱས་པས་སྣ་ཚོགས་ངོ་བོར་སྟོན། །

དབང་གིས་མ་སྨིན་སྨིན་པར་བྱེད། །

དྲག་པོས་ཐམས་ཅད་ཚར་གཅོད་པའོ། །

{ཅེས་}[[120]](#footnote-120)རྒྱ་ཆེར་གསུངས་སོ།། །།

## 2.25.3 ལེའུ་རེ་རེའི་མཇུག་གི་སྨོན་ལམ།

ཐེག་པའི་མཆོག་རིན་པོ་ཆེའི་མཛོད་ལས། ལྷུན་གྱིས་གྲུབ་པ་འབྲས་བུའི་རྣམ་པར་བཞག་པ་སྟེ། རིམ་ཁང་ཉི་ཤུ་རྩ་ལྔ་པ་སྟེ་ཐ་མའོ།།  །།

1. Nd: གློ་ [↑](#footnote-ref-1)
2. Nd: ཞེས་ [↑](#footnote-ref-2)
3. Nd: བསྐྱལ་ [↑](#footnote-ref-3)
4. Nd: ཞེས་ [↑](#footnote-ref-4)
5. Nd: ཞེས་ [↑](#footnote-ref-5)
6. Nd: ཞེས་ [↑](#footnote-ref-6)
7. Nd: མཚམས་ [↑](#footnote-ref-7)
8. Nd: ཞེས་ [↑](#footnote-ref-8)
9. Nd: ཞེས་ [↑](#footnote-ref-9)
10. Nd: ཞེས་ [↑](#footnote-ref-10)
11. Nd: ལྟ་སྒོམ་ [↑](#footnote-ref-11)
12. Nd: ཞེས་ [↑](#footnote-ref-12)
13. Nd: སྒོམ་ [↑](#footnote-ref-13)
14. Nd: ཞེས་ [↑](#footnote-ref-14)
15. Nd: ཞེས་ [↑](#footnote-ref-15)
16. Nd: ཞེས་ [↑](#footnote-ref-16)
17. Nd: དྭངས་ [↑](#footnote-ref-17)
18. Nd: བསྒྲིབས [↑](#footnote-ref-18)
19. Nd: བརྩིས་ [↑](#footnote-ref-19)
20. Nd: གཤིས་ [↑](#footnote-ref-20)
21. Nd: བརྩེགས་ [↑](#footnote-ref-21)
22. Nd: བརྩེགས་ [↑](#footnote-ref-22)
23. Nd: བརྩེགས་ [↑](#footnote-ref-23)
24. Nd: ཞེས་ [↑](#footnote-ref-24)
25. Nd: omits [↑](#footnote-ref-25)
26. Nd: omits [↑](#footnote-ref-26)
27. Nd: omits [↑](#footnote-ref-27)
28. Nd: omits [↑](#footnote-ref-28)
29. Nd: རྩོལ་ [↑](#footnote-ref-29)
30. [↑](#footnote-ref-30)
31. Nd: ཞེས་ [↑](#footnote-ref-31)
32. Nd: ཞེས་ [↑](#footnote-ref-32)
33. Nd: མཚམས་ [↑](#footnote-ref-33)
34. Nd: ཞེས་ [↑](#footnote-ref-34)
35. Nd: བགྲོད་ [↑](#footnote-ref-35)
36. Nd: བརྟག་ [↑](#footnote-ref-36)
37. Nd: བགྲོད་ [↑](#footnote-ref-37)
38. Nd: གདལ་ [↑](#footnote-ref-38)
39. Nd: ཟླུམ་ [↑](#footnote-ref-39)
40. Nd: ཞེས་ [↑](#footnote-ref-40)
41. Nd: བརྩིག་ [↑](#footnote-ref-41)
42. Nd: གདལ་ [↑](#footnote-ref-42)
43. Nd: གདལ་ [↑](#footnote-ref-43)
44. Nd: བགྲོད་ [↑](#footnote-ref-44)
45. Nd: ཞེས་ [↑](#footnote-ref-45)
46. Nd: ཞེས་ [↑](#footnote-ref-46)
47. Nd: ཞེས་ [↑](#footnote-ref-47)
48. Nd: omits [↑](#footnote-ref-48)
49. Nd: ཞེས་ [↑](#footnote-ref-49)
50. Two pages, 487b-488a, are missing from the My edition. We have used the Dg edition, pages 464a.7-465b.1, to proofread these pages. [↑](#footnote-ref-50)
51. Unclear if this is the correct starting point for this citation. [↑](#footnote-ref-51)
52. Nd: omits [↑](#footnote-ref-52)
53. Nd: ཅེས་ [↑](#footnote-ref-53)
54. Nd: ཞེས་ [↑](#footnote-ref-54)
55. Nd: ཞེས་ [↑](#footnote-ref-55)
56. Nd: མཐུན་ [↑](#footnote-ref-56)
57. Nd: མཐུན་ [↑](#footnote-ref-57)
58. Nd: ཞེས་ [↑](#footnote-ref-58)
59. Nd: སྒྲུབ་ [↑](#footnote-ref-59)
60. Nd: ཞེས་ [↑](#footnote-ref-60)
61. Nd: ཞེས་ [↑](#footnote-ref-61)
62. How much of this should be marked as the text title? [↑](#footnote-ref-62)
63. Nd: ཞེས་ [↑](#footnote-ref-63)
64. Nd: ཡང་ [↑](#footnote-ref-64)
65. Nd: ཞེས་ [↑](#footnote-ref-65)
66. Nd: omits [↑](#footnote-ref-66)
67. Nd: omits [↑](#footnote-ref-67)
68. Nd: འབྱམས་ [↑](#footnote-ref-68)
69. Nd: ཞེས་ [↑](#footnote-ref-69)
70. Nd: སྟེ [↑](#footnote-ref-70)
71. Nd: ཞེས་ [↑](#footnote-ref-71)
72. Nd: ཞེས་ [↑](#footnote-ref-72)
73. Nd: ཞེས་ [↑](#footnote-ref-73)
74. Nd: ཞེས་ [↑](#footnote-ref-74)
75. Nd: ཞེས་ [↑](#footnote-ref-75)
76. Nd: ཞེས་ [↑](#footnote-ref-76)
77. Nd: གཞི་ [↑](#footnote-ref-77)
78. Nd: ཞེས་ [↑](#footnote-ref-78)
79. Nd: ཞེས་ [↑](#footnote-ref-79)
80. Nd: omits [↑](#footnote-ref-80)
81. Nd: སྣང་ [↑](#footnote-ref-81)
82. Nd: དབྱེ་བ་ [↑](#footnote-ref-82)
83. Nd: omits [↑](#footnote-ref-83)
84. Nd: omits [↑](#footnote-ref-84)
85. Nd: གློ་ [↑](#footnote-ref-85)
86. Nd: གློ་ [↑](#footnote-ref-86)
87. Nd: ཞེས་ [↑](#footnote-ref-87)
88. Nd: གདལ་ [↑](#footnote-ref-88)
89. Nd: མཚམས་ [↑](#footnote-ref-89)
90. Nd: ཞེས་ [↑](#footnote-ref-90)
91. Nd: omits [↑](#footnote-ref-91)
92. Nd: ཞེས་ [↑](#footnote-ref-92)
93. Nd: བལྟས་ [↑](#footnote-ref-93)
94. Nd: བལྟས་ [↑](#footnote-ref-94)
95. Nd: བལྟས་ [↑](#footnote-ref-95)
96. Nd: ཏུ་ [↑](#footnote-ref-96)
97. Nd: ཏུ་ [↑](#footnote-ref-97)
98. Nd: ཞེས་ [↑](#footnote-ref-98)
99. Nd: omits [↑](#footnote-ref-99)
100. Nd: ཞེས་ [↑](#footnote-ref-100)
101. Nd: བཙུན་མོའི་འཁོར་དགྱེས་རོལ་པ་དང་། ། [↑](#footnote-ref-101)
102. Nd: ཞེས་ [↑](#footnote-ref-102)
103. Nd: ཞེས་ [↑](#footnote-ref-103)
104. Nd: ཞེས་ [↑](#footnote-ref-104)
105. Nd: སྡེ་ [↑](#footnote-ref-105)
106. Nd: སྡེ་ [↑](#footnote-ref-106)
107. Nd: ཞེས་ [↑](#footnote-ref-107)
108. Nd: ཞེས་ [↑](#footnote-ref-108)
109. Nd: ཤེ་ [↑](#footnote-ref-109)
110. Nd: ཞེས་ [↑](#footnote-ref-110)
111. Nd: ཞེས་ [↑](#footnote-ref-111)
112. Nd: ཞེས་ [↑](#footnote-ref-112)
113. Nd: ཞེས་ [↑](#footnote-ref-113)
114. Nd: ཞེས་ [↑](#footnote-ref-114)
115. Nd: མཐུན་ [↑](#footnote-ref-115)
116. Nd: ཞེས་ [↑](#footnote-ref-116)
117. Nd: ཞེས་ [↑](#footnote-ref-117)
118. Nd: omits [↑](#footnote-ref-118)
119. Nd: གིས [↑](#footnote-ref-119)
120. Nd: ཞེས་ [↑](#footnote-ref-120)