# 2.5 གསང་ཆེན་ངེས་པའི་དོན་ལས་དཀའ་བའི་གནས་བསྟན་པ་སྟེ་རིམ་ཁང་ལྔ་པ།

དེ་ལྟར་ཆོས་ཀྱི་རྣམ་གྲངས་སྤྱིའི་ཚུལ་གཏན་ལ་ཕབ་ནས། ད་ནི་བླ་ན་མེད་པའི་ཐེག་པ་བྱེ་བྲག་ཏུ་བཤད་པ་ལ། ཤེས་བྱེད་རྒྱུད་སྡེའི་རང་བཞིན་དང༌། དེ་ལས་བྱུང་བའི་གནས་ངེས་པ་གཉིས་ཀྱིས་རྟོགས་པར་[120-page Dg]བྱ་བ་ལས། རྒྱུད་སྡེའི་རང་བཞིན་ལ་གསུམ་སྟེ། རྒྱུད་ཀྱི་ཆིངས་མདོར་བསྟན་པ། དེའི་རང་བཞིན་རྒྱས་པར་བཤད་པ། བཤད་ཐབས་ཀྱི་ཡན་ལག་ངེས་པའོ། །

## 2.5.1 རྒྱུད་ཀྱི་ཆིངས་མདོར་བསྟན་པ།

དང་པོ་ལ་དྲུག་སྟེ། རྒྱུད་ཀྱི་ངོ་བོ། ངེས་ཚིག {།}**[[1]](#footnote-1)**དབྱེ་བ། ལྡང་ཚད། དཔེ། འཐད་པའོ། །

### 2.5.1.1 རྒྱུད་ཀྱི་ངོ་བོ།

དང་པོ་རྒྱུད་ཀྱི་ངོ་བོ་ནི། རིག་པ་དང་དེ་གཏན་ལ་འབེབས་པའི་གནས་གསང་བ་ཆེན་པོ་བསྣན་དབྲི་མི་བཏུབ་ཅིང་ཐང་ཆོད་པའོ། །

### 2.5.1.2 ངེས་ཚིག

ངེས་ཚིག་ནི། རིགས་མཚོན་པའི་ཕྱིར་ན་རྒྱུད་དེ། གང་དང་གང་གི་རིགས་[page Ad-170]སུ་སྐྱེ་བར་བྱེད་པས་ན་རྒྱུད། ཐང་ཆོད་ཅིང་བར་མ་ཆད་ལ་བྲེང་ཆགས་པས་ན་རྒྱུད་དོ། །

### 2.5.1.3 དབྱེ་བ།

དབྱེ་ན་རང་བཞིན་དོན་གྱི་རྒྱུད་དང༌། མཚོན་བྱེད་ཚིག་གི་རྒྱུད་གཉིས་ལས།

#### 2.5.1.3.1 རང་བཞིན་དོན་གྱི་རྒྱུད།

དོན་གྱི་རྒྱུད་ནི། སེམས་ཉིད་རང་བཞིན་གྱིས་འོད་གསལ་བ་རྣམ་པར་རྟོག་པའི་དྲི་མ་དང་བྲལ་བ་སྟེ། ཀུན་ལ་རྟག་པར་གནས་པས་ཀྱང་རྒྱུད་ལ། སངས་རྒྱས་ཀྱི་རིགས་ཡིན་པས་ཀྱང་རྒྱུད་ལ། སངས་རྒྱ་བའི་མཚན་ཉིད་འཛིན་པས་ཀྱང་རྒྱུད་དུ་བཞག་པའོ། །

#### 2.5.1.3.2 མཚོན་བྱེད་ཚིག་གི་རྒྱུད།

[page My-64b]ཚིག་གི་རྒྱུད་ནི། དེ་ཉིད་མཚོན་པའི་གནས་མིང་ཚིག་ཡི་གེའི་རང་བཞིན་ལེའུ་ལ་སོགས་པས་བཅད་པ་སྟེ། བསྐྱེད་པའི་རིམ་པ་གཙོ་བོ་ཐབས་དང༌། རྫོགས་རིམ་གཙོ་བོ་ཤེས་རབ་དང༌། གཉིས་ཀ་ཆ་མཉམ་པ་གཉིས་སུ་མེད་པ་ཟུང་འཇུག་དང༌། ཐམས་ཅད་ལས་འདས་པར་སྟོན་པ་རྫོགས་པ་ཆེན་པོའི་གནད་སྟོན་པ་རྣམས་སོ། །

### 2.5.1.4 ལྡང་ཚད།

ལྡང་ཚད་ནི།

#### 2.5.1.4.1 བསྐྱེད་རིམ།

སྐྱེད་རིམ་གཙོ་ཆེ་བ་ལ་བཅུ་སྟེ། ཐོག་མ་གཞི་དབང་དང་དམ་ཚིག་གཉིས། ལྷ་དང་སྔགས་གཉིས། དཀྱིལ་འཁོར་དང་མཆོད་པ་གཉིས། ཏིང་ངེ་འཛིན་དང་སྤྱོད་པ་གཉིས། འཕྲིན་ལས་དང་ལྟ་བ་གཉིས་ཏེ་བཅུ་ཚང་ན། སྐྱེད་པའི་རིམ་པ་གཙོ་བའི་རྒྱུད་དོ། །

#### 2.5.1.4.2 རྫོགས་རིམ།

རྫོགས་རིམ་གྱི་ལྡང་ཚད་ལ། ལྟ་བ་དང་འབྲས་བུ་གཉིས། སྤྱོད་པ་དང་སྒོམ་པ་གཉིས། སེམས་དང་ཡེ་ཤེས་གཉིས། ཉམས་དང་གདམས་པ་གཉིས་ཏེ་བརྒྱད་པོ་དེ་ཚང་ན་རྫོགས་རིམ་གཙོ་བའི་ལྡང་ཚད་དོ། །

#### 2.5.1.4.3 ཟུང་འཇུག་གཉིས་སུ་མེད་པ།

ཟུང་འཇུག་གཉིས་སུ་མེད་པ་ལ། དེ་གཉིས་ཀ་ཚང་བར་དགོས་པས་བཅོ་བརྒྱད་དོ། །

#### 2.5.1.4.4 ཡོངས་སུ་རྫོགས་པ་ཆེན་པོ།

ཡོངས་[page Ad-171]སུ་རྫོགས་པ་ཆེན་པོ་ནི། སྐྱེད་རྫོགས་གཉིས་ལས་རྫོགས་རིམ། རྫོགས་རིམ་ལ་ཆུང་ངུ་སྤྲོས་བཅས་རྩ་རླུང་ཐིག་ལེའི་[121-page Dg]རིམ་པ་སྟོན་པ་དང༌། ཆེན་པོ་འོད་གསལ་ཡེ་ཤེས་ཀྱི་རིམ་པ་སྟོན་པ་གཉིས་ལས། ཆེན་པོ་སྟེ། དེའི་ལྡིང་ཚད་འཇུག་པའི་སྒོ་དབང་དང་དམ་ཚིག་གཉིས། ལམ་དང་ལ་བཟླ་གཉིས། འབྲས་བུ་དང་ལྔ་ཚང་བའོ། །

### 2.5.1.5 དཔེ།

དཔེ་ནི་ཐགས་དང་འདྲ་སྟེ། རྒྱུ་སྤུན་མང་པོ་ལ་བརྟེན་ནས་རས་ཡུག་ཏུ་ལོངས་པ་ལྟར། ཚིག་ཐ་དད་པ་ལ་བརྟེན་ནས་དོན་གཅིག་ཏུ་སློངས་བའོ། །

### 2.5.1.6 འཐད་པ།

འཐད་པ་ནི། རང་ལ་གནས་པའི་རྒྱུད་དེ་མཚོན་པར་བྱེད་པས་ན། རྒྱུད་དུ་འཐད་པའོ། །དེ་ཡང་ཚིག་གི་གནད་ལ་བརྟེན་ནས་དོན་གྱི་གནས་ཕྱིན་ཅི་མ་ལོག་པ་གཏན་ལ་འབེབས་ཤིང་རྟོགས་པར་བྱེད་པས་ན་རྒྱུད་དུ་བཞག་པའོ། །

## 2.5.2 དེའི་རང་བཞིན་རྒྱས་པར་བཤད་པ།

གཉིས་པ་དེའི་རང་བཞིན་རྒྱས་པར་བཤད་པ་ལ་གཉིས་ཏེ། དོན་གྱི་རྒྱུད་དང་། ཚིག་གི་རྒྱུད་རྒྱས་པར་བཤད་པའོ། །

### 2.5.2.1 དོན་གྱི་རྒྱུད་རྒྱས་པར་བཤད་པ།

དང་པོ་ལ་གཉིས་ཏེ། ཐབས་ཀྱི་རྒྱུད་[page My-65a]དང༌། རང་བཞིན་གྱི་རྒྱུད་དོ། །

#### 2.5.2.1.1 ཐབས་ཀྱི་རྒྱུད།

དང་པོ་ནི། རིག་པ་དང་དེའི་དོན་ཉམས་སུ་ལེན་པའི་མན་ངག་རྣམས་སོ། །

དབྱེ་ན། མཚོན་བྱ་ཐབས་ཀྱི་རྒྱུད་དང༌། མཚོན་བྱེད་ཐབས་ཀྱི་རྒྱུད་གཉིས་ལས།

##### 2.5.2.1.1.1 མཚོན་བྱ་ཐབས་ཀྱི་རྒྱུད།

དང་པོ་ལ་

###### 2.5.2.1.1.1.1 ངོ་བོ།

ངོ་བོ་ནི། འགྲོ་བ་ཀུན་ལ་ཁྱབ་པའི་རིག་པ་བྱང་ཆུབ་ཀྱི་སེམས་སོ། །

###### 2.5.2.1.1.1.2 ངེས་ཚིག

ངེས་ཚིག་ནི། དེ་ཉིད་མཚོན་བྱའི་དོན་དང་རྟོགས་པའི་གཞི་དང་། གྲོལ་བའི་ཐབས་ཡིན་པས། མཚོན་བྱ་ཐབས་ཀྱི་རྒྱུད་ཅེས་བྱའོ། །

###### 2.5.2.1.1.1.3 དབྱེ་བ།

དབྱེ་ན། སྟོང་པ་དང༌། གསལ་བ་གཉིས་[page Ad-172]ལས།

2.5.2.1.1.1.3.1 སྟོང་པ།

སྟོང་པ་ནི། རིག་པའི་ངོ་བོ་ཐམས་ཅད་ལ་དངོས་པོ་དང་མཚན་མའི་ཆོས་ཀྱིས་སྟོང་པས་སྤྲོས་པའི་མཐའ་གྲོལ་ཆེན་པོར་ཡེ་ནས་གནས་པའོ། །

2.5.2.1.1.1.3.2 གསལ་བ།

གསལ་བ་ནི། དེ་ཡང་སྟོང་པ་ཕྱམ་ཆད་དུ་མ་སོང་བར་རང་འོད་ཡེ་ཤེས་ལྔའི་སྣང་བ་གསལ་བ་དང༌། དྲོ་བ་དང་བསིལ་བ་དང་ཡང་བ་དང་། ཡངས་པའི་རང་བཞིན་གཙོ་ཆེན་གྱི་འབྱུང་བ་ལྔར་ཡེ་ནས་ལྷུན་གྱིས་གྲུབ་པ་དང་། ཐུགས་རྗེའི་གདངས་མ་འགགས་རྩལ་དུ་འཆར་བས་རིག་པ་ལ་ཡེ་ནས་ཁྱབ་པའོ། །དེ་ཡང་རིག་པ་གསལ་སྟོང་ཡེ་ཤེས་ཆེན་པོས་འགྲོ་བ་ཀུན་ལ་ཁྱབ་པ་ནི། མཚོན་བྱ་ཐབས་ཀྱི་རྒྱུད་ཅེས་བྱ་སྟེ། མུ་ཏིག་ཕྲེང་བ་ལས།

སངས་རྒྱས་ཀུན་གྱི་ཐབས་ཀྱི་རྒྱུད། །

གཞི་གཅིག་ངོ་བོའི་ཁྱད་པར་ལས། །

མཚོན་[122-page Dg]བྱ་དང་ནི་མཚོན་བྱེད་དོ། །

མཚོན་བྱ་རྒྱུད་གཅིག་ཀུན་ཁྱབ་པས། །

ཐམས་ཅད་དེ་ཡི་རྗེས་སུ་འབྲེང་། །

ཁྱབ་པ་རྣམ་པ་གཉིས་ཡིན་ཏེ། །

སྟོང་པས་ཁྱབ་དང་གསལ་བས་ཁྱབ། །

སྟོང་པ་རྒྱུ་གཅིག་དངོས་མེད་ཕྱིར། །

དངོས་པོ་ཀུན་གྱི་ཆོས་ལས་འདས། །

དངོས་ཏེ་སྣང་མེད་ཁྱབ་གཅིག་པས། །

ཀུན་གྱི་གཞིར་གྱུར་ངོ་བོ་གཅིག །

ཁྱབ་བདག་ཉིད་དུ་འུབ་ཆུབ་པོ། །

སྐྱེ་མེད་དྲན་པ་ཟད་པ་ཡི། །

ངོ་བོ་ཉིད་ཀྱི་ཁྱད་པར་ལས། །

སྟོང་ཞིང་སྣང་ལ་སྣང་ཞིང་སྟོང༌། །

དངོས་ཏེ་དངོས་མེད་ཉིད་ཀྱང་ཡིན། །

ཟད་ཕྱིར་ཡེ་ནས་སྟོང་པར་གནས། །

རྒྱུ་རྐྱེན་བྲལ་བས་སྟོང་པའི་ཡུལ། །

ཁྱབ་གདལ་དངོས་མེད་ངོ་བོས་སྟོང༌། །

[page My-65b]དྲི་མ་མེད་ཅིང་མ་འདྲེས་རྫོགས། །

རྟོག་མེད་སྟོང་པའི་[page Ad-173]རང་བཞིན་ཏེ། །

སྟོང་པས་ཁྱབ་ཕྱིར་རྒྱུད་ཅེས་སོ། །

གསལ་ཏེ་རང་བཞིན་མ་འགགས་པ། །

སྒྲོན་བྱེད་སྣང་དང་ཀུན་ཁྱབ་པས། །

གསལ་དང་དྲོ་དང་བསིལ་བ་དང༌། །

ཡངས་ཤིང་གཡོ་བའི་བདག་ཉིད་འཛིན། །

ཁྱབ་དང་ཡེ་གདངས་རང་གསལ་དང༌། །

གྲོལ་བྱེད་སྨིན་པའི་ས་བོན་ཉིད། །

སྟོང་ལས་ལོག་ཕྱིར་གསལ་བས་ཁྱབ། །

གཅིག་ཆར་བ་དང་རང་གྲོལ་དང༌། །

རང་ཤར་གསལ་བས་ལུས་དང་འབྲེལ། །

དྲི་མ་མེད་དང་སོ་སོར་{དངས}[[2]](#footnote-2)། །

འཛིན་མེད་གསལ་བའི་ཡུལ་སྣང་ལ། །

སྒོ་ལྔའི་ཤེས་པ་རང་གསལ་རྫོགས། །

ལུས་ལ་གསལ་བས་ཁྱབ་ཕྱིར་རྒྱུད། །

ཅེས་སོ། །

##### 2.5.2.1.1.2 མཚོན་བྱེད་ཐབས་ཀྱི་རྒྱུད།

གཉིས་པ་མཚོན་བྱེད་ཐབས་ཀྱི་རྒྱུད་ལ་གསུམ་ལས།

###### 2.5.2.1.1.2.1 ངོ་བོ།

ངོ་བོ་ནི། མཚོན་བྱའི་དོན་རིག་པ་རྟོགས་པ་ཐབས་ཀྱི་མན་ངག་དམ་པའོ། །

###### 2.5.2.1.1.2.2 ངེས་ཚིག

ངེས་ཚིག་ནི། རང་ལ་གནས་པའི་རིག་པའི་ཡེ་ཤེས་མཚོན་པ་སྟེ། རྟོགས་པའི་ཐབས་སུ་ཉམས་ལེན་གྱི་གནད་དྲིལ་ནས་ཕྱོགས་གཅིག་ཏུ་བསྟན་པས་ན་མཚོན་བྱ་ཐབས་ཀྱི་རྒྱུད་ཅེས་བྱའོ། །སྤྱིར་བཤད་རྒྱུད་རྣམས་ཚིག་བརླིང་ལ་གོ་དཀའ་བ་ཡིན་ལ། མན་ངག་གི་རྒྱུད་རྣམས་ཚིག་གསལ་ལ་གོ་བར་སླ་བ་ལས། རྫོགས་པ་ཆེན་པོའི་རྒྱུད་རྣམས་མན་ངག་གི་རྒྱུད་ཅེས་བྱ་བ་ཡིན་ནོ། །

###### 2.5.2.1.1.2.3 དབྱེ་བ།

དབྱེ་ན། འབད་མེད་ཡེ་གྲོལ་དུ་བསྟན་པ་དང༌། འབད་བཅས་རིམ་པས་བསྟན་[123-page Dg]པ་གཉིས་ལས།

2.5.2.1.1.2.3.1 འབད་མེད་ཡེ་གྲོལ་དུ་བསྟན་པ།

དང་པོ་ནི། གཞི་ཁྲེགས་ཆོད་དེ། དབང་པོ་གཅིག་ཆར་བ་རྣམས་ཀྱི་རིམ་པས། ཡེ་ནས་གྲོལ་བས་སྐྱར་གཞི་[page Ad-174]མེད་པ་ལ་སོགས་པའོ། །

2.5.2.1.1.2.3.2 འབད་བཅས་རིམ་པས་བསྟན་པ།

གཉིས་པ་ནི། ལམ་ཐོད་རྒལ་ཏེ་དབང་པོ་{རིམས་ཀྱིས་}[[3]](#footnote-3)པ་རྣམས་རྩ་རླུང་གི་གནད་བསྟུན་ནས་གྲོལ་བར་བྱེད་པ་སྟེ། སྔོན་འགྲོ་གསུམ་དང་རྣལ་དུ་དབབ་པ་ལ་སོགས་པས་མངོན་སུམ་རང་གནད་ལ་འབེབས་པའི་བར་དུ་བྱས་ཏེ། ལུས་གནད་དང༌། སྒོའི་གནད་དང༌། ཡུལ་གྱི་གནད་དང༌། རླུང་རིག་གི་གནད་བསྟུན་ནས་ཉམས་སུ་བླངས་པས། [page My-66a]སྣང་བ་བཞི་ཚད་དུ་ཕྱིན་ཏེ་གྲོལ་བར་བསྟན་པ་ནི། ཡང་དེ་ཉིད་ལས།

དེ་དག་མངོན་པར་རྟོགས་པ་ནི། །

ཐབས་ཞེས་ཁྱད་པར་ཉིད་ཀྱང་ངོ༌། །

གང་ཟག་བློ་ཡི་བྱེ་བྲག་གིས། །

རིམ་པ་ཇི་ལྟར་བཤད་པར་བྱ། །

འབད་རྩོལ་མེད་པས་རང་གྲོལ་དང༌། །

འབད་བཅས་ཉམས་སུ་བླང་བྱའོ། །

འབད་མེད་རྣམས་ནི་རང་དག་ཡིན། །

གནད་ནི་རྣམ་པ་གསུམ་དག་གིས། །

དེ་ཡི་དོན་ནི་ཉམས་སུ་བླང༌། །

ལུས་དང་སྒོ་དང་ཡུལ་ཉིད་དོ། །

ལུས་ཀྱི་གནད་ནི་འདི་གསུམ་སྟེ། །

སེང་གེའི་ཚུལ་དང་གླང་ཆེན་ཚུལ། །

དྲང་སྲོང་ལྟ་བུར་ཤེས་པར་བྱ། །

སྒོ་ནི་དེ་ཉིད་མ་འགུལ་དང༌། །

གསལ་བྱེད་རྣམ་གཉིས་མ་འགུལ་བས། །

ནམ་མཁའ་ཉིད་ཀྱང་འགུལ་བ་མེད། །

ཡུལ་གྱི་གནད་ཀྱང་རྣམ་པ་གསུམ། །

དག་པའི་དབྱིངས་ནི་སྡོད་པ་དང༌། །

དེ་བཞིན་རིག་པའི་ངོ་བོ་སྡོད། །

སྣང་བ་ཐམས་ཅད་སྡོད་པའོ། །

ཡིད་ནི་འགྱུར་མེད་རང་སར་གནས། །

སེམས་ནི་འགྱུར་མེད་དྲན་སངས་ལ། །

རིག་པ་མི་འགྱུར་སྐུ་གསུམ་གསལ། །

ཡིད་སེམས་དལ་བས་དྲན་རྒྱུན་འགག །

ལུས་ངག་དལ་བས་སྡུག་བསྔལ་བྲལ། །[page Ad-175]

རིག་པ་དལ་བས་སྐུ་ལྔ་ཤར། །

རིག་པ་ཤར་བས་འབྱུང་རྐྱེན་འགགས། །

དབྱིངས་རིག་ཤར་བས་ཡུལ་སེམས་འགགས། །

དེ་ལྟར་མཚོན་བྱེད་ཐབས་ཀྱི་རྒྱུད། །

རང་གི་རྒྱུད་ལ་མ་སྐྱེད་རྫོགས། །

མཚོན་པར་བྱེད་པས་ཐབས་ཡིན་ཏེ། །

རྒྱུན་དུ་གནས་པས་རྒྱུད་ཅེས་བྱ། །

{ཅེས་}[[4]](#footnote-4)སོ། །

#### 2.5.2.1.2 རང་བཞིན་གྱི་རྒྱུད།

གཉིས་པ་རང་བཞིན་གྱི་རྒྱུད་ནི། གཞི་ལམ་འབྲས་[124-page Dg]བུའི་དོན་ཏེ། དེ་ཉིད་ལས།

གཞི་དང་ལམ་དང་འབྲས་བུ་ཡིས། །

བཟུང་བར་ངེས་པས་རང་བཞིན་རྒྱུད། །

ཅེས་སོ། །

##### 2.5.2.1.2.1 ངོ་བོ།

འདི་ལ་ངོ་བོ་ནི། སྟོང་གསལ་རིག་པའི་ངོ་བོ་གཞི་ལམ་འབྲས་བུས་བསྡུས་པའོ། །

##### 2.5.2.1.2.2 ངེས་ཚིག

ངེས་ཚིག་ནི། ཀུན་ལ་ཁྱབ་པ་དང་སངས་རྒྱས་བསྒྲུབ་པའི་རང་བཞིན་ཡིན་པས། རང་བཞིན་གྱི་རྒྱུད་ཅེས་བྱའོ། །

##### 2.5.2.1.2.3 དབྱེ་བ།

དབྱེ་ན། གཞི་དང༌། སྙིང་པོ་དང༌། བཅུད་རང་བཞིན་གྱི་རྒྱུད་དང་གསུམ་མོ། །

###### 2.5.2.1.2.3.1 གཞི་རང་བཞིན་གྱི་རྒྱུད།

གཞི་རང་བཞིན་གྱི་རྒྱུད་ནི་ཐོག་མའི་ཀ་དག་[page My-66b]གི་རིག་པ་ངོ་བོ་རང་བཞིན་ཐུགས་རྗེ་གསུམ་མོ། །དེ་ཡང་ངོ་བོ་ཀ་ནས་དག་པས་མ་རིག་པའི་མིང་མེད་དེ། འཁྲུལ་པ་བཏགས་པ་ཙམ་དུ་ཡང་ཡོད་མ་མྱོང༌། རང་བཞིན་ལྷུན་གྱིས་གྲུབ་པས་རིག་པ་འོད་དུ་གསལ། ཐུགས་རྗེ་ཀུན་ལ་ཁྱབ་པས་འཆར་བྱེད་གོ་མ་འགགས་ཤིང༌། འཁོར་འདས་གང་ཡང་འབྱུང་བའི་དབྱིངས་སུ་གནས་པའོ། །

###### 2.5.2.1.2.3.2 སྙིང་པོ་རང་བཞིན་གྱི་རྒྱུད།

སྙིང་པོ་རང་བཞིན་གྱི་རྒྱུད་ནི། ཡེ་ཤེས་སུམ་རྩེག་སྙིང་ཁར་སྙིང་པོའི་ཚུལ་དུ་བྱུང་བ་གཞི་རང་བཞིན་རྒྱུད་དེའི་རྩལ་གཞི་སྣང་མིག་ནས་སྒྲོན་མ་བཞིར་ཤར་བས། ལམ་སྣང་བ་བཞི་དངོས་སུ་མཐོང་བའོ། །[page Ad-176]

###### 2.5.2.1.2.3.3 བཅུད་རང་བཞིན་གྱི་རྒྱུད།

བཅུད་རང་བཞིན་གྱི་རྒྱུད་ནི། རིག་པའི་སྣང་བ་ཉམས་སུ་བླངས་པའི་འབྲས་བུ་སྨིན་པའོ། །དེ་ཡང་ངོ་བོ་སྟོང་པ་ཡིན་པས་མཚན་མ་རིས་ཅན་དུ་མ་སོང༌། རྟག་པ་མཐར་འཛིན་མ་ཡིན་པས་དངོས་པོ་རྫས་སུ་གྲུབ་པ་མེད། སྟོང་པ་རང་སྣང་དུ་ཤར་བས་ཆད་པ་ཕྱམ་ཆད་མ་ཡིན། སྟོང་གསལ་དབྱེར་མི་ཕྱེད་དེ་ཉིད་རིག་པའི་བཅུད་ཡིན་ལ། དེ་ཡང་ཚད་དུ་སྨིན་པས་བཅུད་དུ་འདྲིལ་བ་ཞེས་བྱའོ། །{དངས་}[[5]](#footnote-5)མ་གསུམ་དང༌། གསལ་བ་གསུམ་ལ་སོགས་པ་སྐུ་གསུམ་ལམ་སྣང་གི་ཆོས་མཐར་ཕྱིན་པ་རྣམས་ཏེ། མཁྱེན་པ་ཕྱོགས་མེད་དུ་གསལ་བས་སྟོང་པ་ཕྱམ་ཆད་མ་ཡིན། དངོས་པོ་མཚན་མར་མེད་པས་གསལ་བ་རིས་ཅན་མ་ཡིན། རང་རིག་དོན་དམ་ཡིན་པས་དེ་གསུམ་དབྱེར་མེད། རྟག་ཆད་མུ་བཞི་ལས་གྲོལ་བས་སྐུ་དང་ཡེ་ཤེས་འདུ་འབྲལ་མེད་པའི་དགོངས་པ་ཞེས་བྱའོ། །དེ་ལ་གསལ་བ་གསུམ་ནི། ཕྱི་ཡུལ་ལ་སྣང་བའི་དུས་ན། རིག་པ་ལས་སྐུར་གསལ། [125-page Dg]དབྱིངས་ལས་ཁ་དོག་ཏུ་གསལ། ནམ་མཁའ་ལ་དབྱིངས་རིག་འདུ་འབྲལ་མེད་པར་གསལ་བའོ། །

གདེང་གསུམ་ནི། དེ་ལྟར་ཤར་བ་ལ་ཡིད་ཆེས་པ་ལྟ་བའི་གདེང༌། སྣ་ཟིན་པ་ཡུལ་གྱི་གདེང༌། འཁྲུལ་པ་འགགས་པ་ཐག་ཆོད་པའི་གདེང་ངོ༌། །

མི་ལྡོག་པ་གསུམ་ནི། དེའི་ཚེ་འཁོར་བ་ཉིད་ཡེ་ནས་སངས་རྒྱས་སུ་ཤེས་[page My-67a]པས། རིག་པ་ལ་རྒྱུ་མེད་པས་མི་ལྡོག {།}[[6]](#footnote-6)རིག་པའི་སྐུ་མངོན་པར་སྣང་བས་འཁྲུལ་སྣང་དག་སྣང་དུ་གྲོལ་བས་སྣང་བ་མི་ལྡོག །[page Ad-177]ཆོས་ཉིད་དེ་སྣ་ཚོགས་སུ་སྣང་བས། དེ་ལ་རྟོགས་པའི་གདེང་རྙེད་དེ་མི་ལྡོག་པའོ། །

སྣང་བ་གསུམ་ནི། དབྱིངས་ལ་ཉིན་མཚན་མེད་པར་སྣང་བ། རིག་པ་ལ་གསལ་འགྲིབ་མེད་པར་སྣང་བ། ཆོས་ཉིད་ལ་འཕོ་འགྱུར་མེད་པར་སྣང་བའོ། །དེ་ལྟར་གྲོལ་བས་འཁྲུལ་པའི་སྣང་བ་རང་དག་པས་འཁོར་རྒྱུ་མེད། དེ་ཉིད་དག་པའི་སྣང་བར་རང་ཤར་བས་འཁོར་རྐྱེན་རང་འགགས། འདིར་མ་ཆོད་ཀྱང་ཆོས་ཉིད་བར་དོའི་སྣང་བར་ཆོད་པས་འཁོར་བའི་འབྲས་བུ་རང་ཡལ་བའོ། །

སྟོངས་པ་གསུམ་ནི། འདིའི་དུས་ན། རིག་པ་ལ་བཟླ་མེད་པས་འཁྲུལ་པ་སྟོངས། སེམས་ལ་རྐྱེན་མེད་པས་རྣམ་རྟོག་གི་དྲི་མ་སྟོངས། འོད་ལ་འགྲོ་འོང་མེད་པས་འབྱུང་བའི་རྐྱེན་སྟོངས་པའོ། །དེ་ལྟར་ན་གཞི་དང་། སྙིང་པོ་མེ་ཏོག་གི་རྒྱུད་ཅེས་སོ་སོར་བསྟན་ཡང༌། ལྡོག་པའི་དབྱེ་བ་ཙམ་ལས་ངོ་བོ་གཅིག་པའོ། །འདི་གསུམ་རྒྱུད་དུ་ཅིས་འགྲོ་ན། དངོས་པོའི་གནས་ལུགས་ལ་གཞིའི་རྒྱུད་དུ་བསྟན་པ་ནི། སངས་རྒྱས་སེམས་ཅན་ཐམས་ཅད་དེ་ལས་སྐྱེས་པས་ན་ཕྱི་མོའི་རྒྱུད་ཅེས་པའམ་གཞིའི་རྒྱུད་ཅེས་འཐད་དེ། རྟོགས་པས་སངས་རྒྱས་ཀྱི་རྒྱུད་དུ་བསྙེགས་ལ། མ་རྟོགས་པས་སེམས་ཅན་གྱི་རྒྱུད་དུ་བསྙེགས་པའི་ཕྱིར་ཡང་རྒྱུད་དེ་ཉིད་གཞིར་བྱས་པས་གཞིའི་རྒྱུད་དུ་འཐད་དོ། །

ཐབས་ཀྱི་རྒྱུད་ཀྱང་འདིའི་{ཆི་}[[7]](#footnote-7)ཡིན་ཏེ། དོན་དེ་ཉིད་མཚོན་བྱའི་གཞི་ཡིན་པས་མཚོན་བྱ་ཐབས་ཀྱི་རྒྱུད་དུ་བྱུང་སྟེ། གཞི་རིག་པ་ལ་མ་{རྟེན་}[[8]](#footnote-8)པའི་སངས་རྒྱས་སེམས་ཅན་གང་ཡང་མེད་པས། [126-page Dg]དེ་གཉིས་ཀྱི་རྒྱུད་འཛིན་པས་རྒྱུད་ལ། དེ་ཉིད་ཁོང་དུ་ཆུད་པ་ལ་{རྟེན་}[[9]](#footnote-9)ནས་དོན་རྟོགས་པ་ནི་དེའི་དགོས་པ་ཡིན་ལ། [page Ad-178]རྟོགས་ནས་གྲོལ་བ་ནི་དེའི་ཉིང་དགོས་འབྲས་བུ་ཡིན་ནོ། །[page My-67b]དེ་ལྟ་བུའི་དོན་དེ་མཚོན་བྱེད་བླ་མའི་མན་ངག་གིས་མ་མཚོན་ན་མི་རྟོགས། མཚོན་ན་རྟོགས་པས་མཚོན་ཚུལ་དེ་ལ་མཚོན་བྱེད་ཐབས་ཀྱི་རྒྱུད་ཅེས་བྱ་སྟེ། ཐབས་དེ་གཅིག་ནས་གཅིག་ཏུ་བརྒྱུད་པས་ཐབས་མཚོན་བྱེད་ཅེས་བྱའོ། །མཚོན་པས་རིག་པ་མཐོང་བ་དགོས་པ་ལ་གྲོལ་བ་ཉིང་དགོས་སོ། །དོན་དེ་གང་དུའང་མ་གྲུབ་པའི་ཕྱིར་རྒྱུད་མེད་དོ་སྙམ་ན་མ་ཡིན་ཏེ། དེ་ལས་ལོགས་པའི་རིག་པའི་རྒྱུད་མེད་པས་ན་དོན་གྱི་རྒྱུད་ཅེས་བཏགས་ནས་བཞག་པ་འཐད་པ་ཡིན་ནོ། །

སྙིང་པོ་རང་བཞིན་གྱི་རྒྱུད་ནི་རིག་པ་སྟེ། རིག་པའི་ཆོས་ཉིད་མངོན་སུམ་དུ་མཐོང་བས་འདས་པའི་རྒྱུད་འཛིན་པས་རྒྱུད་ལ། བླ་མའི་མན་ངག་མེད་ན་མི་མཐོང་བས་འཁོར་བར་བརྒྱུད་པའི་ཕྱིར་རྒྱུད་དོ། །མེ་ཏོག་རང་བཞིན་གྱི་རྒྱུད་ནི། སྒྲོན་མ་བཞི་པོ་སུས་མཐོང་ཞིང་རྟོགས་པ་ཆོས་ཉིད་མངོན་སུམ་གྱི་རིགས་ཡིན་པས་ན་མེ་ཏོག་གི་རྒྱུད་ཡིན་ལ། དེ་མ་མཐོང་བས་ལས་དང་ཉོན་མོངས་པའི་རིགས་སུ་བརྒྱུད་པས་ཀྱང་རྒྱུད་དོ། །བཅུད་རང་བཞིན་གྱི་རྒྱུད་ནི། དེ་ཉིད་ཉམས་སུ་བླངས་པ་ལས་སྙིང་པོ་བཅུད་དུ་འདྲིལ་བ་ཞེས་བྱ་སྟེ། ཡེ་ཤེས་ཀྱི་སྣང་བ་མཐོང་བས་ཁམས་གསུམ་དུ་མི་འཇུག་པའི་ཕྱིར་ན་རྒྱུད་དོ། །དེ་ཡང་དབྱིངས་རིག་འདུ་འབྲལ་མེད་པའི་བཅུད་འདི་ནི་གསང་ཆེན་ངེས་པའི་རྒྱུད་བཅུ་བདུན་ལས་གཞན་ནས་ཀྱང་བཤད་པ་ཡོད་དེ། གསེར་གྱི་མེ་ཏོག་གི་སྙིང་པོའི་རྒྱུད་ལས།

སངས་རྒྱས་རྣམས་ཀྱི་བཅུད་བསྡུས་ནས། །

འགྲོ་བ་ཀུན་གྱི་སྙིང་ལ་བཅུག །

དེ་ཡི་སྙིང་པོ་ལུ་གུ་རྒྱུད། །

{དངས་}[[10]](#footnote-10)མ་བསྡུས་[page Ad-179]པས་བཅུད་ཅེས་བྱ། །

{ཅེས་}[[11]](#footnote-11)པ་དང༌། བརྩོན་པ་དོན་ལྡན་གྱི་རྒྱུད་ལས།

བསྟན་པ་ཀུན་གྱི་ཡང་བཅུད་ནི། །

ཆོས་ཉིད་མངོན་སུམ་ལམ་ཞེས་བྱ། །

{ཅེས་}[[12]](#footnote-12)པ་དང༌། རྡོ་རྗེ་ནམ་མཁའ་དང་མཉམ་པའི་རྒྱུད་ལས།

གཞི་དང་སྙིང་པོ་མེ་ཏོག་ནི། །

སངས་རྒྱས་ཀུན་གྱི་རང་བཞིན་རྒྱུད། །

ཁྱད་པར་[127-page Dg]གསང་མཆོག་བཅུད་དུ་དྲིལ། །

འདིས་ནི་འཁོར་བའི་ཕ་རོལ་དུ། །

[page My-68a]སྐྱེས་བུས་མདའ་འཕངས་ཇི་བཞིན་ནོ། །

{ཅེས་}[[13]](#footnote-13)པ་དང༌། གསེར་འོད་དམ་པ་ལས།

གཞི་དང་རང་བཞིན་ཐབས་དག་ལ། །

{རྟེན་}[[14]](#footnote-14)ནས་སངས་རྒྱས་ཞིང་དུ་ཡང༌། །

ཚེགས་མེད་སླ་ཕྱིར་རྒྱུད་དུ་བཞག །

ཅེས་སོ། །

དེ་ལྟར་ན་འདི་དག་གི་དོན་ངེས་པ་ནི། མུ་ཏིག་ཕྲེང་བ་ལས།

རང་བཞིན་རྒྱུད་ནི་འདི་ལྟ་སྟེ། །

གཞི་དང་སྙིང་པོ་བཅུད་ཉིད་དོ། །

གཞི་ནི་ངོ་བོ་རང་བཞིན་དང༌། །

ཐུགས་རྗེ་ཀུན་ལ་ཁྱབ་ཅིང་འཆར། །

ཡེ་ཤེས་གསུམ་གྱི་བདག་ཉིད་ཅན། །

ཡེ་ནས་དྲི་མ་ཀ་ནས་དག །

འདུ་འབྲལ་མེད་པའི་ཉག་གཅིག་ཉིད། །

སངས་རྒྱས་རྣམས་ཀྱི་གསང་ཆེན་ཡིན། །

སྐུ་ནི་སྙིང་པོ་རྫོགས་པའི་རིག །

སྐུ་ཡི་རྒྱུད་ནི་སྟོང་པས་ཁྱབ། །

གསལ་བ་ཉིད་ཀྱང་རང་སྣང་ངོ༌། །

མི་སྣང་གསལ་བའི་རང་བཞིན་ཅན། །

སྙིང་པོ་རྫོགས་པའི་རང་བཞིན་རྒྱུད། །

སྣང་བ་ཐམས་ཅད་རྒྱུད་ཡིན་ཏེ། །

ཐམས་ཅད་ཐམས་ཅད་འབྲེལ་ཞིང་ཆགས། །

རང་བཞིན་ཙིཏྟའི་དཀྱིལ་འཁོར་དུ། །

མ་སྐྱེད་རྫོགས་པས་སྙིང་པོ་ཆེ། །

དེ་ཕྱིར་དྲིལ་[page Ad-180]བས་སྙིང་པོ་སྟེ། །

ཀུན་གྱི་སྲོག་ཏུ་གྱུར་པའི་ཕྱིར། །

སྙིང་པོའི་རྒྱུད་ཅེས་རྣམ་པར་བཤད། །

སངས་རྒྱས་ཐམས་ཅད་གཅིག་བསྡུས་པའི། །

ངོ་བོ་ཐམས་ཅད་བཅུད་ཕྱུང་བའི། །

སྙིང་པོ་བསྡུས་པས་བཅུད་{ཞེས་}[[15]](#footnote-15)ཏེ། །

སྟོང་གསལ་རིག་པའི་བཅུད་དུ་དྲིལ། །

སངས་རྒྱས་ཀུན་གྱི་བདེ་གསང་ཆེ། །

གཞི་དང་སྙིང་པོ་མེ་ཏོག་ཅན། །

རང་རིག་རྣམས་ཀྱི་ངོ་བོ་ཉིད། །

རྫོགས་པ་ཆེན་པོའི་བཅུད་{ཞེས་}[[16]](#footnote-16)ནི། །

རྒྱུད་གཞན་ལས་ཀྱང་རབ་ཏུ་གྲགས། །

གསང་བའི་རྒྱུད་ནི་རྣམ་བཤད་པ། །

ངེས་པས་བཟུང་དུ་ཡོད་པའི་ལུང༌། །

རང་བཞིན་སྟོང་པས་ཀུན་ཁྱབ་བོ། །

དེ་ཡང་བཅུད་ཀྱི་རང་བཞིན་ནི། །

སྙིང་པོ་བསྡུས་པས་དངས་མ་གསུམ། །

གསལ་བ་གསུམ་དང་ཤེས་པས་ཁྱབ། །

གདེང་གསུམ་མི་ལྡོག་གསུམ་གྱིས་ནི། །

བཅུད་མི་འགྱུར་བའི་ངེས་པ་ཐོབ། །

སྣང་བ་གསུམ་དང་སྟོངས་པ་གསུམ། །

བཅུད་ནི་རང་བཞིན་དག་པ་ཡི། །

རྒྱུད་[128-page Dg]དུ་གཏན་ལ་ཕབ་པའོ། །

གཞི་དང་[page My-68b]ལམ་དང་འབྲས་བུ་ཡིས། །

བཟུང་བར་ངེས་པས་རང་བཞིན་རྒྱུད། །

དེ་ཕྱིར་རྒྱུད་ཅེས་འགྲེལ་བས་གྲུབ། །

རང་བཞིན་བབས་ཀྱིས་གྲུབ་པས་ན། །

རང་བཞིན་ཉིད་ཀྱི་རྒྱུད་ཅེས་བྱའོ། །

{ཅེས་}[[17]](#footnote-17)སོ། །

དེ་ལྟར་གཞི་རིག་པ་གཅིག་གི་རང་བཞིན་ལས། མཚོན་བྱ་དང་མཚོན་བྱེད་ཐབས་ཀྱི་རྒྱུད་གཉིས། རང་བཞིན་ལས་གཞི་དང་སྙིང་པོ། བཅུད་གསུམ་སྟེ་མིང་ཐ་དད་པ་ལྔར་བརྗོད་ཀྱང༌། དོན་ངོ་བོ་གཅིག་ལས་མ་འདས་ཏེ། [page Ad-181]དེ་ཉིད་ལས།

གཞི་གཅིག་ངོ་བོའི་ཁྱད་པར་ལས། །

ཐབས་དང་རང་བཞིན་རྒྱུད་{ཞེས་}[[18]](#footnote-18)ནི། །

བཏགས་པ་ཙམ་དུ་དེ་སྣང་{ཀྱང༌}[[19]](#footnote-19)། །

ངོ་བོ་གཞི་གཅིག་རང་བཞིན་སྟོང༌། །

ཐ་དད་མ་ཡིན་འགྱུར་བ་མེད། །

དཔེར་ན་སྐྱེས་བུ་གང་ཞིག་ལ། །

མིང་ནི་མང་པོ་ཡོད་གྱུར་ན། །

གང་ནས་བོས་ཀྱང་དེ་ལྟར་སྣང༌། །

འགྱུར་མེད་དོན་ཀྱང་དེ་བཞིན་ནོ། །

{ཅེས་}[[20]](#footnote-20)སོ། །

### 2.5.2.2 ཚིག་རྒྱུད་རྒྱས་པར་བཤད་པ།

གཉིས་པ་ཚིག་གི་རྒྱུད་རྒྱས་པར་བཤད་པ་ལ་གསུམ་སྟེ། རྣམ་གྲངས་མདོར་བསྟན་པ། དགོས་ཆེད་རྒྱས་པར་བཤད་པ། གོ་རིམས་ངེས་པས་མཇུག་བསྡུ་བའོ། །

#### 2.5.2.2.1 རྣམ་གྲངས་མདོར་བསྟན་པ།

དང་པོ་ནི། བརྗོད་བྱ་རྒྱ་མཚོ་ལྟར་ཟབ་ཅིང་རྒྱ་ཆེ་བར་སྟོན་པ་རིག་པ་རང་ཤར་གྱི་རྒྱུད། ཉི་མ་ལྟར་གསལ་བར་སྟོན་པ་རྡོ་རྗེ་སེམས་དཔའ་སྙིང་གི་མེ་ལོང་གི་རྒྱུད། ཐེག་པ་འོག་མ་རྣམས་ཟིལ་གྱིས་གནོན་པར་སྟོན་པ་སེང་གེ་རྩལ་རྫོགས་ཆེན་པོའི་རྒྱུད། མི་འགྱུར་བའི་ཆོས་ཉིད་སྟོན་པ་རི་རྒྱལ་ལྟ་བུའི་རྒྱུད་དཔལ་ཡི་གེ་མེད་པ། འཁྲུལ་པའི་འཁོར་ལོ་གཅོད་པར་སྟོན་པ་འཁོར་བ་ལྟ་བུའི་རྒྱུད་བཀྲ་ཤིས་མཛེས་ལྡན། སྡེ་སྣོད་ཀུན་གྱི་སྒོ་འབྱེད་པར་སྟོན་པས་ལྡེ་མིག་ལྟ་བུའི་རྒྱུད་སྒྲ་ཐལ་འགྱུར། གོལ་ས་གཅོད་པར་སྟོན་པ་རལ་གྲི་ལྟ་བུའི་རྒྱུད་ཀུན་དུ་བཟང་པོ་ཐུགས་ཀྱི་མེ་ལོང༌། སྒྲོན་མའི་སྣང་བ་སྟོན་པར་བྱེད་པས་གསལ་ཤིང་ལྟ་བུའི་རྒྱུད་སྒྲོན་མ་འབར་བ། ཚིག་དོན་གསེར་ལ་གཡུས་སྤྲས་པ་ལྟར་སྟོན་པས་གསེར་ཞུན་ལྟ་བུའི་རྒྱུད་ནོར་བུ་འཕྲ་བཀོད། ཡིད་ཆེས་ངེས་པའི་ཚིག་གིས་བར་མ་དོ་ལ་གསལ་འདེབས་[page Ad-182]པས་མ་བུ་འབྲེལ་པ་ལྟ་བུའི་རྒྱུད་ཉི་ཟླ་ཁ་སྦྱོར། [page My-69a]མེ་ལོང་གི་ནང་དུ་[129-page Dg]གཟུགས་བརྙན་བསྟན་པ་ལྟ་བུར་དཔེ་དོན་སྦྱར་ཏེ་སྟོན་པས་མེ་ལོང་ལྟ་བུའི་རྒྱུད་ངོ་སྤྲོད་སྤྲས་པ། མུ་ཏིག་གི་ཕྲེང་བ་རྒྱུད་ལགས་པ་ལྟར་མན་ངག་ཁྲིགས་ཆགས་སུ་སྟོན་པ་མུ་ཏིག་ཕྲེང་བའི་རྒྱུད། སྦྲུལ་གྱི་མདུད་པ་ལྟར་གཞུང་ཚིག་རང་གྲོལ་དུ་སྟོན་པ་སྦྲུལ་མདུད་ལྟ་བུའི་རྒྱུད་རིག་པར་རང་གྲོལ། ཁྱུང་ཆེན་པོ་ནམ་མཁའ་ལ་རྩོལ་བསྒྲུབ་མེད་པར་འགྲོ་བ་ལྟ་བུ་ལྟ་བའི་རྒྱུད། ཀུན་ཏུ་བཟང་པོ་ཐུགས་ཀྱི་མེ་ལོང་གི་རྒྱུད། དབང་དང་བྱིན་རླབས་ཆུ་བོའི་རྒྱུན་བཞིན་སྟོན་པས་ཆུ་བོ་ལྟ་བུའི་རྒྱུད་རྫོགས་པ་རང་བྱུང༌། རྒྱལ་པོའི་གདུང་མི་འགྱུར་བས་རྒྱལ་ས་ཟིན་པ་ལྟ་བུའི་རྒྱུད་སྐུ་གདུང་འབར་བ། ཕྱུག་པོའི་བང་མཛོད་གང་འདོད་འབྱུང་བ་ལྟ་བུའི་རྒྱུད་རིན་པོ་ཆེ་སྤུངས་པ། སྤུ་གྲི་ངར་མས་གང་ལ་རེག་པ་གཅོད་པ་ལྟར་འགལ་བྱེད་ཆམ་ལ་འབེབས་པས་སྤུ་གྲི་ལྟ་བུའི་རྒྱུད་ནག་མོ་ཁྲོས་པ་དང་བཅོ་བརྒྱད་དོ། །དེའང་ནག་མོ་ཁྲོས་མ་ནི་བསྟན་པ་བསྲུང་བའི་ཕྱིར་རྒྱུད་ནས་འཕྲོས་པ་ཡིན། གཞན་བཅུ་དྲུག་སྒྲ་ཐལ་འགྱུར་གྱི་རྩ་བ་ལས་འཕྲོས་པ་ཡིན་ཏེ། སྒྲ་ཐལ་འགྱུར་ཆེན་པོའི་རྒྱུད་ལས།

འོད་ཀྱི་ཡང་ཞུན་བཅུ་བདུན་བཤད། །

རང་ཤར་བ་དང་རང་གྲོལ་དང༌། །

རང་བྱུང་ཉིད་དང་རྩལ་རྫོགས་དང༌། །

མཛེས་ལྡན་དག་དང་འཕྲ་བཀོད་དང༌། །

མུ་ཏིག་ཕྲེང་དང་ཡི་གེ་མེད། །

དབྱིངས་དང་ཐུགས་ཀྱི་མེ་ལོང་དང༌། །

ཉི་ཟླ་ཁ་སྦྱོར་ངོ་སྤྲོས་སྤྲས། །

སྐུ་[183]གདུང་འབར་དང་རིན་ཆེན་སྤུངས། །

སྒྲོན་མ་འབར་དང་ཀློང་ཆེན་དྲུག །

དེ་ལྟར་བཅུ་དྲུག་རིམ་པ་རྣམས། །

ཐལ་འགྱུར་ལས་ནི་ངེས་འཕྲོས་ནས། །

གདུལ་ཡུལ་སེམས་ཅན་རྣམས་ལ་སྣང༌། །

{ཅེས་}[[21]](#footnote-21)སོ། །

དེ་དག་གི་གནས་ངེས་པ་ནི། མུ་ཏིག་ཕྲེང་བ་ལས།

ཚིག་རྒྱུད་རིམ་པས་གསལ་བར་དབྱེ། །

སྤྲོས་པ་གཅོད་ཕྱིར་འཁོར་བ་ཡི། །

དོན་རྣམས་རྒྱུད་ཀྱིས་གྲོལ་བར་འགྱུར། །

རྒྱ་མཚོ་དང་ནི་ཉི་མ་དང༌། །

སེང་གེ་དང་ནི་རི་རྒྱལ་དང༌། །

འཁོར་ལོ་དང་ནི་ལྡེ་མིག་དང༌། །

རལ་གྲི་དང་ནི་གསལ་ཤིང་[page My-69b]དང༌། །

གསེར་ཞུན་དང་ནི་མ་བུ་འབྲེལ། །

མེ་ལོང་དང་ནི་མུ་ཏིག་རྒྱུས། །

སྦྲུལ་མདུད་དང་ནི་ཁྱུང་ཆེན་དང༌། །

ཆུ་རྒྱུན་དང་[130]ནི་སྤུ་གྲི་དང༌། །

རྒྱལ་པོ་དང་ནི་བང་མཛོད་དང༌། །

དེ་ལྟར་རྣམ་པར་ཕྱེ་བས་ནི། །

ཚིག་རྒྱུད་གསལ་བར་ཕྱེ་བའོ། །

{ཅེས་}[[22]](#footnote-22)སོ། །

#### 2.5.2.2.2 དགོས་ཆེད་རྒྱས་པར་བཤད་པ།

གཉིས་པ་དགོས་ཆེད་རྒྱས་པར་བཤད་པ་ལ་སྡེ་ཚན་བཅུ་གཅིག་ལས།

##### 2.5.2.2.2.1 རྒྱུད་ཀྱི་སྙིང་པོ་གསུམ།

སྡེ་ཚན་དང་པོ་རྒྱུད་ཀྱི་སྙིང་པོ་གསུམ་ནི་རིག་པ་རང་ཤར། རང་གྲོལ། ཡི་གེ་མེད་པ་གསུམ་སྟེ། འདི་དག་གསུམ་ཤེས་ན་རྒྱལ་པོ་དམངས་ལ་དབང་བསྒྱུར་བ་ལྟར། རྒྱུད་སྤྱིའི་དོན་ལ་དབང་བསྒྱུར་བའོ། །དེ་ཡང་ཡི་གེ་མེད་པས་རྒྱུད་སྤྱིའི་མན་ངག་སྟོན། དེ་ལ་བློན་པོས་ཁ་ལོ་བསྒྱུར་བ་དང་འདྲ་བ། རང་ཤར་གྱིས་ལྟ་སྒོམ་སྤྱོད་པའི་གཞི་འཛིན། འབངས་ཀྱིས་གཡོག་དང་དཔྱ་ལ་སོགས་བྱེད་པ་ལྟར། རང་གྲོལ་གྱིས་དེ་ཉིད་ཀྱི་དོན་འགྲོལ་བའོ། །དེ་གསུམ་འཛོམ་པས་རྒྱལ་ཁམས་ལ་[page Ad-184]མངའ་བསྒྱུར་པ་ལྟར། རྒྱུད་སྡེ་ཀུན་ལ་དབང་བསྒྱུར་བའོ། །

##### 2.5.2.2.2.2 རྒྱུད་ཀྱི་དྭངས་མ་གསུམ།

གཉིས་པ་རྒྱུད་ཀྱི་{དངས་}**[[23]](#footnote-23)**མ་གསུམ་ནི། ཀུན་ཏུ་བཟང་པོ་ཐུགས་ཀྱི་མེ་ལོང༌། རྡོ་རྗེ་སེམས་དཔའ་སྙིང་གི་མེ་ལོང༌། ནོར་བུ་འཕྲ་བཀོད་གསུམ་སྟེ། འདི་གསུམ་ཤེས་ན་རི་གསུམ་གྱི་རྩེར་ཕྱིན་པས་དམའ་བའི་ལུང་པ་རྣམས་མཐོང་བ་ལྟར་རྒྱུད་སྡེ་ཀུན་གྱི་ཁོང་དོན་ཤེས་པའི་དགོས་པ་ཡོད་དོ། །

##### 2.5.2.2.2.3 རྒྱུད་ཀྱི་མེ་ཏོག་གསུམ།

གསུམ་པ་རྒྱུད་ཀྱི་མེ་ཏོག་གསུམ་ནི། མུ་ཏིག་ཕྲེང་བ། བཀྲ་ཤིས་མཛེས་ལྡན། སེང་གེ་རྩལ་རྫོགས་ཏེ། འདི་གསུམ་ཤེས་ན་ནམ་མཁའ་ལ་ཉི་མ་གསུམ་ཤར་བས་འཇིག་རྟེན་གྱི་མུན་པ་སངས་པ་ལྟར། རྒྱུད་ཀྱི་དོན་དང་ཚིག་ལ་རྨོངས་པ་མེད་པར་རྟོགས་པའི་དགོས་པ་ཡོད་དོ། །

##### 2.5.2.2.2.4 རྒྱུད་ཀུན་གྱི་སྡོམ།

བཞི་པ་རྒྱུད་ཀུན་གྱི་སྡོམ་ནི། རྫོགས་པ་རང་བྱུང་སྟེ། མཁར་གྱི་རྨང་འགྲམ་ལེགས་པར་ཚུད་ན་སྟེང་དུ་ཐོག་རིམ་པ་མང་པོ་རྩིག་བཏུབ་པ་ལྟར། དབང་དང་ལྡན་པས་ཐར་པའི་གཞི་ཐིངས་པར་ཤེས་པའི་དགོས་པ་ཡོད་དོ། །

##### 2.5.2.2.2.5 རྒྱུད་ཀྱི་སྣང་བ་གཏིང་རྫོགས།

ལྔ་པ་རྒྱུད་ཀྱི་སྣང་བ་གཏིང་རྫོགས་ནི། ངོ་སྤྲོད་སྤྲས་པ་སྟེ་མཁར་རྩེ་མོར་འབྱོངས་ནས་དམག་གིས་མི་ཚུགས་[page My-70a]པ་ལྟར་འཁོར་བའི་གནས་ལ་མི་འཇིགས་པའི་དགོས་པ་ཡོད་དོ། །

##### 2.5.2.2.2.6 ཡེ་ཤེས་གཡུལ་ལྡོག་གི་རྒྱུད།

དྲུག་པ་ཡེ་ཤེས་གཡུལ་ལྡོག་གི་རྒྱུད་ནི། ཉི་ཟླ་ཁ་སྦྱོར་ཏེ། བར་དོར་འཁྲུལ་བ་ལྡོག་པའི་དགོས་པ་ཡོད་དོ། །

##### 2.5.2.2.2.7 ཡན་ལག་གི་རྒྱུད་གཉིས།

བདུན་པ་ཡན་ལག་གི་རྒྱུད་གཉིས་ནི། རིན་པོ་ཆེ་སྤུངས་པ་དང༌། སྐུ་གདུང་[131]འབར་བ་སྟེ། མཁར་ལ་བ་གམ་བཏགས་པ་ལྟར། །ཡེ་ཤེས་རང་སྣང་དུ་[page Ad-185]རྟོགས་པས་རབ་ཏུ་མཛེས་པའི་དགོས་པ་ཡོད་དོ། །

##### 2.5.2.2.2.8 རྣལ་འབྱོར་གྲོལ་བའི་རྒྱུད།

བརྒྱད་པ་རྣལ་འབྱོར་གྲོལ་བའི་རྒྱུད་ནི། སྒྲོན་མ་འབར་བ་སྟེ། རྒྱལ་པོ་ཕོ་བྲང་གི་རྩེར་བཞུགས་ན་འདོད་དགུ་འགྲུབ་པ་ལྟར། འདི་ཤེས་པས་དོན་རྣམས་འགྲུབ་པའི་དགོས་པ་ཡོད་དོ། །

##### 2.5.2.2.2.9 སྙིང་དང་འདྲ་བ།

དགུ་པ་སྙིང་དང་འདྲ་བ་ནི། ཀློང་དྲུག་པ་སྟེ། སྒོ་བསྡམས་པས་དགྲ་རྐུན་གྱིས་གླགས་མི་མཐོང་བ་ལྟར། ལྟ་བ་རྟོགས་པས་གོལ་སྒྲིབ་དང་བར་ཆོད་མེད་པའི་དགོས་པ་ཡོད་དོ། །

##### 2.5.2.2.2.10 གསང་བ་རང་གཞུང་།

བཅུ་པ་གསང་བ་རང་གཞུང་ནི། ཐ་མ་ལྕགས་རིས་བསྐོར་བ་ལྟར་དགོས་པ་ཐམས་ཅད་གཅོད་པ་སྒྲ་ཐལ་འགྱུར་རོ། །

##### 2.5.2.2.2.11 མཚོན་ཆ་ལྟ་བུ།

བཅུ་གཅིག་པ་མཚོན་ཆ་ལྟ་བུ་ནི། ནག་མོ་ཁྲོས་མ་སྟེ། སྒོ་{བསྲུངས་}[[24]](#footnote-24)བཟང་བས་གནོད་བྱེད་ནང་དུ་མི་གཏོང་བ་ལྟར། འགལ་བྱེད་ཆམ་ལ་འབེབས་ཤིང་བར་ཆོད་ཐམས་ཅད་བསྲུང་བའོ། དེ་དག་ཀྱང་མུ་ཏིག་ཕྲེང་བ་ལས།

རྡོ་རྗེ་འཛིན་པ་ངེས་བཟུང་ཅིག །

རྒྱུད་ཀྱི་སྙིང་པོ་གསུམ་ཤེས་ན། །

རྒྱལ་བློན་འབངས་གསུམ་འཛོམ་པ་འདྲ། །

རྒྱུད་ཀྱི་{དངས་}[[25]](#footnote-25)མ་གསུམ་ཤེས་ན། །

རི་གསུམ་རྩེ་མོར་ཕྱིན་པ་འདྲ། །

རྒྱུད་ཀྱི་མེ་ཏོག་གསུམ་ཤེས་ན། །

མཁའ་ལ་ཉི་མ་གསུམ་ཤར་འདྲ། །

རྒྱུད་ཀུན་སྡོམ་གཅིག་ཤེས་པ་ནི། །

མཁར་གྱི་འགྲམ་རྡོ་ལེགས་བཙུད་འདྲ། །

སྣང་བ་གཏིང་རྫོགས་རྒྱུད་ཤེས་ན། །

རྩེ་མོར་འབྱོངས་པའི་མཁར་དང་འདྲ། །

ཡེ་ཤེས་གཡུལ་ལྡོག་རྒྱུད་ཤེས་ན། །

ཕྱོགས་བཞིར་སྐར་ཁུང་བཏོད་པ་འདྲ། །

ཡན་ལག་རྒྱུད་ཆེན་གཉིས་ཤེས་ན། །

ཕྱོགས་བཞིར་བ་གམ་[186]བཏགས་པ་འདྲ། །

རྣལ་འབྱོར་གྲོལ་བའི་རྒྱུད་ཤེས་ན། །

རྒྱལ་པོ་མཁར་གྱི་རྩེར་བཞག་འདྲ། །

སྙིང་དང་འདྲ་བའི་རྒྱུད་[page My-70b]ཤེས་ན། །

དེ་ལ་སྒོ་མོ་དམ་དཀྲིགས་འདྲ། །

གསང་བ་རང་གཞུང་རྒྱུད་ཤེས་ན། །

ཐ་མ་ལྕགས་རིས་བསྐོར་བ་འདྲ། །

མཚོན་ཆ་ལྟ་བུའི་རྒྱུད་ཤེས་ན། །

གོ་ཞུབ་ལྡན་པས་སྒོ་བསྲུངས་འདྲ། །

{ཅེས་}[[26]](#footnote-26)སོ། །

#### 2.5.2.2.3 གོ་རིམ་ངེས་པས་མཇུག་བསྡུ་བ།

གསུམ་པ་གོ་རིམས་ངེས་པས་མཇུག་བསྡུས་བ་ལ། གོ་{རིམས་ཀྱི་}**[[27]](#footnote-27)**སྡེ་ཚན་བརྒྱད་ལས།

##### 2.5.2.2.3.1 རྩ་བའི་རྒྱུད་གཉིས།

དང་པོ་རྩ་བའི་རྒྱུད་གཉིས་[132-page Dg]ནི། རྫོགས་པ་རང་བྱུང་རྩ་བའི་ལུང་བརྒྱད་ལ་བརྟེན་ནས། ཕྱི་སྤྲོས་བཅས་ཀྱི་དབང་གིས་འགྲོ་བ་སྤྲོས་པ་ལ་དགའ་བ་རྣམས་སྨིན་པར་བྱེད་པ་དང༌། ཡི་གེ་མེད་པའི་རྒྱུད་ལེའུ་དྲུག་པ་ལ་བརྟེན་ནས་སྨིན་པ་དེ་གྲོལ་བར་བྱེད་པའི་མན་ངག་གི་གནད་རྫོགས་པར་བསྟན་པའོ། །

##### 2.5.2.2.3.2 བཤད་རྒྱུད་མ་བུ་གཉིས།

གཉིས་པ་བཤད་རྒྱུད་མ་བུ་གཉིས་ནི། བཤད་པའི་རྒྱུད་རིག་པ་རང་ཤར་ལེའུ་བརྒྱད་ཅུ་རྩ་དྲུག་པ་ལ་བརྟེན་ནས། ལྟ་སྒོམ་སྤྱོད་པ་འབྲས་བུ་བཞིའི་བརྗོད་བྱ་ཁྱད་པར་དུ་གསལ་བ་དང༌། རིག་པ་རང་གྲོལ་ལེའུ་དགུ་པ་ལ་བརྟེན་ནས་མའི་ས་གཅོད་ཀྱི་དམིགས་བསལ་བར་བྱེད་པའོ། །

##### 2.5.2.2.3.3 ཡན་ལག་གི་རྒྱུད་གཉིས།

གསུམ་པ་ཡན་ལག་གི་རྒྱུད་གཉིས་ནི། རིན་པོ་ཆེ་སྤུངས་པ་ལེའུ་ལྔ་པ་ལ་བརྟེན་ནས། ཡོན་ཏན་རང་ལ་རྫོགས་པར་བསྟན་པ་དང༌། སྐུ་གདུང་འབར་བ་ལེའུ་གསུམ་པ་ལ་བརྟེན་ནས་སྔ་ཕྱི་ལུས་ངག་ཡིད་ཀྱི་རྟགས་བསྟན་པའོ། །

##### 2.5.2.2.3.4 ལུང་རིགས་གསལ་བའི་རྒྱུད་གཉིས།

བཞི་པ་ལུང་རིགས་གསལ་བའི་རྒྱུད་གཉིས་ནི། སྒྲ་ཐལ་འགྱུར་ལེའུ་དྲུག་[page Ad-187]པ་ལ་བརྟེན་ནས་སྡེ་སྣོད་ཐམས་ཅད་ཀྱི་རྩ་བར་བསྟན་པ་དང༌། བཀྲ་ཤིས་མཛེས་ལྡན་ལེའུ་བདུན་པ་ལ་བརྟེན་ནས་འཁྲུལ་པའི་དུས་ལ་སོགས་པ་ངོས་བཟུང་བའོ། །

##### 2.5.2.2.3.5 མན་ངག་གི་རྒྱུད་སྡེ་བཞི།

ལྔ་པ་མན་ངག་གི་རྒྱུད་སྡེ་བཞི་ནི། རྡོ་རྗེ་སེམས་དཔའ་སྙིང་གི་མེ་ལོང་ལེའུ་བརྒྱད་པ་ལ་བརྟེན་ནས། ངོ་སྤྲད་པ་དང་ཕྲད་པ་དང༌། དབང་དང་དམ་ཚིག་ལ་སོགས་པ་བསྟན་པ་དང༌། ཀུན་ཏུ་བཟང་པོ་ཐུགས་ཀྱི་མེ་ལོང་ལེའུ་བདུན་པ་ལ་བརྟེན་ནས་གོལ་སྒྲིབ་ཤན་ཕྱེད་པར་བསྟན་པ་དང༌། ངོ་སྤྲོད་སྤྲས་པ་ལེའུ་གསུམ་པ་ལ་བརྟེན་ནས་དཔེ་དོན་རྟགས་ལ་ཡིད་ཆེས་པར་བསྟན་པ་དང༌། མུ་ཏིག་ཕྲེང་བ་ལེའུ་བརྒྱད་པ་ལ་བརྟེན་ནས་མན་ངག་ཁྲིགས་ཆགས་སུ་བསྟན་པས་[page My-71a]སངས་རྒྱ་བར་བྱེད་པའོ། །

##### 2.5.2.2.3.6 དགོངས་པ་རང་གནས་ཀྱི་རྒྱུད་གསུམ།

དྲུག་པ་དགོངས་པ་རང་གནས་ཀྱི་རྒྱུད་གསུམ་ནི། ཀློང་དྲུག་པ་ལེའུ་དྲུག་ལ་བརྟེན་ནས་རིགས་དྲུག་གི་སྐྱེ་གནས་དག་པར་བྱས་པས་ཁམས་གསུམ་དོང་སྤྲུགས་པར་བསྟན་པ་དང༌། སྒྲོན་མ་འབར་བ་ལེའུ་བཞི་པ་ལ་བརྟེན་ནས་སྒྲོན་མ་བཞི་དངོས་སུ་བསྟན་པ་དང༌། ཉི་ཟླ་ཁ་སྦྱོར་ལེའུ་བཞི་པ་ལ་བརྟེན་ནས་བར་དོ་བཞི་ལམ་དུ་འཁྱེར་བར་བསྟན་པའོ། །

##### 2.5.2.2.3.7 འཇུག་པ་རང་གྲོལ་གྱི་རྒྱུད་གཉིས།

བདུན་པ་འཇུག་པ་རང་[133-page Dg]གྲོལ་གྱི་རྒྱུད་གཉིས་ནི། སེང་གེ་རྩལ་རྫོགས་ལེའུ་བཅུ་གསུམ་པ་ལ་བརྟེན་ནས་ལྟ་བ་དབྱིབས་དབྱུང་བར་བསྟན་པ་དང༌། ནོར་བུ་ཕྲ་བཀོད་ལེའུ་བཅུབཞི་པ་ལ་བརྟེན་ནས་རྣལ་འབྱོར་པའི་ལམ་སྲོལ་དུ་འཇུག་པར་བསྟན་པའོ། །

##### 2.5.2.2.3.8 མཁས་པ་ཆོ་གའི་རྒྱུད།

བརྒྱད་པ་མཁས་པ་ཆོ་གའི་རྒྱུད་ནི། དཔལ་ནག་མོ་ཁྲོས་མའི་རྒྱུད་ལེའུ་བརྒྱ་རྩ་བརྒྱད་ལ་བརྟེན་ནས་བསྟན་པ་དམ་པ་བསྲུང་བའོ། །

[[28]](#footnote-28)དེ་དག་ཀྱང་མུ་[188]ཏིག་ཕྲེང་བ་ལས།

ཨེ་མ་དེ་ལྟར་རྒྱུད་ཀུན་ནི། །

ངོ་མཚར་མཆོག་ཏུ་ཆེ་བས་ན། །

དེ་ཡི་དོན་ཀུན་རྣམ་བཤད་བྱ། །

དེ་ཡང་རྒྱུད་ཀྱི་རིམ་པ་ནི། །

རྩ་བའི་རྒྱུད་ཆེན་རྣམ་གཉིས་ཀྱིས། །

ཆོས་ཀུན་ངོ་བོ་གཅིག་པར་བཤད། །

བཤད་རྒྱུད་མ་བུ་གཉིས་ཀྱིས་ནི། །

ལོ་འདབ་རྒྱས་པའི་ཚུལ་དུ་བཤད། །

ཡན་ལག་རྒྱུད་ནི་གཉིས་དག་གིས། །

རྒྱ་མཚོར་གཟའ་སྐར་ཤར་བཞིན་བཤད། །

ལུང་རིགས་གསལ་བའི་རྒྱུད་གཉིས་ཀྱིས། །

མེ་ཏོག་ཁ་བྱེའི་ཚུལ་དུ་བཤད། །

མན་ངག་རྒྱུད་སྡེ་བཞི་ཡིས་ནི། །

འབྲས་བུ་སྨིན་པའི་ཚུལ་དུ་བཤད། །

དགོངས་པ་རང་གནས་རྒྱུད་གསུམ་གྱིས། །

མཐོང་བྱེད་མིག་གི་ཚུལ་དུ་བཤད། །

འཇུག་པ་རང་གྲོལ་རྒྱུད་གཉིས་ཀྱིས། །

དྲན་གཞི་སྙིང་གི་ཚུལ་དུ་བཤད། །

མཁས་པ་ཆོ་གའི་རྒྱུད་ཀྱིས་ནི། །

མེལ་ཚེ་བྱེད་པའི་ཁྱི་ལྟར་བཤད། །

ཅེས་སོ། །

དེ་ལྟར་སྡེ་ཚན་བརྒྱད་དུ་འཇོག་པའི་འཐད་པ་ནི། དེ་ཡང་རྩ་བའི་རྒྱུད་གཉིས་མེད་ན། སྡོང་པོ་རྩ་བ་རུལ་བས་ཡལ་ག་འབྱུང་མི་སྲིད་པ་དང་འདྲའོ། །བཤད་རྒྱུད་མ་བུ་གཉིས་མེད་ན། དེ་ལས་ལོ་འདབ་མེད་པས་མེ་ཏོག་མི་འབྱུང་བ་[page My-71b]དང་འདྲའོ། །

ཡན་ལག་གི་རྒྱུད་གཉིས་མེད་ན། ཡན་ལག་མེད་པའི་ལག་རྡུམ་བྲག་ལ་འཛེགས་ཀྱང་ལྟུང་བ་དང་འདྲའོ། །འཇུག་པ་རང་གྲོལ་གྱི་རྒྱུད་གཉིས་མེད་ན། སྙིང་མེད་པའི་རོས་གཞན་གྱི་དོན་བྱེད་མི་ནུས་པ་དང་འདྲའོ། །ལུང་རིགས་གསལ་བའི་རྒྱུད་གཉིས་མེད་ན། མེ་ཏོག་མེད་པས་འབྲས་བུ་དུས་སུ་མི་སྨིན་པ་དང་འདྲའོ། །

མན་ངག་གི་རྒྱུད་སྡེ་བཞི་མེད་ན། འབྲས་བུ་མེད་པས་སོ་ནམ་བྱས་པ་དོན་[134-page Dg]མེད་[page Ad-189]པ་དང་འདྲའོ། །དགོངས་པ་རང་གནས་ཀྱི་རྒྱུད་གསུམ་མེད༌ན། མིག་མེད་པའི་མིས་ལམ་མི་ཤེས་པས་གྲོང་ཁྱེར་དུ་འཇུག་མི་ནུས་པ་དང་འདྲའོ། །

མཁས་པ་ཆོ་གའི་རྒྱུད་མེད་ན་མེལ་ཚེ་བྱེད་པའི་ཁྱི་མེད་ན་ནོར་ལ་དགྲ་རྐུན་འཆོར་བ་དང་འདྲའོ། །དེ་ལྟར་བརྒྱད་པོ་དེ་མེད་ན་བསྟན་པ་གཅིག་གི་ཆ་རྐྱེན་མ་རྫོགས་ལ། ཡོད་ན་རྫོགས་པས་བརྒྱད་དུ་འཐད་ཅིང་། བརྒྱད་དུ་ངེས་ལ། དེ་ལས་མངས་ན་མི་དགོས་སོ།། །།

དེ་ཡང་རྩ་བའི་རྒྱུད་ལ་སོགས་པ་སྡེ་ཚན་བརྒྱད་ཀྱི་མིང་དོན་བཤད་ན། རྩ་བ་ནི་ཟུག་པ་རྩ་བ་ལྟར་བཤད་པས་རྩ་བ་རིག་པར་འདུ་བ་ལ་དགོངས། བཤད་པ་ནི། རྒྱས་པ་ལོ་འདབ་ལྟར་བཤད་པས་ཚིག་དོན་བསྲེ་བ་ལ་དགོངས། ཡན་ལག་ནི། འདྲིལ་བ་སྡོང་པོ་ལྟར་བཤད་པས་དབྱིངས་རིག་གཉིས་སུ་མེད་པ་ལ་དགོངས། ལུང་རིགས་ནི། གསལ་བ་མེ་ཏོག་ལྟར་བཤད་པས་སྒྲོན་མའི་རང་ངོ་འཛིན་ཅིང་བསྟན་དུ་ཡོད་པ་ལ་དགོངས། མན་ངག་ནི་སྨིན་པ་འབྲས་བུ་ལྟར་བཤད་པས་སྐུ་གསུམ་ལམ་དུ་བྱེད་པ་ལ་དགོངས། དགོངས་པ་རང་གནས་ནི། གྲོལ་ལམ་མཐོང་བྱེད་ལྟར་བཤད་པས་འབྲས་བུ་ལམ་དུ་བྱེད་པ་ལ་དགོངས། འཇུག་པ་རང་གྲོལ་ནི། དྲན་རིག་ལམ་དུ་སློང་བ་སྐྱེས་བུ་སྙིང་སྟོབས་དང་ལྡན་པ་ལྟར་བཤད་པས་སྒྲོན་མ་ཉིད་རང་ངོ་སྤྲད་པ་ལ་དགོངས། མཁས་པ་ཆོ་ག་ནི། མན་ངག་གི་ལུང་རྫོགས་པ་ལྟར་བཤད་པས་[page Ad-190]བསྟན་པ་དམ་པ་བསྲུང་ནས་ཡུན་རིང་དུ་གནས་པ་ལ་དགོངས་[page My-72a]པའོ། །དེ་དག་གི་ཡིག་འབྲུ་གཉེར་ན། རྩ་བ་ཞེས་ཆོས་ཀྱི་རྩ་བ་རིག་པར་འདུས་ལ། རིག་པའི་རྩ་བ་སྟོང་པ་ངོས་བཟུང་དང་བྲལ་བའོ། །རྒྱུད་དེ་བཟུང་བས་རིག་པ་རང་ངོ་འཕྲོད། བཅངས་པས་ཏིང་ངེ་འཛིན་རང་ལ་གནས། {ཀླགས་}[[29]](#footnote-29)པས་བརྗོད་བྱའི་དོན་སེམས་ལ་འཆར། བཤད་པས་མཆོག་དང་ཐུན་མོང་གི་དངོས་གྲུབ་འཐོབ། {སྒོམས་}[[30]](#footnote-30)པས་འཁོར་བ་དོང་སྤྲུགས། མཉན་པས་གནས་སྐབས་ཀྱི་ཡེ་ཤེས་ལ་སྤྱོད་པའོ། །མན་ངག་ནི། སྤྲོས་པ་ཚིག་གི་མན་ངག་ཚིག་ཏུ་འཆོར་བས་དོན་རང་ཐོག་ཏུ་མི་ཕེབས། གནད་འདུས་དོན་གྱི་མན་ངག་གིས་ཚིག་ལ་མ་བརྟེན་པར་སངས་རྒྱ་བའོ། །མན་[135-page Dg]ངག་རྗོད་བྱེད་ལ་བརྟེན་ནས། བརྗོད་དུ་མེད་པ་རིག་པའི་དོན་རྒྱུད་ལ་སྐྱེ་བའོ། །བཤད་པའི་ཚིག་ནི། ཚིག་གི་སྤྲོས་པ་ལ་བརྟེན་ནས་དོན་སྤྲོས་མེད་ཀྱི་ཡེ་ཤེས་མཚོན་པའོ། །དགོངས་པ་ནི། ཐུན་{འཚམས་}[[31]](#footnote-31)ལས་འདས་པའི་ཆོས་ཉིད་ལ་བར་མེད་པ། དེ་ཡང་རང་ལ་གནས་པ་ལས། གཞན་ལས་བྱུང་བ་མེད་པའོ། །ལུང་ནི། མི་འགྱུར་ཞིང་བརྟན་པ་ལ་ཡིད་ཆེས་སྐྱེ་བའོ། །རིག་པ་ནི། དོན་དེ་ལ་བརྟེན་ནས་རིག་པ་སངས་རྒྱས་ཀྱི་སར་གྲོལ་བར་བྱེད་པའོ། །གསལ་བ་ནི། ཤེས་པ་གསལ་བས་གང་དུ་ཡང་མི་གནས། དབང་པོ་གསལ་བས་ཆོས་དང་ཆོས་མ་ཡིན་པ་རྣམ་པར་ཕྱེད་པའོ། །ཡན་དབང་པོ་ལྔ་རང་ཡན་དུ་བཞག་པས་[page Ad-191]ཚོགས་དྲུག་གྱིན་དྷར་གྱུར། ལག་དེ་བཟུང་བས་ཁམས་གསུམ་ལས་འདའ་བའོ། །འཇུག་པ་སྟོང་པས་སྣང་བ་ལ་འཇུག་པས་སྣང་སེམས་ཁ་སྦྱོར། སྣང་བ་སྟོང་པ་ལ་ཞུགས་པས་ཡུལ་སེམས་གཉིས་སུ་མེད་དེ། རང་གྲོལ་བས་བཅོས་སུ་མེད་པའོ། །མཁས་པ་ནི། མ་མོའི་དུས་དང་གནད་ལ་མཁས་པས། བསམས་པ་ཙམ་གྱིས་བསྒྲུབ་བྱ་ཉམས་པར་བྱེད་པ་དང༌། ལས་དང་དེའི་ཁ་ཚར་ལ་མཁས་པས་ཡིད་ལ་བརྣག་པ་ཙམ་གྱིས་སྔགས་དང་ཏིང་ངེ་འཛིན་མི་དགོས་པར་བསྒྲུབ་བྱའི་ཚེ་སྲོག་ཆོམས་པ་དང༌། མ་མོའི་སྔགས་དང་ཏིང་ངེ་འཛིན་ལ་མཁས་[page My-72b]པས་ལྷ་ཉེ་ཞིང་དངོས་གྲུབ་འབྱུང་བ་དང༌། མ་མོའི་བསྙེན་བསྒྲུབ་ལས་སྦྱོར་ལ་མཁས་པས་རང་གི་འདོད་པའི་དོན་འགྲུབ་པ་དང༌། རྫས་དང་མཆོད་པ་ལ་མཁས་པས་འབྱོར་པ་འཕེལ་ཞིང་བྱ་བ་འགྲུབ་པའོ། །

དེ་ལྟར་གཏན་ལ་ཕབ་པ་རྣམས་ལས། བློ་སྤྲོས་པ་ལ་དགའ་བ་རྣམས་ལ་ཐམས་ཅད་བསྟན་ལ། འབྲིང་པོ་རྣམས་ལ་དེ་རྣམས་སྡེ་ཚན་བརྒྱད་དུ་བསྡུས་པའི་རྒྱུད་བརྒྱད་ཀྱིས་འགྲུབ་ཅིང་། རབ་ཏུ་གྱུར་པ་རྣམས་ལ་རྒྱུད་ཀྱི་དོན་བསྡུས་པ། ཐབས་ལས་ཕྱེ་བ་གཉིས།  རང་བཞིན་ལས་ཕྱེ་བ་གསུམ་སྟེ། ལྔས་ཆོག་ལ། ཡང་རབ་རྣམས་ལ་དོན་དང་ཚིག་གི་རྒྱུད་གཉིས་བསྟན་ཞིང༌། ཤིན་ཏུ་ཡང་རབ་སྤྲོས་པ་དང་བྲལ་བ་ལ་གཞིའི་རྒྱུད་རིག་པ་གཅིག་པུས་འགྲུབ་[136-page Dg]པ་ཡིན་ཏེ། རིག་པ་ལ་རྒྱུད་ཐམས་ཅད་ཚང་བའི་ཕྱིར་རོ། །ཐལ་འགྱུར་ལས།

གཞན་ཡང་རྒྱུད་ཀྱི་[192]ཆོས་ཉིད་བཤད། །

ཡང་དག་ཆོས་ཉིད་སྒྲ་ལས་ཐལ། །

རང་གི་ངོ་བོ་ཡི་གེ་མེད། །

རང་རིག་ཡེ་ཤེས་སྒྲོན་འོད་འབར། །

ཆོས་ཉིད་དག་པས་བཀྲ་ཤིས་མཛེས། །

ལྟ་བ་འཇིགས་བྲལ་སེང་རྩལ་རྫོགས། །

རང་རིག་སྨིན་པས་རྫོགས་རང་བྱུང༌། །

ལུ་གུ་རྒྱུད་འབྲེལ་མུ་ཏིག་ཕྲེང༌། །

ཉམས་ཀྱི་སྣང་བ་ནོར་འཕྲ་བཀོད། །

རང་གནས་སྟོང་པ་སྙིང་མེ་ལོང༌། །

གོལ་ས་རང་ཆོད་ཐུགས་མེ་ལོང༌། །

གཞན་ལས་མ་བྱུང་རང་ཤར་ཉིད། །

རང་བྱུང་ཡིན་པས་རང་གྲོལ་ལ། །

དབྱིངས་སུ་གཅིག་པས་ཀློང་ཡང་དྲུག །

ཡོན་ཏན་རྫོགས་པས་རིན་ཆེན་སྤུངས། །

རང་རིག་བསྟན་པས་ངོ་སྤྲོད་སྤྲས། །

སྣང་བ་དག་པས་ཉི་ཟླ་སྦྱོར། །

རིག་པ་སྨིན་ཕྱིར་སྐུ་གདུང་འབར། །

འདི་དག་རྣམས་ཀྱང་གཞི་ལས་ཤར། །

{ཅེས་}[[32]](#footnote-32)གསུངས་སོ། །

ཡང་ན་སྤྲོས་བཅས་རྣམས་ལ་གཞི་དང་སྙིང་པོའི་རྒྱུད་ཐིག་ལེ་{བསྐོར་}[[33]](#footnote-33)ཐམས་ཅད་དོ། །འབྲིང་ལ་བཅུ་བདུན་ནོ། །རབ་ལ་རང་བྱུང་ས་བོན་གྱི་རྒྱུད་གཅིག་པུའོ། །རྩེ་མོ་རྣམས་ལ་འདས་རྗེས་གསུམ་གྱིས་གྲོལ་བར་བཤད་དེ། ཨ་ཏི་བཀོད་པ་ཆེན་པོ་ལས།

དེ་ཡི་དོན་ཚིག་རྣམ་སྤྲོས་པས། །

སྤྲོས་བཅས་རྣམས་ལ་གཞི་སྙིང་དུའོ། །

[page My-73a]སྤྲོས་མེད་རྣམ་གྲངས་བཅུ་བདུན་ནོ། །

ཤིན་ཏུ་སྤྲོས་པ་མེད་ཉིད་ན། །

རྡོ་རྗེ་བཀོད་པ་ཉིད་ཡིན་ནོ། །

རབ་ཏུ་སྤྲོས་དང་བྲལ་བ་ལ། །

འདས་རྗེས་གསུམ་གྱིས་གྲོལ་བ་ཡིན། །

{ཅེས་}[[34]](#footnote-34)པ་བཞིན་ནོ།། །།

## 2.5.3 བཤད་ཐབས་ཀྱི་ཡན་ལག་ངེས་པ།

སྤྱི་དོན་གཉིས་པ་[[35]](#footnote-35)བཤད་ཐབས་ཀྱི་ཡན་ལག་ངེས་པ་ལ་གསུམ་སྟེ། ཇི་ལྟར་[page Ad-193]བཤད་པའི་ཚུལ། གླེང་གཞི་ངེས་པའི་རྣམ་གྲངས། དམ་པ་ངེས་པའི་ལུང་བསྟན་ནོ། །

### 2.5.3.1 ཇི་ལྟར་བཤད་པའི་ཚུལ།

དང་པོ་ལ་གསུམསྟེ། བཤད་ཐབས་ཀྱི་ཁོག་དབུབ་པ། ཇི་ལྟར་བཤད་པའི་ཚུལ་ངེས་པ། འཕྲོ་གཞི་ཡི་གེའི་སྒྲ་དོན་བཤད་པའོ། །

#### 2.5.3.1.1 བཤད་ཐབས་ཀྱི་ཁོག་དབུབ་པ།

དང་པོ་ནི། སྤྱིར་བཤད་ལུགས་མང་ཡང་བསྡུ་ན་གསུམ་དུ་ངེས་ཏེ། རིག་པ་རང་གྲོལ་ལས།

བསྟན་པའི་རྒྱལ་པོའི་བཤད་ལུགས་ཀྱང༌། །

གནས་སྐབས་འདི་ལྟར་བཤད་པའོ། །

ལུང་ལྟར་བཤད་དང་རྒྱུད་ལྟར་བཤད། །[137]

མན་ངག་ལྟར་དུ་བཤད་པ་གསུམ། །

འཇུག་པའི་སྒོ་ལས་ཤེས་པར་བྱ། །

{ཅེས་}[[36]](#footnote-36)སོ། །

#### 2.5.3.1.2 ཇི་ལྟར་བཤད་པའི་ཚུལ་ངེས་པ།[[37]](#footnote-37)

དེ་ལ་ལུང་ལྟར་བཤད་ན་ཕུན་སུམ་ཚོགས་པ་ལྔས་སྟོན་པའོ། །རྒྱུད་ལྟར་བཤད་ན་གནས་ངེས་པ་གསུམ་གྱིས་བཤད་པའོ། །མན་ངག་རྣམས་ནི། གཞི་ལམ་འབྲས་བུ་གསུམ་གྱིས་འཆད་པ་ལས། སྐབས་འདིར་གཙོ་བོ་རྒྱུད་ལྟར་བཤད་པ་ལ་གསུམ་སྟེ། དབང་པོ་རྣོན་པོ་མཚན་སྨོས་པས་རྟོགས་པའི་ངོར་རྒྱུད་ཀྱི་མཚན་གྱི་དོན་བརྗོད་པ། འབྲིང་པོ་རྣམ་གྲངས་ཙམ་སྨོས་པས་རྟོགས་པའི་ངོར་གླེང་གཞི་ཕུན་སུམ་ཚོགས་པ་ལྔས་བསྟན་པ་དང༌། བརྟུལ་པོ་དཔེ་དོན་དང་བཅས་པས་རྟོགས་པའི་ངོར་ལུས་དངོས་རྒྱ་ཆེར་བཤད་པའོ། །

##### 2.5.3.1.2.1 དབང་པོ་རྣོན་པོ་མཚན་སྨོས་པས་རྟོགས་པའི་ངོར་རྒྱུད་ཀྱི་མཚན་གྱི་དོན་བརྗོད་པ།

དང་པོ་ནི། དེ་ཉིད་ལས།

དེ་ཡང་མཚན་བཤད་འདི་ལྟར་སྟེ། །

མཚན་དང་ཕྱག་དང་དམ་{བཅའའོ}[[38]](#footnote-38)། །

{ཅེས་}[[39]](#footnote-39)སོ། །

##### 2.5.3.1.2.2 འབྲིང་པོ་རྣམ་གྲངས་ཙམ་སྨོས་པས་རྟོགས་པའི་ངོར་གླེང་གཞི་ཕུན་སུམ་ཚོགས་པ་ལྔས་བསྟན་པ།

གཉིས་པ་ནི། ཡང་དེ་ཉིད་ལས།

གླེང་གཞི་བསྟན་པ་འདི་ལྟ་སྟེ། །

སྟོན་པ་ཡུམ་དང་འཁོར་རྣམས་དང༌། །

ཡབ་[194]ཀྱི་གླེང་བསླང་ཀུན་ཏུ་ཤེས། །

{ཅེས་}[[40]](#footnote-40)སོ། །

##### 2.5.3.1.2.3 རྟུལ་པོ་དཔེ་དོན་དང་བཅས་པས་རྟོགས་པའི་ངོར་ལུས་དངོས་རྒྱ་ཆེར་བཤད་པ།

གསུམ་པ་ལ། ལུས་དངོས་མདོར་རྒྱས་ཤིན་ཏུ་རྒྱས་པས་བསྟན་ལ། མཇུག་ཁོང་དོན་རྗེས་སུ་ཡི་རང་དང་བཅས་པ་སྟེ། རང་གྲོལ་ལས།

གཞུང་ལ་བསྟན་པ་འདི་ལྟ་སྟེ། །

མདོ་དང་རྒྱས་པ་ཆེན་པོ་དང༌། །

[page My-73b]ཤིན་ཏུའང་རྒྱས་པ་ཆེན་པོར་བཤད། །

དེ་ནི་གཞུང་གི་ཚིག་ཏུ་བསྟན། །

མཇུག་གི་དོན་ནི་འདི་ལྟ་སྟེ། །

མན་ངག་དོན་གྱིས་བཀྲོལ་ཏེ་བཤད། །

རྒྱུད་ཆེན་དེ་ལ་ངེས་བསྟན་ནོ། །

གསང་སྔགས་ཀུན་གྱི་བཤད་ལུགས་ནི། །

དེ་བཞིན་ཀུན་ལ་ཤེས་པར་བྱ། །

{ཅེས་}[[41]](#footnote-41)སོ། །

དེ་ཡང་བཤད་ཐབས་ཀྱི་ཡན་ལག་ངེས་པ་གཉིས་ཀྱི་ཚུལ་ལས།[[42]](#footnote-42)

###### 2.5.3.1.2.3.1 དང་པོ་རྣམ་གྲངས་ལྔས་ས་བཅིངས་ཏེ་བཤད་པ།

དང་པོ་རྣམ་གྲངས་ལྔས་ས་བཅིངས་ཏེ་བཤད་པ་ནི། ཉི་ཟླ་ཁ་སྦྱོར་གྱི་རྒྱུད་ལས།

རྩ་བའི་དོན་གྱིས་མཚན་ངོས་བཟུང༌། །

ཡོ་ག་དོན་གྱིས་འཇུག་སྒོ་བསྟན། །

དགོས་ཆེད་དོན་གྱིས་རང་སར་བཞག །

ཚིག་གི་དོན་གྱིས་དཀྱུས་ཉིད་སྤྲད། །

ལོ་རྒྱུས་དོན་གྱིས་ཡིད་རྣམས་ཚིམ། །

{ཅེས་}[[43]](#footnote-43)སོ། །

2.5.3.1.2.3.1.1 དེ་ལྟར་མ་བཤད་པའི་སྐྱོན།

དེ་ལྟར་མ་བཤད་པའི་སྐྱོན་ནི། དེ་ཉིད་ལས།

ལོ་རྒྱུས་དོན་གྱིས་མ་བཤད་ན། །

གསང་ཆེན་ངེས་པའི་བཀའ་འདི་[138]ལ། །

ཡིད་མི་ཆེས་པའི་སྐྱོན་དུ་འགྱུར། །

རྩ་བ་དོན་གྱིས་མ་བཤད་ན། །

ཆོས་རྣམས་རིག་པར་མ་འདུས་པས། །

མཐའ་ཡས་པ་ཡི་སྐྱོན་དུ་འགྱུར། །

ཡོ་ག་དོན་གྱིས་མ་བཤད་ན། །

ཐེག་པའི་རུ་ཤན་མི་ཕྱེད་པས། །

ཆེ་ཆུང་རིམ་པ་དོན་མེད་འགྱུར། །

དགོས་ཆེད་དོན་གྱིས་མ་བཤད་ན། །

རྫོགས་ཆེན་འབད་རྩོལ་མེད་པ་ལ། །

དོན་མེད་པ་ཡི་སྐྱོན་[195]དུ་འགྱུར། །

ཚིག་གི་དོན་གྱིས་མ་བཤད་ན། །

རྒྱུད་རྣམས་རིམ་པར་གསལ་བའི་ཚིག །

འབྲུ་མི་ཆོམས་པའི་སྐྱོན་དུ་འགྱུར། །

{ཅེས་}[[44]](#footnote-44)སོ། །

2.5.3.1.2.3.1.2 ལེགས་པར་བཤད་པའི་ཕན་ཡོན།

ལེགས་པར་བཤད་པའི་ཕན་ཡོན་ནི། དེ་ཉིད་ལས།

དེ་ལྟར་སྐྱོན་རྣམས་སྤངས་པས་ནི། །

ཡོན་ཏན་ཐམས་ཅད་རྫོགས་པར་འགྱུར། །

{ཅེས་}[[45]](#footnote-45)སོ། །

2.5.3.1.2.3.1.3 དགོས་པ།

དགོས་པ་ནི། རིག་པ་རང་གྲོལ་ལས།

རང་གི་གྲུབ་མཐའ་སྐྱབ་པ་དང༌། །

གཞན་གྱི་གྲུབ་མཐའ་སུན་འབྱིན་ཕྱིར། །

བཤད་བྱ་ཞེས་ཀྱང་དེ་ལ་བྱ། །

{ཅེས་}[[46]](#footnote-46)སོ། །

###### 2.5.3.1.2.3.2 རྣམ་གྲངས་རྒྱ་ཆེར་ངེས་པས་བཤད།

རྣམ་གྲངས་རྒྱ་ཆེར་ངེས་པས་བཤད་ན། སྣ་ཚོགས་རིན་པོ་ཆེའི་དཔེ་ཉི་ཤུ་རྩ་གསུམ། དཔག་བསམ་ལྗོན་པའི་ཆིངས་ལྔ་སྟེ། ཉི་ཤུ་རྩ་བརྒྱད་ཀྱི་ཚུལ་དུ་བཤད་པ་ནི། ཡང་དེ་ཉིད་ལས།

སྟག་མོའི་མཆོངས་སྟབས་ཤེས་རབ་ཀྱིས། །

དོན་གྱིས་ས་ཆེན་བཅད་དེ་བཤད། །

ཁྱུང་ཆེན་མཁའ་ལྡིང་ལྟ་བུའི་བློས། །

དོན་གྱི་ཁོག་རྣམས་ཕུབ་སྟེ་[page My-74a]བཤད། །

སེང་གེའི་གདངས་སྐད་ལྟ་བུའི་བློས། །

ཐེག་དམན་ཟིལ་གྱིས་མནན་ཏེ་བཤད། །

རུས་སྦལ་ནུར་འགྲོས་ལྟ་བུའི་བློས། །

ཡི་གེའི་འབྲུ་རྣམས་ཆོམས་པར་བཤད། །

ཕོ་རོག་{སོར་ཏོག་}[[47]](#footnote-47)ལྟ་བུའི་བློས། །

གོལ་སྒྲིབ་{གདར་}[[48]](#footnote-48)ཤ་བཅད་དེ་བཤད། །

གྱད་ཀྱི་དོར་ཐབས་ལྟ་བུའི་བློས། །

རྒྱས་པ་དོན་ལ་བསྡུས་ཏེ་བཤད། །

གླང་ཆེན་ཉལ་བ་ལྟ་བུའི་བློས། །

ལྟ་བར་དམིགས་ལ་བཙུད་དེ་བཤད། །

མཁའ་ལྡིང་རྒུམ་མཐུན་ལྟ་བུའི་བློས། །

དོན་གྱི་དམིགས་རྣམས་བཙལ་ཏེ་བཤད། །

གླག་[196]མོ་གཟན་འཇུམས་ལྟ་བུའི་བློས། །

དོན་ལ་ཐེ་ཚོམ་མེད་པར་བཤད། །

རྣེ་ཕྲུག་བྲག་འཛེག་ལྟ་བུའི་བློས། །

མི་འཚམ་པ་དང་འཚམ་པར་བཤད། །

མུ་ཏིག་སྟར་བརྒྱུས་ལྟ་བུའི་བློས། །

མན་ངག་དོན་དུ་བསྡེབས་ཏེ་བཤད། །

དུས་ཀྱི་འབྲུག་ཆར་ལྟ་བུའི་བློས། །

ཕ་རོལ་[139]སུན་རྣམས་ཕྱུང་སྟེ་བཤད། །

མཚན་མ་བུད་པ་ལྟ་བུའི་བློས། །

སྒོ་མོ་ཀུན་ནས་བསྡུར་ཏེ་བཤད། །

དཔག་བསམ་ལྗོན་ཤིང་ལྟ་བུའི་བློས། །

ཤིན་ཏུ་རྒྱས་པ་ཆེན་པོར་བཤད། །

མཁའ་གསལ་ཉི་མ་ལྟ་བུའི་བློས། །

ཐམས་ཅད་ཡོངས་ལ་ཁྱབ་པར་བཤད། །

གཏིང་གསལ་ཟླ་བ་ལྟ་བུའི་བློས། །

འཁོར་བ་མྱ་ངན་འདས་པར་བཤད། །

སེང་གེ་བཞུགས་ཚུལ་ལྟ་བུའི་བློས། །

སྒོམ་པའི་དོན་དང་བསྟུན་ཏེ་བཤད། །

ངང་མོ་མཐུན་འགྲོས་ལྟ་བུའི་བློས། །

དོན་གྱི་ཁོག་ཕུབ་བསྡེབས་ཏེ་བཤད། །

བར་སྣང་འཇའ་ཚོན་ལྟ་བུའི་བློས། །

ཆོས་དབྱིངས་རྒྱན་དང་བཅས་པར་བཤད། །

སྤྲུ་གྲི་སོ་འདེབས་ལྟ་བུའི་བློས། །

ལྟ་བ་ལ་ཤན་ཕྱེ་སྟེ་བཤད། །

མེ་ལོང་དཀྱིལ་འཁོར་ལྟ་བུའི་བློས། །

རྒྱུ་རྐྱེན་གཉིས་དང་བཅས་ཏེ་བཤད། །

བར་སྣང་གློག་འགྱུ་ལྟ་བུའི་བློས། །

ཚིག་རེ་དོན་རེས་མྱུར་བར་བཤད། །

ནམ་མཁའ་སྟོང་པ་ལྟ་བུའི་བློས། །

རྒྱ་ཆེ་ཐུག་པ་མེད་པར་བཤད། །

ཟུག་པ་རྩ་བ་ལྟ་བུའི་བློས། །

རིག་པའི་དངོས་པོ་བསྟན་ཏེ་བཤད། །

འདྲིལ་བ་སྡོང་པོ་ལྟ་བུའི་བློས། །

ཆོས་རྣམས་དོན་ལ་དྲིལ་ཏེ་བཤད། །

གྱེས་པ་ཡལ་ག་ལྟ་བུའི་བློས། །[197]

གདམས་ངག་དོན་གྱིས་བཏབ་ཏེ་བཤད། །

རྒྱས་པ་ལོ་འདབ་ལྟ་བུའི་[page My-74b]བློས། །

ཉི་ཤུ་རྩ་གཅིག་ལྟ་བུར་བཤད། །

གསལ་བ་མེ་ཏོག་ལྟ་བུའི་བློས། །

སྒྲོན་མ་རྣམ་པ་གཉིས་ལྟར་བཤད། །

སྨིན་པ་འབྲས་བུ་ལྟ་བུའི་བློས། །

འབྲས་བུ་རྒྱུར་མི་ལྡོག་པར་བཤད། །

དེ་ལ་སོགས་པའི་བཤད་ཐབས་རྣམས། །

རིམ་པ་བཞིན་དུ་ཤེས་པར་བྱ། །

{}[[49]](#footnote-49)

དེ་ལྟར་བཤད་ཅིང་ཉན་པའི་དུས་ན། འཆད་པ་པོ་སྟོན་པ་ཀུན་ཏུ་བཟང་པོའམ། རྡོ་རྗེ་འཆང་ངམ། རྡོ་རྗེ་སེམས་དཔར་བསྒོམས་ལ། ཆོས་ཀྱི་འོད་ཟེར་ནམ་མཁའ་ཁྱབ་པར་སྤྲོས་པས། ཞིང་གི་རྡུལ་སྙེད་ཀྱི་འགྲོ་བ་རྣམས་ཀྱིས་ཐོས་ཏེ། མ་རིག་པའི་གཉིད་སངས། ཡེ་ཤེས་ཀྱི་དོན་རྙེད། ཐར་པའི་ལམ་ལ་འཁོད། ཚིག་དོན་གྱི་གནས་རྟོགས་པར་བསམ་ཞིང༌། ཉན་པ་པོ་རིགས་ཀྱི་སེམས་དཔའ་དང༌། སེམས་མ་དང༌། མཁའ་འགྲོའི་སྣང་བར་ཤེས་[140-page Dg]པས། སྦྱོར་བ་སེམས་ཀྱི་དམ་པ་འོད་གསལ་རྟོགས་པ་ལ་དམིགས་ནས།

བདག་དང་མཐའ་ཡས་སེམས་ཅན་རྣམས། །[[50]](#footnote-50)

ཡེ་ནས་སངས་རྒྱས་ཡིན་པ་ལ། །

ཡིན་པར་ཤེས་པའི་བདག་ཉིད་དུ། །

བྱང་ཆུབ་མཆོག་ཏུ་སེམས་བསྐྱེད་དོ། །

ཅེས་པ་དང༌། དངོས་གཞི་འོག་མིན་གྱི་ཞིང་ན་སྣང་ལ་རང་བཞིན་མེད་པའི་དཀྱིལ་འཁོར་ཕུན་སུམ་ཚོགས་པ་ལྔའི་ཆོས་ཀྱི་འཁོར་ལོ་འབྱུང་བ་དང༌། རྗེས་ལ་སེམས་ཅན་དང་བསྟན་པ་ཡུན་དུ་གནས་པའི་ཕྱིར་བསྔོ་བ་སྟེ།

སངས་རྒྱས་བསྟན་པ་དར་ཞིང་རྒྱས་པར་ཤོག །[[51]](#footnote-51)

སེམས་[198]ཅན་ཐམས་ཅད་བདེ་ཞིང་སྐྱིད་པར་ཤོག །

ཉིན་དང་མཚན་དུ་ཆོས་ལ་སྤྱོད་པར་ཤོག །

རང་གཞན་དོན་གཉིས་ལྷུན་གྱིས་གྲུབ་པར་ཤོག །

ཅེས་བརྗོད་པར་བྱའོ།། །།

#### 2.5.3.1.3 འཕྲོ་གཞི་ཡི་གེའི་སྒྲ་དོན་བཤད་པ།

དོན་གསུམ་པ་འཕྲོ་གཞི་ཡི་གེའི་སྒྲ་དོན་བཤད་པ་ལ་གཉིས་ཏེ། ཡི་གེ་སྤྲིན་གྱི་ངོ་བོ་སྤྱིར་བསྟན་པ་དང༌། གནས་ངེས་པ་བྱེ་བྲག་ཏུ་བཤད་པའོ། །

##### 2.5.3.1.3.1 ཡི་གེ་སྤྲིན་གྱི་ངོ་བོ་སྤྱིར་བསྟན་པ།

དང་པོ་ལ་བཞི་སྟེ། གནས་ལུགས་དོན་གྱི་ཡི་གེ །ལུས་གནས་རྩའི་ཡི་གེ །བརྗོད་པ་སྒྲའི་ཡི་གེ །མཐར་ཕྱིན་འབྲས་བུའི་ཡི་གེའོ། །

###### 2.5.3.1.3.1.1 གནས་ལུགས་དོན་གྱི་ཡི་གེ

དང་པོ་ནི། སེམས་ཉིད་རང་བཞིན་གྱིས་འོད་གསལ་བ་རང་བྱུང་གི་ཡེ་ཤེས་རྟག་ཆད་འགྲོ་འོང་ལས་འདས་པའི་ངོ་བོ་ནི། གཤིས་[page My-75a]དོན་དམ་པ་ཆོས་ཉིད་ཀྱི་ཡི་གེ་ཞེས་བྱ་སྟེ། སྒྱུ་འཕྲུལ་གསང་སྙིང་ལས།

སེམས་ཉིད་ཡི་གེའི་རང་བཞིན་ཏེ། །

ཡི་གེ་ཡིད་བཞིན་རིན་ཆེན་སྤྲིན། །

{ཅེས་}[[52]](#footnote-52)སོ། །

###### 2.5.3.1.3.1.2 ལུས་གནས་རྩའི་ཡི་གེ

གཉིས་པ་ནི། ལུས་ཀྱི་རྩ་འཁོར་ལོ་བཞིའི་དབུས་ན་རོ་རྐྱང་ཀུན་{དྷར་}[[53]](#footnote-53)མ་གསུམ་ཀ་བའི་ཚུལ་དུ་ཡོད་པའི་ནང་ན། ཨོཾ་ཨཱཿཧཱུྃ་སྟེ་རང་བྱུང་གི་ཡི་གེ་གསུམ་ཁ་དོག་དཀར་དམར་མཐིང་ཁ་གསུམ་དུ་གནས་པས། ཕྱིར་ལུས་ངག་ཡིད་གསུམ། ནང་དུ་ཉོན་མོངས་པ་དུག་གསུམ། གསང་བར་སྐུ་གསུང་ཐུགས་གསུམ་གྱི་རྟེན་བྱེད་པ། འོད་ཟེར་ལྔའི་མདངས་དང་བཅས་པ་ཡོད་ལ། འཁོར་ལོ་བཞིའི་རྩ་འདབ་རྣམས་ན་ཡབ་དང་ཡུམ་ཐབས་དང་ཤེས་རབ་ཀྱི་ཡི་གེ་དབྱངས་ཡིག་བཅུ་དྲུག་དང༌། གསལ་བྱེད་སུམ་ཅུ་རྩ་བཞི་ལ། རྐྱང་པ་དང༌། ཉིས་རྩེག་དང༌། འདོགས་དང༌། [page Ad-199]ཡན་ལག་ཏུ་ཕྱེ་བས་བརྒྱད་ཁྲི་བཞི་[141-page Dg]སྟོང་གནས་པ་ཀུན་གྱིས། ཕྱིར་ལུས་ཀྱི་ཕུང་པོ་ཁམས་དང་སྐྱེ་མཆེད་ཀྱི་རྟེན་བྱེད་པས། སྨྲ་བ་དང་བརྗོད་པ་འབྱུང་བའི་རྒྱུ་བྱེད་ལ། ནང་དུ་ཉོན་མོངས་པ་རྟོག་ཚོགས་བརྒྱད་ཁྲི་བཞི་སྟོང་གི་རྟེན་བྱེད་པས། ཉིན་མཚན་དུ་རྣམ་རྟོག་དུ་མ་འཕྲོ་བའི་{བརྟེན་}[[54]](#footnote-54)བྱེད་ཅིང༌། གསང་བར་དེ་ཉིད་དག་དུས་ཆོས་ཀྱི་སྒོ་དེ་སྙེད་འབྱུང་བའི་{བརྟེན་}[[55]](#footnote-55)བྱེད་པའོ། །

དེ་ཡང་གསལ་བྱེད་རེ་རེ་ལ། དབྱངས་ཡིག་བཅུ་དྲུག་གི་སྒྲ་ཉེ་བར་གནས་པས། ཡི་གེའི་གཟུགས་ཀྱང་དེ་ཉིད་ཀྱི་སྒྲ་གང་བྱུང་རྩེག་མར་ཡོད་དེ་དཔེར་ན། ཀ་ཀཱ་ཞེས་པ་ནི། ཁོང་ན་སྲོག་ཨ་ཡོད་པས་ཨ་ཨཱ་{ཅེས་}[[56]](#footnote-56)བྱ་བ་ཡིན་ཏེ། མཚན་བརྗོད་ལས།

ཨ་ནི་ཡིག་འབྲུ་ཀུན་གྱི་མཆོག །

ཁོང་ནས་འབྱུང་བ་སྐྱེ་བ་མེད། །

ཅེས་སོ། །

ཀི་ཀཱི་ནི་ཨི་ཨཱིའོ། །ཀུ་ཀཱུ་ནི་ཨུ་ཨཱུའོ། །ཀེ་ཀཻ་ནི་ཨེ་ཨཻའོ། །ཀོ་ཀཽ་ནི་ཨོ་ཨཽའོ། །ཀྲ་ཀྲ་ནི་ར་རའོ། །རི་རཱི་དང་ལི་ལཱི་ནི་སྲོག་ཨ་ཡོད་པས་ཀི་ཀཱིར་བསྡུས་ལ། ཨཾ་ཨཿནི་ཀཾ་ཀཿཞེས་བྱ་བའོ། །དེ་དག་གི་རྩ་ཡིག་ལ་ཡི་གེ་གཉིས་རྩེག་ཀྐ་{ཅེས་}[[57]](#footnote-57)པ་ནི་ཆེན་པོ་ཡིན་ལ། གྷ་ཛྷ་དྷ་བྷ་{ཅེས་}[[58]](#footnote-58)པ་ལྟ་བུ་ནི་འཐུག་པོའོ། །གསུམ་རྩེག་དང་ལྔ་རྩེག་ལ་སོགས་[page My-75b]པ་ནི། དབྱིངས་གཅིག་པའི་ཡི་གེ་ཞེས་བྱ་སྟེ། མཐུན་པ་རྣམས་གཅིག་ཏུ་བཀླག་ལ། མི་མཐུན་པ་སོ་སོར་ཕྲལ་ནས་ཀློག་པའོ། །རྩ་རྣམས་ན་དེ་ལྟར་ཡོད་དེ་སྐུ་གསུང་ཐུགས་དང་ཡེ་ཤེས་ལྔ་ལ་སོགས་པ་ཐ་དད་པའི་དབྱིངས་ལ། ཡི་[page Ad-200]གེ་ཡང་དེ་དང་མཚུངས་པ་འོད་ལྔའི་སྣང་བ་ཅན་སྤུས་བྲིས་པ་ཙམ་རེ། {དངས་}[[59]](#footnote-59)མ་དཀར་དམར་དང་རླུང་གི་དབུས་ན་རང་གསལ་དུ་ཡོད་དོ། །

ད་ལྟ་རྩ་ཡིག་གསལ་བ་རྣམས་ནི། དྲན་པ་གསལ་ཞིང་ཤེས་རབ་ཆེ་བ་དང༌སྐྱེ་མཆེད་{དངས་}[[60]](#footnote-60)ལ། མི་གསལ་བ་རྣམས་དེ་ལས་ལྡོག་པའོ། །ན་སོ་གཞོན་དུས་རྩ་ཡིག་གསལ་བས་བློ་རྣོ་ཞིང་སྐྱེ་མཆེད་{དངས་}[[61]](#footnote-61)ལ། རྒན་དུ་སོང་ནས་རྩ་ཡིག་མི་གསལ་དུ་སོང་བས་འགྲིབ་པ་ཡིན་ནོ། །

###### 2.5.3.1.3.1.3 བརྗོད་པ་སྒྲའི་ཡི་གེ

གསུམ་པ་སྒྲའི་ཡི་གེ་ནི། ངག་གི་སྨྲ་བ་རྣམས་ཏེ། རྒྱུ་ནི་རྩ་ཡིག་རླུང་གིས་བསྐྱོད་པ་ལས་འབྱུང་ལ། རྐྱེན་ནིི་ལྕེ་དང་རྐན་གྱི་བྱེད་པ་ལས་འབྱུང་ངོ༌། །དེ་ཡང་ཁོང་ནས་འབྱུང་བ་ཨ་[142-page Dg]ལྟ་བུ་དང༌། མགྲིན་པ་ནས་འབྱུང་བ་ཀ་ལ་སོགས་པ་ལྟ་བུ་དང༌། ལྕེའི་རྩེ་ལས་འབྱུང་བ་ཏ་ཐ་ལ་སོགས་པ་དང༌། ལྕེ་རྩེ་དང་རྐན་གཉིས་ཕྲད་པ་ལས་འབྱུང་བ་ལ། སྤྱི་བོ་ལས་འབྱུང་བ་ཞེས་བཤད་དེ། ར་ལ་ལྟ་བུ་དང་། ལྕེ་རྐན་ལ་དྲག་ཏུ་སྦྱར་བ་ལས་འབྱུང་བ་ཊ་ཋ་ལྟ་བུ་དང༌། མཆུ་ལས་འབྱུང་བ་པ་ཕ་བ་བྷ་མ་{ཅེས་}[[62]](#footnote-62)པ་ལྟ་བུ་སྟེ། འདི་རྣམས་ཀྱི་སྒྲ་གང་བརྗོད་ཀྱང་གནས་དེ་དག་ལ་ལྟོས་ནས་འབྱུང་བ་ཡིན་ནོ། །

###### 2.5.3.1.3.1.4 མཐར་ཕྱིན་འབྲས་བུའི་ཡི་གེ

བཞི་པ་མཐར་ཐུག་འབྲས་བུའི་ཡི་གེ་ནི། སངས་རྒྱས་ཀྱི་གསུང་ཡན་ལག་དྲུག་ཅུའི་དབྱངས་སུ་སྣང་བ་དང༌། ལོངས་སྤྱོད་རྫོགས་པ་སྐུའི་རྩ་གནས་དག་པའི་ཡི་གེ་ལས། ཡི་གེ་འཕྲོས་ནས་ནམ་མཁའ་ལ་ཆོས་ཀྱི་དབྱངས་སུ་གྲག་པ་དང༌། ཡི་གེ་འཕྲོས་པ་ལ་སངས་རྒྱས་ཀྱི་སྐུ་ལ་སོགས་པར་[page Ad-201]གྱུར་ནས་སེམས་ཅན་གྱི་དོན་མཛད་པ་དང༌། ལོངས་སྐུ་དང་། སྤྲུལ་སྐུའི་རྩ་ཡིག་ཡེ་ཤེས་ལྔའི་སྣང་བས་བརྒྱན་པ་རྣམས་སོ། །འདི་ཡོད་པ་ལ་བརྟེན་ནས་སངས་རྒྱས་པའི་ཚེ་མདོ་དང་རྒྱུད་ཀྱི་རྣམ་གྲངས་དཔག་ཏུ་མེད་པ་འགྲོ་བ་ལ་སྣང་བ་དང༌། སྤྲུལ་པས་སེམས་ཅན་གྱི་དོན་འབྱུང་བ་ཡིན་ནོ། །

##### 2.5.3.1.3.2 གནས་ངེས་པ་བྱེ་བྲག་ཏུ་བཤད་པ།

[page My-76a]གཉིས་པ་གནས་ངེས་པ་བྱེ་བྲག་ཏུ་བཤད་པ་ལ་ལྔ་སྟེ། རྩ་བའི་ཡི་གེ་མདོར་བསྟན་པ། ཡན་ལག་གི་འདོགས་བཤད་རྒྱས་པར་དབྱེ་བ། འཁོར་འདས་ཀྱི་བཤད་ཚུལ་ངེས་པ། གནས་དང་ལོངས་སྤྱོད་བཤད་པ། དེ་དག་གི་བརྗོད་ཚུལ་བསྟན་པའོ། །

###### 2.5.3.1.3.2.1 རྩ་བའི་ཡི་གེ་མདོར་བསྟན་པ།

དང་པོ་ནི། ཀ་ཨ་ཁ་ག་ང༌། ཙ་ཚ་ཛ་ཝ། ཊ་ཋ་ཌ་ཎ། ཏ་ཐ་ད་ན། པ་ཕ་བ་མ། ཡ་ར་ལ། ཤ་ཥ་ས་ཧ་ཀྵ༔། ཀྑྒ་གྷྫཱ་ཌྷ་དྷ་བྷ་སྟེ། གནས་སུ་སུམ་བཅུ་རྩ་བཞི་ལ་ཡི་གེ་ཐམས་ཅད་འདུས་པར་བསྟན་པའོ། །དེ་དག་གི་དོན་སྦྱར་ངེས་པ་ནི། རིག་པ་རང་ཤར་ལས།

ཨ་ཧོ་ཉེ་བའི་འཁོར་རྣམས་ཉོན། །

ངས་བསྟན་ལེགས་པར་ཡིད་ལ་གཟུང༌། །

སངས་རྒྱས་ཐམས་ཅད་དགོངས་པ་ནི། །

ཚིག་དང་ཡི་གེར་མེད་པ་ལ། །

ཚིག་དང་ཡི་གེ་ལྟར་སྣང་སྟེ། །

འོན་ཀྱང་ཚིག་གི་དོན་ཆེན་འགྲོལ། །

དེ་ཡང་ཡི་གེའི་འབྲུ་ལ་འདུས། །

དེ་རྣམས་དོན་བཤད་འདི་ལྟ་སྟེ། །

ཡི་གེ་ཐམས་ཅད་བསྐྱེད་པའི་རྒྱུ། །

ཀ་ལ་ཡང་དག་རྫོགས་[143-page Dg]པར་གྲགས། །

ཆོས་རྣམས་ཀུན་གྱི་མཐའ་སྡུད་ནི། །

ཡི་གེ་ཨ་ལ་རྫོགས་པའོ། །

ཆོས་རྣམས་ཀུན་གྱི་ནམ་མཁའ་ནི། །

ཡི་གེ་ཁ་ལ་རྫོགས་པའོ། །

ཆོས་རྣམས་ཀུན་གྱི་དྲི་མེད་ནི། །

ཡི་གེ་ག་[page Ad-202]ལ་རྫོགས་པའོ། །

ཆོས་རྣམས་ཀུན་གྱི་རིག་པ་ནི། །

ཡི་གེ་ང་ལ་རྫོགས་པའོ། །

ཆོས་རྣམས་ཀུན་གྱི་རོལ་པ་ནི། །

ཡི་གེ་ཙ་ལ་རྫོགས་པའོ། །

ཆོས་རྣམས་ཀུན་གྱི་དྲི་མེད་ནི། །

ཡི་གེ་ཚ་ལ་རྫོགས་པའོ། །

ཆོས་རྣམས་ཀུན་གྱི་སྣང་བ་ནི། །

ཡི་གེ་ཛ་ལ་རྫོགས་པའོ། །

ཆོས་རྣམས་ཀུན་གྱི་ཉམས་མྱོང་ནི། །

ཡི་གེ་ཝ་ལ་རྫོགས་པའོ། །

ཆོས་རྣམས་ཀུན་གྱི་རྟག་པ་ནི། །

ཡི་གེ་ཊ་ལ་རྫོགས་པའོ། །

ཆོས་རྣམས་ཀུན་གྱི་དཀྱིལ་འཁོར་ནི། །

ཡི་གེ་ཋ་ལ་རྫོགས་པའོ། །

ཆོས་རྣམས་ཀུན་གྱི་ཆད་པ་ནི། །

ཡི་གེ་ཌ་ལ་རྫོགས་པའོ། །

ཆོས་རྣམས་ཀུན་གྱི་རང་ལུས་ནི། །

ཡི་གེ་ཎ་ལ་རྫོགས་པའོ། །

ཆོས་རྣམས་ཀུན་གྱི་བསྟན་པ་ནི། །

ཡི་གེ་ཏ་ལ་རྫོགས་པའོ། །

ཆོས་རྣམས་ཀུན་གྱི་སྟོང་པ་ནི། །

ཡི་གེ་ཐ་ལ་རྫོགས་པའོ། །

ཆོས་རྣམས་ཀུན་གྱི་རིག་པ་ནི། །

ཡི་གེ་ད་[page My-76b]ལ་རྫོགས་པའོ། །

ཆོས་རྣམས་ཀུན་གྱི་མ་རིག་ནི། །

ཡི་གེ་ན་ལ་རྫོགས་པའོ། །

ཆོས་རྣམས་ཀུན་གྱི་གཞི་མ་ནི། །

ཡི་གེ་པ་ལ་རྫོགས་པའོ། །

ཆོས་རྣམས་ཀུན་གྱི་ཆོས་སྐུ་ནི། །

ཡི་གེ་ཕ་ལ་རྫོགས་པའོ། །

ཆོས་རྣམས་ཀུན་གྱི་ལོངས་སྐུ་ནི། །

ཡི་གེ་བ་ལ་རྫོགས་པའོ། །

ཆོས་རྣམས་ཀུན་གྱི་སྤྲུལ་སྐུ་ནི། །

ཡི་གེ་མ་ལ་རྫོགས་པའོ། །

ཆོས་རྣམས་ཀུན་གྱི་སྟོང་ལམ་ནི། །

ཡི་གེ་ཡ་ལ་རྫོགས་པའོ། །

ཆོས་རྣམས་ཀུན་གྱི་བཞག་ཐབས་ནི། །

ཡི་གེ་ར་ལ་རྫོགས་པའོ། །

ཆོས་ཀྱི་སྐད་ཅིག་གསུམ་རྣམས་ནི། །

ཡི་གེ་ལ་ལ་རྫོགས་པའོ། །

ཆོས་རྣམས་ཀུན་གྱི་[page Ad-203]འགག་མེད་ནི། །

ཡི་གེ་ཤ་ལ་རྫོགས་པའོ། །

ཆོས་རྣམས་ཀུན་གྱི་ཡེ་ཤེས་ནི། །

ཡི་གེ་ཥ་ལ་རྫོགས་པའོ། །

ཆོས་རྣམས་ཀུན་གྱི་འཆར་ལུགས་ནི། །

ཡི་གེ་ས་ལ་རྫོགས་པའོ། །

ཆོས་རྣམས་ཀུན་གྱི་ལ་གཅོད་ནི། །

ཡི་གེ་ཧ་ལ་རྫོགས་པའོ། །

ཆོས་རྣམས་ཀུན་གྱི་ཤེས་[144-page Dg]རབ་ནི། །

ཡི་གེ་ཀྵ་ལ་རྫོགས་པའོ། །

ཆོས་རྣམས་ཀུན་གྱི་ཐུགས་རྗེ་ནི། །

ཡི་གེ་ཀྑྒ་ལ་རྫོགས་པའོ། །

ཆོས་རྣམས་ཀུན་གྱི་རང་བཞིན་ནི། །

ཡི་གེ་གྷྫ་ཌྷ་དྷ་བྷ་ལ་རྫོགས་པའོ། །

དེ་བཞིན་ཡི་གེའི་དོན་སྦྱོར་རྣམས། །

ཀུན་ལ་དེ་བཞིན་ཤེས་པར་བྱ། །

{ཅེས་}[[63]](#footnote-63)སོ། །

###### 2.5.3.1.3.2.2 ཡན་ལག་གི་འདོགས་བཤད་རྒྱས་པར་དབྱེ་བ།

གཉིས་པ་ཡན་ལག་གི་འདོགས་བཤད་དབྱེ་བ་ལ་གཉིས་ཏེ། རྩ་བའི་འདོགས་བཤད་དང༌། ཡན་ལག་གི་འདོགས་བཤད་དོ། །

2.5.3.1.3.2.2.1 རྩ་བའི་འདོགས་བཤད་པ།

དང་པོ་ནི། རྩ་བའི་ཡི་གེ་སུམ་བཅུ་རྩ་བཞིའི་དབང་དུ་བྱས་ཏེ། ཉ་དང་ཝ་གཉིས་སྲོག་གཅིག་པས་འདིར་གཅིག་ཏུ་བྱས་ཏེ། འདོགས་ལ་ཉ་དང་རྐྱང་པ་ལ་ཝ་བཀོད་པས་ན། འདི་དག་ལ་རིང་ཆའི་འ་དང༌། མི་གཅིག་པ་གཉིས་རྩེག་དང༌། རྐྱང་པར་སྣང་བའང་སྲོག་ཆེ་བ་ཁོང་ན་ཡོད་པས་དོན་གྱིས་གཉིས་རྩེག་སུ་གནས་ཏེ། སོ་སོར་བཀོད་ན་འདི་ལྟ་སྟེ། ཨ ཀྵ ཁྨ ག གྷ དྷ།། ཙྐ ཚྫ ཛྟ ཛྷ ཉཱ།། ཊཱ ཋཱ ཌྞ ཌྷ ཎཱ།། ཏ ཐ ད དྷ ནཱ།། པྸ ཀྥ བཱ བྷ མྸ།། ཡྴ རླ ལྨ ཤྚ བྷ སྷ ཧྨ།། ཀྵཿའདི་རྣམས་འདོགས་དང་བཅས་པས་ཆོས་ཉིད་དང་སྦྱར་ན། སྣང་བ་དང་སྟོང་པ། ཐབས་དང་ཤེས་རབ། ཡབ་དང་ཡུམ། དབྱིངས་དང་ཡེ་ཤེས། ཀ་དག་དང་ལྷུན་གྲུབ་ཏུ་སོ་[page Ad-204]སོ་ལ་སྦྱར་ནས་བཤད་དུ་ཡོད་དེ། [page My-77a]རང་ཤར་ལས།

དེ་ལྟར་ཡི་གེའི་དོན་སྦྱར་ནས། །

ཆོས་ཉིད་གཞི་ལ་དེ་བཞིན་སྦྱོར། །

དེ་ནི་འདོགས་ཀྱི་དབང་བཤད་པའོ། །

{ཅེས་}[[64]](#footnote-64)སོ། །

2.5.3.1.3.2.2.2 ཡན་ལག་གི་འདོགས་བཤད་པ།

གཉིས་པ་ནི། རྩ་བའི་ཡི་གེ་དེ་རྣམས་ལ། ན་རོ་དང༌། གུ་གུ་དང༌། འགྲེང་བུ་དང༌། ཡ་བཏགས་དང༌། ར་བཏགས་རྣམས་ཏེ་ལྔ་བཏགས་ན། རིག་པ་ལ་ཡེ་ཤེས་ལྔའི་རང་འོད་ལ་སོགས་པ་མཚོན་པ་སྟེ། རྣམ་པ་འདི་ལྟ་བུའོ། ། ཀྱོོེེིུུུ[[65]](#footnote-65) ཁྱོོེེིུུུ གྱོོེེིིུུུ གྱོོེེིིུུུ ངོོེེིིུ ཙོོེེིིུུ ཚོོེེིིུུ ཛོོེེིིུུ ཛྷྱོོེེིིུུ ཉོོེེིིུུ ཊོོེེིིུུ ཋོོེེིིུུ ཌོོེེིིུ ཌྷོོེེིིུུ ནྱྱོོེེིིུ ཏོོེེིིུུུ ཐོོེེིིུུུ དྲོོེེིིུུ དྷོོེེིིུུུ ནོོེེིིུུ པྱོོེེིིུུུ ཕྲོོེེིིུུ བྲོོེེིིུུ མྲོོེེིིུུ ཡོོེེིིུུ རོོེེིིུུ ལོོེེིིུུ ཤྲོོེེིིུུ ཥོོེེིིུུ སྲོོེེིིུུ ཧྲོོེེིིུུ ཀྵོོེེིིུུ

དེ་དག་རྣམས་ལ་ཡི་གེའི་ངོ་བོ་གཉིས་རྩེག་ནི་འདོགས་ཡིན་པས་རྩ་བའི་འདོགས་ལ། ན་རོ་ལ་སོགས་པ་ནི་ཡན་ལག་{ཞེས་}[[66]](#footnote-66)བྱ། འདོགས་ཀྱི་འདོགས་ཞེས་བྱའོ། །དེའང་བཤད་ལུགས་རྩ་བ་རྣམས་སྔར་འབྲུ་སྦྱར་ལྟར་བཤད་ཅིང༌། ཡི་གེ་ར་དང་ལ་གཉིས་ལ་ཙ་བཏགས་པ་མེད་ལ། [145-page Dg]གཞན་ཀུན་ལ་ཐོབ་པར་བཤད་དོ། །དེའང་རང་ཤར་ལས།

ཡན་ལག་ཐམས་ཅད་དེ་བཞིན་ནོ། །

དེ་ཡང་བཤད་ལུགས་འདི་ལྟ་སྟེ། །

འདོགས་དང་ཡན་ལག་འབྲེལ་བ་ལ། །

བཤད་ལུགས་འདོགས་ཀྱིས་བཤད་པའོ། །

ཡི་གེའི་འབྲུ་ནི་དོན་ལ་སྦྱོར། །

ཡི་གེའི་བཤད་ལུགས་སྒྲ་ལྟར་བཤད། །

ཡི་གེ་ར་ལ་ཙ་མེད་པའོ། །

ཡི་གེའི་དཔེ་མཚོན་དོན་སྦྱར་ནི། །

དེ་བཞིན་ཀུན་ལ་གནས་པའོ། །

{ཅེས་}[[67]](#footnote-67)སོ། །

###### 2.5.3.1.3.2.3 འཁོར་འདས་ཀྱི་བཤད་ཚུལ་ངེས་པ།

གསུམ་པ་འཁོར་འདས་ཀྱི་བཤད་ཚུལ་ངེས་པ་ནི་གཉིས་ཏེ། འཁོར་བ་དང་མྱ་ངན་ལས་འདས་པའི་བཤད་ལུགས་སོ། །

དང་པོ་ནི། རྒྱུད་ཀྱི་སྐབས་སུ་འདོགས་མེད་[page Ad-205]པའི་ཡི་གེ་རྣམས་འཁོར་བའི་ཆོས་དང་རང་གི་རིག་པ་སྦྱར་ཏེ་བཤད་པའོ། །དེ་ཡང་ཀ་ལྟ་བུ་ལ་འཁོར་བ་གདོད་མའི་དབྱིངས་ནས་འཁྲུལ་ནས་གྲུབ་ལ། མ་རིག་པ་ལ་སོགས་པའི་ཉོན་མོངས་པའི་ཚོགས་དང་བཅས་པའོ་ཞེས་བྱ་བ་ལ་སོགས་པར་བཤད་དོ། །

[[68]](#footnote-68)འདོགས་དང་ཡན་ལག་གང་བྱུང་ཡང་མྱ་ངན་ལས་འདས་པར་བཤད་དོ། །དེ་ཡང་འདོགས་བྱུང་ན་སྣང་སྟོང་ལ་སོགས་པ་གཉིས་ཚན་དུ་བཤད་ལ། ཡན་ལག་བྱུང་ན། སྐུ་ལྔ་ལ་སོགས་པ་ལྔ་ཚན་དང་གསུམ་ཚན་དང་། དྲུག་ཚན་ལ་སོགས་པ་ཡན་ལག་[page My-77b]གི་གྲངས་དང་བསྟུན་ལ་བཤད་དོ། །དེའང་རང་ཤར་ལས།

དེ་ལ་ཡི་གེ་ཐམས་ཅད་ཀྱི། །

བཤད་ལུགས་རྣམ་པ་གཉིས་སུ་འདུས། །

མྱ་ངན་འདས་ཡིག་བཤད་ལུགས་དང༌། །

འཁོར་བའི་ཡི་གེའི་བཤད་ལུགས་སོ། །

མྱ་ངན་འདས་པའི་ཡི་གེ་ནི། །

འདོགས་དང་ཡན་ལག་བཤད་པའོ། །

མ་དག་འཁོར་བའི་ཡི་གེ་ནི། །

དང་པོའི་མ་ལ་བཤད་པའོ། །

དེ་ལྟར་བཤད་ལུགས་རྣམ་གཉིས་ཀྱིས། །

ཡི་གེ་ཀུན་གྱི་དོན་འགྲོལ་ལོ། །

{ཅེས་}[[69]](#footnote-69)སོ། །

###### 2.5.3.1.3.2.4 གནས་དང་ལོངས་སྤྱོད་བཤད་པ།

བཞི་པ་ཡི་གེའི་གནས་དང་ལོངས་སྤྱོད་བཤད་པ་ནི། འདོགས་དང་ཡན་ལག་ཀུན་ཚང་བའི་དུས་ན། རྩ་བའི་ཡི་གེ་དང་པོའི་མ་འཁོར་བའི་ཆ་ལ་བཤད་ལ། དེ་ལ་འདོགས་གང་བྱུང་བ་དེ་ཕན་ཆད་མྱ་ངན་ལས་འདས་པའི་གནས་ཡིན་པས། བརྗོད་པ་ནའང་འདོགས་མ་དེ་ལ་སྦྱར་ཏེ་མཉམ་དུ་ཀློག་པའོ། །ཡི་གེའི་ངོ་བོ་དང་འདོགས་ཡན་ལག་འཁོར་འདས་ཀྱི་[146-page Dg]གནས་སོ། །

ཡང་མ་མོའི་ཡི་གེའི་ལོངས་སྤྱོད་དུ་འདོགས་དང་ཡན་ལག་རྣམས་བྱུང་བའོ། །དེ་[page Ad-206]ལ་མ་མོའི་གོང་ན་ཡོད་པའི་འདོགས་ཀྱི་གུ་གུ་འོད་ཀྱི་ཡི་གེའོ། །འགྲེང་བུ་ལམ་མོ། །ན་རོ་དབྱིངས་སོ། །ཀླད་ཀོར་ཆོས་ཉིད་ཀྱི་ཡི་གེའོ། །དེ་ལྟར་གོང་ན་ཡོད་པ་བཞི་པོ་དེ་ལ་སྒྲོན་མའི་ཡི་གེ་ཞེས་བྱ་སྟེ། སྒྲོན་མ་བཞི་ལུས་ཀྱི་གོང་མགོའི་མིག་ནས་འཆར་བ་དང་འདྲའོ། །འོག་གི་འདོགས་ནི་གཞིའི་ཡི་གེའོ། །ཡ་བཏགས་ཁྱབ་པའི་ཡི་གེའོ། །ར་བཏགས་འཆར་བའི་ཡི་གེའོ། །ཞབས་ཀྱུ་ཐུགས་རྗེའི་ཡི་གེའོ། །དེ་དག་ཀྱང་རང་ཤར་ལས།

ཡི་གེའི་གནས་དང་ལོངས་སྤྱོད་ཀྱང༌། །

འདི་ལྟར་ཀུན་ལ་ཤེས་པར་བྱ། །

དེ་ལ་འདོགས་དང་ཡན་ལག་ནི། །

གུ་གུ་འོད་ཀྱི་ཡི་གེར་བཤད། །

འགྲེང་བུ་ལམ་གྱི་ཡི་གེར་བཤད། །

ན་རོ་དབྱིངས་ཀྱི་ཡི་གེར་བཤད། །

ཀླད་ཀོར་ཆོས་ཉིད་ཡི་གེར་བཤད། །

དེ་ནི་གོང་གི་ཡི་གེ་བཞི། །

སྒྲོན་མའི་ཡི་གེར་འདོད་པའོ། །

ཞབས་ཀྱུ་ཐུགས་རྗེའི་ཡི་གེར་བཤད། །

ཡ་བཏགས་ཁྱབ་པའི་ཡི་གེར་བཤད། །

ར་བཏགས་འཆར་བའི་ཡི་གེར་བཤད། །

དེ་ལ་འདོགས་ནི་གང་བྱུང་བ། །

འདོགས་དང་སྦྱར་ཏེ་བཤད་པའོ། །

{ཅེས་}[[70]](#footnote-70)སོ། །

དེ་ཡང་ཡི་གེ་[page My-78a]དེ་ལྟ་བུའི་ཚོགས་པ་ནི་བརྡ་ཡིན་ཏེ། དཔེར་ན་མི་འགའ་ཞིག་གི་འཕྲིན་རིམ་པ་མང་པོ་ལ་སོར་མོ་རྣམས་ལ་སྐུད་པ་མང་པོ་བཏགས་པ་དང་འདྲ་ལ། དོན་ནི་འཁོར་འདས་ཀྱི་ཆོས་གཞི་ལམ་འབྲས་བུ་དབྱིངས་དང་ཡེ་ཤེས་ལ་སོགས་པ་མཚོན་པ་ཡིན་ནོ། །

###### 2.5.3.1.3.2.5 དེ་དག་གི་བརྗོད་ཚུལ་བསྟན་པ།

ལྔ་པ་དེ་དག་གི་བརྗོད་ཚུལ་བསྟན་པ་ལ་གཉིས་ཏེ། གནས་དང་བརྗོད་ཚུལ་སྤྱིར་བསྟན་པ་དང༌། སྒྲ་ཉེ་བར་བརྗོད་པ་བྱེ་བྲག་ཏུ་བཤད་པའོ། །

2.5.3.1.3.2.5.1 གནས་དང་བརྗོད་ཚུལ་སྤྱིར་བསྟན་པ།

དང་པོ་ལ་གཉིས་[page Ad-207]ཏེ། ཐུན་མོང་གི་གནས་དགོད་པ་དང༌། རིང་ཐུང་དང་ལྕི་ཡང་གི་རིམ་པ་བཤད་པའོ། །

2.5.3.1.3.2.5.1.1 ཐུན་མོང་གི་གནས་དགོད་པ།

དང་པོ་ནི། རྒྱུད་གང་དུ་ཡི་གེའི་སྔགས་རྩེག་མའམ་རྐྱང་པ་ཇི་ལྟ་བུ་བྱུང་ཡང༌། ལོག་པ་དང་སོ་ལ་བཞག་པ་གང་རུང་རྩ་བ་ལ། དེ་ལ་འདོགས་གང་བྱུང་གི་ལོག་པ་ཀུན་ལྕེ་རྩེ་རྐན་ལ་སྦྱར་ནས་མ་ལོག་པ་ཐད་སོའི་ལྟར་བརྗོད་ཅིག་ཅེས་བྱ་བ་ཡིན་ཏེ། ཊ་ལ་ཏ་ཞེས་བྱ་བ་ལ་སོགས་པ་ལྟ་བུའོ། །[147-page Dg]ཡན་ལག་རྣམས་ཀྱང་མ་ལ་གང་འཚམ་དུ་བྱིན་ལ་བརྗོད་པའོ། །དེ་ཡང་སྲོག་གཅིག་པ་དང་རིགས་མཐུན་པ་ཀུན་བསྡེབས་ནས་ཀླག་སྟེ། ཀྐ་ཞེས་པ་ལྟ་བུ་དང༌། ཀཱཽ་{ཅེས་}[[71]](#footnote-71)པ་བཞིན་ནོ། །མི་གཅིག་པ་སོ་སོར་བརྗོད་དེ། གྷྫ་ཞེས་པ་ལ་སོགས་པ་བཞིན་ནོ། །དེ་དག་ཀྱང་རིག་པ་རང་གྲོལ་ལས།

ཡི་གེའི་སྔགས་ལ་འདི་ལྟ་སྟེ། །

ལོག་དང་འདོགས་དང་ཡན་ལག་རྣམས། །

གང་ཡིན་པ་ཡང་འདིར་བརྗོད་ཅིང༌། །

གང་ལ་གང་གིས་འཚམ་པར་བོད། །

ལོག་པར་བཏགས་ལ་མངོན་གྱུར་ཏེ། །

མ་ཉིད་སོ་ལ་བཞག་པའོ། །

ཡན་ལག་མྱ་ངན་འདས་ཡིག་ཡིན། །

འདོགས་ནི་འཁོར་བ་ཁོ་ནའོ། །

དེ་བཞིན་སྔགས་དང་ཡི་གེ་རྣམས། །

གང་ལ་གང་འཚམ་དེས་བོད་དོ། །

ཅེས་སོ། །

དེའང་རང་ཤར་ལས། མ་འཁོར་བར་བཤད་ལ། འདོགས་དང་ཡན་ལག་མྱང་འདས་ཀྱི་ཡི་གེར་བཤད་ཅིང༌། རང་གྲོལ་ལས་མ་སོར་བཞག་ནས། འདོགས་འཁོར་བ་དང༌། ཡན་ལག་མྱང་འདས་སུ་བཤད་པ་གཉིས་མི་འགལ་ཏེ། སྐབས་ཀྱིས་གོ་བར་བྱ་བ་ལ་དགོངས་པའོ། །དེ་[page Ad-208]ཡང་འཁོར་བ་པའི་དུས་སེམས་ཅན་ལ་སངས་རྒྱས་[page My-78b]ཀྱི་སྙིང་པོས་ཁྱབ་པར་འཆད་དུས། སེམས་ཅན་གཞིར་བྱས་པས་ཡི་གེའི་ཡང་མ་དེ་འཁོར་བར་བྱས་ནས། འདོགས་དང་ཡན་ལག་མྱང་འདས་སུ་གོ་བར་བྱའོ། །གཤིས་རིག་པ་ལས་འཁོར་འདས་གྱེས་ཚུལ་དང་ཚང་ཚུལ་བརྗོད་དུས། མ་དེ་རིག་པ་མཚོན་པས་སོར་བཞག་ལ། འདོགས་འཁོར་བར་བཤད་ཅིང༌། ཡན་ལག་མྱ་ངན་ལས་འདས་པའི་ཆོས་སུ་བརྗོད་པར་བྱའོ། །རང་བཞིན་དུ་གང་དུ་ཡང་སྦྱར་དུ་ཡོད་དེ་བརྡ་ཆད་ཡིན་པའི་ཕྱིར་རོ། །

དེའང་མ་དག་པ་འཁོར་བ་མཚོན་དུས། རྩ་བ་དེ་རང་གི་སེམས་སུ་བྱས་ལ། འདོགས་དང་ཡན་ལག་དེའི་སྟེང་ན་ཡོད་པའི་ལས་དང་ཉོན་མོངས་པ་དང༌། ཕུང་པོ་དང་ཁམས་དང་སྐྱེ་མཆེད་དང་འབྱུང་བ་དང་གཟུང་འཛིན་ལ་སོགས་པར་ཡང་བཤད་དོ། །དག་པ་མྱ་ངན་ལས་འདས་པ་འཆད་དུས། མ་ཡིག་དེ་རང་བྱུང་གི་ཡེ་ཤེས་ལ། འདོགས་དང་ཡན་ལག་སྐུ་གསུམ་དང་ཡེ་ཤེས་ལྔ་དང་[148-page Dg]འོད་ལྔ་དང་སྟོབས་བཅུ་ལ་སོགས་པར་ཡང་བཤད་དོ། །འཁོར་འདས་གཉིས་ཀ་གཞི་གཅིག་ལ་བཤད་དུས། མ་ཡིག་དེ་རིག་པ་ལ། འདོགས་ཡན་ལག་འཁོར་འདས་ཀྱི་ཆོས་སུ་བཤད་དོ། །དེ་བཞིན་དུ་གཞི་བཤད་དུས་མ་དེ་རིག་པ་ལ། འདོགས་དང་ཡན་ལག་ངོ་བོ་རང་བཞིན་ཐུགས་རྗེ་དང༌། རླུང་ལྔ་ལ་སོགས་པར་ཡང་བཤད་དོ། །ལམ་བཤད་དུས་མ་དེ་སྙིང་གའི་ངོ་བོ་རང་བཞིན་ཐུགས་རྗེ་གསུམ་གྱི་རང་བཞིན་གཞི་ཡིན་ལ། འདོགས་དང་[page Ad-209]ཡན་ལག་གཞི་སྣང་སྒྲོན་མ་བཞི་དང་སྣང་བ་བཞི་ལ་སོགས་པར་ཡང་བཤད་དོ། །འབྲས་བུ་བཤད་དུས། མ་ཡིག་དེ་སངས་རྒྱས་ཀྱི་ཐུགས་རང་བྱུང་གི་ཡེ་ཤེས་ཡིན་ལ། འདོགས་ཡན་ལག་སྐུ་དང་ཡེ་ཤེས་དང་ཡོན་ཏན་དང་ཕྲིན་ལས་ལ་སོགས་པར་ཡང་བཤད་དོ། །མདོར་ན་དོན་གང་མཚོན་ནས་བཤད་པའི་དུས་ཀྱི་གཙོ་བོ་མ་ཡིག་ལ། དེའི་འཁོར་འདོགས་དང་ཡན་ལག་ཏུ་བཤད་པར་བྱའོ། །

2.5.3.1.3.2.5.1.2 རིང་ཐུང་དང་ལྕི་ཡང་གི་རིམ་པ་བཤད་པ།

གཉིས་པ་རིང་ཐུང་དང་ལྕི་ཡང་གི་རིམ་པ་བཤད་པ་ནི། རང་[page My-79a]གྲོལ་ལས།

སྒྲ་ལ་རྣམ་པ་བཞི་ཡིས་བསྟན། །

རིང་དང་ཐུང་དང་ཆེ་བ་དང༌། །

དེ་བཞིན་གཞི་ཡི་སྒྲ་ཞེས་བྱའོ། །

{ཅེས་}[[72]](#footnote-72)གསུངས་པས། ཐུང་ངུ་དང་། རིང་པོ་དང༌། ཤིན་ཏུ་རིང་ཞིང་ཆེ་བ་དང༌། གཞིའི་སྒྲ་དང་བཞི་ལས། ཐུང་ངུ་ནི། ཡི་གེ་གཅིག་སྟེ། བརྗོད་དུས་གཅིག་བརྗོད་པའི་ཡུན་དུ་ཀླག་པའོ། །རིང་པོ་ནི། གཉིས་དང་མཉམ་པ་སྟེ། སྐབས་ལ་ལར་རིགས་{འཐུན་}[[73]](#footnote-73)དང༌། སྲོག་མཐུན་ན་རིགས་མི་མཐུན་ཀྱང་རྩེགས་པ་དང་། རིང་ཆ་ཡོད་པ་རྣམས་སོ། །ཆེ་བ་ནི། ཤིན་ཏུ་རིང་པོ་སྟེ་གསུམ་གྱི་ཡུན་ཙམ་དུ་འབྱུང་བའོ། །གཞིའི་སྒྲ་ནི། ཡི་གེའི་དབྱིངས་ཏེ་མ་དང་ཡན་ལག་འདོགས་དང་བཅས་པ་རྣམས་སོ། །དེ་དག་སྲོག་མཐུན་ན་གཅིག་ཏུ་ཀླག་ལ། མི་མཐུན་ན་སོ་སོར་ཀླག་པའོ། །

ཡང་སྐབས་ཁ་ཅིག་ཏུ་ཐུང་ངུ་འདོགས་དང་ཡན་ལག་དང༌། རིང་ཆ་གང་ཡང་མེད་པའི་རྐྱང་པ་ལ་བརྗོད་དོ། །རིང་པོ་ནི། འའི་རིང་ཆ་ཡོད་པ་ལ་ཟེར་རོ། །ཆེན་པོ་ནི། ཀྐ་ལྟ་བུ་རིགས་[page Ad-210]མཐུན་རྩེགས་པ་ལ་འདོད་དོ། །གཞིའི་སྒྲ་ནི། ཀ་ལ་ཙ་བཏགས་ལ་སོགས་པ་[149-page Dg]འཐུག་པོ་རྣམས་ལ་གྲགས་སོ། །དེ་ཡང་སྒྲ་པ་དང་སྦྱར་ན་སྔ་མ་ལྟར་ཡི་གེའི་ཡུན་{རྩི་}[[74]](#footnote-74)བ་ཡིན་ཏེ། བོད་པའི་ཚེ་དེ་ལྟར་ཤེས་པར་བྱའོ། །རྒྱུད་རང་གཞུང་དང་སྦྱར་ཏེ་དག་པ་དང་གནས་ལ་ལྟོས་ནས་ཕྱི་མ་ལྟར་སྦྱར་ཏེ་དོན་དེ་བཞིན་དུ་བཤད་དོ། །འདི་དག་གི་ལྕི་ཡང་དང་རིང་ཐུང་ངེས་པ་ལ། འཐུག་པོ་རྣམས་ནི་ལྕི་བ་ཡིན་ལ། ཐུང་ངུ་རྣམས་ནི་ཡང་བར་འདོད་པའོ། །གནས་སོ་སོར་ཕྱེ་ན། རང་གྲོལ་ལས།

སྒྲ་ལ་རིང་དང་ཐུང་བ་རྣམས། །

བསྟན་པ་འདི་ལྟར་ཡིན་པར་གསུངས།

ཨྸ་ལ་ཨ་རྩེགས་རིང་བ་དང༌། །

ཀ་ལ་ཀ་བཏགས་རིང་བར་བཤད། །

བ་ལ་བ་བཏགས་ཆེ་བར་བོད། །

ཛ་ལ་ཛ་བཏགས་འཐུག་པོར་བཤད། །

ཉ་ལ་ཉ་བཏགས་རིང་པོར་བོད། །

ས་ལ་ས་བཏགས་ཐུང་ངུར་བཤད། །

ཡ་ལ་ཡ་བཏགས་ཆེན་པོའོ། །

མ་ལ་མ་བཏགས་མཐུག་པོར་བཤད། །

ག་ལ་ག་བཏགས་རིང་བར་བཤད། །

ཚ་ལ་ཚ་བཏགས་ཐུང་ངུར་བཤད། །

ཧ་ལ་ཧ་བཏགས་ཆེན་པོར་བོད། །

ཐ་ལ་ཙ་བཏགས་འཐུག་པའོ། །

ཁ་ལ་ཁ་བཏགས་[page My-79b]རིང་པོར་བསྟན། །

ང་ལ་ང་བཏགས་ཐུང་ངུ་ཡིན། །

པ་ལ་བ་བཏགས་ཆེན་པོར་བོད། །

ཐ་ལ་ཐ་བཏགས་འཐུག་པོ་ཡིན། །

དེ་ལ་སོགས་པའི་ཡི་གེ་རྣམས། །

འབྲུ་སྦྱར་དོན་ལ་ཤེས་པར་བྱའོ། །

དེ་ཡང་དཀྲུགས་པ་འདི་ལྟ་སྟེ། །

ཀ་ལ་ཙ་བཏགས་འཐུག་པོ་ཡིན། །

ཐ་ལ་ན་བཏགས་འཐུག་པོར་བཤད། །

ཛ་ལ་བ་བཏགས་[page Ad-211]འཐུག་པོར་བོད། །

མ་ལ་ཤ་བཏགས་འཐུག་པོར་བཤད། །

བ་ལ་ཨ་བཏགས་འཐུག་པོའི་དོན། །

ན་ལ་ཏ་བཏགས་འཐུག་པོར་བཤད། །

དེ་རྣམས་འཐུག་པོ་དག་ཏུ་བོད། །

རིང་བའི་ཡི་གེ་འདི་ལྟ་སྟེ། །

ཡ་ལ་ང་བཏགས་རིང་བར་བཤད། །

ག་ལ་ཧ་བཏགས་རིང་བར་བོད། །

ཐ་ལ་ད་བཏགས་རིང་བར་བཤད། །

འ་ལ་ཁ་བཏགས་རིང་བར་བོད། །

ཏ་ལ་ན་བཏགས་རིང་བར་བཤད། །

ཤ་ལ་ཞ་བཏགས་རིང་བའོ། །

དེ་རྣམས་རིང་བ་དག་ཏུ་བཤད། །

འདི་རྣམས་ཆེ་བར་བོད་པའོ། །

སྭ་ལ་ལ་བཏགས་ཆེ་བ་ཉིད། །

ཡ་ལ་དུ་བཏགས་ཆེ་བའོ། །

ཀ་ལ་སྐྲེ་བཏགས་ཆེ་བར་བོད། །[150-page Dg]

ཧྲ་ལ་ཧ་བཏགས་ཆེ་བ་ཉིད། །

ཉ་ལ་ར་བཏགས་ཆེ་བའོ། །

ང་ལ་ཏེ་བཏགས་ཆེ་བའོ། །

ཡ་ལ་ལ་བཏགས་ཆེ་བ་ཉིད། །

སྨ་ལ་ཁྲུ་བཏགས་ཆེ་བ་ཉིད། །

དེ་རྣམས་ཆེ་བའི་ཡི་གེར་བཤད། །

ཐུང་བའི་དོན་ཉིད་འདི་ལྟ་སྟེ། །

ང་ལ་ཡ་བཏགས་ཐུང་ངུར་བོད། །

ག་ལ་ང་བཏགས་ཐུང་ངུར་བཤད། །

ད་ལ་ང་བཏགས་ཐུང་དུར་བོད། །

ཀ་ལ་ཞ་བཏགས་ཐུང་བར་བཤད། །

ཇ་ལ་ས་བཏགས་ཐུང་བའོ། །

ཡ་ལ་ནི་བཏགས་ཐུང་ངུར་བཤད། །

ཁ་ལ་ཨུ་བཏགས་ཐུང་བའོ། །

ས་ལ་ང་བཏགས་ཐུང་བ་ཉིད། །

ད་ལ་ན་བཏགས་ཐུང་བར་བཤད། །

དེ་ལ་ཡན་ལག་གང་བྱུང་བ། །

དེ་དང་མཐུན་པར་བོད་པའོ། །

{ཅེས་}[[75]](#footnote-75)སོ། །

དེའང་ཅ་དང་ཇ་དང༌། ཟ་དང་ཞ་དང་ཆ་རྣམས་བྱུང་བས་རྒྱ་གར་ལ་མེད་པས་སྙམ་དུ་དོགས་པར་མི་བྱ་སྟེ། སཾ་སྐྲྀ་ཏ་ལེགས་[page Ad-212]སྦྱར་གྱི་ཡི་གེ་ལ་མེད་ཀྱང༌། ཨུ་རྒྱན་མཁའ་འགྲོའི་ཡི་གེ་ལ་སྒྲ་དེ་དག་ཡོད་པས། གཟུགས་འདི་དག་བྱུང་ལ། རྒྱུད་འདི་དག་ཨུ་རྒྱན་གྱི་ཡི་གེ་ལ་མཁའ་འགྲོ་མས་བཟུང་བ་ཡིན་ནོ།། །།

2.5.3.1.3.2.5.2 སྒྲ་ཉེ་བར་བརྗོད་པ་བྱེ་བྲག་ཏུ་བཤད་པ།

གཉིས་པ་སྒྲ་ཉེ་བར་བརྗོད་པ་བྱེ་བྲག་[page My-80a]དུ་བཤད་པ་ལ་གཉིས་ཏེ། རྐྱང་པ་དང༌། དབྱིངས་ཀྱི་གནས་བརྗོད་པའོ། །

2.5.3.1.3.2.5.2.1 རྐྱང་བའི་གནས་བརྗོད་པ།

རྐྱང་པའི་གནས་ནི། ཨ་ག་ཤ་ས་{ཅེས་}[[76]](#footnote-76)པ་ལྟ་བུ་སྟེ་འཁོར་འདས་གང་རུང་གི་རྩ་བ་ལ་སྦྱར་ཏེ་བཤད་ཅིང༌། བོད་པའང་ག་ཛ་ད་པ་རྣམས་ལ་འས་འཕུལ་སྦྱར་བ་ལྟར་ཀླག་ཅིང༌། ཡི་གེ་གཞན་རྣམས་སོར་ཀླག་གོ །དེའང་ཀརྨ་དང་སརྦ་ལ་སོགས་པ་ནི་འདོགས་ཀྱི་སྒྲས་རྨ་དང་རྦ་ཞེས་བྱ་ལ། རྐྱང་པར་བྱུང་ན་མ་དང་འབའ་ཞེས་བྱའོ། །

2.5.3.1.3.2.5.2.2 དབྱངས་ཀྱི་གནས་བརྗོད་པ།

དབྱིངས་ཀྱི་གནས་བརྗོད་པ་ལ་གསུམ་སྟེ། འདོགས་དང༌། ཡན་ལག་དང༌། རྩེག་མའོ། །

2.5.3.1.3.2.5.2.2.1 འདོགས།

དང་པོ་ནི། གཉིས་རྩེག་ན་འདོགས་ཞེས་བྱ་སྟེ། སྲོག་མཐུན་ན་གཅིག་ཏུ་བཀླག་པ་བྷ་དྷ་གྷ་ཛྷ་{ཅེས་}[[77]](#footnote-77)པ་ལྟ་བུའོ། །དེ་ཡང་ཡི་གེ་མ་མོའི་སྒྲའི་བག་ལ་ཞའི་ཚུལ་དུ་ཧའི་སྒྲ་ཅུང་ཟད་ཐོན་པར་བོད་དོ། །སྲོག་མི་མཐུན་ན་ཕྲལ་ནས་སོ་སོར་བརྗོད་དེ་ཨྚ་ཙྚ་ཙྼི་ཅེས་པ་ལ་ཨ་ཊ་ཙ་ཊ་ཙ་རི་ཞེས་བོད་དོ། །རྩེག་མའི་རིགས་ཀུན་དེ་བཞིན་ནོ། །

2.5.3.1.3.2.5.2.2.2 ཡན་ལག

གཉིས་པ་ལའང་སྲོག་མཐུན་པ་དང་མི་མཐུན་པའི་[151-page Dg]རིམ་པ་དེ་དང་འདྲ་བ་ལས། སོ་སོར་བོད་ལུགས་ཀག་ཆེན་ལྟ་བུ་སྟེ། ཀ་ལྟ་བུའི་གོང་དུ་ན་རོ་གཉིས། འགྲེང་བུ་གཉིས། གུ་གུ་གཉིས། ཀླད་ཀོར་གཅིག {།}[[78]](#footnote-78)ཞབས་ཀྱུ་གཉིས། ཡ་བཏགས་གཉིས། ར་བཏགས་གཉིས། [page Ad-213]རིང་ཆ་གཅིག་རྣམས་བྱུང་ན། མ་མོ་ལན་བཅུ་བཞིར་འབྱུང་སྟེ། ཀྱྱུུྲྲཱོོེེིིཾ ཀོ ཀཱོ ཀེ་ཀཱེ ཀི་ཀཱི ཀུ་ཀཱུ ཀྱ་ཀྱཱ ཀྲ་ཀྲཱ ཀཾ་ཀཱ {ཅེས་}[[79]](#footnote-79)པའོ། །དེ་ཡང་རྩ་བའི་ཀ་ནི་ཀ་རྐྱང་ལ། ཀླད་ཀོར་ནི་ཀཾ་དུ་བོད་པའོ། །ན་རོ་ལ་སོགས་པ་ནི་རེ་རེ་ལ་ཕྱི་མ་རྣམས་རིང་ཆ་དང་བཅས་པར་ཀླག་གོ །དེ་ནི་རྐྱང་པ་ལ་ཡན་ལག་བཏགས་པའི་དབང་དུ་བྱས་པའོ། །འདོགས་ལ་ཡན་ལག་བཏགས་པ་ལ་ནི་ ཀླུུྱྱྲྲཱོོིིེེ ཀ་ལྟ་བུ་གཅིག་ལ་ན་རོ་གཉིས། གུ་གུ་གཉིས། འགྲེང་བུ་གཉིས། ཞབས་ཀྱུ་གཉིས། ཡ་བཏགས་གཉིས། ར་བཏགས་གཉིས། འདོགས་ཀྱི་ལ་གཅིག། ཀླད་ཀོར་དང་རིང་ཆ་གཅིག་ཡོད་ན། རྩ་བའི་ཀ་དང༌། འདོགས་ཀྱི་ལ་གཉིས་ལ་གོང་འོག་གི་ན་རོ་ལ་[page My-80b]སོགས་པ་ཕྱེད་མར་བྱིན་ནས། ཀླད་ཀོར་ལ་ལ་བྱིན་ཞིང༌། རིང་ཆའི་འ་གཉིས་ཀ་ལ་ཕན་པའི་རྐྱེན་དུ་སྟེར་བ་ཡིན་ཏེ། དཔེར་ན། ཀཱིལཱི ཀཱོལཱོ ཀཱེལཱེ ཀཱུལཱུ ཀྱཱལཱཡཀྲཱལཱརལཾ། {ཅེས་}[[80]](#footnote-80)ལ་དང་ར་སྲོག་མི་མཐུན་པས་ལའི་ཐོབ་མལ་གྱི་ལ་བཏགས་དང་ར་བཏགས་གྲལ་ལ་བཅུག་ལ་བོད་པའོ། །གོང་འོག་གི་ཡན་ལག་ལ་མང་ཉུང་བྱུང་ན། མཉམ་པའི་ལྷག་གང་ཡིན་འདོགས་ཀྱི་ཡི་གེ་ལ་སྦྱིན་ནས་ཀླག་གོ །ཀླད་ཀོར་འདོགས་ལ་དབང་བའོ། །གོང་གི་ན་རོ་ལ་སོགས་པ་གཅིག་ལས་མེད་ན་རྩ་བ་རྐྱང་པར་བོད་ཅིང༌། ན་རོ་ལ་སོགས་རྒྱན་གྱི་ཡི་གེ་བཞི་འདོགས་ལ་སྦྱིན་ནོ། །འོག་གི་མཐའ་རྟེན་ཞབས་ཀྱུ་ལ་སོགས་པ་ཚན་པ་རེ་རེ་ལས་མེད་ན། རྩ་བ་ལ་བྱིན་ལ་འདོགས་རྐྱང་པར་བོད་པའོ། །དེ་གཉིས་ཀྱི་དཔེར་བརྗོད་ན། རིམ་པ་[page Ad-214]བཞིན་ ཀྨོེི{ཅེས་}[[81]](#footnote-81)པ་ལ། ཀ་མོ་ཀ་མི་ཀ་མེ་མཾ་ཞེས་བཀླག་གོ ། ཀྩྲྱུ ཅེས་པ་ལ། ཀྲ་ཙ་ཀྱ་ཙ་ཀུ་ཙ་ཞེས་བོད་དོ། །དེའང་རྩ་བའི་ཡི་གེ་ཐོག་མར་སྣ་འདྲེན་པས་འདོགས་ཀྱི་སྔོན་ལ་བོད་པ་ཡིན་ནོ། །ན་རོ་གུ་གུ་འགྲེང་བུ་ཀླད་ཀོར་བཞི་ལ་རྒྱན་གྱི་ཡི་[152-page Dg]གེ་བཞི་ཞེས་བྱའོ། །ཡ་བཏགས་ར་བཏགས་ཞབས་ཀྱུ་གསུམ་ལ་མཐར་རྟེན་ནམ། རྟེན་གྱི་ཡི་གེ་བཞི་ཞེས་བྱའོ། །རྐྱང་བ་རྣམས་ལ་གུ་གུ་གཉིས་རྩེག་བྱུང་ན་དྲང་པོར་བཞག་པ་ཞེས་བྱ་སྟེ། ཀཱི་ཞེས་གུ་གུ་གཅིག་རིང་ཆར་བོད་དོ། །ན་རོ་གཉིས་རྩེག་བྱུང་ན་སྟོད་དེ་སྨད་པ་ཞེས་བྱ་སྟེ། ཀོའུ་ཞེས་གཅིག་ཞབས་ཀྱུར་བོད་དོ། །འགྲེང་བུ་གཉིས་རྩེག་བྱུང་ན། འགྲེང་སྟེ་བཀུག་པ་ཞེས་བྱ་སྟེ། ཀེའི་ཞེས་གཅིག་གུ་གུར་བོད་དོ།། །།

2.5.3.1.3.2.5.2.2.3 བརྩེགས་མ།

གསུམ་པ་རྩེག་མའི་བརྗོད་ལུགས་ནི། སྲོག་མཐུན་པ་ལ་སོགས་འདྲ་ལ་སྒྲ་བརྗོད་ན། ཨྐྴྨྟཱོོོིིཾ{ཅེས་}[[82]](#footnote-82)པ་ནི། ཨོ་ཀོ་ཤོ་མི་ཏྲྀ་ཊཾ་ཞེས་པའོ། །དེའི་དོན་ནི། སྐྱེ་བ་མེད་པ་དག་པ་ཆོས་ཀྱི་སྐུ། ཤེས་རབ་ཀྱི་བདག་ཉིད་ཆོས་ཐམས་ཅད་གཉིས་སུ་མེད་པ། རྟག་པའི་ཡེ་ཤེས་སྟོང་པ་འགག་པ་མེད་པ། དབྱིངས་ལས་དབྱིངས་བྱུང་བ། ཡེ་ཤེས་གཉིས་མེད་ཀྱིས་བརྒྱན་པ། དེའི་ཕྱིར་ན་དབྱིངས་ཡེ་ཤེས་གསུམ་རྩེག་གི་བདག་ཉིད་དོ། །དེའང་ཆོས་[page My-81a]ཉིད་མཉམ་པ་ཉིད་ལས་མ་འདས་པའི་རིག་པའི་ཡེ་ཤེས་སོ། །འོད་ལ་གཉིས་ཏེ་རྟོགས་པའི་གང་ཟག་གི་འོད་དང༌། མ་རྟོགས་པ་སེམས་ཅན་གྱི་འོད་དོ། །དེ་ཡང་རྟོགས་པ་དང་ལྡན་པ་རྣམས་ལ་སྣང་བ་འདི་[page Ad-215]ཉིད་ལ་ཡེ་ཤེས་ལྷུག་པར་འཆར་རོ། །མ་རྟོགས་པ་ལ་འོད་ལྔ་ཡོད་ཀྱང་མི་མཐོང་བས་མཚོན་དུ་མེད་དོ། །དེ་བཞིན་དུ་རྩེག་མའི་གནས་གཞན་ཡང་ ནྩྫྨྟྵཱིིིོུཾ {ཅེས་}[[83]](#footnote-83)པ་ནི། ནི་ཙི་ཛི་མོ་ཏཾ་ཤུ་མ་ནུ་སརྦ་དྷརྨ་ཀཱ་ཡ་སི་ཏི་སཾ་བྷ་རཿ{ཅེས་}[[84]](#footnote-84)པའོ། །འདི་དག་སྒྲ་བསྒྲུབས་པའི་ཁོང་ན་དྷརྨ་ཀཱ་ཡ་སིདྡྷི་བྷ་ར་རྣམས་ཡོད་པའོ། །དེ་དག་གི་དོན་ནི། དག་པའི་ལུས་སྒྲ་དངོས་ཀྱིས་བསྟན་ལ། མ་དག་པའི་ལུས་བསྒྲུབས་པས་བསྟན་ཏོ། །དེ་ལ་དག་པ་ཡེ་ཤེས་ཀྱི་ལུས་ནི། སྣང་བ་འདི་འགགས་མ་ཐག་ཏུ་འཆར་རོ། །མ་དག་པ་སེམས་ཅན་གྱི་ལུས་ནི་དངོས་པོར་སྣང་བ་འདི་ཉིད་དོ། །ཡེ་ཤེས་ཀྱི་ལུས་སྙིང་ཀའི་རིག་པ་སྟོང་རིག་དོན་གྱི་ཡེ་ཤེས་ཏེ། ཆོས་ཉིད་རྟག་པ་མི་འགྱུར་བ། འཁྲུལ་པ་ལས་ལོག་པའོ། །རིག་པའི་ཤེས་རབ་འཇིག་རྟེན་ལས་ལོག་པའོ། །རིག་པའི་ཐུགས་རྗེས་[153-page Dg]འཆར་ནུབ་མེད་པར་འགྲོ་བའི་དོན་བྱེད་པའོ། །ཡང་རྩེག་མའི་རྣམ་གྲངས་བསྟན་པ་ནི། འྡྨླྱེེེོཾ {ཅེས་}[[85]](#footnote-85)པ་སྟེ། འེ་དེ་གེ་མཾ་ལྷ་ཧ། ཨད་མ་ཀོ་ཙག་ཏྲ་པ་ལོ་ཀི་{ཅེས་}[[86]](#footnote-86)པའོ། །དེའི་དོན་འོད་ལ་འཇུག་སྟེ། རིག་པའི་འོད། སྐུའི་འོད། ཡེ་ཤེས་ཀྱི་འོད་གསུམ་ཆོས་ཀྱི་དབྱིངས་སུ་འདུས་པའོ། །དེའང་ཆོས་ཉིད་མཉམ་པ་ལས་མ་འདས་པའོ། །གཉིས་སུ་མེད་པའི་དོན་ཡེ་ཤེས་ཀྱི་བདག་ཉིད་ལ། སྟོང་པ་རྩེགས་པ་སྟོང་པ་ལོངས་སྤྱོད་རྫོགས་པའི་སྐུ་མཉམ་པ་ཉིད་ཀྱི་དོན། ཚིག་ལས་འདས་པའི་སྐུ། གསལ་བའི་འོད་ཀྱིས་ཁྱབ་པ། ཆ་གང་ལ་[page Ad-216]ཡང་རག་མ་ལུས་པའོ། །ལམ་ལ་གསུམ་སྟེ། སྟོང་པ་ཡེ་ཤེས་ཀྱི་ལམ། གསལ་བ་འོད་ཀྱི་ལམ། མི་འགྱུར་བ་རིག་པའི་སྟོང་ལམ་མོ། །དང་པོ་ནི། བྱང་ཆུབ་ལམ་གྱི་སྒྲོན་མའོ། །གཉིས་པ་ནི། ཡེ་ཤེས་[page My-81b]ཀྱི་སྒྱུ་ལུས་སོ། །གསུམ་པ་ནི། རིན་པོ་ཆེའི་ལུས་སོ། །དེ་གསུམ་ཡང་ཆོས་ཀྱི་དབྱིངས་ཀྱི་ངང་དུ་རོ་གཅིག་པ་སྟེ། ཆོས་ཉིད་མཉམ་པ་ཆེན་པོའི་དབྱིངས་མཆོག་མི་འགྱུར་ལས་མ་འདས་པའོ། །རྩེག་མ་གཞན་ཡང༌། ཤྦྫྨུྟྱྱྱཾ ཤཾ་བཛྲ་མུ་ཏད་ཡ་བྱ་ཉ་པྲ་པ་ར་དུས་སྟན་ཀ་ཧིཿ {ཅེས་}[[87]](#footnote-87)པའི་དོན་ནི། ཤེས་རབ་ཀྱི་དོན་གྱིས་རྟོགས་པ། དུས་ལས་མི་འགྱུར་བའི་ཡེ་ཤེས། མ་རིག་པ་ངང་གིས་བཅོམ་པ། ཆོས་ཀྱི་དབྱིངས་མཉམ་པའི་མུ་ཁྱུད་དང་ལྡན་པ། རང་ལ་རྟག་པར་ཡོད་པས་ཁྱབ་པ་གསུམ་དང་ལྡན་པ། མཉམ་པ་ཉིད་ཀྱི་ཡེ་ཤེས་རང་ཤར་བའོ། །གཞན་ཡང་། མྒཱྷྶྷུཾཾཾ མཾ་གཾ་ཧ་ས་ཧུཾ་སྟེ་བསྒྲུབས་པས་མ་ལ་མ་ལ་དྷ་ཐུམ་དྷ་ཐིམཿ {ཅེས་}[[88]](#footnote-88)པའི་དོན་ནི། རང་གི་རིག་པ་མཉམ་ཉིད་དག་པའི་སྐུར་རྟོགས་པ། དེ་ཡང་སྟོང་པ་རང་བྱུང་གི་ཡེ་ཤེས་ཀྱིས་ཁྱབ་པར་རྟོགས་པ། དེ་ཡང་རང་གི་དངོས་པོའི་ས་ལ་ཡོངས་སུ་མྱ་ངན་ལས་འདས་པའི་རྟོགས་པ། སྐུ་གསུམ་འདུ་འབྲལ་མེད་པའི་དོན་རྟོགས་པ། ཆོས་ཐམས་ཅད་མཉམ་པ་ཉིད་གཉིས་སུ་མེད་པར་རྟོགས་པའོ། །དེ་ལས་ཐུགས་རྗེ་འགག་པ་མེད་པ་ཉི་མའི་ཟེར་ལྟ་བུར་འཆར་བའོ། །རྟོགས་པའི་[154-page Dg]ཡེ་ཤེས་རང་ས་ཟིན་པའོ། །གཞན་ཡང་། [page Ad-217] སྟྻྨྴྸཾ [[89]](#footnote-89)སཾ་ཏ་ཀ་ཡུ་མུ་ཤ་སུ་མ་ཧ་དུ་བྷ་རི་ཀེ་ཧ་ཀེ་ཧ་སྟེ། འགྱུར་མེད་སྐུ་གསུམ་གྱི་ས་ནོན་པའོ། །དུས་ཐམས་ཅད་པའི་ཡེ་ཤེས་རྟག་པར་བཞུགས་པ་ཆོས་ཀྱི་དག་པ་ཡེ་ཤེས་ཀྱི་སྙིང་པོ་ཅན། མཉམ་པ་ཉིད་ཤེས་རབ་ཀྱི་བདག་ཉིད་དུ་གྱུར་པ། སྟོང་པ་ལ་ཐུགས་རྗེ་གསུམ་དུས་གཅིག་ཏུ་འཆར་བ་དེ་ཡང་མ་འགགས་པའི་ཚུལ་གྱིས་མཉམ་པ་ཉིད་ཀྱི་ཡེ་ཤེས་ཀྱི་སྐུ་ལས་མ་འདས་པ། འགྱུར་མེད་ཀྱི་ཡེ་ཤེས་རང་ཆས་སུ་བཤད་པའོ། །སྒྲའི་གནས་ཡི་གེ་མང་པོ་རྩེག་མ་རྣམས་ཀྱི། འགྲེང་བུ་དང་ན་རོ་ཡས་མར་རིམ་བཞིན་བྱིན་ནས་གུ་གུ་དང་བཅས་པ་དེ་བཞིན་ཀླག་ཅིང༌། ཀླད་ཀོར་འོག་མའི་སྟེང་དུ་ཐོབ་པ་ཡིན་ནོ། །ཡི་གེའི་གནས་འདིས་རྒྱུད་བཅུ་བདུན་གྱི་ཁོག་བཅིངས་པ་ཡིན་པས། རྒྱུད་ཀྱི་གནས་གང་དུ་བྱུང་ཡང་[page My-82a]དེ་ལྟར་གོ་བར་བྱའོ། །ཡི་གེ་རྩེག་མའི་དཔེར་བརྗོད་འདི་དག་ཀུན་ཏུ་བཟང་པོ་ཐུགས་ཀྱི་མེ་ལོང་ལས་བྱུང་བ་བཞིན་ནོ། །ཡི་གེ་འཁོར་ལོའི་རིམ་པ་འདི་རྒྱུད་ཀྱི་དཀའ་བའི་གནས་ཡིན་ཏེ། ཤེས་ན་དོན་ཆེན་པོ་ཁོང་ཁྲོལ་བ་ལ་བསམས་ནས་འདིར་ལེགས་པར་གཏན་ལ་ཕབ་པ་ཡིན་ནོ།། །།

### 2.5.3.2 གླེང་གཞི་ངེས་པའི་རྣམ་གྲངས།

དོན་གཉིས་པ་གླེང་གཞི་ངེས་པའི་རྣམ་གྲངས་བཤད་པ་ལ་གཉིས་ཏེ། སྤྱིར་བསྟན་པ་དང༌། བྱེ་བྲག་ཏུ་བཤད་པའོ། །

#### 2.5.3.2.1 སྤྱིར་བསྟན་པ།

དང་པོ་ནི། གསང་བ་བླ་ན་མེད་པའི་རྒྱུད་རྣམས་ཀྱི་དོན་དགོངས་པ་རྣམ་པ་གཉིས་ཀྱིས་བཅིངས་ནས་འཆད་དེ། རིག་པ་རང་སྣང་གི་བློ་ཅན་ལ་དགོངས་ནས། རྒྱུད་[page Ad-218]ཀྱི་མཚན་དོན་དབྱེ་བ་དང༌། དམིགས་པ་ཡུལ་གྱི་བློ་ཅན་རྣམས་ལ་དགོངས་ནས་རྒྱུད་ཀྱི་གཞུང་ངེས་པར་བསྟན་པའོ། །དེ་སྐད་དུ་ཡང་ཐལ་འགྱུར་ལས།

ཨེ་མ་རྒྱུད་དག་ངེས་འབྱུང་བ། །

དགོངས་པ་རྣམ་པ་གཉིས་ཡིན་ཏེ། །

རིག་པ་རང་སྣང་བློ་ཅན་ལ། །

རྒྱུད་ཀྱི་མཚན་དོན་རྣམ་ཕྱེ་སྟེ། །

བརྡ་དང་སྒྲ་དང་དོན་གསུམ་གྱིས། །

ཆོས་ཉིད་མངོན་གསུམ་ལམ་བྱས་ཏེ། །

ཁམས་གསུམ་འཁོར་བ་རྒྱུན་བཅད་ནས། །

ཕྱི་ཕྱིར་བཟློག་པ་མེད་པ་ཡིས། །

ཟད་པའི་མཚན་ཉིད་ཤེས་པའོ། །

དམིགས་[155-page Dg]པ་ཡུལ་གྱི་བློ་རྣམས་ལ། །

རྒྱུད་ཀྱི་གཞུང་དོན་རྣམ་ཕྱེ་སྟེ། །

གང་ལ་གང་མོས་ངེས་པའི་གནད། །

རེ་རེ་དག་ལ་གནད་བཙུགས་ནས། །

འབྲལ་བ་མེད་པར་ཡོངས་རྟོགས་ཏེ། །

འཁོར་བ་དག་ལ་གནས་པ་མིན། །

སྤྲོས་པ་དག་ལ་དགའ་བའི་མི། །

སྣ་ཚོགས་ཐབས་ལ་བསླབས་གྱུར་ན། །

དེས་ཀྱང་སོ་སོའི་དངོས་གྲུབ་བརྙེས། །

དགོངས་པའི་གནད་དོན་མན་ངག་ནི། །

སོ་སོའི་སྐབས་ནས་ཤེས་པར་བྱའོ། །

{ཅེས་}[[90]](#footnote-90)སོ། །

འདི་ལ་བཤད་ཚུལ་བཞིས་གང་ཟག་གི་བློ་རིག་རྣམས་གྲོལ་བར་རྣམ་པར་དབྱེ་ན། བློ་སྤྲོས་པ་དང་བཅས་པ་རྣམས་ཀྱི་དོན་དུ་གླེང་གཞི་ཕུན་སུམ་ཚོགས་པའི་ཚུལ་གྱིས་རྒྱུད་ཕྱི་ལྟར་བཤད་པ་དང༌། བློ་སྤྲོས་པ་མེད་པ་རྣམས་ཀྱི་དོན་དུ་གཞུང་གི་དོན་མན་ངག་ངེས་པ་ནང་ལྟར་བཤད་པ་དང༌། བློ་ཤིན་ཏུ་སྤྲོས་པ་[page My-82b]མེད་པ་རྣམས་ཀྱི་དོན་དུ་མཚན་རང་གཞུང་དུ་རྟོགས་པར་བྱ་བའི་ཕྱིར་གསང་བ་ལྟར་[page Ad-219]བཤད་པ་དང༌། བློ་རབ་ཏུ་སྤྲོས་པ་མེད་པ་རྣམས་ཀྱི་དོན་དུ་རྒྱུད་ཀྱི་དོན་བསྡུས་པ་གསང་བ་བླ་ན་མེད་པ་རྫོགས་པ་ཆེན་པོ་ལྟར་བཤད་པའོ། །

##### 2.5.3.2.1.1 བློ་སྤྲོས་པ་དང་བཅས་པ་རྣམས་ཀྱི་དོན་དུ་གླེང་གཞི་ཕུན་སུམ་ཚོགས་པའི་ཚུལ་གྱིས་རྒྱུད་ཕྱི་ལྟར་བཤད་པ།

དང་པོ་ནི། རྒྱུད་ཀྱི་ལུས་དྲིལ་བ་གླེང་གཞི་ཡིན་ལ། གླེང་གཞི་ལས་ལུས་འཕྲོས་པའི་ཕྱིར་གླེང་གཞི་གཉིས་ཀྱི་དོན་བཤད་པའོ། །

##### 2.5.3.2.1.2 བློ་སྤྲོས་པ་མེད་པ་རྣམས་ཀྱི་དོན་དུ་གཞུང་གི་དོན་མན་ངག་ངེས་པ་ནང་ལྟར་བཤད་པ།

གཉིས་པ་ནི། དེ་རྣམས་ཀྱི་དོན་བསྡུས་ན་ཚིག་གི་དོན་བཅུ་གཅིག་ཏུ་ངེས་པས་མན་ངག་ཚིག་དོན་རྣམ་པ་བཅུ་གཅིག་ཏུ་གཏན་ལ་འབེབས་པའོ། །

##### 2.5.3.2.1.3 བློ་ཤིན་ཏུ་སྤྲོས་པ་མེད་པ་རྣམས་ཀྱི་དོན་དུ་མཚན་རང་གཞུང་དུ་རྟོགས་པར་བྱ་བའི་ཕྱིར་གསང་བ་ལྟར་བཤད་པ།

གསུམ་པ་ནི། དེ་ལྟར་བཅུ་གཅིག་ཀྱང་ཁྲེགས་ཆོད་དང་ཐོད་རྒལ་གཉིས་སུ་འདུས་པས་ཉམས་ལེན་གྱི་འགག་གཉིས་སུ་བཅིངས་ནས་འཆད་པའོ། །

##### 2.5.3.2.1.4 བློ་རབ་ཏུ་སྤྲོས་པ་མེད་པ་རྣམས་ཀྱི་དོན་དུ་རྒྱུད་ཀྱི་དོན་བསྡུས་པ་གསང་བ་བླ་ན་མེད་པ་རྫོགས་པ་ཆེན་པོ་ལྟར་བཤད་པ།

བཞི་པ་ནི། དེ་ཡང་རིག་པ་མངོན་གསུམ་གྱི་དོན་ལ་འདུས་པས་ཐམས་ཅད་རིག་པ་གཅིག་པུའི་དོན་ལ་སྦྱར་ནས་གཅིག་ཏུ་བསྡུས་ཤིང་འཆད་པའོ། །དེ་ལྟར་རྣམ་པ་བཞིས་གསང་ཆེན་ངེས་པའི་དོན་གཏན་ལ་འབེབས་པ་ནི། རྩ་བ་རྡོ་རྗེའི་ཆིངས་བཞི་ཞེས་བྱ་སྟེ། པཎྜི་ཏ་ཆེན་པོ་དྲི་མེད་བཤེས་གཉེན་གྱི་བཞེད་པ་དམ་པའོ།། །།

#### 2.5.3.2.2 བྱེ་བྲག་ཏུ་བཤད་པ།

གཉིས་པ་བྱེ་བྲག་ཏུ་བཤད་པ་ལ་གསུམ་སྟེ། གླེང་གཞི་གཉིས་ཀྱི་འབྲེལ་དགོད། སོ་སོའི་[156-page Dg]དོན་རྒྱས་པར་བཤད། ཕྱིན་ཅི་ལོག་གི་རྩོད་པ་སྤང་བའོ། །

##### 2.5.3.2.2.1 གླེང་གཞི་གཉིས་ཀྱི་འབྲེལ་དགོད།

དང་པོ་ནི། རྒྱུད་ཀྱི་དོན་བསྡུ་ན། མཚན་བསྟན་པ་དང༌། གཞུང་གཉིས་ཏེ། གཞུང་ལ་ལུས་རྣམ་པར་བཞག་པ་དང༌། ཡན་ལག་རྒྱས་པར་བཤད་པ་གཉིས་སུ་འདུ་ལ། ལུས་རྒྱས་པར་བཤད་པ་མདོར་བསྟན་དུ་འདུ་བའི་ཕྱིར། གླེང་གཞི་བཤད་པས་[page Ad-220]རྒྱུད་ཀུན་འབྱུང་བར་བསྟན་པ་ནི། ཐལ་འགྱུར་ལས།

ཚིག་བརྗོད་གསལ་བའི་རིམ་པར་ནི། །

མཚན་བསྟན་པ་དང་གཞུང་གིས་{ཡང༌}[[91]](#footnote-91)། །

{རིམས་}[[92]](#footnote-92)དང་གཅིག་ཆར་བློ་རྣམས་ཀྱིས། །

རྟོགས་པར་བྱ་ཕྱིར་རྣམ་བཤད་པའོ། །

གཞུང་ལ་རྣམ་པ་གཉིས་སུ་བརྟག །

ལུས་ཉིད་རྣམ་པར་བཞག་པ་དང༌། །

ཡན་ལག་དོན་གྱིས་རྒྱས་པར་དབྱེ། །

ལུས་ནི་གླེང་གཞི་རྣམ་པ་གཉིས། །

{ཅེས་}[[93]](#footnote-93)སོ། །

གླེང་གཞི་གཉིས་པོ་རེ་[page My-83a]{རེ་}[[94]](#footnote-94)ཡང༌། སྟོན་པ་ཕུན་གསུམ་ཚོགས་པ། གནས་ཕུན་གསུམ་ཚོགས་པ། འཁོར་ཕུན་གསུམ་ཚོགས་པ། ཆོས་ཕུན་གསུམ་ཚོགས་པ། དུས་ཕུན་གསུམ་ཚོགས་པ་དང་ལྔ་ལྔར་གནས་ཏེ། ཉི་ཟླ་ཁ་སྦྱོར་ལས།

གསང་བ་ཆེན་མོའི་རྒྱུད་རྣམས་ནི། །

ཕུན་སུམ་ཚོགས་པ་ལྔར་ལྡན་པས། །

ཐུན་མོང་ཉིད་དང་ཐུན་མོང་མིན། །

གླེང་གཞི་རྣམས་ཀྱི་ས་བོན་ནོ། །

{ཅེས་}[[95]](#footnote-95)པ་དང༌། ཐལ་འགྱུར་ལས།

རྒྱུད་འབྱུང་གླེང་གཞི་དང་པོ་ལ། །

ལྔ་པོ་རྣམས་ཀྱི་ས་བོན་འཛིན། །

{ཅེས་}[[96]](#footnote-96)སོ། །

དེ་གཉིས་ལ་ཕུན་གསུམ་ཚོགས་པ་ལྔ་ལྔར་འབྱུང་བའི་འཐད་པ་ནི་གཉིས་ཏེ། ཐུན་མོང་དང་། ཐུན་མོང་མ་ཡིན་པའི་འཐད་པའོ། །

###### 2.5.3.2.2.1.1 ཐུན་མོང་གི་འཐད་པ།

དང་པོ་ནི། རྒྱུད་གང་ཞིག་འབྱུང་བ་དེ་ན་སྟོན་པ་དེས་འཁོར་ལ་གསུངས་ངེས་ལ། དེའི་ཚེ་གནས་ཅིག་ཡོད་པར་ངེས་ཤིང༌། དེ་རྣམས་ཚོགས་ན་དུས་ཞར་ལ་འབྱུང་བའི་ཕྱིར་རོ། །

###### 2.5.3.2.2.1.2 ཐུན་མོང་མ་ཡིན་པའི་འཐད་པ།

གཉིས་པ་ནི། བེམས་རིག་ཚོགས་པའི་དུས་ན་ལུས་རྟེན་ཡིན་པས་གནས་སུ་བཞག་ལ། གཟུགས་ཀྱི་ཕུང་པོའི་ཞིང་ཁམས་ན། རྣམ་ཤེས་སྟོན་པ་ལ། འདུ་ཤེས་[page Ad-221]འཁོར་དུ་ཚོགས་པས། ཚོར་བའི་བསྟན་པ་ཤར་ཏེ། འདུ་བྱེད་ཀྱི་དུས་ལྔར་ངེས་པའི་ཕྱིར་རོ། །དེ་ཡང་གདུལ་གཞི་མ་དག་པ་ཕུང་པོ་ལྔ་ལ། འདུལ་བྱེད་གླིང་གཞི་ཕུན་གསུམ་[157-page Dg]ཚོགས་པ་ལྔས་འདུལ་བའི་ཕྱིར། གདུལ་བྱ་དང་འདུལ་བྱེད་དུ་འཐད་དེ། དེ་ཉིད་ལས།

གདུལ་བྱའི་གང་ཟག་སོ་སོ་ལ། །

གདུལ་གཞི་ཕུང་པོ་རྣམ་པ་ལྔ། །

དེ་ཡི་འདུལ་བྱེད་གླེང་གཞི་སྟེ། །

{ཅེས་}[[97]](#footnote-97)སོ། །དེ་ཡང་གླེང་གཞི་ཕུན་གསུམ་ཚོགས་པ་{ཅེས་}[[98]](#footnote-98)པའི། གླེང་བ་ཚིག་ཡིན་ལ། གཞི་ནི་གནས། དུས། སྟོན་པ། འཁོར། ཆོས་ལྔ་ཡིན་ནོ། །དེ་རེ་རེའང་རྣམ་གྲངས་གསུམ་གསུམ་དུ་འགྱུར་ཏེ། ཐལ་འགྱུར་ལས།

གླེང་པ་ཚིག་སྟེ་བརྗོད་པའི་གསུང༌། །

གཞི་ནི་རྣམ་པ་ལྔ་ཡིན་ཏེ། །

གནས་ནི་རྣམ་པ་གསུམ་དུ་འདོད། །

ཕུན་ཞེས་བྱ་བ་འདུས་པ་ལ། །

གསུམ་ནི་གྲངས་ཏེ་འཆར་བྱེད་དོ། །

ཚོགས་པ་ཡོན་ཏན་རྫོགས་[page My-83b]པའོ། །

སྟོན་པ་ཉིད་ཀྱང་གསུམ་ཡིན་ཏེ། །

ཕུན་ཞེས་བྱ་བ་སྐུར་རྫོགས་པ། །

གསུམ་ནི་སྐུ་གསུམ་འཆར་བྱེད་ལ། །

ཚོགས་པ་འཁོར་རྣམས་བསྡུད་པའོ། །

འཁོར་ཀྱང་རྣམ་པ་གསུམ་ཡིན་ཏེ། །

ཕུན་ཞེས་བྱ་བ་གཟུགས་སུ་བཀོད། །

གསུམ་ནི་གྲངས་ཏེ་སྣ་ཚོགས་འདུས། །

ཚོགས་པ་དད་ཅིང་འདུན་པའོ། །

བསྟན་པ་ཉིད་ཀྱང་གསུམ་ཡིན་ཏེ། །

ཕུན་ཞེས་བྱ་བ་ཡང་སྙིང་བཅུད། །

གསུམ་ནི་སྡེ་སྣོད་རིན་པོ་ཆེ། །

ཚོགས་པ་གང་ཟག་གྲོལ་བའོ། །

དུས་ཀྱང་གསུམ་ལ་བཞི་འདུས་པ། །

ཕུན་ཞེས་ཐེག་པ་ཀུན་རྫོགས་ཏེ། །

གསུམ་ནི་འདས་དང་ད་[page Ad-222]ལྟར་ཕྱིས། །

ཚོགས་པ་ངེས་པ་རྫོགས་པའོ། །

{ཅེས་}[[99]](#footnote-99)སོ། །

##### 2.5.3.2.2.2 སོ་སོའི་དོན་རྒྱས་པར་བཤད་པ།

གཉིས་པ་སོ་སོའི་དོན་རྒྱས་པར་བཤད་པ་ལ་གཉིས་ཏེ། ཐུན་མོང་མ་ཡིན་པའི་གླེང་གཞི་དང་། ཐུན་མོང་གི་གླེང་གཞི་རྒྱས་པར་བཤད་པའོ། །

###### 2.5.3.2.2.2.1 ཐུན་མོང་མ་ཡིན་པའི་གླེང་གཞི་རྒྱས་པར་བཤད་པ།

དང་པོ་ནི། རིག་པ་ཡེ་ཤེས་ཀྱི་འདུག་ཚུལ་ཕུན་གསུམ་ཚོགས་པ་ལྔ་ལྡན་དུ་གནས་པ་ལ། ཐུན་མོང་མ་ཡིན་པའི་གླེང་གཞི་བརྗོད་པས་བསྟན་ཏོ། །དེ་ཡང་འོད་གསལ་གྱི་རྒྱུད་རྣམས་ཀྱི་ཐོག་མ་ན། འདི་སྐད་བདག་གིས་བསྟན་པའི་དུས་གཅིག་ན། ཞེས་འབྱུང་བ་ཡིན་ནོ། །ཚུལ་འདིས་གཞི་དངོས་པོ་གཤིས་ཀྱི་གནས་ལུགས་དོན་དམ་པའི་བདེན་པ་སྟོན་པས། [158-page Dg]ཐེག་པ་ཐུན་མོང་བའི་མདོ་དང་རྒྱུད་ལས་ཁྱད་པར་དུ་འཕགས་ཏེ། ཐལ་འགྱུར་ལས།

ཐུན་མོང་མིན་པས་ཁྱད་པར་ཏེ། །

ཐེག་པ་ཀུན་ལས་འཕགས་པའི་རྟགས། །

{ཅེས་}[[100]](#footnote-100)སོ། །

འདི་ལ་དབྱེ་ན་གཉིས་ཏེ། གཞི་དངོས་པོ་གཤིས་ཀྱི་གནས་ལུགས་ཕུན་གསུམ་ཚོགས་པ་ལྔ་ལྡན་དུ་བསྟན་པ་དང༌། དེ་ཉིད་བཀོད་པ་ལུས་ལ་ཇི་ལྟར་གནས་པའི་ཕུན་གསུམ་ཚོགས་པ་ལྔའོ། །

2.5.3.2.2.2.1.1 གཞི་དངོས་པོ་གཤིས་ཀྱི་གནས་ལུགས་ཕུན་སུམ་ཚོགས་པ་ལྔ་ལྡན་དུ་བསྟན་པ།

དང་པོ་ནི། གནས་ཕུན་སུམ་ཚོགས་པ། ཆོས་ཉིད་སྤྲོས་པ་དང་བྲལ་བ་མཚན་ཉིད་གང་དུ་ཡང་མ་གྲུབ་པ། ཚིག་དང་ཡི་གེའི་སྤྱོད་ཡུལ་མ་ཡིན་པའོ། །དངོས་པོ་འདུག་ཚུལ་གྱི་སྟོན་པ་ཕུན་སུམ་ཚོགས་པ་ནི། སྤྲོས་གཞི་ཚིག་ཙམ་དུ་མེད་པས་དངོས་པོ་དང་མཚན་མར་མ་གྲུབ་པ་རང་བྱུང་གི་རིག་པའོ། །སྟོན་པ་དེའི་[page My-84a]འཁོར་ཕུན་གསུམ་ཚོགས་པ་ནི། ཆོས་ཉིད་ཀྱི་རོལ་པ་ཡེ་ཤེས་རྒྱ་མཚོའི་ཚོགས་སོ། །བསྟན་པ་ཕུན་གསུམ་[page Ad-223]ཚོགས་པ། རང་བཞིན་མཉམ་པ་ཉིད་ཆོས་ཀྱི་དབྱིངས་དོན་དམ་པའི་གནས་ལུགས་རྫོགས་པ་ཆེན་པོའི་དེ་བཞིན་ཉིད་དོ། །དུས་ཕུན་གསུམ་ཚོགས་པ། དེ་ཐམས་ཅད་སོ་སོ་མ་ཡིན་གཅིག་དང་དུ་མ་གཉིས་སུ་མེད་པ་ཆོས་ཉིད་བསམ་གྱིས་མི་ཁྱབ་པ་འོད་གསལ་ཆེན་པོའི་དུས་སོ། །དེ་སྐད་དུ་ཡང༌། རིན་པོ་ཆེ་སྤུངས་པའི་རྒྱུད་ལས།

མེད་པ་སྟོང་པའི་ཆོས་འབྱུང་ནས། །

ཡེ་ཐོག་དང་པོའི་སངས་རྒྱས་ཀྱིས། །

རིག་དང་ཡེ་ཤེས་ཁྱད་པར་ལས། །

ཆོས་ཉིད་སྟོང་པའི་རང་སྒྲར་ནི། །

ཡེ་ནས་ཆོས་ཀྱི་འཁོར་ལོ་བསྐོར། །

ཐོག་མ་བར་དང་མཐའ་མེད་པར། །

{ཅེས་}[[101]](#footnote-101)པ་དང༌།

གསང་བ་ཆེན་པོའི་རང་དབྱིངས་སུ། །

ཡེ་ཉིད་ནས་ནི་གནས་པ་ལས། །

མ་བཟུང་གནས་ཀྱི་ཚུལ་ཅན་དུ། །

རོལ་པ་ཆེན་པོར་ཐོག་མར་བྱུང༌། །

{ཅེས་}[[102]](#footnote-102)སོ། །

2.5.3.2.2.2.1.2 དེ་ཉིད་བཀོད་པ་ལུས་ལ་ཇི་ལྟར་གནས་པ་ཕུན་སུམ་ཚོགས་པ་ལྔ།

གཉིས་པ་ལུས་ཀྱི་ཕུན་གསུམ་ཚོགས་པ་ལྔ་ནི། གནས་ཕུན་གསུམ་ཚོགས་པ། ཙིཏྟ་རིན་པོ་ཆེའི་གཞལ་ཡས་ཁང་རྩའི་དངས་མ་ཆེན་པོའི་དབུས་ན། སྟོན་པ་ཕུན་གསུམ་ཚོགས་པ། རང་བྱུང་གི་རིག་པ་འོད་གསལ་མཆོག་ཏུ་མི་འགྱུར་བ་ངོ་བོ་རང་བཞིན་ཐུགས་[159-page Dg]རྗེ་གསུམ་གྱི་བདག་ཉིད། སྐུ་ལྔ། ཡེ་ཤེས་ལྔ། འོད་ལྔ། ཤེས་རབ་ལྔ། རླུང་ལྔ། ཐིག་ལེ་ཐིག་ཕྲན་ལ་སོགས་པའི་འཁོར་ཕུན་གསུམ་ཚོགས་པས་བསྐོར་བ་ལ། ཆོས་ཕུན་གསུམ་ཚོགས་པ། རྩ་རླུང་ཐིག་ལེའི་གནད་དང༌། གནད་ལས་ཤར་བའི་བདེ་གསལ་མི་རྟོག་པའི་ཡེ་ཤེས་གདམས་པ་ཉམས་ལེན་མྱོང་བ་དང་བཅས་པ། དུས་ཕུན་གསུམ་[page Ad-224]ཚོགས་པ། རིག་པའི་དོན་ལ་གོམས་པ་ན་རང་བྱུང་དུ་རང་ལས་ཤར་བ་ཡིན་ཏེ། ཉི་ཟླ་ཁ་སྦྱོར་ལས།

ཙིཏྟ་རིན་ཆེན་གཞལ་ཡས་ཁང༌། །

རང་རིག་ཡེ་ཤེས་མངོན་བྱུང་བས། །

ཤེས་རབ་རང་བྱུང་སྟོན་པ་ཆེ། །

སྐུ་དང་ཡེ་ཤེས་ཐིག་ལེ་རྣམས། །

མི་རྟོག་རྣམ་གྲངས་འཁོར་[page My-84b]དུ་བྱུང༌། །

གདམས་པ་ཉམས་ལེན་བསྟན་པའི་ཚུལ། །

དེ་ཉིད་གོམས་པས་དུས་ཀྱང་ཡིན། །

{ཅེས་}[[103]](#footnote-103)དང༌། ཐལ་འགྱུར་ལས། །

འཁོར་དང་འདས་པའི་ཐོག་མར་ནི། །

རང་བྱུང་བྱས་པ་མེད་པ་ལས། །

འབྱུང་བ་འདུས་པའི་ཕུང་པོར་ཤར། །

ས་ཆུ་མེ་རླུང་རིན་ཆེན་བཞི། །

དབུས་སུ་རླུང་སེམས་རྒྱུ་དང་རྐྱེན། །

འདུས་ཤིང་བསྐྱེད་པའི་གཞལ་མེད་ན། །

རང་བྱུང་རིག་པ་བཅོས་པ་མེད། །

འཁྲུལ་པ་ཡོངས་སུ་དག་པ་ལ། །

བདེ་ཆེན་འདུས་པ་ཐབས་ཀྱི་འཁོར། །

སྐུ་དང་ཡེ་ཤེས་ཤེས་རབ་རླུང༌། །

མི་འབྱེད་སྣ་ཚོགས་དམིགས་མེད་པ། །

རྩ་རླུང་ཐབས་ཀྱི་བདེ་ཆེན་ཆོས། །

སོ་སོའི་ཉམས་དང་མཐུན་པར་བཤད། །

འདས་དང་མ་འོངས་ད་ལྟར་མེད། །

མ་ཕྱེ་འབྱེད་པ་ཡོངས་སུ་མེད། །

ཐམས་ཅད་རང་བྱུང་ཡེ་ཤེས་སོ། །

{ཅེས་}[[104]](#footnote-104)སོ། །

ཞར་ལ་སེམས་ཚོགས་པ་གཅིག་གིས་བསྡུས་པའི་ཕུན་གསུམ་ཚོགས་པ་ལྔ་ནི། གནས་ཕུན་གསུམ་ཚོགས་པ། དབྱིངས་གོ་སྐབས་ཡངས་པའི་ནམ་མཁའ་ལ། སྟོན་པ་ཕུན་གསུམ་ཚོགས་པ། རང་སེམས་འཁྲུལ་སྣང་གི་ཚོགས་པ་བསྡུད་པ། འཁོར་ཕུན་གསུམ་ཚོགས་པ། ཕྱི་ཡུལ་ལྔ། ནང་རྟོག་ཚོགས་ཏེ་ཚོགས་དྲུག་བག་ཆགས་ཀྱི་འཁྲུལ་སྣང༌། བསྟན་[page Ad-225]པ་ཕུན་གསུམ་ཚོགས་པ། གཟུང་འཛིན་ང་བདག་ལས་དང་ཉོན་མོངས་འཁོར་བའི་[160-page Dg]ཆོས་རྣམས། དུས་ཕུན་གསུམ་ཚོགས་པ། ཐོག་མཐའ་མེད་པ་ནས་སྣང་བ་ལ་ཤེས་པ་འཛིན་པས་རྟོག་དཔྱོད་དང་ཏིང་ངེ་འཛིན་ཁམས་གོང་མའི་བག་ཆགས་སོག་པའི་དུས་སོ། །བསྡུ་ན་སེམས་ལ་འཁྲུལ་སྣང་ཤར་བ་རང་སེམས་འཁོར་བའི་ཆོས་ལྔ་ཕུན་གསུམ་ཚོགས་པའི་མིང་གིས་བསྡུས་ནས་བསྟན་པ་སྟེ། རིན་པོ་ཆེ་སྤུངས་པའི་རྒྱུད་ལས།

སྣང་བྱེད་འཛིན་པའི་ཆ་དག་ལས། །

ཕྱི་ཡི་ཡུལ་རྣམས་འཁོར་ལྟར་སྣང༌། །

{ཅེས་}[[105]](#footnote-105)སོ།། །།

###### 2.5.3.2.2.2.2 ཐུན་མོང་གི་གླེང་གཞི་རྒྱས་པར་བཤད་པ།

གཉིས་པ་ཐུན་མོང་གི་གླེང་གཞི་རྒྱས་པར་བཤད་པ་ནི། ཐལ་འགྱུར་ལས།

སྟོན་པའི་གསུང་གིས་འཁོར་ལ་བསྟན། །

ངོ་མཚར་མཆོག་འདུས་བསྟན་པའི་[page My-85a]གཙོ། །

ཐུན་མོང་གླེང་གཞི་རྒྱུ་དང་རྐྱེན། །

གཞན་དང་ལུང་ཙམ་སྒོ་བསྟུན་ཕྱིར། །

ཐུན་མོང་བ་ཞེས་གྲགས་པའོ། །

{ཅེས་}[[106]](#footnote-106)པས། ཐེག་པ་ཐུན་མོང་པ་རྣམས་ཀྱི་མདོ་དང་རྒྱུད་དུ་འབྱུང་བ་བཞིན། གསང་ཆེན་ངེས་པའི་རྒྱུད་འདིར་ཡང༌། {།}[[107]](#footnote-107)ཐུན་མོང་མ་ཡིན་པའི་གླེང་གཞིའི་རྗེས་ལ། འདི་སྐད་བདག་གིས་ཐོས་པ་དུས་གཅིག་ན། {ཅེས་}[[108]](#footnote-108)པ་ལ་སོགས་པ་གསུངས་སོ། །དེ་ཡང་ཐེག་པ་ཀུན་མདོ་མཐུན་པར་བསྟན་པ་དང༌། ཐུན་མོང་མ་ཡིན་པ་དོན་ཡིན་པས། དེའི་དོན་འགྲེལ་དུ་བསྟན་པ་དང༌། གནས་གང་དུ་དུས་ཇི་ཙམ་ན་སྟོན་པ་གང་གིས་འཁོར་གང་ལ་ཆོས་འདི་བསྟན་སྙམ་པའི་ཐེ་ཚོམ་སྤང་བ་རྣམས་ལ་དགོངས་ནས་ཐུན་མོང་གི་གླེང་གཞི་གསུངས་[page Ad-226]སོ། །

ཇི་ལྟར་གསུངས་ན་གནས་གང་དུ་རྒྱུད་འབྱུང་ཡང་དེའི་ཚེ། སྟོན་པ་དེའི་སྐུ་གསུམ་ངོ་བོ་གཅིག་པས་གསུང་དགོས་ལ། ཚུལ་ནི། ཆོས་སྐུས་དོན་གྱི་ངོ་བོ་བྱིན་གྱིས་བརླབས་ཀྱིས་གསུངས། ལོངས་སྐུས་རང་བཞིན་གསལ་དག་ཕྱེད་པར་གསུངས། སྤྲུལ་སྐུས་དེ་ཉིད་ཚིག་སྡེབ་སྦྱོར་ལེགས་པ་གསུང་དབྱངས་དྲུག་ཅུའི་རྣམ་པ་ལྟར་གསུངས་སོ། །ཚིག་དེ་ཡང་ཉན་པ་པོའི་རྣམ་རིག་ལས། དོན་ལ་སྒྲ་དང་ཡི་གེ་མེད་དེ། རྒྱུད་བླ་མ་ལས།

བྲག་ཅ་བཞིན་ཏེ་ཡི་གེ་མེད། །

ཅེས་པ་དང༌།

ཇི་ལྟར་སྒྲ་བརྙན་གྱི་ནི་སྒྲ། །

གཞན་གྱི་རྣམ་རིག་ལས་བྱུང་བ། །

རྣམ་རྟོག་མེད་[161-page Dg]ཅིང་བཟོ་མེད་པ། །

དེ་ལྟར་དེ་བཞིན་གཤེགས་པའི་གསུང༌། །

རྣམ་རྟོག་མེད་ཅིང་བཟོ་མེད་པ། །

ཕྱི་དང་ནང་ནའང་གནས་མ་ཡིན། །

{ཅེས་}[[109]](#footnote-109)པའི་ཚུལ་གྱིས་སོ། །

དེ་ལ་རྒྱུད་འབྱུང་བའི་གནས་རིས་གསུམ་སྟེ། ཆོས་ཀྱི་སྐུའི་གནས། ཆོས་ཀྱི་དབྱིངས་ཀྱི་ཕོ་བྲང་ཆེན་པོར། སྟོན་པ་ཀུན་ཏུ་བཟང་པོས། འཁོར་ཡེ་ཤེས་རྒྱ་མཚོའི་ཚོགས་ལ། ཆོས་རང་བཞིན་རྫོགས་པ་ཆེན་པོ། དུས་ཆོས་ཉིད་བརྗོད་པ་ལས་འདས་པའི་ཚེ། ཚིག་དང་ཡི་གེ་མེད་པར་གསུངས་སོ། །ལོངས་སྤྱོད་རྫོགས་པ་སྐུའི་གནས། རྣམ་དག་སྟུག་པོ་བཀོད་པར། སྟོན་པ་[page My-85b]ལོངས་སྤྱོད་རྫོགས་པའི་སྐུ་རྣམ་པར་སྣང་མཛད་ཀྱིས། འཁོར་རིགས་ལྔའི་སངས་རྒྱས་དང༌། ནམ་མཁའ་དབྱིངས་ཕྱུག་མ་ལ་སོགས་པའི་ཡུམ་ལྔ་དང༌། སའི་སྙིང་པོ་ལ་སོགས་པའི་སེམས་དཔའ་དང༌། སྒེག་མོ་ལ་སོགས་པའི་[page Ad-227]སེམས་མ་དང༌། རང་སྣང་བའི་དཀྱིལ་འཁོར་ནམ་མཁའི་དབྱིངས་གང་བ་ལ། ཆོས་ཐེག་པ་ཆེན་པོ་བླ་ན་མེད་པའི་རྣམ་གྲངས། ཡི་གེ་དྲུག་གི་རང་སྒྲའི་དབྱངས་ལྗགས་ལས་མ་གསུངས་བཞིན་དུ་གོ་བར་མཛད་པ་ནི། ཡེ་ཤེས་རང་སྣང་བའི་དུས་ནའོ། །སྤྲུལ་སྐུའི་གནས་དགའ་ལྡན་རྩེགས་པ་ལ་སོགས་པར། སྟོན་པ་རྡོ་རྗེ་འཆང་རྡོ་རྗེ་སེམས་དཔའ་ཡེ་ཤེས་སྒྱུ་མའི་སྐུར་བཞེངས་ཏེ། འཁོར་འཇིག་རྟེན་ལས་འདས་པ་{སྐལ་}[[110]](#footnote-110)བཟངས་ཀྱི་འདྲེན་པར་སྣང་བ་དང༌། བྱང་ཆུབ་སེམས་པ་དང༌། གྲུབ་པ་དང༌། ཡེ་ཤེས་ཀྱི་མཁའ་འགྲོ་དང༌། འཇིག་རྟེན་པའི་འཁོར་ལྷ་དང༌། མི་དང༌། ལྷ་མ་ཡིན་དང༌། ནམ་མཁའ་ལྡིང་དང༌། དྲི་ཟ་དང༌། ཀླུ་ལ་སོགས་པ་གྲངས་མེད་པ་ལ། ཆོས་མདོ་རྒྱུད་བསམ་གྱིས་མི་ཁྱབ་པ། དུས་ཚེ་ལོ་དཔག་མེད་ནས་བརྒྱ་པའི་བར་དུ་གསུངས་སོ། །འདི་དག་ནི་གནས་སྐབས་དུས་ཀྱི་ཕུན་གསུམ་ཚོགས་པ་ཞེས་བྱ་སྟེ། ཐལ་འགྱུར་ལས།

གཞི་ནི་རྣམ་པ་ལྔ་ཡིན་ཏེ། །

གནས་ནི་རྣམ་པ་གསུམ་དུ་འདོད། །

ཅེས་པའི་དོན་ཏོ། །རིན་པོ་ཆེ་སྤུངས་པ་ལས་ཀྱང༌།

འཛིན་པ་རང་[162-page Dg]དག་ཆོས་སྐུ་ཡིས། །

སྤྲོས་མེད་རང་དག་གཞལ་ཡས་སུ། །

ཉིད་དང་དབྱེར་མེད་སྣང་འཁོར་ལ། །

མཚན་མ་མེད་པའི་གསུང་གིས་ནི། །

སྤྲོས་པ་མེད་པའི་ཆོས་རྣམས་ནི། །

མི་གནས་རང་ཟད་ཐུགས་ལས་བྱུང༌། །

མ་གསུངས་གསུངས་པ་མེད་པར་ནི། །

མཉམ་པ་ཆེན་པོའི་ངང་དུ་བསྟན། །

རང་གསལ་དག་[page Ad-228]པའི་ལོངས་སྐུ་ཡིས། །

འོད་ལྔ་རྣམ་དག་གཞལ་ཡས་ནས། །

སྤྲོས་མེད་བདེ་ཆེན་གསུང་གིས་ནི། །

སྐུ་ལྔ་རིགས་ཀྱི་འཁོར་རྣམས་ལ། །

དངོས་མེད་དག་པའི་ཆོས་རྣམས་ནི། །

ཡེ་ཤེས་ལྔ་འདུས་ཐུགས་ནས་ཕྱུང༌། །

རྣམ་དག་འོད་ཟེར་ལྗགས་བཀྲམ་ནས། །

རང་བྱུང་ཡི་གེ་དྲུག་ཏུ་ཡང༌། །

མ་[page My-86a]གསུངས་རང་བྱུང་ཆེན་པོར་བསྟན། །

སྤྲུལ་སྐུ་མངོན་ཞེན་མེད་པ་ཡིས། །

ཆོས་འབྱུང་གདུལ་བྱའི་རང་གནས་ནས། །

རིགས་དྲུག་ལས་སད་སྐལ་ལྡན་ལ། །

སྤྲོས་བཅས་ཚིག་གི་གསུང་གིས་ནི། །

དབང་པོ་གང་མོས་ཆོས་རྣམས་ཀྱང༌། །

དྲན་པ་རང་གསལ་ཐུགས་ནས་ནི། །

དབང་པོ་འདོད་མེད་ལྗགས་ལ་བཀྲམ། །

ཐེག་པ་གྲངས་ཀྱི་ཆོས་སུ་བསྟན། །

དེ་ལྟར་སྐུ་གསུང་རབ་བཤད་པས། །

སེམས་ཅན་བྱང་ཆུབ་སེམས་དཔའ་དང༌། །

སངས་རྒྱས་ཀུན་གྱི་ཐུགས་ཀྱང་ཚིམ། །

དེ་བཞིན་འགྲོ་རྣམས་རེ་བ་བསྐོངས། །

{ཅེས་}[[111]](#footnote-111)སོ། །

དེ་ལྟར་གླེང་གཞི་གཉིས་བསྟན་པའི་གོ་དོན་དང་དགོས་པ་རྣམ་པར་བཞག་ན།

2.5.3.2.2.2.2.1 འདི་སྐད་བདག་གིས་བསྟན་པའི་དུས་གཅིག་ན་ཞེས་པ།[[112]](#footnote-112)

འདི་སྐད་བདག་གིས་བསྟན་པའི་དུས་གཅིག་ན་{ཅེས་}[[113]](#footnote-113)པ། ཕྱག་ན་རྡོ་རྗེ་བདག་གིས་སྔོན་དཔལ་ཀུན་ཏུ་བཟང་པོ་ལས་ཐོས་པ་ལྷག་ཆད་མེད་པར་འཁོར་རྣམས་ལ་བསྟན་པར་བྱའོ་ཞེས་སྟོན་པར་དམ་བཅའ་བའམ། ཡང་ན་ཕྱག་ན་རྡོ་རྗེ་ཉིད་རྒྱུད་ཀྱི་སྟོན་པར་ཞལ་གྱིས་བཞེས་ནས། འཁོར་ལ་བདག་གིས་བསྟན་ཏོ་{ཅེས་}[[114]](#footnote-114)པ་སྟེ། ཐལ་འགྱུར་ལས།

སྟོན་པའི་གསུང་གིས་འཁོར་ལ་བསྟན། །

{ཅེས་}[[115]](#footnote-115)སོ། །

དེའང་[page Ad-229]རྡོ་རྗེ་འཛིན་སངས་རྒྱས་ཡིན་པར། དཔལ་མཆོག་དང་པོ་ལས།

སངས་རྒྱས་ཀུན་བས་སྔར་སངས་རྒྱས། །

རྡོ་རྗེ་འཛིན་རྒྱལ་རྡོ་རྗེ་སེམས། །

{ཅེས་}[[116]](#footnote-116)པ་དང༌། སྦྱོང་རྒྱུད་ལས། [163-page Dg]

སངས་རྒྱས་ཀུན་བས་སྔར་སངས་རྒྱས། །

མི་ཤེས་དྲི་མ་ཀུན་བཅོམ་པ། །

རྡོ་རྗེ་རྡོ་རྗེ་འཛིན་རྒྱལ་པོ། །

རྡོ་རྗེ་རྡོ་རྗེ་རྡོ་རྗེ་འཛིན། །

ཕྱག་ན་རྡོ་རྗེ་ཕྱག་ཆེན་པོ། །

{ཅེས་}[[117]](#footnote-117)སོ། །

2.5.3.2.2.2.2.2 འདི་སྐད་བདག་གིས་ཐོས་པ་དུས་གཅིག་ན་ཞེས་པ།

འདི་སྐད་བདག་གིས་ཐོས་པ་དུས་གཅིག་ན། {ཅེས་}[[118]](#footnote-118)པ། ཕྱག་ན་རྡོ་རྗེ་བདག་གིས་སྔོན་སྟོན་པ་ཀུན་ཏུ་བཟང་པོ་རྡོ་རྗེ་འཆང་ཆེན་པོ་ལ་དངོས་སུ་ཐོས་པའི་དུས་ན། {ཅེས་}[[119]](#footnote-119)པས། {བསྡུད་}[[120]](#footnote-120)པ་པོའི་ཆོས་དེ་སྔོན་གྱི་རྒྱལ་བས་ཐུགས་ཉམས་སུ་བཞེས་ནས་སངས་རྒྱས་པའོ་སྙམ་པ་དང༌། བརྒྱུད་པ་བར་མ་ཆད་པ་དང༌། དུས་གསུམ་གྱི་ཆོས་ཀྱི་རྣམ་གྲངས་དོན་མཐུན་པ་དང༌། [page My-86b]འཁོར་ལ་ཡིད་ཆེས་བསྐྱེད་པའི་ཕྱིར་བསྟན་པ་སྟེ། ཐལ་འགྱུར་ལས།

ཐེག་གཞན་རྣམས་དང་སྒོ་བསྟུན་ཕྱིར། །

ཐུན་མོང་དག་གི་གླེང་གཞི་ཡིས། །

{བསྡུད་}[[121]](#footnote-121)པོ་རང་གི་འཁོར་རྣམས་ལ། །

ཡིད་ཆེས་བྱ་ཕྱིར་བསྟན་པ་སྟེ། །

གདུལ་གཞི་ལས་ནི་འདུལ་བྱེད་དུ། །

བྱུང་བས་བསྟན་པ་གནས་པར་བྱེད། །

ཅེས་སོ། །

##### 2.5.3.2.2.3 ཕྱིན་ཅི་ལོག་གི་རྩོད་པ་སྤང་བ།

གསུམ་པ་ཕྱིན་ཅི་ལོག་གི་རྩོད་པ་སྤང་བ་ནི། བློ་གྲོས་ཀྱི་མིག་ཟུམ་པས་ཆོས་ཀྱི་རྣམ་གྲངས་རླབས་པོ་ཆེའི་གཟུགས་ལ་ལྟ་བའི་གོ་སྐབས་མེད་པ་དག་ན་རེ། མདོ་རྒྱུད་གཞན་ནས་འདི་སྐད་བདག་གིས་ཐོས་{ཅེས་}[[122]](#footnote-122)གསུངས་ཀྱིས། བསྟན་ཅེས་པ་འདི་[page Ad-230]མི་འབྱུང་བས་བཅོས་མའོ་ཞེས་སྨྲ་ན། བསྟན་པས་བཅོས་མར་འགྱུར་ན། བདེ་མཆོག་རྩ་རྒྱུད་ལས།

དེ་ནས་གསང་བ་བསྟན་པར་བྱ། །

{ཅེས་}[[123]](#footnote-123)གསུངས་པས། དེ་ཡང་བཅོས་མར་ཐལ་བའི་སྐྱོན་ཡོད་དོ། །ཡང་ལན་གཉིས་བསྟན་པ་འདི་མི་འཐད་དོ་{ཞེས་}[[124]](#footnote-124)ན། དབྱངས་སུ་བསྙད་པའི་སྡེ་རིལ་པོ་མི་འཐད་པར་ཐལ་ཏེ། ལྷུག་པ་རེའི་རྗེས་ལ་ཚིགས་བཅད་རེས་བསྐྱར་ནས་སྟོན་པའི་ཕྱིར་དང༌། མཚན་ལན་གཉིས་བསྟན་པའང་མི་འཐད་པར་ཐལ་ལོ། །དེས་ན་དོན་གྱི་རྒྱུད་འབྱུང་བར་སྟོན་པ་ཐུན་མོང་མ་ཡིན་པའི་གླེང་གཞི་ཡིན་ལ། ཚིག་གི་རྒྱུད་འབྱུང་བར་མཚོན་པ་ཐུན་མོང་གི་གླེང་གཞི་ཡིན་པས། མི་འགལ་བའི་སྟེང་དུ་སླར་ལ་ཤིན་ཏུ་འབྲེལ་བར་བསྟན་པ་ཡིན་ནོ། །དེ་དག་གིས་གླེང་གཞི་ངེས་[164-page Dg]པའི་དོན་བསྟན་ཏེ། འདི་ཙམ་ཤེས་པས་རྒྱུད་རྣམས་ཀྱི་ཆིངས་དང་གོ་དོན་ཤེས་པའི་ཕྱིར་སྐབས་འདིར་བཀོད་ཅིང་གཏན་ལ་ཕབ་པ་ཡིན་ནོ།། །།

### 2.5.3.3 དམ་པ་ངེས་པའི་ལུང་བསྟན།

དོན་གསུམ་པ་དམ་པ་ངེས་པའི་ལུང་བསྟན་ནི། རྡོ་རྗེ་སྙིང་པོའི་བསྟན་པ་དང༌། བསྟན་པའི་བཙས་སྐུ་དང༌། རང་བྱུང་གི་ཡི་གེ་དང༌། རྡོ་རྗེ་གསུམ་དང༌། དེ་འཛིན་པའི་གང་ཟག་སྔ་ཕྱིར་འབྱུང་བའི་རིམ་པ་སྟོན་པ་ལ་དོན་གསུམ་སྟེ། བསྟན་པའི་བབས་ལུགས་སྤྱིར་བསྟན་པ། དར་ནུབ་བྱེ་བྲག་ཏུ་བཤད་པ། གང་གིས་འཛིན་པའི་གང་ཟག་བསྟན་པའོ། །

#### 2.5.3.3.1 བསྟན་པའི་བབས་ལུགས་སྤྱིར་བསྟན་པ།

དང་པོ་ནི། ཐོག་མའི་ཀུན་ཏུ་[page My-87a]བཟང་པོས་ཚངས་ཆེན་གྱི་བསྐལ་པ་བཀོད་པའི་གོ་ན། དེའི་བྱིན་རླབས་ལས་[page Ad-231]རྡོ་རྗེ་འཆང་གིས་སངས་རྒྱས་སྤྲུལ་པ་དེས་ཀྱང་ཆོས་ཀྱི་སྐུ་ལས། ལོངས་སྐུར་བཞེངས་ཏེ། རྣམ་པར་སྣང་མཛད་ལ་སོགས་པའི་སྐུའི་གོ་ན་ཚངས་ཆེན་གྱི་བསྐལ་པ་བཀོད་དེ། སྤྲུལ་པའི་སྐུ་སྣ་ཚོགས་ཀྱིས་གདུལ་བྱའི་དོན་མཛད་པ་ལས། དེའི་བསྐལ་པ་ཐོག་མ་ལ་དངོས་ཀྱི་བསྟན་པ་ཆོས་ཀྱི་སྐུ་ལ་རྫོགས་པ་ཆེན་པོ་དང༌། ལོངས་སྐུའི་བསྟན་བུ་རང་གྲག་དང༌། སྤྲུལ་སྐུའི་སྐུ་མངོན་པར་སྣང་བས་དོན་མཛད་པ་དང༌། དེའི་བྱིན་རླབས་ལས་ཤར་བའི་རྡོ་རྗེ་དང༌། གླེགས་བམ་དང༌། སྐུ་གཟུགས་རྣམས་རིམ་པས་བབས་ཤིང༌། དངོས་དང་གཟུགས་བརྙན་གྱི་བསྟན་པ་བཟུང་བས། སངས་རྒྱས་ནས་སེམས་ཅན་གྱི་དོན་ལྷུན་གྲུབ་ཏུ་འབྱུང་བ་ནི། ཐོག་མ་སྤྲུལ་པ་བྱང་ཆུབ་པའི་བསྐལ་པ་ནས། དེའི་གོ་ན་ཞིང་འདི་མ་ཆགས་པའི་གོང་དུ་ཞིང་ཁམས་གཞན་དུ་སྤྲུལ་པ་བྱོན་ནས་དོན་མཛད་ཅིང༌། ད་ལྟ་མི་མཇེད་ཀྱི་ཞིང་འདིར་སངས་རྒྱས་སྟོང་སྣང་བས་དོན་མཛད་པའང་འདི་གསུམ་གྱི་བྱིན་རླབས་ཡིན་ནོ་ཞེས་བསྟན་པ་ནི། སྒྲ་ཐལ་འགྱུར་ལས།

བཀའ་གསང་ངེས་པ་བཅུ་བདུན་དང༌། །

བསྟན་པའི་གཟེར་དང་འཕྲུལ་ཡིག་བཅས། །

སྤྲུལ་སྐུའི་ཞིང་ཁམས་ཐོག་མ་ལ། །

སྟོན་པ་ཀུན་ཏུ་བཟང་པོ་ཡིས། །

སྟུག་པོ་བཀོད་པའི་གནས་སུ་བཟུང༌། །

དེ་ནས་ལྕང་ལོ་ཅན་གྱི་གནས། །

ཀུན་རིག་རྣམ་པར་སྣང་མཛད་ཀྱིས། །

འདི་ཉིད་བཟུང་བས་རིགས་ལྔར་[165-page Dg]སྨིན། །

དེ་འདས་ང་ཡིས་བཟུང་བ་ཡིས། །

བསྟན་པའི་སྲོག་ཤིང་དམ་པ་[page Ad-232]ཡི། །

སངས་རྒྱས་སྟོང་དང་རྩ་གཉིས་ནི། །

འདི་ལ་བརྟེན་ནས་ངེས་པར་འབྱུང༌། །

བརྫུས་དང་སྒོ་ང་ལས་སྐྱེས་དང༌། །

དྲོད་དང་མངལ་ནས་སྐྱེས་པ་ཡིས། །

སེམས་ཅན་རྣམས་ནི་སྨིན་པར་བྱེད། །

གདུལ་གཞིའི་བསྟན་པ་འདི་ཉིད་ནས། །

བཅུ་གཉིས་ཆོས་ཀྱི་འཁོར་ལོ་བྱུང༌། །

འདི་ཡིས་མཛད་པ་སུམ་བཅུ་དྲུག །

སྐུ་[page My-87b]གསུང་ཐུགས་ལ་བརྟེན་ནས་ནི། །

གདུལ་ཡུལ་སེམས་ཅན་རྣམས་ལ་སྣང༌། །

{ཅེས་}[[125]](#footnote-125)སོ། །

དེ་དག་གི་ཚུལ་རྒྱས་པར་བསྟན་ན། རྡོ་རྗེ་འཆང་གིས་ཚངས་ཆེན་བཀོད་ནས་བསྐལ་པ་གྲངས་མེད་བསམ་གྱིས་མི་ཁྱབ་པ་སོང་བའི་རྗེས་ལ། ཞིང་འདི་འཆགས་པའི་མགོ་རྩོམ་པ་ན། འདི་ནས་བྱང་ཕྱོགས་གཡོ་བ་ལྡན་ཞེས་བྱ་བའི་ཞིང་ན། བསྟན་པའི་བཙས་གསུམ་པོ་དེ་གནས་སོ། །ཞིང་དེར་ཡང་སེམས་ཅན་སོ་སོའི་ལས་ཀྱིས། འདི་དག་འབྱུང་བའི་དུས་བདུན། མི་འབྱུང་བའི་དུས་བདུན་ཏེ་བཅུ་བཞི་ལ་དར་ནུབ་ཏུ་གྱུར་ཏོ། །

དེ་ལས་འབྱུང་བའི་དུས་བདུན་ནི། སྙིང་པོ་ལྡན་དང༌། རྫོགས་ལྡན་དང༌། རྫོགས་ལྡན་ཆེན་པོ་དང༌། གཉིས་ལྡན་དང༌། གསུམ་ལྡན་དང༌། རྩོད་ལྡན་དང༌། རྩོད་ལྡན་ཆེན་པོའོ། །དེ་དག་གི་བར་བར་དུ་ནུབ་པས་མུན་པའི་བསྐལ་པ་བདུན་ཞེས་བྱའོ། །དེ་ནས་ཞིང་འདིའི་སྣོད་བཅུད་ཆགས་ཏེ་བསྐལ་པ་དང་པོ་དགའ་ལྡན་རྩེགས་པ་ལ། སྟོན་པ་བྱོན་པས། བཙས་གསུམ་པོ་དེ་འདིར་བབས་ནས། རིམ་པ་བདུན་གྱིས་དར་ནུབ་བྱས་ཏེ། མཐར་གཞན་དུ་འཕར་བ་ནི། སྒྲ་ཐལ་འགྱུར་ལས།

འདི་ལྟར་[page Ad-233]བསྟན་པ་འདི་ཉིད་ལ། །

ལྷག་མའི་བསྟན་པ་འདི་ལྟ་བུ། །

དུས་ཀྱིས་ངེས་པར་ཆེ་བར་བཤད། །

སྙིང་པོ་ལྡན་དང་རྫོགས་ལྡན་དང༌། །

རྫོགས་ལྡན་དག་ནི་ཆེན་པོ་དང༌། །

དེ་བཞིན་གཉིས་དང་གསུམ་ལྡན་པ། །

རྩོད་ལྡན་དང་ནི་རྩོད་ལྡན་ཆེ། །

དེ་དག་རེ་རེའི་བར་དག་ཏུ། །

མུན་པའི་བསྐལ་པ་དྲུག་ཅུ་ལ། །

བསྟན་པའི་བཙས་ནི་གཞན་དུ་འགྱུར། །

བྱང་གི་ཕྱོགས་ནི་གཡོ་བ་ལྡན། །

བསྟན་པའི་སྒྲོན་མེ་དེར་[166-page Dg]གནས་ཏེ། །

དཔལ་ལྡན་སྐྱོང་ཞེས་བྱ་བ་ཡི། །

དགེ་སློང་དག་གིས་འཛིན་པར་འགྱུར། །

དེ་ཡི་ཡོན་བདག་རྒྱལ་པོ་ནི། །

ཛྷི་ན་མི་ཏྲ་ཞེས་བྱ་བས། །

བསྟན་པ་{གསང་}[[126]](#footnote-126)བའི་གཞི་མ་བྱེད། །

ལོ་ནི་སྟོང་དང་སུམ་བརྒྱར་གནས། །

དེ་ནས་མུན་པའི་བསྐལ་པ་ནི། །

དྲུག་ཅུའི་བར་ལ་གནས་པའོ། །

དེ་ནས་ལྷོ་ཕྱོགས་འཚལ་བ་སྐྱོབ། །

གླིང་ནི་ཡངས་ཤིང་མཛེས་པ་ན། །

བསྟན་པའི་སྲོག་ཤིང་དེར་བབས་ཏེ། །

དགའ་བའི་[page My-88a]དཔལ་ཞེས་བྱ་བ་ཡི། །

ལྕང་ལོ་ཅན་གྱི་རིགས་དག་གིས། །

བསྟན་པ་འདི་ནི་འཛིན་པར་འགྱུར། །

དེ་ཡི་ཡོན་བདག་ཁྱིམ་བདག་རིགས། །

དགེ་བའི་དངོས་གྲུབ་ཅེས་བྱ་བས། །

ལོ་བརྒྱའི་བར་ལ་གནས་པར་བྱེད། །

དེ་ནས་མུན་པའི་བསྐལ་པར་གྱུར། །

ལོ་ནི་བརྒྱ་དང་ཉི་ཤུར་གྱུར། །

དེ་ནས་ཤར་ཕྱོགས་བདེ་བའི་ཀླུང༌། །

རྡོ་རྗེ་འབྱུང་བའི་རི་རྩེ་ལ། །

བསྟན་པ་དམ་པ་འདི་བབས་ནས། །

སཱུ་ཏྲ་སྡེ་ཞེས་བྱ་བ་ཡི། །

རྒྱལ་པོ་ཉིད་ཀྱིས་བསྟན་པ་འཛིན། །

དེ་ཡི་ཡོན་བདག་བྲམ་ཟེ་ནི། །

ཛཱ་ཡ་ཨཱ་ཀར་[page Ad-234]ཞེས་བྱ་བས། །

ལོ་ནི་སྟོང་དང་བཞི་བརྒྱར་གནས། །

དེ་འོག་མུན་པའི་བསྐལ་བ་ནི། །

ལོ་ནི་སྟོང་ཕྲག་ལྔར་འགྱུར་རོ། །

དེ་ནས་ནུབ་ཕྱོགས་བརྩེ་བའི་གླིང༌། །

བྷ་ཏི་ས་ལི་ཞེས་བྱ་བར། །

འགྲོ་བ་བཟང་པོའི་རིགས་ལ་ཡང༌། །

ཡང་བཅུད་སྙིང་པོ་གསུམ་བབས་ནས། །

དགེ་སློང་བདེ་བའི་སྐྱོངས་ཀྱིས་ཀྱང༌། །

བསྟན་པ་དམ་པ་འདི་བཟུང་སྟེ། །

དེ་ཡི་ཡོན་བདག་དཔའ་བོ་འཇིག །

གདོལ་པའི་རིགས་ཀྱིས་ལོ་སྟོང་བར། །

འདི་ཉིད་གནས་ཤིང་འཕེལ་བར་བྱས། །

དེ་འདས་འོག་ཏུ་མུན་པ་ཉིད། །

ལོ་ནི་སྟོང་ཕྲག་ལྔར་གནས་སོ། །

དེ་ནས་ཡང་ནི་འདིར་བབས་ཏེ། །

རྡོ་རྗེ་གདན་ཞེས་འབྱུང་བའི་གནས། །

འདི་ཉིད་འཕེལ་ནས་འོད་འབར་བ། །

ལོ་ནི་ལྔ་བརྒྱ་ལྔ་བཅུའོ། །

འདི་ཉིད་བློ་གྲོས་བཟང་པོས་འཛིན། །

དེ་ཡི་ཡོན་བདག་མཁའ་འགྲོ་མ། །

བསིལ་བྱེད་གཙང་མས་བྱས་ནས་ནི། །

དེ་ཡི་འོག་ཏུ་འཇིག་རྟེན་འདི། །

ས་ཆུ་མེ་རླུང་སྡེབས་འཁྲུགས་ནས། །

མི་གནས་སྟོང་པ་ཆེན་པོར་འགྱུར། །

བསྐལ་པ་ཞེས་པ་[167-page Dg]དང་པོ་ལས། །

ཐ་མ་འཇིག་པའི་དུས་འབྱུང་ངོ༌། །

{ཅེས་}[[127]](#footnote-127)སོ། །

བློ་གྲོས་བཟང་པོ་ནི་འདི་འཛིན་པ་ཐམས་ཅད་ཡིན་ལ། ལོ་ལྔ་བརྒྱ་ནི་ལོ་བོ་ཆེ་སྟེ། ལྔ་བརྒྱ་ལྔ་བརྒྱར་ལོངས་པའོ། །དེ་ཙམ་ཞིག་མི་རྣམས་ལ་བསྐལ་པ་དང་པོ་ནས་ཚེ་ལོ་བཅུ་པ་ཡ་ཐོག་འདིའི་བར་སྣང་ལ། གཞན་རྣམས་མི་མ་ཡིན་པ་མཁའ་[page My-88b]འགྲོ་མའི་གནས་སུ་དོན་བྱེད་པའོ། །

#### 2.5.3.3.2 དར་ནུབ་བྱེ་བྲག་ཏུ་བཤད་པ།

གཉིས་པ་དར་ནུབ་བྱེ་བྲག་ཏུ་བཤད་པ་ནི། འཛམ་བུའི་གླིང་འདིར་ཡང་ད་རེས་ཡ་[page Ad-235]ཐོག་གི་ཚེ་ལོ་བཅུ་པའི་བར་འདི་ལ། འཕེལ་འགྲིབ་རྣམ་པ་བདུན་འབྱུང་བ་ནི། ཨ་ཏི་བཀོད་པ་ཆེན་པོ་ལས།

ཀྱེ་ཉོན་ཅིག་རིགས་ལྡན་ཤཱ་རིའི་བུ། །

བསྟན་པའི་དམ་པ་རྒྱ་ཆེ་རབ་བཀོད་པ། །

མཆོག་ཏུ་སྙིང་པོ་ཡང་ནས་ཡང་བསྡུས་པ། །

གསེར་གྱི་སྙིང་པོ་ཉི་མ་སྣང་བྱེད་འདི། །

ཐུན་མོང་འཆོལ་བར་དར་བ་མ་ཡིན་ཏེ། །

གསང་ཆེན་རིགས་དང་ལྡན་པ་འགའ་ལ་སྣང༌། །

སྙིགས་མ་རྩོད་ལྡན་ཉོན་མོངས་རགས་པའི་དུས། །

སྡེ་པ་ནང་འཐབ་དབེན་གནས་ཀུན་ཀྱང་འཇིག །

རྒྱལ་ཁྲིམས་མི་གནས་རང་དགའ་འདོད་རྒྱལ་སྤྱོད། །

ཕ་དང་བུ་འཐབ་མཚོན་གྱིས་ལུས་རྣམས་བསྲུང༌། །

བསགས་པའི་ཚོགས་ཡལ་ས་ཡི་བཅུད་རྣམས་ཟད། །

མི་མཐུན་ལྟ་སྤྱོད་དག་ཀྱང་གྲངས་མང་འབྱུང༌། །

སྙིགས་མ་ལྔ་བརྒྱ་ཚེ་ལོ་{རིམས་ཀྱིས་}[[128]](#footnote-128)བྲི། །

བསོད་ནམས་སྐལ་ཆུང་ཚེ་ལོ་དྲུག་བཅུའི་ཚེ། །

སྙིང་པོ་འདི་ནི་ལོ་ནི་དྲུག་བཅུར་གནས། །

དེ་འདས་འོག་ཏུ་ལོ་བརྒྱའི་བར་དུ་ནི། །

རྟོག་གེ་སྤྱོད་ཅིང་གསང་བ་འདི་མི་གནས། །

དེ་འདས་འོག་ཏུ་ལོ་སྟོང་ཉིད་དུ་ཡང༌། །

ཐོས་བསམ་བྲལ་བའི་གང་ཟག་ཡལ་ནས་ནི། །

གསང་བ་མཆོག་འདི་ཉི་མ་བཞིན་དུ་འགྱུར། །

དེ་འདས་འོག་ཏུ་ཉིས་བརྒྱ་མུན་པར་འགྱུར། །

དེ་ནས་ཚེ་ལོ་དག་ནི་བཞི་བཅུ་ན། །

སྙིང་པོ་འདི་ནི་ལོ་བརྒྱའི་བར་དུ་གནས། །

དེ་འདས་སུམ་བཅུའི་བར་དུ་མུན་པར་འགྱུར། །

དེ་འདས་ལོ་བརྒྱའི་བར་དུ་གནས་པ་ལ། །

སྐྱེ་དགུའི་ཚེ་ལོ་སུམ་ཅུའི་དུས་ན་ནི། །

གསང་མཆོག་[page Ad-236]འདི་ནུབ་རྒྱང་ཕན་ལོ་བརྒྱ་དར། །

ཚེ་ལོ་ཉི་ཤུ་པ་ལ་འདི་མི་འབྱུང༌། །

ཚེ་ལོ་བཅུ་པའི་དུས་སུ་སྙིང་པོ་[168-page Dg]འདི་བྱུང་ནས། །

འདི་དང་གང་ཕྲད་འབྱུང་བ་རང་དེངས་འགྱུར། །

ནམ་མཁར་ཡལ་ཏེ་མི་སྣང་བསྟན་པའི་བཙས། །

ཡང་ནི་བསྟན་པའི་མེ་རོ་གཞན་དུ་འགྱུར། །

ཅེས་པ་དང༌། སྒྲ་ཐལ་འགྱུར་ལས།

བསྟན་པ་འཇིག་པའི་ཉེ་རྒྱུ་ནི། །

དེ་དག་སོ་སོའི་གནས་[page My-89a]དག་ཏུ། །

གང་ཟག་ལོག་སྲེད་ཅན་ཞེས་བྱ། །

རེ་རེ་དག་གིས་བསྟན་པ་ཀུན། །

འཇིག་པར་བྱེད་པའི་ཉེ་རྒྱུ་ཡིན། །

འདི་ཉིད་དང་པོ་མུན་པའི་དུས། །

འཛམ་བུ་གླིང་གི་ནུབ་ཕྱོགས་སུ། །

རྒྱལ་པོ་ལག་པ་སོར་མོ་དྲུག །

མདུན་ན་སོ་ལྷག་སྔོན་པོ་ཡོད། །

ལག་པ་གཡས་པའི་གྲུ་མོ་ལ། །

སྨེ་བ་ནག་པོ་སྡིག་པའི་དབྱིབས། །

རབ་ཏུ་འཇིགས་པ་ཡོད་པ་ཡིས། །

སངས་རྒྱས་བསྟན་པ་མུན་པར་འགྱུར། །

ལོ་ནི་དྲུག་ཅུའི་བར་ལ་འགྱུར། །

དེ་ནས་དཔལ་འཛིན་དང་པོས་འཛིན། །

སྟོང་དང་སུམ་བརྒྱ་འདས་འོག་ཏུ། །

ཡང་ནི་འཛམ་གླིང་བྱང་གི་ངོས། །

གཟི་བརྗིད་ལྡན་པའི་རི་ཡི་རྩེར། །

དགེ་སྦྱོང་གཟུགས་ལ་བྱམས་སེམས་བྲལ། །

གཡས་པ་ལ་ནི་རྣ་བ་གཉིས། །

མིག་ནི་ཟུར་གསུམ་མས་ཡར་འགེབས། །

འདི་དང་མུ་སྟེགས་སྡེ་རྩོད་ནས། །

ལོ་ནི་དྲུག་བཅུ་མུན་པར་འགྱུར། །

དེ་འོག་བདེ་བའི་ལྷ་ཞེས་བྱ། །

ལོ་བརྒྱའི་བར་ལ་འཕེལ་བར་བྱེད། །

དེ་འདས་འཛམ་གླིང་བྱང་ཤར་དུ། །

ཆུ་བོ་རབ་མེད་འབབ་པའི་རྩར། །

རྒྱལ་པོའི་ལུས་ལ་བསོད་ནམས་ལྡན། །

མིག་ནི་གཅིག་ལས་མེད་པ་ལ། །

ཡན་ལག་[page Ad-237]རགས་ཤིང་ལུས་ཤེད་ཅན། །

འཕོང་དང་སྒྱུ་རྩལ་རྣམས་ཀྱིས་བརྒྱན། །

འདིས་ནི་ཆོས་བྱེད་བསྣུབས་ནས་ནི། །

ལོ་ནི་དྲུག་ཅུ་བསྟན་པ་ཉིད། །

འདིར་ནི་ནུབ་ནས་གཞན་དུ་འགྱུར། །

དེ་འདས་རང་སངས་རྒྱས་ཀྱི་གཟུགས། །

རྡོ་རྗེ་གདན་ནས་ནུབ་ཏུ་བྱུང༌། །

དེས་ནི་བསྟན་པ་དམ་པ་ཉིད། །

ལོ་ནི་བརྒྱ་དང་ཉི་ཤུར་གནས། །

དེ་འདས་འོག་ཏུ་འཛམ་གླིང་དབུས། །

གསེར་གྱི་གྲོང་ཁྱེར་ཞེས་བྱ་བར། །

གནས་བརྟན་ལུས་ལ་ལྕེ་རྩེ་གཉིས། །

བོངས་ཆུང་ཡན་ལག་ཐུང་བ་ཞིག །

སྡེ་པ་རྩོད་ཅིང་མཚོན་ཆ་འཛིན། །

འདི་བྱུང་བས་ནི་མུན་པར་ཡང༌། །

ལོ་ནི་དྲུག་ཅུའི་བར་ལ་འགྱུར། །

དེ་འདས་འོག་ཏུ་འཛམ་གླིང་ཤར། །

ཆུ་བོ་[169-page Dg]དག་ནི་ལོ་ཀི་ཏ། །

གཡས་ཀྱི་ཕྱོགས་ཀྱི་འགྲམ་དག་ཏུ། །

དཔལ་གྱི་སེང་གེ་ཞེས་བྱ་བས། །

ལོ་ནི་[page My-89b]སྟོང་དང་བཞི་བརྒྱར་གནས། །

དེ་ནས་ཡང་ནི་འཛམ་གླིང་དབུས། །

ཆུ་བོ་ཆེན་པོ་{གྷ་གྷའི་}[[129]](#footnote-129)འགྲམ། །

རྒྱལ་པོའི་བུ་ལ་དཔུང་པ་ནི། །

མར་གད་མདོག་དང་མཚུངས་པ་ལ། །

རབ་ཏུ་བྱུང་ལ་སོར་བཞིའི་ཚད། །

འདི་བྱུང་བས་ནི་མུན་པར་ཡང༌། །

ལོ་ནི་དྲུག་བཅུའི་བར་ལ་འགྱུར། །

དེ་འདས་འོག་ཏུ་ཀ་མ་ལ། །

ཤི་ལ་ཞེས་པའི་གཙུག་ལག་ཁང༌། །

དེ་ཡི་བདག་པོ་གཞོན་ནུའི་མགོན། །

འདི་ནི་ལོ་སྟོང་བར་དུ་གནས། །

དེ་འོག་འཛམ་བུ་གླིང་གི་ལྷོ། །

ཚངས་པའི་གླིང་ཞེས་བྱ་བའི་གྲོང༌། །

དམངས་ཀྱི་རིགས་ལ་སེང་གེའི་མགོ །

འདི་ནི་སྐྱེས་ནས་ཟླ་གསུམ་ནས། །

དྲུག་བཅུའི་བར་ལ་མུན་པར་འགྱུར། །

དེ་འོག་[page Ad-238]བྱ་རྒོད་ཕུང་པོ་ལ། །

དགེ་སློང་མཛེས་བྱེད་གཞོན་ནུ་ཡིས། །

ལོ་ནི་ལྔ་བརྒྱ་ལྔ་བཅུར་གནས། །

དེ་འདས་འོག་ཏུ་འཛམ་གླིང་{འཚམས}[[130]](#footnote-130)། །

ཁ་ཆེའི་ཡུལ་ཞེས་བྱ་བ་ཡི། །

སྒྲ་དང་ལྡན་པའི་གྲོང་ཁྱེར་དུ། །

བྱ་ཡི་ལུས་ལ་མི་ཡི་གདོང༌། །

རིགས་ངན་དག་གི་ནང་དུ་སྐྱེ། །

འདི་ཉིད་སྐྱེས་ནས་ལོ་བཅུ་ན། །

དྲུག་བཅུ་དག་ཏུ་མུན་པར་འགྱུར། །

དེ་འདས་འོག་ཏུ་འཛམ་གླིང་གི །

དབུས་ནས་ཤར་དུ་དཔག་ཚད་ལྔ། །

དགེ་སློང་ཤཱཀྱ་འཛཱི་ཀ་ཡིས། །

འདི་ནི་ལོ་བཅུའི་བར་དག་ཏུ། །

སྒྲོན་མེ་འབར་བ་བཞིན་དུ་འགྱུར། །

དེ་ལྟར་རིམ་པ་བདུན་གྱིས་ནི། །

འཛམ་བུའི་གླིང་དུ་འཕེལ་འགྲིབ་བྱེད། །

ཅེས་སོ། །

དེ་ལྟར་འཕེལ་འགྲིབ་ལན་བདུན་རྫོགས་ཏེ་ཚེ་ལོ་བཅུ་པའི་འོག་བར་ཁུག་མན་ཆད་ལ་བསྟན་པའི་བཙས་གསུམ་ཞིང་འདིར་མི་གནས་ཏེ། འདི་ནས་ལྷོ་ཕྱོགས་མཛེས་ལྡན་བཀོད་པའི་ཞིང་དུ་{འབབས་}[[131]](#footnote-131)ཤིང་དར་འགྲིབ་བདུན་གྱིས་ཞིང་དེའི་མཛད་པ་རྫོགས་དུས། མི་མཇེད་སྟོངས་པའི་དུས་ཏེ། ཡང་གསུམ་པོ་དེ་བྱང་ཕྱོགས་ཡངས་པ་སྐྱོབ་པའི་འཇིག་རྟེན་དུ་འཕར་ཏེ། སངས་རྒྱས་{ཨུདཔལ་}[[132]](#footnote-132)མེ་ཏོག་མཛེས་པས་བཟུང་ནས་འཕེལ་འགྲིབ་ལན་བདུན་བྱས་པའི་འོག་ཏུ། ནུབ་ཕྱོགས་གཙུག་ཕུད་དབྱངས་ཞེས་བྱ་བའི་འཇིག་རྟེན་དུ་འཕར་ཏེ། སངས་རྒྱས་འཁོར་བ་འཇིག་[page My-90a]གིས་བཟུང་ནས་ལོ་[170-page Dg]འབུམ་ཕྲག་བདུན་དུ་དར་ནུབ་བདུན་གྱིས་ཚུལ་དུ་གནས་པའི་འོག་ཏུ། ཞིང་དེ་དང་། རྡོ་རྗེ་འཆང་གིས་བཀོད་པའི་ཚངས་ཆེན་གྱི་བསྐལ་པ་ན་ཡོད་པའི་ཞིང་ཀུན་གྱི་[page Ad-239]འགྲོ་བ་ཐམས་ཅད་གདོད་མའི་སར་གྲོལ་ཏེ། རྡོ་རྗེ་འཆང་གིས་བཀོད་པའི་ཚངས་ཆེན་གྱི་བསྐལ་པ་སྣོད་བཅུད་དང་བཅས་པས་སྟོངས་ཏེ། ནམ་མཁའ་གཅིག་ཏུ་གྱུར་པ་ལ་བསྐལ་པ་བརྒྱད་བཅུ་རྩ་ལྔར་གནས་སོ། །

བསྟན་པའི་བཙས་གསུམ་ནི། རྡོ་རྗེ་འཆང་གིས་མཛད་པ་ཆེན་པོ་རྫོགས་པས། ཆོས་ཉིད་ཞི་བའི་དབྱིངས་སུ་རང་ཡལ་ཏེ་མི་སྣང་ངོ༌། །དེ་ནས་ཡང་འགྲོ་བ་དབྱིངས་ནས་སྣང་བ་དང་སྤྲུལ་པས་ཚངས་ཆེན་བཀོད་དེ། བསྐལ་པ་ས་ཡ་དྲུག་འབུམ་དུ་གདུལ་བྱའི་སྣང་བ་ལ་འདུལ་བྱེད་ཀྱི་སྟོན་པ་བྱོན་དུས། ཀུན་ཏུ་བཟང་པོའི་བྱིན་རླབས་ལས། བསྟན་པའི་བཙས་གསུམ་རང་ཤར་ཏེ་འཕེལ་འགྲིབ་མེད་པར་སེམས་ཅན་གྱི་དོན་འབྱུང་བར་བཤད་དེ། སྒྲ་ཐལ་འགྱུར་ལས།

དེ་ནས་མཛེས་ལྡན་བཀོད་པ་ཡི། །

ཞིང་ཁམས་དག་ཏུ་དེས་འཕར་ནས། །

ཚེ་ལོ་དག་ནི་བཅུ་འོག་ཏུ། །

འདི་ན་མི་གནས་དེར་སྣང་ངོ༌། །

དེ་ལྟར་དར་འགྲིབ་རྫོགས་ནས་ནི། །

བསྟན་པ་དམ་པའི་སྙིང་པོ་འདི། །

ཡངས་པ་སྐྱོབ་པའི་འཇིག་རྟེན་དུ། །

སངས་རྒྱས་བསྟན་པ་གནས་བྱེད་པའི། །

{ཨུད་པལ་}[[133]](#footnote-133)མེ་ཏོག་མཛེས་ཞེས་པའི། །

སྟོན་པ་སངས་རྒྱས་བཅོམ་ལྡན་འདས། །

བདེ་བྱེད་བརྩེགས་པའི་ཁང་བཟངས་སུ། །

སྟོང་ཕྲག་ལྔ་དང་བཅས་པའི་འཁོར། །

ཐམས་ཅད་བྱང་ཆུབ་སེམས་ཆེན་པོ། །

མི་སྐྱེའི་ཆོས་ལ་བཟོད་ཐོབ་སྟེ། །

དགེ་བའི་སེམས་ལྡན་འབའ་ཞིག་འབྱུང༌། །

སྟོན་པ་དེ་ཉིད་བྱོན་པ་དང༌། །

ལོག་སྲེད་ཅན་རྣམས་དེས་བཏུལ་ནས། །[page Ad-240]

བསྟན་པ་དམ་པ་འདི་ཉིད་ནི། །

ལོ་ནི་ལྔ་སྟོང་ཕྲག་སྟོང་དུ། །

བསྟན་པའི་སྙིང་པོ་གནས་པར་བྱེད། །

དེ་ནས་ཡང་ནི་སྔ་མ་བཞིན། །

རིམ་པ་བདུན་གྱིས་འཕེལ་འགྲིབ་བྱེད། །

[page My-90b]དེ་འོག་གཙུག་ཕུད་དབྱངས་ལྡན་པའི། །

འཇིག་རྟེན་ཁམས་ནི་ཡངས་པར་ནི། །

སྟོན་པ་མཐའ་ཡས་འཁོར་བ་འཇིག །

འཁོར་ནི་བརྒྱ་ཕྲག་ཕྱེད་དང་བརྒྱད། །

ཀུན་ཀྱང་དགྲ་བཅོམ་ཟག་པ་ཟད། །

བྱ་བ་བྱས་ཤིང་[171-page Dg]ཁུར་བོར་བའོ། །

དེས་ཀྱང་བསྟན་པའི་སྙིང་པོ་ཉིད། །

ལོ་ནི་འབུམ་ཕྲག་བདུན་དུ་གནས། །

སྔར་ཤུགས་ཉིད་ཀྱི་རིམ་པ་ཡིས། །

དེ་ལྟར་གནས་པ་བདུན་ཐལ་ནས། །

བསྐལ་པ་བརྒྱད་བཅུ་རྩ་ལྔར་ཡང༌། །

ཆོས་རྣམས་སངས་རྒྱས་སྐུར་ཐིམ་ནས། །

འཇིག་རྟེན་ཁམས་ནི་གང་དུ་ཡང༌། །

སངས་རྒྱས་བསྟན་པ་མི་གནས་སོ། །

དེ་ནས་འཇིག་རྟེན་འོག་མ་ལ། །

བསྐལ་པ་ས་ཡ་དྲུག་འབུམ་དུ། །

སངས་རྒྱས་བསྟན་པ་ཡུན་རིང་གནས། །

འདི་ལ་འཕེལ་འགྲིབ་འབྱུང་བ་མིན། །

འགྲོ་བ་རྣམས་ནི་སྨིན་བྱེད་དོ། །

ཅེས་སོ།། །།

དེའང་སངས་རྒྱས་ཀྱི་བསྟན་པ་ལ་དངོས་དང༌། གཟུགས་བརྙན་གཉིས་ལས། གཟུགས་བརྙན་ནི། འགྲོ་བའི་མོས་པ་དང་སྟོན་པའི་བྱིན་རླབས་ལས་འགྲོ་དྲུག་གང་ནའང་ཁྱབ་ལ། དངོས་ཀྱི་བསྟན་པ་གསུམ་ལས། ཆོས་སྐུ་དང་། ལོངས་སྐུའི་བསྟན་པ་གཉིས་སྟོན་པའི་རང་སྣང་དག་པའི་དབྱིངས། ཆོས་ཀྱི་དབྱིངས་ཀྱི་ཕོ་བྲང་དང༌། འོད་གསལ་འཐུག་པོ་བཀོད་པ་གཉིས་ན། རྟག་པ་རྒྱུན་གྱི་ཁོར་མོར་ཡོད་ཅིང༌། སྤྲུལ་པ་སྐུའི་བསྟན་པ་ལ་ཐུན་མོང་བ་མདོ་དང་རྒྱུད་ཀྱི་[page Ad-241]རིམ་པ་དང༌། ཐུན་མོང་མ་ཡིན་པ་གསང་ཆེན་ངེས་པའི་ཐེག་པ་དམ་པ་གཉིས་ནི། ལྷ་མི་བསོད་ནམས་ཁྱད་པར་ཅན་གྱི་གནས་རིས་ལས་གཞན་ན་མེད་དེ། མཁའ་འགྲོ་རྣམས་ཀྱང་ལྷ་མིའི་གནས་ན་ཡོད་པའི་ཕྱིར་རོ། །

གསང་ཆེན་ངེས་པ་འདི་ལ་བསྟན་པའི་བཙས་གསུམ་པོ་དངོས་དང་ཕྲད་པ་རྣམས་འབད་པ་མེད་པར་གྲོལ་བ་ལ་ཐེ་ཚོམ་མེད་ཅིང༌། གསུང་གི་སྤྲུལ་པའི་ཡི་གེ་ལས། བསྟན་པ་གང་ལ་སངས་རྒྱས་བྱོན་པའི་སྐུ་མདོག་དང་མཐུན་པས་བྲིས་ཏེ། རིན་པོ་ཆེའི་ཟ་མ་ཏོག་ཏུ་བཅུག་པ་མཆན་ཁུང་གཡོན་དུ་བཅངས་[page My-91a]ནས། དུས་དུས་དུ་ཀློག་པ་དང༌། བཀུར་སྟི་དང་མཆོད་པ་བྱས་ནའང་འབད་པ་མེད་པར་གྲོལ་བ་སྟེ། ཚེ་འདིར་ཡང་ཚེ་རིང་བ་དང༌། ནད་མེད་པ་དང༌། བསམ་པ་ཐམས་ཅད་འགྲུབ་པ་དང༌། གདོན་བགེགས་ལོག་པར་འདྲེན་པ་རྣམས་ཀྱིས་གླགས་མི་རྙེད་པ་དང༌། འཆི་ཁའི་ཚེ་ནད་གཅོད་ཀྱི་སྡུག་བསྔལ་མེད་པས་བདེ་བར་ཚེའི་[172-page Dg]དུས་བྱེད་པ་དང༌། འདིར་ངོ་སྤྲོད་ཀྱི་སྒོ་མཐོང་བ་རྣམས་ཡིན་ན་བར་དོ་ཡེ་ཤེས་ཀྱི་སྒྲོན་མེ་ལ་{བརྩན་}[[134]](#footnote-134)ས་ཟིན་པ་དང༌། ཡིད་དཔྱོད་འཛིན་པའི་ཐེག་པ་ཅན་ཡིན་ཡང༌། ཡང་དག་པའི་ཞིང་ཁམས་སུ་སྐྱེ་བ་དང༌། ཕལ་པ་ཡིན་ཡང་བདེ་འགྲོ་མཐོ་རིས་སུ་སྐྱེ་བའི་རྟེན་ལ་གསང་ཆེན་འདི་དང་ཕྲད་དེ་གྲོལ་བ་ལ་སོགས་པའི་ཡོན་ཏན་དཔག་ཏུ་མེད་པ་ཡོད་དེ། ཐལ་འགྱུར་ལས།

ཉི་མ་རབ་ཏུ་སྣང་བར་བྱེད། །

སྐུ་གསུང་ཐུགས་ཀྱི་དངོས་པོ་གསུམ། །

སུ་ལ་བབས་པ་འབད་མེད་པར། །

གདོན་མི་ཟ་བར་སངས་རྒྱས་འཐོབ། །

དེ་ཕྱིར་བྱིན་གྱི་[page Ad-242]རླབས་ཀྱི་གནད། །

གསུང་གི་སྤྲུལ་པ་ཉིད་ལས་ཀྱང༌། །

བསྟན་པའི་ཁ་དོག་གིས་བྲིས་ནས། །

མཆན་ཁུང་གཡོན་དུ་བཏགས་བྱས་ཏེ། །

དུས་སུ་ཀློག་དང་འཛིན་བྱས་ན། །

གདོན་མི་ཟ་བར་འཚང་རྒྱ་ངེས། །

རྒྱུད་འདི་ཡང་ནི་རྟག་ཀླགས་ན། །

དེས་ཀྱང་གོང་མ་བཞིན་དུ་འགྱུར། །

ཅེས་པ་དང༌། བཀོད་པ་ཆེན་པོ་ལས།

འདི་ཉིད་གང་གིས་བཟུང་བ་དེ། །

བཟོ་དང་སྒྱུ་རྩལ་ཐམས་ཅད་དང༌། །

བསྟན་བཅོས་ཀུན་དང་སྒྲ་རྣམས་ནི། །

ཇི་ལྟར་འདོད་བཞིན་ཤེས་པར་འགྱུར། །

གསང་མཆོག་བླ་ན་མེད་པ་འདི། །

མཆོད་དང་བསྟོད་དང་བཀུར་བྱས་ན། །

མཆོག་དང་ཐུན་མོང་དངོས་གྲུབ་རྣམས། །

ཇི་ལྟར་འདོད་པ་བཞིན་དུ་འབྱུང༌། །

འདི་ཉིད་བཅངས་པ་ཙམ་གྱིས་ནི། །

ལུང་དང་མན་ངག་འཛིན་པར་འགྱུར། །

འཇིག་རྟེན་མུན་སེལ་ནོར་བུའི་འོད། །

སྣང་བར་བྱེད་པའི་སྒྲོན་མེ་འདི། །

གང་ལ་སྣང་བར་གྱུར་པ་དེ། །

འབྱུང་བ་དག་ནི་རང་དེངས་སུ། །

སྐལ་ལྡན་འགྱུར་བར་ཐེ་ཚོམ་མེད། །

ཅེས་སོ།། །།

#### 2.5.3.3.3 གང་གིས་འཛིན་པའི་གང་ཟག་བསྟན་པ།

[page My-91b]གསུམ་པ་གང་གིས་འཛིན་པའི་གང་ཟག་བསྟན་པ་ལ་གསུམ་སྟེ། སྔོན་བྱུང་གི་ལོ་རྒྱུས་སྤྱིར་བསྟན་པ། གྲོལ་བ་ཐོབ་པའི་རྣམ་གྲངས་བཤད་པ། རིགས་འཛིན་ངེས་པའི་ལུང་བསྟན་བརྗོད་པའོ། །

##### 2.5.3.3.3.1 སྔོན་བྱུང་གི་ལོ་རྒྱུས་སྤྱིར་བསྟན་པ།

དང་པོ་ནི། ཡེ་ཐོག་དང་པོའི་རྒྱལ་མཆོག་ཀུན་ཏུ་བཟང་པོས་འོད་གསལ་བརྙེས་ནས་ཚངས་ཆེན་བླ་མའི་ཞིང་ཁམས་བཀོད་པའི་གོ་ན། རྡོ་རྗེ་འཆང་དང༌། མཚན་གྱི་རྣམ་པ་གཞན་ཡང་དུ་མར་སྤྲུལ་པ་སྟོན་པ་དེ་ཉིད་ཀྱིས་བཀོད་པ་དང༌། དེས་བྱིན་[173-page Dg]གྱིས་བརླབས་པ་ལས་[page Ad-243]སངས་རྒྱས་པ་གཞན་གྱིས་བཀོད་པའི་ཚངས་ཆེན་གྱི་བསྐལ་པ་ནམ་མཁའི་མཐའ་ཀླས་པར་གྲངས་མེད་བརྗོད་ལས་འདས་པ་དག་གི ལ་ལ་སྟོངས་པ་དང༌། ལ་ལ་གནས་པ་དང༌། ལ་ལ་འཇིག་པ་དང༌། ལ་ལ་ཆགས་ནས་གནས་པ་ལས། རྡོ་རྗེ་འཆང་གིས་བཀོད་པའི་ཚངས་ཆེན་འདི་ཡན་ཆད་ལ། ཡང་གསང་སྙིང་པོ་འོད་གསལ་གྱི་བསྐལ་པས་འགྲོ་བ་འདུལ་བའི་རིམ་པ་འབུམ་ཕྲག་དྲུག་བཅུ་རྩ་བཞི་དང༌། དེའི་བར་བར་དུ་བསྐལ་པ་གཞན་དག་གྲངས་ལས་འདས་པ་བྱུང་བ་ལས། འདིར་འོད་གསལ་སྙིང་པོ་བྱུང་བ་རྣམས་བཤད་དེ། དེ་ཡང་ཐོག་མའི་དུས་ནས་ཞིང་འདིའི་རིམ་པ་ལ་ཐུག་པ་ན། དང་པོར་ཡེ་ཐོག་དང་པོའི་བསྟན་པ་བྱུང་སྟེ། སྙིང་ཏིག་གསང་བས་འགྲོ་བ་དཔག་ཏུ་མེད་པ་སྨིན་པར་མཛད་དོ། །

དེ་ནས་བསྟན་པ་གཉིས་པ་ལ་སྤྱི་ཕུད་འཇིག་རྟེན་མགོན་གྱི་རྒྱལ་བ་དང༌། གསུམ་པ་ལ་ཚངས་པ་སྟོང་གི་ཡེ་སྲིད་མགོན་དང༌། བཞི་པ་ལ་ཉི་མ་སྟོང་གི་རྒྱལ་བ་དང༌། ལྔ་པ་ལ་དྲ་བ་མགོན་གྱི་སངས་རྒྱས་དང༌། དྲུག་པ་ལ་འོད་ཟེར་སྟོང་གི་མུ་ཁྱུད་མགོན་དང༌། བདུན་པ་ལ་འཁོར་བ་འཇིག་གི་རྒྱལ་བ་དང༌། དེ་ནས་རིམ་པ་བཞིན་འབུམ་ཕྲག་དྲུག་བཅུ་རྩ་བཞིའི་བར་གྱི་བསྐལ་པ་ལ་སྙིང་ཏིག་གསང་བ་འདི་བཟུང་ནས་འགྲོ་བའི་དོན་མཛད་པ་སྟེ། ཐ་མ་བསྐལ་པ་རྩོད་ལྡན་ཆེན་པོ་རྡོ་རྗེ་འཆང་གིས་ཚངས་ཆེན་བཀོད་པའི་བར་རོ། །[page My-92a]འདི་དག་གི་རིམ་པ་རྒྱས་པར་ནི། གསང་བ་སྤྱོད་པ་ས་བོན་གྱི་རྒྱུད་ལས་འབྱུང་སྟེ། བསྐལ་པ་རེ། [page Ad-244]སངས་རྒྱས་ཀྱི་རྣམ་གྲངས་རེ། འཁོར་འདུས་པའི་གྲོལ་ཚུལ་རེ་དང་རྣམས་ཀྱི་དང་པོ། ཡེ་ཐོག་དང་པོའི་སངས་རྒྱས་ནས། ཐ་མ་བསྐལ་པ་རྩོད་དང་ལྡན་པའི་བར་དུ་དངོས་སུ་བསྟན་པ་དྲུག་བཅུ་རྩ་དྲུག་བརྗོད་མི་ལང་གི་ཁོངས་ནས་འབུམ་ཕྲག་དྲུག་བཅུ་རྩ་བཞིའི་གྲངས་ཐམས་ཅད་པ་བསྟན་པ་ནི།

ཡེ་ཐོག་དང་པོའི་སངས་རྒྱས་ནི། །

དང་པོ་མངོན་འཕགས་དྲན་པ་མགོན། །

ཕྱག་རྒྱ་རང་དྲན་འཁོར་ལོ་ནི། །

གཞི་ལས་འཕགས་པའི་ཁྱད་པར་ཚིག །

སྤྱི་ཕུད་སྔོན་གྱི་ཐོག་[174-page Dg]མར་བྱུང༌། །

འདི་དུས་ཁྲག་ཁྲིག་བདུན་བཅུ་ཡིས། །

ཕྱག་རྒྱ་འདི་ནི་དམ་པའོ། །

{ཅེས་}[[135]](#footnote-135)པ་ནས།

དྲན་པ་ཟད་པའི་ཡེ་ཤེས་མགོན། །

སྙིང་པོ་རང་ཚིག་གསང་བར་གོ །

བསྐལ་པ་རྩོད་དང་ལྡན་པ་ལ། །

བཅུ་ཕྲག་དགུ་ཡི་གདུང་འཛིན་པས། །

ངེས་པའི་ཕྱག་རྒྱ་དམ་པར་བཟུང༌། །

དེ་ལྟར་བརྗོད་ཀྱིས་མི་ལང་བའི། །

སངས་རྒྱས་རྣམས་ཀྱི་བྱིན་རླབས་ལས། །

རང་བྱུང་ཆེན་པོའི་ཡི་གེར་ནི། །

གནས་པའི་ཀ་དག་ཆེན་པོ་ཡི། །

བབས་ལས་འདི་ཀུན་རང་བྱུང་ཤར། །

བྱིན་རླབས་རིམ་པ་འདི་ཀུན་ཡང༌། །

ཐོག་མ་བབས་ལས་རང་བསྟན་ནོ། །

{ཅེས་}[[136]](#footnote-136)པའི་བར་རོ། །བརྗོད་ཀྱིས་མི་ལང་བ་ནི་བསྐལ་པ་གཞན་དང༌། བར་གྱི་བསྐལ་པའི་སངས་རྒྱས་རྣམས་ཀྱི་རིམ་པ་བསྡུས་པ་ཡིན་ནོ། །དེ་དག་ཀྱང་བཀོད་པ་ཆེན་པོ་ལས།

ཡེ་ཐོག་དང་པོའི་སངས་རྒྱས་དང༌། །

དམ་པ་སྟོང་གི་དཀྱིལ་འཁོར་འདུས། །

དེ་ནས་བསྟན་པ་གཉིས་པ་ལ། །

སྤྱི་ཕུད་འཇིག་རྟེན་མགོན་ཞེས་པས། །[page Ad-245]

དམ་པ་སྟོང་གིས་འདི་ཕྱག་མཛད། །

བསྟན་པ་དག་ནི་གསུམ་པ་ལ། །

ཚངས་པ་སྟོང་གི་ཡེ་སྲིད་མགོན། །

སངས་རྒྱས་སྟོང་གི་ཐུགས་ཉིད་དྲིལ། །

དེ་ནས་བསྟན་པ་བཞི་པ་ལ། །

ཉི་མ་སྟོང་གི་རྒྱལ་བ་དང༌། །

སངས་རྒྱས་སྟོང་གིས་མངའ་[page My-92b]དབང་བསྒྱུར། །

བསྟན་པ་ཉིད་ནི་ལྔ་པ་ལ། །

འཇིག་རྟེན་ར་བ་མགོན་ཞེས་པའི། །

དམ་པ་སྟོང་གི་ཐུགས་ལ་སྦས། །

བསྟན་པ་དག་ནི་དྲུག་པ་ལ། །

འོད་ཟེར་སྟོང་གི་མུ་ཁྱུད་མགོན། །

རིགས་ཅན་སྟོང་གིས་འདི་ཉིད་སྦས། །

དེ་ནས་བསྟན་པ་བདུན་པ་ལ། །

ཡེ་ཁྱབ་འཁོར་འཇིག་ཚངས་པའི་མགོན། །

བདེ་ཆེན་སྟོང་གིས་སྤྱི་བོར་བཟུང༌། །

དེ་ལྟ་དེ་ལྟར་བསྟན་པ་ནི། །

འབུམ་ཕྲག་དྲུག་བཅུ་རྩ་བཞི་རུ། །

སངས་རྒྱས་གྲངས་ནི་དེ་སྙེད་ཀྱིས། །

གསང་ཆེན་འདི་ནི་ཡོངས་བཟུང་བའོ། །

བསྟན་པའི་སངས་རྒྱས་ངེས་པ་ནི། །

ས་ཡ་ཕྲག་ནི་བཅུ་དགུ་ཡིས། །

འདི་ཉིད་ཕྱག་མཛད་བཅུད་དྲིལ་བའོ། །

{ཅེས་}[[137]](#footnote-137)སོ། །

དེ་ཡང་བསྐལ་པ་འབུམ་ཕྲག་དྲུག་བཅུ་རྩ་བཞི་ནི། ཚངས་ཆེན་གྱི་བསྐལ་པ་ཡིན་ལ། དེ་[175-page Dg]དག་ཐོག་མའི་མགོན་པོ་ཉིད་ཀྱི་སྤྲུལ་པ་ཆེན་པོ་འབུམ་ཕྲག་དྲུག་བཅུ་རྩ་བཞིའི་བཀོད་ནས། གདུལ་བྱའི་ངོར་སངས་རྒྱས་ས་ཡ་ཕྲག་བཅུ་དགུ་སྤྲུལ་ཏེ་དོན་མཛད་པ་ནི། རྒྱལ་མཆོག་ཀུན་ཏུ་བཟང་པོའི་གོ་ན་ཚངས་ཆེན་བཀོད་པ། རྣམ་སྣང་གཅིག་གི་ཕྱག་མཐིལ་གྱི་{པད་མའི་}[[138]](#footnote-138)ཕྲུམ་ཕྲུམ་དབུས་མའི་སྟེང་གི་བཅུ་གསུམ་པ་ཐུགས་ཀ་དཔལ་གྱི་བེའུ་གཅིག་གི་གོའི་ནམ་མཁའ་ལ་མཛད་པ་བསྟན་པ་ཡིན་ལ། [page Ad-246]དེའི་སྐུ་ཐམས་ཅད་ཀྱི་གོ་དང༌། རིགས་ལྔ་གཞན་གྱི་གོ་ན་ཡོད་པའི་ཞིང་དུ་མཛད་པ་བསྟན་པ་ནི་བསམ་པ་ལས་འདས་ཏེ། སངས་རྒྱས་ཀྱི་མཛད་པ་དང༌། ཡོན་ཏན་དང་ཕྲིན་ལས་དང༌། སྐུ་གསུང་ཐུགས་ནམ་མཁའ་དང་མཉམ་པ་ཞེས་བྱ་བས། ས་བཅུ་པའི་སེམས་དཔས་ཀྱང་དཔག་པར་མི་ནུས་ན། ཚུ་རོལ་མཐོང་བའི་བློས་དཔག་པར་ག་ལ་ནུས་ཏེ། རྒྱུད་བླ་མ་ལས།

སངས་རྒྱས་ཁམས་དང་སངས་རྒྱས་བྱང་ཆུབ་དང༌། །

སངས་རྒྱས་ཡོན་ཏན་སངས་རྒྱས་འཕྲིན་ལས་རྣམས། །

དག་པའི་སེམས་ཅན་གྱི་ཡང་བསམ་བྱ་མིན། །

{ཅེས་}[[139]](#footnote-139)པ་དང༌། དཀོན་མཆོག་བརྩེགས་པ་ལས།

ནམ་མཁས་ཇི་སྙེད་ཁྱབ་གྱུར་པ། །

སྐུ་ཡིས་ཀྱང་ནི་དེ་སྙེད་ཁྱབ། །

སྐུ་ཡིས་[page My-93a]ཇི་སྙེད་ཁྱབ་གྱུར་པ། །

འོད་ཀྱིས་ཀྱང་ནི་དེ་སྙེད་ཁྱབ། །

འོད་ཀྱིས་ཇི་སྙེད་ཁྱབ་གྱུར་པ། །

གསུང་གིས་ཀྱང་ནི་དེ་སྙེད་ཁྱབ། །

ཅེས་གསུངས་པ་བཞིན་ནོ།། །།

##### 2.5.3.3.3.2 གྲོལ་བ་ཐོབ་པའི་རྣམ་གྲངས་བཤད་པ།

གཉིས་པ་གྲོལ་བ་ཐོབ་པའི་རྣམ་གྲངས་བསྟན་པ་ནི། འཛམ་བུའི་གླིང་འདིར་གསང་ཆེན་ངེས་པའི་བསྟན་པ་འདིས། མི་མ་ཡིན་པ་མཁའ་འགྲོ་འབུམ་ཕྲག་བརྗོད་དུ་མེད་པ་གྲོལ་ཡང༌། སྐབས་འདིར་མི་རྣམས་ཀྱི་སྐྱེས་པ་དང་བུད་མེད་དང༌། རབ་ཏུ་བྱུང་བ་དང༌། ཁྱེའུ་བུ་མོའི་རྣམ་གྲངས་ཀྱིས་ཚེ་འདི་དང་བར་དོར་གྲོལ་བའི་རྣམ་གྲངས་ངེས་པ་ནི། བཀོད་པ་ཆེན་པོ་ལས།

ཉོན་ཅིག་རིགས་ལྡན་དགེ་སྦྱོང་དཔལ། །

ང་ནི་འདི་ནས་མི་གནས་ནས། །

ཚེ་ལོ་དྲུག་བཅུ་ཡན་ཆད་ལ། །

འབྲས་བུ་གྲོལ་བ་སྟོང་ཕྲག་གཅིག །[page Ad-247]

འབྱུང་བ་རང་དེངས་དག་ཏུ་སྟེ། །

དགེ་སྦྱོང་[176-page Dg]གཟུགས་ནི་དེ་ཡི་ཕྱེད། །

ལྷག་མ་བྱང་ཆུབ་སེམས་དཔའོ། །

དེ་ནས་ལྔ་བཅུ་ལ་ཐུག་པར། །

འབྱུང་བ་རང་སར་དེངས་པ་ནི། །

འབུམ་ཕྲག་གཉིས་ཀྱིས་སྐྱེ་མེད་འཐོབ། །

ཕལ་ཆེར་བུད་མེད་དག་གི་གཟུགས། །

སྐྱེས་པ་དག་ནི་སྟོང་ཕྲག་གཉིས། །

དེ་ནས་ཚེ་ལོ་སུམ་བཅུའི་བར། །

འབུམ་ཕྲག་དག་ནི་དྲུག་པ་སྟེ། །

འདི་དག་ཕལ་ཆེར་སྐྱེས་པ་ལ། །

བུད་མེད་འབུམ་ཕྲག་གཅིག་གིས་ཡིན། །

འབྱུང་བ་དག་ནི་རང་དེངས་སོ། །

དེ་དག་སྔོན་བྱུང་ང་ཡི་འཁོར། །

སྙིགས་མའི་དུས་ན་སངས་རྒྱས་ཐོབ། །

ངེས་གསང་སྙིང་པོ་ཡང་བསྡུས་པས། །

འབྲས་བུ་ཉིད་ནི་འཐོབ་པ་ལས། །

བསྟན་པ་གཞན་གྱི་འབྲས་བུ་མིན། །

གལ་ཏེ་བསྟན་པ་གཞན་དག་ལ། །

མངོན་པར་སངས་རྒྱས་འབྱུང་དག་ན། །

འདི་ཉིད་ཕྲད་དེ་དེ་བཞིན་ནོ། །

འབྲས་བུ་ཀུན་གྱི་ཐུགས་ཀ་རུ། །

འདི་ཉིད་དག་ནི་བསྟན་པའོ། །

{ཅེས་}[[140]](#footnote-140)ཏེ། ཚེ་འདིར་འབྱུང་བ་རང་དག་གི་གྲངས་བསྟན་པའོ། །གང་ན་སངས་རྒྱས་ཐོབ་པ་དེ་ཐམས་ཅད་གསང་ཆེན་འདིའི་གོ་ནས་སངས་རྒྱས་ཏེ། རིག་པ་མངོན་སུམ་གྱི་ཆོས་ཉིད་གཟིགས་ནས་སངས་རྒྱས་ཀྱི། དེ་ལས་གཞན་[page My-93b]གྱིས་མ་རྒྱས་པའི་ཕྱིར་རོ། །དེའང་སྔོན་བསྐལ་པ་དུ་མ་ནས་ཚོགས་བསགས་པའི་མཐུས། བསྟན་པ་འདི་དང་གདོད་ཕྲད་ནས། རིང་པོ་མི་ཐོགས་པར་སངས་རྒྱ་བ་ལ་འབྲས་བུའི་ཐུས་ཀ་ཟེར་བས། བསྟན་པ་འདི་དང་ཕྲད་པ་ཐམས་ཅད་མྱུར་[page Ad-248]དུ་སངས་རྒྱས་འཐོབ་སྟེ། འབྲས་བུའི་ཐུས་ཀ་དང་ཕྲད་པའི་ཕྱིར་རོ། །

འོ་སྐོལ་དཔོན་སློབ་ཆོས་ཅན། ཚེ་འདིའམ། བར་དོའམ། རང་བཞིན་སྤྲུལ་སྐུའི་ཞིང་གང་རུང་དུ་མྱུར་དུ་སངས་རྒྱས་འགྲུབ་ངེས་པ་ཡིན་ཏེ། སངས་རྒྱས་འགྲུབ་ངེས་ཀྱི་རྒྱུ་ནུས་པ་ཐོགས་མེད་བསྟན་པ་དག་པ་འབྲས་བུའི་ཐུས་ཀ་དང་ཕྲད་ནས་དེ་ལ་མོས་པས་སྤྱོད་པ་ཡིན་པའི་ཕྱིར་རོ། །

ཡང་། འོ་སྐོལ་དཔོན་སློབ་ཆོས་ཅན། སྔོན་སངས་རྒྱས་གྲངས་མེད་མཆོད་ཅིང་ཀུན་ཏུ་བཟང་པོའི་འཁོར་དུ་འདུས་པ་ཡིན་ཏེ། ཡང་གསང་བླ་ན་མེད་པའི་ཐེག་པ་ལ་སྤྱོད་པའི་ཕྱིར་རོ། །ཐུན་མོང་གི་ཐེག་པ་དང་[177-page Dg]འཕྲད་པ་ཙམ་ལའང་སངས་རྒྱས་མཆོད་པ་ལ་སོགས་པའི་དགེ་རྩ་སྔོན་དུ་སོང་ངེས་ན། ཐུན་མོང་མ་ཡིན་པ་འདི་ལྟ་བུ་དང་འཕྲད་པ་ལ་སྔོན་བསགས་ཁྱད་པར་ཅན་ཡོད་ཅིང་སྔོན་ལེགས་པར་སྤྱད་ངེས་པས་ཁྱབ་བོ། །མངོན་རྟོགས་རྒྱན་ལས་ཀྱང༌།

སངས་རྒྱས་རྣམས་ལ་ལྷག་པར་བྱས། །

དེ་ལ་དགེ་བའི་རྩ་བ་བསྐྲུན། །

དགེ་བའི་བཤེས་ཀྱིས་མགོན་བཅས་པ། །

འདི་ཉན་པ་ཡི་སྣོད་ཡིན་ནོ།

{ཅེས་}[[141]](#footnote-141)གསུངས་པ་བཞིན་ནོ། །བར་དོར་གྲོལ་བའི་རྣམ་གྲངས་ནི། ཡང་སྔ་མ་ལས།

སྐྱེ་གཉིས་བར་དུ་མངོན་པར་སངས་རྒྱས་པ། །

ཚེ་ལོ་བཅུ་པའི་བར་ལ་འདི་དག་གོ །

སྟོང་ཕྲག་བདུན་ནི་སྣང་བ་མ་དང་འཕྲད། །

སྐྱེས་པ་དག་ནི་སྟོང་ཕྲག་དྲུག་ཉིད་ལ། །

བུད་མེད་གཟུགས་ནི་སྟོང་ཕྲག་གཅིག་ཡིན་ནོ། །

དེ་ལྟར་སྐྱེས་དང་བུད་མེད་ཁྱེའུ་བུ་མོ། །

ཇི་ལྟར་གྱུར་པའི་གཟུགས་སུ་འདུག་[page Ad-249]ཀྱང་སླའི། །

འདི་དང་ཕྲད་རྣམས་རྣམ་པར་གྲོལ་བའོ། །

{ཅེས་}[[142]](#footnote-142)སོ། །

དེ་ཡང་གསང་མཆོག་ངེས་པ་འདིར་ཞུགས་ནས་ཁྲིད་དང་གདམས་པ་ཐོབ་ན། [page My-94a]གོ་དོན་མ་རྙེད་ཀྱང༌། སྐྱེས་པ་དང་བུད་མེད་དང་། བྱིས་པ་དེ་དག་ཐོས་པའི་ཕན་ཡོན་གྱིས་མྱུར་དུ་གྲོལ་ངེས་ཏེ། འབྲས་བུའི་ཐུས་ཀ་བླ་ན་མེད་པ་དང་ཕྲད་པ་ཡིན་པའི་ཕྱིར་རོ། །

##### 2.5.3.3.3.3 རིགས་འཛིན་ངེས་པའི་ལུང་བསྟན་བརྗོད་པ།

གསུམ་པ་རིགས་འཛིན་ངེས་པའི་ལུང་བསྟན་བརྗོད་པ་ནི། ཐལ་འགྱུར་ལས།

ང་ནི་མྱ་ངན་ལས་འདས་འོག་ཏུ། །

ནུབ་ཕྱོགས་ཨུ་རྒྱན་དག་གི་ཡུལ། །

དྷ་ན་ཀོ་ཤའི་ལྷ་ལྕམ་ལ། །

ཕ་མེད་བུ་སྟེ་བཛྲ་ཧེ། །

འདིས་ནི་དམ་པའི་བསྟན་པ་འཛིན། །

དེ་ཡི་རྗེས་འཛིན་ནུབ་ཀྱི་ཕྱོགས། །

བྲམ་ཟེའི་ཕྲུ་གུ་སྐལ་ལྡན་པ། །

མཉྫུ་ཤྲཱི་པ་ཏི་ཞེས་བྱ། །

ལོ་ནི་བདུན་བཅུ་རྩ་ལྔར་འཛིན། །

དེ་ཡི་རྗེས་སུ་སྐལ་ལྡན་པ། །

སོ་ཤི་གླིང་ཞེས་བྱ་བ་ཡི། །

ཁྱིམ་བདག་རིགས་སྐྱེས་ཤྲཱི་{སིང་ཧ།}[[143]](#footnote-143) །

ཞེས་པ་ཡིས་ནི་འཛིན་པར་འགྱུར། །

དེ་རྗེས་འཛིན་པ་གདོལ་པའི་རིགས། །

ཛྙཱ་ན་སཱུ་ཏྲས་འདི་ཉིད་འཛིན། །

དེ་རྗེས་འཛིན་པ་ཁྱིམ་བདག་རིགས། །

ཕྱག་རྒྱ་རྒྱ་ཆེན་དག་གིས་འཛིན། །

དེ་ཡི་རྗེས་ལ་རྒྱལ་པོའི་རིགས། །

སྤྲུལ་[178-page Dg]པ་ཕྱག་བརྙན་བཅས་པས་འཛིན། །

དེ་ཡི་རྗེས་ལ་དགེ་སྦྱོང་གཟུགས། །

ལྷུན་གྱི་རྒྱལ་མཚན་དག་གིས་སོ། །

དེ་རྗེས་{སིང་ཧ་}[[144]](#footnote-144)ཤྭ་རིས་འཛིན། །

དེ་རྗེས་ས་ལ་གནས་པ་ཡི། །

བྱང་ཆུབ་སེམས་དཔའ་དག་གིས་འཛིན། །

དེ་འོག་ལག་ན་རྡོ་རྗེ་ཡི། །

སྤྲུལ་པ་བཛྲ་ཕ་ལས་འཛིན། །

དེ་འོག་རྒྱལ་པོ་སེང་གེ་སྟེ། །

བཟང་པོ་དག་གིས་འཛིན་པའོ། །[page Ad-250]

དེ་འོག་སྒྲ་མཁས་དཔལ་འཛིན་ནོ། །

དེ་འོག་ཡོ་གི་སྲ་བས་འཛིན། །

དེ་འོག་རྒྱལ་པོ་ཁྲི་འོད་དོ། །

དེ་འོག་དགེ་སློང་དཔལ་དང་ལྡན། །

དེ་ནས་བློ་གྲོས་མཆོག་གིས་འཛིན། །

དེ་ནས་མཁའ་འགྲོ་དཔལ་འཛིན་མས། །

བསྟན་པ་འདི་ཉིད་བཟུང་ནས་ནི། །

ཚེ་ལོ་བཅུ་པའི་དུས་ལ་དར། །

དེ་ནས་མི་གནས་རང་སའོ། །

{ཅེས་}[[145]](#footnote-145)སོ། །

དེ་ལྟར་བདག་ཅག་གི་བླ་མ་དམ་པ་དགེ་སློང་དཔལ་དང་ལྡན་པ། འགྲོ་བའི་མགོན་པོ་ཀུ་མ་རཱ་ཛ་ཡན་ཆད་སྤྲུལ་པ་འབྱུང་བར་ལུང་བསྟན་པའི་རིམ་པ་སྟེ། ཁྱད་པར་[page My-94b]དུ་ལོ་བརྒྱ་བརྒྱ་ན། བོད་འདིར་{བྷི་}[[146]](#footnote-146)མ་ལའི་སྤྲུལ་པ་རེས་སྙིང་པོ་འདིའི་གནས་ངེས་པ་རྣམས་གསལ་བར་བྱེད་ཅེས་ལོ་རྒྱུས་ཆེན་མོར་རྣམ་པར་བཞག་པ་དེ། དམ་པ་འདི་ཡིན་ཏེ་སྨེ་བ་ཨའི་མཚན་མ་ཅན་ཤངས་ཀྱི་རྩེར་ལྡན་པ་དང༌། མན་ངག་གི་གནད་ངེས་པ་གཞན་ལས་འཕགས་པ་དང༌། མངོན་པར་ཤེས་པས་མ་འོངས་པ་ལུང་སྟོན་པ་དང༌། དཀའ་བའི་གནས་ངེས་པ་གསལ་བར་སྟོན་པ་དང༌། མྱ་ངན་ལས་འདས་པའི་ཚེ་ཡང་ཕུལ་དུ་བྱུང་བའི་རྟགས་ངེས་པས་འཇིག་རྟེན་བཀང་བའི་ཕྱིར་རོ། །འདི་དང་སུ་འཕྲད་པ་རྣམས་འཁོར་བའི་གྲོང་ལས་འབད་པ་མེད་པར་ཐར་བའི་ཕྱིར་འཛམ་བུ་གླིང་གི་རྒྱན་དུ་ཤར་བ་ཡིན་ནོ།། །།

འགྲོ་བའི་མགོན་པོ་ཤིན་ཏུ་ཐུགས་རྗེ་ཅན། །[[147]](#footnote-147)

རྒྱན་གྱུར་འཇིག་རྟེན་བླ་མར་དེང་ཤར་ཏེ། །

འོད་གསལ་སྙིང་པོའི་བསྟན་པ་གསལ་མཛད་ནས། །

ཞི་བའི་དབྱིངས་སུ་གཤེགས་ལ་གུས་ཕྱག་འཚལ། །

ཐུགས་རྗེས་རྟག་ཏུ་འཁོར་བ་ཡོངས་[page Ad-251]བཟུང་སྟེ། །

ཞི་བ་ཕྱོགས་གཅིག་མྱ་ངན་མི་འདའ་ཡང༌། །

འགྲོ་ཕན་གཟིགས་ནས་ཐ་མའི་མཛད་པ་ཡིས། །

ངོ་མཚར་འཇིག་[179-page Dg]རྟེན་ཁྱབ་ལ་གུས་ཕྱག་འཚལ། །

སྟོན་ཀ་ཟླ་བ་དང་པོར་ཞི་བ་ཡི། །

ནགས་ཁྲོད་དམ་པར་སྐུ་ཚེ་བཏང་བ་ལས། །

སླར་ཡང་བྱིན་རླབས་ཐུགས་རྗེ་རྨད་བྱུང་གང༌། །

གཞན་ལས་ཕུལ་དུ་བྱུང་ལ་གུས་ཕྱག་འཚལ། །

གང་དུ་མགོན་པོ་མྱ་ངན་འདས་གྱུར་བ། །

དེ་ཚེ་ས་འདི་ནགས་ཚལ་བཅས་པ་གཡོས། །

འོད་ལྔའི་སྣང་བས་ནམ་མཁའ་ཁྱབ་གྱུར་ཅིང༌། །

རོལ་མོའི་སིལ་སྙན་འཁྲོལ་ལ་གུས་ཕྱག་འཚལ། །

སྐུ་གདུང་བཞུ་བས་འོད་ཟེར་འབར་བའི་མཁའ། །

མཁའ་འགྲོའི་མཆོད་སྤྲིན་རོལ་མོས་རྒྱན་གྱུར་ཅིང༌། །

འགྲོ་ཀུན་མི་རྟོག་བསམ་གཏན་ཐོབ་གྱུར་པ། །

མཐའ་ཡས་རྣམ་འཕྲུལ་སྟོན་ལ་གུས་ཕྱག་འཚལ། །

གྲུབ་པ་རིག་སྔགས་འཆང་དང་མཁའ་འགྲོའི་ཚོགས། །

དཔག་མེད་མཆོད་སྤྲིན་བཀོད་པས་ཡོངས་[page My-95a]བསྐོར་ཏེ། །

རིགས་འཛིན་རྒྱལ་བའི་ཞིང་དུ་གཤེགས་མཛད་པ། །

མཁའ་སྤྱོད་དངོས་གྲུབ་བརྙེས་ལ་གུས་ཕྱག་འཚལ། །

ཕྱི་རབས་འགྲོ་བར་བསོད་ནམས་ཞིང་རབ་ཏུ། །

སྐུ་གདུང་བཞག་སྟེ་གདུང་ལྔ་བྱོན་གྱུར་ཅིང༌། །

དབུ་ལས་རིགས་ལྔའི་ཞིང་ཁམས་འཇའ་ཚོན་བཞིན། །

འོད་ལྔས་རྒྱན་གྱུར་བྱོན་ལ་གུས་ཕྱག་འཚལ། །

སྐུ་གདུང་སིལ་བུ་གང་དུ་སྤྱན་དྲངས་ཤིང༌། །

མཆོད་རྟེན་བཞེངས་དང་སྦྱིན་པ་མཛད་པ་ནའང༌། །

འོད་ལྔའི་སྣང་བས་ནམ་མཁའ་ཁྱབ་གྱུར་ཅིང༌། །

འགྲོ་བའི་ཡིད་[page Ad-252]རབ་གཡོས་ལ་གུས་ཕྱག་འཚལ། །

{བྷི་}[[148]](#footnote-148)མ་མི་ཏྲ་མགོན་པོ་ཐུགས་རྗེ་ཅན། །

རྣམ་འཕྲུལ་དུ་མས་འགྲོ་བའི་དོན་མཛད་པ། །

བོད་ཡུལ་རྒྱན་གྱུར་སྤྲུལ་པར་གཤེགས་གྱུར་ཏེ། །

ཀུ་མ་རཱ་ཛར་སྟོན་ལ་གུས་ཕྱག་འཚལ། །

{ཅེས་}[[149]](#footnote-149)བྱ་བ་ནི་ཁོ་བོ་ཅག་གི་བླ་མ་དམ་པ་རིགས་འཛིན་གྱི་སྤྲུལ་པར་ལུང་བསྟན་པ་ཉིད་གསལ་བར་བརྗོད་པ་ཡིན་ནོ། །

དེ་ལྟར་འཛམ་བུའི་གླིང་དུ་རིགས་འཛིན་རྒྱལ་བའི་ཚོགས་ཀྱིས་བསྟན་པ་དམ་པ་བཟུང་བས་དར་བའི་རབས་བདུན་འདས་ཏེ། ཚེ་ལོ་བཅུ་པ་ཐལ་ནས། སྔར་བསྟན་པ་བཞིན་མཛེས་ལྡན་བཀོད་པ་ལ་སོགས་པའི་ཞིང་དུ་བསྟན་པའི་བཙས་འཕར་ཞིང་སེམས་[180-page Dg]ཅན་ཐམས་ཅད་སྨིན་པའི་དོན་མཛད་དོ། །བསྐལ་པ་བཟང་པོ་འདི་སྟོངས་ནས་བསྐལ་པའི་ཆགས་འཇིག་བྱེ་བ་སོང་བ་ན། བསྐལ་པ་འཁོར་བ་དོང་སྤྲུགས་ཞེས་བྱ་བ་ལ། སངས་རྒྱས་འཁོར་ལོ་གློག་གི་ཕྲེང་བས་བསྟན་པ་དམ་པ་འདི་ཡོངས་སུ་བཟུང་སྟེ། སེམས་ཅན་རྣམས་འཁོར་བ་ལས་གྲོལ་བར་མཛད་ནས། རྡོ་རྗེ་འཆང་གིས་བཀོད་པའི་ཚངས་ཆེན་གྱི་བསྐལ་པའི་འགྲོ་བ་རྣམས་ཐམས་ཅད་གདོད་མའི་སར་གྲོལ་ཏེ། བསྟན་པའི་བཙས་གསུམ་ཡང་ཆོས་ཉིད་ཀྱི་དབྱིངས་སུ་ཐིམ་ལ། འཁོར་བ་དོང་སྤྲུགས་ཏེ། འདི་ནས་བསྐལ་པ་ཆེན་པོ་སྟོང་ཕྲག་ཉི་ཤུར་ལུས་[page My-95b]ཅན་རྣམ་པར་མི་སྣང་ངོ༌།། དེ་ནས་ཡང་སྔ་མ་བཞིན་བག་ལ་ཉལ་ལངས་པས་འགྲོ་བའི་སྣོད་བཅུད་སྣང་བ་ན། འདུལ་བྱེད་ཀྱི་སྟོན་པའང་ཐོག་མའི་ཀུན་དུ་བཟང་པོའི་མཐུས་འབྱུང་བ་ཡིན་ནོ། །ཇི་[page Ad-253]སྐད་དུ་སྒྲ་ཐལ་འགྱུར་ཆེན་པོའི་རྒྱུད་ལས།

བསྟན་པ་སྙིང་ཐིག་གསང་བ་འདི། །

དེ་ལྟར་བསྟན་པ་བདུན་འདས་ནས། །

ཞིང་ཁམས་བདུན་པ་ངེས་སྤྱད་ནས། །

དེ་ལྟར་བདུན་པོ་ཐལ་ནས་ཀྱང༌། །

རྡོ་རྗེ་གདན་གྱི་སྤོ་ལ་ནི། །

བསྟན་པ་ཀུན་གྱི་གསུང་གི་བཙས། །

རང་བྱུང་ཆེན་པོའི་ཡི་གེ་ཉིད། །

སྒྲ་དང་བཅས་ཏེ་བབས་པ་ནི། །

འདི་ནས་བསྐལ་པ་བྱེ་བ་ན། །

འཁོར་ལོ་གློག་གི་ཕྲེང་བ་ཡིས། །

བཅོམ་ལྡན་འདས་ལ་སྣང་བར་འགྱུར། །

དེ་ནས་ལོ་ནི་བརྒྱ་ཕྲག་གསུམ། །

དེ་ལྟར་གསུམ་ནི་ཐལ་བའི་འོག །

བསྟན་པའི་ཐུགས་ཀྱི་རྡོ་རྗེ་ཡང༌། །

སྟོན་པ་དེ་ལ་སྣང་བར་འགྱུར། །

དེ་ནས་ལོ་ནི་ལྔ་བརྒྱ་ན། །

བསྟན་པའི་སྐུ་ཡང་དེར་བབས་ཏེ། །

དེ་ལྟར་བསྟན་པ་དངོས་བབས་ནས། །

ཡང་ནི་བསྟན་པའི་མེ་རོ་ལྡང༌། །

སྟོན་པ་དེ་ཡི་འཁོར་དུ་ཡང༌། །

འཕགས་པ་ཚངས་པའི་འོད་ཅེས་པ། །

རྫུ་འཕྲུལ་སྟོབས་ལྡན་རྫོགས་པ་ལ། །

རབ་ཏུ་དད་ཅིང་འདུན་པ་ཉིད། །

ངེས་པར་བཟུང་སྟེ་མངོན་པར་སྣང༌། །

དེ་ལ་སོགས་ཏེ་སྟོན་པའི་འཁོར། །

འཕགས་པ་ཉན་ཐོས་ཁྲི་ཕྲག་གཉིས། །

འདུལ་བའི་བསྟན་པ་བསྐལ་པ་གཅིག །

དགྲ་བཅོམ་འབྲས་བུ་ཉིད་ལ་འགོད། །

དེ་ནས་མུན་པའི་བསྐལ་[181-page Dg]པ་དྲུག །

དེ་འདས་དགྲ་བཅོམ་འབུམ་ཕྲག་གཉིས། །

ཉིད་ཀྱི་འཁོར་དུ་འདུས་ནས་ནི། །

མདོ་སྡེའི་བསྟན་པ་བསྐལ་པ་བརྒྱད། །

དྲང་ངེས་ལས་ཀྱི་མཐའ་ལ་འགོད། །

རྫུ་འཕྲུལ་སྟོབས་ལ་དབང་བསྒྱུར་ནས། །

ངེས་[page Ad-254]པར་འཕེན་ཏེ་བསྟན་པ་རྫོགས། །

ཡང་ནི་མྱ་ངན་འདའ་ཚུལ་སྟོན། །

དེ་ནས་མུན་པའི་བསྐལ་པ་གཉིས། །

དེ་ནས་སྟོན་པའི་སྐུ་འཁྲུངས་ནས། །

བྱང་ཆུབ་སེམས་དཔའ་ཆེན་པོའི་འཁོར། །

སྟོང་ཕྲག་བརྒྱད་ནི་འདུས་པ་ལས། །

མཆོག་[page My-96a]ཏུ་འདུན་པ་རབ་འཇིགས་དཔལ། །

རབ་ཏུ་སྟོན་པའི་བསྟན་པ་སྡུད། །

མངོན་པའི་བསྟན་པ་བསྐལ་པ་བརྒྱ། །

ཐམས་ཅད་ཚེ་གཅིག་འབྲས་བུ་འཐོབ། །

འདི་དུས་འཁོར་བ་དོང་སྤྲུགས་ཏེ། །

སེམས་ཅན་རྣམས་ཀྱིས་སངས་རྒྱས་འཐོབ། །

འགྲོ་བ་དྲུག་{ཞེས་}[[150]](#footnote-150)སྣང་མི་སྲིད། །

བསྐལ་པ་སྟོང་ཕྲག་ཉི་ཤུར་ནི། །

སེམས་ཅན་འཁོར་བ་རྒྱུན་ཆད་ནས། །

ལུས་ཅན་རྣམ་པར་མི་སྣང་ངོ༌། །

དེ་ནས་ལས་ཀྱི་བྱེ་བྲག་གིས། །

སེམས་ཅན་ཉོན་མོངས་སྔོན་མེད་ཀྱང༌། །

བག་ལ་ཉལ་བ་ལངས་པའི་དབང༌། །

ཤིན་ཏུ་ཕྲ་བ་བླངས་པའི་གཟུགས། །

གྲངས་མང་རབ་ཏུ་ཕྲ་བ་ལས། །

གཟུགས་ཅན་སེམས་ཅན་ལུས་འཕེལ་འགྱུར། །

དེ་ལྟར་བརྗོད་ཀྱིས་མི་ལང་བའི། །

བསྟན་པའི་ཐ་མ་བསམ་མི་ཁྱབ། །

རེ་ཞིག་ཚིག་གིས་མཚོན་པའོ། །

{ཅེས་}[[151]](#footnote-151)སོ། །

འདི་ལ་བླ་མ་ཁ་ཅིག་ནི། ཀུན་ཏུ་བཟང་པོའི་གོ་ན་ཡོད་དོ་ཅོག་གི་སེམས་ཅན་རྣམས་དོང་སྤྲུགས་པ་ཡིན་པར་བཞེད་ལ། ཁ་ཅིག་རྡོ་རྗེ་འཆང་གིས་བཀོད་པའི་ཚངས་ཆེན་གྱི་སེམས་ཅན་ཡོད་དོ་ཅོག་གྲོལ་བ་ལ་དགོངས་པ་ཡིན་ཏེ། བསྟན་པའི་ཐ་མ་བསམ་མི་ཁྱབ། །ཅེས་པས། ཀུན་ཏུ་བཟང་པོའི་གོ་ན་ད་དུང་ཚད་མེད་{ཞེས་}[[152]](#footnote-152)བཞེད་དོ། །གང་ལྟར་ཡང་[page Ad-255]འགལ་བ་མེད་དེ། ཀུན་ཏུ་བཟང་པོའི་ཐུགས་རྗེས་ཐམས་ཅད་གྲོལ་བ་ཡང་ཡིན་ལ། དབྱིངས་ནས་འབྱུང་རུང་ད་དུང་བག་ལ་ཉལ་ཚད་མེད་པ་གཉིས་མི་འགལ་བའི་ཕྱིར། གྲོལ་བ་རྒྱ་ཆེ་ཤོས་ལྟར་ངོས་བཟུང་ནའང་མཆོག་ཏུ་ལེགས་སོ།། །།

## 2.5.4 ལེའུ་རེ་རེའི་མཇུག་གི་སྨོན་ལམ།

ཐེག་པའི་མཆོག་རིན་པོ་[182]ཆེའི་མཛོད་ལས། གསང་ཆེན་ངེས་པའི་དོན་ལས་དཀའ་བའི་གནས་བསྟན་པ་སྟེ། རིམ་ཁང་ལྔ་པའོ།།  །།

1. Nd: omits [↑](#footnote-ref-1)
2. Nd: དྭངས [↑](#footnote-ref-2)
3. Nd: རིམ་གྱིས་ [↑](#footnote-ref-3)
4. Nd: ཞེས་ [↑](#footnote-ref-4)
5. Nd: དྭངས་ [↑](#footnote-ref-5)
6. Nd: omits [↑](#footnote-ref-6)
7. Nd: ཆ་ [↑](#footnote-ref-7)
8. Nd: བརྟེན་ [↑](#footnote-ref-8)
9. Nd: བརྟེན་ [↑](#footnote-ref-9)
10. Nd: དྭངས་ [↑](#footnote-ref-10)
11. Nd: ཞེས་ [↑](#footnote-ref-11)
12. Nd: ཞེས་ [↑](#footnote-ref-12)
13. Nd: ཞེས་ [↑](#footnote-ref-13)
14. Nd: བརྟེན་ [↑](#footnote-ref-14)
15. Nd: ཅེས་ [↑](#footnote-ref-15)
16. Nd: ཅེས་ [↑](#footnote-ref-16)
17. Nd: ཞེས་ [↑](#footnote-ref-17)
18. Nd: ཅེས་ [↑](#footnote-ref-18)
19. Nd: ཡང་ [↑](#footnote-ref-19)
20. Nd: ཞེས་ [↑](#footnote-ref-20)
21. Nd: ཞེས་ [↑](#footnote-ref-21)
22. Nd: ཞེས་ [↑](#footnote-ref-22)
23. Nd: དྭངས་ [↑](#footnote-ref-23)
24. Nd: སྲུང་ [↑](#footnote-ref-24)
25. Nd: དྭངས་ [↑](#footnote-ref-25)
26. Nd: ཞེས་ [↑](#footnote-ref-26)
27. Nd: རིམ་གྱི་ [↑](#footnote-ref-27)
28. Concluding discussion [↑](#footnote-ref-28)
29. Nd: བཀླགས་ [↑](#footnote-ref-29)
30. Nd: བསྒོམས་ [↑](#footnote-ref-30)
31. Nd: མཚམས་ [↑](#footnote-ref-31)
32. Nd: ཞེས་ [↑](#footnote-ref-32)
33. Nd: སྐོར་ [↑](#footnote-ref-33)
34. Nd: ཞེས་ [↑](#footnote-ref-34)
35. Nd: གསུམ་པ་ [↑](#footnote-ref-35)
36. Nd: ཞེས་ [↑](#footnote-ref-36)
37. As is noted in David’s outline, the beginning point of this section is not clearly indicated. I have not marked anything as sa bcad here, as the section’s beginning point is not clear. [↑](#footnote-ref-37)
38. Nd: བཅའོ [↑](#footnote-ref-38)
39. Nd: ཞེས་ [↑](#footnote-ref-39)
40. Nd: ཞེས་ [↑](#footnote-ref-40)
41. Nd: ཞེས་ [↑](#footnote-ref-41)
42. The current markup is based on David’s outline. However, it is possible that this line might be where the beginning of 2.5.3.1.2 ཇི་ལྟར་བཤད་པའི་ཚུལ་ངེས་པ། should be. This would make the above three headings (2.5.3.1.2.1 through 2.5.3.1.2.3) divisions of 2.5.3.1.1 བཤད་ཐབས་ཀྱི་ཁོག་དབུབ་པ།  [↑](#footnote-ref-42)
43. Nd: ཞེས་ [↑](#footnote-ref-43)
44. Nd: ཞེས་ [↑](#footnote-ref-44)
45. Nd: ཞེས་ [↑](#footnote-ref-45)
46. Nd: ཞེས་ [↑](#footnote-ref-46)
47. Nd: སོ་རྟོག་ [↑](#footnote-ref-47)
48. Nd: གདར་ [↑](#footnote-ref-48)
49. Nd: ཞེས་སོ།། [↑](#footnote-ref-49)
50. Unclear if this is a citation, and if so, what its source is, and where the citation should begin or end. [↑](#footnote-ref-50)
51. Unclear if this is a citation, and if so, what its source is, and where the citation should begin or end. [↑](#footnote-ref-51)
52. Nd: ཞེས་ [↑](#footnote-ref-52)
53. Nd: འདར་ [↑](#footnote-ref-53)
54. Nd: རྟེན་ [↑](#footnote-ref-54)
55. Nd: རྟེན་ [↑](#footnote-ref-55)
56. Nd: ཞེས་ [↑](#footnote-ref-56)
57. Nd: ཞེས་ [↑](#footnote-ref-57)
58. Nd: ཞེས་ [↑](#footnote-ref-58)
59. Nd: དྭངས་ [↑](#footnote-ref-59)
60. Nd: དྭངས་ [↑](#footnote-ref-60)
61. Nd: དྭངས་ [↑](#footnote-ref-61)
62. Nd: ཞེས་ [↑](#footnote-ref-62)
63. Nd: ཞེས་ [↑](#footnote-ref-63)
64. Nd: ཞེས་ [↑](#footnote-ref-64)
65. There is a series of complicated stacked letters here, some of which can’t currently be rendered in unicode. [↑](#footnote-ref-65)
66. Nd: ཅེས་ [↑](#footnote-ref-66)
67. Nd: ཞེས་ [↑](#footnote-ref-67)
68. It looks like this section should have two parts, but it is not clear where the second part should begin. I have put a paragraph break here where it seems like the second part would begin. [↑](#footnote-ref-68)
69. Nd: ཞེས་ [↑](#footnote-ref-69)
70. Nd: ཞེས་ [↑](#footnote-ref-70)
71. Nd: ཞེས་ [↑](#footnote-ref-71)
72. Nd: ཞེས་ [↑](#footnote-ref-72)
73. Nd: མཐུན་ [↑](#footnote-ref-73)
74. Nd: བརྩི་ [↑](#footnote-ref-74)
75. Nd: ཞེས་ [↑](#footnote-ref-75)
76. Nd: ཞེས་ [↑](#footnote-ref-76)
77. Nd: ཞེས་ [↑](#footnote-ref-77)
78. Nd: omits [↑](#footnote-ref-78)
79. Nd: ཞེས་ [↑](#footnote-ref-79)
80. Nd: ཞེས་ [↑](#footnote-ref-80)
81. Nd: ཞེས་ [↑](#footnote-ref-81)
82. Nd: ཞེས་ [↑](#footnote-ref-82)
83. Nd: ཞེས་ [↑](#footnote-ref-83)
84. Nd: ཞེས་ [↑](#footnote-ref-84)
85. Nd: ཞེས་ [↑](#footnote-ref-85)
86. Nd: ཞེས་ [↑](#footnote-ref-86)
87. Nd: ཞེས་ [↑](#footnote-ref-87)
88. Nd: ཞེས་ [↑](#footnote-ref-88)
89. These mark complicated mantras that cannot currently be reproduced in Unicode. [↑](#footnote-ref-89)
90. Nd: ཞེས་ [↑](#footnote-ref-90)
91. Nd: ཀྱང་ [↑](#footnote-ref-91)
92. Nd: རིམ་ [↑](#footnote-ref-92)
93. Nd: ཞེས་ [↑](#footnote-ref-93)
94. Nd: རེར་ [↑](#footnote-ref-94)
95. Nd: ཞེས་ [↑](#footnote-ref-95)
96. Nd: ཞེས་ [↑](#footnote-ref-96)
97. [↑](#footnote-ref-97)
98. Nd: ཞེས་ [↑](#footnote-ref-98)
99. Nd: ཞེས་ [↑](#footnote-ref-99)
100. Nd: ཞེས་ [↑](#footnote-ref-100)
101. Nd: ཞེས་ [↑](#footnote-ref-101)
102. Nd: ཞེས་ [↑](#footnote-ref-102)
103. Nd: ཞེས་ [↑](#footnote-ref-103)
104. Nd: ཞེས་ [↑](#footnote-ref-104)
105. Nd: ཞེས་ [↑](#footnote-ref-105)
106. Nd: ཞེས་ [↑](#footnote-ref-106)
107. Nd: omits [↑](#footnote-ref-107)
108. Nd: ཞེས་ [↑](#footnote-ref-108)
109. Nd: ཞེས་ [↑](#footnote-ref-109)
110. Nd: བསྐལ་ [↑](#footnote-ref-110)
111. Nd: ཞེས་ [↑](#footnote-ref-111)
112. I put this and the next subhead in because they are noted on David’s outline. I’m not sure if they should be indicated with headings or not. Also, is the final line of the previous section (de ltar gleng gzhi gnyis...) sa bcad? Should it be included in this section rather than in the previous one? [↑](#footnote-ref-112)
113. Nd: ཞེས་ [↑](#footnote-ref-113)
114. Nd: ཞེས་ [↑](#footnote-ref-114)
115. Nd: ཞེས་ [↑](#footnote-ref-115)
116. Nd: ཞེས་ [↑](#footnote-ref-116)
117. Nd: ཞེས་ [↑](#footnote-ref-117)
118. Nd: ཞེས་ [↑](#footnote-ref-118)
119. Nd: ཞེས་ [↑](#footnote-ref-119)
120. Nd: སྡུད་ [↑](#footnote-ref-120)
121. Nd: སྡུད་ [↑](#footnote-ref-121)
122. Nd: ཞེས་ [↑](#footnote-ref-122)
123. Nd: ཞེས་ [↑](#footnote-ref-123)
124. Nd: ཞེ་ [↑](#footnote-ref-124)
125. Nd: ཞེས་ [↑](#footnote-ref-125)
126. Nd: འཛིན་ [↑](#footnote-ref-126)
127. Nd: ཞེས་ [↑](#footnote-ref-127)
128. Nd: རིམ་གྱིས་ [↑](#footnote-ref-128)
129. Nd: གངྒཱའི་ [↑](#footnote-ref-129)
130. Nd: མཚམས་ [↑](#footnote-ref-130)
131. Nd: བབས་ [↑](#footnote-ref-131)
132. Nd: ཨུཏྤལ་ [↑](#footnote-ref-132)
133. Nd: ཨུཏྤལ་ [↑](#footnote-ref-133)
134. Nd: བཙན་ [↑](#footnote-ref-134)
135. Nd: ཞེས་ [↑](#footnote-ref-135)
136. Nd: ཞེས་ [↑](#footnote-ref-136)
137. Nd: ཞེས་ [↑](#footnote-ref-137)
138. Nd: པདྨའི་ [↑](#footnote-ref-138)
139. Nd: ཞེས་ [↑](#footnote-ref-139)
140. Nd: ཞེས་ [↑](#footnote-ref-140)
141. Nd: ཞེས་ [↑](#footnote-ref-141)
142. Nd: ཞེས་ [↑](#footnote-ref-142)
143. Nd: སིངྷ། [↑](#footnote-ref-143)
144. Nd: སིངྷ་ [↑](#footnote-ref-144)
145. Nd: ཞེས་ [↑](#footnote-ref-145)
146. Nd: བི་ [↑](#footnote-ref-146)
147. This appears to be a quote, but I am not certain where it starts, or what its source is [↑](#footnote-ref-147)
148. Nd: བི་ [↑](#footnote-ref-148)
149. Nd: ཞེས་ [↑](#footnote-ref-149)
150. Nd: ཅེས་ [↑](#footnote-ref-150)
151. Nd: ཞེས་ [↑](#footnote-ref-151)
152. Nd: ཅེས་ [↑](#footnote-ref-152)