# 2.21 རྡོ་རྗེའི་གནས་དཀའ་བ་ངོ་སྤྲོད་ལ་བརྟེན་ནས་མཚོན་པ་སྟེ་རིམ་ཁང་ཉི་ཤུ་རྩ་གཅིག་པ།

དེ་ལྟར་ཁྲིད་ཀྱི་ཚུལ་གྱིས་ཉམས་སུ་ལེན་པའི་ཐབས་རྣམས་བསྟན་ནས། ད་ནི་ངོ་སྤྲོད་དུ་གདབ་པས་ཉམས་སུ་ཇི་ལྟར་བླང་བའི་རིམ་པ་རྒྱ་ཆེར་བཤད་པ་ལ་གཉིས་ཏེ། ངོ་སྤྲོད་སྤྱིའི་རིམ་པས་ཆོས་ཐམས་ཅད་གཏན་ལ་དབབ་པ་དང༌། དེའི་བྱེ་བྲག་ངེས་པས་སེམས་དང་ཡེ་ཤེས་ཀྱི་མཚོན་དཔེ་རྒྱས་པར་བཤད་པའོ། །

## 2.21.1 ངོ་སྤྲོད་སྤྱིའི་རིམ་པས་ཆོས་ཐམས་ཅད་གཏན་ལ་དབབ་པ།

དང་པོ་ལ་ངོ་སྤྲོད་པའི་སྔོན་དུ་འགྲོ་བ་དང༌། ངོ་སྤྲད་པ་དངོས་གཉིས་ལས།

### 2.21.1.1 ངོ་སྤྲོད་པའི་སྔོན་དུ་འགྲོ་བ།

དང་པོ་ནི། གནས་ཁང་ཕྱོགས་ཕྱེད་པ་ཉི་མའི་ཟེར་ཐག་དང་བཅས་པར་མན་ཤེལ་དྲི་མ་མེད་པ་སྟ་གོན་དུ་བྱ་བ་སྟེ། ངོ་སྤྲོད་སྤྲས་པའི་རྒྱུད་ལས།

གནས་ཁང་ཕྱོགས་ནི་ཕྱེད་པར་ཡང༌། །

བུ་ག་ཉི་མའི་ཟེར་ལྡན་ལ། །

གསལ་པར་བྱེད་པའི་མེ་ལོང་ཕྱར་བ་ཡིས། །

འོད་ཀྱི་སྣང་བ་ཕྱིར་བྱུང་མཐོང་བ་ཡིན། །

ཅེས་སོ། །

དེ་ལ་རྡོ་རྗེ་སེམས་དཔའི་མེ་ལོང་དཔེའི་ངོ་སྤྲོད་དུ་སྔོན་བྱུང་སྟོན་པའི་བྱིན་གྱིས་བརླབས་ལས། འཛམ་བུའི་གླིང་འདིར་བྱུང་ཚུལ་ནི། འཁོར་བ་དོང་སྤྲུགས་[320]རིན་པོ་ཆེ་གསང་བའི་རྒྱུད་ལས།

སངས་རྒྱས་ལྔ་ཡི་གདུང་འཛིན་པ། །

ཤེལ་གྱི་མཆོད་རྟེན་ཁྲི་འཕང་ལྔ། །

ཡེ་ཤེས་ལྔ་ཡི་རང་བཞིན་ཅན། །

མཁའ་ཀློང་ལྔ་ཡི་གདུང་འཛིན་པ། །

སྣང་མེད་མཁའ་ལ་ཁྱབ་བར་{བརྡལ}[[1]](#footnote-1)། །

ཁ་དོག་མ་འདྲེས་སོ་སོར་གསལ། །

ངོ་བོ་རང་བཞིན་ཐུགས་རྗེ་གསུམ། །

ངོ་བོ་འགག་མེད་དག་པའི་གཞི། །

རང་བཞིན་འབྱུང་བ་ཆེན་པོ་ལྔ། །

ཐུགས་རྗེ་གཟུགས་སྐུ་ཡོངས་སུ་བསྟན། །

རྡོ་རྗེ་དབྱིངས་ཀྱི་དཀྱིལ་འཁོར་ནས། །

རང་བཞིན་ལྷུན་གྱིས་གྲུབ་པའི་སྐུ། །

ཡེ་ཤེས་ལྔ་ལྡན་ཆུ་ཟླའི་སྐུ། །

མི་གསལ་གསལ་བའི་བདག་ཉིད་ཅན། །

ཤེལ་གྱི་མཆོད་རྟེན་ཁྲི་འཕང་[336-page Dg]ལྔ། །

རྡོ་རྗེ་འཆང་གི་གཡོན་དུ་བབས། །

གདངས་ཀྱི་རྣམ་པ་གསུམ་ལྡན་པ། །

བྱང་ཤར་{འཚམས་}[[2]](#footnote-2)ནས་ཟུར་ལ་འཇུག །

མཚན་མོའི་ཕྱོགས་ནས་ཉིན་མོ་ལྟ། །

ཤེས་རབ་གཡས་ཟུར་དྲུང་བཞག་ན། །

སངས་རྒྱས་ཉག་གཅིག་ངེས་མཐོང་འགྱུར། །

ཤེས་[page My-394a]རབ་ལྷག་མཐོང་ཡེ་ཤེས་ནི། །

སངས་རྒྱས་དགོངས་པ་ཉག་གཅིག་ཡིན། །

བདུད་རྩི་ལྕེ་ཡིས་དོན་སྦྱར་ན། །

རིག་པའི་ཁུ་བྱུག་ཚིག་གཅིག་ཡིན། །

འགྱུར་མེད་རྡོ་རྗེ་ལུས་ཀྱི་མཆོག །

མན་ངག་ཏི་ཀ་ཟུར་འགྲོས་ཅན། །

རྡོ་རྗེ་སེམས་དཔའི་ཞལ་ཆེམས་ཡིན། །

{ཅེས་}[[3]](#footnote-3)པ་དང༌།

དེ་ནས་སུམ་བཅུ་རྩ་གསུམ་གྱི་གནས།

རྣམ་པར་རྒྱལ་བའི་ཁང་བཟངས་ཀྱི་ཡང་ཐོག།

པ་ཏ་རི་ཀང་ཀ་ཞེས་བྱ་བར་བབས་སོ། །

དེ་ནས་རི་བོ་རྩེ་ལྔའི་རྩེ་ལ་བབས་སོ། །

དེ་ནས་རྡོ་རྗེ་གདན་དུ་བབས་སོ། །

དེ་ནས་གངས་ཏི་སེ་ལ་བབས་སོ། །

དེ་ནས་མཆོད་རྟེན་ཆེན་པོ་དེ་འོད་ཟེར་དུ་འཕྲོས་ཏེ།

སེམས་ཅན་གྱི་རྟོག་པ་བསལ་ལོ། །[page Ad-321][[4]](#footnote-4)

{ཅེས་}[[5]](#footnote-5)གསུངས་ཏེ། ཐོག་མ་འཇིག་རྟེན་འདི་ཆགས་དུས་རྡོ་རྗེ་དབྱིངས་ཀྱི་དཀྱིལ་འཁོར་ནས་སྤྲུལ་པ་རང་བཞིན་གྱི་བྱིན་བརླབས་ལས། སྟོན་པ་རྡོ་རྗེ་འཆང་འགྲོ་བའི་དོན་ལ་དགའ་ལྡན་བརྩེགས་པར་བྱོན་པའི་གཡོན་དུ་བབས་ནས། སུམ་བཅུ་རྩ་གསུམ་དང༌། རི་བོ་རྩེ་ལྔ་དང༌། རྡོ་རྗེ་གདན་དང༌། གངས་རི་ཏི་སེའི་བར་དུ་འགྲོ་བའི་དོན་ལ་གཅིག་ནས་གཅིག་ཏུ་བབས་ཏེ། དེང་སང་ཏི་སེའི་རྩེ་མོ་རིན་པོ་ཆེ་འོད་འཕྲོ་བའི་ཁང་བུ་ན་བཞུགས་ཏེ། མཁའ་འགྲོ་དང་གྲུབ་པ་དང་རིག་སྔགས་འཆང༌དུ་མས་བསྟི་བསྟང་དུ་བྱེད་ཅིང་འདུན་ཏོ། །དེ་ལྟར་དངོས་ཀྱི་མེ་ལོང་མེད་ན་ཡང༌། མཚན་དཔེ་ངེས་པ་ལ་ནོར་བུ་སྣ་ཚོགས་སམ། གངས་དང་རྒྱ་མཚོའི་གླིང་ལ་སོགས་པ་ནས་རང་བྱུང་བའི་མན་ཤེལ་བཙལ་ལ་ངོ་སྤྲོད་པའི་མེ་ལོང་དུ་བྱ་བ་ནི། ངོ་སྤྲོད་སྤྲས་པ་ལས།

རིན་ཆེན་སྙིང་པོ་ནོར་བུ་འོད་འབར་རམ། །

ནོར་བུ་མརྒད་སྔོན་པོ་ཆུ་ཤེལ་ལམ། །

ས་ཡི་སྙིང་པོ་རིན་ཆེན་མིག་མ་ཕུག །

རྡོ་ཡི་སྙིང་པོ་རིན་ཆེན་མན་ཤེལ་གྱིས། །

སངས་རྒྱས་རྣམས་[337-page Dg]ཀྱི་གནས་ལུགས་གཏན་ལ་འབེབས། །

{ཅེས་}[[6]](#footnote-6)པ་དང༌། ནོར་བུ་འཕྲ་བཀོད་ལས།

རྡོ་རྗེ་སེམས་[page My-394b]དཔའི་མཚོན་དཔེ་ནི། །

དྲི་མེད་དཀར་པོ་ཟླ་བའི་མདོག །

མུན་དང་སྣང་བའི་{འཚམས་}[[7]](#footnote-7)ནས་བརྟག །

ནོར་བུ་འོད་གསལ་དྲི་མེད་པས། །

སྣང་བ་ཁ་དོག་ལྔ་དང་ལྡན། །

སྐུ་ལྔ་སོ་སོར་མ་ཕྱེ་བས། །

མདུན་དང་རྒྱབ་ཏུ་དབྱེར་མི་ཕྱེད། །

སྣང་གསལ་ཆོས་ཉིད་འོད་པོ་ཆེ། །

གསལ་བའི་ཆོས་ཉིད་ཀུན་ཏུ་འབར། །

སྣང་བྱེད་སྒྲོན་མ་ཀུན་གྱི་མཆོག །

སྟོང་པ་ཆེན་པོའི་མཁའ་ཀློང་[page Ad-322]དུ། །

སྣང་བ་ཐམས་ཅད་འོད་དུ་ཤར། །

ཤར་བ་དེ་ཉིད་སྦོགས་པ་མིན། །

སུས་ཀྱང་བཟུང་བར་ནུས་མ་ཡིན། །

གལ་ཏེ་ཤེས་རབ་མིག་ལྡན་པས། །

རང་སྣང་དྲི་མེད་ཟླ་རྒྱས་བཞིན། །

བཞིན་བཟངས་དཀྱིལ་འཁོར་མཐོང་འགྱུར་ཏེ། །

ཡེངས་མེད་རྫོགས་ཆེན་བསྒོམ་པའོ། །

{ཅེས་}[[8]](#footnote-8)སོ། །

དེ་ལྟ་བུའི་མེ་ལོང་དེ་གཟུངས་ཆུས་དྲི་མ་བཀྲུས་ལ་རང་གི་རྩ་བའི་བླ་མར་མོས་པས། ཨོཾ་ཨཱ༔ཧཱུྃ་བརྒྱ་སྟོང་གིས་བྱིན་གྱིས་བརླབས་ལ་རྟེན་འབྲེལ་སྙིང་པོས་མེ་ཏོག་འཐོར་ཞིང་ཤིས་པ་བརྗོད་ལ། ཡན་ལག་བདུན་པས་མངའ་གསོལ་ཏེ། སླར་ཡང་ཤིས་པ་བརྗོད་ནས། དར་ཚོན་ལྔ་དང་དྲིའི་ཕྱེ་མ་བསྒོས་པས་{ནམ་ཟ་}[[9]](#footnote-9)གསོལ་ཏེ། དཔེ་ཐམས་ཅད་ཀྱི་སྔོན་དུ་འགྲོ་བར་བྱའོ། །

### 2.21.1.2 ངོ་སྤྲད་པ་དངོས།

གཉིས་པ་ངོ་སྤྲད་པ་དངོས་ལ། བརྒྱུད་པ་དང༌། ངོ་སྤྲད་པ་གཉིས་ལས།

#### 2.21.1.2.1 བརྒྱུད་པ།

བརྒྱུད་པ་ནི། སངས་རྒྱས་དགོངས་{པས་}[[10]](#footnote-10)བརྒྱུད་པ། རིག་འཛིན་{བརྡས་}[[11]](#footnote-11)བརྒྱུད་པ། གང་ཟག་སྙན་ཁུངས་ནས་བརྒྱུད་པ་གསུམ་བརྗོད་ལ།

#### 2.21.1.2.2 ངོ་སྤྲད་པ་དངོས།

ངོ་སྤྲད་པ་དངོས་ནི། གདམས་པ་ཟབ་མོའི་ངོ་སྤྲོད་ཐེག་པ་གཅིག {།}[[12]](#footnote-12)རིགས་གཅིག {།}[[13]](#footnote-13)ཐིག་ལེ་གཅིག {།}[[14]](#footnote-14)ཡེ་ཤེས་མིག་གཅིག {།}[[15]](#footnote-15)དཔེར་གཅིག་སྟེ་རྡོ་རྗེ་སེམས་དཔའི་མེ་ལོང་གིས་ངོ་སྤྲད་ན། དཔེ་ལ་བརྟེན་ནས་དོན་ངོ་ཤེས་ཏེ། སྤྲོས་པ་མེད་པའི་ཀློང༌། བསོད་ནམས་རྒྱན་པའི་སྐུ། སྤྲུལ་པའི་སྐུ་རྡོ་རྗེ་འོད་བསྲུངས་ལ། བཅོམ་ལྡན་འདས་གཟི་བརྗིད་མཐའ་ཡས་ཀྱིས། སྐྱེ་མེད་དག་པའི་ཀློང་ནས། སྙིང་པོ་བྱང་ཆུབ་མཆོག་གི་ཐིགས་པ་[338-page Dg]གསུམ་སྤྲོས་ཏེ། སྐུ་མངོན་པར་སྣང་བ་ཆུ་ཟླའི་[page My-395a]དཀྱིལ་འཁོར་ལྟ་བུ་ནས། སྐུའི་ཐིགས་པ་མན་ཤེལ་གསང་བའི་སྐུ་ཕུང་ནས་དཔེའི་[page Ad-323]ཡེ་ཤེས་སུ་བཞག {།}[[16]](#footnote-16)གསུང་སྤྲོས་པ་མེད་པའི་ཀློང་ནས། གསུང་གི་ཐིགས་པ་བདུད་རྩི་བྱང་ཆུབ་སེམས་ཀྱི་ཡང་ཞུན་ཕྱུང་ནས། དོན་གྱི་ཡེ་ཤེས་ངོ་སྤྲད། ཐུགས་རྡོ་རྗེ་ལྟར་མི་འགྱུར་བའི་ངང་ནས། ཐུགས་ཀྱི་ཐིགས་པ་སྙིང་པོ་བྱང་ཆུབ་ཀྱི་སེམས་གསལ་བའི་སྒྲོན་མ་ཕྱུང་ནས། རྟགས་ཀྱི་ཡེ་ཤེས་ཀྱིས་ཡིད་ཆེས་པར་གཏན་ལ་ཕབ་བོ། །སྐུའི་ཐིགས་པ་རང་བྱུང་གི་ཡེ་ཤེས་ལྔས་སྤྲས་པ། རང་བཞིན་རྣམ་པར་དག་པ་དྲི་མ་མེད་པའི་ཡེ་ཤེས་མདུན་རྒྱབ་མེད་པར་གསལ་བས། ཡེ་ཤེས་ཟང་ཐལ་ཆེན་པོ། ཕྱི་ནང་མེད་པར་གསལ་བས། གཉིས་སུ་མེད་པའི་ཡེ་ཤེས། ནང་མེད་པའི་ནང་ནས། རྐྱེན་མེད་པའི་ཡེ་ཤེས་མ་འདྲེས་པར་གསལ་བས། མ་འདྲེས་ཡོངས་སུ་རྫོགས་པའི་ཡེ་ཤེས། ཁྱེའུ་སྣང་བ་དམ་པ་བསམ་གྱིས་མི་ཁྱབ་པ་དང་དུས་མཉམ་དུ་བྱུང་བས། ལྷན་ཅིག་འབྱུང་བའི་ཡེ་ཤེས། སྣང་བ་མཐའ་ཡས་ཀྱི་སྐུའི་གདུང་འཛིན་ཅིང༌། སེམས་ཅན་གྱི་རྟོག་པ་སེལ་བས། སྐུ་གདུང་རིང་བསྲེལ་ཆེན་པོ་ཞེས་བྱའོ། །

སྐུ་གསུམ་ཡེ་ཤེས་ལྔའི་དཔེ་མཚོན་པས་རྡོ་རྗེ་སེམས་དཔའི་ཡེ་ཤེས་གསལ་བ་སྟེ། མཚོན་དཔེའི་རྣམ་པ་མང་ན་ཡང་དཔེ་རྣམས་ཀྱི་ནང་ནས་མཆོག་ཏུ་གྱུར་པ་རིན་པོ་ཆེ་ཤེལ་ལ་བྱ་སྟེ། ཤེལ་རང་བཞིན་གྱིས་རྣམ་པར་དག་པ་ཕྱི་ནང་མེད་པར་གསལ་བ་དེས་མཚོན་པས། ཆོས་སྐུ་ངོ་ཤེས། ཤེལ་གྱི་ནང་འོད་ལ་བརྟེན་ནས། ཤེས་རབ་སྲོག་ཏུ་གྱུར་པའི་རླུང་ཡན་ལག་བཞི་ལྡན་ལས། ཤེས་རབ་ཀྱི་སྐུར་གསལ་ལུགས་ངོ་ཤེས། ཕྱིར་གསལ་གྱི་འོད་ལ་[page Ad-324]བརྟེན་ནས། སྤྲུལ་པའི་སྐུ་འོད་ཀྱི་ཤར་ལུགས་ངོ་ཤེས། ཤེལ་རྟེན་ཅིང་མཚོན་ནས་གཞི་གནས་ཀྱི་ཡེ་ཤེས་ངོ་ཤེས། ནང་གསལ་གྱི་མཚན་ཉིད་འཛིན་པའི་ཡེ་ཤེས་ངོ་ཤེས། ཕྱིར་གསལ་གྱིས་རྣམ་པ་ཐམས་ཅད་མཁྱེན་པའི་ཡེ་ཤེས་ངོ་ཤེས། [page My-395b]ནང་དུ་ཐིམ་པས་ཐམས་ཅད་[339-page Dg]མཁྱེན་པའི་ཡེ་ཤེས་ངོ་ཤེས། ཤེལ་གྱི་སྣང་བ་སྣ་ཚོགས་མཚོན་པས། སྣང་ལུགས་ངོ་ཤེས། ཤེལ་རང་གི་ངོ་བོ་མཚོན་པས་གནས་ལུགས་ཉག་གཅིག་ཏུ་ངོ་ཤེས། ཤེལ་འོད་རང་བཅས་པས་རིག་པའི་ཡེ་ཤེས་སུ་ངོ་ཤེས་ཏེ། དེ་དག་ཀྱང་མཚོན་དཔེ་ངེས་པའི་ཕྱོགས་བསྡུ་ན། སྒྲོན་མ་རྣམ་པར་བཀོད་པའི་རྒྱུད་ལས།

དགོངས་པ་བརྡ་དང་སྙན་བརྒྱུད་ནས། །

གསང་སྔགས་དོན་གྱི་ཚད་མ་འབྱུང༌། །

དཔེ་ལ་བརྟེན་ནས་དོན་ངོ་ཤེས། །

རྟགས་ལ་བརྟེན་ནས་ཡིད་ཆེས་འགྱུར། །

དོན་གྱི་སྙིང་པོ་ཐག་ཆོད་པས། །

གཞི་ལ་གྲུབ་པའི་ཤེས་རབ་གསུམ། །

ས་བོན་ཚུལ་དུ་གནས་པ་དེ། །

རྐྱེན་ལས་བྱུང་བའི་ཤེས་རབ་ཀྱིས། །

འབྲུ་ཡི་ཚུལ་དུ་སྨིན་པ་ཡིས། །

མ་རིག་པ་ཡི་མུན་པ་སངས། །

ཤེས་བྱའི་སྒྲིབ་པ་རང་དག་པས། །

མ་བཙལ་འབྲས་བུ་རང་གིས་མཐོང༌། །

ཞེས་གསུངས་པའི་དོན་རིམ་པ་ཇི་ལྟ་བ་བཞིན་དུ་ངོ་སྤྲད་པར་བྱ་སྟེ།{། །།}[[17]](#footnote-17)དེ་ལ་ཐོག་མའི་སྤྱི་གཞི་རང་བྱུང་ངོ་བོ་ཉིད་ཀྱི་སྐུ་ངོ་སྤྲད་པར་བྱའོ། །དེ་ལ་ངོ་བོ་རང་བཞིན་ཐུགས་རྗེ་གསུམ་དུ་བཞུགས་པ་དེ། སྟོང་པ་རིག་པའི་སྙིང་པོ་ཅན་ཐིག་ལེ་ཉག་གཅིག་དེ། མེ་ལོང་{དངས་}[[18]](#footnote-18)པ་གཅིག་སློབ་དཔོན་གྱིས་བཟུང་ལ་སློབ་མ་ལ་བསྟན་ཏེ། འདི་སྐད་བརྗོད་དོ། །[[19]](#footnote-19)

ཀུན་ཏུ་བཟང་པོའི་སྣང་གསལ་མེ་ལོང་འདི། །

ཕྱོགས་[page Ad-325]མཐུན་དཔེ་ཡིས་རང་བཞིན་རྟོགས་པར་བྱེད། །

རྟོགས་པའི་དོན་དེ་སྣང་གསལ་ངོ་སྤྲོད་ཡིན། །

དང་པོ་ཀུན་བཟང་གནས་ལུགས་ངོ་སྤྲོད་ཡིན། །

རིག་པ་ཟང་ཐལ་གནས་པས་མན་ཤེལ་འདྲ། །

རིག་པ་རྟོག་མེད་གསལ་བས་མེན་ཤེལ་འདྲ། །

རིག་པ་ལྷུན་གྲུབ་གནས་པས་མན་ཤེལ་འདྲ། །

རིག་པ་མ་འགགས་ཕྱོགས་མེད་མན་ཤེལ་འདྲ། །

ཅེས་གསུངས་པས། འོད་ལྔ་ཕྱིར་མི་གསལ་ཀྱང་ནང་ན་གསལ་བའི་རང་བཞིན་ཅན་གྱི། རང་བཞིན་ནི། འོད་དཀར་པོའང་ཁོ་རང་[340-page Dg]དང་དབྱེར་མེད་དུ་གནས་པས་ཐུགས་རྗེ་མཚོན། ཤེལ་ངོ་བོས་ཀ་དག་དང་གསུམ་དུ་མཚོན་ཀྱང༌། དབྱེར་མེད་[page My-396a]པས་ཐིག་ལེ་ཉག་གཅིག་གི་དོན་དཔེ་དེས་ཇི་ལྟར་གནས་པ་ཁོང་དུ་ཆུད་པར་བྱའོ། །

དེ་ནས་འཁྲུལ་གཞི་མཚོན་པ་ནི། ཤེལ་ཉི་ཟེར་ལ་ཕྱར་ལ། ནང་འོད་གཉིས་ཕྱིར་བསྟན་པས། གཞི་ལས་གཞི་སྣང་ཤར་པའི་དུས་ཀྱི་རྒྱུ་བདག་ཉིད་གཅིག་པའི་མ་རིག་པ་རྒྱུའི་རྐྱེན། ཁ་དོག་ལྔ་ལྡན་ཡུལ། དཀར་པོ་ཕྲ་ཕྲོ་དེ་ཀུན་དུ་ཚོལ་བའི་ཡིད་མཚོན་པས། ཐོག་མའི་འགྱུ་བ་དེ་འོད་དང་ལྷན་ཅིག་ཤར་བས། ལྷན་ཅིག་སྐྱེས་པའི་མ་རིག་པ་ཤེས་བྱའི་སྒྲིབ་པར་ཤར་རོ། །ཀུན་ཏུ་བཟང་པོ་གཞི་ནས་འཕགས་པའི་ཤེས་རབ་ཀྱི་དབང་པོས་སྐད་ཅིག་གཅིག་གིས་བྱེ་བྲག་ཕྱེད། སྐད་ཅིག་གཅིག་གིས་རྫོགས་སངས་རྒྱས་ནས། སངས་རྒྱས་ཀུན་གྱི་སྤྱི་མེས་ཡང་མེས་ཆེན་པོར་སྔར་སངས་རྒྱས་པ་ཡིན་ནོ། །གྲོལ་ཚུལ་འདིས། དང་པོའི་སངས་རྒྱས་ཀྱི་བྱུང་ཚུལ་དང་འཆར་ཚུལ་ཀུན་ཤེས་པར་བྱའོ། །

དང་པོའི་སངས་རྒྱས་རྒྱུ་མེད་པ། །

སངས་རྒྱས་[page Ad-326]ཐོག་མ་ཐ་མ་མེད། །

ཡེ་ཤེས་མིག་གཅིག་དྲི་མ་མེད། །

ཅེས་འཇམ་དཔལ་ལས་གསུངས་པས་ཏེ། ཀུན་ཏུ་བཟང་པོའི་གྲོལ་གཞི་བསྟན་པའོ། །དེའང་གཞི་ལས་གཞི་སྣང་དུ་ཤར་བ་ངོ་ཤེས་ཏེ་གྲོལ་ནས་འཁོར་བར་འཁྲུལ་མ་མྱོང་བའི་སངས་རྒྱས་ད་ལྟའང་དབྱིངས་ནས་འཆར་བ་དཔག་ཏུ་མེད་པ་ཡོད་པར་གསུངས་སོ། །གཞི་སྣང་དེ་སེམས་ཅན་རྣམས་ཀྱིས་རང་སྣང་དུ་མ་ཤེས་ཏེ། ཀུན་དུ་བརྟགས་པའི་མ་རིག་ཉོན་མོངས་སྒྲིབ་པར་ཤར། །[[20]](#footnote-20){ཅེས་}[[21]](#footnote-21)པས། རིག་པ་ལྡང་ཉལ་གྱིས་བག་ཆགས་ཀྱིས་འཁྲུལ་པ་སྣ་ཚོགས་སུ་ཤར་རོ། །

དེ་ཡང་ཤེལ་རས་ཁ་དོག་སྣ་ཚོགས་ཀྱི་སྟེང་དུ་{རེ་མོངས་}[[22]](#footnote-22)ཀྱིས་བཞག་པའམ། འོད་དཀར་པོ་དེ་ཁ་དོག་དཀར་པོ་ལ་སོགས་པ་རེ་རེ་བཞིན་བཞག་པ་དང་མཚུངས་སོ། །དེར་རིག་པའི་ཡེ་ཤེས་རྟོག་ཚོགས་ཀྱི་དྲ་བ་དང༌ལུས་ཀྱི་སྦུབས་སུ་ཚུད་པས། གཞི་འཛིན་པའི་རིག་པ་སྙིང་ག་ན་གནས་ཚུལ་དང༌། སེམས་ཅན་ཐམས་ཅད་[341-page Dg]ལ་ཁྱབ་ཚུལ་ངོ་སྤྲད་དོ། །དེ་ཡང་རང་བཞིན་[page My-396b]འཁྲུལ་ཚུལ་ངོ་སྤྲོད་ཡིན་ན། །

འཁྲུལ་པ་རྐྱེན་ལས་བྱུང་བ་མན་ཤེལ་འོད་དང་འདྲ། །[[23]](#footnote-23)

དངོས་པོ་སྣ་ཚོགས་སྣང་བ་མན་ཤེལ་འོད་དང་འདྲ། །

སྣང་ཡང་ངོ་བོ་འགྱུར་མེད་མན་ཤེལ་འོད་དང་འདྲ། །

ཟད་མེད་འཕེལ་བ་མེད་པས་མན་ཤེལ་འོད་དང་འདྲ། །

ཅེས་གསུངས་པ་རྣམས་གོ་བར་བྱས་ལ་བརྡ་དོན་ལེགས་པར་སྤྲད་དོ། །

འཁྲུལ་པའི་སེམས་ཅན་གོལ་ཚུལ་བརྡ་དོན་ནི། སྒྲོན་མ་འབར་བ་ལས། གཞི་ཉིད་འབྲས་བུར་སྨིན་བྱེད་ཤེས་རབ་སྟེ། །

ཤེས་རབ་སྐུ་རུ་སྨིན་པ་ཡིས། །

ངོ་བོ་ཉིད་ཀྱི་ཆོས་སྐུ་དེ། །

ཡེ་ཤེས་ཆོས་ཀྱི་སྐུ་རུ་[page Ad-327]སྨིན། །

{ཅེས་}[[24]](#footnote-24)གསུངས་པས། སྙིང་ག་ན་ཡེ་ཤེས་སུམ་བརྩེགས་གློ་བའི་རླུང་དང་ཡེ་ཤེས་ཀྱི་གདངས་གཉིས་ཕྲད་པས། རྩལ་སེམས་སུ་བྱུང་བས། རྩལ་གཞིའི་ངང་དུ་ཐིམ་ཞིང་མི་གཡོ་བར་གནས་པའི་དཔེ། ནང་འོད་ཕྱིར་འཕྲོས་པས་དཀར་པོ་སེམས་ཀྱི་དཔེ། དྲུག་པ་ཡིད་ཅེས་བྱ། འོད་ལྔ་ཡེ་ཤེས་ཀྱི་དཔེ། གཞི་འཛིན་པའི་རིག་པའོ། །སེམས་དང་ཡེ་ཤེས་གཉིས་དཔེའི་ངོ་སྤྲོད་དེ་འཐད་དོ། །བར་དོའི་ངོ་སྤྲོད་སྒྲ་འོད་ཟེར་གསུམ་དང༌། རྡོ་རྗེ་སེམས་དཔའི་ཁོང་{གསང་}[[25]](#footnote-25)རྩ་ལམ་ངོ་སྤྲོད་ལ་སོགས་པ་ཅི་རིགས་པ་རྣམས་མན་ཤེལ་ལ་ངེས་ཤེས་བསྐྱེད་ལ། རྣལ་འབྱོར་ངོ་དང་ཤེས་པ་སྤྲད་ནས་ཡིད་ཆེས་པར་བྱས་ཏེ་ཉམས་ལེན་ལ་བརྩོན་པར་བྱའོ། །

འབྲས་བུར་གྲོལ་ཚུལ་ནི། གོང་དུ་ནང་གསལ་ཀ་དག་གི་གྲོལ་གཞི་རང་བྱུང་ངོ་བོ་ཉིད་སྐུར་གསལ་ཡང༌། ཕྱིར་གསལ་ཅེས་པས། འོད་ལྔ་དང་དཀར་པོ་གཉིས་འདྲེས་པ་ལ་ངོ་སྤྲད་དེ། འདི་ཤེས་རབ་ཡོད་ན་གནད་ཆེ་བར་ཡོད་པས། ལམ་གྱི་ཡེ་ཤེས་སམ། ཡེ་ཤེས་མེད་པར་འདོད་པ་དབུ་མ་རབ་ཏུ་མི་གནས་པའམ། རང་རེ་རྫོགས་པ་ཆེན་པོ་ཀ་དག་ལ་ཡེ་ཤེས་མེད་པར་འདོད་པ་ཡོད་པས། འཁྲུལ་པ་{བརྩད་}[[26]](#footnote-26)ནས་དག་ཀྱང༌། སྐུ་གཉིས་མི་འགག་པར་འཆར་བ་ལ། ཡེ་ཤེས་དབྱིངས་ལ་ཡོད་དགོས་པས། འོད་ལྔ་དཀར་པོ་དང་འདྲེས་པ་དེ་མེ་ལོང་[342-page Dg]ཡེ་ཤེས། ཡང་དཀར་པོ་ལོགས་སུ་[page My-397a]འཆར་བ་ལོངས་སྐུ་ལས་སྤྲུལ་སྐུ་འཕྲོ་བའི་དཔེ། དེ་དག་ནི་དག་པ་གཉིས་ལྡན་དུ་རྣམ་པ་ཐམས་ཅད་མཁྱེན་པར་སངས་རྒྱས་པའི་ངོ་སྤྲོད་དོ། །

བླ་{དགས་}[[27]](#footnote-27)སུ་སངས་རྒྱས་མྱ་[page Ad-328]ངན་ལས་འདས་ཞེས་པ་ནི། སྤྲུལ་སྐུ་དང་ལོངས་སྐུ་ཆོས་སྐུར་ཐིམ་པ་ནི། ཤེལ་ཉི་མའི་རྐྱེན་དང་བྲལ་བས། ཐོག་མའི་གཞི་ཀ་དག་ལ་བརྩན་ས་ཟིན་ནས་མི་འཁྲུལ་བར་གནས་པ་ནི། ངོ་བོ་ལ་དབྱེར་མེད་དེ་ཀ་ལྟར་གྲོལ་བ་ཡིན་ཀྱང༌། རིག་མ་རིག་གི་ཁྱད་ཀྱིས། ཐམས་ཅད་ཡེ་ཤེས་ཀྱི་སྐུ་ཁོ་ནར་འདུག་པས་ཐམས་ཅད་མཁྱེན་པ་ཞེས་བྱའོ། །གཙོ་ཆེར་ཡེ་ཤེས་གཉིས་ལྡན་ཡིན་ནོ། །ནང་གསལ་དུ་ཡོད་པས་ཟད་སར་སྐྱོལ་བའི་ངོ་བོ་དེ་ཐོག་མའི་སྤྱི་གཞི་རང་བྱུང་ངོ་བོ་ཉིད་སྐུ་དང་དབྱེར་མེད་དོ། །འོན་ཀྱང་ཉི་མ་སྤྲིན་གྱིས་{སྒྲིབས་}[[28]](#footnote-28)པ་དང༌། གྲོལ་བ་ལྟར་རང་ངོ་ཤེས་ཤིང་སྒྲིབ་པ་ཐམས་ཅད་ལས་གྲོལ་བས་རྟོགས་པ་མངོན་དུ་གྱུར་བའི་ཆ་ནས། ཐོག་མའི་གཞི་དང༌། ཐ་མའི་གྲོལ་ས་གཉིས་ཁྱད་པར་ཤིན་ཏུ་ཆེ་བར་ཤེས་རབ་ཅན་རྣམས་ཀྱིས་རྟོགས་པར་བྱ་སྟེ། གནད་གལ་པོ་ཆེའོ། །

ཡེ་ཤེས་དབྱིངས་སུ་འཁྱིལ་བ་མན་ཤེལ་འོད་དང་འདྲ། ཆོས་སྐུ་གསལ་དག་ཤར་བ་མེན་ཤེལ་ཉིད་དང་འདྲ། །[[29]](#footnote-29)ཞེས་སོ། །རང་ངོ་ཤེས་པའི་ཆོས་སྐུ་དེ་རང་མལ་དུ་རང་ཉིད་གནས་པ་ཡིན་པས། ད་ལྟ་ཡང་མ་འཁྲུལ་བའི་ཆོས་སྐུ་ལ་བརྩན་ས་འཛིན་པར་འདོད་ན། རང་གསལ་རྗེན་པ་ཟང་ཐལ་ཆེན་པོའི་ངང་ལ་སལ་ལེ་ཧྲིག་གེ་མ་ཡེངས་པར་སྐྱོང་བ་ཉིད་གནད་དུ་ཆེ་སྟེ། འགྲོ་བའི་མགོན་པོ་དཔལ་ལྡན་བླ་མ་དམ་པའི་ཞལ་ནས། རང་ངོ་ཤེས་པའི་ཆོས་སྐུ་རང་མལ་ཉིད་ཡིན་པས། །མ་འཁྲུལ་བརྩན་ས་འཛིན་པར་འདོད་པ་སུ་ཡོད་ཀུན། །མ་ནོར་མ་འཁྲུལ་མི་ཡེངས་བྱེད་པ་གནད་ཡིན་པས། །དགོངས་པ་རྒྱ་མཚོ་ལྟ་[page Ad-329]བུར་ཤེས་རབ་ཅན་གྱིས་ཤེས་པར་མཛོད། །[[30]](#footnote-30)ཅེས་ལེགས་པར་གསུངས་པ་ཡིན་ནོ། །

ངོ་སྤྲོད་འདི་ཀུན་གྱི་དུས་ན་སོས་{བརྡལ་}[[31]](#footnote-31)ནས་རང་གིས་[page My-397b]ཀྱང་གསར་དུ་ཡིད་ཆེས་ཐུན་མོང་མ་ཡིན་པ་བསྐྱེད་[343-page Dg]ནས་གཞན་ལ་བསྟན་པར་བྱ་སྟེ། ཡང་འཇིག་རྟེན་ཉི་མ་ཆོས་རྗེ་བླ་མའི་ཞལ་ནས། ངོ་སྤྲོད་རྣམས་རིམ་པས་ངོ་སྤྲད་ཅིང་ལེགས་པར་གཟབས་ལ་བྱའོ། །འལ་ལེ། འོལ་ལེ། ཅི་ཡིན་ཆ་མེད། ངོ་སྤྲད་མིན། མ་སྤྲད་མིན་མ་བྱེད། ཆོས་མིན་གྱི་བྱ་བ་རུས་སུ་མ་འདོན། འཁྲུལ་ཕྱིར་མ་འབྲེང༌། བླ་མ་ལ་སོགས་ཀྱི་མིང་ཐོགས་ནས་ཆོས་མིན་གྱི་བྱ་བ་ངན་པ་རྣམས་མ་བྱེད། མིང་དོན་འཛོམ་པར་བྱེད་དགོས་པ་ལགས་སོ་ཞེས་གདམས་པར་མཛད་པས། ཕྱི་རབས་ཀྱི་དུས་ནའང་ཆོས་འདི་བར་ཞུགས་པ་རྣམས་ཀྱིས་དེ་བཞིན་ཐུགས་ལ་བཞག་འཚལ་ལོ།། །།

## 2.21.2 དེའི་བྱེ་བྲག་ངེས་པས་སེམས་དང་ཡེ་ཤེས་ཀྱི་མཚོན་དཔེ་རྒྱས་པར་བཤད་པ།

དོན་གཉིས་པ་དེའི་བྱེ་བྲག་ངེས་པས་སེམས་དང་ཡེ་ཤེས་ཀྱི་མཚོན་དཔེ་རྒྱས་པར་བསྟན་པ་ལ་གཉིས་ཏེ། རྩ་བ་རིག་པ་ལས་འཁྲུལ་པས་ལྡོག་ཚུལ་སེམས་ཀྱི་ངོ་སྤྲོད་དང༌། རིག་པ་རང་སྣང་དང་བཅས་པ་རང་སྣང་ཡེ་ཤེས་ཀྱི་ངོ་སྤྲོད་དོ། །

### 2.21.2.1 རྩ་བ་རིག་པ་ལས་འཁྲུལ་པས་ལྡོག་ཚུལ་སེམས་ཀྱི་ངོ་སྤྲོད།

དང་པོ་ནི། ངོ་སྤྲོད་སྤྲས་པ་ལས།

ཨེ་མ་ཧོ། སྣང་བ་སེམས་སུ་ངོ་སྤྲད་པས་སེམས་ལ་བྱན་ཚུད། སེམས་ཉིད་སྟོང་པར་ངོ་སྤྲད་པས་སྟོང་པ་བདེ་བར་རྒྱས་ཐེབས། སྟོང་པ་རིག་པར་ངོ་སྤྲད་པས། རིག་པ་ཉིད་དབྱིངས་དང་ཡེ་ཤེས་གཉིས་སུ་མེད་པའོ། །

{ཅེས་}[[32]](#footnote-32)གསུངས་པས། འདི་ལ་གསུམ་སྟེ། ཕྱི་ཡུལ་གྱི་གནད་ཀྱིས་ནང་སེམས་གཏན་ལ་དབབ་པ། ནང་སེམས་ཀྱི་གནད་ཀྱིས་གསང་[page Ad-330]བ་དབྱིངས་གཏན་ལ་དབབ་པ། གསང་བ་དབྱིངས་ཀྱི་གནད་ཀྱིས་བླ་ན་མེད་པ་རིག་པ་ཉིད་གཏན་ལ་དབབ་པའོ། །

#### 2.21.2.1.1 ཕྱི་ཡུལ་གྱི་གནད་ཀྱིས་ནང་སེམས་གཏན་ལ་དབབ་པ།

དང་པོ་ལ་སྣང་ཡུལ་གཞི་མེད་འཁྲུལ་པར་བསྟན་པ་དང༌། སྣང་འཛིན་རང་སེམས་སྟོང་པར་བསྟན་པ་གཉིས་ལས།

##### 2.21.2.1.1.1 སྣང་ཡུལ་གཞི་མེད་འཁྲུལ་པར་བསྟན་པ།

དང་པོ་ནི་ཕྱི་སྣང་བ་སྣ་ཚོགས་དཀར་དམར་གྱི་སྣང་བ་སྣོད་བཅུད་འབྱུང་བ་ལྔས་བསྡུས་ཀྱི་ཀློང་ན་གསལ་བ་འདི་དག རང་སེམས་འཁྲུལ་པའི་ངོ་ལ་སྣང་བ་མ་གཏོགས་པ་ཕྱི་དོན་གྱི་དངོས་པོ་དང༌། ནང་སེམས་ཀྱི་དངོས་པོ་གཉིས་ཀར་མ་གྲུབ་པས། གཞི་མེད་སྟོང་པའི་ཆོ་[page My-398a]འཕྲུལ་མེད་པ་གསལ་སྣང་གི་རང་བཞིན་རབ་རིིབ་ཅན་གྱི་སྐྲ་[344-page Dg]ཤད་དང་རྨི་ལམ་སྒྱུ་མའི་སྣང་བ་དང་འདྲ་བར་ཤེས་པར་བྱ་སྟེ། ཀློང་དྲུག་པ་ལས།

སྣང་བ་ཐམས་ཅད་སྒྱུ་མའམ། །

རྨི་ལམ་དང་ནི་གཟུགས་བརྙན་བཞིན། །

ཅེས་པ་དང༌། རྩ་བ་ཤེས་རབ་ལས།

རྨི་ལམ་ཇི་བཞིན་སྒྱུ་མ་བཞིན། །

དྲི་ཟའི་གྲོང་ཁྱེར་ཇི་བཞིན་དུ། །

དེ་བཞིན་སྐྱེ་དང་དེ་བཞིན་གནས། །

དེ་བཞིན་དུ་མི་འཇིག་པའང་གསུངས། །

{ཅེས་}[[33]](#footnote-33)སོ། །

##### 2.21.2.1.1.2 སྣང་འཛིན་རང་སེམས་སྟོང་པར་བསྟན་པ།[[34]](#footnote-34)

གང་ལ་སྣང་ན་སེམས་ལ་སྣང་སྟེ། རབ་རིབ་ཀྱི་སྐྲ་ཤད་མིག་སྐྱོན་ཅན་གྱི་དབང་པོ་མ་དག་པ་ལ་སྣང་བ་བཞིན་ནོ། །དེ་ཉིད་ལས།

དམིགས་སུ་ཡོད་པའི་སེམས་ཉིད་ལ། །

སྣང་བ་སྣ་ཚོགས་རང་ཤར་ཏེ། །

མིང་དང་ཁ་དོག་སོ་སོར་ནི། །

གཟུགས་སུ་རྣམ་པ་གཉིས་སུ་རྫོགས། །

{ཅེས་}[[35]](#footnote-35)སོ། །

སེམས་ལ་སྣང་ཡང་སྣང་ཚུལ་ཕྱིར་གསལ་བ་འདི་རྣམས་རང་གི་སེམས་མ་ཡིན་ཏེ། རང་མེད་ཀྱང་ཡོད་པ་དང་། ཡུལ་དུ་གནས་པ་དང༌། ཁ་དོག་དང༌དབྱིབས་ལ་སོགས་པར་མཐོང་བའི་ཕྱིར་རོ། །སེམས་ལ་དེ་དག་མེད་པས་[page Ad-331]སེམས་མ་ཡིན་ནོ། །འདིར་སྣང་ཡུལ་གཟུགས་སོགས་ཕྱི་ན་སྣང་བ་འདི་དག་མེད་པ་གསལ་སྣང་འཁྲུལ་བ་རྨི་ལམ་ལྟ་བུར་ངོ་སྤྲད་ལ། འདི་ནི་གཟུགས་སོ་ཁ་དོག་གོ་སྙམ་པ་ལ་སོགས་པ་ཤར་ཤར་དང་པོར་འཆར་བའི་སྣང་ཡུལ་འཛིན་པ་དེ་སྣང་བའི་སེམས་ཞེས་བྱ། བཟུང་བའི་སེམས་ཞེས་བྱ། ཡུལ་གྱི་སེམས་ཞེས་བྱ་བར་ངོས་བཟུང་ནས། སྣང་བའི་སེམས་དེ་ཡོད་དམ་སྙམ་ན་ཡུལ་མེད་པ་གསལ་སྣང་འཛིན་པས་ཀྱང་མི་བདེན་ལ། ཁ་དོག་ངོས་གཟུང་དུ་མ་གྲུབ་པས་ཀྱང་མེད་ལ། སྐྱེ་འགག་གནས་གསུམ་དུ་བརྟགས་པས་ཀྱང་མེད་པའི་ཕྱིར། སེམས་ཉིད་སྟོང་པར་ངོ་སྤྲད་པ་ཞེས་བྱ་སྟེ། རང་ཡལ་གཏད་མེད་ཡེ་སངས་སུ་ངོ་སྤྲད་དོ། །དེས་ན་ཆོས་ཕལ་དང༌། རྫོགས་ཆེན་པ་ཕལ་གྱིས་སྣང་བ་དང༌། སྣང་ཡུལ་མ་ཕྱེད་པས། ཕྱི་སྣང་ཡུལ་རང་མཚན་སེམས་སུ་འདོད་པ་ནི་སེམས་ཙམ་རྣམ་བདེན་དྲི་བཅས་[page My-398b]སུ་གོལ་བ་ཡིན་ནོ། །[345-page Dg]འདིར་སྣང་བ་སེམས་སུ་ངོ་སྤྲོད་དུས་སྣང་མི་སྣང་དུ་སེམས་ཀྱིས་འཛིན་པས། ཡུལ་དང་པོར་འཇལ་བའི་སེམས་ལ་སྣང་བའི་སེམས་དང༌། རྗེས་ལ་དེའི་ཁྱད་པར་སེམས་བྱུང་དུ་དཔྱོད་པ་ལ་འཛིན་པའི་སེམས་ཞེས་འདོད་པས། སྤང་བྱ་དག་བྱ་འཁྲུལ་སྣང་འཁྲུལ་འཛིན་འཁོར་བ་ཞེས་བྱ་སྟེ། བདེན་གཉིས་སུ།[[36]](#footnote-36)

སེམས་དང་སེམས་བྱུང་ཁམས་གསུམ་པའི། །

སྒྲོ་བཏགས་རྣམ་པ་ཅན་རྟོག་ཡིན། །

ཅེས་པ་དང༌། མཛོད་ལས།

རྟོག་དང་དཔྱོད་པ་རྩིང་ཞིབ་ཉིད། །

ཅེས་སྤང་བྱར་བཤད་པ་ཀུན་གུང་{འཐུན་}[[37]](#footnote-37)པར་འཇོག་པས་གནད་གལ་པོ་ཆེ་འདི་[page Ad-332]བློ་མཆོག་དམ་པ་ཤེས་རབ་ཅན་རྣམས་ཀྱིས་རྟོགས་པར་བྱའོ། །དེའང་ཕྱི་ནང་གཞི་མེད་དུ་འཇལ་བ་ལ་འདི་ལྟ་བུ་ཅིག་དགོས་སོ། །

#### 2.21.2.1.2 ནང་སེམས་ཀྱི་གནད་ཀྱིས་གསང་བ་དབྱིངས་གཏན་ལ་དབབ་པ།

གཉིས་པ་ནང་སེམས་ཀྱི་གནད་ཀྱིས་གསང་བ་དབྱིངས་གཏན་ལ་དབབ་པ་ནི། སེམས་ལ་བརྟགས་པས་ངོ་བོ་ངོས་བཟུང་མེད་དུས། བེམས་པོ་ལྟ་བུར་སོང་བ་མེད་དེ། ཕྱལ་ཕྱལ་བ་ལ་ས་ལེ་བ་ངོས་བཟུང་དུ་མེད་པས་བརྗོད་མ་ཤེས་ཀྱང༌། རང་གསལ་སྟོང་པ་རང་གདངས་ཀྱི་ངང་དབྱིངས་ཀ་དག་དྲི་མ་མེད་པར་འཆར་བ་ཆོས་ཟད་ནང་གི་ཆོས་དབྱིངས་སུ་ངོ་སྤྲད་པས། མཐའ་བྲལ་དྲི་མ་མེད་པའི་རྟོགས་པ་ཁོང་ནས་འཆར་ཏེ། དེའི་ངང་ལ་གོམས་པས་འོད་གསལ་དབྱིངས་སྣང་གི་སྣང་བའང་ཞལ་ལ་མཐོང་བ་ཉིད། ངོ་སྤྲོད་སྤྲས་པ་ལས།

ཡེ་ནས་མེད་པའི་སྟོང་པ་ཡིས། །

འབྱུང་བ་རང་ཟད་འོད་སྣང་ཟེར། །

བྱ་བྱེད་བྲལ་བའི་སྟོང་པ་ཡིས། །

སྐུ་གསུམ་མཚོན་པའི་འོད་སྣང་རྙེད། །

ཅེས་སོ། །

#### 2.21.2.1.3 གསང་བ་དབྱིངས་ཀྱི་གནད་ཀྱིས་བླ་ན་མེད་པ་རིག་པ་ཉིད་གཏན་ལ་དབབ་པ།

གསུམ་པ་གསང་བ་དབྱིངས་ཀྱི་གནད་ཀྱིས་བླ་ན་མེད་པ་རིག་པ་གཏན་ལ་དབབ་པ་ནི། སེམས་དབྱིངས་སུ་དག་པའི་སྟོང་པ་དེ་ཡང་སྟོང་ཆད་ཅང་མེད་པོ་མ་ཡིན་པར། ས་ལེ་བ་ལ་ཧྲིག་གེ་བ། རང་དངས་རང་གསལ་སོ་སོ་རང་གིས་རིག་པའི་ཡེ་ཤེས་ཆོས་སྐུ་དྲི་མ་དང་བྲལ་བར་ངོ་སྤྲད་པས། རིག་པའི་ཆ་ནས་ཆད་པར་[page My-399a]མ་སོང༌། དངོས་པོ་མེད་[346-page Dg]བས་རྟག་པར་མ་སོང༌། གང་དུའང་བརྗོད་དུ་མེད་པས་གཉིས་ཀ་དང་གཉིས་ཀ་མ་ཡིན་པའི་མཐའ་གྲོལ་ཀློང་ཡངས་ཆེན་པོར་ཐག་ཆོད་པའི་ངང་ལ་བཞག་པས། རིག་པའི་རང་གདངས་ལུ་གུ་རྒྱུད༌ཐིག་ལེ་དང་བཅས་པ་རང་སྣང་བ་ནི། དེ་ཉིད་ལས། [page Ad-333]

གཞི་ལ་གནས་པའི་རིག་པ་ཡིས། །

ཆོས་ཉིད་འདུས་པའི་དབྱིངས་དང་ཕྲད། །

མཚན་ཉིད་འཛིན་པའི་རིག་པ་ཡིས། །

རྣམ་པར་དག་པའི་དབྱིངས་དང་ཕྲད། །

ལུ་གུ་རྒྱུད་ཀྱི་རིག་པ་ཡིས། །

རང་བཞིན་འོད་ཀྱི་དབྱིངས་དང་ཕྲད། །

ཅེས་སོ། །

དེ་ལྟར་ན་ཡུལ་སྣང་གཞི་མེད་དུ་ངོ་སྤྲད་པས་སྣང་ཡུལ་སྣོད་བཅུད་ཀྱི་འཁོར་བ་ལ་བཟླའོ། །སྣང་བ་སེམས་སུ་ངོ་སྤྲད་པས་ཤར་གྲོལ་རང་ཡལ་གྱི་དམིགས་ཤེས། སེམས་ཉིད་སྟོང་པར་ངོ་སྤྲད་པས། གསུང་འཛིན་འཁྲུལ་བའི་རྩ་བ་ཆོད། སྟོང་པ་དབྱིངས་རིག་ཏུ་ངོ་སྤྲད་པས་ཉམས་ལེན་སྐུ་གསུམ་གཅིག་ཏུ་དྲིལ་ནས། ཚེ་གཅིག་གིས་རྫོགས་པའི་སངས་རྒྱས་ཐོབ་པའི་ཕྱིར། སེམས་ལས་འཁྲུལ་བ་ལྡོག་ཚུལ་གྱི་ངོ་སྤྲོད་རབ་ཏུ་གཅེས་པར་བསྟན་ཏེ། དཔེའི་ངོ་སྤྲོད་ཀྱིས། རིག་པའི་ཡེ་ཤེས་རང་ལ་ཡོད་པའི་དོན། བྱང་ཆུབ་སེམས་ཀྱི་སྒྲོན་མས་རྟགས་ཡིད་ཆེས་པར་བསྟན་པ་ནི། དེ་ཉིད་ལས།

སངས་རྒྱས་ཀུན་གྱི་ཚད་འཛིན་པ། །

དཔེ་ཡི་ཡེ་ཤེས་རྣམས་ལ་བརྟག །

རྟགས་ཀྱི་ཡེ་ཤེས་ཚད་འཛིན་པ། །

ཐིག་ལེ་སྟོང་པའི་སྒྲོན་མ་བརྟ་་ག །

དོན་གྱི་ཡེ་ཤེས་ཚད་འཛིན་པ། །

མངོན་སུམ་གསལ་བའི་སྣང་བ་བརྟག །

ཅེས་སོ། །

མདོར་ཧྲིལ་གྱིས་བསྡུ་ན། ཕྱི་སྣང་བའི་ཡུལ་གཞི་མེད། དེ་འཛིན་སྣང་བའི་སེམས་སྟོང་པར་ངོ་སྤྲད་པས་འཁོར་བ་འཁྲུལ་པ་གཏན་མེད་པོ་གཅིག་ཏུ་ཤེས་ནས། དེས་མི་ཆོག་པར། རྩ་བ་རིག་པའི་དོན་མངོན་སུམ་ངོ་སྤྲད་དེ་དབྱིངས་རིག་འདུ་འབྲལ་མེད་པར་ངོ་[page My-399b]སྤྲད་ནས། ཀ་དག་གི་ཆོས་སྐུ་ལ་བསྐྱལ་[page Ad-334]བར་བྱའོ་ཞེས་བློ་མཆོག་ཡང་རབ་པ་རྣམས་ལ་གདམས་[347-page Dg]པ་ཡིན་ནོ། །

### 2.21.2.2 རིག་པ་རང་སྣང་དང་བཅས་པ་རིག་པ་རང་སྣང་ཡེ་ཤེས་ཀྱི་ངོ་སྤྲོད།

དོན་གཉིས་པ་རང་སྣང་ཡེ་ཤེས་ཀྱི་ངོ་སྤྲོད་ལ་གཉིས་ཏེ། གདམས་ཡུལ་དབང་པོའི་དབྱེ་བ་དང༌། གདམས་པ་ངོ་སྤྲོད་ཀྱི་རིམ་པའོ། །

#### 2.21.2.2.1 གདམས་ཡུལ་དབང་པོའི་དབྱེ་བ།

དང་པོ་ནི། དབང་པོ་རབ་འབྲིང་ཐ་མ་གསུམ་ལ་བདུན་བདུན་དུ་ཕྱེ་བས་ཉི་ཤུ་རྩ་གཅིག་སྟེ། དེ་དག་ཀྱང་ཤེས་རབ་དང༌སྦྱངས་བ་དང༌གྲོལ་བ་ཐ་དད་པའོ། །དང་པོ་རབ་ཏུ་ངེས་པ་ནི། ཤེས་རབ་དང་རྟོགས་པའི་ཆ་སྟེ། དེའང་དབྱེ་ན་བདུན་ནི། རབ་ཀྱི་ཐ་མ་དང༌། རབ་ཀྱི་འབྲིང་དང༌། རབ་ཀྱི་རབ་དང༌། རབ་ཀྱི་ཕུལ་དང༌། རབ་ཀྱི་མཆོག་དང༌། རབ་ཀྱི་རྩེ་མོ་དང༌། རབ་ཀྱི་མཐར་ཕྱིན་པའོ། །དེ་དག་ཀྱང་རང་སྣང་རྟོགས་སླ་བའི་ཆ་ནས་བཞག་པའོ། །འབྲིང་ལ་ཡང་བདུན་ཏེ། འབྲིང་གི་ཐ་མ་དང༌། འབྲིང་གི་འབྲིང་དང༌། འབྲིང་གི་རབ་དང༌། འབྲིང་གི་ཕུལ་དང༌། འབྲིང་གི་མཆོག་དང༌། འབྲིང་གི་རྩེ་མོ་དང༌། འབྲིང་གི་མཐར་ཕྱིན་པའོ། །དེ་བཞིན་དུ་ཐ་མ་ལ་ཡང་བདུན་ཏེ། ཐ་མའི་ཐ་མ་དང༌། ཐ་མའི་འབྲིང་དང༌། ཐ་མའི་རབ་དང༌། ཐ་མའི་མཆོག་དང༌། ཐ་མའི་ཕུལ་དང༌། ཐ་མའི་རྩེ་མོ་དང་།  ཐ་མའི་རྩེ་ཟིན་པའོ། །

#### 2.21.2.2.2 གདམས་པ་ངོ་སྤྲོད་ཀྱི་རིམ་པ།

གཉིས་པ་ནི། དེ་ལྟར་དབང་པོ་ཉི་ཤུ་རྩ་གཅིག་བྱུང་བས་ངོ་སྤྲོད་ཀྱང་ཉི་ཤུ་རྩ་གཅིག་འབྱུང་ལ། དེ་ཡང་སོ་སོར་ངོ་སྤྲད་པ་ལ་གཉིས་ཏེ། ཐུན་མོང་གི་དབྱེ་བ་དང་། ཁྱད་པར་གྱི་མཚོན་ཚུལ་ལོ། །

##### 2.21.2.2.2.1 ཐུན་མོང་གི་དབྱེ་བ།

དང་པོ་ནི། འོད་དང་ཡེ་ཤེས་རིག་པ་གསུམ་ལ་བདུན་ཚན་དུ་ངོ་སྤྲད་པ་ནི། རྡོ་རྗེ་སེམས་དཔའ་སྙིང་གི་མེ་ལོང་གི་རྒྱུད་ལས།

རིག་པ་གཞི་ནས་འཕགས་ཏེ་ལམ་དུ་འཇུག་པ་ངོ་[page Ad-335]ཤེས་པར་བྱ་བའི་ཆེད་དུ་དཔེ་དོན་གྱི་ངོ་སྤྲོད་ལ་སོགས་ཏེ་ངོ་སྤྲོད་ཉི་ཤུ་རྩ་གཅིག་ཤེས་པར་བྱའོ། །གངས་སམ། གཡའ་འམ། རྒྱ་མཚོ་ལས་བྱུང་བའི་མན་ཤེལ་དྲི་མ་མེད་པ་ཞིག སྐར་ཁུང་གི་སྣང་བ་ལ་ཕྱར་ན། འོད་ཁ་དོག་ལྔ་ལྷུག་པར་འཆར་རོ། །དེའང་གང་ཞེ་ན། ཁ་དོག་མཐིང་[348-page Dg]ཁ་དང༌། དཀར་པོ་དང༌། སེར་པོ་དང༌། དམར་[page My-400a]པོ་དང༌། ལྗང་ཁུའོ། །མན་ཤེལ་གཅིག་རྗེས་སུ་འཇུག་པའི་གང་ཟག་དེའི་མིག་གཡས་པར་ལག་པ་གཡས་པས་བཟུང་སྟེ། མིག་གི་སྟེང་དུ་བཞག་ན་སྣང་བ་མཐོང་བར་འགྱུར་རོ། །ལག་པ་གཡོན་པས་མིག་གཡོན་པ་དགག་པར་བྱའོ། །དེ་ནི་དཔེའི་ངོ་སྤྲོད་དོ། །དོན་དེ་བཞིན་དུ་རང་གི་སྙིང་གི་དཀྱིལ་ན་གནས་སོ། །དེ་ནི་དོན་གྱི་ངོ་སྤྲོད་དོ། །རྟགས་རང་གི་{འཛུབ་}[[38]](#footnote-38)མོས་མིག་མནན་ན་འོད་ཀྱི་ཐིག་ལེ་ཉའི་མིག་ལྟ་བུ་འཆར་རོ། །དེ་ནི་རྟགས་ཀྱི་ངོ་སྤྲོད་དོ། །ཆོས་ཀྱི་སྐུའི་ངོ་སྤྲོད་ནི། ཉི་མའི་དཀྱིལ་འཁོར་ལ་སྤྲད་དོ། །

ལོངས་སྤྱོད་རྫོགས་པ་སྐུའི་ངོ་སྤྲོད་ནི། དེ་བཞིན་གཤེགས་པའི་སྐུ་རས་ལ་བྲིས་པ་རང་གི་མདུན་དུ་བཞག་{ཏེ}[[39]](#footnote-39)། ཤེལ་མིག་གི་སྟེང་དུ་བཞག་ནས། མིག་ནམ་མཁའ་ལ་བལྟས་ན། ལོངས་སྤྱོད་རྫོགས་པའི་སྐུ་ཁ་མིག་རྣ་བ་ཅན་མཐོང་བར་འགྱུར་རོ། །དེ་བཞིན་དུ་ལོངས་སྤྱོད་རྫོགས་པ་སྐུའི་ཞིང་ཁམས་བར་མ་དོ་ལ་འཆར་བ་ངོ་ཤེས་པར་གྱིས་ཤིག །

སྤྲུལ་པའི་སྐུ་ལ་ངོ་སྤྲད་པ་ནི། ཆོས་ཅན་མཚན་མར་སྣང་བ་རང་གི་རིག་པའི་ཆོ་འཕྲུལ་དུ་ངོ་ཤེས་པར་གྱིས་ཤིག །ཆོས་ཉིད་རང་གི་འོད་ཟེར་གྱི་ཕུང་པོར་ཤེས་པར་གྱིས་ཤིག །དེ་ནི་རྣམ་རྟོག་བག་[page Ad-336]ཆགས་ཀྱི་སྦུབས་འདི་ཉིད་མ་བོར་བ་ལ་ངོ་ཤེས་པར་གྱིས་ཤིག །དེ་ནི་སྤྲུལ་པ་སྐུའི་ངོ་སྤྲོད་དོ། །རྩའི་{བཅུན་}[[40]](#footnote-40)ཐབས་སྣང་བ་རང་ལུགས་སུ་འཆར་བའི་ངོ་སྤྲོད་ནི་དེ་ལྟར་རྣམ་པ་བདུན་ཏེ། འོད་ཀྱི་ངོ་སྤྲོད་ཅེས་བྱའོ། །

ཡེ་ཤེས་ཀྱི་ངོ་སྤྲོད་གང་ཞེ་ན། ཆོས་ཀྱི་དབྱིངས་ཀྱི་ཡེ་ཤེས་ཀྱི་ངོ་སྤྲོད་འཁར་གཞོང་གི་བཅུད་ལ་བརྟག་པ་ནི། འཁར་ཕོར་ལེགས་པར་ཆུས་བཀང་ནས། མིག་གི་ཐོག་ཏུ་གསལ་བྱེད་ཀྱི་མེ་ལོང་བཞག་སྟེ་བལྟས་པས། ཐིག་ལེ་དང༌། ཐིག་ཕྲན་གྱི་ཚུལ་དུ་འཆར་ཏེ། དེ་ལས་ཀྱང་འོད་དང༌མཚོན་ཆའི་རྩེ་མོ་བཞིན་དུ་འཕྲོའོ། །དེ་ནི་ཆོས་ཀྱི་དབྱིངས་ཀྱི་ཡེ་ཤེས་ཀྱི་ངོ་[349-page Dg]སྤྲོད་དོ། །

མེ་ལོང་ལྟ་བུའི་ཡེ་ཤེས་ཀྱི་ངོ་སྤྲོད་[page My-400b]གང་ཞེ་ན། དངུལ་གྱི་མེ་ལོང་གཉིས་ཀྱི་བར་དུ་རྡུལ་{མཚོན་}[[41]](#footnote-41)གྱི་དཀྱིལ་འཁོར་བྲིས་ཏེ། ཕར་འགྲམ་ཚུར་འགྲམ་གཉིས་སུ་མེ་ལོང་རེ་རེ་གཟུགས་སོ། །དེ་ལས་སྣང་བ་གཉིས་འཆར་རོ། །

མཉམ་པ་ཉིད་ཀྱི་ཡེ་ཤེས་ཀྱི་ངོ་སྤྲོད་ནི། ཆུའི་ཟླ་བ་ལ་ངོས་བཟུང་བའོ། །སོ་སོར་རྟོགས་པའི་ཡེ་ཤེས་ཀྱི་ངོ་སྤྲོད་ནི་མར་མེ་ལ་ངོས་བཟུང་ངོ༌། །

བྱ་བ་གྲུབ་པའི་ཡེ་ཤེས་ཀྱི་ངོ་སྤྲོད་ནི། མན་ཤེལ་དྲི་མ་མེད་པ་ལ་ངོས་བཟུང་ངོ༌། །མི་གནས་པའི་ཡེ་ཤེས་ཀྱི་ངོ་སྤྲོད་ནི། ནམ་མཁའི་འཇའ་ཚོན་གྱིས་ངོས་བཟུང་བའོ། །

ཡོངས་སུ་རྫོགས་པའི་ཡེ་ཤེས་ཀྱི་ངོ་སྤྲོད་ནི། ནམ་མཁའ་སྤྲིན་མེད་པས་ངོས་བཟུང་བའོ། །བདུན་པོ་དེ་ནི་ཡེ་ཤེས་ཀྱི་ངོ་སྤྲོད་དོ། །

ད་ནི་རིག་པའི་ངོ་སྤྲོད་བསྟན་ཏེ། རིག་པ་གཞོན་ནུ་བུམ་པའི་སྐུའི་ངོ་སྤྲོད་ནི། མི་གོས་ཁ་དོག་དཀར་པོ་གྱོན་པ་ཞིག་རང་གི་མདུན་དུ་བཞག་[page Ad-337]ནས།­ མིག་གི་སྟེང་དུ་རིན་པོ་ཆེ་བཞག་ནས། མིག་ནམ་མཁའ་ལ་བཏེག་སྟེ་{ལྟས་}[[42]](#footnote-42)ན། དེ་བཞིན་གཤེགས་པ་ཞི་བའི་སྐུ་མཐོང་བར་འགྱུར་རོ། །དེ་ནི་རིག་པ་བུམ་པའི་སྐུའི་ངོ་སྤྲོད་དོ། །

རིག་པ་གཞོན་ནུ་དཔའ་བོ་སྟོབས་ལྡན་སྐུའི་ངོ་སྤྲོད་ནི། ཁྱིམ་མུན་པ་ནག་པོར་མི་གོས་ནག་པོ་གོན་པ་རང་གི་མདུན་དུ་བཞག་སྟེ། གོང་གི་ལྟར་{ལྟས་}[[43]](#footnote-43)ན། དེ་བཞིན་གཤེགས་པ་ཁྲོ་བོའི་སྐུ་མཐོང་བར་འགྱུར་རོ། །

རིག་པ་གཞི་གནས་ཀྱི་ངོ་སྤྲོད་ནི། རྒྱ་མཚོ་{དངས་}[[44]](#footnote-44)བ་ལ་ངོས་བཟུང་ངོ༌། །རིག་པ་ཀུན་ཏུ་གསལ་བའི་ངོ་སྤྲོད་ནི། ཉི་མ་དང་ཟླ་བ་ལ་ངོས་བཟུང་ངོ༌། །རིག་པ་གཉིས་སུ་མེད་པའི་ངོ་སྤྲོད་ནི། བུམ་པའི་སྐུ་ལ་ངོས་བཟུང་བའོ། །

རིག་པ་དྲི་མ་དང་བཅས་པའི་ངོ་སྤྲོད་ནི། ཉི་ཟླ་སྤྲིན་གྱིས་བསྒྲིབས་པ་ལྟ་བུ་ལ་ངོས་བཟུང་ངོ༌། །རིག་པ་ཅིར་ཡང་མི་གནས་པའི་ངོ་སྤྲོད་ནི། མིག་བར་སྣང་ལ་{ལྟས་}[[45]](#footnote-45)པས་ཤེས་པར་བྱའོ། །དེ་ལྟར་བདུན་ནི་རིག་པའི་ངོ་སྤྲོད་[350-page Dg]དོ། །དེ་ལྟར་ཉི་ཤུ་རྩ་གཅིག་རྫོགས་ནས་[page My-401a]རིགས་ཀྱི་བུ་དེ་མྱ་ངན་ལས་འདའ་བའི་ཚེ། རིག་པ་མིག་ནས་ལམ་བྱུང་ནས་བར་མ་དོའི་སྣང་བ་ལ་འཇུག་གོ།

ཅེས་སོ། །

##### 2.21.2.2.2.2 ཁྱད་པར་གྱི་མཚོན་ཚུལ།

གཉིས་པ་ཁྱད་པར་གྱི་མཚོན་ཚུལ་ལ་གཉིས་ཏེ། ངོ་སྤྲོད་ཀྱི་ཆིངས་མདོར་བསྟན་པ་དང༌། དེའི་རང་བཞིན་རྒྱས་པར་དབྱེ་བའོ། །

###### 2.21.2.2.2.2.1 ངོ་སྤྲོད་ཀྱི་ཆིངས་མདོར་བསྟན་པ།

དང་པོ་ནི། འོད་དང་ཡེ་ཤེས་ལ་ངོ་སྤྲད་པ་བདུན་གྱིས་དབང་པོ་ཐ་མ་བདུན་ཡིད་ཆེས་པའི་མཚོན་དཔེར་བསྟན་ལ། སྐུ་དང༌ཐིག་ལེ་ལ་ངོ་སྤྲད་པ་བདུན་གྱིས་འབྲིང་པོ་བདུན་འོད་གསལ་གྱི་ངོ་བོ་ལ་ཡིད་ཆེས་བསྐྱེད་ཅིང༌། རིག་པ་དང་དབྱིངས་ལ་ངོ་སྤྲད་པ་བདུན་གྱིས་རབ་རྣམས་[page Ad-338]ཡིད་ཆེས་པར་བསྟན་པ་ནི། ངོ་སྤྲོད་སྤྲས་པ་ལས།

ཉི་ཤུ་རྩ་གཅིག་བློ་རིམ་བཞིན། །

འོད་དངཡེ་ཤེས་ཉིད་ལ་ནི། །

ངོ་སྤྲོད་རྣམ་པ་བདུན་དག་གིས། །

བློ་ཆུང་རིམ་པ་བདུན་རྣམས་གྲོལ། །

སྐུ་དང་ཐིག་ལེ་ཉིད་ལ་ཡང༌། །

ངོ་སྤྲོད་ཉིད་ནི་རྣམ་བདུན་གྱིས། །

འབྲིང་པོ་བདུན་པོའི་དོན་དུའོ། །

རིག་པ་དང་ནི་དབྱིངས་ལ་བདུན། །

ཆེན་པོ་རྣམས་ཀྱི་དོན་དུའོ། །

{ཅེས་}[[46]](#footnote-46)སོ། །

###### 2.21.2.2.2.2.2 དེའི་རང་བཞིན་རྒྱས་པར་དབྱེ་བ།

གཉིས་པ་ལ་གསུམ་ལས།

2.21.2.2.2.2.2.1 འོད་དང་ཡེ་ཤེས་ལ་ངོ་སྤྲད་པ།

འོད་དང་ཡེ་ཤེས་ལ་ངོ་སྤྲད་པ་བདུན་ལས། ཡེ་ཤེས་ཀྱི་རང་འོད་དབྱིངས་ནས་སྐྱོད་པའི་སྣང་བ་འོད་ལྔ་གསལ་བས་རང་འོད་ངོ་སྤྲད་པ་དང༌། དེ་ལས་ཕྱིར་གསལ་དུ་ཤར་བ་དབྱིངས་ཀྱི་ཡེ་ཤེས་ཀྱི་སྣང་བ་ངོ་སྤྲད་པ་དང༌། མེ་ལོང་ལྟ་བུ་ལ་སོགས་པ་ལྔའི་རང་སྣང་ཤེས་པའི་ངོ་སྤྲོད་དོ། །བར་གྱི་འབྲེལ་ཐག་ཟེར་གྱིས་སྣང་བ་དང༌། སྐུ་གསུམ་གཅིག་ཏུ་འབྲེལ་བའི་སྣང་བ་དང༌། སྣང་གསལ་ལས་ཡེ་ཤེས་རང་སྣང་གི་སྣང་བ་དང༌། རྡུལ་ཚོན་ལས་རིག་པ་མ་བུའི་ཚད་དང༌། མི་མོ་ལས་ཡེ་ཤེས་ཁོང་སེང་གི་སྣང་བ་སྟེ་བདུན་ངོ་སྤྲད་དོ། །

2.21.2.2.2.2.2.2 ཐིག་ལེ་དང༌སྐུ་ལ་ངོ་སྤྲད་པ།

གཉིས་པ་ཐིག་ལེ་དང༌སྐུ་ལ་ངོ་སྤྲད་པ་བདུན་ལས། ཐིག་ལེ་ལ་ཡེ་ཤེས་ལྔའི་སྣང་བ་དག་པ་ཐིག་ལེའི་སྣང་བར་ཤར་བ་ལྔ་ལ། འཁར་ཕོར་གྱི་བཅུད་ཀྱིས་ཐིག་ལེ་རང་[351-page Dg]ངོ་སྤྲད་པ་དང༌། རས་ཀྱི་སྣམ་བུས་ཡེ་ཤེས་ཀྱི་འོད་སྣང་ངོ་[page My-401b]སྤྲད་པ་དང༌། འཁྱིལ་ཆུས་བར་དོ་དང་པོའི་སྣང་བ་ངོ་སྤྲད་པ་དང༌། རྨ་བྱའི་མེ་ལོང་གིས་དགོངས་པ་ངོ་སྤྲད་པ་དང༌། དབྱུག་པའི་འཁར་ཕོར་གྱིས་བདེ་ཆེན་ཚངས་པའི་སྒོ་ནས་སྣང་བའི་ཐིག་ལེ་དགུ་རྩེག་ངོ་སྤྲད་པའོ། །སྐུ་ལ་གཉིས་ཏེ། རིག་པ་གཞོན་ནུ་[page Ad-339]བུམ་པའི་སྐུ་དང༌། གཞོན་ནུ་ཁྲོ་གཉེར་ཅན་གྱི་སྐུའོ། །འདི་གཉིས་ཀྱང་ཕྱེད་སྐུ་དང༌། རང་རྐྱང་དང༌། ཚོམ་བུའི་དཀྱིལ་འཁོར་ལས། སེམས་དཔའ་དང༌། སེམས་མ་དང༌། ཡབ་ཡུམ་ཟུང་འབྲེལ་དུ་སྣང་བར་ངོ་སྤྲད་པ་ལྔ་ཡོད་ཀྱང༌། ཞི་ཁྲོ་གཉིས་ཀྱི་སྐུར་རིགས་བསྡུས་པས་དེ་ལྟར་བདུན་ནོ། །

2.21.2.2.2.2.2.3 རིག་པ་དང་དབྱིངས་ལ་ངོ་སྤྲད་པ།

གསུམ་པ་རིག་པ་དང་དབྱིངས་ལ་ངོ་སྤྲད་པ་བདུན་ལས། རིག་པའི་ངོ་སྤྲོད་གཉིས་ནི་སྐུ་གསུམ་དབྱེར་མེད་དུ་ངོ་སྤྲད་པ་དང༌། ཡབ་ཡུམ་ཁ་སྤྱོར་ལས་སྤྲུལ་པ་འཕྲོ་བར་ངོ་སྤྲད་པ་སྟེ། རིག་པ་སྐུར་སྨིན་པའི་ངོ་སྤྲོད་དོ། །དབྱིངས་ཀྱི་ངོ་སྤྲོད་ལ་ལྔ་ལས། ཡེ་ཤེས་རླུང་གིས་སྐྱོད་པའི་དབྱིངས་སྣང་ངོ་སྤྲད་པ་དང༌། རིགས་ལྔའི་སྣམ་བུ་སྣང་བ་དབྱིངས་ཀྱི་ཡེ་ཤེས་ངོ་སྤྲད་པ་དང༌། དབྱིངས་ཀྱི་རྒྱན་དྲ་བ་དང༌དྲ་བ་ཕྱེད་པ་འཕྱང་པས་གཞལ་ཡས་ཁང་ངོ་སྤྲད་པ་དང༌། སྐར་ཁུང་གི་ཕྱོགས་བཞི་དབུས་དང་ལྔར་རིགས་ལྔའི་སྐུ་སྣང་བ་ལ་མེ་ལོང་བཏེག་ནས་བསྟན་པས་དབྱིངས་ཀྱི་སྐུའི་ངོ་སྤྲོད་དང༌། སྣོད་ཆུས་བཀང་བར་མེ་ཏོག་ལྔའི་ཚོམ་བུ་ལ་དེ་བཞིན་དུ་བཏེག་ནས་བསྟན་པས་དབྱིངས་ཀྱི་ཚོམ་བུ་ངོ་སྤྲད་པ་སྟེ་བདུན་ནོ། །

[[47]](#footnote-47)འདི་དག་ཀྱང་ངོ་སྤྲོད་པའི་དུས་སུ་མཆོད་གཏོར་དང༌ཚོགས་ཀྱི་ཡོ་བྱད་བཟང་པོ་བཤམས་ལ། ཆས་གོས་དང་གནས་ཁང་འཛོམ་པར་གཟབས་ལ་བྱའོ། །ངོ་སྤྲོད་སྤྲས་པའི་རྒྱུད་ལས།

དེ་ནས་སྐལ་ལྡན་རྫེས་འཇུག་རྣམས། །

རང་གི་ངོ་བོ་བལྟ་བའི་ཕྱིར། །

གནས་ཁང་ཕྱོགས་ནི་ཕྱེད་[352-page Dg]པར་ཡང༌། །

བུ་ག་ཉི་མའི་ཟེར་ལྡན་ལ། །

གསལ་བྱེད་མེ་ལོང་ཕྱར་བ་ཡིས། །

འོད་ལྔ་[page Ad-340]ཕྱིར་བྱུང་མཐོང་བ་ཡིན། །

མིག་གི་སྟེང་དུ་མཁས་པས་དེ་བཞག་ནས། །

རང་འོད་གསལ་བའི་ཕྱི་[page My-402a]ཡང་མཐོང་བའོ། །

རྗེས་འཇུག་གཡོན་པའི་ཟུར་གྱིས་གཅིག་ལ་གཅིག་བལྟས་ན། །

བར་གྱི་འབྲེལ་ཐག་ཟེར་གྱི་སྣང་བ་མཐོང༌། །

ཡང་ནི་མིག་གི་སྟེང་དུ་འོད་བཞག་ནས། །

ཡང་ནི་གཅིག་གིས་གཅིག་ལ་བལྟས་པ་ན། །

སྐུ་གསུམ་གཅིག་ཏུ་འབྲེལ་བའི་ཚུལ་ཡང་མཐོང༌། །

མར་མེའི་སྙིང་པོ་ལ་ནི་དེ་ཉིད་ཀྱིས་བལྟས་ན། །

ཡེ་ཤེས་སྣང་གསལ་རང་གི་ངོ་ཡང་ཕྲད། །

མཁས་པས་རྡུལ་{མཚོན་}[[48]](#footnote-48)འགྲམ་དུ་མེ་ལོང་གཉིས། །

གསལ་བྱེད་མིག་གིས་ཐབས་མཆོག་ཉིད་བལྟས་ན། །

རིག་པ་མ་བུའི་ཚད་རྣམས་ངོ་ཕྲད་ནས། །

ཆོས་ཉིད་མ་ཡི་ཚད་རྣམས་ཤེས་པ་ཡིན། །

ཁམ་པའི་གཟུགས་བརྙན་ཁོང་སྟོང་དབང་སྒོ་དོད། །

ནང་དུ་མར་མེ་བཅུག་སྟེ་ཡེ་ཤེས་སྒོ་ལ་བཟུང༌། །

འཁར་ཕོར་ཆུས་{ལྟམ་}[[49]](#footnote-49)ལེགས་པའི་ནང་ཉིད་བལྟ། །

ཐིག་ལེ་ཉིད་ཀྱི་རང་ངོ་འཕྲོད་པ་ཡིན། །

རས་ཀྱི་སྣམ་བུ་དཀར་དམར་རྣམས་བཀྲམ་ནས། །

གསལ་བྱེད་ལྡན་པའི་མིག་གིས་བལྟས་གྱུར་ན། །

ཡེ་ཤེས་རྣམས་ཀྱི་འོད་རྣམས་རང་ངོ་ཕྲད། །

རྒྱ་མཚོ་ལྟེང་ཀ་རྫིང་ངམ་འཁྱིལ་ཆུའི་འགྲམ། །

གསལ་བྱེད་ལྡན་པའི་མིག་གིས་དེ་བལྟས་ན། །

འོད་ཀྱི་གོང་བུས་ནམ་མཁའ་གང་བ་ཡིས། །

བར་དོ་དང་པོའི་སྣང་བ་གཏན་ལ་འབེབས། །

རྨ་བྱའི་མེ་ལོང་ཉིད་ཀྱི་འཕྲེང་བརྒྱུས་པ། །

གསལ་བྱེད་ཐོགས་པའི་མིག་གིས་བལྟས་ན་ནི། །

ཐིག་ལེ་འོད་གསལ་ལྡན་པ་མཐོང་བ་ནི། །

ཡེ་ཤེས་དགོངས་པ་ཉིད་ཀྱི་ངོ་ཡང་སྤྲད། །

དབྱུག་པ་འཁར་ཕོར་བརྒྱ་བསྒྲིགས་[page Ad-341]དེ་མགོ་ལ། །

གསལ་བྱེད་ལྡན་པས་གོང་བཞིན་བལྟས་པ་ན། །

ཐིག་ལེ་དགུ་བརྩེགས་ཚངས་པའི་དོན་ངོ་སྤྲད། །

རིགས་ལྔའི་འདྲ་འབག་ཐང་ལ་བཞག་ནས་ནི། །[353-page Dg]

གསལ་བྱེད་ལྡན་པས་གོང་བཞིན་བལྟས་པ་ན། །

ནམ་མཁའི་དབྱིངས་ཉིད་དུ་ནི་གཟུགས་ཀྱི་སྐུ། །

སྣང་བ་ཉིད་ནི་ཉམས་ཀྱི་དགོངས་པའོ། །

སྐྱེས་བུ་རྒྱན་ལྡན་རང་གི་མདུན་བཞག་སྟེ། །

གསལ་[page My-402b]བྱེད་ལྡན་པའི་མིག་གིས་བལྟས་པ་ན། །

འོད་ཀྱི་སྐུ་ནི་འགྲོ་འོང་ཟེར་དང་བཅས། །

དེ་ཉིད་མཐོང་བས་ལོངས་སྐུ་རང་རྐྱང་སྣང༌། །

རིག་པ་གཞོན་ནུ་བུམ་པའི་སྐུ་ཞེས་བྱ། །

ཡང་ནི་སྣང་བ་མེད་པའི་ཁྱིམ་དག་ཏུ། །

སྐྱེས་བུ་ཁ་དོག་ནག་པོ་རབ་བརྒྱན་པ། །

རང་གི་མདུན་དུ་གོང་བཞིན་བཞག་ནས་ནི། །

གསལ་བྱེད་ལྡན་པའི་མིག་གིས་བལྟས་ན་ནི། །

ཁྲོ་སྐུ་འཇིགས་པའི་གཟུགས་བརྙན་ནམ་མཁར་ནི། །

འགྲོ་དང་འོང་དང་རྟགས་དང་བཅས་པར་མཐོང༌། །

ལོངས་སྤྱོད་ཁྲོ་སྐུའི་ངོ་བོ་བསྟན་པའོ། །

རིག་པ་ཉིད་ནི་གཞོན་ནུ་ཁྲོ་གཉེར་ཅན། །

དཔའ་བོ་ཉིད་ནི་སྟོབས་དང་ལྡན་པར་བསྟན། །

སྐྱེས་བུ་རྒྱན་ལྡན་ཕྱེད་སྣང་{འཚམས་}[[50]](#footnote-50)འདུག་སྟེ། །

གསལ་ཕྱེད་ལྡན་པས་གོང་བཞིན་བལྟས་པ་ན། །

སེམས་དཔའ་ཉིད་ཀྱི་བཞུགས་ཚུལ་ངོ་སྤྲད་ནས། །

སྐུ་ཕྱེད་བསྟན་པས་འདྲ་འབག་ཉིད་ལ་ཕྲད། །

ཤེལ་ལས་བྱས་པའི་ལུགས་སྐུ་ཕྱག་གང་བ། །

རྣལ་འབྱོར་ལྡན་པས་གཡོན་པས་བཟུང་ནས་ནི། །

གསལ་བྱེད་ལྡན་པས་ཡང་ནི་དེ་བལྟས་ན། །

ཤིན་ཏུ་འོད་དང་ལྡན་པའི་སྐུ་མཐོང་བར། །

སྐུ་ཕྱེད་ཉིད་ཀྱིས་སེམས་པའི་རང་ངོ་འཕྲད། །[page Ad-342]

{བསལ་}[[51]](#footnote-51)བྱེད་སྣང་བ་མཉམ་ཉིད་སྐུ་ཞེས་བྱ། །

སྐལ་ལྡན་གཉིས་ཀ་རྒྱན་གྱིས་རབ་བརྒྱན་ཏེ། །

གསལ་བྱེད་ལྡན་པའི་མིག་གིས་ཕན་ཚུན་ལྟ། །

ཡབ་དང་ཡུམ་གྱི་ངོ་བསྟན་ཡེ་ཤེས་བཟུང༌། །

མཉམ་ཉིད་ཁ་སྤྱོར་དགོངས་པ་ཞེས་བྱའོ། །

དེ་གཉིས་བར་དུ་སྐྱེས་བུ་རྒྱན་དང་ལྡན། །

གསུམ་གཉིས་གཅིག་བལྟས་སྐུ་གསུམ་རང་ངོ་སྤྲད། །

སྐུ་གསུམ་རང་འཇུག་དགོངས་པ་ཞེས་བྱའོ། །

ཡང་ནི་སྐྱེས་བུ་རྒྱན་ལྡན་གཉིས་ཀྱི་བར། །

རྟ་རྔ་དག་ལ་[354-page Dg]སྒོ་ང་གཉིས་བརྒྱུས་ཏེ། །

ནམ་མཁའི་ཐད་དུ་གཉིས་ཀས་རབ་བཟུང་ནས། །

གསལ་བྱེད་ལྡན་པའི་མིག་གིས་བལྟས་ན་ནི། །

རབ་ཏུ་ཐིག་ལེ་ཟེར་དང་ལྡན་པ་མཐོང༌། །

ཡབ་ཡུམ་སྦྱོར་བའི་བྱང་ཆུབ་སེམས་ངོས་བཟུང༌། །

[page My-403a]གཉིས་མེད་གསང་སྦྱོར་ཞེས་བྱའི་དགོངས་པའོ། །

དབྱུག་པ་ཡང་ནི་ནམ་མཁར་བསླང་བྱས་ཏེ། །

ཁ་དོག་མི་མཐུན་དར་གྱི་འཕུར་ལྕེ་ཕྱར། །

གསལ་བྱེད་ལྡན་པས་ཡང་ནི་བལྟས་པ་ན། །

ཡེ་ཤེས་སྐྱོད་པའི་ནང་རླུང་རང་ངོ་འཕྲད། །

གནས་པ་རླུང་འཛིན་ཞེས་བྱའི་དགོངས་པའོ། །

སྐུ་ནི་ཁ་དོག་དམར་སེར་ལྗང་དང་མཐིང༌། །

ཁ་དོག་དཀར་དམར་སྣམ་བུ་རྣམ་བལྟས་ན། །

རིགས་ལྔ་སོ་སོའི་སྐུ་ཡང་རང་ངོ་འཕྲོད། །

རིགས་རྣམ་འབྱེད་པ་ཞེས་བྱའི་ངོ་སྤྲོད་དོ། །

ཤིང་གི་བར་སྣང་ཕྱོགས་བཞི་སྟེང་འོག་ཏུ། །

མུ་ཏིག་ལ་སོགས་ཕྲེང་བས་ཡོངས་བསྐོར་ཏེ། །

གསལ་བྱེད་ལྡན་པའི་མིག་གིས་ཡང་བལྟས་ན། །

དྲ་བ་དང་ནི་དྲ་བ་ཕྱེད་པ་ཡང༌། །

ཤིན་ཏུ་གསལ་བའི་འོད་ཀྱིས་རྣམ་སྤྲས་ཏེ། །

སྟེང་འོག་ཕྱོགས་{འཚམས་}[[52]](#footnote-52)རྣམས་ནི་གསལ་བར་མཐོང༌། །

རིགས་[page Ad-343]ལྔའི་དྲ་བ་ཉིད་ལ་ངོ་སྤྲད་པས། །

གཞལ་ཡས་རང་སྟོན་ཞེས་བྱའི་ངོ་སྤྲོད་དོ། །

ཡང་ནི་གནས་ཁང་ཕྱོགས་ནི་ཕྱེད་པ་རུ། །

ཕྱོགས་བཞིར་སྐར་ཁུང་དབུས་ཀྱི་མཐོངས་དང་བཅས། །

རང་འོད་ལྷ་ཡི་གཟུགས་བརྙན་ལེགས་བྲིས་ལ། །

ལོགས་ལ་བཀྲམ་སྟེ་དབུས་སུ་དམར་པོ་ཕྱུང་། །

འོད་དང་ལྡན་པའི་རྫས་རྣམས་བཀྲམ་ནས་ནི། །

དེ་ཡི་འོད་རྣམས་རང་འོད་ལྷ་དང་སྦྱར། །

དེ་ཉིད་ལྟ་ཞིང་བློ་ལ་གོམས་པར་བྱ། །

དེ་ལྟར་བྱང་ན་ལྷ་དང་མཉམ་པར་གནས། །

མེ་ཏོག་སྣོད་བཀང་རང་གི་མདུན་བཞག་སྟེ། །

གསལ་བྱེད་ལྡན་པའི་མིག་གིས་ཡང་བལྟས་ན། །

ཚོམ་བུ་རྣམས་དང་རང་ངོ་འཕྲད་པ་ཡིན། །

དེ་ཡི་ཕྱིར་ན་འདི་ལ་སུས་གོམས་པ། །

བར་དོ་ལ་ནི་སྣང་བ་ཕ་རོལ་ལོ། །

ཅེས་སོ། །

དེ་ལྟར་རྒྱས་པ་ཉི་ཤུ་རྩ་གཅིག་ནི། བློ་སྤྲོས་པ་ཆེ་བ་རྣམས་ཀྱི་དོན་དུ་བསྟན། སྤྲོས་པ་འབྲིང་[355-page Dg]རྣམས་ལ་འོད་ལ་ནང་འོད་དང་ཕྱིར་སྣང་གཉིས། ཡེ་ཤེས་ལ་ངོ་བོ་རང་བཞིན་ཐུགས་རྗེ་གསུམ། སྐུ་ལ་རང་རྐྱང་། ཡབ་[page My-403b]ཡུམ། ཚོམ་བུ་གསུམ། ཐིག་ལེ་ལ་གཞི་ལམ་འབྲས་བུ་གསུམ། རིག་པ་ལ་གཞི་གནས་དང་མཚན་ཉིད་འཛིན་པ་ཡུལ་སྣང་གསུམ། དབྱིངས་ལ་ཕྱི་ནང་གཉིས་ཏེ་ངོ་སྤྲོད་ཀྱི་རྣམ་གྲངས་བཅུ་དྲུག་གིས་བསྟན་ལ། སྤྲོས་པ་ཆུང་བ་རྣམས་ལ་དཔེ་དང་དོན་དང་རྟགས་གསུམ། ཤིན་ཏུ་སྤྲོས་པ་དང་བྲལ་བ་རྣམས་ལ་མངོན་སུམ་ཉག་གཅིག་གི་སྣང་བས་ངོ་འཕྲོད་པ་ཡིན་ཏེ། དེ་ཉིད་ལས།

ཆེན་པོ་རྣམས་ཀྱི་དོན་དུ་ནི། །

ངོ་སྤྲོད་ཉི་ཤུ་རྩ་གཅིག་གིས། །

དེ་ཉིད་ཕྱི་ལས་ནང་དུ་བསྡུས། །

ཡང་བསྡུས་པ་ནི་འདི་དག་གོ། །

འོད་[page Ad-344]ལ་གཉིས་ཏེ་ཡེ་ཤེས་གསུམ། །

སྐུ་ལ་གསུམ་བསྟན་ཐིག་ལེ་གསུམ། །

རིག་པ་གསུམ་སྟེ་དབྱིངས་ལ་གཉིས། །

དེ་དག་བསྡུས་པའི་དོན་དུའོ། །

ཤིན་ཏུ་བསྡུས་པ་འདི་དག་གོ། །

དཔེ་དང་རྟགས་དང་དོན་གསུམ་གྱིས། །

རང་བཞིན་གནས་པའི་འབྲས་བུ་འཐོབ། །

ཕྱག་རྒྱ་ལྷ་ཡི་རྣལ་འབྱོར་འཇུག །

མཚན་མ་ཅན་གྱི་དོན་དུའོ། །

སྤྲོས་བྲལ་ཉག་གཅིག་དགོངས་པ་ནི། །

དེ་དག་རྣམས་ཀྱི་འཛིན་པ་བྲལ། །

སྨིན་པས་སྨིན་པ་ལམ་དུ་བྱེད། །

མངོན་སུམ་རྒྱུན་དུ་གནས་པ་ལ། །

སྙིང་པོ་རང་གིས་རང་མཐོང་བས། །

གཞན་རྩོལ་རྣམས་ཀྱིས་ཅི་ཞིག་བྱ། །

འདི་ཉིད་ལ་ནི་གོམས་པར་བྱའོ། །

{ཅེས་}[[53]](#footnote-53)གསུངས་སོ། །

ལུང་ནང་འགལ་སྤང་བ་ནི། ནོར་བུ་འཕྲ་བཀོད་ལས།

ཀྱེ་མ་རིགས་ཀྱི་བུ་ང་ཡོངས་སུ་མྱ་ངན་ལས་འདས་པའི་འོག་ཏུ། དུས་ཀྱིས་སྙིགས་མ་ལྔ་བརྒྱའི་དུས་སུ། བསླུ་བྲིད་བྱིས་པའི་ངང་ཚུལ་ཅན་དག་གིས། སངས་རྒྱས་ཀྱི་དགོངས་པ་དཔེ་ལ་ཡིད་ཆེས་བྱེད་པའི་དུས་འབྱུང་སྟེ། དེའི་ཚེ་རང་གི་རྒྱུད་གསང་བ་འདི་འབྱུང་བ་ཡིན་ནོ། །ཡང་དག་པའི་རིག་པ་ཉིད་ལ་དཔེས་མཚོན་དུ་མེད་དོ། །རང་བཞིན་གྱི་འོད་ལྔ་རང་ཆས་སུ་ཡོད་པ་ལ། གཟུགས་བརྙན་གྱི་འོད་[356-page Dg]ལྔ་བསྟན་ཡང་སངས་རྒྱ་བར་མི་འགྱུར་རོ། །

{ཅེས་}[[54]](#footnote-54)བཤད་པས། དཔེའི་ངོ་སྤྲོད་བཀག་[page My-404a]པ་མ་ཡིན་ནམ་ཞེ་ན། དེ་ནི་རིག་པ་མངོན་སུམ་གྱི་དོན་མ་མཐོང་བར་ཡིད་དཔྱོད་འཛིན་པས་རིག་པའི་དཔེ་འདི་འདྲའོ་ཞེས་ལ་ལས་ནམ་མཁའ་དང༌། ལ་ལས་འབྱུང་བ་ཐ་དད་པ་དང༌། ལ་ལས་འོད་དང༌། ལྷའི་སྐུས་མཚོན་པ་ཐུན་མོང་གི་ཐེག་པ་[page Ad-345]སྤྱི་དང༌། ཕྱི་ནང་གསང་བའི་ཆ་ཁ་ཅིག་ལ་དམན་པ་དགག་པའི་རང་བཞིན་ཙམ་དུ་མཛད་དེ། དགག་གཞི་རིག་པ་ཀ་དག་ལ། དངོས་པོ་རང་མཚན་པར་ཞེན་པ་དགག་པའི་ཕྱིར་གསུངས་པ་ཡིན་ལ། གསང་བ་སྙིང་ཏིག་གི་དོན་མཚོན་པའི་སྐབས་འདིར་དཔེ་ཇི་ཙམ་བསྟན་ཡང་གོལ་ས་དང༌ཞེན་ས་མེད་དེ། རིག་པ་མངོན་གསུམ་དུ་མཐོང་བ་དག་གིས་དེའི་གྲོགས་ཙམ་དུ་ངོ་སྤྲོད་ཀྱང༌། སླར་ངོ་བོ་དང༌མཆེད་པ་དང༌ཐིམ་ཚུལ་གྱིས་མན་ཤེལ་ལྟར་ཀ་དག་ཟང་ཐལ་ཆེན་པོ་ཁོ་ན་ཤེལ་གོང་དག་པས་མཚོན་པའི་ཕྱིར་འཐད་པ་དང་བཅས་པ་ཡིན་ལ། འདི་ཙམ་ཞིག་རྒྱུད་དེར་ཡང་མཚོན་དཔེར་གསུངས་ཏེ། དེ་ཉིད་ལས།

རྡོ་རྗེ་སེམས་དཔའི་མཚོན་དཔེ་ནི། །

ཁ་དོག་དཀར་པོ་ཟླ་བའི་མདོག །

ཅེས་པ་ལ་སོགས་པས་དཔེ་རྟགས་དོན་གསུམ་གྱིས་རིག་པ་མཚོན་ནས་སྐྱེ་མེད་འགག་མེད་ཟང་ཐལ་ཀློང་ཡངས་པར་བསྟན་པ་ཡིན་ནོ། །དེས་ན་དབང་པོ་དང་མཐུན་པར་ངོ་སྤྲོད་པ་འདི་ནི་ཉམས་ལེན་ལག་ཁྲིད་དང་བཅས་པ་སྟེ། གོལ་ས་དང་འཆུག་ས་མེད་པ། སྙན་བརྒྱུད་དང་ཕྱག་བཞེས་འཛོམ་པ། ཡིད་ཆེས་དང༌སྒྲོ་འདོགས་ཆོད་པ། ཚིག་དང་དོན་དུ་འབྲེལ་པ། སངས་རྒྱས་ཀྱི་ཆོས་རྒྱུད་ཀྱི་གནས་སྟོན་པ་ལ་ངོ་སྤྲོད་མཆོག་ཏུ་གསུངས་སོ།། །།

## 2.21.3 ལེའུ་རེ་རེའི་མཇུག་གི་སྨོན་ལམ།

ཐེག་པའི་མཆོག་རིན་པོ་ཆེའི་མཛོད་ལས། རྡོ་རྗེའི་གནས་དཀའ་བ་ངོ་སྤྲོད་ལ་བརྟེན་ནས་མཚོན་པ་སྟེ། རིམ་ཁང་ཉི་ཤུ་རྩ་གཅིག་པའོ།།  །།

1. Nd: གདལ་ [↑](#footnote-ref-1)
2. Nd: མཚམས་ [↑](#footnote-ref-2)
3. Nd: ཞེས་ [↑](#footnote-ref-3)
4. Is this intended to be a quote? Usually ces pa dang (above) indicates a further quote from the previous source. Is this the correct place to end the quote? Ok to set the quote as verse? [↑](#footnote-ref-4)
5. Nd: ཞེས་ [↑](#footnote-ref-5)
6. Nd: ཞེས་ [↑](#footnote-ref-6)
7. Nd: མཚམས་ [↑](#footnote-ref-7)
8. Nd: ཞེས་ [↑](#footnote-ref-8)
9. Nd: ན་བཟའ་ [↑](#footnote-ref-9)
10. Nd: པའི་ [↑](#footnote-ref-10)
11. Nd: བརྡའི་ [↑](#footnote-ref-11)
12. Nd: omits [↑](#footnote-ref-12)
13. Nd: omits [↑](#footnote-ref-13)
14. Nd: omits [↑](#footnote-ref-14)
15. Nd: omits [↑](#footnote-ref-15)
16. Nd: omits [↑](#footnote-ref-16)
17. Nd: omits [↑](#footnote-ref-17)
18. Nd: དྭངས་ [↑](#footnote-ref-18)
19. Is this a quote? Does it begin in the correct place? [↑](#footnote-ref-19)
20. Does this indicate the close of a quotation? [↑](#footnote-ref-20)
21. Nd: ཞེས་ [↑](#footnote-ref-21)
22. Nd: རེ་མོས་ [↑](#footnote-ref-22)
23. Is this a quotation? If so, does it begin at the correct place? [↑](#footnote-ref-23)
24. Nd: ཞེས་ [↑](#footnote-ref-24)
25. Nd: གསེང་ [↑](#footnote-ref-25)
26. Nd: རྩད་ [↑](#footnote-ref-26)
27. Nd: དྭགས་ [↑](#footnote-ref-27)
28. Nd: བསྒྲིབས་ [↑](#footnote-ref-28)
29. Does this indicate the end of a quote? If so, where does the quote begin? [↑](#footnote-ref-29)
30. Does this indicate the end of a quote? If so, where does the quote begin? [↑](#footnote-ref-30)
31. Nd: གདལ་ [↑](#footnote-ref-31)
32. Nd: ཞེས་ [↑](#footnote-ref-32)
33. Nd: ཞེས་ [↑](#footnote-ref-33)
34. As noted in David’s outline, it is unclear where this section begins. [↑](#footnote-ref-34)
35. Nd: ཞེས་ [↑](#footnote-ref-35)
36. Is this a text title? [↑](#footnote-ref-36)
37. Nd: མཐུན་ [↑](#footnote-ref-37)
38. Nd: མཛུབ་ [↑](#footnote-ref-38)
39. Nd: སྟེ [↑](#footnote-ref-39)
40. Nd: གཅུན་ [↑](#footnote-ref-40)
41. Nd: ཚོན་ [↑](#footnote-ref-41)
42. Nd: བལྟས་ [↑](#footnote-ref-42)
43. Nd: བལྟས་ [↑](#footnote-ref-43)
44. Nd: དྭངས་ [↑](#footnote-ref-44)
45. Nd: བལྟས་ [↑](#footnote-ref-45)
46. Nd: ཞེས་ [↑](#footnote-ref-46)
47. This looks like a concluding discussion [↑](#footnote-ref-47)
48. Nd: ཚོན་ [↑](#footnote-ref-48)
49. Nd: གཏམས་ [↑](#footnote-ref-49)
50. Nd: མཚམས་ [↑](#footnote-ref-50)
51. Nd: གསལ་ [↑](#footnote-ref-51)
52. Nd: མཚམས་ [↑](#footnote-ref-52)
53. Nd: ཞེས་ [↑](#footnote-ref-53)
54. Nd: ཞེས་ [↑](#footnote-ref-54)