# 2.6 གཞིའི་དོན་སྨིན་པར་བྱེད་པ་དབང་གི་རྣམ་པར་གཞག་པ་སྟེ་རིམ་ཁང་དྲུག་པ།

དེ་ལྟར་ཡིད་ཆེས་པའི་ཡན་ལག་ཏུ་ཤེས་བྱེད་རྒྱུད་ཀྱི་གནས་གཏན་ལ་ཕབ་ནས། ད་ནི་དེའི་གནས་ལས་ཇི་སྐད་འབྱུང་བའི་དོན་རྣམས་བསྟན་པར་བྱ་བ་ལས། [page My-96b]དང་པོ་བླ་ན་མེད་པའི་ཐེག་པར་འཇུག་པའི་སྒོ་དབང་ཡིན་པས། འདིར་དེའི་གནས་ངེས་པ་རྣམ་པར་བཞག་པ་ལ་གསུམ་སྟེ། དབང་བསྐུར་བ་ལ་འཇུག་པའི་གཞི། དབང་བསྐུར་བ་དངོས་ཀྱི་ལམ། དབང་བསྐུར་བ་མཐར་ཕྱིན་པའི་འབྲས་བུའོ། །

## 2.6.1 དབང་བསྐུར་བ་ལ་འཇུག་པའི་གཞི།

དང་པོ་ལ་བཞི་སྟེ། {བསྐུར་}**[[1]](#footnote-1)**བྱེད་སློབ་དཔོན་གྱི་མཚན་ཉིད། བསྐུར་བྱ་སློབ་མའི་རང་བཞིན། ཐུན་མོང་དུ་བྱ་བའི་ཆོས། ཇི་ལྟར་བསྐུར་བ་དབང་གི་བྱ་བའོ། །

### 2.6.1.1 སྐུར་བྱེད་སློབ་དཔོན་གྱི་མཚན་ཉིད།

དང་པོ་ནི། བླ་མར་འོས་པའི་ཡོན་ཏན་ཐམས་ཅད་རྫོགས་ཤིང་སྐྱོན་ཐམས་ཅད་དང་བྲལ་བ་ཐུགས་རྗེ་རླབས་ཆེ་བ་སྟེ། རིག་པ་རང་ཤར་ལས།

རྡོ་རྗེའི་དོན་ལྡན་སློབ་དཔོན་ནི། །

ངང་རྒྱུད་བཟང་ཞིང་སློབ་ལ་མཁས། །

དབང་ཐོབ་གསང་སྔགས་དོན་ལ་སྦྱོར། །

ཕྱི་ནང་བྱ་བ་ཐམས་ཅད་ཤེས། །

ཡི་དམ་ལྷ་དང་འདུ་འབྲལ་མེད། །

ཏིང་ངེ་འཛིན་ལས་ཡེངས་བ་མེད། །

རྫོགས་[page Ad-256]ཆེན་མན་ངག་དོན་ལྡན་པའི། །

གསང་སྔགས་གསང་བའི་རྒྱུད་ལ་མཁས། །

ཕྱི་ནང་སྒྲུབ་པ་ཐམས་ཅད་བྱེད། །

ལྟ་བའི་དོན་ལས་མི་འདའ་ཞིང༌། །

ཕྱི་ནང་གསང་བའི་བྱ་བ་བཏང༌། །

ཡོན་ཏན་ནོར་བུ་རིན་ཆེན་ལྟར། །

ཟད་མེད་གཏེར་ལ་སྤྱོད་པའོ། །

{ཅེས་}[[2]](#footnote-2)པ་དང༌། ཐལ་འགྱུར་ལས།

བླ་མ་རྡོ་རྗེ་འཆང་ཆེན་གྱི། །

རིམ་པ་རྣམ་པར་བཤད་པར་བྱ། །

མཚན་ཉིད་རྫོགས་པའི་བླ་མ་ནི། །

ཡོན་ཏན་ཀུན་གྱི་འབྱུང་ཁུངས་ཞིང༌། །

རྫོགས་པའི་བྱང་ཆུབ་གཞི་འཛིན་པའོ། །

{ཅེས་}[[3]](#footnote-3)གསུངས་པས། འདིར་མཚན་ཉིད་དྲུག་ལྡན་ལ། འཁོར་བའི་ཆོས་རྒྱབ་ཏུ་དོར་བ། འདོད་པ་ཆུང་ཞིང་ཆོག་ཤེས་པ། ལག་ལེན་ལ་མཁས་ཤིང་ཉམས་མྱོང་ཡོད་པ། རྒྱུད་ཀྱི་ཚིག་དོན་ལ་མཁས་ཤིང་སྒྲུབ་པ་ལ་བརྩོན་པ། ལྟ་བའི་དོན་ལ་མཁས་ཤིང་ནུས་པ་རྫོགས་པ། སྙིང་རྗེ་[183-page Dg]ཆེ་ཞིང་གཏོང་ལ་དགའ་བའོ། །

དེ་དག་རྫོགས་པ་ནི་དཔལ་ལྡན་རྡོ་རྗེ་འཛིན་པ་ཞེས་བྱ་སྟེ། སློབ་མའི་རིགས་དྲུག་གི་ས་བོན་སྟོངས་ནས། ཉོན་མོངས་པ་དྲུག་སྦྱོང་ཞིང༌། ཡེ་ཤེས་དྲུག་གི་དོན་འཆར་བ་སྟེ། དེ་ཉིད་ལ་ནུས་པ་དེ་མངའ་བའི་[page My-97a]ཕྱིར་རོ། །དེའང་བླ་མ་ལ་དབྱེ་ན་རྩ་བ་དང༌། ཡན་ལག་གཉིས་ལས། དང་པོ་རྩ་བའི་བླ་མ་ནི། མཚན་ཉིད་བཞི་རྫོགས་པ་སྟེ་དབང་བསྐུར་བ་གཞིར་བཞག་ནས། རྒྱུད་བཤད་པ། མན་ངག་བསྟན་པ། ད་ལྟ་ཡང་བདག་བླ་མ་དེས་བསྟན་པའི་མན་ངག་ཉམས་སུ་ལེན་པའོ། །མན་ངག་གི་བླ་མ་ནི་དབང་བསྐུར་བ་གཞིར་བཞག་ནས། རྒྱུད་བཤད་པ་ནི་གཉིས་ལྡན། མན་ངག་ཕོག་ན་ཡན་ལག་[page Ad-257]གི་བླ་མ་གསུམ་ལྡན་དུ་འགྲོ་བའོ། །ཞར་ལ་སྤང་བྱའི་སློབ་དཔོན་ནི། རང་ཤར་ལས།

མི་ཤེས་ང་རྒྱལ་ཆེན་པོ་དང༌། །

བླུན་རྨོངས་ཚིག་ཕྱིར་འབྲངས་པ་དང༌། །

གསང་སྔགས་དོན་ལ་མི་དགོངས་དང༌། །

གཞན་གྱི་ཞེ་གཅོད་ཁེངས་ཚིག་དང༌། །

ལོག་པའི་ལམ་དུ་ཞུགས་པ་དང༌། །

དབང་གི་དཀྱིལ་འཁོར་ཞལ་མ་མཐོང༌། །

དམ་ཚིག་ཕྱལ་བར་གྱུར་པ་དང༌། །

དྲིས་པ་དག་ལ་ལན་མི་ཐེབས། །

ཐོས་ཆུང་ང་རྒྱལ་ཆེ་བ་སྟེ། །

སློབ་དཔོན་མ་བརྟགས་སློབ་མའི་བདུད། །

གསང་སྔགས་སྟོན་པའི་སློབ་དཔོན་མིན། །

རྫོགས་ཆེན་ཨ་ཏི་སྟོན་མི་ནུས། །

དེ་དང་འགྲོགས་པར་མི་བྱའོ། །

{ཅེས་}[[4]](#footnote-4)སོ། །

### 2.6.1.2 བསྐུར་བྱ་སློབ་མའི་རང་བཞིན།

གཉིས་པ་སློབ་མའི་རང་བཞིན་ནི། འཁོར་བའི་ཆོས་ལས་བློ་ལོག་པ། བླ་མ་དང་ཆོས་དང་གྲོགས་ལ་མོས་གུས་དང་གདུང་སེམས་ཆེ་བ། དད་པ་བརྟན་ཞིང་ཆོས་ལས་གཞན་ལ་བློ་མི་འཇུག་པ། ངེས་པའི་དོན་ལ་མོས་ཤིང་གཏོང་ཕོད་དང་བརྩོན་འགྲུས་ཆེ་བ། ཞེན་ཆགས་ཆུང་ཞིང་ངང་རྒྱུད་བཟང་བ། ཤེས་རབ་ཆེ་ཞིང་དམ་ཚིག་དང་སྡོམ་པ་ལ་གནས་པ། གཞན་གྱི་སེམས་དང་མཐུན་ཞིང་ཆོས་ལ་བསྒྱུར་བ། བླ་མའི་གསུང་ལ་ཉན་ཞིང་གསང་སྒོ་མི་འཆོལ་བ། ཐོས་བསམ་ཆེ་ཞིང་རང་རྒྱུད་དུལ་བ། ཁྱད་པར་དུ་བླ་མ་ལ་སངས་རྒྱས་སམ་དེ་ལས་ལྷག་པའི་མོས་གུས་ཡོད་པ་སྟེ། ཆོས་བཅུ་དང་ལྡན་པ་ནི། ཐར་[184-page Dg]པ་དམ་པའི་སློབ་མ་བཟང་པོ་སྟེ། མྱུར་དུ་འཁོར་བ་ལས་ཐར་པ་དམ་པ་ཐོབ་པར་ངེས་པའོ། །དེ་[page Ad-258]སྐད་དུ་ཡང༌། [page My-97b]རང་ཤར་ལས།

དད་པའི་སྟོབས་དང་བརྩོན་འགྲུས་ཆེ། །

ཤེས་རབ་ཆེ་ཞིང་འཛིན་ཆགས་མེད། །

ཕུ་དུད་ཆེ་ཞིང་གསང་སྔགས་སྤྱོད། །

རྟོག་མེད་སེམས་ལ་ཡེངས་པ་མེད། །

དམ་ཚིག་ལྡན་ཞིང་སྒྲུབ་ལ་བརྩོན། །

བྲེང་ངེ་དུང་ངེ་བརྩེ་གདུང་ལྡན། །

ལྷང་ངེ་ལྷན་ནེ་སྒོམ་ལ་སྤྱོད། །

སློབ་དཔོན་གསུངས་པ་ཇི་བཞིན་སྤྱོད། །

དམ་ཚིག་ཕྱལ་བར་མི་གཏོང་ཞིང༌། །

སྤྱོད་ལམ་གཞན་དང་མཐུན་པར་སྤྱོད། །

གུས་པའི་ཚུལ་གྱིས་སེམས་དང་ཞིང༌། །

ཚིག་གཅིག་བསྟན་པའང་རྗེས་སུ་འཛིན། །

རང་གི་དོན་ལ་དེ་བཞིན་སྤྱོད། །

གསང་བ་གཉེར་གཏད་ཐུབ་པར་བྱེད། །

རྡོ་རྗེའི་དོན་ལས་མི་འདའ་ཞིང༌། །

ཐོས་པ་ཆེ་བའི་གང་ཟག་བསྟེན། །

རང་གི་དོན་ལས་འདའ་བ་མེད། །

དྲེགས་པའི་ཚིག་མེད་འཇམ་པོར་སྨྲ། །

ཕ་རོལ་སེམས་དང་མཐུན་འཇུག་བྱེད། །

སློབ་དཔོན་དང་ནི་དེ་བཞིན་གཤེགས། །

ཁྱད་མེད་གཅིག་གི་ཚུལ་དུ་བྱེད། །

དེ་ནི་སློབ་མའི་མཚན་ཉིད་དེ། །

དེ་ལྟར་ལྡན་པའི་སློབ་མ་ནི། །

རྫོགས་པ་ཆེན་པོའི་སྣོད་དུ་གསུངས། །

{ཅེས་}[[5]](#footnote-5)སོ། །

ཞར་ལ་སྤང་བྱའི་སློབ་མ་ནི། དེ་ཉིད་ལས།

བཀུར་སྟི་ཕུ་དུད་མི་བྱེད་ཅིང༌། །

གསང་སྔགས་འཆོལ་བར་སྤྱོད་པ་དང༌། །

རིགས་རྒྱུད་མེད་ཅིང་ངང་རྒྱུད་མེད། །

ཤེས་རབ་ཆུང་བར་གྱུར་པ་དང༌། །

བཀའ་དྲིན་ཁྱད་དུ་གསོད་པ་དང༌། །

རང་གི་རིགས་རྒྱུད་བརྗོད་པ་དང༌། །

ལུས་ལ་རྒྱན་བཟང་འདོགས་པ་དང༌། །

དོན་མེད་ཕྱལ་བར་གྱུར་པ་སྟེ། །

སློབ་མ་མ་བརྟགས་སློབ་དཔོན་[page Ad-259]དགྲ། །

ཉམས་སུ་མི་ལེན་གང་ཟག་ལ། །

རྫོགས་པ་ཆེན་པོའི་དོན་མི་བཤད། །

ཅེས་སོ། །

དེའང་སྣོད་ངན་པ་དེས་བཅུད་བཟང་པོ་མི་ཐུབ་སྟེ། སེང་གེའི་འོ་མ་རྫ་སྣོད་དུ་མི་ཐུབ་པ་བཞིན་ནོ། །གལ་ཏེ་བླུག་ན་ཆོས་ཀྱི་ཆེ་བ་ཉམས་ཤིང༌། སྣོད་ངན་དེ་ལས་དེས་ངན་སོང་དུ་འགྲོ་བས། སྣོད་ངན་དེ་ལྟ་བུ་ལ་གསང་དགོས་པར། དེ་ཉིད་ལས།

མན་ངག་རྫོགས་པ་ཆེན་པོའི་དོན། །

སྣོད་ངན་ཕལ་དུ་བླུག་མི་བྱ། །

དང་དད་[185-page Dg]ལྡན་པ་འགའ་ཡི་བཅུད། །

[page My-98a]སྣོད་ངན་དག་ཏུ་བླུགས་གྱུར་ན། །

བཅུད་མེད་གཉིས་ཀ་ཕུང་བར་བྱེད། །

དེ་ཕྱིར་བློ་དམན་རྣམས་ལ་གསང༌། །

{ཅེས་}[[6]](#footnote-6)སོ། །

### 2.6.1.3 ཐུན་མོང་དུ་བྱ་བའི་ཆོས།

གསུམ་པ་ཐུན་མོང་དུ་བྱ་བའི་ཆོས་ལ་གསུམ་སྟེ། དཔོན་སློབ་ཐུན་མོང་དུ་བསམ་པའི་ཆོས། {རྟེན་}**[[7]](#footnote-7)**ཞིང་གསོལ་བ་གདབ་པའི་ཚུལ། དགོས་པ་ངེས་པའི་འབྲས་བུའོ། །

#### 2.6.1.3.1 དཔོན་སློབ་ཐུན་མོང་དུ་བསམ་པའི་ཆོས།

དང་པོ་ནི། སློབ་དཔོན་དེས་སློབ་མ་དེ་ལ་ཐུགས་རྗེས་བྲེང་ངེ་གཟིགས་ཤིང་དུས་སུ་ཕན་པའི་ཞལ་ཏ་དང་ཆོས་དང༌། ཐ་ན་ཟས་སྐོམ་ཙམ་གྱིས་ཀྱང་ཕན་གདགས་ལ། སློབ་མ་དེས་བླ་མ་དེའི་ཡོན་ཏན་ལ་བསམ་ཞིང་བརྩེ་གདུང་དང་མོས་གུས་རྒྱུན་ཆད་མེད་པར་བྱེད་པ་སྟེ། རང་ཤར་ལས།

ཐུགས་རྗེའི་འབྲེལ་ཐག་མ་ཆད་ཅིང༌། །

བརྩེ་གདུང་རྒྱུན་མ་ཆད་པ་ཡི། །

སློབ་དཔོན་སློབ་མའི་འབྲེལ་པའོ། །

{ཅེས་}[[8]](#footnote-8)སོ། །

#### 2.6.1.3.2 བསྟེན་ཞིང་གསོལ་བ་གདབ་པའི་ཚུལ།

གཉིས་པ་ནི། ཐལ་འགྱུར་ལས།

སོ་སོའི་མཚན་ཉིད་ཚང་བ་ལ། །

རྒྱལ་སྲིད་དང་ནི་རང་གི་ལུས། །

འཁོར་དང་ལོངས་སྤྱོད་རྣམས་[page Ad-260]ཀྱིས་བསྟེན། །

ལུས་ངག་སྤྱོད་པ་མཉེས་པ་ཡིས། །

བླ་མ་སངས་རྒྱས་མཉམ་སྦྱོར་བསྟེན། །

དད་དང་ཤེས་རབ་ལྡན་པ་དང༌། །

མོས་ཤིང་འཁྲུལ་པ་མེད་པ་དང༌། །

བརྗོད་བྱ་རྣམས་ནི་ནོར་འཁྲུལ་མེད། །

དབང་པོ་གསལ་བས་བླ་མ་བསྟེན། །

ཅེས་པས། སློབ་མ་དེས། སྤྲོས་བཅས་ལ་སོགས་པའི་དབང་དང༌། གདམས་པ་ཞུ་བའི་འདུན་པ་དང་ལྡན་པ་ན། {བློ་}[[9]](#footnote-9)བུར་དུ་འཇུག་པ་མ་ཡིན་ཏེ། ཐུན་མོང་གི་འགྲོན་འབོད་ནའང་སྔོན་དུ་སྙན་གསན་དབབ་དགོས་པ་བཞིན་ནོ། །དེས་ན་ལོ་ལྔའམ་བདུན་ནམ་གསུམ་ལ་སོགས་པའི་གོང་ནས་བླ་མ་ལ་ཚོགས་དང་གསེར་ལ་སོགས་པའི་མཎྜལ་ཕུལ་ནས། བདག་ལོ་འདི་ཙམ་ཞིག་ན། དབང་འདི་ཞེས་བྱ་བའམ། གདམས་པ་འདི་ཞེས་བྱ་བ་ཞུ་བས་གནང་བར་ཞུ་ཞེས་གསོལ་བ་ཡང་ནས་ཡང་དུ་བཏབ་སྟེ། རང་གི་དགེ་སྦྱོར་གྱི་ཐུན་མགོར་བླ་མ་དེའི་རྣལ་འབྱོར་ཉིན་མཚན་དུས་དྲུག་ཏུ་བསྒོམས་ལ་གསོལ་བ་གདབ་[page My-98b]པར་བྱའོ། །

བླ་མས་ཀྱང་བུ་ཁྱོད་དབང་ཞུ་ན་དེའི་བར་ལ་བར་ཆད་སེལ་བ་[186-page Dg]དང་སྡིག་སྒྲིབ་སྦྱང་བའི་དོན་དུ་བླ་མ་སྤྱི་བོར་བསྒོམས་ལ་ཉིན་མཚན་དུས་དྲུག་ཏུ་གསོལ་བ་ཐོབ་ཅིག་ཅེས་གནང་བ་བྱིན་ནས་གསོལ་བ་འདེབས་སུ་{བཞུག་}[[10]](#footnote-10)གོ །དེའི་དགོས་པ་ལུས་ལྷའི་སྐུར་སྨིན་པ་དང༌། ངག་ཨཱ་ལི་ཀཱ་ལིའི་རང་སྒྲར་སྨིན་པ་དང༌། སེམས་སྟོང་ཉིད་བསམ་ངོ་དང་བྲལ་བར་སྨིན་པའི་དགོས་པ་ཡོད་དོ། །དེའི་དུས་སུ་རང་འདོད་པའི་དབང་ལ་སོགས་པ་གང་ཡིན་ལ་ཅི་ནས་[page Ad-261]ཀྱང་ཐོབ་པར་བྱ་དགོས་སྙམ་པའི་འདུན་པ་དྲག་པོ་བྱས་པས། རྨི་ལམ་དུ་ཆོས་འཆད་པ་དང༌། ལུང་སྟོན་པ་ལ་སོགས་པ་བླ་མ་གྲུབ་པའི་རྟགས་འབྱུང་བར་ངེས་སོ། །

#### 2.6.1.3.3 དགོས་པ་ངེས་པའི་འབྲས་བུ།

གསུམ་པ་དགོས་པ་ངེས་པའི་འབྲས་བུ་ནི། དེ་ལྟར་སྔོན་དུ་གསོལ་བ་བཏབ་ཅིང་། བླ་མ་བསྟེན་པས། ཅི་འདོད་པ་ཐམས་ཅད་འགྲུབ་པ་ནོར་བུ་དང་དཔག་བསམ་ཤིང་ལྟ་བུ་འབྱུང་སྟེ། ཐལ་འགྱུར་ལས།

བསྟེན་པ་དེ་ལས་ཡོན་ཏན་ནི། །

དཔག་བསམ་ཤིང་དང་ཡིད་བཞིན་ནོར། །

འདོད་འཇོའི་བ་དང་འདྲ་བ་ཡི། །

ཡོན་ཏན་དཔག་ཏུ་མེད་པ་འཐོབ། །

དེ་ལ་དམིགས་ཏེ་བླ་མ་བསྟེན། །

འཁོར་བའི་གཡུལ་ལས་བཟློག་ཕྱིར་རོ། །

{ཅེས་}[[11]](#footnote-11)སོ། །

### 2.6.1.4 ཇི་ལྟར་བསྐུར་བ་དབང་གི་བྱ་བ།

བཞི་པ་ཇི་ལྟར་བསྐུར་བ་དབང་གི་བྱ་བ་ལ་ལྔ་སྟེ། དབང་བསྐུར་བའི་ཕན་ཡོན། མ་བསྐུར་བའི་ཉེས་དམིགས། གང་དུ་བསྐུར་བའི་གནས། ནམ་གྱི་ཚེ་བསྐུར་བའི་དུས། དགའ་སྟོན་བྱ་བའི་རིམ་པའོ། །

#### 2.6.1.4.1 དབང་བསྐུར་བའི་ཕན་ཡོན།

དང་པོ་ནི། རང་ཤར་ལས།

ཡོན་ཏན་བྱེ་བྲག་འདི་ལྟ་སྟེ། །

ཡེ་ཤེས་སྣང་བ་ཆེན་པོ་ལ། །

ཐོགས་རྡུགས་མེད་པར་འགྱུར་བ་དང༌། །

རང་སྣང་གྲོགས་སུ་བསྟན་པ་དང༌། །

བྱ་བ་ཐམས་ཅད་བྱེད་པར་འགྱུར། །

ཅེས་པ་དང༌། དབང་རིན་པོ་ཆེའི་རྒྱུད་ལས།

བླ་མ་འདོད་པ་སྤངས་པ་ཡིས། །

དབང་བསྐུར་ཆོ་ག་རྫོགས་བྱས་ན། །

རིམ་པ་ཇི་ལྟར་བསྐུར་བ་ཡིས། །

རྡོ་རྗེ་འཛིན་པ་ཆེན་པོར་ཡང༌། །

ཚེ་འདི་ཉིད་ལ་འགྱུར་བར་ངེས། །

{ཅེས་}[[12]](#footnote-12)པ་དང༌། གསང་སྙིང་ལས།

[page My-99a]སྙིང་པོ་ལྔ་ཡིས་དབང་བསྐུར་ན། །[page Ad-262]

དུས་འདི་ཕྱིན་ཆད་རྒྱལ་བའི་སྲས། །

ངན་སོང་ཐམས་ཅད་མེད་པ་དང༌། །

མཐོ་རིས་ཐར་པའི་བདག་པོར་འགྱུར། །

ཅེས་པ་དང༌། ཡང་རང་ཤར་[187-page Dg]ལས།

དབང་བསྐུར་བའི་ཡོན་ཏན་ནི་འདི་ལྟ་བུ་སྟེ། བར་མ་དོ་ལ་རང་གི་སྣང་བ་ངོ་ཤེས་པར་འགྱུར་རོ། །ངོ་ཤེས་ནས་ཀྱང་དེ་ཉིད་ལ་བརྟན་པ་ཐོབ་སྟེ། སྤྲུལ་པའི་སྐུ་ཞག་ཉི་ཤུ་རྩ་གཅིག་ན་འགྱེད་པར་ནུས་སོ། །དབང་པོ་རབ་ཀྱི་མཐར་ཕྱིན་པ་ཅིག་ཀྱང་སྡུག་བསྔལ་ཞིང་སྡང་པ་ལ་སོགས་པ་མི་འོང་ངོ༌། །ཉམས་སུ་ལེན་པའི་དུས་ན་ཡང་ཡེ་ཤེས་ཀྱི་སྣང་བ་མ་འགགས་པར་གསལ་ལོ། །དེ་ནི་ཁྱད་པར་གྱི་ཡོན་ཏན་ཞེས་བྱའོ། །

ཐུན་མོང་གི་ཡོན་ཏན་ནི་འདི་ལྟ་བུ་འཐོབ་བོ། །མཁའ་འགྲོ་མའི་སྐད་ཤེས་པ་དང༌། མཁའ་འགྲོ་མའི་བྱིན་རླབས་བྱེད་པ་དང༌། བྱིན་གྱིས་བརླབས་པས་མི་རྣམས་ཀྱིས་བཀུར་བའི་གནས་སུ་མཐོང་བ་དང༌། འགྲོ་བ་ཐམས་ཅད་བྱམས་པ་དང༌། གཟུགས་མཛེས་ཤིང་ལྟ་ན་སྡུག་པ་དང༌། བསོད་ནམས་རྒྱ་ཆེན་པོ་འཕེལ་བ་དང༌། ཤི་འཕོས་ནས་ཀྱང་འཁོར་ལོས་སྒྱུར་བའི་རྒྱལ་པོའི་ལུས་སུ་སྐྱེ་བ་དང༌། ནོར་བུ་རིན་པོ་ཆེ་ལྟ་བུར་ཡོན་ཏན་ཆེན་པོ་འབྱུང་བ་དང༌། པདྨ་ལྟ་བུར་དག་པའི་ཆོས་ལ་སྤྱོད་པ་དང༌། མཆོད་རྟེན་ལྟ་བུར་ཐམས་ཅད་ཀྱིས་བསྐོར་བའི་འོས་སུ་མཐོང་བ་དང༌། གདུགས་ལྟ་བུར་འགྲོ་བ་ཕལ་པ་ཟིལ་གྱིས་གནོན་པ་དང༌། མེ་དཔུང་ལྟ་བུར་ཤེས་རབ་ཀྱིས་འགྲོ་བ་སྒྲོལ་བར་ནུས་པ་དང༌། རལ་གྲི་ལྟ་བུར་དོན་བྱེད་ནུས་པ་དང༌། རྡོ་[page Ad-263]རྗེ་ལྕགས་ཀྱུ་ལྟ་བུར་འགྲོ་བ་ལཐུགས་རྗེས་འཛིན་པར་ནུས་པ་དང༌། ཆོས་ཀྱི་སྤྲིན་ལྟ་བུར་དབྱིངས་དང་ཡེ་ཤེས་འདུ་འབྲལ་མེད་པའི་དོན་རྟོགས་པའོ། །ཕྱི་ནང་གི་བྱ་བ་ཐམས་ཅད་བྱེད་པའོ། །དེ་དག་ལ་སོགས་ཏེ་ཡོན་ཏན་བརྒྱ་རྩ་བརྒྱད་ཐོབ་པར་འགྱུར་རོ། །དེས་ནི་བྱ་བ་གང་ཅི་བྱེད་པ་ཐམས་ཅད་ཐོབ་པར་འགྱུར་རོ། །དེ་ནི་བགེགས་དང་ལོག་འདྲེན་གྱིས་ཚུགས་པར་མི་འགྱུར་རོ། །[page My-99b]བུ་མང་ཞིང་ལོངས་སྤྱོད་ཆེ་བ་ནི་དབང་ཐོབ་པའི་རྟགས་སོ། །ཚེ་རབས་སྔ་ཕྱི་དྲན་པར་འགྱུར་རོ། །སེམས་ཅན་སྐྱེ་བ་ལེན་པ་དག་ཀྱང་མཐོང་བར་འགྱུར་རོ། །ཕ་རོལ་གྱི་སེམས་ཤེས་པར་འགྱུར་རོ། །མི་མ་ཡིན་པ་དང་འདྲེ་བར་འགྱུར་རོ། །དེ་དག་ལ་སོགས་ཏེ་ཡོན་ཏན་བརྒྱ་རྩ་བརྒྱད་ཐོབ་[188-page Dg]པར་འགྱུར་རོ་

ཅེས་སོ། །

#### 2.6.1.4.2 མ་བསྐུར་བའི་ཉེས་དམིགས།

གཉིས་པ་དབང་མ་བསྐུར་བའི་ཉེས་དམིགས་ནི། སྒྱུ་འཕྲུལ་གསང་སྙིང་ལས།

སློབ་དཔོན་མཉེས་པར་མ་བྱས་ཤིང༌། །

དབང་རྣམས་ཐོབ་པར་མ་བྱས་ན། །

ཉན་པ་ལ་སོགས་{བརྩོམ་}[[13]](#footnote-13)པ་རྣམས། །

འབྲས་བུ་མེད་ཅིང་བརླག་པར་འགྱུར། །

ཅེས་པ་དང༌། དབང་རྫོགས་པ་རང་བྱུང་ཆེན་པོའི་རྒྱུད་ལས།

གསང་སྔགས་དབང་ལ་མ་བརྟེན་འགྲུབ་པར་མི་འགྱུར་ཏེ། །དཔེར་ན་མཉན་པ་ལག་སྐྱ་མེད་པ་ཡིས། །ཆུ་བོའི་ཕ་རོལ་སྒྲོལ་བར་མི་ནུས་བཞིན།

{ཅེས་}[[14]](#footnote-14)པ་དང༌། རང་ཤར་ལས།

དབང་མ་ཐོབ་པའི་སྐྱོན་ནི་འདི་ལྟ་བུའོ། །བར་མ་དོ་ལ་བྲེད་པ་དང༌། སྔང་པ་དང༌། བརྡུགས་པ་དང༌། ཐོགས་པ་དང༌། འདུ་ཤེས་[page Ad-264]ཤོར་བ་ཡང་འབྱུང་ངོ༌། །བག་ཆགས་ཀྱི་ལུས་མ་བོར་བའི་བར་དུ་ཡང་འགྲོ་བ་རྣམས་ཀྱིས་བཀུར་བའི་འོས་སུ་མི་མཐོང་བ་དང༌། བསོད་ནམས་ཆུང་བ་དང༌། ཚེ་ཐུང་བ་དང༌། འཚོ་བའི་ལོངས་སྤྱོད་ཉུང་བ་དང༌། ཁ་ཉེན་པ་དང༌། བར་ཆད་མང་པོ་འབྱུང་ངོ༌། །བྱ་བ་ཐམས་ཅད་མི་འགྲུབ་བོ། །དེ་ནི་གསང་སྔགས་སྤྱོད་པའི་དབང་མ་ཐོབ་པའི་སྐྱོན་ནོ། །གསང་སྔགས་སྤྱོད་པའི་རྣལ་འབྱོར་པས་དབང་ཐོབ་པར་བྱའོ། །དབང་མ་ཐོབ་ན་སངས་རྒྱས་ཀྱང་དེ་བཞིན་གཤེགས་པའི་ས་ལ་ཆོས་ཀྱི་འཁོར་ལོ་བསྐོར་བར་མི་ནུས་སོ། །འཁོར་ལོ་མ་བསྐོར་ན་ཐུགས་རྗེ་སྤྲུལ་པའི་སྐུས་འགྲོ་བའི་དོན་བྱེད་མི་ནུས་སོ། །དེའི་ཕྱིར་ན་གསང་སྔགས་སྤྱོད་པས་དབང་ཐོབ་པར་བྱའོ། །

{ཅེས་}[[15]](#footnote-15)སོ། །

#### 2.6.1.4.3 གང་དུ་བསྐུར་བའི་གནས།

གསུམ་པ་གང་དུ་བསྐུར་བའི་གནས་ནི། དབེན་ཞིང་ཡིད་དུ་འོང་བ་དངོས་གྲུབ་ཉེ་བ་རྣམས་སོ། །འདི་ལ་སྤྱིའི་གནས་བཀྲ་ཤིས་ཤིང་ས་{སྤྱད་}[[16]](#footnote-16)བཟང་པོ་ཡོད་པ་ལ་ནགས་[page My-100a]ཚལ་བཟང་པོ་ལ་སོགས་པ་ཡིན་ལ། བྱེ་བྲག་གི་གནས་ལ་བཞི་ལས། སྤྲོས་བཅས་ཀྱི་གནས་ཀྱང་། སློབ་མའི་ལུས་ས་ཡིན་ན་ལྷོ་གདང་ལ་བྱང་སྐྱོབ་པའོ། །ཆུ་ཡིན་ན་ཤར་གདང་ལ་ནུབ་སྐྱོབ་པའོ། །མེ་ཡིན་ན་ནུབ་གདང་ལ་ཤར་སྐྱོབ་པའོ། །རླུང་ཡིན་ན་བྱང་གདང་ལ་ལྷོ་སྐྱོབ་པའོ། །སྤྲོས་མེད་ཀྱི་གནས་ནི། ནགས་འཐུག་པོའི་ཁྲོད་ན་རི་སུལ་[189-page Dg]སློབ་མའི་འབྱུང་བ་དང་མཐུན་པའི་དབྱིབས་དང་མཚན་མ་བསྟུན་ལ་བྱའོ། །ཤིན་ཏུ་སྤྲོས་མེད་ལ་ལུང་པ་གསུམ་འདུས་པའི་རིའི་ཟོམ་གྱི་རྩེ་[page Ad-265]ནི་མཆོག་ཏུ་བཟང་ངོ༌། །རབ་ཏུ་སྤྲོས་མེད་ལ་རབ་ཏུ་དབེན་པའམ་དགོན་པ་སྟེ་གྲོང་ལས་རྒྱང་གྲགས་གཅིག་འཕགས་པའོ། །དབང་རྣམ་པ་བཞི་ཀའི་གནས་ལ་འགྲོ་བ་གཞན་དག་འཇིགས་པ་གཅན་གཟན་མ་རུངས་པ་གནས་པ་དང༌། སྦྲུལ་གདུག་པ་ཅན་དང༌། དུར་བྱ་དང་སྤྱང་{སྐྱི་}[[17]](#footnote-17)ལ་སོགས་པ་དང༌། མཁའ་འགྲོ་མ་རབ་ཏུ་མི་བསྲུན་པ་ཡོད་པའི་གནས་དུར་ཁྲོད་ནི་མཆོག་ཏུ་ཤིས་སོ། །དེ་སྐད་དུ་ཡང༌། རྫོགས་པ་རང་བྱུང་ལས།

དབང་བསྐུར་དམ་པ་འདི་ཉིད་བསྟན། །

གྲོང་རྡལ་ཆེན་པོའི་དབུས་དག་ཏུ། །

རྣལ་འབྱོར་པ་ཡིས་དོན་མི་འགྲུབ། །

གྲོང་དང་གྲོང་ཁྱེར་ཟད་མཐའ་དང༌། །

ནགས་སམ་རི་བྲག་ལུང་སྟོང་དུ། །

རྣལ་འབྱོར་དབང་གི་དོན་ལ་འཇུག །

ཅེས་པ་དང༌། ཡང་།

ཤིན་ཏུ་དབེན་ཞིང་ཉམས་དགའ་བར། །

གནས་ཀྱི་མཚན་ཉིད་བརྟག་པར་བྱ། །

གྲོང་བརྡལ་ཟད་པའི་མཐའ་དག་དང༌། །

རྩི་ཤིང་ནགས་ཚལ་སྨིན་པའི་སར། །

མེ་ཏོག་སྣ་ཚོགས་འཁྲུང་པ་དང༌། །

ནུབ་ཕྱོགས་མཐོ་ལ་ཤར་ཉིད་གདང་། །

བྱང་ཉིད་སྐྱོབ་པ་འདྲ་བ་དང༌། །

ལྷོ་ཕྱོགས་བརྡལ་བ་འདྲ་བའི་གནས། །

བདག་ཉིད་མངོན་པའི་ཕྱོགས་དག་ནས། །

གྲོག་པོ་སལ་སུལ་མེད་པ་དང༌། །

མདུན་ན་གཟུགས་པོ་མེད་པ་དང༌། །

སེམས་ཅན་འདྲ་བའི་གཟུགས་མེད་དང༌། །

རྒྱབ་ནི་བྲག་ལ་གཏད་པ་དང༌། །

ལོགས་ལ་ཤིང་ཐོག་སྣ་ཚོགས་འབར། །

[page My-100b]མདུན་ན་ན་དང་ཆུ་{རྩང་}[[18]](#footnote-18)འབབ། །

ཡང་ན་ཚེ་ཟན་ལྟ་བུའི་གནས། །

རི་རྒྱུད་རྣམས་ཀྱང་[page Ad-266]ཡོངས་མ་ཆད། །

བྱ་སྐད་སྣ་ཚོགས་སྒྲོགས་པའོ། །

{ཅེས་}[[19]](#footnote-19)སོ། །

#### 2.6.1.4.4 ནམ་གྱི་ཚེ་བསྐུར་བའི་དུས།

བཞི་པ་ནམ་གྱི་ཚེ་བསྐུར་བའི་དུས་ལ་གཉིས་ཏེ། སྤྱིར་བསྟན་པ་དང༌། བྱེ་བྲག་ཏུ་བཤད་པའོ། །

##### 2.6.1.4.4.1 སྤྱིར་བསྟན་པ།

དང་པོ་ནི། བླ་མས་གནང་ནས་རྟེན་འབྲེལ་ཚོགས་པ་ཤིས་པའི་དུས་ཡིན་ལ། འོན་ཀྱང་ཁྱད་པར་གྱི་དུས་ནི། སྟོན་བྱང་ཆུབ་ཀྱི་འབྲས་བུ་སྨིན་པ་དང༌། དཔྱིད་ཐར་པའི་ས་[190-page Dg]བོན་འདེབས་པ་ལ་མཚོན་པའོ། །ལོ་ནི་སྤྲེའུ་ཤིས་སོ། །ཡར་ངོའི་ཚེས་བརྒྱད་བཟང་ལ། སྐར་མ་ནི་རྒྱལ་མཆོག་ལ། གཟའ་ཕུར་བུ་བཟང་ངོ༌། །

##### 2.6.1.4.4.2 བྱེ་བྲག་ཏུ་བཤད་པ།

གཉིས་པ་ལ་བཞི་ལས།

###### 2.6.1.4.4.2.1 སྤྲོས་བཅས་ཀྱི་དུས་དང་མཚན་མ།

དང་པོ་སྤྲོས་བཅས་ཀྱི་དུས་དང་མཚན་མ་ནི། དབང་བསྐུར་བ་ལ་རིམ་པར་འཇུག་པའི་དུས་གནད་བསྟན་པ་[[20]](#footnote-20)ལས། །

སྤྲོས་བཅས་དག་གི་དབང་བསྐུར་ནི། །

བྱི་བ་འབྲུག་དང་རྟ་དང་ཕག །

ཁྱད་པར་ལོ་ནི་བཞི་དག་ལ། །

དབང་བསྐུར་ཆོ་ག་འགྲུབ་པ་ཡིན། །

ཟླ་བ་ར་བ་བཞི་དག་ལ། །

དུས་རྫོགས་འབྲས་བུ་འབྱིན་ཕྱིར་འགྲུབ། །

ཚེས་གྲངས་ཡར་གྱི་གཅིག་ནས་ནི། །

ཟླ་བ་རྒྱས་པའི་{འཚམས་}[[21]](#footnote-21)སུའོ། །

བསྐུར་དུས་ཉིན་ཕྱེད་ནམ་གུང་ངོ༌། །

རྣལ་འབྱོར་ལུས་ཀྱི་བྱེ་བྲག་གིས། །

སོ་སོའི་འབྱུང་བའི་ལོ་ལ་སྦྱར། །

དབང་བསྐུར་ཆོ་ག་ཤིས་པར་འགྱུར། །

འདི་དུས་སློབ་མ་དམ་ཚིག་ཅན། །

འབྱུང་བའི་ལུས་རྣམས་མཐུན་པ་ནི། །

གྲངས་ལ་ཚད་དུ་བཟུང་དུ་མེད། །

བརྒྱའམ་ལྔ་བཅུ་ལ་སོགས་པའི། །

འབྱུང་ལས་མཐུན་ན་འགལ་བ་མེད། །

གལ་ཏེ་ཆོ་ག་ལ་ཞུགས་ཚེ། །

མར་མེ་གདངས་དང་མི་ལྡན་ན། །

དམ་ཚིག་བསྐང་བའི་ཆོ་[page Ad-267]ག་བྱ། །

རྨེ་བ་མེད་ན་དངོས་གྲུབ་ནི། །

ཡང་ནས་ཡང་དུ་བླང་བར་བྱའོ། །

དོན་མེད་ཤི་ན་བར་ཆད་འབྱུང༌། །

དབང་རྫོགས་འཛབ་ལ་དྲག་ཏུ་འབད། །

དེ་ཚེ་འདུས་པའི་མཆེད་ལྕམ་སུ། །

ལུས་ལ་ནད་ཉིད་བྱུང་བ་ན། །

ཕྱག་དང་བསྐོར་བ་དག་བྱའོ། །

ངག་ལ་ཀླབ་ཅོལ་སུ་ལ་བྱུང༌། །

བསམས་ཏེ་ཡི་གེ་བརྒྱ་པ་གདོན། །

[page My-101a]སེམས་ནི་ལྟོགས་སམ་དྲན་ཉམས་ན། །

བསྐྱེད་དང་རྫོགས་པའི་རིམ་ལ་འཇུག །

གལ་ཏེ་བྱང་བའི་རྟགས་བྱུང་ན། །

གདོད་ཀྱིས་དབང་བསྐུར་ཆོ་ག་འབད། །

གལ་ཏེ་སྒྲུབ་པའི་རྫས་འཕེལ་ན། །

དངོས་གྲུབ་རབ་མཆོག་ཐོབ་པས་ན། །

མཉམ་པའི་དོན་ལ་མོས་པར་བྱ། །

དབང་བསྐུར་དག་ལ་ཞུགས་གྱུར་ནས། །

རྟག་ཏུ་མཚན་མ་བཟང་མཐོང་ན། །

ཐུན་མོང་དངོས་གྲུབ་དེ་ཡིས་འགྲུབ། །

ཉམས་དང་ཤེས་པར་ལྡན་ན་ཡང༌། །

འདིས་ཀྱང་དགའ་བདེ་ཉིད་ལ་སྤྱོད། །

བླ་མ་ཉིད་ལ་མཆོག་ཏུ་ཡང༌། །

མོས་པ་[191-page Dg]བཟང་པོ་སུ་སྐྱེས་པ། །

འདིས་ཀྱང་ཕྱག་རྒྱ་མཆོག་ལ་སྦྱོར། །

བདག་ཉིད་ལུས་ངག་བདེ་མཐོང་ན། །

འདིས་ནི་སངས་རྒྱས་ཞིང་དག་གོ། །

སྤྲོས་བཅས་དབང་གི་དུས་དང་ཡང༌། །

མཚན་མ་དག་ནི་ལེགས་བཤད་དོ། །

ཅེས་སོ། །

###### 2.6.1.4.4.2.2 སྤྲོས་མེད་ཀྱི་དུས་དང་མཚན་མ།

གཉིས་པ་སྤྲོས་མེད་ཀྱི་དུས་དང་མཚན་མ་ནི། ཡང་དེ་ཉིད་ལས།

ད་ནི་སྤྲོས་པ་མེད་པ་ཡི། །

དུས་དང་མཚན་མ་ཉེར་བསྟན་བྱ། །

འདི་ལ་ལོ་ཡི་བྱེ་བྲག་མེད། །

གང་ལ་ཡང་ནི་ཤིས་པའོ། །

འདི་དུས་དབྱར་དང་དགུན་ལ་བཟང༌། །

ཚེས་གྲངས་ཡར་གྱི་ངོ་ལའོ། །

བསྐུར་དུས་ཐོ་རངས་སྒྲ་སངས་ལའོ། །

འདི་ལ་དད་ལྡན་ལྔ་དང་དྲུག །

བདུན་ལས་མངས་ན་དོན་མི་འགྲུབ། །

དེ་ལྟར་དད་[page Ad-268]དང་ལྡན་པའི་བུ། །

སེམས་ཀྱི་ལས་སུ་དགེ་ལྡན་ལ། །

ངག་གིས་བླ་མའི་བསྟོད་ལྡན་པ། །

དེ་ལྟ་བུ་ལ་དབང་བསྐུར་ཚེ། །

ལུས་ནི་བདེ་བ་མ་ཡིན་ན། །

ལུས་སྡིག་ཕྱི་ནས་བཤགས་པ་བྱ། །

དེ་བཞིན་ངག་དང་སེམས་ལ་ཡང༌། །

སྡིག་པ་བཤགས་པའི་ལས་བརྩམ་མོ། །

སྤྲོས་པ་མེད་པའི་དབང་བསྐུར་གྱི། །

དུས་དང་མཚན་མ་བཤད་པའོ། །

{ཅེས་}[[22]](#footnote-22)སོ། །

###### 2.6.1.4.4.2.3 གསུམ་པ་ཤིན་ཏུ་སྤྲོས་མེད་ཀྱི་དུས་དང་མཚན་མ།

གསུམ་པ་ཤིན་ཏུ་སྤྲོས་མེད་ཀྱི་དུས་དང་མཚན་མ་ཡང༌། དེ་ཉིད་ལས།

ད་ནི་ཤིན་ཏུ་སྤྲོས་པ་མེད། །

མཆོག་ཏུ་གསང་བའི་དབང་བསྐུར་གྱི། །

དུས་དང་མཚན་མ་བཤད་པར་བྱའོ། །

དེ་ཡང་ལོ་ཡི་བྱེ་[page My-101b]བྲག་མིན། །

རང་འཐད་ཉིད་དུ་བྱས་པས་འགྲུབ། །

ཕྱི་དུས་ས་བོན་འཇུག་པའི་དུས། །

བྱང་ཆུབ་ས་བོན་བརྟན་པའི་ཕྱིར། །

འདི་ཡི་དུས་སུ་དབང་བསྐུར་ན། །

རང་བྱུང་ས་བོན་འཕེལ་བར་བཤད། །

འབྲུ་དང་འབྲས་བུ་བསྡུད་དུས་སུ། །

ཤིན་ཏུ་སྤྲོས་མེད་དབང་བསྐུར་ན། །

ཡེ་ཤེས་འབྲས་བུ་རྫོགས་པའི་ཕྱིར། །

སྐུ་གསུམ་ས་ལ་ངེས་པར་འགྲོ། །

ནང་དུས་ཡར་ངོའི་འཕེལ་དུས་ལ། །

ཚེས་གྲངས་མར་འགྲིབ་སྤངས་པ་ཡིས། །

ཉམས་མྱོང་བརྟན་པར་བྱ་བའི་ཕྱིར། །

ཉམས་དང་བྱིན་རླབས་གོང་དུ་འཕེལ། །

བསྐུར་དུས་ཉི་མ་རྩེ་ཤར་ལ། །

རང་བྱུང་ཡེ་ཤེས་ཤར་དོན་དུའོ། །

ཡང་ན་མར་གྱི་ཟད་{འཚམས་}[[23]](#footnote-23)སུ། །

རྟོག་པ་ཟད་[192-page Dg]པའི་དོན་དུ་བྱའོ། །

སྐལ་ལྡན་གཅིག་གམ་ཡང་ན་གཉིས། །

གསུམ་ལས་མངས་ན་དོན་མི་འགྲུབ། །

འདི་དུས་སོ་སོའི་ཕྱོགས་བཟུང་སྟེ། །

ལུས་ཀྱི་དུས་ན་ནམ་མཁའ་ལ། །

སྤྲིན་དང་ཁུ་རླངས་ཁ་ཆར་དང༌། །

རླུང་ལ་སོགས་པའི་སྒྲ་དག་དང༌། །

ཡུལ་ཉེས་དགྲ་དང་ཆོམ་རྐུན་དང༌། །

མི་སྡུག་པ་ཡི་གཟུགས་[page Ad-269]བྱུང་ན། །

ལུས་ཀྱི་སྡིག་པ་ཆེ་བས་ན། །

ཕྱི་ནས་དབང་བསྐུར་བྱས་ནས་ནི། །

བླ་མའི་གདམས་པ་མ་བསྟན་པར། །

བདེ་བར་གཤེགས་པའི་སྐུ་གཟུགས་སམ། །

རང་གི་བླ་མའི་གཟིམས་ཁང་ལ། །

བསྐོར་བ་འབུམ་ཕྲག་དྲུག་དག་གམ། །

ཕྱག་ཀྱང་འབུམ་ཕྲག་གཅིག་ཏུ་བྱ། །

དེ་དུས་མཚན་མའི་ཁྱད་པར་ནི། །

ཐོག་མ་ཡོད་ལ་ཐ་མ་བར། །

ངེས་པའི་མཚན་མའི་གཟུགས་དག་ནས། །

ལུས་ཀྱི་སྤྱོད་པ་འབྱོངས་པས་ན། །

ཕྱི་ནས་འབད་པ་བྱ་མི་དགོས། །

གལ་ཏེ་ཐ་མ་དག་བྱུང་ན། །

ལུས་ཀྱི་ཡོངས་སུ་ཚར་མ་ཆོད། །

ཕྱི་ནས་བསྐྱར་ལ་སྤྱོད་པ་བརྩམ། །

བསྐྱར་ཀྱང་སྡིག་པ་མ་དག་ན། །

ལྷ་ཡི་སྐུ་ནི་སྟོང་ཕྲག་བསྒོམ། །

དེ་ནས་བླ་མའི་མན་ངག་ནི། །

རིམ་པ་དག་ལ་བསླབ་བར་བྱའོ། །

ངག་གི་དུས་ནའང་དེ་བཞིན་དུ། །

རྣལ་འབྱོར་ལྡན་པས་ཤེས་པར་བྱ། །

ཐོག་མཐའ་མེད་ལ་བར་བྱུང་ན། །

ཡི་གེ་བརྒྱ་པ་[page My-102a]འབུམ་ཕྲག་གཅིག །

འབད་དང་བཅས་ཏེ་བཟླས་པར་བྱའོ། །

གལ་ཏེ་ཐ་མར་བྱུང་བ་ན། །

གསང་སྔགས་རྒྱུད་ནི་རང་ལོའི་གྲངས། །

བརྒྱ་དང་རྩ་བརྒྱད་བརྗོད་པར་བྱའོ། །

ཐོག་མཐའ་བར་མེད་དུས་རྣམས་སུ། །

རྒྱུད་ཀློག་པ་དང་སྔགས་བཟླས་དང༌། །

བླ་མ་ཡི་དམ་ལྷ་དག་གི །

བསྟོད་ཚིག་སྣ་ཚོགས་བརྗོད་པ་དང༌། །

ཨཱ་ལི་ཀཱ་ལི་ཡི་གེའི་སྒྲ། །

སོ་སོ་རྐྱང་པར་བརྗོད་པ་དང༌། །

ཧཱུྃ་དང་ཕཊ་དང་ཨོཾ་དང་ནི། །

སྦྲེལ་མ་སྣ་ཚོགས་བརྗོད་པ་ལ། །

ཟླ་བ་བདུན་དུ་འབད་པར་བྱའོ། །

དེ་ནས་གདམས་[page Ad-270]པའི་གནས་བྱའོ། །

ཡི་དམ་ལྷ་ཡི་ཏིང་ངེ་འཛིན། །

ཉི་མ་གསུམ་དུ་བསྒོམ་པར་བྱའོ། །

གལ་ཏེ་བར་དུ་བྱུང་བ་ན། །

སྔགས་ཀྱི་འོད་ཟེར་འཕྲོ་འདུ་ལས། །

ཉི་མ་བདུན་དུ་འབད་པར་བྱའོ། །

ཐ་མར་[193-page Dg]བྱུང་ན་ཡི་གེ་ཡི། །

འཕྲོ་འདུ་དག་ནི་བསྒོམ་པ་ལ། །

ཉི་མ་བཅུ་ཡི་བར་དུ་འབད། །

ཐོག་མ་བར་མཐའ་ཀུན་བྱུང་ན། །

རྫོགས་པའི་རིམ་པ་བསྒོམ་པའམ། །

ངག་ལས་བྱུང་བའི་བསམ་གཏན་ལ། །

ཟླ་བ་དྲུག་ཏུ་འབད་པར་བྱའོ། །

གལ་ཏེ་ལུས་ངག་སེམས་ཀྱི་ཡང༌། །

སྤྱོད་པ་སོ་སོའི་དུས་རྣམས་སུ། །

ནམ་མཁའ་སྔོ་བསངས་སྤྲིན་དང་བྲལ། །

རླུང་དང་སེར་བུའི་སྒྲ་མེད་པ། །

འཇམ་ཞིང་འཇམ་པ་དག་བྱུང་ན། །

སྡིག་པ་དག་ནི་སྦྱང་མི་དགོས། །

གལ་ཏེ་ཐོག་མ་ཡོད་པ་ལ། །

སོ་སོའི་ཐ་མར་དག་ན་ཡང༌། །

འདིས་ནི་སྡིག་པ་འབྱོངས་པས་ན། །

བཤགས་པའི་ཆོ་ག་བྱ་མི་དགོས། །

དེ་བཞིན་ལུས་ངག་སེམས་དག་གི །{།}[[24]](#footnote-24)

སོ་སོའི་ངོས་བཟུང་མཁས་པས་བརྟག །

དེས་ནི་ཤིན་ཏུ་སྤྲོས་པ་མེད། །

དབང་བསྐུར་བ་ཡི་དུས་དང་ཡང༌། །

མཚན་མ་བརྟག་པ་བཤད་པའོ། །

རེ་ཞིག་དབང་ཐོབ་མཚན་མ་ནི། །

རིག་པའི་མེ་ཏོག་གཏོར་དུས་སུ། །

ལུས་ནི་གཡོ་དང་དྲག་ཏུ་འཕར། །

ལུས་ལ་བྱུང་ན་ལུས་ཀྱིས་ཐོབ། །

ངག་ནི་སྒྲ་སྐད་སྣ་ཚོགས་པ། །

འབྱིན་ཅིང་ཆོས་རྣམས་སྨྲ་བ་དང༌། །

ངོ་མཚར་ཚིག་རྣམས་བརྗོད་པ་ནི། །

དེ་བཞིན་དུ་ཡང་[page My-102b]ངག་གིས་ཐོབ། །

སེམས་ལ་ཏིང་འཛིན་འབབས་པ་དང༌། །

ཡེངས་ཤིང་དྲན་པ་[page Ad-271]ཉམས་པ་ན། །

སེམས་ཀྱིས་དབང་བསྐུར་ཐོབ་པའོ། །

གལ་ཏེ་ལུས་ཀྱིས་ཐོབ་ན་ནི། །

སྤྲུལ་པའི་སྐུ་ཉིད་འདི་ཡིས་ཐོབ། །

དེ་བཞིན་ངག་ལ་ལོངས་སྐུའོ། །

སེམས་ནི་ཆོས་སྐུའི་ཞིང་དུ་འགྲོ། །

ཤིན་ཏུ་སྤྲོས་མེད་དུས་མཚན་བཤད། །

ཅེས་སོ། །

###### 2.6.1.4.4.2.4 བཞི་པ་རབ་ཏུ་སྤྲོས་མེད་ཀྱི་དུས་དང་མཚན་མ།

བཞི་པ་རབ་ཏུ་སྤྲོས་མེད་ཀྱི་དུས་དང་མཚན་མ་ཡང༌། དེ་ཉིད་ལས།

རབ་ཏུ་སྤྲོས་པ་མེད་པ་ཡི། །

དུས་དང་མཚན་མ་ངེས་བསྟན་བྱ། །

ཕྱི་དུས་འབྲས་བུ་སྨིན་པའམ། །

འབྲུ་རྣམས་བསྡུ་བའི་དུས་ལ་གཏད། །

རང་སྣང་འབྲས་བུར་གྲོལ་ཕྱིར་རོ། །

ནང་དུས་ཡར་ངོའི་ཚེས་གཅིག་གམ། །

ཡང་ན་ཟད་པའི་{འཚམས་}[[25]](#footnote-25)ལ་གཏད། །

ཐིག་ལེ་ཉག་གཅིག་རྟོགས་ནས་ནི། །

ལས་དང་བག་ཆགས་ཟད་ཕྱིར་རོ། །[194-page Dg]

སྐལ་ལྡན་གཅིག་ལས་མང་ན་ཡང༌། །

རྣལ་འབྱོར་པ་ཡིས་དོན་མི་འགྲུབ། །

དད་ལྡན་ཡིད་དུ་འོང་བའི་བུ། །

སྐལ་བ་ཡོད་པ་གཅིག་ལ་བསྐུར། །

གཉིས་ཀ་རྫོགས་པའི་སངས་རྒྱས་ལ། །

གདོན་མི་ཟ་བར་འགྱུར་བར་ངེས། །

བསྐུར་དུས་ཉི་མ་རྩེ་ཤར་ལ། །

སོ་སོའི་ཚིག་གིས་ངེས་གསལ་བས། །

རང་བཞིན་དག་པའི་གཞི་མཐོང་བའོ། །

འདི་ལ་མཚན་མ་ཅི་བྱུང་ཡང༌། །

སྡིག་པ་སྦྱང་བའི་ཆོ་ག་མེད། །

གོང་དུ་ཐད་ཀར་སྦྱངས་བའི་ཕྱིར། །

གལ་ཏེ་སྤྲིན་མེད་གནམ་གདང་ན། །

ཆོས་ཀྱི་སྐུ་ཡི་ཞིང་ལ་སྤྱོད། །

སྣ་ཚོགས་འོད་ཀྱི་གདངས་ཤར་ན། །

འདི་ནི་ལོངས་སྐུའི་ཞིང་དུའོ། །

སྣ་ཚོགས་སྒྲ་རྣམས་གྲག་པ་ན། །

སྤྲུལ་སྐུའི་ཞིང་དུ་དབུགས་འབྱིན་ནོ། །

གལ་ཏེ་སྐལ་[page Ad-272]དང་ལྡན་པ་ཞིག །

འདི་དུས་ལུས་གནད་མཁས་པ་དང༌། །

དེ་ལས་གཡོ་བ་མེད་པ་ན། །

ལོ་བདུན་གྱིས་ནི་ཟད་སར་ཕྱིན། །

ངག་གི་བརྗོད་པ་སྟོང་གྱུར་ན། །

འདིས་ནི་ཟླ་བ་ཉེར་གཅིག་ན། །

ཆོས་ཉིད་ཟད་པའི་ས་ལ་ཕྱིན། །

སེམས་ལ་མཁས་ཤིང་རླུང་སྟོངས་ན། །

ཟླ་བ་བདུན་ན་སྐལ་ལྡན་འདི། །

སྣང་བ་ཐམས་ཅད་ཟད་པར་འགྱུར། །

གལ་ཏེ་བློ་རྩལ་རབ་རྣམས་ལ། །

དང་[page My-103a]པོ་སྤྲོས་བཅས་བརྩམས་ནས་ནི། །

བར་མ་ཆད་པར་རིམ་གྱིས་{ཡང༌}[[26]](#footnote-26)། །

དབང་དག་རྫོགས་པར་བྱེད་པའི་ལུགས། །

མཆོག་ཏུ་གྱུར་པ་རྣམས་ལ་སྟེ། །

འདི་ནི་རབ་ཏུ་དཀོན་པས་ན། །

ཞག་དང་ཟླ་བ་ལོ་ཡི་བར། །

རང་གི་ཉམས་དང་སྦྱར་ནས་ནི། །

དབང་བཞི་དག་ནི་རྫོགས་པར་བསྐུར། །

གལ་ཏེ་དབང་བཞི་མ་རྫོགས་ན། །

ཤིན་ཏུ་སྤྲོས་པ་མེད་པའི་དབང༌། །

ཟབ་མོའི་ཆ་ཤས་རྟོགས་ཡུལ་ཉིད། །

འདི་ཉིད་བསྐུར་བས་དབང་ཐོབ་བོ། །

སློབ་མའི་མཚན་ཉིད་རབ་བརྟགས་ལ། །

གཉིས་དང་གསུམ་ལ་སོགས་པ་ནི། །

སློབ་མའི་འབྱོར་པའི་ཚོད་དང་སྦྱར། །

ཐ་མ་རང་གི་ཉམས་མྱོང་གིས། །

ཁྱད་པར་དུས་ན་མཆོག་ངེས་བཤད། །

བུ་ལ་ནུས་པ་འཇུག་དོན་དུའོ། །

{ཅེས་}[[27]](#footnote-27)སོ། །

#### 2.6.1.4.5 དགའ་སྟོན་བྱ་བའི་རིམ་པ།

ལྔ་པ་དགའ་སྟོན་བྱ་བའི་རིམ་པ་ནི། སྒྱུ་འཕྲུལ་ལས།

སྙིང་རྗེ་ཆེན་[195-page Dg]པོ་དགའ་སྟོན་ཆེ། །

{ཅེས་}[[28]](#footnote-28)པ་དང༌། དབང་བསྐུར་རྒྱལ་པོའི་རྒྱུད་ལས།

དབང་བསྐུར་སྨིན་པའི་བླ་མ་ལ། །

ཡོན་གྱི་མཆོག་ནི་གསེར་དང་དངུལ། །

རང་ལུས་མཉམ་པ་ཕུལ་བ་ཡིས། །[page Ad-273]

སངས་རྒྱས་འབྲས་བུ་བདེ་བླག་ཏུ། །

འཁོར་བ་དག་ལས་དབུགས་ཕྱུང་ནས། །

ངེས་པར་ཐོབ་པ་ཐེ་ཚོམ་མེད། །

ཅེས་པ་དང༌། དབང་རིན་པོ་ཆེའི་ཏན་ཏྲ་ལས།

འབྲས་བུ་སླ་ཞིང་ཚེགས་མེད་པར། །

སེམས་བསྐྱེད་བྱང་ཆུབ་རྫོགས་པས་ན། །

དགོས་འདོད་བསྐང་ཕྱིར་བླ་མ་ཞེས། །

འདོད་འཇོའི་བ་དང་ངེས་པར་མཚུངས། །

{ཅེས་}[[29]](#footnote-29)སོ། །

དེ་ཡང་དབང་བསྐུར་བའི་རྗེས་ལ་ཡོན་དང་དགའ་སྟོན་བྱས་པས། འདིར་ཡང་རང་གི་འདོད་པའི་དོན་ཕུན་སུམ་ཚོགས་པ་འཐོབ་ཅིང༌། མ་འོངས་པའི་དུས་ན་དབང་ཕྱུག་ཕུན་སུམ་ཚོགས་པ་དང༌། དཔལ་དང་ལེགས་པའི་ཡོན་ཏན་རྣམས་མངོན་པར་འཐོབ་ལ། དེའོ་འོག་ཏུ་རྒྱན་རྣམ་པར་བཀོད་པའི་ཞིང་ཁམས་སུ་མངོན་པར་རྫོགས་པར་འཚང་རྒྱའོ། །དེ་ལྟར་ཡང་དབང་རབ་{འབྱམ་}[[30]](#footnote-30)ལས།

འདོད་པའི་དོན་[page My-103b]རྣམས་རྫོགས་པ་དང༌། །

དཔལ་དང་གྲགས་དང་ཡེ་ཤེས་དང༌། །

དབང་ཕྱུག་ལེགས་པ་སྟེར་བ་དང༌། །

སངས་རྒྱས་ཞིང་ཁམས་བཀོད་ལེགས་པར། །

མངོན་པར་རྫོགས་པར་འཚང་རྒྱའོ། །

{ཅེས་}[[31]](#footnote-31)སོ། །

དེའང་དུས་གཞན་དུ་ཚོགས་དཔག་ཏུ་མེད་པ་བསགས་པ་བས། འདིའི་དུས་སུ་བསགས་པ་འབུམ་ཕྲག་འགྱུར་གྱིས་འཕེལ་ཆེ་བའོ། །དེའི་མཐུས་འདི་ཉིད་ལ་བསམས་པའི་དོན་ཀུན་འགྲུབ་པ་དང༌། ཟས་དང་ནོར་ལ་སོགས་པའི་འདུ་བ་ཁྱད་པར་ཅན་ངེས་པར་འགྲུབ་པ་ལ་དཀའ་བ་མེད་པར་འབྱུང་ངོ༌། །ཚོགས་གཉིས་རྫོགས་པ་ལས་སྐུ་གཉིས་འགྲུབ་སྟེ། དབང་རིན་པོ་ཆེ་རྣམ་པར་བཀོད་པ་ལས།

དབང་བསྐུར་[page Ad-274]བསྟེན་པའི་སྐལ་ལྡན་གྱིས། །

ཚོགས་གཉིས་མཐར་ཕྱིན་འབྲས་བུ་ནི། །

དམ་པ་གཉིས་དོན་ཐོབ་པར་ངེས། །

{ཅེས་}[[32]](#footnote-32)སོ། །

དུས་འདིར་རྩ་བའི་བླ་མ་ལ་ཟས་དང་སྐོམ་དང་ནོར་ལ་སོགས་པ་སྣ་རེ་ཕུལ་བ་དང༌། དུས་གཞན་དུ་བྱེ་བ་ཕུལ་བ་གཉིས་[196-page Dg]འདིར་ཕུལ་བ་བསོད་ནམས་ཆེ་ལ། དུས་འདིར་བུད་མེད་གཅིག་ལ་བྱིན་པ་དང༌། སྐྱེས་པ་གཅིག་ལ་བྱིན་པའི་བསོད་ནམས་དང༌། གཞན་དུ་མ་མོ་སྟེ་མཁའ་འགྲོ་མ་བྱེ་བ་ལ་ཚོགས་མཆོད་རྒྱ་ཆེར་བྱས་པའི་བསོད་ནམས་གཉིས་དུས་འདིའི་གཅིག་ལ་བྱིན་པ་ལྷག་གོ །དེ་ཡང་དུས་འདིའི་ཚེ་བླ་མ་ལ་ཕྱོགས་བཅུའི་སངས་རྒྱས་ཐམས་ཅད་ཐུགས་རྗེས་གཅིག་ཏུ་འདུས་ཏེ་དབང་བསྐུར་བའི་བྱ་བ་མཛད་པ་དང༌། བླ་ན་མེད་པའི་འཁོར་ལོ་བསྐོར་བ་དང༌། བདག་ཐར་པ་ཆེན་པོའི་གྲོང་དུ་འཇུག་པས་དྲིན་ལྷག་ལ། བུད་མེད་དང་སྐྱེས་པ་རྣམས་ལའང༌དཔའ་བོ་དཔའ་མོ་རྟེན་བཅས་ཏེ་དབང་གྲལ་དུ་ཐུགས་རྗེ་དང་དམ་ཚིག་གིས་འཁོད་ནས་བྱིན་གྱིས་རློབ་པ་ཡིན་པའི་ཕྱིར།{།}[[33]](#footnote-33) དབང་གི་དུས་དང་། དགའ་སྟོན་གྱི་དུས་གཉིས་གཞན་ལས་འབུམ་འགྱུར་གྱིས་འཕེལ་ཆེ་བར་བསྟན་ཏོ། །དེ་སྐད་དུ་ཡང༌། [page My-104a]

དགའ་སྟོན་ཆེན་པོས་མཆོད་པ་ཡིས། །

བླ་མ་དང་ནི་བླ་མའི་འཁོར། །

ཡུམ་དང་བཅས་པ་ཐམས་ཅད་ལ། །

སུ་ཡིས་སྟོན་མོ་བྱས་ན་ནི། །

བསྐལ་པ་འབུམ་ཕྲག་བསམ་ཡས་སུ། །

སངས་རྒྱས་ཐམས་ཅད་མཉེས་བྱས་ཀྱང༌། །

བསོད་ནམས་འདི་ཡི་ཆར་མི་ཕོད། །

གལ་ཏེ་བླ་མའི་བ་སྤུའི་[page Ad-275]ཁུང༌། །

ཙནྡན་གྱིས་ནི་རེག་སྤྱོད་ན། །

འདི་ལ་བསོད་ནམས་ཕ་མཐའ་ཡས། །

དེ་བཞིན་རང་གི་རྡོ་རྗེའི་སྤུན། །

གཅིག་དང་གཉིས་དང་གསུམ་དག་གམ། །

ཡང་ན་བརྒྱ་སྟོང་གྲངས་མེད་ལ། །

ཚོགས་ཀྱི་དགའ་སྟོན་སུས་བྱས་པ། །

གལ་ཏེ་དབང་བསྐུར་དུས་མིན་པར། །

རང་གི་བླ་མ་མཆོད་པ་ནི། །

བརྒྱ་ཕྲག་གྲངས་མེད་བྱས་པ་བས། །

འདི་ལ་གཅིག་བྱས་བསོད་ནམས་ནི། །

བློ་ཡིས་དཔག་པར་ནུས་མ་ཡིན། །

འབྲས་ཆེན་བཟའ་བཏུང་སྟོན་མོ་ཡིས། །

རྣལ་འབྱོར་ཕ་རྣམས་མགུ་བྱས་ན། །

ལེགས་པ་ཐམས་ཅད་འགྲུབ་པ་དང༌། །

ཉེས་པ་ལས་ནི་གྲོལ་བར་འགྱུར། །

གལ་ཏེ་རྡོ་རྗེའི་སྲིང་མོའམ། །

འོན་ཏེ་བླ་མའི་སློབ་མ་ནི། །

རྣལ་འབྱོར་མ་ཡི་ཚོགས་རྣམས་ལ། །

ཚོགས་ཀྱི་[197-page Dg]སྟོན་མོས་མགུ་བྱས་ན། །

མ་མོ་བརྒྱད་དམ་ཕག་མོ་ལ། །

ཚོགས་ཀྱི་མཆོད་པ་བརྒྱ་ཕྲག་དགུ། །

དུས་མ་ཡིན་པར་བྱས་པ་བས། །

འདི་དུས་རྣལ་འབྱོར་མ་གཅིག་ལ། །

བཟའ་བའམ་ཡང་ན་བཏུང་བའམ། །

གལ་ཏེ་སྐོམ་ཀྱང་ཉུང་བྱིན་ན། །

བསོད་ནམས་འདི་ནི་མཉམ་པ་མིན། །

དེས་ན་མ་མོའི་གྲོང་ཁྱེར་དུ། །

ཕྱིན་ཏེ་རྣལ་འབྱོར་མ་མཉེས་བྱའོ། །

རྣལ་འབྱོར་ཕ་དང་མ་གཉིས་ནི། །

མཉམ་ཞིང་འདྲེས་པ་མཆོད་བྱས་ན། །

འདི་ལ་དངོས་གྲུབ་འདི་ལྟ་བུ། །

ཡ་མཚན་མཆོག་དང་ལྡན་པ་འབྱུང༌། །

འཇིག་རྟེན་འདི་ལ་འདོད་དོན་དང༌། །

ཕྱི་མ་ཡེ་ཤེས་དབྱིངས་སྤྱོད་ཕྱིར། །

མཁའ་སྤྱོད་དག་གི་དངོས་གྲུབ་ནི། །

སྣ་ཚོགས་བདག་པོ་སུས་བྱས་པ། །[page Ad-276]

འཁོར་དང་བཅས་ཏེ་ནམ་མཁའ་ལ། །

སྤྱོད་པ་དག་ཏུ་ནུས་པ་ཡིན། །

{ཅེས་}[[34]](#footnote-34)སོ། །

[page My-104b]དེའང་དགའ་སྟོན་རྒྱ་ཆེར་བྱས་ན། ཚེ་འདི་ཉིད་ལ་དངོས་གྲུབ་སྣ་རེ་ཅིས་ཀྱང་ཐོབ་སྟེ་འདུ་བ་ཁྱད་པར་ཅན་གྱི་དུས་ཡིན་པའི་ཕྱིར་རོ། །དངོས་གྲུབ་ཀྱི་མཚན་མ་བཤད་པ་ནི། དེ་ཉིད་ལས།

སྔར་བྱས་ཚོགས་ཀྱི་མཆོད་པ་ལས། །

དངོས་གྲུབ་རྒྱུ་ནི་རྣམ་པ་བརྒྱད། །

རྣལ་འབྱོར་མས་ནི་ཐོབ་པར་བཤད། །

དེ་ཡང་གང་དང་གང་ཞེ་ན། །

དཔལ་དང་གྲགས་དང་ལོངས་སྤྱོད་དང༌། །

འདུ་དང་མཆེད་དང་ཐོབ་པ་དང༌། །

འཇིག་རྟེན་དབང་བསྐུར་སངས་རྒྱས་འགྲུབ། །

དཔལ་ནི་འཁོར་འདབ་འཕེལ་བ་དང༌། །

བུ་དང་དབང་ཕྱུག་ལྡན་པའོ། །

གྲགས་པས་འགྲོ་བ་བྱམས་པ་དང༌། །

མཐོང་ན་དགའ་ཞིང་བསྙེན་བཀུར་དང༌། །

བསྟོད་དང་སྙན་པ་བརྗོད་པར་བྱེད། །

ལོངས་སྤྱོད་ནོར་དང་ཟས་དང་ནི། །

འབྲུ་དང་འདོད་པའི་དོན་འགྲུབ་སྟེ། །

ཤིང་ཐོག་ལོ་ཐོག་གཞན་པས་ནི། །

མཆོག་ཏུ་སྨིན་ཞིང་རྒྱས་པ་དང༌། །

{ཆད་}[[35]](#footnote-35)པས་འཛད་པ་མེད་པར་འགྱུར། །

འདུ་བ་ལ་ནི་རྣམ་པ་བཞི། །

མི་དང་མི་མ་ཡིན་པ་དང༌། །

ནོར་དང་ཟས་རྣམས་འདུ་བར་འགྱུར། །

མི་ནི་སྐྱེ་ཚོགས་བུད་མེད་ནི། །

དང་པོ་ཉིད་དུ་འདུ་བ་ལས། །

དེ་ནས་སྟོང་ཕྲག་དུ་མ་འདུ། །

མདུན་དུ་གདར་ནས་ཕྱག་བྱེད་དང༌། །

ཆོས་ཀྱང་ཉན་[198-page Dg]པར་བྱེད་པའོ། །

དེ་ནས་རྒྱལ་པོ་བློན་པོ་དང༌། །

བཙུན་མོ་རྣམས་ནི་འདུ་བ་དང༌། །

བསོད་ནམས་ཅན་ཡང་འདུ་བ་དང༌། །

ཡོན་ཏན་ལྡན་པ་ཀུན་འདུའོ། །

མི་མ་ཡིན་པ་དུར་ཁྲོད་[page Ad-277]དུ། །

འགྲོ་བར་བྱེད་ཅིང་འགྲོ་བའི་ཚེ། །

མཚན་མོ་མཁའ་འགྲོ་སྟོང་ཕྲག་ཚོགས། །

འདུ་བར་བྱེད་ཅིང་གཟུགས་བརྙན་སྟོན། །

བརྡ་སྟོན་ལུང་ཡང་སྟོན་པར་འགྱུར། །

ལྷ་དང་ཀླུ་དང་གནོད་སྦྱིན་དང༌། །

སངས་རྒྱས་བསྟན་ལ་དགའ་བ་ཡི། །

རྫུ་འཕྲུལ་ལྡན་པ་རྣམས་འདུ་སྟེ། །

བཀྲག་དང་གཟི་མདངས་སྟོབས་ཀྱང་བསྐྱེད། །

གཟུགས་རྣམས་སྟོན་ཅིང་འཇིག་རྟེན་པའི། །

ལེགས་ཉེས་ཐམས་ཅད་སྟོན་པར་འགྱུར། །

རྣལ་འབྱོར་ཆེན་པོ་དེ་ཉིད་ལ། །

ལེགས་[page My-105a]པ་སྦྱིན་ཅིང་ཉེས་པ་སྤོང༌། །

བསྲུང་ཞིང་སྐྱོབ་སྟེ་སྦེད་པ་དང༌། །

ལེགས་པ་རྣམས་ནི་སྣ་ཚོགས་སྟེར། །

དེ་ཡི་འཁོར་དང་ཉེ་དུ་ལ། །

ལེགས་པ་སྦྱིན་ཅིང་ཉེས་པ་སྤོང༌། །

ནང་ནུབ་ཟས་རྣམས་འདུ་བ་ནི། །

ཡུལ་ཁམས་འདི་ན་ཅི་ཡོད་པའི། །

ཡིད་དུ་འོང་དང་རོ་མཆོག་ལྡན། །

དུ་མ་འདུ་བ་དང་བོ་སྟེ། །

དེ་ནས་རྒྱལ་ཁམས་གཞན་གྱི་ཟས། །

ཤིང་ཐོག་བཅུད་དང་ལྡན་པ་དང༌། །

སྨན་སྦྱོར་རྣམ་པ་སྣ་ཚོགས་དང༌། །

ངོ་མཚར་ཅན་གྱི་ཟས་རྣམས་ནི། །

སྐལ་ལྡན་དེ་ལ་འདུ་བར་འགྱུར། །

ནོར་གྱི་རྣམ་པ་ཅི་འདོད་པ། །

བསམས་པ་ཙམ་གྱིས་འདུ་བར་འགྱུར། །

གོས་དང་མལ་ཆ་སྟན་ལ་སོགས། །

བདག་གི་ཡིད་ལ་ཅི་བསམས་པ། །

སྐལ་ལྡན་འདི་ལ་འགྲུབ་པར་འགྱུར། །

འཁོར་ལོས་བསྒྱུར་བའི་བསོད་ནམས་དང༌། །

གྲགས་པ་ཐོབ་པས་འཚེ་བ་མེད། །

གྲུབ་པ་ཐོབ་པས་རྐང་མགྱོགས་དང༌། །

ས་སྤྱོད་མཁའ་ལ་སྤྱོད་པ་དང༌། །

མིག་སྨན་ཚེ་ལ་དབང་བ་འཐོབ། །[page Ad-278]

དབང་བསྐུར་ཚེ་ལ་དབང་བ་དང༌། །

དཔལ་དང་ཡེ་ཤེས་ཕུན་སུམ་ཚོགས། །

ཆོས་དང་ལོངས་སྤྱོད་ཕུན་སུམ་ཚོགས་འཐོབ། །

བསོད་ནམས་ལྡན་ཞིང་ཚོགས་རྫོགས་དང༌། །

ཤི་འཕོས་ནས་ནི་མཐོ་རིས་འཐོབ། །

ཆོས་ཉིད་ཐོབ་པས་མཉམ་པ་དང༌། །

ཉོན་མོངས་རྐྱེན་དབང་མི་འཆོར་དང༌། །

རང་སྣང་ལམ་[199-page Dg]དུ་སློངས་བ་འཐོབ། །

མཆེད་པ་དག་དང་རྫུ་འཕྲུལ་འཐོབ། །

སྣ་ཚོགས་ལུས་ནི་སྤྲུལ་པ་དང༌། །

རང་ལུས་ཟང་ཐལ་འགྱུར་བ་དང༌། །

སངས་རྒྱས་རྟགས་མཚན་འབྱུང་བ་དང༌། །

ས་ཆུ་མེ་རླུང་གནོད་མེད་དང༌། །

ནམ་མཁའ་དག་ལ་འཕུར་བ་དང༌། །

ལུས་ནི་དུམ་བུར་བསིལ་བ་འགྲུབ། །

འཇིག་རྟེན་དབང་བསྒྱུར་ངེས་ཐོབ་པ། །

འདིར་ནི་རིགས་འཛིན་དངོས་གྲུབ་སྟེ། །

གནོད་པ་ཕན་པར་བསྒྱུར་བ་དང༌། །

གཞན་གྱི་ནུས་པ་དབང་བསྒྱུར་ནུས། །

མེ་ནི་ཆུ་རུ་བསྒྱུར་ནུས་དང༌། །

དེ་བཞིན་ཆུ་ཡང་མེར་འགྱུར་དང༌། །

[page My-105b]ས་དང་རླུང་ཡང་དེ་བཞིན་ནོ། །

སྐྱེས་པ་བུད་མེད་བསྒྱུར་བ་དང༌། །

མི་དང་བྱོལ་སོང་ལ་སོགས་དང༌། །

སོ་སོའི་གཟུགས་བརྙན་བསྒྱུར་ནུས་དང༌། །

དེ་བཞིན་ཟས་དང་ནོར་ལ་སོགས། །

ཀུན་གྱི་ནུས་པའང་བསྒྱུར་བར་ནུས། །

གཞན་ཡང་བསད་དང་གསོ་བ་དང༌། །

བཅིང་དང་རེངས་དང་འགུགས་པ་དང༌། །

བསྐྲད་ཅིང་དབྱེ་བའི་ལས་རྣམས་འགྲུབ། །

ཅེས་སོ། །

འདི་དག་སྔོན་བྱུང་དུ་གྲུབ་པའི་གཏམ་རྒྱུད་ངེས་པ་ཡང༌། དེ་ཉིད་ལས།

འདི་ཡི་ལོ་རྒྱུས་བཤད་བྱས་ན། །

སྔོན་ནི་དབུས་འགྱུར་འོད་མའི་[page Ad-279]ཚལ། །

ཚོགས་བདག་ནག་པོ་ཞབས་ཞེས་པ། །

རབ་ཏུ་སྤྲོས་པ་མེད་པའི་དབང༌། །

ཁྱད་པར་བདག་གིས་བསྐུར་ཙམ་ན། །

འབྲས་ཁལ་བརྒྱ་ཕྲག་དྲུག་ལ་ཡང༌། །

བཟའ་དང་བཅའ་དང་མྱང་བ་དང༌། །

བཏུང་བའི་ཚོགས་ནི་བྱས་ནས་ཀྱང༌། །

རྣལ་འབྱོར་ཕོ་མོ་ལྔ་བརྒྱ་ལ། །

ཚོགས་ཀྱི་དགའ་སྟོན་ཆེན་པོ་བྱས། །

དེ་ཚེ་རྣལ་འབྱོར་མ་གཅིག་གིས། །

ཚོགས་བདག་དེ་ལ་འདི་སྐད་སྨྲས། །

ཨེ་མ་བུ་གཅིག་སྐལ་ལྡན་པ། །

ཚོགས་ཀྱི་སྟོན་མོས་མགུ་བ་འདིས། །

ཁྱོད་ལ་དངོས་གྲུབ་འགྲུབ་པར་ངེས། །

བདག་ཀྱང་ཚོགས་ཀྱི་དངོས་གྲུབ་བརྙེས། །

ཞེས་བརྗོད་ནམ་མཁའ་དག་ལ་སོང༌། །

དེ་ནས་དུས་ཚོད་དེ་ཉིད་དུ། །

གླང་པོ་ཞོན་པ་བྱེ་བ་གཅིག །

མ་མོའི་འཁོར་དང་བཅས་ནས་ནི། །

ནམ་མཁའ་དག་ལ་ཤར་ཕྱོགས་སོང༌། །

དེ་ནས་ཞག་[200-page Dg]གསུམ་ལོན་པའི་ཚེ། །

ཚོགས་ཀྱི་བདག་པོ་དེ་ཉིད་ཀྱི། །

འཁོར་དང་བ་གླང་ཁྱི་ལ་སོགས། །

རྐང་པ་ས་ལ་ཁྲུ་གང་གིས། །

རེག་པ་མེད་པར་འགྲོ་བར་གྱུར། །

དེ་ནས་ཚོགས་བདག་དེ་ཉིད་ཀྱི། །

རྫས་དང་ལོངས་སྤྱོད་ཐམས་ཅད་ཀྱིས། །

ཡང་ནི་དབང་བསྐུར་ཞུས་ནས་ནི། །

ཚོགས་ཀྱི་སྟོན་མོགཅིག་བྱས་པས། །

དེ་ཉིད་བྱས་པ་ཙམ་གྱིས་ནི། །

འཁོར་དང་བཅས་ཏེ་ནམ་མཁའ་ལ། །

སྒྲ་དང་བཅས་ཏེ་སོང་བ་ཡིན། །

ད་ལྟ་འཛམ་གླིང་ཤར་གྱི་ཕྱོགས། །

དྷ་རྟུལ་ཅེས་པའི་ཡུལ་ཕྱོགས་ཀྱི། །

ནམ་མཁའ་དག་ལ་མཁའ་འགྲོ་མ། །

འབུམ་ཕྲག་[page Ad-280]བདུན་དང་བཅས་ནས་ནི། །

ཚོགས་ལ་ལོངས་སྤྱོད་རྫོགས་པ་ཡི། །

རྣལ་འབྱོར་རྣམས་ཀྱི་ལས་སྒྲུབ་སྟེ། །

འདི་ལྟར་ཡ་མཚན་དངོས་གྲུབ་ནི། །

སྟོན་མོ་ལས་[page My-106a]ནི་གྲུབ་པས་ན། །

འདི་ཚེ་དགའ་བས་གླུ་བླང་ཞིང༌། །

དེ་བཞིན་དགའ་བས་གར་ཡང་བྱ། །

དགའ་བདེའི་སྤྱོད་ལམ་སྣ་ཚོགས་བྱ། །

དེ་ལྟར་བྱས་པས་དགའ་སྟོན་འགྲུབ། །

ཅེས་སོ། །

དེ་ཡང་དངོས་གྲུབ་བརྒྱད་པོ་དེ་དབང་དང་དེའི་དགའ་སྟོན་ཇི་ཙམ་གྱིས་འགྲུབ་{ཞེ་}[[36]](#footnote-36)ན། འདིར་དེའི་གྲངས་བསྟན་པ་ནི། ཡང་དེ་ཉིད་ལས།

འདི་ལྟར་སྐལ་བ་ལྡན་པས་ནི། །

དབང་བསྐུར་རང་གི་ལོ་གྲངས་སམ། །

བརྒྱ་རྩ་བརྒྱད་དམ་སྟོང་ལ་སོགས། །

སངས་རྒྱས་འབྲས་བུ་འགྲུབ་པར་འགྱུར། །

ཆོས་དང་ལོངས་སྤྱོད་སྤྲུལ་པའི་སྐུ། །

གཅིག་ཆར་དུ་ནི་ཐོབ་པར་ངེས། །

དེ་དག་ཐོབ་པ་དབང་ལས་བྱུང༌། །

གྲགས་པས་དབང་བསྒྱུར་ཉེར་གཅིག་གིས། །

སྟོན་མོར་བཅས་པ་དག་གིས་འགྲུབ། །

དཔལ་ནི་སུམ་ཅུས་ལེགས་པར་འགྲུབ། །

ལོངས་སྤྱོད་དག་ནི་བཞི་བཅུས་སོ། །

ཐོབ་པ་བརྒྱ་ནི་རྩ་བརྒྱད་དོ། །

མཆེད་པ་བརྒྱ་དང་ཉེར་གཅིག་གིས། །

འཇིག་རྟེན་བསྒྱུར་བ་{གཉིས་ཀྱང་}[[37]](#footnote-37)འགྲུབ། །

སངས་རྒྱས་སྟོང་ཕྲག་དག་གིས་འགྲུབ། །

དེས་ན་དབང་བསྐུར་ཆོ་ག་ལ། །

སྟོན་མོ་མེད་ན་དོན་མི་འགྲུབ། །

དགའ་སྟོན་ཆེན་པོ་རབ་བྱས་ན། །

རྣལ་འབྱོར་པ་ཡིས་དོན་རབ་འགྲུབ། །

ཅེས་སོ། །

དེ་བཞིན་དུ་དགའ་སྟོན་གྱིས་ལེགས་པ་[201-page Dg]འགྲུབ་པར། བཀོད་པ་ཆེན་པོ་ལས་ཀྱང༌།

བླ་མ་ཉིད་ལ་དབང་ཐོབ་[page Ad-281]ནས། །

ཟས་ནི་རྣམ་པ་སྣ་ཚོགས་དང༌། །

བཅོས་བུའི་རས་དང་མེན་དྲི་དང༌། །

ཤིང་ཐོག་ཁུར་བ་བཏུང་བ་དང༌། །

ཇི་ལྟར་འབྱོར་པ་སྣ་ཚོགས་པས། །

ཁྱད་པར་བླ་མ་སྤུན་སྲིང་དང༌། །

བླ་མའི་ཉེ་གནས་ཉེ་འཁོར་དང༌། །

དགེ་སློང་ཁྲིམས་ལ་གནས་པ་དང༌། །

ཆོས་སྨྲ་ཡོན་ཏན་ལྡན་པའི་མི། །

གཞན་ཡང་སྙིང་རྗེའི་ཡུལ་རྣམས་ལ། །

དབང་རྫོགས་བཟའ་བཏུང་སུས་བྱིན་པ། །

འདི་ནི་བསྐལ་པ་བྱེ་བའི་བར། །

ཟད་ཅིང་སྟོངས་པ་མ་ཡིན་ནོ། །

རང་འདོད་འབྲས་བུ་ཁྱད་པར་དུ། །

ཇི་ལྟར་བསམས་པ་འགྲུབ་པ་དང༌། །

སངས་རྒྱས་འབུམ་ཕྲག་གྲངས་མེད་ལ། །

ཡོན་ཕུལ་བས་ནི་འདི་དོན་ཆེ། །

དེ་བས་དབང་བསྐུར་སྟོན་མོ་མཆོག །

ཁྱད་པར་ཡོན་[page My-106b]ཏན་བསམ་མི་ཁྱབ། །

ནད་ཞི་སྡུག་བསྔལ་བྲལ་བ་དང༌། །

ལོངས་སྤྱོད་ལྡན་ཞིང་ཚོགས་རྫོགས་དང༌། །

རྫོགས་སངས་རྒྱས་ཀྱི་ཡོན་ཏན་འཐོབ། །

ཅེས་སོ།། །།

## 2.6.2 དབང་བསྐུར་བ་དངོས་ཀྱི་ལམ།

དོན་གཉིས་པ་དབང་བསྐུར་བ་དངོས་ཀྱི་ལམ་ལ་གསུམ་སྟེ། གང་དུ་བསྐུར་བ་དཀྱིལ་འཁོར་གྱི་རྣམ་བཞག {།}**[[38]](#footnote-38)**ཇི་ལྟར་བསྐུར་བ་དབང་གི་རང་བཞིན། དེ་ལྟར་བསྐུར་བའི་དབང་གི་དབྱེ་བའོ། །

### 2.6.2.1 གང་དུ་བསྐུར་བ་དཀྱིལ་འཁོར་གྱི་རྣམ་གཞག

དང་པོ་ལ་གསུམ་ལས།

#### 2.6.2.1.1 ངོ་བོ།

ངོ་བོ་ནི། རང་བྱུང་གི་ཡེ་ཤེས་ལམ་འབྲས་བུ་དང་བཅས་པའི་གཙོ་འཁོར་ངེས་པའོ། །

#### 2.6.2.1.2 ངེས་ཚིག

ངེས་ཚིག་ནི། རྒྱ་གར་གྱི་སྒྲ་ལས་མཎྜ་ལ་{ཅེས་}[[39]](#footnote-39)འབྱུང་བས། བོད་སྐད་དུ་དཀྱིལ་འཁོར་ཏེ། ཆོས་གང་ཞིག་གཙོ་བོ་ལ་འཁོར་གྱིས་མཛེས་པར་བསྐོར་ན་དཀྱིལ་འཁོར་ཞེས་བརྗོད་པ་[page Ad-282]ཡིན་ནོ། །

#### 2.6.2.1.3 དབྱེ་བ།

དབྱེ་ན་གསུམ་སྟེ། གཞི་ལྷུན་གྲུབ་རྩ་བའི་དཀྱིལ་འཁོར། ལམ་གཟུགས་བརྙན་ཐབས་ཀྱི་དཀྱིལ་འཁོར། འབྲས་བུ་རྣམ་དག་རང་བཞིན་གྱི་དཀྱིལ་འཁོར་རོ། །དེ་སྐད་དུ་ཡང༌། རང་ཤར་ལས།

དཀྱིལ་འཁོར་རྣམ་པ་གསུམ་དུ་འདོད། །

རང་བཞིན་དཀྱིལ་འཁོར་ཆེན་པོ་དང༌། །

རྩ་བའི་དཀྱིལ་འཁོར་ཆེན་པོ་དང༌། །

གཟུགས་བརྙན་དཀྱིལ་འཁོར་གསུམ་དུ་བསྟན། །

ཅེས་སོ། །

##### 2.6.2.1.3.1 གཞི་ལྷུན་གྲུབ་རྩ་བའི་དཀྱིལ་འཁོར།

དང་པོ་ནི། [202-page Dg]འགྲོ་བ་ཀུན་ལ་གནས་པ་རང་བྱུང་གི་ཡེ་ཤེས་འོད་གསལ་གྱི་དཀྱིལ་འཁོར་གསུམ་དུ་གནས་པ་དེ་ཡིན་ཏེ། དེ་ཉིད་ལས།

རྩ་བའི་དཀྱིལ་འཁོར་ཆེན་པོ་ནི། །

རང་རང་ཙིཏྟའི་དཀྱིལ་ན་གནས། །

དེ་ཡང་དཀྱིལ་འཁོར་འདི་ལྟ་སྟེ། །

རང་བྱུང་རིག་པ་དཀྱིལ་ཡིན་ཏེ། །

འོད་ལྔའི་སྣང་བ་འཁོར་དུ་འདོད། །

རྩ་བའི་དཀྱིལ་འཁོར་ཆེན་པོ་གཅིག །

རང་རང་དུང་ཁང་དཀར་པོ་ན། །

རྣམ་དག་ཐིག་ལེ་དཀྱིལ་ཡིན་ཏེ། །

ཐིག་ཕྲན་ཟེར་ལྡན་འཁོར་གྱི་ཚུལ། །

རྩ་བའི་དཀྱིལ་འཁོར་ཆེན་པོ་གཉིས། །

རྣམ་དག་སྟོང་པའི་ཀློང་དཀྱིལ་དུ། །

རྡོ་རྗེ་ལུ་གུ་རྒྱུད་ཀྱི་སྐུ། །

དབྱིངས་ཀྱི་སྒྲོན་མ་འཁོར་དུ་འདོད། །

རྩ་བའི་དཀྱིལ་འཁོར་ཆེན་པོ་གསུམ། །

དེ་ལ་སོགས་པའི་དཀྱིལ་འཁོར་རྣམས། །

སྐུ་ཡི་དཀྱིལ་འཁོར་འགྱུར་མེད་ཀློང༌། །

གསུང་གི་དཀྱིལ་[page My-107a]འཁོར་འགག་མེད་ཡངས། །

ཐུགས་ཀྱི་དཀྱིལ་འཁོར་རྟོག་མེད་དངས། །

སྐུ་གསུང་ཐུགས་ཀྱི་དཀྱིལ་འཁོར་ནི། །

རང་རང་དཀྱིལ་དང་འཁོར་དུ་བཅས། །

འགྲོ་མེད་འོང་མེད་[page Ad-283]འགྱུར་བ་མེད། །

རང་རང་ཙིཏྟའི་དཀྱིལ་ན་གནས། །

དེ་ལྟར་དཀྱིལ་འཁོར་ཆེན་པོའི་དོན། །

རང་རང་ལུས་ལ་རྫོགས་པའོ། །

{ཅེས་}[[40]](#footnote-40)སོ། །

##### 2.6.2.1.3.2 ལམ་གཟུགས་བརྙན་ཐབས་ཀྱི་དཀྱིལ་འཁོར།

གཉིས་པ་ནི། དབང་བསྐུར་བའི་བརྡ་མཚོན་པ་བྲིས་པ་རྡུལ་ཚོན་གྱི་དཀྱིལ་འཁོར་དང༌། ཐིག་དང་། ཚོམ་བུའི་དཀྱིལ་འཁོར་རྣམས་ནི་བརྡའི་དཀྱིལ་འཁོར་ལ་བརྟེན་ནས་བསྐྱེད་རྫོགས་བསྒོམ་པ་ན་དམིགས་པའི་ཡུལ་དུ་བསྒོམ་པ་ཏིང་ངེ་འཛིན་གྱི་དཀྱིལ་འཁོར་ལམ་གྱི་ཡོན་ཏན་སྐྱེ་བའི་གཞིར་གྱུར་པ་དོན་གྱི་དཀྱིལ་འཁོར་ཏེ། བརྡ་དོན་ངེས་པའི་དཀྱིལ་འཁོར་དུ་བསྟན་པ་ནི། ཡང་དེ་ཉིད་ལས།

གཟུགས་བརྙན་དཀྱིལ་འཁོར་ཆེན་པོ་ནི། །

དབང་བསྐུར་དམ་པ་བྱེད་པའི་ཚེ། །

དཀྱིལ་འཁོར་རྣམ་པ་གཉིས་སུ་འདོད། །

ཞི་དང་ཁྲོ་བོ་གཉིས་སུ་གསུངས། །

དབང་རྫོགས་བྱེད་ན་དེ་ལྟར་བྱ། །

ཞི་བའི་དཀྱིལ་འཁོར་ཆེན་པོ་ཡི། །

དབུས་སུ་འཁོར་ལོ་རྩིབས་བཞིའོ། །

ཐ་མ་རྡོ་རྗེ་རྭ་བར་བཅས། །

རིན་ཆེན་ཕ་གུ་དག་དང་ནི། །[203-page Dg]

ཟ་ར་ཚགས་ཀྱི་ཕྲེང་བར་ལྡན། །

དེ་བཞིན་སྒོ་དང་སྒོ་ཁྱུད་ལྡན། །

དེ་ནི་ཞི་བའི་དཀྱིལ་འཁོར་ཡིན། །

ཁྲོ་བོའི་དཀྱིལ་འཁོར་འདི་ལྟ་སྟེ། །

དབུས་སུ་འཁོར་ལོ་རྩིབས་བརྒྱད་ལྡན། །

ཕོ་བྲང་གྲུ་གསུམ་མཐིང་ནག་ལྡན། །

དེ་ལ་སོགས་པའི་བྱ་བ་རྣམས། །

རིམ་པ་བཞིན་དུ་ཤེས་པར་བྱ། །

རྡུལ་ཚོན་དཀྱིལ་འཁོར་དག་ཏུ་འདོད། །

ཅེས་སོ། །

##### 2.6.2.1.3.3 འབྲས་བུ་རྣམ་དག་རང་བཞིན་གྱི་དཀྱིལ་འཁོར།

གསུམ་པ་འབྲས་བུ་རྣམ་དག་རང་བཞིན་གྱི་དཀྱིལ་འཁོར་ནི། བརྡ་རྡུལ་ཚོན་གྱི་དཀྱིལ་འཁོར་དུ་ཞུགས་ནས། དོན་ཏིང་ངེ་འཛིན་གྱི་དཀྱིལ་འཁོར་སྤྲོས་བཅས་[page Ad-284]ཞི་ཁྲོའི་ལྟ་བསྒོམ་ཞིང་སྔགས་བཟླས་པ་དང༌། སྤྲོས་མེད་དེའི་རྫོགས་རིམ་ཆོས་ཉིད་མངོན་སུམ་གྱི་དོན་འོད་ཀྱི་དཀྱིལ་འཁོར་ལ་བལྟས་པས། སྣང་བ་བཞི་པོ་ཚད་དུ་ཕྱིན་ཏེ། གཞོན་ནུ་བུམ་པ་སྐུའི་དཀྱིལ་[page My-107b]འཁོར་མངོན་དུ་གྱུར་པ་ན། ཆོས་སྐུའི་དཀྱིལ་འཁོར་དང་རང་སྣང་ལོངས་སྐུའི་དཀྱིལ་འཁོར་རྫོགས་པས་ཞི་ཁྲོ་གཉིས་ཀྱི་རང་བཞིན་དུ་ལྷུན་གྱིས་གྲུབ་པ་ནི། དེ་ཉིད་ལས།

རང་བཞིན་དཀྱིལ་འཁོར་ཆེན་པོ་ནི། །

འོག་མིན་ཆོས་དབྱིངས་ཕོ་བྲང་ན། །

དབུས་ཀྱི་འཁོར་ལོའི་ལྟེ་བ་ལ། །

རྣམ་པར་སྣང་མཛད་དཀྱིལ་ཡིན་ཏེ། །

རིགས་བཞིའི་ལྷ་དང་ལྷ་མོའི་འཁོར། །

རང་བཞིན་དཀྱིལ་འཁོར་ཆེན་པོ་གཅིག །

ཤར་ཕྱོགས་འཁོར་ལོའི་རྩིབས་སྟེངས་ན། །

རྡོ་རྗེ་སེམས་དཔའ་དཀྱིལ་ཡིན་ཏེ། །

རིགས་བཞི་སེམས་དཔའི་འཁོར་གྱིས་བསྐོར། །

རང་བཞིན་དཀྱིལ་འཁོར་ཆེན་པོ་གཉིས། །

ལྷོ་ཕྱོགས་འཁོར་ལོའི་རྩིབས་སྟེང་ན། །

རིན་ཆེན་འབྱུང་ལྡན་དཀྱིལ་ཡིན་ཏེ། །

རིན་ཆེན་[204-page Dg]རིགས་ཀྱི་འཁོར་གྱིས་བསྐོར། །

རང་བཞིན་དཀྱིལ་འཁོར་ཆེན་པོ་གསུམ། །

ནུབ་ཕྱོགས་འཁོར་ལོའི་རྩིབས་སྟེངས་ན། །

སྣང་བ་མཐའ་ཡས་དཀྱིལ་ཡིན་ཏེ། །

པདྨ་རིགས་ཀྱི་འཁོར་གྱིས་བསྐོར། །

རང་བཞིན་དཀྱིལ་འཁོར་ཆེན་པོ་བཞི། །

བྱང་ཕྱོགས་འཁོར་ལོའི་རྩིབས་སྟེང་ན། །

དོན་ཡོད་གྲུབ་པ་དཀྱིལ་ཡིན་ཏེ། །

ལས་ཀྱི་རིགས་ཀྱི་འཁོར་གྱིས་བསྐོར། །

རང་བཞིན་དཀྱིལ་འཁོར་ཆེན་པོ་ལྔ། །

མ་བསྐྱེད་རྫོགས་པའི་ཚུལ་དུ་གནས། །

དེ་ཡང་བཞུགས་ཚུལ་[page Ad-285]འདི་ལྟ་སྟེ། །

ཞི་བའི་ཆ་ལུགས་སྐུ་དང་ལྡན། །

བཞེངས་པ་དང་ནི་བཞུགས་པ་དང༌། །

ཡབ་དང་ཡུམ་དུ་སྣང་བ་དང༌། །

ཕྱག་རྒྱ་དང་ནི་ཏིང་འཛིན་ནོ། །

སྒོ་བ་སྒོ་མ་འཁོར་དང་བཅས། །

ཐུབ་པ་དྲུག་ལ་སོགས་པ་ཡི། །

འཁོར་ནི་དཔག་ཏུ་མེད་པའོ། །

དེ་ཡང་ཕྱག་མཚན་ཐ་དད་དང༌། །

ཕྱག་རྒྱ་གར་ལ་སོགས་པ་བསྒྱུར། །

སྒྲ་དང་རོལ་མོ་སྣ་ཚོགས་ཀྱིས། །

གཙོ་བོ་ཡབ་ལ་མཆོད་པ་བྱེད། །

རང་བཞིན་དཀྱིལ་འཁོར་ཆེན་པོ་ནི། །

ལྷ་དང་ལྷ་མོ་ཐམས་ཅད་ཀྱང༌། །

འགྱིང་བའི་སྟབས་དང་བཅས་པའོ། །

ཀུན་ཀྱང་འོད་ཟེར་ལྔ་ལྔར་ལྡན། །

རང་ལས་བྱུང་ཞིང་རང་ལ་རོལ། །

དེ་ཡང་དབུ་བརྒྱན་ལྔ་ལྔ་དང༌། །

དཔུང་རྒྱན་དང་ནི་མགུར་ཆུ་དང༌། །

ཕྱག་གདུབ་དང་ནི་ཞབས་གདུབ་དང༌། །

[page My-108a]དོ་ཤལ་དང་ནི་སེ་མོ་དོ། །

དེ་བཞིན་རྒྱན་གྱི་རྣམ་པ་དང༌། །

མཚན་དང་དཔེ་བྱད་ལྡན་པའི་སྐུ། །

མ་འདྲེས་སོ་སོའི་མཚན་ཉིད་འཛིན། །

དབུས་མཐིང་ཤར་ཕྱོགས་དཀར་པོ་སྟེ། །

ལྷོ་ཕྱོགས་སེར་པོ་ནུབ་ཕྱོགས་དམར། །

བྱང་ཕྱོགས་ལྗང་གུར་རྫོགས་པའོ། །

རིགས་ཀྱི་ཁ་དོག་དེ་བཞིན་ནོ། །

དེ་ནི་རང་བཞིན་དཀྱིལ་འཁོར་རོ། །

ཞི་བ་རེ་རེའི་དབུ་རྒྱན་ལ། །

ཁྲོ་བོའི་ཚོམ་བུ་ལྔ་ལྔ་ཚང༌། །

དེ་ཡང་ཚང་ལུགས་འདི་ལྟ་སྟེ། །

རྣམ་པར་སྣང་མཛད་དབུ་རྒྱན་དུ། །

བུདྡྷ་ཧེ་རུ་གཙོ་བོར་འདོད། །

ཤར་དུ་བཛྲ་ཧེ་རུ་ཀ །

ལྷོ་རུ་{རད་ན་}[[41]](#footnote-41)ཧེ་རུ་ཀ །

ནུབ་ཏུ་{པད་མ་}[[42]](#footnote-42)ཧེ་རུ་ཀ །

བྱང་དུ་ཀརྨ་ཧེ་རུ་ཀ །

དེ་བཞིན་ཞི་བའི་དབུ་རྒྱན་དུ། །

ཁྲོ་བོའི་དབུ་རྒྱན་ལྔ་[page Ad-286]ལྔའོ། །

རང་བཞིན་དཀྱིལ་འཁོར་ཆེན་པོར་འདོད། །

ཁྲོ་བོ་རྣམས་ཀྱི་བཞུགས་ཚུལ་ནི། །

སྟངས་སྟབས་དང་ནི་བརྡེག་པའི་ཚུལ། །

བརྗིད་པའི་ཚུལ་དང་གཏུམ་པ་དང༌། །

ཁྲོ་བ་དང་ནི་མཆེ་བ་གཙིགས། །

གཉེར་མ་གློག་སྟོང་འགྱུ་བཞིན་དང༌། །

འབྲུག་སྒྲ་དང་ནི་རུ་ལུའི་སྒྲ། །

སྟག་ལྤགས་དང་ནི་གླང་ཆེན་ལྤགས། །

སྦྲུལ་[205-page Dg]དང་ཐོད་པའི་སེ་རལ་ཁ། །

ཕྱག་ན་མཚོན་ཆ་སྣ་ཚོགས་ཐོགས། །

དེ་ཡང་དབུ་གསུམ་ཕྱག་དྲུག་གོ །

དེ་ཡང་ཁ་དོག་འདི་ལྟ་སྟེ། །

མཐིང་ནག་དང་ནི་དཀར་ནག་དང༌། །

སེར་ནག་དང་ནི་དམར་ནག་སྐུ། །

ལྗང་ནག་ཕྲིན་ལས་རྫོགས་པའོ། །

དེ་བཞིན་རང་བཞིན་དཀྱིལ་འཁོར་རོ། །

{ཅེས་}[[43]](#footnote-43)སོ། །

### 2.6.2.2 ཇི་ལྟར་བསྐུར་བ་དབང་གི་རང་བཞིན།

གཉིས་པ་ཇི་ལྟར་བསྐུར་བ་དབང་གི་རང་བཞིན་ལ་བཞི་སྟེ། སྤྲོས་པ་དང་བཅས་པ་དང༌། སྤྲོས་པ་མེད་པ་དང༌། ཤིན་ཏུ་སྤྲོས་པ་མེད་པ་དང༌། རབ་ཏུ་སྤྲོས་པ་མེད་པའོ། །དེ་སྐད་དུ་ཡང༌། ཐལ་འགྱུར་ལས།

དབང་བསྐུར་བ་ཡི་ཆོ་ག་བཤད། །

ཕྱི་དང་ནང་དང་གསང་བ་དང༌། །

གསང་བ་ཡོངས་སུ་རྫོགས་པ་ཡི། །

བསྡེབས་ནི་རྣམ་པ་བཞི་དག་གིས། །

འགྲོ་བའི་ལུས་ངག་ཡིད་སེམས་བཞི། །

རྣམ་པར་དག་པར་བྱ་བའི་ཕྱིར། །

དབང་ནི་རྣམ་པ་བཞི་ཡིས་ཀྱང༌། །

སྐལ་བ་ལྡན་པ་སྨིན་པར་བྱ། །

སྤྲོས་བཅས་ཉིད་དང་[page My-108b]སྤྲོས་མེད་དང༌། །

ཤིན་ཏུ་སྤྲོས་པ་མེད་པ་དང༌། །

དེ་བཞིན་རབ་ཏུ་སྤྲོས་པ་མེད། །

དབྱེ་བ་བཞི་ཡི་ཚུལ་གྱིས་ནི། །

དད་ལྡན་རང་རྒྱུད་སྨིན་པར་བྱེད། །

ཅེས་སོ། །

དེ་ཡང་[page Ad-287]ཕྱིར། དཔྱིིད་དང༌། དབྱར་དང༌། སྟོན་དང༌། དགུན་ཏེ་དུས་བཞི། ནང་དུ་ལུས་དང༌། ངག་དང༌། ཡིད་དང༌།{།}[[44]](#footnote-44) སེམས་ཏེ་ཚོགས་པ་བཞི་དང༌། གསང་བར་གཏི་མུག་དང༌། ཞེ་སྡང་དང༌། འདོད་ཆགས་དང༌། ཆ་མཉམ་པ་བཞིའི་གནས་དག་པར་བྱེད་པ་ལ། བུམ་པ་དང༌། གསང་བ་དང༌། ཤེས་རབ་ཡེ་ཤེས་དང༌། ཚིག་དབང་རིན་པོ་ཆེ་ཡོངས་སུ་རྫོགས་པ་བཞིས་དག་པར་སྦྱོང་ཞིང༌། ཚོགས་དང༌། སྦྱོར་བ་དང༌། མཐོང་བ་དང༌། བསྒོམ་པའི་ལམ་བཞི་བགྲོད་ནས། སྤྲུལ་སྐུ་དང༌། ལོངས་སྐུ་དང༌། ཆོས་སྐུ་དང༌། ངོ་བོ་ཉིད་ཀྱི་སྐུ་བཞི་ཐོབ་པར་བྱེད་པའི་ཕྱིར་སྤྲོས་བཅས་དང༌། སྤྲོས་མེད་དང༌། ཤིན་ཏུ་སྤྲོས་མེད་དང༌། རབ་ཏུ་སྤྲོས་མེད་བཞིར་བཞག་ཅིང་གྲངས་ངེས་པ་ཡིན་ནོ།། །།

#### 2.6.2.2.1 སྤྲོས་པ་དང་བཅས་པ།

དེ་ལ་དང་པོ་སྤྲོ་བཅས་ཀྱི་དབང་ལ་གསུམ་སྟེ། སྤྲོ་བཅས་སྤྱིའི་རྣམ་པར་བཞག་པ། བྱེ་བྲག་བསྟན་པ། གསུམ་པའི་དོན་ངོས་[206-page Dg]བཟུང་བའོ། །

##### 2.6.2.2.1.1 སྤྲོས་བཅས་སྤྱིའི་རྣམ་པར་གཞག་པ།

དང་པོ་ནི། བླ་ན་མེད་པའི་རྒྱུད་འདི་ནས། རང་དང་གཞན་དང་གཉིས་ཀའི་དོན་བསྒྲུབ་པ་ལ་ལྟོས་ནས། སྤྲོས་བཅས་སྤྱིའི་དབང་རྣམ་པར་བཞག་པ་བཅུ་གཉིས་ནང་ཚན་གྱི་དབྱེ་བ་དུ་མ་དང་བཅས་པས། ཁྲུས་ཀྱི་དབང་ནས་དབང་རིན་པོ་ཆེའི་འཁོར་ལོ་རྣམ་པར་བཤད་པའི་བར་དུ་གསུངས་ཏེ། རྫོགས་པ་རང་བྱུང་དབང་གི་ཆུ་བོའི་རྒྱུད་ལས།

གནས་ལུགས་འགག་པ་མེད་པའི་དབང༌། །

བྱ་བ་རྒྱུན་དུ་སྤྱོད་པའི་དབང༌། །

འདས་པ་རྗེས་སུ་བཟུང་བའི་དབང༌། །[page Ad-288]

མ་འོངས་གནད་ལ་བསྒེར་པའི་དབང༌། །

ད་ལྟ་སྨིན་པར་བྱེད་པའི་དབང༌། །

མ་རྫོགས་རྫོགས་པར་བྱེད་པའི་དབང༌། །

ཐམས་ཅད་བཟློག་པར་བྱེད་པའི་དབང༌། །

གསོ་བྱེད་ཡོ་བྱད་སྨན་གྱི་དབང༌། །

འདུལ་བྱེད་རོ་ལངས་གསེར་བསྒྲུབ་དབང༌། །

ཐལ་བྱེད་རོ་བསྲེག་འཁོར་ལོའི་དབང༌། །

{བསྒྲུབ་}[[45]](#footnote-45)བྱེད་རལ་གྲི་མཚོན་ཆའི་དབང༌། །

སྨིན་བྱེད་སྡོམ་པ་རྣམ་བཞིའི་དབང་། །

ཐམས་ཅད་དབང་[page My-109a]གི་ངོ་བོར་བསྟན། །

ཅེས་སོ། །

##### 2.6.2.2.1.2 བྱེ་བྲག་བསྟན་པ།

གཉིས་པ་ནི། དེ་དག་གི་ནང་ནས་གནས་ལུགས་རང་ལ་ཡོད་པ་ལ་གཞི་བྱས་ཏེ་ད་ལྟ་སྨིན་པར་བྱ་བའི་དོན་དུ་སྡོམ་པ་བཞིའི་དབང་ངེས་པ་བསྐུར་བ་ནི། དཀྱིལ་འཁོར་སྤྲོས་བཅས་ཆེན་པོ་དང༌། འབྲིང་དང༌། བསྡུས་པ་གསུམ་ལས། ཆེན་པོ་ནི། ཐལ་འགྱུར་ལས།

སྤྲོས་པ་ཅན་གྱི་དོན་དུ་ཡང༌། །

བསྙེན་པ་བསྒྲུབ་པ་ཉེ་བར་བསྙེན། །

མཚན་ཉིད་ཚང་བའི་བླ་མས་བྱ། །

གཞན་ཡང་ས་ཡི་ཆོ་ག་དང༌། །

སྟ་གོན་ཐིག་དང་ཚོན་དགྱེ་བ། །

རྒྱུད་ལ་འབྱོངས་པས་དཀྱིལ་འཁོར་བཞིན། །

དེ་ནས་དབང་བསྐུར་ཆོ་ག་ཡང༌། །

ཉན་ཐོས་ཐེག་པ་ནས་བརྩམས་ཏེ། །

རིམ་པ་བརྒྱད་པོ་རྫོགས་བྱས་ནས། །

རྫོགས་ཆེན་རིག་པའི་རྩལ་དབང་བསྐུར། །

དེ་དག་སོ་སོའི་དགོས་པ་དང༌། །

འཇུག་ཅིང་ནུས་པའི་ཁྱད་པར་བཤད། །

ཅེས་པས། སྔོན་དུ་བསྙེན་པ་དང༌། བསྒྲུབ་པ་དང༌། ཉེ་བར་བསྙེན་པ་རྣམས་རྫོགས་ནས། དུས་ལ་བབ་པ་ན་སའི་ཆོ་ག་དང༌། ལྷ་དང༌བུམ་པ་དང༌སློབ་མ་སྟ་གོན་ལ་གནས་[207-page Dg]པ་སྟེ་ནུབ་དང་པོར་[page Ad-289]བྱ་བའི་ཆོ་ག་རྫོགས་ནས། སང་ཉིན་ཐིག་གདབ་པ་དང༌། ཚོན་དགྱེ་བ་དང༌། དཀྱིལ་འཁོར་བསྒྲུབ་པ་དང༌། བདག་དང་སློབ་མ་འཇུག་པ་ལ་སོགས་པ་བྱས་ནས། དངོས་གཞི་དབང་བསྐུར་པའི་རིམ་པ་ལ་ཕྱི་དང༌། ནང་དང༌། གསང་བ་དང༌། ཡོངས་སུ་རྫོགས་པ་བཞིའི་རིམ་པས། ཉན་ཐོས་ནས་རྫོགས་པ་ཆེན་པོའི་བར་དགུ་པོ་ཀུན་ལ་དབྱེ་བས། སུམ་བཅུ་རྩ་དྲུག་ཏུ་འགྱུར་ཡང༌། འདིར་རིགས་བསྡུ་བས་བཞིར་དབྱེ་བའི། ཕྱིའི་དབང་བསྐྲུར་བ་ནི། རིམ་པ་དགུའི་གྲུབ་མཐའ་འདོད་རྒྱལ་གྱི་དབང་དུ་བྱས་ནས། འདི་དག་རེ་རེ་ལ་ཡང་ཕྱི་ནང་གསང་བ་ཡོངས་རྫོགས་བཞི་བཞིར་བཤད་དོ། །

ཉན་ཐོས་ཀྱི་སྐབས་སུ་སྐྲ་བཞར་བ་དང༌། སྟོད་གཡོགས་སྦྱིན་པ་དང༌། སྨད་གཡོགས་སྦྱིན་པ་དང༌། ཆོས་གོས་སྦྱིན་པ་དང༌། དགེ་ཚུལ་གྱི་སྡོམ་པ་སྦྱིན་པ་དང༌། དེ་ནས་དགེ་སློང་གི་སྡོམ་པ་[page My-109b]སྦྱིན་པ་དང༌། བསིལ་བྱེད་དང་ལྷུང་བཟེད་སྦྱིན་པ་ལ་སོགས་པ་ནི་ཕྱིའོ། །དེ་ནས་ནང་རང་སངས་རྒྱས་དང༌། གསང་བ་བྱང་ཆུབ་སེམས་དཔའ་སྟེ། ཕྱིའི་ཕྱི་ནང་གསང་བ་གསུམ་གྱིས། རྒྱུའི་ཐེག་པ་གསུམ་གྱི་དབང་རྫོགས་པས། རྒྱུ་བྱང་ཆུབ་ཀྱི་སེམས་བརྟན་པ་དང༌། ཀུན་རྫོབ་བྱང་ཆུབ་ཀྱི་སེམས་ལས་སུ་རུང་བ་དང༌། ཆོས་ཀྱི་བྱ་བ་རྒྱུའི་ས་བོན་རྣམས་ལ་འཇུག་ཏུ་རུང་བའི་རྣམ་པ་ལ་དབང་བར་གྱུར་པས་ན་དབང་ཞེས་བྱ་བའོ། །དེ་རེ་རེ་ལའང་ཕྱི་ནང་གསང་བ་ཡོངས་རྫོགས་དང་བཞི་བཞི་སྟེ། བཅུ་གཉིས་སུ་བཤད་དོ། །

དེ་ནས་ནང་གསང་སྔགས་ཀྱི་ཐེག་[page Ad-290]པ་གསུམ་གྱི་དབང་རྫོགས་པར་བྱས་པས། ལམ་གྱི་བྱང་ཆུབ་ཀྱི་སེམས་ཐམས་ཅད་ལ་དབང་བས་ན་དབང་སྟེ། འདིའི་དུས་སུ་ཆུ་དང༌། ཅོད་པན་དང༌། རྡོ་རྗེ་དང༌། དྲིལ་བུ་ལ་ནན་ཏན་དུ་བསྐུར་བའོ། །འདིས་ནི་འབྲས་བུ་བྱང་ཆུབ་ཀྱི་སེམས་ལ་དབང་བས་ན་དབང་ཞེས་བྱའོ། །འདི་དག་ལའང་ཕྱི་ནང་གསང་བ་ཡོངས་རྫོགས་ཏེ་བཞི་བཞི་ཡོད་པས་བཅུ་གཉིས་སོ། །

དེའང་མ་ཧཱ་ཡོ་གའི་དུས་སུ་བུམ་པའི་[208-page Dg]དབང་ལ་ནན་ཏན་དུ་བྱས་པས། ཕན་པ་དང་ནུས་པ་འཇོག་པའི་བྱེ་བྲག་ཁྱད་པར་དུ་སྐྱེ་བ་ལ་དགོངས་པའོ། །

ཨ་ནུའི་སྐབས་སུ་གསང་བའི་དབང་ཞེས་བྱ། ནང་གི་དབང་ཞེས་ཀྱང་བྱ་སྟེ། རིག་མ་ལ་ནན་ཏན་དུ་བྱས་ཏེ་བསྐུར་བས། ཀུན་རྫོབ་བྱང་ཆུབ་སེམས་ལ་ལོངས་སྤྱོད་ཅིང་དེ་ཉིད་ལ་དབང་བས་ན་དབང་ཞེས་བྱའོ། །

གསང་བ་རྫོགས་པ་ཆེན་པོའི་སྤྲོས་བཅས་ཀྱི་དབང་གི་དུས་སུ་ནི། ཕྱི་བུམ་པ་ལ་བརྟེན་པ་ལ། རྨ་བྱ་དང༌། མེ་ལོང་དང༌། མདའ་དང༌། རལ་གྲི་དང༌། སྐུ་ཙ་ཀ་ལི་དང༌། གསུང་ཡིག་འབྲུ་དང༌། ཐུགས་ཕྱག་མཚན་ལ་བརྟེན་ནས་བསྐུར་བ་ལ། ཁྱད་པར་གྱི་རྫས་བདུན་གྱིས་སྲིད་པ་བདུན་འགགས་པར་བྱེད་པའོ། །ཐུགས་ཕྱག་མཚན་ལ། ཕྱི་རྒྱལ་སྲིད་རིན་པོ་ཆེ་སྣ་བདུན་ལ་བརྟེན་ནས་བསྐུར་བས་འདུ་བ་ཕུན་སུམ་ཚོགས་པ་དང༌། འཁོར་དང་ལོངས་སྤྱོད་ཕུན་སུམ་ཚོགས་པ་ལ་དབང་བས་ན་དབང་ངོ༌། །

ནང་བཀྲ་ཤིས་པའི་[page My-110a]རྫས་བརྒྱད་ལ་བརྟེན་ནས་བསྐུར་བས་འདོད་པའི་དོན་ཕུན་སུམ་ཚོགས་པ་ལ་དབང་བས་ན་དབང་[page Ad-291]ངོ༌། །རིན་པོ་ཆེ་སྣ་བདུན་ལ། ཕྱི་རྒྱལ་ཐབས་སྤྱི་བླུགས་སུ་བསྐུར་བས་སྟོང་གསུམ་གྱི་འཇིག་རྟེན་གླིང་བཞི་རི་རབ་དང་བཅས་པ་ལ་དབང་ཐོབ། ནང་ཡེ་ཤེས་སྤྱི་བླུགས་ལ་བརྟེན་ནས་བསྐུར་བས་སེམས་དང་ཡེ་ཤེས་ལ་དབང་ཐོབ་པའོ། །བཀྲ་ཤིས་རྫས་བརྒྱད་ཀྱི་སྐབས་སུ། ཕྱི་རིགས་ལྔ་ཁ་དོག་ཏུ་བསྐུར་བས་རིགས་ལྔའི་ཞིང་ཁམས་ལ་དབང་ཐོབ། ནང་བཀྲ་ཤིས་ཀྱི་ལྷ་མོ་བརྒྱད་དུ་བསྐུར་བས་ཆོས་ཀྱི་དབྱིངས་ལ་དབང་ཐོབ་པའོ། །དེ་དག་ནི་བུམ་པའི་བྱེད་པ་སྔོན་དུ་འགྲོ་བས་བསྡུས་པའི་ཕྱིར་བུམ་པའི་དབང་ངོ༌། །

སྤྲོས་མེད་གསང་བ་ལ་བརྟེན་ནས་བསྐུར་བ་ནི། བདུད་རྩི་ལྔ་དང༌། བྷན་དྷ་དང༌། རྔེའུ་ཆུང་དང༌། ཐོད་པ་དང༌། ཤ་ལྔ་དང༌། རིན་པོ་ཆེ་ལྔ་དང༌། ཁྱད་པར་དབང་ཆེན་གྱི་སྐུ་དང༌། མཆོག་གི་རྫས་བདུན་ལ་བརྟེན་ནས་བསྐུར་བས། ནང་སྲིད་པའི་འཁོར་ལོ་བདུན་རྒྱུན་ཆད་པར་བྱེད་པའོ། །ཁྱད་པར་དབང་ཆེན་གྱི་སྐུ་ནི་འབུར་དུ་བཏོད་པ་དང༌། ལུགས་སུ་བླུགས་པ་དང༌། རིས་སུ་བྲིས་པ་གསུམ་མོ། །དེའང་རིས་སུ་བྲིས་[209-page Dg]པས་ཐུན་མོང་དང༌། འབུར་གྱིས་མཆོག་དང༌། ལུགས་ཀྱིས་གཉིས་ཀའི་དངོས་གྲུབ་ཀྱི་རྒྱུ་བྱེད་པའོ། །དེ་ཡང་སྐུ་སྣང་བ་མཐའ་ཡས་ལ་བརྟེན་ནས་བསྐུར་བས་ལུས་ཡི་དམ་གྱི་སྐུར་གསལ་བའི་དབང་ཐོབ། གསུང་སྤྱན་རས་གཟིགས་ཀྱི་སྐུ་ལ་བརྟེན་ནས་བསྐུར་བས། ངག་ཡི་གེ་སྒྲའི་འཁོར་ལོ་ལ་དབང་ཐོབ། ཐུགས་དབང་ཆེན་འདུས་པ་དཔལ་གྱི་སྐུ་ལ་བརྟེན་ནས་བསྐུར་བས་བསྐྱེད་རྫོགས་ཟུང་འཇུག་གཉིས་སུ་མེད་པའི་དབང་ཐོབ་བོ། །

སྤྲོས་བཅས་ཀྱི་ཤིན་ཏུ་སྤྲོས་མེད་ཤེས་རབ་ཡེ་ཤེས་རིག་མ་ལ་བརྟེན་པ་[page Ad-292]ལ། སིན་དྷུ་ར་དང༌། མེ་ལོང་ཡུ་བ་ཅན་དང༌། དུང་གཡས་སུ་འཁྱིལ་བ་དང༌། ཐོད་པ་སྲུབས་མེད་པ་དང༌། རུས་པའི་རྒྱན་ཆ་ལྔ། ཐལ་ཆེན། ཞག་གི་ཟོ་རིས་དང༌། བྱང་སེམས་གཉིས་ཏེ། གསང་བ་སྙིང་པོའི་རྫས་བདུན་[page My-110b]ལ་བརྟེན་ནས་བསྐུར་བས། གསང་བ་སེམས་འཇུག་པའི་ལས་བདུན་རྒྱུན་ཆད་པའོ། །བྱང་སེམས་གཉིས་མེ་ལོང་ལ་བརྟེན་ནས་སྤྱི་བོར་བསྐུར་བས་སངས་རྒྱས་ཐམས་ཅད་ཀྱི་སྐུ་རྡོ་རྗེར་དབང་ཐོབ་པའོ། ལྕེ་ལ་སྲིན་མཐེབ་ཀྱིས་བསྐུར་བས་གསུང་རྡོ་རྗེ་བརྟན་པ་ཐོབ་བོ། །རྡོ་རྗེ་ལ་བརྟེན་ནས་གསང་བར་བསྐུར་བས་ཐུགས་རྡོ་རྗེའི་བརྟན་པ་ཐོབ་བོ། །དེ་ནས་མཁའ་གསང་བྱང་ཆུབ་སེམས་སུ་དབང་བསྐུར་བས་གཉིས་སུ་མེད་པའི་ཡེ་ཤེས་ཆེན་པོར་དབང་ཐོབ་བོ། །སྐབས་འདིར་གསང་བ་དང་ཤེས་རབ་ཡེ་ཤེས་གཉིས་རྒྱུ་འབྲས་སུ་བསྟན་ནས་གསུམ་པར་བཞག་གོ །རང་བཞིན་དུ་སྐུ་གསུང་ཐུགས་ཡན་ཆད་བུམ་པར་བསྡུད་ལ། འདི་གཉིས་སོ་སོར་བྱེད་དོ། །

སྤྲོས་བཅས་ཀྱི་ཡོངས་སུ་རྫོགས་པ་སེམས་ཀྱི་དཀྱིལ་འཁོར་ལ་བརྟེན་པ་ལ། སྤངས་པ་དང༌། རྟོགས་པ་དང༌། དད་པ་དང༌། བརྩོན་འགྲུས་དང༌། སྙིང་རྗེ་དང༌། ཤེས་རབ་དང༌། དམིགས་པ་དག་པའི་རྫས་བདུན་ལ་བརྟེན་ནས་བསྐུར་བས། ཁམས་གསུམ་དུ་འཇུག་པའི་སྦྱོར་བ་བདུན་རྒྱུན་ཆད་པའོ། །དེ་ཡང་ཚིགས་སུ་བཅད་པ་ལ་བརྟེན་ནས། ཡིད་དཔྱོད་འཛིན་པའི་ལྟ་བ་ལས་ལོག་པའི་དབང་ཐོབ་པའོ། །ཚིགས་བཅད་ནི་བརྡ་ཆེན་པོ་[210-page Dg]བཞི་པོ་དག་སྟེ་ཆོ་ག་བཞིན་ནོ། །བླ་ན་མེད་པ་ཡོངས་སུ་རྫོགས་པའི་ཕྱི་ནང་གསང་བ་ཡོངས་རྫོགས་བཞི་ནི། སྐབས་འདིར་བརྡ་བཞིའི་དོན་ལ་ངོས་བཟུང་བ་སྟེ། དེ་ལྟར་སུམ་ཅུ་རྩ་དྲུག་ནི་[page Ad-293]སྤྲོས་བཅས་ཆེན་པོའི་དབང་རྣམ་པར་བཞག་པའོ། །

སྤྲོས་བཅས་འབྲིང་ནི། དེ་དག་ལས་ཉུང་དུ་བསྡུས་པ་སྟེ། རིག་པ་རང་ཤར་ལས།

དབང་ལ་རྣམ་པ་གཉིས་ཀྱིས་བསྟན། །

རྟོགས་པ་ཡེ་ཤེས་དབང་བསྐུར་དང༌། །

མ་རྟོགས་རྒྱུ་མཚོན་དབང་བསྐུར་རོ། །

ཅེས་གསུངས་པས། འདི་ལ་རྣམ་པ་གཉིས་ཡིན་ཏེ། མཚན་བཅས་རྒྱུ་མཚོན་གྱི་དབང་དང༌། མཚན་མེད་ཡེ་ཤེས་ཀྱི་དབང་ངོ༌། །

དང་པོ་ནི། དོན་གྱི་ཡེ་ཤེས་མཚོན་བྱེད་ཀྱི་ཐབས་སུ་[page My-111a]བྱུང་བ་སྟེ། འདི་ལ་མཚན་མ་རྫས་ལ་བརྟེན་པ་དང༌། བྲིས་པ་རྡུལ་ཚོན་ལ་བརྟེན་པ་དང༌། ཡུམ་གྱི་བྷ་ག་ལ་བརྟེན་པ་གསུམ་ལས། རྫས་ནི། བཀྲ་ཤིས་བརྒྱད་དང༌། རིན་ཆེན་བདུན་དང༌། གཏོར་མ་གསུམ།{།}[[46]](#footnote-46) རྡུལ་ཚོན་གྱི་དཀྱིལ་འཁོར་དེར་ཞུགས་ནས་བུམ་པའི་བྱེད་པ་སྔོན་དུ་འགྲོ་བ་ཞི་ཁྲོ་གཙོ་འཁོར་གྱི་སྐུ་གསུང་ཐུགས་ལ་བརྟེན་ནས་བསྐུར་བའོ། །ཡུམ་ནི་མཁའ་གསང་བདེ་བ་ཆེན་པོའི་དབང་དང༌། གསང་བ་དངས་མ་རྣམ་གཉིས་ཀྱི་དབང་ངོ༌། །དེ་དག་ཀྱང༌། རང་ཤར་ལས།

མ་རྟོགས་རྒྱུ་མཚོན་དབང་བསྐུར་ནི། །

མཚན་མའི་རྫས་ལ་བརྟེན་པ་དང༌། །

རྡུལ་ཚོན་དཀྱིལ་འཁོར་བརྟེན་པ་དང༌། །

ཡུམ་གྱི་བྷ་གས་དབང་བསྐུར་རོ། །

མཚན་མ་རྫས་ལ་རྣམ་གསུམ་སྟེ། །

བཀྲ་ཤིས་རྫས་བརྒྱད་བསྐུར་ཐབས་དང༌། །

རིན་ཆེན་བུམ་པའི་དབང་བསྐུར་དང༌། །

ཤ་ཁྲག་གཏོར་མའི་བསྐུར་ཐབས་སོ། །

དཀྱིལ་འཁོར་བསྐུར་ཐབས་རྣམ་གསུམ་སྟེ། །

འཁོར་གྱི་དཀྱིལ་འཁོར་བསྐུར་ཐབས་དང༌། །

ཙ་ཀ་ལི་ཡི་བསྐུར་ཐབས་[page Ad-294]དང༌། །

དབུས་ཀྱི་ཕོ་བྲང་བསྐུར་ཐབས་སོ། །

ཡུམ་ལ་རྣམ་པ་གསུམ་དུ་གསུངས། །

ཕྱག་རྒྱའི་སྒོ་ནས་དབང་བསྐུར་དང༌། །

བྷ་ག་དང་ནི་རྡོ་རྗེ་ཡི། །

དབང་བསྐུར་དམ་པ་མཆོག་ཡིན་ནོ། །

བྱང་སེམས་དཀར་[211-page Dg]དམར་བསྐུར་ཐབས་སོ། །

མ་རྟོགས་རྒྱུ་མཚོན་དབང་བསྐུར་རོ། །

ཅེས་པ་དང༌། ཡང༌།

མ་རྟོགས་པ་ཡི་ཚིག་སྒོ་ནས། །

རྫས་རེས་དོན་རེ་བསྟན་པར་བྱ། །

སྐྱེད་པ་ཞི་བའི་དབང་དང་ནི། །

རྫོགས་པ་ཁྲོ་བོའི་དབང་བསྐུར་རོ། །

གསང་མཚན་རྡོ་རྗེར་དབང་ཡང་བསྐུར། །

བཀའ་རྟགས་པོ་ཏིའི་དབང་བསྐུར་ཞིང༌། །

དེ་ལ་སོགས་པའི་རྫས་རྣམས་ཀུན། །

རིམ་པ་བཞིན་དུ་བསྐུར་བར་བྱ། །

{ཅེས་}[[47]](#footnote-47)སོ། །

གཉིས་པ་མཚན་མེད་ཡེ་ཤེས་ཀྱི་དབང་ནི། ཕྱི་སྣང་བ་སེམས་ཀྱི་རོལ་པར་བསྐུར་བ། ནང་བསྒོམ་པ་སེམས་ཀྱི་བཞག་ཐབས་སུ་བསྐུར་བ། གསང་བ་རིག་པ་ཡེ་ཤེས་ཀྱི་རང་ངོར་བསྐུར་བའོ། །རིག་པ་ལའང་[page My-111b]ངོ་སྤྲོད་ཉི་ཤུ་རྩ་གཅིག་གིས་དབང་པོ་དང་སྦྱར་ཏེ་དཔེ་དོན་རྟགས་གསུམ་དུ་བསྐུར་བ་དང༌། རིག་པ་རྐྱང་པ་འོད་ལྔ་རང་གསལ་དུ་བསྐུར་བ་དང༌། ཤར་གྲོལ་རིས་མེད་རྫོགས་པ་ཆེན་པོ་སྤང་བླང་བྱ་{བཙལ་}[[48]](#footnote-48)ལས་འདས་པར་བསྐུར་བ་སྟེ་གསུམ་དུ་གསུངས་པ་ཡང༌། དེ་ཉིད་ལས།

རྟོགས་པའི་ཡེ་ཤེས་དབང་བསྐུར་ནི། །

རྣམ་པ་གསུམ་དུ་ཤེས་པར་བྱ། །

སེམས་ཅན་སྣང་བ་ཕྱི་ལྟར་བསྐུར། །

བསྒོམ་པ་སེམས་འཛིན་ནང་ལྟར་བསྐུར། །

ངོ་སྤྲོད་ཉི་ཤུ་རྩ་གཅིག་གིས། །

གསང་བའི་དབང་དུ་བསྐུར་བར་བྱ། །

ངོ་སྤྲོད་ལ་ཡང་རྣམ་གསུམ་སྟེ། །

དཔེ་དོན་རྟགས་གསུམ་[page Ad-295]ཚོགས་པ་ཡིས། །

མཚོན་པའི་དབང་ཆེན་བསྐུར་བར་བྱ། །

རིག་པའི་ཡེ་ཤེས་ངོ་སྤྲོད་བྱ། །

གསང་བའི་ཡེ་ཤེས་དབང་བསྐུར་རོ། །

རིག་པ་རྐྱང་པའི་ངོ་སྤྲོད་ཀྱིས། །

གཟུགས་སྐུའི་ཞིང་ཁམས་དབང་བསྐུར་བྱ། །

རྟོགས་པའི་ཡེ་ཤེས་དབང་མཆོག་ནི། །

ཅིར་སྣང་རིག་པར་ཤེས་པའོ། །

རིག་པ་དགག་སྒྲུབ་མེད་པ་ཡི། །

དབང་རྣམས་དུས་གཅིག་རྫོགས་པའོ། །

དབང་རྣམས་གྲོལ་བྱེད་གདམས་ངག་གོ། །

དམིགས་མེད་དཀྱིལ་འཁོར་ཆེན་པོ་ཡི། །

དབང་ནི་རང་ལ་ཡོད་པའོ། །

དེ་ཡང་དོན་ལ་བཀྲོལ་ཏེ་གསུངས། །

གཅིག་བཀྲོལ་གཉིས་བཀྲོལ་ཐམས་ཅད་བཀྲོལ། །

གྲོལ་བ་རང་བྱུང་གཞན་ལས་མེད། །

རང་[212-page Dg]བྱུང་དབང་ཆེན་དེ་བཞིན་ནོ། །

དོན་གྱི་དབང་མཆོག་དཀྱིལ་འཁོར་ལ། །

གཅིག་རྫོགས་གཉིས་རྫོགས་ཐམས་ཅད་རྫོགས། །

དོན་དབང་ཡེ་ཤེས་མཚོན་པ་ལ། །

གཅིག་མེད་གཉིས་མེད་ཐམས་ཅད་མེད། །

རྡོ་རྗེའི་དོན་རྟོགས་དབང་ཆེན་ལ། །

གཅིག་བྱུང་གཉིས་བྱུང་ཐམས་ཅད་བྱུང༌། །

སྟོང་པ་ཡེ་ཤེས་དབང་ཆེན་ལ། །

གཅིག་སྐྱེ་གཉིས་སྐྱེ་ཐམས་ཅད་སྐྱེ། །

རྟོགས་ན་དབང་མཆོག་དེ་ལྟར་བསྐུར། །

ཅེས་སོ། །

དེ་ཡང་རང་ལ་ཡེ་ནས་ཡོད་པའི་དབང་བླ་མས་ངོ་སྤྲོད་པ་ལ་བསྐུར་བའི་ཐ་སྙད་དུ་བརྗོད་པ་ཡིན་ནོ། །དེ་དག་གི་དོན་གྱི་མངོན་པར་རྟོགས་པ་ལག་ལེན་ལ་བསྐུར་ན། བླ་མ་གྲུབ་པ་ཐོབ་པ་རྣམས་[page My-112a]ཀྱིས་སིལ་བུ་དུམ་བུ་གང་རུང་རེ་རེས་ཀྱང་སློབ་མ་ལ་དབང་རྫོགས་པར་འཐོབ་པས། ཇི་[page Ad-296]སྐད་གསུངས་པ་དེས་འགྲུབ་ལ། གྲུབ་པ་མ་ཐོབ་པ་རྣམས་ཀྱིས་དེ་ཐམས་ཅད་དྲིལ་ནས་བསྐུར་བས་དོན་འགྲུབ་པའི་ཕྱིར། དེའི་རྣམ་པར་བཞག་པ་ལ་དབང་བཞི་ལས།

དང་པོ་རྡུལ་ཚོན་གྱི་དཀྱིལ་འཁོར་དུ་ལྷ་དང༌། བུམ་པ་དང༌། སློབ་མ་སྟ་གོན་དུ་བྱ་བ་རྫོགས་ནས། བུམ་པའི་བྱེད་པ་སྔོན་དུ་འགྲོ་བས་བཀྲ་ཤིས་རྫས་བརྒྱད། རྒྱལ་སྲིད་སྣ་བདུན། ཞི་བ་དང་ཁྲོ་བོའི་སྐུ་ཙ་ཀ་ལིའམ། འབུར་རམ། ལུགས་མས་དབང་བསྐུར་ཞིང་། རྡོ་རྗེ་བྱིན་ལ་མིང་གི་དབང་བསྐུར་ཏེ། བཀའ་རྟགས་ཕྱག་རྒྱའི་དབང་པོ་ཏིས་བསྐུར་ནས། དཔལ་གྱི་གཏོར་མའི་དབང་གིས་འཕྲིན་ལས་རྫོགས་པར་བྱེད་པ་ཡན་ཆད་བུམ་དབང་ཞེས་བྱའོ། །

དེ་ནས་བྱང་སེམས་གཉིས་སྦྱིན་པ་ནི་གསང་དབང་ངོ༌། །དེ་ནས་ཆགས་བྲལ་ལ་ཕྱག་རྒྱའི་དམིགས་པ་དང༌། ཕྱག་རྒྱ་འཆའ་བ་ཙམ་གྱིས་བསྐུར་ལ། ཆགས་ཅན་ལས་ཀྱི་མུ་དྲ་དངོས་ལ་བསྐུར་བ་གཉིས་ནི། ཤེས་རབ་ཡེ་ཤེས་སོ། །དེ་ཡན་ཆད་མ་རྟོགས་རྒྱུ་མཚོན་གྱི་དབང་ཞེས་བྱའོ། །

དེ་ནས་བཞི་པ་ཚིག་དབང་ནི། རྟོགས་པ་ཡེ་ཤེས་ཀྱི་དབང་སྟེ། ཕྱི་ལྟ་བ། ནང་བསྒོམ་པ། གསང་རིག་པ་གསུམ་གྱིས་བསྐུར་བའོ། །རིག་པ་ལའང་ངོ་སྤྲོད་ཀྱིས་རང་ངོ་སྤྲད་པ། མངོན་སུམ་གྱིས་དོན་ལ་ལྟ་བ། [213-page Dg]ཤར་གྲོལ་གྱིས་གནད་ལ་བསྒེར་བ་དང་གསུམ་དུ་ཕྱེ་ནས་ངོ་འཕྲོད་ངོ་ཤེས་པར་སྤྲད་པ་ནི་རིག་པ་རྩལ་གྱི་དབང་ཞེས་བྱའོ། །

དེ་ལྟར་དབང་བཞི་ངེས་པ་ནི། སྤྲོས་བཅས་འབྲིང་གི་རྣམ་པར་བཞག་པའོ། །

སྤྲོས་བཅས་བསྡུས་པ་ནི། [page Ad-297]དོན་སྤྲོས་ཞེས་བྱ་སྟེ། དང་པོ་རིག་པའི་ཡེ་ཤེས་ལྔ་མཚོན་པ་རྡུལ་ཚོན་གྱི་དཀྱིལ་འཁོར་དུ། བདག་དང་སློབ་མ་ཞུགས་ནས། བུམ་པ་དང༌། གསང་བ་དང༌། ཤེས་རབ་ཡེ་ཤེས་དང༌། ཚིག་དབང་རྫོགས་པ་[page My-112b]ཆེན་པོ་བརྡ་བཞིས་བསྐུར་ནས། དགའ་སྟོན་གྱི་བར་དུ་བྱེད་པའོ། །འདི་ནི་བྷི་མ་ལས་ལྕེ་བཙུན་ལ་དངོས་སུ་བསྐུར་བའི་རིམ་པ་སྟེ། དིང་སང་ཡང་ཕྱག་ལེན་དུ་མཛད་ལ། གཞན་གཉིས་གྷུ་རུ་ཇོ་འབེར་ནས་ཆད་པ་ཡིན་ཞེས་ཀྱང་གྲག་ལ། དེའི་གོང་ནས་བརྡ་ཙམ་ལས། ཕྱག་ལེན་དུ་མེད་དོ་ཞེས་ཀྱང་གྲག་སྟེ། གཏེར་ནས་བྱོན་ནས་ཕྱག་བཞེས་སུ་འདེབས་དཀའ་བས་མ་བཏབ་པར་མངོན་ལ། དོན་སྤྲོས་ཀྱིས་ཆོག་པ་དང༌། ལག་ལེན་དུ་འདེབས་ནའང་དབང་གི་རྩ་བ་ཡོད་པས་དཀའ་བ་མེད་ལ། བཏབ་ཀྱང་འགལ་བ་མེད་དོ་ཞེས་བླ་མ་གསུང་ངོ༌། །དེ་དག་གིས་དབང་བཞིའི་ལས་རིམ་བསྟན་ཟིན་ཏོ།། །།

##### 2.6.2.2.1.3 དོན་ངོས་བཟུང་བ།

དོན་གསུམ་པ་ཤེས་རབ་ཡེ་ཤེས་ཀྱི་དབང་རྟོགས་དཀའ་བའི་ནང་དོན་ཕྱག་རྒྱའི་རྣམ་པར་བཞག་པ་བསྟན་པ་ལ་བཅུ་བདུན་ཏེ། རིག་མ་བརྟག་ཅིང་བཙལ་པ་དང༌། དེ་ཇི་ལྟར་དགུག་པ་དང༌། རྩའི་མཚན་ཉིད་བརྟག་པ་དང༌། བྱང་ཆུབ་ཀྱི་སེམས་རྒྱས་པར་བྱ་བ་དང༌། གཟུངས་མ་ལ་བསླབ་པར་བྱ་བས་སྔགས་ཀྱི་ལམ་དུ་ངེས་པར་བཟུང་བ་དང༌། དེ་ལ་བདེ་བ་བསྐྱེད་པའི་ཐབས་ཀྱི་མན་ངག་དང༌། སྦྱོར་བ་ཁྱད་པར་ཅན་གྱི་གནད་ཀྱིས་རྩ་བཙལ་ཞིང་བཟུང་བ་དང༌། ཀུན་རྫོབ་ཀྱི་ཐིག་ལེ་ལུས་ཀྱི་[page Ad-298]གནད་ལ་བརྟེན་ནས་དབབ་པ་དང༌། ལུས་ཀྱི་འདུག་སྟངས་དང༌རླུང་གི་གནད་ཀྱིས་བཟུང་བ་དང༌། ཐིག་ལེ་ཇི་ལྟར་སྦྱང་བ་བདེ་ཆེན་གྱི་ཕྱག་རྒྱ་ལ་སྦྱར་བ་དང༌། དེ་ལ་བདེ་བ་སྐྱེ་བའི་གོ་{རིམས་}**[[49]](#footnote-49)**ངེས་པར་སྦྱར་བ་དང༌། དེ་ཉིད་ལྟ་བ་དང་སྦྱར་ཞིང་འགྱུར་བརྩི་བ་དང༌། ཐིག་ལེ་རྩའི་དམིགས་[214-page Dg]སུ་བགྲམ་ཞིང་རླུང་དང་བསྲེས་པས་ལུས་ཀྱི་སྟོབས་རྒྱས་པར་བྱ་ཞིང་། དོན་དམ་པ་བྱང་ཆུབ་ཀྱི་སེམས་ལ་སྦྱར་བ་དང༌། སློབ་མའི་དོན་དུ་ལན་གསུམ་དུ་བཟློག་ནས་སླར་ཕབ་སྟེ་དབང་བསྐུར་བ་ཁྱད་པར་ཅན་གྱི་ངེས་ཤེས་དང་སྦྱར་བ་དང༌། སློབ་མ་ལ་བདེ་ཆེན་བཟུང་ཡུལ་དུ་བྲལ་བའི་ཉམས་[page My-113a]སྐྱེས་པའི་ཚད་བཟུང་བ་དང༌། རྒྱུན་དུ་བསྟེན་ན་མི་མཐོང་བར་བྱ་བ་དང༌། དབང་གི་དུས་ལས་གཞན་དུ་མི་བསྟེན་ན་ཡོན་ཕུལ་ལ་རང་གི་གནས་སུ་ཅི་བདེར་བཏང་བའོ། །

###### 2.6.2.2.1.3.1 རིག་མ་བརྟག་ཅིང་བཙལ་པ།

དང་པོ་ནི། རིགས་དང༌། དབྱིབས་དང༌། ཁ་དོག་དང༌། སྤྱོད་ལམ་གྱི་སྒོ་ནས་བརྟག་པ་བཞི་ལས།

2.6.2.2.1.3.1.1 རིགས་གྱི་སྒོ་ནས་བརྟག་པ།

རིགས་ཀྱི་སྒོ་ནས་བརྟག་པ་ལ་གསུམ་[[50]](#footnote-50)ལས།

2.6.2.2.1.3.1.1.1 ཕྱིའི་རིགས།

ཕྱིའི་རིགས་ནི། རྒྱལ་རིགས་ཀྱིས་བདེ་བར་གཤེགས་པའི་རིགས་ཀྱི་སངས་རྒྱས་འགྲུབ་ལ། རྗེའུའི་རིགས་ཀྱིས་རྡོ་རྗེ་དང༌། དམངས་རིགས་ཀྱིས་རིན་པོ་ཆེ་དང༌། བྲམ་ཟེས་པདྨ་དང༌། གདོལ་པའི་རིགས་ཀྱིས་ལས་ཀྱི་རིགས་ཀྱི་སངས་རྒྱས་འགྲུབ་པའོ། །སངས་རྒྱས་གང་རུང་གཅིག་གིས་འགྲུབ་བོ་སྙམ་ན་མ་ཡིན་ཏེ། རིགས་སོ་སོ་ལ་རིག་མ་ཡང་སོ་སོ་མེད་ན་མི་འགྲུབ་བོ། །སངས་རྒྱས་རིགས་ལྔར་བྱུང་བ་ལྟར་རིག་མ་ཡང་ལྔར་ངེས་སོ། །དེ་ལྟར་ཡང༌། [page Ad-299]དབང་བཀོད་ཆེན་པོ་ལས།

སངས་རྒྱས་རིགས་ཀྱང་བྱེ་བྲག་ལས། །

རིག་མའང་དེ་བཞིན་བྱེ་བྲག་འགྱུར། །

ཞེས་སོ། །

2.6.2.2.1.3.1.1.2 ནང་གི་རིགས།

ནང་གི་རིགས་ནི། གནོད་སྦྱིན་གྱི་བུ་མོ་དང༌། ལྷའི་བུ་མོ་དང༌། ཀླུའི་བུ་མོ་དང༌། ཚངས་པའི་བུ་མོ་དང༌། །བརྒྱ་བྱིན་གྱི་བུ་མོ་ལྔ་ནི་ལས་རྒྱའི་རིགས་ཏེ། །རྡོ་རྗེ་མཁའ་འགྲོ་སྡོམ་པ་ལས། {།}[[51]](#footnote-51)

ལྷ་དང་ལྷ་མིན་གནོད་སྦྱིན་ནམ། །

ཀླུ་དང་{བརྒྱ་}[[52]](#footnote-52)བྱིན་ཚངས་པ་དང༌། །

རིགས་ལས་ལྷག་པར་ཕྱག་རྒྱས་ཤིས། །

བཀུག་ལ་རང་གིས་ལེགས་པར་སྦྱར། །

{ཅེས་}[[53]](#footnote-53)སོ། །

སྔོན་ཀོ་ས་ལའི་སློབ་དཔོན་དཔལ་ལྡན་བདེ་བ་ཆེན་པོས་ཚངས་པ་དང་། {རྒྱལ་}[[54]](#footnote-54)བྱིན་ལ་སོགས་པའི་བུ་མོ་བཀུག་ནས་དབང་བསྐུར་བས་དངོས་གྲུབ་བརྙེས་པ་བཞིན་ནོ། །

2.6.2.2.1.3.1.1.3 གསང་བའི་རིགས།

གསང་བའི་རིགས་ནི་བཞི་སྟེ། རིགས་ཅན་བཞིའི་རྩ་ལས་བུད་མེད་རྣམས་མི་འདའོ། །[215-page Dg]དེའང་དུང་ཅན་མ་དང༌། གླང་སྣ་ཅན་མ་དང༌། {པད་མ་}[[55]](#footnote-55)ཅན་དང༌། རི་{དགས་}[[56]](#footnote-56)ཅན་དང༌། བ་གླང་ཅན་མའོ། །དུང་ཅན་མ་ནི། སྐྲ་ནག་ལ་སོ་ལེགས་ཤིང་ཐགས་[page My-113b]བཟང༌། གླང་སྣ་མ་སྐྲ་ངན་ལ་མདུན་ན་སོ་ལྷག་ཡོད། {པད་མ་}[[57]](#footnote-57)ཅན་ནི། སྐྲ་སེར་ལ་གཡས་སུ་ལི། རི་{དགས་}[[58]](#footnote-58)ཅན། སྐྲ་ངན་ལ་དཔྲལ་གདེངས་ཆེ། བ་གླང་ཅན། སྐྲ་བཟང་ལ་དཔྲལ་བ་ན། གཉེར་མ་གྱེན་དུ་འགྲེང་བ་ཡོད་པའོ། །དེའང་{པད་མ་}[[59]](#footnote-59)ཅན་གྱིས་བདེ་བ་ལྷག་པར་སྐྱེ་བར་བྱེད་ཅིང་ཆོས་ཉིད་གསལ་བའི་གྲོགས་ཏེ། དཔེར་ན་{པད་མ་}[[60]](#footnote-60)རྒྱ་ས་པ་དང་མ་རྒྱས་པ་ལྟ་བུའི་རྩ་ཡོད་པས། རྩའི་ཁ་འབྱེད་པའི་གདམས་ངག་[page Ad-300]གཙོ་ཆེའོ། །རི་{དགས་}[[61]](#footnote-61)ཅན་ནི། རི་{དགས་}[[62]](#footnote-62)ཀྱི་རྒྱལ་པོ་ཨེ་ན་ཡའི་བྱིན་པ་ལྟ་བུར་རྩ་མཇུག་ཕྲ་བ་སྟེ། འདི་ལ་ཨེ་ན་ཡའི་བྱིན་པ་ལྟར་ཕྲ་བ་ལ་འཕྲིམ་པ་སྟེ། རྩ་སླང་བའི་མན་ངག་གལ་ཆེའོ། །གླང་སྣ་མ་ནི། གླང་པོའི་སྣ་ལྟར་གྱེན་ལ་ལོག་ནས་ཡོད་པས་ཏེ། འདི་ལ་འགུགས་པའི་མན་ངག་གཙོ་ཆེའོ། །བ་གླང་ཅན་ནི། རྩ་བག་ལ་ཉལ་ནས་ཤེས་པ་ལ་སྒྲིན་མེད་པ་སྟེ། འདི་ལ་རྩ་སྦྱང་བའི་མན་ངག་གཙོ་ཆེའོ། །དུང་ཅན་མ་ནི། དུང་གཡས་སུ་འཁྱིལ་པ་དང་འདྲ་སྟེ། འདི་ལ་རྩ་གཅུད་པའི་མན་ངག་གཙོ་ཆེའོ། །དེ་དག་ལྔ་ཡང་ཡེ་ཤེས་ལྔའི་རིགས་འཛིན་པར་བྱེད་པས་ན་ལྔར་ངེས་ལ། བདེ་བ་ལམ་དུ་བྱེད་པ་ལ་{པད་མ་}[[63]](#footnote-63)ཅན་ལས་ལྷག་པ་མེད་དོ། །

དེ་ཡང་རིགས་ཅན་ལྔས་བཏུམས་པས་བྱང་སེམས་དངོས་སུ་བུད་མེད་རྣམས་ལ་མི་འབྱུང་ལ། སྐྱེས་པ་རྣམས་ལ་ཐིག་ལེ་འབྱུང་བ་ནི་རིགས་ལྔའི་རྩ་མེད་པས་དངོས་སུ་འབྱིན་པར་ནུས་ལ། བྱང་སེམས་དམར་པོ་དངོས་སུ་མི་འབྱུང་བ་ནི་རིགས་ཅན་ལྔ་མེད་པས། རྩ་ཁ་ཁྱད་པར་གྱི་གནས་འགྱུར་བ་མེད་པའི་ཕྱིར་རོ། །རྩ་གྱེན་རྒྱུག་ཏུ་ཡོད་པས་སྣ་བུག་གཡས་པ་ནས་སྣ་ཁྲག་འབབ་སྟེ། སྐྱེས་པ་ན་ཚོད་དར་ལ་བབ་པ། ལུས་ལ་འབྱུང་བའི་ནད་མེད་པ་རྣམས་སོ། །དེ་ཡང་རི་{དགས་}[[64]](#footnote-64)ཅན་གྱིས་ལུས་སྤེལ་བའི་ལས་འགྲུབ། དུང་ཅན་མས་ངག་སྤེལ་བའི་ལས་འགྲུབ། གླང་སྣ་མས་ཡིད་སྤེལ་བའི་ལས་འགྲུབ། [216-page Dg]བ་གླང་[page My-114a]ཅན་མས་སེམས་སྤེལ་བའི་ལས་འགྲུབ། {པད་མ་}[[65]](#footnote-65)ཅན་གྱིས་བདེ་བ་ལུས་ལ་རྒྱས་པའི་ལས་འགྲུབ་སྟེ། དབང་[301]བཀོད་ཆེན་པོ་ལས།

བུད་མེད་ཐམས་ཅད་རིགས་ཅན་ལྔ། །

དེ་ཡི་བཀོད་པ་བདེ་བ་ཆེ། །

རྣལ་འབྱོར་དངོས་གྲུབ་རྫོགས་པའོ། །

{ཅེས་}[[66]](#footnote-66)སོ། །

2.6.2.2.1.3.1.1.4 ཡོངས་སུ་རྫོགས་པའི་རིགས།

ཡོངས་སུ་རྫོགས་པའི་རིགས་ནི། ཐུན་མོང་གི་དངོས་གྲུབ་འབྱུང་བའི་རིགས་ཕལ་པ་མ་དང༌། མཆོག་གི་དངོས་གྲུབ་འབྱུང་བའི་རིགས་མཁའ་འགྲོ་མ་གཉིས་སོ། །

ཕལ་པ་མ་ནི། མིག་ཡངས་པ། སྐྲ་གཡས་སུ་འཁྱིལ་པ་ལ། ཡ་སོ་ལ་ལྷག་ཡོད་པ། གཡོན་ནས་ལྟས་ན་དགྱེ་བ་ལ། གཡས་ནས་བལྟས་ན་དགུ་བར་མངོན་པ། ཐད་ཀ་ནས་ལྟས་ན་རབ་ཏུ་དྲང་བའོ། །

མཁའ་འགྲོ་མ་ནི། སྐྲ་གྱེན་ལ་{བཟེང་}[[67]](#footnote-67)པ། འགྲམ་ཡངས་ལ་ཡན་ལག་ཕྲ་བ། མིག་དཀྱུས་རིང་བའོ། །དེ་ཡང། དབང་བསྐུར་རྫོགས་པ་ལས། །

ཁྱད་པར་མཆོག་གི་རིགས་ནི་གཉིས་སུ་བརྟག །

ཐབས་དང་ཤེས་རབ་འབྲེལ་བས་བདེ་བ་འཐོབ། །

འདིས་ནི་ངེས་པའི་ལུང་རབ་སྟེར་བར་འགྱུར། །

{ཅེས་}[[68]](#footnote-68)སོ། །

[[69]](#footnote-69)དེ་ཡང་རིག་མའི་ངོ་བོ་ཐུན་མོང་ལས་ཁྱད་པར་གྱི་ཡེ་ཤེས་རྫོགས་པར་བྱེད་པའོ། །

ངེས་ཚིག་ནི། རིག་པའི་ཡེ་ཤེས་མངོན་གསུམ་དུ་རིག་པས་ནི་རིག་པའོ། །མ་{ཅེས་}[[70]](#footnote-70)པ་འཇིག་རྟེན་ན་ཡང་མ་ལ་མ་བརྟེན་པ་མེད་ལ། ས་གཞི་དང་འདྲ་བའི་རིག་མ་ལ་མ་བརྟེན་པའི་སངས་རྒྱས་མི་འབྱུང་བས་སོ། །ཡང་ན་ལ་ལ་ནས་གཟུངས་མ་ཞེས་བཤད་དེ། སེམས་ཀྱི་བདེ་བའི་གཟུངས་ལུས་ལ་བརྟེན་ནས་སྐྱེ་བས་ན་གཟུངས་ཞེས་བྱ་ལ། འདི་ཉིད་འབྱོངས་པས་ལུས་གཟུངས་འཕེལ་བར་བྱེད་པའོ། །མ་ནི་ནམ་མཁའ་དང་འདྲ་སྟེ། [page Ad-302]ནམ་མཁའ་ལ་མ་བརྟེན་པའི་འཇིག་རྟེན་གྱི་ཁམས་མེད་པ་བཞིན་ནོ། །

ལ་ལ་ནས་ཕྱག་རྒྱ་མ་ཞེས་བཏགས་ཏེ། ཕྱག་ནི་འཛིན་པ་སྟེ། འཁོར་བ་ལས་སངས་རྒྱས་ཀྱི་སར་འཛིན་པའོ། །རྒྱ་ནི་རྒྱས་འདེབས་པ་སྟེ་འཁོར་བ་བྱང་ཆུབ་ཀྱི་རྒྱས་འདེབས་པའོ། མ་ནི་འཚོ་བའི་ཟས་དང་འདྲ་སྟེ། ཟས་མེད་ན་འཆི་[page My-114b]བ་ལྟར། [217-page Dg]ཕྱག་རྒྱ་མ་ལ་མ་བརྟེན་པའི་རྟོགས་པ་མི་སྐྱེ་བས་ན། དེ་མ་སྐྱེས་ན་ཁམས་གསུམ་དུ་འཆིང་བར་བྱེད་པའོ། །

དེ་ལ་དབྱེ་ན། ཕྱིའི་རིགས་ལྔ་དང༌། ནང་གི་ལྔ་དང༌། གསང་བའི་ལྔ་དང༌། ཡོངས་རྫོགས་ཀྱི་གཉིས་ཏེ་བཅུ་བདུན་ནི། དེ་ཉིད་ལས།

རིགས་ཀྱི་བརྟག་པ་བཅུ་བདུན་དང༌། །

ཡེ་ཤེས་གོ་{རིམས་}[[71]](#footnote-71)ཀྱང་དེར་མཚུངས། །

{ཅེས་}[[72]](#footnote-72)སོ། །

2.6.2.2.1.3.1.2 དབྱིབས་གྱི་སྒོ་ནས་བརྟག་པ།

གཉིས་པ་དབྱིབས་ལ་བརྟག་པ་ནི། རྐེད་པ་ཕྲ་ལ་ལུས་པོ་ལྡེམ་པ། ཡན་ལག་ཕྲ་ལ་སེན་མོའི་བཀྲག་དང་ལྡན་པ། ལུས་དྲང་པོར་གནས་པ། ལུས་བོངས་ཆུང་བ་ནི་བདེ་བས་ལུས་རྒྱས་པའི་རྟགས་སོ། །དེ་ཉིད་ལས།

རིང་བ་མ་ཡིན་ཐུང་བ་མིན། །

དགྱེ་བ་མ་ཡིན་དགུ་པ་མིན། །

{ཅེས་}[[73]](#footnote-73)སོ། །

2.6.2.2.1.3.1.3 ཁ་དོག་གི་སྒོ་ནས་བརྟག་པ།

གསུམ་པ་ཁ་དོག་ལ་བརྟག་པ་ནི། ཧ་ཅང་དཀར་བ་མ་ཡིན། གནག་པ་མ་ཡིན། ཧ་ཅང་སེར་བ་མ་ཡིན། དམར་བ་མ་ཡིན། དེ་དག་ལས་ཐལ་དྲགས་པ་མ་ཡིན་པར། སྔོ་བསངས་སུ་འདུག་པ་ནི་གཙོ་བོའི་རིགས་ངེས་པར་འགྲུབ་པ་སྟེ། མིག་ཡངས་པ་སྨིན་{འཚམས་}[[74]](#footnote-74)ཀྱི་བར་མ་ཆད་པ། སོ་དཀར་ལ་ཐགས་དམ་པ་སྟེ། འདི་ནི་བདེ་བ་སྟེར་བས་{པད་མ་}[[75]](#footnote-75)ཅན་ཞེས་བཤད་དོ། །སྔ་མ་ལས།

དཀར་བ་མ་ཡིན་གནག་[page Ad-303]མིན་ཞིང༌། །

{ཅེས་}[[76]](#footnote-76)སོ། །

2.6.2.2.1.3.1.4 སྤྱོད་ལམ་གྱི་སྒོ་ནས་བརྟག་པ།

བཞི་པ་སྤྱོད་ལམ་གྱི་སྒོ་ནས་བརྟག་པ་ནི། ཅི་བྱེད་པ་དལ་བ་དང༌། འགྲོ་ན་ངང་པའི་འགྲོས་དང་འདྲ་བ་དང༌། ངག་སྙན་ལ་སིང་བག་དང་ལྡན་པ་དང༌། སྨྲ་བ་སོས་དལ་བ་དང༌། འགྲོ་བའི་ཚེ་གཡས་སུ་འགྲོ་བའོ། །ངང་རྒྱུད་རིང་ཞིང་སྤྱོད་པ་འཇམ་པ་དང༌། སེམས་བཟང་ལ་སྤྲོ་རིང་བ་དང༌། ངོ་ཚ་ཆེ་བ་སྟེ། སྔ་མ་ལས།

ལུས་སེམས་སྤྱོད་ལམ་ཡངས་པ་དང༌། །

ཇི་ལྟར་བྱེད་པ་དལ་བ་ཉིད། །

འདིས་ནི་བདེ་ཆེན་འཕེལ་བའོ། །

{ཅེས་}[[77]](#footnote-77)སོ། །

[[78]](#footnote-78)འདི་དག་གི་ངེས་པ་རྒྱས་པར་ནི། རྫོགས་པ་རང་བྱུང་ལས།

དེ་ལྟར་གསང་ཐུབ་བུ་རྣམས་ལ། །

གསང་བའི་དབང་ཉིད་བྱེད་འདོད་ན། །

གཟུངས་མ་ཡིད་དང་འཐད་པ་བཙལ། །

དེ་ཡང་མཚན་ཉིད་བརྟག་པ་གཅེས། །

དེ་ཡ་མཚན་ཉིད་བརྟག་པ་ནི། །

རིགས་ནི་རྣམ་པ་བཞིར་[218-page Dg]བཤད་དེ། །

འབྲས་བུ་སྐུ་བཞི་ཐོབ་པར་ངེས། །

རིགས་ནི་རེ་རེ་དག་ལ་ཡང༌། །

ཁ་དོག་མང་ཞིང་བརྟག་[page My-115a]པར་དཀའ། །

རིགས་ནི་འདི་ལྟར་ཤེས་པར་བྱ། །

པདྨའི་རིགས་དང་དུང་ཅན་ཏེ། །

རི་མོ་ཅན་དང་ཧར་ཏིའོ། །

རིགས་ནི་དེ་དག་བརྟག་པ་སྟེ། །

ཁ་དོག་འགྲོས་དང་སྐད་ཀྱིས་བརྟག །

ཁ་དོག་བརྟག་པ་འདི་ལྟ་སྟེ། །

པདྨའི་རིགས་སུ་གང་འདོད་པ། །

བྱད་ནི་བཟླུམ་ཞིང་ཤ་མདོག་སྨུག །

སྐད་ཕྲ་ཡིད་དུ་འོང་སྨྲ་ཞིང༌། །

གཟུགས་དང་བོངས་ནི་ཆུང་ཞིང་སྦོམ། །

ཡིད་དུ་འོང་ཞིང་ཆགས་པ་སྐྱེ། །

སྐྲ་ཡི་མདོག་སེར་ལི་ལ་འཇམ། །

སེན་མོའི་འོད་ཀྱང་དམར་ལ་{དངས།}[[79]](#footnote-79) །

སྨིན་{འཚམས་}[[80]](#footnote-80)བར་ཡང་མ་ཆད་[page Ad-304]དེ། །

ལོ་ནིི་བཅོ་ལྔ་ཉིད་ལོན་པ། །

{པད་མའི་}[[81]](#footnote-81)མཚན་ཉིད་ཡིན་པར་འདོད། །

དུང་ཅན་དག་གི་མཚན་ཉིད་ནི། །

བྱད་ཉིད་ཆེ་ཆུང་སྙོམས་པ་སྟེ། །

ཁ་དོག་དཀར་ཞིང་སོ་ཡང་དཀར། །

ལུས་ནི་རགས་ཤིང་དཔའ་རྟུལ་ཆེ། །

གཟུགས་བཟང་ཡིད་དུ་འོང་བ་སྟེ། །

མིག་རྩ་ཡིད་ཙམ་དམར་བ་ལ། །

སྐྲ་ཡང་གནག་ཅིང་འཛུམ་ཁ་སྙི། །

སོར་མོ་ཕྲ་ཞིང་མཉེན་{བཅུག་}[[82]](#footnote-82)ཆེ། །

སེང་གེ་ལྟ་བུའི་འགྲོས་དང་ལྡན། །

སྐད་ནི་ཚངས་པའི་དབྱངས་དང་མཚུངས། །

བཅུ་དྲུག་ལོ་དང་ལྡན་པ་ན། །

དུང་ཅན་ཡིན་པར་རབ་ཏུ་བཤད། །

རི་མོ་ཅན་[page Ad-305]གྱི་མཚན་ཉིད་ནི། །

ཁ་ཉིད་ཆུང་ཞིང་ཤ་ཡང་སེར། །

བྱད་ཀྱི་དཀྱུས་ཀྱང་རིང་བ་སྟེ། །

གཟུགས་ཉིད་ཕྲ་ཞིང་སྨྲ་ཉུང་བ། །

དཔའ་བརྟུལ་ཆེ་ཞིང་ཞུམ་པ་ལྟར། །

མིག་གི་འབྲས་བུ་དཀར་ནག་ཕྱེད། །

སྐད་ཀྱི་ང་རོ་ཆུང་བ་སྟེ། །

ཤ་སྲབ་མཚོན་སྤུ་གསལ་བ་དང༌། །

ཡིད་དུ་འོང་ཞིང་གླང་ཆེན་འགྲོས། །

བཅུ་བཞི་ལོ་དང་ལྡན་པ་སྟེ། །

རི་མོ་ཅན་དུ་ཡང་དག་འདོད། །

ཧར་ཏི་མ་ཡི་མཚན་ཉིད་ནི། །

བྱད་དཀྱུས་དག་ནི་རིང་བ་ལ། །

ཤ་ཡི་མདོག་ནི་ཡིད་ཙམ་སྔོ། །

སོ་དཀར་མིག་གི་འབྲས་བུ་གནག །

གཟུགས་ཆེ་རྐེད་སྐབས་ཕྱེད་པ་སྟེ། །

སྣ་རྒྱུད་བཟང་ཞིང་སྨིན་མ་བཟང༌། །

སྐབས་སྐབས་སྐད་ཀྱང་འཛེར་བར་བྱེད། །

སྤྱོད་པ་དལ་ལ་ཚིག་འཇམ་སྨྲ། །[219-page Dg]

བ་གླང་འགྲོས་འདྲ་བརྟུལ་ཞུགས་ཆེ། །

སུམ་བཅུ་མན་ཆད་ལོ་རྣམས་སོ། །

དེ་ལྟར་མཚན་དང་ལྡན་པས་ན། །

ཧར་ཏིའི་རིགས་སུ་ཡང་དག་འདོད། །

གསང་བའི་ཡུམ་དེ་རེ་རེ་ཡིས། །

འབྲས་བུ་རེ་རེ་ཐོབ་པ་སྟེ། །

རི་མོ་ཅན་དང་ཧར་[page My-115b]ཏི་མཆོག །

ཡང་ན་བུ་མང་ལོངས་སྤྱོད་ལྡན། །

ལོ་ཚད་ངེས་པ་མེད་པར་བསྟན། །

ཡང་ནི་ཡིད་འོང་གཞོན་ནུ་མ། །

སྐྱེས་པས་མ་རྩེས་བརྟུལ་ཞུགས་ལྡན། །

བཅུ་བཞི་ལོ་དང་ལྡན་པའོ། །

དེ་ལྟར་བསྟེན་པའི་ཡུམ་ལ་ཡང༌། །

སྦྱར་བས་འགྲུབ་དང་བསྟེན་པས་འགྲུབ། །

བསམ་པས་འགྲུབ་དང་མཐོང་བའོ། །

རི་མོ་ཅན་ལ་སྦྱར་བ་སྟེ། །

དུང་ཅན་བསྟེན་པའི་སྟོབས་ཀྱིས་འགྲུབ། །

{པད་མའི་}[[83]](#footnote-83)རིགས་ནི་བསམ་པར་བྱ། །

ཧར་ཏི་མཐོང་ཞིང་རེག་པས་སོ། །

དབང་ཉིད་རྒྱས་པར་བྱེད་པ་ནི། །

རིགས་ནི་བཞི་ཀ་ཚང་བར་བྱ། །

དེ་མེད་ན་ཡང་སོ་སོ་བཤད། །

སྦྱར་བར་བྱས་ན་དངོས་གྲུབ་རབ། །

བསྟེན་པས་དངོས་གྲུབ་འབྲིང་དུའོ། །

བསམས་པས་གྲུབ་པ་ཐ་མའོ། །

མཐོང་བས་གསུམ་ཀའི་གྲོགས་སུ་བསྟེན། །

དེ་ལྟར་གཟུངས་མ་ལྡན་པར་བྱ། །

{ཅེས་}[[84]](#footnote-84)གསུངས་སོ། །

###### 2.6.2.2.1.3.2 དེ་ཇི་ལྟར་དགུག་པ།

གཉིས་པ་བརྟགས་པ་དེ་དགུག་པའི་མན་ངག་ནི། སྔགས་དང་རྟེན་འབྲེལ་གཉིས་ལས་སྔགས་ནི། ཨཱོཾ་ལྷེང་ལྷེང་བསྡུས་བསྡུས་རྡོ་རྗེ་སེམས་དཔའ་སྙིང་ལ་བྲང་བྲང་མངལ་གྱི་སྲིན་བུ་སློང་ཆེ་གེ་མོ་བྷ་ཤི་ཀུ་རུ་ཧོ།། ཞེས་སྟོང་བཟླས་ལ། ལས་ལ་སྦྱོར་བ་ན། རང་གི་ལག་མཐིལ་གཡོན་པར་རྒྱ་སྐྱེགས་ཀྱི་ཁུ་བས་འཁོར་ལོ་རྩིབས་བརྒྱད་པ་བྲིས་ཏེ། ལྟེ་བ་ལ་ཨཱོཾ་ཆེ་གེ་མོ་དབང་དུ་གྱུར་ཅིག་ཅེས་པ་བྲིས་ཤིང༌། རྩིབས་ལ་ཧྲཱི་བརྒྱད་བྲིས་པ་དེ་བསྒྲུབ་བྱ་ལ་བསྟན་པས་དབང་དུ་འགྱུར་རོ། །རྟེན་འབྲེལ་ནི། ཁྱི་ནག་པོའི་སྙིང་ཁྲག {།}[[85]](#footnote-85){པད་མའི་}[[86]](#footnote-86)རཀྟ། བོང་བུའི་ས་[page Ad-306]བོན། ཤིང་མ་ལེ་གེ་རྒྱས་ཀྱི་འདབ་མ་གཡས་སུ་འཁྱིལ་བའི་ཁུ་བ། སྐྱེས་པ་དར་མའི་སྲིན་ལག་གི་ཁྲག་རྣམས་བསྲེས་ལ་རང་གི་སྲིན་ལག་གིས་གཏོར་ཞིང་། རང་གི་དཔྲལ་བར་ཐིག་ལེ་བྱས་ལ། ཨཱོཾ་ཆེ་གེ་མོ་ཤོག་ཤོག་སྭཱཧཱ་ཞེས་བརྗོད་པས་འོང་ངེས་སོ། །[220-page Dg]

###### 2.6.2.2.1.3.3 རྩའི་མཚན་ཉིད་བརྟག་པ།

གསུམ་པ་རིགས་ཅན་ལྔའི་རྩའི་མཚན་ཉིད་བརྟག་པ་ནི། རིགས་ཅན་ལྔ་ལ་རྩ་སྣ་རིང་བ་དང༌། ཐུང་བ་དང༌། འབྲིང་པོ་གསུམ་དུ་ཤེས་པར་བྱའོ། །དེ་ལ་རིང་བ་ནི་བདེ་བ་ཁ་སྲ་ལ་ཕྱི་ནས་བདེ་བ་ལྷག་ཏུ་སྐྱེ་བའོ། །ཐུང་བ་ནི་ཁ་བརྙི་ལ་བདེ་བ་ཡུན་ཐུང་བའོ། །འབྲིང་པོ་ནི། རོའི་རྣམ་པ་དང་འདྲ་བར་[page My-116a]ཤེས་པར་བྱའོ། །

###### 2.6.2.2.1.3.4 བྱང་ཆུབ་ཀྱི་སེམས་རྒྱས་པར་བྱ་བ།

བཞི་པ་རང་དང་མུ་དྲའི་བྱང་ཆུབ་ཀྱི་སེམས་རྒྱས་པར་བྱ་བ་ནི། རྩ་བ་ལྔའི་སྦྱོར་བ་དང༌། ལུག་ཐུག་གི་ཚང་ར་དང༌། བྱེའུ་རྒྱ་མཆིལ་གྱི་ཤ་དང༌། ད་བྱིད་དང༌། བུ་རམ་སྦྱར་ལ་ཚ་གོང་དུ་ནང་མ་བདུན་ཟོས་ན་རྒྱས་སོ། །ཡང་རམ་ཉེ་བ་དང༌། མུ་ཟི་དང༌། ལྡོང་རོས་རྣམས་ཆང་གིས་སྦྲུས་པའི་{རི་ལུས་}[[87]](#footnote-87)ཀྱང་རྒྱས་པར་བྱེད་དོ། །

###### 2.6.2.2.1.3.5 གཟུངས་མ་ལ་བསླབ་པར་བྱ་བས་སྔགས་ཀྱི་ལམ་དུ་ངེས་པར་གཟུང་བ།

ལྔ་པ་གཟུངས་མ་ལ་བསླབ་པར་བྱ་བའི་རིམ་པ་ནི། ལས་རྒྱུ་འབྲས་ཀྱི་ཆོས་བཤད་པ་དང༌། འཁོར་འདས་ཀྱི་བདེ་སྡུག་བསྟན་པ་དང༌། དབང་བསྐུར་ཞིང་དམ་ཚིག་ལ་གནས་པར་བྱའོ། །

###### 2.6.2.2.1.3.6 དེ་ལ་བདེ་བ་བསྐྱེད་པའི་ཐབས་ཀྱི་མན་ངག

དྲུག་པ་དེ་ལ་བདེ་བ་བསྐྱེད་པའི་ཐབས་ནི། ཉི་མ་འགར་དལ་བར་བྱས་ཏེ། གཅེར་བུར་བྱས་པ་ལ་དྲི་ཞིམ་པོའི་ཆུས་ཁྲུས་བྱས་ལ། གནས་གསུམ་དུ་དྲིའི་ཐིག་ལེ་གདབ་ཅིང་། རེག་པ་དང༌། རྣ་བ་ལ་སེན་མོས་བཟེད་པ་དང༌། སྒལ་ཚིགས་བཅུ་གསུམ་པའི་རྩ་མཉེ་བ་དང༌། དངོས་སུ་མི་[page Ad-307]སྦྱར་བར་{མཁྱུད་}[[88]](#footnote-88)པ་དང༌། འོ་བྱ་བ་དང༌། སྲིད་ཅེས་པའི་སྒྲས་བསྐུལ་བ་དང༌། དེའི་ལུས་ལ་རུས་པའི་རྒྱན་བཏབ་ལ་{པད་མའི་}[[89]](#footnote-89)གླུ་ལེན་དུ་{བཞུག་}[[90]](#footnote-90)པ་དང༌། {པད་མའི་}[[91]](#footnote-91)རྩ་འབྲུ་ལ་ཐིག་ལེའི་དྲ་བར་བཞུག་པར་བྱའོ། །དེ་ལས་གཞན་པའི་གནས་དྲུག་ཏུ་ཡང་ཐིག་ལེ་གདབ་པར་བྱའོ། །སྔ་མ་ལས།

དེ་ལྟར་དེ་ནས་སྐྱེ་བོ་མེད་ཁྱིམ་དུ། །

གཅེར་བུ་གོས་དང་བྲལ་བར་བྱས་ལ་བརྟག །

ཅེས་སོ། །

###### 2.6.2.2.1.3.7 སྦྱོར་བ་ཁྱད་པར་ཅན་གྱི་གནད་ཀྱིས་རྩ་བཙལ་ཞིང་གཟུང་བ།

བདུན་པ་སྦྱོར་བ་ཁྱད་པར་ཅན་གྱི་གནད་ཀྱིས་རྩ་བཙལ་ཞིང་བཟུང་བ་ནི། རྩ་བསླང་བའི་ཐབས་ཀྱི་མན་ངག་ནུ་མ་མཉེ་བ་དང༌། མགྲིན་པ་ལ་བྱང་ཆུབ་སེམས་ཀྱི་ཐིག་ལེས་དྲ་བར་{བཞུག་}[[92]](#footnote-92)པ་དང༌། ཧ་ཧ་ཧི་ཧི་ཧོ་ཧོ་ཞེས་བརྗོད་པ་དང༌། སྤྱི་བོར་མཁྲིས་པ་སྣ་ཚོགས་པའི་ཐིག་ལེ་གདབ་པ་དང༌། རྒྱུ་ཞབས་ཀྱི་གཉེར་མ་གསུམ་པ་ལ་[221-page Dg]{འཛའ་}[[93]](#footnote-93)ཏི་དང་གུར་གུམ་གྱི་ཐིག་ལེས་གདབ་པ་དང༌། གཡོན་པའི་རྩིབ་མ་བདུན་པ་ལ་རང་གི་སྲིན་ལག་གིས་མཉེ་བའི་ལས་བྱས་པས་རྩ་ཐམས་ཅད་ལྡང་བར་བྱེད་པའོ། །དེ་ནས་བཟུང་བའི་གནད་ནི། རྡོ་རྗེའི་རྩེ་མོ་ལ་ཁྱི་སྒོག་ལང་ལིང་དང༌། {འཛའ་}[[94]](#footnote-94)ཏིའི་ཕྱེ་མ་དང༌། སིན་དྷུ་ར་བྱུགས་ཏེ། སྦྱར་བས་རྩ་འཆོར་མི་སྲིད་པའོ། །དེ་ཡང་རང་[page My-116b]གི་ཡི་དམ་ཡབ་ཡུམ་དུ་བསྒོམས་པའི་ངང་ལས་རྡོ་རྗེ་དང་པདྨ་སྦྱར་རོ། །ཧེ་བཛྲ་ལས། །

འབོ་ལ་ཀ་ཀོ་ལ་སྦྱར་བས། །

དེ་ཡི་བདེ་བ་ཁྱད་པར་འཕགས། །

{ཅེས་}[[95]](#footnote-95)པ་དང༌། སྔ་མ་ལས།

ཡེ་ཤེས་གནས་ཕྱིར་རྩ་བསླང་ལ། །

བྱང་ཆུབ་སེམས་ཕྱིར་རྩ་བཟུང་བྱ། །

{ཅེས་}[[96]](#footnote-96)སོ། །

###### 2.6.2.2.1.3.8 ཀུན་རྫོབ་ཀྱི་ཐིག་ལེ་ལུས་ཀྱི་གནད་ལ་བརྟེན་ནས་དབབ་པ།

བརྒྱད་པ་[page Ad-308]ཀུན་རྫོབ་ཀྱི་ཐིག་ལེ་ལུས་ཀྱི་གནད་ལ་རྟེན་ལས་དབབ་པ་ནི། སྤྱི་བོར་ཧཾ་མགོ་{མཐུར་}[[97]](#footnote-97)ལ་བསྟན་པ་ལ་ཤེས་པ་གཏད་ལ། ལུས་གནད་རྐང་ལག་གི་སོར་མོ་རྣམས་ནང་དུ་བསྐུམ་པ་ནི། ཉོན་མོངས་པ་ལྔའི་ལོ་འདབ་གཅོད་པའོ། །རྒྱུ་མ་གྱེན་ལ་གཟེད་པ་ནི། སྲིད་པའི་ཁ་ལོ་གྱེན་དུ་བསྒྱུར་བའི་གནད་དོ། །ལྕེ་རྐན་ལ་སྦྱར་བ་ནི། བདེ་བའི་རོས་རྒྱས་པར་བྱེད་པའོ། །མིག་གྱེན་ལ་བཟློག་པ་ནི་སྐུ་གསུམ་ཐོབ་པའི་གནད་དོ། །ཧཱུྃ་བརྗོད་པ་ནི། སྣང་སྲིད་བདེ་ཆེན་དུ་བསྡུད་པའོ། །རླུང་གྱེན་ལ་འཐེན་པ་ནི། ཁམས་གསུམ་གྱི་དམིགས་པ་དག་པར་བྱེད་པའི་གནད་དོ། །ལུས་གནད་དྲུག་པོ་དེས་འགྲོ་དྲུག་གི་སྐྱེ་གནས་རྒྱུན་གཅོད་པའོ། །གནད་དྲུག་ལས་མང་མི་དགོས། ཉུངས་ན་མི་འགྲུབ་པས་དྲུག་ཏུ་ངེས་སོ། །སྔ་མ་ལས།

ལུས་ཀྱི་གནད་དྲུག་ངག་གིས་ཧཱུྃ། །

སངས་རྒྱས་རྣམས་ཀྱི་བདེ་ཆེན་འདུས། །

བདེ་བ་ཆེན་པོ་གཞན་དུ་མིན། །

{ཅེས་}[[98]](#footnote-98)སོ། །

###### 2.6.2.2.1.3.9 ལུས་ཀྱི་འདུག་སྟངས་དང༌། རླུང་གི་གནད་ཀྱིས་གཟུང་བ།

དགུ་པ་དེ་ལྟར་ཕབ་པའི་ཐིག་ལེ་རྡོ་རྗེའི་བུམ་པར་བཟུང་བའི་གནད་ནི། ལུས་གནད་སེང་གེའི་འཕྱོངས་སྟབས་བྱ་སྟེ། རྐང་ལག་གི་ཚིགས་བསྐུམ་པ་ནི། འཁོར་བའི་རྩ་བ་གཅོད་པའི་གནད་དོ། །རོ་སྟོད་གསེང་ལ་བོར་བ་ནི། རླུང་སེམས་ཁ་སྦྱོར་བའི་གནད་དོ། །མིག་གིས་ཧུར་གདོན་པ་ནི། [222-page Dg]ཡེ་ཤེས་ཀྱི་སྒོ་སེལ་བའི་གནད་དོ། །རྒྱུ་མ་སྒལ་པ་ལ་གཟེད་པ་ནི། ལུས་ཀྱི་བདེ་བ་ངེས་པར་གྲོལ་བའི་གནད་དོ། །ཧཱུྃ་རིངས་བརྗོད་པ་ནི། རླུང་སེམས་ཆོས་ཉིད་དུ་བསྲེ་བའི་གནད་དོ། །སྐབས་སུ་ཨིག་[page Ad-309]གི་སྒྲ་གདོན་པ་ནི། ཆོས་ཉིད་རྣམ་དག་གི་འབྲས་བུ་སྐྱེད་པའི་གནད་དོ། །

###### 2.6.2.2.1.3.10 ཐིག་ལེ་ཇི་ལྟར་སྦྱང་བ་བདེ་ཆེན་གྱི་ཕྱག་རྒྱ་ལ་སྦྱར་བ།

བཅུ་པ་དེ་ལྟར་བཟུང་བའི་ཐིག་ལེ་དེ་སྦྱངས་པས་བདེ་ཆེན་གྱི་ཕྱག་རྒྱ་ལ་སྦྱར་བ་ནི། དེ་ལྟར་ཐིག་ལེ་རྡོ་རྗེ་ནོར་བུའི་རྩ་བར་བཟུང་བས་ཆོས་སྐུའི་བདེ་བ་ཉམས་སུ་མྱོང༌ལ། རྐེད་པར་བཟུང་བས་ལོངས་སྐུའི་བདེ་བ་ཉམས་སུ་མྱོང༌། རྩེ་མོར་བཟུང་བས་སྤྲུལ་སྐུའི་བདེ་བ་ཉམས་[page My-117a]སུ་མྱོང་བའོ། །དེ་ཡང་ཨོཾ་གྱིས་རྡོ་རྗེར་བསྐྱེད་པ་ནི། སྐུ་རྡོ་རྗེར་བྱས་པས་སྐུ་གསུམ་གཅིག་ཏུ་འདྲིལ་བའི་གནད་དོ། །ཨཱས་བྱང་སེམས་བསྐྱེད་པ་ནི། གསུང་རྡོ་རྗེར་བྱས་པས་བརྗོད་དུ་མེད་པའི་གསུང་དང་བལྟར་མེད་པ་དང༌། བསམ་དུ་མེད་པའི་གསུང་དང་གསུམ་གཅིག་ཏུ་འདྲིལ་བས་ཐོས་བསམ་སྒོམ་པའི་ཚད་དུ་ཕྱིན་པའོ། །ཧཱུྃ་གིས་བུམ་པ་བསྐྱེད་པ་ནི། ཐུགས་རྡོ་རྗེར་བྱས་པས་ཆོས་སྐུའི་ཐུགས་མི་རྟོག་ཅིང་མི་སེམས་པ་དང༌། ལོངས་སྐུའི་མ་ཡེངས་ཡེངས་པ་མེད་པ་དང༌། སྤྲུལ་སྐུའི་མཁྱེན་པ་སྣ་ཚོགས་སུ་ཤར་བ་དང་གསུམ་གཅིག་ཏུ་འདྲིལ་བས་ན་སྐུ་གསུང་ཐུགས་མི་ཟད་པ་རྒྱན་གྱི་འཁོར་ལོ་ལས་མི་འདའ་བའོ། །

དེ་ལྟར་སྐུ་གསུང་ཐུགས་ཀྱི་ཡི་གེ་གསུམ་གྱིས་རྡོ་རྗེ་སྐྱེད་པ་ནི། བདེ་བ་གསུམ་གྱི་འབྲས་བུ་{རིམས་}[[99]](#footnote-99)དང་གཅིག་ཆར་གྱིས་བྱེད་པའོ། །ཡུམ་གྱི་ཨེས་{པད་མ་}[[100]](#footnote-100)སྐྱེད་པ་ནི། བདེ་བ་ཆེན་པོའི་སྐུའི་རྒྱའོ། །ཧྲཱིས་{པད་མའི་}[[101]](#footnote-101)དྲིལ་བུ་སྐྱེད་པ་ནི། བདེ་ཆེན་གྱི་གསུང་གི་རྒྱའོ། །ཧས་{པད་མའི་}[[102]](#footnote-102)ཟེའུ་འབྲུ་བསྐྱེད་པ་ནི། བདེ་ཆེན་གྱི་ཐུགས་ཀྱི་རྒྱའོ། །དེ་ལྟར་རྒྱ་གསུམ་བཏབ་པས་ཕྱག་རྒྱ་ཆེན་[page Ad-310]པོ་ལུས་ངག་ཡིད་གསུམ་གྱི་འཆིང་བྱེད་ལས་གྲོལ་བས་ན། རང་གྲོལ་ཕྱག་རྒྱ་ཆེན་པོ་ཞེས་བྱའོ། །{པད་མའི་}[[103]](#footnote-103)བུ་ག་ཕཊ་ཀྱིས་བཀག་པ་ནི། བདེ་ཆེན་གྱི་རླུང་ཡེ་ཡལ་ལ་བོར་བའི་གནད་དོ། །ཡབ་ཀྱི་རྡོ་རྗེའི་བུ་ག་ཧྲཱིས་བཀག་པ་ནི། བདེ་ཆེན་གྱི་སྙིང་པོ་ལ་ལོངས་སྤྱོད་པའོ། །སྔ་མ་[223-page Dg]ལས།

སྐུ་གསུང་ཐུགས་ཀྱི་རྡོ་རྗེ་ཆེ། །

རྒྱ་གསུམ་ལྡན་པའི་{པད་མའི་}[[104]](#footnote-104)དབུས། །

བྱང་སེམས་རབ་ཏུ་སྦྱང་བའི་ཕྱིར། །

ཧྲཱི་ཡིས་དགག་པ་མཁས་པས་སྦྱར། །

ཡེ་ཤེས་རབ་ཏུ་མི་གཏོང་ཕྱིར། །

ཕཊ་ཀྱིས་བུ་དག་དགག་པར་བྱ། ། CORRECT BUG

{ཅེས་}[[105]](#footnote-105)སོ། །

དེའང་སྐུ་གསུང་ཐུགས་ཀྱི་སྦྱང་བ་གསུམ་གྱིས་རྡོ་རྗེའི་རྩེ་མོ་ནས་རྐེད་པར་དྲངས་པས་ལུས་ཟུངས་རྒྱས་པའི་ལས་བྱེད། དེ་ནས་རྩ་བར་དྲངས་པས་སེམས་བདེ་ཆེན་དུ་རྒྱས་པའི་ལས་བྱེད། དེ་ནས་ལྟེ་བར་དྲངས་པས་ལུས་སེམས་གཉིས་མེད་ཀྱི་བདེ་བ་རྒྱས་པའི་ལས་བྱེད་དོ། །

དེ་ལ་པདྨའི་རྒྱ་གསུམ་གྱིས་བཏབ་པས་བདེ་བ་དང༌། གསལ་བ་དང༌། སྟོང་པ་གསུམ་ཉམས་སུ་མྱོང་བ་དང༌། [page My-117b]ལས་ཀྱི་ཕྱག་རྒྱ་མ་ཞེས་བྱའོ། །དེ་ཡང་ལུས་སྤྱི་ནས་རྡོ་རྗེའི་རྩ་བའི་བར་དུ་ཕབ་པས། ལས་ཀྱི་ཕྱག་རྒྱའི་བདེ་བ་ཉམས་སུ་མྱོང་བས་འཕྲིན་ལས་བཞི་ལ་ཐོགས་པ་མེད་པར་བྱེད་དོ། །དེ་ནས་རྐེད་པར་ཕབ་པས་དམ་ཚིག་གི་ཕྱག་རྒྱའི་བདེ་བ་ཉམས་སུ་མྱོང་བས་དྲི་མེད་དག་པའི་ཡེ་ཤེས་བཞིའི་དམ་ཚིག་དང་འདུ་འབྲལ་མེད་པར་བྱེད་དོ། །དེ་ནས་རྩེ་མོར་ཕབ་པས་ཆོས་ཀྱི་ཕྱག་རྒྱའི་བདེ་བ་ཉམས་སུ་མྱོང་བས། ཆོས་སྤྱི་དང་རང་གི་མཚན་ཉིད་ལ་ལོངས་སྤྱོད་པར་བྱེད་དོ། །ཐིག་ལེ་དེ་ཉིད་དུ་བཟུང་[page Ad-311]བས་ཕྱག་རྒྱ་ཆེན་པོའི་བདེ་བ་ཉམས་སུ་མྱོང་བས་བདེ་བ་དང་སྟོང་པ་ཟུང་འཇུག་རབ་ཏུ་མི་གནས་པར་བྱེད་དོ། །

དེ་ལྟར་སྦྱངས་པས་ཡུམ་གྱི་རྩ་འབྱོངས་པ་དང༌། ཡབ་ཀྱི་བྱང་སེམས་འབྱོངས་པ་གཉིས་དུས་གཅིག་ལ་འབྱུང་སྟེ། རྩ་འབྱོངས་པས་སྙོམས་འཇུག་བྱས་མ་བྱས་འདྲ་བར་བདེ་བ་དང་མི་འབྲལ་བ་ནི་རྩ་འབྱོངས་པའི་ཚད་དོ། །རྩ་བྱང་དུས་རྩ་ནང་ནས་ཁྲག་དང་ཆུ་སེར་མི་རྒྱུ་བས། ལུས་ཀྱི་ན་ཚ་དང་སྡུག་བསྔལ་གྲོལ་བར་ངེས་སོ། །རྩའི་ནང་སྟོངས་ཏེ་ཁ་བྱེ་བས་སྟོང་པ་ཉིད་ཀྱི་ངང་ལ་གནས་པའོ། །རྩ་ནང་ནས་ཡེ་ཤེས་ཀྱི་རླུང་རྒྱུ་བས་མི་རྟོག་པའི་ཡེ་ཤེས་ལ་རྒྱུན་དུ་གནས་སོ། །

ཡབ་ཀྱི་ཐིག་ལེ་འབྱོངས་པའི་ཚད་ནི། བྷ་གའི་ནང་ནས་ཐིག་ལེ་ཚུར་འདྲེན་པའི་སྟོབས་རྙེད་པ་དང༌། དེ་ཀུན་དྷ་[224-page Dg]ཆུའི་རྣམ་པ་ལྟར་སླ་ཞིང་གསལ་ལ་དག་ཅིང་མཆེད་པར་འགྱུར་ཏེ། དེ་གང་དུ་བཞག་སར་སྡོད་པས་ལུས་ཀྱི་ནང་འབྱོངས་པ་དང༌། དེ་འབྱོངས་པས་ཐིག་ལེ་དངོས་སུ་བྱུང་ཡང་དངོས་པོ་མཐོང་བ་མེད་པས་འཁོར་བའི་རྩ་བ་བཅད་པའི་སྦྱོར་བ་བྱ་མི་དགོས་པར་འཆད་ཅིང༌། དེ་ཉིད་ལས་བདེ་བ་ལྷག་པར་སྐྱེས་པས་ནང་དུ་སེམས་འབྱོངས་ཏེ་རྣམ་རྟོག་ནུབ་ནས་ལས་དང་བག་ཆགས་ཀྱི་མཐའ་སྟོངས་པ་དང༌། ཕྱིར་ལུས་འབྱོངས་པས་སྐྲ་དཀར་དང་གཉེར་མ་མེད་པ་དང༌། ལུས་ཀྱི་རིམ་པ་དགུ་བརྗེ་བ་དང༌། གཞོན་ཤ་ཆགས་ཤིང་དར་ལ་བབ་པར་འགྱུར་བ་དང༌། རླུང་མཁྲིས་ལ་སོགས་པའི་ནད་ཞི་ནས་ཚེ་ཉི་ཟླ་དང་མཉམ་[page My-118a]པར་འགྱུར་བའོ། །

དེ་ཡང་དངོས་སུ་བྱང་སེམས་འབྱོངས་པ་ལས། ཕྱིར་[page Ad-312]ལུས་འབྱོངས་པ་དང༌། ནང་དུ་སེམས་འབྱོངས་པ་གསུམ་དུས་གཅིག་ལ་འབྱུང་བས་ན། སྐུ་གསུམ་བདག་ཏུ་མེད་པའི་ལྟ་བ་ལ་སེམས་གནས་པ་ཞེས་བྱ་བའོ། །དེ་ཡང་འཁོར་བའི་རྩ་བ་ཀུན་རྫོབ་ཡིན་པས་དེའི་གཞི་སྟོངས་པར་བྱེད་པ་ལ་ཐིག་ལེ་མ་འབྱོངས་ན་འཁོར་བའི་རྩ་བ་མི་སྟོངས་པས་སངས་རྒྱས་ལ་རེ་བ་མེད་དོ། །དེ་ཡང་ཐིག་ལེ་རྩ་རོ་མ་ལ་{གཏབ་}[[106]](#footnote-106)ན་ཟས་ཀྱི་འདུ་ཤེས་དང་འབྲལ་ལ། རྐྱང་མ་ལ་{གཏབ་}[[107]](#footnote-107)པས་གོས་མི་དགོས་ཤིང་དྲོད་སྐྱེའོ། །ཀུན་{དྷར་}[[108]](#footnote-108)མ་ལ་{གཏབ་}[[109]](#footnote-109)ན་རི་བྲག་རྣམས་ལ་ཟང་ཐལ་དུ་རྒྱུ་བར་ནུས་སོ། །དེ་ནི་བྱང་སེམས་ཐོག་མ་ལུས་ཀྱིས་བསྐྱེད་པས་ལུས་ལས་སུ་རུང་བའི་ཚད་དོ། །དེ་ནས་ལུས་ཀྱིས་སེམས་འཆིང་བར་བྱེད་པས་ལས། བྱང་སེམས་འབྱོངས་པས་སེམས་འབྱོངས། དེས་སྙིང་རྗེ་ཆེན་པོ་སྐྱེ་ཞིང་། སེམས་བཞག་སར་སྡོད་ལ་བཏང་སར་འགྲོ་བ་འབྱུང་ངོ༌། སྔ་མ་ལས།

འདི་ཡི་ཡོན་ཏན་བརྗོད་མི་ལང༌། །

རྒས་དང་ཤི་བ་མེད་པ་དང༌། །

གཞོན་ཤ་ཆགས་ཤིང་བཟང་བ་དང༌། །

བཅུད་ཀྱིས་ལེན་པ་ཆེན་པོར་འགྱུར། །

{ཅེས་}[[110]](#footnote-110)སོ། །

ཀུན་རྫོབ་ཀྱི་ཐིག་ལེ་དེ་ལུས་ཀྱི་འདུག་སྟངས་དང༌། རླུང་གི་གནད་ཀྱིས་བཟུང་བ་ནི། དེ་ཡང་སྔོན་དུ་ཁྱིའི་འབྲས་བུ་གྲིབ་མ་ལ་བསྐམས་པའི་ཕྱེ་མ་དང༌། བོང་བུའི་ཨརྒ་དང༌། ཁྱིའི་རྡོ་རྗེའི་རྩ་རྣམས་ཞིབ་པར་བྱས་ཏེ། [225-page Dg]རང་གི་རྡོ་རྗེ་ལ་བྱུགས་ནས་སྦྱོར་བ་བྱས་ན། ཐིག་ལེ་མི་འཛག་ཅིང་། ཡུམ་ལ་བདེ་བ་ཁྱད་པར་ཅན་དངོས་སུ་སྐྱེའོ། །ཡང་པདྨ་དཀར་པོའི་ནང་ནས་དཀར་པོ་ནལ་ནལ་[page Ad-313]པོ་འོང་བ་དེ་ཕྱུང་ལ་སུམ་སྒྲིལ་བྱས་ཏེ། རྐེད་པ་ལ་བཅིངས་ནས་སྤྱད་ན་ཐིག་ལེ་ཕྱིར་མི་འབྱུང་ངོ༌། །ཡང་ནེ་ལེའི་རྐང་ལག་གཡས་པའི་རྒྱུས་པས་རང་གི་སྲིན་ལག་གཡོན་པའི་རྩ་བ་{བསྐྱིགས་}[[111]](#footnote-111)ནས་སྤྱད་ན་ཕྱིར་ཐེག་[page My-118b]ལེ་མི་འབྱུང་ངོ༌། །དེ་ནི་རྟེན་འབྲེལ་གྱི་གནད་ཟབ་མོས་བྱང་སེམས་བཟུང་བའོ། །

ལུས་ཀྱི་འདུག་སྟངས་ཀྱིས་བཟུང་བ་ནི། སྟག་མོའི་འགྱུར་སྟངས་ཀྱིས་བཟུང་བ་དང༌། སེང་གེའི་འགྱིང་ཚུགས་ཀྱིས་བཟུང་བ་དང༌། འཇག་མའི་འཕྱུར་སྟངས་ཀྱིས་བཟུང་བ་དང༌། རྩ་གནད་ཀྱི་འཁོར་ལོས་བཟུང་བའོ། །

སྟག་མོ་ནི་{གཤང་}[[112]](#footnote-112)ལམ་དྲག་ཏུ་བསྡམས་པས་ཟག་པའི་འབྱུང་ས་རྒྱུན་ཆད་ནས་ཟག་མེད་ཀྱི་ཡེ་ཤེས་སྐྱེ་བའི་གནད་དོ། །རྒྱུ་མ་ཕོ་ཁར་འཐེན་པས་རྣམ་རྟོག་ངན་པའི་གསང་ལམ་ཁེགས་སོ། །ལྕེ་རྩེ་ཐུར་ལ་བཟློག་སྟེ་ལྕེ་ཆུང་ལ་རེག་པས། ལྷན་ཅིག་སྐྱེས་པ་གཉིས་རོ་གཅིག་ཏུ་གྱུར་ནས་རྣམ་དག་འཁོར་ལོས་བསྒྱུར་བའོ། །སྨིན་{འཚམས་}[[113]](#footnote-113)སུ་ཐིག་ལེ་དཀར་དམར་ལ་སེམས་གཏད་པས་ཐབས་ཤེས་ཟུང་དུ་ཚུད་པའོ། །ལས་རྒྱའི་སྒྱིད་ཁུང་དུ་རང་གི་ལག་པའི་{གྲི་ཁུགས་}[[114]](#footnote-114)དང་སྦྱར་བ་ནི་སྤྲོ་བྱེད་ལས་ཀྱི་རླུང་བཟློག་པའི་དགོས་པ་ཡོད། ངག་ཏུ་ཧཱུྃ་གིས་འདྲེན་པས་སེམས་དང་བདེ་བ་གཉིས་འདྲེ་བའོ། །

སེང་གེའི་འགྱིང་ཚུགས་ནི་རྐང་པའི་མཐེ་བོང་ས་ལ་བཙུགས་ཏེ་ཕྱིར་ཕུལ་བས། ལས་དང་བག་ཆགས་ཀྱི་འབྲེལ་ཆོད། སྨད་སྐུམས་ལ་སྟོད་གསེང་ལ་བོར་བས་ལུས་སྟོབས་རྒྱས་ཤིང་བྱང་སེམས་རྒྱས་སོ། །མིག་[page Ad-314]མི་འགུལ་བས་བདེ་བ་ཆེན་པོའི་ཡེ་ཤེས་ལ་སྤྱོད་པའོ། །རླུང་ནས MUST BE NANG་དུ་{ཐེན་}[[115]](#footnote-115)པས་སྣང་བའི་སྐྱེ་ཚུལ་མཚོན་པའོ། །རླུང་གི་རྡོ་རྗེ་སྔོན་པོ་ནས་ཙམ་བསྒོམས་པས་རང་སེམས་སྐྱེ་འཇིགས་མེད་པའི་དོན་མཐོང་བའོ། །

འཇག་མའི་འཕྱུར་སྟངས་ནི། ལུས་སྤྱི་འདར་ལ་སྐུར་བས་རྩ་མིག་ནས་བྱང་སེམས་ཀྱི་བདེ་བ་འབེབས་པའི་གནད་དོ། །[226-page Dg]རླུང་སྤུར་ནས་མགོ་འདར་བ་ནི་རྣམ་རྟོག་རང་འགག་པའོ། །ལུས་ཀྱི་རྩ་གཞི་སྐུམ་པ་ནི་འགྱུ་བྱེད་ཀྱི་སྒོ་ཁེགས་པའོ། །

རྩ་གནད་ནི། གཅུད་ཕུར་དང༌། གཟེར་བུ་དང་བ་ཐག་ལྟ་བུའི་གནད་དོ། །རླུང་ཡར་[page My-119a]{ཐེན་}[[116]](#footnote-116)མར་ཕུལ་བའི་གནད་ཀྱིས་ཚོད་བཟུང༌། ལུས་ལ་བདེ་བ་རྒྱས་པསརྟག་ཏུ་ཟག་མེད་ཀྱི་བདེ་བ་མྱོང་བ་དང༌། སེམས་ལ་སྟོང་པ་རྒྱས་པས་ཕྱིར་རིག་མའི་རྩ་འབྱོངས། ནང་དུ་བྱང་ཆུབ་ཀྱི་སེམས་འབྱོངས་པས་ཚེ་རིང་ཞིང་ལུས་གཟུངས་རྒྱས་པའོ། །

དེ་ལྟར་རྡོ་རྗེའི་རྩེ་མོར་བཟུང་བ་དེ་ཇི་ལྟར་སྦྱང་བ་ནི་རླུང་གི་གནད་དེ་འཁོར་ལོ་བཞི་ལ་དབབ་པ་དང༌། རླུང་རང་གི་འགྱུར་ཚད་ལ་བསླབ་པའི་ལུགས་གཉིས་ཡིན་ནོ། །བྱང་ཆུབ་ཀྱི་སེམས་སྦྱངས་པའི་དགོས་པ་ནི། རྩ་འབྱོངས་པས་ནངcorrect nad་མི་འབྱུང༌། རླུང་འབྱོངས་པར་ཏིང་ངེ་འཛིན་སྐྱེ། རྐང་པ་ས་ལ་མ་རེག་པར་འགྲོ་ནུས། ལུས་ཀྱི་རྡུལ་ཕྲན་ཟང་ཐལ་དུ་མཐོང༌། ནམ་མཁའ་ལ་འཕུར་བར་ནུས། ཚེ་ཉི་ཟླ་དང་མཉམ། ཟས་གོས་ཀྱི་ཞེན་པ་དང་བྲལ་བ་སྟེ། ཀུན་རྫོབ་བྱང་ཆུབ་ཀྱི་སེམས་འབྱོངས་པའི་ནུས་པའོ། །དོན་དམ་པ་བྱང་ཆུབ་ཀྱི་སེམས་འབྱོངས་པས། [page Ad-315]འཕོ་བ་ཁྱད་པར་ཅན་གྱི་སྦྱོར་བ་དང༌། རྣམ་ཤེས་གཞན་གྱི་གྲོང་ཁྱེར་ལ་འཇུག་པ་འགྲུབ་བོ། །དེ་སྐད་དུ་འང༌། དུར་ཁྲོད་ཁང་བུ་རྩེགས་པའི་རྒྱུད་ལས།

བྱང་སེམས་ཐིག་ལེ་ལ་སྦྱངས་པས། །

མཆོག་དང་ཐུན་མོང་ཡོན་ཏན་རྣམས། །

རང་གི་སེམས་ལ་གང་འདོད་པ། །

འདི་ཡིས་ངེས་པར་འགྲུབ་པར་འགྱུར། །

{ཅེས་}[[117]](#footnote-117)སོ། །

དེ་ལྟར་འབྱོངས་པས་བྱང་སེམས་བྷ་གར་ལྷུང་མི་སྲིད་ལ། བདེ་བ་གང་དང་ཡང་མི་འདྲ་བ་སྐྱེ་བ་ནི་ཚད་ཡིན་ནོ། །དེ་ལ་བྷ་གར་ལྷུང་ཡང་རླུང་གི་སྟོབས་ཀྱིས་ཚུར་ཡུམ་གྱི་ཐིག་ལེ་དང་གཉིས་འདྲོངས་པ་ནི་ཚད་ཡིན་ནོ། །

###### 2.6.2.2.1.3.11 དེ་ལ་བདེ་བ་སྐྱེ་བའི་གོ་རིམ་ངེས་པར་སྦྱར་བ།

བཅུ་གཅིག་པ་དེ་ལྟ་བུའི་བདེ་བ་སྐྱེ་བའི་གོ་{རིམས་}**[[118]](#footnote-118)**ནི། དང་པོ་དགའ་བ་སྟེ། འཇུག་པའི་ཡེ་ཤེས་རླུང་གི་འཕེན་པ་དང་བསྡུད་པ་ལ་སྤྱོད། གཉིས་པ་ཚོར་བ་སྟེ་མྱོང་བའི་དངོས་རྗེས་ལ་སྤྱོད། གསུམ་པ་བདེ་བ་སྟེ་སེམས་དང་ཡེ་ཤེས་འཁྲུགས་པའི་དུས། བཞི་པ་མྱོང་བ་སྟེ་སེམས་དང་ཡེ་ཤེས་གཉིས་དབྱེར་[227-page Dg]མི་ཕྱེད་པའི་དུས། ལྔ་པ་སྟོང་པ་**[[119]](#footnote-119)**སྟེ་སེམས་དང་ཡེ་ཤེས་གཉིས་གང་དུ་ཡང་མ་ཕྱེ་མི་འབྱེད་ལ་མཐའ་གཉིས་དང་བྱེ་བྲག་ལས་མ་འདས་པའོ། །དེ་སྐད་དུ། སྔ་མ་ལས།

དང་པོ་དགའ་བ་ཙམ་ཉིད་ལས། །

གཉིས་པ་ཚོར་བ་མྱོང་རེག་ལ། །

གསུམ་པ་བདེ་བ་ཉིད་ཅེས་བྱ། །

བཞི་པ་མྱོང་བས་ལྷན་ཅིག་སྐྱེས། །

ལྔ་པ་སྟོང་པ་ཉིད་ཅེས་སོ། །

ཞེས་སོ། །

###### 2.6.2.2.1.3.12 དེ་ཉིད་ལྟ་བ་དང་སྦྱར་ཞིང་འགྱུར་བརྩི་བ།

བཅུ་གཉིས་པ་དེ་ཉིད་ལྟ་བ་དང་སྦྱར་ཞིང་འགྱུར་བརྩི་བ་ནི། དང་པོ་རིག་མ་ལ་དངོས་སུ་ནི་མ་སྤྱད་རྩ་བསྐྱེད་པའི་ཐབས་ལ་སོགས་པ་བྱེད་པའི་དུས་ནི་མ་ཡིན། [page Ad-316]ཐ་མལ་པའི་འདོད་པ་རང་རྒྱུད་པ་མེད་པས་ལྟ་བ་གཡོ་བའི་དུས་ཞེས་བྱ་སྟེ། རང་གི་ལུས་ལ་བརྟེན་པའི་བདེ་བ་སེམས་ལ་དབང་མེད་པར་བསྐྱེད་པའོ། །དེ་ནས་དངོས་ཀྱི་ལུས་འབྱོངས་པས་བྱང་སེམས་བཟུང་ནས་སྦྱངས་ནི་མ་སྦྱངས་པའི་དུས་ན་བདེ་བ་ཁྱད་པར་ཅན་སྐྱེས་ནས་མྱོང་བ་རང་རྒྱུད་དང་ནི་མ་འདྲེས་པས་སྟོང་ཉིད་སེམས་སུ་ངོས་མ་ཟིན་ལ། སེམས་ཉིད་སྟོང་པ་ཙམ་དུ་ནི་ཤེས་ལ། ཐ་མལ་པའི་རྟོག་པ་རང་གི་སེམས་ལ་གང་ཡང་མེད་པའི་ཚེ་ལྟ་བ་ཐོབ་པའི་དུས་ཞེས་བྱའོ། །དེ་ནས་བྱང་སེམས་སྦྱངས་ནས་འབྱོངས་པའི་ཚད་ལ་ཕེབས་པའི་ཚེ། རྩ་རྣམས་ལ་བཀྲམ་ནས་ལུས་སེམས་གཉིས་མེད་ཀྱི་ཕྱག་རྒྱ་ཆེན་པོ་བློ་ལས་འདས་པའི་དོན་ཉམས་སུ་མྱོང་བའི་དུས་ན་ལྟ་བ་བརྟན་པའི་དུས་ཞེས་བྱ་སྟེ། ཇི་ལྟར་བྱས་ཀྱང་བྱང་ཆུབ་ཀྱི་སེམས་ལ་དབང་ཐོབ་པས་འཕོ་འགྱུར་མེད་པ་ཉིད་དོ། །ཡང་སྔ་མ་ལས།

གཡོ་དང་ཐོབ་དང་བརྟན་པ་ནི། །

སྐུ་གསུམ་པོ་ཡི་ས་ལ་གཤེགས། །

ཞེས་སོ། །

###### 2.6.2.2.1.3.13 ཐིག་ལེ་རྩའི་དམིགས་སུ་དགྲམ་ཞིང་རླུང་དང་བསྲེས་པས་ལུས་ཀྱི་སྟོབས་རྒྱས་པར་བྱ་ཞིང་དོན་དམ་པ་བྱང་ཆུབ་ཀྱི་སེམས་ལ་སྦྱར་བ།

བཅུ་གསུམ་པ་དེ་ལྟར་ལྟ་བ་ངོས་ཟིན་ནས་རྩ་མིག་ཏུ་དགྲམ་ཞིང་རླུང་དང་བསྲེ་བས་ལུས་སྟོབས་རྒྱས་ཤིང་དོན་དམ་བྱང་ཆུབ་ཀྱི་སེམས་ལ་སྦྱར་བ་ནི། སྙོམས་འཇུག་དེ་ལ་སྐྱོ་ན་གྱེན་ལ་དྲངས་ཏེ། ཨིག་ཅེས་ཁུ་ཚུར་བཅངས་ནས་མིག་གྱེན་ལ་བཟློག་སྟེ་རླུང་ནང་དུ་བརྡིགས་པས་རྩ་མིག་ཏུ་ཁྲེམས་པར་ངེས་ཏེ། རླུང་[page My-120a]ཐུབ་ཐང་ནང་དུ་བཟུང་བས་རླུང་དང་འདྲེས་ཏེ་ནང་དུ་མི་འགྲོ་བ་དང་ལུས་སྟོབས་རྒྱས་པ་ལ་སོགས་པ་འབྱུང་[page Ad-317]ངོ༌། །དྲི་ཆུ་དང་འདྲེས་[228-page Dg]ནས་ཕྱིར་བྱུང་ན་མ་འབྱོངས་པའི་རྟགས་ཡིན་པས། སེང་ལྡེང་བརྡུངས་པའི་ཁུ་བ་དང༌། ཏིལ་མར་གྱིས་ཕྱུགས་པས་མི་འབྱུང་ངོ༌། །

དེ་ལ་རྗེས་ཤེས་བཙལ་བ་ནི། དོན་དམ་པ་བྱང་ཆུབ་སེམས་དང་སྦྱར་བའོ། །གལ་ཏེ་གནད་འདི་དག་མི་ཤེས་པས་ལས་རྒྱ་བསྟེན་ནས་བདེ་བ་ལམ་དུ་བྱས་ན། ལུས་ལ་ཐིག་ལེ་གོར་ནས་ནད་དུ་འགྲོ་སྟེ། སྐྱུག་ལོག་ཅིང་སྐྱུག་ཏུ་མི་བཏུབ། མ་འབྱོངས་པའི་རྟགས་སུ་གྱེན་ལ་དྲངས་རྟིང་ལ་སྐྱུག་མེར་གྱིས་འགྲོ་ཞིང་ཕོ་བ་མི་བདེ་བ་སྙམ་པ་འོང་ངོ༌། །འདིའི་གགས་ནི་ཡི་ག་འཆུས་ནས་སྒྲེག་ཅིང་སྟོང་སྐྱུགས་བྱེད། ཕོ་ཁ་མི་བདེ་ལ་ནད་དུ་འགྱུར། སྐབས་སུ་སོག་པ་དང་ནུ་མ་གཡས་པ་དང་། རྩིབ་ལོགས་སུ་གཟེར་དྲི་ཆེན་སྐམ་ཞིང་འདོན་པར་དཀའ། སྟོང་སྐྱུགས་བྱེད་པའི་ཞོར་ལ་ཁ་ནས་ཆུ་སྔོན་མོ་འཛག་པར་བྱེད་དོ། །དེའི་སེལ་ལུགས་ནི། ལུས་མགལ་མེ་ལྟར་བསྐོར་ཞིང་ངག་ཏུ་ཧྲིང་ཧྲིང་ཞེས་བརྗོད། སེམས་མེའི་དཀྱིལ་དུ་གཏད། ཆང་སྤངས་ལ་རྒྱམ་ཚྭའི་ཐང་བཏང༌། ཟས་དཀར་གསུམ་ཟོས་པས་གྲོལ་ངེས་སོ། །

###### 2.6.2.2.1.3.14 སློབ་མའི་དོན་དུ་ལན་གསུམ་དུ་བཟློག་ནས་སླར་ཕབ་སྟེ་དབང་བསྐུར་བ་ཁྱད་པར་ཅན་གྱི་ངེས་ཤེས་དང་སྦྱར་བ།

བཅུ་བཞི་པ་སློབ་མའི་དོན་དུ་བྷ་ག་ནས་ལན་གསུམ་གྱེན་ལ་བཟློག་སྟེ། འདིའི་དུས་ན་ཨཱོཾ་ཨཱ་ཧཱུྃ་གི་སྒྲ་འབྱིན་པ་ནི་སྐུ་གསུང་ཐུགས་ཀྱི་བྱིན་རླབས་འཇུག་པའི་གནད་དོ། །དེ་ཡང་དང་པོ་བླ་མའི་ལུས་དང་བསྲེས་པས་སློབ་མའི་ལུས་སྐུའི་བདག་ཉིད་དུ་འགྱུར། གཉིས་པ་ངག་དང་འདྲེས་པས་གསུང་གི་བདག་ཉིད་དུ་འགྱུར། གསུམ་པ་སེམས་དང་འདྲེས་[page Ad-318]པས་ཐུགས་ཀྱི་བདག་ཉིད་དུ་འགྱུར་རོ། །ལུས་དང་བསྲེ་བ་ན་ལུས་ཀྱི་འཁྲུལ་འཁོར་ལ་བརྟེན་པས་སོ། །ངག་ནི་ཡིག་འབྲུ་གསུམ། སེམས་ནི་རླུང་གི་འཕེན་བསྡུད་དོ། །དེ་ལྟར་ཕབ་པ་དེ་མེ་ལོང་ཡུ་བ་ཅན་དུ་བླངས་ནས་[page My-120b]སྲིན་{འཐེབ་}[[120]](#footnote-120)ཀྱིས་སློབ་མའི་ཁར་ལྷུང་བར་བྱ་བ་ནི། དོན་དམ་ཀུན་རྫོབ་དབྱེར་མི་ཕྱེད་པར་བྱེད་པའོ། །ཡང་སྔ་མ་ལས།

སློབ་མའི་ཁར་ནི་བཏུང་བར་བྱ། །

མི་འཆི་ལྕེ་ཡིས་བླངས་བར་བྱ། །

{ཅེས་}[[121]](#footnote-121)སོ། །

###### 2.6.2.2.1.3.15 སློབ་མ་ལ་བདེ་ཆེན་གཟུང་ཡུལ་དུ་བྲལ་བའི་ཉམས་སྐྱེས་པའི་ཚད་གཟུང་བ།

བཅོ་ལྔ་པ་དེ་ལྟར་བསྐུར་བས་སློབ་མ་ལ་བདེ་ཆེན་བཟུང་ཡུལ་དང་བྲལ་བའི་ཉམས་སྐྱེ་བའི་ཚད་བཟུང་བ་ནི། རྩ་རིག་བྱེད་[229-page Dg]ཀྱི་ཡལ་ག་གཉིས་བཙིར་བས་སྐྱེ་མེད་ངོས་བཟུང་དང་བྲལ་བའི་ཉམས་སྐྱེ་སྟེ། ཅིར་ཡང་བརྗོད་མི་ཤེས་པ་ལྐུགས་པའི་རྨི་ལམ་དང་འདྲ་བའི་ཉམས་སྐྱེ་བ་ནི། དེ་ཉིད་ལས།

འདི་ལ་བརྗོད་པར་མི་ཤེས་པ། །

ལྐུགས་པའི་རྨི་ལམ་ཇི་བཞིན་ནོ། །

{ཅེས་}[[122]](#footnote-122)སོ། །

###### 2.6.2.2.1.3.16 རྒྱུན་དུ་བསྟེན་ན་མི་མཐོང་བར་བྱ་བ།

བཅུ་དྲུག་པ་རིག་མ་དེ་མི་མཐོང་བར་བྱ་བ་རྟེན་འབྲེལ་གྱི་གནད་ནི། ཁྱི་ནག་པོའི་མིག་གཡས་པ་དང༌། ཅེ་སྤྱང་ནག་མོའི་མིག་གཡོན་པ་དང༌། འུག་པའི་གཡས་པ་དང༌། ལིང་ངུའི་གཡོན་པ་དང༌། ཁྭ་དའི་གཤོག་རྩེ་གཡས་པ་རྣམས་ལེགས་པར་སྦྱར་བའི་{རི་ལུ་}[[123]](#footnote-123)གསེར་གྱིས་གཏུམས་ནས་རིག་མའི་ཁར་བཅུག་སྟེ། ལག་ཏུ་ཌ་མ་རུ་ལ་སོགས་པ་བཟུང་བ་དེ་ཉིད་དུ་མཐོང་ནས་ལུས་མི་མཐོང་ངོ༌། །ཡང་སྔ་མ་ལས།

ཕྱག་རྒྱ་མཐོང་ན་དངོས་གྲུབ་མེད། །

དེས་ན་མཐོང་བ་མེད་པར་བསྟེན། །

ཅེས་སོ། །

###### 2.6.2.2.1.3.17 དབང་གི་དུས་ལས་གཞན་དུ་མི་བསྟེན་ན་ཡོན་ཕུལ་ལ་རང་གི་གནས་སུ་ཅི་བདེར་བཏང་བ།

བཅུ་བདུན་པ་དབང་གི་དུས་མ་ཡིན་[page Ad-319]པའམ་གཞན་དུ་བདེ་བ་མི་བསྟེན་ན་ཡོན་ཕུལ་ལ་རང་གི་ཡུལ་ལ་སོགས་པར་བཏང་བ་ནི་གསེར་ལ་སོགས་པའི་ཡོ་བྱད་ཀྱིས་མགུ་བར་བྱས་ལ། རང་གི་གནས་སུ་གཤེགས་པར་བྱའོ། །དེ་དག་གིས་དབང་གསུམ་པའི་རྟོགས་དཀའ་བའི་གནས་བཤད་པ་སྟེ་ཤིན་ཏུ་གསང་བ་ཆེན་པོའི་དོན་ཏོ། །

#### 2.6.2.2.2 སྤྲོས་པ་མེད་པ།

དོན་གཉིས་པ་དཀྱིལ་འཁོར་སྤྲོས་པ་མེད་པའི་དབང་རྣམ་པར་བཞག་པ་ནི་མཎྜལ་དང་བུམ་པ་ལ་བརྟེན་ནས་ཡི་གེ་འཁོར་ལོ་དང་ཚིགས་སུ་བཅད་པས་བསྐུར་བའོ། །འདི་སྤྲོས་མེད་གསང་དབང་སྟེ། ངག་གི་གནས་དག་པ་ཡི་གེ་དང་རྩ་འཚིར་བའི་བདེ་བས་ངོ་སྤྲོད་པའོ། །འདི་ལ་ཕྱི་ནང་གསང་བ། ཡོངས་རྫོགས་བཞི་ལས། [page My-121a]སྤྲོས་མེད་ཀྱི་ཕྱི་ནི་སྐུ་གསུང་ཐུགས་ཀྱི་ཡི་གེས་དག་པར་བྱེད་པའོ། །ནང་ནི་ཆོས་ཐམས་ཅད་སྐྱེ་བ་མེད་པ་ལ་སོགས་པ་བུམ་པའི་གནས་ངེས་པའོ། །གསང་བ་ནི་དངོས་པོ་གང་ལའང་རང་བཞིན་མེད་པ་ལ་སོགས་པ་ཤར་གྲོལ་རིས་མེད་མཚོན་པའོ། །ཡོངས་སུ་རྫོགས་པ་ནི་ཆོས་རྣམས་ཐམས་ཅད་སྟོང་ཞིང་བདག་མེད་ལ་{ཅེས་}[[124]](#footnote-124)པ་ལ་སོགས་པ་རྟོགས་པ་ཁྱད་པར་ཅན་ལ་བཟླ་བའི་ཚིག་དབང་རིན་པོ་[230-page Dg]ཆེའོ། །དེ་དག་ཀྱང་ཐལ་འགྱུར་ལས།

སྤྲོས་མེད་དད་ལྡན་འཇུག་སྨིན་ཕྱིར། །

སྤྲོས་པ་མེད་པའི་དབང་མཆོག་ནི། །

མཎྜལ་བུམ་པ་ལ་བརྟེན་ནས། །

ཚིགས་སུ་བཅད་པས་དབང་སྦྱིན་བྱ། །

{ཅེས་}[[125]](#footnote-125)སོ། །

#### 2.6.2.2.3 ཤིན་ཏུ་སྤྲོས་པ་མེད་པ།

གསུམ་པ་ཤིན་ཏུ་སྤྲོས་པ་མེད་པའི་དབང་ནི་འཁོར་འདས་རུ་ཤན་ཕྱེ་ནས་བརྡ་དབང་གིས་[page Ad-320]རང་རིག་ཡེ་སྟོང་ནམ་མཁའ་ལྟ་བུ་ཀ་དག་གི་ངོ་བོ་ངོ་སྤྲད་པས་དབང་བསྐུར་བའོ། །འདི་ལའང་ཕྱི་ནང་གསང་བ་ཡོངས་རྫོགས་བཞི་ལས། དང་པོ་ཕྱི་ནི། འཁོར་འདས་རུ་ཤན་འབྱེད་པའོ། །ནང་ནི་ཡེ་ཤེས་ཉི་ཤུ་རྩ་ལྔ་ལ་སྤྱོད་པའི་ཕྱིར་མཎྜལ་ཕུལ་ནས་གསོལ་བ་འདེབས་པ་རྣམས་སོ། །གསང་བ་ནི། ནམ་མཁའི་ཕྱོགས་བཞིའི་སྒོ་ནས་སེམས་ཉིད་ཀྱི་སྒོར་འཇུག་པའོ། །ཡོངས་སུ་རྫོགས་པ་ནི་ནམ་མཁའ་རྒྱ་ཆེ་ཞེས་རིག་པ་ཀ་དག་བསམ་ངོ་ལས་འདས་པ་མཚོན་པའོ། །དེ་དག་ཀྱང་ཐལ་འགྱུར་ལས།

ཤིན་ཏུ་སྤྲོས་པ་མེད་པ་ལས། །

འཁོར་འདས་རུ་ཤན་འོག་བཞིན་དབྱེ། །

དེ་ཚེ་ནམ་མཁའི་མཚན་ཉིད་ལས། །

ལུས་ངག་ཡིད་ཀྱི་སྒྲིབ་པ་ཡང༌། །

མཚན་ཉིད་ཀྱིས་ནི་ངེས་པར་བརྟག །

གལ་ཏེ་སྤྱོད་པ་མ་དག་ན། །

རང་རང་མཐུན་པའི་དགེ་བས་སྦྱང༌། །

དབང་ནི་བརྡ་ལ་བརྟེན་པ་ཡིས། །

རང་རིག་གསལ་བའི་རང་ངོ་སྤྲད། །

བརྡ་དགྲོལ་མན་ངག་མཁས་པས་སྦྱར། །

{ཅེས་}[[126]](#footnote-126)སོ། །

#### 2.6.2.2.4 རབ་ཏུ་སྤྲོས་པ་མེད་པ།

བཞི་པ་རབ་ཏུ་སྤྲོས་པ་མེད་པའི་དབང་ནི། ལུས་ཀྱི་འདུག་སྟངས་གཟིགས་སྟངས་བསྟུན་ནས། རིག་པའི་རང་བཞིན་[page My-121b]ལྷུན་གྲུབ་ཀྱི་རང་ངོ་སྤྲད་པའི་དབང་བསྐུར་བ་སྟེ། ཕྱི་ནང་གསང་བ་ཡོངས་རྫོགས་བཞི་ལས། ཕྱི་ནི་འདུག་སྟངས་སྟོན་པའོ། །ནང་ནི་ལྟ་སྟངས་སྟོན་པའོ། །གསང་བ་ནི་ཕྱོགས་བཞི་ལ་འདུག་སྟངས་དང༌གཟིགས་སྟངས་བསྟུན་པས་སངས་རྒྱས་ཀྱི་ཞིང་དུ་སྤྱོད་པའོ། །ཡོངས་སུ་རྫོགས་པ་ནི་སོང་ཅིག་ལ་སོགས་པ་ཚིག་གི་བརྡ་[page Ad-321]དོན་སྤྲོད་པ་རྣམས་སོ། །དེ་ལྟར་ཡང་ཐལ་འགྱུར་ལས།

རབ་ཏུ་སྤྲོས་པ་མེད་པ་ལ། །

སེམས་ཀྱི་དཀྱིལ་འཁོར་སྒོ་ཕྱེ་ལ། །

ལུས་ཀྱི་འདུག་སྟངས་ངེས་པར་བརྩམ། །

དེ་ལ་གོམས་ཏེ་གཟིགས་སྟངས་སྦྱར། །

མངོན་སུམ་རིག་པ་ལུང་[231-page Dg]གི་བརྡའོ། །

{ཅེས་}[[127]](#footnote-127)སོ། །

### 2.6.2.3 དེ་ལྟར་བསྐུར་བའི་དབང་གི་དབྱེ་བ།

དོན་གསུམ་པ་དེ་ལྟར་བསྐུར་བའི་དབང་གི་དབྱེ་བ་ལ་གསུམ་སྟེ། དབང་བཞི་ངེས་པའི་དབྱེ་བས་མདོར་བསྟན། རང་ངོའི་དབྱེ་བས་རྒྱས་པར་བཤད། རྣམ་པར་འཕྲུལ་བའི་དབྱེ་བས་ཤིན་ཏུ་རྒྱ་ཆེར་སྤྲོས་པའོ། །

#### 2.6.2.3.1 དབང་བཞི་ངེས་པའི་དབྱེ་བས་མདོར་བསྟན།

དང་པོ་ལའང༌། དབང་བཞི་ངེས་པའི་འཐད་པ། སྨིན་སོ་བཞིའི་དཔེ་མཚོན། སོ་སོའི་རང་བཞིན་བཤད་པ་གསུམ་ལས།

##### 2.6.2.3.1.1 དབང་བཞི་ངེས་པའི་འཐད་པ།

དང་པོ་ནི་སྤྲོས་བཅས་ཀྱི་དབང༌། དེ་ནས་སྤྲོས་མེད། དེ་ནས་ཤིན་ཏུ་སྤྲོས་མེད། དེ་ནས་རབ་ཏུ་སྤྲོས་མེད་བཞིར་ངེས་ཤིང་འཐད་པ་ནི། གང་ཟག་སྐལ་ལྡན་ཅིག་འདིར་འཇུག་པ་ལ་ཐོག་མ་ཕྱི་སྤྲོས་པ་མ་བཅད་ན་སྣང་ཤེས་ཚོགས་པའི་སྤྲོས་པ་མི་ཆོད། ནང་སྤྲོས་པ་མེད་པར་མ་བསྡུས་ན་སེམས་ལམ་དུ་མི་ཚུད། གསང་བ་ཤིན་ཏུ་སྤྲོས་པ་མེད་པས་མ་བཅད་ན་སྒྲོན་མས་ལམ་དུ་མི་ལོངས། བླ་ན་མེད་པ་རབ་ཏུ་སྤྲོས་པ་མེད་པས་ངོ་མ་སྤྲད་ན་མཐོང་བྱེད་ཀྱི་ལམ་མི་གསལ་བས་བཞིར་ངེས་ལ། ཕྱིར་རླུང་སེམས་གཉིས་ཕ་དང་མའི་རྒྱུ་རྐྱེན་གཉིས་ཏེ་བཞི་དག་པས་ཀྱང་བཞིར་ངེས་ལ། ནང་ལུས་ཀྱི་འཁོར་ལོ་བཞི་རྩའི་ཁྱད་པར་བཞི་ལ་འཇུག་པས་ཀྱང་བཞིར་ངེས་ལ། གསང་བར་སྒྲོན་མ་བཞིའི་སྣང་བ་བཞི་སྟོན་པས་ཀྱང་བཞིར་ངེས། བླ་ན་མེད་པར་རྟགས་བཞི་ངེས་པ་[page Ad-322]ལས། [page My-122a]ཚད་བཞི་ངེས་པའི་འབྲས་བུ་སྐུ་བཞིར་འབྱུང་བས་ཀྱང་བཞིར་ངེས་སོ། །

##### 2.6.2.3.1.2 སྨིན་སོ་བཞིའི་དཔེ་མཚོན།

གཉིས་པ་སྨིན་སོ་བཞིའི་དཔེ་མཚོན་བསྟན་པ་ནི། དབང་བཞི་འཇུག་པའི་དུས་ཀྱི་སྨིན་སོ་སྣང་བ་མ་དག་པ་དང་དག་པ་གཉིས་{གྱིས་}[[128]](#footnote-128)བསྡུས་པ་ཡང་། མཁའ་དང་དབྱིངས་གཉིས་སུ་འདུས་ལ། ཆགས་འཇིག་གནས་གསུམ་དུས་གསུམ་དུ་འདུས་པས། ལུས་ངག་ཡིད་གསུམ་སྨིན་པའི་ལས་སུ་གྲོལ་བའོ། །འཁོར་འདས་ཀྱི་ཆོས་ཟག་བཅས་ཟག་མེད་གཉིས་ལ་དབང་བསྒྱུར་བས་གཉིས་སུ་བྱུང་སྟེ། སྣང་བ་ལ་དབང་བས་ཕུང་པོ་ཁམས་དང་སྐྱེ་མཆེད་ལ་སོགས་པ་དག་པར་བྱེད་པ་དང༌། སྲིད་པ་ལ་དབང་བས་ཉོན་མོངས་པ་དག་པར་བྱེད་པའོ། །

དེ་ལ་སྤྲོས་བཅས་ཀྱིས་ལུས་ངག་ཡིད་སེམས་[232-page Dg]བཞིའི་འཇུག་པའི་ལས་མཚོན་ལ། སྤྲོས་མེད་ཀྱིས་ཐོབ་པ་དང་གནས་པ་དང་བརྟན་པ་དང་ཉེ་བར་རྟོགས་པ་བཞི་མཚོན་ཞིང༌། ཤིན་ཏུ་སྤྲོས་མེད་ཀྱིས་ལུས་ངག་ཡིད་སེམས་བཞི་སྨིན་པའི་རྒྱུ་རྐྱེན་བྱེད་པ་འབྲས་བུ་བཞི་མཚོན་ལ། རབ་ཏུ་སྤྲོས་མེད་ཀྱིས་སྒོ་གསུམ་ལྷའི་སྐུ་གསུང་ཐུགས་སུ་སྨིན་པ་དང་བརྗོད་དུ་མེད་པའི་དོན་ལ་སྤྱོད་པ་བཞི་མཚོན་པའོ། །དབང་བཞི་སྨིན་པ་སོ་སོའི་དཔེ་ནི་དཔེར་ན་ཞིང་ས་བཟང་པོ་ལ་ས་བོན་སྐྱོན་མེད་བཏབ་པས་འབྲས་བུ་སྨིན་པ་ལྟར། རིག་པའི་ཞིང་ལ་དང་པོར་སྤྲོས་བཅས་བསྐུར་བས་ས་བོན་བཏབ། སྤྲོས་མེད་ཀྱིས་མྱུ་གུ་འཐོན་ནས་ལོ་འདབ་རྒྱས། ཤིན་ཏུ་སྤྲོས་མེད་ཀྱིས་མེ་ཏོག་ཤར། རབ་ཏུ་སྤྲོས་མེད་ཀྱིས་སྐུ་བཞི་ངེས་པའི་འབྲས་བུར་སྨིན་པའོ། །

##### 2.6.2.3.1.3 སོ་སོའི་རང་བཞིན་བཤད་པ།

གསུམ་པ་སོ་སོའི་[page Ad-323]རང་བཞིན་ལ་བཞི་ལས།

###### 2.6.2.3.1.3.1 སྤྲོས་བཅས་ཀྱི་ནུས་པའི་རྣམ་གཞག

དང་པོ་སྤྲོས་བཅས་ཀྱི་ནུས་པའི་རྣམ་བཞག་ནི། སྤྲོས་བཅས་ཀྱིས་ལུས་ལ་སོགས་པའི་ཚོགས་པ་དག་ནས་སྐུ་རྡོ་རྗེ་ལ་སྦྱོར་བའོ། །དེའང་སྤྲོས་བཅས་ཀྱི་སྤྲོས་བཅས་ཀྱིས་ལུས་ལྷར་དག {།}[[129]](#footnote-129)ངག་སྔགས་སུ་དག {།}[[130]](#footnote-130)ཡིད་ཏིང་ངེ་འཛིན་དུ་དག {།}[[131]](#footnote-131)སེམས་ཆོས་ཉིད་དུ་དག་པའོ། །དེའི་[page My-122b]སྤྲོས་མེད་ཀྱིས་སྣང་བ་ཕྱི་རོལ་གྱི་དངོས་པོ་འཁྲུལ་བ་སྟོངས་པར་བྱེད། དེའི་ཤིན་ཏུ་སྤྲོས་མེད་ཀྱིས་འཕྲིན་ལས་བཞི་ལ་སྦྱོར། དེའི་རབ་ཏུ་སྤྲོས་མེད་ཀྱིས་ལུས་བདེ་བ། ངག་གསལ་བ། ཡིད་མི་རྟོག་པ། སེམས་ཟུང་འཇུག་གི་ནུས་པ་འཇོག་པར་བྱེད་པའོ། །

###### 2.6.2.3.1.3.2 སྤྲོས་མེད་ཀྱི་དབང་བཞིའི་འགྱུར་བརྩི་བ།

གཉིས་པ་སྤྲོས་མེད་ཀྱི་དབང་བཞིའི་འགྱུར་བརྩི་བ་ནི། སྤྲོས་མེད་ཀྱི་སྤྲོས་བཅས་ཀྱིས་སྐལ་ལྡན་གྱི་ཡིད་འགྱུར། དེའི་སྤྲོས་མེད་ཀྱིས་ནང་དུ་འཇུག་པའི་ཐབས་སྟོན། དེའི་ཤིན་ཏུ་སྤྲོས་མེད་ཀྱིས་ཡིད་འགྱུར་བས་རྟོག་པ་དག་པ་ལ་སྦྱོར། རབ་ཏུ་སྤྲོས་མེད་ཀྱིས་གཉིས་སུ་མེད་པའི་དོན་ཐོབ་པར་བྱེད་པའོ། །

###### 2.6.2.3.1.3.3 ཤིན་ཏུ་སྤྲོས་མེད་ཀྱི་དབང་བཞི་ལས་ཀྱི་མཐའ་གྲོལ་བར་བྱེད་པ།

གསུམ་པ་ཤིན་ཏུ་སྤྲོས་མེད་ཀྱི་དབང་བཞི་ལས་ཀྱི་མཐའ་གྲོལ་བར་བྱེད་པ་ནི། ཤིན་ཏུ་སྤྲོས་མེད་ཀྱི་སྤྲོས་བཅས་ཀྱིས་ལས་དང༌། ཚིག་དང༌། ཡི་གེ་དང༌། རྟོག་པ་དག་ཅིང་། ལུས་ངག་ཡིད་སེམས་བཞི་ལ་བདེ་བ་སྟེར་བའོ། །དེ་[233-page Dg]ཡང་རུ་ཤན་འབྱེད་པའི་སྤྱོད་པ་ལས་བྱུང་བའོ། །དེའི་སྤྲོས་མེད་ཀྱིས་དོན་རང་ཐོག་ཏུ་ཕེབས་པས་ཆོས་ཉིད་ལས་འགྲོ་ས་མེད་པའོ། །དེའི་ཤིན་ཏུ་སྤྲོས་མེད་སྟོང་ཉིད་ཀྱི་དཀྱིལ་འཁོར་དུ་འཇུག་པས་སྒོ་གསུམ་ཁམས་གསུམ་དུ་མི་འཇུག་པའོ། །[page Ad-324]རབ་ཏུ་སྤྲོས་མེད་ཀྱིས་ཚོགས་དྲུག་དག་པར་བྱེད་པའོ། །

###### 2.6.2.3.1.3.4 རབ་ཏུ་སྤྲོས་མེད་ཀྱི་དབྱེ་བ་ངེས་པ།

བཞི་པ་རབ་ཏུ་སྤྲོས་མེད་ཀྱི་དབྱེ་བ་ངེས་པ་ནི། རབ་ཏུ་སྤྲོས་མེད་ཀྱི་སྤྲོས་བཅས་སེམས་གང་ཡིན་ལ་སོགས་པས་ཆགས་སྡང་རང་གྲོལ་བར་བྱེད་དོ། །སྤྲོས་མེད་སྤྲུལ་སྐུའི་ཞིང་བསྟན་པས་ཕུང་པོ་ཁམས་དང་སྐྱེ་མཆེད་སྟོངས་པར་བྱེད་དོ། །ཤིན་ཏུ་སྤྲོས་མེད་ལོངས་སྐུའི་ཞིང་བསྟན་པས་སེམས་ཉིད་འགྲོ་འོང་མེད་པའི་དོན་རྟོགས་པར་བྱེད་དོ། །རབ་ཏུ་སྤྲོས་མེད་ཆོས་སྐུར་ལུང་བསྟན་པས་འཁོར་འདས་ལ་ཞེན་པའི་ཤེས་སྒྲིབ་ཕྲ་མོ་སྦྱོང་བར་བྱེད་དོ། །

#### 2.6.2.3.2 རང་ངོའི་དབྱེ་བ་རྒྱས་པར་བཤད་།

གཉིས་པ་རང་ངོའི་དབྱེ་བ་རྒྱས་པར་བཤད་པ་ལ་དབང་བཞི་ལས།

##### 2.6.2.3.2.1 སྤྲོས་བཅས།

དང་པོ་སྤྲོས་བཅས་ལ། སྤྲོས་བཅས་ཀྱི་སྤྲོས་བཅས་དམ་བསྲེ་ཞིང་[page My-123a]{གནའ་}[[132]](#footnote-132)ཆུ་བླུད་པ་ལ་སོགས་པ་སྟེ་ཕྱིའོ། །སྤྲོས་བཅས་ཀྱི་སྤྲོས་མེད་དཀྱིལ་འཁོར་དུ་{བཞུག་}[[133]](#footnote-133)ཅིང་ལྷ་ངོ་བསྟན་ནས་མིང་གི་དབང་བསྐུར་བ་སྟེ་ནང་ངོ༌། །སྤྲོས་བཅས་ཀྱི་ཤིན་ཏུ་སྤྲོས་མེད་ཉན་ཐོས་ཀྱི་སྡོམ་པ་སྦྱིན་པ་ནས་རིམ་དགུ་རྫོགས་ཏེ་དབུགས་དབྱུང་གཟེངས་བསྟོད་དང་བཅས་པ་གསང་བའོ། །སྤྲོས་བཅས་ཀྱི་རབ་ཏུ་སྤྲོས་མེད་བུམ་པ་ངེས་པའི་སྐུར་རྒྱུ་སྟེ་ཡོངས་སུ་རྫོགས་པའོ། །འདི་ལའང་བུམ་པ་ངེས་པ་རྟེན་གཞལ་ཡས་ཁང་བརྟེན་པ་ལྷར་གསལ་བས་དབང་བསྐུར་བ་ཡོངས་སུ་རྫོགས་པའི་ཕྱི་སྤྲོས་བཅས་སོ། །སློབ་མའི་ལུས་ལྷར་སྐྱེད་པ་ལ་འབྱུང་བཞི་དག་སྦྱོང་གི་རྫས་དབང་ཉི་ཟླ་སྦྱིན་པ་ལ་སོགས་པ་ནང་སྤྲོས་མེད་དོ། །མུ་དྲ་སྦྱིན་ནས་སྦྱོར་བ་ངེས་པ་གསང་བ་ཤིན་ཏུ་སྤྲོས་མེད་དོ། །བརྡ་དོན་ངེས་པའི་ཚིག་སྦྱིན་པ་ཡོངས་སུ་རྫོགས་[page Ad-325]པ་རབ་ཏུ་སྤྲོས་མེད་དོ། །

དེ་ལྟར་ན་ཡོངས་སུ་རྫོགས་པ་ལ་བཞི་ཡོད་པ་ལྟར་གཞན་གསུམ་ལའང་ཤེས་པར་བྱའོ། །དེ་ལྟར་བཅུ་དྲུག་གིས་སྤྲོས་བཅས་དབྱེ་བའི་དགོས་པ་ནི། ལུས་འབྱུང་བཞིའི་རྒྱ་བཞི་འཇིག་པ་སྟེ། འབྱུང་[234-page Dg]བཞི་ཡང་སའི་ས་ལ་སོགས་པ་བཞིར་ཕྱེ་བས་བཅུ་དྲུག་དག་པར་སྦྱོང་བའི་དགོས་པ་ཡོད་དོ། །

##### 2.6.2.3.2.2 སྤྲོས་མེད་ཀྱི་དབང་བཞི་རང་ངོའི་དབྱེ་བ།

གཉིས་པ་སྤྲོས་མེད་ཀྱི་དབང་བཞི་རང་ངོའི་དབྱེ་བ་ནི། སྤྲོས་མེད་ཀྱི་སྤྲོས་བཅས་ཀྱིས་ལུས་ངག་ཡིད་སེམས་བཞི་ཡི་གེའི་གནས་བཞིའི་སྦྱོང་བ་ནི་ཕྱིའོ། །དེའི་སྤྲོས་མེད་ཀྱིས་སྒོ་གསུམ་གཞི་མེད་བྱ་{བརྩལ་}[[134]](#footnote-134)ལས་འདས་པར་མཚོན་པས་ནང་ངོ༌། །དེའི་ཤིན་ཏུ་སྤྲོས་མེད་ཀྱིས་ཡུལ་ལྔ་ལམ་དུ་བསླང་པས་སྒོ་ལྔ་ཧར་སངས་སུ་གྲོལ་བ་གསང་བའོ། །དེའི་རབ་ཏུ་སྤྲོས་མེད་ཀྱིས་རྟོགས་པ་ཁྱད་པར་ཅན་སྐྱེད་པས་ཡོངས་སུ་རྫོགས་པའོ། །འདི་བཞིའི་དགོས་པ་ནི་ངག་གི་བརྗོད་གཞི་དང༌། རྗོད་བྱེད་དང༌། བརྗོད་བྱ་དང༌། བརྗོད་པ་བཞིའི་རྒྱ་ལས་གྲོལ་བར་བྱེད་པའོ། །

##### 2.6.2.3.2.3 ཤིན་ཏུ་སྤྲོས་མེད་ཀྱི་རང་ངོའི་དབྱེ་བ།

གསུམ་པ་ཤིན་ཏུ་སྤྲོས་མེད་ཀྱི་[page My-123b]རང་ངོའི་དབྱེ་བ་ནི། ཤིན་ཏུ་སྤྲོས་མེད་ཀྱི་སྤྲོས་བཅས་རུ་ཤན་འབྱེད་པ་ཕྱིའོ། །དེའི་སྤྲོས་མེད་མཎྜལ་འབུལ་ཞིང་གསོལ་བ་འདེབས་པ་ནང་ངོ༌། །དེའི་ཤིན་ཏུ་སྤྲོས་མེད་ནམ་མཁའི་དཀྱིལ་འཁོར་དུ་འཇུག་པ་གསང་བའོ། །དེའི་རབ་ཏུ་སྤྲོས་མེད་རིག་པ་རང་ངོ་སྤྲད་པ་ཡོངས་སུ་རྫོགས་པའོ། །འདི་བཞིའི་དགོས་པ་ནི་ཡིད་འགྱུ་བ་དང༌། འགྱུ་བྱེད་དང༌། འགྱུ་བྱ་དང༌། འགྱུས་པ་བཞིའི་རྒྱ་འཇིག་པར་བྱེད་པའོ། །

##### 2.6.2.3.2.4 རབ་ཏུ་སྤྲོས་པ་མེད་པ་རང་ངོའི་དབྱེ་བ།

བཞི་པ་རབ་ཏུ་སྤྲོས་པ་མེད་པ་[page Ad-326]རང་ངོའི་དབྱེ་བ་ནི། རབ་ཏུ་སྤྲོས་མེད་ཀྱི་སྤྲོས་བཅས་འདུག་སྟངས་བསྟུན་པ་ཕྱིའོ། །དེའི་སྤྲོས་མེད་ལྟ་སྟངས་བྱེད་པ་ནང་ངོ༌། །དེའི་ཤིན་ཏུ་སྤྲོས་མེད་ཕྱོགས་བཞིར་ལྟ་སྔངས་དང་གཟིགས་སྟངས་བསྟུན་པ་གསང་བའོ། །དེའི་རབ་ཏུ་སྤྲོས་མེད་སོང་ཅིག་ལ་སོགས་པ་ཡོངས་སུ་རྫོགས་པའོ། །འདི་བཞིའི་དགོས་པ་ནི། སེམས་བསམ་པ་དང༌། དྲན་པ་དང༌། རྟོག་པ་དང༌། ཞེན་པ་བཞིའི་རྒྱ་འཇིག་པར་བྱེད་དོ། །སྐབས་འདིར་ཡིད་དང་སེམས་ཀྱི་གོ་དོན། སྒོ་ལྔའི་ཡུལ་འཛིན་རྟོག་བྱེད་ཀུན་གཞིའི་རྣམ་པར་ཤེས་པ་སེམས་ལ། དེ་དང་མ་འབྲེལ་བར་དོན་སྔ་ཕྱི་དང་ཡིད་ཡུལ་དོན་སྤྱི་དཔྱོད་པ་ལ་ཡིད་ཅེས་བརྗོད་དོ། །རང་གི་སྣང་ཡུལ་དངོས་པོ་འཛིན་པ་དང༌། དངོས་མེད་འཛིན་པ་སྟེ། གསལ་བ་དང་། མི་གསལ་བ་འཛིན་པས་[235-page Dg]ཕྱེ་བ་ཡིན་ནོ། །དེ་ལྟར་ན་རང་ངོའི་དབྱེ་བ་རེ་རེ་ལ་ཕྱི་ནང་གསང་བ་ཡོངས་རྫོགས་བཞི་བཞི་སྟེ་བཅུ་དྲུག་{དུ་}[[135]](#footnote-135)ཡོད་དོ། །

#### 2.6.2.3.3 རྣམ་པར་འཕྲུལ་པའི་དབྱེ་བ་ཤིན་ཏུ་རྒྱ་ཆེར་སྤྲོས་པ།

གསུམ་པ་རྣམ་པར་འཕྲུལ་བའི་དབྱེ་བས་ཤིན་ཏུ་རྒྱས་པར་སྤྲོ་བ་ལ་གསུམ་སྟེ་དབང་སོ་སོའི་དག་བྱེད་ཀྱི་དབྱེ་བས་དག་རྒྱུ་བཅུ་དྲུག་འགྱུར་དང་བཅས་པ་བསྟན་པ། ལུས་ཀྱི་བྱ་བ་ལ་བརྟེན་ནས་ངེས་པའི་དབྱེ་བས་དབང་གི་གནས་ལུགས་བསྟན་པ། གྲངས་ཀྱི་དབྱེ་བ་ལ་བརྟེན་ནས་ལས་དང་ཉོན་མོངས་པའི་དག་བྱེད་བསྟན་པའོ། །

##### 2.6.2.3.3.1 དབང་སོ་སོའི་དག་བྱེད་ཀྱི་དབྱེ་བས་དག་རྒྱུ་བཅུ་དྲུག་འགྱུར་དང་བཅས་པ་བསྟན་པ།

དང་པོ་ནི་དབང་གི་རང་ངོའི་དབྱེ་བ་བཅུ་དྲུག་གིས་ཕྱིར་[page My-124a]འབྱུང་བའི་ལས་བཅུ་དྲུག་དག་པར་བྱེད་ལ། ནང་དུ་སེམས་ཀྱི་རྟོག་པ་བཅུ་དྲུག་དག་པར་བྱེད་ལ། གསང་བར་རླུང་གི་འཕེན་བསྡུད་བཅུ་དྲུག་དག་པར་བྱེད་ལ། བླ་ན་མེད་པར་ས་བཅུ་[page Ad-327]དྲུག་ལ་གནས་པའི་ངེས་པ་ཐོབ་པར་བྱེད་པས་དབང་བཅུ་དྲུག་{དུ་}[[136]](#footnote-136)བསྟན་པའོ། །དབང་དེ་དག་གི་དག་བྱ་ལུས་ངག་ཡིད་སེམས་བཞིའི་དྲི་མ་དག་པ་ལ་ལྟོས་ནས་བཞག་གོ །དེའང་ལུས་ལ་ཆུས་ཚོགས་པའི་ཆོས་བསྡུས་པས་འཆིང་བྱེད་རྒྱའི་དྲི་མར་སོང༌། མེས་དེ་དག་སྨིན་ཅིང་གསལ་བར་བྱས་པས་དངོས་པོར་གྲུབ་པའི་དྲི་མར་སོང༌། རླུང་གིས་དེ་དག་སོ་སོའི་ལས་བྱས་པས་ཞེན་པ་རང་རྒྱུད་དང་བཅས་པའི་དྲི་མར་སོང་བའོ། །ངག་སྨྲ་ནའང་སྨྲའོ་སྙམ་པ་ཡིད་ཀྱི་རྟོག་པས་བསླད་པའི་དྲི་མ་དང༌། སྨྲ་བྱེད་ལུས་ཀྱི་དྲི་མ་དང༌། སྨྲ་བའི་ཚིག་ལ་རྟོག་དཔྱོད་ཀྱི་དྲི་མ་དང༌། བརྗོད་ལས་རྟོག་པའི་འགྱུར་བྱེད་ཀྱི་དྲི་མ་དང༌། ཡང་ཡིད་འགྱུ་བ་ལའང༌། འགྱུ་བ་དྲན་བསམ་གྱི་རྟོག་པའི་དྲི་མ་དང༌། འགྱུ་བྱེད་ཡུལ་དང་ཤེས་པའི་དྲི་མ་དང༌། འགྱུས་པ་བག་ཆགས་སྔ་ཕྱིའི་དྲི་མ་དང༌། འགྱུས་པ་དངོས་ལ་ཞེན་པའི་དྲི་མ་དང༌། ཡང་སེམས་ཀྱི་དྲན་པས་ཡུལ་འཇུག་པའི་དྲི་མ་དང༌། བསམ་པས་དགེ་མི་དགེ་ལུང་དུ་བསྟན་མ་བསྟན་བཞི་ཀུན་ནས་སློང་བའི་དྲི་མ་དང༌། རྟོག་པས་སྙམ་བྱེད་དང༌། ཡིད་གཉིས་དང༌། ཐེ་ཚོམ་དང༌། ཡིད་དཔྱོད་ཀྱི་དྲི་མ་དང༌། འཛིན་ཡུལ་སྣ་ཚོགས་ལ་རྟོག་པའི་དྲི་མའོ། །དྲི་མ་དེ་དག་གི་དག་བྱེད་དབང་བཞི་སྟེ། [236-page Dg]སྤྲོས་བཅས་ཀྱི་སྤྲོས་བཅས་ལ་སོགས་པ་བཞི་བཞིར་ཕྱེ་བས་བཅུ་དྲུག་གོ །དེ་དག་གིས་ལུས་ངག་ཡིད་སེམས་བཞི་རེ་རེ་ལ་དྲི་མ་བཞི་བཞི་སྟེ་བཅུ་དྲུག་གི་ཚོགས་དག་པར་སྦྱོང་བའོ། །

དེ་ཡང་ཐོག་མར་སྤྲོས་བཅས་ཉེ་བར་མཚོན་པ་ནི། །སྤྲོས་བཅས་ཀྱི་སྤྲོས་བཅས་[page Ad-328]ལ། བརྡའི་སྤྲོས་བཅས་དང༌། དོན་གྱི་སྤྲོས་བཅས་ཏེ་གཉིས། [page My-124b]དེའི་སྤྲོས་མེད་ལ་བརྡ་དོན་གཉིས། ཤིན་ཏུ་སྤྲོས་མེད་ལ་གཉིས། རབ་ཏུ་སྤྲོས་མེད་ལ་བརྡ་དོན་གཉིས་ཏེ་བརྒྱད། དེ་བཞིན་དུ་སྤྲོས་མེད་ལ་བརྡའི་སྤྲོས་མེད་ལ་སོགས་པ་བརྒྱད། ཤིན་ཏུ་སྤྲོས་མེད་ལ་བརྒྱད། རབ་ཏུ་སྤྲོས་མེད་ལ་བརྒྱད་དེ་སུམ་བཅུ་རྩ་གཉིས་སུ་འགྱུར་ལ། ལུས་ངག་ཡིད་སེམས་བཞིའི་ཚོགས་པ་ལའང༌། དེ་ལྟར་ཕྱེ་བས་སུམ་བཅུ་རྩ་གཉིས་དག་པར་བྱེད་པ་ནི། སྐྱེད་{རིམས་ཀྱི་}[[137]](#footnote-137)དག་བྱ་དང་དག་བྱེད་ཤེས་པའི་དགོས་པ་ཡོད་པའོ། །དེ་ལྟར་དག་བྱ་དྲི་མ་སུམ་བཅུ་རྩ་གཉིས་དང༌། དག་བྱེད་དབང་སུམ་བཅུ་རྩ་གཉིས་བསྡོམས་ན། དྲུག་བཅུ་རྩ་བཞི་ནི་དག་བྱ་དག་བྱེད་ཀྱི་དབྱེ་བ་ངེས་པའོ། །

##### 2.6.2.3.3.2 ལུས་ཀྱི་བྱ་བ་ལ་བརྟེན་ནས་ངེས་པའི་དབྱེ་བས་དབང་གི་གནས་ལུགས་བསྟན་པ།

གཉིས་པ་ལུས་ཀྱི་བྱ་བ་ལ་བརྟེན་ནས་དབྱེ་བས་དབང་གི་གནས་ལུགས་བསྟན་པ་ནི། དག་བྱ་དྲི་མ་སུམ་བཅུ་རྩ་གཉིས་ཀྱི་གཞི་ལུས་མི་འདྲ་བ་དཔག་ཏུ་མེད་པ་ཡང་། ས་ཆུ་མེ་རླུང་བཞི་ལས་གྲུབ་ལ། དེ་དག་ལ་ཕོ་མོ་གཉིས་གཉིས་སུ་ཕྱེ་བས་བརྒྱད་དོ། །དེ་ཡང་ས་ཆུ་མེ་རླུང་གཞི་ལ་ཟུག་པ་དང༌། བྱེར་བ་དང༌། སྙོམས་པ་གསུམ་གསུམ་དུ་ཕྱེ་བས་བཅུ་གཉིས་སོ། །དེ་དག་བྱེད་དབང་ལའང་སྤྲོས་བཅས་ལ་སོགས་བཞི་ལ་སྐུ་གསུང་ཐུགས་གསུམ་གསུམ་དུ་ཕྱེ་བས་བཅུ་གཉིས་ཀྱིས་དག་པར་བྱེད་དོ། །འབྱུང་བཞི་ཕོ་མོ་གཉིས་ཏེ་བརྒྱད་ཀྱི་དག་བྱ་ནི། དབང་བཞི་ལ་ཐབས་ཤེས་རབ་གཉིས་གཉིས་སུ་ཕྱེ་བས་བརྒྱད་ཀྱིས་དག་པར་བྱེད་དོ། །ལུས་ཀྱི་འབྱུང་བའི་བྱེ་བྲག་ལའང༌། ས་ལ་སོགས་པ་བཞི་པོ་རེ་རེ་ལ་སའི་ས་ལ་སོགས་པ་བཞི་བཞིར་ཕྱེ་བས་བཅུ་དྲུག་[page Ad-329]ནི། ཚ་བ་དང་། གྲང་བ་གཉིས་ཀྱི་དབྱེ་བས་དྲུག་བཅུ་རྩ་བཞིར་འགྱུར་ཏེ། གོང་གི་བརྡ་དོན་གྱི་དབྱེ་བའི་དབང་དྲུག་བཅུ་རྩ་བཞིས་དག་པར་བྱེད་དོ། །

དེའང་འབྱུང་བ་བཞི་[237-page Dg]པོ་རེ་རེ་ལའང་ལེགས་པར་ཕྱེ་ན། ས་ལའང་དྲུག་བཅུ་རྩ་བཞི། དེ་ལ་ཁྱབ་པ་འབྱུང་བ་སྤྱིའི་ལུས་དང༌། རང་གི་མཚན་ཉིད་[page My-125a]འཛིན་པ་དངོས་ཀྱི་ལུས་གཉིས་སུ་ཕྱེ་བས། ས་ལ་ལུས་མི་འདྲ་བ་བརྒྱ་དང་ཉེར་བརྒྱད། དེ་བཞིན་དུ་ཕྱེ་བས་ཆུ་དང་། མེ་དང༌། རླུང་རྣམས་ལ་བརྒྱ་ཉེར་བརྒྱད་ཚན་པ་གསུམ་སྟེ། བསྡོམས་པས་ལྔ་བརྒྱ་དང་བཅུ་གཉིས་ཀྱི་ལུས་སུ་སྨིན་ནོ། །དེ་ལྟར་ཕྱིར་ལུས་སྨིན་པ་བཞིན་ནང་དུ་ཉོན་མོངས་པ་ཡང༌། འདོད་ཆགས་ལ་ལྟས་པ་དང༌། {རྒད་}[[138]](#footnote-138)པ་དང༌། བཅངས་པ་དང༌། {མཁྱུད་}[[139]](#footnote-139)པ་སྟེ་བཞི་ནི་འབྱུང་བ་རེ་རེའི་ལུས་ལ་བཞི་བཞི་སྟེ་བཅུ་དྲུག {།}[[140]](#footnote-140)གཏི་མུག་ལ་རྨུགས་པས་མ་ཤེས་པ་དང༌། འཐིབས་པ་དང༌། མྱོས་པ་དང༌། རབ་ཏུ་མ་རིག་པ་འདྲེས་པ་དང་བཞི་པོ་ལུས་བཞི་ལ་ཕྱེ་བས་བཅུ་དྲུག ཞེ་སྡང་ལ་སྡང་བ་དང༌། སྡང་བ་ཆེན་པོ་དང༌། ཆེར་སྡང་བ་དང༌། རབ་ཏུ་སྡང་བ་སྟེ་ལུས་རེ་ལས་ཕྱེ་བས་བཅུ་དྲུག ང་རྒྱལ་ལ་ཕྲ་བ་དང༌། རགས་པ་དང༌། འགྱུར་བ་དང༌། མཆེད་པ་དང༌། འཕྲོ་བ་བཞི་ཡང་བཅུ་དྲུག ཕྲག་དོག་ལ་ཡང་བ་དང༌། ལྕི་བ་དང༌། རྒོད་པ་དང༌། ཕྲ་བ་བཞི་སྟེ་ཕྱེ་བས་བཅུ་དྲུག་སྟེ་བསྡོམས་པས་བརྒྱད་བཅུ་ཐམ་པ། དེ་ལས་བྱེ་བྲག་ཏུ་ཕྱེ་ན་འབྱུང་བའི་ལུས་མི་འདྲ་བ་ལྔ་བརྒྱ་དང་བཅུ་གཉིས་པོ་རེ་རེ་ལ། ཉོན་མོངས་པ་བཞི་བཞིའི་གྲངས་ཀྱིས་ཉི་ཤུ་ཉི་ཤུ་[page Ad-330]གནས་པས། ཐམས་ཅད་བསྡོམས་ནས་ཁྲི་ཕྲག་གཅིག་དང་བརྒྱ་བཞི་བཅུ་རྩ་བརྒྱད་དུ་འབྱུང་ལ། ལུས་དང་ཉོན་མོངས་པ་གཉིས་ཀའི་རྣམ་གྲངས་བསྡོམས་ནས་ཁྲི་ཕྲག་གཅིག་དང་དྲུག་བརྒྱ་དྲུག་བཅུ་ཐམ་པ་ནི་དག་བྱའི་དྲི་མ་ཡིན་ལ། དེའི་དག་བྱེད་ཀྱི་དབང་འོག་ཏུ་སྟོན་ནོ། །

##### 2.6.2.3.3.3 གྲངས་ཀྱི་དབྱེ་བ་ལ་བརྟེན་ནས་ལས་དང་ཉོན་མོངས་པའི་དག་བྱེད་བསྟན་པ།

གསུམ་པ་གྲངས་ཀྱི་དབྱེ་བས་{ལུས་}**[[141]](#footnote-141)**དང་ཉོན་མོངས་པའི་དག་བྱེད་བསྟན་པ་ནི། དབང་རྣམ་པ་བཞི་ལས།

དང་པོ་སྤྲོས་བཅས་ལའང་གཞིར་བྱས་པའི་སྤྲོས་བཅས་ཀྱི་སྤྲོས་བཅས་ལ་ཕྱི་ནང་གསང་བ་ཡོངས་རྫོགས་དང་བཞིར་དབྱེ་ན། སྤྲོས་བཅས་ཀྱི་སྤྲོས་བཅས་ཀྱི་ཕྱིའི་དབང་སྟ་གོན་གྱི་ཚོམ་བུ་ལ་སོ་ཤིང་བྲིམ་པ། དེའི་ནང་མཎྜལ་འབུལ་བ། དེའི་གསང་བ་སྲུང་སྐུད་གདགས་[238-page Dg]ཤིང་ཀུ་ཤ་སྦྱིན་པ། ཡོངས་[page My-125b]སུ་རྫོགས་པ་རྨི་ལམ་བརྟག་པའོ། །དེའི་སྤྲོས་མེད་ཀྱི་ཕྱིའི་དབང་ཁྲུས་བྱ་བ། གསོལ་བ་བཏབ་པ། རྡོ་རྗེས་ནང་དུ་བོད་པ་གསུམ་མོ། །དེའི་ནང་དམ་ཚིག་གི་{གནའ་}[[142]](#footnote-142)ཆུ་བླུད་པ། འཁོར་བ་སྤོང་བའི་{གནའ།}[[143]](#footnote-143) མྱང་འདས་ལེན་པའི་{གནའ།} [[144]](#footnote-144)སེམས་ཅན་གྱི་དོན་མི་བྱེད་རིའི་{གནའ་}[[145]](#footnote-145)བཞིའོ། །དེའི་གསང་བ་དམ་ཚིག་དང༌། སྡོམ་པ་དབོག་པ་དང༌། དཀྱིལ་འཁོར་དུ་འཇུག་པ་དང༌། སེམས་ཀྱི་མེ་ཏོག་དབུལ་བའོ། །དེའི་ཡོངས་སུ་རྫོགས་པ་དཀྱིལ་འཁོར་དུ་འཇུག་པ་ལྷ་ངོ་བསྟན་པ། མེ་ཏོག་དོར་བ། མིང་གི་དབང་ངོ༌། །

དེའི་ཤིན་ཏུ་སྤྲོས་པ་མེད་པའི་ཕྱིའི་དབང་ཉན་ཐོས་ཀྱི་དཀྱིལ་འཁོར་དུ་འཇུག་པ། ས་ལམ་གྱི་ཚད་བསྟན་པ། སྟོད་གཡོགས་དང་སྨད་གཡོགས་སྦྱིན་པ། ལྷུང་བཟེད་དང་བསིལ་བྱེད་[page Ad-331]སྦྱིན་པ་ལ་སོགས་པ་སྟེ། ཁྲིམས་ཀྱི་ཐ་{ཚིགས།}[[146]](#footnote-146) ས་ལ་སོགས་པ། ལས་ཀྱི་དབྱེ་བ། རྟེན་འབྲེལ་མཚོན་པ། བསྒོམ་པ་སྦྱིན་པ། ལུང་བསྟན་པ་དང༌། བྱང་ཆུབ་སེམས་དཔའི་དཀྱིལ་འཁོར་དུ་འཇུག་པ་དང༌། སེམས་སྐྱེད་པ་དང༌། སྡོམ་པ་སྦྱིན་པ་དང་། ཁྱད་པར་གྱི་སེམས་བཟུང་ལ་སོགས་པའོ། །དེའི་ནང་གི་དབང་ཀྲི་ཡའི་དཀྱིལ་འཁོར་དུ་འཇུག་པ་དང༌། སེམས་བསྐྱེད་པ་དང༌། སྡོམ་པ་བཟུང་བ་དང༌། མེ་ཏོག་དོར་ཞིང་ལྷ་ངོ་བསྟན་པ་དང༌། མིང་གི་དབང་དང༌། ལུང་བསྟན་པ་དང༌། གཟེངས་བསྟོད་པ་དང༌། དབུགས་དབྱུང་བ་དང༌། དབང་བསྐུར་བའོ། །དེ་བཞིན་དུ་ཨུ་པ་དང་ཡོ་གའི་དཀྱིལ་འཁོར་དུ་འཇུག་པ་ལ་རྣམ་གྲངས་དགུ་དགུ་སྟེ་ཉི་ཤུ་རྩ་བདུན་ནོ། །དེའི་གསང་བ་མ་ཧཱའི་ལུང་བསྟན་པ་དང༌། དཀྱིལ་འཁོར་དུ་འཇུག་པ་དང༌། ལྷ་ངོ་བསྟན་པ་དང༌། མེ་ཏོག་དོར་བ་དང༌། མིང་གི་དབང་དང༌། ཉན་པ་དང༌། འཆད་པ་དང༌། ཕན་པ་དང༌། ནུས་པ་དང༌། རིག་པའི་དབང་དང༌། ཡན་ལག་གི་དང༌། ཁྱད་པར་གྱི་དབང་དང་བཅུ་གཉིས་སོ། །

དེ་ནས་ཨ་ནུའི་དཀྱིལ་འཁོར་དུ་འཇུག་པ་དང༌། བརྡ་ངེས་པར་མཚོན་པ་དང༌། དབུགས་དབྱུང་བ་དང༌། [page My-126a]ཕྱག་རྒྱ་བསྒྱུར་བ་དང༌། ལས་[239-page Dg]སུ་བྱ་བ་དང༌། འཇུག་པ་ངེས་པ་དང་དྲུག་གོ །དེའི་ཡོངས་སུ་རྫོགས་པ། རྫོགས་པ་ཆེན་པོའི་དཀྱིལ་འཁོར་དུ་{བཞུག་}[[147]](#footnote-147)པ་དང༌། བསྒོམས་པ་ངེས་པའི་དཀྱིལ་འཁོར་དུ་མེ་ཏོག་དོར་བ་དང༌། ལྷ་ངོ་བསྟན་ཞིང་དབང་བསྐུར་བ་དང༌། འབྲས་བུ་བྱ་བྲལ་རྫོགས་པའི་དབང་བསྐུར་བ་དང་བཞིའོ། །

[page Ad-332]སྤྲོས་བཅས་ཀྱི་རབ་ཏུ་སྤྲོས་པ་མེད་པའི་ཕྱིའི་ཐ་དབང་ནི། དེ་ལྟར་རིམ་པ་དགུའི་དབང་རྫོགས་ནས། ཁྱད་པར་གྱི་དབང་ལ་འཇུག་པ་ནི། ཕྱག་རྒྱའི་དཀྱིལ་འཁོར་དུ་འཇུག་པ་སྟེ། དེའི་ཕྱི་ལ་རིག་མ་བརྟག་ཅིང་དགུག་པ་རྩ་བཙལ་ཞིང་སླང་བ། བདེ་བ་བཙལ་བ། རྒྱས་པར་བྱ་བ། དབབ་ཅིང་གཟུང་བ། བཟློག་ཅིང་སྦྱང་བ་དང་དྲུག་གོ །འདིའི་ནང་གི་དབང་ལ། སྦྱོར་བ་སྙོམས་པར་འཇུག་པ། བྱང་སེམས་ཡི་གེ་གསུམ་གྱི་སྒྲ་དང་བཅས་པ། མེ་ལོང་དུ་བླང་བ། དེ་རྡོ་རྗེ། པདྨ། འཁོར་ལོ་གསུམ་དུ་དམིགས་ཏེ་སློབ་མའི་ལྕེ་ལ་བཞག་ནས་ལུས་ངག་སྟོངས་པར་བྱ་བ་སྟེ་དྲུག་གོ །དེའི་གསང་བ་བདེ་བ་དང་བྱང་སེམས་དངོས་ཀྱི་བྱིན་རླབས་ལུས་ངག་ཡིད་གསུམ་ལ་བྱ་བ་གསུམ། གསང་བ་དང་གསང་བར་འོས་པ་དང༌། གསང་བར་གཉེར་གཏད་པ་གསུམ་སྟེ་དྲུག་གོ །དེའི་ཡོངས་སུ་རྫོགས་པ་ཚིག་སྣ་ཚོགས་པས་མཚོན་པ་སྟེ། བརྡའི་ཚིག་དང༌། དོན་གྱི་ཚིག་དང༌། བརྡ་དོན་དབྱེར་མི་ཕྱེད་པའི་ཚིག་གསུམ་མོ། །

དེ་ལྟར་ན་སྤྲོས་བཅས་ཀྱི་སྤྲོས་བཅས་ལ་ཕྱི་ནང་གསང་བ་ཡོངས་རྫོགས་བཞི་ལ། བསྐུར་རྒྱུའི་དབང་དྲུག {།}[[148]](#footnote-148)དེའི་ཕྱི་ལ་སོ་ཤིང་བྲིམ་པ་དང་གཅིག {།}[[149]](#footnote-149)དེའི་ནང་ལ་མཎྜལ་འབུལ་བ་དང་གཉིས། དེའི་གསང་བ་སྲུང་སྐུད་དང་ཀུ་ཤ་བྱིན་པ་དང་གཉིས་ཏེ་བཞི། དེའི་ཡོངས་རྫོགས་རྨི་ལམ་བརྟག་པ་དང༌། བཟང་ངན་གྱི་རྗེས་དྲི་བ་གཉིས་ཏེ་དྲུག་གོ །དེའི་སྤྲོས་བཅས་ཀྱི་སྤྲོས་མེད་ཀྱི་ཕྱི་ལ་གསུམ་སྟེ་དགུ། དེའི་ནང་ལ་བཞི་སྟེ་བཅུ་[page My-126b]གསུམ། དེའི་གསང་བ་ལ་བཞི་སྟེ་བཅུ་བདུན། དེའི་ཡོངས་རྫོགས་ལ་བཞི་སྟེ་ཉེར་གཅིག {།}[[150]](#footnote-150)སྤྲོས་པ་མེད་པའི་[page Ad-333]ཤིན་ཏུ་སྤྲོས་པའི་ཕྱི་ལ་ཉན་ཐོས་ལ་དྲུག {།}[[151]](#footnote-151)རང་རྒྱལ་ལ་ལྔ་སྟེ་བཅུ་གཅིག་བྱང་སེམས་[240-page Dg]ལ་བཞི་སྟེ་བཅོ་ལྔ། དེའི་ནང་གི་དབང་ལ་ཀྲི་ཡ་ལ་དགུ་སྟེ་ཉེར་བཞི། ཨུ་པ་ལ་དགུ་སྟེ་སོ་གསུམ། ཡོ་ག་ལ་དགུ་སྟེ་ཞེ་གཉིས། དེའི་གསང་བའི་དབང་ལ་མ་ཧཱ་ལ་བཅུ་གཉིས་ཏེ་ལྔ་བཅུ་རྩ་བཞི། ཨ་ནུ་ལ་དྲུག་སྟེ་དྲུག་བཅུ་ཐམ་པ། དེའི་ཡོངས་རྫོགས་ཨ་ཏི་ལ་བཞི་སྟེ་དྲུག་བཅུ་རྩ་བཞི་སྤྲོས་བཅས་ཀྱི་རབ་ཏུ་སྤྲོས་མེད་ཀྱི་ཕྱིའི་དབང་ལ་བཅུ་བདུན། ནང་ལ་དྲུག་སྟེ་ཉེར་གསུམ། དེའི་གསང་བ་ལ་དྲུག་སྟེ་ཉེར་དགུ། དེའི་ཡོངས་སུ་རྫོགས་པ་ལ་གཅིག་སྟེ་སུམ་བཅུ་ཐམ་པའོ། །ཤིན་ཏུ་སྤྲོས་མེད་ལ་དྲུག་བཅུ་རྩ་བཞི་སྟེ། དགུ་བཅུ་རྩ་བཞིའོ། །དེའི་སྤྲོས་མེད་ལ་བཅོ་ལྔ་སྟེ་བརྒྱ་དང་དགུའོ། །དེའི་སྤྲོས་བཅས་ལ་དྲུག་སྟེ་སྤྲོས་བཅས་བསྐུར་རྒྱུའི་ཆོས་བརྒྱ་དང་བཅོ་ལྔའོ། །{།}[[152]](#footnote-152)

སྤྲོས་མེད་ཀྱི་སྤྲོས་བཅས་ཀྱི་ཕྱིའི་དབང་ལ་བླ་མའི་བྱ་བ་དང་སློབ་མའི་བྱ་བ་གཉིས། དེའི་ནང་ལ་མཎྜལ་དང་བུམ་པ་གཉིས་ཏེ་བཞི། དེའི་གསང་བ་ལ་མཎྜལ་གྱི་ལེགས་པར་བཤད་པའི་ཆོས་ལྔ། བུམ་པའི་ལེགས་བཤད་ལྔ་སྟེ་བཅུ། གོང་མ་བཞི་དང་བསྡོམས་པས་བཅུ་བཞི། དེའི་ཡོངས་རྫོགས་ལ་བླ་མས་མིང་གི་མཚོན་པ་བརྗོད་པ་དང་སློབ་མས་སྟོབས་སྐྱེད་པ་གཉིས་ཏེ་བཅུ་དྲུག་གོ །སྤྲོས་མེད་ཀྱི་སྤྲོས་མེད་ཀྱི་ཕྱིའི་དབང་ལ་ཨའི་བསྙེན་པས་སྐྱེ་མེད་ཀྱི་ལམ་སྦྱང་བ་དང༌། ཨའི་བསྒྲུབ་པས་འགག་མེད་ཀྱི་སྣ་བསལ་བ་དང༌། ཨའི་འཕྲོ་འདུས་ལུས་ངག་ཡིད་དག་པར་བྱེད་པ་དང་གསུམ་མོ། །དེའི་ནང་ལ་ཁྲུས་ཀྱིས་དག་བྱའི་ཚུལ་{བསྟེན་}[[153]](#footnote-153)པ། མཎྜལ་ཕུལ་བས་འདོད་པའི་དོན་ཐོབ་[page Ad-334]པར་བྱ་བ། ལུང་བཙལ་བས་བྱ་བ་ལ་འཇུག་པ་ངོ་ཤེས་པ་དང་གསུམ་མོ། །

དེའི་གསང་བ་ལ་དཀྱིལ་འཁོར་དུ་འཇུག་པས། དབྱིངས་ལ་རིག་པ་གཞུག་པའི་[page My-127a]གནད་དང༌། ལྷ་ངོ་བསྟན་པས་དབྱིངས་རིག་ངོ་སྤྲད་པ་དང༌། མིང་གི་དབང་བསྐུར་བས་སངས་རྒྱས་ཀྱི་སྲས་སུ་བྱ་བའོ། །དེ་ལྟར་གསུམ་དང༌། དེའི་ཡོངས་སུ་རྫོགས་པ་ལ་ཕྱི་ཡུལ་དབང་པོའི་ཚིགས་སུ་བཅད་པས་ལུང་བསྟན་པས་ཤེས་པ་དང་ཡུལ་གཉིས་མེད་ཉམས་སུ་མྱོང་བའི་དབང་དང༌། ནང་སེམས་གསལ་བའི་ཚིགས་སུ་བཅད་པས་དབུགས་དབྱུང་བས་སྐྱེ་མེད་[241-page Dg]ངོས་བཟུང་དང་བྲལ་བའི་དབང་དང༌། གསང་བ་ཟུང་འཇུག་རིས་མེད་ཀྱི་ཚིགས་སུ་བཅད་པས་གཟེངས་བསྟོད་པས་དབྱིངས་རིག་གཉིས་མེད་བདེ་ཆེན་གྱི་དབང་བསྟན་པ་དང་བཅུ་གཉིས་སོ། །དེའི་ཤིན་ཏུ་སྤྲོས་མེད་ཀྱི་ཕྱི་ལ་འཇུག་པར་འོས་པ་དང༌། ཐོབ་པར་འོས་པ་གཉིས། དེའི་ནང་ལ་སྤྱོད་པར་ངེས་པ་དང༌། ལྟ་བར་ངེས་པ་གཉིས་ཏེ་བཞི། དེའི་གསང་བ་ལ་རིགས་འབྱེད་པ་དང༌། བདག་ཉིད་དུ་གནས་པ་གཉིས་ཏེ་དྲུག {།}[[154]](#footnote-154)དེའི་ཡོངས་སུ་རྫོགས་པ་ལ་རྒྱུ་དང་རྐྱེན་གཉིས་ཏེ་བརྒྱད་དོ། །དེའི་རབ་ཏུ་སྤྲོས་པ་མེད་པའི་ཕྱི་ལ་སེམས་གནས་པ་དང༌། ངག་གནས་པ་གཉིས། དེའི་ནང་ལ་ངག་བསྒྱུར་བ་དང༌། སེམས་ཐོབ་པ་གཉིས་ཏེ་བཞི། དེའི་གསང་བ་ལ། བདེ་བ་ལུང་བསྟན་པ་དང༌། གསང་བ་དབུགས་དབྱུང་བ་གཉིས་ཏེ་དྲུག {།}[[155]](#footnote-155)དེའི་ཡོངས་རྫོགས་ལ་སྤྲོ་བར་གནས་པ་དང༌། རང་གི་ལས་ཐོབ་པ་གཉིས་ཏེ་བརྒྱད་དོ། །དེ་ལྟར་སྤྲོས་མེད་ཀྱི་སྤྲོས་བཅས་ལ་བཅུ་དྲུག {།}[[156]](#footnote-156)དེའི་[page Ad-335]སྤྲོས་མེད་ལ་བཅུ་གཉིས་ཏེ་ཉེར་བརྒྱད། དེའི་ཤིན་ཏུ་སྤྲོས་མེད་ལ་བརྒྱད་དེ་སུམ་བཅུ་རྩ་དྲུག {།}[[157]](#footnote-157)དེའི་རབ་ཏུ་སྤྲོས་མེད་ལ་བརྒྱད་དེ། བསྐུར་བས་ཐོབ་པའི་འབྲས་བུ་བཞི་བཅུ་རྩ་བཞིའོ། །

ཤིན་ཏུ་སྤྲོས་པ་མེད་པའི་སྤྲོས་བཅས་ཀྱི་ཕྱི་ལ། ལམ་གསལ་བའི་ཕྱིར་བླ་མ་ལ་གསོལ་བ་གདབ་པ་དང༌། རྣམ་ཤེས་བརྒྱད་ཀྱི་འཕྲོ་འདུ་བཅད་པའི་ཕྱིར་ཡི་གེ་བརྒྱད་ཀྱི་རྒྱས་གདབ་པ་དང༌། ཡིད་ཀྱི་བྱུང་ཚོར་བཀག་ནས་བར་ཆད་ཞི་བའི་ཕྱིར་ཕཊ་ཀྱི་སྒྲ་སྒྲོགས་པ་དང་གསུམ། དེའི་ནང་[page My-127b]ལ་གནས་བཙལ་བས་ཕྱོགས་ཀྱི་ངེས་པ་བཟུང་བ་དང༌། བགེགས་བསལ་བའི་ཕྱིར་གཏོར་མ་སྦྱིན་པ་དང༌། སེམས་ལ་སྤྲོ་བ་བསྐྱེད་པ་དང་གསུམ། དེའི་གསང་བ་ལ་ལུས་ཀྱི་སྤྱོད་པ་བརྩམ་པའི་ཡུལ་དང༌། རྩོམ་པའི་ཐབས་དང༌། བརྩོམས་པའི་དགོས་པ་དང་གསུམ། དེའི་ཡོངས་སུ་རྫོགས་པ་ལ་ངག་གི་སྤྱོད་པ་བརྩམ་པའི་ཡུལ་དང༌། རྩོམ་པའི་ཐབས་དང༌། བརྩམས་པའི་དགོས་པ་གསུམ། དེའི་སྤྲོས་མེད་ཀྱི་ཕྱི་ལ་སེམས་ཀྱི་སྤྱོད་པ་རྩོམ་པའི་[242-page Dg]ཡུལ། ཐབས་དགོས་པ་གསུམ། དེའི་ནང་ལ་ལུས་དང༌། ངག་དང༌། སེམས་ཀྱི་སྡིག་པ་ངེས་པའི་ཡུལ་གསུམ། དེའི་གསང་བ་ལ་ལུས་དང༌། ངག་དང༌། སེམས་ཀྱི་སྡིག་པ་དག་པའི་ཚད་གསུམ། དེའི་ཡོངས་རྫོགས་ལ། ལུས་དང༌། ངག་དང༌། སེམས་ཀྱི་མ་དག་ན་བཤགས་པའི་ཐབས་གསུམ་སྟེ་བཅུ་གཉིས་སོ། །དེའི་ཤིན་ཏུ་སྤྲོས་མེད་ཀྱི་ཕྱི་ལ་འབྲུའི་མཎྜལ་གྱིས་ལོངས་སྤྱོད་འཕེལ་བ་དང༌། དྲིས་ཁམས་རྒྱས་པ་དང༌། མེ་ཏོག་[page Ad-336]གིས་དབང་པོ་གསལ་བ་དང༌། རིན་པོ་ཆེས་འབྱོར་བ་རྒྱས་པ་བཞིའོ། དེའི་ནང་ལ་རིགས་དྲིས་པས་བདེ་བ་ཉམས་སུ་མྱོང་བ་དང༌། ཡིན་པར་བརྗོད་པས་སྤྲོ་བ་སྐྱེད་པ་གཉིས་ཏེ་དྲུག  དེའི་གསང་བ་དཀྱིལ་འཁོར་དུ་འཇུག་པ་ལ། ཤར་སྒོ་ནས་ཞུགས་པས་ལམ་སྟོང་ཉིད་དུ་བསྟན་པ་དང༌། ལྷོ་སྒོ་ནས་ཞུགས་པས་སེམས་སྟོང་པ་ཉིད་དུ་ངོ་སྤྲད། ནུབ་སྒོ་ནས་ཞུགས་པས་ཉོན་མོངས་པ་སྟོང་ཉིད་དུ་རང་གྲོལ། བྱང་སྒོར་ཞུགས་པས་ལས་དང་བག་ཆགས་སྟོང་ཉིད་དུ་མཐའ་ཟད་པ་དང་བཞི་སྟེ་བཅུའོ། །དེའི་ཡོངས་རྫོགས་རིག་པའི་མེ་ཏོག་དོར་བས་སེམས་སེམས་ཉིད་དུ་ཐིམ་པའི་གནད་དང༌། དེ་ལས་དབུགས་དབྱུང་བ་དང༌། ལུང་བསྟན་པ་གཉིས་ཏེ་བཅུ་གཉིས་སོ། །དེའི་རབ་ཏུ་སྤྲོས་པ་མེད་པའི་ཕྱི་ལ་ལུས་གནད་སྐྱིལ་དཀྲུང་གིས་གཞི་བཅའ་བ་དང༌། ཉི་མ་ལྔ་ལ་སེམས་གཏད་པས་ཡེ་ཤེས་ལྔ་ངོས་ཟིན་པ་དང༌། དེའི་འོད་[page My-128a]འཕྲོ་བས་སེམས་གསལ་གདབ་པ་དང་གསུམ། དེའི་ནང་ལ་ཇེ་མཐོ་རྟོག་པ་མེད་པའི་ལམ་བཙལ་བ་དང༌། སླར་མི་ལྡོག་པས་མྱ་ངན་ལས་འདས་པའི་སར་གཞི་འཛུགས་པ་དང༌། ལན་གསུམ་དུ་བརྗོད་པས་སྐུ་གསུམ་འདུ་འབྲལ་མེད་པའི་ས་ལ་དབྱེར་མེད་པ་དང་གསུམ་སྟེ་དྲུག {།}[[158]](#footnote-158)དེའི་གསང་བ་ལ་བླ་མས་བཞེངས་པས་སྣང་སྲིད་ཆོས་ཉིད་དུ་བཞེངས་པའི་གདེང་རྙེད་པ་དང༌། ཨ་ཨ་{ཅེས་}[[159]](#footnote-159)པས་མ་སྐྱེས་ལ་སྐྱེ་བ་མེད་པའི་གནད་བཙལ་བ་དང༌། མིག་ལ་མཛུབ་མོ་གཏད་པས་རིག་པ་འཆར་བའི་ལམ་གསལ་བ་དང་དགུའོ། །དེའི་ཡོངས་རྫོགས་ལ་ནམ་མཁའ་རྒྱ་ཆེ་བར་[page Ad-337]བརྗོད་པས་[243-page Dg]དབྱིངས་ལ་འདྲིས་པར་བྱ་བ་དང༌། ནམ་མཁའ་ལ་ཕྱག་གིས་བྱུགས་པས་བརྡ་དོན་ཉམས་དང་འདྲེས་པ་དང༌། འགྲོ་ན་འགྲོ་ས་འདུག་གམ། འདུག་ན་འདུག་ས་འདུག་གམ། སླར་འགྲོ་ས་དང་ལྡོག་ས་འདུག་གམ་གྱི་རྒྱས་གདབ་པ་དང་ལྔ་སྟེ་བཅུ་བཞིའོ། །

རབ་ཏུ་སྤྲོས་པ་མེད་པའི་སྤྲོས་བཅས་ཀྱི་ཕྱི་ལ་སུ་ཡིན་དྲིས་པས་རིགས་མཚོན་པ་དང༌། སེམས་ཀྱི་བུས་ལན་བཏབ་པས་ལམ་ཉེ་བར་འཇུག་པ་དང་གཉིས། དེའི་ནང་ལ་ཆོས་སྐུའི་འདུག་སྟངས་ཀྱིས་གཞི་བཙལ་བ་དང༌། ལོངས་སྐུའི་འདུག་སྟངས་ཀྱིས་ལམ་གསལ་བ་དང༌། སྤྲུལ་སྐུའི་འདུག་སྟངས་ཀྱིས་ཕུགས་དཀྲུ་བ་དང་གསུམ། དེའི་གསང་བ་ལ་འདུག་སྟངས་ཐུན་མོང་བ་རྣམས་ཀྱིས་གནད་བསྟུན་པ་དང༌། ཨེ་མ་ལ་སོགས་པས་ཆོས་སྐུའི་དཀྱིལ་འཁོར་དུ་འཇུག་པ་ལུས་ཀྱི་གནད། ལོངས་སྐུ་དང་། སྤྲུལ་སྐུའི་དཀྱིལ་འཁོར་དུ་འཇུག་པ་ལུས་གནད་བསྟུན་པ་དང་བདུན་ཏེ་དགུའོ། །དེའི་གསང་བ་ལ་སྤྲུལ་སྐུའི་ཞིང་དུ་འཇུག་པའི་བར་ཏེ་བཅུ་གསུམ། དེའི་ཡོངས་རྫོགས་ལ་ལོངས་སྐུའི་ཞིང་དུ་འཇུག་པ་དང་ལྔ་སྟེ་བཅོ་བརྒྱད་དོ། །དེའི་སྤྲོས་མེད་ཀྱི་ཕྱི་ལ་ཆོས་སྐུའི་ཞིང་ཁམས་ངོ་བོ་རང་བཞིན་ཐུགས་རྗེ་གསུམ། དེའི་ནང་ལ་སྐུ་གསུམ་གྱི་ལྷ་ངོ་བསྟན་པ་གསུམ་སྟེ་དྲུག {།}[[160]](#footnote-160)དེའི་གསང་བ་ལ་དེར་གནས་པ་གསུམ་[page My-128b]སྟེ་དགུ། དེའི་ཡོངས་རྫོགས་ལ་སླར་མི་ལྡོག་པའི་ས་གསུམ་སྟེ་བཅུ་གཉིས་སོ། །དེའི་ཤིན་ཏུ་སྤྲོས་མེད་ཀྱི་ཕྱི་ལ་སེམས་ཀྱི་ངོ་བོ་ངེས་ཚིག {།}[[161]](#footnote-161)དབྱེ་བ་མཚོན་པ་[page Ad-338]གསུམ། དེའི་ནང་ལ་སེམས་གནས་པ། ཐོབ་པ་བརྟན་པ་གསུམ་སྟེ་དྲུག {།}[[162]](#footnote-162)དེའི་གསང་བ་ལ་སེམས་ཀྱི་གཞི་ལམ་འབྲས་བུ་གསུམ་སྟེ་དགུ། དེའི་ཡོངས་རྫོགས་ལ་སེམས་ཀྱི་འཇུག་པ། ཁྱབ་བྱེད། འགྱུར་དང་གསུམ་སྟེ་བཅུ་གཉིས་སོ། །དེའི་རབ་ཏུ་སྤྲོས་མེད་ཀྱི་རབ་ཏུ་སྤྲོས་མེད་ཀྱི་ཕྱི་ལ། ལུས་ཀྱི་འདུག་སྟངས་བཅུ་གཅིག་གིས་ཐོབ་སྟེ་གནས་པ་དང༌། དེའི་ནང་ལ་སེམས་ཀྱི་ས་བཅུ་གཉིས་ཀྱིས་སྲིད་པའི་འཁོར་ལོ་བཅུ་གཉིས་རྒྱུན་གཅོད་པ་དང་ཉེར་གསུམ། དེའི་[244-page Dg]གསང་བ་ལ་སེམས་ཉིད་སྐྱེ་མེད་དུ་ལྷ་ངོ་བསྟན་པས་སེམས་བདུན་ལ་དབང་ཐོབ་པས་མ་རིག་པའི་ཁམས་བདུན་རྒྱུན་གཅོད་པ་སྟེ་སུམ་བཅུ། དེའི་ཡོངས་རྫོགས་ལ་མན་ངག་གི་དབྱེ་བ་དྲུག་དང༌། ཟག་པ་མེད་པའི་སྡེ་བཞི་སྟེ་བཅུ་གཅིག་དང་བསྡོམས་པས་ཞེ་གཅིག་གོ། {།}[[163]](#footnote-163)དེ་ལྟར་ན་རབ་ཏུ་སྤྲོས་པ་མེད་པའི་སྤྲོས་བཅས་ལ་རྣམ་གྲངས་བཅོ་བརྒྱད། དེའི་སྤྲོས་མེད་ལ་བཅུ་གཉིས་ཏེ་སུམ་བཅུ། དེའི་ཤིན་ཏུ་སྤྲོས་མེད་ལ་བཅུ་གཉིས་ཏེ་ཞེ་གཉིས། དེའི་རབ་ཏུ་སྤྲོས་མེད་ལ་ཞེ་གཅིག་སྟེ་བརྒྱད་བཅུ་རྩ་གསུམ་མོ། །ཤིན་ཏུ་སྤྲོས་པ་མེད་པ་ལ་བཞི་བཅུ་རྩ་བརྒྱད་དེ་བརྒྱ་སུམ་བཅུ་སོ་གཅིག {།}[[164]](#footnote-164)སྤྲོས་པ་མེད་པ་ལ་དེའི་སྤྲོས་བཅས་ལ་བཅུ་དྲུག {།}[[165]](#footnote-165)སྤྲོས་མེད་ལ་བཅུ་གཉིས་ཏེ་ཉེར་བརྒྱད། ཤིན་ཏུ་སྤྲོས་མེད་ལ་བརྒྱད་དེ་སུམ་བཅུ་རྩ་དྲུག {།}[[166]](#footnote-166)དེའི་རབ་ཏུ་སྤྲོས་མེད་ལ་བརྒྱད་དེ། བཞི་བཅུ་རྩ་བཞི་སྟེ། བརྒྱ་བདུན་བཅུ་རྩ་བཞི། སྤྲོས་བཅས་ལ་བརྒྱ་དང་བཅོ་ལྔ་སྟེ། ཉིས་[page Ad-339]བརྒྱ་བཞི་བཅུ་རྩ་དགུའོ། །

དེ་ཡང་སྐུ་གསུང་ཐུགས་དབྱེར་མེད་པ་དང་བཞི་ལ། འདས་པ་དང༌། མ་འོངས་པ་དང༌། ད་ལྟར་བྱུང་བ་དང༌། མ་ངེས་པའི་དུས་བཞིར་བྱས་ཏེ། དབང་ཉིས་བརྒྱ་བརྒྱད་བཅུ་རྩ་དགུ་པོ་དེ་བཞིར་འབྲེལ་བས་ཕྱེ་ན། ཁྲི་ཆིག་སྟོང་ཆིག་བརྒྱ་དང་[page My-129a]སུམ་ཅུ་རྩ་དྲུག་ཏུ་འགྱུར་རོ། །

དེ་ལྟར་དག་བྱེད་དེ་ཙམ་གྱིས། དག་བྱ་འགྲོ་བའི་ལུས་མི་འདྲ་བ་བཅུ་གཉིས་ལས་བྱེད་པའི་འགྱུར་གྱིས་རྣམ་པར་ཕྱེ་ན། ཁྲི་ཕྲག་གཅིག་དང༌། སྟོང་ཕྲག་གསུམ་དང༌། དྲུག་བརྒྱ་སུམ་བཅུ་རྩ་གཉིས། ཉོན་མོངས་པ་ཡང་དེའི་འགྱུར་བ་རྩིས་པས་ཁྲི་ཕྲག་གཅིག་དང་ཕྱེད་དང་བདུན་བརྒྱ་སྟེ། དེ་ལས་སྟོང་ཕྲག་གཉིས་དང་དགུ་བརྒྱ་བདུན་བཅུ་རྩ་གཉིས་ལྷག་པ་ནི། ལས་ཀྱི་མཐའ་ཉེ་བར་བསྡུད་པ་ལ་དགོངས་པ་སྟེ། གོང་གི་ལུས་དང་ཉོན་མོངས་པའི་དབྱེ་བ་རྣམས་དག་པར་བྱེད་པའོ། །ཞར་ལ་དག་བྱ་ནང་གི་རླུང་གི་དབྱེ་བས་དབང་ངེས་པའི་རྣམ་གྲངས་བསྟན་པ་ནི། འབྱུང་བ་བཞིའི་རླུང་གི་རིམ་པས་ཏེ། དེའི་དག་བྱེད་དབང་བཞི་ལ་རང་ངོའི་དབྱེ་བ་བཅུ་དྲུག་ལས།  [245-page Dg]རེ་རེ་ལ་ཕྱི་ནང་གསང་བ་ཡོངས་རྫོགས་བཞི་བཞིར་ཕྱེ་བས། སྤྲོས་བཅས་ལ་བཅུ་དྲུག {།}[[167]](#footnote-167)སྤྲོས་མེད་ལ་བཅུ་དྲུག་སྟེ་སོ་གཉིས། ཤིན་ཏུ་སྤྲོས་མེད་ལ་བཅུ་དྲུག་སྟེ་ཞེ་བརྒྱད། རབ་ཏུ་སྤྲོས་མེད་ལ་བཅུ་དྲུག་སྟེ་དྲུག་བཅུ་རྩ་བཞིས་ནི། རླུང་ལས་རླུང༌། ཆུ་རླུང༌། མེ་རླུང༌། རླུང་གི་རླུང་བཞི་ལ། བྱེར་བ། ཟུག་པ། སྙོམས་པ། འཁྲུག་པ་བཞི་བཞིར་ཕྱེ་བས་བཅུ་དྲུག {།}[[168]](#footnote-168)དེ་རེ་རེ་ལ་[page Ad-340]ཕོ་མོ་གཉིས་གཉིས་སུ་ཕྱེ་བས་སུམ་ཅུ་རྩ་དྲུག་གི་ཕྱེད་པའི་ལས་དག་པར་བྱེད་པའོ།། །།

## 2.6.3 དབང་བསྐུར་བ་མཐར་ཕྱིན་པའི་འབྲས་བུ།

སྤྱི་དོན་གསུམ་པ་དབང་བསྐུར་བ་མཐར་ཕྱིན་པའི་འབྲས་བུ་ལ་གཉིས་ཏེ། གནས་སྐབས་དང་མཐར་ཐུག་གི་འབྲས་བུའོ། །

### 2.6.3.1 གནས་སྐབས།

དང་པོ་ལ་ལམ་གྱི་ཡོན་ཏན་སྤྱིར་བསྟན་པ་དང༌། རིགས་འཛིན་བཞིའི་ཐོབ་ཚུལ་བྱེ་བྲག་ཏུ་བསྟན་པའོ། །

#### 2.6.3.1.1 ལམ་གྱི་ཡོན་ཏན་སྤྱིར་བསྟན་པ།

དང་པོ་ནི་སྤྲོས་བཅས་ཀྱིས་ཚོགས་ལམ་བཅུ་གཉིས་རྫོགས་པའི་ཡོན་ཏན་འཐོབ་པའི་རྟེན་བྱེད། སྤྲོས་མེད་ཀྱིས་སྦྱོར་ལམ་ངེས་འབྱེད་ཆ་བཞི་རྫོགས་པའི་རྟེན་བྱེད། ཤིན་ཏུ་སྤྲོས་མེད་ཀྱིས་མཐོང་ལམ་རྫོགས་པའི་རྟེན་བྱེད། རབ་ཏུ་སྤྲོས་མེད་ཀྱིས་སྒོམ་ལམ་ས་དགུ་རྫོགས་པའི་རྟེན་བྱེད་པའོ། །དེ་བཞིན་དུ་མོས་པའི་ས་[page My-129b]དང་། འཇུག་པའི་ས་དང་། བསྒྱུར་བའི་ས་དང་། ཆོད་པའི་ས་བཞི་དབང་བཞི་རེ་རེ་ལ་སྦྱར་བས་ས་བཅུ་དྲུག་གི་ཡོན་ཏན་རྫོགས་པས་ཐུན་མོང་གི་ཡོན་ཏན་རྫོགས་པའི་རང་བཞིན་ཐོབ་པའོ། །དེ་ཡང་སྤྲོས་བཅས་ཀྱི་སྤྲོས་བཅས་མོས་པ་དང་ལྡན་པའི་ས་སྟེ་གདུང་བ་དང་བསོད་ནམས་ཀྱི་ཁྱད་པར་རོ། །དེའི་སྤྲོས་མེད་འཇུག་པ་དག་པའི་ས་སྟེ་དད་པས་ངེས་པ་ལ་བརྟེན་ནས་རང་དབང་ཅན་དུ་འཇུག་པའོ། །དེའི་ཤིན་ཏུ་སྤྲོས་མེད་དངོས་པོ་དག་པར་བསྒྱུར་བའི་ས་སྟེ་ལུས་ངག་གི་བཅིངས་པ་ལ་མི་གནས་པའོ། །དེའི་རབ་ཏུ་སྤྲོས་མེད་ལས་ཀྱི་མཐའ་ཆོད་པའི་ས་ཏེ་སྤྲོས་པ་དང་འཁོར་བ་ལ་མི་གནས་པའོ། །དེ་བཞིན་དུ་དབང་ལྷག་མ་གསུམ་ལའང་སྦྱར་ཏེ། མོས་པ་ལ་སོགས་པའང་བཞི་བཞིར་སྦྱར་ན། མོས་པའི་མོས་པ་དད་པས་ངེས་པ། [page Ad-341]མོས་པའི་འཇུག་པ་སྙིང་རྗེ་ངེས་པ། མོས་[246-page Dg]པའི་བསྒྱུར་བ་ཐབས་ཀྱིས་ཟིན་པ། མོས་པའི་ཆོད་པ་ཤེས་རབ་ཀྱིས་དོན་ཆོད་པའོ། །འཇུག་པའི་མོས་པ་བཞི་གནས་ལ་མོས་པ། དེའི་འཇུག་པ་ལྷང་མཐོང་ལ་འཇུག་པ། དེའི་བསྒྱུར་བ་མཉམ་བཞག་གི་རྟོགས་པ་ཐ་དད་དུ་བསྒྱུར་བ། དེའི་ཆོད་པ་རྗེས་ཤེས་ཀྱི་འགྱུ་བ་ཆོད་པའོ། །བསྒྱུར་བའི་མོས་པ་གོས་ཀྱི་ཞེན་པ་གྲོལ་བ། དེའི་འཇུག་པ་ཟས་ཀྱི་ཞེན་པ་གྲོལ་བ། དེའི་སྒྱུར་བ་རྨི་ལམ་འོད་གསལ་དུ་གྲོལ་བ། དེའི་ཆོད་པ་བག་ཆགས་དང་ཉོན་མོངས་གྲོལ་བའོ། །ཆོད་པའི་མོས་པ་སྤྱོད་པས་འཁོར་བ་ལ་མི་གནས་པ། དེའི་འཇུག་པ་བསྒོམ་པས་བསམ་གཏན་ལ་གནས་པ། དེའི་བསྒྱུར་བ་ལྟ་བས་འཁྲུལ་སྣང་ལ་མི་གནས་པར་ཁམས་གསུམ་སྐུ་གསུམ་དུ་བསྒྱུར་བ། དེའི་ཆོད་པ་འབྲས་བུ་འཁོར་འདས་གཉིས་དུས་གཅིག་ལ་ཆོད་པའོ། །དེ་ལྟར་བཅུ་དྲུག་དང་། དབང་གི་ང་རོ་བཅུ་དྲུག་པོ་དེ་བསྡོམས་པས་སུམ་བཅུ་རྩ་གཉིས་ལ། ས་བཅུ་དྲུག་ལ་ཡེ་ཤེས་གནས་པ། སྐྱེ་བ། ཐོབ་པ། འཆར་བ་བཞི་བཞིར་དབྱེ་བས་དྲུག་བཅུ་རྩ་བཞི་ནི་རྡོ་རྗེ་འཆང་གི་ས་མཆོག་[page My-130a]རྫོགས་པར་བྱེད་པའོ། །དབང་གི་ང་རོ་བཅུ་དྲུག་ལ་སྦྱར་བས་མཚན་སུམ་བཅུ་རྩ་གཉིས་འགྲུབ་པའི་རྒྱུ་བྱེད་པའོ། །

#### 2.6.3.1.2 རིགས་འཛིན་བཞིའི་ཐོབ་ཚུལ་བྱེ་བྲག་ཏུ་བསྟན་པ།

གཉིས་པ་རིགས་འཛིན་གྱི་ས་བཞིའི་ཐོབ་ཚུལ་ནི། དབང་བཞིའི་འཇུག་པ་རྗེས་སུ་དྲན་པ་ལས་རིགས་འཛིན་གྱི་ས་བཞི་སྟེ། རྣལ་འབྱོར་གྱི་ས་དང༌། རྣལ་འབྱོར་ཆེན་པོའི་ས་དང༌། འབྱེད་པའི་རྣལ་འབྱོར་གྱི་ས་དང༌། རྟོགས་[page Ad-342]པའི་རྣལ་འབྱོར་གྱི་ས་དང་བཞི་ལས། དབང་དུ་བསྒྱུར་བ་དང་། མ་བསྒྱུར་བ་གཉིས་གཉིས་ཏེ་བརྒྱད་དུ་ངེས་སོ། །དེ་ལ་ཡང་ཆ་ཤས་ཀྱིས་བཞི་བཞིར་ཕྱེ་ན། རྣལ་འབྱོར་གྱི་ས་ལའང༌། རྣལ་འབྱོར་དང༌། བྱ་བའི་རྣལ་འབྱོར་དང༌། སྤྱོད་པའི་རྣལ་འབྱོར་དང༌། བསྒྱུར་བའི་རྣལ་འབྱོར་དང་བཞིའོ། །རྣལ་འབྱོར་ཆེན་པོ་ལ་ཤིན་ཏུ་རྣལ་འབྱོར་གྱི་ས་དང༌། རང་ས་ངེས་པའི་རྣལ་འབྱོར་གྱི་ས་དང༌། སྤྲོས་པའི་རྣལ་འབྱོར་གྱི་ས་དང༌། བྱ་བྲལ་རྫོགས་པའི་རྣལ་འབྱོར་གྱི་ས་སྟེ་བཞིའོ། །འབྱེད་པའི་རྣལ་འབྱོར་གྱི་ས་ལ། བརྡའི་ས་དང༌། དོན་གྱི་ས་དང༌། བརྡ་དོན་དབྱེར་མེད་ཀྱི་ས་དང༌། མ་འདྲེས་པའི་[247-page Dg]ས་སྟེ་བཞིའོ། །རྟོགས་པའི་རྣལ་འབྱོར་གྱི་ས་ལ། རྫུ་འཕྲུལ་འཕྲུལ་པའི་ས་དང༌། ཁྱད་པར་རྟོགས་པའི་ས་དང༌། མངོན་པར་འབྱུང་བའི་ས་དང༌། དཔའ་བོ་རིགས་འབྱེད་ཀྱི་ས་དང་བཞི་སྟེ། བསྡོམས་པས་ས་བཅུ་དྲུག་གོ །

དེ་ལྟར་ས་བཅུ་དྲུག་ལས། ས་དང་པོ་ལ་ཤེས་བྱེད་ཀྱི་རྫུ་འཕྲུལ་བདུན་ནི། རང་གི་ལུས་བརྒྱ་སྟོང་དུ་སྤྲུལ་པ་དང༌། དེ་དག་ལ་ཡན་ལག་བརྒྱ་སྟོང་དུ་སྤྲུལ་པ་དང༌། ལུས་གཅིག་ལ་མགོ་བརྒྱ་སྟོང་དུ་སྤྲུལ་པ་དང༌། ལུས་བརྒྱ་སྟོང་ལ་མགོ་གཅིག་པར་སྤྲུལ་པ་དང༌། མགོ་གཅིག་ལ་ལུས་མི་འདྲ་བ་བརྒྱ་སྟོང་སྤྲུལ་ནས། དེ་ལས་སྤྲུལ་པ་འགྱེད་པ་སྟེ་ལྔ་དང༌། ལུས་ལ་མགོ་དང་ཡན་ལག་མི་འདྲ་བ་དཔག་ཏུ་མེད་པར་སྤྲུལ་པ་དང་དྲུག {།}[[169]](#footnote-169)སྐྱེ་བ་སྣ་ཚོགས་པར་སྤྲུལ་པ་དང་བདུན་ནི་དབང་དུ་གྱུར་པའི་ས་རྟོགས་པ་ལས་བྱུང་བའོ། ས་གཉིས་པོ་ལ་རང་གི་ཁོག་པ་ཁ་ཕྱེ་ནས་གློ་སྙིང་རྣམས་[page Ad-343]གཞན་ལ་སྟོན་པར་ནུས་[page My-130b]པ་དང༌། ལུས་ཀྱི་སྟོད་ནས་མེ་འབར་བ་ལ་སྨད་ནས་ཆུ་འབྲུག་པར་ནུས་པ་དང༌། ཡན་ལག་བཅད་ནས་ཕྱོགས་བཞིར་འཐོར་བར་ནུས་པ་དང༌། མིག་ལ་སོགས་པའི་དབང་པོ་ལྔ་ཐང་ལ་ལྷུང་བར་ནུས་པ་དང༌། ལུས་ཀྱི་སྟོབས་{ཀྱི་}[[170]](#footnote-170)རི་བོ་འཕེན་པར་ནུས་པ་དང༌། ཕྱིའི་རྒྱ་མཚོ་ཆེན་པོ་ནམ་མཁའ་ལ་སྤར་བར་ནུས་པ་དང༌། གཟའ་སྐར་རྣམས་ཐང་ལ་ལྷུང་བར་ནུས་པ་དང་བདུན་ནི་དབང་གི་དུས་སུ་ཡན་ལག་བདུན་སྔོན་དུ་སོང་བ་ལས་བྱུང་བའོ། །ས་གསུམ་པ་ལ་རླུང་ཞགས་པར་འཆིང་བར་ནུས་པ་དང༌། འགྲོ་བའི་བསམ་པ་གཞན་དུ་བསྒྱུར་བ་དང༌། འཇིག་རྟེན་སྐྱོང་བའི་ལྷའི་རྒྱལ་པོ་རྣམས་སྒྲོལ་བར་ནུས་པ་དང༌། མཁའ་འགྲོ་མའི་ཡིད་འཕྲོག་པར་ནུས་པ་དང༌། འགྲོ་བ་བརྒྱ་སྒྲོལ་ཞིང་སྒྲལ་བ་རྣམས་གསོ་བར་ནུས་པ་དང༌། ལྷ་དང་ཀླུ་དང་གནོད་སྦྱིན་གྱི་བུ་མོ་ལ་རོལ་པར་ནུས་པ་དང༌། དབང་ཕྱུག་ཆེན་པོ་ལ་སོགས་པའི་འཇིག་རྟེན་གྱི་ལྷ་ཆེན་པོ་རྣམས་ཀྱི་སྟོབས་ཉམས་པར་ནུས་པ་དང་བདུན་ནི་དབང་བསྐུར་བའི་དུས་སུ་སེམས་བསྐྱེད་པ་ལས་བྱུང་བའོ། །ས་བཞི་པ་ལ་ནམ་མཁའ་རྡོ་རྗེར་བསྒྱུར་བར་ནུས་པ་དང༌། [248-page Dg]མེ་ཆུར་བསྒྱུར། ཆུ་མེར་བསྒྱུར། ས་མེར་བསྒྱུར། ས་ཆུར་བསྒྱུར། རླུང་མེར་བསྒྱུར། མེ་རླུང་དུ་བསྒྱུར་བར་ནུས་པ་དང་བདུན་ནི་ཡི་གེ་སྤྲོ་བསྡུ་བསྒོམས་པ་ལས་བྱུང་བའོ། །ས་ལྔ་པས་ནི་ནམ་མཁའ་བདུན་པ་ལ་དབང་བསྒྱུར་བར་ནུས་ཏེ་སྟོང་ཉིད་བསྒོམས་པ་ལས་བྱུང་བའོ། །ས་དྲུག་པས་མེ་[page Ad-344]བདུན་ལ་དབང་བསྒྱུར་བ་ནི་སྔོན་དུ་དབང་གི་ཤེས་བྱེད་ལས་བྱུང་བའོ། །ས་བདུན་པས་ས་གཅིག་ནས་གཉིས་སུ་བྱས་པའི་བདུན་ལ་དབང་བ་ནི་འབྱུང་བ་རིམ་བརྩེགས་བསྒོམས་པ་ལས་བྱུང་བའོ། །ཡང་ཆུ་བདུན་ལ་དབང་བ་ནི་སྔོན་འགྲོ་སོང་བ་ལས་བྱུང་བའོ། །ས་བརྒྱད་པས་རླུང་བདུན་ལ་དབང་བ་ནི་འཁོར་ལོ་བཞིའི་རླུང་སྦྱངས་པ་ལས་བྱུང་བའོ། །ས་དགུ་པས་བྱང་ཆུབ་ཀྱི་ཡན་ལག་བདུན་གྱིས་བསྐྱོད་ནུས་པ་ནི་སྦྱོར་བ་སྔོན་དུ་སོང་བ་ལས་བྱུང་བའོ། །ས་བཅུ་པས་ཆོས་སུ་བྱ་བ་བདུན་ལ་དབང་བ་ནི་ལྷ་[page My-131a]བསྒོམས་པ་ལས་བྱུང་བའོ། །ས་བཅུ་གཅིག་པས་རྟ་སྤྲིན་གྱི་ཤུགས་ཅན་བདུན་སྤྲུལ་ནུས་པ་ནི་བརྩོན་འགྲུས་བརྩམས་པ་ལས་བྱུང་བའོ། །བཅུ་གཉིས་པས་དགེ་སློང་བསིལ་བྱེད་ཅན་བདུན་སྤྲུལ་ནུས་པ་ནི་དམ་ཚིག་དང་སྡོམ་པ་ལ་གནས་པ་ལས་བྱུང་བའོ། །བཅུ་གསུམ་པས་ལྷའི་གཞལ་མེད་ཁང་བདུན་སྤྲུལ་ནུས་པ་ནི་གཞལ་ཡང་ཁང་བསྒོམས་པ་ལས་བྱུང་བའོ། །བཅུ་བཞི་པས་འཇིག་རྟེན་གྱི་ཁམས་བདུན་སྤྲུལ་ནུས་པ་ནི་བླ་མ་མཉེས་པར་བྱས་པ་ལས་བྱུང་བའོ། །བཅོ་ལྔ་པས་ཡི་དམ་གྱི་ལྷ་བདུན་སྤྲུལ་ནུས་པ་ནི་ཡི་དམ་བསྒོམས་པ་ལས་བྱུང་བའོ། །བཅུ་དྲུག་པས་ལྷ་མོ་བདུན་སྤྲུལ་ཞིང་། གཟུགས་སོགས་ཡུལ་དྲུག་གི་དག་བྱེད་ལ་ལོངས་སྤྱོད་ལ། འགྲོ་དྲུག་གི་སྐྱེ་གནས་སྟོན་པར་ནུས་པ་དང་བཅུ་དགུ་ནི་དབང་རྣམས་རྫོགས་པ་ལས་བྱུང་བའོ། །

དེ་ལྟར་ས་བཅུ་དྲུག་ལ་རྫུ་འཕྲུལ་བརྒྱ་ཐམ་པ་འབྱུང་བ་ནི་རིགས་འཛིན་གྱི་ས་ཞེས་བྱའོ། །མིང་[page Ad-345]གི་རྣམ་གྲངས་གཞན་རྣམ་པར་སྨིན་པ་དང༌། ཚེ་ལ་དབང་བ་དང༌། ཕྱག་རྒྱ་ཆེན་པོ་དང༌། ལྷུན་གྱིས་གྲུབ་པ་ཞེས་བྱ་སྟེ། རྣལ་འབྱོར་[249-page Dg]དང༌། རྣལ་འབྱོར་ཆེན་པོ་དང༌། འབྱེད་པའི་རྣལ་འབྱོར་དང༌། རྟོགས་པའི་རྣལ་འབྱོར་ཏེ་རིམ་པ་བཞིན་ནོ། །དེ་ཡང་རྣམ་པར་སྨིན་པའི་རིགས་འཛིན་ནི་སེམས་ལྷའི་སྐུར་སྨིན་ཡང་ལུས་མ་སྨིན་པས། བར་དོར་གྲོལ་བའོ། །ཚེ་དབང་ནི་དེ་ཉིད་ལ་གྲོལ་བའོ། །ཕྱག་རྒྱ་ཆེན་པོ་ནི་ལུས་སེམས་ལྷར་སྨིན་པའོ། །ལྷུན་གྲུབ་ནི་རང་གཞན་གྱི་དོན་གཉིས་གྲུབ་པའོ། །འདི་དག་ལ་ས་བཅུ་དྲུག་པོ་དེ་སྔ་མ་བཞིན་སྦྱར་ཏེ་ཡོན་ཏན་ཤེས་པར་བྱའོ། །རྣམ་སྨིན་ནི་བར་མ་ཆད་ན་ཚེ་དེ་ལ་ཚེ་དབང་ཐོབ་ནས་འབྲས་བུ་ཐོབ་པའོ། །ཚེ་དབང་ནི། བསྐལ་པ་ཆེན་པོ་གཅིག་ན་རྫུ་འཕྲུལ་སྦྱངས་ནས། རྡོ་རྗེ་འཆང་གི་ས་འཐོབ་བོ། །ཕྱག་རྒྱ་ཆེན་པོ་ནི་ལོ་བརྒྱ་ན་རྡོ་རྗེ་འཆང་གི་ས་འཐོབ་བོ། །ལྷུན་གྲུབ་ནི་ལོ་སྟོང་ན་རྡོ་རྗེ་འཆང་གི་ས་འཐོབ་སྟེ་འཕྲིན་ལས་བཞིས་དོན་གཉིས་[page My-131b]མཛད་པའི་ཕྱིར་རོ། །འཕྲིན་ལས་བཞི་ནི། ཞི་བ། རྒྱས་པ། དབང༌། དྲག་པོའོ། །དེ་ལ་སྤྲོས་བཅས་ཀྱིས། ཞི་བའི་ལས་བྱེད་དེ་དངོས་པོ་ལུས་སེམས་ཀྱི་བར་ཆད་མངོན་གྱུར་དང༌། དངོས་མེད་དྲི་མ་ཕྲ་རགས་གཉིས་ཞི་བར་བྱེད་པའོ། །དབྱེ་ན་ཞི་བའི་ཞི་བ་ཤེས་པ་དང་རླུང༌། ཞི་བའི་རྒྱས་པ་ཚེ་དང་བསོད་ནམས། ཞི་བའི་དབང་ལུས་ངག་གི་ནུས་པ། ཞི་བའི་དྲག་པོ་གཉིས་ཞི་ནས་གཅིག་ཏུ་གནས་པའོ། །སྤྲོས་མེད་ཀྱིས་རྒྱས་པའི་ལས་འགྲུབ་བོ། །དབྱེ་ན་རྒྱས་པའི་ཞི་བ་རྣམ་རྟོག་ངན་པ་ཟད་པ། རྒྱས་པའི་རྒྱས་པ་[page Ad-346]ཚེ་དང་བསོད་ནམས། འཁོར་དང་ལོངས་སྤྱོད་ཉམས་དང་བྱིན་བརླབས་སོ། །རྒྱས་པའི་དབང་ཇི་ལྟར་འདོད་པའི་བསྒྲུབ་བྱ་རྒྱས་པ། རྒྱས་པའི་དྲག་པོ་ལུས་ངག་སེམས་ཀྱི་ནུས་པ་རྫོགས་པའོ། །ཤིན་ཏུ་སྤྲོས་མེད་ཀྱིས་དབང་གི་འཕྲིན་ལས་འགྲུབ་བོ། །དབྱེ་ན་དབང་གི་ཞི་བ་ལུས་ངག་ཡིད་ཀྱི་བར་ཆད་ཞི་བ། དབང་གི་རྒྱས་པ་ལྟ་སྒོམ་སྤྱོད་འབྲས་རྒྱས་པ། དབང་གི་དབང་མི་དང་མི་མ་ཡིན་རྣམས་འདུས་པ། དབང་གི་དྲག་པོ་དགུག་པ་ལ་སོགས་པ་འགྲུབ་པའོ། །རབ་ཏུ་སྤྲོས་པ་མེད་པས་དྲག་པོའི་འཕྲིན་ལས་འགྲུབ་པའོ། །དབྱེ་ན་[250-page Dg]དྲག་པོའི་ཞི་བ་དགུག་པ་དང་བཅིང་པའི་ལས་སོ། །དྲག་པོའི་རྒྱས་པ་དབྱེ་བ་དང་བསྐྲད་པ། དྲག་པོའི་དབང་ཚུར་ལ་ཀླན་ཀ་མི་རྙེད་པ། དྲག་པོའི་དྲག་པོ་སྤ་བཀོང་བ་དང་བསད་པ་ལ་སོགས་པ་འགྲུབ་པའོ། །དེ་ལྟར་བཅུ་དྲུག་ནི་སྤྲོས་བཅས་ཀྱི་སྤྲོས་བཅས་ལ་སོགས་རང་ངོའི་དབྱེ་བ་བཅུ་དྲུག་གི་འབྲས་བུའོ། །

དེ་ཡང་རྣམ་པར་འཕྲུལ་བས་དབྱེ་ན། ལུས་མི་འདྲ་བའི་གྲངས་བཞིན་དག་བྱེད་ཀྱང་དེ་ཙམ་ཡོད་པ་ནི་འཕྲིན་ལས་ཀྱི་གྲངས་སོ། །གཞན་ཡང་གནས་སྐབས་སུ་ཐོབ་པ་ནི། སྤྲོས་བཅས་ཀྱི་དབང་གིས། ལུས་ཀྱི་ཡོན་ཏན། ཚེ་རིང་བ་དང༌། ནད་མེད་པ་དང༌། འགྲོ་བ་བྱམས་པ་དང༌། བསོད་ནམས་དང་ལྡན་པ་དང༌། རྫུ་འཕྲུལ་འགྲུབ་པ་དང༌། ལུས་ཀྱི་རྡུལ་ཕྲན་མཐོང་བ་ལ་སོགས་[page My-132a]པའོ། །སྤྲོས་མེད་ཀྱིས་ཆོས་ཀྱི་འཁོར་ལོ་བསྐོར་བ་དང༌། གཞན་གྱི་རྣར་སྙན་པ་དང༌། བསྒོ་བ་བཞིན་ཉན་པ་དང༌། བཀའ་བསྟན་བཅོས་ལ་དབང་བ་དང༌། [page Ad-347]མི་མ་ཡིན་པའི་སྐད་ཤེས་པ་ལ་སོགས་པའོ། །ཤིན་ཏུ་སྤྲོས་མེད་ཀྱིས་ཡིད་དག་པ་དང༌། ཏིང་ངེ་འཛིན་དང༌། རིག་པ་དང༌། གང་བསམས་ཆོས་ཉིད་དུ་འཆར་བ་དང༌། །དུས་བཞི་དུས་གཅིག་ཏུ་རྟོགས་པ་དང༌། འཆི་འཕོ་བ་དང་སྐྱེ་བ་ཤེས་པ་ལ་སོགས་པའོ། །རབ་ཏུ་སྤྲོས་མེད་ཀྱིས་སེམས་ལས་སུ་རུང་བ་དང༌། མངོན་པར་ཤེས་པ་དང༌། ཚེ་དཔག་ཏུ་མེད་པར་བྱིན་གྱིས་རློབ་པ་ལ་སོགས་པའོ། །ཁྱད་པར་དུ་དབང་བཞིས་སྣང་བ་བཞིའི་ཡོན་ཏན་ཐོབ་པ་ནི། སྤྲོས་བཅས་ཀྱིས་ཆོས་ཉིད་མངོན་སུམ་གྱི་སྣང༌བ། སྤྲོས་མེད་ཀྱིས་ཉམས་གོང་འཕེལ། ཤིན་ཏུ་སྤྲོས་མེད་ཀྱིས་རིག་པ་ཚད་ཕེབས། རབ་ཏུ་སྤྲོས་མེད་ཀྱིས་ཆོས་ཉིད་ཟད་པའི་སྣང་བ་སྟེ། དེ་དག་རེ་རེ་ཞིང་ཕྱི་སྣང་བའི་ཡོན་ཏན་རེ་དང༌། ནང་ཉམས་ཏིང་ངེ་འཛིན་རེ་དང༌། གསང་བ་ལྟ་དགོངས་ཁྱད་པར་ཅན་རེ་དང༌། ཡོངས་རྫོགས་བསྟན་པའི་ཚད་རེ་ཐོབ་ནས། ཟག་བཅས་མི་སྣང་བར་སངས་རྒྱས་ཀྱི་ས་ལ་སྦྱོར་བའོ། །འདི་དག་ནི་ཐུན་[251-page Dg]མོང་དུ་གནས་སྐབས་ཀྱི་ཡོན་ཏན་ནོ། །

### 2.6.3.2 མཐར་ཐུག་གི་འབྲས་བུ།

གཉིས་པ་མཐར་ཐུག་གི་འབྲས་བུ་ནི། མགོན་པོ་རྡོ་རྗེ་འཆང་གི་ས་སྟེ། སྐུ་གསུང་ཐུགས་མི་ཟད་པ་རྒྱན་གྱི་འཁོར་ལོའི་ཡོན་ཏན་རྫོགས་པར་ཐོབ་པའོ། །

དབྱེ་ན་གསུམ་སྟེ། སྐུ་དང་ཡེ་ཤེས་འདུ་འབྲལ་མེད་པའི་ཞིང་ཁམས་མདོར་བསྟན། བསམ་གྱིས་མི་ཁྱབ་པའི་དབྱེ་བ་རྒྱས་པར་བཤད། མངོན་པར་ཤེས་པ་མཐའ་ཡས་པས་དབང་བསྒྱུར་བའོ། །

#### 2.6.3.2.1 སྐུ་དང་ཡེ་ཤེས་འདུ་འབྲལ་མེད་པའི་ཞིང་ཁམས་མདོར་བསྟན་པ།

དང་པོ་ནི་དབང་མཐར་ཕྱིན་པའི་འབྲས་བུ་བཞི་ལ་རྟགས་བཞི་དང་ཚད་བཞི་སྟེ། [page Ad-348]བཅུ་གཉིས། སྨིན་སོ་སྐུ་བཞི་སྟེ་བཅུ་དྲུག {།}[[171]](#footnote-171)ཡེ་ཤེས་བཞི་སྟེ་ཉི་ཤུ། ཡེ་ཤེས་ཀྱི་འོད་ཟེར་[page My-132b]བཞི་སྟེ་ཉེར་བཞི། འོད་ཀྱིས་བཀྱེ་བའི་སྤྲུལ་པ་བཞི་སྟེ་ཉེར་བརྒྱད། སྤྲུལ་པའི་གདུལ་ཞིང་བཞི་སྟེ་སུམ་བཅུ་རྩ་གཉིས་སུ་སྨིན་པས་དོན་འབྱུང་བ་ནི། ལམ་དུ་དབང་སུམ་བཅུ་རྩ་གཉིས་ཐོབ་པ་ལས་བྱུང་བའོ། །དེ་ཡང་སྐུ་བཞི་ལ། གཞི་གནས་ཀྱི་ཡེ་ཤེས། མཚན་ཉིད་འཛིན་པའི་ཡེ་ཤེས། ཐམས་ཅད་མཁྱེན་པའི་ཡེ་ཤེས། རྣམ་པ་ཐམས་ཅད་མཁྱེན་པའི་ཡེ་ཤེས་བཞི་བཞི་བརྩིས་པས་བཅུ་དྲུག {།}[[172]](#footnote-172)ཡེ་ཤེས་ཀྱི་མཁྱེན་པ་བཞི་བཞི་བརྩིས་པས་བཅུ་དྲུག་སྟེ་སུམ་བཅུ་རྩ་གཉིས་ནི་སྐུ་དང་ཡེ་ཤེས་ཀྱི་རྣམ་གྲངས་སུམ་ཅུ་རྩ་གཉིས་ཞེས་བྱའོ། །འདི་དག་རྫོགས་པ་ནི་རྡོ་རྗེ་འཆང་གི་ས་བཅུ་དྲུག་མཛད་པ་ཡེ་ཤེས་ཀྱི་ཡུལ་བཅུ་དྲུག་དང་བཅས་པའོ། །ཡེ་ཤེས་ཀྱི་སྣང་བའི་རང་འོད་ལྔ་ལས་ཞིང་ལྔའི་དཀྱིལ་འཁོར་ལྷུན་གྱིས་གྲུབ་པ་ནི། འོད་མཐིང་གའི་ཀློང་ན་རྣམ་པར་སྣང་མཛད་ཀྱི་དཀྱིལ་འཁོར་རྫོགས་པའོ། །དེ་བཞིན་དུ་དཀར་པོས་མི་བསྐྱོད་པ། སེར་པོས་རིན་ཆེན་འབྱུང་ལྡན། དམར་པོས་སྣང་བ་མཐའ་ཡས། ལྗང་ཁུས་དོན་ཡོད་གྲུབ་པའི་དཀྱིལ་འཁོར་དུ་ལྷུན་གྱིས་གྲུབ་པའོ། །དཀྱིལ་འཁོར་དེ་དག་ལས་གདུལ་བྱའི་ཞིང་དུ་འཕྲིན་ལས་བཞིའི་སྤྲུལ་པ་འགྱེད་ལ། གདུལ་ཞིང་ཤར་ཕྱོགས་མངོན་པར་དགའ་བ། ལྷོ་དཔལ་དང་ལྡན་པ། ནུབ་{པད་མ་}[[173]](#footnote-173)བརྩེགས་པ། བྱང་[252-page Dg]ལས་རབ་རྫོགས་པ་{བཞིའི་}[[174]](#footnote-174)འགྲོ་བ་སྨིན་པར་བྱེད་དོ། །

#### 2.6.3.2.2 བསམ་གྱིས་མི་ཁྱབ་པའི་དབྱེ་བ་རྒྱས་པར་བཤད་པ།

གཉིས་པ་བསམ་གྱིས་མི་ཁྱབ་པའི་དབྱེ་བས་རྒྱས་པར་བཤད་[page Ad-349]པ་ནི། སྐུ་བཞིའི་ཞིང་ཁམས་ཕུན་གསུམ་ཚོགས་པ་ལྔ་ལྔར་དབྱེ་བ་ལས། དང་པོ་ཆོས་སྐུའི་སྟོན་པ་དཔལ་ཀུན་ཏུ་བཟང་པོ། གནས་ཆོས་ཀྱི་དབྱིངས། བསྟན་པ་སངས་རྒྱས་ཐམས་ཅད་ཀྱི་ཐུགས་ཀྱི་བསྟན་པ། འཁོར་འདུས་མ་བྱས་པ། དུས་ཆོས་ཉིད་ལ་འཕོ་འགྱུར་མེད་པ་དང་ལྔ་ནི་ཆོས་སྐུར་འཇོག་པའི་འཐད་པ་ནི། ཞིང་ཁམས་རྣམ་པར་དག་པ་དེ་ཉིད་དང་བརྗོད་དུ་མེད་པ། ཆོས་བརྗོད་དུ་མེད་པ། འབད་[page My-133a]མེད་ལྷུན་གྱིས་གྲུབ་པའི་ཆོས་ཉིད་ཀྱི་སྒོ་ནས་ཆོས་སྐུ་ཞེས་བརྗོད་པའོ། །ཕུན་གསུམ་ཚོགས་པ་ལྔ། བརྗོད་དུ་མེད་པ་དང༌། ལྷུན་གྱིས་གྲུབ་པ་གཉིས་ཏེ་བརྒྱད་ནི། དབང་བཞིའི་ས་བོན་བཞི་དང༌། འབྲས་བུ་བཞི་སྟེ་བརྒྱད་སྨིན་པ་ལས་བྱུང་བའོ། །

ལོངས་སྐུའི་སྟོན་པ་རྣམ་པར་སྣང་མཛད་གང་ཆེན་མཚོ། གནས་རྣམ་དག་སྟུག་པོ་བཀོད་པ། བསྟན་པ་རང་བྱུང་གི་ཡི་གེ་དྲུག་གི་རང་སྒྲ་ལྗགས་ཀྱི་འོད་ཟེར་ལས་འཕྲོ་བ་བསྟན་པའི་བུ་གཅིག འཁོར་ཉིད་ལས་མི་གཞན་པ་རིགས་བཞིའི་སངས་རྒྱས། དུས་རང་བཞིན་རྣམ་དག་ཆེན་པོ། ཞིང་ཁམས་ཕྱག་མཉམ་བཞག་གི་མཐིལ་ན། ཡས་མར་རྩེགས་པའི་ཉི་ཤུ་རྩ་ལྔ། སྐྱིལ་དཀྲུང་མན་ཆད་ལ་བཅུ་དྲུག དེ་དག་ཀྱང་ཡས་མན་དུ་བལྟས་པས་རྒྱ་དེབ་བརྩེགས་པ་ལྟ་བུའི་བར་ན་རྣམ་དག་གི་ནམ་མཁས་བཅད་ནས་གནས་ལ། ཕན་ཚུན་ནི་ཟ་འོག་གི་གུར་ཁྱིམ་བཀྲམ་པ་དང་འདྲ་སྟེ། སོ་སོའི་ལྕགས་རི་དང་། མཚོས་བར་བཅད་དེ་གནས་སོ། །ཆོས་ནི་རང་གི་ངོ་བོ་རྣམ་དག་ཆེན་པོའི་ཆོས་ལ་སྤྱོད་[page Ad-350]པའོ། །འཐད་པ་ནི་འོད་དང་། ཁ་དོག་སྐུ་དང་ཡེ་ཤེས་ལ་སྤྱོད་པས་ལོངས་སྤྱོད་རྫོགས་པའི་སྐུ་ཞེས་བྱའོ། །དེ་ཡང་འོད་ཟེར་གྱི་སྦྱོར་བ་དག་པ་ཡབ་ཀྱི་ཞལ་ནས་ཞུགས་ཏེ་གསང་བའི་གནས་ནས་ཡུམ་གྱི་མཁའ་ལ་འཐོན་ནས་སྤྲུལ་པ་འགྱེད་པ་སྟེ། ཕུན་གསུམ་ཚོགས་པ་ལྔ། ཞིང་དང་སྤྲུལ་པ་གཉིས་ཏེ་བརྒྱད་དོ། །དེ་ཡང་[253-page Dg]དབང་བརྒྱད་ཀྱི་འབྲས་བུའོ། །

སྤྲུལ་པ་སྐུའི་སྟོན་པ་དྲུག་པ་རྡོ་རྗེ་འཆང༌། གནས་ལྕང་ལོ་ཅན་{སྟེ་}[[175]](#footnote-175)འོག་མིན་གྱི་མིང་གི་བྱེ་བྲག་གོ །བསྟན་པ་རང་བཞིན་རྫོགས་པ་ཆེན་པོ། འཁོར་འཇིག་རྟེན་དང་འཇིག་རྟེན་ལས་འདས་པ། དུས་སྐུས་འདུལ་བའི་དུས། ཞིང་ཁམས་རྒྱ་ཆེ་བ་ཚངས་ཆེན། དེ་ལས་ཁོལ་བུར་ཕྱུང་ན་མི་མཇེད་དེ་གླིང་བཞི་རི་རབ་དང་བཅས་པ་བྱེ་བ་ཕྲག་བརྒྱའོ། །ཆོས་བསྟན་པ་དངོས་དང་གཟུགས་བརྙན་གཉིས་སོ། །འཐད་པ་གང་ལ་གང་འདུལ་དུ་[page My-133b]སྤྲུལ་པས་ན་སྤྲུལ་སྐུའོ། །རང་གཞན་གྱི་དོན་གཉིས་རྫོགས་པའི་འཕྲིན་ལས་དང་བརྒྱད་དོ། །ངོ་བོ་ཉིད་ཀྱི་སྐུའི་སྟོན་པ་བསམ་བརྗོད་རྣམ་པར་དག་པ། གནས་བསམ་འདས་མཚན་གཞི་དང་བྲལ་བ། བསྟན་པ་རྡུལ་མེད་ཅིང་དྲི་མ་མེད་པ། འཁོར་ཡེ་ཤེས་རྒྱ་མཚོ། ཞིང་ཁམས་བདེ་ཆེན་རྣམ་དག {།}[[176]](#footnote-176)ཆོས་ངོ་འབྱེད་པ་མེད་པ། ལས་སེམས་ཉིད་ཕྱིན་ཅི་ལོག་ལས་འདས་པ་དང་བརྒྱད་དོ། །

དེ་ཐམས་ཅད་ཀྱི་རང་བཞིན་རྟགས་ཀྱི་སྐུ་བཞི་ནི། ཆོས་སྐུའི་སྟོན་པ་རང་བཞིན་མ་བཅོས་པ། གནས་སྟོང་པ་ཀུན་ཁྱབ། བསྟན་པ་འདུལ་སྟངས་རྣམ་དག {།}[[177]](#footnote-177)འཁོར་རང་བཞིན་ཡོངས་དག {།}[[178]](#footnote-178)དུས་ངེས་མེད་སྣ་ཚོགས། ཆོས་ཟག་པ་རང་[page Ad-351]ཟད། འཐད་པ་ཆོས་ཀྱི་ཕུང་པོ་འདུས་པས་ན་ཆོས་ཀྱི་སྐུའོ། །བྱེད་ལས་ལས་བདག་ཏུ་མེད་པའི་ལས་བྱེད་པ་དང་བརྒྱད་དོ། །གཟུགས་སྐུའི་སྟོན་པ་སྐུ་སྣང་ལ་རང་བཞིན་མེད་པ་ཞལ་ཀུན་དུ་ཐལ་ལེ་བ། གནས་ཕྱི་དང་ནང་མེད་པ་ཀུན་དུ་ཡང་ནང་དུ་གྱུར་པ། བསྟན་པ་ཆོས་དང་ཆོས་མ་ཡིན་པ་རྣམ་པར་འབྱེད་པ། འཁོར་སྣང་བ་དང་མི་སྣང་བ། དུས་སྤྲོས་གཞིའི་ཚིག་ཙམ་དུ་བྱུང་བ། ཞིང་ཁམས་ཕྱི་ནས་བལྟས་པས་ནང་གསལ་བ། ཆོས་སྤྲོས་གཞི་རྣམ་པར་དག་པ། འཐད་པ་གཟུགས་རྡུལ་དང་རྡུལ་ཕྲན་དག་པར་བྱེད་པས་ན་གཟུགས་སྐུའོ། །ལས་ཀྱི་གཟུགས་ཅན་རྣམས་ཀྱི་ལས་ཟད་པར་བྱེད་པ་དང་བརྒྱད་དོ། །དེ་དག་གི་ཞར་ལ་ཞི་བའི་སྟོན་པ་རང་ཤེས་རིག་གི་རྒྱལ་པོ་འདུས་མ་བྱས་པ། [254-page Dg]གནས་ཙིཏྟ་རིན་པོ་ཆེའི་གཞལ་མེ་ཁང་། བསྟན་པ་རྩ་རླུང་ཐབས་ཀྱི་མན་ངག {།}[[179]](#footnote-179)འཁོར་ཡེ་ཤེས་ལྔ་དང་། རླུང་ལྔ་དང་། ཤེས་རབ་ལྔ་དང་། འོད་ལྔ་དང་། སྐུ་ལྔ་དང་། རིགས་ལྔའོ། །དུས་ལུས་དང་སེམས་འཛོམ་པའོ། །ཞིང་ཁམས་འགྲོ་བ་འདུལ་བ། ཆོས་འཁོར་བ་དང་མྱ་ངན་ལས་འདས་པ། འཐད་པ་དེ་ལ་{རྟེན་}[[180]](#footnote-180)ནས་ལུས་སེམས་སྡུག་བསྔལ་ཞི་བས་ན་ཞི་བའི་སྐུར་འཐད་དོ། །ལས་ཁམས་གསུམ་ལས་[page My-134a]གྲོལ་བར་བྱེད་པ་སྟེ་བརྒྱད་དོ། །ཁྲོ་བོའི་སྐུའི་སྟོན་པ་ཡེ་ཤེས་ཀྱི་ཧེ་རུ་ཀ་ལྔ། གནས་བན་དྷ་འབར་བའི་གཞལ་ཡས་ཁང་སྟེ་ཀླད་པ་དུང་ཁང་དཀར་པོ། བསྟན་པ་བདེ་ཆེན་གྱི་འབར་འཛག {།}[[181]](#footnote-181)འཁོར་སྒྲོན་མ་རྣམ་པ་བཞི། དུས་[page Ad-352]ཡེ་ཤེས་རང་འཁྱིལ་བའི་དུས། ཞིང་ཁམས་མིག་གི་དབང་པོ་མཐོང་བ་མ་འགགས་པ། ཆོས་གཟུགས་ཀྱི་དེ་བཞིན་ཉིད། འཐད་པ་ཡུལ་དང་ཤེས་པ་ལ་ཁྲོས་པས་ན་ཁྲོ་བོའི་སྐུར་འཐད་དོ། །ལས་ཀྱི་གདུལ་བྱ་ཕྱིན་ཅི་ལོག་རྣམས་ཚར་གཅོད་པ་དང་བརྒྱད་དོ། །དེ་དག་ལ་སྐབས་འདིར་འབྲས་བུར་བཞག་པ་ནི། གཞི་སྨིན་བྱའི་སྦྱང་གཞི་ཐོག་མའི་འོད་གསལ་ཡིན་པ་དང༌། གདུལ་གཞིའི་འབྲས་བུ་རང་བཞིན་རྣམ་དག་ཡིན་པས་གློ་བུར་རྣམ་དག་གི་ཞར་ལ་སྨོས་པའོ། །དེ་དག་ལ་བརྟགས་པས། དབང་དང་འབྲས་བུ་ལ་བཅུ་དྲུག་ཕྲག་བཞི། སྐུ་ལ་བཅུ་དྲུག་ཕྲག་བཞི་སྟེ་ཕྲག་བརྒྱད་བསྡོམས་པས། བརྒྱ་དང་ཉེར་བརྒྱད་ནི་དབང་བསྐུར་བའི་འབྲས་བུ་ཕུན་གསུམ་ཚོགས་པའོ། །

#### 2.6.3.2.3 མངོན་པར་ཤེས་པ་མཐའ་ཡས་པས་དབང་བསྒྱུར་བ།

གསུམ་པ་མངོན་པར་ཤེས་པ་མཐའ་ཡས་པས་དབང་བསྒྱུར་བ་ནི། དབང་བཞིའི་ས་བོན་གྱི་ཆ་ལས་དྲུག་བརྒྱ་དང་དྲུག་བཅུ་རྩ་དྲུག་གིས་འགྲོ་བ་དྲུག་གི་ལས་དང་ཉོན་མོངས་པ་དག་པར་མཛད་པའོ། །དེ་ལ་ཐོག་མར་མཐོང་བ་རྣམ་པར་དག་པ་ལས། བདག་ཉིད་ལ་ཟག་པ་མེད་པའི་མངོན་པར་ཤེས་པ་ནི། དབང་པོའི་མཐོང་བ་རྣམ་པར་དག་པའི་མངོན་པར་ཤེས་པ་དྲུག་གིས་དུས་གསུམ་དུས་གཅིག་ལ་མཐོང་བ་པྲ་སེན་མཐོང་བ་ལྟ་བུ་སྟེ། དེ་ཡང་མིག་གི་མངོན་ཤེས་དྲུག་གིས་གཟུགས་[255-page Dg]ཐམས་ཅད་ཤེས། རྣ་བའི་མངོན་ཤེས་དྲུག་གིས་བརྗོད་པའི་སྒྲ་ཐམས་ཅད་གཏན་ལ་ཕེབས་སོ། །སྣའི་དྲུག་གིས་འགྲོ་བ་དྲུག་གི་ལས་གཏནན་ལ་ཕེབས་སོ། །ལྕེའི་དྲུག་གིས་འགྲོ་དྲུག་གི་འཁོར་དང་[page Ad-353]ལོངས་སྤྱོད་ཤེས་སོ། །ལུས་ཀྱི་དྲུག་གིས་འགྲོ་དྲུག་གི་གཟུགས་རྡུལ་ཕྲན་དང་རགས་པ་ཐམས་ཅད་ཤེས་སོ། །ཡིད་ཀྱི་དྲུག་གིས་འགྲོ་དྲུག་གི་བསམ་པ་ཐམས་[page My-134b]ཅད་ཤེས་སོ། །

དེ་ལྟར་དབྱེ་གཞི་ཕྲི་བས་དབང་པོའི་མངོན་ཤེས་སུམ་བཅུས་སྲིད་པ་ཡན་ལག་སུམ་བཅུ་ཤེས་ཤིང༌། མཚན་སུམ་བཅུ་རྩ་གཉིས་གྲུབ་པ་ནི་དབང་སུམ་བཅུ་རྩ་གཉིས་ལས་བྱུང་བའོ། །དེ་ནས་ཤེས་རབ་ཀྱི་མཐོང་བ་རྣམ་པར་དག་པའི་མངོན་པར་ཤེས་པ་དྲུག་འཆར་ཏེ། སྦྱངས་པའི་ཤེས་རབ་ཀྱི་མཐོང་བ་རྣམ་པར་དག་པའི་ཡེ་ཤེས་དྲུག་ཤར་བས་ཚིག་ཐམས་ཅད་ཀྱི་བརྡ་དོན་ཁོང་དུ་ཆུད་པའོ། །བསླབ་པའི་ཤེས་རབ་ཀྱི་མཐོང་བ་དག་པའི་མངོན་ཤེས་དྲུག་གིས་སེམས་ཉིད་ཆོས་ཉིད་ལ་འཇུག་པ་ཁྱད་པར་ཅན་སྐྱེ་བའོ། །མཐོང་བ་རྣམ་པར་དག་པ་ཞེས་ཀུན་ལ་སྦྱར་ཏེ། ཐོས་པའི་ཤེས་རབ་ཀྱི་མངོན་ཤེས་དྲུག་གིས་སྒྲ་དང་དོན་ཐམས་ཅད་ཤེས་སོ། །བསམ་བྱུང་གི་ཤེས་རབ་ཀྱི་མངོན་ཤེས་དྲུག་གིས་ཆོས་ཐམས་ཅད་ཀྱི་འདུ་མཆེད་རྟོགས་སོ། །སྒོམ་བྱུང་གི་ཤེས་རབ་ཀྱི་མངོན་ཤེས་དྲུག་གིས་ཆོས་དང་སེམས་གཉིས་འདྲེས་ཏེ་ནམ་མཁའ་ལྟར་ཤེས་སོ།  །དེ་ལྟར་སུམ་བཅུ་ནི་དབང་གི་འགྱུར་བྱེད་སུམ་བཅུ་རྩ་གཉིས་ཀྱིས་སངས་རྒྱས་ཀྱིས་སྦྱངས་པའི་ཡོན་ཏན་སུམ་བཅུ་རྩ་གཉིས་མཐོང་བ་ལས་བྱང་བའོ། །

དེ་ནས་ཡེ་ཤེས་ཀྱི་མཐོང་བ་རྣམ་པར་དག་པའི་མངོན་པར་ཤེས་པ་དྲུག་འཆར་ཏེ། འདིའི་དུས་ན་ཡེ་ཤེས་ཀྱི་མིག་རྡུལ་མེད་ཅིང་དྲི་མ་དང་བྲལ་བ་རྙེད་པའོ། །དེ་ཡང་མེ་ལོང་ལྟ་བུའི་ཡེ་ཤེས་ཀྱི་མཐོང་བ་དག་པའི་མངོན་[page Ad-354]ཤེས་དྲུག་གིས་ཆོས་ཀྱི་མཚན་ཉིད་དང་དགོངས་པ་མངོན་སུམ་དུ་ཤེས་སོ། །མཉམ་པ་ཉིད་ཀྱི་དྲུག་གིས་འཁོར་འདས་གཉིས་སུ་མེད་པར་ཤེས་སོ། །སོ་སོར་རྟོགས་པའི་དྲུག་གིས་འགྲོ་བ་དྲུག་གི་དབང་པོ་ལ་སོགས་པ་ཤེས་[256-page Dg]སོ། །བྱ་བ་གྲུབ་པའི་དྲུག་གིས་ཆོས་ཐམས་ཅད་རྩོལ་བ་དང་བྲལ་བ་དང་སངས་རྒྱས་ཀྱི་ཞིང་ཁམས་ཐམས་ཅད་ཤེས་སོ། །ཆོས་ཀྱི་དབྱིངས་ཀྱི་དྲུག་གིས་སངས་རྒྱས་ཀྱི་ཡོན་ཏན་ཐམས་ཅད་ཤེས་སོ། །མི་གནས་པའི་ཡེ་ཤེས་ཀྱི་དྲུག་གིས་ཆོས་གང་ལའང་[page My-135a]མི་གནས་པ་ཤེས་སོ། །དེ་ཡང་དབྱེ་གཞི་རེ་ཕྲི་བས་མངོན་ཤེས་ལྔ་ཚན་དྲུག་ཏུ་འགྱུར་ཏེ། ཡེ་ཤེས་ཀྱི་མངོན་པར་ཤེས་པ་སུམ་བཅུ་ནི་དབང་སུམ་བཅུ་རྩ་གཉིས་ལས་བྱུང་བའོ། །དེ་ནས་རྣམ་པར་གྲོལ་བའི་མངོན་ཤེས་དྲུག་འཆར་ཏེ། འདིའི་དུས་ན་སེམས་དང་སེམས་བྱུང་ནུབ་པའོ། །དེ་ལ་རྣམ་གྲོལ་དང་པོའི་མཐོང་བ་རྣམ་པར་དག་པའི་མངོན་ཤེས་དྲུག་ཤར་བས། ལུས་ཀྱི་ཟག་པ་ཟད་པའོ། །རྣམ་གྲོལ་གཉིས་པ་དྲུག་གིས་ངག་གི་ཟག་པ་ཟད་པའོ། །གསུམ་པའི་དྲུག་གིས་ཡིད་ཀྱི་ཟག་པ་ཟད་པའོ། །བཞི་པའི་དྲུག་གིས་སེམས་ཀྱི་ཟག་པ་ཟད་པའོ། ལྔ་པའི་དྲུག་གིས་ཤེས་རབ་ཀྱི་ཕུང་པོ་ལ་སྒྲིབ་པའི་ཟག་པ་ཟད་པའོ། །དྲུག་པའི་དྲུག་གིས་ཆོས་དང་ཆོས་ཉིད་ཀྱི་ཟག་པ་ཟད་པའོ། །སུམ་བཅུ་པོ་དེ་དག་གིས་ཕྱི་ནང་གསང་བ་ཡོངས་རྫོགས་ཀྱི་དབང་ལས་བྱུང་བའོ། །དེ་ནས་སྐུ་གསུང་ཐུགས་ཀྱི་ལས་མངོན་དུ་གྱུར་བའི་མངོན་པར་ཤེས་པ་དྲུག་འཆར་ཏེ། སངས་རྒྱས་ཀྱི་མཁྱེན་པ་མ་ལུས་པ་རྫོགས་པའོ། །སྐུ་དངོས་ཀྱི་[page Ad-355]མཐོང་བ་དག་པའི་མངོན་ཤེས་དྲུག་ཤར་བས་སངས་རྒྱས་ཀྱི་སྐུ་ཐམས་ཅད་མཐོང་ཞིང་རང་གིས་ཀྱང་བརྙེས་པའོ། །སྐུའི་སྣང་བའི་དྲུག་ཤར་བས་འོད་ཀྱི་ཚོགས་མཐའ་ཡས་པ་ལ་སྤྱོད་དོ། །གསུང་དངོས་ཀྱི་དྲུག་ཤར་བས་གསུང་དབྱངས་དྲུག་ཅུ་ལ་སྤྱོད་དོ། །གསུང་གི་སྣང་བའི་དྲུག་གིས་སྒྲ་དབྱངས་དུ་མ་ལ་སྤྱོད་དོ། ཐུགས་དངོས་ཀྱི་དྲུག་གིས་ཏིང་ངེ་འཛིན་ཐམས་ཅད་ལ་སྤྱོད་དོ། །ཐུགས་ཀྱི་སྣང་བའི་དྲུག་གིས་གཞན་གྱི་སེམས་ཤེས་པ་ལ་སྤྱོད་དོ། །དེ་ལྟར་སུམ་བཅུ་པོ་ནི་དབང་གི་ལྷ་ངོ་སུམ་བཅུ་རྩ་གཉིས་ཤེས་པ་ལས་བྱུང་ངོ༌། །དེ་ནས་ཆོས་ཉིད་ཀྱི་མཐོང་བ་རྣམ་པར་དག་པའི་མངོན་ཤེས་དྲུག་འཆར་ཏེ། འདིའི་དུས་ན་ཆོས་ཉིད་[257-page Dg]ཀྱི་དགོངས་པ་ལ་དབྱེར་མི་ཕྱེད་པར་བཞུགས་སོ། །སེམས་རྣམ་པར་གདུལ་བའི་མངོན་ཤེས་དྲུག་ཤར་བས་སེམས་ཀྱི་རང་བཞིན་ཤེས་སོ། །སེམས་[page My-135b]སྦྱང་བའི་དྲུག་གིས་རྩ་བ་ཤེས་སོ། །སེམས་ཞི་བའི་དྲུག་གིས་སེམས་མེད་པའི་མཚན་ཉིད་ཤེས་སོ། །སེམས་རྣམ་པར་དག་པའི་དྲུག་གིས་མི་འགྱུར་བར་ཤེས་སོ། །སེམས་མི་ལྡོག་པའི་དྲུག་གིས་ཁམས་གསུམ་མིང་མེད་པར་ཤེས་སོ། །སེམས་ལས་འདས་པའི་དྲུག་གིས་ཤེས་བྱེད་དང་འདུ་འཕྲོ་དག་སྟེ་མི་ལྡོག་པར་རྟོགས་སོ། །དེ་ལྟར་སུམ་བཅུ་ནི་དབང་གི་རྣམ་པར་འཕྲུལ་བའི་དབྱེ་བ་ཤེས་པ་ལས་བྱུང་ངོ༌། །དེ་ལྟར་མཐོང་བ་དག་པའི་མངོན་ཤེས་བརྒྱ་དང་བརྒྱད་བཅུ་ནི་མོས་པའི་མཐོང་བ་ཙམ་ལས་བྱུང་བའོ། །དེ་ཡང་ཕྱེ་ན་མོས་པའི་བཞི་ལ་བཞི་བཅུ་རྩ་ལྔ་ལྔའི་ཡོན་ཏན་དུ་འབྱུང་བ་[page Ad-356]ནི། སྤྲོས་བཅས་ཀྱི་དབང་ཐོབ་པ་ལས་བྱུང་བའོ། །དེའི་{འདྲེས་}[[182]](#footnote-182)ཀྱིས་ཐོས་པ་རྣམ་པར་དག་པའི་མངོན་ཤེས་ཀྱང་བརྒྱ་དང་བརྒྱད་བཅུར་འགྱུར་ཏེ། དེ་ལ་འང་ཡེ་ཤེས་བཞིའི་ཡོན་ཏན་འཇུག་པ་སྔར་དང་འདྲའོ། །འདི་དག་སྤྲོས་མེད་ཀྱི་དབང་ལས་བྱུང་བའོ། །བསམ་བྱ་དག་པའི་བརྒྱ་དང་བརྒྱད་བཅུ་ནི་བསྒྱུར་གཞིའི་དོན་ཤེས་པ་ལས་བྱུང་བ་སྟེ། ཡེ་ཤེས་སུ་དག་པ་དང༌། མྱོང་བྱེད་དག་པའི་བརྒྱ་བརྒྱད་བཅུ་ཆོད་པའི་རང་བཞིན་ཤེས་པ་ལས་བྱུང་བ་དང༌། རིག་བྱེད་དག་པའི་བརྒྱ་བརྒྱད་བཅུ་པ་མདོ་ཤེས་པ་ལས་བྱུང་བ་དང་ཚན་པ་གསུམ་ནི་ཤིན་ཏུ་སྤྲོས་མེད་ཀྱི་དབང་ལས་བྱུང་བའོ། །ཆོས་དག་པའི་མངོན་ཤེས་བརྒྱ་བརྒྱད་བཅུ་ནི་རབ་ཏུ་སྤྲོས་པ་མེད་པའི་དབང་ལས་བྱུང་བའོ། །

དེ་ལྟར་ན་ས་དང་སྦྱར་བས་སའི་ཡོན་ཏན་ཉིས་སྟོང་སུམ་བརྒྱ་དང་དྲུག་བཅུ། ཡེ་ཤེས་ཀྱི་བྱེད་པ་དྲུག་བརྒྱ་དང་དྲུག་བཅུ། ཆོས་ཀྱི་རྣམ་གྲངས་སུམ་སྟོང་དང་བརྒྱ་ཉི་ཤུ་རྣམས་ནི་རྡོ་རྗེ་འཆང་གི་སའི་མངོན་ཤེས་ཀྱི་རྣམ་པར་འཕྲུལ་པའི་དབྱེ་བ་ཆེན་པོའོ། །འདི་དག་ནི་དབང་གི་རྣམ་པར་བཞག་པ་སྟེ། གསང་སྔགས་རྡོ་རྗེ་ཐེག་པའི་ཆོས་ཀྱི་སྒོ་དང་པོའི་གཞི་གལ་པོ་ཆེ་ཡང་དག་པ་ཡིན་ནོ།། །།

## 2.6.4 ལེའུ་རེ་རེའི་མཇུག་གི་སྨོན་ལམ།

ཐེག་པའི་མཆོག་རིན་པོ་ཆེའི་[258]མཛོད་ལས། གཞིའི་དོན་སྨིན་པར་བྱེད་པ་དབང་གི་རྣམ་པར་བཞག་[page My-136a]པ་སྟེ། རིམ་ཁང་དྲུག་པའོ།།  །།

1. Nd: སྐུར་ [↑](#footnote-ref-1)
2. Nd: ཞེས་ [↑](#footnote-ref-2)
3. Nd: ཞེས་ [↑](#footnote-ref-3)
4. Nd: ཞེས་ [↑](#footnote-ref-4)
5. Nd: ཞེས་ [↑](#footnote-ref-5)
6. Nd: ཞེས་ [↑](#footnote-ref-6)
7. Nd: བསྟེན་ [↑](#footnote-ref-7)
8. Nd: ཞེས་ [↑](#footnote-ref-8)
9. Nd: གློ་ [↑](#footnote-ref-9)
10. Nd: གཞུག་ [↑](#footnote-ref-10)
11. Nd: ཞེས་ [↑](#footnote-ref-11)
12. Nd: ཞེས་ [↑](#footnote-ref-12)
13. Nd: རྩོམ་ [↑](#footnote-ref-13)
14. Nd: ཞེས་ [↑](#footnote-ref-14)
15. Nd: ཞེས་ [↑](#footnote-ref-15)
16. Nd: དཔྱད་ [↑](#footnote-ref-16)
17. Nd: ཀི་ [↑](#footnote-ref-17)
18. Nd: གཙང་ [↑](#footnote-ref-18)
19. Nd: ཞེས་ [↑](#footnote-ref-19)
20. Is this a text title, and if so, is it marked correctly? [↑](#footnote-ref-20)
21. Nd: མཚམས་ [↑](#footnote-ref-21)
22. Nd: ཞེས་ [↑](#footnote-ref-22)
23. Nd: མཚམས་ [↑](#footnote-ref-23)
24. Nd: omits [↑](#footnote-ref-24)
25. Nd: མཚམས་ [↑](#footnote-ref-25)
26. Nd: ཀྱང་ [↑](#footnote-ref-26)
27. Nd: ཞེས་ [↑](#footnote-ref-27)
28. Nd: ཞེས་ [↑](#footnote-ref-28)
29. Nd: ཞེས་ [↑](#footnote-ref-29)
30. Nd: འབྱམས་ [↑](#footnote-ref-30)
31. Nd: ཞེས་ [↑](#footnote-ref-31)
32. Nd: ཞེས་ [↑](#footnote-ref-32)
33. Nd: omits [↑](#footnote-ref-33)
34. Nd: ཞེས་ [↑](#footnote-ref-34)
35. Nd: སྤྱད་ [↑](#footnote-ref-35)
36. Nd: ཅེ་ [↑](#footnote-ref-36)
37. Nd: ཉིས་བརྒྱས་ [↑](#footnote-ref-37)
38. Nd: omits [↑](#footnote-ref-38)
39. Nd: ཞེས་ [↑](#footnote-ref-39)
40. Nd: ཞེས་ [↑](#footnote-ref-40)
41. Nd: རཏྣ་ [↑](#footnote-ref-41)
42. Nd: པདྨ་ [↑](#footnote-ref-42)
43. Nd: ཞེས་ [↑](#footnote-ref-43)
44. Nd: omits [↑](#footnote-ref-44)
45. Nd: སྒྲུབ་ [↑](#footnote-ref-45)
46. Nd: omits [↑](#footnote-ref-46)
47. Nd: ཞེས་ [↑](#footnote-ref-47)
48. Nd: རྩོལ་ [↑](#footnote-ref-48)
49. Nd: རིམ་ [↑](#footnote-ref-49)
50. Note that there are actually four classifications described below. [↑](#footnote-ref-50)
51. Nd: omits [↑](#footnote-ref-51)
52. Nd: བརྒྱ་ [↑](#footnote-ref-52)
53. Nd: ཞེས་ [↑](#footnote-ref-53)
54. Nd: བརྒྱ་ [↑](#footnote-ref-54)
55. Nd: པདྨ་ [↑](#footnote-ref-55)
56. Nd: དྭགས་ [↑](#footnote-ref-56)
57. Nd: པདྨ་ [↑](#footnote-ref-57)
58. Nd: དྭགས་ [↑](#footnote-ref-58)
59. Nd: པདྨ་ [↑](#footnote-ref-59)
60. Nd པདྨ་ [↑](#footnote-ref-60)
61. Nd: དྭགས་ [↑](#footnote-ref-61)
62. Nd: དྭགས་ [↑](#footnote-ref-62)
63. Nd: པདྨ་ [↑](#footnote-ref-63)
64. Nd: དྭགས་ [↑](#footnote-ref-64)
65. Nd: པདྨ་ [↑](#footnote-ref-65)
66. Nd: ཞེས་ [↑](#footnote-ref-66)
67. Nd: གཟེངས་ [↑](#footnote-ref-67)
68. Nd: ཞེས་ [↑](#footnote-ref-68)
69. This section providing the ngo bo/nge tshig/dbye ba of “rig ma” is a concluding discussion for 2.6.2.2.1.3.1.1. [↑](#footnote-ref-69)
70. Nd: ཞེས་ [↑](#footnote-ref-70)
71. Nd: རིམ་ [↑](#footnote-ref-71)
72. Nd: ཞེས་ [↑](#footnote-ref-72)
73. Nd: ཞེས་ [↑](#footnote-ref-73)
74. Nd: མཚམས་ [↑](#footnote-ref-74)
75. Nd: པདྨ་ [↑](#footnote-ref-75)
76. Nd: ཞེས་ [↑](#footnote-ref-76)
77. Nd: ཞེས་ [↑](#footnote-ref-77)
78. This is a concluding comment for the whole “rigs ma” section (2.6.2.2.1.3.1). [↑](#footnote-ref-78)
79. Nd: དྭངས། [↑](#footnote-ref-79)
80. Nd: མཚམས་ [↑](#footnote-ref-80)
81. Nd: པདྨའི་ [↑](#footnote-ref-81)
82. Nd: ལྕུག་ [↑](#footnote-ref-82)
83. Nd: པདྨའི་ [↑](#footnote-ref-83)
84. Nd: ཞེས་ [↑](#footnote-ref-84)
85. Nd: omits [↑](#footnote-ref-85)
86. Nd: པདྨའི་ [↑](#footnote-ref-86)
87. Nd: རིལ་བུས་ [↑](#footnote-ref-87)
88. Nd: འཁྱུད་ [↑](#footnote-ref-88)
89. Nd: པདྨའི་ [↑](#footnote-ref-89)
90. Nd: གཞུག་ [↑](#footnote-ref-90)
91. Nd: པདྨའི་ [↑](#footnote-ref-91)
92. Nd: གཞུག་ [↑](#footnote-ref-92)
93. Nd: ཛཱ་ [↑](#footnote-ref-93)
94. Nd: ཛཱ་ [↑](#footnote-ref-94)
95. Nd: ཞེས་ [↑](#footnote-ref-95)
96. Nd: ཞེས་ [↑](#footnote-ref-96)
97. Nd: ཐུར་ [↑](#footnote-ref-97)
98. Nd: ཞེས་ [↑](#footnote-ref-98)
99. Nd: རིམ་ [↑](#footnote-ref-99)
100. Nd: པདྨ་ [↑](#footnote-ref-100)
101. Nd: པདྨའི་ [↑](#footnote-ref-101)
102. Nd: པདྨའི་ [↑](#footnote-ref-102)
103. Nd: པདྨའི་ [↑](#footnote-ref-103)
104. Nd: པདྨའི་ [↑](#footnote-ref-104)
105. Nd: ཞེས་ [↑](#footnote-ref-105)
106. Nd: བཏབ་ [↑](#footnote-ref-106)
107. Nd: བཏབ་ [↑](#footnote-ref-107)
108. Nd: འདར་ [↑](#footnote-ref-108)
109. Nd: བཏབ་ [↑](#footnote-ref-109)
110. Nd: ཞེས་ [↑](#footnote-ref-110)
111. Nd: བཀྱིགས་ [↑](#footnote-ref-111)
112. Nd: བཤང་ [↑](#footnote-ref-112)
113. Nd: མཚམས་ [↑](#footnote-ref-113)
114. Nd: གྲུ་ཁུག་ [↑](#footnote-ref-114)
115. Nd: འཐེན་ [↑](#footnote-ref-115)
116. Nd: འཐེན་ [↑](#footnote-ref-116)
117. Nd: ཞེས་ [↑](#footnote-ref-117)
118. Nd: རིམ་ [↑](#footnote-ref-118)
119. Page 119b is missing from the My edition. We have used the Dg edition, page 114a.1-114a.7, to proofread this page. [↑](#footnote-ref-119)
120. Nd: མཐེབ་ [↑](#footnote-ref-120)
121. Nd: ཞེས་ [↑](#footnote-ref-121)
122. Nd: ཞེས་ [↑](#footnote-ref-122)
123. Nd: རིལ་བུ་ [↑](#footnote-ref-123)
124. Nd: ཞེས་ [↑](#footnote-ref-124)
125. Nd: ཞེས་ [↑](#footnote-ref-125)
126. Nd: ཞེས་ [↑](#footnote-ref-126)
127. Nd: ཞེས་ [↑](#footnote-ref-127)
128. Nd: ཀྱིས་ [↑](#footnote-ref-128)
129. Nd: omits [↑](#footnote-ref-129)
130. Nd: omits [↑](#footnote-ref-130)
131. Nd: omits [↑](#footnote-ref-131)
132. Nd: མནའ་ [↑](#footnote-ref-132)
133. Nd: གཞུག་ [↑](#footnote-ref-133)
134. Nd: རྩོལ་ [↑](#footnote-ref-134)
135. Nd: ཏུ་ [↑](#footnote-ref-135)
136. Nd: ཏུ་ [↑](#footnote-ref-136)
137. Nd: རིམ་གྱི་ [↑](#footnote-ref-137)
138. Nd: དགོད་ [↑](#footnote-ref-138)
139. Nd: འཁྱུད་ [↑](#footnote-ref-139)
140. Nd: omits [↑](#footnote-ref-140)
141. Nd: ལས་ [↑](#footnote-ref-141)
142. Nd: མནའ་ [↑](#footnote-ref-142)
143. Nd: མནའ། [↑](#footnote-ref-143)
144. Nd: མནའ་ [↑](#footnote-ref-144)
145. Nd: མནའ་ [↑](#footnote-ref-145)
146. Nd: ཚིག [↑](#footnote-ref-146)
147. Nd: གཞུག་ [↑](#footnote-ref-147)
148. Nd: omits [↑](#footnote-ref-148)
149. Nd: omits [↑](#footnote-ref-149)
150. Nd: omits [↑](#footnote-ref-150)
151. Nd: omits [↑](#footnote-ref-151)
152. Nd: omits [↑](#footnote-ref-152)
153. Nd: བསྟན་ [↑](#footnote-ref-153)
154. Nd: omits [↑](#footnote-ref-154)
155. Nd: omits [↑](#footnote-ref-155)
156. Nd: omits [↑](#footnote-ref-156)
157. Nd: omits [↑](#footnote-ref-157)
158. Nd: omits [↑](#footnote-ref-158)
159. Nd: ཞེས་ [↑](#footnote-ref-159)
160. Nd: omits [↑](#footnote-ref-160)
161. Nd: omits [↑](#footnote-ref-161)
162. Nd: omits [↑](#footnote-ref-162)
163. Nd: omits [↑](#footnote-ref-163)
164. Nd: omits [↑](#footnote-ref-164)
165. Nd: omits [↑](#footnote-ref-165)
166. Nd: omits [↑](#footnote-ref-166)
167. Nd: omits [↑](#footnote-ref-167)
168. Nd: omits [↑](#footnote-ref-168)
169. Nd: omits [↑](#footnote-ref-169)
170. Nd: ཀྱིས་ [↑](#footnote-ref-170)
171. Nd: omits [↑](#footnote-ref-171)
172. Nd: omits [↑](#footnote-ref-172)
173. Nd: པདྨ་ [↑](#footnote-ref-173)
174. Nd: བཞིས་ [↑](#footnote-ref-174)
175. Nd: ཏེ་ [↑](#footnote-ref-175)
176. Nd: omits [↑](#footnote-ref-176)
177. Nd: omits [↑](#footnote-ref-177)
178. Nd: omits [↑](#footnote-ref-178)
179. Nd: omits [↑](#footnote-ref-179)
180. Nd: བརྟེན་ [↑](#footnote-ref-180)
181. Nd: omits [↑](#footnote-ref-181)
182. Nd: འགྲེས་ [↑](#footnote-ref-182)