# 2.7 དམ་ཚིག་རྣམ་པར་བཀོད་པ་སྟེ་རིམ་ཁང་བདུན་པ།

དེ་ལྟར་དབང་གི་སྒོ་ལེགས་པར་བརྗོད་པའི་འོག་ཏུ། དེའི་གནས་ངེས་པ་དམ་ཚིག་ཡིན་པས། དེ་བསྟན་པ་ནི་བླ་ན་མེད་པ་གསང་སྔགས་ཀྱི་སྒོར་ཞུགས་སོ་ཅོག་ལ་དམ་ཚིག་ཁོ་ན་གལ་ཆེ་བས། འདིར་གཏན་ལ་དབབ་པར་བྱ་བ་ལ་གསུམ་སྟེ། [page Ad-357]དམ་ཚིག་གི་རང་བཞིན་སྤྱིར་བསྟན་པ། སྐུ་གསུང་ཐུགས་ཀྱི་དམ་ཚིག་བྱེ་བྲག་ཏུ་བཤད་པ། བླ་ན་མེད་པའི་དམ་ཚིག་མཆོག་ཏུ་བསྟན་པའོ། །

## 2.7.1 དམ་ཚིག་གི་རང་བཞིན་སྤྱིར་བསྟན་པ།

དང་པོ་ལ་དམ་ཚིག་གི་ངོ་བོ། ངེས་ཚིག {།}**[[1]](#footnote-1)**དབྱེ་བ། རྟེན། ཕན་ཡོན། ཉེས་དམིགས། བསྐང་ཐབས། བསྲུང་ཐབས་དང་བརྒྱད་ལས།

### 2.7.1.1 ངོ་བོ།

དང་པོ་ངོ་བོ་ནི། སྔགས་ཀྱི་སྡོམ་པས་རྒྱུད་བསྡམས་པའི་གཉེན་པོའི་དཔུང་དམ་བཅས་པ་ལས་མི་འདའ་བར་བྱེད་པ་སྟེ། དམ་ཚིག་མཆོག་གི་རྒྱུད་ལས།

དམ་ཞེས་བྱ་བ་བཅིངས་པ་སྟེ། །

རྡོ་རྗེ་འདའ་བཀའ་གཏན་གྱི་གཉེར། །

{ཅེས་}[[2]](#footnote-2)སོ། །

### 2.7.1.2 ངེས་ཚིག

ངེས་ཚིག་ནི། དེ་ཉིད་ལས།

སྤྱིར་ན་དམ་ཚིག་{ཞེས་}[[3]](#footnote-3)བྱ་བ། །

རང་སེམས་ཚིག་པ་མེད་པ་ལ། །

གཡོ་སྒྱུ་རྣམས་དང་བྲལ་བའོ། །

{ཅེས་}[[4]](#footnote-4)སོ། །

### 2.7.1.3 དབྱེ་བ།

དབྱེ་ན་སྔགས་སྤྱིའི་ལུགས་{ཀྱིས།}[[5]](#footnote-5) རྩ་བ་དང་ཡན་ལག་གི་དམ་ཚིག་གཉིས་སོ། །དེ་ཡང་རྩ་བ་སྐུ་གསུང་ཐུགས་གསུམ་མོ། །ཡན་ལག་ཉི་ཤུ་རྩ་ལྔ་སྟེ། ཤེས་པར་བྱ་བ། དང་དུ་བླང་བ། མི་སྤང་བ། སྤྱད་པར་བྱ་བ། བསྒྲུབ་པར་བྱ་བ་རྣམས་ལ་ལྔ་ལྔའོ། །འདིར་བྱེ་བྲག་གིས་དབྱེ་ན། ལྟ་བ། སྤྱོད་པ། བསྒྲུབ་པ། ཐུན་མོང་བ། ཁྱད་པར་སྐུ་གསུང་ཐུགས། ཡན་ལག {།}[[6]](#footnote-6)གལ་མདོ་ངེས་པའི་དམ་ཚིག་དང་བདུན་ཏེ། རང་ཤར་ལས།

འབུམ་སྡེར་གསུངས་པའི་དམ་ཚིག་རྣམས། །

མདོར་བསྟན་ལེགས་པར་ཡིད་ལ་ཟུང་། །

དེ་ཡང་མདོར་བསྟན་འདི་ལྟ་སྟེ། །

རྟོགས་བྱེད་ལྟ་བའི་དམ་ཚིག་དང་། །

སྤྱོད་པ་རྒྱུན་གྱི་དམ་ཚིག་དང་། །

བསྒྲུབ་པ་སྤྱི་ཡི་དམ་ཚིག་དང་། །

ཐུན་མོང་སྤྱི་ཡི་དམ་ཚིག་དང་། །

སྐུ་གསུང་ཐུགས་ཀྱི་དམ་[page Ad-358]ཚིག་དང་། །

ཡན་ལག་གྲངས་ཀྱི་དམ་ཚིག་དང་། །

གལ་མདོ་ངེས་[page My-136b]པའི་དམ་ཚིག་གོ །

དེ་ལ་སོགས་པའི་[259-page Dg]དམ་ཚིག་རྣམས། །

མདོ་དང་རྒྱས་པ་ཆེན་པོའོ། །

{ཅེས་}[[7]](#footnote-7)སོ། །

### 2.7.1.4 རྟེན།

རྟེན་ནི། སློབ་དཔོན་དང་སློབ་མ་མཆེད་ལྕམ་སྟེ། དེ་ཉིད་ལས།

བསམ་གྱིས་མི་ཁྱབ་དམ་ཚིག་རྣམས། །

རྣམ་པ་གཉིས་སུ་འདུས་པར་གསུངས། །

སློབ་དཔོན་དང་ནི་སློབ་མ་གཉིས། །

བསྲུང་བའི་རྒྱུ་ཞེས་ཀུན་ཏུ་གྲགས། །

བསྲུང་བའི་རྒྱུ་ནི་སློབ་དཔོན་ཏེ། །

བསྲུང་བར་བྱེད་པ་སློབ་མའོ། །

{ཅེས་}[[8]](#footnote-8)སོ། །

མཆེད་ལྕམ་ལ་བཞིར་ངེས་པ་ཡང༌། དེ་ཉིད་ལས།

རྡོ་རྗེའི་སྤྲུན་ལ་དོན་བཞིས་བསྟན། །

སྤྱི་དང་ཉེ་དང་འདྲེས་པ་དང༌། །

དཀྱིལ་འཁོར་བུམ་པ་འདྲེས་པའོ། །

{ཅེས་}[[9]](#footnote-9)སོ། །

དེའང་བསྟན་པར་ཞུགས་སོ་ཅོག་དང་ཁྱད་པར་གསང་སྔགས་ལ་ཞུགས་པ་ཐམས་ཅད་སྤྱིའི་མཆེད་དོ། །ཆོས་རིགས་གཅིག་པ་རྣམས་ཉེ་བའི་མཆེད་དོ། །བླ་མ་གཅིག་གིས་བསྡུས་པ་རྣམས་འདྲེས་པའི་མཆེད་དོ། །དཀྱིལ་འཁོར་གཅིག་ཏུ་མར་མེ་གཅིག་བུམ་པ་གཅིག་གིས་དབང་དུས་གཅིག་ལ་བསྐུར་བ་རྣམས་ནི་ཤིན་ཏུ་འདྲེས་པའི་མཆེད་དོ། །འདི་དག་ཀྱང་ཡུལ་བདུན་འགྱུར་གྱིས་གཉན་པར་ཤེས་པར་བྱའོ། །སློབ་དཔོན་ལའང་ཐམས་ཅད་ཀྱིས་སློབ་དཔོན་དུ་བཀུར་བ་སྤྱིའི་སློབ་དཔོན་དང༌། རང་ཉིད་ཆོས་ལ་སྦྱོར་བ་འདྲེན་པའི་སློབ་དཔོན་དང༌། དམ་ཚིག་དང་། སྡོམ་པ་སྦྱིན་པ་དབང་གི་སློབ་དཔོན་དང༌། གདམས་ངག་འབོགས་པ་ལུང་གི་སློབ་དཔོན་ཏེ་བཞིའོ། །དེ་ཉིད་ལས།

སློབ་དཔོན་ལ་ཡང་དོན་བཞི་སྟེ། །

སྤྱི་དང་འདྲེས་དང་དམ་[page Ad-359]ཚིག་དབང༌། །

མན་ངག་ལུང་གི་སློབ་དཔོན་ནོ། །

{ཅེས་}[[10]](#footnote-10)སོ། །

སློབ་དཔོན་དང་། སློབ་མའི་ངེས་ཚིག་ཀྱང༌། དེ་ཉིད་ལས།

དེ་ཡང་ངེས་ཚིག་འདི་ལྟ་སྟེ། །

མི་ཤེས་ཤེས་པར་འགྲོལ་ཕྱིར་སློབ། །

རྫོགས་ཆེན་དོན་ལ་སྦྱོར་བས་དཔོན། །

སློབ་མའི་ངེས་ཚིག་འདི་ལྟ་སྟེ། །

མ་ཡེངས་ཚུལ་གྱིས་ཉན་པས་སློབ། །

མན་ངག་སྣོད་དུ་གྱུར་པས་མ། །

དེ་ལྟར་དོན་ལྡན་དཔོན་སློབ་ནི། །

ཡང་དག་ས་ལ་མཉམ་པོར་གནས། །

དམ་ཚིག་ལྡན་ན་དེ་བཞིན་ནོ། །

{ཅེས་}[[11]](#footnote-11)སོ། །

### 2.7.1.5 ཕན་ཡོན།

དམ་[page My-137a]ཚིག་བསྲུངས་པའི་ཕན་ཡོན་ནི། དེ་ཉིད་ལས།

དམ་ཚིག་སྡོམ་པ་ཇི་བཞིན་[260-page Dg]གནས། །

དམ་ཚིག་ལ་ནི་གང་གནས་པ། །

བསམས་པ་ཐམས་ཅད་མཐར་ཕྱིན་འགྱུར། །

ཅེས་པ་དང༌། སྒྱུ་འཕྲུལ་ལས།

དམ་ཚིག་མཆོག་ལ་གང་གནས་པ། །

དམ་པ་མཆོག་དང་དམ་པ་ཡིས། །

སྲས་དང་སྤུན་དགོངས་བྱིན་གྱིས་རློབ། །

ཅེས་སོ། །

### 2.7.1.6 ཉེས་དམིགས།

དམ་ཚིག་ཉམས་པའི་ཉེས་དམིགས་ནི། རང་ཤར་ལས།

ཉམས་ན་གཉིས་ཀ་འཚིག་པར་འགྱུར། །

སྐུ་ཡི་དམ་ཚིག་ཉམས་གྱུར་ན། །

རྡོ་རྗེ་དམྱལ་བ་ཆེན་པོར་འཚེད། །

འོ་དོད་འབོད་པའི་གནས་སུ་སྐྱེ། །

དཔོན་གྱིས་ཉམས་ན་སྦྱང་ཐབས་མེད། །

གཉིས་ཀ་ངུ་འབོད་ཆེན་པོར་སྐྱེ། །

སློབ་མས་ཉམས་ན་སྦྱངས་ཐབས་ཡོད། །

གསུང་གི་དམ་ཚིག་ཉམས་གྱུར་ན། །

སྣང་བ་འགགས་པར་འགྱུར་བ་དང་། །

མུན་རྡུལ་ཆེན་པོའི་གནས་སུ་སྐྱེ། །

དེ་ནས་འཐོན་པར་གྱུར་ནས་ཀྱང༌། །

ལྐུགས་པ་དག་ཏུ་སྐྱེ་བར་འགྱུར། །

ཐུགས་ཀྱི་དམ་ཚིག་ཉམས་གྱུར་ན། །

ཡིད་འཁྲུག་[page Ad-360]ཆེན་པོའི་གནས་སུ་སྐྱེ། །

རྟག་ཏུ་རྩོད་པ་རྒྱུན་མི་འཆད། །

འཐབ་དང་སྡུག་བསྔལ་ཆེན་པོ་དང༌། །

ཡང་ན་དྲན་པ་མེད་པར་འགྱུར། །

ཡང་ན་དྲན་པ་རེངས་པར་འགྱུར། །

སྨྱོ་འབོག་ནད་ཀྱིས་ཐེབས་པར་འགྱུར། །

ཐ་མ་ངུ་འབོདགནས་སུ་སྐྱེ། །

{ཅེས་}[[12]](#footnote-12)པ་དང༌།

དམ་ཚིག་ཉམས་པའི་སྔ་ལྟས་སུ། །

མི་བདེ་རྣམ་པ་སྣ་ཚོགས་འབྱུང༌། །

ཡམས་དང་འཚེ་བའི་ནད་རྣམས་དང༌། །

རིམས་ནད་སྣ་ཚོགས་འབྱུང་བར་འགྱུར། །

གདོན་དང་ལོག་འདྲེན་རྣམས་ཀྱིས་ཀྱང༌། །

བསད་ནས་སེམས་ཅན་དམྱལ་བར་འགྲོ། །

མིག་གིས་གཟུགས་མི་མཐོང་བར་འགྱུར། །

རྣ་བ་འོན་ཅིང་ལས་མི་འགྲུབ། །

མཛེ་དང་ཤུ་བའི་ནད་རྣམས་འབྱུང༌། །

ཆོམ་རྐུན་རྒྱལ་པོའི་ཆད་པ་འབྱུང༌། །

གཞན་ལ་མེད་པའི་རིམས་ནད་འབྱུང༌། །

བུ་དང་ཆུང་མ་འཆི་བར་སྟོན། །

ཡུལ་རྣམས་ཐམས་ཅད་དགྲར་ལྡང་ཞིང༌། །

བྱས་པ་དོན་མེད་ཆེན་པོར་འགྱུར། །

ཅེས་སོ། །

### 2.7.1.7 བསྐང་ཐབས།

ཉམས་[page My-137b]ན་བསྐང་ཐབས་ལ་གསུམ་ལས། དང་པོའི་སྐུའི་ཉམས་ན་བསྐང་བའི་ཐབས་ནི། ཡང་དེ་ཉིད་ལས།

གསུང་རབ་རྒྱ་ཆེན་ཀླག་པ་དང༌། །[261-page Dg]

ཚོགས་ཀྱི་འཁོར་ལོ་རྒྱ་ཆེན་བསྐོར། །

འཁོར་གསུམ་ཡང་དག་བྱ་བར་གསུངས། །

{ཅེས་}[[13]](#footnote-13)སོ། །

གསུང་ཡང་དེ་ལས།

དེ་ཡང་སྦྱང་ཐབས་འདི་ལྟ་སྟེ། །

མར་མེ་བརྒྱ་རྩའི་ཆོ་ག་དང༌། །

སྤང་སྐོང་བརྒྱ་རྩ་གདོན་པ་དང༌། །

བཤགས་པ་རྣམ་པ་སྣ་ཚོགས་བྱ། །

དེས་ནི་བྱང་བའི་ཡོན་ཏན་མཐོང༌། །

{ཅེས་}[[14]](#footnote-14)སོ། །སྤང་སྐོང་ནི་ན་རག་རྒྱུན་བཤགས་སོ། །

ཐུགས་ཀྱང་དེ་ཉིད་ལས།

དེ་ཡང་སྦྱང་ཐབས་[page Ad-361]འདི་ལྟ་སྟེ། །

སློབ་དཔོན་མཉེས་པའི་རྫས་ཀྱིས་མཆོད། །

འབྱོར་ཚོགས་ཅི་ཡོད་འཕགས་པ་མཆོད། །

དེ་ལྟར་བཤགས་པ་བྱས་གྱུར་ན། །

བསམ་པ་ཐམས་ཅད་འགྲུབ་པར་འགྱུར། །

འདོད་པ་ཐམས་ཅད་{བསྐོངས་}[[15]](#footnote-15)བར་འགྱུར། །

བྱ་བ་ཐམས་ཅད་རྫོགས་པར་འགྱུར། །

ཅེས་སོ།

### 2.7.1.8 བསྲུང་ཐབས།

བསྲུང་ཐབས་ནི། སྐྱོན་ཡོན་མཐོང་ནས་དྲན་པ་དང་ཤེས་བཞིན་དག་པས་རྒྱུད་སྡོམ་པ་སྟེ། དེ་ཉིད་ལས།

དམ་ཚིག་ལ་ནི་ཇི་བཞིན་གནས། །

བསྐལ་པ་ཞིག་ཀྱང་མི་གཏོང་ན། །

དམ་ཚིག་ཆེན་པོའིབསྲུང་ཐབས་སོ། །

{ཅེས་}[[16]](#footnote-16)སོ། །

དེའང་སློབ་དཔོན་གྱིས་རྒྱུད་དང་དམ་ཚིག་གི་རིམ་པ་ཤེས་པས་ཤེས་པ་བཅུས་བསྲུང་ལ། སློབ་མས་མི་ཤེས་པས་སློབ་དཔོན་གྱི་བཀའ་བཞིན་བསྲུང་བའོ། །ཤེས་པ་བཅུ་ནི། ཚིག་དོན་གྱི་གནས་ཤེས་པ་དང༌། དྲིས་པའི་ལན་ལྡོན་པར་ཤེས་པ་དང༌། དབང་དང་མན་ངག་གི་སྐབས་ཤེས་པ་དང༌། ལྟ་བ་ཡངས་པར་ཤེས་པ་དང༌། བསྒོམ་པའི་ངང་ཆེ་བར་ཤེས་པ་དང༌། ཆོས་ཉིད་ཟབ་པར་ཤེས་པ་དང༌། འཁོར་བ་དང་མ་འདྲེས་པར་ཤེས་པ་དང༌། འདས་པའི་ས་ལ་གནས་པར་ཤེས་པ་དང༌། རང་དང་སྤྱིའི་ཆོས་དང་ཆོས་ཅན་གྱི་མཚན་ཉིད་ཤེས་པའོ། །ཡང་དེ་ཉིད་ལས།

དེ་ཡང་བསྲུང་ཐབས་འདི་ལྟ་སྟེ། །

ཤེས་པ་གཅིག་གི་ཁྱད་པར་གྱིས། །

ཁྱད་པར་བཅུ་ཡིས་བསྲུང་ཐབས་འཕགས། །

གཅིག་ལ་དེ་བས་ཉུང་བའོ། །

དམ་ཚིག་རྒྱལ་པོ་[page My-138a]དེ་བཞིན་སྤྱོད། །

ཅེས་སོ། །

## 2.7.2 སྐུ་གསུང་ཐུགས་ཀྱི་དམ་ཚིག་བྱེ་བྲག་ཏུ་བཤད་པ།

གཉིས་པ་སྐུ་གསུང་ཐུགས་ཀྱི་དམ་ཚིག་བྱེ་བྲག་ཏུ་བཤད་པ་ནི། ཐལ་འགྱུར་ལས།

དབང་ལ་བརྟེན་[262-page Dg]པའི་[page Ad-362]དམ་ཚིག་བཤད། །

བྱེ་བྲག་བརྗོད་ཀྱིས་མི་ལང་ཡང༌། །

མདོར་བསྡུས་སྐུ་དང་གསུང་དང་ཐུགས། །

རྣལ་འབྱོར་ལུས་ངག་ཡིད་ལ་སྦྱར། །

དམིགས་པ་བླ་མ་རྡོ་རྗེ་མཆེད། །

བསྲུང་བའི་ཡུལ་གྱིས་རྣམ་པར་དབྱེ། །

སྡོམ་པ་ལུས་དང་དབང་དུ་འདུས། །

རྡོ་རྗེ་གསང་བའི་གནས་བཟུང་བྱའོ། །

{ཅེས་}**[[17]](#footnote-17)**གསུངས་པའི་དོན་བསྟན་པ་ལ་སྐུའི་དམ་ཚིག་དང༌། གསུང་གི་དམ་ཚིག་དང༌། ཐུགས་ཀྱི་དམ་ཚིག་གསུམ་ལས།

### 2.7.2.1 སྐུའི་དམ་ཚིག

དང་པོ་སྐུ་ལ་ཕྱི་དང༌། ནང་དང༌། གསང་བ་གསུམ་པོ་རེ་རེ་ལ་ཡང་ཕྱིའི་ཕྱི་ལ་སོགས་པ་གསུམ་གསུམ་དུ་ཕྱེ་བས་དགུར་བསྟན་པའི།

དང་པོ་གསུམ་ནི། དམ་ཚིག་རིན་པོ་ཆེ་རྣམ་པར་སྤུངས་པའི་རྒྱུད་ལས།

སྐུ་ཡི་ཕྱི་ཡི་དམ་ཚིག་ལ། །

རྣམ་པ་གསུམ་དུ་བརྟགས་ཕྱེ་སྟེ། །

མ་བྱིན་བླངས་པས་ཕྱི་ཡི་ཡང༌། །

སྐུ་ཡི་དམ་ཚིག་ཉམས་པར་འགྱུར། །

དེ་ཡི་རྟགས་སུ་ཡན་ལག་ནད། །

མི་བཟང་སྣ་ཚོགས་ལུས་ལ་འབྱུང༌། །

མི་ཚངས་སྤྱད་པ་ནང་ཡིན་ཏེ། །

རྟགས་སུ་དབང་པོའི་ནད་རྣམས་སོ། །

སྲོག་གཅོད་པ་ནི་གསང་བ་སྟེ། །

དེ་ཡི་རྟགས་སུ་དོན་སྣོད་ནད། །

རྣལ་འབྱོར་པ་ཡིས་མྱོང་བའོ། །

{ཅེས་}[[18]](#footnote-18)སོ། །དེ་བསྐང་བའི་ཆོ་ག་ནི། དམ་ཚིག་མཆོག་གི་རྒྱུད་ལས།

རྟགས་དང་སྦྱར་བའི་རྣལ་འབྱོར་པས། །

ཕྱི་ཡི་ཕྱི་ལ་ལྡེར་ཚོ་དང༌། །

རི་མོའི་ལས་ནི་ལན་བདུན་གྱིས། །

དེ་ཡི་སྡིག་པ་ལས་གྲོལ་བའོ། །

{ཅེས་}[[19]](#footnote-19)སོ། །

དེ་ཡང་སྔགས་ཕྱིའི་ལྷ་རྣམས་ཀྱི་བྲིས་སྐུ་འམ་ལྡེར་ཚོ་བདུན་བཞེངས་པས་འདག་གོ །དེ་བཞིན་དུ་ནང་གི་ཉམས་ན་ནང་གི་ལྷའི་ལུགས་སྐུ་བདུན་ནོ། །གསང་བ་ལ་རྡོ་རྗེ་དྲིལ་བུ་བདུན་[page Ad-363]ནམ་བཅུ་གཅིག་བླ་མ་ལ་ཕུལ་བས་བསྐངས་ཏེ། དེ་ཉིད་ལས།

ཕྱི་ཡི་ནང་ལ་ལུགས་སྐུ་བདུན། །

རབ་ཏུ་གནས་པས་{བརྩོལ་}[[20]](#footnote-20)བས་བཞེངས། །

བླ་མ་མཆོག་ལ་དབུལ་བར་བྱ། །

ཕྱི་ཡི་གསང་བའི་རྟགས་བྱུང་ན། །

རྡོ་རྗེ་[page My-138b]དང་ནི་དྲིལ་བུ་ཉིད། །

དགུའམ་བཅུ་གཅིག་བླ་མ་ལའོ། །

དེས་ནི་ནད་ལས་གྲོལ་བ་དང༌། །

འདོད་པ་ཕུན་སུམ་ཚོགས་པ་དང༌། །

དགེ་དང་ཞི་བའི་ལས་འགྲུབ་དང༌། །

འགྲོ་བ་རྣམས་ནི་[263-page Dg]བྱམས་པར་འགྱུར༌། །

ཅེས་སོ། །

སྐུའི་ནང་ལ་ཡང་ཕྱི་ནང་གསང་བ་གསུམ་ནི། གསེར་གྱི་ཁང་བུ་བརྩེགས་པའི་རྒྱུད་ལས།

ནང་གི་ཕྱི་ནི་སྤུན་དང་ཡང༌། །

གང་གིས་ཕ་དང་མ་ཉིད་དང༌། །

རང་གི་ལུས་ལ་མི་སྨད་དོ། །

ནང་གི་ནང་ཉིད་སྤྱིར་ན་ཡང༌། །

ཐེག་པ་ཆེ་ཆུང་ཆོས་རྣམས་ལ། །

འཇུག་པར་འདོད་དང་ཞུགས་པ་དང༌། །

ཞུགས་ཏེ་གཟུགས་བརྙན་འཛིན་པའི་ལུས། །

སྨད་ཅིང་{འཐོ་བརྩམས་}[[21]](#footnote-21)རྒྱན་སྨད་ན། །

སངས་རྒྱས་སྐུ་ནི་བརྒྱ་ཕྲག་བསླུས། །

ནང་གི་གསང་བ་རང་གི་ལུས། །

ལྷ་ཡི་དཀྱིལ་འཁོར་ཡིན་པའི་ཕྱིར། །

སྨན་དང་ཟས་ལ་དུག་འདྲེས་ཟོས། །

གལ་ཏེ་མཚོན་གྱིས་བཏབ་ན་ཡང༌། །

ཟག་པའི་ལམ་མེད་ལུས་བརྒྱ་བླངས། །

དེ་འོག་ཚ་བའི་དམྱལ་བ་མྱོང༌། །

{ཅེས་}[[22]](#footnote-22)སོ། །

སྐུའི་གསང་བའི་ཕྱི་ནང་གསང་བ་གསུམ་ཡང༌། དེ་ཉིད་ལས།

སྐུ་ཡི་གསང་བའི་ཕྱི་ལ་ཡང༌། །

རྡོ་རྗེའི་སྤུན་ནམ་སྲིང་མོ་ཡི། །

ལུས་ཀྱི་རྒྱུན་ལ་དཔྱས་པ་དང༌། །

{མཐོ་བརྩམས་}[[23]](#footnote-23)ལག་གིས་བརྡེགས་པའི་ཚུལ། །

གལ་ཏེ་གཞན་གྱིས་བྱེད་བཅུག་ན། །

འདི་ཡང་མནར་མེད་རྒྱུད་འཕེལ་འགྱུར། །

ནང་གི་ཤིན་[page Ad-364]ཏུ་འདྲེས་པའི་མཆེད། །

ཀུ་རེ་རྩེད་མོའི་ཚུལ་ཙམ་དུའང༌། །

བརྡེག་གམ་བརྡེག་པར་བརྩམས་པའམ། །

རྨི་ལམ་ན་ཡང་ཡུམ་ལ་རྩེས། །

དེ་མ་ཐག་ཏུ་མ་བཤགས་ན། །

འདི་ཡང་སྔར་དང་སྡིག་མཉམ་མོ། །

གསང་བའི་གསང་བ་བླ་མ་ཡི། །

སྐུ་ཡི་གྲིབ་མ་མི་འགོང་ལ། །

བླ་མའི་སྤྱན་ལམ་དག་ཏུ་ཡང༌། །

མཚོན་ཆ་བཟུང་བར་མི་བྱའོ། །

རྐང་ལག་བརྐྱང་དང་ཉལ་མི་བྱ། །

སྐྱིལ་ཀྲུང་འདུག་དང་རྒྱབ་མི་བསྟན། །

ལྷམ་དང་སྟན་དང་བཞོན་པ་དང༌། །

གདུགས་སོགས་སྒེག་པའི་རྒྱན་རྣམས་སྤང༌། །

བླ་མའི་གཟིམས་ཁང་དག་ལ་ཡང༌། །

ལག་པས་མཚོན་ནམ་རྡོ་དག་གིས། །

བརྩམ་[page My-139a]པར་བྱ་བ་མ་ཡིན་ནོ། །

དེ་དག་ལས་ནི་འབུམ་འགྱུར་དུ། །

བླ་མའི་གནས་ཁང་བཤིག་པ་དང༌། །

སྐུ་ལ་བརྩམས་ཤིང་སྡིགས་བྱས་པ། །

འདི་ཡི་སྡིག་པ་ཕ་མཐའ་ཡས། །

གལ་ཏེ་བླ་མ་བག་[264-page Dg]མེད་པས། །

མ་སྤྱད་སྟོངས་ནའང་ཕ་མཐའ་ཡས། །

མཆེད་སྤུན་སྐུ་ལ་བརྙས་བྱས་ན། །

འདི་ཡི་རྣམ་སྨིན་བརྗོད་མི་ནུས། །

{ཅེས་}[[24]](#footnote-24)སོ། །

དེ་ལྟར་ན་སྐུའི་དམ་ཚིག་ལ་ཕྱི་ནང་གསང་བ་གསུམ་དུ་ཕྱེ་བས་དགུ་ཡོད་དོ། །

### 2.7.2.2 གསུང་གི་དམ་ཚིག

གཉིས་པ་གསུང་གི་དམ་ཚིག་ལའང་གསུམ་ལས།

དང་པོ་ཕྱིའི་ཕྱི་རྫུན་སྤོང་བ་སྟེ། འཁོར་ལོ་རྩེགས་པའི་རྒྱུད་ལས།

སྔགས་ཀྱི་མོས་པ་སྤྱོད་པ་ཡིས། །

འགྲོ་བ་ཕལ་པ་དག་ལ་ཡང༌། །

བརྫུན་པའི་ཚིག་ནི་རང་འདོད་ཀྱིས། །

སྨྲ་ལ་རྟག་ཏུ་དགའ་བ་ལ། །

སྔགས་བཟླས་ནུས་པ་མི་འབྱུང་ཞིང༌། །

གཞན་ལ་སྨྲས་པའང་བཙུན་པ་མིན། །

རང་གི་ངག་ཉིད་ཉམས་པ་ཡིས། །

འགྲོ་བ་གཞན་གྱི་[page Ad-365]ལྕེ་འབབ་འགྱུར། །

མ་འོངས་དུས་ན་རྨེ་ཀའི་ལུས། །

བྱང་གི་ཕྱོགས་སུ་མྱོང་བར་འགྱུར། །

དེ་འོག་ངན་སོང་སྡུག་བསྔལ་ཡང༌། །

རྣམ་པ་སྣ་ཚོགས་མྱོང་བར་འགྱུར། །

ཅེས་སོ། །

གསུང་གི་ཕྱིའི་ནང་གི་དམ་ཚིག་ཏུ་ཕྲ་མ་མི་སྨྲ་སྟེ། ཡང་དེ་ཉིད་ལས།

སྔགས་ལ་ཞུགས་པའི་གང་ཟག་གང༌། །

གཞན་གཉིས་དབྱེས་འཇུག་ཕྲ་མ་སྨྲ། །

ཆོས་སྨྲས་འཁོར་རྣམས་མི་འདུ་དང༌། །

ཅི་བྱས་ལོག་པར་འགྱུར་བ་དང༌། །

མ་སྤྱད་པ་ཡང་དགྲར་འགྱུར་དང༌། །

ལུས་ལ་མཚོན་གྱིས་འདེབས་པ་དང༌། །

ཤི་འཕོས་ནས་ནི་སྡེར་ཅན་ལུས། །

དེ་ནས་ངན་སོང་{རིམས་ཀྱིས་}[[25]](#footnote-25)མྱོང༌། །

{ཅེས་}[[26]](#footnote-26)སོ། །

ཕྱིའི་གསང་བ་གཞན་གྱི་ཞེ་གཅོད་པ་སྤོང་བ་སྟེ། ཡང་དེ་ཉིད་ལས།

རྟག་ཏུ་ཞེ་གཅོད་ཚིག་སྨྲ་བ། །

སྔ་མའི་ལས་དང་ཕྱི་མའི་རྟགས། །

འགྲོ་བ་བྱམས་བྲལ་བཤེས་ཀྱང་སྡང༌། །

ཆོས་ཀྱི་ཚིག་ཀྱང་འཚོལ་བར་འགྱུར། །

ཤི་འཕོས་རབ་ཏུ་དྲེགས་པའི་ལུས། །

དེ་ནས་ངན་སོང་གསུམ་དུ་འཁོར། །

ཅེས་སོ།།

གསུང་གི་ནང་གི་གསུམ་ནི། ཆོས་སྨྲ་བ་ཕྱི། བསྒྲུབ་པ་ནང༌། བསྒོམ་པ་གསང་བ་སྟེ། [page My-139b]དམ་ཚིག་རྣམ་པར་བཀོད་པའི་རྒྱུད་ལས།

སྔགས་པ་སྡོམ་ལ་གནས་པ་ཡིས། །

ཆོས་སྨྲ་རྣམས་དང་ཆོས་བསྒྲུབ་དང༌། །

ཆོས་ནི་བསྒོམ་པའི་གང་ཟག་ལ། །

སྨྲེ་ཞིང་བསྐུར་པ་བཏབ་པ་དང༌། །

གཤེ་[265-page Dg]ཞིང་སྨད་པའི་ཚིག་སྨྲས་ན། །

གཞན་གྱི་མོས་པ་ཉམས་པ་དང༌། །

རང་གི་བདོག་པ་ཉམས་པ་དང༌། །

རང་གི་ཆོས་རྣམས་བརྗེད་ངས་ཏེ། །

ཡིད་དཔྱོད་འདྲ་མིན་འཆོལ་བར་[page Ad-366]འགྱུར། །

ཅེས་སོ། །

གསང་བའི་གསུམ་ནི། ཕྱི་རྡོ་རྗེའི་སྤུན་སྲིང་ལ་སྨད་པ། ནང་བླ་མའི་ཕྱག་རྒྱ་དང་ཉེ་འཁོར། གསང་བ་བླ་མ་ལ་སྨོད་པ་སྟེ། ཕྱག་རྒྱ་གཉིས་སྦྱོར་གྱི་རྒྱུད་ལས།

རྡོ་རྗེ་མཆེད་དང་ལྕམ་དྲལ་ལ། །

ཚིག་གིས་སྨྲས་དང་ངག་བཅག་ན། །

བསྐལ་པ་བརྒྱ་ཕྲག་བྱེ་བར་ནི། །

ངན་སོང་སྡུག་བསྔལ་མི་བཟད་ཉིད། །

གང་ཟག་འདི་ཡིས་མྱོང་བ་དང༌། །

སྔར་མ་བྱས་དང་ད་ལྟའི་རྟགས། །

རིམ་པར་མྱོང་བར་འགྱུར་བ་སྟེ། །

སྔ་མ་བྱས་པས་ཚེ་འདི་ལ། །

བར་ནས་ཐ་མར་མྱོང་བ་ལ། །

ཡང་སྔ་ཚེ་ཡི་སྟོད་ལའོ། །

འདི་ལ་བྱས་པའི་ལས་མཐའ་ནི། །

ཚེ་ཡི་ཞབས་ལ་ངག་གི་ལས། །

འཁོར་དང་གཞན་གྱི་ལྕེ་འབབ་དང༌། །

གློ་བུར་ངག་ཏུ་སྨྲ་རྒྱུན་འགག །

བླ་མའི་བུ་དང་ཆུང་མ་དང༌། །

གང་དག་ཉེ་གནས་དག་ཀྱང་རུང་། །

བཀའ་ལས་འདས་ཤིང་དམ་འདས་ན། །

སྔ་མ་ལས་ནི་ཉིས་འགྱུར་རོ། །

ཡང་ན་བླ་མའི་བྱེ་བྲག་གིས། །

རྩ་བ་དང་ནི་ཡན་ལག་གི །

ངག་འདས་ངག་ཏུ་སྨྲས་པ་དང༌། །

སྒྲོ་བསྐུར་འདོད་ཚིག་སྨྲ་བྱས་ན། །

སྔ་མ་ལས་ནི་སྟོང་ཕྲག་འགྱུར། །

རྣམ་པར་སྨིན་པ་མི་བཟད་པ། །

རིམ་པས་བླ་མའི་ཁྱད་ཀྱིས་ཀྱང༌། །

དེ་མ་ཐག་ཏུ་མྱོང་བར་འགྱུར། །

ཅེས་སོ། །

བཀོད་པ་ཆེན་པོ་ལས་ཀྱང༌།

བླ་མ་དང་ནི་ཉེ་བའི་འཁོར། །

རྡོ་རྗེའི་སྤུན་དང་སྲིང་མོ་ལ། །

ངན་སྨྲས་ཚིག་གིས་ཟུར་ཙམ་ཡང༌། །

བརྡའམ་དངོས་པོར་བརྗོད་མི་བྱ། །

གལ་ཏེ་རྨི་ལམ་དག་ཏུ་ཡང༌། །

བྱུང་ན་ཡིད་ཀྱིས་བཤགས་པར་བྱ། །

དངོས་དང་ཞེ་ཡིས་བྱས་པ་དང༌། །

གལ་ཏེ་དྲན་པས་མ་[page Ad-367]ཟིན་པར། །

ཐལ་བར་གྱུར་[page My-140a]ཀྱང་མ་བཤགས་ན། །

ཐུར་དུ་བལྟས་ཏེ་དམྱལ་བར་འགྲོ། །

{ཅེས་}[[27]](#footnote-27)སོ། །

དེ་ལྟར་གསུང་གི་དམ་ཚིག་ལ་ཕྱེ་བས་དགུའོ། །

### 2.7.2.3 ཐུགས་ཀྱི་དམ་ཚིག

གསུམ་པ་ཐུགས་ཀྱི་དམ་ཚིག་ཕྱི་ནང་གསང་བ་གསུམ་ལས།

དང་པོ་[266-page Dg]ཕྱིའི་ཕྱི་གནོད་སེམས་སྤང་བ་སྟེ། སྙིང་པོའི་དོན་རྣམ་པར་ལེན་པའི་རྒྱུད་ལས།

གང་དག་སྔགས་པ་རྡོ་རྗེ་འཛིན། །

སེམས་ཅན་གཞན་ནམ་རང་ཡང་རུང༌། །

གནོད་པར་བྱ་བའི་སེམས་འཆང་ན། །

འདི་ནི་ཤུ་བ་ཅན་གྱི་ལུས། །

གྲང་བའི་རེག་པར་ལྡན་པ་ཡིན། །

ལུས་ནི་སྟོང་ཕྲག་ལྔ་བླངས་ནས། །

གྲང་བའི་དམྱལ་བར་ངེས་པར་འགྱུར། །

མཆོག་ཏུ་སྔགས་ལ་ཞུགས་པ་ལ། །

གནོད་པར་བྱ་བའི་སེམས་བྱས་ན། །

གོང་མའི་སྡུག་བསྔལ་མྱོང་བར་འགྱུར། །

ཅེས་སོ། །

ཕྱིའི་ནང་བླ་མ་དང་མཆེད་ལྕམ་ལ་གནོད་སེམས་སྤང་སྟེ། གནམ་ལྕགས་མེ་འབར་བའི་རྒྱུད་ལས།

གལ་ཏེ་སེམས་ཅན་ཕལ་པ་ལ། །

ཡུལ་གྱུར་གནོད་པའི་སེམས་སྐྱེས་ན། །

འགྲོ་བ་ཐུན་མོང་ལུས་ཅན་ནི། །

བརྒྱ་ཕྲག་གསུམ་གྱི་སྲོག་བཅད་པས། །

འདི་ཡི་སྡིག་པའི་ཆ་དང་མཉམ། །

གལ་ཏེ་བསྟན་པའི་རྟགས་འཛིན་པའི། །

གཟུགས་ཅན་རྣམས་ལ་ལོག་འགྱུར་རོ། །

སྔགས་ལ་ཞུགས་པས་ཕྲག་འགྱུར་རོ། །

རྡོ་རྗེའི་སྤུན་སྲིང་བདུན་ཕྲག་གོ །

{རྒྱུད་}[[28]](#footnote-28)པའི་བླ་མ་བརྒྱ་ཕྲག་གོ། །

རྩ་བའི་བླ་མ་དེ་ཡི་བརྒྱ། །

སྔགས་ཀྱི་སྒོར་ཞུགས་དབང་ཐོབ་པས། །

མཆོག་ཏུ་རྣམ་སྨིན་དེ་ལྟར་རོ། །

ཅེས་སོ། །

ཕྱིའི་གསང་བ་རང་གཞན་གྱི་གྲུབ་མཐའ་ལ་ལོག་ལྟ་སྐྱེས་པ་སྤོང་[page Ad-368]བ་སྟེ། བཀོད་པ་ཆེན་པོ་ལས།

རང་ངམ་གཞན་གྱི་གྲུབ་པ་ཡི། །

ཆོས་ལ་སྨོད་པ་ལོག་པའི་ལམ། །

རྩ་བའི་དམ་ཚིག་ལས་འདས་ནས། །

ས་སྤྱོད་མེ་ཡི་སྡུག་བསྔལ་ལ། །

ཡུན་རིངས་བར་དུ་གནས་པའོ། །

རང་གི་གྲུབ་མཐར་ལོག་ལྟ་སྐྱེས། །

དམྱལ་བ་ཉིད་ལས་ཐར་སྐབས་མེད། །

ཅེས་སོ། །

ཐུགས་ཀྱི་ནང་གི་ཕྱི་སྤྱོད་པ་དང༌། ནང་བསྒོམ་པ་དང་། གསང་བ་ལྟ་བ་ལོག་པ་སྤང་བ་སྟེ། ཤེལ་གྱི་ཁང་བུ་རྩེགས་པའི་རྒྱུད་ལས།

ལྟ་དང་བསྒོམ་དང་སྤྱོད་པ་ལོག །

འདི་ནི་ལམ་ལོག་ཆེན་པོ་སྟེ། །

སེམས་ཅན་ཀུན་གྱི་སྡུག་བསྔལ་གང༌། །

[page My-140b]འདི་ཡི་སེམས་ལ་སྨིན་པར་ངེས། །

{ཅེས་}[[29]](#footnote-29)སོ། །

གསང་བའི་[267-page Dg]གསུམ་གྱི་ཕྱི་ལྟ་བསྒོམ་སྤྱོད་པ། ནང་ཡི་དམ་གྱི་ལྷ། གསང་བ་བླ་མ་དང་མཆེད་ལྕམ་ཉིན་ཞག་ཏུ་ཡིད་ལ་མ་བྱས་པ་སྟེ། པདྨ་ཀློང་ཡངས་ཀྱི་རྒྱུད་ལས།

སུ་ཡི་ཡིད་ཀྱི་ལས་འཁྱལ་ཏེ། །

ཡིད་ལ་བྱ་བའི་ཆོས་རྣམས་ལ། །

ཡིད་ལ་མ་བྱས་ཉམས་པ་དང༌། །

འདས་དང་ཞིག་པའི་ལས་ཀྱི་མཐའ། །

མནར་མེད་སྡུག་བསྔལ་མྱོང་བའོ། །

{ཅེས་}[[30]](#footnote-30)པ་དང༌། ལྷན་ཅིག་སྐྱེས་པ་ཉེ་བར་ལེན་པའི་རྒྱུད་ལས།

དངོས་གྲུབ་མཆོག་ནི་འདོད་པ་ཡིས། །

ཡི་དམ་སྤང་བར་མི་བྱ་ཞིང༌། །

བླ་མ་སྤངས་ན་དངོས་གྲུབ་བརླག །

གཞན་དུ་བསྒྲུབས་ཀྱང་མི་རྙེད་དོ། །

དེ་ཕྱིར་ཆོས་ཕྱིར་ཁས་བླངས་དང་། །

བླ་མའི་བདུན་དུ་དམ་བཅས་པ། །

ཡིད་ལ་བསམས་པའི་དགེ་བའི་ལས། །

དེ་ཉིད་སྤངས་ན་དངོས་གྲུབ་ཉམས། །

{ཅེས་}[[31]](#footnote-31)པ་དང༌། དམ་ཚིག་རྣམ་པར་བཀོད་པ་མཆོག་གི་སྡོང་པོའི་[369]རྒྱུད་ལས།

དམ་བཅས་འདའ་བར་མི་བྱ་ཞིང༌། །

བླ་མའི་ཁས་བླངས་མི་བཅག་ལ། །

བླ་མའི་བྱ་བ་མ་ལོག་དང་། །

རང་གི་ལུས་ངག་སེམས་རྣམས་ཀུན། །

ཆོས་ལས་གཞན་པར་མི་བྱའོ། །

སེམས་ཅན་ཀུན་གྱི་དོན་བྱ་ཞིང་། །

རྟག་ཏུ་བླ་མ་ལ་གུས་དང་། །

དམ་ཚིག་མཆོག་ལས་འདའ་མི་བྱ། །

རྡོ་རྗེ་དྲིལ་བུ་བཟུང་བ་དང་། །

སྔགས་ལ་འོས་པའི་རྫས་རྣམས་བཟུང་། །

སྤྱིར་ཡང་རྩ་བའི་དམ་ཚིག་ལས། །

གསང་བར་འོས་དང་གཉེར་གཏད་དང་། །

གསང་བར་ཁས་བླངས་དམ་བཅས་དང་། །

སྨྲས་དང་ཡིད་ཀྱིས་ལོག་སྤྱད་ན། །

འདི་ཡང་མནར་མེད་རྒྱུད་འཕེལ་འགྱུར། །

དབང་ལས་བྱུང་བའི་ཁྱད་པར་ཆོས། །

གཞན་ལ་མི་{སྒྲག་}[[32]](#footnote-32)སེམས་ལ་སྦྱར། །

བླ་མའི་ཐུགས་ལ་གནོད་པ་ཡི། །

ལུས་སམ་ངག་གམ་ཡིད་དག་གིས། །

བྱ་བ་ལོག་པ་མི་བྱའོ། །

དེ་བཞིན་རྡོ་རྗེའི་སྤུན་སྲིང་ལ། །

གནོད་ཅིང་འཚེ་བར་མི་བྱའོ། །

{ཅེས་}[[33]](#footnote-33)སོ། །

[[34]](#footnote-34)དེ་ལྟར་སྐུ་གསུང་ཐུགས་ཀྱི་དབྱེ་བས་ཉི་ཤུ་རྩ་བདུན་གྱི་དམ་ཚིག་བསྲུང་བ་ནི། འདིའི་ཁྱད་པར་གྱི་ཆོས་སོ། །གཞན་ཡང་ཐལ་འགྱུར་ལས།

གཞན[268-page Dg]ཡང་དམ་ཚིག་སྡོམ་པ་བཤད། །

[page My-141a]བླ་མ་སངས་རྒྱས་མཆོད་པའི་རྟེན། །

ཆོས་དང་དགེ་འདུན་ཡི་དམ་ལྷ། །

རྡོ་རྗེ་མཁའ་འགྲོ་མ་རྣམས་ལ། །

ཚོགས་དང་མཆོད་པ་རྒྱུན་མི་བཅད། །

བླ་མ་མཚན་ཉིད་ལྡན་མཐོང་ན། །

བསྟོད་དང་མཆོད་པ་རྫོགས་པར་བྱ། །

བུད་མེད་མི་སྨད་ཁྲོ་མི་བྱ། །

ཕུང་པོ་མི་སྨད་ཡི་དམ་བསྟེན། །

དཀྱིལ་འཁོར་དང་ནི་སྔགས་དང་ལྷ། །

ཕྱག་རྒྱ་{སྟེན་}[[35]](#footnote-35)པ་ཡང་དག་ཉིད། །[page Ad-370]

དད་ཅན་ཚོགས་ཉིད་མི་བཅག་ལ། །

དགེ་ལྡན་སེམས་ནི་མི་དཀྲུག་སྟེ། །

སྡོམ་ལྡན་དམ་ཚིག་གནས་པར་བྱ། །

གཞན་ཡང་བསླབ་པའི་རིམ་པ་ནི། །

ལུས་ཀྱི་སྤྱོད་པ་རྫོགས་བྱ་སྟེ། །

ངག་ནི་རབ་ཏུ་བཅད་པར་བྱ། །

སེམས་ནི་གནས་དང་བརྟག་ཅིང་དཔྱད། །

རིམ་འཇུག་ལས་ཀྱི་རིམ་པ་བྱ། །

རྟག་ཏུ་བྱུག་དང་རི་ལུའི་ལས། །

རྩ་རྣམས་ཐིག་ལེའི་དྲ་བར་{བཞུག}[[36]](#footnote-36) །

ཕྲེང་བ་དོ་ཤལ་ཕྱེད་པ་ཡང༌། །

མཛེས་ཤིང་འཁོར་ལོ་སྒྲེལ་བར་བྱ། །

དངོས་གྲུབ་མཆོག་གི་གཙོ་བོ་བླང༌། །

གནས་དྲུག་རྒྱན་གྱི་འཁོར་ལོས་བྱའོ། །

{ཅེས་}[[37]](#footnote-37)པ་རྣམས་ལའང་འདའ་ཉམས་མེད་པས་ནན་ཏན་བྱའོ། །

འདི་དག་ལས་འདས་ན་ཉེས་པ་ཚད་མེད་དེ། འཁོར་ལོ་རིན་པོ་ཆེ་རྣམ་པར་བརྩེགས་པའི་རྒྱུད་ལས།

སྐུ་ཡི་དམ་ཚིག་ལས་འདས་ན། །

སངས་རྒྱས་སྐུ་ཞེས་ཚིག་དང་འབྲལ། །

འདི་ལྟར་ཁམས་གསུམ་སེམས་ཅན་རྣམས། །

སྲོག་ནི་དུས་གཅིག་བཅད་པ་བས། །

ཕས་ཕམ་པས་ནི་སྡིག་མཐའ་ཡས། །

དེ་བཞིན་གསུང་གི་ཞིག་པ་ན། །

སངས་རྒྱས་གསུང་གི་ཚིག་མི་གནས། །

ཁམས་གསུམ་སེམས་ཅན་ཐམས་ཅད་ཀྱི། །

ལྕེ་ཡི་དབང་པོ་དུས་གཅིག་ལ། །

བཅད་པའི་སྡིག་པས་འདི་མཐའ་ཡས། །

གལ་ཏེ་ཐུགས་ཉམས་གྱུར་པ་ཡང༌། །

ཁམས་གསུམ་གང་བའི་བསམ་གཏན་པའི། །

དགེ་ལ་གནས་པའི་དགེ་སློང་རྣམས། །

དུས་གཅིག་སེམས་དཀྲུགས་སེམས་སུན་ཕྱུང༌། །

འདི་བས་སྡིག་པ་ཆེས་འཕེལ་འགྱུར། །

ཅེས་སོ། །

ཁྱད་པར་དུ་བླ་མ་ལ་བརྟེན་པའི་ཉམས་ཆག་ལྕི་སྟེ། དཔལ་ནམ་མཁའ་མི་ཟད་[269]པའི་[371]རྒྱུད་ལས།

གལ་ཏེ་ངན་པའི་སེམས་མེད་པར། །

དྲན་པ་ཉམས་པས་རྨི་ལམ་མམ། །

བག་མེད་[page My-141b]གྱུར་བའི་མི་དགེ་རྣམས། །

བླ་མ་ལ་དམིགས་བཤགས་པར་བྱ། །

ལུས་ཀྱི་ཉེས་པ་ལུས་ཀྱིས་ཏེ། །

དེ་བཞིན་ངག་དང་སེམས་ཀྱང་ངོ༌། །

དེ་མ་ཐག་ཏུ་མ་བཤགས་ན། །

འདིས་ཀྱང་མནར་མེད་སྡུག་བསྔལ་མྱོང༌། །

{ཅེས་}[[38]](#footnote-38)སོ། །

དེའང་བླ་མ་ནི་སངས་རྒྱས་ཐམས་ཅད་ཀྱི་ངོ་བོ་ཡིན་ལ། བདག་ལ་བླ་ན་མེད་པའི་ཆོས་ད་རེས་ཀྱིས་འཁོར་བ་ལས་སྒྲོལ་བ་སྟོན་པས་ཡུལ་གཉན་པའི་ཕྱིར། ཇི་སྐད་གསུངས་པ་བཞིན་བསྒྲུབ་ཅིང༌། མ་དད་པ་དང༌། ལོག་པར་སེམས་པ་དང༌། འཚེ་བ་དང་། སྨྲ་བ་ལ་སོགས་པ་སྤང་དགོས་ཏེ། སློབ་དཔོན་ཆེན་པོ་དགའ་རབ་རྡོ་རྗེའི་ཞལ་སྔ་ནས།

བླ་མ་མཆོག་གིས་བཀའ་སྩལ་པ། །

གལ་ཏེ་ཉེས་པའི་སྐྱོན་རིག་ཀྱང༌། །

ཇི་སྐད་སྨྲས་པ་དེ་བཞིན་བྱ། །

དེ་བཞིན་བླ་མའི་བྱ་བ་ལ། །

ལུས་ཀྱི་སྡུག་བསྔལ་མཆོག་གྱུར་ཀྱང༌། །

རང་གི་ནུས་པས་འབད་དེ་བྱ། །

བླ་མའི་ཐུགས་ནི་སྐད་ཅིག་ཀྱང༌། །

དཀྲུག་པར་བྱ་བ་མ་ཡིན་ནོ། །

བླ་མའི་ཟས་དང་ནོར་རྣམས་ལ། །

རང་གི་སྲོག་པས་ཕངས་པ་བཞིན། །

རྣལ་འབྱོར་པས་ནི་རྟག་ཏུ་བྱ། །

གལ་ཏེ་བླ་མའི་ཞིང་ཁམས་སུ། །

ཆོས་བཤད་དབང་བསྐུར་རབ་གནས་དང༌། །

བསམ་གཏན་བསྒོམ་པར་བྱ་བ་རྣམས། །

རྗེས་མ་གནང་བར་མི་བྱའོ། །

མདོར་ན་ལུས་དང་ངག་ཡིད་ཀྱིས། །

བྱ་བའི་རྣམ་པ་གང་བྱེད་ཀྱང༌། །

བླ་མར་མ་ཞུས་མ་གནང་བར། །

ཅུང་ཟད་ཙམ་ཡང་མི་བྱའོ། །

གཞན་ཡང་དགེ་བའི་ལས་གང་[page Ad-372]ཡང༌། །

བླ་མ་ལ་ཞུས་བརྩམ་པར་བྱ། །

རྣལ་འབྱོར་སྤྱོད་ལམ་ཐམས་ཅད་དུ། །

བླ་མ་མཆོག་དང་འབྲལ་མི་བྱ། །

དུས་གསུམ་ཟས་ནི་ནམ་ཟ་ཡང༌། །

བླ་མ་ལ་ཞུས་བརྩམ་པར་བྱ། །

རྣལ་འབྱོར་སྤྱོད་ལམ་ཐམས་ཅད་དུ། །

བླ་མ་མཆོག་དང་འབྲལ་མི་བྱ། །

དུས་གསུམ་ཟས་ནི་ནམ་ཟ་ཡང༌། །

སུམ་ཆར་བཅད་པའི་ཕུད་རྣམས་ཀྱིས། །

བླ་མ་མཆོག་ལ་དབུལ་བར་བྱ། །

ནོར་དང་དཀོན་པའི་རིན་པོ་ཆེས། །

བླ་མ་རྡོ་རྗེ་འཛིན་པ་ལ། །

འདོད་པ་མེད་ཀྱང་ཕྱོགས་སུ་དབུལ། །

ཅི་དང་ཅི་ཡི་ཕུད་རྣམས་ཀྱིས། །

བླ་མ་མཆོག་[270-page Dg]ལ་བསྔོས་ཏེ་དབུལ། །

མདོར་ན་བདག་གི་བསམ་པ་ཀུན། །

རྣམ་པར་དག་པ་ཟོལ་མེད་པར། །

བླ་མའི་ཕྱོགས་སུ་དམིགས་པར་བྱ། །

ལེགས་པའི་ཡོན་ཏན་ཐམས་ཅད་འགྲུབ། །

ཅེས་སོ། །

དགོས་པ་ནི་ཐལ་འགྱུར་ལས།

[page My-142a]བླ་མ་བསྟེན་པས་འཁོར་རྒྱུན་འགག །

དབང་བསྐུར་བསྟེན་པས་ལུས་ངག་སྨིན། །

དམ་ཚིག་བསྟེན་པས་དངོས་གྲུབ་འབྱུང་། །

ལྟ་བ་བསྟེན་པས་ཁམས་གསུམ་འཆད། །

བསྒོམ་པ་བསྟེན་པས་འཁྲུལ་པ་འགག །

སྤྱོད་པ་བསྟེན་པས་ལུས་སྦྱོངས་འགྱུར། །

བསྟེན་བྱ་འདི་ལས་གང་བྱུང་བ། །

འདི་ཉིད་དམ་ཚིག་སྡོམ་པའོ། །

{ཅེས་}[[39]](#footnote-39)སོ། །

དེ་ཡང་དམ་ཚིག་གི་རིམ་པ་ལས་འདས་ན་བསྐང་བའི་ཆོ་ག་ལ་འབད་ཅིང༌། སོ་སོའི་འདའ་ཉམས་ཀྱི་ཁྱད་པར་ཤེས་པས་བཤགས་པར་བྱའོ། །ངོ་བོའི་འདའ་ཉམས་ནི་བཤད་པ་རྣམས་ཡིན་ལ། དུས་ཀྱི་འདའ་ཉམས་ནི་དམ་ཚིག་ཉམས་པ་གཅིག་ལའང༌། དུས་རིང་དུ་སོང་ཞིང་ལྕིར་སོང་བས། ཉམས་པའི་འགལ་བ། ཉམས་པ། འདས་པ། རལ་བ་དང་བཞིར་ཤེས་པར་བྱའོ། །དེ་ལ་དམ་ཚིག་ལས་འགལ་བ་ནི་ཕྱོགས་མཐུན་གྱི་ཉེས་པས་གོས་པ་ཡིན་མོད་ཀྱི། སྐབས་[page Ad-373]འདིར་ཉམས་པའི་འགལ་བ་ལ་སྦྱར་ན། དམ་ཚིག་ཉམས་པའི་ཉེས་པ་ཞག་གིས་བར་མ་ཆོད་པ་ལ་དམ་ཚིག་ལས་འགལ་བ་ཞེས་བརྗོད་དོ། །ཟླ་བས་བར་མ་ཆོད་པ་ནི་ཉམས་པའོ། །ལོས་བར་མ་ཆོད་པ་ནི་འདས་པའོ། །ལོ་གཉིས་དང་གསུམ་སོང་བ་ནི་རལ་བའོ། །དེ་དག་ལ་སོ་སོའི་བསྐང་ཐབས་ཀྱང་ཤེས་པས་བསྐང་བར་བྱ་སྟེ། རྡོ་རྗེ་ཉི་མ་དམ་ཚིག་བཀོད་པའི་རྒྱུད་ལས།

སྤྱིར་ན་དམ་ཚིག་ཁྱད་པར་ལས། །

དུས་ལས་ཁྱད་པར་ངེས་ཕྱེ་བ། །

དམ་ལས་འགལ་ཞེས་ཉེས་བྱས་གང༌། །

ཞག་གིས་བར་མ་ཆོད་པར་ནི། །

དམིགས་པའི་ཡུལ་ལ་བཤགས་བྱས་ན། །

དེས་ནི་སོར་ཡང་ཆུད་པའོ། །

ཉམས་ཞེས་ཟླ་བས་མ་ཆོད་པར། །

འགྱོད་པ་དྲག་པོས་བཤགས་པས་སོ། །[271-page Dg]

དམ་ལས་འདས་ན་ལོ་དག་གིས། །

བར་དུ་མ་ཆོད་བཤགས་པས་སོ། །

ལོ་ནི་གཉིས་དང་གསུམ་དག་ལས། །

དམ་ཚིག་རལ་པ་ཞེས་བྱ་བ། །

མཆོག་ཏུ་དྲག་ན་གསོ་རུ་རུང༌། །

ལོ་གསུམ་དག་ལས་འདས་ནས་ནི། །

དེ་ནི་གསོར་ཡང་མི་རུང་སྟེ། །

གལ་ཏེ་བླངས་ན་གཉིས་ག་འཚིག །

ངེས་པར་ས་སྤྱོད་སྡུག་བསྔལ་[page My-142b]ལ། །

རྒྱུན་དུ་སྤྱོད་པ་ཁོ་ནའོ། །

འགལ་ན་ཚོགས་ཀྱི་འཁོར་ལོས་བཤགས། །

ཉམས་ན་རང་གི་བདོག་པས་བསྐང༌། །

འདས་པ་བུ་དང་ཆུང་མ་དང༌། །

ཉེ་འཁོར་ལུས་དང་ངག་དག་དང༌། །

ཡིད་དང་བདོག་པར་བཅས་པས་བསྐང༌། །

རལ་པ་རང་གི་སྲོག་གིས་བསྐང༌། །

དེ་ལས་ཕྱིར་ཡང་གྱུར་པ་ན། །

ཉམས་པ་ཆེན་པོ་ཞེས་བྱ་སྟེ། །

གསོ་བར་རུང་བ་མ་ཡིན་ནོ། །

{ཅེས་}[[40]](#footnote-40)སོ།། །།

## 2.7.3 བླ་ན་མེད་པའི་དམ་ཚིག་མཆོག་ཏུ་བསྟན་པ།

གསུམ་པ་བླ་ན་མེད་པའི་[page Ad-374]དམ་ཚིག་བཤད་པ་ནི།[[41]](#footnote-41) ཡི་གེ་མེད་པ་ལས།

དེ་དུས་བསྲུང་བའི་{འཚམས་}[[42]](#footnote-42)འདས་པའི། །

མེད་དང་གཅིག་པུ་ཕྱལ་པ་ཡིས། །

དེ་ཡི་གྲོགས་སུ་དེ་འགྱུར་རོ། །

ཞེས་གསུངས་པའི་དོན་ཅུང་ཟད་བཤད་ན། རང་གི་རྟོགས་པའི་སྟེང་ནས་ཐག་ཆོད་པར་དྲང་ཐད་དུ་བརྗོད་དེ། འདི་ལྟར། རང་བཞིན་རྫོགས་པ་ཆེན་པོའི་དམ་ཚིག་རིག་པ་རང་བྱུང་གི་ཡེ་ཤེས་ཡེ་ནས་བསྲུང་{འཚམས་}[[43]](#footnote-43)ལས་འདས་པའི་ངོ་བོ་ལས་མི་གཡོ་བར་བྱེད་པའོ། །དེ་ཡང་ངོ་བོ་ཀ་དག་ལ་ལྟོས་ནས་ཁྲེགས་ཆོད་ཀྱི་དམ་ཚིག་ཏུ། འཁོར་བའི་ཆོས་སུ་སྣང་ངོ་ཅོག་སྣང་སྲིད་སྣོད་བཅུད་ཕྱི་ནང་ཐམས་ཅད། ཡེ་ནས་མེད་པ་སྨིག་རྒྱུའི་ཆུ་ལ་སོགས་པ་སྒྱུ་མའི་དཔེ་བརྒྱད་དུ་ཤེས་པས་སྣང་བ་ལ་བདེན་ཞེན་གྲོལ་བའི་དགོས་པ་ཡོད་དོ། །

ཕྱི་ནང་ཡུལ་མེད་དུ་རྟོགས་པའི་ངང་ལ་སེམས་འཛིན་གྱི་འཇུར་བུས་མ་བཅིངས་པའི་རིག་པ་ཕྱལ་བ་བར་མེད་ཆེན་པོར་སྐྱོང་ཞིང༌། ཞེན་འཛིན་གང་ཡང་མི་བྱ་བར། སྒོ་ལྔ་ཧར་སངས་ཡུལ་མེད་ཀྱི་རིག་པ་རྟེན་མེད་དུ་རྗེན་ལ་ཕུད་ནས་ཕྱལ་ཕྱལ་གཏོང་བ་ནི་ཕྱལ་བ་ཞེས་བྱ་སྟེ། སྣང་བཏགས་ཆོས་ཉིད་དུ་གྲོལ་བའི་དགོས་པ་ཡོད་དོ། །རང་བཞིན་ལྷུན་གྲུབ་ལ་[272-page Dg]ལྟོས་ནས་ཐོད་རྒལ་གྱི་དམ་ཚིག་ཏུ། རང་བྱུང་གི་ཡེ་ཤེས་ལ་ཡོན་ཏན་ལྷུན་གྱིས་གྲུབ་པས་ཚོགས་ལ་མ་ལྟོས་པར་རང་ངོ་ཤེས་པས་འགྲུབ་པར་ཐག་བཅད་ནས། འོད་ལྔ་རང་གསལ་ལྷུན་གྲུབ་ཀྱི་ངོ་བོ་སྣང་བ་བཞིའི་ཉམས་ལེན་དང་མི་འབྲལ་བར་བྱས་པས། སངས་རྒྱས་རང་ཆས་སུ་གྲུབ་སྟེ་གཞན་ནས་ཚོལ་མི་དགོས་[page Ad-375]པའི་དགོས་པ་ཡོད་དོ། །[page My-142b]རྐྱེན་སྣང་དང་བདེ་སྡུག་བྱུང་ཚོར་དང་རྣམ་རྟོག  སྣང་བ་དང་རིག་པ་ཅི་ཤར། ཅི་སྣང༌། ཅི་རིག་ཀྱང་རང་བྱུང་གི་ཡེ་ཤེས་གཅིག་པུར་ཐག་ཆོད་པས། ཐམས་ཅད་རང་གྲོལ་ལྷུན་མཉམ་ཆེན་པོའི་དགོངས་པ་ལས་མི་འདའ་ཞིང༌། ངོ་བོ་ཆོས་ཀྱི་སྐུ་ཀ་དག་དང་ལྷུན་གྲུབ་ཁྲེགས་ཆོད་དང་ཐོད་རྒལགཉིས་སུ་མེད་པར། ཆོས་ཉིད་ཟད་ས་ལ་ཤ་ར་ར་འོལ་ལ་ལ། ཡེ་རེ་རེ་སངས་སངས་སངས་གཏན་སྲིད་ཟིན་པའི་དགོས་པ་ཡོད་དོ། །དེ་ཐམས་ཅད་ཀྱང་རང་གསལ་ཟད་མ་རང་ཟད། རང་སངས་རང་གྲོལ་རྗེས་མེད་དུ་བུ་ནུ་ནུ། ཕྱོང་ང་ངོ་། གཏད་མེད་ཡེ་སངས་ཀུན་ཏུ་བཟང་པོའི་དགོངས་པ་ལ་སླེབ་པས། ཆོས་ཟད་བློ་ཟད་ཡེ་ཟད་ཆེན་པོ། སུ་ཡང་འཁོར་མ་མྱོང་སྟེ། འཁོར་བ་ཡེ་ཟད། སུ་ཡང་འདའ་མ་མྱོང་སྟེ། མྱང་འདས་ཡེ་གྲོལ། རིག་པས་ཆོག {།}[[44]](#footnote-44)མ་རིག་པས་ཆོག {།}[[45]](#footnote-45)ཡོད་པས་ཆོག་མེད་པས་ཆོག {།}[[46]](#footnote-46)འཁོར་བས་ཆོག་འདས་པས་ཆོག {།}[[47]](#footnote-47)བཟང་བས་ཆོག་ངན་པས་ཆོག །རྟོགས་པས་ཆོག་མ་རྟོགས་པས་ཆོག {།}[[48]](#footnote-48)ཆོས་ཡོད་མ་མྱོང༌། སུས་ཀྱང་བྱས་པ་མེད། བྱས་པ་ལ་དགོས་པ་མེད། མེད་པ་ལ་བློ་གཏད་མི་འཆའ་བར་རང་ཤར་ཏེ། སྐྱ་སང་སང་སངས། རྗེས་ཡལ་ལ་ལ། རང་རྗེན་ནེ་ནེ། ཟང་ཐལ་ལ། ཕྱད་མ་ཕྱོད། ཡལ་མ་ཡོལ། བན་མ་བུན། སང་མ་སེང༌། ཁྲལ་མ་ཁྲོལ་དུ་ཤར་བ་ནི། རྫོགས་པ་ཆེན་པོ་ཡེ་གྲོལ་ལྷུན་གྱིས་གྲུབ་པའི་རྣལ་འབྱོར་པ་ཞེས་བྱའོ། །

འདི་ལྟ་བུའི་དམ་ཚིག་ལ་གནས་པ་ནི་སྣ་ཚོགས་རང་གྲོལ་[page Ad-376]གྱི་རྣལ་འབྱོར་པ་སྟེ། མ་བྱས་པར་ཟིན། མ་ཕྱིན་པར་སླེབ། མ་བཙལ་བར་རྙེད། [273-page Dg]མ་བསྒྲུབས་པར་གྲུབ། མ་སྤངས་པར་དག {།}[[49]](#footnote-49)ཕྱ་སངས་སངས་སངས། བླ་མ་དམ་པའི་དགོངས་པ་དང་མཉམ་མོ། །རྗེས་སྙོགས་སོ། །ལས་ཟིན་ནོ། །བྱ་བྲལ་ལྷུན་གྱིས་གྲུབ་པའི་དགོངས་པ་ལ་སླེབས་སོ། །ཀློང་ཆེན་རབ་{འབྱམ་}[[50]](#footnote-50)བཟང་པོར་ད་རེས་གྱུར་ཏོ། །ཨ་ལ་ལ། །གནད་ཡིན་ཏེ་མ་གོ །རྟོགས་པས་ཆོག་སྟེ་འབད་དགོས། བཞག་པས་ཆོག་སྟེ་སུ་ལས་བྲེལ། ཐོས་[page My-143b]ཀྱང་ཚིག་རོ། {།}[[51]](#footnote-51)གོ་ཡང་རྣམ་རྟོག {།}[[52]](#footnote-52)རྟོགས་ཀྱང་ཕོ་ཚོད། བསྒོམས་ཀྱང་བློས་བྱས། དཔྱད་ཀྱང་གཉིས་འཛིན། བསྒྲུབས་ཀྱང་འཁོར་བ། ད་རུང་ཆོས་ཉིད་ཀྱི་རྒྱ་{འབྱམ་}[[53]](#footnote-53)རང་ག་ན་ཡོད་དེ། འཁོར་བ་ལས་སྔ་འདྲེས་གཅིག་གིས་མ་འཕགས་པའི་སློབ་མ་ལ། རང་བཞིན་རྫོགས་པ་ཆེན་པོའི་ལས་འབྲེལ་གཅིག་ཀ་འོང་གི{།}[[54]](#footnote-54) ཆོས་ཟད་པོ་བདག་གི་སྣང་བ་ལ་བལྟས་པས། བློ་ཟད་པོ་གཅིག་པུར་{རྒོད་}[[55]](#footnote-55)མོ་ཤོར་ནས། བྱར་མེད་པོ་ཆོས་ཉིད་ཀྱི་གཏན་སྲིད་ཟིན་པས། རེ་དོགས་གཉིས་འཛིན་གྱི་འཕྲང་ལས་གྲོལ་ཏེ། བསྒོམས་པས་ཆོག་བཞག་པས་ཆོག {།}[[56]](#footnote-56)བྱས་པས་ཆོག {།}[[57]](#footnote-57)བོར་བས་ཆོག {།}[[58]](#footnote-58)འདི་ཡིན་གཏད་སོའི་ཆོས་མེད་པོ་བདག་ལ། རང་བབས་ལྷུན་གྲུབ་ཀྱི་དགོངས་པ་ཆུ་འོ་དང་འདྲ་ཡང༌། གཅིག་གིས་ཀྱང་ཁོ་བོའི་དགོངས་པ་མ་ལོན་པ་ཡ་ཆ། ཐམས་ཅད་ཡེ་ཟིན་དུ་འདུག་སྟེ་ཡང་བྱེད། ཡེ་གྲོལ་དུ་འདུག་སྟེ་ཡང་འགྲོལ། ཡེ་བཞག་ཏུ་འདུག་སྟེ་ཡང་འཇོག {།}[[59]](#footnote-59)ཡེ་བསྒོམས་སུ་འདུག་སྟེ་ཡང་བསྒོམ། ཡེ་ལྟས་སུ་འདུག་སྟེ་ཡང་ལྟ། །[page Ad-377]ཡེ་{བསྒྲོད་}[[60]](#footnote-60)དུ་འདུག་སྟེ་ཡང་{བསྒྲོད།}[[61]](#footnote-61) བྱར་མི་འདུག {།}[[62]](#footnote-62)བྱེད་མི་དགོས། བྱས་པས་ཟིན་པ་མེད། བྱ་བ་ལས་འདས། བྱ་མི་བྱའི་རྩིས་མེད། བསྒོམ་མི་དགོས། བསྒོམ་དུ་མེད། བསྒོམ་པ་ལས་འདས། བསྒོམས་ཤིང་ཕུང༌། ལྟ་མི་དགོས། ལྟར་མེད། ལྟ་བྱ་ལས་འདས༌། གང་ལ་ལྟ། བཙལ་མི་དགོས། བཙལ་དུ་མེད། {ཚོལ་}[[63]](#footnote-63)བ་ལས་འདས། རྙེད་པ་མེད། འདི་[274-page Dg]ལྟར་ཟང་མ་ཐལ་བྱུང་དུ་འདུག་སྟེ། བཤད་ཀྱང་མི་གོ་བའི་མི་ལ་རྟོགས་པའི་ལས་འབྲེལ་མེད་པ་{རྒོད་}[[64]](#footnote-64)བྲོ།[[65]](#footnote-65) {།}[[66]](#footnote-66)ཡེ་བཞག་ཆོས་ཟད་པོའི་སློབ་མ་རྣམས་དགོངས་པ་མ་རྙེད་པ་སྤྲ་ཡས། གང་ལ་ལྟས་ཀྱང་མཁའ་དག་ཀློང་ཆེན་གྱི་དགོངས་པར་ཤར་བས་ཉམས་དགའ། ཟད་པའི་ས་ལ་རྟག་ཏུ་སྐྱོལ་བས་འཁོར་འདས་རིས་མེད་དུ་སངས་པའི་རྣལ་འབྱོར་པ་ལགས་སོ། །དོན་འདི་འདྲའི་དགོངས་པ་ཚིག་ཏུ་བརྗོད་པས། མ་འོངས་པའི་སྐལ་ལྡན་རྣམས་ལ། ཁོ་བོ་དང་དངོས་སུ་ཕྲད་པའི་འདྲ་འབག་བཞེངས་པས་རྟོགས་པ་[page My-144a]རང་འཁྲུངས་སུ་འཆར་བའི་མོས་རྟེན་མཛོད་ཅིག {།}[[67]](#footnote-67)དེ་ལྟར་རྟོགས་པ་ལྟ་བའི་དམ་ཚིག་ཆེན་པོ་བཞི་ལ་རྟག་ཏུ་གནས་པར་བསྟན་པ་ནི། རིག་པ་རང་ཤར་ལས།

དམ་ཚིག་བསྲུང་དུ་མེད་པས་ཡེ་ནས་བསྲུང་དང་བྲལ། །མེད་པ་ཕྱལ་བ་ལྷུན་གྲུབ་གཅིག་པུ་ཉིད། །གསང་སྔགས་ཀུན་གྱི་དགོངས་པ་ཆེན་པོ་ཡིན། །

{ཅེས་}[[68]](#footnote-68)གསུངས་སོ། །

འདི་དག་ནི་གནད་གལ་པོ་ཆེའོ།། །།

## 2.7.4 ལེའུ་རེ་རེའི་མཇུག་གི་སྨོན་ལམ།

ཐེག་པའི་མཆོག་རིན་པོ་ཆེའི་མཛོད་ལས། དམ་ཚིག་རྣམ་པར་བཀོད་པ་སྟེ། རིམ་ཁང་བདུན་པའོ།།       །།

1. Nd: omits [↑](#footnote-ref-1)
2. Nd: ཞེས་ [↑](#footnote-ref-2)
3. Nd: ཅེས་ [↑](#footnote-ref-3)
4. Nd: ཞེས་ [↑](#footnote-ref-4)
5. Nd: ཀྱི། [↑](#footnote-ref-5)
6. Nd: omits [↑](#footnote-ref-6)
7. Nd: ཞེས་ [↑](#footnote-ref-7)
8. Nd: ཞེས་ [↑](#footnote-ref-8)
9. Nd: ཞེས་ [↑](#footnote-ref-9)
10. Nd: ཞེས་ [↑](#footnote-ref-10)
11. Nd: ཞེས་ [↑](#footnote-ref-11)
12. Nd: ཞེས་ [↑](#footnote-ref-12)
13. Nd: ཞེས་ [↑](#footnote-ref-13)
14. Nd: ཞེས་ [↑](#footnote-ref-14)
15. Nd: བསྐང་ [↑](#footnote-ref-15)
16. Nd: ཞེས་ [↑](#footnote-ref-16)
17. Nd: ཞེས་ [↑](#footnote-ref-17)
18. Nd: ཞེས་ [↑](#footnote-ref-18)
19. Nd: ཞེས་ [↑](#footnote-ref-19)
20. Nd: རྩོལ་ [↑](#footnote-ref-20)
21. Nd: ཐོ་འཚམས་ [↑](#footnote-ref-21)
22. Nd: ཞེས་ [↑](#footnote-ref-22)
23. Nd: ཐོ་འཚམས་ [↑](#footnote-ref-23)
24. Nd: ཞེས་ [↑](#footnote-ref-24)
25. Nd: རིམ་གྱིས་ [↑](#footnote-ref-25)
26. Nd: ཞེས་ [↑](#footnote-ref-26)
27. Nd: ཞེས་ [↑](#footnote-ref-27)
28. Nd: བརྒྱུད་ [↑](#footnote-ref-28)
29. Nd: ཞེས་ [↑](#footnote-ref-29)
30. Nd: ཞེས་ [↑](#footnote-ref-30)
31. Nd: ཞེས་ [↑](#footnote-ref-31)
32. Nd: བསྒྲག་ [↑](#footnote-ref-32)
33. Nd: ཞེས་ [↑](#footnote-ref-33)
34. This is a concluding comment for the sku / gsung /thugs section (2.7.2). [↑](#footnote-ref-34)
35. Nd: བསྟེན་ [↑](#footnote-ref-35)
36. Nd: གཞུག [↑](#footnote-ref-36)
37. Nd: ཞེས་ [↑](#footnote-ref-37)
38. Nd: ཞེས་ [↑](#footnote-ref-38)
39. Nd: ཞེས་ [↑](#footnote-ref-39)
40. Nd: ཞེས་ [↑](#footnote-ref-40)
41. ནི། (SG) [↑](#footnote-ref-41)
42. Nd: མཚམས་ [↑](#footnote-ref-42)
43. Nd: མཚམས་ [↑](#footnote-ref-43)
44. Nd: omits [↑](#footnote-ref-44)
45. Nd: omits [↑](#footnote-ref-45)
46. Nd: omits [↑](#footnote-ref-46)
47. Nd: omits [↑](#footnote-ref-47)
48. Nd: omits [↑](#footnote-ref-48)
49. Nd: omits [↑](#footnote-ref-49)
50. Nd: འབྱམས་ [↑](#footnote-ref-50)
51. Nd: omits [↑](#footnote-ref-51)
52. Nd: omits [↑](#footnote-ref-52)
53. Nd: འབྱམས་ [↑](#footnote-ref-53)
54. Nd: omits [↑](#footnote-ref-54)
55. Nd: བགད་ [↑](#footnote-ref-55)
56. Nd: omits [↑](#footnote-ref-56)
57. Nd: omits [↑](#footnote-ref-57)
58. Nd: omits [↑](#footnote-ref-58)
59. Nd: omits [↑](#footnote-ref-59)
60. Nd: བགྲོད་ [↑](#footnote-ref-60)
61. Nd: བགྲོད་ [↑](#footnote-ref-61)
62. Nd: omits [↑](#footnote-ref-62)
63. Nd: འཚོལ་ [↑](#footnote-ref-63)
64. Nd: དགོད་ [↑](#footnote-ref-64)
65. བྲོ། (SG) [↑](#footnote-ref-65)
66. Nd: omits [↑](#footnote-ref-66)
67. Nd: omits [↑](#footnote-ref-67)
68. Nd: ཞེས་ [↑](#footnote-ref-68)