# 2.9 ལྷུན་གྲུབ་སྣང་ཚུལ་སྒོ་ལས་འཁོར་འདས་ཀྱི་གྱེས་མདོ་བསྟན་པ་སྟེ་རིམ་ཁང་དགུ་པ།

དེ་ལྟར་གཞིའི་དོན་བསྟན་ནས། ད་ནི་དེ་ལས་གཞི་སྣང་གི་ཤར་ཚུལ་ལ་གསུམ་སྟེ། ལྷུན་གྲུབ་གཞི་སྣང་གི་ཤར་ཚུལ། ཀུན་ཏུ་བཟང་པོའི་གྲོལ་ཚུལ། མ་རིག་སེམས་ཅན་གྱི་འཁྲུལ་ཚུལ་ལོ། །

## 2.9.1 ལྷུན་གྲུབ་གཞི་སྣང་གི་ཤར་ཚུལ།

དང་པོ་ལའང༌། སྣང་བའི་ཤར་ཚུལ་སྤྱིར་བསྟན་པ། སྐྱོན་ཡོན་གྱི་འཐད་པ་བྱེ་བྲག་ཏུ་བཤད་པ། དང་པོའི་གཞི་ལ་ཐིམ་ཚུལ་བསྟན་པ་གསུམ་ལས།

### 2.9.1.1 སྣང་བའི་ཤར་ཚུལ་སྤྱིར་བསྟན་པ།

དང་པོ་ནི། རང་ཤར་ལས།

དེ་དག་ནི་ངོ་བོ་ཀ་དག་གི་གནས་ལུགས་ཞེས་བྱ་སྟེ། རྒྱ་གར་ཡང་མ་ཆད་ཕྱོགས་གང་དུ་ཡང་མ་ལྷུང་བའོ། །དེའི་འོག་ན་ལྷུན་གྲུབ་རིན་པོ་ཆེའི་སྦུབས་ཞེས་བྱ་བ་ཡོད་དེ། དེ་ལ་འཆར་ལུགས་རྣམ་པ་དྲུག་ཡོད་དོ། །སྒོ་རྣམ་པ་གཉིས་ཡོད་དོ། །དེ་ནི་གཞི་ལྷུན་གྲུབ་ཅེས་བྱའོ། །གཞི་མ་ངེས་པ་ཞེས་བྱ། གཞི་སྣ་ཚོགས་སུ་འཆར་བ་ཞེས་ཀྱང་བྱའོ། །དེ་མན་ཆད་ན་བཟློག་པའི་ས་ཡོད་དོ། །དེའི་འོག་ན་གཞི་སྣང་ཆེན་པོ་ཞེས་བྱ་བ་ཡོད་དོ། །དེའི་འོག་ན་ལོངས་སྐུའི་སྣང་བ་ཡོད་དོ། །

ཅེས་གསུངས་པས། འདིར་དེའི་དོན་རྒྱས་པར་བཤད་ན། ཐོག་མའི་དབྱིངས་གཞོན་དུ་བུམ་པ་སྐུའི་ནང་ན་ངོ་བོ་སྐུར་གནས་པ། རང་བཞིན་གསུང་དུ་གནས་པ། ཐུགས་རྗེ་ཐུགས་སུ་གནས་པ། དེའང་སྲོག་རླུང་ཡན་ལག་བཞི་ལྡན་ཡེ་ཤེས་ཀྱི་རླུང་ལྔའི་སྙིང་པོ་རིག་པར་གནས་པའི་གདངས་ཕྱིར་ཤར་པས། གཞོན་ནུ་བུམ་པ་སྐུའི་རྒྱ་རལ་ཏེ། ལྷུན་གྲུབ་ཀྱི་གདངས་ལས་འོད་ལྔའི་སྣང་བ་མེ་རེ་རེ་ཤར་བ་དང་མཉམ་དུ། ཐུགས་རྗེ་རིག་[page Ad-405]པའི་གདངས་རྣམ་པ་ལ་དཔྱོད་པའི་ཤེས་པ་ཤར་བ་དེ་ཡང༌། རང་ངོ་མ་ཤེས་པ་ཙམ་གྱི་ཆ་ནས་རིག་པ་ལ་ལྟོས་པའི་མ་རིག་པ་ཞེས་བྱ་བར་གནས་སོ། །

དེའི་ཚེ་གཞི་མ་འགྱུར་ཡང་གཞི་སྣང་ཤར་བས་འགྱུར་འགྱུར་འདྲ་བར་སོང་བ་ནི་རིག་པ་ལ་སྣང་བ་འགྱུར་བ་ཞེས་བྱའོ། །དེའི་ཚེ་ཀ་དག་གི་སྣང་བ་ནམ་མཁའ་སྤྲིན་མེད་པ་ལྟ་བུའི་ངང་ལས། ལྷུན་[page My-154b]གྲུབ་ཀྱི་འཆར་ཚུལ་བརྒྱད་རང་སྣང་དུ་ཤར་ཏེ། རིན་པོ་ཆེ་གའུའི་གནས་ལུགས་ཆེན་པོ་སྣང་བ་ནི། ཐུགས་རྗེ་ལྟར་འཆར་བའི་གོ་མ་འགགས་པས་སེམས་ཅན་ལ་སྙིང་རྗེ་འབྱུང་བ། འོད་ལྟར་འཆར་བའི་གོ་མ་འགགས་པས་ཡེ་[296-page Dg]ཤེས་ལྔའི་རང་འོད་འཇའ་ཚོན་ལྟ་བུས་སྣང་བ་ཁེངས་པ། ཡེ་ཤེས་ལྟར་འཆར་བའི་གོ་མ་འགགས་པས་མི་རྟོག་པའི་ངང་གནས་པ། སྐུ་ལྟར་འཆར་བའི་གོ་མ་འགགས་པས་ཞི་ཁྲོ་འོད་གསལ་གྱི་སྐུས་ནམ་མཁའ་ཁེངས་པ། གཉིས་མེད་ལྟར་འཆར་བའི་གོ་མ་འགགས་པས་གཅིག་དང་དུ་མར་མི་དཔྱོད་པ། མཐའ་གྲོལ་ལྟར་འཆར་བའི་གོ་མ་འགགས་པས་ལྷུན་གྲུབ་རང་དོན་གསལ་བ། དག་པ་ཡེ་ཤེས་ཀྱི་སྒོ་ལྟར་འཆར་གོ་མ་འགགས་པས་ངོ་བོ་ཀ་དག་གི་སྣང་བ་ནམ་མཁའ་སྤྲིན་མེད་པ་ལྟ་བུའི་སྣང་བ་གོང་ན་མཐོང་བ། མ་དག་པ་འཁོར་བའི་སྒོ་ལྟར་འཆར་བའི་གོ་མ་འགགས་པས་འོག་ན་རིགས་དྲུག་གི་སྣང་ཆ་སྣང་བ་སྟེ། འཁོར་བ་ངན་སོང་རོལ་པར་ཡེ་ཤར་ལ། །{ཅེས་}[[1]](#footnote-1)པའི་ཚུལ་ལོ། །

དེ་ལྟར་ལྷུན་གྲུབ་ཀྱི་སྣང་བའི་རྩལ་ལས་ཡེ་ཤེས་ལྔའི་ཞིང་ན་ལོངས་སྐུའི་སྣང་བ་ཚད་[page Ad-406]མེད་པ་ཡང་ཐད་ཀ་ན་རང་གསལ་ལོ། །ཡོན་ཏན་གྱི་རྩལ་ལས་ཕྱོགས་{འཚམས་}[[2]](#footnote-2)ན་རང་བཞིན་སྤྲུལ་པ་སྐུའི་ཞིང་སྣང་ཡང་དཔག་ཏུ་མེད་པ་རང་ཤར་རོ། །ཐུགས་རྗེའི་རྩལ་ལས་འོག་གི་སེམས་ཅན་དུ་སྣང་བ་ཡང་ཚད་མེད་པ་རང་ཤར་དུ་སྣང་ངོ༌། །འདི་ལྟ་བུའི་གཞི་སྣང་གསལ་ལ་མངོན་དུ་སྣང་བ་མེ་ལོང་དུ་གཟུགས་བརྙན་ཤར་བ་འདྲ་ལ། རང་ལ་སྣང་ལ་གཞན་ལ་མི་སྣང་ལ་རང་སྣང་དུ་མི་ཤེས་པ་རྨི་ལམ་གྱི་སྣང་བ་ལྟར། ཡད་ཡུད་འལ་འོལ་སང་སེང་དུ་ཤར་ཏེ། རང་ངོས་མ་ཟིན་པས་དར་ཅིག་ཡུད་ཙམ་མོ། །དེ་ཡང་ཀ་དག་གི་འོག་ན་ལྷུན་གྲུབ་ཀྱི་སྣང་བའོ། །དེའི་འོག་ན་འོད་གསལ་ལྔའི་ཐིག་ལེ་དང་ཟེར་གདངས་སུ་སྣང་བ་གཞི་སྣང་ཆེན་པོ་ཡོད་དོ། །དེའི་འོག་ན་ལོངས་སྐུའི་སྣང་བའོ། །དེའི་འོག་ན་རང་བཞིན་སྤྲུལ་སྐུའི་སྣང་བ་ཡོད་དོ། །དེའི་འོག་ན་འགྲོ་དྲུག་གི་སྣང་བ་དང༌། དེ་འདུལ་བ་འགྲོ་འདུལ་སྤྲུལ་[page My-155a]སྐུ་ཐུབ་པ་དྲུག་དང༌། མ་དག་པ་སྤྲུལ་པའི་སྐུ་སྐྱེ་རྒ་ནད་འཆིས་འདུལ་བའི་ཞིང་སྣང་ཡོད་དོ། །དེའང་ལྷུན་གྲུབ་ཀྱི་འཆར་ཚུལ་བརྒྱད་ནི་དེ་རྣམས་འབྱུང་བའི་གནས་ཏེ། གྲོ་བའི་འབག་སྐོང་ལྟ་བུའོ། །དེས་ན་གའུའི་སྒྲ་བརྗོད་པའོ། །དེ་དག་ཀྱང་བཀྲ་ཤིས་མཛེས་ལྡན་ཆེན་པོའི་རྒྱུད་ལས།

ཀྱེ་མ་ང་ལ་འཁྲུལ་པ་མེད་ཀྱང་ངའི་རྩལ་ལས་འཁྲུལ་པ་བྱུང་སྟེ། གཞི་མི་འགྱུར་བ་[297-page Dg]ལས། རང་བཞིན་མ་འགགས་པར་ཤར་ནས། ཐུགས་རྗེ་མ་ངེས་པ་ལས་མ་རིག་པ་རང་བྱུང་སྟེ། དཔེར་ན་ནམ་མཁའ་ལ་སྤྲིན་ཡང་དག་པར་ཡོད་པ་མ་ཡིན་ཏེ་གློ་བུར་དུ་སྤྲིན་བྱུང་བ་དང་[page Ad-407]འདྲ་བར། གཞི་ལ་མ་རིག་པ་ཡོད་པ་ཅང་མ་ཡིན་ཏེ། ཐུགས་རྗེ་ལྟར་ཤར་བ་ལས་མ་རིག་པ་བྱུང་སྟེ། གཞི་ལྷུན་གྲུབ་ཀྱི་གནས་ལུགས་ཞེས་བྱ་བ་ཆགས་སོ། །དེ་ཡང་མ་ངེས་པའི་སྣང་བ་ཆེན་པོ་ཞིག་ཏུ་གནས་སོ། །

དེ་ཡང་འཆར་ལུགས་རྣམ་པ་བརྒྱད་དང་ལྡན་པ། རིན་པོ་ཆེ་གའུའི་གནས་ལུགས་ཞེས་བྱ་སྟེ། འདོད་ཡོན་གྱི་གོ་མ་འགགས་པའོ། །མ་གྲུབ་པའི་གྲུབ་པ་ཆེན་པོར་གནས་པ། ཐུགས་རྗེ་ལྟར་འཆར་བའི་གོ་མ་འགགས་པ། ཡེ་ཤེས་ལྟར་འཆར་བའི་ལོངས་སྤྱོད་མ་འགགས་པ། སྐུ་ལྟར་འཆར་བའི་ངོ་བོ་མ་འགགས་པ། གཉིས་མེད་ལྟར་འཆར་བའི་ལྟ་བ་མ་ངེས་པ། མཐའ་གྲོལ་ལྟར་འཆར་བའི་ཐབས་མ་འགགས་པ། དག་པ་ཡེ་ཤེས་ཀྱི་སྒོ་མཐར་ཕྱིར་པ། མ་དག་པ་ལྟར་འཆར་བའི་ཐུགས་རྗེ་མ་འགགས་པ། འདོད་ཡོན་གྱི་ནོར་བུ་རིན་པོ་ཆེ་ལྟ་བུ་སྟེ། དེ་ལྟ་བུ་ངའི་སྐུ་ལ་ཆགས་ཏེ། ནང་གཞོན་དུ་བུམ་པའི་སྐུ་ཞེས་བྱ་བ་རྒྱ་ཁ་རལ་ཏེ། ཕྱི་ལྷུན་གྲུབ་ཀྱི་གནས་ལུགས་སུ་གནས་སོ། །

དུས་དེ་ཙམ་ན་ངའི་སྣང་བ་ཕྱིར་རལ་ཏེ། སང་མ་སེང་མ། ཤག་མ་ཤིག་མ། ཁྲལ་མ་ཁྲོལ་མ། ཡང་མ་ཡེང་མ། འགུལ་བ། འཕྲིག་པ། སྣ་ཚོགས་སུ་འཕྲོ་བ་བྱུང་ངོ༌། །དེ་ནས་ལྷུན་གྲུབ་ཀྱི་གནས་ལུགས་ཆེན་པོ་ཆགས་སོ། །དེའི་ཡེ་ཤེས་ཀྱི་གོ་མ་འགགས་པ་ལས་ལོངས་སྤྱོད་རྫོགས་པའི་སྣང་ལུགས་[page My-155b]ཆགས་སོ། །ཡོན་ཏན་གྱི་གོ་མ་འགགས་པ་ལས་རང་བཞིན་སྤྲུལ་པ་སྐུའི་སྣང་ལུགས་སྲིད་དོ། །དེའི་ཐུགས་རྗེ་གོ་མ་འགགས་པ་ལས་མ་དག་པའི་སྣང་ལུགས་བྱུང་ངོ་། །

{ཅེས་}[[3]](#footnote-3)[page Ad-408]སོ། །

དེ་ལྟ་བུའི་སྣང་བ་ནི་ཚད་མེད་བསམ་གྱིས་མི་ཁྱབ་པའི་ཆོས་ཆེན་པོ་སྟེ། འོད་དང་སྐུར་གསལ་བ་ཐམས་ཅད་ལྷུན་སྟུག་ལ་བཀོད་ལེགས་པ། འཁོར་འདས་འབྱུང་བའི་སྒོ་ཡངས་པ། ཐམས་ཅད་ཤོང་བས་སྦུབས་ཆེ་བ་སྟེ། མུ་ཏིག་ཕྲེང་བ་ལས།

གསལ་བ་མངོན་སྣང་བརྗིད་[298-page Dg]རེ་ཆེ། །

སྣང་བ་ཉིད་ནི་ལྷུན་རེ་སྡུག །

ཆོས་སྐུ་ངོ་སྤྲོད་དང་རེ་སྤྲོ། །

ངོ་བོ་ཟང་ཐལ་སྤུབས་རེ་ཡངས། །

རང་བཞིན་ཀུན་ཁྱབ་བརྡལ་རེ་ཆེ། །

ཐུགས་རྗེ་ཀུན་འབྱུང་སྐྱེད་རེ་ཆེ། །

ཁྱབ་པ་ཡེ་གདངས་བཀྲག་རེ་གསལ། །

གནས་པ་ཐོགས་མེད་བང་རེ་མགྱོགས། །

རིག་པའི་རང་གདངས་འོད་རེ་གསལ། །

སྟོང་པ་ཀུན་འབྱུང་ངོ་རེ་མཚར། །

མ་བཙལ་བཞག་པ་རྒྱུན་རེ་རིང༌། །

མ་བཀག་རང་བྱུང་བརྡལ་རེ་ཆགས། །

སྣང་སྲིད་གཞི་བཞེངས་དཔངས་རེ་མཐོ། །

འབད་མེད་རང་གྲོལ་རྒྱ་རེ་ཆེ། །

ཡེ་རྟོགས་ཆེན་པོ་འཁོར་རེ་མཁས། །

ཁ་དོག་ལྔ་ལྡན་བྲི་རེ་ལེགས། །

སྣང་སྲིད་རྣམ་དག་ཁོད་རེ་སྙོམས། །

རང་བྱུང་འོད་གསལ་བཀོད་རེ་ལེགས། །

གཞི་སྣང་ཆེན་པོ་ཤོང་རེ་ཆེ། །

འཁོར་འདས་གཉིས་པོ་འབྲེལ་རེ་མཁས། །

སྐུ་ལྔ་ཡེ་ཤེས་རྩེག་རེ་ལེགས། །

{ཅེས་}[[4]](#footnote-4)སོ། །

དེ་ལྟ་བུའི་སྣང་བ་ལས། ལྷུན་གྲུབ་ཀྱི་འཆར་ཚུལ་བརྒྱད་བྱེ་བྲག་ཏུ་བཤད་ན། རིན་པོ་ཆེན་སྤུངས་པའི་རྒྱུད་ལས།

ཀྱེ་མ་སྟོན་པ་ཀུན་ཏུ་བཟང༌། །

གཞི་ཞེས་འཆར་ཚུལ་ཇི་ལྟ་བུ། །

ཡོན་ཏན་འཆར་སྒོ་གང་ཙམ་ལགས། །

སྟོང་པ་ཉིད་ལས་ཇི་ལྟ་བུ། །

ཡོན་ཏན་རྫོག་ཚུལ་བདག་ལ་གསུངས། །

དེ་ནས་ཉིད་ཀྱིས་བཀའ་སྩལ་པ། །

སྐྱེ་བ་མེད་པའི་ཆོ་འཕྲུལ་ལས། །

སངས་རྒྱས་རྣམས་ཀྱི་མཛད་པ་རུ། །

ཡེ་ནས་འབྱེད་པ་མེད་[page Ad-409]པར་ནི། །

མ་འགགས་འགག་པ་མེད་པར་ཡང༌། །

སྣང་བ་ཉིད་ནི་ཡེ་དག་པར། །

རང་གོ་ངོ་ལ་གནས་པ་སྟེ། །

མི་འབྱེད་ཐུགས་རྗེ་ཆེན་པོ་ལས། །

ལྷུན་གྲུབ་གདགས་པ་མ་ངེས་པར། །

འཆར་བྱེད་བརྒྱད་ཀྱི་ཚུལ་དུ་བྱུང༌། །

དེ་ཡི་སྣང་ཚུལ་མ་འགགས་པས། །

ཐུགས་[page My-156a]རྗེ་ལྟ་བུའི་འཆར་ཚུལ་ལས། །

སེམས་ཅན་ཀུན་གྱི་སྐྱོབ་པའི་གནས། །

སྣང་བ་རང་གསལ་འགག་མེད་ལས། །

འོད་ལྔའི་འཆར་བྱེད་ཚུལ་དུ་སྣང༌། །

མཁྱེན་པའི་སྣང་ཆ་མ་འགགས་པས། །

ཡེ་ཤེས་དག་པའི་སྒོ་ཉིད་དུ། །

སྣང་བ་འགག་མེད་ལམ་ལྟར་ཤར། །

རང་སྣང་ལུས་ཀུན་མཐའ་རྫོགས་ཕྱིར། །

ཆོས་རྣམས་ཀུན་གྱི་སྐུ་ལྟར་སྣང༌། །

ཤེས་པའི་ངོ་བོ་གཅིག་ཡིན་པས། །

གཉིས་སུ་མེད་པ་ལྟར་ཀྱང་ཤར། །

དེ་ཉིད་རང་སར་གནས་མེད་[299-page Dg]པས། །

མཐའ་གྲོལ་ཆེན་པོའི་སྣང་བར་ནི། །

ངེས་མེད་ལྷུན་གྲུབ་གཞི་ལ་སྣང༌། །

རིག་པ་ཟང་ཐལ་གཅིག་རྫོགས་ཕྱིར། །

དག་པ་ཡེ་ཤེས་ཉིད་ཀྱི་སྒོར། །

ངོ་བོ་ཉིད་དང་འབྲེལ་བའོ། །

བྱུང་ཚུལ་འགག་པ་མེད་པའི་ཕྱིར། །

སེམས་ཅན་ཀུན་གྱི་བྱུང་ཁུངས་སུ། །

མ་དག་འཁོར་བའི་སྒོ་ལྟར་ཡང༌། །

ཁྱབ་བྱེད་སྣང་བའི་ཆ་ལས་ཤར། །

འདི་ཀུན་འཆར་བྱེད་བརྒྱད་དུ་སྣང༌། །

འབྱུང་བའི་ཚུལ་དུ་རང་ཤར་བས། །

ལྷུན་གྱིས་གྲུབ་པའི་སྣང་བ་ཞེས། །

རིན་པོ་ཆེ་ཡི་ཚུལ་དུ་སྣང༌། །

དེ་ལྟར་སྟོང་གསལ་ཆེན་པོ་ལས། །

ཅི་མེད་ཅིར་ཡང་སྣང་བའི་ཚུལ། །

འབྱུང་ཚུལ་ཡོན་ཏན་མ་འགགས་ཏེ། །

ལྷུན་གྲུབ་འཆར་བྱེད་མ་འགགས་པས། །

སྣ་ཚོགས་སྣང་བའི་རང་བཞིན་དུ། །

ཡོན་ཏན་ཆེན་པོ་རྣམས་སུ་སྣང༌། །[page Ad-410]

འཆར་བྱེད་སྒོ་རྣམ་བརྒྱད་ལས་{ཡང༌}[[5]](#footnote-5)། །

ཡོན་ཏན་བརྒྱད་ཀྱི་ཚུལ་དུ་ཤར། །

{ཅེས་}[[6]](#footnote-6)སོ། །

ཕྱིར་ཤར་བའི་འཆར་ཚུལ་བརྒྱད་ཀྱི་སྣང་བའི་གནས་ལ་གཞི་སྣང་གི་ལྷུན་གྲུབ་རིན་པོ་ཆེའི་སྦུབས་ཟེར་ལ། ཐོག་མའི་གཞི་ལ་མཐར་ཕྱིན་པ་དང༌། གཞི་རང་མལ་གཉིས་ལ་གཞི་ལྷུན་གྲུབ་རིན་པོ་ཆེའི་སྦུབས་དང༌། མཐར་ཕྱིན་པ་འབྲས་བུ་ལྷུན་གྲུབ་རིན་པོ་ཆེ་གསང་བའི་སྦུབས་ཞེས། ལྷུན་གྲུབ་ཀྱི་སྦུབས་གསུམ་དུ་བཤད་ལ། གཞིར་སྣང་ལ་ལམ་ལྷུན་གྲུབ་རིན་པོ་ཆེའི་སྦུབས་ཞེས་གསུངས་ཏེ། ཉམས་སུ་བླངས་དུས་སྣང་བ་བཞིའི་ཡེ་ཤེས་དང་ལམ་སྣང་ཐམས་ཅད་འདི་ལས་འཆར་བ་ཡིན་ནོ། །

ལྷུན་གྲུབ་ཀྱི་འཆར་སྒོ་བརྒྱད་ལས་འཁོར་འདས་ཀྱི་ཆོས་སོ་ཅོག་ཐམས་ཅད་འབྱུང་བའི་གོ་མ་[page My-156b]འགགས་པར་འཆར་ཞིང༌། ཁྱད་པར་དུ་སྐུ་དང་ཡེ་ཤེས་ཀྱི་རང་འོད་ལས་ལམ་མངོན་པར་སྣང་བའི་གཞི་ལོངས་སྤྱོད་རྫོགས་པའི་སྐུ་འོད་གསལ་དག་པའི་འབྱུང་ལྔ་ཡེ་ཤར་དུ་གསལ་བ་སྟེ། ཡེ་ཤེས་ཀྱི་དྲོད་མེའི་ཆ་དྲོ་བ་དང༌། ཐུགས་རྗེས་བསྡུད་པའི་ཆུ་བསིལ་བ་དང༌། དབྱིངས་ན་བརྟན་པའི་ས་ཡང་བ་དང༌། རྣམ་ལྔ་རང་རྩལ་གྱི་རླུང་གཡོ་བའི་ཆར་གནས་པའི་དཀྱིལ་འཁོར་སྣང་བའོ། །སྣང་བ་དེའི་གདངས་སམ་རྩལ་ལས་རང་བཞིན་སྤྲུལ་སྐུའི་ཞིང་འབྱོར་པ་ཚད་མེད་པས་བརྒྱན་[300-page Dg]པ་དང༌། དེའི་གདངས་ལས་འགྲོ་འདུལ་སྤྲུལ་སྐུ་འགྲོ་བའི་སྣང་བ་ལ་ཕན་པ་མཛད་པ་དང༌། མ་དག་པ་སྤྲུལ་སྐུའི་སྣང་བ་མཆེད་ཅིང་ཆགས་ཏེ། འདི་དག་གོང་དུ་བསྟན་ཡང༌། ཆ་ཤས་རྒྱས་པར་བཤད་པས། རྟོགས་པར་སླ་བའི་ཕྱིར་ཡང་བཤད་དེ། བཀྲ་ཤིས་མཛེས་ལྡན་ལས།

དེ་ལས་ལྷུན་གྲུབ་རིན་པོ་[page Ad-411]ཆེའི་སྣང་ལུགས་འབྱུང་སྟེ། དེ་ནི་སངས་རྒྱས་ལས་ཆོས་ཐམས་ཅད་འབྱུང་བའི་གཞི་ཞེས་བྱའོ། །དེ་ལས་ནི་སངས་རྒྱས་འབྱུང་ངོ༌། །སེམས་ཅན་འབྱུང་ངོ༌། །ཡེ་ཤེས་འབྱུང་ངོ༌། །འོད་འབྱུང་ངོ༌། །རིག་པ་འབྱུང་ངོ༌། །མ་རིག་པ་འབྱུང་ངོ༌། ལས་ཐམས་ཅད་འབྱུང་ངོ༌། །ཐུགས་རྗེ་འབྱུང་ངོ༌། །ཡོད་པ་ལྟར་སྣང་བ་འབྱུང་ངོ༌། །དེ་ལ་ནི་ངོ་བོ་ཡོད་དོ། །རང་བཞིན་ལྟར་སྣང་བ་ཡོད་དོ། །ཐུགས་རྗེ་ལྟར་སྣང་བ་ཡོད་དོ། །རྩལ་ཡོད་དོ། །སྣང་བ་ཡོད་དོ། །སེམས་ཡོད་དོ། །ཡིད་ཡོད་དོ། །འཁྲུལ་པ་ཡོད་དོ། །མ་འཁྲུལ་པ་ཡང་ཡོད་དོ། །ཐམས་ཅད་འབྱུང་བ་ཆེན་པའོ། །དེ་ནི་སངས་རྒྱས་དང་སེམས་ཅན་གྱི་དབྱིངས་ཆེན་མོ་ཞེས་བྱའོ། །

དེ་ལས་ལོངས་སྐུའི་སྣང་ལུགས་འབྱུང་སྟེ། དེ་ནི་ལམ་མངོན་པར་སྣང་བའི་གཞི་ཞེས་བྱའོ། །དེ་ཡང་གསལ་བ། དྲོ་བ། བསིལ་བ། ཡང་བ༌། གཡོ་བའི་བདག་ཉིད་འཛིན་པ། སྐུ་ལྔ་དང་ལྡན་པ། ཡེ་ཤེས་ལྔ་དང་ལྡན་པ། རིགས་ལྔ་དང་། ཁ་དོག་ལྔ་དང༌། འོད་ལྔ་དང༌། ཡབ་ལྔ་དང༌། ཡུམ་ལྔ་དང༌། གཟུགས་ལྔ་དང༌། སྒྲ་ལྔ་དང༌། དྲི་ལྔ་དང༌། རོ་ལྔ་དང༌། རེག་ལྔ་དང༌། ཆོས་ལྔ་དང༌། སྣང་བ་ལྔ་དང༌། གཙོ་བོ་ལྔ་དང༌། འཁོར་ལྔ་དང་ལྡན་པའོ། །དེ་ཡང་[page My-157a]མཚན་བཟང་པོ་སུམ་ཅུ་རྩ་གཉིས་དང་ལྡན་པ། དཔེ་བྱད་བཟང་པོ་བརྒྱད་ཅུ་དང་ལྡན་པ། ཡངས་པའི་ཆོས་དྲུག་དང་ལྡན་པའོ། །དེ་ནི་ལོངས་སྐུའི་སྣང་ལུགས་ཏེ། དེ་དང་དེ་ལས་བྱུང་བའི་འབྲེལ་བའོ། །དེའི་སྣང་བ་ལས་རང་བཞིན་སྤྲུལ་པ་སྐུའི་སྣང་བ་དང༌། འགྲོ་བ་འདུལ་བ་སྤྲུལ་པ་སྐུའི་སྣང་ལུགས་དང་། [page Ad-412]མ་དག་པ་སྤྲུལ་པ་སྐུའི་སྣང་ལུགས་ཆགས་སོ། །

དེ་ཡང་རང་བཞིན་སྤྲུལ་པའི་སྐུ་ནི། ངོ་བོ་ལྷུན་གྲུབ་ལས་ཤར་བའོ། །རང་བཞིན་སྤྲུལ་པའི་སྐུ་དེའི་སྣང་ལུགས་ནི། ལོངས་སྤྱོད་མི་[301-page Dg]ཟད་པ། འཁོར་མི་ཟད་པ། ཡོན་ཏན་ཟད་མི་ཤེས་པ། སྟོབས་ཟད་མི་ཤེས་པ། རྩལ་ཟད་མི་ཤེས་པ། ཆོ་འཕྲུལ་ཟད་མི་ཤེས་པ། ཚེའི་ཚད་གྲངས་མེད་པ། ནད་ཀྱི་སྡུག་བསྔལ་ཐམས་ཅད་དང་བྲལ་བ། གཞལ་ཡས་ཁང་བསམ་གྱིས་མི་ཁྱབ་པ། ཆོས་བསམ་གྱིས་མི་ཁྱབ་པ་སྒྲོགས་པའོ། །དེ་ནི་རང་བཞིན་སྤྲུལ་པ་སྐུའི་སྣང་ལུགས་ཞེས་བྱའོ། །

དེ་ལས་འགྲོ་བ་འདུལ་བ་སྤྲུལ་པའི་སྐུ་འབྱུང་ངོ༌། །དེ་ཡང་སྣ་ཚོགས་སུ་སྣང་བ་ལ་སྣ་ཚོགས་ཀྱི་དོན་ཤེས་པ། སྣང་ཡང་རྗེས་སུ་མ་ཆད་པའོ། །སྣང་བ་ལ་རྗེས་སུ་མི་ཞེན་པ། མིག་རྣམ་པར་དག་པ་མངའ་བ། སྙན་རྣམ་པར་དག་པ་མངའ་བ། ཤངས་རྣམ་པར་དག་པ་མངའ་བ། ལྗགས་རྣམ་པར་དག་པ་མངའ་བ། སྐུ་རྣམ་པར་དག་པ་མངའ་བ། ཐུགས་རྣམ་པར་དག་པ་མངའ་བ། ཐུགས་རྗེའི་མཛད་པ་སྣ་ཚོགས་སྟོན་པ། ཡེ་ཤེས་ཁྱད་པར་ཅན་མངའ་བ། །མཁྱེན་པ་མ་འགགས་པར་ཀུན་ཏུ་སྣང་བའོ། །དེ་ནི་འགྲོ་བ་འདུལ་བ་སྤྲུལ་པའི་སྐུའོ། །

དེ་ལས་མ་དག་པའི་འཇིག་རྟེན་གྱི་ཁམས་ཆགས་སོ། །དེ་ཡང་འདི་ལྟར་སྣང་བ་ཆེན་པོ་སྟེ། ཕྱི་སྣོད་འབྱུང་བ་ལྔའི་དཀྱིལ་འཁོར་ཆགས་པ་ལས། ས་དང༌། ཆུ་དང༌། མེ་དང༌། རླུང་དང༌། འབྱུང་བ་ཆེན་པོ་ནམ་མཁའ་སྲིད་དོ། །དེ་ལ་འཛིན་པའི་བསམ་པ་བརྗོད་ཀྱིས་མི་ལང་བ་དང༌། འདོད་ཆགས་དང༌། ཞེ་སྡང་དང༌། གཏི་མུག་དང༌། ང་[page Ad-413]རྒྱལ་དང༌། ཕྲག་དོག་དང༌། ཁོང་ཁྲོ་དང་དྲུག་གོ །དེ་ལས་འགྲོ་བ་རིགས་དྲུག་བྱུང་ངོ༌། །ཕྲག་དོག་ལས་མི་རུ་ཆགས། ཁོང་ཁྲོ་[page My-157b]ལས་ལྷ་རུ་ཆགས། ང་རྒྱལ་ལས་ལྷ་མ་ཡིན་དུ་ཆགས། འདོད་ཆགས་ལས་ཡི་དྭགས་སུ་ཆགས། གཏི་མུག་ལས་བྱོལ་སོང་དུ་ཆགས། ཞེ་སྡང་གནག་པ་ལས་དམྱལ་བར་ཆགས་སོ། །དེ་བཞིན་དུ་རིགས་དྲུག་གི་སྣང་བར་ཆགས་སོ། དེ་ནི་འཁོར་བའི་གནས་སོ། །དེ་ཡང་གནས་ལུགས་ཆེན་པོ་གཅིག་ལས་སྣང་ལུགས་བཞི་ལྟར་བྱུང་ངོ༌། །གནས་ལུགས་བཞི་ལས་སྣང་ཐབས་བཞི་ལྟར་ཤར་རོ། །

སྣང་བ་ཆེན་པོ་བཞི་ནི། ལྷུན་གྲུབ་ལ་སྣ་ཚོགས་སུ་སྣང་བའོ། །ལོངས་སྐུ་ལ་ཁ་མིག་རྣ་བ་ཅན་འོད་[302-page Dg]ཀྱི་རང་བཞིན་སྒྱུ་མའི་སྐུར་གནས་པའོ། །སྤྲུལ་སྐུ་ལ་གཟུགས་ལྟར་སྣང་བའོ། །སེམས་ཅན་ལ་སྣང་བ་ཐ་དད་དུ་སྣང་བའོ། །དེ་ཡང་སེམས་ཅན་ལ་སྣང་ཐབས་ཀྱིས་སྒྲིབ་པའོ། །

{ཅེས་}[[7]](#footnote-7)གསུངས་སོ།

དེ་ཐམས་ཅད་དྲིལ་ན། ཀ་དག་ལས་སྤྲིན་མེད་པའི་ནམ་མཁའ་ལྟར་སྣང་བའི་འོག་ཏུ། ལྷུན་གྲུབ་{གྱི་}[[8]](#footnote-8)སྒོ་བརྒྱད་ཀྱི་འཆར་ཚུལ་ལས་ཡེ་ཤེས་ཀྱི་སྣང་བ་ལོངས་སྐུ་དང༌། དེའི་རྩལ་ལས་ཐད་ཀར་རིགས་ལྔའི་སྣང་བ་ཚད་མེད་པ་ལས། རང་བཞིན་སྤྲུལ་སྐུ་སྣང་ལ། མར་འགྲོ་དྲུག་གི་ཞིང་ཁམས་སྟོན་པ་དང་བཅས་པ་སྟེ། སྐུ་གསུམ་གྱི་སྣང་བ་སུམ་རྩེག་ཏུ་ཤར་བ་ནི་གཞི་ལྷུན་གྲུབ་ཀྱི་སྣང་བའོ། །རང་ངོར་སྣང་བའི་ལོངས་སྐུ་འགྲོ་འདུལ་རང་བཞིན་སྤྲུལ་པའི་སངས་རྒྱས་རྣམས་རང་གི་གཞིར་སྣང་གི་རྩལ་ཡིན་གྱི། ད་ལྟ་ཕྱོགས་ག་ཤེད་ན་[page Ad-414]མེད་དེ། རང་རིག་གི་སྣང་བ་ཡིན་པས་རང་རིག་དང་ལྷན་ཅིག་གནས་སོ། །རང་སྣང་གི་འགྲོ་དྲུག་གི་སྣང་བའང་གཞན་ན་མེད་དེ་མ་དག་པ་འཁོར་བའི་སྒོ་ལྟར་འཆར་ཚུལ་མ་འགགས་པ་ལས་རང་ཤར་བས། ད་ལྟ་རང་རང་ལ་སྣང་བ་འདི་ཡིན་ནའང༌། ཐུན་མོང་མཐུན་པའི་འཇིག་རྟེན་གྱི་ཆ་ནི་སྤྱི་མཐུན་གྱི་ལས་དང༌། སྟོན་པའི་མཛད་པས་བཀོད་ལ། རང་ལ་སྣང་རུང་འཁྲུལ་པར་སྣང་བའི་ཆ་ནི་རང་སྣང་འཁོར་བའི་སྒོས་བཀོད་དེ། རང་སྣང་གི་ཆ་ནི་སྦུབས་འཕོ་དུས་རང་ལོག་ལ་འགྲོ་ལ། ཐུན་མོང་པ་ནི་གཞན་ངོར་ད་དུང་ཤོལ་ན་ཡོད་པའོ། །འདི་གཉིས་ཕྱེད་པ་ཤིན་ཏུ་གལ་ཆེའོ། །རང་བཞིན་དུ་རིག་པ་ལ་རང་འཁྲུངས་སུ་ལྷུན་གྲུབ་ཀྱི་སྒོ་ལས་[page My-158a]འགྲོ་དྲུག་གི་སྣང་བ་ཡོད་པས། འཁྲུལ་སྣང་རྨི་ལམ་འདྲ་བ་ཀ་དག་གི་ས་ལ་སྣང་མེད་དུ་རང་ལོག་ལ་གཏོང་དགོས་པའི་གནད་དེ་ཡིན་ལ། བར་དོར་ཡང་རང་ངོའི་འགྲོ་དྲུག་ཏུ་རང་སྣང་གི་སྤྲུལ་པས་དོན་བྱེད་པ་དང༌། མི་བྱེད་པ་ཆ་གཉིས་སུ་བཤད་པ་ནི། མ་དག་པ་འཁོར་བའི་སྒོ་མ་ཤར་བའི་གོང་དུ་རང་སྣང་རང་ངོ་ཤེས་ན་དོན་མི་བྱེད་དེ། བྱ་བའི་ཡུལ་མི་སྣང་བའི་ཕྱིར་རོ། །ཤར་ནས་དོན་བྱེད་དགོས་ཏེ་འཁྲུལ་སྣང་མ་སྟོངས་ན་གྲོལ་བར་མི་ནུས་པའི་ཕྱིར་རོ། །གནད་འདི་ཡང་ཕྲ་ལ་གལ་པོ་ཆེ་ཅིག་ཡིན་ནོ།། །།

### 2.9.1.2 སྐྱོན་ཡོན་གྱི་འཐད་པ་བྱེ་བྲག་ཏུ་བཤད་པ།

གཉིས་པ་སྐྱོན་ཡོན་གྱི་འཐད་པ་བྱེ་བྲག་ཏུ་བཤད་པ་[303-page Dg]ལ་གསུམ་སྟེ། ཡོན་ཏན་གྱི་ཆ་བརྒྱད་སྤྱིར་བསྟན་པ། རྐྱེན་གྱིས་སྐྱོན་ཡོན་གྱི་ཆར་དབྱེ་བ། འཆར་ནུབ་སྣང་ཚུལ་གྱི་འཐད་པ་དགོད་པའོ། །

#### 2.9.1.2.1 ཡོན་ཏན་གྱི་ཆ་བརྒྱད་སྤྱིར་བསྟན་པ།

དང་པོ་ནི། ཐོག་མའི་གཞི་ལ་ལྷུན་གྱིས་མ་གྲུབ་ན། གཞིར་སྣང་འཆར་བའི་དོན་མ་[page Ad-415]མཆིས་ལ། གཞི་སྣང་ལྷུན་གྲུབ་ཀྱི་འཆར་ཚུལ་མེད་ན། འཁོར་འདས་འབྱུང་བའི་དོན་མེད་པས། གཞི་དང་གཞི་སྣང་ལ་ནང་དབྱིངས་ཕྲ་བ་དང༌། ཕྱི་དབྱིངས་རགས་པར་འཆར་སྒོ་བསྟན་པའོ། །དེ་ཡང་སེམས་ཉིད་འོད་གསལ་གྱི་དབྱིངས། ལྷུན་གྲུབ་ཀྱི་རང་གདངས་ལ་ཐུགས་རྗེ་འབྱུང་བྱེད་དུ་མེད་ན། འཁོར་འདས་གཉིས་{ཏེ་}[[9]](#footnote-9)ཆད་དེ་གཅིག་གིས་གཅིག་གདུལ་བྱ་དང་འདུལ་བྱེད་དུ་མི་འཐད་དོ། །སེམས་ཅན་གྱི་རང་སྣང་འཁྲུལ་བ། སངས་རྒྱས་ཀྱི་རང་ངོ་རྣམ་དག་ཡིན་པས། སྣང་བ་མི་གཅིག་པའི་ཕྱིར་རོ། །སྣང་བ་མི་གཅིག་ཀྱང་སེམས་ཅན་གྱི་དོན་འབྱུང་བ་ནི་གཞི་ལ་ཐུགས་རྗེ་ཡོད་པ་གཞི་སྣང་ནས་ཤར་ཏེ། གདུལ་བྱ་དང་འདུལ་བྱེད་དུ་འབྲེལ་པ་ཡིན་ཏེ། གསང་སྙིང་ལས།

ཐུགས་རྗེ་ཆེན་པོས་འབྲེལ་པས་ན། །

འགྲོ་དྲུག་དུས་གནས་མ་ལུས་སྣང༌། །

ཞེས་སོ། །

དེ་བཞིན་དུ་འོད་གདངས་རིག་པའི་གཞི་དང་སྣང་ཆར་མེད་ན་འབྱུང་ལྔ་སོ་སོར་གསལ་བའི་དོན་མེད་ལ། དེ་མེད་ན་རིག་པ་ནང་དུ་རྒྱ་ཆད། འབྱུང་བ་གང་ཡང་མེད་པས་སྣོད་བཅུད་ཀྱི་སྣང་བ་མི་འབྱུང་ན། འོད་ལྟར་སྣང་བ་ཡོད་པས་དེའི་ཡོན་ཏན་ནོ། །གཉིས་མེད་ལྟར་མེད་ན་སྒོ་གསུམ་[page My-158b]གཅིག་ཏུ་འབྲེལ་མི་ནུས་ན། སེམས་ཅན་གྱི་ལུས་ངག་ཡིད་གསུམ། སངས་རྒྱས་ཀྱི་སྐུ་གསུམ་འདུ་འབྲལ་མེད་པ་དེའི་ཡོན་ཏན་ནོ། །སྐུ་ལྟར་སྣང་བ་མེད་ན་ལུས་སུ་སྣང་བ་འོང་དོན་མེད་ན་འགྲོ་བའི་ལུས་དང་རྒྱལ་བའི་སྐུར་སྣང་བ་དེ་ཡོད་པའི་ཡོན་ཏན་ནོ། །ཡེ་ཤེས་ལྟར་སྣང་བ་མེད་ན་འཁོར་བ་ལས་འདས་པར་འགྲོ་བའི་{འཚམས་}[[10]](#footnote-10)སྦྱོར་ལམ་ཡེ་ཤེས་ཀྱི་སྣང་བ་མེད་པའི་སྐྱོན་[page Ad-416]ཡོད་ན། འདི་ཡོད་པས་ལམ་དང་ཡེ་ཤེས་བཞི་སྦྱོར་གྱི་སྣང་བ་ཡོད་པ་དེའི་ཡོན་ཏན་ནོ། །མཐའ་གྲོལ་ལྟར་སྣང་བ་ཡོད་པས་སངས་རྒྱས་ནས་ཕྱིར་མི་ལྡོག་པ་འབྱུང་སྟེ། དེ་མེད་ན་མི་འབྱུང་བའི་ཕྱིར་ཡང་དེའི་ཡོན་ཏན་ནོ། །[304-page Dg]མ་དག་པའི་སྒོ་ལྟར་སྣང་བ་ཡེ་ཤར་ལྷུན་གྲུབ་ལ་མེད་ན། སེམས་ཅན་འཁོར་བར་སྣང་བ་རིག་ངོ་འདིར་འོང་དོན་མེད་ན། དེ་ཡོད་པས་འགྲོ་དྲུག་སོ་སོའི་སྣང་བར་ཤར་བ་ཡང་དེའི་ཡོན་ཏན་ཏེ། དབང་རྣམ་པར་ཆེ་བ་ལས།

འཁོར་བ་ངན་སོང་རོལ་པར་ཡེ་ཤར་ལ། །

{ཅེས་}[[11]](#footnote-11)སོ། །

དག་པ་ཡེ་ཤེས་ཀྱི་སྒོ་མེད་ན་མྱ་ངན་ལས་འདས་པའི་སྣང་བ་འོང་དོན་མེད་པ་ལ། དེ་ཡོད་པས་རིག་ངོར་སངས་རྒྱས་པའི་སྣང་བ་ཡོད་པ་དེ་ཡོད་པའི་ཡོན་ཏན་ནོ། །དེ་ཡང་ལྷུན་གྲུབ་ལ་དག་མ་དག་འཆར་རུང་མཐོང་བའི་སྒོ་ཡོད་པ་སྐར་ཁུང་ལྟར་ཡོད་ཀྱི། གཞི་ལ་དག་མ་དག་ཡོད་པ་ནི་མ་ཡིན་ནོ། །དེ་ལྟར་ན་ལྷུན་གྲུབ་ཀྱི་འཆར་ཚུལ་བརྒྱད་ལ་ཡོན་ཏན་གྱི་ཆ་བརྒྱད་རྩིས་པ་ནི་འཐད་པ་སྟེ། རིན་པོ་ཆེ་སྤུངས་པ་ལས།

འཆར་བྱེད་སྒོ་རྣམས་བརྒྱད་ལ་ཡང༌། །

ཡོན་ཏན་བརྒྱད་ཀྱི་ཚུལ་དུ་ཤར། །

རིགས་དྲུག་འབྲོས་ཁུང་རང་བཅད་ནས། །

འཁོར་བར་དཔྱང་ཐག་ཆད་པ་རྣམས། །

སྙིང་རྗེའི་ཞགས་པས་བཟུང་བའི་ཕྱིར། །

སྐྱེ་བཞིའི་གཟུགས་ཀྱི་སེམས་ཅན་ལ། །

ཐུགས་རྗེ་ཆེན་པོ་ཉིད་དུ་སྣང༌། །

འཁོར་འདས་རང་འབྲེལ་ཡོན་ཏན་དུ། །

གཉིས་ཆ་འདྲེས་པའི་ཚུལ་དུ་སྣང༌། །

འདི་མེད་འཁོར་འདས་{ཏེ་}[[12]](#footnote-12)ཆད་པས། །

རྟོགས་པ་མེད་པའི་སྐྱོན་དུ་འགྱུར། །

ཡོན་ཏན་འབྱུང་ཚུལ་འདི་ཙམ་མོ། །

སངས་རྒྱས་ཀུན་གྱི་རང་ཡུལ་ལ། །

ལུས་[page Ad-417]དང་གྲིབ་མ་ཇི་བཞིན་དུ། །

[page My-159a]སྣང་བའི་འོད་ལྔས་ཁྱབ་པའི་ཕྱིར། །

ནང་གི་སྣང་ཆ་རང་གསལ་བར། །

འོད་ལྔའི་ཚུལ་གྱི་འཆར་སྒོ་ལས། །

ཡོན་ཏན་གསལ་བྱེད་ཕྱིར་མ་ཤོར། །

འདི་མེད་སེམས་ཅན་རང་འོད་དང༌། །

རྒྱ་ཆད་གུད་དུ་བཅད་པར་འགྱུར། །

ཟུང་འཇུག་འཆར་བྱེད་འབྲེལ་བའི་ཕྱིར། །

རང་སྣང་ཡོན་ཏན་ཆེན་པོར་བྱུང༌། །

ལུས་ཀུན་གཅིག་ཏུ་དྲིལ་བའི་ཕྱིར། །

སྐུ་གསུམ་གཅིག་ཏུ་གནས་པས་ན། །

ངོ་བོ་སྐུ་ཡི་རང་བཞིན་དུ། །

རང་སྣང་ནང་དུ་མི་འབྱེད་པར། །

ངོ་བོ་གསལ་བྱེད་སྐུ་ལྔར་ཤར། །

འདི་མེད་ངོ་བོ་མི་རྙེད་པས། །

ལུས་ཀུན་རྫོགས་པའི་སྐུ་ལྟར་སྣང༌། །

དེ་ཀུན་ཐ་དད་མ་ཡིན་པར། །

གཉིས་མེད་མཉམ་པར་གནས་པས་ན། །

འབྱེད་མེད་གཉིས་སུ་མེད་པ་ཡི། །

སྣང་བས་ཕྱི་དང་ནང་ཀུན་ཏུ། །

ཁྱབ་བྱེད་ཆེན་པོའི་ཚུལ་དུ་ཤར། །[305-page Dg]

འདི་མེད་རང་ངོ་ཐ་དད་པས། །

འཁོར་འདས་འདྲེས་པའི་{འཚམས་}[[13]](#footnote-13)མི་འབྱོར། །

རང་ས་ཉིད་ལས་མི་གྲོལ་བས། །

སྒྱུར་ལྡོག་མེད་པའི་སྐྱོན་དུ་འགྱུར། །

སྣང་བྱེད་ཡོན་ཏན་ཚུལ་དུ་ཤར། །

ཤེས་བྱ་ཀུན་ལ་རང་ཁྱབ་པས། །

གཞི་སྦྱོར་ཆེན་པོའི་སྣང་བ་ནི། །

འཁོར་འདས་འབྲེལ་པའི་ལམ་དུ་སྣང༌། །

འདི་མེད་གཞི་ལམ་མི་འབྱོར་བས། །

ཡེ་ཤེས་གཞི་ཡི་ལམ་ཉིད་དུ། །

སེམས་ཅན་རྣམས་ཀྱི་གསང་ལམ་དུ། །

སྣང་བ་བཞི་ཡི་ཚུལ་དུ་ཡང༌། །

གཅིག་ཆར་བ་དང་{རིམས་ཀྱིས་}[[14]](#footnote-14)སུ། །

དབང་པོའི་སྒོ་རྣམས་ཡོད་བཞིན་སྣང༌། །

མཐའ་བཞིའི་དྲི་མ་ལས་འདས་པའི། །

འཆར་བྱེད་ཡོན་ཏན་མ་འགགས་པར། །

མཐའ་གྲོལ་ཆེན་པོའི་སྣང་ཚུལ་དུ། །

ལྷུན་གྲུབ་རང་རྫོགས་ཆེན་པོ་ལས། །

ངེས་པའི་[page Ad-418]ཀ་དག་ལ་སྤྱོད་ཕྱིར། །

མཐའ་དང་བྲལ་བའི་ཡེ་ཤེས་སུ། །

འདི་ཉིད་རང་བྱུང་རང་ཤར་བས། །

མཐའ་ལས་གྲོལ་བའི་སྣང་བར་ནི། །

ངོ་བོ་ཉིད་དང་འབྲེལ་བར་སྣང༌། །

འདི་མེད་ངེས་པ་མི་འཐོབ་པས། །

རྒྱུ་འབྲས་ལྡོག་པའི་སྐྱོན་འགྱུར་བས། །

མཐའ་གྲོལ་ཉིད་དུ་ཡང་དག་སྣང༌། །

ཡོན་ཏན་འཆར་ཚུལ་མ་འགགས་པས། །

འཁོར་བ་བསྐྱེད་པའི་བྱུང་ཁུངས་སུ། །

མ་དག་པ་ཡི་འཆར་སྒོ་ལྟར། །

འབྱུང་ཚུལ་འགག་པ་མེད་པར་ཤར། །

འདི་མེད་[page My-159b]འཁྲུལ་པ་མིང་མེད་པས། །

དེ་ཕྱིར་མ་དག་འཁོར་བའི་སྒོ། །

སྲིད་པ་རྣམས་ཀྱི་རྒྱུ་སྲང་དུ། །

སྣང་བ་འགགས་མེད་ཚུལ་དུ་ཤར། །

མ་དག་འཁོར་བའི་སྒོ་ཞེས་བསྟན། །

ཐོད་རྒལ་ཡེ་ཤེས་ཡོད་པས་ན། །

དག་པ་ཉིད་ཀྱིས་དག་པ་མཚོན། །

འཆར་བྱེད་སྣང་བ་སོ་སོའི་ལམ། །

དག་པ་ཡེ་ཤེས་ཆེན་པོའི་སྒོར། །

ཟང་ཐལ་རྣམ་པ་གསུམ་དུ་ཤར། །

འདི་མེད་རང་རྩལ་མི་རྫོགས་པས། །

དག་པ་ཡེ་ཤེས་ཆེན་པོའི་སྒོར། །

ངོ་བོ་ཀ་དག་རྟོགས་ཕྱིར་ཤར། །

{ཅེས་}[[15]](#footnote-15)སོ། །

#### 2.9.1.2.2 རྐྱེན་གྱིས་སྐྱོན་ཡོན་གྱི་ཆར་དབྱེ་བ།

གཉིས་པ་རྐྱེན་གྱིས་སྐྱོན་ཡོན་གྱི་ཆར་དབྱེ་བ་ནི། ག་བུར་དེ་ཚད་ནད་ལ་ཡོན་ཏན་དུ་སྣང་ལ། གྲང་ནད་ལ་སྐྱོན་དུ་ཤར་ཡང༌། ག་བུར་གྱི་ངོ་བོ་ལ་སྐྱོན་དང་ཡོན་ཏན་མ་གྲུབ་པ་བཞིན་དུ། གཞི་དང་གཞི་སྣང་གི་འཆར་ཚུལ་དེ་ཡང་རང་ངོ་ཤེས་པ་རྣམས་ལ་གྲོལ་རྐྱེན་དུ་སྣང་བས་ཡོན་ཏན་ལྟར་ཤར་ལ། [306-page Dg]མ་ཤེས་ན་ཆ་རེས་འཁྲུལ་བའི་གཞི་རེ་བྱེད་པས་སྐྱོན་ལྟར་སྣང་ཡང༌། གཞི་དང་དེའི་སྣང་བ་སྐྱོན་ཡོན་དུ་གྲུབ་པ་མེད་དོ། །དེ་ཡང་ལྷུན་གྲུབ་ཀྱི་ས་ལ་འཁྲུལ་པ་ལྡོག་ཚུལ་གྱི་ཆ་ནས། འགྲོ་བ་ཡེ་སངས་[page Ad-419]རྒྱས་པས། སྐྱོན་ཉིད་ཡོན་ཏན་དུ་ཤར་བས་རྐྱེན་ངན་གྲོགས་སུ་ཤར་ཏེ། ཡེ་ནས་སྐྱོན་རང་དག་ཏུ་གྲོལ་བའོ། །ལྷུན་གྲུབ་རྩལ་སྣང་གི་ངོ་ནས། ཡེ་ཤེས་ལྟར་ཤར་བས། འཁྲུལ་པ་འཇུག་ཚུལ་ལྟར་ན་ཉོན་མོངས་པས་སྐྱོན་གྱི་རྣམ་པར་འཁྲུལ་ལ། ལྷུན་གྲུབ་གཅིག་ཆར་དུ་འདོད་པ་འཁྲུལ་པ་ལྡོག་པའི་རྩལ་ལས། རང་ཀ་མ་རང་བཞག་ཏུ་སྣང་བས་སྐྱོན་ཡོན་ཏན་དུ་གྱུར་པས་ན། བར་ཆད་དངོས་གྲུབ་ཏུ་གྱུར་པས། བར་དུ་གཅོད་པའི་བདུད་དང་ཉོན་མོངས་པ་མ་རྙེད་དེ། ཡོན་ཏན་ཡང་མ་དམིགས་པར་ཡེ་ཤེས་བཞི་སྦྱོར་དུ་ཟང་ཐལ་ལོ། །ལྷུན་གྲུབ་སྣང་ཚུལ་གྱི་ཆ་ལས་གཉིས་མེད་དུ་ཤར་བ་ལ། འཁྲུལ་པ་འཇུག་ཚུལ་ལྟར་ན་བདག་གཞན་གཉིས་སུ་བྱུང་ལ། འཁྲུལ་པ་ལྡོག་ཚུལ་ལྟར་ན་བདག་གཞན་གཉིས་སུ་མ་ཕྱེ་བར། མ་བཅོས་པར་རང་བཞག་ཏུ་བཞག་པས། བདག་མེད་སྟོང་པ་ཡོན་ཏན་དུ་གྲུབ་པས་སྐྱོན་བཙལ་དུ་མ་རྙེད་དེ། འཁོར་འདས་གཉིས་མེད་དུ་བུདྡྷའོ། །[page My-160a]ཡང་ལྷུན་གྲུབ་སྣང་ཚུལ་ལས་མཐའ་གྲོལ་ལྟར་ཤར་ལ། འཁོར་བ་འཇུག་ཚུལ་ལྟར་ན་རྟོག་ཚོགས་སྐྱོན་དུ་མར་འཁྲུལ་པས། འཁྲུལ་པ་ལྡོག་ཚུལ་ལྟར་ན། མཐའ་གཉིས་དབུས་སུ་གྱུར་པས་མཐའི་འཁྲུལ་པ་རང་གྲོལ་བས་འཁྲུལ་པ་ཡེ་ཤེས་སུ་ཤར་ནས་བུདྡྷའོ། །ཡང་ལྷུན་གྲུབ་ཡོན་ཏན་གྱི་ཆ་ནས་དག་པའི་ཡེ་ཤེས་ཀྱི་སྒོར་བྱུང་ལ། འཁོར་བ་འཇུག་ཚུལ་ལྟར་ན་མ་དག་པ་འཁྲུལ་པར་སྣང་སྟེ། འཁྲུལ་པ་ལྡོག་ཚུལ་ལྟར་ན་ཡེ་དག་རྩལ་རྫོགས་སུ་གྲོལ་ནས་སངས་རྒྱའོ། །ཡང་ལྷུན་གྲུབ་སྣང་ཚུལ་གྱི་ཆ་ནས་མ་དག་པ་འཁོར་བའི་སྒོར་[page Ad-420]བྱུང་ལ། འཁོར་ཚུལ་ལ་གཉིས་ཏེ། འདི་ཀ་ལྟར་མར་ལ་འཁྲུལ་པ་དང༌། བར་དོ་ཐ་མ་ལྷུན་གྲུབ་རིན་པོ་ཆེ་ལ་ངེས་པའི་གདེངས་མ་སྐྱེས་པས་སྲིད་པའི་བར་དོར་འཁྲུལ་པའོ། །འཁྲུལ་པ་ལྡོག་ཚུལ་ལྟར་ན་མ་ཡེངས་གནས་དག་ཏུ་གྲོལ་ནས་སངས་རྒྱའོ། །

དེ་ཡང་ངོ་བོ་ཀ་དག་སྤྲོས་པ་དང་བྲལ་བ་ལ། [307-page Dg]རང་བཞིན་ལྷུན་གྲུབ་ཡོན་ཏན་རྫོགས་ཚུལ་དུ་བྱུང་ཞིང༌། གཞི་མ་རྟོགས་པ་རྣམས་ལ་སྐྱོན་ལྷུན་གྲུབ་ཏུ་བྱུང་བའོ། །དེ་དག་དངོས་གཞི་དྲུག་པོ་རེ་རེའི་སྟེང་ནས་དབང་པོ་རྣོན་པོས་གྲོལ་ཡང་སྲིད་པ་མ་འགགས་གྲོལ་ལུགས་དྲུག་པོའི་སྟེང་དུ་གྲོལ་བའི་སྒོ་དང་བདུན་ནོ། །ཡས་འཁྲུལ་ནས་འཁྲུལ་པ་ལྡོག་མ་ཤེས་པས་རིམ་པ་དྲུག་པོ་བཞིན་དུ་རིམ་པས་འཁྲུལ་ཏེ། མ་དག་པའི་སྒོ་ཞེས་བྱ་སྟེ། འཁྲུལ་པ་རགས་པར་སོང་བ་ལས། རྫུས་སྐྱེས་དང་འོད་ཀྱི་སྒོ་ང་ལས་སྐྱེས་ཏེ་ལུས་གྲུབ་བོ། །རིམ་གྱིས་པ་བར་དོ་ནས་གྲོལ་བ་ཡང་བརྟན་པ་ཐོབ་ཅིང་ཤེས་རབ་ཀྱི་རྩལ་རྫོགས་ནས་གྲོལ་ལུགས་བདུན་པོ་དེར་ངེས་ལ། དེར་རྟོགས་པ་མ་སྐྱེས་ཤིང་གོམས་པ་ཡུལ་ཐུང་བའི་དབང་པོ་ཐ་མ་ནི། དེར་ས་མ་ཟིན་པས་སྲིད་པའི་བར་དོ་ཤར་ཏེ། ཕྱི་མའི་སྣང་བ་ལ་ཐུག་པའོ། །དེས་ན་འཁྲུལ་གཞི་དང༌། གྲོལ་གཞི་གཉིས་ཀ་ལྷུན་གྲུབ་ཀྱི་སྒོ་ལ་ཐུག་པས་ལེགས་པར་རྟོགས་པར་བྱའོ། །

#### 2.9.1.2.3 འཆར་ནུབ་སྣང་ཚུལ་གྱི་འཐད་པ་དགོད་པ།

གསུམ་པ་འཆར་ནུབ་སྣང་ཚུལ་གྱི་འཐད་པ་དགོད་པ་ལ་གཉིས་ཏེ། འདི་དང༌། བར་དོའོ། །

##### 2.9.1.2.3.1 ཚེ་འདིར།

ཚེ་འདིར་[page My-160b]གང་ཟག་བརྩོན་འགྲུས་ཅན་གྱིས་ཉམས་སུ་བླང་དུས་ན། གཞི་དེ་སྙིང་ག་ན་གནས་པའི་ནང་གདངས་གཞི་སྣང་གི་ཆ་འོད་རྩ་དང་ཕྱིའི་ནམ་མཁའ་ལ་སྣང་སྟེ་མ་དག་པ་འཁོར་བའི་སྒོ་ཆོས་[page Ad-421]ཉིད་མངོན་སུམ་གྱི་དུས་ན་གཙོ་ཆེར་སྣང་སྟེ། འོད་སྣང་དང༌། ཕྱིའི་ས་རྡོ་ནང་གི་རྟོག་ཚོགས་ལ་སོགས་པ་དབང་པོ་ལ་ཤར་བའོ། །ཡེ་ཤེས་ཀྱི་སྒོ་ལམ་ཉམས་སུ་ལེན་དུས་ཀྱི་སྣང་བ་དང་ཤེས་པའི་ཉམས་རྣམས་སོ། །འོད་ལྟར་ཤར་བ་ཉམས་གོང་འཕེལ་དུ་སྣང་བའོ། །སྐུ་ལྟར་ཤར་བ་རིག་པ་ཚད་ཕེབས་སོ། །ཆོས་ཉིད་ཟད་པའི་དུས་ན་གཉིས་མེད་དང་མཐའ་གྲོལ་ལྟར་ཤར་བའོ། །ཐུགས་རྗེ་ལྟར་ཤར་བ་དེ་ཐམས་ཅད་ཀྱི་དུས་ན་ནང་གི་ཤེས་རབ་དང་སྙིང་རྗེ་འཆར་བ་རྣམས་སོ། །དེ་དག་རྫོགས་ནས་ཕྱིའི་གཞི་སྣང་ངོ་བོ་ལ་ཐིམ་པས་མ་གཞི་ཐོག་ཏུ་གྲོལ་བའོ། །

##### 2.9.1.2.3.2 བར་དོ།

བར་དོ་ལ་དང་པོ་གཞི་དེ་ཀ་དག་གི་སྣང་བར་ཤར་ནས། གཞི་སྣང་གི་ཆ་འོད་གསལ་དུ་ཤར་ནས། ལྷུན་གྲུབ་ཀྱི་སྣང་བ་ལས་སྐུ་ལྟར་ཤར་བ་ཚོམ་བུའོ། །ཡེ་ཤེས་དང་འོད་ལྟར་ཤར་བ་བཞི་སྦྱོར་རོ། །ལྷུན་གྲུབ་རིན་[308-page Dg]པོ་ཆེའི་སྣང་བ་ལ་དག་པ་ཡེ་ཤེས་དང༌། མ་དག་པ་འཁོར་བའི་སྒོ་གཉིས་སོ། །རང་ངོ་ཤེས་ན་ཐུགས་རྗེ་དང༌། གཉིས་མེད་དང༌། མཐའ་གྲོལ་ལྟར་ཤར་ནས། རྩལ་གཞི་ལ་ཐིམ་སྟེ་གྲོལ་བའོ། །དེ་ལྟར་གཞི་ལ་གཞི་སྣང་ཡོད་པས་ཉམས་སུ་ལེན་དུས་དང༌། བར་དོ་དང༌། ཐོག་མ་སེམས་ཅན་དུ་འཁྲུལ་དུས་གང་ཡིན་ཡང་འཆར་ཚུལ་བརྒྱད་ཀྱི་སྣང་བ་འབྱུང་བའི་གནད་དེ་ཡིན་ནོ། །སངས་རྒྱས་དང་སེམས་ཅན་ཡང་སྣང་བ་རང་ངོ་ཤེས་མ་ཤེས་ཙམ་སྟེ། འཁོར་འདས་རིག་པར་རྒྱུ་གཅིག་པ་ལག་པའི་ལྟོ་རྒྱབ་བཞིན་ནོ། །ད་ལྟའི་སྣང་བ་འདི་ཡང་མ་དག་པའི་སྒོ་ལ་སྣང་བ་སྒྱུ་མའི་དཔེ་བརྒྱད་ཙམ་ལས། ཕྱི་ནང་ཡུལ་མེད་[page Ad-422]གཞི་བྲལ་མཉམ་པ་ཕྱལ་ཕྱལ་བ་ཅིག་ལས། སྤང་མི་དགོས། བླང་མི་དགོས་སྣང་བ་གཞན་ཤར་དུས་རྗེས་མེད་རང་ལོག་ཆེན་པོ། གཉིད་སངས་པས་རྨི་ལམ་ལོག་པ་ལྟར། གཞི་གྲོལ་ལ་རང་ལོག་སྟེ་ཡེ་སྟོངས་ལ་ཡང་སྟོངས་ཅིག་ཏུ་འགྲོ་བས་གནད་[page My-161a]གཅིག་ལེགས་པར་རྟོགས་ནས་ཚེགས་མེད་པར་རྒྱ་གྲོལ་ལ་འགྲོ་བ་ཡིན་ནོ། །

### 2.9.1.3 དང་པོའི་གཞི་ལ་ཐིམ་ཚུལ་བསྟན་པ།

གསུམ་པ་དང་པོའི་གཞི་ལ་ཐིམ་ཚུལ་བསྟན་པ་ནི། དེ་ལྟར་གཞི་ལས་ཤར་པའི་སྣང་བ་ཆེན་པོ་དེ་དག་རང་ངོ་ཤེས་སམ་མ་ཤེས་ཀྱང་རུང་སྟེ། ཤེལ་འོད་ནང་དུ་ཐིམ་པའམ། རྨི་ལམ་ཕྱི་མ་ཤར་དུས་སྔ་མ་ནུབ་པ་ལྟར་ཡོལ་གྱིས་སོང་སྟེ། སྣང་བ་གང་ཡང་མེད་པར་སོང་བ་ནི། ཡེ་གདངས་ནང་དུ་ལོག་པ་ལས། གཞན་དུ་སོང་བ་མེད་དེ། རྨི་ལམ་གཉིད་ཀྱི་ངང་དུ་ཡལ་བ་ལས་གཞན་དུ་མ་སོང་བ་བཞིན་ནོ། །ལྷག་པར་སད་དུས་རྨི་ལམ་ཤར་བ་ཤེས་པའི་ནང་དུ་ནུབ་པ་ལས་གཞན་གར་ཡང་མ་སོང་བ་བཞིན་ནོ། །ཐིམ་ལུགས་ཇི་ལྟ་བུ་སྙམ་ན། རིན་པོ་ཆེ་སྤུངས་པའི་རྒྱུད་ལས།

ཀྱེ་མ་གསུང་གི་རྡོ་རྗེ་ཉོན། །

དེ་ཀུན་སྐྱོན་ཡོན་འཆར་ཚུལ་ཏེ། །

རིག་པ་ཉིད་ཀྱི་ཡོན་ཏན་ནམ། །

རོལ་པའི་རྩལ་དུ་ཐིམ་ལུགས་བརྒྱད། །

ལྷུན་གྲུབ་ངེས་པ་མེད་པའི་གཞི། །

ཡོན་ཏན་ཚུལ་དུ་འདི་ལྟ་བུ། །

ཐུགས་རྗེ་ཉིད་ནི་ཐུགས་རྗེ་ལ། །

རང་གི་ངོ་བོ་རང་ཐིམ་པས། །

མ་བཞག་ཐོབ་པའི་ཚུལ་གྱིས་ནི། །

མཛད་པ་མེད་པའི་ཀློང་དུ་འདས། །

མི་མཛད་ཅི་ཡང་མ་ཡིན་པས། །

བྱེད་སྤྱོད་ཐམས་ཅད་མྱ་ངན་འདས། །

མ་བྱས་བྱེད་པར་སྣང་མེད་[309-page Dg]པས། །

འདུས་བྱས་རྣམས་ནི་དག་པའི་ཀློང༌། །

དེ་ཉིད་རང་ལ་རང་ཐིམ་པས། །[page Ad-423]

གཞན་དུ་སོང་བ་མ་ཡིན་ནོ། །

དཔེར་ན་ཉི་མའི་སྙིང་པོ་ལ། །

རང་གི་ཟེར་རྣམས་རང་ཐིམ་ལྟར། །

རང་གི་གདངས་དང་བཅས་པ་ཡིས། །

གཟིགས་སྣང་ཐམས་ཅད་མྱ་ངན་འདས། །

འདི་ཀུན་ཡོན་ཏན་རིན་པོ་ཆེ། །

སྐྱོན་ལ་མི་གནས་རང་སའོ། །

རང་འོད་རང་ལ་ཐིམ་པས་ནི། །

འདི་ཡང་ཡོན་ཏན་ཆེན་པོར་ཤར། །

རང་གི་ངོ་བོ་རྣམ་དག་པར། །

མཚན་མར་འཛིན་པའི་ཞེན་ཡུལ་འགགས། །

ཕྱི་རོལ་འབྱུང་བཞི་རགས་པར་ཡང༌། །

འདིར་མི་སྣང་སྟེ་ཞེན་པ་ལྡོག །

རང་དག་སྟོང་པ་ཆེན་པོ་ལས། །

ཁ་དོག་བདག་འཛིན་མྱ་ངན་འདས། །

འདི་ཡང་གཞན་དུ་སོང་བ་མེད། །

རང་གི་ངོ་བོར་རང་ཐིམ་པས། །

སྣང་བ་ཐམས་ཅད་མྱ་ངན་འདས། །

འོད་ཀྱི་དཀྱིལ་འཁོར་རང་ཐིམ་པས། །

[page My-161b]དཔེར་ན་ནམ་མཁའི་འཇའ་ཚོན་ཉིད། །

ནམ་མཁའ་ཉིད་ལ་རང་ཡལ་ལྟར། །

མི་འབྱེད་ཆེན་པོའི་ཀློང་དུ་ནི། །

འཛིན་ཆགས་ཐམས་ཅད་མྱ་ངན་འདས། །

འདི་ཡང་ཡོན་ཏན་རིན་པོ་ཆེ། །

ཡོན་ཏན་འཆར་ཚུལ་འདི་ལྟ་བུ། །

ཡེ་ཤེས་ཉིད་ལ་ཡེ་ཤེས་ཉིད། །

རང་གི་ངོ་བོར་རང་ཐིམ་པས། །

ཤེས་པའི་འཛིན་རྟོག་དྲན་བསམ་ནི། །

རང་གནས་མཉམ་པར་ཉིད་ཀློང་དུ། །

ཐམས་ཅད་གཉིས་མེད་མྱ་ངན་འདས། །

སོ་སོའི་ཡེ་ཤེས་སྣང་ཆ་ཡང༌། །

བྱས་པ་མེད་པའི་ཀློང་དཀྱིལ་དུ། །

ནུབ་པ་མེད་པར་མྱ་ངན་འདས། །

དེ་ཉིད་རང་ལ་རང་ཐིམ་པས། །

ཡེ་ཤེས་རོལ་པ་སྣ་ཚོགས་ཀུན། །

རང་ངོ་མ་ལ་ཐིམ་པ་ནི། །

དཔེར་ན་མ་པང་བུ་འཇུག་བཞིན། །

རང་གི་ཡེ་ཤེས་རང་ཡིད་ཆེས། །

རང་གི་རང་བཞིན་མྱ་ངན་འདས། །

འདི་ཡང་ཡོན་ཏན་[page Ad-424]རིན་པོ་ཆེ། །

ཡང་ནི་ཡོན་ཏན་ཐིམ་པའི་ཚུལ། །

སྐུ་ཉིད་སྐུ་ལ་རང་ཐིམ་པས། །

གཟུགས་ཀུན་མི་རྟོག་ཆེན་པོར་ནི། །

སྣང་བ་མེད་པར་མྱ་ངན་འདས། །

རགས་པས་བསྡུས་པའི་འབྱུང་བ་དང༌། །

ཕྲ་བས་བཟུང་བའི་མ་རིག་སོགས། །

འབྱེད་པ་མེད་པར་མྱ་ངན་འདས། །

སྐུ་རྣམས་རང་ངོར་ཐིམ་པས་ནི། །

ཤེས་པའི་འབྱུང་ཆ་ཕྱིར་མ་ཤོར། །

དཔེར་ན་བུམ་པའི་སྐུ་གཟུགས་བཞིན། །

ནང་གསལ་ཕྱི་ཡི་རྒྱུ་བ་རྣམས། །

རང་བཞིན་མེད་པ་གནས་[310-page Dg]སུ་དག །

འདི་ཡང་ཡོན་ཏན་རིན་པོ་ཆེ། །

ཡང་ནི་ཡོན་ཏན་འདི་ལྟ་བུ། །

གཉིས་མེད་གཉིས་མེད་རང་ཐིམ་པས། །

གྲངས་སུ་འཛིན་པའི་ཞེན་པ་རྣམས། །

ཉག་གཅིག་སྤྲོས་དང་བྲལ་བར་ནི། །

མི་གཉིསགཅིག་པའི་ཚུལ་དུ་ཡང༌། །

རང་ཐིམ་ཉིད་དུ་མྱ་ངན་འདས། །

གཉིས་སུ་སྣང་བ་རང་ཐིམ་པས། །

དཔེར་ན་ཆུ་བོ་ཆུ་བོ་ལ། །

ཐིམ་པ་བཞིན་ཏེ་དབྱེར་མི་ཕྱེད། །

དབྱེར་མེད་ཆེན་པོར་མྱ་ངན་འདས། །

འདི་ཡང་ཡོན་ཏན་རིན་པོ་ཆེ། །

མ་འགགས་ཡོན་ཏན་འདི་ལྟ་བུ། །

མཐའ་གྲོལ་ཉིད་ནི་མཐའ་གྲོལ་ལ། །

རང་གི་ངོ་བོ་རང་ཐིམ་པས། །

སྐུ་གསུམ་འཛིན་པའི་རང་རྒྱུད་ཀུན། །

ལུས་རྣམས་ཟད་པར་མྱ་ངན་འདས། །

མཐའ་ཉིད་རང་དག་རང་ཐིམ་པས། །

དཔེར་ན་ནམ་[page My-162a]མཁའ་ནམ་མཁའ་ལ། །

ཐིམ་པ་བཞིན་ཏེ་ངོས་བཟུང་མེད། །

མི་བཞིའི་རྟོག་ཞེན་རང་འགགས་ནས། །

མི་གནས་ཆེན་པོར་མྱ་ངན་འདས། །

འདི་ཡང་ཡོན་ཏན་རིན་པོ་ཆེ། །

སྣང་བའི་ཡོན་ཏན་འདི་ལྟ་བུ། །

མ་དག་འཁོར་བར་རང་འཇུག་སྒོ། །

ངོ་བོ་ཉིད་ཀྱི་དག་སྒོ་ལ། །

སོང་བ་མེད་པའི་ཚུལ་[page Ad-425]དུ་ཐིམ། །

དཔེར་ན་སྦྲ་ཡི་ཆོན་ཐག་རྣམས། །

བརྟུལ་བས་དབུས་སུ་རང་འདུས་ལྟར། །

དབང་པོའི་སྤྱོད་ཡུལ་མྱ་ངན་འདས། །

འདི་ཉིད་ཡོན་ཏན་རིན་པོ་ཆེ། །

འདི་ལྟར་ཡོན་ཏན་ཆ་རྫོགས་པ། །

དག་པའི་ཡེ་ཤེས་ཉིད་ཀྱི་སྒོ། །

ངོ་བོ་ཉིད་ལ་རང་ཐིམ་པས། །

སྐུ་དང་ཡེ་ཤེས་མྱ་ངན་འདས། །

དཔེར་ན་སེང་གེ་གངས་ཟིན་བཞིན། །

མི་ལྡོག་འཇིགས་མེད་གདེང་རྣམས་རྙེད། །

འདི་ཡང་ཡོན་ཏན་རིན་པོ་ཆེ། །

འདི་ལྟར་ཡོན་ཏན་འབྱུང་ཚུལ་གྱི། །

གཅིག་པར་གནས་པའི་ཡེ་ཤེས་ས། །

མ་བཙལ་རང་གིས་རང་རྙེད་པར། །

སྔོན་ནས་དེ་ཡི་རང་བཞིན་ནོ། །

{ཅེས་}[[16]](#footnote-16)སོ། །

ཚུལ་འདི་གསང་བ་སྙིང་ཐིག་གི་དཀའ་བའི་གནས་ཏེ། རྒྱུད་དང་མན་ངག་ན་གསལ་བར་གསུངས་ཀྱང༌། བོད་འདིར་སྔོན་ཆད་སློང་ནུས་པ་ཙམ་མ་བྱུང་བས། ཁོ་བོས་ཤིན་ཏུ་གསལ་བར་ཕྱེ་ནས་བསྟན་པས། ཕྱིན་ཆད་གནད་འདི་ཤེས་པ་བྱུང་ན་ཡི་གེ་འདིའི་མཐུར་ཤེས་པར་བྱའོ།། །།

## 2.9.2 ཀུན་ཏུ་བཟང་པོའི་གྲོལ་ཚུལ།

གཉིས་པ་ཀུན་ཏུ་བཟང་པོའི་གྲོལ་ཚུལ་ལ་གསུམ་སྟེ། གཞི་སྣང་མཐོང་བའི་སྐད་ཅིག་ལ་གྲོལ་བའི་ཚུལ། གྲོལ་ནས་དབྱིངས་ན་བཞུགས་པའི་ཚུལ། དེ་ལས་[311-page Dg]གཞན་དོན་མཛད་པའི་ཚུལ་ལོ། །

### 2.9.2.1 གཞི་སྣང་མཐོང་བའི་སྐད་ཅིག་ལ་གྲོལ་བའི་ཚུལ།

དང་པོ་ནི། ཐོག་མའི་དབྱིངས་ལས། ནང་གདངས་ཕྱིར་ཤར་{སྟེ།}[[17]](#footnote-17) ཐུགས་རྗེ་རིག་པ་རང་མ་རིག་པའི་ཆར་སྐྱེས་ཙམ་དེ་གཞི་སྣང་ལ་ཁ་ཕར་བལྟས་པས། རང་གི་སྣང་བ་ཡིན་པར་ཚུར་རིག་པའི་སྐད་ཅིག་ལ། མ་རིག་པ་རང་དག་ནས་གཞི་སྣང་ལྷུན་གྲུབ་ཀྱི་འཆར་ཚུལ་ནང་ཐིམ་ཀ་དག་གི་ས་ལ་རང་སར་གནས་སོ། །དེ་ཡང་སྐད་ཅིག་[page Ad-426]ལ་རང་སྣང་དུ་བྱེ་བྲག་ཕྱེད་པས། སྐད་ཅིག་ལ་སངས་རྒྱས་ཏེ། སྔོན་རོལ་པའི་སྟོན་པར་བྱོན་པ་ནི། [page My-162b]ཐལ་འགྱུར་ལས།

དེ་ལྟར་འཁོར་འདས་ཐོག་མཐའ་ལས། །

སངས་རྒྱས་འཁྲུལ་པར་མ་གྱུར་པས། །

གཞི་ལས་འཕགས་པའི་དབང་པོ་ཡིས། །

རང་སྣང་རང་བཞིན་མེད་པར་ཤེས། །

རྟོག་དཔྱོད་ཡིད་རྣམས་ཕྱིར་མ་ཤོར། །

འགྱུ་བ་རང་ཐག་ཆོད་པའོ། །

{ཅེས་}[[18]](#footnote-18)པ་དང༌། དགོངས་པ་བཀའ་བསྒྲོས་རྒྱུད་ལས།

དེ་ཚེ་ཀུན་བཟང་ཆོས་དྲུག་གིས། །

གཞི་ཤེས་མ་རིག་དྲུག་བཅོམ་ནས། །

ཉུག་ཙམ་ལས་ནི་ཡིད་ཙམ་སྟོངས། །

རིག་ཙམ་བྱུང་བས་རིག་འགྲིབས་རླག །

སལ་གྱིས་གསལ་བས་མུན་སོང་སངས། །

ཝལ་གྱིས་བྱུང་བས་འཐིབས་པ་མེད། །

སྒྲོ་སྐུར་བྲལ་བས་མ་རིག་དང༌། །

འགྱུར་བ་མེད་པས་ནམ་མཁའ་འདྲ། །

དེ་ཡང་རྡོ་རྗེ་སེམས་དཔའ་ཉོན། །

འཁྲུལ་པ་མ་རིག་ལོག་བཅོམ་པས། །

ལུང་མ་བསྟན་པ་རང་རླག་སྟོངས། །

བེམས་རིག་ཕྱེད་པས་གཞི་དང་ཕྲད། །

དེ་ཕྱིར་མ་རིག་མུན་པ་སངས། །

རི་བོ་ཏ་ལར་ཉི་ཤར་འདྲ། །

{ཅེས་}[[19]](#footnote-19)པ་དང༌། རང་བྱུང་བདེ་བ་འཁོར་ལོའི་རྒྱུད་ལས།

ཉུག་ཙམ་ལས་ནི་རིག་བྱུང་ནས། །

ཝལ་གྱིས་གསལ་ནས་སྒྲོ་སྐུར་བྲལ། །

{ཅེས་}[[20]](#footnote-20)པ་དང༌། སྒྱུ་འཕྲུལ་ལས།

སྐད་ཅིག་གཅིག་གིས་བྱེ་བྲག་ཕྱེད། །

སྐད་ཅིག་གཅིག་གིས་རྫོགས་སངས་རྒྱས། །

{ཅེས་}[[21]](#footnote-21)སོ། །

དེ་འང་ཀུན་ཏུ་བཟང་པོས་དགེ་བ་རྡུལ་ཙམ་གཅིག་མ་བྱས་པར་གཞི་ཐོག་ནས་སངས་རྒྱས་པའོ་ཞེས་གྲགས་ཀྱང༌། དཔྱད་ན་རང་ངོ་ཤེས་པ་དེ་ཟག་མེད་རང་བྱུང་གི་དགེ་བ་རྒྱ་[page Ad-427]མཚོ་ཡིན་པས། ཚོགས་ཆེན་ཡེར་རྫོགས་པ་དང༌། ལུང་མ་བསྟན་གྱི་མ་རིག་པ་སངས་པས་སྒྲིབ་པ་ཡེའི་དུས་སུ་བཅོམ་སྟེ། རང་སྣང་དུ་ཤེས་པས་མ་རིག་སངས་ལ། [312-page Dg]དེ་སངས་པས་ཉོན་མོངས་ཐམས་ཅད་སངས་ཏེ། མ་རིག་པ་སངས་པ་ལས་བྱུང་བའི་ཕྱིར་རོ། །དེ་ཙམ་ན་རང་གནས་ཀྱི་ཡོན་ཏན་མངོན་དུ་གྱུར་པས་སྐུ་དང་ཡེ་ཤེས་སུ་སངས་རྒྱས་པའོ། །གཞི་ཐོག་ནས་གྲོལ་ཟེར་བ་རྩིངས་ཏེ། གཞི་ལས་གཞི་སྣང་དུ་ཤར་དུས་གྲོལ་བས། གཞི་ལས་འཕགས་པའི་སྐད་ཅིག་ལ་གྲོལ་བའོ། །གང་དུ་གྲོལ་ན། གཞི་ཐོག་ཏུ་གྲོལ་ཟེར་བ་[page My-163a]ཡང་རྩིངས་ཏེ། མཐར་ཕྱིན་ལྷུན་གྲུབ་ཀྱི་ས་ལ་གྲོལ་བའོ། །གལ་ཏེ་གཞི་ཐོག་ཏུ་གྲོལ་ན་ཡང་ལྡོག་པར་འགྱུར་ཏེ། གཞི་དེ་འཁྲུལ་པ་འབྱུང་རུང་གི་ཆ་ནས་བཞག་པའི་ཕྱིར་ཏེ། འཁོར་འདས་ཀྱི་གཞི་ཡིན་པའི་ཕྱིར་རོ། །གྲོལ་ས་ཉིད་ནི་ཐོག་མའོ་ཞེས། གཞི་ཐོག་མ་ཡིན་ནམ་ཞེ་ན། གནས་ལུགས་ལ་ཐོག་མར་བཤད་པ་ཡིན་གྱི། དང་པོའི་གཞི་མ་ཡིན་ནོ། །མདོར་ན་རང་ངོ་ཤེས་དུས་དབྱིངས་ཀྱི་ཡོན་ཏན་མཐར་ཕྱིན་ཏེ། སྒྲིབ་པ་དང་བྲལ་བས་འབྲས་བུར་གྲོལ་བ་ཞེས་བྱའོ། །

དེས་ན་སྐུ་དང་ཡེ་ཤེས་ལ་སོགས་པའི་ཡོན་ཏན་འཆར་གཞིར་གནས་ཚད་ལ་དབྱིངས་ཀྱི་ཡོན་ཏན་ཞེས་བྱ་སྟེ། རིག་པ་ལ་ཡོད་ནི་ཡོད་ལ། མ་མངོན་པའི་ཕྱིར་རོ། །མཐར་ཕྱིན་དུས་སངས་རྒྱས་ཀྱི་ཡོན་ཏན་ཞེས་བྱ་སྟེ། མ་རིག་པ་སངས་ཤིང་སངས་སྟོབས་ཀྱིས་རང་ལ་ཡོད་པའི་ཡོན་ཏན་སྣང་ནས་རྒྱས་པའི་ཕྱིར་རོ། །ཡང་ན་གཞི་ལྷུན་གྲུབ་ཀྱི་སངས་རྒྱས་ཀྱི་ཡོན་ཏན་དང༌། །འབྲས་བུ་མངོན་གྱུར་གྱི་[page Ad-428]སངས་རྒྱས་ཀྱི་ཡོན་ཏན་ཞེས་ཁས་ལེན་པ་ཡིན་ནོ། །དེ་ལྟར་ཀུན་ཏུ་བཟང་པོ་སངས་རྒྱས་པ་དེ་ཡང༌། ཆོས་དྲུག་སྟེ། གཞི་ལས་འཕགས་པ། རང་ངོར་སྣང་བ། བྱེ་བྲག་ཕྱེད་པ། ཕྱེད་ཐོག་གྲོལ་བ། གཞན་ལས་མ་བྱུང་བ། རང་སར་གནས་པའོ། །དེ་དག་ཀྱང་རྒྱུ་ལས་མ་བྱུང་བའི་འབྲས་བུ། སེམས་ལས་མ་བྱུང་བའི་སངས་རྒྱས། ལུང་ལས་མ་བྱུང་བའི་མན་ངག་རང་ལས་བྱུང་སྟེ་སངས་རྒྱས་པའོ། །གདོད་མའི་གཞི་དང་གཞི་སྣང་འབྲས་བུར་གྲོལ་བ་ནི། རྟོགས་པའི་ཤེས་རབ་ཀྱིས་བྱེད་པ་སྟེ། སྒྲོན་མ་འབར་བའི་རྒྱུད་ལས།

གཞི་ཉིད་འབྲས་བུར་སྨིན་བྱེད་ཤེས་རབ་སྟེ། །

ཤེས་རབ་སྐུ་རུ་སྨིན་པ་ཡིས། །

ངོ་བོ་ཉིད་ཀྱི་ཆོས་སྐུ་དེ། །

ཡེ་ཤེས་ཆོས་ཀྱི་སྐུ་རུ་སྨིན། །

དེ་ཡིས་ཡེ་[313-page Dg]ཤེས་རྒྱུན་མ་ཆད། །

སྐུ་དང་ཡེ་ཤེས་ལྷུན་གྲུབ་གསལ། །

{ཅེས་}[[22]](#footnote-22)སོ། །

དེའི་དུས་སུ་ཤེས་བྱ་ཡུལ་སྣང་དུ་ཤར་བའི་རྣམ་པ་རང་ངོར་མཁྱེན་པས་རྣམ་པ་ཐམས་ཅད་མཁྱེན་པའི་སངས་རྒྱས་ཡིན་ལ། རང་ངོ་ནང་གསལ་དུ་[page My-163b]བཞུགས་ཏེ་ཆོས་ཉིད་ཀྱི་ངང་ལས། དཔྱོད་བྱེད་ཀྱི་སྤྲོས་པ་ཞི་བ་ནི་ཐམས་ཅད་མཁྱེན་པའི་སངས་རྒྱས་སོ། །དེ་ཡང་ཐམས་ཅད་ཤེས་ཀྱང་རང་ངོ་ཆོས་ཉིད་ལས་མི་གཡོ་བས། ནང་བཞུགས་ཀྱི་ཤེས་པ་དང༌། ཕྱིར་གཟིགས་ཀྱི་ཤེས་པའི་ཆ་ལ། རྣམ་པ་སྣང་མི་སྣང་གི་ཁྱད་ཀྱིས། ཐམས་ཅད་མཁྱེན་པའི་ཡེ་ཤེས་དང༌། རྣམ་པ་ཐམས་ཅད་མཁྱེན་པའི་ཡེ་ཤེས་ཞེས་བརྗོད་དོ། །དེ་གཉིས་ལྡོག་པ་ཐ་དད་ངོ་བོ་གཅིག་པས་ནང་བཞུགས་ལ་ཐམས་ཅད་མཁྱེན་པར་བརྗོད་པ་ཉིད་དོ། །

### 2.9.2.2 གྲོལ་ནས་དབྱིངས་ན་བཞུགས་པའི་ཚུལ།

གཉིས་པ་གྲོལ་ནས་དབྱིངས་ན་[page Ad-429]བཞུགས་པའི་ཚུལ་ནི། ཀ་དག་ལྷུན་གྲུབ་ཀྱི་ཡོན་ཏན་མངོན་དུ་གྱུར་བས་ཤེལ་འོད་ནང་དུ་བསྡུས་པ་ལྟར། རང་ངོ་ནང་གསལ་གཞོན་དུ་བུམ་པའི་སྐུར་བཞུགས་ཏེ། ཆོས་སྐུ་ཀ་དག་གི་ངོ་བོ་མཐའ་དབུས་མེད་པའི་དབྱིངས་དཔངས་མཐོ་བའི་ཀློང་ན། ལྷུན་གྲུབ་གཏིང་གསལ་གྱི་འོད་ལྔ་གཞལ་ཡས་ཁང་གི་བཀོད་པའི་ནང་ན། རིག་པའི་སྟོང་ཆ་ཆོས་ཉིད་ཀུན་དུ་བཟང་མོ་སྣང་ཆ་ཆོས་སྐུ་ཀུན་ཏུ་བཟང་པོའི་བཙུན་མོར་རང་གསལ་བ་ལ། ཐབས་དང་ཤེས་རབ་ཀྱི་དྲ་བས་རང་འབྲེལ་ཞིང༌། ཤེས་རབ་སྲོག་ཏུ་གྱུར་པའི་རྟ་ཤེས་བྱ་ཐམས་ཅད་ཤེས་བྱེད་དུ་གྲུབ་པས་བང་མགྱོགས་ཤིང༌། འོད་གསལ་ལྔའི་ནང་གདངས་མ་འདྲེས་ལ་མཉམ་པའི་རང་བཞིན་ཐང་ཡངས་ཏེ། དེ་ཉིད་ནུབ་པ་མེད་པས་གསང་བའི་ཉི་མ་དབྱིངས་ན་ཤར་རོ། དེའི་ཚེ་དབྱིངས་ཀྱི་འབྱུང་ལྔ་རང་ས་ན་བཀོད་པས་སྣང་བ་དང་འོད་ཀྱི་རང་གདངས་སུ་གསལ་ལ། གཏིང་གསལ་གྱིས་གདངས་ནུས་པ་མེད་ཅིང༌། ཡེ་ཤེས་ཀྱི་འོད་ལྔ་དབྱིངས་ན་ཟར་ཚགས་སུ་འཁྱིལ་ཏེ། དངོས་པོ་དང་མཚན་མ་ལྟར་མ་གྲུབ་པས་སྟོང་ལ། མེད་པ་ཕྱམ་ཆད་དུ་མ་སོང་བས་འབྲི་ལེགས་པ། ངོ་བོ་རང་བཞིན་ཐུགས་རྗེ་གསུམ་གྱི་རྒྱ་མདུད་གཅིག་ཏུ་འདྲིལ་ཞིང༌། རིག་པ་འོད་ཀྱི་ཁང་པ་ཅན། འོད་མཐའ་མེད་པའི་སྣང་བ་ལྷུན་སྟུག་པ། རྣམ་པར་གྲོལ་[314-page Dg]བའི་ཡེ་ཤེས་མཐའ་ཡས་པ་རྒྱལ་མཚན་རྩེ་མོ་སྟོབས་བཅུ་དང༌། མི་འཇིགས་པ་བཞི་[page My-164a]དང༌། སོ་སོ་རིག་པ་དང༌། མཚན་དང་། དཔེ་བྱད་ལ་སོགས་པ་རྟག་ཏུ་མི་ནུབ་པའི་རང་བཞིན། འོད་ཟེར་མཐའ་ཡས་པའི་སྒྲོན་མར་[page Ad-430]གསལ་བ། ཡེ་ཤེས་རང་སྣང་ལ་འཕེལ་འགྲིབ་མེད་པ། ཐུགས་རྗེ་ཆེན་པོས་ཕན་པར་བཞེད་པའི་ལམ་གཞན་དུ་མི་བསྒྲོད་དེ་རང་དོན་གསལ་བ། སྐུ་ལྔའི་མཆོད་རྟེན་ཡེ་ཤེས་ལྔའི་བང་རིམ་དང་བཅས་པ། དབྱིངས་ཆོས་ཉིད་ཀྱི་གདན་ལས་མི་གཡོ་ཞིང༌། ཐབས་ལ་མཁས་པའི་ཐུགས་རྗེ་ཆེན་པོའི་སྟོང་ལམ་ཕྱོགས་མཐའ་གཏུགས་པ་ཀུན་དུ་འཕྲོ་བས། སངས་རྒྱས་དང་སེམས་ཅན་ཐམས་ཅད་ཀྱི་བླ་མར་སྤྱི་ཕུད་སྔོན་གྱི་ཐོག་མར་བཞུགས་སོ། །དེ་ཡང་རང་ཤར་ལས།

ཀྱེ་སྐྱེས་བུ་དམ་པ་སྨྲ་བའི་སེང་གེ་ཁྱོད་ཉོན་ཅིག {།}[[23]](#footnote-23)རིན་པོ་ཆེ་རྣམ་པར་བཀོད་པའི་ཕུང་པོ་ནི་དཔངས་མཐོ། རིན་པོ་ཆེའི་གཞལ་ཡས་ཁང་ནི་བཀོད་ལེགས། རིན་པོ་ཆེ་རྣམ་པར་སྤྲས་པའི་བཙུན་མོ་ནི་རྒྱན་བཟང༌། རིན་པོ་ཆེ་རྣམ་པར་བཀོད་པའི་དྲ་བ་ནི་ཆ་སྙོམས། རིན་པོ་ཆེ་མཛེས་པའི་རྟ་ནི་བང་མགྱོགས། རིན་པོ་ཆེ་སྣ་ཚོགས་ཀྱི་བང་ལ་ཟད་པ་མེད་། རིན་པོ་ཆེ་སྣ་ལྔའི་ཐང་ནི་ཀུན་སྙོམས། རིན་པོ་ཆེ་གསང་བའི་ཉི་མ་ལ་འཆར་ནུབ་མེད། རིན་པོ་ཆེ་ཆུའི་པདྨ་མ་ལ་གོས་པ་མེད། རིན་པོ་ཆེ་མེའི་དཀྱིལ་འཁོར་བརྩེག་ལེགས། རིན་པོ་ཆེ་རླུང་གི་ཤེས་རབ་ལ་རྟོག་པ་མེད། རིན་པོ་ཆེ་སའི་དཀྱིལ་འཁོར་ཐེག་པ་ཆེ། རིན་པོ་ཆེའི་ནམ་མཁའ་ནི་མཐའ་དང་དབུས་མེད། རིན་པོ་ཆེ་འབར་བའི་འོད་ལ་འཆར་ནུབ་མེད། རིན་པོ་ཆེའི་ཟེར་གྱི་འཕྲེང་རྩར་ལེགས། རིན་པོ་ཆེ་སྟོང་པའི་དཀྱིལ་འཁོར་བྲི་ལེགས། རིན་པོ་ཆེ་མཐའི་རྒྱ་མདུད་གསུམ་པོ་ནི་འདྲིལ་ལེགས། རིན་པོ་ཆེ་གཏིང་གི་མུན་སེལ་ནི་ཡངས་ལ་ལྷུན་སྟུག {།}[[24]](#footnote-24)རིན་པོ་ཆེ་རྒྱལ་མཚན་གྱི་རྩེ་མོ་ལ་[page Ad-431]ནུབ་པ་མེད། རིན་པོ་ཆེའི་སྒྲོན་མ་འབར་བ་ནི་འོད་གསལ། རིན་པོ་ཆེ་གསང་བའི་ཡེ་ཤེས་ལ་འཕེལ་འགྲིབ་མེད། རིན་པོ་ཆེ་རྣམ་པར་འབྲེལ་བའི་ལམ་ལ་{བསྒྲོད་}[[25]](#footnote-25)དུ་མེད། རིན་པོ་ཆེ་སྐུ་གདུང་འབར་བའི་མཆོད་རྟེན་ནི་རྩེག་ལེགས། རིན་པོ་ཆེ་རྡོ་རྗེའི་གདན་ལ་འགྱུར་བ་མེད༌། རིན་པོ་ཆེ་སྟོང་པའི་[315-page Dg]ལམ་ལ་ཐུག་པ་མེད། དགོངས་པ་རང་གནས་ཀྱི་མན་ངག་ཏུ་བསྟན་པའོ། །

{ཅེས་}[[26]](#footnote-26)སོ།

འདི་དག་ཐིག་ལེ་གསང་སྐོར་དུ། ས་རིན་[page My-164b]པོ་ཆེ་སྣ་ལྔའི་མཆོད་རྟེན་ནི་རྩེག་ལེགས་ཞེས་པ་ལ་སོགས་དང་མཐུན་ནོ། །

### 2.9.2.3 དེ་ལས་གཞན་དོན་མཛད་པའི་ཚུལ།

གསུམ་པ་དེ་ལས་གཞན་དོན་མཛད་པ་ནི། དབྱིངས་ཀ་དག་ཆེན་པོ་ཆོས་ཀྱི་སྐུའི་ཞིང་དེ་ལས་མ་གཡོས་བཞིན་དུ། ལྷུན་གྲུབ་ཀྱི་སྒོ་ལས་སེམས་ཅན་གྱི་སྣང་ཚུལ་དང་བསྟུན་ནས་དོན་མཛད་དེ། ལྷུན་གྲུབ་ཀྱི་འོད་དང་སྐུའི་རྩལ་ལས་ལོངས་སྐུའི་སྣང་བ་བཀོད་ནས། དེ་ལས་ཚངས་ཆེན་གྱི་བསྐལ་བ་བཀོད་དེ། རང་བཞིན་སྤྲུལ་སྐུའི་སྣང་བ་དང༌། མ་དག་པ་འཁོར་བའི་སྒོ་ལས་འགྲོ་བའི་སྣང་བ་དང་མཐུན་པའི་སྟོན་པ་སེམས་ཅན་གྱི་གནས་རིས་ཁྱབ་པར་བསྟན་ནས། འཁོར་བ་སྟོང་པར་མཛད་དོ། །འདི་དག་ཐུན་མོང་གི་ཐེག་པར་ཡང་འབྱུང་སྟེ། རྒྱུད་བླ་མ་ལས།

འདུས་མ་བྱས་ཤིང་ལྷུན་གྱིས་གྲུབ། །

གཞན་གྱི་རྐྱེན་གྱིསརྟོགས་མིན་དང༌། །

མཁྱེན་དང་བརྩེ་དང་ནུས་པར་ལྡན། །

དོན་གཉིས་ལྡན་པའི་སངས་རྒྱས་ཉིད། །

ཐོག་མ་དབུས་མཐའ་མེད་པ་ཡི། །

རང་བཞིན་ཡིན་ཕྱིར་འདུས་མ་བྱས། །

ཞི་བ་ཆོས་ཀྱི་སྐུ་ཅན་ཕྱིར། །

ལྷུན་གྱིས་གྲུབ་ཅེས་བྱ་བར་བརྗོད། །

སོ་སོ་རང་གིས་རྟོགས་[page Ad-432]བྱའི་ཕྱིར། །

གཞན་གྱི་རྐྱེན་གྱིས་རྟོགས་མིན་པ། །

དེ་ལྟར་རྣམ་གསུམ་རྟོགས་ཕྱིར་མཁྱེན། །

ལམ་སྟོན་ཕྱིར་ན་ཐུགས་བརྩེ་བ། །

ནུས་པ་ཡེ་ཤེས་ཐུགས་རྗེ་ཡིས། །

སྡུག་བསྔལ་ཉོན་མོངས་སྤོང་ཕྱིར་རོ། །

དང་པོ་གསུམ་གྱིས་རང་དོན་ཏེ། །

ཕྱི་མ་གསུམ་གྱིས་གཞན་དོན་ཡིན། །

ཅེས་པ་དང༌། དེའི་འགྲེལ་པར།

དེ་ལྟར་ཤིན་ཏུ་རྨད་དུ་བྱུང་ཞིང་བསམ་དུ་མེད་པའི་ཡུལ་སངས་རྒྱས་ཉིད་དེ། གཞན་ལས་ཐོབ་པར་རང་ཉིད་སློབ་དཔོན་མེད་པར་རང་བྱུང་ཡེ་ཤེས་ཀྱིས་བརྗོད་དུ་མེད་པའི་རང་བཞིན་དུ་མངོན་པར་རྫོགས་པར་སངས་རྒྱས་ཏེ། དེའི་རྗེས་སུ་རྟོགས་པ་ལ་རྟོགས་པ་དང་མི་ལྡན་པ་{རྨུན་}[[27]](#footnote-27)ལོང་དུ་གྱུར་པ་གཞན་དག་ཀྱང་རྟོགས་པར་བྱ་བའི་ཕྱིར། དེའི་རྟོགས་པར་ལམ་སྟོན་པར་མཛད་པའི་ཕྱིར། བླ་ན་མེད་པའི་ཡེ་ཤེས་དང༌། ཐུགས་རྗེ་དང་ལྡན་པ་ཉིད་དུ་རིག་པར་བྱའོ། །

{ཅེས་}[[28]](#footnote-28)གསུངས་སོ། །

དེ་ལྟ་བུའི་སྟོན་པ་ནི་ཀུན་[316-page Dg]གྱི་སྔོན་[page My-165a]རོལ་ཏུ་བྱང་ཆུབ་བརྙེས་ནས། དུས་གསུམ་{ཀྱི་}[[29]](#footnote-29)སངས་རྒྱས་དང༌། ཁམས་གསུམ་གྱི་སེམས་ཅན་ཐམས་ཅད་ཀྱི་དོན་མཛད་པ་ལ། ཐོག་མ་དང་མཐའ་མ་མེད་པར་བཞུགས་པས་མངའ་དབང་རྫོགས་པའི་སྟོན་པ་ཀུན་ཏུ་བཟང་པོ་ཞེས་བྱའོ། །ཞིང་དང་མཛད་པ་ནི་ཆོས་ཀྱི་དབྱིངས་དང་ནམ་མཁའི་མཐའ་ཀླས་པར་སེམས་ཅན་དང་སངས་རྒྱས་ཀྱི་སྣང་བ་ཇི་ཙམ་པ་དེ་ཙམ་པ་ཡིན་ནོ།། །།

## 2.9.3 མ་རིག་སེམས་ཅན་གྱི་འཁྲུལ་ཚུལ།

དོན་གསུམ་པ་མ་རིག་པ་སེམས་ཅན་གྱི་འཁྲུལ་ཚུལ་ནི། ཐོག་མའི་གཞི་ལ་འཁྲུལ་པ་མེད་ཀྱང༌། གཞི་སྣང་དུ་ཤར་དུས་རང་ངོ་མ་རིག་པའི་ཤེས་པ་ལུང་མ་བསྟན་མ་རིག་པའི་རྩ་བ་ཅན་དེས། གཞི་སྣང་ལ་རིས་སུ་བཅད་པས་[page Ad-433]སེམས་ཅན་དུ་འཁྲུལ་ཏེ། མུ་ཏིག་འཕྲེང་བ་ལས།

ཁྱད་པར་ཆེན་པོའི་སྣང་བ་ལས། །

ཡོད་དང་མེད་པ་གཉིས་བྱུང་སྟེ། །

སྤྱི་ས་འཁྲུལ་གཞི་ཞེས་བྱ་སྟེ། །

མ་རིག་ཉིད་དང་སྦགས་པའི་ཕྱིར། །

ཤེས་བྱ་ཉིད་ཀྱང་དྲི་མར་སྣང༌། །

{ཅེས་}[[30]](#footnote-30)པ་དང༌།

ཆོས་སྐུ་ནམ་མཁའ་ལྟ་བུ་ལ། །

གློ་བུར་སེམས་ཅན་སྤྲིན་གྱིས་{སྒྲིབས།}[[31]](#footnote-31) །

མ་འཁྲུལ་པ་ཡི་ཆོས་ཉིད་ཀྱང༌། །

བློ་ལ་འཁྲུལ་པའི་ཚུལ་དུ་སྣང༌། །

རྒྱུ་རྐྱེན་དང་བཅས་སྐད་ཅིག་མ། །

{ཅེས་}[[32]](#footnote-32)པ་དང༌། རྡོ་རྗེ་སེམས་དཔའ་སྙིང་གི་མེ་ལོང་གི་རྒྱུད་ལས།

ཁམས་གསུམ་གྱི་སེམས་ཅན་དེ་དག་ཐམས་ཅད་ནི། གཞི་ཅི་ཡང་མ་ཡིན་པ་ལས་ཅིར་ཡང་འཁྲུལ་ལོ། །གཞི་དེ་ངོ་བོ་སྟོང་པ། རང་བཞིན་གྱིས་གསལ༌བ། ཐུགས་རྗེ་སེམས་ཅན་ལ་སྣང་ནུས་པའོ། །དེ་ལ་འཛིན་བྱེད་ཀྱི་ཤེས་པ་མ་རིག་པའི་ཆ་ལས་བྱུང་བ་དྲེད་ཙམ་ཅིག་འགྱུས་པ་ལས། ཤེས་པ་རྨུན་པོ་ཕ་གི་ལས་ང་བྱུང་ངམ། ང་ལས་ཕ་གི་བྱུང་སྙམ་པའི་ཤེས་པ་བྱུང་བ་ཙམ་གྱིས་འཁྲུལ་ལོ། །མ་རིག་པ་དེ་གཞི་ལ་མེད་དེ་ཉམས་སམ་རྣམ་པ་ལ་ཡོད་དོ། །རྣམ་པ་ལས་རྐྱེན་རྣམ་པ་བཞི་བྱུང་ངོ༌། །

དེ་ཡང་གཞི་འོད་ཁྱིམ་གྱི་ཚུལ་དུ་གནས་པ་ལས་རྒྱུ་རྐྱེན་ཞེས་བྱ་སྟེ། མ་རིག་པ་དངོས་སོ། །དེ་ལ་རྟོག་དཔྱོད་དུ་སོང་བས་བདག་པོའི་རྐྱེན་ཞེས་བྱའོ། །[page My-165b]དེ་ལ་ཡུལ་ཅན་དུ་བཟུང་བས་དམིགས་པའི་རྐྱེན་ཞེས་བྱ་སྟེ། དཔེར་ན་མེ་ལོང་ལ་སྐྱེས་བུའི་བྱད་བསྟན་པ་ལྟ་བུའོ། །དེ་གསུམ་དུས་མཚུངས་པས་དེ་མ་ཐག་པའི་རྐྱེན་ཞེས་བྱ་འོ། །[317-page Dg]དེ་རང་གི་གཞི་ཡིན་པ་ལ་རང་གིས་ངོ་མ་ཤེས་ཏེ་འཁྲུལ་ནས་ཁམས་གསུམ་འཁོར་བ་[page Ad-434]གྲུབ་བོ། །དེ་ལས་ཉོན་མོངས་པ་རགས་སུ་སོང་ནས་སེམས་ཅན་གྱི་གཟུགས་ཐ་དད་དུ་བྱུང་ངོ༌། །གཞི་དེ་ལྟ་བུ་ལས་འཁྲུལ་ལོ། །

{ཅེས་}[[33]](#footnote-33)སོ། །

དེ་ཡང་གཞི་སྣང་ལ་དཔྱོད་བྱེད་ཀྱིས་ཤེས་པ་བྱུང་དུས། རྒྱུ་བདག་ཉིད་གཅིག་པའི་མ་རིག་པ་རང་ངོ་མ་ཤེས་པའི་ཆ་ལས། རྐྱེན་བཞིའི་དམིགས་པ་མ་དག་པས་འཁྲུལ་ལོ། །ཚུལ་དེ་དག་བཀྲ་ཤིས་མཛེས་ལྡན་ལས།

དེ་ཡང་རྐྱེན་བཞི་ཡིས་འཁྲུལ་ཏེ། ཐ་མ་ཡང་རྐྱེན་བཞི་ལ་ཐུག་གོ །རྒྱུ་དམིགས་པ་ཅན་དུ་འཛིན་པའི་རྐྱེན་ལས། འབྲས་བུ་སྣ་ཚོགས་པའི་རྒྱུར་འཁྲུལ། བདག་པོ་ཡུལ་ཅན་དུ་འཛིན་པའི་རྐྱེན་ལས་མིང་སྣ་ཚོགས་སུ་འཁྲུལ། དམིགས་པ་བློ་ཅན་དུ་འཛིན་པའི་རྐྱེན་ལས་འབྲས་བུ་ལ་ཐུག་པ་མེད་པར་འཁྲུལ་ལོ། །དེ་མ་ཐག་པ་འཛིན་པ་ཅན་གྱི་རྐྱེན་ལས་སྣང་བ་སྣ་ཚོགས་སུ་འཁྲུལ་ལོ། །དེ་ནི་གསང་སྔགས་གཞིའི་འཁྲུལ་ལུགས་ཆེན་པོའོ། །དེ་ཡང་སྣང་ཐབས་ལ་མ་རིག་པའི་རྐྱེན་རང་ཀ་མ་དང་བཅས་ཏེ་སྣང་ངོ་། །མ་རིག་པ་དེ་ཡང་རྩ་བའི་ཉོན་མོངས་པ་ལྔ་དང་བཅས་ཏེ་རྟོག་ཚོགས་དུ་མ་བསྡུད་པའོ། །རྐྱེན་སྟོང་ཕྲག་དུ་མ་དང་བཅས་པ། སྣང་ཚུལ་དུ་མ་དང་བཅས་པ། སྣང་ཚུལ་གྱིས་འབྱམས་པའོ། །

དེ་ཡང་ལྷུན་གྲུབ་རིན་པོ་ཆེའི་གའུའི་གནས་ལུགས་ཀྱི་སྣང་བ་མ་འགགས་པ་ལས། གཞི་མ་འགྱུར་བར་སྣང་བ་འགྱུར་ཏེ། ཡུལ་དུ་མའི་རྗེས་སུ་འབྲེངས་ཏེ། ཐམས་ཅད་ལ་རྟོག་པའོ། །ཆོས་ཀྱི་སྐུའི་སྣང་བ་མ་འགྱུར་ཀྱང་། འཁྲུལ་པའི་སྣང་བ་ལ་འགྱུར་འགྱུར་ལྟར་བྱུང་བའོ། །རྡོ་རྗེ་སེམས་དཔའ་ལ་འཁྲུལ་བ་མི་མངའ་ཡང་། སེམས་ཅན་ལ་འཁྲུལ་པའི་[page Ad-435]ཚུལ་སྟོན་པའོ། །ཐ་མ་རང་གི་སྣང་བ་[page My-166a]རང་རྐྱེན་གྱི་གཞི་ལ་ཟློག་པའོ། །གཉིས་སུ་མེད་པའི་སྣང་བ་རང་ཤར་བར་མ་ཤེས་ཏེ། འཁྲུལ་པ་ལ་བདག་པོར་བཟུང་བས་བདག་པོའི་རྐྱེན། རང་རིག་པའི་འབྲས་བུ་རང་ཤར་བར་མ་ཤེས། རྒྱུ་ཉིད་ལྟོས་ཅན་དུ་བཟུང་བས་རྒྱུའི་རྐྱེན་ནོ། །ཡུལ་དང་ཤེས་པ་སྟོང་པར་ནི་མ་ཤེས། དམིགས་པ་ལ་ཡུལ་དུ་བཟུང་བས་དམིགས་པ་རང་[318-page Dg]ངོའི་རྐྱེན། དུས་ལ་ལྟོས་ནས་འོད་རང་བྱུང་བར་མ་ཤེས། དེ་མ་ཡིན་ལ་དེར་འཛིན་པའི་ཤེས་པ་བྱུང་ནས། མཚུངས་པ་དེ་མ་ཐག་པའི་རྐྱེན་ནོ། །

{ཅེས་}[[34]](#footnote-34)སོ། །

དེ་ཡང་དང་པོ་འཁྲུལ་པའི་རྒྱུ་མ་རིག་པ་གསུམ་སྟེ། རང་ངོ་མ་རིག་པའི་ཆ་ཙམ་ལས། གཟུང་འཛིན་དུ་མ་སྐྱེས་པས་དོན་གྱིས་མ་འཁྲུལ་ཞེས་བྱ་བ་དེ་འཁྲུལ་པར་སོང་སྟེ། མིང་མེད་མིང་དུ་སོང་བ་ལྟ་བུ་ནི་རྒྱུ་བདག་ཉིད་གཅིག་པའི་མ་རིག་པའོ། །དེ་ཉིད་ངོ་མ་ཤེས་ཙམ་ལྡོག་དེ་ལྷན་ཅིག་སྐྱེས་པའི་མ་རིག་པ་སྟེ་འཁོར་འདས་གཉིས་ཀྱི་སྣང་ཆར་བྱུང་བའོ། །དེ་ལྟར་ཡུལ་འོད་སྣང་ལ་བློས་གཉིས་སྣང་ཙམ་དུ་ཕྱེ་བའི་ཆ་ནས་མིང་དོན་བདག་ཏུ་རྟོག་པའི་ཆར་སོང་བས་ཀུན་བརྟགས་པའི་མ་རིག་པ་ཞེས་བྱའོ། །དེ་ལྟ་བུའི་རྒྱུ་དེ་ལས་རྐྱེན་ནི་བཞི་སྟེ། རྒྱུ་རྐྱེན་དེ་ལྟར་མ་རིག་པ་གསུམ་འདུས་པས་བྱས་ཏེ། སྐྱེས་བུ་གཟུགས་དང་ཡན་ལག་དང་ལྡན་པ་ལ་བྱད་རང་ཆས་སུ་འབྱུང་བ་ལྟ་བུའོ། །

དེ་ལས་དམིགས་པའི་རྐྱེན་མེ་ལོང་དང་འདྲ་བར་ཕྱི་ཡུལ་ལ་ཤར་བ་དང༌། དེ་ལ་བཞིན་ཡོད་པས་རྐྱེན་མེ་ལོང་གི་ནང་དུ་ཤར་བ་ལྟར། དམིགས་པའི་ཡུལ་རང་འོད་ཕྱིར་ཤར་བ་ལས། བདག་པོའི་རྐྱེན་མེ་ལོང་[page Ad-436]དང༌། བཞིན་དང༌། བདག་དངོས་སུམ་དུ་བཟུང་བས་བཞིན་དང་མེ་ལོང་དུ་རྟོག་པ་ལྟར། འོད་དང༌། རིག་པ་དང༌། ཆོས་ཉིད་གསུམ་དུ་རྟོག་པ་དང་བཅས་པས་བདག་པོའི་རྐྱེན་ཞེས་བྱའོ། །དེ་ལྟར་རྒྱུ་མ་རིག་པ་གསུམ་དུ་རྐྱེན་གསུམ་དུས་མཚུངས་པས། མཚུངས་པ་དེ་མ་ཐག་པའི་རྐྱེན་ཏེ། འཁྲུལ་པ་དངོས་སུ་བྱུང་བའོ། །རྐྱེན་བཞི་པོ་དེ་ཡང་གང་ཟག་གི་དུས་ན། རྒྱུ་སངས་[page My-166b]རྒྱས་དང་སེམས་ཅན་དུ་གཅིག་པས་སྤང་བླང་ལས་འདས་པའི་ཡེ་ཤེས་སུ་སོང་ཟིན་པས། རྒྱུའི་རྐྱེན་རང་སར་གྲོལ། ཡུལ་སྣ་ཚོགས་སུ་ཤར་བ་ཆོས་ཉིད་རང་སྣང་དུ་གྲོལ་བས། དམིགས་པའི་རྐྱེན་ཡུལ་ཐ་དད་པ་རང་སར་གྲོལ། དེ་ཡང་ངང་རང་བྱུང་གི་ཡེ་ཤེས་སུ་ཤར་ཅིང་གྲོལ་བས། བདག་པོའི་རྐྱེན་རང་སར་གྲོལ་བའོ། །དུས་ལ་ངེས་པ་མེད་པས་དུས་སྔ་ཕྱི་ཕན་ཚུན་གྱིས་འགལ་བས། མཚུངས་པ་དེ་མ་ཐག་པའི་རྐྱེན་རང་སར་གྲོལ་བའོ། །དེ་ལྟར་རྒྱུ་རྐྱེན་གཉིས་སུ་འཁྲུལ་པའི་རང་བཞིན་བྱས་པས། དེ་གཉིས་[319-page Dg]ཀྱི་སྨིན་སོ་ལུས་ཀྱིས་བྱས་པས་བསགས་པ་ཐ་དད་པར་འབྱུང་ལ། སེམས་ཀྱིས་རྒྱུ་བྱས་པས་འདུ་ཤེས་ཡུལ་ཐ་དད་པས། ཡུལ་སེམས་ཐ་དད་པར་འཁྲུལ་ཏེ། ལུས་སེམས་དང་བཅས་པ་དེ་ཡང་སྐད་ཅིག་མ་དང་པོ་ལ་འཁྲུལ་ལོ། །འདི་ཉིད་འཁོར་བའི་ཐོག་མ་ཡིན་ཏེ། ཐལ་འགྱུར་ལས།

འཁོར་བ་རྣམས་ཀྱི་ཐོག་མ་ནི། །

མི་འབྱེད་བྱས་མེད་རང་བཞིན་ལས། །

དམིགས་པར་འཛིན་པའི་ཡུལ་ཤར་ཏེ། །

རྟོག་འཛིན་ལས་ནི་ཐ་དད་སྣང༌། །

དམིགས་འཛིན་འབྲེལ་བ་བཅུ་གཉིས་སུ། །

འཁོར་བའི་ཐོག་མ་ཉིད་དུའོ། །

མ་རིག་གསུམ་གྱིས་འཁྲུལ་ཚུལ་ཏེ། །

རྒྱུད་ཅིང་[page Ad-437]འབྱེད་མེད་རྩ་བ་སྟེ། །

རང་ངོ་ཡིན་པར་མ་ཤེས་པས། །

འདི་ཡང་འཁོར་བའི་ཐོག་མའོ། །

{ཅེས་}[[35]](#footnote-35)སོ། །

དེའི་དུས་ན་རྟེན་འབྲེལ་བཅུ་གཉིས་ལུགས་འབྱུང་དུ་བྱུང་བ་ནི། ཐུགས་རྗེའི་རྩལ་རང་ངོ་མ་ཤེས་པས་མ་རིག་པ་གསུམ་བྱུང་བ་ནི་མ་རིག་པའོ། །རྐྱེན་བཞི་ནི་འཁོར་བ་འདུ་བྱེད་པའོ། །དེ་ལས་ལས་ཤེས་པ་རགས་པར་ཡུལ་གྱི་རྣམ་པ་སྤྱོད་པས་རྣམ་པར་ཤེས་པའོ། །དེ་ལས་ཐ་དད་ཀྱི་ལུས་དང་མིང་དུ་བྱུང་བ་ནི་མིང་དང་གཟུགས་སོ། །དེའི་ཁྱད་པར་ཁ་དོག་དང་འབྱུང་བ་སོ་སོའི་ཆ་གྲུབ་པ་ནི་སྐྱེ་མཆེད་དྲུག་གོ །དེ་ལས་ཡུལ་ལ་ལོངས་སྤྱོད་པ་ནི་རེག་པའོ། །དེ་ལས་དགའ་གདུང་བར་མ་གསུམ་སྐྱེ་བ་ནི་ཚོར་བའོ། །[page My-167a]དེ་ལས་བདེ་བ་ལ་ཆགས་ཤིང་སྡུག་བསྔལ་མི་འདོད་པའི་ཤེས་པ་ནི་སྲེད་པའོ། །དེ་ལས་ཡུལ་དང་དུ་ལེན་པས་ལེན་པའོ། །དེ་ལས་ལས་དང་ཉོན་མོངས་རྒྱས་ཏེ་ཕྱི་མའི་སྐྱེ་བར་འཕེན་པའི་ལས་འགྲུབ་པ་ནི་སྲིད་པའོ། །དེ་ལས་འགྲོ་བ་ཐ་དད་དུ་སྐྱེ་བ་ནི་སྐྱེ་བའོ། །དེ་ལས་དར་ལ་བབ་དང་རྒས་པ་དང་ཤི་བ་ནི་རྒས་ཤིའོ། །དེ་ཡང་དང་པོ་ནས་དེའི་བར་འཁོར་ལོ་བཅུ་གཉིས་ཀྱིས་འཁྲུལ་པའོ། །ཚེ་གཅིག་གིའང་འོད་གསལ་ནུབ་སྟེ་སྲིད་པ་བར་དོ་སྣང་རུང་གི་སྐད་ཅིག་དང་པོ་རང་ངོ་མ་ཤེས་པ་ནི་མ་རིག་པ་སྟེ། ཕྱི་དབུགས་ཆད་དུས་ཤི་བས། དེའི་བར་རྟེན་འབྲེལ་ལུགས་འཇུག་གོ །དེ་ནས་ཕྲ་རགས་ཀྱི་ཐིམ་ཚུལ་སྦུབས་འཕོ་བའི་རིམ་པ་རྣམས་ལུགས་བཟློག་སྟེ། འཁྲུལ་སྣང་སྟོངས་ནས་འཁོར་བ་རུ་ལོག་པ་ན། མྱ་ངན་ལས་འདས་[320-page Dg]པ་རང་བྱུང་གི་གནས་ལུགས་[page Ad-438]དང་པོ་ཀ་དག་གི་སྣང་བ་ཤར་བ་ནས། ཆོས་ཉིད་བར་དོའི་སྣང་བ་རྣམས་ནི་མྱ་ངན་ལས་འདས་པའི་རྟེན་འབྲེལ་མངོན་དུ་སྣང་བའོ། །དེས་རང་ངོ་མ་ཤེས་ན་ཡང་འཁོར་ལ། ཤེས་ན་གྲོལ་བས་འཁོར་བ་མྱང་འདས་སུ་གྲོལ་བ་ཞེས་བའོ། །དེའང་གཞི་དང་གཞི་སྣང༌། གཉིས་ཀ་མ་རིག་པ་མེད་ཀྱང༌། སྤྲིན་བཞིན་དུ་{བློ་}[[36]](#footnote-36)བུར་དུ་བྱུང་བས་རྐྱེན་བྱས། མ་དག་པ་འཁོར་བ་ལྟར་འཆར་བའི་སྒོས་རྒྱུ་བྱས་ཏེ། ཁམས་གསུམ་རིགས་དྲུག་སོ་སོར་འཁྲུལ་ལོ། །མུ་ཏིག་ཕྲེང་བ་ལས།

དེ་ལྟར་གནས་པའི་ཆོས་ཉིད་ལ། །

འཁྲུལ་པ་གདོད་ནས་མེད་པ་སྟེ། །

ཆོས་སྐུ་ནམ་མཁའ་ལྟ་བུ་ལ། །

{བློ་}[[37]](#footnote-37)བུར་སེམས་ཅན་སྤྲིན་གྱིས་བསྒྲིབས། །

{ཅེས་}[[38]](#footnote-38)པ་དང༌།

གཞི་སྣང་ཆེན་པོ་དེ་ཉིད་ལ། །

མ་རིག་པ་ཞེས་བརྟགས་མེད་པས། །

འཁྲུལ་པར་གྲུབ་པ་ཡོད་མ་ཡིན། །

ཞེས་སོ། །

{བློ་}[[39]](#footnote-39)བུར་དུ་ནན་གྱིས་བརྟགས་པས་མ་དག་པ་འཁོར་བའི་ཆོས་འབྱུང་བ་ནི། དེ་ཉིད་[page My-167b]ལས།

དེ་ལྟར་འཇིག་རྟེན་གསུམ་པོ་ཉིད། །

ཕུང་པོ་ལྔ་དང་དབང་པོ་ལྔ། །

ཡན་ལག་ལྔ་དང་དོན་སྙིང་ལྔ། །

ཡུལ་ལྔ་དང་ནི་ཉོན་མོངས་ལྔ། །

སེམས་ལྔ་ཡིད་ལྔ་རྟོག་པ་ལྔ། །

{བཟུང་}[[40]](#footnote-40)འཛིན་འཁོར་བ་ཉིད་དུ་གྲུབ། །

ཅེས་པ་དང༌།

ས་ཆུ་མེ་རླུང་ནམ་མཁའ་ཡང༌། །

འབྱུང་བ་ཆ་རྣམས་དེ་ལས་བྱུང༌། །

ལྷ་དང་ལྷ་མིན་མི་རྣམས་དང༌། །

དམྱལ་བ་བྱོལ་སོང་ཡི་{དགས་}[[41]](#footnote-41)རྣམས། །

ཆེན་པོ་དེ་ལས་ཡང་དག་བྱུང༌། །

འདོད་ཆགས་ཞེ་སྡང་གཏི་མུག་དང༌། །

ང་རྒྱལ་ཕྲག་དོག་ལ་སོགས་ནི། །

དེ་ཉིད་ལས་ནི་ཆོ་འཕྲུལ་འབྱུང༌། །

མ་རིག་སེམས་ཅན་ཡིད་རྣམས་དང༌། །[page Ad-439]

ཕུང་པོ་ཁམས་དང་སྐྱེ་མཆེད་དང༌། །

རྣམ་པར་ཤེས་པའི་ཚོགས་དག་དང༌། །

དབང་པོ་ལྔ་ལ་སོགས་པ་བྱུང༌། །

སྒྲ་དང་དྲི་དང་རོ་དང་ནི། །

རེག་བྱ་ཉིད་དང་འདོད་ཡོན་ནི། །

དེ་ཉིད་ལས་ཀྱི་རྒྱན་དུ་བྱུང༌། །

བསོག་དང་ཡ་མ་བརླ་དང་ནི། །

སྙིང་པོ་མེད་ལ་སོགས་པ་ཡང༌། །

དེ་ཡི་རྩལ་དང་རོལ་པར་བྱུང༌། །

ཀུན་གཞི་དང་ནི་ཉེར་ལེན་གྱི། །

ཤ་དང་ཁྲག་དང་ཆུ་སེར་དང༌། །

རུས་དང་ལྤགས་པ་བ་སྤུ་དང༌། །

བསགས་པའི་ལུས་རྣམས་དེ་ལས་བྱུང༌། །

{ཅེས་}[[42]](#footnote-42)སོ། །

དེའི་དུས་སུ་མ་རིག་པ་དྲུག་ཀྱང་རང་ཆས་སུ་[321-page Dg]བྱུང་སྟེ། རང་ཤར་ལས།

མ་རིག་པ་འདི་ལྟ་སྟེ། རྩ་བ་སེམས་ཀྱིས་མ་རིག་པ་དང༌། འཁྲུལ་པ་ཡུལ་གྱི་མ་རིག་པ་དང༌། འཁྲུལ་གཞི་གཞིའི་མ་རིག་པ་དང༌། འཛིན་པ་རྟོག་པའི་མ་རིག་པ་དང༌། བཅོས་པ་ལམ་གྱི་མ་རིག་པ་དང༌། མ་ཤེས་རྨོངས་པའི་མ་རིག་པ་དང༌། དེ་ལྟར་མ་རིག་པ་རྣམ་པ་དྲུག་ཏུ་བྱུང་སྟེ། རང་གི་སྣང་བ་མི་མཐོང་ངོ། །དེ་ཡང་འདི་ལྟ་སྟེ། རྩ་བ་སེམས་ཀྱི་མ་རིག་པ་ནི་ལྷན་ཅིག་སྐྱེས་པ་དངོས་ཡིན་ཏེ། རིག་པའི་ཡེ་ཤེས་ངོ་མ་ཤེས་ནས་འཁྲུལ་ཏེ། ང་ལ་ཡེ་ཤེས་ཀྱི་སྣང་བ་འདི་བྱུང་ངམ། ངའི་སྣང་བ་འདི་མིན་ནམ་སྙམ་པའི་ཤེས་པ་འབྱུང་སྟེ། སྙེམ་བྱེད་བྱུང་བ་དེ་ལྷན་ཅིག་སྐྱེས་པ་རྩ་[page My-168a]བའི་མ་རིག་པ་ཡིན་ཏེ། བདག་ཏུ་རྟོག་པའི་བློ་བྱུང་བས་འཁྲུལ་ལོ། །དེ་ནས་རིག་པ་ཡེ་ཤེས་ཀྱི་སྣང་བ་བསྒྲིབས་སོ། དེ་ནི་རྩ་བ་སེམས་ཀྱི་མ་རིག་པ་ཞེས་བྱའོ། །ད་ནི་འཁྲུལ་པ་ཡུལ་གྱི་མ་རིག་པ་སྟོན་ཏེ། འཁྲུལ་པ་ནི་གང་གིས་འཁྲུལ་ལོ། །

ཡུལ་ནི་སྔོན་འཇིག་རྟེན་མ་[page Ad-440]ཆགས་ཙམ་ན། དཔག་བསམ་གྱི་ཤིང་རྒྱས་པ་ཞེས་བྱ་བ། སངས་རྒྱས་གཞོན་ནུ་བུམ་པ་སྐུའི་བྱིན་རླབས་ལས་བྱུང་བའི་ཤིང་དང༌། སྒོ་ང་ལས་བྱ྄ུང་བའི་དྲོད་དང་རླན་ལས་བཙས་པ་ཞིག་ཡོད་པ་ལས། དེ་ལས་ཡིད་རང་བྱུང་གི་ཡེ་ཤེས་ཞེས་བྱ་བ་བསྐྱོད་པ་ལས་མི་མཇེད་ཀྱིས་འཇིག་རྟེན་ཆགས་སོ། །དེ་ནི་འཁྲུལ་པ་ཡུལ་གྱི་མ་རིག་པ་ཞེས་བྱའོ། །འཁྲུལ་གཞི་གཞིའི་མ་རིག་པ་ནི། འཁྲུལ་གཞི་རང་གིས་རང་མ་དག་པ་ལས་བྱུང་སྟེ། དང་པོ་རྒྱུའི་རྐྱེན་ཞེས་བྱ་བ་མ་རིག་པ་དངོས་བྱུང་སྟེ། གཞི་མ་ཤེས་མ་རིག་པའོ། །དེ་ལས་དམིགས་པའི་རྐྱེན་ཞེས་བྱ་བ་འཁྲུལ་པ་ཡུལ་གྱི་མ་རིག་པ་ལྟ་བུའོ། །དེ་ལས་བདག་པོའི་རྐྱེན་ཞེས་པ་ཤིང་ལ་ངར་འཛིན་བྱུང༌། དེ་ལས་མཚུངས་པ་དེ་མ་ཐག་པའི་རྐྱེན་ཞེས་བྱ་བ། ཤེས་པ་རགས་སུ་སོང་ནས་འཛིན་པས་བཟུང་བའོ། །དེ་ལས་ཉོན་མོངས་པ་རགས་སུ་སོང་ངོ༌། །དེ་ནི་འཁྲུལ་པ་གཞིའི་མ་རིག་པ་ཞེས་བྱའོ། །འཛིན་པ་རྟོག་པའི་མ་རིག་པ་ནི། དེ་ལས་ཉོན་མོངས་པའི་ཚོགས་དཔག་ཏུ་མེད་པ་བྱུང་ངོ༌། །

དེ་ཡང་འདི་ལྟ་སྟེ། འཛིན་པའི་ཡིད་དྲུག་བྱུང་ངོ༌། །[322-page Dg]མ་རིག་པ་དང་མཚུངས་པའི་ཡིད་དང༌། ཡིད་ཀྱི་རྣམ་པར་ཤེས་པའི་ཡིད་དང༌། ཀུན་ཏུ་ཚོལ་བའི་ཡིད་དང༌། གཏན་ལ་འབེབས་པའི་ཡིད་དང༌། རྣམ་པར་རགས་པའི་ཡིད་དང༌། ངེས་པར་འཇོག་པའི་ཡིད་དོ། །དེ་ཡང་འདི་[page My-168b]ལྟ་སྟེ། མ་རིག་པ་དང་མཚུངས་པར་ལྡན་པའི་ཡིད་ནི་འདི་ལྟ་སྟེ། རྩ་བ་མ་རིག་པ་དངོས་ཡིན་ལ། ཡིད་ཀྱི་འགྱུ་བ་དང་བཅས་པའོ། །དེ་ནི་མ་རིག་པ་དང་མཚུངས་པར་[page Ad-441]ལྡན་པའི་ཡིད་དོ། །ཡིད་ཀྱི་རྣམ་པར་ཤེས་པ་ནི་ཡུལ་ལ་ངའི་ཡིན་སྙམ་པའི་ཤེས་པས་བཟུང་བས། ང་དང་བདག་ཏུ་བཟུངབས་ཉོན་མོངས་པའི་དབང་དུ་སོང་བའི་ཕྱིར་ན་ཡིད་ཀྱི་རྣམ་པར་ཤེས་པ་ཞེས་བྱའོ། །གཏན་ལ་འབེབས་པའི་ཡིད་ཀྱིས་ནི། ཡུལ་ངའི་ཡུལ་ཡིན་ནོ་སྙམ་པའི་ཤེས་པས་བཟུང་བས་དེ་ལ་ཆགས་པ་སྐྱེས་པས་གཏན་ལ་འབེབས་པ་ཞེས་བྱའོ། །ཀུན་ཏུ་ཚོལ་བའི་ཡིད་ནི་ཡུལ་གྱི་དབང་དུ་སོང་ནས་ཉོན་མོངས་པ་ཕྲ་བ་ཐམས་ཅད་ཟླ་ལ་བསྡུད་པའོ། །དེའི་ཕྱིར་ཀུན་ཏུ་ཚོལ་བའི་ཡིད་ཅེས་བྱའོ། །རྣམ་པར་རགས་པའི་ཡིད་ནི་ཉོན་མོངས་པ་རགས་པོས་སྲོག་གཅོད་པ་དང༌། དམ་ཚིག་ཉམས་པའི་ལས་མང་པོ་བྱེད་པའོ། །ངེས་པར་འཇོག་པའི་ཡིད་ནི། དེ་རྣམས་ཀྱི་སྣང་བ་ལ་ངའི་ཡིན་སྙམ་པ་དང༌། གཞན་གྱི་ཡིན་སྙམ་པ་དེ་ནི་ངེས་པར་འཇོག་པའི་ཡིད་དོ། །དེ་ནི་འཛིན་པ་རྟོག་པའི་མ་རིག་པ་ཞེས་བྱའོ། །

བཅོས་པ་ལམ་གྱི་མ་རིག་པ་ནི། ཡིད་དྲུག་འདུས་ནས་ཡེ་ཤེས་ཀྱི་ལམ་{སྒྲིབས་}[[43]](#footnote-43)པ་སྟེ། དེ་ཡང་ཡིད་ཀྱིས་ཡེ་ཤེས་མི་མཐོང་ཞིང་གསལ་དུ་མི་སྟེར། ཡེ་ཤེས་ལ་རྟོག་པ་མེད། ཡིད་ལ་འགྱུ་བྱེད་ཡོད་པའི་ཕྱིར། སངས་རྒྱས་ཀྱི་ལམ་སྒྲིབ་པ་ཡིན་ནོ། །དེ་ནི་བཅོས་མ་ལམ་གྱི་མ་རིག་པ་ཞེས་བྱའོ། །མ་ཤེས་རྨོངས་པའི་མ་རིག་པ་ནི་རང་གི་སྣང་བའི་འོད་དུ་ཡོད་པ་མ་ཤེས་པས་ཡང་ནས་ཡང་དུ་འཁོར་བས་ན་འཁོར་བར་འཁོར་བའོ། །དེ་ནི་མ་ཤེས་རྨོངས་པའི་མ་རིག་པའོ། །དེ་ལྟར་མ་རིག་པ་དྲུག་ཏུ་[page My-169a]བྱུང་བས་ཡེ་ཤེས་ཀྱི་སྣང་བ་མ་ཤེས་པའོ། །

{ཅེས་}[[44]](#footnote-44)སོ། །

དེ་[page Ad-442]དག་ནི་མ་རིག་སེམས་ཅན་གྱི་འཁྲུལ་ཚུལ་ཏེ། ཐོག་མ་ལྷུན་གྲུབ་ལས་རང་ཤར་ཏེ། རང་ངོ་མ་ཤེས་པའི་རིག་པ་ནས། ཐ་མ་འཁྲུལ་[323-page Dg]པ་འགག་དུས་ཕྱི་མ་དག་རབས་ཆད་པོའི་དྲི་མ་གང་ཡིན་པ་དེ་འཁོར་བའི་ཐོག་མཐའ་ཡིན་གྱི་སངས་རྒྱས་པ་ཐ་མ་མ་ཡིན་ནོ།། །།

## 2.9.4 ལེའུ་རེ་རེའི་མཇུག་གི་སྨོན་ལམ།

ཐེག་པའི་མཆོག་རིན་པོ་ཆེའི་མཛོད་ལས། ལྷུན་གྲུབ་སྣང་ཚུལ་སྒོ་ལས་འཁོར་འདས་ཀྱི་གྱེས་མདོ་བསྟན་པ་སྟེ། རིམ་ཁང་དགུ་པའོ།།   །།

1. Nd: ཞེས་ [↑](#footnote-ref-1)
2. Nd: མཚམས་ [↑](#footnote-ref-2)
3. Nd: ཞེས་ [↑](#footnote-ref-3)
4. Nd: ཞེས་ [↑](#footnote-ref-4)
5. Nd: ཀྱང་ [↑](#footnote-ref-5)
6. Nd: ཞེས་ [↑](#footnote-ref-6)
7. Nd: ཞེས་ [↑](#footnote-ref-7)
8. Nd: ཀྱི་ [↑](#footnote-ref-8)
9. Nd: སྡེ་ [↑](#footnote-ref-9)
10. Nd: མཚམས་ [↑](#footnote-ref-10)
11. Nd: ཞེས་ [↑](#footnote-ref-11)
12. Nd: སྡེ་ [↑](#footnote-ref-12)
13. Nd: མཚམས་ [↑](#footnote-ref-13)
14. Nd: རིམ་གྱིས་ [↑](#footnote-ref-14)
15. Nd: ཞེས་ [↑](#footnote-ref-15)
16. Nd: ཞེས་ [↑](#footnote-ref-16)
17. Nd: ཏེ། [↑](#footnote-ref-17)
18. Nd: ཞེས་ [↑](#footnote-ref-18)
19. Nd: ཞེས་ [↑](#footnote-ref-19)
20. Nd: ཞེས་ [↑](#footnote-ref-20)
21. Nd: ཞེས་ [↑](#footnote-ref-21)
22. Nd: ཞེས་ [↑](#footnote-ref-22)
23. Nd: omits [↑](#footnote-ref-23)
24. Nd: omits [↑](#footnote-ref-24)
25. Nd: བགྲོད་ [↑](#footnote-ref-25)
26. Nd: ཞེས་ [↑](#footnote-ref-26)
27. Nd: དམུས་ [↑](#footnote-ref-27)
28. Nd: ཞེས་ [↑](#footnote-ref-28)
29. Nd: གྱི་ [↑](#footnote-ref-29)
30. Nd: ཞེས་ [↑](#footnote-ref-30)
31. Nd: བསྒྲིབས་ [↑](#footnote-ref-31)
32. Nd: ཞེས་ [↑](#footnote-ref-32)
33. Nd: ཞེས་ [↑](#footnote-ref-33)
34. Nd: ཞེས་ [↑](#footnote-ref-34)
35. Nd: ཞེས་ [↑](#footnote-ref-35)
36. Nd: གློ་ [↑](#footnote-ref-36)
37. Nd: གློ་ [↑](#footnote-ref-37)
38. Nd: ཞེས་ [↑](#footnote-ref-38)
39. Nd: གློ་ [↑](#footnote-ref-39)
40. Nd: གཟུང་ [↑](#footnote-ref-40)
41. Nd: དྭགས་ [↑](#footnote-ref-41)
42. Nd: ཞེས་ [↑](#footnote-ref-42)
43. Nd: བསྒྲིབས་ [↑](#footnote-ref-43)
44. Nd: ཞེས་ [↑](#footnote-ref-44)