[page Ad-378]

[295-page Dg]

3 མཇུག

# 3.1 མཇུག་གི་སྨོན་ལམ།[[1]](#footnote-1)

དེ་ལྟར་ལེགས་བཤད་རིན་ཆེན་ཁང་བཟངས་ཆོས་དབྱིངས་ནམ་མཁའི་མཐའ་ཀླས་པར༌། །

མ་ལུས་ཡོངས་བཀོད་འབྱོར་ཚོགས་རྒྱ་ཆེ་[page Ad-592]དཔག་མེད་ཆོས་ཀྱི་རྣམ་གྲངས་ཅན། །

ལུས་ཅན་སྐྱེ་དགུའི་རེ་བ་རྣམ་སྐོང་ཡིད་བཞིན་དབང་པོའི་ཆར་འབབ་པས། །

དཔལ་ལྡན་བཀྲ་ཤིས་ཉིན་མོར་བྱེད་དེ་ཀུན་དགའི་དགའ་སྟོན་འཕེལ་བར་བྱས། །

འཇིག་རྟེན་གསུམ་དུ་སྟོན་པས་ཆོས་ཀྱི་ཆར་ཕབ་པ། །

གང་རྣམས་སྣ་ཚོགས་གདུལ་བྱའི་རྗེས་འགྲོ་མཐའ་ཡས་ལྡན། །

དེ་དག་ནང་ནས་མཆོག་གསང་རྫོགས་པ་ཆེན་[page My-501a]པོའི་རྩེ། །

ངོ་མཚར་རྨད་བྱུང་ཡང་དག་ཕུལ་འདི་[547-page Dg]གསལ་བར་ཕྱེ། །

ཤེས་བྱའི་མཁའ་དབྱིངས་ཤིན་ཏུ་རྒྱ་ཆེ་ཆོས་ཚུལ་ཆུ་འཛིན་གནམ་གཡོགས་ཅན། །

ཀུན་མཁྱེན་བློ་མཚོའི་སྤྱོད་ཡུལ་གང་དེ་རིགས་ལྡན་འགྲོ་བའི་དབྱིངས་ཁྱབ་པ། །

རྡུལ་བྲལ་དྲི་མེད་ཉི་གཞོན་དམར་བས་བདག་བློའི་ཁང་བཟངས་མཛེས་གྱུར་ཏེ། །

ཤིན་ཏུ་རྟོགས་དཀའི་གནས་རྣམས་ཀྱང་ནི་རང་གཞན་ཀུན་གྱིས་མཐོང་བར་བྱས། །

གང་འདིའི་རང་བཞིན་མངོན་གྱུར་པ། །

རླབས་ཆེན་ཆུ་གཏེར་ཟབ་མོའི་གནས། །

སྔོན་མེད་ཡེ་ཤེས་གང་ཆེན་མཚོ། །

འཛིན་ཁྲིའི་གནས་ཀྱང་བསྐྱོད་པ་བཞིན། །

དཔལ་ལྡན་མཚོ་ཆེན་མི་འཁྲུགས་གང་དེ་མ་གཡོ་རྦ་རྒལ་རྙོག་པ་མེད། །

གཏིང་ཟབ་རྒྱ་ཆེ་རྟོགས་དཀའ་གང་དེ་དེ་རིང་བདག་བློའི་མངོན་དུ་གྱུར། །

རིག་འཛིན་རྒྱལ་བ་རྒྱ་མཚོ་གང་དེ་དགོངས་པ་དུས་གསུམ་འཕོ་འགྱུར་མེད། །

མ་ནོར་དོན་གྱི་སྙིང་པོ་གང་དེ་བདག་རྗེས་ཞུགས་ལ་ཐེ་ཚོམ་བྲལ། །

རྟོགས་དཀའི་རང་བཞིན་ཉི་ཟླའི་མདངས་བཀྲ་ཞིང༌། །

དོན་རྣམས་ཇི་བཞིན་དབང་པོའི་མངོན་སུམ་བཞིན། །

མ་[page Ad-593]ནོར་ཇི་བཞིན་ལེགས་པར་ཡོངས་བཤད་འདིས། །

དུས་གསུམ་རྒྱལ་བ་ཐམས་ཅད་མཉེས་བྱེད་ཡིན། །

མཁའ་འགྲོ་གྲུབ་པ་རིགས་འཛིན་དང༌། །

དམ་ཅན་རྒྱ་མཚོའི་ཚོགས་རྣམས་ཀྱང༌། །

འདི་ལ་དགྱེས་པའི་སྤྱན་དབྱེ་བས༌། །

བྱིན་གྱིས་རློབ་པར་བདག་གིས་ཤེས། །

ཟབ་ཅིང་རྒྱ་ཆེ་རྡོ་རྗེའི་གནས་ནི་ཀུན་གྱི་སྤྱོད་ཡུལ་མ་གྱུར་པ། །

ཤིན་ཏུ་རྣམ་བཀྲ་གསལ་བར་བྱས་པའི་རང་བཞིན་དྲི་མེད་ཁང་བཟངས་འདིས། །

འོད་གསལ་སྙིང་པོའི་བསྟན་པ་གང་འདི་ཡུན་རིངས་འཇིག་རྟེན་གནས་བྱེད་ཅིང༌། །

སྐལ་ལྡན་རྣམས་ཀྱི་ལམ་བཟངས་སྣང་བས་ཐར་གླིང་པདྨོ་རྒྱས་བྱེད་ཡིན། །

སྟོབས་ཆེན་དམ་པའི་གླང་པོ་གཟིམས་ལས་དེ་ཡི་གཞུང་ལུགས་མིག་ཟུམ་ལ། །

གནས་གཞན་གྲུབ་པའི་གོམ་ཚུགས་འཁྱོར་ཞིང་ཟབ་མོའི་གནད་[page My-501b]རྣམས་[548-page Dg]འཐོར་དོགས་ནས། །

རིང་པོར་མ་ཐོགས་བཀའ་ཡི་བསྡུ་བ་རིམ་ཁང་ཉི་ཤུ་རྩ་ལྔ་པར། །

སྙིང་པོའི་དོན་རྣམས་ཕྱོགས་གཅིག་བསྡུས་ནས་ཐུགས་ཀྱི་རྟེན་དུ་གུས་པས་བསྒྲུབས། །

ཐེག་མཆོག་མཉམ་པའི་ས་གཞི་ལ། །

འོད་གསལ་རྡོ་རྗེ་སྙིང་པོའི་རྩེ། །

རིམ་ཁང་ལྔ་ཕྲག་ལྔས་བརྒྱན་པ། །

ཟབ་ཅིང་རྒྱ་ཆེའི་བཀོད་པས་མཛེས། །

ཆོས་མཆོག་རིན་ཆེན་སྙིང་པོ་ལས་གྲུབ་པ། །

རང་བཞིན་རྫོགས་པ་ཆེན་པོའི་མཆོད་རྟེན་ནི། །

སྣང་སྲིད་འཁོར་འདས་ཞིང་ཀུན་ཐ་གྲུས་ཁྱབ། །

རྩེ་མོ་ལྷུན་མཐོ་ཆོས་དབྱིངས་ནམ་མཁས་ཀླས། །

འདི་ཡི་ཁོ་ར་ཁོར་ཡུག་ཕྱོགས་ཀུན་ན། །[page Ad-594]

སྣང་སྲིད་སྣོད་བཅུད་རབ་བཀྲའི་ལྟད་མོ་བྱེད། །

སྟེང་རྣམས་སྙིང་པོ་བྱང་ཆུབ་རྣམ་འཕྲུལ་ཞིང༌། །

ཆོས་རྣམས་གསལ་ལ་མ་འདྲེས་རྫོགས་པར་གནས། །

ཚུལ་དེའི་རྗེས་འགྲོ་ངོ་མཚར་རྨད་ཀྱི་ཆོས། །

ཐེག་མཆོག་མཛོད་ཀྱི་མཆོད་རྟེན་ཆེན་པོ་ཡང༌། །

ཚིག་དོན་རྣམ་བཀྲའི་བཀོད་པ་མཐའ་ཡས་ཤིང༌། །

ཟབ་ཅིང་རྒྱ་ཆེའི་སྣང་བས་མཁའ་དབྱིངས་ཁྱབ། །

རྒྱུ་འབྲས་ཐེག་པའི་ས་གཞི་ཡོངས་མཉམ་{བརྡལ་}[[2]](#footnote-2)བ་ཆེན་པོའི་ཞིང་ཁམས་སུ། །

བླ་མེད་ཐེག་པའི་རི་རབ་ལྷུན་མཐོ་དབང་བཞིའི་བུམ་པ་ཀུན་ནས་བཟླུམ། །

ཡང་ཟབ་གདམས་པའི་མགུར་ཆུ་བྲེ་དང་ཆོས་ཀྱི་འཁོར་ལོ་མཐའ་ཡས་ཤིང༌། །

གཞི་ལམ་འབྲས་བུའི་ཉི་ཟླའི་རླུང་བསྐྱོད་མེ་ཏོག་དྲིལ་བུའི་ཚར་དུ་{སྒྲེངས}[[3]](#footnote-3)། །

གདུགས་དཀར་རྩེ་མོ་རིན་ཆེན་ཏོག་ཡངས་ཤིང༌། །

སྐུ་དང་ཡེ་ཤེས་སྙན་པའི་བ་དན་མཛེས། །

ཚིག་དོན་མདངས་བཀྲ་ནོར་བུའི་ཆུ་འཕྱང་སྤྲས། །

ས་སྟེངས་རྒྱན་གྱུར་བཀྲ་ཤིས་ཕུན་ཚོགས་ཀྱེ། །

རླབས་ཆེན་ས་འཛིན་ཤིན་ཏུ་མཐའ་ཡས་རྩེ་མོ་ནམ་མཁའི་དབྱིངས་ན་གསལ། །

ཐག་གྲུ་རྒྱ་ཆེ་ཕྱོགས་བཅུའི་ཞིང་ཁམས་རྒྱ་མཚོའི་རྡུལ་ལས་འདས་གྱུར་ཅིང༌། །

ཆོས་དབྱིངས་ཇི་བཞིན་ནམ་མཁའི་དབྱིངས་ཁྱབ་བསྟན་པའི་མཆོད་རྟེན་བཀོད་ལེགས་པ། །

ཕྱི་རབས་[549-page Dg]དོན་དུ་བསོད་ནམས་[page My-502a]འདུན་སླད་ཀུན་མཁྱེན་ངག་གི་དབང་པོས་བཞེངས། །

འཛམྦུའི་གླིང་དུ་ཕྱི་རབས་མིས་{བསྒྲུབས་བརྟེན}[[4]](#footnote-4)། །

ཐེག་མཆོས་འདི་དང་མཚུངས་[page Ad-595]པ་གཞན་ཡོད་མིན། །

དེ་ཕྱིར་དཔག་མེད་ཆོས་ཀྱི་མཛོད་འདི་ནི། །

རྡོ་རྗེ་སྙིང་པོའི་བསྟན་པའི་སྲོག་ཤིང་ཡིན། །

དཔལ་མགོན་བླ་མ་ཤིན་ཏུ་མཉེས་བྱས་བརྒྱུད་པའི་བྱིན་རླབས་སྤྲིན་ཕུང་ལྡན། །

དབང་གི་ཆུ་བོ་རྒྱ་མཚོས་རྒྱུད་བརླན་བཤད་པའི་སྒྲོན་མེ་མ་ནུབ་ལ། །

ཟབ་ཅིང་རྒྱ་ཆེའི་མན་ངག་དང་ལྡན་སྙན་བརྒྱུད་སྙིང་པོ་བདག་ལ་བབས། །

དེ་ཕྱིར་སྙིང་ཏིག་བཀའ་གསང་རྒྱ་ཆེའི་བསྟན་པ་དེང་སང་ཁོ་བོས་འཛིན། །

རྒྱལ་བ་རིགས་འཛིན་{རྒྱུད་}[[5]](#footnote-5)པ་མ་ཉམས་ལ། །

སྙིང་པོའི་ལག་ལེན་མ་ནོར་མངོན་གསུམ་པ། །

ཇི་བཞིན་རྟོགས་ནས་དེ་བཞིན་སྨྲ་བྱེད་པས། །

རྒྱལ་བ་རྒྱ་མཚོ་དམ་ཅན་དགྱེས་སོ་ཀྱེ། །

ཟབ་དོན་བདུད་རྩིའི་ཆུ་རྒྱུན་{སྒྲེངས་}[[6]](#footnote-6)པ་དང༌། །

མཉམ་དུ་ཉོན་མོངས་གདུང་བ་ཞི་བྱེད་པས། །

འཁོར་བའི་མེ་ཚོགས་འཕུངས་པའི་འགྲོ་བ་ཀུན། །

ཞི་བདེ་བསིལ་བའི་ལམ་ལ་འདྲེན་པ་ལགས། །

འདི་ལ་ལྷ་དང་ལྷ་མིན་མི་རྣམས་དང༌། །

མཁའ་འགྲོ་དམ་ཅན་རྒྱ་མཚོའི་ཚོགས་རྣམས་ཀུན། །

དགྱེས་པའི་སྤྱན་འབྱེད་བཟང་པོ་མཛད་པའི་རིགས། །{}[[7]](#footnote-7)

ཚིག་དོན་ཆ་ཤས་འོད་དཀར་ནི། །

སྟོན་ཟླའི་མཛེས་པ་ལས་འགོངས་ཤིང༌། །

གཏི་མུག་མུན་པ་རྣམ་བསལ་ནས། །

བློ་གསལ་ཀུ་མུད་རྒྱས་པར་བྱེད། །

{པད་མ་}[[8]](#footnote-8)ཀུ་མུཏྟ་དང་{ཨུད་པ་}[[9]](#footnote-9)ལ། །

ནོར་བུ་རིན་ཆེན་འབར་བས་དཔལ་མངའ་བས། །

ཆ་ཡང་མི་མཚོན་མཛེས་པའི་བཀོད་སྤྲིན་ནི། །

བདག་བློའི་དབྱིངས་ན་གསལ་བས་སྣང་བར་བྱས། །

དོན་དམ་དེ་ཉིད་ཤིན་ཏུ་མཐའ་ཡས་ཀུན་རྫོབ་སྣང་བའི་{འཚམས་}[[10]](#footnote-10)ལས་འདས། །

མ་ལུས་མི་ལུས་ལུས་པ་མེད་པའི་འོད་གསལ་བདེ་གཤེགས་ཉི་མ་ནི། །

སྲིད་དང་ཞི་བའི་མཁའ་དབྱིངས་ཀུན་ཁྱབ་རང་བཞིན་གནས་པ་གང་ལགས་པ། །

དེ་ཀུན་དོནཟབ་[page Ad-596]རྨད་དུ་བྱུང་དེ་དེ་རིང་བདག་གིས་[550-page Dg]གསལ་བར་བྱས། །

ཆོས་ཚུལ་འདི་ནི་[page My-502b]ཐེག་མཆོག་རིན་ཆེན་མཛོད། །

ཚིག་དོན་རྣམ་བཀྲའི་རིམ་ཁང་བཀོད་མཛེས་ཤིང༌། །

རིམ་ཁང་རེ་ནའང་སྙིང་པོའི་དེ་ཉིད་ཀྱི། །

ཟབ་ཅིང་རྒྱ་ཆེའི་འབྱོར་ཚོགས་དཔག་མེད་ལྡན། །

འདི་ནི་ཡང་ཟབ་གནད་ཀྱི་ལྡེ་མིག་སྟེ། །

རྒྱུད་ལུང་མང་ངག་མཛོད་རྣམས་སྣང་བར་བྱེད། །

ཟབ་མོའི་དེ་ཉིད་ལྟ་བའི་མེ་ལོང་སྟེ། །

ཤེས་རབ་{པད་མ་}[[11]](#footnote-11)རྒྱས་བྱེད་ཉི་མ་ཡིན། །

དེ་སླད་དད་ལྡན་ཐར་པ་འདོད་རྣམས་ཀྱིས། །

རིན་ཆེན་མཛོད་འདིར་འཇུག་ལ་འབད་པར་གྱིས། །

མ་རིག་མུན་བྲལ་འོད་གསལ་མངོན་གྱུར་ནས། །

ཚེ་འདིས་སྲིད་གསུམ་རྒྱ་མཚོའི་ཕ་རོལ་འགྲོ། །

ཐེག་མཆོག་རིན་ཆེན་ཆོས་ཀྱི་མཛོད་འདི་ནི། །

རང་གཞན་གཞུང་ལུགས་རྒྱ་མཚོའི་མཐར་སོན་ཞིང༌། །

བློ་གྲོས་མཆོག་མངའ་ཀུན་མཁྱེན་བསམ་ཡས་པས། །

གངས་རི་ཐོད་དཀར་མགུལ་དུ་ལེགས་པར་སྦྱར། །

དགེ་བ་དེ་ཡིས་བདག་དང་འགྲོ་ཀུན་སེམས་ཀྱི་རྙོག་པ་རབ་ཞི་ནས། །

ཡེ་ཤེས་འོད་གསལ་ཉི་ཟླའི་རྗེས་འགྲོ་སོ་སོ་རང་གིས་རིག་ཞི་བ། །

རྣམ་ཀུན་མཆོག་ལྡན་རྡོ་རྗེ་རྩེ་མོ་ལྷུན་གྱིས་གྲུབ་པའི་གནས་ཐོབ་ནས། །

སྐུ་དང་ཡེ་ཤེས་འདུ་འབྲལ་མེད་པས་འགྲོ་ལ་ཕན་བདེ་བྱེད་པར་ཤོག །

ལེགས་བཤད་སྤྲིན་ཆེན་ཐོས་པའི་གློག་གི་ཕྲེང་བ་ཅན། །

ཡིད་མཁའི་ལམ་ནས་ཚིག་དོན་བདུད་རྩིའི་ཆར་བབས་པས། །

མ་ལུས་སྐྱེ་དགུའི་རེ་བ་རྣམས་སྐོང་དགེ་ཚོགས་ལོ་ཏོག་རྣམ་འཕེལ་ཞིང༌། །

རྒྱལ་བའི་འབྱོར་པས་འགྲོ་ཀུན་ཚིམ་གྱུར་སྲིད་{བཞིའི་}[[12]](#footnote-12)རྒུད་པ་སེལ་བར་ཤོག །

ཕྱོགས་རྣམ་ཀུན་གྱི་འབྱུང་བ་དང༌། །

ལུས་ཅན་ཇི་སྲིད་གནས་ཀྱི་བར། །

དམ་ཆོས་མཛོད་འདི་གནས་གྱུར་ཏེ། །

མཐའ་ཡས་ཕན་བདེ་འགྲུབ་པར་[page Ad-597]ཤོག །

འཇིག་རྟེན་ཀུན་དང་འགྲོ་བ་ཀུན། །

བདེ་ཞིང་འབྱོར་བས་ལྷ་ཡུལ་བཞིན། །

ཀུན་ཀྱང་ཐར་པའི་ལམ་ཞུགས་ཏེ། །

{ཕྱམས་}[[13]](#footnote-13)གཅིག་སངས་རྒྱས་འགྲུབ་པར་ཤོག །

སེམས་ཅན་མ་ལུས་སྲིད་ལས་རྣམ་རྒྱལ་ཏེ། །

འབད་པ་མེད་པར་མྱ་ངན་འདས་ཐོབ་ནས། །[551-page Dg]

འཁོར་བ་སྟོངས་ཤིང་ཞི་བའི་[page My-503a]ཚལ་རྒྱས་ཏེ། །

དོན་གཉིས་ལྷུན་གྲུབ་ཆོས་ཀྱི་རྒྱལ་པོར་ཤོག །

དགེ་མཆོག་གང་གིས་ཕན་བདེ་འབྱུང་བའི་གནས། །

སངས་རྒྱས་བསྟན་པ་དར་ཞིང་རྒྱས་པར་ཤོག །

དཔག་མེད་ཡོན་ཏན་རིན་ཆེན་དཔལ་འབར་བ། །

འོད་གསལ་སྙིང་པོའི་དམ་ཆོས་རྒྱས་པར་ཤོག །

ཚེ་མཐའ་ཡས་པས་འགྲོ་བ་དཔག་མེད་ཉེ་བར་ཞི་བའི་སར་འདྲེན་ཞིང༌། །

ནགས་ཚལ་མཚོ་གླིང་མེ་ཏོག་སྨན་ལྗོངས་ཀུན་ཏུ་བརྒྱན་པས་མཛེས་གྱུར་ལ། །

སྔོན་མེད་ཆོས་གཏེར་ཡོན་ཏན་མཆོག་སྤྱོད་སྤྱན་དང་མངོན་ཤེས་ཏིང་འཛིན་ལྡན། །

ཚངས་སོགས་ལྷ་དང་མིའམ་ཅིས་མཆོད་གྲགས་སྙན་རྔ་སྒྲས་གང་བར་ཤོག །

ཀུན་ཏུ་མཐའ་ཡས་འོད་ཟེར་སྟོང་ལྡན་བྱེད་པོའི་ལམ་ལས་རབ་འདས་པ། །

འཇིག་རྟེན་རྒྱན་གྱུར་བདུད་རྩིའི་མིག་དང་ཁྱུང་མཆོག་རྒྱལ་བས་རབ་བསྔགས་པའི། །

བཀྲ་ཤིས་གང་གིས་འགྲོ་ཀུན་མཛེས་གྱུར་བསྟོད་དབྱངས་མེ་ཏོག་ཆར་འབབ་པའི། །

དེ་སྙེད་ཞིང་དུ་ཆོས་ཚུལ་མཆོག་འདི་བཀྲ་ཤིས་རྒྱ་མཚོ་གང་བར་ཤོག །

དུས་གསུམ་བསྐལ་པ་ཞིང་གི་རྡུལ་དང་འགྲོ་བའི་ཀུན་ཏུ་རྟོག་པའི་གཞི། །

ཇི་སྙེད་རྒྱ་མཚོའི་རྡུལ་ལས་འདས་པར་ཕན་བདེའི་བསྐལ་པ་རྒྱ་མཚོ་སྙེད། །

མ་ལུས་ཡོངས་བཀོད་བདེ་དགའི་རྒྱ་མཚོས་བདག་གི་འཕྲིན་ལས་དེ་འདྲ་ཞིང༌། །[page Ad-598]

རྒྱལ་བ་རྒྱ་མཚོ་ཀུན་ནས་མཉེས་བྱེད་སེམས་ཅན་རྒྱ་མཚོ་སྨིན་བྱེད་ཤོག །

གང་རྣམས་ནམ་མཁའི་དབྱིངས་ལྟར་རྒྱ་ཆེ་ཡེ་ཤེས་ཏིང་འཛིན་རྒྱ་ཆེ་ཞིང༌། །

དཔག་ཡས་དགོངས་སྤྱོད་རྒྱ་མཚོ་རྒྱ་ཆེ་གཞན་དོན་བྱེད་པ་རྒྱ་ཆེ་ཞིང༌། །

འོད་གསལ་ཉི་ཟླའི་སྣང་བ་རྒྱ་ཆེ་ཞིང་དང་མཛད་པ་རྒྱ་ཆེ་ཞིང༌། །

མི་གཡོ་ཆོས་ཉིད་སྣང་བ་རྒྱ་ཆེ་ཆོས་དབྱིངས་རྒྱ་ཆེར་འཇུག་པར་ཤོག །

ཇི་ལྟར་མཚན་མོ་{དང་}[[14]](#footnote-14)པའི་ནམ་མཁའ་ལ། །

རི་བོང་འཛིན་ཟེར་ཅན་ཡང་འོད་འགྱེད་ཅིང༌། །

སྐར་ཚོགས་དབུས་ན་དཀྱིལ་འཁོར་གང་བ་ཡིས། །

མེ་ཏོག་{ཀུན་དའི་}[[15]](#footnote-15)ཚལ་རྣམས་རྒྱས་པ་[552-page Dg]བཞིན། །

བློ་གྲོས་མཁའ་ལ་སྙིང་པོའི་འོད་བརྒྱ་པ། །

རྣམ་[page My-503b]བཀྲ་ཡེ་ཤེས་གསལ་བའི་མདངས་འཕྲོ་བས། །

རྡོ་རྗེ་སྙིང་པོའི་ལམ་བཟངས་སྣང་བྱེད་ཅིང༌། །

སྐལ་བཟངས་བློ་ཡི་{པད་མོ་}[[16]](#footnote-16)རྒྱས་བྱེད་ཡིན། །

ཚུལ་འདི་ཐེག་མཆོག་སྙིང་པོའི་པད་ཚལ་ལས། །

རབ་འཁྲུངས་སྣ་ཚོགས་རང་གྲོལ་རྣལ་འབྱོར་པས། །

འོད་གསལ་སྙིང་པོའི་དོན་རྣམས་བསྟན་ནས་སོང༌། །

དྲི་མེད་འོད་ཟེར་སྟོང་ལྡན་དེ་སྐད་ལོ། །

རང་བཞིན་གསང་བའི་གནད་རྣམས་མ་ལུས་པ། །

སྐལ་ལྡན་རྣམས་ལ་མ་ནོར་མངོན་གསུམ་དུ། །

ཀློང་ཆེན་རབ་འབྱམས་བཟང་པོས་བསྟན་ནས་སོང༌། །

ཚུལ་ཁྲིམས་བློ་གྲོས་བཟང་པོ་དེ་སྐད་ལོ། །

ད་ལྟར་བཞུགས་དང་སླད་ཀྱིས་འབྱོན་པ་ཡི། །

ཕྱི་རབས་རྗེས་སུ་འཇུག་པའི་སྐལ་ལྡན་ལ། །

མཐར་ཐུག་དོན་གྱི་གནད་རྣམས་གདམས་ཟིན་གྱིས། །

བརྩོན་པས་ཉམས་སུ་ལེན་ལ་འབད་པར་མཛོད། །

གསང་བའི་གནས་ཀྱང་ཤིན་ཏུ་རྒྱ་[page Ad-599]ཆེ་ལ། །

རྒྱུད་ལུང་མན་ངག་ཡི་གེ་གྲངས་མང་ཞིང༌། །

རྡོ་རྗེའི་གནས་ཀྱང་{རླིང་}[[17]](#footnote-17)ཞིང་རྟོགས་དཀའ་བས། །

དེ་དག་དོན་འདུས་ཐེག་མཆོག་མཛོད་འདི་གཅེས། །

དཔལ་མགོན་བླ་མ་དམ་པ་མཉེས་བྱས་ཤིང༌། །

ཟབ་མོའི་གནས་རྣམས་མ་ནོར་འདིར་ཚང་ལ། །

ལུང་རིགས་མན་ངག་རྒྱ་མཚོའི་ཀློང་ཡངས་པས། །

ཟབ་ཅིང་རྒྱ་ཆེའི་གནས་འདི་མཆོག་ཏུ་འཕགས། །

ཕྱིན་ཆད་སྐལ་མེད་རྣམས་ལ་མི་བསྟན་ཅིང༌། །

ཐུན་མོང་མ་ཡིན་གྲུབ་མཐའ་གང་ཡིན་པ། །

དེ་ཀུན་ཚོགས་སུ་མ་གླེང་དམ་དུ་སྦོས། །

ཡི་གེ་འདི་ལ་བཅོས་སླད་མ་བྱེད་ཅིག །

མཛོད་འདི་དཔལ་ལྡན་སྔགས་ཀྱི་བདག་མོ་དང༌། །

གཟའ་ཡི་དགེ་བསྙེན་ཆེན་པོ་རཱ་ཧུ་ལ། །

དམ་ཅན་རྡོ་རྗེ་ལེགས་པ་སྐྱོང་ལ་གཏད། །

ཐུབ་པར་{བསྲུངས་ཅིག་}[[18]](#footnote-18)བཀའ་ཡི་བྱ་ར་གྱིས། །

འདི་ལས་{བརྩོམ་}[[19]](#footnote-19)གཞིའི་ཡི་གེ་ཐུ་བ་དང༌། །

མང་ཉུང་འདྲ་མིན་བསྲེ་བསླད་བྱུང་སྲིད་ན། །

དེ་ཡི་སྙིང་ཁྲག་རོལ་པའི་དགའ་སྟོན་མཛོད། །

དབུགས་ཆོད་མདངས་ཕྲོགས་མིག་འབྲས་ཐང་ལ་སྤྲུལ། །

རིགས་འཛིན་བཀའ་{བསྡོད་}[[20]](#footnote-20)རྒྱ་མཚོའི་[553-page Dg]ཚོགས་རྣམས་ཀྱིས། །

འདི་ལ་སྤྱོད་པའི་སྐལ་ལྡན་བྱིན་གྱིས་རློབས། །

[page My-504a]དེ་ཡི་འདོད་དགུ་ཡིད་བཞིན་རྫོགས་མཛོད་ལ། །

གདོད་མའི་གནས་སུ་མངོན་པར་བྱང་ཆུབ་ཤོག །

རབ་གསལ་བློ་གྲོས་དྲི་མ་མེད་ཅན་འཕགས་པའི་ལམ་གྱི་རྗེས་འགྲོ་བ། །

མང་ཐོས་ཡོན་ཏན་ཤིན་ཏུ་རྒྱ་ཆེ་ཚེ་གཅིག་བྱང་ཆུབ་འདོད་རྣམས་ལ། །

བླ་མེད་ཐེག་པའི་སྒོ་འདི་ཉེར་གནས་མཛོད་འདིས་ཕན་པ་འགྲུབ་འགྱུར་གྱིས། །

ཀླུ་མཆོག་རྣམས་ཀྱི་ནོར་བུའི་དཔལ་བཞིན་དད་བརྒྱའི་གཙུག་གི་རྒྱན་གྱུར་མཛོད། །[page Ad-600]

ལེགས་གསུངས་ཡོན་ཏན་དྲི་མ་མེད་ཅན་བླ་ན་མེད་པའི་ཐེག་པ་རྣམས་ཀྱི་རྩེ་མོའི་དཔལ། །

རྒྱལ་བའི་གསང་མཛོད་ཤིན་ཏུ་རྨད་བྱུང་འཇིག་རྟེན་ཀུན་ཏུ་འབྱུང་བར་དཀའ་བའི་རིན་ཆེན་མཛོད། །

སྐལ་བཟངས་རྣམས་ལ་སྣང་བར་གྱུར་འདི་ཨུ་དུམ་{འབར་བའི་}[[21]](#footnote-21)མེ་ཏོག་བཞིན་དུ་རྨད་བྱུང་སྟེ། །

གང་གིས་འདི་ཐོས་འཛིན་པར་གྱུར་རྣམས་སྲིད་པ་ཐ་མའི་བྱང་ཆུབ་སེམས་དཔའ་གྲགས་ཆེན་ཡིན། །

ཆོས་དཀར་སྣང་བ་ཤིན་ཏུ་རྒྱ་ཆེ་བཀྲ་ཤིས་ཉི་ཟླའི་དཀྱིལ་འཁོར་བཟང་པོས་རྣམ་བརྒྱན་ཞིང༌། །

ཕྱོགས་དུས་རྒྱལ་བའི་མཆོག་གསང་རྩེ་མོ་བཀྲ་ཤིས་མཐའ་ཡས་འོད་ཟེར་ནམ་མཁའི་མཐའ་དང་མཉམ། །

རྒྱལ་འབྱུང་མཛད་པ་ཤིན་ཏུ་མཐའ་ཡས་བཀྲ་ཤིས་འཕྲོ་བས་འདོད་དགུའི་རེ་བ་རྣམས་སྐོང་ཞིང༌། །

དཔལ་ལྡན་བཀྲ་ཤིས་ཉིན་མོར་བྱེད་པའི་བཀྲ་ཤིས་བརྩེགས་[page Ad-601]པས་དུས་རྣམས་ཀུན་ཏུ་བཀྲ་ཤིས་ཤོག །

# 3.2 མཛད་པ་པོའི་བྱང་།

ཐེག་པའི་མཆོག་རིན་པོ་ཆེའི་མཛོད་ཅེས་བྱ་བ། ཆོས་ཀྱི་རྣམ་གྲངས་མཐའ་ཡས་ཤིང་དཔག་ཏུ་མེད་པ་དག་གི་འབྲས་བུའི་དོན་གཏན་ལ་ཕབ་པ་སྟེ། གསང་བ་བླ་ན་མེད་པའི་སྙིང་པོ་འོད་གསལ་རྡོ་རྗེ་སྙིང་པོའི་གནས་འདི་ནི། བདེ་བར་གཤེགས་པའི་གསུང་{རབས་}[[22]](#footnote-22)ཀྱི་གནས་ཕལ་མོ་ཆེའི་དོན་ཁོང་དུ་ཆུད་ཅིང༌། རང་དང་གཞན་གྱི་གྲུབ་པའི་མཐའ་རྒྱ་མཚོའི་ཕ་རོལ་ཏུ་སོན་པ། ཀུན་མཁྱེན་ངག་གི་དབང་པོས་མཛད་པ་རྫོགས་སོ།།

# 3.3 ཤིས་བརྗོད།

མངྒ་ལཾ།། དགེ་ལེགས་འཕེལ་ལོ།།[[23]](#footnote-23)

# 3.4 {པར་བྱང་}[[24]](#footnote-24)

[page My-504b]༄༅།། །།ན་མོ་གུ་རུ་དྷེ་བ་ཌཱ་ཀྐི་ན་ཡེ།

གང་གི་དྲིན་ལས་སྣང་སྲིད་འཁོར་འདས་ཀུན།།

རང་རིག་བདེ་ཆེན་ངང་དུ་འུབ་ཆུབ་པའི།།

འོད་གསལ་རྡོ་རྗེ་སྙིང་པོའི་ལམ་བཟང་གི།

བཀའ་དྲིན་མཆོག་{བསྩོལ་}[[25]](#footnote-25)མཚན་ལྡན་སྤྲུལ་སྐུར་འདུད།།

ངོ་བོ་རང་སྟོང་ཀུན་ཁྱབ་སྤྲོལ་བྲལ་དག་པ་གཉིས་ལྡན་ཆོས་སྐུའི་ཆོས་སྐུ་ཀུན་ཏུ་བཟང་།།

རང་བཞིན་གསལ་སྟོང་བདེ་ཆེན་ལྷུན་གྲུབ་ངེས་པ་ལྔ་ལྡན་ཆོས་སྐུའི་ལོངས་སྐུ་གངས་ཆེན་མཚོ།།

ཐུགས་རྗེ་རིག་སྟོང་སྒྱུ་མའི་ཟློས་གར་མ་ངེས་དོན་མཛད་ཆོས་སྐུའི་སྤྲུལ་སྐུ་རྡོ་རྗེ་འཆང་།།

རྡོ་རྗེ་གདན་དུ་མངོན་པར་བྱང་ཆུབ་ཕན་བདེའི་འབྲས་སྩོལ་བཀའ་དྲིན་མཉམ་མེད་ཟས་གཙང་སྲས།།

སྐུ་གསུམ་དབྱེར་མེད་མཁྱེན་བརྩེ་ནུས་ལྡན་གང་འདུལ་དེར་སྟོན་རྒྱལ་བའི་སྲས་པོ་{པད་མ་}[[26]](#footnote-26)འབྱུང་།།

མཁའ་ཁྱབ་རྒྱལ་བའི་གསང་མཛོད་ཀུན་འཛིན་དྲི་མེད་འོད་ཟེར་ཀློང་ཆེན་རབ་{འབྱམ་}[[27]](#footnote-27)བཟང་པོར་འདུད།།

ཡོད་པ་མ་ཡིན་གཞི་མེད་རྩ་བ་བྲལ།།

མེད་པ་མ་ཡིན་གསལ་རིག་རྒྱུན་མི་འཆད།།

སྣང་སྲིད་འཁོར་འདས་ཀུན་གྱི་བདག་ཉིད་མཆོག།

རང་རིག་ཆོས་ཀྱི་སྐུ་ལ་ཕྱག་འཚལ་ལོ།།

ཆོས་སྐུའི་རང་གདངས་བླ་མ་ཡི་དམ་དང་།།

སངས་རྒྱས་བྱང་སེམས་དཔའ་བོ་མཁའ་འགྲོ་དང་།།

ཆོས་སྐྱོང་གཏེར་བདག་དམ་ཅན་རྒྱ་མཚོའི་ཚོགས།།

སྣོད་བཅུད་དག་པ་རབ་{འབྱམ་}[[28]](#footnote-28)ཕྱག་འཚལ་ལོ།།

གང་ཤར་རང་སྣང་ཆོས་སོ་ཅོག་རྣམས་ལ།།

སྤང་བླང་དགག་སྒྲུབ་བྲལ་བར་བྱིན་གྱིས་{བརློབས}[[29]](#footnote-29)།།

ཨེ་མ་ཧོ༔ གཞི་མེད་ཡེ་སྟོང་ཆེན་པོའི་རང་གདངས་ལས།།

སླུ་མེད་རྒྱུ་འབྲས་རྟེན་ཅིང་འབྲེལ་འབྱུང་གི།

དུས་མེད་དུས་ཀྱི་སྙིགས་མ་ཡང་ཐ་ལ།།

གཏད་མེད་བཙུན་པ་དྷརྨཱ་སིང་ཧ་བདག།

ངེས་མེད་སྒྱུ་མའི་སྐྱེས་བུར་སྐྱེ་བ་བླངས།།

རྒྱ་ཆེན་ཚོགས་གཉིས་རིང་ནས་གོམས་པའི་མཐུས།།

དལ་འབྱོར་རྟེན་ཐོབ་མཚན་ལྡན་སྤྲུལ་སྐུར་མཇལ།།

དགེས་བཞིན་རྗེས་བཟུང་ཟབ་རྒྱས་གདམས་པ་ཐོབ།།

ཐེག་མཆོག་འདི་དང་འཕྲད་པས་སྐལ་བ་བཟང་།།

ཀྱེ་མ། དེ་ལྟ་ན་ཡང་རང་ཚུལ་བསམས་[page My-505a]པའི་ཚེ།།

དལ་འབྱོར་ཉི་མ་ནུབ་རིའི་རྩེ་མོར་སོན།།

ལང་ཚོའི་མེ་ཏོག་སྐྱེད་ཚལ་ནང་དུ་རྒས།།

རང་གཞན་དོན་ཆེན་གཏད་འདུན་མ་གྲུབ་པར།།

ནམ་འཆི་ངེས་མེད་དྲན་པས་སྙིང་མ་དགའ།།

འཆི་མེད་གཉུག་མའི་བརྩན་ས་མ་ཟིན་ཞིང་།།

འཆི་བྲོད་གདེང་ཚད་ཁོང་དུ་མ་ཚུད་པར།།

{རྣོག་}[[30]](#footnote-30)ཆུང་ཚེ་འདིའི་བྱ་བ་{སྒྲུབ་}[[31]](#footnote-31)སྒྲུབ་ནས།།

དལ་འབྱོར་སྟོང་པར་ཟད་པ་ཡི་རེ་མུག།

བྱར་མེད་མ་རྟོགས་བྱས་ཆོས་ཅིག་ལ་བརྩོན།།

བྱས་ཆོག་མ་གོ་བྱར་མེད་ཡིད་ལ་སེམས།།

ཕན་ཚུན་འགལ་མེད་གོ་བའི་རི་མོ་ཡལ།།

ཟབ་དོན་ཁ་ལྟར་སོང་བས་བློ་གཏིང་གྲང་།།

རང་རིག་ཆོས་སྐུའི་རྒྱལ་ས་མ་ཟིན་པས།།

རང་སྣང་དགྲར་ལངས་མཐའ་མི་ཧོར་ལ་སྐྲག།

འཇིགས་རུང་བར་དོའི་འཕྲང་ལ་ཇི་ལྟར་བྱེད།།

ཆོས་པའི་རང་{འཚང་}[[32]](#footnote-32)བསྟན་པས་རང་{ཞེས་}[[33]](#footnote-33)ཁྲེལ།།

མདོར་ན་སེམས་དང་ཆོས་སུ་མ་འདྲེས་{པའི}[[34]](#footnote-34)།།

བྱས་བྱེད་ཐམས་ཅད་དོན་མེད་སྡུག་བསྔལ་རྒྱུ།།

རང་ལ་རང་{སླུས་}[[35]](#footnote-35)བྱེད་པའི་སྙིང་མེད་པོ།།

ད་དུང་ཚེ་{བཞུག་}[[36]](#footnote-36)རླུང་ལ་བསྐུར་ཕོད་དམ།།

{བསམས་ཀྱིན་བཞིགས་ཀྱིན་}[[37]](#footnote-37)སྐྱོ་བ་གཏིང་ནས་སྐྱེས།།

ཅི་བྱ་ཚང་བརླག་ཏབ་ཏབ་པོར་གྱུར་ཚེ།།

མཚན་ལྡན་དམ་པའི་གདམས་པས་དབུགས་འབྱིན་རྙེད།།

དེ་ཚེ་སྨོན་ལམ་དག་པའི་མཆེད་གྲོགས་རྣམས།།

བསྟན་པ་རྒྱས་དང་འགྲོ་བའི་དོན་ཕྱིར་དང་།།

ཁྱད་པར་མཁས་གྲུབ་ཆོས་ལེགས་མཚན་ཅན་དང་།།

སྤྲུལ་བའི་སྐུ་མཆོག་མཆོག་ལྡན་མགོན་སོགས་ཀྱི།།

ཟག་མེད་ཐུགས་ཀྱི་དགོངས་པ་རྫོགས་ཕྱིར་དང་།།

རང་རང་དྲིན་ཅན་ཕ་མའི་དྲིན་གསབ་དང་།།

དལ་འབྱོར་ལུས་ལ་སྙིང་པོ་བླང་བའི་ཕྱིར།།

རྣམ་གཡེང་ཚེ་འདིའི་སྤྲོས་པ་ཀུན་བཅད་དེ།།

སྒོ་གསུམ་{འཚམས་}[[38]](#footnote-38)བཅད་རྩེ་གཅིག་སྒྲུབ་པ་དམ།།

རྒྱུ་ཐོན་སྤུན་ཐོན་ཀ་ཐེག་གདུང་ཐེག་གིས།།

ཐེག་མཆོག་འདི་སོགས་པར་དུ་སྒྲུབ་པ་གཉིས།།

རང་གཞན་དོན་གཉིས་འགྲུབ་ཁེབས་གང་ཆེ་ཞེས།།

མཆོག་གསུམ་རྩ་གསུམ་སྐུ་གསུམ་བླ་མ་དང་།།

ཡི་དམ་མཁའ་འགྲོ་ཆོས་སྐྱོང་གཏེར་[page My-504b]བདག་སོགས།།

འགྲིབ་པ་མེད་པའི་ཡེ་ཤེས་སྤྱན་ལྡན་དང་།།

རང་སེམས་རིས་མེད་{རྩང་}[[39]](#footnote-39)མ་དཔང་བཙུགས་ཏེ།།

བརྟག་པ་བྱས་པས་འདི་ཉིད་ལེགས་ཞེས་བབས།།

སླར་ཡང་མཁས་པ་བསོད་ནམས་བཀྲ་ཤིས་སོགས།།

དབུས་ཀྱི་ཕྱོགས་ལ་ཕྱི་མོ་སྒྲུབ་ལ་{རྫངས}[[40]](#footnote-40)།།

ཕྱོགས་འདིར་མི་ཕྱེད་དད་ཐོབ་ལུགས་གཉིས་ལ།།

ཆོས་དང་{འཐུན་}[[41]](#footnote-41)པར་དབང་འབྱོར་ཆོས་ཀྱི་རྗེ།།

མཁྱེན་བརྩེ་གཉིས་ལྡན་ལྷ་བཙུན་ཆོས་རྗེ་དང་།།

ཁམས་གསུམ་ཆོས་ཀྱི་རྒྱལ་པོ་མཁན་ཆེན་དང་།།

ཆོས་འདིའི་བཀའ་བབས་སྨན་རྩེ་ཆོས་རྗེ་དང་།།

ནང་སོག་ཡུལ་རྒྱལ་རྫོང་པ་ལ་སོགས་ཀྱི།།

ལས་སང་སྨོན་ལམ་དག་པས་{འཚམས་}[[42]](#footnote-42)སྦྱར་ཏེ།།

གང་དགོས་{འཐུན་}[[43]](#footnote-43)རྐྱེན་རྩོལ་བ་མེད་པར་བསྒྲུབས།།

ཆོས་བདག་དཀར་ཕྱོགས་སྐྱོང་རྣམས་ཐམས་ཅད་ཀྱིས།།

གཡེལ་མེད་གྲོགས་བྱས་ཉེ་ཞོ་མེད་པར་འཁོར།།

ངོ་མཚར་ལྟས་བཅས་ས་ཆེན་དགའ་ཞིང་མགུ།

ཕྱི་ནང་གསང་གསུམ་{བཏང་}[[44]](#footnote-44)རག་མཆོད་པས་མཆོད།།

༑ ལྷག་པར་འདི་ཉིད་སྒྲུབ་པར་{བརྩམས་}[[45]](#footnote-45)པའི་ཚེ།།

རྨི་ལམ་དག་པའི་ཉམས་ཀྱི་སྣང་བ་ལ།།

སྣོད་བཅུད་དག་པའི་རྟེན་དང་བརྟེན་པར་གསལ།།

མཁས་གྲུབ་ཆེན་པོ་དྲི་མེད་འོད་ཟེར་གྱིས།།

དགེས་པའི་ཞལ་བསྟན་སྐུ་གསུང་ཐུགས་མཆོག་གིས།།

གསང་བ་ཟབ་མོས་བདག་སོགས་བྱིན་གྱིས་བརླབས།།

མི་རྟོག་ངང་ནས་སླར་ཡང་མཆོད་ཅིང་བསྟོད།།

ཚེ་རབས་སྔོན་གྱི་ལས་འཕྲོ་སད་པར་ངེས།།

སྔོན་དུ་ཆོས་འདིའི་བཀའ་དྲིན་ནོད་པའི་ཚེའང་།།

འདི་ཡི་ཆོས་བདག་རྣམས་ཀྱིས་ལུང་བསྟན་ཐོབ།།

རྒྱུ་རྫས་ཆ་རྐྱེན་དག་གིས་ཉེན་པའི་ཚེའང་།།

རྣམ་ཐོས་བུ་ཡིས་ཅི་འདོད་ཆར་བཞིན་ཕབ།།

ཨེ་མ་ཧོ༔ རིང་ནས་ཚོགས་བསགས་ཚེ་འདིར་ལས་སད་པའི།།

པར་འདིའི་ཕྱོགས་སུ་རྒྱུ་དངོས་ཕུལ་བ་ཡི།།

སྦྱིན་བདག་རྣམས་ཀྱི་མཚན་དང་དངོས་པོ་ནི།།

མ་འོངས་དད་ལྡན་སྤྲོ་བ་བསྐྱེད་བྱའི་ཕྱིར།།

ཅུང་ཟད་རགས་པའི་རིམ་པས་འདིར་བཀོད་བྱ།།

ཐོག་མར་རང་ལ་བཀའ་དྲིན་མཆོག་སྩོལ་བའི།།

སྦྲང་རྒན་ཁྱི་[page My-506a]ནག་སེང་གེར་སྒྱུར་མཛད་ཅིང་།།

དོ་ཕྲུག་དམངས་འཁྱམས་ཕ་དང་སྤྲོད་མཛད་པའི།།

མཚན་ལྡན་ཆོས་ཀྱི་རྒྱལ་པོ་ཆོས་ལེགས་དང་།།

སྤྲུལ་བའི་སྐུ་མཆོག་མཆོག་ལྡན་མགོན་སོགས་ཀྱིས།།

ཟག་མེད་ཐུགས་ཀྱི་དགོངས་པ་རྫོགས་ཕྱིར་དང་།།

ཁྱད་པར་ཚེ་འདིར་དྲིན་ཆེའི་ཕ་དང་མ།།

བསྟན་པ་བཟང་ངེ་དགེ་བཤེས་ཡོན་རྒྱམ་སོགས།།

ཚོགས་རྫོགས་སྒྲིབ་སྦྱང་སྐུ་གཉིས་ཐོབ་ཕྱིར་དུ།།

རང་གི་ལྷག་པོའི་དངོས་པོ་གང་ཡོད་དང་།།

ཕ་ལ་བུ་སྐྱེས་ཕན་བདེའི་དཔལ་སྟེར་བ།།

ལུགས་གཉིས་གསལ་ལྡན་དགེ་སྦྱོང་བདེ་ལེགས་ཀྱིས།།

ཕ་བཟང་བཅུ་དཔོན་བདེ་ལེགས་རྣམ་རྒྱལ་གྱི།།

ཚོགས་རྫོགས་སྒྲིབ་སྦྱང་དྲིན་ལན་གསབ་ཕྱིར་དང་།།

མཚན་ལྡན་རྗེ་སོགས་དགོངས་པ་རྫོགས་ཐབས་ལ།།

ནས་ཁལ་བརྒྱ་ཕུལ་བཅུ་ཚིགས་བཟང་པོ་ཞུས།།

མཆོག་གི་བརྟུལ་ཞུགས་གསུམ་གྱིས་སྒོ་གསུམ་འདའ།།

སྙིང་པོའི་མཛོད་འཛིན་དྲུང་པ་ཆོས་དར་གྱིས།།

མཚན་ལྡན་རྗེ་དང་གཅོད་པ་རབ་{འབྱམ་}[[46]](#footnote-46)སོགས།།

དམ་པ་རྣམས་ཀྱི་དགོངས་རྫོགས་ཕ་དང་མ།།

བསོད་ནམས་དཔལ་དང་ནམ་མཁའ་དཔལ་མོ་སོགས།།

སྐུ་གསུམ་ཐོབ་ཕྱིར་དམར་ཟོང་ཁལ་བརྒྱ་དང་།།

བཅུ་ཚིགས་གཉིས་དང་སྟོན་ཆུང་གསུམ་རྣམས་ཞུས།།

ཤེས་རབ་གསུམ་གྱིས་རང་གཞན་དོན་གྲུབ་པའི།།

བླ་མ་དམ་པ་དཀོན་མཆོག་དཔལ་བཟང་གིས།།

ཆོས་རྗེ་དཀོན་བཟང་མཚན་ལྡན་ཆོས་ལེགས་དང་།།

རབ་{འབྱམ་}[[47]](#footnote-47)རྗེ་སོགས་དགོངས་རྫོགས་ཕ་དང་མ།།

ནམ་མཁའ་མགོན་པོ་དཔལ་ལྡན་འདྲེན་ནེ་ཡི།།

དྲིན་ལན་གསབ་ཕྱིར་བཅུ་ཚིགས་བཟང་པོ་དང་།།

དམར་ཟོང་ཁལ་གྲངས་སུམ་བཅུ་སོ་བཞི་ཕུལ།།

འདི་དག་རྣམས་ལ་བསྒྲུབ་པའི་གཞི་བྱས་པས།།

རྒྱུ་དང་འབྲས་འཛོལ་འཇང་མ་རིང་དུ་གྱུར།།

༑ །།དེ་ཚེ་མི་དབང་ཐུགས་རྗེའི་རང་བཞིན་ཅན།།

མཁྱེན་པས་བླང་དོར་གསལ་མཛད་འཇམ་པའི་དབྱངས།།

བརྩེ་བས་འགྲོ་ཀུན་སྐྱོང་མཛད་སྤྱན་རས་[page My-506b]གཟིགས།།

མ་རུངས་གདུག་པ་འདུལ་མཛད་གསང་བའི་བདག།

༑ ཆོས་སྐྱོང་ཁྲི་རྒྱལ་བདུད་འདུལ་མགོན་པོའི་ལྡེའཾ།།

ཀུན་བཟང་ཉི་ཟླ་གྲགས་པ་ཞེས་བྱ་བ།།

རང་སྡེའི་པད་ཚལ་སྐྱོང་ལ་ཉིན་མོའི་མགོན།།

གཞན་སྡེའི་བྲག་རི་འཇོམས་མཛད་གནམ་ལྕགས་ཐོག།

གདོད་མའི་རང་ས་རང་ཟིན་ཀུན་ཏུ་བཟང་།།

འཁོར་འདས་གཉིས་མེད་རྟོགས་པས་མདའ་སྣུན་བུ།།

འབྲེལ་ཚད་དོན་དང་ལྡན་པས་རྒྱལ་བའི་སྲས།།

སྤྱིར་དུ་ཨོ་རྒྱན་{པད་མ་}[[48]](#footnote-48)འབྱུང་གནས་ཀྱིས།།

མང་ཡུལ་གུང་ཐང་གངས་རིའི་འདབས་འདི་རུ།།

ལྷ་སྲས་གདུང་རྒྱུད་འབྱུང་བར་རིམ་ལུང་བསྟན།།

ལྷག་པར་པད་མ་ཀུན་སྐྱོང་གླིང་པ་ཡི།།

ལུང་བསྟན་དག་ལས་གསལ་བར་འདི་སྐད་གསུངས།།

དུས་མཐའི་དུས་སུ་མང་ཡུལ་གུང་ཐང་དུ།།

བསྟན་པ་རྒྱས་དང་འགྲོ་བའི་དོན་མཛད་པའི།།

ཆོས་རྒྱལ་རྒྱལ་བའི་སྲས་པོ་ཁྱི་ལོ་པ།།

བཅུ་དྲུག་ལོ་ལ་མངའ་བསྒྱུར་འགྲོ་བའི་མགོན།།

འབྲེལ་ཚད་དོན་ལྡན་ཨུ་རྒྱན་སྤྲུལ་པ་འབྱུང་།།

{ཅེས་}[[49]](#footnote-49)སོགས་རྒྱ་ཆེར་གསུངས་པ་དོན་དང་ལྡན།།

དགུན་པོ་གྲང་ཡང་ཉིན་བྱེད་ཇི་བཞིན་དུ།།

རྩོད་ལྡན་དུས་སུའང་རྫོགས་ལྡན་སྐལ་བ་ཐོབ།།

དིང་སང་གངས་ཅན་ལྗོངས་འདི་བསགས་པ་རབ།།

དུས་གསུམ་འགྲིབ་མེད་མཁྱེན་པའི་ཆོས་རྒྱལ་དེས།།

ཡབ་མེས་གོང་མ་རྣམས་ཀྱི་དགོངས་རྫོགས་དང་།།

ད་ལྟ་བཞུགས་པ་རྣམས་ཀྱི་སྐུ་རིམ་དང་།།

ཁྱད་པར་མཐའ་དམག་གདུག་པ་ཞི་ཕྱིར་དང་།།

ཐེག་མཆོག་འདི་ཉིད་དར་ཞིང་རྒྱས་ཕྱིར་དུ།།

མི་ཟད་ཐུགས་རྗེའི་སྦྱིན་པའི་སྒོ་འཕར་ནི།།

ཇི་ལྟར་འདོད་བཞིན་རབ་ཏུ་ཕྱེ་བ་ལས།།

དུས་སྐབས་གཅིག་ལའང་ནས་རྐྱང་ཁལ་བརྒྱ་གནང་།།

གཞན་ཡང་གང་དགོས་{འཐུན་}[[50]](#footnote-50)རྐྱེན་ཞལ་བཀོད་སོགས།།

ལྷུན་གྲུབ་བཀའ་དྲིན་འཁོར་མེད་ཨེ་མ་ཧོ༔

༑ མཁྱེན་པ་དབྱངས་ཅན་བརྩེ་བ་སྒྲོལ་མཛད་དང་།།

དཔལ་མོ་མཛད་དང་བདེ་སོགས་བདག་མོ་ཡི།།

རྣམ་འཕྲུལ་བདག་ཆེན་དཀོན་བཟང་རྒྱལ་མོ་ཡིས།།

པར་འདིའི་ཕྱོགས་སུ་གང་དང་གང་[page My-507a]དགོས་པའི།།

དེ་དེར་ཆགས་ཐོགས་མེད་པའི་བཀའ་དྲིན་སྩལ།།

ལུགས་དང་{འཐུན་}[[51]](#footnote-51)པར་རང་གཞན་དོན་སྒྲུབ་པའི།།

ནང་སོ་རྒྱལ་པོས་ལྕགས་ཞོ་གང་སོགས་ཕུལ།།

མཁས་གྲུབ་དཔལ་ལྡན་སངས་རྒྱས་ཡབ་སྲས་དང་།།

ལྷག་པར་མདོ་སྔགས་རབ་{འབྱམ་}[[52]](#footnote-52)བསྟན་པའི་བདག།

རབ་{འབྱམ་}[[53]](#footnote-53)ཆོས་རྗེ་དཀོན་མཆོག་རྒྱལ་མཚན་དང་།།

དཔོན་པོ་བཀྲ་ཤིས་དཔལ་ལྡན་ལ་སོགས་ཀྱི།།

དགོངས་པ་རྫོགས་ཕྱིར་ཆོས་རྗེ་སློབ་དཔོན་པ།།

དཀོན་མཆོག་རྒྱལ་བའི་དབང་པོ་ཞེས་བྱ་བས།།

བཅུ་ཚིགས་ཚ་ཆུང་དམར་ཟོང་ཁལ་བརྒྱ་ཕུལ།།

མཚན་ལྡན་རྗེ་དང་དེ་ཡི་ཐུགས་སྲས་མཆོག།

དཀའ་བཅུ་འཛིན་པ་ཆོས་སྐྱབས་སེང་གེ་ཡི།།

ཟག་མེད་ཐུགས་ཀྱི་དགོངས་པ་རྫོགས་ཕྱིར་དུ།།

གཅེན་པོ་བླ་མ་ཤེས་རབ་སེང་གེ་ཡིས།།

བཅུ་ཚིགས་ཅིག་དང་དམར་ཁལ་དྲུག་བཅུ་ཕུལ།།

དེ་དང་རྗེས་སུ་{འཐུན་}[[54]](#footnote-54)པར་མོས་ལྡན་གྱི།།

སློབ་མ་ཨ་ནེ་བྱང་ཆུབ་སྐྱབས་མ་དང་།།

ཨ་ནེ་ཆོས་སྐྱོང་སྐྱབས་མ་རྣམ་གཉིས་ཀྱིའང་།།

དམ་པ་གཉིས་ཀྱི་དགོངས་རྫོགས་རང་གཞན་གྱི།།

དོན་ཆེན་སྒྲུབ་ཕྱིར་ནས་ཁལ་བཅྭོ་བརྒྱད་ཕུལ།།

ཕྱོགས་དེར་སྒོ་གསུམ་རྩེ་གཅིག་ཞབས་ཏོག་{སྒྲུབས}[[55]](#footnote-55)།།

དགེ་བཤེས་སྐྱབས་པས་ནས་རྐྱང་ཁལ་ལྔ་ཕུལ།།

འབྲེལ་ཚད་དོན་ལྡན་རྗེ་བཙུན་ཆོས་ལེགས་ཞབས།།

ཅི་གསུང་བསྒྲུབས་ཅིང་ཅི་སྒོ་མཉན་པ་ལས།།

རང་གཞན་དོན་གྲུབ་བྱིན་བརླབས་དོན་བརྒྱུད་འཕོས།།

བླ་མ་དམ་པ་འཇིགས་མེད་བཟང་པོ་ཡིས།།

ཤོག་དེབ་སུམ་བཅུ་མཛོ་ཕོ་བཟང་པོ་དང་།།

རྨོག་དང་ཐུང་ཁལ་གཅིག་གི་འབུལ་བ་མཛད།།

རིགས་རྒྱུད་བཟང་ཞིང་རང་རྒྱུད་ཆོས་ཀྱིས་དུལ།།

སྙིང་པོའི་དོན་རྟོགས་སྤྲུལ་སྐུ་དུ་མའི་སྲས།།

རང་གཞན་དོན་གྲུབ་སྒྲུབ་པའི་རྒྱལ་མཚན་བཙུགས།།

ཆོས་རྗེ་དམ་པ་བློ་གྲོས་དབང་པོ་ཡིས།།

རིན་ཆེན་དངུལ་གྱི་སྤྱི་ཁབས་རྣམ་གཉིས་ཕུལ།།

མཚན་ལྡན་རྗེ་ལ་མི་ཕྱེད་དད་ཐོབ་པས།།

རང་གཞན་དོན་གྲུབ་འབྲེལ་ཚད་དོན་དང་ལྡན།།

གྲུབ་པའི་{སྟི་}[[56]](#footnote-56)གནས་གདན་ས་གཅེར་དགའ་ཡི།།

མཚན་[page My-507b]ལྡན་བླ་མ་གྲུབ་པ་ཤེས་རབ་ཀྱིས།།

བཅུ་ཚིགས་བཟང་དང་ཁལ་གྲངས་ཉི་ཤུ་ཕུལ།།

མཁས་པ་ཆེན་པོ་བསོད་ནམས་བཀྲ་ཤིས་ཀྱིས།།

རང་གཞན་དོན་ཕྱིར་མང་ཇ་ཇ་རྟེན་དང་།།

གོས་ཆེན་སྟོད་མ་ཕ་མའི་དོན་ཕྱིར་ཕུལ།།

བཅུ་དཔོན་འཕགས་པས་ཕ་མའི་དོན་ཕྱིར་དུ།།

མཛོ་མོ་ཕྱེད་དང་གཡག་གཅིག་གུས་{པར་}[[57]](#footnote-57)ཕུལ།།

དད་ལྡན་རོང་པ་རྣམ་རྒྱལ་ཞེས་བྱ་བས།།

བཅུ་ཚིགས་ཚ་ཆུང་ཁྲབ་ཀྱི་འབུལ་བ་བྱས།།

མཚན་ལྡན་སྤྲུལ་སྐུ་དུ་མའི་ཐུགས་ཀྱི་སྲས།།

རྗེ་བཙུན་དམ་པ་ཀུན་དགའ་རྒྱལ་མཚན་དང་།།

དགེ་བའི་བཤེས་གཉེན་དཔལ་ལྡན་རབ་འབྱོར་དང་།།

བཅུ་དཔོན་ཇ་པ་བཀྲ་ཤིས་ཀུན་འཛོམ་དང་།།

མོས་ལྡན་ཨ་ནེ་འཛོམ་མེ་རྣམ་བཞི་ཡིས།།

རང་གཞན་དོན་ཕྱིར་བཅུ་ཚིགས་རེ་རེ་དང་།།

དམར་ཁལ་བཅུ་ཕྲག་རེ་རེའི་འབུལ་བ་བྱས།།

དགེ་བཤེས་ནམ་བཟང་རང་གཞན་དོན་ཕྱིར་དུ།།

དམར་ཟོང་ཁལ་ནི་ཉི་ཤུ་རྩ་གཉིས་ཕུལ།།

ལ་ལ་ར་ས་ཨ་ཝ་དྷུ་ཏིར་{དངས}[[58]](#footnote-58)།།

སྣང་སྲིད་དག་པ་རབ་{འབྱམ་}[[59]](#footnote-59)བདེ་སྟོང་འབར།།

སྒྲུབ་ཆེན་དམ་པ་སངས་རྒྱས་འཕེལ་བ་དང་།།

ཨ་ནེ་རིན་ཆེན་ལྡན་པ་རྣམ་གཉིས་ཀྱིས།།

དམར་ཁལ་བཅུ་ཕྲག་གཅིག་དང་གཉིས་བཅས་ཕུལ།།

དཔོན་མོ་ཆེ་བ་བསོད་ནམས་རྣམ་རྒྱལ་གྱིས།།

འ་ཕ་འབྲུག་དཔལ་དྲུང་ཡིག་དཔལ་ལྡན་སོགས།།

ཚོགས་རྫོགས་སྒྲིབ་སྦྱང་སྐུ་གཉིས་ཐོབ་ཕྱིར་དུ།།

ཤོག་དེབ་སུམ་བཅུ་གསུམ་དང་ཀོ་བུབས་ཕུལ།།

གདན་ས་གནས་དགའི་དྲུང་པ་གནས་བརྟན་པས།།

དམར་ཟོང་ཕྱེད་མ་ཁལ་གྲངས་བཅུ་གསུམ་ཕུལ།།

དྲུང་པ་སློབ་དཔོན་དཀོན་མཆོག་རྡོ་རྗེ་དང་།།

ཨ་ཆེ་དཔལ་ལེས་ནས་རྐྱང་ཁལ་བདུན་ཕུལ།།

གསོལ་དཔོན་དམ་པ་མགོན་པོ་བློ་གྲོས་དང་།།

ཨ་ནེ་སངས་རྒྱས་དཔལ་མོ་རྣམ་གཉིས་ཀྱིས།།

རང་གཞན་དོན་ཕྱིར་ལྕགས་བྲེ་དགུ་ཉིད་ཕུལ།།

འཚོ་བྱེད་དམ་པ་སློབ་དཔོན་སོག་མོ་དང་།།

དགེ་སྦྱོང་ཆོས་སྐྱབས་གཉིས་རེའི་བཅུ་ཚིགས་དང་།།

དམར་ཟོང་ཕྱེད་མ་ཁལ་བརྒྱད་པ་རེ་ཕུལ།།

དགེ་བཤེས་སྐྱབས་པས་ཚ་བ་བཟང་[page My-508a]པོ་དང་།།

དམར་ཟོང་ཁལ་བརྒྱད་རང་གཞན་དོན་ཕྱིར་ཕུལ།།

བླ་མ་དམ་པ་དཔལ་ལྡན་གཞོན་ནུ་ཡིས།།

ནང་སོ་སངས་རྒྱས་སེང་གེའི་དགོངས་རྫོགས་ལ།།

དམར་ཟོང་ཕྱེད་མ་ཁལ་གྲངས་བཅུ་གཅིག་ཕུལ།།

འ་ཕ་ལྷ་མགོན་དགེ་བཤེས་དོན་གྲུབ་ཀྱིས།།

དྲིན་ཅན་མ་རྒན་འཛོམ་མེའི་དགོངས་རྫོགས་ལ།།

དམར་ཟོང་ཕྱེད་མ་ཁལ་གྲངས་བཅོ་ལྔ་ཕུལ།།

ཐུག་ལུང་བདེ་ལེགས་ཉང་པེ་མགོན་སྐྱབས་ཀྱིས།།

བཅུ་ཚིགས་ཚ་ཆུང་རྩམ་ཁལ་གསུམ་རེ་ཕུལ།།

བཟང་ངེ་ཆོས་སྐྱོང་བཟང་མོ་རྣམ་གཉིས་ཀྱིས།།

བཅུ་ཚིགས་རེ་དང་རྩམ་ཁལ་རེ་རེ་ཕུལ།།

ནམ་མཁའ་རྡོ་རྗེས་བཅུ་ཚིགས་ཚ་ཆུང་ཞུས།།

རུང་པ་དགེ་སྦྱོང་ཚེ་རིངས་ཞེས་བྱ་དང་།།

བཅུ་དཔོན་བསོད་མགོན་ཤེས་རབ་དཔལ་འབྱོར་དང་།།

བློ་གྲོས་དཔལ་མོ་རྡོ་རྗེ་ལྷ་མོ་དང་།།

དད་ལྡན་དཔོན་མོ་བསོད་ནམས་མཚོ་མོ་དང་།།

འབྱོར་ལྡན་ནང་ཚར་ཕྱུག་མོ་རྒྱལ་ལེ་དང་།།

ཐུག་ལུང་དོན་གྲུབ་རྣམ་པ་བརྒྱད་པོ་ཡིས།།

ལོངས་སྤྱོད་དོན་ལྡན་བཅུ་ཚིགས་རེ་རེ་ཞུས།།

ཁྱད་པར་རྒྱལ་ལེས་གྲ་ཁལ་བཞི་ཉིད་ཕུལ།།

དད་འབྱོར་ལྡན་པའི་ཨ་ནེ་བསམ་གྲུབ་ཀྱིས།།

དྲིན་ཅན་ཕ་མ་བཅུ་དཔོན་དཔལ་བཟང་སོགས།།

ཚོགས་རྫོགས་སྒྲིབ་སྦྱང་སྐུ་གཉིས་ཐོབ་ཕྱིར་དུ།།

ཚོགས་ཀྱི་འཁོར་ལོ་དམར་ཁལ་ལྔ་ཉིད་ཕུལ།།

བསོད་ནམས་དཔལ་མོས་རང་གཞན་དོན་ཕྱིར་དུ།།

དམར་ཁལ་ལྔ་ཕུལ་ཚོགས་ཀྱི་འཁོར་ལོ་ཞུས།།

ཉང་བེ་མགོན་པོས་གསོལ་དང་ནས་ཁལ་ཕུལ།།

རྟ་ཀྱུ་མགོན་པོ་ནམ་སྐྱིད་རྣམ་གཉིས་ཀྱིས།།

ལྷག་བསམ་དག་པས་གསོལ་བ་རེ་རེ་ཞུས།།

དཀའ་བཅུ་འཛིན་པ་བཟང་པོ་རྒྱལ་མཚན་དང་།།

བླ་མ་བསམ་འགྲུབ་དགེ་སློང་སྤྱི་པ་ཡིས།།

ནས་ཁལ་བཞི་རེ་དགེ་སྦྱོང་ཚེ་འཕེལ་གྱིས།།

འཕྱང་གཡུ་ཕུལ་ཅིང་{༑}[[60]](#footnote-60)དྲུང་པ་སངས་རྒྱས་དང་།།

དགེ་བཤེས་ཚེ་བརྟན་དགེ་སྦྱོང་བཟང་དཔལ་དང་།།

བླ་མ་དཀའ་ཐུབ་རྣམ་བཞིས་ཁལ་གསུམ་རེ།།

འཚོ་བྱེད་བླ་མ་བཟང་པོའི་དགོངས་རྫོགས་ཕྱིར།།

ཨ་ནེ་[page My-508b]ཤཱཀྱས་ཟངས་སྐོར་གཅིད་ཉིད་ཕུལ།།

འ་ཕ་འཕགས་པའི་ཚོགས་རྫོགས་སྒྲིབ་སྦྱང་ལ།།

སློབ་དཔོན་བསམ་གྲུབ་དག་གིས་ལྕགས་སྒྱེད་ཕུལ།།

དཔོན་མོ་བུ་འདྲེན་གསོལ་དཔོན་ཚེ་བརྟན་{ཀྱིས}[[61]](#footnote-61)།།

དོན་གཉིས་སྒྲུབ་ཕྱིར་ཤོག་དེབ་བཅུ་རེ་ཕུལ།།

ཞལ་ཏ་འཛིན་པ་བློ་གྲོས་བཟང་པོ་དང་།།

དགེ་བཤེས་ལྷུན་གྲུབ་རྒྱལ་ལེ་རྣམ་གསུམ་གྱིས།།

ལྷག་བསམ་དག་པས་ནས་ཁལ་གཉིས་རེ་ཕུལ།།

ནང་ཚར་བཅུ་དཔོན་བསོད་ནམས་རྒྱ་མཚོ་དང་།།

ཤས་ཕུ་དོན་གྲུབ་གཉིས་ཀྱིས་ཁལ་ལྔ་རེ།།

དགེ་སློང་ཡེ་རྒྱལ་དགེ་སློང་དཀོན་རྒྱམ་དང་།།

དགེ་བཤེས་བཀྲས་བློ་རིན་ཆེན་རྡོ་རྗེ་དང་།།

ཕྱུག་པོ་མགོན་སྐྱབས་རྒྱལ་མོ་རྣམ་དྲུག་གིས།།

ནས་ཁལ་རེ་རེ་ལྷག་བསམ་དག་པས་ཕུལ།།

གནས་བརྟན་སངས་རྒྱས་འོད་ཟེར་ཤོག་དེབ་བཞི།།

གསོལ་དཔོན་ཆེན་པོ་བཀྲ་ཤིས་བཟང་པོ་དང་།།

དཀོན་གཉེར་དཔལ་ལྡན་གྲུབ་པ་ལ་སོགས་ཀྱིས།།

ཚྭ་སོགས་ཚོང་རྡོར་གང་དགོས་{འཐུན་}[[62]](#footnote-62)རྐྱེན་བསྒྲུབས།།

ཨ་ཧོ༔ ཐེག་མཆོག་འདི་ཉིད་པར་དུ་བསྒྲུབ་པ་ལ།།

{གཟོ་}[[63]](#footnote-63)རིག་ལས་ལ་བི་ཤྭ་ཀརྨ་ཡིས།།

རིང་ནས་མངགས་ཤིང་དགོས་དུས་ཕན་པ་ནི།།

མངའ་རིས་ཡིག་དཔོན་རྡོ་རྗེ་དཔལ་ཞེས་པའི།།

སློབ་མའི་ཐ་ཆུངས་གཙང་པ་འོད་ཟེར་གྱིས།།

སྟོད་ཆ་བྲིས་ཤིང་དེ་ཡི་ལྷག་མ་རྣམས།།

དགེ་སློང་སྒྲོལ་མ་སྐུ་མཆེད་གཉིས་ཀྱིས་བྲིས།།

ལེ་ལྷའི་རི་མོ་སྤྲུལ་སྐུ་སྨན་ཐང་པའི།།

བརྒྱུད་འཛིན་མཁས་པའི་འབྱུང་གནས་གུང་ཐང་པ།།

མཁས་པ་དྲི་མེད་སོར་མོའི་སྒྱུ་རྩལ་ལོ།།

ལེ་ལྷ་སྟོད་ཆའི་པར་བརྐོས་རིག་བྱེད་ནི།།

མཁས་པ་ཆེན་པོ་བསོད་ནམས་བཀྲ་ཤིས་ཡིན།།

དེ་{འཚམས་}[[64]](#footnote-64)སྟོད་ཆ་དགེ་སློང་པད་མ་༦༠[[65]](#footnote-65)དང་།།

དགེ་སློང་༦༣[[66]](#footnote-66)མཁའ་འགྲོ་གཉིས་ཀྱིས་ལེགས་པར་བསྐོས།།

དགེ་སློང་ཤེར་དཔལ་༣༨[[67]](#footnote-67)དགེ་སྦྱོང་ནམ་མཁའ་༡༦[[68]](#footnote-68)དང་།།

དགེ་སྦྱོང་བཟང་པོ་༢༨[[69]](#footnote-69)རྒྱལ་མཚན་རྣམ་གསུམ་གྱིས།།

སྨད་ཀྱི་ཆ་རྣམས་ལྷག་བསམ་དག་པས་བརྐོས།།

དགེ་སློང་ཡི་དམ་༢༨[[70]](#footnote-70)དཔོན་པོ་ཆོས་དབང་དང་།།

དགེ་བཤེས་སྐྱོབ་པ་༢༥[[71]](#footnote-71)དགེ་བཤེས་ཚེ་འཕེལ་༢༨[[72]](#footnote-72)དང་།།

དགེ་བཤེས་མང་ཐོས་༤༠[[73]](#footnote-73)བཅུ་དཔོན་རྡོར་རྒྱལ་༣༠[[74]](#footnote-74)དང་།།

དགེ་བཤེས་མཁའ་འགྲོ་༡༡[[75]](#footnote-75)དགེ་བཤེས་ཆོས་སྐྱོང་༢༨[[76]](#footnote-76)གིས།།

པར་གྱི་ཆ་རྣམས་བསམ་སྦྱོར་དག་པས་བརྐོས།།

མདོར་ན་[page My-509a]པར་མཁན་བཅུ་དང་བཞི་བཅས་ཀྱིས།།

ཟླ་བདུན་ཁོངས་སུ་བར་ཆད་མེད་པར་གྲུབ།།

པར་ཤིང་གང་དགོས་དགེ་བཤེས་བཟང་རྒྱལ་གྱིས།།

རང་གཞན་དོན་ཕྱིར་ལྷག་བསམ་དག་པས་ཕུལ།།

{གཞོགས་}[[77]](#footnote-77)དང་{བརྡོར་}[[78]](#footnote-78)བྱེད་རོང་པ་རྣམ་རྒྱལ་དང་།།

དགེ་སློང་བློ་གྲོས་དགེ་སྦྱོང་མགོན་ནེ་སོགས།།

དད་བརྩོན་ལྷག་བསམ་ལྡན་པས་གུས་པར་བསྒྲུབས།།

སྔ་ཕྱིར་ཞུ་དག་དོ་དམ་ཆེད་གཉེར་ནི།།

བདག་ཉིད་བདག་གི་མགོན་དུ་ལེགས་བསམ་ཏེ།།

དགེ་སློང་རང་ཉིད་དགེ་སློང་ཆོས་དར་དང་།།

དགེ་སློང་དཀོན་མཆོག་དཔལ་བཟང་རྣམ་གསུམ་གྱིས།།

སྐུ་གསུམ་ཐོབ་ཕྱིར་སྒོ་གསུམ་གུས་པས་བསྒྲུབས།།

དེ་ལྟར་རང་གཞན་བསམ་སྦྱོར་རྣམ་དག་གིས།།

མཐོང་ཐོས་དྲན་རེག་སྲིད་པའི་མཐའ་ཆོད་པའི།།

ཐེག་མཆོག་རིན་ཆེན་མི་ཟད་ནམ་མཁའི་མཛོད།།

འཛད་མེད་ཐར་བའི་ཆོས་སྒོ་འདི་ཕྱེ་བས།།

འགྲོ་ཀུན་ཟབ་དོན་དཔལ་ལ་སྤྱོད་པར་ཤོག།

དོན་བཟང་ཚིག་བཟང་སྲིད་གསུམ་མཆོད་རྟེན་འདི།།

༑ གུང་ཐང་རྒྱལ་པོའི་ཆབས་འོག་གཙང་གི་ཆ།།

ཀུན་གསལ་སྒང་པོ་ཆེ་ཡི་རི་ཁྲོད་དུ།།

ཆུ་མོ་སྦྲུལ་ལོ་འབྲུ་བཅུད་སྨིན་པའི་དུས།།

དཔལ་ལྡན་མངོན་དགའི་ཆོས་རྗེ་རབ་{འབྱམ་}[[79]](#footnote-79)པ།།

མཁན་སློབ་བཅས་པས་རབ་གནས་མངའ་གསོལ་མཛད།།

དགེ་བ་འདིས་མཚོན་འཁོར་འདས་དགེ་ཚོགས་ཀྱིས།།

ཐེག་མཆོག་སྙིང་པོའི་བསྟན་པ་དར་ཞིང་རྒྱས།།

ངེས་དོན་བསྟན་འཛིན་སྐྱེས་བུ་སྐུ་ཁམས་བཟང་།།

ཆོས་རྒྱལ་སྦྱིན་བདག་སྐུ་བསོད་མངའ་ཐང་རྒྱས།།

རྒྱལ་ཁམས་ཀུན་{དུ་}[[80]](#footnote-80)ནད་མཚོན་མུ་གེ་བྲལ།།

མཐའ་དམག་གདུག་པའི་བསམ་ངན་སྦྱོར་རྩུབ་ཞི།།

འགྲོ་ཀུན་ཆོས་ལྡན་བདེ་སྐྱིད་དཔལ་རྒྱས་ཤོག།

པར་འདིའི་ཕྱོགས་སུ་སྒོ་གསུམ་ལོངས་སྤྱོད་ཀྱིས།།

དངོས་སམ་བརྒྱུད་ནས་བཟང་ངན་འབྲེལ་ཐོགས་རྣམས།།

དཔལ་རི་པད་མ་འོད་ཀྱི་གཞལ་ཡས་སུ།།

ཀུན་བཟང་རིགས་ལྔ་ཨུ་རྒྱན་ཡབ་ཡུམ་དང་།།

{བྷེ་རོ་བྷི་མ་}[[81]](#footnote-81)དྲི་མེད་འོད་ཟེར་སོགས།།

དབྱེར་མེད་འདུ་འབྲལ་མེད་པའི་ཞབས་དྲུང་དུ།།

ལུས་འདི་མ་སྤངས་ཚེ་གཅིག་སངས་རྒྱས་ནས།།

མེད་བཞིན་སྣང་བའི་འཁོར་བ་དོང་སྤྲུགས་ཤོག།

# 3.5 {པར་བྱང་སྨོན་ཚིག}

[page My-509b]༑ ན་མོ་གུ་ར་ཝེ།

རྒྱལ་བ་དགོངས་བརྒྱུད་རིག་འཛིན་བརྡ་བརྒྱུད་དང་།།

གང་ཟག་སྙན་བརྒྱུད་བཀའ་གཏེར་མན་ངག་སོགས།།

ཀུན་གྱི་བཅུད་འདུས་ཀློང་ཆེན་རབ་{འབྱམ་}[[82]](#footnote-82)ཞབས།།

འབྲལ་མེད་སྤྱི་གཙུག་རྒྱན་དུ་བཞུགས་སུ་གསོལ།།

ཁྱེད་ཀྱི་སྨོན་ལམ་ཐུགས་རྗེས་རབ་བསྐུལ་ནས།།

ཐེག་པའི་མཆོག་གྱུར་རིན་པོ་ཆེ་ཡི་མཛོད།།

བདག་སོགས་རྒྱུ་སྦྱོར་ཡོན་མཆོད་འཁོར་བཅས་ཀྱིས།།

མི་ཟད་པར་དུ་སྤེལ་བའི་བསོད་ནམས་དེས།།

སྐྱེ་བ་ཚེ་རབས་དུས་རྣམས་ཐམས་ཅད་དུ།།

ཁམས་དྲུག་ལྡན་པ་རྡོ་རྗེའི་ལུས་ཐོབ་ནས།།

མཚན་ཉིད་དྲུག་ལྡན་དམ་པའི་མགོན་གྱིས་ཟིན།།

རིགས་དྲུག་ལས་སྦྱངས་ཐེག་མཆོག་སྣོད་རུང་ཤོག།

རྩ་ཡིག་ཐིག་ལེ་རླུང་གི་དཀྱིལ་འཁོར་བཞི།།

སྤྲོས་བཅས་སྤྲོས་མེད་ཤིན་སྤྲོས་རབ་སྤྲོས་མེད།།

དབང་བཞིས་རྒྱུད་སྨིན་དྲི་མ་བཞི་དག་ནས།།

འབྲས་བུ་སྐུ་བཞི་མངོན་དུ་འགྱུར་བར་ཤོག།

དབང་དུས་མ་གྲོལ་ཁྲེགས་ཆོད་ལྟ་བ་ཡིས།།

བྱུང་གནས་འགྲོ་སོགས་ལྷག་{འཐོང་}[[83]](#footnote-83)གདམས་ངག་གིས།།

འཁོར་འདས་ཕུགས་རྡིབ་སྲིད་ཁུངས་བརྡར་ཤ་ཆོད།།

གདོད་མའི་ས་ལ་རང་ས་ཟིན་པར་ཤོག།

ལྟ་ཐོག་མ་གྲོལ་ཐོད་རྒལ་སྒོམ་པ་ཡིས།།

སྐུ་གསུམ་རང་ལ་ཡོད་པ་རྩལ་སྦྱང་ཕྱིར།།

མི་འགུལ་གཞི་བཅས་དབྱིངས་རིག་འབྲལ་མེད་ཀྱིས།།

སྣང་བཞི་མཐར་ཕྱིན་འོད་སྐུར་གྲོལ་བར་ཤོག།

གལ་ཏེ་ཚེ་འདིར་བརྩན་ས་མ་ཟིན་ན།།

འཆི་ཁར་གནད་གཅོད་མེད་ཅིང་དབང་[page My-510a]པོ་གསལ།།

རྡོ་རྗེ་སེམས་དཔའི་ཐུགས་རྗེའི་གསང་ལམ་ནས།།

མཁའ་སྤྱོད་གནས་སུ་ངེས་པར་འཕོ་བར་ཤོག།

ཆོས་ཉིད་བར་དོའི་སྣང་བ་ཤར་བའི་ཚེ།།

སྒྲ་འོད་ཟེར་གསུམ་རང་ངོ་ཤེས་པ་ཡིས།།

ཉག་གཅིག་གདོད་མའི་ས་ལ་བརྩན་ས་ཟིན།།

སྐྱེ་མེད་ཆོས་སྐུའི་གོ་འཕང་ཐོབ་པར་ཤོག།

སྣང་སྲིད་དག་པ་རབ་{འབྱམ་}[[84]](#footnote-84)ཞིང་ཁམས་དེར།།

ངེས་པ་ལྔ་ལྡན་ལོངས་སྐུར་སངས་རྒྱས་ནས།།

དག་པའི་གདུལ་བྱར་ཐེག་མཆོག་ཆོས་འཁོར་བསྐོར།།

འགག་མེད་ལོངས་སྐུའི་དཔལ་ལ་སྤྱོད་པཪ་ཤོག།

མར་གྱུར་འགྲོ་བ་སེམས་ཅན་ཐམས་ཅད་ལ།།

གང་ལ་གང་འདུལ་དེ་ལ་དེར་སྤྲུལ་ནས།།

སྡུག་བསྔལ་ལས་བསྒྲལ་བདེ་ཆེན་ལམ་ལ་བཀོད།།

ཐུགས་རྗེ་སྤྲུལ་སྐུས་འཁོར་བ་དོང་སྤྲུགས་ཤོག།

མཁའ་ཁྱབ་རྒྱལ་བ་སྲས་བཅས་ཐམས་ཅད་ཀྱི།།

བརྒྱད་ཁྲི་བཞི་སྟོང་ཆོས་ཀྱི་སྙིང་པོ་ནི།།

ཐེག་པའི་མཆོག་གྱུར་རིན་པོ་ཆེ་ཡི་མཛོད།།

ཕྱོགས་དུས་ཀུན་{དུ་}[[85]](#footnote-85)དར་རྒྱས་བརྟན་གྱུར་ཅིག།

སྐྱབས་གནས་དཀོན་མཆོག་གསུམ་གྱི་བདེན་པ་དང་།།

རྒྱལ་བ་སྲས་བཅས་རྣམས་ཀྱི་ཐུགས་རྗེ་དང་།།

བདག་གི་ལྷག་བསམ་རྣམ་པར་དག་པའི་མཐུས།།

སྨོན་ལམ་ཅི་བཏབ་དུས་འདིར་འགྲུབ་པར་ཤོག།

ཀུན་བཟང་རྡོར་སེམས་དགའ་རབ་ཤྲཱི་རི་སིང་།།

ཨུ་རྒྱན་ཡབ་ཡུམ་{བྷེེ་རོ་བྷི་མ་}[[86]](#footnote-86)ལ།།

ཀུ་མ་རཱ་ཛ་དྲི་མེད་འོད་ཟེར་སོགས།།

རྩ་བརྒྱུད་བླ་མ་རྣམས་ཀྱི་བཀྲ་ཤིས་ཤོག།

# 3.6 ཤིས་བརྗོད།

མངྒ་ལཾ།།

1. Is this the correct title for this subhead? It is from the THDL glossary for text cataloging, under “concluding prayer” [↑](#footnote-ref-1)
2. Nd: གདལ་ [↑](#footnote-ref-2)
3. Nd: བསྒྲེངས [↑](#footnote-ref-3)
4. Nd: སྒྲུབ་རྟེན [↑](#footnote-ref-4)
5. Nd: བརྒྱུད་ [↑](#footnote-ref-5)
6. Nd: བསྒྲེངས་ [↑](#footnote-ref-6)
7. Nd: རྐང་པ་གཅིག་ཆད་པ་མིན་ནམ་སྙམ་ [↑](#footnote-ref-7)
8. Nd: པདྨ་ [↑](#footnote-ref-8)
9. Nd: ཨུཏྤ་ [↑](#footnote-ref-9)
10. Nd: མཚམས་ [↑](#footnote-ref-10)
11. Nd: པདྨ་ [↑](#footnote-ref-11)
12. Nd: ཞིའི་ [↑](#footnote-ref-12)
13. Nd: ཕྱམ་ [↑](#footnote-ref-13)
14. Nd: དྭངས་ [↑](#footnote-ref-14)
15. Nd: ཀུནྡའི་ [↑](#footnote-ref-15)
16. Nd: པདྨ་ [↑](#footnote-ref-16)
17. Nd: བརླིང་ [↑](#footnote-ref-17)
18. Nd: སྲུངས་ཤིག་ [↑](#footnote-ref-18)
19. Nd: རྩོམ་ [↑](#footnote-ref-19)
20. Nd: སྡོད་ [↑](#footnote-ref-20)
21. Nd: ཝཱ་རའི་ [↑](#footnote-ref-21)
22. Nd: རབ་ [↑](#footnote-ref-22)
23. Ad (301a.4): དགེའོ།།   །།དགེའོ།།   །།དགེའོ།།           །. [↑](#footnote-ref-23)
24. Nd: པར་བྱང་སྨོན་ཚིག་འདི་རྩིས་འཁོར་ནང་འཇུག་བྱས། [↑](#footnote-ref-24)
25. Nd: སྩོལ་ [↑](#footnote-ref-25)
26. Nd: པདྨ་ [↑](#footnote-ref-26)
27. Nd: འབྱམས་ [↑](#footnote-ref-27)
28. Nd: འབྱམས་ [↑](#footnote-ref-28)
29. Nd: རློབས [↑](#footnote-ref-29)
30. Nd: མནོག་ [↑](#footnote-ref-30)
31. Nd: བསྒྲུབས་ [↑](#footnote-ref-31)
32. Nd: མཚང་ [↑](#footnote-ref-32)
33. Nd: ཞེ་ [↑](#footnote-ref-33)
34. Nd: པས་ [↑](#footnote-ref-34)
35. Nd: བསླུས་ [↑](#footnote-ref-35)
36. Nd: གཞིག་ [↑](#footnote-ref-36)
37. Nd: བསམ་གྱིན་གཞིག་གིན་ [↑](#footnote-ref-37)
38. Nd: མཚམས་ [↑](#footnote-ref-38)
39. Nd: གཙང་ [↑](#footnote-ref-39)
40. Nd: བརྫངས་ [↑](#footnote-ref-40)
41. Nd: མཐུན་ [↑](#footnote-ref-41)
42. Nd: མཚམས་ [↑](#footnote-ref-42)
43. Nd: མཐུན་ [↑](#footnote-ref-43)
44. Nd: གཏང་ [↑](#footnote-ref-44)
45. Nd: བརྩམ་ [↑](#footnote-ref-45)
46. Nd: འབྱམས་ [↑](#footnote-ref-46)
47. Nd: འབྱམས་ [↑](#footnote-ref-47)
48. Nd: པདྨ་ [↑](#footnote-ref-48)
49. Nd: ཞེས་ [↑](#footnote-ref-49)
50. Nd: མཐུན་ [↑](#footnote-ref-50)
51. Nd: མཐུན་ [↑](#footnote-ref-51)
52. Nd: འབྱམས་ [↑](#footnote-ref-52)
53. Nd: འབྱམས་ [↑](#footnote-ref-53)
54. Nd: མཐུན་ [↑](#footnote-ref-54)
55. Nd: བསྒྲུབས་ [↑](#footnote-ref-55)
56. Nd: བསྟི་ [↑](#footnote-ref-56)
57. Nd: པས་ [↑](#footnote-ref-57)
58. Nd: དྭངས་ [↑](#footnote-ref-58)
59. Nd: འབྱམས་ [↑](#footnote-ref-59)
60. Nd: omits [↑](#footnote-ref-60)
61. Nd: གྱིས་ [↑](#footnote-ref-61)
62. Nd: མཐུན་ [↑](#footnote-ref-62)
63. Nd: བཟོ་ [↑](#footnote-ref-63)
64. Nd: མཚམས་ [↑](#footnote-ref-64)
65. In the print edition, this number appears above the previous syllable. [↑](#footnote-ref-65)
66. In the print edition, this number appears above the previous syllable. [↑](#footnote-ref-66)
67. In the print edition, this number appears above the previous syllable. [↑](#footnote-ref-67)
68. In the print edition, this number appears above the previous syllable. [↑](#footnote-ref-68)
69. In the print edition, this number appears above the previous syllable. [↑](#footnote-ref-69)
70. In the print edition, this number appears above the previous syllable. [↑](#footnote-ref-70)
71. In the print edition, this number appears above the previous syllable. [↑](#footnote-ref-71)
72. In the print edition, this number appears above the previous syllable. [↑](#footnote-ref-72)
73. In the print edition, this number appears above the previous syllable. [↑](#footnote-ref-73)
74. In the print edition, this number appears above the previous syllable. [↑](#footnote-ref-74)
75. In the print edition, this number appears above the previous syllable. [↑](#footnote-ref-75)
76. In the print edition, this number appears above the previous syllable. [↑](#footnote-ref-76)
77. Nd: གཞོག་ [↑](#footnote-ref-77)
78. Nd: རྡོར་ [↑](#footnote-ref-78)
79. Nd: འབྱམས་ [↑](#footnote-ref-79)
80. Nd: ཏུ་ [↑](#footnote-ref-80)
81. Nd: བེེ་རོ་བི་མ་ [↑](#footnote-ref-81)
82. Nd: འབྱམས་ [↑](#footnote-ref-82)
83. Nd: མཐོང་ [↑](#footnote-ref-83)
84. Nd: འབྱམས་ [↑](#footnote-ref-84)
85. Nd: ཏུ་ [↑](#footnote-ref-85)
86. Nd: བེེ་རོ་བི་མ་ [↑](#footnote-ref-86)